
Nota editorilor 


În martie 2007, în cadrul Institutului de Investigare a Crimelor Comunismului în 
România a demarat proiectul „Experienţe carcerale în România comunistă”, care şi-a 
propus : realizarea de interviuri cu foşti deţinuţi politici; publicarea unor volume de 
mărturii în care să fie prezentate abuzurile, torturile şi tratamentele inumane aplicate 
„duşmanilor politici şi de clasă” în perioada 1945-1989; constituirea unei arhive audio- 
-video cu materiale ce pot fi utilizate în cadrul viitoarelor muzee pe care IICCR le va 
înfiinţa ; realizarea de studii şi articole ştiinţifice, precum şi de materiale necesare în 
procesul didactic. La sfârşitul anului 2007 a fost finalizat primul volum din serie, în 2008 
a văzut lumina tiparului cel de-al doilea, iar acum, al treilea volum vine să completeze 
imaginea sistemului penitenciar comunist romântsc, aşa cum şi-o amintesc cei care l-au 
cunoscut cel mai bine : foştii deţinuţi politici. 

În cadrul proiectului, al cărui rezultat este şi volumul de faţă, au fost realizate până 
în prezent peste 160 de interviuri, în toate judeţele ţării şi în Bucureşti. 

Toate interviurile au avut la bază un ghid care a urmărit cele mai importante momente 
ale detenţiei, şi nu numai. Astfel, cei intervievaţi ne-au descris instaurarea comunismului, 
motivele şi metodele arestării, derularea anchetelor şi a procesului, eliberarea şi reinserţia 
socioprofesională. Accentul a fost pus în special pe anii de detenţie, rezultatul fiind 
obţinerea de informaţii interesante despre condiţiile de viaţă din închisoare, alimentaţia, 
persecuțiile, condiţiile de muncă, viaţa religioasă, cotidianul detenţiei, descrieri de 
penitenciare, precum şi portrete de gardieni şi deţinuţi. 

Deşi potrivit temei generale a proiectului ar fi trebuit să ne axăm doar pe viaţă din 
detenţie, în cele mai multe cazuri relatările celor intervievaţi vizează şi viaţa de după 
eliberare, intenţia noastră fiind să arătăm şi modul în care foştii deţinuţi au reuşit — sau 
nu — să se reintegreze din punct de vedere socioprofesional. De altfel, pentru majoritatea 
celor intervievaţi, eliberarea din temniţele comuniste a însemnat, în fapt, un „transfer” 
dintr-o închisoare mai mică într-o închisoare mai mare, reprezentată de România comunistă. 

Elementul de noutate pe care îl propune proiectul de faţă este dat de faptul că marea 
majoritate a celor intervievaţi nu şi-au mai prezentat niciodată experienţele de detenţie 
(prin memorii, interviuri etc.). 

Din punct de vedere tehnic, interviurile au fost realizate pe suport audio şi video şi 
se află în Arhiva de Istorie Orală a Institutului de Investigare a Crimelor Comunismului 
în România. Cea mai mare parte a interviurilor au fost deja transcrise până în acest 
moment, rămânând ca în lunile următoare să se finalizeze acest demers. 

În ceea ce priveşte transcrierea interviurilor, trebuie să menţionăm că aceasta con- 
stituie un proces complex, care implică inevitabil unele schimbări şi interpretări, în 

special datorită faptului că scrierea şi vorbirea au o serie de trăsături diferite. Astfel, 
tonalitatea, volumul şi ritmul vorbirii au semnificaţii şi conotaţii care nu pot fi reproduse 
grafic decât cu mare greutate. Deoarece în formă brută interviurile prezentau anumite 
inconveniente din perspectiva lecturării lor, din cauza unor dezacorduri sau exprimări 
neclare, am operat unele modificări la nivelul textelor şi le-am editat eliminând în special 
o parte a întrebărilor şi intervențiilor intervievatorilor, în aşa fel încât mărturiile să nu 
sufere modificări de fond, ci doar de formă. În ceea ce priveşte semnele de punctuație, 
precum şi anumite cuvinte sau propoziţii care au fost adăugate sau eliminate, nu s-a 
folosit sistemul trecerii lor în paranteze drepte, pentru a nu crea dificultăţi cititorului. 
Pauzele în vorbire sunt reprezentate prin trei puncte (...), iar anumite stări de spirit care 
se regăsesc pe înregistrări sunt prezentate între paranteze (ex. : plânge, râde). 

La începutul interviurilor am încercat să sintetizăm o prezentare a martorului, motivul 
arestării, principalele date referitoare la detenţie şi locurile în care a executat pedeapsa, 
folosind termenul „închisoare” inclusiv pentru a desemna lagărele şi coloniile de muncă. 

Este de remarcat şi de explicat faptul că interviurile au dimensiuni diferite, iar 
relatările diferă şi în profunzime. Acest fapt se datorează mai multor factori : starea de 
sănătate a martorilor, cei mai mulţi aflaţi la vârste înaintate, problemele de memorie şi, 
nu în ultimul rând, o anumită formă de autoprotejare, prin refuzul de a rememora unele 
momente traumatizante. Pornind de la aceste realităţi, am încercat să obţinem cât mai 
multe informaţii, însă fără a pune intervievatul într-o situaţie neplăcută. Astfel, au existat 
unele interviuri care, din cauza stării de sănătate a martorului, au fost încheiate înainte 
de a fi puse în discuţie toate probleme avute în vedere (de exemplu, interviul cu Alexandru 
Constantinescu). 

Dacă unii dintre cei intervievaţi îşi amintesc în detaliu anumite momente, date, 
persoane şi întâmplări şi pot relata amănunţit despre condiţiile de detenţie, alţii oferă 
doar informaţii fragmentare. Din acest motiv, am decis să adnotăm interviurile şi să 
oferim informaţii care să clarifice relatările celor intervievaţi. Astfel, în notele de subsol 
am trecut diverse informaţii utile, cum ar fi: judeţele de care aparţin anumite localităţi 
(în funcţie de situaţia administrativă actuală) ; informaţii suplimentare despre persoanele 
menţionate în interviuri (cu referiri la data arestării, condamnarea, închisorile în care au 
executat detenţia, data eliberării) ; corecţii atunci când unele informaţii oferite de cei 
intervievaţi nu corespundeau adevărului istoric ; detalierea unor evenimente sau întâm- 
plări prezentate schematic de martor, dar care am considerat că sunt importante. 

Informaţiile folosite la adnotarea interviurilor provin din câteva lucrări de tip dicţionar, 
precum şi din lucrări de istorie, însă cea mai mare parte a lor au fost extrase din fişele 
matricole penale ale foştilor deţinuţi politici, aflate în Arhiva Administraţiei Naţionale a 
Penitenciarelor de la Jilava, fişe care pot fi consultate şi pe site-ul Institutului de 
Investigare a Crimelor Comunismului în România (www.iiccr.ro). 

Din păcate, există şi persoane menţionate în interviuri pentru care nu am găsit 
informaţii suplimentare. De asemenea, am considerat inoportună adnotarea unor nume 
foarte cunoscute. 

Volumul de faţă, al treilea din serie, conţine un număr de 23 de interviuri, realizate 
în următoarele judeţe: Bihor, Bistriţa, Braşov, Iaşi, Mehedinţi, Timiş şi Tulcea. În 
alegerea martorilor am încercat să avem o acoperire cât mai mare, atât din punctul de 
vedere al etniei, genului, studiilor, cât şi al apartenenţei politice înainte de arestare. 
Desigur că în fiecare judeţ au rămas numeroşi foşti deţinuţi politici care nu au fost 

intervievaţi, dar suntem convinşi că astfel de demersuri vor avea ecou şi alte experienţe 
carcerale vor ieşi la lumină în anii ce vor urma. 

În identificarea posibililor martori am beneficiat de sprijin din partea Asociaţiei 
Foştilor Deținuți Politici din România şi a Federaţiei Române a Foştilor Deținuți Politici 
şi Luptători Anticomunişti, cărora le mulţumim şi pe această cale. 

În egală măsură, dorim să mulţumim tuturor celor care au înţeles demersul nostru şi 
au făcut eforturi deosebite pentru a rememora unele momente tragice din trecutul lor. Le 
suntem recunoscători cu atât mai mult cu cât realizăm dificultăţile majore prin care au 
trecut atunci când au trebuit să îşi amintească de traumele îndurate în trecut. Avem însă 
convingerea că toţi au înţeles că au făcut parte dintr-un experiment diabolic, iar conştiinţa 
a fost cea care nu le-a permis să ţină ascunse unele amintiri personale, care sunt de fapt 
fărâme de istorie, părţi minuscule ale unei istorii naţionale abrutizate. În ultimă instanţă, 
este şi o datorie morală a celor care au supravieţuit să povestească ce s-a întâmplat, o 
datorie faţă de aceia dintre ei care nu au mai scăpat din iadul închisorilor comuniste sau 
care nu mai sunt în viaţă. 


Cosmin Budeancă 


Bihor 


Aurel Brazdă 


S-a născut la 21 februarie 1930 în Sântandrei, judeţul Bihor. Naţionalitatea : română. 
Religia : greco-catolică. Studii : şcoala de maiştri. Profesia : maistru constructor. A fost 
arestat la 2 aprilie 1949 şi condamnat la 2 ani închisoare corecțională. A executat 
pedeapsa în închisorile Oradea, Târgşor, Gherla. A fost eliberat la 13 decembrie 1951. 
La data interviului, locuia în Oradea. Interviu realizat de Alin Mureşan la 14 august 
2008. Transcrierea şi tehnoredactarea interviului - Adrian Sandu. Editarea - Alin 
Mureşan. Interviul se află în AIO-IICCR, având cota 468. 


Vă rog pentru început Să-mi spuneți unde aţi făcut studiile. 

Tatăl meu, fiind plutonier de jandarmi, era mutat din post în post o dată la 2 ani, iar 
eu am făcut şcoala pe apucate, pe unde era mutat el. Cele patru clase le-am absolvit la 
Deva. De la Deva am fost mutaţi la Brad, iar tata ne-a înscris la gimnaziul industrial din 
Baia de Criş!, pentru că vroia ca noi să fim tehnici. Iar pe cel mai mic frate al meu, că 
suntem trei, l-a înscris la Liceul „Avram Iancu” din Brad. E, 4 ani i-am petrecut în acest 
gimnaziu, pe regim de refugiaţi, şi sigur că eram respectaţi de toată lumea de acolo: de 
şcoală, de director, de profesori. Nu pot să mă plâng, dar suferinţa noastră a fost că eram 
departe de cei pe care noi îi cunoşteam, rudenii, fraţi şi aşa mai departe. 

Sigur că la Baia de Criş, era o şcoală, după mine, serioasă. O şcoală care pretindea ca 
elevu’ absolvent să cunoască la un nivel oarecare absolut totul : cultură generală, tehnică, 
practică, fiindcă erau şi ateliere practice acolo. Aşa că pentru mine Baia de Criş n-o 
făcut altceva decât mi-a îmbogăţit cunoştinţele culturale şi tehnice. Ştiu că în fiecare an, 
în funcţie de progresul tehnic, ni se cerea câte o lucrare. Prima dată am făcut un scaun 
din lemn de foc : tăiat, cioplit, picioarele scaunului, tot; după aceea, tăblia de deasupra 
era din lemn de brad. Acolo nu s-a bătut un cui de fier, totul a fost numai şi numai din 
lemn. Directorul a hotărât ca acel scaun să-l cumpărăm noi, şi sigur că l-am cumpărat. 
Deci în anul I de gimnaziu am făcut un scaun. În anul II, progresându-ne tehnica, am 
făcut mese, în anul III, noptiere, iar în anul IV deja am ajuns la mobilă lustruită. 

Când Ardealul s-a cedat din nou României, am venit la Oradea, la Liceul Industrial 
de băieţi ; era şi Liceu Industrial de fete, dar pe fete le-a pus separat într-un alt liceu de 
profil. Pe noi ne-a pus la Liceul Industrial de băieţi, unde făceam într-adevăr meserie. 
Liceul era împărţit în două: Liceul Industrial băieţi secţia română şi secţia maghiară. 
Noi făceam cursurile dimineaţa, ei făcea cursurile după-masă. Sau după o perioadă se 
schimbau. Nu ne-a deranjat prea mult, că după aia s-a desfiinţat secţia maghiară şi-am 


1. Localitate în judeţul Hunedoara. 

rămas numai noi stăpâni pe clădire şi pe sălile de clasă. Am ajuns deci la această 
perioadă unde am observat diferenţa de la şcoala din Baia de Criş şi şcoala din Oradea. 
Am continuat liceu' până în momentul în care duşmanii noştri de moarte, comuniştii, 
ne-au arestat, din cauză că ne-am unit împotriva regimului. Am participat la o organizaţie 
anticomunistă condusă de un ofiţer în rezervă, şi sigur că după două săptămâni am fost 
toţi arestaţi prin trădare... 


Eraţi încă în liceu ? 
Eram în liceu, în ultimul an de liceu. 


Cu ce s-a ocupat această organizație ? 

Organizaţia noastră era condusă de un ofiţer în rezervă, Oprea Dumitru?, care a 
organizat 6 băieţi să meargă la partizanii din munţi pentru a da un ajutor. C-atuncea aşa 
se zicea: că vor veni americanii şi partizanii au obligaţia de a ajuta americanii să fie 
paraşutaţi şi să fie apăraţi de comunişti, care sigur i-ar fi împuşcat. 

În ce consta ajutorul acesta ? Era vorba de alimente, de muniţie ? 

Deocamdată ăştia, din grupu’ respectiv, mergeau în munţi, aicea în Munţii Bihorului. 
O altă grupare, din care făceam parte şi eu, a rămas acasă cu misiunea de a-i aproviziona 
pe cei din munţi, de a procura arme, că aveam şi ofiţeri în cadrul acestei organizaţii, şi 
ei putea să scoată din cadrul regimentului şi arme. Ceea ce s-a întâmplat... 

Şi cei care s-au dus în munţi au rămas acolo ? 

N-au ajuns, că prin trădare a fost prinşi. Au ajuns până la un punct. Au plecat din 
Oradea, pregătiţi cu tot ce trebe ca să ia legătura cu partizanii din munţi, iar noi, grupul 
care am rămas, aveam obligaţia de a-i aproviziona şi a-i ajuta pe cei care-au plecat. 


Îi mai ţineţi minte pe aceştia ? 
Păi conducătorul lor era Oprea Dumitru, apoi mai erau Mihele Ştefan”, Ficus 
Dumitru... nu-mi vin în minte acuma toate numele, dar noi în total am fost 22. 


Ce v-a determinat să vă înscrieţi în această organizaţie, ce nu v-a plăcut la regimul 
care se instaurase ? 

În primul rând şi-n primul rând regimul care s-a instaurat era un regim de teroare. 
Aicea domina Rusia, în Oradea erau trupe ruseşti, o divizie întreagă. Clădirile diviziei 
din Oradea erau ocupate de ruşi. Aeroportul din Oradea era ocupat de ruşi. Deci noi 
eram ocupați de aceşti oameni, şi sigur că nu ne-a convenit, mai ales când se vorbea că 
vin americanii, şi asta a fost ceea ce pe noi ne-a făcut să trecem de partea celor care să 
sprijine venirea lor. Şi rezultatul a fost arestarea şi condamnarea... 


2. Dumitru Oprea, născut la 4 decembrie 1923 în Husasău de Criş, Bihor. A fost arestat la 
15 martie 1949 şi condamnat la 6 ani temniţă grea. A executat pedeapsa în închisorile Oradea, 
Aiud, Poarta Albă, Peninsula, Gherla. A fost eliberat la 13 mai 1955. Informaţii din fişa 
matricolă penală din AANP. 

3. Ştefan Mihele, născut la 10 octombrie 1928 în Drăgeşti, Bihor. A fost arestat la 19 martie 1949 
şi condamnat la 7 ani temniţă grea. A executat pedeapsa în închisorile Oradea, Cluj, Târgşor, 
Peninsula, Poarta Albă, Aiud, Nistru, Alba Iulia, Gherla. A fost eliberat la 16 martie 1956. 
Rearestat la 11 aprilie 1958, a fost condamnat la 25 de ani muncă silnică. A executat pedeapsa 
în închisorile Oradea, Gherla, Jilava, Galaţi şi Botoşani A fost eliberat la 29 iulie 1964. 
Informaţii din fişa matricolă penală din AANP. 

Când aţi fost arestat ? 

În data de 2 aprilie 1949. Dar aicea trebuie să complectez ceva. Arestarea mea 
trebuia să fie în data de 13 martie, dar eu, auzind din timp:că vom fi arestaţi, am fugit. 
A venit Securitatea pe data de 13 martie acasă la noi, nu m-a găsit. Fratele meu fugise 
şi el. L-a arestat pe taică-miu, pe mama a pus-o cu arest la domiciliu, cu doi agenţi tot 
timpul lângă ea, şi aştepta să vadă când venim noi acasă, ca să ne aresteze. 


Dumneavoastră unde aţi fugit ? 

Unde ? Unde am putut, la cunoştinţe. La Bucureşti, la Deva, la Brad, pe unde am avut 
şi noi cunoştinţe. Adică pe unde a fost tata şi cunoşteam. Dar un coleg bun a spus: „Măi, 
ai grijă că toţi acei care vor lua legătura cu tine sau tu iei legătura cu ei vor fi arestaţi şi 
vor suferi”. Şi atunci, sigur, şi eu căutam să nu apar în acele locuri unde ştiam că 
oamenii pot fi urmăriţi şi arestaţi. Că eu eram tot timpul urmărit cât timp am fost fugar. 


Şi până la urmă de unde v-au arestat ? 

M-am prezentat singur, pentru că l-a arestat pe tata. Şi după două săptămâni mama 
ne-a anunţat printr-o carte poştală pe care a aruncat-o sub poartă, spre stradă, rugând un 
om să o pună la poştă. Am fost anunţat că tata este arestat şi toată familia suferă din 
cauza mea, şi atunci sigur că m-am hotărât să vin acasă. A venit agentul care păzea casa 
şi familia şi, când m-am prezentat cine sunt, automat a îndreptat pistolul spre mine: 
„Mâinile sus ! ”. „Stai, domnule, dar nu vreau să-ţi dau în cap, nu vreau să-ţi fac nimic 
rău, am venit să mă prezint. Du-mă acolo unde crezi că trebuie să mă duc!” A, ş-apoi 
m-o dus la Securitate, m-o predat ofițerului de serviciu, şi aşa m-o băgat la arest. Două 
luni a fost anchetă şi după aceea am fost depuşi la penitenciar, la secţia politici, unde am 
stat în total opt luni şi jumătate. 


Unde era Securitatea în Oradea atunci ? 

Aicea, pe Republicii 52. 

Cine au fost anchetatorii dumneavoastră ? l-aţi cunoscut ? 
Colonelul Zeller“ era comandantul Securităţii şi el ancheta. 


S-a ocupat direct de dumneavoastră ? 

Da. 

Aţi putea să îl descrieţi ? 

Colonelul Zeller? Acest om era de o cruzime infernală, pentru că toţi cei care 
ajungeau pe mâna lui — că şi el vroia să ancheteze - erau bine torturați, bătuţi la tălpi... 
Te bătea la tălpi deşi erai încălţat. Atâta te bătea până se umflau picioarele şi nu mai 


4. Ludovic Zeller (Czeller) (1896-1952). Strungar. Locotenent-colonel, membru PCdR din 1930. 
A fost comisar-şef la Chestura Poliţiei Oradea (1945- 1946), comisar-şef la Chestura Poliţiei 
Sighet (1946), comisar-şef, chestor şi inspector-şef al Inspectoratului Regional de Siguranţă 
Oradea/DRSP Oradea (1948-1950). A condus represiunea împotriva răscoalelor ţărăneşti din 
Arad în vara lui 1949. Ulterior, a fost subinspector general şef al DGP şi şeful corpului de 
control al DGPCUM (1951-1952). S-a sinucis la 3 iunie 1952. Marius Oprea, Banalitatea 
răului. O istorie a Securităţii în documente. 1949-1989, Editura Polirom, Iaşi, 2002, p. 136, 
n. 127; Doina Jela, Lexiconul negru. Unelte ale represiunii comuniste, Editura Humanitas, 
Bucureşti, 2001, p. 90; Mihai Burcea, Marius Stan, Mihail Bumbeş, Diczionarul ofițerilor şi 
angajaţilor civili ai Direcţiei Generale a Penitenciarelor. Aparatul central (1948-1989), Editura 
Polirom, Iaşi, 2009, pp. 181-184. 

puteai să te descalţi. Ţi se crăpa pielea, pur şi simplu, aşa de tare se umflau picioarele. 
Când a fugit căpitanul Elekes5, că ăsta a fugit la Paris prin august 1949 cu avionul 
Securităţii şi cu toate dosarele celor care trebuiau să fie judecaţi şi trebuia să ducă 
dosarele la tribunal - i-au arestat şi pe cei 5 fraţi ai lui, deşi ei nu ştiau nimic -, a venit 
un avion special de la Bucureşti şi l-au poftit pe Zeller la aeroport, să vorbească cu 
ministrul de Interne. Şi-atuncea Zeller zice: „Dar bine, veniţi dumneavoastră la noi, 
c-aicea avem birouri, avem condiţii...”. „Nu, nu, tu vii la aeroport! ” Şi aşa a venit Zeller 
la aeroport, s-a urcat în avion şi a fost arestat. La Bucureşti sigur că n-a mai rămas cu 
gradul de colonel de Securitate, ci a rămas cu gradul de maior, inspector de penitenciare. 


Ați mai avut şi alţi anchetatori sau doar pe el ? 

A mai fost căpitanul RetezaruS, Gutman’ - locotenent sau locotenent-major, Rotman, 
ăştia erau cei cu care am avut contact în anchetă. Securitatea era competentă, că erau 
numai evrei şi unguri: Zeller era evreu maghiarizat, Rotman, Gutman, Rosenberg... tot 
felul de nume, numa’ româneşti nu. 

Ați fost bătuţi în anchete ? 

Au fost torturați colegii care erau din grupul celor care au vrut să plece în munţi. 
Sigur că cu ei s-a purtat mai dur, pe ei i-au bătut la tălpi, i-au chinuit în orice caz foarte 
groaznic, ca să îi spună pe ceilalţi. „Pe cine mai aveţi care au vrut să plece cu voi?” Şi 
la urmă sigur că bătaia a fost degeaba, şi colegii n-a spus nimic în plus faţă de ceea ce 
a ştiut şi Securitatea. 


Dumneavoastră personal nu aţi fost lovit ? 


Domnu' meu, ei loveau numa” atunci când trebuia. Mă lua unul de la celulă şi mă 
ducea sus. Sigur că n-aveam şireturi la bocanci şi el mă călca pe bocancii ăia, da’ 
vârfurile lor de bocanci mi-atingeau mie pielea şi eram tot o rană sângerândă la călcâie 
din cauza asta... Şi trebuia să fug când mă ducea la anchetă, da’ el fugea după mine şi 
mă tot călca, şi n-aveai la cine să spui. În orice caz, câte-un pumn, câte-o palmă aşa, 
pentru că nu vroiam să spun, adică nu vroiam să recunosc ce-mi puneau ei în faţă. Şi 
degeaba le spuneam: „Domnule, nu am făcut aşa ceva. Degeaba mă învinuiți cu aşa 
ceva, eu nu am făcut”. Şi-atuncea: „Taci din gură, banditule ! ”. Ei scriau declaraţia : 
„Semnează ! ”. 


5. Toma Elekes, căpitan de Securitate în anii '50, a participat la represiunea împotriva rezistenţei 
din munţi. A fugit pe 29 iulie 1949 împreună cu sublocotenentul Ilie Rada (mai târziu întors 
în ţară paraşutat), deturnând avionul cu care Zeller trebuia să ajungă la Sighet. I s-a pierdut 
urma în Iugoslavia. Doina Jela, op. cit., p. 113 ; Cicerone Ioniţoiu, Victimele terorii comuniste. 
Arestaţi, torturați, întemnițați, ucişi. Dicţionar. R, Editura Maşina de scris, Bucureşti, 2007, 
pp. 18-19. 

6. Retezaru (Retezan, Retezar), căpitan de Securitate, şeful Serviciului Anchete din cadrul 
Securităţii Oradea în 1950. Se pare că a participat şi la represiunea împotriva ţăranilor din 
Bihor. http : //www.securisti.ro/index.php ? option = com_content&task = view &id = 39& 
Itemid= 1, accesat la 18 noiembrie 2008 ; Doina Jela, op. cit., p. 243. 

7. Gutman, născut la 30 martie 1924 în Vaideni, Mureş. Locotenent de Securitate în anii '50. A 
fost într-o perioadă adjunctul lui Moromete, directorul închisorii Jilava. Doina Jela, op. cit., 
p. 135; Octavian Roske (coord.), Mecanisme represive în România. 1945-1989. Dicţionar 
biografic. D-G, Institutul Naţional de Studiere a Totalitarismului (în continuare INST), 
Bucureşti, 2003, p. 511. 

Puteaţi să citiți ce scria în declaraţie sau trebuia s-o semnaţi fără să ştiţi ce conţine ? 

El mi-o citea. Poi da’ nu puteam eu să-i cunosc scrisul lui de mână, şi atuncea, 
înainte de a semna, o lua în mână şi o citea. „No, semnează!” „Păi da’ aţi scris 
neadevăruri acolo...” „Taci din gură, banditule ! Semnează ! ” Şi atunci era problema că 
te constrângea să semnezi. Deci asta a fost ancheta noastră. 


Ați spus că cineva a trădat. Aţi ştiut cine eSte sau aţi aflat mai târziu ? 


Am aflat mai târziu... Dar n-aveam ce face, noi eram fără putere. Era între noi un 
locotenent-major de armată şi ăsta ne-a trădat. 

Şi după anchetă v-au dus la penitenciarul Oradea ? 

Da. Ne-a depus la penitenciar şi probabil lotul nostru trebuia să fie pregătit la 
tribunal, să stăm la.rând ca la moară, pentru că la tribunal erau judecate zeci, sute de 
grupuri. 

Ştiu că eram acolo în cadrul secţiei politice şi cântam „Deşteaptă-te, române ! 
cântam „Trăiască Regele ! ” Cântam şi ne distram cum ştiam noi. Deşi strigau gardienii 
tot timpul: „Secţia politici, linişte ! ”. Şi atunci, ca să ne facă să tăcem şi să nu mai avem 
chef de cântat, au avut o metodă foarte clară: foamea. Nu ne-a dat mâncare... 


pa 


Procesul cum s-a desfăşurat ? 

Când ne-o venit nouă rândul, ne-o pus pe maşini, pe camioane şi dă-i drumul. Ne-o 
dus la tribunal. Era venit Tribunalul Militar din Cluj. Şi în două săptămâni am fost 
judecaţi şi ni s-a pronunțat sentința. Unde? La poarta penitenciarului, că între tribunal 
şi penitenciar era o uşă acolo. Ne-a chemat: „Brazdă Aurel? ”. „Prezent! ” „Condamnat 
2 ani!” Am primit 2 ani de închisoare corecțională. „Brazdă Ioan”?”. (fratele meu) 
„Prezent ! ” „Eşti condamnat 2 ani.” Şi tot aşa, toţi cei care am făcut parte din organizaţia 
G 4 a lui Oprea Dumitru. 

Da’ pe dosare, la vârful din dreapta scria o cifră : 2, 3, 5, 7. Deci condamnarea mea 
era deja stabilită de Securitate cu ce era înscris pe dosar... 


Dosarele cu aceste însemnări le-aţi văzut în anchetă sau mai târziu ? 


Acuma, după, cu ocazia studierii arhivelor... Dar noi ştiam deja de atuncea că 
condamnările noastre erau trecute de Securitate pe dosar. 


De la ce venea denumirea de G 4 pe care o avea grupul dumneavoastră ? 


G 4 este un grup de patru persoane care se făceau că-s conducătorii grupului. Ca să 
nu fie numa” unu singur şef: „Nu”, zice, „mai bine facem un grup colectiv”, şi atunci 
şi organizaţia a numit-o G 4. 


8. În cartea sa (Aurel Brazdă, Istorie trăită. Volumul II: 1 000 de zile în uniforma gulagului 
comunist, f.e., f.a.), intervievatul menţionează că cel care a ajutat Securitatea să-l aresteze a 
fost Dumitru Bozga (ulterior devenit Dumitru Mihuţ). Dumitru Mihuţ, născut la 8 februarie 
1931 în Sântandrei, Bihor, a fost arestat la 20 martie 1949 şi condamnat la 6 ani închisoare 
corecțională. A executat pedeapsa în închisorile Târgşor, Peninsula, Gherla, Baia Sprie, 
Cavnic. A fost eliberat la 18 martie 1955. Informaţii din fişa matricolă penală din AANP. 

9. Ioan Brazdă, născut la 23 noiembrie 1928 în Sântandrei, Bihor. A fost arestat la 23 martie 
1949 şi condamnat la 2 ani închisoare corecțională. A executat pedeapsa în închisorile Târgşor 
şi Gherla. A fost eliberat la 11 mai 1951. Informaţii din fişa matricolă penală din AANP. 

Unde aţi fost dus pentru executarea pedepsei ? 

La Târgşor. Am ajuns la Târgşor de Crăciun, că până atunci eram la dispoziţia 
Securităţii. Când am ajuns acolo, nu era niciun fel de restricţii, auzeam colegii cum 
colindă şi ne-a bucurat foarte mult treaba asta. După aceea a venit Anul Nou şi ne făceam 
urările între noi. Era un pic de libertate şi asta ne-a făcut să ne mai ridicăm moralul. 

Câţi deţinuţi eraţi atunci acolo ? 

Eram în jur de 800 de elevi. Toți eram liberi prin curte, era ca un regim de pensiune, 
practic. 

Eu am ajuns dintr-o întâmplare să fiu pantofar şi lucram în atelier. Drept că toate 
cizmele milițienilor, gardienilor veneau la mine să le pun cuie, capse pe talpă, şi deci eu 
şi pentru ei făceam serviciu. Şi pentru deţinuţi, dar şi pentru ei... Şi-n felul ăsta am avut 
supliment de mâncare, am avut nişte avantaje. Venea un pachet de 5 kilograme la om, 
n-avea dreptul numa” la 3. Două kilograme le confisca. Dar ce confisca? Ce era mai 
bun. Şi ce confiscau dădea la cei care lucrează. Cum am lucrat la cizmărie pentru 
gardieni, din când în când venea” c-un pachet şi mi-l punea pe masă: „No, ăsta-i al 
tău!” Sigur că mie îmi convenea... Pe lângă mâncarea pe care-o mâncam de la 
penitenciar, mai aveam prăjituri, dulciuri, ceea ce noi nu primeam. Părinţii mei n-au 
avut posibilitate să-mi trimită cât am stat în închisoare decât două pachete. Le-am cerut 
să-mi trimită haine şi într-unu” mi-a trimis pâine uscată, prăjită. Altceva părinţii mei 
n-au putut să ne trimită... 

Asta a fost până în momentul în care-a fugit colegul nostru Lupeş!. Atunci ni s-a 
oprit toate avantajele, ne-au scos de la ateliere, ne-au fugărit prin curte, ne-au bătut... 


Eraţi în Târgşor când a evadat el ? 

Da’ sigur. Închisoarea nu era pregătită pentru deţinuţi, fusese o mănăstire de maici 
înainte, deci zidurile clădirilor era subţiri. El a făcut o gaură, a ascultat când trece patrula 
şi când s-a îndepărtat, a spart pojghiţa de tencuială care a mai rămas şi a fugit. Sigur că 
era noapte şi ploios... Santinela a strigat: „Stai! Stai!”. A tras, dar n-a reuşit să-l 
împuşte. Şi a ajuns în Munţii Neamţului, unde şi tatăl lui era deja partizan. L-a urmărit 
în peripeţiile lui. A împuşcat 2 milițieni, le-a luat armele şi, în felul acesta, era urmărit 
şi pentru crimă... Sigur că până la urmă l-au descoperit şi l-au condamnat la moarte. 

Da' ce represalii grozave au fost puse atunci pe toţi deţinuţii! Imediat s-a închis 
şurubul şi atuncea a început teroarea împotriva noastră. Dom'le, ne-a încolonat unul 
lângă altul, sistem rusesc. Şi zicea: „Culcat! Drepţi! Culcat!”. Eu cu pieptu' mă 
culcam peste picioarele celuilalt şi m-apăsa. Pe lângă asta, gardianul mai sărea şi cu 
picioarele peste noi. Cădeai într-o baltă de apă, sigur că erai tot ud. După aceea băgaţi 
"'napoi în celulă, iară scoşi afară cu două rânduri de gardieni şi fiecare cu o coadă de 
mătură sau un mănunchi de cozi de mătură sub braţ. Şi când am ieşit din cameră, 
dom'le, am ieşit bătuţi... Ne încolona şi ne alerga prin curtea penitenciarului. Gardienii 
dădeau, şi vai de cei care erau ultimii şi nu puteau să fugă, ăia primeau cel mai mult. 


10. Ioan Lupeş, născut la. 22 iunie 1927 în Poduri, Bacău. A fost arestat în 1948 ca elev şi 
condamnat la 7 ani de închisoare. A evadat din Târgşor în noiembrie 1950 şi a reuşit să se 
ascundă până în 1955. A fost condamnat la moarte pentru „acte de teroare” şi executat la 
penitenciarul Galaţi la 18 decembrie 1955. Decesul său a fost înregistrat în acte pe 10 august 
1968. Informaţii din fişa matricolă penală din AANP. 

A venit colonelul Zeller în inspecţie şi a adunat toţi bihorenii în jurul lui. Noi sigur 
că ne-am dus cu dragoste, să ascultăm nişte cuvinte de îmbărbătare, ceva: „Ce, 
bandiţilor, aţi vrut să evadați în masă ?”. Astea au fost cuvintele lui Zeller. Aşa ne-am 
depărtat de el... ca de Satana. 


Cum de v-aţi aşteptat să vă spună cuvinte frumoase ? 


Păi dacă el a zis: „Să vină bihorenii lângă mine ! ”... sigur că aşteptam totuşi o mică 
îmbărbătare. A schimbat atunci directoruw închisorii", că era un director civil, şi l-a 
schimbat cu un pantofar, şi ăla nu ştia altceva decât „banditule”, „criminalule”, „duş- 
manul poporului”, „urât de popor”. Şi, bineînţeles, teroarea pe care o făcea cu gardienii 
împotriva noastră. 


Mai ţineţi minte dacă Petrică Măzăreanu!?, cel care încercase să fugă cu Lupeş, a 
avut de suferit în mod special ? 

Da. Acest băiat simpatic n-a reuşit să fugă cu Lupeş, pentru că l-a auzit santinela, a 
strigat şi-a tras după el. Şi atunci el n-a mai ieşit prin gaura aia, ci s-a dus repede în 
dormitor. Când a venit santinelele şi-au stat pază la gaură, a venit după aia toţi milițienii, 
toţi gardienii în dormitor, şi-atunci cei care erau în dormitor cu Lupeş... a fost o bătaie 
cruntă, cum nu mai există pe lume. Tu ca să scapi şi să nu te lovească în cap, dom/le, 
săreai peste celălalt sau te băgai pe sub el. 


Îi mai ţineţi minte pe cei veniţi de la Suceava care au încercat „reeducarea ” şi în 
Târgşor ? 

Aicea era Stoian Ion!?, care făcea propagandă comunistă cu citate din Marx, Engels, 
Lenin, Stalin. Ni se dădea cărţi, broşuri cu aceşti patru mari conducători. Trebuia să 
citim şi Stoian ne examina. „la să vedem, tu ce-ai citit! ? Ce ştii?” Şi atunci el, 
cunoscând ce-a făcut Marx în cutare problemă, ce-a făcut Engels, dacă nu răspundeai, 
treceai la bătaie... 


11. Într-adevăr, în 1950, fostul director Spirea Dumitrescu a fost înlocuit de Zaharia Negulescu, 
comandant al închisorii între 1950 şi 1955. Andrei Muraru (coord.), Dicţionarul peniten- 
ciarelor din România comunistă (1945-1967), Editura Polirom, laşi, 2008, p. 500. 

12. Petre Măzăreanu, născut la 25 octombrie 1928 în Sascut, Bacău. A fost arestat la 15 mai 1948 
ca elev şi condamnat la 6 ani închisoare corecțională. A executat pedeapsa în închisorile 
Suceava, Târgşor, Gherla, Văcăreşti, Canal, Aiud. A fost eliberat la 13 mai 1954. Întreaga sa 
familie a avut de suferit: fratele său, Mircea, a fost închis şi executat, sora sa a fost torturată, 
iar ambii părinţi au primit condamnări. Rearestat în 1955 şi condamnat la moarte, a fost 
executat la Galaţi la 18 decembrie 1955, pe aceeaşi dată ca şi Ion Lupeş. Decesul a fost 
înregistrat în acte abia în 3 iunie 1963. Neculai Popa, Coborârea în iad. Amintiri din închisorile 
României comuniste, Editura Vremea, Bucureşti, 1999, p. 30; fişa matricolă penală din 
AANP. 

13. Ion Stoian, născut la 7 ianuarie 1929 în Vasile Roaită, Bacău. A fost arestat la 16 mai 1948 şi 
condamnat la 8 ani muncă silnică. A executat pedeapsa în închisorile Suceava, Târgşor, 
Gherla, Ploieşti, Jilava. Adept al „reeducării” încă de la Suceava, a fost principalul susţinător 
al acesteia la Târgşor, unde nu avea accente violente. Ajuns la Gherla în decembrie 1950 a 
devenit unul din cei mai cunoscuţi agresori, fiind planton şi şef de cameră. A fost condamnat 
la moarte în procesul „Ţurcanu Eugen şi alţii” din 1954 şi executat la Jilava la 17 decem- 
brie 1954. Alin Mureşan, Piteşti. Cronica unei sinucideri asistate, Editura Polirom, laşi, 
2007, pp. 193-194; fişele matricole penale din AANP. 

Cine bătea ? 

Grupu' care era al „reeducării”. Ăsta bătea deţinuţii care nu s-au „reeducat”, n-au 
vrut să-şi însuşească doctrina comunistă. Atunci s-a format aceste două tabere şi ăia care 
erau de partea comuniştilor i-au bătut pe ăştialalţii. 


Aţi văzut cazuri de deţinuţi din Târgşor care să fi fost bătuţi de către Stoian şi 
ceilalți ? 

La Târgşor s-a bătut mai mascat. Câte-o palmă, câte-un pumn, dar era o închisoare 
mai liniştită. Îți spun că acolo o fost într-adevăr plăcut în perioada în care eram lăsaţi 
liberi, când ne plimbam prin curte. Aveam un regim de mâncare bun, pentru că mâncarea 
era făcută de elevi bucătari, raţia se urmărea să se dea la miligram, atâta fasole, atâta 
ulei. Mergea şeful bucătar, o lua de la magazie, dar mâncarea era făcută din alimentele 
care erau prevăzute de lege. De multe ori nu s-a respectat treaba asta, după ce-a venit alt 
comandant şi mâncarea a ajuns la discreţia lor, dar când a fost administrată de elevi, 
mâncarea era bună. Deci raţia unui deţinut era respectată, pe când la alte închisori, nu. 


Participarea la discuţiile cu Stoian era obligatorie sau era liber consimţită ? 

Liber consimţită... Sigur că se punea problema că cine îşi însuşeşte doctrina marxist- 
-leninist-comunistă va fi eliberat mai repede din închisoare şi va fi bun pentru a sta în 
popor, că nu-l va „otrăvi”. Noi trebuia să mergem cu ceea ce am învăţat din Marx, Engels, 
Lenin, asta să fie propaganda noastră când ajungem afară. Aşa puneau ei problema... 


Cât timp aţi stat la Târgşor ? 
Până în decembrie 1950, când am fost mutaţi la Gherla!*. De Crăciun am fost în 
Gherla, şi am stat un an de zile, până în 13 decembrie. 


Ați plecat practic atunci când s-a desființat Târgşorul ca închisoare pentru minori ? 

Da. Târgşorul a fost făcut ca închisoare de minori, şi atunci a băgat femeile de la 
Mislea!5. A dus femeile condamnate şi le-a instalat acolo. Era o închisoare cu un regim 
mai puţin sever şi sigur că a dus femeile acolo, iar pe noi ne-a dus la Gherla, unde 
„Teeducarea” era în floare. Acolo erai bătut ca să spui ce n-ai declarat la Securitate. Să 
spui ce duşmani ai poporului cunoşti afară şi nu-s arestaţi, să spui absolut tot. Indiferent 
că ţi-e frate, mamă sau tată, să spui tot. Dacă ziceai: „Păi am declarat la Securitate tot 
ce am ştiut”. „Da? Eşti bandit! ” Şi atuncea începea bătaia. 


În ce cameră aţi fost dus la Gherla ? 

La Gherla am stat în 83, după aceea în 99. Aia era camera de tortură... O cameră 
mare, în care intrau până la 200 de deţinuţi, şi erau grupu’ lu’ Ţurcanu şi a lu’ Popa 
anu! care bătea aceşti deţinuţi. Şi aceşti deţinuţi se roteau ! Îi scotea din celule, îi băga 


14. Conform fişei matricole penale, Aurel Brazdă a fost înregistrat în evidenţa penitenciarului 
Gherla pe 6 decembrie 1950. 

15. În momentul încetării lucrărilor la Canal (1953), femeile internate administrativ au fost 
transferate la Târgşor, aşa încât e posibil ca penitenciarul să fi fost deja ocupat de femei. 
Andrei Muraru (coord.), op. cit., p. 500. 

16. Alexandru Popa „Ţanu”, născut la 13 noiembrie 1924 în Praşila, Basarabia. A fost arestat la 
12 iunie 1948 ca student la Facultatea de Agronomie din laşi şi condamnat la 6 ani de 
închisoare. A executat pedeapsa în închisorile Suceava, Piteşti, Jilava, Gherla şi Aiud. S-a 
alăturat „reeducării” la Suceava, iar în Piteşti a fost mâna dreaptă a lui Eugen Ţurcanu. A 
condus „reeducarea” la Gherla între septembrie 1950 şi noiembrie 1951. A fost condamnat la 

pentru a scoate din ei toate informaţiile prin bătaie, şi după aceea îi trimitea înapoi în 
celule. Deci celula asta, 99, era o celulă de tortură. Cine ajungea acolo, gata! 


Dumneavoastră aţi fost bătut şi în 83 sau doar în 99 ? 

Am fost şi-n 99, şi-n 83. 

Cine era în cameră şi cum au început bătăile ? 

În primul rând, şeful de cameră era student, venit de la Piteşti. Nu mai ştiu cum îl 
cheamă. Avea în cameră vreo 20 de persoane şi el avea încă 4 ajutoare: „Brazdă, vino 
încoace ! No, spune ce n-ai declarat la Securitate ! ”. „Păi am declarat tot.” „Ceee! ? Eşti 
bandit ! ? Spune, mă! ” „Păi ce să spun? N-am ce să spun.” „N-ai ce să spui? No, lasă 
că te facem noi să-ţi aduci aminte ! ” Şi atuncea grupul ăla de acolo mă punea la bătaie. 
Mă trântea la pământ, lua un picior de prici de pat, de-ăla noduros, şi cu ăla te bătea 
peste spate, peste fund, în cap. Nu contează unde te lovea, numa” să te lovească, să urli 
de durere. Le plăcea... Că domnu’ Nicolschi!7, când o fost în vizită acolo, le-o spus: 
„Aveţi dreptul să-i bateţi până sângele zboară în tavan, da” nu-i omorâţi”. Şi sigur că în 
felul ăsta le-a dat mână liberă... Ăştia au bătut la nemiluita. Bătea pe cel din care trebuia 
să scoată tot felul de informaţii şi le dădea Securităţii. 


Cât timp v-au bătut acolo ? 

În 83 am stat vreo două luni. De la Crăciun am fost băgat acolo şi am stat până în 
primăvară. Prima dată când intrai într-o cameră, te trăgea de limbă. Aşa era peste tot, 
în toate camerele de „reeducare”. Bătaia a fost lărgită la tot etaju' III a penitenciarului 
Gherla. Acolo nici gardianul nu intra, pentru că acest Popa Țanu, Țurcanu şi ăştia, marii 
şefi ai „reeducării”, ăştia aveau cheile de la fiecare celulă. 


I-aţi văzut şi pe alții fiind bătuţi acolo în cameră ? 
Nu în cameră, că te ducea la biroul lor. Eram şi în cameră bătut, dar când trebuia să 
scrii informaţii, erai dus într-o altă cameră. 


Care era camera în care se luau informaţiile ? 

Păi era 87, erau alte camere, nu mai ţin minte acuma care era numărul lor, dar cam 
vizavi de camera unde eram eu. Eu eram a treia celulă de la scări. Vizavi de scări erau 
celule unde erau Popa Țanu, Țurcanu, toţi ăştia marii. Acolo erau birourile lor de 
anchetă. Camera 99 era camera de tortură. Acolo se bătea deţinutul şi după aia îl băga 
să scrie declaraţia, că ei aveau acolo şi hârtie, şi cerneală. Pe mine dacă mă prindea cu 


moarte în procesul reeducatorilor din 1954, pedeapsă comutată ulterior în muncă silnică pe 
viaţă. A fost implicat ca martor al acuzării în al doilea proces al „reeducărilor” din 1957. A 
trecut prin reeducarea de la Aiud (1962-1964). A fost eliberat la 30 iulie 1964. Ulterior, a fost 
folosit ca informator în Sibiu. A murit după 1990 fără să vorbească despre destinul său. Alin 
Mureşan, op. cit., pp. 174-178; Arhiva Consiliului Naţional pentru Studierea Arhivelor 
Securităţii (în continuare, ACNSAS), Fond Reţea, dosar nr. 227538, vol. 1-2 ; passim. 

17. Alexandru Nicolschi (Boris Griinberg), născut la 2 iunie 1915, la Chişinău. A fost recrutat de 
NKVD în decembrie 1940 şi trimis peste graniţă pentru a culege informaţii despre trupele 
române. A fost prins, judecat şi condamnat pentru spionaj la muncă silnică pe viaţă. Din 1945 
lucrează în MAI, fiind pe rând şef al Corpului detectivilor şi Inspector general al Poliţiei de 
Siguranţă. În 1948 este avansat la gradul de general-maior, devenind unul din adjuncţii şefului 
DGSP. Pensionat în ianuarie 1961, avea să moară în aprilie 1992 pe când era aşteptat de 
Procuratură pentru audieri. Doina Jela, op. cit., pp. 199-202. 

o bucată de hârtie cât o foiţă de ţigare, eram bătut pân” la moarte... N-aveai voie să ai 
creion, hârtie, nimic! Dar ei aveau... 


Mai ţineţi minte pe cineva dintre cei care au luat bătaie în camera 83 ? 

D-apăi nu mai ştiu... Trebuia să mă concentrez mai tare. 

Erau cunoscuţi de-ai dumneavoastră sau oameni pe care i-aţi găsit acolo ? 

Oameni pe care i-am găsit... Că grupul nostru a fost împărţit pe celule, nu ne-a băgat 
pe toţi la un singur loc. Tocmai ăsta a fost scopul, că ce declar eu despre cutare să fie 
confruntat cu ce zic alţii. Eu ziceam : „Dom'le, eu n-am făcut aşa ceva, eu nu ştiu”. „Nu 
ştii? No, stai... Hai, vino încoace! Acuma spune ce-ai zis despre Brazdă ! ” Şi în felul 
ăsta trebuia să recunosc ce mi se punea în faţă... 

Şi mi-aţi spus că după o perioadă aţi fost dus în camera 99. 

Da. Acolo erau deţinuţii care urma să fie bătuţi. Cei care erau proaspăt arestaţi şi duşi 
la penitenciar îi băga la 99. Era o perioadă de linişte, în care deţinuţii care erau 
„suflători”, care erau informatori, abia aştepta să vină grupul ăsta, că ei aveau de lucru. 
Imediat se băga printre ei, îi trăgea de limbă în absolut tot. După două săptămâni în care 
te lăsa să cânţi şi imnuri legionare ca să-i duci în eroare pă noii veniţi — şi sigur că ăştia 
îşi deschidea sufletu”, începeau şi vorbeau -: „Stop! Toată lumea la rogojină! Nici 
unv’ nu mişcă ! ”. Şi atuncea te chema” la grupul celor care erau cu „reeducarea”. „Mă 
Brazdă, vino încoace ! Zici că ai declarat la Securitate? Da’ asta ce-i? Da’ asta ce-i? 
Da’ asta ce-i? De ce? Tu tot bandit ai rămas, mă?” Şi atuncea sigur că începea bătaia. 


Îi mai ţineţi minte pe cei care vă băteau ? 
Stoian Ion, cum să nu. Ăsta bătea! 


V-a bătut şi pe dumneavoastră ? 

Da, sigur. Stoian Ion, şi după aceea mulţi au fost acolo. Aşa că Gherla n-a fost altceva 
decât o închisoare de tortură, o închisoare unde Securitatea scotea informaţii prin bătaia 
deţinuţilor. Era un bihorean de-al nostru, nu mai ştiu cum îl chema. 60 de oameni a 
declarat după bătaia pe care-a primit-o şi toţi au fost arestaţi. O fost unu” care tot aşa: 
„Eu sunt cinstit, vă declar tot ce ştiu. Numa’ să nu mă bateţi”. Şi-o început şi-o declarat 
pe unde o fugit, cine i-o dat de mâncare, cine i-o dat o pâine, cine l-o culcat şi aşa mai 
departe. O declarat absolut tot. Nu i-au spus că oamenii vor fi arestaţi, ci că el va fi 
declarat un om cinstit, bun pentru eliberare. În schimb, toţi oamenii pe care i-a declarat 
au fost arestaţi şi duşi la tribunal. S-a făcut un nou proces, în care pe el l-a băgat martor, 
şi foarte frumos a fost şi el condamnat trei ani şi jumătate în plus, pe lângă ceilalţi oameni. 


Pe Popa Ţanu l-aţi cunoscut direct ? 
Da. Popa Ţanu... ăsta era care m-a bătut. 
Avea vreo metodă preferată de bătaie ? 


Popa 'Țanu mai mult se folosea de alţii care băteau. Dădea şi el, dar mai mult avea 
grupul lui care bătea. Şi el îi spunea: „Bă, dă în el, mă, nu vezi că-i bandit! ? Vezi că încă 
nu vrea să se reabiliteze ? Nu vrea să devină un cinstit? Dă-i, mă, dă-i ! ”. Şi el încuraja. 


Dar pe Mihai Livinschi!5 l-aţi cunoscut ? 


18. Mihai Livinschi, născut la 26 iunie 1926 în Bucium, laşi. A fost arestat la 21 mai 1948 ca 
student în anul I la Facultatea de Drept din Iaşi şi condamnat la 7 ani de închisoare corecțională. 

Livinschi era unu” din torţionari. Era plantonu' penitenciarului la etajul III, avea 
cheile tuturor celulelor, avea putere asupra gardienilor. Gardienii nu se amesteca în 
treburile lui. El intra în camerele unde trebuia să facă ordine, unde trebuia să bată. 


Dar pe Vintilă Weiss!” ? 

Da, am dormit lângă el. Pe acest Vintilă Weiss, după perioada de două săptămâni de 
linişte, sigur că l-a luat în primire Stoian şi l-a tras de limbă. El fusese şefu' adjunct a 
Poliţiei Capitalei, şi pentru că ştia despre Teohari Georgescu nişte lucruri murdare, cum 
că şi-a cumpărat haine din Paris pentru nevastă-sa şi-aşa mai departe, sigur că a căutat 
să scape de el şi l-a condamnat la 10 ani pentru spionaj. Sigur, a ajuns în celulă la Gherla, 
şi scopu' a fost pentru a-l bate. A trecut perioada de două săptămâni... Eu nu puteam să-l 
atenţionez : „Băi, nu vorbi, că vorbeşti în defavoarea ta...”, că atunci eu primeam 
bătaie. Pe mine mă omora pur şi simplu că divulg acest secret. Ei ziceau că-i secret de 
stat. Şi-atuncea Vintilă Weiss a fost anchetat şi bătut de Stoian, de Livinschi, de toţi 
ăştia, o noapte întreagă. 


Aţi văzut când îl băteau ? 


Da' cum să nu! Îl băteau peste cap, peste spate, peste picioare, nu conta. Trântit la 
pământ şi bătut... Au fost cazuri când s-au dezbrăcat oameni în pielea goală şi aşa i-a bătut... 


Care au fost torturile cele mai cumplite pe care le-aţi văzut acolo ? 

Bătăile cu picioarele de prici, cu vâna de bou şi cu prosopul ud înnodat. Astea era 
loviturile cele mai insuportabile. Au fost cazuri când au murit... Am văzut om mort, 
lângă mine a stat când şi-a pierdut cunoştinţa... Stoian şi cu Livinschi zic: „Trage-l, mă, 
acolo la baie şi aruncă o găleată de apă pe el! ”. Şi la toaletă murise deja... 


Nu mai ştiţi cum îl cheamă ? 
Nu mai ştiu... 


Dumneavoastră aţi fost bătut şi în camera 99 ? 

Da, bineînţeles. Prima data am primit bătaia, după aceea am primit misiunea. Că nu 
m-o bătut ei aşa, numa! de florile mărului: „Mă banditule, tu ai aicea o misiune mare 
de făcut. Să-mi tragi de limbă pe ăştia. Să-mi demaşti mie toate vorbele lor! ”. Şi ca să 
te ajute să faci treaba asta, îţi mai dădea câteva palme, câţiva pumni în spate. 


A executat pedeapsa în închisorile Suceava, Piteşti, Gherla, Văcăreşti, Jilava. A fost unul 
dintre principalele ajutoare ale lui Eugen Ţurcanu, alături de care a stat de la Suceava. A fost 
condamnat la moarte în procesul reeducatorilor din 1954 şi executat la Jilava la 17 decembrie 
1954. Alin Mureşan, op. cit., pp. 147-148; fişele matricole penale din AANP. 

19. Vintilă N. Weiss, născut la 17 martie 1921 în Bucureşti. Licenţiat în Drept, chestor în Direcţia 
Generală a Siguranţei. A fost arestat la 28 iunie 1950 şi condamnat la 10 ani închisoare 
corecțională aparent pentru înlesnire de trecere a frontierei. Potrivit altor surse, a fost arestat 
pentru spionaj, dar înaintea arestării a dezvăluit fapte compromiţătoare despre înalţi funcţionari 
din MAL: Marin Jianu, Alexandru Neacşu, Vladimir Mazuru. A executat pedeapsa în închi- 
sorile Jilava, Gherla, Jilava, Aiud, Cluj. În urma informaţiilor date la Gherla sub tortură, a fost 
chemat la Bucureşti pentru confruntări. Nu este sigur dacă şi-a menţinut afirmaţiile, dar a 
vorbit autorităţilor despre schingiuirile de la Gherla şi se pare că acesta a fost unul dintre moti- 
vele pentru care Securitatea a întrerupt „reeducarea”. *** Memorialul Ororii. Documente ale pro- 
cesului reeducării din închisorile Piteşti, Gherla, Editura Vremea, Bucureşti, 1995, pp. 46-47; 
170-171; Marius Oprea, op. cit., p. 253, nota 380; fişa matricolă penală din AANP. 


24 EXPERIENŢE CARCERALE ÎN ROMÂNIA COMUNISTĂ 


Şi aţi făcut-o ? 

Nu, nu. Pentru că m-am rugat la Dumnezeu să-mi dea un gând: Ce să fac să nu 
lovesc pe nimenea ? Şi-am jucat rolul de nebun. În felul ăsta am scăpat de „reeducare”, 
liber prin curte, la infermerie şi supliment de mâncare... 

Ce-aţi făcut practic ? Cum aţi făcut pe nebunul ? 

Şi-asta a fost tot o şmecherie de-a mea, un plan al meu. Când m-a băgat cu Livinschi 
în cameră, ştiam că urmează să fiu bătut pentru nişte treburi, că lucram la ateliere şi 
domnii de la „reeducare”, care conduceau atelierele, ca să nu stabilească o normă mare 
de muncă pe atelier, au dat cureaua de la motorul electric mai încet. Motorul punea în 
mişcare toate utilajele atelierului. Când au venit inspectorii, sigur că la maşina de geluit 
când împingi lemnul, dacă are turaţia normală, nu se văd tăieturile cuţitului. Dar aici nu 
puteam şi mergeam încet cu lemnu” peste cuţit. Şi vine inspectorii ăia care erau acolo: 
„Dom'le, da' dumneata nu poţi lucra mai repede ? ”. Şi i-am spus: „Domnu” inspector, 
rotația motorului a fost micşorată, din cauza asta eu nu pot să lucrez de calitate”. Atâta 
mi-a trebuit... Imediat după ce-au plecat ăştia, a venit cel de la „reeducare”, şeful 
atelierului lângă mine : „Mă banditule, criminalule, ce-ai făcut, mă ? No lasă că o capeţi 
tu! ”. M-am gândit: „Măi, ăştia aicea mă omoară. Cum să scap eu de aici ? ”. Şi-atuncea, 
ca să scap, când dormeam toţi noaptea, eu mă trezeam şi începeam să gem: „Hăă! Hăă!”. 
Dom'le, se scula Livinschi, se scula toată camera. „Ce-i cu tine, mă ? ” „Mă doare capu’ ! 
Nu mai pot. Ajutaţi-mă ! ” Ăsta a fost joc de teatru... Am făcut gestul ăsta de 3-4 ori şi 
m-a băgat la infermerie. Acolo m-a urmărit pas cu pas, da’ am avut grijă să nu fiu desco- 
perit că joc teatru. Nu s-a mai legat de mine, decât atât c-am fost lăsat liber prin curte. 

Acolo la infermerie mai era unv’ Costică. Acest om a luptat la Oarba de Mureş şi, în 
momentul în care au trecut Mureşul, o schijă l-a lovit în cap. El se zbătea în apele 
Mureşului şi striga: „Fraţilor, ajutaţi-mă ! Nu mă lăsaţi! Nu mă lăsați!” Ei, el avea 
periodic o criză : se trântea la pământ: „Brrr! ”... după aceea se făcea că înoată şi striga 
„Ajutor! ” O repeta din când în când. Lovea, trântea, era foarte agresiv, nu lăsa pe 
nimeni să se apropie de el, dar eu m-am apropiat şi i-am vorbit frumos: „Costică, 
Costică, stai liniştit, aici îs eu lângă tine”. Omu” o fost pătruns de cuvintele astea şi mă 
lăsa să stau cu el. Dom'le, şi când am fost eliberat, cu el am fost eliberat. Ne-o dus la 
gara Gherla şi am văzut o altă metodă, şi mai diabolică. Erau nişte oameni de la 
Securitate care venea şi te întreba: „Măi, vii de la Gherla, aşa-i? Nu cunoşti pe cutare 
şi cutare?” Oameni cu care tu erai în celulă. Şi dacă spuneai că îi cunoşti, erai arestat 
şi dus înapoi. Şi când ne-au întrebat ăştia, eu i-am spus lui Costică: „Vezi că ăştia vor 
să ne ducă înapoi”. „Cum? Pă mine?” A fugit după ei, dom'le. Aşa i-a fugărit pe ăia, 
de nu ştiau pe unde să se ascundă. Şi ne-am urcat în tren. El s-a dus spre Turda, eu am 
venit spre Oradea... Asta fost în decembrie 1951, când am venit acasă. 

La infirmerie vă era mai bine ? Eraţi mai bine tratat ? 

Da, sigur. Da' acolo eram urmărit de alţi deţinuţi, dar am ştiut ca să-mi menţin acea 
stare de nebunie fără ca să mă afecteze nici pe mine, nici pe altul. Deci a zis: „Brazdă 
e nebun, lăsaţi-l dracului în pace”. Auzeam de multe ori când eram prin curte cum 
gemeau şi urlau deţinuţii bătuţi la etajul III şi te-apuca fiorii şi groaza. Şi mă gân- 
deam: „Doamne Dumnezeule, cum ai putut să mă scapi de la acea grozăvie care a fost 
etajul III?”. Şi de aia spun, la infermerie n-am dus-o prea rău... Că şi-acolo eram 
urmărit ca să vadă: îs nebun sau nu-s nebun. Da’ eu mi-am jucat rolul meu, nici n-am 
exagerat şi nici n-am diminuat. 

Acolo l-am mai întâlnit şi pe Vintilă Weiss. El a fost pregătit şi dus în infirmerie ca 
să-i dea mâncare şi să-l pregătească să îl ducă la Bucureşti. El mi-a spus: „Acuma mă 
duc la Bucureşti ca să mă confrunte cu 'Teohari Georgescu”. Dar problema care a fost? 
Ana Pauker şi 'Teohari Georgescu au fost înlăturați, Vintilă Weiss a fost mutat la Bacău, 
locul de unde era el, şi mi se pare că aşa s-a încheiat toată tragedia lui. Dar a fost bătut 
foarte tare... O noapte întreagă a fost bătut. Şi-atuncea Vintilă Weiss a strigat: „Fraţilor, 
am declarat în noaptea asta atâta cât ar fi declarat un regiment întreg”. Şi plângea bietul 
om... A divulgat, iar ăştia toţi au fost arestaţi. 


Povestiţi-mi despre programul de muncă de la ateliere. 
Programul era de dimineaţa de la 7 până seara când se dădea masa, la 6. Iar la prânz 
aveam o oră de masă, şi-atunci venea cu hârdăul cu mâncare acolo şi-ţi dădea. 


Se servea în atelier ? 

Da, aveam gamela la mine. Se mânca în curtea atelierului, dar dacă ploua, sigur era 
în atelier. Da’ pe ei acolo nu-i interesa producţia. Erau şi muncitori civili, erau şi 
muncitori deţinuţi, dar pe noi ne-a băgat acolo cu scopul de-a scoate informaţii de la acei 
oameni şi să le divulgi. Eu mi-am dat seama ce vor, şi-atuncea am jucat acest teatru că-s 
nebun şi m-o băgat la infermerie. 


Unde dormeaţi noaptea cât timp aţi lucrat în atelier ? 

Tot în cameră. Eram deja la etajul II. Şi de acolo, când se făcea deşteptarea, toată 
lumea cobora jos în hol, pe ateliere: tâmplăria, ferăria, nasturii... că era şi secţie de 
nasturi acolo. Ei, sigur că imediat eram încolonaţi şi duşi la ateliere. Acolo erau civili şi 
alţi deţinuţi mai bătrâni de la alte etaje, iar pe noi ne mai chemau la birou’ „reeducare”, 
la Popa Țanu, la Ţurcanu: „Hai, banditule, ce informaţii ai cules? Aaa, nu vrei să 
spui? Nu vrei, tot bandit ai rămas ? Nu-i nimica, te băgăm 'napoi. Treci la 99 imediat ! ” 

Deci trebuia să daţi informaţii din atelier ? 

Sigur că da. Dar vă spun: nu am dat! Pentru că ştiam că tot ce dau... va fi arestat. 
Şi n-am dat. Am spus: „Nu ştiu, nu am nicio cunoştinţă care să fie afară şi să nu fie 
arestat. Pe mine m-o arestat ultimul din grupul meu”. No, şi-atuncea sigur că am avut 
acest atu prin care eu am scăpat. 


Pe Gheorghe Calciu” l-aţi întâlnit în Gherla ? 


20. Pr. Gheorghe Calciu-Dumitreasa (1925-2006). A fost arestat la 22 mai 1948 ca student în 
anul II la Facultatea de Medicină din Bucureşti şi condamnat la 8 ani temniţă grea. A executat 
pedeapsa în închisorile Piteşti, Gherla, Jilava şi Aiud. După ce a fost crunt torturat, a acceptat 
să colaboreze cu echipele de agresori din Gherla, rolul său fiind acela de a strânge informaţiile 
de la victime. În 1957 a fost implicat în al doilea proces al deţinuţilor din reeducare, moment 
în care şi-a revenit şi a acuzat autorităţile comuniste de înscenarea întregii acţiuni. A primit o 
nouă condamnare de 15 ani, care s-a contopit cu prima. A fost eliberat la 18 mai 1963, cu 
domiciliu obligatoriu la Viişoara, Teleorman. După eliberare, a absolvit Facultăţile de Filologie 
şi Teologie Ortodoxă. A predat la Seminarul Ortodox din Bucureşti, iar în 1978 s-a împotrivit 
public regimului şi demolării bisericilor din Bucureşti. A fost rearestat la 10 martie 1979 şi 
condamnat la 10 ani, sub pretextul participării la înfiinţarea Sindicatului Liber al Oamenilor 
Muncii din România (SLOMR). A executat pedeapsa în Bucureşti şi Aiud şi s-a încercat fără 
succes exterminarea lui. A fost eliberat la 21 august 1984 în urma presiunilor externe, iar la 
scurtă vreme după aceasta a plecat în SUA. Alin Mureşan, op. cit., pp. 117-118; ACNSAS, 
Fond Informativ, Dosar nr. 155109, vol. 1-24, passim. 

Eu despre Calciu-Dumitreasa nu pot să spun nimic bun. Pentru că era unu’ din 
torţionarii mari ai penitenciarului Gherla. A bătut şi bătea la deţinuţi fără milă?!. 


L-aţi văzut dumneavoastră ? 

Noroc că eu n-am primit de la el, dar am văzut oameni care au căzut trântiţi la 
pământ, leşinaţi din cauza pumnului pe care-l avea, şi dădea la ficat. Acolo eram între ei. 
Aşa că eu de Calciu-Dumitreasa nu ştiu... 


Ce vă amintiţi despre momentul eliberării ? 

Odată, când eram în curte, vine un inspector cu 2 gardieni, cu şefu” pazei şi-aşa mai 
departe. Eu, repede, fuga la ei. Imediat sare la mine gardienii să nu mă lase. Noroc că 
inspectorul le-a zis : „Lăsaţi-l! Ce vrei, tinere ? ”. I-am spus: „Am fost condamnat pentru 
cutare faptă atât, am expirat pedeapsa în data de cutare şi nu ştiu de ce nu sunt eliberat. 
Stau de opt luni şi jumătate deja în închisoare fără să fiu condamnat. Domnule inspector, 
aveţi milă de mine, scoateţi-mă de aici”. M-a întrebat imediat: „Cum te cheamă? ”, şi-a 
notat numele şi aia vă spun, după două săptămâni, am fost eliberat... Aşa că Gherla 
pentru mine s-a terminat şi eram fericit c-am ajuns la poartă. La gară mi-a fost frică cu 
cei 2 securişti, că urmăreau să mă ducă înapoi, şi-atunci, cine ştie, eram lichidat... 

Să vă spun aici o întâmplare. Taică-miu, care ştia că suntem mutaţi la Gherla, a venit 
în oraş. Şi 2 milițieni ducea un deţinut. S-a apropiat de deţinut şi i-a spus: „Ascultă 
aicea. Eşti de la Gherla ?”. „Da.” „Nu cunoşti 2 băieţi, 2 fraţi acolo ? ” Imediat l-a luat 
gardianu' pe taică-miu şi l-a prezentat la poarta închisorii şi l-a predat acolo: „Uite, a 
luat legătura cu deţinuţii ! ”. Şi-atunci taică-miu a spus: „Da, pentru că am 2 copii aici”. 
Comandantul de la închisoare a văzut că totuşi e un părinte care se luptă pentru copiii lui 
şi-a spus: „Du-te, că şi copiii dumitale vor ajunge acasă când expiră pedeapsa!”. 
Degeaba... Io am expirat-o pe 2 aprilie, fratele pe 13 martie. El după două luni de zile 
s-a eliberat, iar eu am stat opt luni şi jumătate, de la data de 2 aprilie până în 15 de- 
cembrie?2, că atunci mi-a sosit ordinul de eliberare de la Securitate. Cu ce-am fost eu 
vinovat ca Securitatea să nu-mi dea drumul? Pur şi simplu am fost ţinut opt luni şi 
jumătate fără a fi condamnat... 


Mai ştiţi cine era comandantul închisorii atunci ? 

Nu mai ţin minte”. 

Ce-aţi făcut după eliberare ? Aţi încercat să faceţi studii în continuare ? 

Când m-am dus să mă înscriu la liceu, directorul a spus: „Nu, cât timp voi fi eu 
director la acest liceu, tu n-ai ce căuta aici”. Şi n-am putut să-mi termin studiile, că nu 
m-o lăsat... 

Da' când am ieşit din închisoare, eu eram deja cu apă la plămâni... Şi a doua zi cum 
am sosit acasă, m-am internat în sanatoriul TBC de la Oradea, şi-am stat 3 luni de zile 
în sanatoriu. Bieţii părinţii mei urca dealul sanatoriului ca să-mi aducă mie un supliment 


21. Mărturia lui Aurel Brazdă despre bătăile pe care studentul deţinut Gheorghe Calciu le-ar fi 
aplicat este singulară şi nu se confirmă din alte surse. Pr. Gheorghe Calciu-Dumitreasa însuşi 
a negat că ar fi bătut în Gherla, rolul său (cunoscut de toţi cei închişi în acea perioadă în 
închisoare) fiind de a strânge informaţiile provenite din „demascări”. 

22. Potrivit fişei matricole penale, a fost eliberat la 13 decembrie 1951. 

23. Între 1950 şi 1952, comandant al penitenciarului Gherla a fost Constantin V. Gheorghiu. 

de mâncare. Asta a fost pentru mine eliberarea... Vindecarea mea cum a fost? S-a lipit 
pleura la bază şi-a progresat lipirea pleurei de plămâni până când am ajuns cu ea sus, la 
claviculă. Şi a încercat doctorii s-o dezlipească, da” doctorul Cipău, care era atunci 
directorul sanatoriului, a spus: „Nu, îi faci rău. Dacă nu-l afectează la respiraţie, lasă-l. 
Dacă-l afectează la respiraţie, îl operăm”. Şi când am auzit treaba asta, poate de frică, 
am căutat prin autosugestie să nu ajung să mă opereze... 

După ce v-aţi vindecat, aţi reuşit să vă angajaţi ? 

În primul şi-n primul rând, dacă vroiam să mă angajez undeva trebuia să prezint 
autobiografia. Prima dată era luată autobiografia şi înaintată Securităţii. Sigur că în 
autobiografia mea n-am scris c-am fost condamnat politic şi-am căutat să ocolesc acest 
lucru. Ei, da’ Securitatea m-a divulgat. Şi totdeauna, după câteva săptămâni: „Brazdă, 
părăseşti locu” de muncă! N-ai ce căuta aici între noi ! ”. Taică-miu a avut ceva pământ, 
şi-a făcut o grădină de zarzavaturi, legume, şi-am muncit alături de el până când am 
reuşit, printr-o împrejurare fericită, să mă înscriu la şcoala de maiştri în construcţii, prin 
bunătatea directorului Florian Trifa, căruia îi mulţumesc o viaţă întreagă, deşi îi mort 
acum... Îi mulţumesc pentru că datorită lui am reuşit să-mi termin studiile, să fac o 
şcoală de maiştri, să am o diplomă. Dar prea mult nu m-o ajutat, pentru că, v-am spus, 
am fost bolnav de plămâni şi nu puteam face efort fizic. Atunci, mi-a dat concediu 
medical, că atunci se dădea până la un an şi două luni. Mergeai la comisie, dacă ea 
constata că nu eşti apt de muncă, îţi mai prelungea concediul medical cât considerau ei 
că-i necesar. Deci primeam acest ajutor de concediu medical, mai ales că pentru TBC era 
mai substanţial decât la cei care erau bolnavi de alte boli. TBC-u' era cu 100%, iar 
ceilalţi mi se pare că erau cu 30%. 

Şi până la urmă v-aţi angajat undeva ? | 

M-am angajat. Am lucrat ca muncitor săpător vizavi de Dacia, pe malu’ Crişului, 
unde se monta o conductă. Spre Velenţa? s-a făcut șanțurile astea... Ştiu că era un şanţ 
de 4 metri. Călcam pe schelă până ajungeam jos, şi acolo cu lopata puneam pe platformă 
pământul, de acolo mai sus, şi mai sus, până-l scotea afară. Ei, asta mi-a fost munca 
până când o doamnă de la Cadre, de la Trustul de Construcţii, avea nevoie de oameni 
pentru înfiinţarea şcolii de maiştri. Şi m-a văzut tânăr şi-a spus : „Vrei să înveţi, să faci 
şcoala de maiştri, cu salariu ? ”. „Da' cum să nu? Doamne, da’ mă bucur că veniţi la 
mine.” „No, ce salariu ai?” Eu aveam cel mai mic salariu, de muncitor necalificat, 
500 de lei pe lună, pe când un muncitor avea de la 1200, 1 500 pe lună. Eu aveam 500, 
pentru că eram nou angajat şi asta mi-o fost soarta... Şi-am făcut această şcoală de 
maiştri 3 ani, cu 560 de lei pe lună. Şi mi-am întreţinut familia cu aceşti bănuţi, puţini, 
câţi au fost. 

Ei, după ce-am făcut şcoala, sigur că m-o repartizat. M-o băgat la Nojorid35, la ferma 
de vaci, că se construia acolo nişte grajduri. Mie nu mi-a plăcut, dar după ce am ajuns 
acolo... smântâna era smântână, laptele era lapte; mâncam şi stăteam toată ziua şi 
aşteptam să vină maşina. N-am stat prea mult, că m-o scos de acolo, şi după aceea am 
venit la nu ştiu ce lucrare pe şantier, dar or zis : „Stai, domnule, ăsta are cazier, nu poate 


24. Cartier din Oradea. 
25. Localitate în judeţul Bihor. 

gestiona bani, că-i împotriva legii ! ”. Şi-atuncea m-o băgat la şcoala de maiştri ca maistru 
instructor. Ei, sigur c-am avut grijă să mă port foarte corect, mai ales că directorul Trifa 
mi-o spus: „Ai grijă, Brazdă, că ochii toţi sunt puşi pe tine. Stai liniştit, vezi-ţi de muncă ! ”. 

Ați simțit că sunteţi urmărit în continuare ? 

Dæ’ sigur. 

Aţi mai fost chemat la Securitate ? 

Da. Mă chema, mă chema direct. „Vezi că vrem să te reabilităm. Vezi că trebuie să 
fii alături de noi şi tu să dai informaţii despre toţi duşmanii poporului.” Deci te pregăteau. 
Nu puteam refuza... „Bine, dom'le, asta fac.” Dar niciodată nu m-am întâlnit cu 
securistul care-mi dădea telefoane ca să mă racoleze şi să-i dau informaţiile. Ofiţerul 
dădea telefon acasă, îi ştiam glasul deja: „Alo, cu domnul Brazdă ! ”. „Îmi pare rău, eu 
sunt verişorul lui, Brazdă o plecat la părinţi, nu-i acasă.” Şi aşa l-am dus, dom'le, cu 
vorba luni de zile. Dacă nu venea Revoluţia, sigur Securitatea mă aresta din nou, că 
strângea cercul împotriva mea şi tot eram prins. 

Dar informaţii ați dat ? 

Am dat note informative, sigur c-am dat. Dar aveam grijă ca să nu fac rău la 
nimenea... 

Şi despre ce vă cereau să scrieţi ? 

Despre toţi. Nu conta acolo. Îmi dădea şi persoane anume. Un om de la „Alumina 
„Domnule, eu n-am fost niciodată la «Alumina», de ce-mi dai mie acest om, pentru că 
nu-l ştiu, nu-l cunosc, nu ştiu cine-i ?”. „No, bine atunci.” Mi-o dat altul, un coleg de 
şcoală. Dar aveam grijă să nu declar nimic din ceea ce i-ar fi făcut lui un rău. 

Aţi reuşit să vă întemeiaţi o familie ? 

Da. Problema cu familia... A fost soarta. Am cunoscut o fată. Sigur că n-aveam 
serviciu, eram la şcoala de arte plastice, la un curs de pictură. Această fată picta şi ea. 
Acolo am cunoscut-o pe această domnişoară, căreia îi plăcea să facă ochi dulci, şi mi-a 
făcut şi mie ochi dulci. Am căzut în'plasă şi a trebuit să mă căsătoresc. După aceea vine 
şi-mi spune : „Hai, că plecăm la Bucureşti, la neamuri ! ”. Şi m-am dus la neamuri... La 
cine? La sora lu’ Teohari Georgescu... Numa’ şi numa” ştabi mari din Comitetul 
Central. Şi-atuncea mi-am dat seama : „Stai, băi, unde am intrat ?”. Ca la urmă, sigur, 
să se facă investigaţii şi un locotenent de Securitate din Oradea să vină să îmi spună: 
„Ascultă, dumneata eşti căsătorit cu cutare ?”. „Da.” „Înaintezi procesul de divorţ, 
pentru că nu suntem de acord ca un fost deţinut politic să murdărească familia lui Teohari 
Georgescu.” Că Teohari era unchiul ei, tata ei era frate cu Teohari. Şi în '51, '52, cam 
după vreun an de la căsătorie, a trebuit să divorţez... 


Dar Teohari nu fusese înlăturat ? 

Ba da, era pus cu domiciliu obligatoriu la Snagov şi familia avea dreptul să meargă 
o dată pe lună la el. Chiar cu 'Teohari Georgescu nu m-am întâlnit, pentru că nici n-aş fi 
vrut... Da’ cum adică? Eu, condamnat de el, să mă duc să dau mâna: „Servus, frate”. 
Nu! Şi atunci eu, ca să mă răzbun, am plecat din Oradea. N-am mai venit în Oradea 
decât din 3 în 3 luni, şi taică-miu mi-o spus: „Măi, n-o mai ţine încurcată pe fata asta, 


26. Fabrică de alumină din Oradea. 

divorţează odată de ea!”. Zic: „Nu, lasă”. Şi când am sosit acasă, era la tribunal 
procesul ei de divorţ, care se tot amâna din cauză că eu nu mă prezentam. Şi-atunci 
taică-miu mi-o zis: „No, du-te şi prezintă-te la ăsta! ”. Când m-am prezentat în faţa 
tribunalului m-am aşezat lângă fosta nevastă, am dat mâna cu ea, i-am sărutat mâna în 
faţa judecătorului, şi-atuncea zice judecătorul: „Măi, voi sunteţi pentru divorţ? Da’ eu 
văd altceva la voi aicea. Care-i situaţia ? ”. „Domnu” judecător, ne divorţaţi, pentru că eu 
de un an de zile am părăsit-o.” Şi-atuncea mi-a dat sentinţa de divorţ. Şi m-am căsătorit 
apoi cu actuala soţie şi cu ea am un băiat... 

Ce-au însemnat pentru dumneavoastră evenimentele din decembrie '89 ? 

Pot să spun că, dacă nu veneau, m-aşteptam să fiu arestat şi din nou băgat în 
închisoare. A fost o uşurare... Eram în tramvai când s-a spus că Ceauşescu a plecat. Era 
unv’ care a dat aparatul de radio tare, să audă tot tramvaiul că Ceauşescu a plecat. Am 
izbucnit în plâns, şi în plâns am ajuns acasă. „Ce-i? ”, mă întreabă tata. „Păi, am scăpat, 
sunt liber... Nu mai mi-e frică de nimenea...” Şi-atuncea ne-am bucurat toată familia. 

Când v-a venit ideea cu această asociaţie? şi de ce aţi făcut-o ? 

În *93, '94. În primul şi-n primul rând, nu eram mulțumit cu ceea ce noul regim, sau 
cel care a rămas mai departe, ne-a oferit nouă ca victime. Şi-atuncea am zis : facem o 
asociaţie ca să ne apărăm drepturile şi să luptăm mai departe pentru drepturile noastre. 
Asta a fost toată intenţia... 

Dar nu era în plus, pe lângă Asociaţia Foştilor Deținuți Politici ? 

Nu, fiindcă Ticu Dumitrescu nu vroia să se unească cu deportații în Bărăgan. Nu 
vroia să se unească cu alte victime, ci numai cu foşti deţinuţi politici. Aşa m-am despărţit 
de el, am luat toţi deportații în Bărăgan şi alte victime ale regimului şi-am înfiinţat 
această asociaţie care funcţionează şi azi şi ajutăm oamenii să îşi revendice drepturile... 

Am înţeles. Puteţi să-mi spuneţi dacă, privind în urmă, aveţi regrete ? 

La ce? Ce fel de regrete să am? În primul şi-n primul rând, eram tânăr când am 
intrat în organizaţia G 4, dar am intrat ştiind că vom avea de lucru cu Securitatea, ştiind 
că vom fi arestaţi, şi nu m-am ferit... Am intrat în această organizaţie. 


Dar resentimente aveţi faţă de cineva ? 

Nu pot să am. Eu pe toţi cu care am fost în închisoare îi respect şi-i iubesc, cât despre 
cei pe care-i ştiu că au dat note informative împotriva mea, le-am spus şi spun totdeauna : 
„Dumnezeu să-i pedepsească”. 


Nici faţă de cei care v-au anchetat ? 

Nu, nu. Ştiam că-i meseria lor, ştiam că voi ajunge anchetat dacă ne prinde. Deci eu 
sufleteşte eram pregătit. Că dacă nu eram pregătit, arestul şi toate treburile astea erau un 
şoc puternic... Eu deja eram pregătit că voi fi arestat, odată şi-odată... nu se ştie când. 
Ei, şi am fost după două săptămâni arestat. 

Acum, încă o problemă aş vrea să vă spun. Maică-mea avea tot felul de cântece 
religioase şi ştiu şi tiu minte unul în care se spunea: „Strică prin harul Tău tot vicleşugul 
său, a Satanei, şi fă să fiu mereu de Tine atras”. Acest lucru m-a călăuzit în Gherla, acest 
lucru nu m-a lăsat să mă duc să divulg şi să fac rele la alţi colegi de suferinţă. 


27. Aurel Brazdă este preşedintele Asociaţiei Deportaţilor şi Victimelor Oprimării Comuniste 
(ADVOC). 

Ați fost un tip religios înainte să intraţi în închisoare ? 

Da, sigur. În primul rând credinţa m-a ajutat să rezist şi să mă comport civilizat, 
adică să nu fac rău, şi-n felul ăsta Dumnezeu m-a ajutat şi-am fost eliberat. Sigur, fiecare 
îşi primeşte pedeapsa cum Dumnezeu vrea. Eu am căzut bolnav cu apă la plămâni, am 
suferit, am stat 6 luni numai în sanatoriu. Regret că părinţii mei trebuiau să urce până la 
sanatoriul TBC, şi nu era un drum uşor, dar au ţinut la mine aşa de mult încât m-au ajutat 
şi m-au făcut să mă vindec. 


Vă mulțumesc frumos. 


Traian Romulus Pompiliu Dezideriu Luscan 


S-a născut la 13 ianuarie 1933 în Sibiu, judeţul Sibiu. Naţionalitatea: română. 
Religia : greco-catolică. Studii : liceale. Profesia : şef-sector întreţinere. A fost arestat la 
13 decembrie 1951 şi condamnat la 5 ani închisoare corecțională. A executat pedeapsa în 
închisorile Oradea, Borzeşti, Oneşti, Jilava, Aiud, Valea Nistrului, Cavnic, Alba Iulia. A 
fost eliberat la 11 noiembrie 1955. A fost rearestat în 1965 şi condamnat la 2 ani de 
închisoare. A executat pedeapsa în închisorile Oraviţa, Timişoara şi Vulcan. La data 
interviului, locuia în Beiuş. Interviu realizat de Alin Mureşan la 27 martie 2007. 
Transcrierea şi tehnoredactarea interviului - Alin Mureşan. Editarea - Adrian Sandu. 
Interviul se află în AIO-IICCR, având cota 42. 


Cum aţi simţit instalarea regimului comunist ? Ce v-a impresionat ? 

Ce vreau să vă spun: tatăl meu, fiind fost ofiţer de vânători de munte în armata 
regală, a avut de suferit din cauza asta. A fost dat afară din armată, pentru că a participat 
la războiul din URSS, scumpa noastră şi iubită Uniune Sovietică... Şi de-acolo, oarecum, 
o început ura mea împotriva comunismului. Şi tatăl meu, Luscan Traian, fiind un om 
foarte sobru, foarte serios, mai ales fiind ofiţer de vânători de munte, care în perioada 
respectivă era armă de elită, fiind şi invalid de război, nu a acceptat. El totdeauna a 
spus: „Eu am depus un jurământ, eu trebuie să îl respect. De-aia nu am acceptat să 
rămân în armată...”. Şi a fost trecut în rezervă. Bineînţeles, în condiţia sa, nu s-o putut 
adapta la vremurile de atunci. 


Unde locuiaţi atunci ? 
La Beiuş. Tata a fost comandantul garnizoanei din Beiuş, iar mama a fost casnică 
până într-o perioadă, după care a lucrat pe post de contabilă la Liceul „Samuil Vulcan”. 


Care au fost persoanele din Beiuş care au aderat prima dată la comunism ? 

Au fost nişte oameni despre care dup-aia am aflat că erau turnători. Şi au fost foarte 
mulţi evrei, cu toate că tata i-a ajutat foarte mult. În perioada când era şi comandamentu” 
german la Beiuş, au venit ca să-i ducă la Auschwitz, Dachau, Buchenwald, sau mai ştiu 
eu unde, şi tata n-a fost de acord şi a spus: „Am să execut ordinul în momentul când îl 
voi primi de la superiorii mei, nu veniţi voi să-mi comandaţi! ”. Şi atunci tata ce-o 
făcut? A luat familiile de evrei şi le-a dus la Tinca, o comună lângă Beiuş. Acolo a făcut 
un fel de lagăr şi l-a pus sub pază. Ei veneau dimineaţa la Beiuş, îşi vedeau de comerţ, 
de treburi, şi seara se duceau şi dormeau acolo, calmi. Cu toate că s-o purtat aşa cu ei, 
foarte mulţi l-au acuzat... Şi, totuşi, unii dintre ei le-a spus la ăştia în faţă: „Nu vi-i 

ruşine? Unde-aţi fi astăzi dacă omul ăsta ne-ar fi trimis în lagărele din Germania ? 
Astăzi suntem aici datorită lui”. 


Şi care a fost reacţia acestora ? 

Au plecat capul şi n-au mai zis nimic, pentru că ceilalţi, care erau tot evrei, le-a dat 
peste nas. Însă pot să spun că erau unii care erau informatorii Securității: unu’ Farkas, 
altu’ Shlomovici, da” şi alţi evrei la care nu le-o convenit, pentru că tata a fost un om 
hotărât, nu şi-o plecat capul. A rămas tot timpul acelaşi om de caracter. 


Dumneavoastră aveaţi simpatii politice ? 
N-am avut nici simpatii şi nici n-am activat în vreun partid. Am fost doar împotriva 
comunismului. 


În perioada aceea aţi avut vreo activitate împotriva regimului ? 

Eu eram elev la „Samuil Vulcan”, la Beiuş, şi în 24 ianuarie 1951 am ieşit în curtea 
liceului şi am dansat Hora Unirii. Din cauza asta, n-am mai apucat să îmi dau bacalau- 
reatul, că am fost eliminat din liceu. De fapt, atunci am fost exmatriculaţi mai mulţi... 

Pe atunci eu am avut un pistol-mitralieră, de-ăla tip nemţesc, am avut un pistolet 
Beretta, scurt, de 6 mm, am avut muniţie, am avut treburi... Mă rog, războiul o trecut 
peste Beiuş, ş-atunci găseai la tot colţul de stradă ba un tun, ba o mitralieră... (râde - n.n.) 
Noi, tineri fiind, ne-am aprovizionat. Toate ăstea s-au strâns, s-au aflat... Bineînţeles că 
eu nu am dat armele, ci le-am ţinut la mine acasă, şi dup-aia au fost găsite unde le-am 
ascuns io. Cam fiecare am avut arme. De-aia şi în sentinţa noastră, pe care am avut-o, 
scria „organizaţie subversivă paramilitară cu caracter legionar” ; adică eram înarmaţi. 

Mă rog, atunci, în concepţiile noastre, noi am spus că, în caz că se va întâmpla o 
revenire a americanilor, vom lupta alături de ei şi de-aia ne-am înarmat. Lucru care ne-o 
costat foarte scump. Că ce s-a-ntâmplat? lo am ajutat, oarecum, cu armament, cu 
muniţie, cu tot felul de treburi de genul ăsta. Şi între noi o fost un turnător, unu” Tănase 
Coroi! din Vaşcău, o murit el, care o fost deţinut, şi-o fost pus în libertate, dar era 
informator al Securităţii. Noi am vrut să-l ajutăm: venise din puşcărie, nu avea nicio 
posibilitate, şi tot timpul l-am ajutat, cu una, cu alta, şi el ne turna... 


Cum aţi fost arestat ? 

După ce m-au exmatriculat din liceu, m-am angajat ca secretar la Gostat Holod? şi de 
acolo am fost arestat în data de 13 decembrie 1951, împreună cu colegul meu de liceu şi 
de detenţie Iosif Opriş?. Din birou am fost ridicaţi. 


Şi unde v-au dus ? 
Prima dată ne-o dus la Securitate la Beiuş, unde am stat 24 de ore. Acolo am fost 
anchetat cu tocul pistolului, şi mi-o rupt dinţii din faţă... 


1. Tănase Coroiu, născut la 10 martie 1930 în Vaşcău, Bihor. A fost arestat la 7 iulie 1948 şi 
condamnat la 2 ani şi 6 luni închisoare. A executat pedeapsa în închisorile Târgşor şi Gherla. 
A fost eliberat la 11 mai 1951. Informaţii din fişa matricolă penală din AANP. 

Localitate în judeţul Bihor. 

Iosif Opriş, născut la 25 ianuarie 1933 în Cheşa, Bihor. A fost arestat la 13 decembrie 1951 
şi condamnat la 5 ani închisoare corecțională: A executat pedeapsa în închisorile Oradea, 
Arad, Borzeşti, Aiud. A murit la scurt timp după eliberare. Cicerone Ioniţoiu, Victimele 
terorii comuniste. Arestaţi, torturați, întemnițați, ucişi. Dicţionar. N-O, Editura Maşina de 
scris, Bucureşti, 2005, p. 225; fişa matricolă penală din AANP. 


VN 


BIHOR 33 


Dar v-au spus care au fost motivele arestării ? 

Păi motivele nu le-am ştiut decât după ce au început ancheta la Securitate la Oradea. 
La Beiuş, când am întrebat: „Da' care-i motivul? ”, sublocotenentul Flonta, care m-o 
şi arestat, atâta mi-o spus: „sta ! ”. Şi m-o lovit cu tocul pistolului de mi-o rupt dinţii 
din faţă... Asta a fost prima întâlnire „amicală” cu Securitatea. Şi de-acolo a venit o 
dubă şi ne-o adus aici, la Oradea. 


Şi la Oradea a început ancheta propriu-zisă ? 

Da, a început ancheta propriu-zisă. Am fost anchetat la început de sublocotenentul 
Vasadi*, dup-aia am fost anchetat de locotenentul-major Weiss5. ştia, amândoi, români... 
Vasadi o început cu bătaia, o terminat cu bătaia. Locotenentul-major Weiss a procedat la 
fel. După aia o venit un alt anchetator, de la Bucureşti, tot civil, Codileanuf îl chema. 
S-o purtat foarte frumos. Nu m-o atins nici cu un deget. Din contră, ăsta când mă ducea 
la anchetă, ştia că am fost sportiv, îmi punea Sportul popular, cum era pe vremea aia, pe 
masă: „Citeşte, că eu am un pic de lucru”. Punea pachetul de ţigări pe masă: „Aprinde 
liniştit! ”. 

Cât timp a durat ancheta la Oradea ? 

La Oradea a durat din decemvrie '51 până în noiemvrie '52, când am avut procesul. 


Şi procesul unde a avut loc, tot la Oradea ? 
Da, aici, la Oradea. Atunci s-o înfiinţat Tribunalul Militar. Am fost primul proces, 
am fost cu sentinţa numărul 1 din Oradea. 


Câte persoane eraţi în lot ? 

Noi am fost 25 de inşi: 20 de băieţi şi 5 fete. Astăzi, mai trăim 2 băieţi şi 3 fete. 
Ne-au făcut, cum v-am spus, „organizaţie subversivă paramilitară cu caracter legionar”. 
Pe vremea aia, indiferent, şi dacă îl condamna pe un copil de cinci ani, şi ăla era tot cu 
caracter legionar. Asta era metoda lor, toţi erau consideraţi legionari. 


Cum s-a desfăşurat procesul ? 

A fost un simulacru. Ni s-o dat avocat din oficiu, care o venit şi ne-o întrebat cum ne 
cheamă, ca să ştie când îi vine rândul... Şi mai ales că, de exemplu, io şi cu încă doi, 
am avut un avocat evreu care ne-o apărat şi care atâta o spus, că: „având în vedere faptul 
că suntem tineri, să ni se acorde circumstanţe atenuante”. Atât, asta o fost toată apărarea. 
Când ni s-o dat nouă cuvântu', la încheiere, când ne-am ridicat şi am spus că am fost 
bătuţi, că am fost aşa şi-aşa, şi-aşa, şi-aşa... au spus: „Stai jos! ”. Ne-o închis gura. Şi 
pe vremea aia îţi venea dosarul de la Securitate direct cu sentinţa, cu condamnarea : 
5-10-15 ani... cât era scris de către Securitate. 


Ce condamnări s-au primit în lot ? 


> 


Vaşadi (?), anchetator la Securitatea din Oradea în anii 1951-1952, Doina Jela, op. cit., p. 298. 
5. Ludovic Weiss, locotenent-colonel, anchetator al lotului Pătrăşcanu. Membru de partid din 
1945. A fost înaintat la gradul de inspector de Securitate şi trecut în rezervă în martie 1960. 
Între 1946 şi 1953 a fost şeful Siguranţei şi apoi al Securităţii din Satu Mare. Între 1951 şi 1952 
a activat la Securitatea Oradea. Marius Oprea, op. cit., pp. 573-574. Doina Jela, op. cit., 
pp. 306-307. 
6. Codileanu (?), sublocotenent de Securitate, anchetator la Oradea în 1951-1952. Doina Jela, 
op. cit., p. 78. 

Au fost patru condamnări de câte 25 de ani, au fost şi trei condamnări de 15 ani, 
dup-aia o fost de 10 ani, iar restul între 5 şi 3 ani. 


Dumneavoastră cât aţi primit ? 
Eu am fost condamnat la 5 ani. 


Unde aţi fost dus prima dată pentru a executa pedeapsa ? 

Am fost dus prima dată la penitenciar la Oradea, de unde ne-o dus cu duba la Jilava. 
Aici am stat cam vreo lună şi ceva, la camera „trecător”, că aşa-i spunea, şi de-acolo 
ne-au luat şi ne-au dus prima dată la lagărul de muncă de la Borzeşti, iar de-acolo ne-au 
mutat la Oneşti ; de la Oneşti, la Oneşti-baraj, apoi iar la Oneşti. Şi când ne-au adus de 
la Borzeşti la Oneşti, am trecut prin Jilava, unde iar am stat vreo două săptămâni, apoi 
ne-o dus la Aiud. 


Cam cât ați stat în Aiud ? 

În Aiud am stat din '54 până aproape în '55, când am bătut un turnător, Ludovic 
Ardelean”, aşa l-o chemat. Ăla era arădean, da’ cred c-o murit, că avea atuncea vreo 
cincizeci şi ceva de ani. Eu lucram în fabrică împreună cu prietenul meu, cu Opriş, la 
acelaşi banc la atelierul de lăcătuşerie, iar între noi era un băiat condamnat la 22 de ani, 
Iuliu Elekes din Sebeş, Alba. El, săracu”, era bolnav de plămâni, nu cred că avea 40 de 
kilograme, şi nu putea să-şi facă norma. Şi atunci, eu şi cu Opriş făceam şi pentru el. 
Făcea şi el ceva, ce putea, şi făceam şi noi pentru el... Şi ăsta, Ardeleanu, o văzut că noi 
îl ajutăm şi-o venit la noi, că „ăsta-i ajutor legionar”, şi tot aşa, în fiecare zi, şi se tot 
lega de noi. Într-o zi, eu n-am mai putut răbda, am pus mâna pe ciocan şi m-am luat 
după el: am vrut să-l omor. Şi când am văzut că s-apropie de uşa de la atelier, spre 
coridor, am aruncat ciocanul. El, ca norocu?, tocma! o închis uşa, că-l loveam în cap şi 
cred că murea. În fine... Când am terminat lucrul, ne-o dus la dormitor, că aveam 
dormitoarele în fabrică, şi eu n-am putut să nu-i plătesc, şi am vorbit cu doi băieţi, unu’ 
Jarco Albu&, un sârb din Timişoara, condamnat la 10 ani, şi unv’ Vasile Sanda”, fostul 
portar al echipei Chimia Râmnicu Vâlcea, care fusese arestat din liceu şi care era 
condamnat la 3 ani. Şi am vorbit cu ei: „Măi, tu stai la uşa asta, tu stai la uşa asta, şi 
eu mă duc să-l chem pe Ardeleanu în spălător”. Spălătorul era între dormitoare. O venit 
acolo şi l-am jucat cu picioarele până când or sărit ei să-l scape, că-l omoram... Or sărit 
ei: „Măi Ţucule” - că mie aşa-mi spunea - „lasă-l, că îl omori! ”. În fine, m-o tras şi 
m-am dus la uşă, am bătut, că asta o fost după ora de închidere, când nu-i voie să se mai 
deschidă uşa la celule, şi o venit gardianul. „Ce-i! ?” „L-am bătut pe Ardeleanu.” 


7. Ludovic Ardeleanu, născut la 3 iulie 1904 în comuna Socodor, Arad. A fost arestat la 19 august 
1948 şi condamnat la 15 ani muncă silnică, pedeapsă redusă ulterior la 7 ani şi 6 luni muncă 
silnică. A executat pedeapsa în închisorile Aiud, Peninsula, Jilava, Poarta Albă. A fost eliberat 
la 13 februarie 1956 cu domiciliu obligatoriu la Răchitoasa. Informaţii din fişele matricole 
penale din AANP. 

8. Jarco Albu, născut la 23 februarie 1929 în Soca, Timiş. A fost arestat la 31 iulie 1952 şi 
condamnat la 3 ani şi 6 luni închisoare corecțională. A executat pedeapsa în închisorile Aiud 
şi Oneşti. A fost eliberat la 7 octombrie 1955. Informaţii din fişa matricolă penală din AANP. 

9. Vasile Sanda, născut la 26 martie 1934 în Râmnicu Vâlcea, Vâlcea. A fost arestat la 19 sep- 
tembrie 1952 şi condamnat la 3 ani temniţă grea. A executat pedeapsa în închisorile Piteşti, 
Oneşti, Borzeşti, Aiud. A fost eliberat la 18 septembrie 1955. Informaţii din fişele matricole 
penale din AANP. 

Dimineaţa, când o venit deschiderea, cum se numea, apelul, o venit comandantu”, 
care pe vremea aia era Koller!, cu locţiitoru” politic, cu ofiţeru” de servici, cu gardieni... 
O intrat în dormitor: „Care l-aţi bătut pe Ardelean? ” Eu am ieşit în faţă. Prima întâl- 
nire o fost cu o palmă dată cu pumnu', că am căzut jos... Şi-aşa nu eram prea grăsuţ. 
(râde - n.n.) 

Cine vă lovise ? 

Comandantul, Koller. Dup-aia: „Sus!” M-am ridicat şi o început să deie, ba 
locţiitorul politic, ba Koller: „Cu cine ai fost, că singur n-ai putut ?” Eu, nimic. 

Cine era ofițerul politic ? 

Nu mai ţin minte cum îl chema. Era cu litera F. Nu mai ştiu, Frumuşelu sau aşa ceva... 


Vă băteau ca să spuneți cu cine aţi mai fost ? 

Da, să spun cu cine am mai fost. Eram deja plin de sânge, şi atuncea o ieşit sârbu', 
Jarco Albu : „Şi io am fost”. Începe bătaia la Jarco. După ce termină cu el: „N-aţi putut 
fi numa! doi! Cine-o mai fost?” Atunci, Sanda Vasile - Doamne iartă-l, c-o murit - o 
ieşit şi el afară. Altă bătaie şi lui... După ce-o terminat bătaia, ne-or dat sentinţele : lor 
câte 15 zile de izolare, mie 30 de zile. Asta ce însemna? Să te bage într-o celulă singur, 
să mănânci o dată la trei zile, 250 de grame de pâine şi o gamelă cu ceva lichid. Şi 
geamul mi l-o scos de la celulă şi mi-o lăsat numai o rogojină. Mă înveleam în rogojină 
şi dimineaţa era zăpadă pe mine, că n-aveam geam. 

După 30 de zile o venit locţiitorul politic, ca să îmi deie drumul din celulă. Eu nu mă 
puteam scula şi am ieşit în patru labe. Şi zice: „E, îl mai baţi pe Ardelean? ”. Am spus: 
„Aduceţi-l la mine! ”. Atâta i-o trebuit: „Încă cinci zile! ”. Nu era voie să se dea mai 
mult de 30 de zile de izolare, da? mie mi-o mai dat cinci. Când am ieşit, în fine, m-o dus 
pe secţia a II-a, şi acolo m-or băgat într-o celulă unde eram 26 sau 28 de inşi, cam aşa. 
Ăia când m-or văzut c-am intrat în patru labe, imediat au sărit şi, cum erau nişte paturi 
suprapuse pe trei rânduri, m-or lăsat să dorm cu unu” pe patul de jos. Acolo am stat cam 
două săptămâni, în refacere, şi dup-aia am fost trimis, ca pedepsit, la mina de plumb de 
la Valea Nistrului. Şi de-acolo, în '55 când s-o desfiinţat, m-au trimis la penitenciarul de 
la Alba Iulia, de unde m-am şi eliberat. 


Când v-aţi eliberat ? 

În 11 noiemvrie 1955", că a apărut atuncea o amnistie. Am făcut 3 ani, 11 luni şi 
7 zile... sau 11 zile, nu mai ţin minte sigur. 

După ce-aţi ieşit din închisoare, cum aţi reuşit să vă reintegraţi în societate ? 

Prima dată nici nu mi-o dat voie să mă apropiu de liceu, că am vrut să-mi dau 


bacalaureatul. Ba am făcut şi o cerere la minister şi mi s-o spus că s-o iau de la clasa I, 
a II-a, a III-a, a IV-a, a V-a, a VII-a, a VIII-a de liceu... Am spus că trebuie să fiu nebun 


10. Iosif Ştefan Koller, născut la 2 august 1916 în Huedin, Cluj. Tinichigiu, membru PCR din 
1944. Fost voluntar în războiul civil din Spania în 1936. A fost subinspector şi şef al Serviciului 
Cadre din DGP (1949-1951), director al Direcţiei Cadre din Direcţia Generală a Penitencia- 
relor, Coloniilor şi Unităţilor de Muncă (1951-1952) şi locţiitor pentru producţie al directorului 
general al Direcţiei Lagăre şi Colonii de Muncă (1952-1953). A fost comandantul peniten- 
ciarului Aiud în 1954-1958 şi al închisorii Văcăreşti în 1958-1967. Mihai Burcea, Marius 
Stan, Mihail Bumbeş, op. cit., pp. 272-274; Doina Jela, op. cit., pp. 155-156. 

11. Potrivit fişei matricole penale, a fost eliberat la 7 octombrie 1955. 

ca să mai fac înc-o dată liceul. După vreo 2 ani, am făcut iară şi iară hârtii, am intervenit, 
şi mie şi unui prieten tot din Beiuş, Doru Neagrău!?, Doamne iartă-l, tot din lot cu noi, 
ni s-a aprobat cu chiu, cu vai să dăm bacalaureatul. Şi-am dat bacalaureatul la Beiuş. 

Dar aţi putut măcar să vă angajaţi ? 

Când să intru în servici, vede că sunt fost deţinut politic : „N-avem locuri”. Eu, mă 
rog, mai cântam la diferite instrumente şi, împreună cu frate-meu, am avut o orchestră, 
şi ne-am angajat la un restaurant, unde am cântat doi ani de zile. S-o legat şi aici 
Securitatea : cum de ne-o angajat, deţinuţi politici... Şi eu m-am dus şi am spus: 
„Domn'e, pe partitură dacă-i trecut «do», eu «do» trebuie să cânt, aici nu pot să fac 
altceva, degeaba vă legaţi”. Tot or umblat cu treburi, şi-atunci am plecat din Beiuş şi 
10 ani aproape am lucrat în Ministerul Sănătăţii, la unităţi de interes republican : Sana- 
toriul TBC Borşa, Spitalul de Neuropsihiatrie Infantilă Păuliş, Haţeg, şi Sanatoriul TBC 
Marila”, de unde am şi fost arestat a doua oară. 


Şi ce anume munceaţi ? 

Eram şef sector întreţinere. De exemplu, la Borşa, nu s-o pus problema că am fost sau 
n-am fost deţinut. Directorul administrativ, Ilie Iuga, Dumnezeu să-l odihnească, o fost 
chemat la partid: „ii în braţe foşti deţinuţi politici”... şi nu ştiu ce. Şi el i-o spus la 
primul secretar al raionului : „De când eşti membru de partid? Că eu sunt membru de 
partid din ilegalitate”. Iuga lucrase în poliţie, însă când a fost perioada cu colectivizarea 
şi-o dat demisia şi s-o angajat în Ministerul Sănătăţii. Şi le-o spus: „Când o să-mi daţi 
om care să facă ce face omul ăsta, o să-l dau afară. Da’ până atunci, ţine-ţi gura, că eu 
sunt din ilegalitate”. Nu l-o mai întrebat pe Iuga nimeni, nimic. Când o fost detaşat la 
Spitalul de la Haţeg, el o spus: „Eu ce e la Borşa n-am făcut singur, am făcut cu 
oameni”. Ministrul o spus: „Gata” şi ne-o detaşat acolo. Când am terminat de amenajat 
spitalul Haţeg, l-o trimis la Marila. Şi el o spus: „Eu n-am făcut nici la Borşa, nici la 
Haţeg singur, am făcut cu oamenii ăştia”. Am mers cu el şi de-acolo el o şi ieşit la pensie. 

Familie aţi reuşit să vă întemeiaţi ? 

Da. M-am căsătorit aici, la Beiuş, cu prima soţie. 

O cunoşteaţi dinainte de puşcărie sau aţi cunoscut-o după ? 

După ce-am venit acasă. Cântam deja la restaurant. Ne-am căsătorit şi cu ea am un 
băiat care acuma e în Italia. Când am fost la Borşa, am divorţat de prima soţie. Am fost 
detaşat la Haţeg, cum v-am spus, şi acolo m-am recăsătorit, cu a doua soţie, cu care am 
stat 40 de ani... Ea a fost mai tânără cu 10 ani ca mine. Cu ea am 4 copii. Poimâine îs 
4 ani de când o murit. O fost bolnavă de cancer... 


Mi-aţi spus că aţi fost arestat şi a doua oară. Pentru ce ? 

Da, la 10 ani după ce m-am eliberat, am fost condamnat a doua oară. Tot pe motive 
politice... Eram şeful sectorului întreţinere la Sanatoriul TBC Marila, Oraviţa. Acolo 
exista o zonă numită Brădişor, unde sunt vile de pe vremea lu’ Maria Tereza, şi atunci 
acolo era staţiune. Acuma este un sanatoriu uriaş. Noi trebuia să modificăm un plafon, 


12. Dorel Neagrău, născut la 29 septembrie 1934 în Beiuş, Bihor. A fost arestat la 7 iulie 1952 şi 
condamnat la 5 ani închisoare corecțională. A executat pedeapsa în închisorile Oradea, Borzești. 
Nu deţinem informaţii despre data eliberării. Informaţii din fişa matricolă penală din AANP. 

13. Localitate în judeţul Caraş-Severin. 

şi eu le-am spus la oameni: „Nu vă apucaţi să demolaţi până nu vin eu”, că trebuia să 
plec la Timişoara, după materiale. Tehnicianul care lucra cu mine era secretarul de 
partid, Neagoe Ioan, Doamne iartă-l, că o murit. Io l-am iertat... Şi el i-o văzut pe 
oameni că nu fac nimica şi o început să strige: „Ce? De ce nu vă apucaţi de demolat ? ”. 
Scandal. „Păi, uitaţi ce ne-o spus tovarăşul Luscan, să nu ne apucăm până nu vine 
dânsul, ca să fie prezent, să vadă ce, cum”. „Nimic! La muncă!” Şi se apucă şi 
demolează. Şi, cum erau foarte vechi, o grindă de-acolo cedează, se rupe, cade şi îi rupe 
ambele picioare la un muncitor. Eu când am venit cu maşina de la Timişoara, portarul 
îmi spune: „Domnu” Luscan...” „Ce-i, mă?” „Uitaţi ce s-o-ntâmplat în Brădişor...”. 
Pe ăla îl dusese cu salvarea la spital, la ortopedie la Oraviţa. Când am auzit, m-am dus 
repede jos şi i-am întrebat pe muncitori : „Cine v-o dat ordin? Ce-am spus eu?” „Păi, 
o venit tovarăşul Neagoe şi o zis că «ce dispoziţii de la Luscan ?»” „Du-te şi cheamă-l pe 
Neagoe aici”. O venit: „Ascultă, mă, când ăi fi şef ai să dai dispoziţii, că dacă eşti 
secretar de partid, tu nu eşti nimic, că eu te bag undeva, cu partidul tău cu tăt! Dacă 
omul ăla murea, eu intram în puşcărie, pentru că eu răspund, nu tu! ”. S-o dus a doua 
zi şi m-o turnat la Oraviţa, iar a treia zi m-o arestat. Am avut proces public şi am fost 
condamnat la 2 ani de închisoare pentru injurii aduse partidului. 


Şi aţi executat integral pedeapsa ? 

Nu, că şi-atuncea am avut şansă, că o apărut decretul trei sute nu ştiu cât, că se dădea 
la o zi de muncă, o zi jumate... şi m-am eliberat mai iute. 

Unde aţi fost deţinut în a doua perioadă ? 

Prima dată am fost arestat la Oraviţa. De-acolo m-o dus la Timişoara, la închisoarea 
aşa-numită „Popa Şapcă”!*. De-acolo ne-o dus la Vulcan, unde-s minele. Eu nu am 


lucrat în mină, ci am lucrat la suprafaţă, că eram tehnician constructor, şi ei aveau nevoie 
la suprafaţă de diferite amenajări, de construcţii, şi de-acolo m-am şi eliberat. 


Când v-aţi eliberat, vă mai amintiţi ? 

Nu mai ţin minte, pe cuvântul meu! 

Şi cum v-aţi reintegrat ? 

Eu m-am angajat, datorită unui coleg, ca muncitor necalificat la aşa-numita „7 No- 
iembrie” din Beiuş. Am fost muncitor necalificat la început, am lucrat trei luni, şi 
dup-aia s-o aflat ba una, ba alta, şi am ajuns cel mai bun şef de brigadă. Am avut acolo 
60 de oameni pe mână, am avut produse de mare fineţe, de calitate, şi totdeauna am fost 
bine apreciat şi de şefi, şi de subalterni. De-acolo am ieşit la pensie, în 1990. 


Aţi mai fost şicanat de Securitate sau de autorităţi după ieşirea din închisoare ? 

Da, da. Păi am fost obligat să mă prezint săptămânal la Securitate. N-am avut voie să 
părăsesc localitatea fără să mă duc şi să le spun: „Plec la ce-ştiu-eu-unde, stau două zile 
şi vin înapoi”. Dar cu timpul au rărit-o. Dup-aia ziceau: „Când vă chemăm noi!”. 
Dup-aia, odată când m-or chemat la Securitate, le-am spus: „Mă chemaţi pe mine la 
Securitate ? Eu nu vreau să creadă colegii mei din fabrică că sunt turnător. Dacă vreţi să 
discutaţi cu mine, veniţi, punem o masă în mijlocul curţii şi stăm de vorbă acolo”. 
De-acolo încolo nu m-o mai chemat... S-or cam obişnuit şi ăştia. 


Familia a avut de suferit pentru că aţi fost deținut ? 


14. Închisoarea din Timişoara era pe strada Popa Şapcă. 

Soţia a doua era de profesie educatoare. Când a murit tata eram la Marila şi am vrut 
să mă mut la Beiuş. Când am ajuns aici, pe ea n-o vrut s-o angajeze. Ea a fost angajată 
ca educatoare la Țigănești, un sat de lângă Beiuş. Mai târziu s-o putut muta la Beiuş, a 
ajuns directoarea unei grădiniţe de acolo, a unui cămin. O fost foarte apreciată, Dumnezeu 
s-o odihnească... 

Prima dată, când fiica mea cea mare s-a dus la Timişoara, la facultate, atuncea mi-a 
cerut cazier. Însă, culmea ironiei, că eu cazierul trebuia să-l ridic de la Sibiu. Şi acolo 
n-o mai fost nimic din Miliție, din Securitate, că văru-meu de-acolo mi-o arătat: erau 
nişte dărâmături. M-am dus şi mi-am cerut cazierul şi mi-o dat cazierul alb. Da’ io i-am 
spus la doamna de-acolo: „Doamnă, săru'mâna, nu vă supăraţi, eu am fost condamnat”. 
„Nu mă interesează, noi n-avem în arhivă.” Şi mi-o dat cazierul alb... (râde - n.n.) Şi 
aşa, fiică-mea, când s-o dus şi i-o arătat cazierul că-i alb, că io-s îngeraş, nu o avut de 
suferit. Dup-aia nu s-o mai cerut la studenţi. 


După '89 nu v-a tentat să faceți politică ? 

Eu vreau să vă spun o treabă: eu îs omul la care nu-i place politica. Altfel, mă rog, 
am şi eu unele idei. Eu n-am avut nicio simpatie, nici pentru ţărănişti... În puşcărie am 
stat cu ţărănişti, liberali, cuzişti, legionari, cu tot ce vrei. Dar eu am fost omul care mi-o 
plăcut să ascult. Erau oameni mai bătrâni şi mi-o plăcut să stau şi să ascult şi de la unul, 
şi de la altul, şi eu îmi trăgeam pentru mine ceea ce credeam că e bun. În rest, eu n-am 
făcut politică. Astăzi sunt tânăr pensionar... (râde - n.n.) Şi cât mai pot, mai ajut 
prietenii, că eu răspund şi de subfiliala AFDPR de la Beiuş. 


Privind acum în urmă, aveţi regrete ? 

Nu, nu regret. Dacă ar trebui, aş lua-o de la capăt. Numa' să nu mai văd seceră şi 
ciocan şi bolşevici şi comunişti. 

Resentimente aveţi ? 

Pe unii nu-i pot ierta. Nu pot. De exemplu, pă bandiții ăia ! Eu şi-acuma când îi văd 
pe comunişti - şi îi văd -, acum, sâmbătă şi duminică, fostul secretar de partid de la noi 
s-o dus să se cuminece la biserică, şi îmi venea să mă duc să-l strâng de gât, că înainte 
stătea la uşă şi nota cine se ducea la biserică. Şi acuma, vezi Doamne, ce spăşit mai e... 
De multe ori îmi vine să-l scuip în obraz. 

Cu toate că m-am cuminecat, m-am spovedit, şi la Sighet când am fost o dată i-am 
spus la părintele care m-o spovedit: „Nu pot să iert. Nu îi pot uita, nu-i pot scoate din 
minte”. Că eu, unul, n-aş fi putut face aşa ceva, ce-au făcut ei. Mie mi-au murit doi 
oameni în mână, în celulă: un iehovist care tot striga: „Traian! Traian! Traian!”. 
Traian era băiatul lui. Şi colegii din celulă au zis: „Măi, tu eşti Traian, du-te, mă, lângă 
el ! ”. M-am dus şi l-am ţinut de mână şi, cum l-am ţinut de mână, zice: „Uite, ţie îţi dau 
pământul de nu-ştiu-unde...”. Împărțea averea. Şi la un moment dat am simţit că nu mă 
mai strânge de mână: o murit. Şi un băiat de 24 de ani, tot în celula mea, agent 
veterinar, pentru că nu s-o putut duce la timp într-un sat că o fătat o vacă la CAP, o murit 
vaca şi viţelul, şi o fost arestat şi condamnat la 4 ani... O murit în celulă după o lună de 
zile. Era o fire emotivă. Vorba românului : o murit de inimă rea. Asta e... 


Eu vă mulțumesc mult. 
Cu plăcere. 


Constantin Nistorică 


S-a născut la 24 februarie 1924 în satul Bistreț, comuna Devesel, judeţul Mehedinţi. 
Naţionalitatea : română. Religie : ortodoxă. Studii: liceale. Profesia: jandarm. A fost 
arestat la 3 iulie 1951 şi condamnat la 18 ani muncă silnică. A executat pedeapsa în 
închisorile Cluj-tribunal, Peninsula, Baia Sprie, Jilava, Timişoara şi Aiud. A fost eliberat 
la 7 septembrie 1956. La data interviului, locuia în Oradea. Interviu realizat de Alin 
Mureşan la 26 martie 2007. Transcrierea şi tehnoredactarea interviului - Alin Mureşan. 
Editarea - Adrian Sandu. Interviul se află în AIO-IICCR, având cota 40. 


Cum aţi perceput instalarea regimului comunist în România ? 

Dom'le, mie nu mi-a plăcut de la bun început comunismul. Nu ştiu de ce, da’? am avut 
o repulsie pentru această ideologie. Am citit şi ceva cărţi când eram mai tânăr... Şi, ca 
să fiu mai concret, în timpul războiului, după ce ne-am aliat cu ruşii, la mine-acolo în 
Sat, şi chiar la mine în casă, a venit un căpitan, un rus, Nikolai Iutachenko îl chema, era 
inginer. Venise cu o companie să taie stuf, şi astfel să acopere tancurile şi tunurile 
ruseşti. Şi ăsta sta la noi, şi tatăl meu cunoştea limba sârbă, c-a fost în marina comercială, 
şi traducea. Şi rusul ăsta ne-a spus: „Comunismul e o catastrofă. Ce vă aşteaptă... nu 
puteţi să duceţi. Noi, acum, când am venit, am văzut burghezii, culacii ăştia, aşa am fost 
educați, cu educaţia pe care ne-a făcut-o Partidul Bolşevic şi care ne-a spus că în 
România oamenii trăiesc în bordeie şi sunt exploataţi de moşieri, da’ când am văzut la 
toată lumea vite, vin, ţuică, găini, cutare...”. Era un băiat foarte bine pregătit şi el mi-a 
spus: „Ce v-aşteaptă, nici dumneavoastră nu ştiţi”. Şi îi zic: „Măi Colea, când te duci 
înapoi acasă...”. „Huh, când mă duc, la frontieră, ne dezbrăcăm, intrăm la baie şi acolo 
rămâne totul: dincolo ne dă alte haine. Amin! Nici pixul, nici creionul nu rămâne la 
tine.” Asta-i metoda sovietică. Şi acuma ne-am dat noi seama ce-om trăi şi de-atuncea 
am avut o scârbă şi-o repulsie, aşa. 


Dumneavoastră când aţi venit în Oradea ? 
Am venit în '46. 


Şi aici cum era atmosfera atunci ? 

Când am venit, oraşul avea 78 000 de locuitori. Când am auzit prima dată un om 
vorbind pe stradă româneşte, mă duceam după el. Nu se vorbea româneşte în Oradea, pe 
vremea aia, decât foarte puţin. Toate magazinele ăstea erau evreieşti, erau ungurești. 
N-am o repulsie, nu sunt şovin, da’ pe ormă mi-am dat seama de asta. 


Erau mulţi comunişti atunci ? 
În Oradea, da. Ungurii toţi şi jidanii erau toţi comunişti. 

Începuseră persecuțiile în Oradea ? 

Începuseră, pentru că se ducea o luptă aprigă împotriva intelectualităţii române. Era 
aci nişte intelectuali de mare valoare: profesori, ingineri, doctori, care sigur că nu 
înghiţea chestia asta. Cum fusese Oradea ocupată patru ani, ungurii când au venit şi-au 
adus oamenii lor, îi pusese în funcţie, şi ăştia s-au făcut toţi comunişti, şi toţi aveau 
funcţii. Aici, Partidul Comunist era condus de ei. Acuma ştiu, că io am trăit între ei... 
În Comitetul Central sau Judeţean, cum dracu” îi spunea pe vremea aia, nu era niciun 
român. 


Dumneavoastră de ce ați fost arestat ? 

Dom'le, cum v-am spus, nu mi-a plăcut bolşevismul. La nişte şedinţe de UTC, că ne 
chema şi pe noi, ăştia care nu eram membri, io am avut nişte ieşiri. Atunci a început 
lupta împotriva titoismului, şi eu am spus, ca prostu”, că Tito e un mare patriot şi că el 
vrea binele Iugoslaviei... Norocu' meu a fost că a venit cineva de la Bucureşti, şi l-am 
văzut băiat deştept, şi ăla mi-a zis: „Mă, ai spus bine, da’ n-o să-ţi pară bine niciodată 
ţie, că asta te va urmări...”. De altfel, aşa a şi fost. 


Şedinţele acestea când aveau loc ? 
Păi săptămânal le ţineau uteciştii sau utemiştii, cum le spuneau ălora. 


Şi când aţi avut dumneavoastră intervenţia asta ? 
Era o şedinţă în luna august în 1947 sau '48, nu mai mi-aduc aminte aşa precis. 


Dar a trecut totuşi ceva vreme până să vă aresteze... 

Păi să vă spun: a fost un lot, aci în Oradea, de militari şi poliţişti, oameni de 
conducere. S-a chemat organizaţia „Vlad Ţepeş”. Eu, care eram mânz tânăr p-acolo, 
m-am băgat. Mă mai duceam pe la şedinţe cu ei, până când i-a arestat, în '49. Ei pă mine 
nu m-au spus: „E copil, lasă-l!”. Da’ io, după ce i-au arestat pe ei, n-am putut să-mi 
bag limba în gură, n-am putut tăcea, ş-am început şi-am reorganizat eu cu alţi colegi 
organizaţia... Şi ne-am trezit şi noi vreo 23. 

Care era scopul organizaţiei ? 

Scopul organizaţiei ? Lupta împotriva bolşevismului şi a Uniunii Sovietice. Pentru că 
nu mai era nici oamenii noştri de ştiinţă, niciun Eminescu sau un Coşbuc, cutare, 
nimeni... Numai de Uniunea Sovietică se vorbea ! 

Şi cum vă gândeaţi să luptaţi ? 

Noi vroiam să ne afirmăm acolo. Ruşii veneau cu Stahanov!, veneau cu metal, nu mai 
făcea nimic românii. Eminescu... o singură poezie avea pe care-o ştiam: „Glosa”. 
Restu’... salutare, taică, nimic! E, am mai spus altădată şi o prostie despre Puşkin, tare 
era, mă rog, poetul lor. Tot aşa, eram cu colegii acolo, cu prieteni d-ăştia care ne-o ajutat, 
şi am zis: „Mă, Puşkin a murit într-un duel c-un ofiţer francez”. Poate dumneavoastră 
nu ştiţi asta. Da’ ruşii n-au spus niciodată de chestia asta... Ş-am spus: „Puşkin a murit 
pentru o femeie”. Mă rog, treaba lui, eu am spus-o, c-o ştiam... (râde - n.n.) Şi am avut 
un punct negru şi pentru asta. Ş-am continuat aşa până-n 1951, când ne-a arestat pe toţi. 


Dar cum de v-au descoperit ? 


1. Aleksei Grigorievici Stahanov, miner sovietic care şi-a depăşit în 1935 norma de 7 ori, folosit 
ulterior de propaganda comunistă. 

Am avut între noi un trădător, un coleg pe care noi nu l-am bănuit. Teodorov Teodor 
îl chema. A murit. Au murit, de fapt, majoritatea, aproape 80%. Şi ăsta ne-a turnat, 
dom'le, şi ne-a arestat. 


Pe dumneavoastră de unde v-au arestat ? 
De la serviciu. Domn'e, am fost jandarm, şi din birou m-au luat. 


Şi unde v-au dus după arestare ? 

La Securitate. Aci, lângă spitalul CFR, în clădirea asta a fost atunci Securitatea. Ştiţi 
de care clădire vorbesc? E acolo o farmacie pe colţ, şi cum te uiţi spre oraş, e o clădire 
frumoasă, mare. Erau acolo, domnu' meu, nişte condiţii, ferească Dumnezeu. Şi a doua 
zi, când m-a chemat la Securitate, am ştiut imediat că Teodorov ne-a turnat şi am negat 
tot. Le-am spus: „Nu, nu, nu”. Dar n-a apărut nimic nici în declaraţiile noastre, că nu 
ne-a dat voie să scriem. Şi m-a ţinut la Securitate un an şi ceva. 


Ați stat peste un an în anchetă! ? 
Da. Un an şi ceva în anchetă... 
Care erau condiţiile aici la Securitate ? 


La început aveam patru cărămizi, două scânduri şi-o pătură, p-ormă ne-a băgat un 
pat. Eram la subsol şi n-aveam lumină nici de zi, nici electrică. Nu vedeam nimic. Când 
deschidea vizeta, atunci vedeam lumină de pe coridor... Umbla şobolanii pe-acolo cum 
umblă iepurii într-o crescătorie. (râde - n.n.) 


În anchetă vă băteau ? 

Domn'e, să vorbesc cinstit, nu m-a bătut nimeni. Nu-mi place să spun ce nu trebuie... 
Am avut anchetator p-ăsta, pe Codileanu?, şi-ăsta s-a purtat extraordinar de frumos cu 
noi, cu mine şi cu colegii noştri. Ăsta era singurul român în tot completul ăsta de 
anchetatori. Weiss? era un jidan aşa, mic, un prostovan. Ăsta era şeful serviciului anchetă. 
Restul... numai unguri şi evrei. Codileanu ăsta era singurul român între ei. El a anchetat 
şi lotul din decembrie, „beiuşenii”*. A murit săracu' şi el de mult. Codileanu... Ion sau 
Petre, n-aş putea să vă spun numele, că nu îl mai ştiu, l-am uitat. 


Dar de ce a durat atât de mult ancheta ? 


N-a putut să scoată nimic de la noi, ce-a dorit ei... Că ei aveau o intenţie bună, eram 
tineret, eram toţi români, şi vroia să ne dea ca exemplu, ca să ne vadă Ministerul de 
Interne, 'Teohari Georgescu şi toată gaşca asta a lor, ce fac românii în Ardeal. Şi n-a putut 
să scoată de la noi absolut nimic din ce-a vrut ei. 


La Securitate aţi stat împreună cu alți membri ai grupului ? 

Nu ne-am văzut niciodată până la proces. Eram în aceeaşi clădire, da' nu ne-am văzut 
până la proces. De fapt, ne-am văzut când ne-a scos în curte şi ne-a pus într-o dubă şi 
ne-a trimes la Cluj, la Tribunalul Militar, dar atunci nu ne-am recunoscut! Eram toţi 
umflaţi. Să n-ai aer, să n-ai oxigen, să n-ai nimic acolo, numai mucegai... Mă rog, am 
fost tineri şi tinereţea şi-a spus cuvântul. Ăsta a fost avantajul. 


2. A se vedea nota 6, la p. 33. 

3. A se vedea nota 19, la p. 23. 

4. Pentru detalii, a se vedea interviul cu Traian Romulus Pompiliu Dezideriu Luscan din prezentul 
volum. 

Procesul a avut loc la Cluj ? 

Da, la Cluj. Nu luase încă fiinţă Tribunalul Militar din Oradea. Ne-a dus la Cluj, la 
Tribunalul Militar. Acolo, când am ajuns, am crezut că sunt liber : era o cameră, o celulă 
cu şase paturi, cu cearşafuri, cu lumină de zi. Mă rog, la geamuri era jaluzele, da’ 
oricât... Ştiţi? Domn'e, n-am fost niciodată aşa fericit. 


Când a avut loc procesul ? 
Procesul a avut loc în toamna lui 1952 şi a durat trei zile. 


Aţi putea descrie cum s-a desfăşurat ? 

Ne-a dat la fiecare doi anchetați d-ăştia un avocat, da” ăla n-a vorbit cu noi, să ne 
cunoască. Eu eram considerat şeful de lot împreună cu unv’ Balanov?. Şi-atunci, eu 
am fost o fire foarte încăpăţânată, nu-mi plăcea să mă calce cineva... M-am sculat la 
procuror - băiat cu pregătire, era tânăr, dar al dracului - şi i-am spus: „Domnule 
procuror, vă rog să-l întrebaţi pe domnul avocat să spună care-i Nistorică şi care-i 
Balanov”. Ăla tot-tot-tot a roşit. Zic: „Dom'le, eu ştiu că legea spune să se discute cu 
inculpatul, să se vadă dacă e vinovat, dacă nu-i vinovat”. „Stai jos şi vezi-ţi de treaba 
ta!” Am stat. Şi-apoi m-am întâlnit cu avocatul, săracul, şi la puşcărie, în 1954... Nu 
mai mi-aduc aminte exact, dar cred că la Jilava. Era mai în vârstă. Nu mai ştiu cum îl 
chema. Se uită el la mine şi zice: „Nu pe tine te-am apărat eu la Cluj şi-am zis că nu te 
cunosc ?”. (râde - n.n.) Nici el nu era comunist, era contra comunismului, da’ l-a pus 
din oficiu, adică să se îndeplinească condiţiile juridice. 

Ei, şi când ne-a condamnat, am fost obraznic şi înfuriat, i-am sfidat, mai ales că 
ştiam sentinţele... Nu le-am spus nimica. Şi-atunci procurorul, că nu-l înghiţeam, că era 
un comunist d-ăla înflăcărat, şi avea Dreptul, nu era analfabet, a zis către mine: „Ce 
vrei, domnule ?”. „Ultimul cuvânt. Ultimul cuvânt al meu este: «Eu să fiu în locul 
dumitale, să te judec eu pe dumneata ca criminal împotriva naţiunii române».” „Stai 
jos!” „Nu stau, domnule! ” Asta a fost. Toţi am fost aşa. Dar nu s-a legat de noi, nu... 


Şi ce condamnări s-au primit în proces ? 

Eu am avut 18 ani, că eram considerat şeful de lot. Restu’... cea mai mică pedeapsă 
a fost de 6 ani. Au fost pedepse de la 6 ani până la 18 ani. De altfel, anchetatorul 
Codileanu, care ne-a adus cu duba pe noi toţi la Cluj, când am ajuns dincolo de Ciucea, 
era un timp aşa frumos, cu soare, zice: „Bă, vă las să staţi la soare, da’ să nu vă pună 
dracu’ să fugiţi, că mă bagă la puşcărie”. Şi cum mă cunoştea din anchetă, îi zic: 
„Du-te, mă, de-aici ! ”. Şi ne-am dus acolo pe canal şi-am stat de vorbă şi l-am întrebat: 
„Mă, câtă condamnare ?”. Mi-a spus exact: 18 ani. A zis: „Noi am trecut atâta...”. Şi 
cât au trecut ei în actul care l-au trimes la tribunal, atâta ne-a dat. De aia spun eu că ştiam 
ce pedeapsă am. 

Unde v-au dus după proces ? 


Întâi la Canal, unde am stat vreo trei luni, şi p-ormă ne-a dus la Baia Sprie. Ş-acolo 
am lucrat în mina de plumb cinci ani, până în 26 august 1956, când s-a închis minaf. 


5. Petre Balanov, născut la 14 iulie 1926 în Iaşi. A fost arestat la 3 iunie 1951 şi condamnat la 
20 de ani muncă silnică. A executat pedeapsa în închisorile Oradea, Cluj, Cavnic, Aiud, 
Caransebeş, Jilava, Ocnele Mari, Văcăreşti, Poarta Albă, Valea Neagră, Baia Sprie. A fost 
eliberat la 3 septembrie 1956. Informaţii din fişele matricole penale din AANP. 

6. Potrivit fişei matricole penale, a fost mutat de la Baia Sprie la 31 august 1956. 


BIHOR 43 


Acolo, la Baia Sprie, a fost un colectiv de condamnaţi de la 15 ani în sus. Într-adevăr, 
acolo era fineţea intelectualităţii române : numai profesori universitari, numai diplomaţi, 
nişte oameni jos pălăria, nu aşa... N-aveai ce comenta. E drept că şeful minei din partea 
deţinuţilor era inginerul Bujoiu”, condamnat în 1948 pentru sabotaj împotriva comu- 
nismului, deci om din trecut. Şi era acolo, din partea minei, a combinatului minier, un 
inginer. Domnule, şi ăştia au pus nişte condiţii: „Dacă la oamenii ăştia nu le daţi 
mâncare, nu-i trataţi cum trebuie, vor muri şi vom intra toţi la puşcărie : crimă împotriva 
umanităţii”. 

Regimul alimentar la Baia Sprie era mai bun ca în alte părți ? 

Într-adevăr, magazia de pâine era deschisă şi luam pâine câtă vroiam. Aveam două 
feluri de mâncare la amiaz”, două feluri seara. Mâncarea era cantitativă... Şi păsulaă, şi 
croampe?”, şi cutare, cât îţi trebuia... (râde - n.n.) Le-o pus acolo şi ne luam noi. Alea 
a fost toate condiţiile noastre. Ne-o adus la fiecare câte un bidon din ăla de armată şi 
când intram în mină ne dădea ceai, ne dădea cafea, surogat din ăla, treceai pe-acolo şi-ţi 
puneai cât vroiai. 

N-am avut probleme şi lucram zi şi noapte. Într-o săptămână eram de zi, o săptămână 
eram de noapte. Când ieşeai din mină, te duceai direct la masă. Aveam fiecare patul 
nostru. Când eram, să zicem, în tura de noapte... ziua uşile la barăci erau deschise, 
puteai să ieşi de acolo, să stai la soare, nu te întreba nimeni, că n-avea cum. Eram închişi 
cu vreo trei garduri, numa’ cu elicopteru” dacă puteai să ieşi de acolo. 


La Baia Sprie au fost şi câteva greve. Aţi participat şi dumneavoastră la ele ? 


Am făcut acolo şapte greve, aşa, cum scrie la carte. A venit acolo un comandant, 
unu! Szabo”, de aici din Oradea, locotenent-major, un om atât de-al dracu” şi-atât de 
şovin cum n-a văzut omenirea. Şi la un moment dat, dom'le, aveam şi noi pulover, 
izmene luate de acasă, ciorapi, cutare, şi a dat ordin să ni le ia. Era frig la Baia Sprie... 
Şi le-am predat. Mai aveam doar o zeghe din aia din deşeuri, groasă. Şi atunci inginerul 
Bujoiu a zis: „Astăzi intraţi sectorul 10...”. Dimineaţa, când erai energic. După, urma 
11, apoi intra 12. Noi stăteam în baracă până intrau ăştia toţi cu corfa, că mergea într-o 
corfă câte 12. Şi când era gata, cineva striga: „Gardă, pregăteşte 11”. Şi ăsta ne-a închis 
la ora 6 barăcile şi ne-a scos afară, în frig, şi stăteai acolo pân’ te lua dracu’... În mină 
era cald, 35-40 de grade, era ca-n sânul lui Avram, da’ afară era frig. 


7. loan Bujoiu (1894-1956). Inginer de mine, profesor la Institutul Politehnic, fost ministru al 
Industriei şi Comerţului în 1937 şi 1939, iar în 1938 titular la Departamentul Economiei 
Naţionale. Urmărit pentru implicarea în organizaţia „Sumanele Negre”, a fost arestat la 
14 aprilie 1948 şi condamnat la muncă silnică pe viaţă în procesul „Marii finanţe”. A executat 
pedeapsa în închisorile Aiud, Baia Sprie, Satu Mare, Jilava, Aiud, Văcăreşti. A decedat la 
Văcăreşti la 20 mai 1956. Cristina Anisescu, Nicolae Mărgineanu. Un psiholog în temniţele 
comuniste. Documente preluate din arhiva CNSAS, Editura Polirom, Iaşi, 2006, pp. 67-68; 
fişele matricole penale din AANP. 

8. Fasole. 

9. Cartofi. 

10. Zoltan S. Szabo, născut la 20 iulie 1930 în Oradea, Bihor. Locotenent-colonel. Comandant la 
Penitenciarul Oradea (1956-1964) şi Carasu (1965-1968). Este menţionat şi la Baia Sprie în 
calitate de comandant în 1951. Andrei Muraru (coord.), op. cit., pp. 218, 386-387, 422; 
AANP, dosar fără număr, 1967-1968, vol I, vol. II, dosar inventariat cu numărul 9-1956. 

Şi cum spuneam, atunci am făcut grevă. Greva a fo' făcută spontană, fără să fie 
organizată. Noi am ieşit din mină dimineaţa şi am refuzat să mergem la masă. Domn'e, 
era un gardian la care noi îi spuneam Făt-Frumos Fiul Iepii, că noi la toţi le dădeam 
nume. (râde - n.n.) Era prostăvan el, aşa... Şi nu-ş” ce-a zis el către unv’ : „Bă, cutare, 
cutare”. Nu prea vorbea urât cu noi, aşa. Şi ăsta: „Ce vrei, dom'le? Nu, nu mergem la 
masă. Du-te şi mănâncă tu! ”, a zis către gardian. Atât a zis ăla. Şi care eram într-o 
baracă, vecini, că într-o baracă erau patru dormitoare, şi eram pe schimburi, ne 
sculaserăm să mergem să ne bem ceaiul. Şi zice unu': „Uite, mă, ce-a zis Ionescu. Nu 
mergem nici noi”. Şi, domn'e, imediat nu s-a mai dus nimeni. Ies ăştia din mină, nu 
merg nici ei la masă, c-a auzit că nu merg nici cei din schimbul celălalt. Şi în ziua aia 
au încercat ăştia să ne ducă, da'... domn'e, nu au reuşit. I-a pus pe gânduri treaba asta. 

Noi acolo aveam patru medici, foşti deţinuţi politici: era Veselovschi!, Georgescu, 
Marcoci!? şi un medic maior, neamţ, Müller, care a fost şi la Baia Sprie, şi la Cavnic, şi 
la Valea Nistrului. Era un om pâinea lui Dumnezeu, dar a ajuns şi el în puşcărie. Şi ăsta 
ne simpatiza foarte mult, venea şi vorbea cu noi, şi ăsta ne zice: „Fiţi atenţi, nu intraţi 
în mină, că o să câştigaţi! ”. Atâta ne-a trebuit. Domn'e, a doua zi, pe la amiaz”, gata. 
Ne ia şi ne duce la sala de mese. Era aranjată, pusese pă mese cearşafuri, mâncarea 
mirosea bine. „Treceţi la masă! ” „Nu, vorbim şi dup-aia...” Nimeni, dom'le. Şi asta a 
durat şapte zile. P-ormă, după a treia zi, ne-a alimentat artificial. Ne dădea cu tubul. Ne 
ducea acolo câte 10-10 să ne dea alimentaţia. Şi zicea medicul : „Fii atent, nu renunţaţi ! ”. 
Noi ne pusesem pături în geamuri. „Io vă spun. I-aci un grup de securişti, de ofiţeri de 
la Bucureşti, de la Ministerul de Interne, c-aţi derutat toată situaţia comunistă.” Şi, 
într-adevăr, după şapte zile, ne-a ţinut la suprafaţă vreo cinci sau nu ştiu câte zile, ne-a 
dat mâncare, nu ne-a băgat în mină, ne-a dat toate hainele înapoi, pulovere, cămăşi, 
ciorapi, cutare. 


Ce alte momente importante vă mai amintiţi de la Baia Sprie ? 

Eu acolo, din cauză la plumbul ăla, a zincului ăla care-i acolo, ca dracu’, am făcut 
o ciupercă între picioare. Ştii ? Domnule, te mânca de te durea şi sufletul. Şi mă duc la 
Marcoci, care era mai în vârstă: „Ce e?”. „Măi, lasă-mă la suprafaţă ! ” Cum stăteam 
la soare trei-patru zile, dispărea ciuperca dintre degete şi-a ieşit după picioare : „Bă, ţine 
bidonul cu ceai sub mână şi vii să-ţi iau temperatura”. Da’ avea acolo un sanitar d-ăsta, 
d-al nostru, îl chema Muscă”. Ăsta era omul lor în colonie şi spunea tot ce fac doctorii. 
Pun bidonul. „Ă-hă, nu mai pot, am temperatură.” „Du-l, mă, la infirmerie ! ” Mă duc 
la infirmerie, îmi pune ăsta termometrul, aveam 44 din cauza bidonului cu ceai. (râde — 
n.n.) „O, mă, da’ tu ai temperatură... Gata, bagă-te imediat în pat!” N-aveam nimica, 


11. Iosiv Veselovschi, născut la 21 august 1908 în Bucureşti. Medic. A fost arestat la 26 octombrie 
1949 şi condamnat la 20 de ani muncă silnică. A executat pedeapsa în închisorile Jilava, Aiud, 
Baia Sprie, Satu Mare, Gherla (?). A fost eliberat la 1 august 1964. Informaţii din fişa matri- 
colă penală din AANP. 

12. Sergiu Marcoci, născut la 4 iulie 1917 în Bardau, Iaşi. A fost arestat la 27 martie 1948 şi 
condamnat la 12 ani temniţă grea. A executat pedeapsa în închisorile Aiud, Baia Sprie, 
Oradea. A fost eliberat la 13 februarie 1958. Informaţii din fişele matricole penale din AANP. 

13. Petru Muscă, născut la 24 iulie 1883 în Sărmaş, Harghita. A fost internat la Gherla în 1947, dar 
nu deţinem informaţii despre durata pedepsei şi data eliberării. A fost internat la 16 august 1952, 
dar din nou nu deţinem informaţii despre durata pedepsei şi data eliberării. A executat pedeapsa 
în închisorile Piteşti şi Târgu Mureş. Informaţii din fişele matricole penale din AANP. 

da” ca să scap de ciupercă... la tot venea pe lângă noi, pe-acolo, şi după trei-patru zile 
vine maiorul Pantea. Atunci mi-am dat io seama că e om cumsecade şi se are bine cu 
medicii ăştia, cu deţinuţii politici. Zice : „Ce-are ăsta ?”. „A avut temperatură.” Îi zice 
turnătorului : „Du-te dumneata d-aici, te rog, lasă-ne pe noi”. Şi vine pe la mine şi se 
uită: „Mai ai temperatură ?”. Zic: „Nu ştiu”. Mă temeam că mă bagă în mină... „Cât 
ai ţinut bidonu' ?” Hopa! I-a spus doctorul... „L-ai ţinut cam mult, nu?” „Da.” „Şi cât 
ai avut?” „Nu ştiu.” Ăsta, Marcoci, râdea. Şi zice maiorul: „Aveţi grijă, daţi-i tra- 
tament, că şi acuma are temperatură”. Medicul nostru avea dreptul şapte zile să ne ţină 
la suprafaţă, cu aprobarea medicului militar. E, şi mă gândeam eu : şapte zile dacă stau, 
tot e ceva, sunt domn. Domn'e, şi vine ăsta: „Cum stă?” „Nu prea bine”. „Mai daţi-i 
şapte zile, să se refacă, să fie bine! ” Eu, bucuros, gata... (râde - n.n.) 

Dintre personalităţi, cu cine aţi stat acolo ? 

Păi Bujoiu, amiralul Scurtu, colonelul Dinescu, colonelul de jandarmi de pe la Cluj 
Puşcaş!5, ambasadorul Munteanu, preotul Aştileanu!$, care era greco-catolic şi-a trecut 
la ortodoxism şi a ajuns episcop la Arad... Au mai fost miniştri, ambasadori, ataşaţi 
militari... Pe toţi i-a dus acolo. 


Şi ați spus că ați stat acolo până s-a închis mina ? 

Da. Că p-ormă s-a auzit în Occident, şi-n '56 mina a fost închisă, adică desfiinţată. 
S-a interzis să mai lucreze deţinuţii politici în mină. Şi de acolo ne-a dus la Aiud. 

Când aţi ajuns în Aiud ? 

În 1956, în luna septembrie. Da’ la Aiud n-am stat mult, c-am fost eliberaţi. Acuma 
să vă pun în temă şi cu asta... (râde - n.n.) Ce se întâmplă? Lotul nostru a fost 
condamnat cu pedepse mari. Pe vremea aia, articolul 209, alineatul 2, prevedea minimul 
de pedeapsă de 15 ani şi maximum până la 25 de ani. Când au ajuns dosarele la 
preşedintele Tribunalului Militar General de la Bucureşti şi-a văzut că unii au fost 
încadraţi în acest articol şi le-au dat 8 ani, 10 ani... a zis: „Inadmisibil! ”. Deci n-avea 
voie, numa’ 15 ani minimum, şi-atuncea el a respins sentinţele, nu le-a semnat. Trebuia 
să fim condamnaţi mai mult. E, şi a declinat competenţa Tribunalului Militar de la Cluj 
la Timişoara. Acolo era preşedinte unul Cişmaş, cizmar de meserie. Acesta, când a văzut 
rezoluţia lu’ generalu’, le-a dat celor care a avut 5 ani 15, la care-a avut 6, le-a dat 16, 


14. Marin Şt. Dinescu, născut la 26 decembrie 1914 în Piciorul de Munte, Dâmboviţa. A fost 
arestat la 15 august 1949 şi condamnat la 10 ani temniţă grea şi la 5 ani pentru deţinere de 
armă. A executat pedeapsa în închisorile Baia Sprie, Făgăraş, Jilava. La 12 august 1959 a mai 
primit o condamnare administrativă de 60 de luni. A executat pedeapsa în închisorile Culmea 
şi Periprava. A fost eliberat la 6 mai 1964. Informaţii din fişele matricole penale din AANP. 

15. Posibil Emil G. Puşcaşu, născut la 20 februarie 1914 în Silivaş, Cluj. Maior de jandarmi. A 
fost arestat la 28 septembrie 1948 şi condamnat la 8 ani muncă silnică pentru crimă de război 
şi la 2 ani pentru abuz de putere, pedepse comutate la 8 ani. A executat pedeapsa în închisorile 
Aiud, Poarta Albă, Valea Neagră, Baia Sprie, Făgăraş, Jilava. A fost eliberat la 17 octombrie 
1955. I. Ciupea, V. Țârău, F. Olteanu, A. Dobeş, R. Fiirtâs, C. Budeancă, Făgăraş - închi- 
soarea poliţiştilor, II, Editura Mega, Cluj-Napoca, 2007. 

16. Vasile Aştileanu, născut la 14 martie 1914 în Cluj. A fost arestat la 20 mai 1952 şi condamnat 
la 7 ani închisoare corecțională. A executat pedeapsa în închisorile Cluj, Oradea, Baia Sprie, 
Satu Mare, Jilava, Timişoara. A fost eliberat la 5 octombrie 1955. Informaţii din fişele matri- 
cole penale din AANP. 

să depăşească limita. Şi dup-aia au început evenimentele : s-a împăcat Tito cu Gheorghiu- 
-Dej, au venit nişte chestii atuncea şi, domn'e, gata : ne-a băgat în decretul ăla din '55!7. 
Aşa că, printr-o eroare juridică, noi am beneficiat şi ne-a ajutat Dumnezeu de am ieşit 
mai devreme, în noiembrie '56. 

După ce aţi ieşit din puşcărie, aţi încercat să vă continuaţi studiile ? 

Nu... Nici n-am încercat, că nu mă băga nimeni pe mine. M-am dus la Oradea, acasă 
la părinţii mei, şi am stat la ei. 

V-aţi reîntâlnit cu foştii colegi ? 

Da, m-am văzut cu colegii. Şi ce se întâmplă ? S-a întâmplat pe dracu”, că eu iar nu 
mi-am ţinut gura. Începea munca pentru colectivizare, pentru chestiile alea, şi au început 
reclamaţiile, notele informative date la Securitate. Eu aveam pe soră-mea şi pe cum- 
natu-meu, care era doctor, era directorul policlinicii de raion din Vânju Mare!8. Da’ nu 
era membru de partid. Şi ăştia de la Securitate o întreabă pe soră-mea: „Cine-i ăla, 
Nistorică, din sat de la... ?”. Dă telefon: „Mă, vino! ”. Mă duc acolo, şi tata căpitanului 
ăsta care sunase fusese servitor la cumnatu-meu, şi-l cunoştea şi cutare... Mergem la masă, 
stăm, discutăm. Zice Lenuţa, soră-mea, către el: „Măi, Nelule, tu ştii cine-i ăsta? Asta-i 
Nistorică, mă. Asta-i fratele meu, mă...”. (râde - n.n.) Bă, comandantul mi-a plăcut. Un 
băiat, aşa, cinstit, liniştit: „Dom/le, plecaţi! Atâtea note informative am la mine, că 
sunteţi un pericol pentru societate. Eu mi-am dat seama deocamdată, dar sunt obligat să 
trimet situaţia la regiunea Craiova, şi ăştia vă dă domiciliu obligatoriu, şi vă trimite 
30-60 de luni...”. Că nu mă mai putea condamna şi domiciliul obligatoriu se dădea cu 
lunile, nu cu anii. Şi zice: „Dacă plecaţi şi mergeţi la Cluj, spuneţi că sunteţi la 
Botoşani, iar dacă sunteţi la Iaşi, spuneţi că sunteţi la Târnave, ca să nu vă prindă”. Bun. 

Dom'le, Dumnezeu a ţinut cu mine. Când vin după două zile, telegramă : „Hai, vino, 
că ţi-am găsit servici! ”. Şi am venit aci la Oradea... Şi era un inginer, Zota, şi el m-a 
angajat. Mi-a zis: „Bă, nu spune c-ai fost deţinut politic. Spui c-ai fost pe la Bucureşti, 
c-ai lucrat pe şantier, că altfel nu te angajează ăştia”. (râde - n.n.) Eu am minţit, am 
făcut o autobiografie... Da’ când am ieşit din puşcărie, ne-a chemat şi am dat o declaraţie 
la Securitate în care : „Nu cunoşti pe nimeni, n-ai fost în puşcărie, n-ai avut nimica, n-ai 
avut legătură cu nimeni. Dacă nu, răspund, şi voi fi condamnat din nou”. Aşa că pentru 
mine asta a fost un indiciu foarte benefic dup-aia... Bun, am dat autobiografia, mă 
angajează, îmi văd de treabă, nu eram căsătorit, n-aveam pe nimeni. Mă, după vreo 
şase luni, într-o dimineaţă de luni când vin, zice secretara: „Mă, du-te, că te cheamă, 
te caută dom” director! ”. Opa! Dom'le, directorul mă simpatiza, că mi-am văzut de 
treaba mea, aşa cum trebuie. Mă duc acolo: „Bună ziua”. Pe scaun era un tinerel, aşa 
ca dumneavoastră... Era un securist, da” a fost un om cumsecade, cred că a avut ceva 
pregătire. Şi zice directoru' : „Dumneata nu mi-ai zis mie că ai fost deţinut politic”. „Păi 
n-am spus şi n-am scris că n-am avut voie. Am declarat când am ieşit că n-am să spun 
că ce şi cutare...”. Zice ăla: „Da, da, aşa este. Are dreptate dânsul”. Şi cu asta am 
scăpat, că mă dădea afară, fără doar şi poate, că aşa era pe vremea aia... (râde - n.n.) 
P-ormă m-am angajat la Liceul Agricol, şi am lucrat acolo până în 1986, când am ieşit 


17. Este vorba de Decretul nr. 421 din 24 septembrie 1955 pentru graţierea unor pedepse şi 
amnistierea unor infracţiuni. 
18. Localitate în judeţul Mehedinţi. 

la pensie, că aveam 62 de ani. Şi nu puteam să ies, că nu mă lăsau ăştia să plec, da’ am 
zis: „Gata! ”. Şi-aşa am scăpat, câte puţin, câte puţin, pân-a venit situaţia asta cu 
Revoluţia. Şi tot aşa a trecut. 

Familia a avut de suferit din cauza situaţiei dumneavoastră ? 

Da. M-am căsătorit şi, după trei luni de zile de la căsătorie, o dă pe nevastă-mea 
afară... Ea lucra la un abator, secretară, şi-o cheamă directorul, care era muncitor, da’ 
era un om cumsecade : „Măi Jeni, bărbatul tău a fost deţinut politic? ”. „Nu ştiu.” Nu 
ştia, sanchi. „Măi, nu mai pot, a venit Securitatea, nu mai ai voie să lucrezi aici la noi 
ca secretară. Ca muncitoare, da.” A plecat... Frate-meu, Doamne iartă-l, că a murit, a 
terminat Liceul Industrial, s-a dus şi-a dat examenul la şcoala de pilotaj la Buzău, a ieşit 
pe locul 1, cu nota 10. Era băiat deştept şi i-a plăcut cartea. După două luni de zile, îl 
cheamă comandorul şcolii: „Nistorică, câţi fraţi sunteţi voi ?”. „Trei.” El şi soră-mea 
sunt gemeni, 12 ani diferenţă între noi. „Unde-i frac-tu' ăla ? ” El nici nu ştia că am fost 
condamnat. El n-avea de un’ să ştie de mine, că noi n-am avut legătură cu familiile, nici 
scrisori n-o fost, absolut nimic... Şi vine plutonieru” : „La magazie, dai în primire şi eşti 
exmatriculat ! ”. Asta a fost situaţia noastră, prin care-am trecut noi. 

După '89 v-a tentat să faceți politică ? 

Nu. În aprilie '90 s-a făcut Asociaţia Foştilor Deținuți Politici. Eu am iniţiat-o şi am 
organizat-o cu colegii, şi de-atunci am rămas în această asociaţie, nu m-am înscris în 
niciun partid. Nu mi-a plăcut. l-am văzut că nu sunt oameni cinstiţi şi corecti. 


Domnu’ Nistorică, aveţi regrete pentru ce vi s-a întâmplat în trecut ? 

Domn'e, regretele care le am sunt de acuma, propriu-zis, că din 1989 nu s-a rezol- 
vat nimic în România, în sensul ca lumea asta să fie mulţumită. Nu noi, că noi... 
de-acuma înainte. Da’ în special conducerile care-au fost, doi lei nu dau pe noi, nu ne 
simpatizează, n-are cine... Pentru c-acuma, să mă ierte Dumnezeu, nu sunt cu niciun 
partid, cum v-am spus, da’ toate partidele ăstea care s-au perindat din '89 până acum, 
aproape 90% sunt foşti comunişti. Cred că nu greşesc... PSD-u', PRM-u', ăştia, 
ţărăniştii, liberalii... toţi au fost comunişti. Şi la ţărănişti începuse să fie câţiva din foştii 
deţinuţi politici, am avut într-un timp vreo 26 de parlamentari, toţi ăia au fost deţinuţi 
politici. Acuma n-avem pe nimeni, niciun parlamentar n-avem fost deţinut politic. 
Ţărăniştii... i-a înghiţit, nici nu mai există ca partid. Adică sunt ca partid, da’ n-au nicio 
popularitate. 

Dar referitor la perioada pe care aţi trăit-o în comunism ? 

Aia e regretabilă. Avem multe ce regreta... Pentru că, vă spun, mizeria, condiţiile 
care s-au aplicat... sunt condiţii dure şi nu se pot compara cu nimic în lumea asta. Ne 
dădea un sfert de pâine pe zi, 250 de grame, şi un pumn de tărâţe de făină d-ălea de 
dimineaţă ? Şi la Jilava era camerele ălea de trei ori cât camera asta... şi era două sute 
şi ceva de oameni înăuntru ? Puşi pe 6-7 rânduri ? O tinetă acolo, şi îţi făceai nevoile în 
ea? Să n-ai repulsii şi regrete ? Nu credeam că mai ieşim până-i lumea din închisoare... 

Dacă aţi fi ştiut ce vă aşteaptă, v-aţi fi purtat altfel în tinereţe ? 

Nu cred. Aveam aşa o repulsie faţă de ce face bolşevismul şi comunismul acesta... Nu 
mi-a plăcut. S-a legat de tineret, de cutare, de cutare, de nişte oameni care-au fost 
cinstiţi. Când am intrat în puşcărie, a-nceput să bage oameni nevinovaţi. Numa” atât dacă 
s-ar fi spus despre dumneavoastră... şi intraţi în puşcărie. D-aia nu mi-a plăcut. Probabil 

că... cred am fost şi prost puţin. Părerea mea... Puteam să-mi văd de treaba mea, că 
n-aveam un trecut, nici părinţii mei, da’ poate că tot îmi găsea ceva. Dar dacă tăceam din 
gură... Da’ n-am tăcut, ăsta o fost baiu”. Şi ei pe oamenii ăştia care vorbea şi era forţoşi 
nu îi ierta. 

Aveţi resentimente faţă de anumite persoane de atunci ? 

Am, dar nu mai sunt ei în viaţă. Am mulţi pe care-i cunosc şi care au vrut să facă 
rău... nu mie, ci la alţii, da’ nu mai sunt. Am faţă de cunoştinţe, de relaţii, de cutare. Dar 
eu am 83 de ani. Ăştia care au fost mai bătrâni, că atunci eu eram aproape un copil... 
din ăia nu mai e niciunul. Dar nici noi nu mai suntem mulţi. Vă puteţi închipui? Când 
am înfiinţat Asociaţia, am fost aci, în judeţul Bihor, 1 680 de foşti deţinuţi, şi la ora 
actuală nu ştiu dacă mai suntem 300... Mai sunt câţiva. Din lotul meu, mai suntem patru 
în viaţă. Restul, toţi s-au dus. 


Vă mulțumesc. 
Cu plăcere. 


Bistriţa 


Dumitru şi Doina Cepănariu 

Spuneţi-mi, pentru început, care a fost contextul în care aţi ales să treceţi la „Martorii 
lui Iehova” ? 

[Dumitru Cepănariu] : Din facultate am început să ne ocupăm de Biblie, întrucât 
părinţii mei deja luaseră legătură cu „Martorii lui Iehova”. Pe ei i-a mişcat faptul că ceea 
ce au studiat din Biblie contrazicea ceea ce se petrecea în biserica tradiţională, unde au 
văzut multă ipocrizie. Şi Biblia le-a arătat o altă orientare. Fiind student, în vacanţă 
părinţii îmi puneau la dispoziţie literatură publicată de Martori. Pe vremea aceea, în 
timpul comunismului, era foarte greu să pătrundă publicaţiile bazate pe Biblie ale „Marto- 
rilor lui Iehova”, dar mai exista lucrări din vremurile de libertate, pentru că între cele 
două războaie mondiale „Martorii lui lehova” au fost într-o măsură liberi. Apoi, o scurtă 
perioadă după al doilea război mondial, au fost recunoscuţi ca asociaţie religioasă, lega- 
lizată, şi în felul ăsta mai erau care aveau cărţi, pe care le mai ascunseseră prin pământ. 

Ca student, am putut să citesc şi prin alte locuri, şi lucrurile mi-au plăcut. Mi s-au 
părut logice şi, sigur, lucrurile astea le-am transmis şi soţiei mele, cu care eram prieten. 
Fuseserăm colegi de clasă la liceu şi în facultate eram prieteni. Şi ce studiam eu din 
Biblie îi spuneam şi ei. Şi în Cluj, în ultimii ani de facultate, am studiat Biblia împreună. 
Şi după ce am terminat facultatea, în 1960, vreo şase ani tot am mai mers la Cluj şi am 
făcut ceea ce se numeşte dedicare şi botez, devenind „Martorii lui Iehova”. Era perioada 
în care anumite vârfuri ale „Martorilor lui Iehova” fuseseră arestaţi... 

[Doina Cepănariu]: Şi nu numai vârfuri. Pentru că în '59 au fost arestaţi 25 de 
Martori din Bistriţa, şi vârf nu era aproape niciunul. 


52 EXPERIENŢE CARCERALE ÎN ROMÂNIA COMUNISTĂ 


[D-tru C.]: Nu era deloc. Oameni umili, modeşti. Până şi o femeie pe care au găsit-o 
cu un caiet scris cu ceva explicaţii biblice. Erau aşa-numitele rapoarte pe care Securitate 
le urmărea. 


Dar dumneavoastră ştiaţi că, practic, cultul e interzis. 

[D-tru C.]: Bineînţeles. 

[D.C.]: Bineînţeles. Noi chiar în perioada aia am început să studiem, când s-au făcut 
arestările. 

A fost şi un spirit de frondă ? 

[D.C.]: Nu, nu. 

[D-tru C.]: Nu. Noi am început când s-au făcut ultimele arestări, pentru că „Martorii 
lui Iehova” au început să fie arestaţi încă din '48, când s-a interzis activitatea lor legală. 
Şi i-am cunoscut pe mulţi care au fost printre primii arestaţi din '48 până în '50... în '50 
eliberaţi, culeşi din nou şi băgaţi iar la închisoare. 

[D.C.]: A fost o perioadă mult mai grea decât a noastră, decât cea când am ajuns noi. 

[D-tru C.]: Foarte puţini au putut să scape în perioada aceea din închisoare. În 
timpu” ăsta, trebuie să zicem, au fost şi greco-catolici arestaţi, dar în special preoţii, deci 
reprezentanţi ai clerului. Dar la noi erau arestaţi toţi, indiferent de poziţie. De fapt, la 
noi nu există poziţie deosebită, dar sigur că sunt bărbaţi care au oarecare responsabilitate, 
este aşa-numita păstorire a fraţilor, îngrijirea nevoilor spirituale... Şi ăştia au fost adunaţi, 
şi dup-aia au fost adunaţi toţi. 

Nu vă era teamă atunci că s-ar putea să fiţi şi dumneavoastră arestaţi ? 

[D.C.]: O teamă aşa, mai copilărească, poate. Ştii? Eram la început şi cred că 
încrederea în ceea ce citeam din Biblie se întărea foarte mult prin examinare. Eu ştiu că 
pe mine, de exemplu, m-a mişcat foarte mult ceea ce spunea Biblia ca adevăr ştiinţific, 
ce nu putea să fie explicat prin momentele în care a fost scrisă. De exemplu, faptul că 
Pământul este rotund a fost scris în Biblie în urmă cu foarte mult timp, înainte de Hristos 
cu aproape cu 800 de ani, pe când realitatea că Pământul e rotund a putut fi probată 
numai după călătoriile navigatorilor spanioli. Asta a fost ceva care pe mine m-a mişcat. 
Eu am fost foarte religioasă. Eram greco-catolică, chiar dacă nu mai erau greco-catolici, 
dar eu, în sinea mea, mă gândeam că sunt aşa. Dar n-am avut tangenţă cu Biblia, pentru 
că, în general, în religiile astea oficiale nu prea au... Şi noi de la început ştiam din Biblie 
nişte lucruri cu privire la viitor, că trebuia să ai o asigurare că într-adevăr ceea ce se 
spune acolo va fi sau nu va fi. Şi atunci, te ghidai după ceea ce vedeai că s-a întâmplat, 
să zicem. De exemplu : „Dumnezeu spânzură Pământul pe nimic”. Că aşa era o traducere 
mai veche. În fond, arată ceva ce îi cu neputinţă de înţeles... Un om, indiferent cât de 
cult ar fi, cum să îşi imagineze pe vremea aceea, cu trei mii de ani în urmă, că Pământul 
ar putea fi rotund şi că ar putea atârna în spaţiu. Pe mine m-au mişcat foarte mult lucrurile 
astea. Mai este o afirmaţie în Biblie, şi anume că însuşirile nevăzute ale lui Dumnezeu 
şi divinitatea Lui se văd din Creaţie. Şi, într-adevăr, ca studentă la medicină eram uimită 
de ce complexitate e-n corpul omenesc. E incredibil aşa, să stai să te gândeşti cum 
funcţionează totul ca să rezulte activitatea umană... şi aşa mai departe. 

[D-tru C.]: E un lucru care nu se poate explica prin teoria evoluţiei. 

[D.C.]: Da. Teoria evoluţiei deja din liceu n-am putut-o accepta. Bine, poate şi 
pentru că eram religioasă. Credeam în Dumnezeu şi atuncea, şi nu mă mai interesa... Aş 
fi putut răspunde să zic că e aşa şi aşa. Dar chiar m-am hotărât: „Dacă mă întreabă, o 

să spun că e aşa, dar eu cred în Dumnezeu”. Însă niciodată nu am fost întrebată ce cred 
eu în legătură cu teoria evoluţiei. 

Dintre cunoştinţe, dintre apropiaţi, în perioada respectivă erau persoane închise ? 

[D-tru C.]: Da, erau. Chiar persoana cu care au studiat părinţii mei a fost arestată şi 
o tânără pe care o cunoşteam, care îmi fusese colegă. Părinţii ei ţineau de „Martorii lui 
Iehova” şi a devenit şi ea Martor. Un alt prieten, Martor al lui Iehova, care ne-a făcut 
legătura la Cluj cu cineva care a continuat să studieze cu noi... Deci erau persoane foarte 
apropiate care au fost arestate. 

[D.C.]: Eu nu am avut, pentru că părinţii mei nu erau nici religioşi, nici Martori. Eu 
nu am avut tangenţă cu Martorii până la discuţiile astea pe care am început să le purtăm 
noi doi. Eu nici n-am ştiut că există aşa ceva. Şi numele de Iehova mi-era aşa de străin... 
Numele Creatorului este un nume care şi L-a dat El însuşi, dar pentru că nu se vorbeşte 
despre El, era ceva aşa... 


Şi cum s-a petrecut intrarea la „Martori ”, sau botezul ? 

[D-tru C.]: În anul 1960 am făcut dedicarea şi botezul nostru. Foarte mulţi fuseseră 
arestaţi şi eliberaţi în '64, împreună cu grosul deţinuţilor. În perioada asta, când am 
intrat noi, „Martorii lui Iehova” au fost destul de timoraţi, pentru că Securitatea reuşise 
să infiltreze în rândurile noastre oameni de ai lor. 

[D.C.]: Se conduceau după deviza: „Dezbină şi stăpâneşte”. Asta e... 

[D-tru C.]: Atunci fraţii care fuseseră în închisoare şi ar fi putut să organizeze 
activitatea nu prea se mişcau, şi de asta eram cu toţii, aşa, destul de... la pământ. Dar 
prin '63 am început să ne întâlnim cu alţii. Ne întâlneam în staţiune la Sângeorz Băi, ca 
să nu atragem atenţia. Şi aşa a început un fel de mişcare de revigorare spirituală a 
noastră. Apăi de prin '65 au început să le dea drumul la turişti în ţară şi mai scăpa câte 
o revistă, câte o carte în limba germană. Şi noi am început să traducem, să mai dăm şi 
la alţii, pentru că pur şi simplu nu exista. Pentru noi explicaţiile biblice, publicaţiile 
bazate pe Biblie erau o adevărată hrană spirituală, şi simţeam nevoia ei. 

[D.C.]: Şi totdeauna literatura noastră se adaptează şi tratează lucrurile cu care ne 
confruntăm într-o anumită epocă. E la zi. De exemplu, când s-a ivit problema despre 
SIDA, noi am ştiut mai repede decât a apărut în presa oficială. Termenul nici nu ştiam 
cum să îl traducem. L-am tradus SIDD - „Sindromul Imuno-Deficitar Dobândit”. Numa’ 
după ce s-a înrădăcinat SIDA am schimbat şi noi. Deci tot ceea ce apare nou se tratează 
în literatura noastră... Acum, de exemplu, e cu celulele stem. Şi noi sigur că primind 
atunci literatură o traduceam şi o dădeam şi la alţii. 

[D-tru C.]: N-am ţinut pentru noi, am dat şi la alţii, şi sigur că Securitatea era 
atentă. Când i-au arestat pe ultimii din Bistriţa, ştiau că un număr de simpatizanți au 
rămas afară, Chiar dacă nu erau botezați. Securitatea s-a informat despre asta. Poate o fi 
obţinut chiar şi de la unii arestaţi anumite informaţi... Cine ştie ? Şi mama, care era mai 
zeloasă, cred că era deja urmărită puţin de Securitate. Nu foarte mult, dar măcar se ştia 
de ea. Ne filau. Ştii? 

[D.C.]: Nu ştiu cum de pe noi ne-au ignorat. Da’ asta nu a durat mult timp, pentru 
că noi am început să purtăm discuţii biblice şi cu membrii sectei penticostale, şi imediat 
am ajuns în vizorul Securităţii. Am ştiut că ei au fost cei care... 

[D-tru C.]: Probabil că şi preotul satului, pentru că el aflase. Când vorbeşti cu alţii, 
ăştia se sesizează repede, îşi dau seama că nişte membri ai cultului lor încep să 
şchiopăteze. De ce? „Uite, ţin legătura cu Martorii.” 

Nu vi se părea normal să existe dialog între cele două culte ? 

[D-tru C.]: Bineînţeles că nu. 

[D.C.]: Nu... Cred că nu li se pare normal unora nici acuma. (râde - n.n.) Aşa că 
nu, nu se pune problema... Dar am ajuns atunci în atenţia Securităţii pentru faptul că am 
devenit mai activi. 


Şi cum v-aţi dat seama că Securitatea este interesată de activitatea pe care o 
desfăşuraţi ? 

[D-tru C.]: În *66 au venit la noi, la Feldru, s-a făcut o percheziţie... Nu au găsit nu 
ştiu ce, dar era suficient dacă găseau nişte indigouri pe care să se vadă ceva. Corespondam 
cu o studentă la Iaşi cu care am vorbit câte ceva. Era în timpul vacanței... După asta am 
fost chemat la Securitatea din Cluj şi două săptămâni m-au anchetat. Nu erau suficiente 
documente ca să mă cheme la anchetă, dar mă anchetau aşa, pe picior liber. Mă ţineau 
toată ziua în Securitate şi seara îmi dădeau drumul. 

[D.C.]: S-au gândit că suntem, aşa, o cantitate neglijabilă... 

[D-tru C.]: Asta a fost în '66. În ianuarie '67, Securitatea, după raportul pe care l-a 
făcut în vara lui '66 şi l-a trimis la Ministerul Învăţământului... s-a dispus scoaterea mea 
din învăţământ. Şi Hotiu, care era inspector general, a venit şi a ţinut o şedinţă în care 
m-a condamnat că fac parte dintr-un cult interzis, că otrăvesc mintea copiilor şi aşa mai 
departe. Şi propune scoaterea mea din învăţământ. 


Dar existau informaţii că în timpul orelor aveaţi discuţii pe teme religioase cu elevii ? 

[D-tru C.]: Probabil că a obţinut mărturii false de la unele persoane. 

[D.C.]: Mărturii false au fost în toţi acei ani, să ştiţi. S-au legat de orice, pentru că 
ei făceau din ţânţar armăsar. 

[D-tru C.] : În dosarul pe care mi l-au întocmit scria că existau declaraţii că eu aş fi 
făcut analize gramaticale pe texte biblice, şi asta era o crimă teribilă. 

[D.C.]: Dar n-o făcut aşa ceva, pentru că ar fi fost absurd. Acele texte niciodată nu 
s-ar fi dat copiilor care mergeau la liceu pentru admitere. 

[D-tru C.]: Făceam doar ceea ce era în programă. Făceam din Mircea Zdrenghea! 
sau din alţii care erau în publicaţiile respective. Şi, mă rog, au fost diverse declaraţii 
false de genul ăsta. Şi pe motivul ăsta m-a scos din învăţământ. Aşa ne-am mutat aicea 
la Bistriţa amândoi, la părinţi, şi am stat în '67 şi în '68 până în decembrie. Bine, da' în 
timpul ăsta am fost foarte activi. Aşa cum vă spuneam, am tradus ceea ce puteam să 
obţinem din străinătate. A fost o perioadă de relaxare şi se putea aduce mai uşor 
literatură, prin turişti. Şi veneau intenţionat anumiţi fraţi de-ai noştri de credinţă, care 
aduceau diverse cărţi... 

[D.C.]: Am putut să cumpărăm şi maşini de scris, pentru că şi în privinţa asta deja 
era un pic de relaxare, şi nu mai trebuia să fie neapărat înregistrate cu toate caracteristicile. 

[D-tru C.]: Da, şi băteam la maşină câte 10 exemplare pe foiţe din alea subţiri şi 
răspândeam revistele astea la fraţii noştri care doreau să cunoască. Ei multiplicau inai 
departe cu mâna. Şi, pe lângă maşina de scris, mai scria şi tata, mai scria şi mama, cu 
indigo... Făceam aşa cum puteam, că nu aveam alte posibilităţi. 


Dar nu eraţi urmăriți ? 


1. Cunoscut autor de culegeri de exerciţii de gramatică. 

[D-tru C.]: Ei ne-au urmărit pas cu pas, ştiau şi unde mergem. Că mergeam şi 
făceam întruniri şi în alte părți, la Dej, la Cluj. Tot mai mulți s-au ataşat de activitatea 
asta, şi Securitatea ştia. 

[D.C.]: Da, erau tot mai mulţi cei care erau deja Martori, dar erau, să zic aşa, mai... 
pasivi, mai inactivi. Nu era o activitate cum se face astăzi. Astăzi se face activitate 
liberă, în afara noastră, a cultului nostru. 


Şi cum s-a produs arestarea dumneavoastră ? 

[D-tru C.]: În 15 decembrie '68 aşteptam să vină nişte fraţi la noi, le pregătisem 
locul de culcare. Urma să mergem la Bistriţa Bârgăului, să avem acolo o întrunire mai 
mare, cu mai mulţi. Şi seara, nu ştiu pe la ce oră era, ne-am pomenit că ne bate puternic 
în geam. „Securitatea ! ” Noi am încuiat uşa, să nu le dăm drumul. Au dat cu revolveru’ 
în geam, l-au spart şi au deschis uşa de la intrare. Ne-au ameninţat cu pistolul şi 20 de 
securişti au intrat peste tot, prin toată casa. Şi afară, în curte erau peste tot. Şi au făcut 
percheziţie... 

[D.C.]: Şi au găsit din abundență. Mă rog, am mai ascuns noi cât am mai ascuns, da’ 
nu tot. Şi faţă de nişte ochi de experţi... 

[D-tru C.]: Am ascuns puţin, că aveam impresia că se merge înspre relaxare, întrucât 
în Iugoslavia deja „Martorii lui Iehova” puteau să îşi publice literatura. Apoi apăruseră 
(sic ! ) în ziar ideea că s-ar putea ca şi România să permită muncitorilor să meargă în 
străinătate, aşa cum se practica în Iugoslavia. Şi ne gândeam că o să vină o relaxare. Însă 
în august '68 ruşii au intrat în Praga şi imediat s-a schimbat situaţia. Ceauşescu a fost 
admonestat de ruşi şi ameninţat... 

[D.C.]: Bine, astea le-am aflat noi ulterior... (râde - n.n.) 

[D-tru C.] : Dar eu îmi aduc aminte de ziarul în care scria foarte mic că ambasadorul 
Rusiei, Vlasov, l-a primit pe Ceauşescu la Constanţa şi a avut o discuţie în urma căreia 
Ceauşescu s-a potolit, i s-a terminat entuziasmul revoluţionar şi fronda împotriva ruşilor. 
(râde - n.n.) Pentru că a avut izbucnirea aia teribilă după ce ruşii au intrat în Praga. Şi 
l-au calmat. Şi ca să se afle în treabă, să arate că el îi loial blocului comunist, au început 
să facă arestări. Şi noi am fost primii... 

[D.C.]: Da’ care primii? Că noi acolo, în perioada aceasta, '68-'75, am fost sin- 
gurii deţinuţi politici. 

[D-tru C.]: A mai fost şi tinerii ăia, „europişti”, care ascultau „Europa liberă”. 

[D.C.]: Păi ăia care ascultau „Europa liberă” nu ştiu dacă erau catalogaţi ca 
politici. 

(D-tru C.]: Ca politici i-au băgat şi pe ei. Că fac spionaj. 

[D.C.]: Da. Şi a mai fost un mic grup care ar fi vrut să existe în România un 
comunism ca şi în Uniunea Sovietică. Erau, să zicem, anticeauşişti, deşi nu erau numiţi 
aşa... nici nu ştiu ce denumire le-o fi dat ei, dar noi le ziceam „rusofili”. Cu noi a fost 
o singură femeie. Cu voi parcă au fost câţiva... 

(D-tru C.]: Da, câţiva bărbaţi. 

[D.C.]: Da. Deci au fost un grup foarte mic. Martorii au fost mult mai mulţi. Şi nu 
au fost alţii, să zic aşa. Nu au fost... cum a fost mai târziu, cei care au început să scrie 
unele lucruri împotriva regimului... 

[D-tru C.]: Dizidenţi. 

[D.C.]: Dizidenţii reali. N-a fost nimeni. Nu erau. 

Când au venit şi v-au arestat, v-au prezentat un motiv sau pur şi simplu v-au luat şi 
v-au dus ? 

[D-tru C.]: Da, bine, ne-o fi spus: „Să ştiţi că faceţi parte dintr-o sectă interzisă...”, 
aşa ceva. Însă, spre deosebire de perioadele mai vechi, când nu se purtau deloc cu 
mănuşi cu cei arestaţi, cu noi s-au purtat... puţin mai fin. 

[D.C.]: Adică oarecum mai în conformitate cu codul de procedură penală scris, 
pentru că nu ne-au insultat, nu ne-au bătut. 


Aţi fost arestaţi împreună, în aceeaşi noapte ? 

[D-tru C.]: Da, în aceeaşi noapte. 

Şi unde v-au dus după arestare ? 

[D-tru C.] : În Cluj, pe strada Traian. În beciurile alea ale Securităţii, cu patul turnat 
din beton, cu masa turnată din beton... Şi au urmat cinci luni de anchetă până la proces. 

[D.C.]: Şase luni. 

Ce vă întrebau în anchetă ? Ce vă puneau să recunoaşteți ? 

[D-tru C.]: Să recunoaştem cu cine eram în legătură, relaţiile... De la cine am primit 
literatură, la cine am dat-o şi aşa mai departe. Asta îi interesa, să scoată cât mai mult de 
la noi, să afle legăturile noastre. 

[D.C.]: Şi mie mi-a propus - dar după ce am ajuns împreună am aflat că şi lui i-a 
propus acelaşi lucru - că ar putea să permită existenţa literaturii noastre, cu condiţia ca 
ei să cenzureze tot ce îi legat cât de cât de socialism, de comunism... 

[D-tru C.]: ...ce ar aduce atingere valorilor socialiste. 

[D.C.]: Şi'noi am spus că nu se poate. Nu făcea parte socialismul şi comunismul din 
realitatea obiectivă care era tratată în reviste? Deci nu se putea. Era cu neputinţă. 

[D-tru C.]: În ce sens i-ar fi deranjat ceva din literatura noastră ? Numai în sensul în 
care se spunea că în Uniunea Sovietică şi în ţările satelite „Martorii lui Iehova” sunt 
condamnaţi, sunt băgaţi la ani grei de închisoare, sunt duşi în Siberia şi aşa mai departe. 
Era o expresie: „Leopardul comunist nu îşi schimbă petele”, şi asta îi deranja foarte 
mult. „Auzi, domn'e, să ne facă leopard ? ” (râde - n.n.) Bine, asta n-am scris-o noi, că 
asta scria din afară... Şi asta spuneai, că asta e politica. 

[D.C.]: De exemplu, pe mine m-au întrebat după, la o declaraţie : „Eşti de acord cu 
ce scrie aici?” Şi-am zis: „Da. Sunt de acord”. Ce era să zic, că nu sunt de acord? 
Trebuia să fiu de acord, pentru că eu ştiam şi alte lucruri. Noi nu eram de ieri, de astăzi, 
ca să nu auzim câte s-au petrecut şi la Canal, şi în alte părţi. Mi-aduc şi-acuma aminte 
când un tânăr legionar din Feldru, că pe vremea aceea locuiam în Feldru cu părinţii, a 
fost adus de la Gherla, mort... Era student, avea numai 22 de ani, şi nu pot să-l uit 
niciodată, pentru că era vecin de casa noastră. Şi bineînţeles că într-un sat toate zvonurile 
circulă... Nu? Eram în vârstă de 12 ani, şi am mers să vedem cadavru”, şi avea unv’ 
dintre ochi atât de învineţit... Ei au spus că a murit de tuberculoză sau aşa ceva, dar se 
observa bine tratamentul la care a fost supus. Deci ştiam de mică unele dintre treburi. Şi 
cum aş fi putut să spun: „Nu sunt de acord”? Eu ştiam foarte bine că se fac lucrurile 
care se fac. Deşi în literatura noastră nu se trata din punct de vedere politic, niciodată... 
Dar se trata ce venea în atingere cu noi, în atingere cu se întâmplă pe glob. Biblia însăşi, 
în una din cărţile profetice, vorbeşte atât de clar încât poţi să zici că ar fi scris acuma 
despre rivalitatea dintre cei doi mari regi: regele Sudului şi regele Nordului. Dacă vrei 

să faci o analiză sinceră şi obiectivă, fără niciun fel de prejudecată, îţi dai seama că nu 
se putea să nu apară în literatura noastră o aluzie cu privire la această rivalitate. 

[D-tru C.]: Rivalitatea dintre blocul comunist şi cel occidental, între regele Nordului 
şi regele Sudului. Bine, nu ştiu dacă v-a căzut în mână asemenea explicaţii... 

[D.C.]: Dar chiar cu asta am fost arestaţi. Eu cel puţin tradusesem un articol care 
trata, tot aşa, o dramă profetică. Adică ceva ce s-a întâmplat, dar care avea, să zic aşa, 
o conotaţie şi pentru viitor, despre regele Asiriei, Sanherib. Cu mult timp în urmă s-a 
crezut că el nu a existat, pentru că numa” Biblia a vorbit de el, ca ulterior să fie ştiut şi 
de către istorie. Şi regele Sanherib a venit asupra Ierusalimului şi evenimentele petrecute 
în acea situaţie putea să aibă o oarecare paralelă cu ce se întâmpla în prezent, mai ales 
în zona comunistă. Şi era exact revista aceea, că eu atuncea o traduceam, şi m-am 
gândit: „Măi, numai asta să nu o găsească”. (râde — n.n.) Şi exact un teanc deja pregătit 
pentru întrunirea de a doua zi... Poate el a uitat, da’ eu asta nu am uitat, pentru că ştiu 
ce am gândit eu atunci. 


În anchetă au aplicat şi metode violente sau au fost doar interogatorii simple ? 

[D-tru C.]: Interogatorii, dar cred că, în ce priveşte unele experimente care a vrut 
ei să le facă, cred că ne punea în mâncare ceva, pentru că unii din cei arestaţi au început 
să aibă nişte tulburări... Şi eu personal am avut nişte visuri deosebite, care probabil că 
erau urmare a unor substanţe pe care ni le puneau în mâncare. 

[D.C.]: Şi eu ţin minte nişte visuri atât de colorate cum n-am avut până atunci 
niciodată. Şi nici acuma. Erau foarte puternic colorate. Şi mai mulţi am avut aceleaşi 
simptome. 

[D-tru C.]: În general, visurile nu sunt colorate. Ştiţi ? Pe unii ne-a afectat mai tare. 
Eu am rezistat. 

Dar cum se manifestau aceste simptome ? 

[D-tru C.]: Nu putea să doarmă. Chiar în celula mea era unv’ dintre noi care acuma 
nu mai este în viaţă, şi nu putea să doarmă absolut deloc. Ghiţă Someşar? la fel se 
plângea că simţea parcă în alimente un gust străin şi îi dădea nişte transpiraţii teribile şi 
lipsă de somn. Au făcut ei ceva experimente de genu” ăsta. 

[D.C.]: Dar probabil că nu prea mult, pentru că eu cred că totuşi se gândeau să nu 
se afle cumva în străinătate. Ei erau destul de atenţi. Ţineau de atuncea destul de mult 
cont de imaginea României. 

[D-tru C.]: De asta nici nu vroiau să se ştie că au deţinuţi pentru convingeri 
religioase. De fapt, pe la jumătatea lui '73, veneau mereu ofiţeri de Securitate care ne 
întrebau pentru ce suntem arestaţi, şi noi spuneam: „Pentru convingerile noastre 
religioase”. „Nu se poate, sunteţi pentru politică, nu sunteţi pentru convingere reli- 
gioasă ! ” Noi o ţineam tot aşa: „Suntem pentru convingerile noastre religioase”. 


Alte metode, bătaie sau şantaj, nu au folosit ? 
[D-tru C.]: Nu. În privinţa asta, la data aceea, în '69, era deja schimbată atitudinea lor. 
[D.C.]: Se schimbase şi ministru” de Interne... 


2. Gheorghe Someşan, născut la 3 noiembrie 1932 în Şieu, Bistriţa-Năsăud. A fost arestat la 
15 decembrie 1968 şi condamnat la 6 ani de închisoare pentru apartenenţa la „Martorii lui 
Iehova”. A executat pedeapsa în închisorile Cluj şi Aiud. A fost eliberat la 13 aprilie 1974. 
Informaţii din fişa matricolă penală din AANP. 

[D-tru C.]: Da, da. Asta era după căderea lu’ Drăghici”, pentru că el a fost excesiv 
în privinţa asta. Ceauşescu a schimbat puţin macazul... Ne-a dat voie chiar să avem cărţi. 
Chiar am cerut de acasă Manualul de engleză fără profesor. Dar n-a durat mult... Asta 
a fost în '72, în anul cel mai detensionat, iar din '73 a început din nou să strângă şurubul. 

Cam cât de des vă scoteau la anchetă ? 

[D-tru C.]: Zilnic ne scoteau. 

[D.C.]: Ziua. Noaptea nu. Mie-mi părea bine că mă scoteau, că altfel stăteam acolo, 
în celula aia... (râde - n.n.) Nu îmi părea rău să mă scoată, pentru că nu erau brutali 
cum fuseseră ăia cu 20 de ani înainte. 

[D-tru C.]: E adevărat că printre „Martorii lui Iehova” pe care îi arestaseră până 
atunci nu avuseseră încă intelectuali şi poate că şi asta i-a făcut puţin mai atenţi. Ne-au 
jignit şi au spus cuvinte urâte, dar mai puţin. Mai ales anchetatorul meu, îl chema Oprea, 
s-a purtat foarte fin, aş putea zice. 


Cam cât dura o anchetă în medie ? 

[D-tru C.]: Dura câteva ore. Ne scotea pe scaunul ăla micuţ şi el stătea pe scaunul 
ăla înalt şi te simţeai tare micuţ. 

Era şi asta o metodă de a vă intimida... 

[D-tru C.]: Da, o metodă de a te intimida. Şi te ţinea câteva ore... 3-4 ore. Ne chema 
şi după masă şi discutam... Dar ce am vrut să vă spun: în aprilie '69, în preajma 
Paştelor, m-au luat, m-au urcat într-o maşină şi m-au dus la Bucureşti. Şi m-au ţinut o 
săptămână la Malmaison, aşa se numea, dac-o ştiţi... E pe Rahovei, chiar aproape.de 
Mitropolie. Ştiu că auzeam toate clopotele care bat la Mitropolie. Şi m-au ţinut o 
săptămână fără să-mi spună de ce şi cum. Apoi, într-o zi, m-au scos la baie şi m-au ţinut 
un ceas. La un moment dat, eu am spus: „Gata”. Zice: „Nu, mai stai, să te speli 
bine-bine ! ” Şi după baia asta bună m-au dus într-un birou unde venise un general care 
fusese şi în anchetă la Cluj şi care atunci a zis: „Să îi daţi 10 ani puşcărie ! ” Şi de data 
asta, la Bucureşti, l-am recunoscut imediat. Şi mi-a zis: „Uite, suntem de acord să vă 
dăm posibilitatea să aveţi literatură, să continuaţi ceea ce faceţi, că nu vă putem scoate 
asta din cap, dar să admiteţi ca lucrurile să treacă pe la noi, să le cenzurăm, ca să fim 
siguri că nu strecuraţi nimic care este împotriva regimului”. Şi i-am spus: „Nu putem să 
cenzurăm sau să admitem cenzurarea acestei literaturi. N-are nimic cu politica... că noi 
din Biblie, din cuvântul lui Dumnezeu scriem. Şi eu n-am nici misiunea, nici căderea, 
nici nu sunt şef ca să pot decide aşa ceva, şi nici n-aş fi de acord cu aşa ceva”. Şi după 
discuţia asta m-a trimis din nou la Cluj. 


Cu ce s-a făcut transferul de la un sediu al Securităţii la altul ? 
[D-tru C.]: M-au dus patru securişti cu o Volga, cred. 
Procesul unde s-a desfăşurat, la Cluj ? 


[D-tru C.]: Procesul da, la Tribunalul Militar Cluj. A durat trei zile şi avocaţii erau 
procurori, nu erau avocaţi. (râde - n.n.) 


3. Alexandru Drăghici (1913-1993), lider comunist, fost ministru de Interne, ministru al Securităţii 
Statului, vicepreşedinte al Consiliului de Miniştri, deputat şi membru al prezidiului Marii 
Adunări Naţionale. În cadrul luptei pentru putere din interiorul Partidului Comunist, a fost 
înlăturat în aprilie 1968 din toate funcţiile de partid şi de stat. Florica Dobre (coord.), 
Membrii CC al PCR, 1945-1989. Dicţionar, Editura Enciclopedică, Bucureşti, 2004, p. 231. 

[D.C.]: A fost un proces în care nu a avut importanţă ce spui. Nu se schimbase 
nimica în sistemul lor... 


Câte persoane eraţi în boxă ? 
[D-tru C.]: Am fost un lot de nouă persoane. 


Au adus şi martori ai acuzării ? 

[D-tru C.]: Da, persoane cu care noi vorbisem de Biblie sau cărora le scriam. Au 
adus şi ceva scrisori şi i-au chemat să depună mărturie. 

[D.C.]: De aceea a şi durat atâta, trei zile, pentru că era şi mărturia unora, pe baza 
căreia puteau zice că ar fi făcut o evaluare mai exactă. 

[D-tru C.]: Bine, ei au vrut să dea impresia de proces. 

[D.C.]: La sfârşit ştiu că mie mi-au spus: „Aţi avut parte de un proces democratic”. 
Aşa ca şi când... nu ştiu în ce consta democraţia asta. Dar, în realitate, cum a zis şi soţul, 
de la început s-o spus: „atâtea vei face”. Şi atâta a fost condamnarea. 

[D-tru C.]: Securitatea a stabilit cât să stau la închisoare, iar ei nu m-o judecat, nu 
au făcut decât să se conformeze. 


Procesul s-a desfăşurat cu uşile închise sau au putut participa şi oameni din afară ? 
[D.C.]: Bine, o lăsat şi ceva public. Practic, numai rudele. 


Care au fost pedepsele primite ? 

[D-tru C.]: Eu am primit 9 ani, cea mai mare pedeapsă, dar am făcut doar 7 jumate, 
pentru că a fost un decret în *76 şi m-a eliberat. Am avut noroc, că atunci, la sfârşitul 
lui '68, începutul lui '69, s-au schimbat încadrările şi pe noi nu ne-au mai încadrat la 
perioade lungi de 25 de ani închisoare. Cum v-am spus, cineva de la Ministerul de 
Justiţie a propus să îmi dea 10 ani, şi mi-a dat 9, dar asta a fost pedeapsa maximă în lotul 
nostru. Şi s-a schimbat şi cu confiscările, că până atunci se confisca averea. Şi nouă 
ne-au zis: „Aveţi norocul că s-o schimbat încadrarea, că altfel vă luam şi casa”. 

[D.C.]: Eu am primit 7 ani, Iosif Jucan, la fel, 7 ani, unii au primit 6, alţii, 4. 

[D-tru C.]: Şi cam toţi au făcut cât au primit. Numai puţini au beneficiat de oarecare 
reducere. 


Şi după proces unde v-au trimis ? 

[D-tru C.]: După proces ne-au ţinut în penitenciarul din Cluj până în ultima zi a 
anului '69. 

[D.C.]: Se preconiza că în decembrie o să se dea un mare decret şi se aştepta să fim 
graţiaţi. Da’ n-au dat niciun decret. 

Nu aţi făcut recurs ? 

[D-tru C.]: Niciun recurs. Ne-am dat seama că n-are sens. 

[D.C.]: Ne-am gândit că nu are sens. Poate că era bine să fi făcut aşa, pentru că ar 
mai fi rămas ceva în urmă, da” pe vremea aceea comunismul părea că nu va dispărea. Să 
fim sinceri, nu s-a gândit nimeni că va cădea, şi poate nici în anii '80, deşi apăruse 
Gorbaciov... Dar, în general, mai ales în anii '60, comunismul era din ce în ce mai 
puternic. De aceea n-am făcut recurs. 


Şi pe dumneavoastră v-au ţinut tot la Cluj ? 
[D.C.]: Da, un an, până atunci în decembrie. Şi după aceea la Oradea încă 6 ani. 


Mai era arestat şi altcineva din familie ? 

[D-tru C.]: După noi au mai fost arestaţi şi alţii, printre care şi mama mea. Aşa că 
la un moment dat eram trei din familie arestaţi. Numai tata şi bunicul, tatăl mamei mele, 
rămăseseră acasă. Şi tata alerga de la un penitenciar la altul să ne aducă pachete, şi nu 
aveam dreptul să primim. 

[D.C.]: Şi chestie: după ce au arestat-o şi pe soacra mea, ne-au ţinut separat. Nici- 
odată nu au vrut să stăm împreună. Pe mine m-au ţinut izolată, singură de tot, ceva mai 
mult de cinci ani. Deci nici măcar cu tovarăşele mele, să zic aşa, mai ales cu soacra cu 
care stăteam în casă. Sau cu alte prietene, tot Martore... nu au vrut să ne pună împreună. 


Soacra dumneavoastră când a fost arestată ? 
[D.C.]: Ulterior, după un an, în ianuarie '70. Da' ea a fost în alt lot. 
[D-tru C.]: In schimb, eu nu ştiu cum o decurs procesul lor şi unde s-a ţinut. 


Povestiţi-mi cum a fost detenţia la Oradea. 

[D.C.]: La Oradea era închisoare pentru deţinuţi politici. Pentru deţinute. Eu ştiu cu 
cine am stat acolo, şi politică nu era decât una singură, o rusofilă, cum v-am spus. Şi mai 
era o fată tânără de vreo 19 ani, care era „europistă”, cum s-ar zice, adică asculta muzică 
uşoară la „Europa Liberă”. Vă daţi seama? O crimă foarte mare... Ce să zic? O picat 
şi ea, săraca. 

Ați putea să-mi daţi câteva detalii despre colega care era politică, rusofilă ? 

[D.C.]: Da. Era o profesoară din Moldova şi, având în vedere că avea o formaţie 
comunistă, era ateistă. Nu-i plăcea deloc de noi, pentru că noi purtam discuţii religioase, 
că lucram muncă manuală, şi nu era ceva care să nu putem vorbi. Cam atâta aş putea 
spune despre ea. N-a încercat, să zicem, să ne influenţeze pe noi. De fapt, nici n-ar fi 
putut, dar nici noi nu puteam să o influenţăm pe ea. 


Spuneaţi mai devreme că aţi stat foarte mult timp izolată... 

[D.C.]: Da, am fost singură în celulă aproape cinci ani: unul la Cluj şi patru la 
Oradea. Şi un an şi opt luni am avut colege... Un an am fost două şi opt luni am fost toate 
câte eram, politice şi nepolitice. Şi erau şi de ast'a cu frontiera. Alea opt luni a fost 
destul de bine: vreo două luni am stat şi câte două într-un pat, pentru că nu găsiseră o 
soluţie, după care ne-au mutat într-o secţie pe care probabil că au eliberat-o de cei de 
drept comun. Era o cameră foarte mare şi acolo avea fiecare pat. N-aş putea să zic că era 
prea multe acolo. Dacă eram vreo 25-30... 


Şi la Oradea vă scoteau la muncă în cursul zilei ? 

[D.C.]: Nu, că lucram în cameră. Îmi aducea materialu’ şi lucram în cameră. 
Făceam coşuri de nuiele combinate cu nailon, pentru export. Făceam numai pentru 
export. Aş putea să spun că a fost bine că ni s-a dat de lucru. 

[D-tru C.]: Trecea timpul mai uşor, mai repede. Cel mai greu era când nu aveai 
de lucru. 

[D.C.]: Eu tot timpul am lucrat, începând din Cluj. Acolo făceam diverse cutii 
pentru uzine... cartonaje se numeau. La Oradea făceam coşuri, iar ei la Aiud făceau 
altceva. Toată lumea făcea câte ceva. La Oradea, şi dreptul comun făcea tot coşuri, dar 
ei aveau ateliere. 


În celulă puteaţi să vă rugaţi ? 
[D.C.]: E foarte interesant lucru’ ăsta. Vedeţi, eu deja în Securitate mi-am pus 
problema asta : ce să fac ? Eu eram obişnuită să îngenunchez seara şi să mă rog. Acuma 

stăteam şi mă gândeam : „Ce să fac? Să fac la fel sau nu?” Dar mi-am adus aminte un 
principiu biblic şi un exemplu biblic şi am zis: „Fac. Să vedem ce o să fie”. Şi m-am 
rugat... Am văzut, am simţit că se uită prin vizor, dar n-au intervenit. Şi a doua zi îmi 
spune la anchetă: „Puteţi să vă rugaţi. Dacă vreţi să staţi în genunchi 24 de ore, asta nu 
ne interesează”. Îi interesa numai ceea ce am făcut, activitatea în sine. Din punctul ăsta 
de vedere, într-adevăr, s-au purtat altfel, pentru că ne-au spus unele din cele care au fost 
închise înainte că pentru simplul fapt că făceai o scurtă rugăciune ajungeai la carceră. 

[D-tru C.]: Da. Tot înainte de a merge noi mai fuseseră arestaţi unii de alte 
confesiuni. Era un adventist care ne povestea că, pentru că refuza să lucreze sâmbăta, îl 
lua, îl lega la ambele picioare în lanţuri şi îl ducea la izolare. Când am fost noi, problema 
asta nu mai exista. Dacă nu vroia să lucreze sâmbăta, cred că nu îi făcea aproape nimica. 
ÎI punea să lucreze duminica sau nu mai ştiu exact. 


De exemplu, duminica vă puneau să munciţi ? 

[D.C.]: Cred că doar în nişte perioade. 

[D-tru C.]: După inundaţiile din '70. 

[D.C.]: Erau nişte comenzi din străinătate care trebuiau onorate, şi atuncea a trebuit 
să facă şi schimburi în care să lucreze şi echipe de noapte, şi echipe de zi. Şi atunci 
probabil am lucrat şi duminica, da’ a fost o perioadă... nu mai rețin exact. În general, pot 
să spun că duminica era liberă. 


Aveaţi program de plimbare ? 

[D.C.]: Da. Ar fi trebuit să fie zilnic, dar uneori mai uitau. 

Mâncarea cum era ? 

[D.C.]: Pot să spun că pentru mine era suficientă, chiar mai mult decât trebuia. 
Eram şi femeie şi nu mâncam mult. Ştiu că unii, bărbaţii mai ales, se plângeau că era 
prea puţină, dar în ce priveşte calitatea, era curată, era bine făcută. Nu era cea mai 
grozavă, da' mergea ca să trăieşti. 


Cum relaţionaţi cu celelalte colege de detenţie, pentru că, în general, percepția față 
de „Martorii lui Iehova” nu era una foarte bună ? 

[D.C.]: Da, da. Bine, noi încercam când am fost împreună cu altele să le vorbim 
despre Biblie. Ar fi trebuit să facă asta conducătorii religioşi, pentru că este cartea de 
bază a creştinilor. Nu? Cum s-ar putea dovedi că a existat Hristos fără Biblie? Nu? 
Istoria Bisericii pe ce se bazează ? Nu se poate ! Biblia e ceva despre care ei ar fi trebuit 
să discute, şi normal că noi doream să discutăm. Era absolut normal, dar eu am mai avut 
o problemă în plus. 

Câţi Martori apreciaţi că eraţi la Aiud ? 

[D-tru C.]: Eram destul de mulţi. La un moment dat eram în jur de 30. 

Aveaţi contacte şi cu ceilalți sau vă ţineau separat ? 

[D-tru C.]: Eram împreună cu cei consideraţi politici. De fapt, erau mulţi din ăştia 
cu subminarea economiei naţionale, diverşi ingineri care făcuseră contracte care nu le 
conveneau la ăştia, şi îi considerau că subminează economia naţională, Sau mai erau cu 
ceva furturi... unu” era de la fabrica de zahăr, alţii de la fabrica de săpun. Mă rog, erau 
şi deţinuţi de drept comun, realmente, da’ i-a pus împreună cu noi, pentru că era 
subminarea economiei naţionale şi erau consideraţi politici. Şi când ne punea cu ei în 
cameră, când ne punea numai pe noi... Unii trăgeau cu urechea şi mai spuneau despre 

noi câte ceva şi, când simțeau că vorbim mult şi îi influenţăm cumva, ne punea numa’ pe 
noi împreună... încercau şi ei diverse metode. Dar eram împreună la lucru, şi deţinuţii 
ăştia, aşa-zişi politici, ne cam observau şi ne mai spuneau, ne mai pârau. De pildă, am 
stat în cameră cu unu” dintre ei - nu mai îi în viaţă acuma —, fusese director în Braşov 
la „Tractorul”. Şi aveam o saltea proaspătă, cu paie bune, şi am pus un text din ăsta biblic 
cu un comentariu în saltea. Şi foarte curând a venit o percheziţie şi eram convins că el 
a turnat. Atunci unul chiar declarase : „Dacă numai cu o oră îmi pot reduce detenţia, îs 
în stare să fac orice”. 


În ce fel îi determinau să facă astfel de gesturi ? Cum îi convingeau să devină tur- 
nători ? 

[D-tru C.]: Le permitea să primească pachete în plus, îi punea pe o poziţie mai bună. 
Pe ăsta l-a pus ca un fel de director. La Aiud era o fabrică de produse metalurgice unde 
lucrau deţinuţi de drept comun, iar el era un fel de director peste fabrică. Era foarte 
priceput. Avea avantaje destul de mari. Dacă ar fi fost solidar cu noi, nu l-ar fi pus într-o 
asemenea funcţie. 


Şi ce se întâmpla dacă eraţi descoperiţi cu astfel de obiecte interzise ? 

Primeam zile de izolare. De exemplu, de fiecare dată când ieşeam de la atelier ne 
controla ; şi odată, într-o iarnă, unul dintre gardieni m-a prins de reverele mantalei, că 
aveam nişte mantale lungi, vărgate, şi o simţit că sună ceva... M-a căutat şi aveam pus 
în rever un text din ăla biblic. Am fost cam prost inspirat că l-am pus acolo, şi pentru asta 
am luat 10 zile de izolare. 


Cum era izolarea în perioada asta ? 

[D-tru C.]: Stăteai toată ziua într-o cameră mică, goală, fără să ai nimic decât un 
hârdău pentru necesităţi şi apă. Şi îţi dădea 125 de grame de pâine într-o zi, iar în 
cealaltă mâncai normal. 

[D.C.]: Primeai mâncarea normală, a celor care nu lucrează, că cei ce lucrau aveau 
întotdeauna mai mult. Şi io am făcut de trei ori izolare. 

[D-tru C.]: O zi aşa, o zi aşa. Şi seara îţi dădeau o scândură sau un pat fără saltea, 
o vechitură din asta de tablă. Tu ce-ai primit, pat din ăla ? (i se adresează soţiei - n.n.) 

[D.C.]: Da, de două ori. O dată o fost de lemn, şi ăla o fost foarte bun, că nu te mai 
suflă de jos în sus. 

Dumneavoastră de ce aţi fost pedepsită cu izolare ? 

[D.C.]: Pentru că au interceptat de mai multe ori aceste scrisori între mine şi 
celelalte. Cu el niciodată nu ne-au găsit comunicarea. Da’ atuncea am fost pedepsită de 
câteva ori şi nu primeam drepturile. 

[D-tru C.] : Fie îţi lua dreptul la pachet, fie te băga la izolare. Uneori te lăsa să alegi... 

[D.C.]: Eu, una, ştiu că odată chiar m-am rugat lui Dumnezeu să fac izolare şi să îmi 
primesc pachetul. Şi aşa a fost şi m-am bucurat. Apăi am zis: „Fie ce o fi, zece zile o 
trece ele”. Da' aveam nevoie de pachetul ăla... 

Aveaţi nevoie de conținut sau de ideea de pachet, de comunicare cu exteriorul în sine ? 

[D.C.]: Nu, era ceva legat de conţinut. Cerusem ceva, da' nu mai ştiu ce, că nu mai 
rețin amănuntele. 

[D-tru C.]: Poate că venea iarna şi aveai nevoie de o haină mai groasă. 

[D.C.]: Poate. Tu zici că puteai opta, da” pe mine nu m-a întrebat o dată că dacă 
vreau izolare sau nu. 

[D-tru C.]: Nici pe mine nu m-au întrebat. 

Câte vizite ați primit cât timp aţi stat în Aiud ? 

[D-tru C.]: Tata cred că o fost la mine de trei-patru ori, şi tot la fel şi la alţii. De 
fiecare s-a ocupat şi la fiecare s-a dus. 


Aţi avut corespondență doar cu cei de acasă sau şi cu soția ? 

[D-tru C.]: Nu, niciodată în şapte ani de zile nu ne-a dat voie să ne trimitem o 
scrisoare. Dacă nu era tata care să meargă şi la ea, şi la mine, nu ştiam nimic unul de 
celălalt. Şi ce puteam trimite era o carte poştală, pe care ei o citeau atent, să nu cumva 
să scriem ceva ce nu le convenea. Dar aveam alt sistem de corespondenţă. 

[D.C.]: Da, am reuşit în Securitate să facem ceva. Poate dacă ar auzi cineva din 
Securitate că noi am comunicat în scris, ar zice că suntem mincinoşi. Dar, totuşi, am 
reuşit asta, pentru că exista un punct comun pentru toţi deţinuţii : toaleta. Am reuşit şi 
am găsit şi posibilitatea să scriem fără creion, şi fără hârtie, că nu aveam. Şi lucru’ 
acesta noi l-am continuat şi în penitenciar. În penitenciar împrejurările erau mai mult sau 
mai puţin favorabile şi, câteva luni, am reuşit să ţinem legătura... După ce am venit la 
Oradea, cum v-am spus, am stat un timp singură, după care au sosit celelalte, şi am 
început şi acolo să comunicăm şi am şi scris. Ne-am scris foarte multe scrisori. 
Materialele le luam cum puteam şi de unde puteam. Era şi multă inventivitate în legătură 
cu posibilitatea de a comunica, dar pentru noi era foarte plăcut şi valoros, că ştiam ce 
gândeşte celălalt şi puteam să îi spun ce gândesc eu. Ne încurajam prin anumite citate 
biblice, discutam, unele reţinuse? unele lucruri din Biblie, altele reţinuseră altele. Şi 
cuvântul acesta al Bibliei are o putere atât de mare, mai ales în condiţiile alea în care n-ai 
niciun fel de sprijin de nicio natură, că nu se poate spune. Chiar şi un simplu verset... 
Îmi aduc şi acuma aminte că în Securitate îmi aduceau unele reviste pe care le confiscaseră 
de la noi, să recunosc dacă eu le-am scris. Mă uitam rapid să găsesc un verset citat pe 
care poate că nu îl reţinusem dinainte şi să îl rețin atunci. Şi dup-aceea mi-o spus soţul 
meu că exact acelaşi lucru îl făcea şi el. 

[D-tru C.]: Ziceau: „Ce, vrei să faci studiu acuma, aici în anchetă?” Adică ei 
examinaseră foarte atent revistele pe care le-au găsit, că erau sute, şi se uita să găsească 
ceva care să ne acuze. 

[D.C.]: Bine, cine era în afara noastră nu poate să înţeleagă lucrurile astea... Totuşi, 
lucrurile astea sunt reale: există un Dumnezeu, există lisus Hristos, cuvântul lui 
Dumnezeu, Biblia însăşi spune că este cuvântul lui Dumnezeu... Deci cum ai fi dacă ai 
şti că există Dumnezeu şi că ţi-o lăsat nişte informații? Noi aveam convingeri, şi astea 
au fost cele care ne dădea puterea de rezistenţă. Hai să zicem că n-avem de ce ne lăuda 
foarte mult, comparativ cu cei care au fost în anii '50, dar la nivelul nostru şi la 
aşteptările noastre probabil că totuşi o contat foarte mult convingerile pe care le aveam. 


Concret, cum comunicaţi la toaletă ? 

[D-tru C.]: Era un WC din ăsta suedez, cu tălpi, şi când te aşezai vedeai pe sub prag, 
că era un pic de loc liber. Aveam nişte staniol de la ceva cutii de vitamine şi, într-o zi, 
pe o bucăţică, am apăsat câteva litere cu un chibrit găsit pe jos şi l-am pus sub prag. Ea 
a fost curioasă şi l-a luat... 

[D.C.]: Noi eram în situaţie de a dori să comunicăm. Eram soţ-soţie, şi îi normal ca 
un soț să vrea să îşi încurajeze soţia, iar o soţie vrea să vadă ce spune soţul. Şi noi eram 
atenţi la vreun mesaj din partea celuilalt, şi asta ne-a ajutat. 

[D-tru C.]: Am mers pe bâjbâite... Am primit ceva pachet şi în el era alimentele puse 
în ceva pungă de plastic. Şi mi-a venit ideea să tai fâşii din pungă... Am diluat pastă de 
dinţi cu puţină apă şi scriam pe fâşiile astea cu un băț găsit pe jos. Am lăsat să se usuce, 
şi la lumină se vedea perfect. Puteai să scrii şi să citeşti ca o carte. Şi le puneam sub 
prag, ea le lua, citea şi, la rândul ei, făcea la fel. Şi aşa am comunicat... 

[D.C.]: Bineînţeles că ţineam cont foarte mult de gardieni, care erau pe echipe. 
Oamenii sunt foarte diferiţi : unii au un temperament, alţii au altu’... Şi ţinând cont de 
asta, am găsit posibilitatea asta să comunicăm. Trebuia să profităm de asta şi noi 
profitam. Tre’ să zic cuvântul ăsta, că n-am ce face... 

[D-tru C.]: Unii vorbeau tare sau păşeau cu putere, şi atunci ştiai foarte bine că vin 
şi ştiai cum să te ocroteşti. 

[D.C.]: În orice caz, sunt convins că, dacă astăzi ar citi sau ar auzi cineva că am 
făcut aşa, ar zice: „Măi, cât îs de mincinoşi”. 

[D-tru C.]: Nu ştiu dacă ar zice că suntem mincinoşi... 

[D.C.]: Da. Am văzut ieri ceva cu închisoarea de la Alcatraz şi m-am gândit că, dacă 
şi acolo au reuşit nişte deţinuţi să fugă, atuncea ce mare lucru a fost? Să ştiţi că omul 
poate aşa de multe... 

[D-tru C.]: La Aiud, de pildă, lucram la ateliere şi, la un moment dat, făceam 
panouri luminoase pentru circulaţie, din astea cu neon în interior şi cu stiplex, că aşa se 
numea plasticul ăla din exterior. Eu lucram la o planşetă la care desenam literele, alţii le 
tăiau din materialul ăla, iar alţii le lipeau cu cloroform. Şi pentru că aveam la dispoziţie 
creion şi hârtie, aveam pe ce scrie, da' numai în timpul lucrului, că trebuia să laşi acolo 
tot când ieşeai din cameră. Noi primeam de-acasă butelii de plastic, cu sirop sau cu ce 
ceream. Şi tăiam un dop rotund din plastic, pe care îl lipeam în interiorul capacului, care 
era aşa, mai adânc. Şi între capacul fals pe care îl făceam noi şi cel normal puneam o 
bucăţică de hârtie scrisă mărunt. Şi cum aveam voie să dăm ambalajele înapoi, în felul 
ăsta comunicam cu cei din afară. Şi când a venit tata la vorbitor, când nu era atent 
gardianul, i-am spus : „Vezi în capac! ” Şi aşa am putut comunica cu cei din afară... Şi 
în alimente ne puneau diverse hârtiuţe cu texte biblice, cu ce ne interesa pe noi. În unt, 
în borcanul cu carne cu untură, băgat într-o bucată de carne. Ei căutau în borcan cu un 
obiect ascuţit, să vadă dacă nu e ceva, şi dup-aia ni-l dădea. În felul ăsta noi aveam mereu 
câte un text biblic, cu comentariu, pe care noi ni le transmiteam de la unii la alţii... Le 
învăţam pe de rost atunci, şi aveam o memorie teribilă. Acuma s-a mai dus memoria... 
(râde - n.n.) Aşa am ajuns să avem până şi fascicule din Biblie. 


Dumneavoastră cât aţi stat la Aiud ? 


[D-tru C.]: Am fost în '70-'72 şi jumătate din '73, că exact pe 15 iunie 1973 am fost 
la Jilava. 


V-au dat vreo explicaţie pentru această mutare ? 

[D-tru C.]: A fost perioada acelor vizite frecvente ale securiştilor de care v-am 
povestit, în care ne puneau să spunem pentru ce anume suntem închişi. Şi noi spuneam : 
„Pentru convingerile noastre religioase, de «Martori ai lui lehova»”. Şi ei ziceau: „Nu, 
sunteţi pentru că aţi luptat împotriva regimului. Aţi făcut propagandă împotriva orânduirii 
socialiste”. Şi noi o ţineam pe a noastră. Şi din cauza asta pe mine m-au mutat la Jilava 
în regim disciplinar. Şi am stat un an şi opt luni fără muncă, din care un an de zile între 
deţinuţi de drept comun, între evadați, criminali... Şi n-am avut dreptul nici la scrisoare, 

nici la pachet, nici la muncă. Şi era greu când nu aveai de lucru... A fost o perioadă 
foarte grea. Am mai făcut acolo şi izolare, la camera „Zero”, camera condamnaților la 
moarte, care era cutremurătoare. De fapt, în timpul detenţiei de la Jilava am avut de-a 
face şi cu condamnaţi la moarte, de la drept comun... 


Cum era celula „Zero” ? Aţi putea să-mi faceţi o scurtă descriere ? 

[D-tru C.]: Da. La celula „Zero” am făcut opt zile de izolare, chiar la 1 martie. Era 
rece, dăduse zăpadă şi era frig. Mă gândeam că n-o să rezist. Şi când simţeam că-s la 
capătul puterilor, o venit şi m-o scos, înainte de a face cele 10 zile. O fost greu... 


De la Aiud i-au mai mutat şi pe alţii sau doar pe dumneavoastră ? 

[D-tru C.]: Da, şi pe alţii. După mine, la un timp, au mai venit încă trei-patru, nu 
mai îi ţin minte, dar care tot de-acolo au fost puşi în libertate, în iunie '76. 

Şi cât timp aţi stat la Jilava ? 

[D-tru C.]: Am stat trei ani încheiaţi: din iunie '73 până în '76. 

Câţi deținuți mai erau atunci în Jilava ? 

[D-tru C.]: Păi numai deţinuţi de drept comun erau... Şi mai erau ai noştri şi câţiva 
pentru armată, pe care îi ştiu că au trecut pe acolo. Cu unu’ am încercat un pic de 
corespondenţă, numa’ că nu prea puteai. Da’ erau mâilţi, era plină închisoarea. 


Ați spus că aţi stat un an şi opt luni fără să vă scoată la muncă. În restul perioadei 
petrecute la Jilava aţi muncit ? 

[D-tru C.]: Da. După ce am terminat cu regimul restrictiv, că aşa se numea, încă opt 
luni nu mi-au dat dreptul la muncă. Mi-a dat dreptul la pachet o dată la trei luni, dar nu 
şi la muncă. După ce au mai trecut opt luni m-a scos la muncă. Am fost la croitorie. 
Adică era nişte haine militare, de armată, pe care noi trebuia să le tăiem şi să le punem 
câte o bandă de asta vărgată, ca o vipuşcă. Şi bonetele alea iarăşi trebuia să le facem 
cumva să nu mai fie ca pentru militărie. După aceea m-au mutat la un loc mai curat un 
pic, unde se făceau cămăşile pentru deţinuţi şi se lucra în bandă. Erau unii care făceau 
guler, alţii băgau mâneci... Şi am lucrat în croitorie până când am terminat cu detenţia. 


Dar unde erau atelierele acestea, în interiorul fortului ? 
[D-tru C.]: Da, erau în interiorul fortului, în camere. 


Cum era iarna în Jilava în perioada cât aţi fost dumneavoastră acolo ? 

[D-tru C.]: Pentru noi a fost foarte greu în perioada aceea de pedeapsă, de regim 
restrictiv. Ne scula la cinci dimineaţa şi ne băga într-o cameră pe care o lăsau toată 
noaptea cu geamurile deschise. Era ca într-un ghețar, ca într-un congelator. Ne mişcam 
întruna, că trebuia să faci mişcare continuu ca să nu te îmbolnăveşti, să nu îngheţi. Şi nu 
aveam nici măcar o bancă pe care să stăm, iar când ne dădea mâncarea, o mâncam în 
picioare. Şi seara la ora 10 ne ducea la cameră şi ne dădea’ două-trei bucăţi de lemne să 
ne facem singuri foc. Erau groase, dar deţinuţii de drept comun erau mari specialişti şi 
ştiau cum să le spargă. În camere erau paturi de fier, şi le dădeau de capetele, de laturile 
alea de fier. Şi aveau nişte metode... când dădea, se şi crăpa lemnul. Parcă era topor. Se 
descurcau. Eu singur nu m-aş fi descurcat, dar ăştia erau foarte pricepuţi la treburi 
de-astea. Şi făceau un pic de foc aşa, cât să ne încălzim puţin. Adormeam, şi dimineaţa 
o luam de la capăt. 


Ce fel de sobe aveaţi acolo ? 

[D-tru C.]: Sobe de tablă. Şi se încălzeau cât era foc. Cum se termina focul, era gata 
rece la loc. Aşa era şi la Aiud pe Zarcă, în vechea închisoare. Că iniţial, la Aiud, la 
începutul lui '70, când ne-au dus acolo, am fost pe celular, dar nu ne-au ţinut mult, că 
au băgat deţinuţi de drept comun şi pe noi, pe ăştia consideraţi politici, ne-au dus pe 
Zarcă. 

Aveaţi probleme cu umezeala la Jilava ? 

[D-tru C.]: Am simţit-o bine când am coborât din maşină în iunie '73. Când am 
început să cobor în Fortul 13, parcă simţeam că intru într-o apă rece. Şi prima dată 
aveam senzaţia că cearşafurile sunt ude, că au fost aduse de la uscat încă jilave, dar ele 
nu erau ude deloc, erau normale, doar aveai senzaţia aşa... În plus, vara veneau nişte 
cohorte de țânțari. Ăştia de la drept comun rupeau din cearceaf sau din cămăşile lor fâşii 
şi le aprindeau să facă fum să plece ţânţarii... Ne dădea la cameră câte o carte şi mă 
puneam să le citesc, şi ei mă înconjurau să asculte şi cu cârpele alea alungau ţânţarii. 

Ceea ce a fost foarte drăguţ la Jilava a fost faptul că geamurile erau mereu deschise 
şi în interior, deasupra uşilor, nişte rândunele îşi făcuseră cuiburi şi aveau pui. Şi 
deţinuţii ţineau foarte mult la păsările astea, că noaptea ne scăpau de țânțari. Toată 
noaptea auzeai: Frrr! Zburau pe sub pat ori pe deasupra şi toată noaptea culegeau 
țânțari şi dădeau la pui... Mai era un deţinut acolo care se pricepea să dreseze animale, 
avea darul ăsta. Şi nu ştiu ce putere avea, da” aducea la el un şoricel. Mai aveam şi un 
corb poştaş, care ducea bilete de la o celulă la alta... Când s-au prins „caraleii” - cum 
le ziceau ei — că ăştia îl folosesc de poştaş, l-au omorât, l-au împuşcat... (râde - n.n.) 
Asta era partea frumoasă a detenţiei la Jilava. 


Până la urmă, era o legătură cu exteriorul... 
[D-tru C.]: Da, foarte mare... Să ai lângă tine o altă vietate care să fie liberă... 


Ce carte va dădea să citiţi în cameră la Jilava ? 

[D-tru C.]: Păi ne spunea: „Cam ce vreţi să citiţi? ” Într-o vreme era obligatorii 
cărţi ateiste, de combatere a misticismului, că aşa le zicea. Ce era atuncea? Biblia 
hazlie, Călăuza ateistă... şi nu mai ştiu ce. Erau şi cărţi bune de literatură universală : 
Tess d'Urberville, cărţile lui Dickens... Ştiu că într-o zi am citit un roman din ăsta de 
dimineaţa până seara cu voce tare la toţi deţinuţii şi a trecut repede ziua... Dar nu ne 
dădea prea frecvent cărţi. 


Dar de ce le citeaţi dumneavoastră, ceilalți nu ştiau ? 
[D-tru C.]: Nu prea ştiau. Erau rromi, şi ei nu prea făceau carte... 


Cum se comportau față de dumneavoastră ? Aveaţi studii superioare, o situaţie 
aparte faţă de ei... 

[D-tru C.]: Se comportau cu foarte mult respect. Bine, că şi eu îi respectam şi 
totdeauna îi tratam aşa cum nu fuseseră ei trataţi niciodată. În relaţie foarte bună am fost 
cu ei... 


Probleme cu gardienii aveaţi, să vă şicaneze într-un fel sau altul ? 

[D-tru C.]: Nu, dimpotrivă. Pentru că era închisoare de drept comun atunci, şi aveau 
tot felul de probleme cu deţinuţii de drept comun, şi cu noi niciodată niciun fel de 
probleme, ne-au respectat gardienii. Pe ceilalţi îi mai „călăreau”... S-a întâmplat odată. 
Ne-a scos la plimbare şi, în timp ce mergeam, un tânăr, Moga, a pus mâna pe pachetul 
unui semi-liber... Erau deţinuţi din ăştia semi-liberi, pentru că o făcut un accident de 

circulaţie sau treburi de astea. Ştii? Ăştia aveau şi altă costumaţie, şi alte drepturi, 
primeau frecvent pachete. Mă rog. Şi ăsta a şterpelit un pachet, l-a dus în cameră şi l-o 
împărţit cu ceilalţi. Ăştia o aflat cine a fost făptaşul şi l-au scos şi i-au tras cu bastonu’ 
de cauciuc, de era ridicată pe piele vânătaia... Şi pentru că avea probleme de-astea cu ei, 
cu noi se purtau foarte frumos. 


Vă amintiţi când v-au eliberat şi cum a fost momentul eliberării ? 

[D-tru C.]: Da, a fost pe neaşteptate, o surpriză. Chiar cu o zi înainte am fost la 
frizer să mă tundă, că tot la două săptămâni ne tundea chilug. Şi când am plecat, ofiţerul 
de gardă a zis: „Mă, de ce te-ai tuns? N-ai ştiut că o să te eliberezi?” „N-am ştiut.” 
„Vai, ce rău că te duci aşa tuns chilug.” 

[D.C.]: (râde - n.n.) Se vedea că vine din închisoare. Acum e modă deja, poţi să 
vezi pe cineva în felul ăsta, că nu te mai gândeşti... 

[D-tru C.]: Am luat un autobuz de la Jilava până în Gara de Nord. Nu ştiu dacă am 
mai schimbat undeva, poate am mai schimbat... Aveam ceva bani, 4000 de lei, pentru 
ceea ce muncisem în atâţia ani. Era o sumă destul de frumuşică. Da' îmi amintesc că eu 
nu mai aveam ideea plătirii unui bilet, nu ştiam banii, şi atuncea mi-a plătit biletul unul 
din gardieni, care ieşise din tură şi mergea acasă. A fost amabil şi a zis: „Trebuia să 
scoţi şi bilet! ” Cu noi se purta puţin altfel decât cu ceilalţi. 

V-au dat bilet de tren, de călătorie până acasă, sau v-aţi cumpărat ? 

[D-tru C.]: Nu, mi-am cumpărat eu. 

Când aţi ajuns acasă, soţia era deja liberă ? 

[D-tru C.]: Soţia era deja venită de juma’ de an, din decembrie. 

[D.C.]: Da. Cu vreo patru sau cinci săptămâni înainte de eliberare a fost o inspecţie 
din Bucureşti la mine şi mi-au spus : „N-avem ce face, trebuie să te eliberăm, pentru că 
se împlineşte termenul. Dar dacă nu ar fi aşa, nu ai pleca...” 

[D-tru C.]: Asta pentru că noi nu ne-am reeducat. 

[D.C.]: Au crezut că dacă mă ţin izolată o să cedez. Chiar mi-a spus odată un ofiţer : 
„De obicei, cine stă multă vreme singur, nu sfârşeşte bine...” Deci aveau în vedere ceva 
în direcţia asta, că altfel n-ar fi zis aşa. Şi era ceva absurd, că de obicei hoţii îi puneau 
cu hoţi, prostituatele cu prostituate. Şi vin Martorele în închisoare şi pe mine mă lasă tot 
singură... Era ceva ieşit din comun şi înseamnă că urmăreau ei ceva. 

[D-tru C.]: Scopul lor ăsta a fost, să ne reeduce, adică să ne schimbăm, şi de asta ne 
şi ţineau izolaţi. De exemplu, la Aiud era o secţie de drept comun care lucra în fabrică, 
şi noi lucram la nişte ateliere. Şi întotdeauna când apăream noi, gardianul striga: 
„Liber ! ”, şi ăia de la drept comun erau obligaţi să stea cu faţa la perete, să nu ne vadă, 
şi care ar fi întors capul l-ar fi plesnit. Cu ăia de la drept comun nu se purtau cu mănuşi 
în perioada aceea, însă cu noi, din '68 până în '76, se purtau mai cu mănuşi. Poate şi din 
cauză că noi am înţeles că toată preocuparea asta a lor, să ne oblige să spunem că suntem 
închişi pentru politică şi-aşa mai departe, s-a datorat faptului că se apropia conferinţa de 
la Helsinki, în care Ceauşescu vroia să pară mare pacificator, şi se punea condiţia : „să nu 
aveţi deţinuţi pentru motive religioase”. Erau problemele cu libertatea conştiinţei şi aşa... 
Şi când m-au transportat de la Aiud la Jilava, am fost dus cu un tren pentru deţinuţi şi 
m-au ţinut izolat de ceilalţi. Ne izola foarte tare de dreptul comun, nu cumva să ne vadă ăia. 

[D.C.]: În schimb e foarte interesant ceva. Nu se putea să nu observe că nu suntem 
antisociali şi că noi, practic, şi lor le vrem binele, le dorim să trăiască şi să se bucure de 

ceea ce va face Dumnezeu. Şi pentru asta îmi aduc aminte că în ziua în care am fost eu 
eliberată, era o duminică, şi comandantul închisorii a venit la închisoare... oarecum să 
îşi ia rămas bun de la mine. Pe mine m-o mişcat foarte mult lucru” ăsta, pentru că eu am 
observat că nu-i un om rău. Vorbea foarte frumos de mama lui şi, la vârsta lui şi în 
funcţia lui, conta aşa ceva, să vezi o astfel de atitudine... M-a sfătuit ce să fac cu banii 
pe care îi luasem pentru munca ce-am depus-o şi mi-a spus să fiu foarte atentă. A zis : 
„Uite, ies şi hoţi de-ăştia, şi unii ştiu că cine iese din închisoare iese cu bani. Să fii foarte 
atentă”. O fost foarte amabil... 

[D-tru C.]: În orice caz, ce s-a petrecut după '64 o fost o schimbare destul de 
serioasă faţă de regimul aplicat deţinuţilor până atunci. Este evidentă schimbarea. 
Condiţiile erau îmbunătăţite faţă de ce au trăit deţinuţii până în '64, când s-a dus un 
adevărat regim de exterminare. Înaintea noastră a fost perioada cu adevărat grea. Pentru 
noi a fost greu că am fost trei oameni dintr-o casă închişi, ceea ce nu prea a fost obişnuit, 
în toată perioada asta comunistă. 

[D.C.]: Asta vreau să spun, că nu putem să ne punem alături de clasa politică reală. 
Deşi au fost „Martori ai lui Iehova” închişi şi în perioada aceea, nu s-a pomenit niciodată 
nimic despre ei în „Memorialul Durerii”. Am urmărit foarte multă vreme şi niciodată n-a 
apărut numele de „Martorii lui Iehova”. Mă rog, asta e părerea lor... 

[D-tru C.]: Da, deşi au fost închişi şi au suferit împreună cu ceilalţi. În privinţa asta 
găsiţi în Anuarul ăsta al nostru mai multe informaţii în legătură cu cei care au fost 
arestaţi şi închişi în timpu” regimului comunist. 

Spuneaţi că au vrut să vă reeduce. Dar cum puteau să o facă ? 

[D.C.]: Reeducare în sensul că, fiindu-ţi aşa de greu, îţi pierzi credinţa şi cedezi. 
Poate chiar îl înjuri pe Dumnezeu sau, ştiu eu, faci ceva în direcţia asta. Cred că la asta 
se gândeau mai mult. 

[D-tru C.]: În ceea ce priveşte acţiunile lor de reeducare, şi la Aiud, şi la Jilava ne 
mai ducea la vreun film din ăsta cu tentă ateistă. 


Tatăl dumneavoastră nu a fost arestat. Cum a fost viaţa lui cât timp aţi fost închişi ? 

[D-tru C.]: Nici pentru el n-a fost uşor... Îi făcea percheziţie în permanenţă, săp- 
tămânal. Ajunsese de nici nu mai punea lucrurile la loc, că ştia că peste o săptămână vin 
şi le scot din nou. Ei îşi închipuiau că tata continuă legăturile şi îl urmăreau nu cumva 
să se deplaseze şi să reia relaţia cu organizaţia din afară, de acolo de unde o ştiau ei. 
Credeau că se va schimba situaţia şi ei nu o pot controla. Şi aveau şi un om infiltrat... 

[D.C.]: Ceea ce era culmea e că ei vedeau foarte bine că eram inofensivi. Ne acuzau 
că am făcut spionaj. Dar ce să spionăm, Doamne iartă-mă ? 

[D-tru C.]: Ce, eram în poziţii-cheie ca să putem spiona? 

[D.C.]: Şi, după ce ne-au arestat, au împrăştiat zvonul că ar fi găsit la noi dolari. 
Da' de unde? 

[D-tru C.]: Asta a fost după arestarea noastră, că încercau să se justifice... Au ţinut 
şedinţă şi cu cei din învăţământ, unde am fost eu, ca să le explice că s-au găsit aparate 
de radio emisie-recepţie... Dar ei ne-au pus microfoane pentru ascultare ! 

[D.C.]: Da, şi noi locu’ microfoanelor l-am găsit la vreo câţiva ani după venirea 
acasă, când am schimbat sobele. Atunci era o sobă aicea şi una în cealaltă cameră, şi noi 
am vrut să facem o singură sobă, şi atuncea am văzut mişcările lor, că erau nişte sârme 
şi alte chestii. 

[D-tru C.] : În camera asta era o gaură care era umplută cu hârtie cu ghips, şi dincolo 
la fel. Noi am fost siguri că puseseră microfoane, pentru că tata deja găsise în bucătărie 
deasupra pragului un microfon. O vrut să facă ceva schimbare acolo la firul electric şi a 
dat de el după lemnul de la uşă. A tras cu un ciocan şi l-a scos. Şi la 10 minute după asta 
a şi apărut Securitatea. 

Şi venea Securitatea şi îl lua pe tata şi pe bunicu' şi îi ducea, şi rămânea casa singură. 
Şi în timpul ăsta ei veneau tiptil şi îşi făceau mendrele. Şi aveam peste drum o vecină mai 
binevoitoare, care mai spăla la noi, că numai noi aveam apă pe stradă, şi ea i-a spus 
tatei: „Uite, au venit nişte oameni şi o stat şi o trebăluit. S-o urcat şi pe stâlp...”. O 
spart, au pus aparatul şi o tras exact la fel cu rolul ca să nu se cunoască absolut nimic. 
Nici nu ţi-ai fi putut dea seama. 

[D.C.]: Ei se gândeau că vom veni acasă şi că probabil vom continua şi ei vor afla 
tot felul de lucruri. Era vorba că va fi un decret de eliberare, prin '69 parcă, dar noi abia 
eram de un an. Erau împlinite nişte cifre de astea, aşa, mai importante... 25 de ani din 
1944... şi s-au aşteptat ei că o să fie decret. 

[D-tru C.]: După aceea, în '74, 30 de ani de la eliberare... 

[D.C.]: Da, şi când au văzut că nu mai venim şi că trebuie să rămânem să ne facem 
pedeapsa până la capăt, au luat aparatele. Aşa că atunci când am venit n-au mai fost 
aparatele, dar e clar că le-au pus. Şi din cauza aia nici n-am făcut niciodată cerere să 
avem telefon, pentru că ştiam foarte bine ce fac ei cu telefoanele. La un moment dat, în 
închisoare, am stat împreună cu două doamne : una era din comerţul exterior, învinuită 
cu ceva afaceri, iar la cealaltă, soţul fusese diplomat, şi iarăşi erau ceva probleme mai 
încurcate... Şi de la ele ştiam că una cel puţin a fost arestată datorită aparatelor puse în 
telefon, că numai cu asta au putut să o depisteze. 


După ce aţi venit acasă, aţi mai avut probleme cu Securitatea ? 

[D.C.]: Da, pentru că lumea, în loc să ne condamne, ne-a compătimit. 

[D-tru C.]: Cred că la câteva zile după ce am sosit a şi venit un securist de la 
Bucureşti şi a stat de vorbă cu noi. Ăştialalţi ne-au luat din nou în primire şi ne-au spus: 
„Acum, primul război l-am pierdut, pentru că am făcut din voi nişte martiri, dar 
al doilea război o să-l câştigăm noi, că o să facem în aşa fel încât să vă cunoască lumea 
cum sunteţi”. Şi au început cu tot felul de articole denigratoare în presă. 

[D.C.]: Atuncea s-a vorbit mult, câţiva ani, despre faptul că „Martorii lui Iehova” 
omoară copii. Poate aţi auzit aşa ceva? Sau că aduc jertfă în fiecare an 1000 de copii, 
sau tot felul de lucruri... 

[D-tru C.]: Erau tot felul de aberaţii de felul ăsta, gândindu-se că aşa o să aibă mai 
mult efect, da' n-au avut niciun efect. 


Spuneţi-mi, vă rog, dumneavoastră aţi făcut armata ? 
[D-tru C.]: Da. Am făcut 2 ani. 


Dar nu este o contradicţie între credința dumneavoastră şi instituția armatei ? 

[D-tru C.]: Eram chiar în anul I de facultate şi am făcut-o la „catedra specială”, că 
aşa se numea. O dată pe săptămână, vinerea, făceam „Catedra specială”. Şi, la sfârşitul 
anului 1 de facultate, am făcut o lună de armată propriu-zisă la Beiuş. În anul II, tot aşa, 
am fost la „catedră specială”. În anul III, din nou o lună de armată, şi ne-a dat grade. Am 
fost sublocotenent în rezervă şi, când m-au arestat, eram deja înaintat la gradul de 
locotenent, şi la proces, prin hotărâre a Tribunalului Militar, am fost degradat. M-au 

nenorocit luându-mi gradele... (râde - n.n.) Şi când am venit din închisoare mi-a dat un 
document în care se spunea că nu sunt obligat să mă prezint la recrutări, la concentrări. 


În felul acesta, v-au respectat opțiunea... 
[D.C.]: Da, fără să vrea. (râde - n.n.) 


Aţi reuşit să vă găsiţi loc de muncă după ce aţi revenit acasă ? 

[D-tru C.]: Ne-am reluat imediat activitatea, încă din '76. În fine, am lucrat într-o 
fabrică. 

[D.C.]: Soţul a căutat serviciu şi au fost unele situaţii absurde. 

[D-tru C.]: Au fost, pentru că securiştii mi-au spus: „la-ţi un serviciu!”, dar, 
oriunde mă duceam, ei erau înaintea mea cu un pas. De pildă, m-am dus la fabrica de 
pâine, pentru poziţia de încărcător-descărcător de pâine, şi ăla de la cadre mi-a zis că 
dacă mă las de credinţă, îmi dă postul. I-am zis: „Domn'e, dacă mă las de credinţă, 
atuncea pot să fiu profesor, nu încărcător-descărcător de pâine ! ” (râde - n.n.) În cele 
din urmă am ajuns fierar-betonist la o fabrică de prefabricate de beton şi m-am calificat 
la locul de muncă. 


Dar nu aveaţi şi ceva calificări după ce aţi venit din închisoare, că totuşi aţi făcut tot 
felul de meserii ? 

[D-tru C.]: Erau alte meserii. Acolo nu ne-au calificat ei. N-aveam nicio calificare 
când am ieşit. Şi au fost condiţii foarte grele şi în fabrică, unele chiar mai grele decât 
cele din închisoare. Mai întâi am lucrat la încălzirea tiparelor de beton. Trebuiau să se 
întărească rapid, cu abur fierbinte. Furtunurile alea se ardeau repede, se crăpau, mai 
țâşnea aburul, te mai ardea. Mai apoi m-a pus la o muncă mai grea. După ce m-am 
calificat ca fierar-betonist, trebuia să îndrept fier din ăsta oţelos, striat, cu o maşină de 
îndreptat. Trebuia să îl îndrepţi ca să îl bagi în maşină, da’ era aşa de oţelos că nu 
puteam, că nu mă ţineau încheieturile. Şi lucram şi într-un loc unde era un curent 
permanent. Erau nişte condiţii mult mai rele decât în închisoare... În '84 pur şi simplu 
mi-am dat demisia şi m-am apucat de stupărit, şi am lucrat ca stupar până la Revoluţie. 
A fost o activitate care mi-a plăcut. 

Şi ați primit o autorizaţie pentru asta ? 

[D-tru C.]: Da. Era aici o asociaţie a apicultorilor şi aveam un fel de contract cu ei, 
şi luam ceva mai ieftin materialele. Şi în '87 am avut o recoltă foarte bună, după 
Cernobîl. A fost înflorirea salcâmilor la timp, a florilor teilor, flora spontană. Şi aici, în 
grădină la noi, am ţinut stupii, 30 de stupi cu 150 de kilograme de miere. Şi am mai 
adunat şi în ceilalţi ani, da? nu aşa de mult. Şi asta a fost până în '89. 


Dumneavoastră aţi avut probleme să vă reintegraţi ? 

[D.C.]: Eu nu puteam. Până la arestare am lucrat numai doi ani şi două luni ca 
medic de ţară, pentru că m-am îmbolnăvit. Erau cerinţele foarte multe şi mari, eram 
foarte conştiincioasă, stresul, cred că toate au conlucrat încât m-am îmbolnăvit şi mi-am 
dat demisia... Între timp, până la arestare, fiind ocupați şi cu această activitate de 
traduceri, n-am mai reintrat în sistem, iar la ieşirea din închisoare aveam deja 11 ani de 
întrerupere şi ar fi trebuit să reiau studiile, că nu mai eram calificată. 

[D-tru C.]: Peste tot sunt schimbări rapide, dar în medicină trebuie să o iei de la 
capăt. 


Copiii au avut de suferit la şcoală din cauza dumneavoastră ? 

[D-tru C.]: Băiatul nostru s-a născut în '77 şi în '84 a intrat la şcoală, da’ nu prea 
a avut probleme. Atât numa’ că i-am spus că nu vrem să fie pionier. Soţia a discutat cu 
învăţătoarea, i-am explicat de ce, şi n-a fost pionier. În rest, n-am avut probleme, că era 
foarte bun la învăţătură, era tot primul... 

După '90 v-aţi continuat activitatea ? 

[D-tru C.]: După '90 aveam libertate. Când am fost legalizaţi, am fost la Bucureşti 
şi am asistat la şedinţa tribunalului, şi imediat dup-aceea am fost chemaţi la Viena pentru 
un instructaj, pentru traduceri asistate de calculator. Am fost în aprilie, am fost în 
noiembrie, a mai venit un instructor care m-o calificat aici şi am început să lucrez ou 
calculatorul. Nu ne-am mai ocupat de albine, iar în '96 băiatul a terminat liceul şi, 
pentru că trebuia să intre la facultate, am intrat în învăţământ din nou. Şi unde am 
început, acolo am terminat, am ieşit la pensie în 2002. 


Eu vă mulțumesc mult. 


[D.C.]: N-aveţi pentru ce. Acum, nu ştim în ce măsură vă poate servi ce v-am 
spus noi... 


Teofil Ivaşcu 


S-a născut la 14 noiembrie 1930 în Rebra, judeţul Bistriţa-Năsăud. Naţionalitatea : 
română. Studii: 6 clase. Profesia : agricultor. A fost arestat la 17 februarie 1957 şi 
condamnat la 3 ani. A executat pedeapsa în închisorile Cluj şi Brad. A fost eliberat la 
20 mai 1959. La data interviului, locuia în Rebra. Interviu realizat de Cosmin Budeancă 
la 20 octombrie 2007. Transcrierea şi tehnoredactarea interviului - Andrei Lascu. 
Editarea - Cosmin Budeancă. Interviul se află în AIO-IICCR, având cotele 241, 242. 


Spuneţi-mi, pentru început, ce meserie aţi avut dumneavoastră ? 

De meserie am fost cu agricultura, de asta m-am ocupat mai mult, cu munca asta a 
prostului, că la asta nu se îndeasă nimeni, da' mie mi-a fost dragă, că am fost învăţat din 
familie cu munca şi am ştiut şi fierăria, şi lutăria, şi am ştiut să-mi repar şi uneltele 
agricole... 

Până să vină comuniştii, familia dumneavoastră era una de mijloc sau era mai înstărită ? 

Nici chiar mijlocaşi, mai jos de mijloc, între săraci şi mijlocaşi am fost. Numai cu 
agricultura au fost, cu animale, din moşi-strămoşi. Şi-aşa m-am deşteptat şi eu, cu 
animale, şi mi-s dragi şi grijesc de ele... D-apoi pe urmă am progresat, c-am lucrat foarte 
mult, şi-am avut şi-o soţie bună, cu care am progresat. Am ţinut vaşi!, am tot vândut 
şi-am cumpărat locuri de pământ, şi uite aşa... 


Aicea nu s-a făcut colectivizarea ? 

Nu, n-o fost colectivizare. 

Ați avut din motivul acesta mai puţine probleme cu comunismul ? 

Ă, ştiţi cum e? Am avut foarte multe greutăţi pe timpul comunismului, că ei ne da 
impozitul după randamentul ţării, pe când aicea la noi ar fi trebuit să fim scutiţi, că uitaţi 
şi dumneavoastră oameni cum stau în vârful dealului. Nu-i uşor. Şi nici astăzi. 

Vă mai amintiţi cum aţi perceput venirea comuniştilor ? 

E, bine, prima dată o venit ca orice partid, c-o fost mai multe partide. O fost şi maniştii, 
o fost şi cuziştii, şi liberalii, şi Blocul Partidului Democrat (sic !)?, au fost mai multe. Aici 
am fost cam cu Frontul Plugarilor, dar şi ăsta şi cu ăstelalte tăte s-o contopit în Partidul 


1. Vaci. 

2. Blocul Partidelor Democrate, alianţă electorală constituită în vederea alegerilor din 19 noiem- 
brie 1946, compusă din Partidul Comunist Român, Partidul Social Democrat, Frontul Pluga- 
rilor, Partidul Naţional Țărănesc - Anton Alexandrescu, Partidul Naţional Liberal-Tătărescu, 
Uniunea Patrioţilor, Comitetul Democrat Evreiesc. 

Comunist. Eu am fost cu Iuliu Maniu, cu ţărăniştii. Şi-apoi, după ce s-o contopit, după 
ce-o ieşit ei la putere, pe ăştia i-o şi arestat, şi-apoi i-o dus prin puşcărie şi i-o chinuit 
atâta de mult... 

Oamenii din sat ce spuneau despre asta ? 

Rău, că nu i-o plăcut la nimeni. Şi când o fost în '46 voturile, ei au avut 17 voturi şi 
noi am avut restul, câte-o fost. D-apoi ei când o văzut că toată lumea votează cu 
ţărăniştii, o ieşit afară şi-o zis: „Oameni, duceţi-vă, că nu mai sunt voturi, s-o gătat, s-o 
terminat voturile ! ” Oamenii i-o luat la bătaie pe aceia. „Cum s-o gătat voturile ? ” Şi era 
unu' care o venit din Padina, şi-apoi i-o dat comuniştii papuci, haine, pelerină, toate 
noi... Şi era apa mai mare, şi din cauza bătăii o sărit în apă, o trecut dincolo, da’ oamenii 
nu s-o mai băgat în apă... I-am văzut numa” pelerina, aşa. 

Şi imediat, a doua zi, am avut noi 17 şi au avut ei celelalte, că la ei o fost pita şi 
cuţitu!. Şi le-o băgat pe foc, o adus altele, le-o ştampilat ei noaptea, şi dimineaţa o ieşit 
ei la putere. 

Ce vă mai amintiţi despre cote ? 

Cote am avut foarte multe, şi am avut necazuri. În felul acesta, foarte greu ai putut 
progresa cu ei. Eu, ca meseriaş, aveam un impozit foarte mare şi nu-l puteam plăti. Poate 
l-aş fi putut plăti dacă nu mă ocupam de munca prostului, dar aşa, meseria de fierar nu 
o lucram, dar autorizaţia-i autorizaţie, nu se dă pe o lună sau pe două, că se dă pe tot 
anul. Şi aveam de dat câte 80 de kilograme de carne. Şi-apoi o început cu porcii, să 
contractăm porci. Dacă aveai un vițel, trebuia să îl contractezi, n-aveai ce face. Şi-apoi 
vitele se tăt făcea în fiecare an, da’ nu le puteam ţine pe toate, că, uitaţi şi dumneavoastră, 
dealurile astea nu dau randament, că aici nu coseşte nimeni de două ori, pe când în alte 
părţi cosesc şi de trei ori. Şi nu lua viţelul numai dacă avea de la 400 de kile în sus, no, 
noi nu-l puteam ţine atâta. La noi dac-o fost câţiva oameni care o putut ţine doi porci, 
unul pentru el şi unul pentru contract. Da’ ăştia nu o avut grijă, că lor trebuia să le dai. 
Şi am avut necazuri mari cu ei... 


Cum aţi ajuns să aveţi probleme cu comuniştii ? 
Eu n-am avut relaţii bune cu ei, că am fost ca doi magneţi care se resping. 


Aici în zonă s-a constituit grupul de partizani al lui Leonida Bodiu?. Din ce cauză ştiţi 
dumneavoastră că i s-au alăturat oamenii ? 

Ştiţi cum o fost? El o fost cu ţărăniştii, şi oamenii, toţi ţăranii, o fost cu ţărăniştii, 
şi din cauza asta a progresat Bodiu aici, că dacă ar fi avut alt partid nu progresa. Darel 


3. Leonida Bodiu, născut la 16 ianuarie 1918 în Poiana Ilvei, Bistriţa-Năsăud. Locotenent în 
armata română, a fost luat prizonier pe frontul de est şi s-a întors în ţară cu Divizia „Tudor 
Vladimirescu”. A condus un grup de rezistenţă anticomunistă. A fost prins şi executat fără 
condamnare la 8 iulie 1949. Pentru detalii despre grupul „Garda Albă” condus de Leonida 
Bodiu, a se vedea Raluca Nicoleta Spiridon, „Implicarea lui Teohar Mihadaş şi Constant 
'Tonegaru în organizaţia de rezistenţă «Garda Albă» în contextul instaurării regimului comu- 
nist”, în Cosmin Budeancă, Florentin Olteanu, Iulia Pop (editori), op. cit., I, Editura Argonaut, 
Cluj-Napoca, 2006, pp. 125-141 ; Oana Ionel, „Anihilarea Organizaţiei «Garda Albă» de către 
Securitate (1949)”, în Cosmin Budeancă, Florentin Olteanu, Iulia Pop (editori), Rezistenţa 
anticomunistă. Cercetare ştiinţifică şi valorificare muzeală, I, Editura Argonaut, Cluj-Napoca, 
2006, pp. 142-158. 

o fost cu partidul ţărăniştilor, şi noi, ţăranii, toţi am fost cu ţărăniştii, că am vrut s-avem 
şi noi ţăranii pe cineva, că noi am fost pătura lipsită de orice mijloc de apărare. Chiar am 
fost odată la un proces, la un om necăjit care şi-o făcut casă şi n-o putut da porcu”. Şi 
ăştia l-o dat în judecată. No, judecătorul l-o ascultat pe om: „Am şi copii, mi-am făcut 
un pic de casă” ...că n-o făcut vilă, cum şi-o făcut ei acuma. Şi se scoală procurorul şi 
zice: „Să-i aplicaţi o dublă amendă că n-a dat animalul la timp”. Uitaţi ce pătură am fost 
noi! Şi noi n-am avut niciun ajutor din partea statului. Şi nici astăzi nu avem. 


Bodiu venea şi stătea ascuns prin dealurile din zonă ? 

Da. El din '45 o venit pe aicea şi s-o interesat, aşa, pe la unii de aici, şi pe toate 
comunele o fost. O fost şi în Parva... Umbla pe-aicea, eram prieten cu el, că eu 
cunoşteam poienarii şi vorbeam. Vorbeam cu el, no. 


Erau mulţi aicea care-l susțineau ? 

Da, sigur, o fost mulţi, numa’ acuma să vă spun: pe capi cam i-o arestat. Nu pe toţi, 
că, dacă i-ar fi arestat pe toţi, trebuia să aresteze toată comuna... Aşa, cam pe capi. Care 
ştia că-i mai bun de gură. Că o fost oameni care o fost pe front şi-o văzut în Rusia 
colective şi năcazuri şi probleme d-ăstea, şi ăştia spune, şi-apoi oamenii, no, toţi o fost 
îndreptaţi spre Partidul Țărănesc al lui Iuliu Maniu. Şi-apoi, dup-aia, o fost o frică atâta 
de mare, încât nu mai putea vorbi oamenii despre asta, că o fost securiştii ăştia... 

Şi-apoi o umblat după ei să-i prindă. Şi o bătut o femeie, o puşcat-o şi i-o rupt un 
picior, şi aşa o trăit o viaţă, fără picior. I-o fost bărbatu' scris în Partidul Naţional 
Ţărănesc. Una, săraca, s-o spânzurat, că or fost probleme cu ginere-su... Da’ acum să vă 
spun ceva: dumneavoastră ginerele nu vă poate comanda, şi nici dumneavoastră lui, sau, 
dacă aveţi soţie, nu vă poate comanda să nu aveţi manuale de şcoală sau ce ştiu eu ce 
cărţi... Nu vă poate comanda. Şi cu ce-i ea de vină, soţia, că dumneavoastră v-aţi 
cumpărat de ăsta? E de vină cu ceva? Trebuie bătută ea? Ce, v-o putut comanda ea să 
nu vă cumpăraţi ? Da’ ei n-o priceput lucrul acesta... 

Şi-o mai fost nişte probleme, că umbla din casă în casă şi pe fiecare om l-o întrebat 
că de ce s-o dus să lupte contra Uniunii Sovietice ? Da' în cazuri de-ăstea trebuie să te 
supui autorităţilor. Ce, omul de dragul războiului şi-o lăsat nevasta gravidă şi s-o dus să 
moară tânăr în Rusia ? Ce, de voluntar s-o dus? Nu s-o dus nimeni, că pe front nu mere 
nimeni de voluntar. Şi ziceau: „De ce n-ai fugit?” Unde să fugi? Cu comunismul ai 
putut fugi undeva? Că te bătea de te snopea. 

Revenind la cei din grupul lui Bodiu, ce s-a întâmplat cu ei când i-au prins ? 

Pe trei i-o 'puşcat: pe Leonida Bodiu, din Poiana Ilvei, pe Toader Dumitru“ din Rebra 
şi pe Burdeţ Ion din Rebrişoara. Era în '49, cam prin... să nu exagerez, luna iunief. 
Dumneavoastră puteţi verifica mai bine. Da’ asta nu cred că-ţi găsi-o scrisă. Era luna 
iunie, c-aicea la noi se coc cireşele de mai şi era pe timpul cireşelor. Şi doi oameni de 


4. Dumitru Toader, născut în 1904, fost primar în Rebra. Raluca Nicoleta Spiridon, op. cit., 
p. 133; Viorel Rus, Rezistenţa anticomunistă în judeţul Bistriţa-Năsăud (1945-1989), Editura 
loan Cutova, Bistriţa, 2005, p. 444. 

5. Ioan Burdeţ, născut în 1905, proprietar de cârciumă în Rebrişoara. Oana Ionel, op. cit., 
p. 144; Viorel Rus, op. cit., pp. 384-385. 

6. Cei trei au fost executaţi la 8 iulie 1949. Raluca Nicoleta Spiridon, op. cit., p. 140; Oana 
Ionel, op. cit., p. 157. În noiembrie 1949, Tribunalul Militar Cluj i-a condamnat în contumacie, 
deşi erau deja morţi. Oana Ionel, op. cit., p. 157. i 

la noi a zis: „Hai să merem după cireşe ! ” No, ne-am dus, şi-am fost la o distanţă cam 
de o sută de metri când am auzit focurile de armă... Atuncea, ăia s-o temut, cum umbla 
comuniştii, şi o' fugit. Io n-am fugit. Eram tânăr, până să-mi fac armata, şi m-am dus în 
direcţia aia. Dar ei i-o puşcat şi-o fujit... Şi-acolo i-am văzut pe ei, fiindcă-i cunoşteam. 
În cap o fost împuşcaţi toţi trei, fiindcă era rupt. I-am văzut, că m-am uitat la ei bine. 
Dac-aş fi avut un aparat de fotografiat... dar atunci nu era. 

No, ce să mai meri după cireşe? Am coborât în sat, am spus la mama, la tata. No, 
şi ei s-o mirat. Am venit şi-am spus în sat. Primaru' mă tot sucea şi-mi umfla capu”, "ai 
de mine. „Vezi, c-aşa te trimăt acolo lângă ei în vârfu” dealului... ! Ce-ai văzut tu? N-ai 
văzut nimic. Hai să merem, că nu-i nimic acolo! ” „Păi cum să nu fie, domn’ primar, 
dac-am văzut eu?” Acum, eu mă gândeam că i-o dus undeva de-acolo. Dar nu, o făcut 
o groapă şi i-o tras din drum, că-n drum o’ fost căzuţi. Şi i-o tras numai de la vale, i-o 
băgat în groapă, i-o astupat şi-o pus glie adusă, să nu se mai observe. Dar, totuşi, pămân- 
tul n-o fost călcat, şi ei o putrezit şi pământu' s-o aşezat... Am mers pe la un frate a lu’ 
unv’ din ei şi i-am spus. S-o dus şi el, dar când s-o dus era îngropaţi, că o venit, cum se 
spune, paznicii de câmp din Nepos şi i-o înmormântat. Da' cu instrucţiuni cum să-i înmor- 
mânteze. Nu le-o făcut o ţâră rost, să zici... Aşa i-o înmormântat să li se şteargă locul. 

Apoi, femeia lui Toader Dumitru n-o crezut că-i mort şi o zis către socru-su: „Măi, 
duceţi-vă şi săpaţi acolo, că nu-s îngropaţi la fund ! Şi-aduceţi-mi o bucată de pânză din 
cămeşă, că io-mi cunosc pânza mé...” Că femeile-şi cunosc pânza ţesută. Şi-ntr-adevăr, 
s-o dus, i-o tăiat o bucată de cămeşă şi ea o zis: „ Îi drept, îi el. E pânza mea şi el e mort”. 


Se mai vede acum locul ? 

Se vede, dacă ştii unde să te uiţi. Este un deal mai înalt şi celălalt deal, dincolo. De-aici 
îs cam vreo 4 kilometri. Şi pe dincolo, şi pe-aici se poate ajunge, da’ din Nepos ieşi exact 
la ei. Aici îi mai mult, îi mai lungă distanţa decât din Nepos, că pe-acolo i-o şi scos ei. 
De-acolo i-o dus noaptea, şi i-o dus legaţi. I-o dezlegat şi i-o puşcat. Dar nu-ţi găsi pe 
cineva, că cred că-s morţi aceia care i-o îngropat, ca să v-arete precis, şi-aşa n-ar avea rost. 

Dar dumneavoastră i-aţi putea localiza ? 

Dar cum să nu? Dacă săpăm, le şi găsim oasele”. 

Se ştie şi cine i-a împuşcat ? 

Pe prezumţii, că eu nu i-am văzut, că ei i-o puşcat şi-o şi fugit. 

Şi ce zicea lumea după treaba asta pe-aici prin sat ? 

Păi ce să zică? Se temea oamenii ca de foc. "Ai de mine! Nu scotea unul o vorbă. 
Numai” primaru” : „În vârful dealului te trimit amu ! ” Aşa mă ameninţa... 

Înainte să fie împuşcaţi, nu v-aţi gândit să plecaţi şi dumneavoastră cu ei, pentru că 
spuneţi că aveaţi probleme cu autorităţile ? 

Eram mai tânăr şi eram mai fricos. După ce-am făcut armata, nu m-am mai temut. 
Am mai cunoscut şi eu şi-am prins a fi mai matur. Io cu armata am fost pe Canal, şef de 
escortă la deţinuţii politici, şi am văzut cum s-o procedat acolo. 

Asta este interesant. Povestiţi-mi cum era viaţa deţinuţilor la Canal, că o cunoaştem 
mai mult din relatările lor. i 


7. În 27-28 aprilie 2009, la cererea familiilor, IICCR i-a exhumat pe cei trei, rămăşiţele lor 
pământeşti fiind reînhumate la 24 iunie 2009. Detalii despre exhumare la http : //www. crimele 
comunismului. ro/pdf/ro/rapoarte/raport_nepos.pdf. 

Singurul lucru că n-o fost crematoriu. Încolo, tot ceea ce aţi citit în cărţile despre 
Auschwitz, tăte cele de-acolo o fost. 


Dar cum aţi ajuns dumneavoastră la Securitate, mai ales că eraţi dintr-o zonă „cu 
probleme” ? 

Ştiţi cum e? Când m-o dus recrut, o fost unul de la noi şi s-o sculat acolo în picioare 
şi o zis: „Nu merită să facă armata în Securitate, că el e cam contra comunismului”. O 
spus cam adevărul ăla... Şi era un şef de cerc, cum se spune la noi, unul Mesaroş, şi o 
zis: „Lasă! ” No, şi dacă nu mă lua la Securitate, făceam numai doi ani şi n-aveam 
atâtea năcazuri. 

Acolo, pe Canal, mi-a fost foarte greu. După o perioadă, m-o dus de la Iaşi acolo, şi 
mi-o fost greu, c-am avut 16 săteni... Şi acum, cum poţi să stai şi să nu vorbeşti cu ei? 
Prieten cu ei din sat, cu toţi, că eu absolut cu toţi oamenii m-am avut bine. Şi în special 
acolo, cum am fost şi singur, îmi era drag şi un câine să-l văd, de cum un om? Şi-apoi 
tot mai mergeam şi mai vorbeam cu ei. 

Da’ norocul meu a fost cu cei din satul meu. Când am venit de la Iaşi, nu-i cunoşteam 
pe deţinuţi şi, după cum ne-o informat pe noi comuniştii, ofiţerii, poate că eram şi eu 
rău, că ne-o spus că ei sunt „criminali” şi „bandiţi”. Noi n-am ştiut adevărul... Vorbesc 
de mine, personal. Eu, cum am învăţat la şcoală, bandit şi criminal e ăla care omoară, 
care... phai de mine şi de mine... E adevărat că pentru societatea comunistă ei o fost aş€, 
dar pentru noi, n-o fost aş€. Şi ei o băgat atâta frică în noi, să nu ne apropiem de ei... 
Vai de mine şi de mine ! Dar n-o fost asta realitatea, o fost frică până m-am obişnuit cu 
ei, că după aceea nu m-am mai temut de ei. Că ăştia o fost oameni paşnici... Şi-apoi 
m-am întâlnit cu prietenii ăştia şi ei mi-au spus: „Nu te teme de noi, că toţi aicea suntem 
oameni paşnici”. Şi nu m-am mai temut, decât că mă tineam... că între noi era şi lipitori, 
care spunea că te-o văzut vorbind. Mă şi chema comandantul la cancelarie : „Am nişte 
informaţii c-ai vorbit c-un deţinut”. Zic: „Da, am vorbit cu mai mulţi, nu numai cu unul”. 

Nu aţi încercat să-i şi ajutaţi pe consătenii dumneavoastră ? 

Ba da, că mai trimitea femeile pachete pe numele meu, şi eu le dam lor, numa’ nu 
puteam să le dau tot pachetu', că dacă m-ar fi prins m-ar fi şi puşcat. Eu, militarul, şef 
de gardă, să am legătură cu deţinuţii ? 

La ce punct de lucru aţi fost ? 

La Peninsula. Da’ acolo, pe Canal, o fost mai multe colonii. O fost: Cernavodă, 
Nazarcea, Coasta Galeş, Poarta Albă, Peninsula şi Capul Midiei. La Capul Midiei o fost 
numai legionarii. Şi-apoi, acolo, la Peninsula era şantierul mare, că ştiţi cum €... 

Câţi deţinuţi aveaţi în grijă ? 

950 de deţinuţi. Eu am avut escorta cea mai mare. 

Şi câți soldaţi aveaţi care vă ajutau ? 

20. Eu am fost sergent şi şef de escortă, d-apoi pe urmă, de când am făcut puşcărie, 
mi-o tăiat şi am rămas soldat neinstruit. Aşa îmi scrie pe acte. He, păi le-am spus eu: 
„Dacă după trei ani de Securitate nu eşti instruit cu arma, atunci ceilalţi îs pe nicăieri”. 

Cum vi se adresau deţinuţii ? 

Cu „domnule”. Numai „domnule”. Eram „domni” atuncea. Numai ăştia ne spuneau 
„tovarăşi”, 

Şi cei 16 din sat pentru ce ajunseseră în închisoare ? 

Pentru partidul aista naţional. Politici i-o băgat, că ei toţi o fost naționaliști. 


Şi cât ați stat acolo ? 
Doi ani jumate. Mi-o fost tare greu... 
Au fost dintre deținuți care să moară acolo ? 


De la noi din sat nu, n-o murit niciunul, o murit din alte părţi. Pe cei mai mulţi îi 
bătea până-i omora, că era o echipă de şoc, a studenţilor. 


Cine conducea echipa aceasta, mai ţineţi minte ? 


Echipa... dar era tot deţinuţi şi ăia. Era unul din Năsăud, Şotel Radu”. Pe ăla îl 
ştiu... Nu mai pot ţine minte pe fiecare deţinut, că o fost peste 12 000. 

Şi le băga normă, şi când mergeam cu deţinuţii, ne da un bileţel câţi să puşcăm 
pe acolo. Când vineam: „Ivaşcu, câţi ai?” „N-am niciunul.” „Păi cum?” Încărcam 
pistolul şi: „Na, trage aici, e grămadă...” „Nu, că acolo...” „Da’ de ce n-ai venit acolo 
să tragi în ei?” 

Dar pe ce motiv vroiau să-i împuşcaţi ? 

Ei era acolo pentru exterminare. Ştiţi ? Şi-apoi în colonie nu putea să puşte atâţia. 
Şi-apoi noi dacă-i puşcam pe şantier, se făcea proces-verbal că o vrut să fugă, şi-aşa şi 
pe dincolo, că ştia ei cum să facă. Da’ ştiţi cum e? Pentru noi, pentru ţărani, e foarte 
greu să ai pe cineva pe conştiinţă... Că îl ai pe conştiinţă şi că l-o lovit un animal sau că 
s-o prăvălit căruţa sau sania şi l-ai lovit, dar aşa, să pui puşca la ochi ca la urs şi să tragi 
într-un om! ? Păi de câte ori auzi clopotele te-nchini pe inimă. Totuşi, am fost noi 
comunişti, dar avem şi noi un sâmbure de credinţă-n noi, din moşi-strămoşi. Aşa că, nu 
ştiu cum să vă spun, eu, după cum am văzut că i-o torturat pe deţinuţii politici pe Canal, 
eu m-am depărtat foarte mult de comunişti. Eu n-am mai dat pe ei niciun scuipat... 

Să vă mai spun ceva. Acolo o fost colonei, generali, care o purtat greul războiului... 
şi meritul lui era să-l bage în puşcărie pe viaţă? Pe ministrul sănătăţii l-o băgat în 
puşcărie pe viaţă. Acolo l-o şi puşcat, că el o fost bătrân, şi dacă nu-şi făcea norma... 
Stănescu Ioan! sau aşa ceva l-o chemat. A fost el ministrul Sănătăţii pe timpuri... 


8. Brigadierul-şef era Ion T. Bogdănescu (1922-2000). A fost arestat la 30 noiembrie 1948 şi 
condamnat la 5 ani închisoare corecțională, pedeapsă redusă ulterior la 4 ani. A executat 
pedeapsa în închisorile Cluj, Piteşti, Peninsula, Jilava, Aiud. Deşi nu există date despre o 
eventuală torturare a sa, la Peninsula a fost şeful brigăzilor de studenţi 13, 14, fiind principalul 
coordonator al torturilor şi culegerii de informaţii de la deţinuţi. A fost eliberat de o comisie 
specială a MAI la 10 februarie 1953. După eliberare, a continuat să colaboreze cu regimul, 
ca informator. Alin Mureşan, op. cit., pp. 110-111 ; ACNSAS, Fond Reţea, dosar nr. 189164, 
vol. 1-3, passim ; Bianca Felseghi, Alin Mureşan, „Mărturii despre un torţionar clujean”, în 
Ziua de Cluj, nr. 1171, 1 octombrie 2008 ; fişa matricolă penală din AANP. 

9. Radu Şotel, născut la 23 septembrie 1926 în Rodna Veche (actualmente Rodna), Bistrița- 
-Năsăud. A fost arestat la 10 noiembrie 1947 şi condamnat la 7 ani închisoare corecțională. A 
executat pedeapsa în închisorile Gherla, Peninsula, Aiud. A fost eliberat la 7 noiembrie 1954. 
Informaţii din fişa matricolă penală din AANP. 

10. Probabil face o confuzie cu doctorul Ion Simionescu, născut la 30 septembrie 1894 în Erbiceni, 
Iaşi. Subsecretar de stat la Ministerul Sănătăţii în guvernul Ion Gigurtu (iulie-septembrie 1940). 
A fost arestat la 12 iunie 1950 şi condamnat la 5 ani temniţă grea. A executat pedeapsa în 
închisorile Jilava, Aiud, Poarta Albă şi Peninsula. La Peninsula a fost supus la torturi fizice şi 
psihice de către studenţii din brigăzile 13-14. Nu a mai suportat regimul, şi în 11 sau 12 iulie 

Da’ şi-acolo s-o făcut şmecherii, că era ăştia, brigadierii, şi avea un ordin dat de 
comandant: s-aducă atâţia care nu şi-a făcut norma. Apoi ori ţi-ai făcut norma, ori nu, 
te numea pe dumneata, pe mine, pe acela, ca să aibă pe cine da, şi dădea vreo 15 oameni 
care nu şi-au făcut norma. Ăia intra pe la studenţi şi îi bătea de-i snopea. Şi nu le da de 
mâncare acea zi până nu-şi făcea norma. Acum, cum o fost şi ministrul Sănătăţii, bătrân, 
n-o putut să-şi facă norma, şi-apoi şi-o pus mâinile la spate, o ieşit din cordon... da” nici 
nu prea putea, că era un bătrân de 80 de ani... Şi ăia aştepta să o ieie la fugă ca unu’ 
de 16? O ieşit aşa, şi sentinelele o tras amândouă, dar n-o tras în el. Şi-o fugit caporalul 
de schimb, unul din Mintiu ăsta de-aici". Am uitat cum l-o chemat... Tot am ştiut, da’ 
am uitat. Şi să vedeţi ceva interesant: o băgat 16 cartuşe de pistol în el, dar el s-o 
înturnat şi-o căzut către el, încoace. 

Au fost mulţi care-or murit, nu-i mai ştiu câţi sunt. O fost din întreagă ţară acolo, şi 
bănăţeni, şi moldoveni... Şi-apoi noaptea ne scula pe câte patru militari şi să mergem să 
luăm câte opt deţinuţi, să facă groapă comună. Şi-apoi noaptea-i ducea acolo şi îi 
înmormânta... Mie tare-mi plăcea să execut ordinul, şi-apoi ei dac-o văzut că execut, mă 
scula mereu pe mine. Nu chiar toată noaptea, că nu murea atâţia, şi-i mai trăgea într-o 
baracă, punea un smâc şi, când se strângea 10-15, îi puneam într-o căruţă şi-i duceam 
acolo într-un cimitir, în Vatra Nouă, că aşa se numea acolo... 


Le puneaţi vreun Semn, o cruce la cap ? 

Nu, nimic. Ce cruce? Cine mai umbla cu comunismul şi crucea ? Şi-apoi îl arunca 
aşa şi pe urmă punea pământ. Şi-apoi tot la doi-trei nopţi iar mă scula. Păi la un moment 
dat am zis : „Ce, numai eu îs aicea?” Am făcut o gălăgie şi-apoi m-o lăsat, nu m-o mai 
sculat pe mine să mă duc. Şi dura acolo până se făcea treaba asta 4-5 ore, iar io dimineaţa 
trebuia să mă duc cu deţinuţii şi eram obosit. Ei nu avea problema asta, că noi după ce 
plecam, ofiţerii se punea şi se culca iar... Câteodată venea control, da’ câteodată nu 
venea cu săptămâna în control, că ei merea la Constanţa, să distra... 


Nu vă venea greu să faceţi lucrul acesta ? Să mergeţi noaptea să înmormântați 
oamenii ăia, mai ales că ştiați că sunt nevinovaţi ? 

Păi da' cum să nu? Cât de greu, când vedeam cum îşi bat joc de ei... Cum să nu-mi 
cadă greu? Dar puteam face ceva? 

Şi am avut şi nişte năcazuri acolo, că am avut doi oameni bătuţi de studenţi. Şi eu am 
fost rău, să nu credeţi c-am fost aşa dulce... Da’ când i-am văzut bătuţi, atâta m-am 
supărat de tare, că era negri cum e sfeteru' dumneavoastră. M-am supărat rău. Şi ce să 
fac ? Totuşi, materia cenuşie mi-o jucat. Acolo, la 950 de deţinuţi, fiecare brigadă avea 
un şef şi un normator. Şi când am ajuns acolo, m-am supărat rău şi l-am chemat pe şeful 
brigadierilor, pe Şomotecan, că mai era şi Zubrinschi!?, din Bistriţa, care tot brigadier 
era. L-am chemat şi i-am zis : „Din pământ, din iarbă verde, îmi scoateţi fiecare lopată, 
târnăcop şi cazma, şi la lucru! ” „Păi noi suntem brigadieri...” Zic: „Amu îţi pişc un 


1951 s-a îndreptat spre gardul lagărului şi a fost împuşcat de o santinelă. Alin Mureşan, 
op. cit., pp. 190-191; fişa matricolă penală din AANP. 

11. Mintiu, localitate în judeţul Bistriţa-Năsăud. 

12. Pavel/Paul Zubrinschi, născut la 6 martie 1914 la Chişinău, domiciliat în Bistriţa. A fost 
arestat .la 13 iunie 1949 şi condamnat la 10 ani muncă silnică pentru crimă de război. A 
executat pedeapsa în închisorile Peninsula, Jilava şi Aiud. Între 1952 şi 1953 a fost brigadier 
la Peninsula. Informaţii din fişa matricolă penală din AANP. 

cartuş, şi îţi arăt eu cine eşti! ” Se temeau ca omul de moarte, cum se teme oricine... 
Asta că ei nu munceau, numai supravegheau, ş-apoi mie mi-a fost năcaz c-o băgat aiştea 
doi oameni de la noi de i-o bătut, că ştiţi dumneavoastră: de-al tău te doare mai tare ca 
de oricine. Şi i-am pus să lucre. M-am dus acolo, pe Canal, câţiva paşi şi am zis: 
„Disară vă verific şi, dacă nu-i săpat până acolo, aici rămâneţi ! ” O săpat, dar o luat aş, 
cam şcarpă... Nu mă interesa pe mine, da’ când o fost a doua zi de dimineaţa zic: „Vă 
duceţi în continuare, că aseară v-am lăsat. Aţi luat şcarpă, dar acuma îmi luaţi drept”. 
No, şi Şomotecan ăla vine la mine şi zice: „Auzi, hai să fim oameni toţi! ” Zic: „Hai 
să fim, dar să fiţi şi voi oameni ! ” Şi la brigadieri le-am spus: „Pe mine dacă nu m-aţi 
scos cu normă, vă pun la lucru! ” Păi eram bestie pe Canal, şi eu aveam cea mai mare 
normă cu deţinuţii. Şi ei o raportat la comandant şi m-o chemat: „Ivaşcu, ce-ai făcut 
astăzi ?” Zic: „Ce să fac, ca în fiecare zi...” „Dar n-ai făcut nimic deosebit?” „Ce să 
fac deosebit? ” „Ai pus brigadierii la lucru ? ” Zic : „În faţa mea îs deţinuţi toţi, la mine 
tăţi muncesc”. Că vă spun, mi-o fost necaz că de ce i-o bătut pe oamenii ăştia de la noi, 
că i-o bătut rău de tăt... 

Aţi spus că n-aţi fost nici dumneavoastră întotdeauna blând cu ei... 

Nu, dar niciodată n-am persecutat pe unul, nici nu i-am vorbit murdar nici la unul. 
Că să vă spun ceva: prima dată că n-aveam de ce. Şi în chinurile alea în care era ei 
acolo, chiar dacă ar fi zis ceva către mine, o vorbă rea, totuşi n-o luam în seamă, c-o 
zis-o de năcaz. Că omul şi dacă ar vrea să fie cinstit, necazul îl face pârlit. Da' eu îi mai 
lăsam pe deţinuţi şi să şadă... Numai că unii, da’ nu deţinuţii, cam cirip€. Şi le-am spus: 
„Dacă v-aud gura...” Dar n-am avut probleme. Nu m-o pârât niciodată că i-am lăsat să 
şadă sau că n-am făcut norma. De exemplu, putea să spuie : „Uite, ne-a pus norma mai 
mare...”, dar niciodată n-o spus. Ştiţi cum e Canalul, domnu’? Că nu ne-o dat metri 
cubi, o dat la distanţă, apăi într-un loc era groapă şi trebuia umplut, într-un alt loc era 
un deal mare şi trebuia spart, aşa că nu se putea... Puteai pune norma cum vrei, că n-o 
fost şes ca să o poţi face... Şi-apoi mă mai băgam aşa printre ei, ca să vorbesc cu ai 
noştri, şi zicea bieţii: „Dumneata rămâi în amintirea deţinuţilor politici”. 

O fost foarte greu. Acolo o murit sute de mii de oameni. Sute de mii! I-o persecutat 
atâta de grozav încât, cum o zâs poetul, cu mintea mea nu pot s-ajung... Aşa i-o 
persecutat. Aveam şi nişte ofiţeri răi tare, şi aveam un deţinut de la Maramureş, Pop 
Dumitru Roibu!5. Şi un ofiţer, aşa, mai micuţ, s-o hotărât să-l bată pe Pop Dumitru 
Roibu. L-o băgat acolo într-o baracă şi-i da aşa: Chiasc! Chiasc! Chiasc! Chiasc! 
Omu” mă cunoştea pe mine, şi se uita că ce să facă... Şi când i-o pişcat o palmă la ofiţer, 
l-o şi dat pe geam afară. Şi zice: „Să ştii că ţi-o dat-o Pop Dumitru Roibu! ” 

Şi ce să fac acum ? Îi zic: „Du-te la lucru!” Şi mă ia ofiţerul, că: „De ce nu l-ai 
puşcat ? ” „Păi de ce să-l puşc? Că mie nu mi-o făcut nimic.” „Păi n-ai văzut c-o dat în 
mine?” „Dar dumneata de ce l-ai plesnit? Că nu aţi avut niciun motiv să-l plesniţi...” 
Numai el, ca să se poată lăuda că o bătut un bărbat aşa şi aşa... 


Se făceau frecvent abuzuri de genul acesta ? 


13. Dumitru Pop, zis „Roibu”, născut la 22 octombrie 1914 în Ieud, Maramureş. A fost arestat la 
22 august 1949 şi condamnat la 5 ani închisoare corecțională. A executat pedeapsa în închisorile 
Peninsula şi Gherla. A fost eliberat la 20 august 1954. Informaţii din fişa matricolă penală din 
AANP. 

Da, da, făceau, făceau şi-n colonie... L-o şi puşcat pe unul, da? am uitat cum l-o 
chemat. Dar ştiţi cât de păcătoşi era? Pe ăla îl băga în carceră, că era o carceră afară, 
şi-i da pistolul la alt deţinut să-l puşte, care era dintr-ai lor. Şi deţinutul acela merea şi-l 
puşca. Aţi văzut ce concepţii o avut? Astea ce le-am trăit acolo de le-am văzut, nu mă 
poate combate nimeni. 


Din punctul dumneavoastră de vedere, ce-a fost cel mai greu pentru deţinuţi la Canal ? 

Toate o fost grele. Şi mâncarea, şi dormitul, şi spălatul, şi munca, şi medicina... Tăte 
o fost grele pentru ei, n-o fost una bună... Că şi dumineca ducea câte 6 brigăzi la muncă. 
Nu ieşea toţi, da’ ieşeau. Şi o fost greu şi pentru soldaţi, nu numai pentru deţinuţi... 

În echipa pe care o aveaţi în subordine, aţi avut personalităţi, oameni mai cunoscuţi ? 

Am avut. De exemplu, am avut colonei, generali, popi, protopopi... Pe Iuliu Maniu, 
Ion Mihalache şi Iuliu Hossu nu i-o adus acolo, numa” pe Corneliu Coposu, dar el o fost 
la legionari. Nu ştiu cum de l-o băgat la legionari, la Capul Midia. Era un om înalt, fain, 
cu un cap era mai mare ca toţi deţinuţii. Păi s-o trecut şi aia... da” păcat de-atâţia oameni, 
că pe Canal s-a omorât 200 000 de deţinuţi. 

De unde aveţi această informaţie ? 

Noi ne informam în felul ăsta şi ştiam... De exemplu, eu tineam cont câţi am dus la 
groapă. Cineva ţinea la altă colonie câţi a dus el, şi-apoi de la un timp ştiu că aveam un 
ofiţer, Tudor, care era tare bun, şi ăla ţinea evidenţa asta, şi-apoi ne spun. Da-mi pare 
rău că nu i-am luat adresa, că aşa-i dacă nu-ţi mai dai interesul... Poate c-o fi mort. Ăla 
o fost tare bun om. Ca ofiţer a fost tare bun. Nu pot să spun nimic, că ăla cam ţinea 
evidenţa... Apoi cred c-o avut şi el pe cineva, da’ n-o spus, că nici eu n-am spus că am 
săteni. Dar acela niciodată n-o zi” către noi să-i persecutăm. Niciodată. Şi nici nu ne da 
bilet ca să aducem morţi... Nu, acela nu. Numai ceilalţi. Era unu’ Merluţiu Ion şi unu” 
Grămescu Ion. 'Ai! Doamne fereşte! Ardea! Acuma nu mai ştiu, Grămescu Ion era 
comandant şi Merluţiu era locţiitor politic... Aia era numai la colonia noastră. Încolo 
erau alţii comandanţi. Unii era la celelalte colonii. De exemplu, la Poarta Albă a fost 
centru de triere a deţinuţilor. Care era pentru moarte, care era pentru muncă... Acolo toţi 
deţinuţii ieşeau ca de la Auschwitz. Numai atât că pe Canal n-o fost cameră de 
crematoriu... şi pe care murea îl îngropa. 


Se întâmplau frecvent accidente ? 

Nu prea. Foarte rar. De exemplu, eu cât am stat, n-am avut niciun accident mortal. 
Că, de exemplu, cum se săpa la Canal, pământul era şcarpă, nu era drept, să se rupă o 
bucată din el, şi se făcea ca şanţu”, numai că era mai mare. Vă spun aş€, la noi în colonie 
n-o fost niciun accident mortal. În rest s-or întâmplat în celelalte, s-o-ntâmplat şi 
necazuri, că am fost detaşat la altă colonie, c-o fost duşi gradaţi în conced” şi m-o dat pe 
mine acolo vreo douăzeci şi ceva de zile, că eram cu cordoanele aproape unul de altul. 
Şi când noi strângeam deţinuţii toţi laolaltă, a naibii militarii, era şmecheri, atingea două 
fire deolaltă şi stingea lumina... Ca să poată şi ei dormi, că era noapte. 

Dar şi noaptea se lucra ? 

Da, da. Şi odată după ce s-o stins lumina, o fost un câine care fugea şi un soldat 
dintr-un post s-o luat după el, că nu-şi dădea seama că-i câine, credea că omul fuge aşa 
pe jos. Şi ăsta o împuşcat un rusnac, care era acolo la aerodromul Kogălniceanu, care a 
fost al ruşilor. Avea ăsta un reflector de-ăla care căuta avioane, da’ s-o stricat şi nu l-o 

văzut. No, şi noi am avut ordin să merem în ajutor unul la altu’, şi am fugit, şi când am 
aprins lanterna şi am văzut, am zis: „No, ai sfeclit-o!” Şi o venit tribunalul rusesc şi 
l-a condamnat pe ăsta la noi în unitate. I-o dat 12 ani de temniţă. 


Le eraţi subordonați ruşilor ? Răspundeaţi dacă vă dădeau comandă ? 

Nu eram subordonați. Era comandamentu”, dar şi ei, dacă fugea un deţinut, ne venea 
în ajutor să-l căutăm. Da’ l-o puşcat pe rusnac şi-apoi o venit tribunalul rusesc şi i-o dat 
12 ani de temniţă, no, că el nu trebuia să tragă. 


Când veneaţi în permisie sau după ce v-aţi întors din armată, le spuneați celor din sat 
despre cei pe care i-aţi întâlnit la Peninsula ? 

Le-am spus. Păi la o femeie care mi-o fost neam i-am trimes şi o scrisoare şi i-am 
scris : „Dacă vrei să-i trimeţi ceva la badea Nicolai...” Păi femeile cum îs, s-o alarmat 
toate, că eu îs acolo, şi ooo Doamne, o Doamne, năcaz... De ştiam, nu-i trimeteam nici 
la aceea, că mi-o făcut năcazuri mari de tot. Şi tot venea pachete şi eu tot minţeam, că 
ce legătură am eu cu femeia dumnitale să-mi trimată mie pachet? Şi-apoi i-l dam. Nu i-l 
puteam da o dată, dar de două, de trei ori, i-l dant tăt. 

Mie de-acasă nu mi-a venit niciun pachet de la mama şi de la tata, şi mă cheamă 
comandantu' : „Ivaşcu, cum eşti tu mai flămând aicea decât ceilalţi...” „Tovarăşu' 
comandant, io am multe neamuri şi cum o fost armata flămândă - că trebuia să ocărăşti 
armata veche - fiecare îmi trimite câte un pachet.” Ei ştia şi fiecare îmi trimet câte un 
pachet. No, da’ puteam să spun că-l dau la deţinuţi? Ai de mine şi de mine... Şi vinea 
câte-o scrisoare. I-o dam s-o citească şi ziceam: „Te rog frumos, dă-mi-o înapoi! ”. O 
luam şi o băgam pe foc, că mă temeam că la o percheziţie o găseşte. Păi vă închipuiţi 
dumneavoastră? Ţi-ai face cruce să vezi mielul mâncând laolaltă cu lupul. 


Când aţi terminat cu armata ? 
În '53. M-am 'liberat şi-am venit acasă. 


Şi cu ce v-aţi ocupat după eliberare ? 
Cu munca prostului... Agricultură. Asta mi-o fost baza. Asta mi-o plăcut, asta mi-o 
fost dragă şi m-am ocupat de ea. 


Şi la cât timp după asta v-au arestat ? 
La v'o doi ani. În 17 februarie '57 m-o arestat pe mine, nu uit niciodată. 


Credeţi că arestarea dumneavoastră a avut legătură cu revoluţia din Ungaria ? 

Nu! Nu! Să vă spun ceva. Era o stricteţe foarte mare atuncea cu revoluţia din 
Ungaria, că din cauza revoluţiei s-o desfăcut Canalul de la Dunărea-Marea Neagră!“. Că 
doar acolo au fost sute de mii de deţinuţi. Şi tăţi o fost ingineri, doctori, ginerali (sic! ), 
colonei şi ce ştiu eu câţi o fost acolo, care tăţi, tăţi or fost oameni deştepţi. Aveam un 
militar acolo, şi îl întreabă pe un deţinut: „Bă, ce-ai fost tu în armată?” Zice: „Să 
trăiţi, domnu” soldat, eu am fost general”. He, he! (râde - n.n.) 

Erau oameni deştepţi şi îmi plăcea să stau de vorbă cu ei, ca să învăţ ceva bun. Eu nu 
stau de vorbă cu palavragii, cu beţivii... Eu mai citesc şi mai urmăresc, nu-s Chiar aşa 
de prost după cum îs îmbrăcat. 


14. Prin HCM nr. 2404 din 17 iulie 1953 se decreta închiderea şantierelor Canalului. Andrei 
Muraru (coord.), op. cit., p. 210. 

Dar cum s-a întâmplat că aţi fost arestat ? 

Apăi ştiţi cum e? Am avut un bun prieten, o fost membru de partid. Şi ei o cam 
bănuit că io am armă. Că am avut o armă, am primit-o de la un neamţ în timpul 
războiului, şi-atâta am ţinut la ea că era micuță... Io am fost obraznic, am cerut-o, şi la 
neamţ nu i-o fost bun capul şî mi-a dat-o. Şi am adus-o acasă şi am pus-o bine, n-am 
umblat cu ea. Apoi, după război, au fost mai multe, şi am tot adus acasă, le tăt aduşe'm 
şi le duceam pe la toate neamurile. Şi prietenul ăla, eram şi-un pic de neam cu el, vine 
la mine, bem un pahar de ţuică şi zice: „Mă, atâta-s de năcăjât. Îmi mănâncă ursu’ şi 
porcii porumbu”, şi nu-i pot scoate”. Dacă nu ţi-i bun capu”, trebe să-l dai la moroşeni 
de mai, să facă din el mai din ăla cu care sparg lemne şi să ţi-l spargă... Asta dacă vezi 
că nu ţi-e bun. Dacă ţi-e bun, nu-l dai. Şi mă pune dracu” şi-i dau arma... Da’ eu atuncea 
mai bine le dam capu’ meu la moroşeni de mai. Şi îi dau şi cartuşe, că aveam cartuşe 
de-alea dum-dum, foarte periculoase. Păi el când o ajuns acasă o tras ca pe front. Ăştia 
o auzit. Şi m-o chemat la post. Arma pe masă: „O cunoşti?” „O cunosc, cum să nu o 
cunosc.” „E ata?” „Da, a mé.” Io am putut să zic că nu, că n-o văzut nime’ când i-am 
dat-o, da’ eu nici nu fur, nici nu mint. Da’ nu mere aşa astăzi, că dacă nu furi şi nu minţi, 
nu meri departe. Ş-atunci, pentru asta, mi-a” dat trei ani de temniţă. 


V-au bătut când v-au luat declaraţia ? 

Nu. Hă, nu mă lăsam io bătut atunci. Nu, că eram cu o stare nervoasă... Că o zis 
unul + „Lasă că spui tu mintenaşi ! ” Şi vine altu”, Seni, care cam bătea. Şi zic: „Să nu 
pui mâna pe mine, că nici gradele nu le mai vezi, aşa te împrăştiu ! ” Nu, că lucram mult, 
şi ca fierar, şi eram tărişor în mână. Nu mă temeam de orice. 

Era un locotenent, Corianu, tot umbla prin cameră şi dicta la un plutonier, Buta, şi 
ăsta scri€. Şi eu stam pe un scaun. Şi-i dicta c-am ţinut puşca de tânăr ca să puşc 
comunişti, şi-aşa, pe dincolo, şi, pfai de mine, ăla tot bătea la maşină. No, când o gătat 
de bătut: „Hai, semneaz-o!” „Păi de ce să semnez? Eu n-am declarat nimic. Să 
semneze domnul, că el o declarat. Pe mine nu m-aţi întrebat nimic.” O luat-o şi-apoi 
mi-a luat mie declaraţia. Păi io i-am spus adevărul aşa cum o fost... 


Şi au făcut declaraţia cum aţi spus dumneavoastră ? 

O luat declaraţia cum am declarat eu, da’ am declarat la adevăr, nu aşa... Am spus 
că am primit-o de la un neamţ, şi-aşa, şi-aşa... „Păi ce legătură ai avut cu neamţu'?” 
„Neamţu? o ţinut caii acolo în grajd, şi eu am cerut-o, el mi-o dat-o. Şi mi-o dat şi un 
pistol din ăsta mic, da’ am băgat un cartuş mai mare şi-o zburat de nu l-am mai găsit 
altu”, numai ce-o fost în mână mi-o mai rămas. Ăla s-o dus...” Şi-apăi, na, aşa o fost. 


Unde v-au făcut proces ? 

Ne-o făcut la Năsăud. Am avut şi-acolo năcazuri cu procesul. Vai, Doamne ! Şi mi-a 
dat 3 ani de temniţă. 

La ce articol v-au încadrat ? 

Deţinere ilegală de armament. Da’ m-o apăsat mai mult, că, de exemplu, o cerut 
părerea la comuniştii ăştia din sat, şi eu cu ei nu m-aveam bine. Şi mi-o cerut maxima 
de pedeapsă. Şi, dacă ar putea să-mi deie mai mult de 3 ani pentru armă, îmi da mai 
mult, da’ aşa mi-o dat maxim. 

Unde v-au dus să executaţi pedeapsa ? 


Păi am stat cam o lună de zile la Cluj, că am făcut recurs. Şi totuşi mi-o respins 
recursul, c-aşa făcea, şi dup-aia m-o dus la Brad. Şi-am avut noroc că l-am avut pe 

comandantul penitenciarului Cluj, care mi-o fost comandant când am fost eu militar şi 
m-o cunoscut. A zis către mine: „N-am voie să trimet numa’ de la 3 ani în sus”. 
„Băgaţi-mă cumva la un supliment ! ” M-o băgat şi m-am dus acolo. 

Era mai bine la mină sau de ce vroiaţi să vă trimită acolo ? 

Era mai bine, că ştiţi cum era? Lucram în mină, şi nu-i totuna să fii leu sau câine 
înlănţuit. He, he! (râde - n.n.) 

Povestiți-mi : cum era viaţa în mină ? 

N-aş putea să spun. Cât timp ne-o alimentat mina, o fost foarte bine. Ne da mâncare 
foarte bună, dar pe urmă o luat penitenciarul, şi-apoi ne-o dat arpacaş şi mâncare mai 
slabă. Dar noroc că n-am stat numa’ vreo două săptămâni după ce ne-o luat ei. N-aş 
putea să spun că la mină a fost rău. Ne dădea două porţii de carne, cu slănină, cu tot cu 
coaste, aşa cum se taie la porc. Io n-o puteam mânca, că n-am fost mâncăcios, da-mi 
luam o bucată de merindă în mină. Orice mâncare ne-o dădea cu carne. Două feluri de 
mâncare deodată. N-o fost rău, cât timp ne-o alimentat. Apăi după ce-o luat-o ai noştri, 
nu ne-o slăbit din arpacaş. 

De ce alţi deținuți vă amintiţi din mina de la Brad ? 

De inginerul Ghiţulescu Ion. Era mai în vârstă. El cu Regele Mihai şi cu un Brătian 
o închiriat mina de la stat, şi el o condus-o. Şi când o venit comunismul o vrut să fugă 
în Franţa, cu familie cu tăt. Şi de la avion o uitat să deie foc la arhivă, s-o coborât şi-o 
venit să deie foc la arhivă, şi ăştia l-o şi arestat şi n-o mai putut mere. Şi-apoi l-o 
condamnat la moarte, şi el o cerut să-i comute pedeapsa pe viaţă, că face din nou arhiva 
la mină. Şi i-o comutat pedeapsa şi lucra acolo, dar cunoştea mina grozav. Pfai de mine 
şi de mine! Da’ el, totuşi, aşa deţinut, era inginer geolog. Merea la Bucureşti şi preda 
lecţii. Avea numai hainele vărgate, număr n-avea... O zis: „Astea mi le-o dat statul, cu 
astea mă duc, nu mi-e ruşine de ele”. 

Îi venea fata din Franţa la vorbitor. Femeia nu i-o venit, dar fata i-o venit la vorbitor 
din Franţa, şi-o lăsa de vorbea cu el. Şi-apoi nu ştiu cum s-o dat o grațiere după 10 ani 
de puşcărie şi l-o slobozit. I-o dat şi vreo 60000 de lei. 


Cum era mina de la Brad, era o mină mare ? 

Mare! Într-un schimb lucra 6 000 de oameni, da’ numa’ la Musariu, plus la Gura 
Barza şi Dealul Fetei. Acolo era altă ieşire. Era trei galerii de mină... ca de exemplu să 
te duci de-aicea până în Cluj şi-apoi să lucri şi să vii înapoi. Da’ noi eram la Musariu, 
la Brad. 

Câţi eraţi pe galeria asta ? 

Vreo 600 am fost. Toţi deţinuţi. 

Cât dura un şut ? 

Un şut? Opt ore. D-apăi ştiţi cum era? Nu puteam ieşi la opt ore, că, no, puşcam mai 
mult, că ne mai da şi nişte lei, şi noi luptam când ieşim de-acolo să avem doi bani, 
s-avem cu ce veni acasă... 


Ce puteţi spune despre felul cum se desfăşura munca ? 

Era mină cam grea, că se perfora pe uscat. Am lucrat cu doi deţinuţi, harnici oameni. 
Unu” era din Sibiu şi unv’ din Turda. Ăla din Sibiu, Baciu Munteanu, o fost casier şi o 
delapidat câteva mii, şi i-o dat 4 ani. Şi-acum, cu miliarde, nu se dă nimic.. Baciu 
Munteanu era mai bătrân şi ne spunea poveşti ca să treacă timpul. Nu ştiu de unde le 

scotea. Ne mai şi cânta cântece de pe la Sibiu, şi ne mai trecea şi nouă, că nu poţi fi tot 
supărat. Dar vreau să vă spun că cel mai greu era cu percheziţia. C-atâta trebuia să 
curăţeşti, să nu ai pic de minereu... Nouă ne făcea percheziţie militarii-securişti care era 
acolo de pază. Şi-apoi câte unu” mai şmecher, ca să margă acasă, ţinea o pietricică de aur 
între deşte şi: „Uitaţi, tovarăşu” ! ”. Lui îi da drumu” acasă şi tu habar n-aveai, că doar 
îşi scutura buzunarele. 


leşea producție de minereu cât de cât ? 

Hoho! Păi nu vă puteţi da seama. Eu m-am avut bine cu inginerul civil, cu şeful 
minei, şi el m-o băgat de am făcut şi şcoala de mineri acolo. Şi modul de a verifica 
şteampurile cum se faşe ? Într-o sticlă de-asta de litru, dacă-i umplea-o de aur, are 22 de 
kilograme şi 700 de grame. Asta dac-oi umplea-o până la gramaj, unde se pune ţuică. 
Am văzut cum se scoate... 


Aveaţi corespondenţă cu familia ? 
Da, eu am avut. 


Aţi avut un regim mai bun decât îl aveau deţinuţii înainte, când eraţi dumneavoastră 
şef de escortă ? 

Decât la penitenciar, da. Că de-aia v-am spus, că nu-i totuna. De exemplu, colonia 
era mare, puteam ieşi afară la aer, mina era aerisită bine, mâncarea era bună, aveai 
putere de lucru. Nu după arpacaş, că după arpacaş n-ai putut lucra. Cât ne-o aprovizionat 
mina, o fost tare bine. Acum, omul tânăr ştiţi cum îi, nu prea îl dai jos cu una cu două, 
că îi în putere, nu ca unv’ bătrân. 


Mai ţineţi minte când v-au eliberat ? 

Da, m-am liberat în 20 mai '59. 

După venirea acasă aţi mai avut probleme cu autorităţile ? 
Am avut. Mi-o dat amenzi de nu mai le ştiu numărul. 


Pe ce motiv vă amendau ? 

C-am vorbit... Ştiţi ce s-o-ntâmplat odată? Un prieten al meu avea femeia sâmbatistă 
(sic !). Dar el era comunist. El zice : „Mă, vreu să beu de la tine un pahar de ţuică”. No, 
i-adevărat că atuncea eram prost, mai beam şi eu... leu o juma” de kil de ţuică şi i-am pus 
lui în pahar întâi. El se duce cu paharul... Şi era acolo doi oameni, doi membri de partid. 
Şi zic: „Mă, comuniştii şi sâmbatiştii...” Şi nu ştiu ce. Eu e drept c-am zis: ;Lasă-i 
dracului şi hai încoace ! ” C-aş fi băut şi eu un pahar de ţuică, da’ lui nu-i trebuia de băut, 
umbla cu paharul... Ăia s-o dus şi m-o reclamat la post c-am zis „lasă-i dracului de 
comunişti”. O şi venit un ofiţer de la Bistriţa, Tcaciuc, m-o anchetat şi mi-o dat 1 600 
amendă. 1 600 era o vacă bună, şi eu trebuia să fac să nu afle femeia... Şi am plătit-o, 
dar numai eu ştiu cât de greu. Şi mi-o mai dat că am făcut casa fără plan. Dar eu le-am 
spus când mi-am făcut casa : „Mă costă prea mult să mi-o şi întăbul şi nu am putere, dar 
mi-o întăbul dup-aia”. Iar mi-o dat 2 500 amendă. Când mi-am făcut gardul ăsta ajcea, 
mi-a dat 1 500 amendă că n-am avut plan pentru gard. Amu din tăt le-am plătit... Apoi, 
când s-o gătat revoluția, s-o cam ferit de mine. 

He, şi de câte ori îmi spunea soţia: „Mă, ăştia au să te bage iar în temniţă ! ” Da’ nu, 
că io nu vorbeam contra partidului, eu vorbeam personal către ei. Eu nu zic că nu-mi 
place de aparat, eu zic că de dumneata nu-mi place... Ăia-s buni, dumneata nu. Şi n-au 
avut ce să-mi facă. Totuşi, amenzi mi-o dat. 

După revoluţie aţi făcut politică ? 

M-am scris în Partidul Naţional Țărănesc, că am vrut s-avem şi noi pe cineva. Păi 
n-am avut pe cine, că toată spurcăciunea comunistă o fost clocit şi la ăştia, şi eu, dacă 
m-o minţit, io îmi pierd încrederea. Io am fost tare ciudat om, aşa că n-am putut suferi 
minciuna... Eu am fost tare corect. Aşa am fost învăţat din moşi strămoşi: cuvântul să-l 
ai cuvânt, şi aşa mai departe. Şi dacă dumneavoastră v-am promis una, apoi orice s-ar 
fi întâmplat, eu asta o făceam, c-am promis-o, cu toate că poate nu mi-ar fi venit bine. 

Amu, ce să vă mai spun? Eu eram mult mai câştigat dacă meream în altă parte, dar 
atâta mi-o plăcut munca asta a prostului, că n-am putut trăi fără ié. Numa’ amu-s bătrân 
şi nu m-ajută puterile ca să mă mai ocup, că, dacă aş put€, aş ţine zece vaşi, da? tot am 
o vacă, şi nu pot fără, că atâta mi-s de dragi animalele. Dac-aş fi mai tânăr un pic... 


Eu vă mulțumesc mult. 
Apoi aşa. Tot am avut de suferit... Amu suferim altele, ş-amu degeaba ai ceva 
necazuri, că nu te ajută nimeni. E foarte greu. Nu-i uşor. 


Ioan Tonea 


S-a născut la 28 decembrie 1922 în Tiha Bârgăului, judeţul Bistriţa-Năsăud. Naţiona- 
litatea: română. Religia: greco-catolică. Studii: Facultatea de Silvicultură. Profesia : 
inginer silvic. A fost arestat la 2 iunie 1948 şi condamnat la 7 ani închisoare corec- 
ţională. A executat pedeapsa în închisorile Cluj, Oradea, Ministerul de Interne, Jilava şi 
Aiud. A fost eliberat la 31 mai 1955. După eliberare a primit 36 de luni domiciliu 
obligatoriu în comuna Răchitoasa, urmate de alte 24 de luni. A fost rearestat la 20 sep- 
tembrie 1958 şi condamnat la 25 de ani muncă silnică. A executat pedeapsa în închisorile 
Constanţa, Jilava şi Aiud. A fost eliberat la 1 august 1964. La data interviului, locuia în 
Prundu Bârgăului. Interviu realizat de Cosmin Budeancă la 23 octombrie 2007. Tran- 
scrierea şi tehnoredactarea interviului - Alin Mureşan. Editarea - Cosmin Budeancă. 
Interviul se află în AIO-IICCR, având cotele 244, 245. 


Spuneţi-mi, pentru început, cu ce se ocupau părinţii dumneavoastră ? 

Părinţi mei erau ţărani. Mama era casnică, iar tatăl s-a ocupat cu comerţul de lemn, 
de delicatese... Avea şi o prăvălie, cum erau pe vremurile acelea şi cum mai sunt 
şi-acuma la ţară în comuna în care m-am născut eu. 

Ce studii aţi apucat să faceți ? 

Am făcut şcoala primară în comuna natală şi am urmat patru clase la Liceu” 
„Alexandru Odobescu” de la Bistriţa, după care nici eu nu mai ştiu precis de ce, da' am 
ţinut neapărat să mă duc la Cluj. Şi-am plecat la Cluj, la Liceu’ „Gheorghe Barițiu”, 
unde-am făcut clasele a V-a şi a VI-a, cum era pe vremea aceea, deci cum ar veni acuma 
a IX-a şi-a X-a parcă, sau aşa ceva... Asta a-nsemnat '37-'39. În '39 eram în clasa 
a VII-a şi a trebuit să mă retrag de la liceu. Fratele meu era în clasa I, îl adusesem şi pe 
el la Cluj, eram amândoi elevi acolo, şi a apărut în familia noastră un eveniment care a 
schimbat puţin evoluţia mea : tatăl meu a fost împuşcat. 


Ați putea detalia cum s-a întâmplat ? 

După asasinarea lui Armand Călinescu, în fiecare judeţ au fost măcar trei legionari 
executaţi (în închisori au fost mai mulţi). Şi în judeţul Năsăud, printre cei trei care au 
fost executaţi, a fost şi tata. Mama rămăsese singură, şi-atuncea am considerat că e mai 
bine să vin acasă. Ne-am retras de la liceul din Cluj, pe fratele meu l-am adus la Bistriţa 
la liceu, iar eu am rămas acasă cu gândul de-a urma - cum se spunea atuncea - 
particulara, adică de a-mi continua şcoala stând acasă şi prezentându-mă doar la examene. 
Şi aşa a început anul '39 şi '40-u', eu rămânând acasă şi ajutând-o pe mama la ceea ce 
tata avea înjghebat. Adică era o prăvălie destul de bună, aş zice eu cea mai bună din 

comună, în care se desfăceau toate produsele necesare oamenilor, de la alimentare la 
industriale. Aşa era o prăvălie pe vremea "ceea... Şi m-am angajat să o ajut pe mama în 
această operaţiune şi în acelaşi timp să fiu lângă ea, care era... aş zice eu destul de 
distrusă după evenimentul care a avut loc. 


Cum aţi ajuns dumneavoastră în opoziție cu regimul comunist ? 

Vă spun imediat, dar, înainte, să vă spun cum a fost cu anul '40, când s-a cedat 
Ardealu' Ungariei, că poate e interesant. Eu eram acasă, în comună, şi sigur că auzeam 
că se duc tratative, că urmează să se facă o ajustare de frontieră, da’ nu bănuiam că şi 
comuna noastră o să intre acolo, întrucât, după cum se ştie, e o zonă curat românească. 
Atuncea dacă erau doi-trei de altă naţionalitate. Ne adunam tinerii seara şi ascultam ce 
se mai aude, ce se mai întâmplă, da’ n-aveam posibilităţile de-acum, cu televizorul şi cu 
radio. Şi, la un moment dat, am aflat că, într-adevăr, şi noi o să fim, că s-a zis: „Merge 
frontiera pe-acolo, pe-acolo şi pe urmă pe vechea frontieră dinspre Moldova”. Or, 
vechea frontieră dinspre Moldova ştiam că trece la câteva zeci de kilometri de comuna 
noastră. Şi-am rămas foarte surprins, la un moment dat, parcă prin 9 sau 10 septembrie, 
aşa ceva, când s-a comunicat că trupele maghiare vor ajunge şi pe la noi. Sigur că, cu 
mentalitatea de-atunci, eu nu puteam să fiu de acord, mi se părea că e anormal ce se 
întâmpla... Şi ţin minte că se făcuse o poartă la intrarea în comună, în faţa primăriei, pe 
care scria: „Isten hozot!” M-am interesat şi eu ce-o fi însemnat, şi zicea, parcă: 
„Dumnezeu v-a adus!” Mie mi se părea că nu Dumnezeu a făcut treaba asta, şi 
mi-amintesc cum mă pregătisem să mă duc noaptea să tai poarta aia, când or veni trupele 
maghiare să nu mai fie acolo, că mi se părea o blasfemie să scriem la noi în comună: 
„Dumnezeu v-a adus ! ” Şi mi-amintesc că-mi pregătisem o toporişcă, o sticlă cu petrol, 
chibrite (sic ! ) şi m-am culcat cu gândul să mă trezesc devreme să mă duc să dau foc la 
poartă. Probabil c-aîn avut noroc, că eram la vârsta aceea, că m-am culcat şi nu m-am 
trezit la timp... Când m-am trezit, era deja lumină mare, era ziuă, şi n-am mai putut 
merge. Aşa că am asistat şi eu la intrarea trupelor maghiare la noi în comună: nişte” 
tanchete mici, săracii soldaţi plini de praf, cum veneau după atâtea sute de kilometri... 
Şi au venit şi au ocupat vechea frontieră, şi-aşa am rămas în Ungaria. 

Mi-am continuat activitatea, dar maghiarii se interesau de anumiţi opozanți, să zic 
eu, oameni care, eventual, ar putea să nu se împace cu ideea asta, şi sigur că eu eram 
printre cei vizaţi. Era încă destul de proaspăt evenimentul cu tata, care fusese executat, 
şi eu nu prea îmi controlam vorbele şi vocabularul meu era destul de antimaghiar, 
şi-atuncea am intrat în vizoru' jandarmilor maghiari. Din informaţiile care le-am cules 
de la rude — că aveam o familie destul de numeroasă, după mama şi după tata -, mi s-a 
spus: „Vezi că nu e bine, că o să vină să te aresteze ! ” Şi-atunci, neavând ce face, pur 
şi simplu a trebuit să plec de-acasă. Şi-ntr-o noapte m-am îmbrăcat în haine ţărăneşti şi, 
călare pe un cal, împreună cu un unchi de-al meu, am luat-o către frontieră, care nu era 
departe de noi, înspre Bucovina. Am ajuns la frontieră, am depistat-o cam unde ar fi, că 
era vechea fâşie, dar în cei douăj” de ani care trecuse de când era fâşiile de-acolo 
curățate, de-acuma crescuse iarba... Da’, totuşi, am identificat-o: „Aicea e!” Mi-am 
luat rămas bun de la unchiul meu, el s-a-ntors, şi eu am zis că să trec în România. Asta 
era în '40, pe la sfârşit de septembrie sau început de octombrie, cam aşa. Am intrat în 
pădure şi, la un moment dat, mi-am zis: „No, acuma e suficient, rămâne să mă întorc 
şi să ies la şosea”. Şi-am ieşit la şosea, însă am ieşit prea repede şi-am ieşit chiar la 
pichetu' maghiar. Ei nu aveau acolo o clădire, că era recent veniţi, aveau o colibă, aşa, 

acoperită cu pământ... M-am speriat şi-am luat-o din nou prin pădure şi, de data asta, 
m-am rătăcit... Probabil că insist prea mult pe amănuntul ăsta, dar ţin minte că toată ziua 
am umblat, de dimineaţa din zori până după-masa, şi eram istovit, rătăcit complet, nu 
mai puteam. Eram hotărât să mă duc oriunde, fiindcă venea noaptea şi simţeam că 
s-aduna frica. Şi, la un moment dat, am zărit în vârf de deal o căsuţă: „Mă duc acolo, 
indiferent ce-o fi!” M-am dus acolo şi era căsuţa de vară a unei familii de ţărani din 
Poiana Stampei!, care era prima comună dincolo de frontieră, în România. Şi mi-amintesc 
şi-acuma când am intrat acolo şi-am întrebat: „Sunt în România sau în Ungaria ?”. Şi 
zice: „În România”. Ei erau foarte contrariaţi cum de-ntreb aşa ceva, şi-atuncea eu 
m-am liniştit şi au început să-mi curgă lacrimile... M-au aşezat pe un scaun, în sfârşit, 
eram istovit fizic, dar mulţumit că am scăpat. Eram în România. Şi i-am întrebat: „Cum 
pot ajunge la gară ? ” Şi mi-au spus. Eram destul de aproape, dar eu, pierzând orientarea, 
n-am reuşit să ajung. Am ieşit până la urmă la gară, şi de-acolo am luat trenu’ şi mai 
departe am ajuns la Bucureşti. Deci ăsta a fost episodu' cu plecarea mea de-acasă, unde 
eu voiam să rămân, ca să stau cu mama. 

Şi cum aţi intrat în conflict cu comuniştii ? 

Cu comuniştii am intrat în dispută la Bucureşti. După ce am ajuns la Bucureşti, am 
fost repartizat - că aşa se făcea atuncea, ministerul repartiza pe cei care urma să-şi 
continue studiile la diferite licee - la Liceul „Gheorghe Lazăr”. Pe vreme aceea, din 
judeţ de 1a noi exista un subsecretar de stat la Propagandă, Emil Bulbuc? - mă mir şi eu 
că îmi reamintesc unele nume - care mi-a spus: „Măi, nu rămâi la Bucureşti ! ” Exista 
o mentalitate între ardeleni, şi mi se pare că există şi-acuma, da’ mai puţin, că Bucureştiul 
e un oraş al disoluţiei. Şi el a zis: „Nu rămâi aici la liceu, te duci la Braşov! Vorbesc 
eu cu directorul de-acolo...” Şi, deşi aveam repartizare la „Gheorghe Lazăr”, m-am dus 
la Braşov, la „Şaguna”, şi-am făcut ultimele două clase de liceu acolo. Aveam acuma 
experienţă, aveam trei licee... Sigur că la Braşov era altă atmosferă. Liceul era confe- 
sional, ortodox, profesorii erau preoţi... Deşi eu eram greco-catolic, am fost primit datorită 
intervenţiei secretarului de stat de la Propagandă. Era o atmosferă cu totul deosebită, 
comparând cu celelalte licee prin care am trecut şi care erau licee, să spun aşa, normale. 
Aici era o altă atmosferă, o altă ţinută, şi a trebuit să stau la internat pentru prima dată, 
pentru că şi la Bistriţa, şi la Cluj eu am locuit în oraş, adică aveam o anumită libertate. 
Aicea stăteam la internat, gratis, fiind refugiat, fapt ce m-a făcut să mă simt obligat... 
Adică eu stau aici, mi se dau de toate, casă, masă, şi asta a contribuit în plus la a mă integra 
în atmosfera liceului, să spun cu ghilimelele de rigoare, să fiu şi io „băiat serios”. (râde - 
n.n.) Şi ţin să subliniez că, în cei opt ani de liceu, în ultimele două clase am fost băiat 
bun. În rest am mai fost cu fotbalul... Şi aşa am terminat liceul la „Şaguna”. 

În vacanțe mergeam la Bucureşti, unde aveam un văr la care şi locuiam. Şi după ce 
am terminat liceul, se punea problema ce fac eu în continuare. Şi revin acuma la 
întrebarea dumneavoastră cu comuniştii. Eu vroiam să ajung iar acasă... Dar cum? 


1. Localitate în judeţul Suceava. 

2. Emil Bulbuc (1914-1947). Medic, fruntaş al studenţimii legionare. Secretar general la Minis- 
terul Presei şi Propagandei pe timpul guvernării legionare. S-a refugiat în Germania, unde 
a colaborat cu Horia Sima. A fost ucis în 1947. http ://www.femanu.net/personalitati/ 
personalitati. him accesat la 26 septembrie 2008 ; Nicolae Hristu, Octavian Daniel, Alexandru 
Mircea, Intelectualii şi Mişcarea Legionară, Editura Fundaţiei Culturale „Buna Vestire”, 
Bucureşti, 2000, pp. 58-59. 

Eram acuma în '42. Şi mi-am zis: „Dom'le, eu acasă pot ajunge ori cu farmacia, ori cu 
silvicultura”. Ştiam că există farmacie la noi în comună, iar la Prundu Bârgăului” aveam 
ocol silvic. Şi am dat examen de admitere şi la Farmacie, şi la Silvicultură. Silvicultura 
pe vremea aceea făcea parte din Politehnica Bucureşti, era a cincea facultate. Şi fiindcă 
examenele de admitere n-au fost concomitent, am putut să mă prezint la amândouă. 
Sigur că eu la Farmacie eram foarte bine pregătit, materiile erau cam comune : botanică, 
chimie, fizică, doar că în plus la Silvicultură mai era şi matematică. Şi am reuşit la 
Farmacie şi-am început să urmez Farmacia. Pe vremea aceea, în primul an se făcea 
practică la o farmacie pe care ţi-o alegeai tu. Eu, având un consătean cu farmacie în Piaţa 
Amzei, m-am dus la el şi-am început să fac practica. Dar nu mi-a plăcut farmacia, 
întrucât acolo mai lucrau vreo patru-cinci fete, iar eu fiind de felul meu mai timid, mai 
stângaci, eram incomodat... Ele erau mai vechi acolo, eu nu prea ştiam... şi venea multă 
lume la farmacie şi mi se adresa mie, că eram singuru” bărbat, iar io trebuia să mă duc 
în spate să le întreb de unde iau medicamentu' cutare şi asta nu mi-a plăcut. Între timp 
s-a dat rezultatele şi la Silvicultură. Eu ştiam că n-am reuşit, dar alţii care au dat şi la 
Silvicultură, şi la altă facultate au reuşit şi s-au dus, şi-au rămas locuri la Silvicultură 
şi-au fost primiţi şi cei cu un punct mai puţin. Şi unii dintre prietenii pe care-i aveam 
acolo mi-a zis: „Bă, nu vrei să vii la Silvicultură? Uite, acuma se poate”. Şi eu, care 
eram terorizat de climatul în care îmi făceam practica... am văzut asta ca pe o salvare. 
Şi m-am dus şi-am făcut Silvicultura. Ei, dar acolo am luat legătura cu organizaţia 
legionară din Politehnică, şi aşa a început, să zic, ceea ce urma să devină un capitol 
destul de dur din viaţa mea. 


Dar aţi avut şi activități concrete împotriva comunismului ? 

Să vă spun... Politehnica avea o organizaţie pe fiecare an. Anii I de la toate facultăţile 
formau un grup, anii II, alt grup. Eu rețin că eram deja în anu)... IV sau V, parcă aşa 
ceva, şi am luat legătura cu grupu' de-acolo, că se făceau vara tabere în Făgăraş, antre- 
namente... Uitându-mă în spate, acuma aş putea zice, cu ghilimelele de rigoare, că erau 
copilăreşti. Era doar dorinţa de a face ceva, nu era chiar o pregătire. Probabil cei care 
conduceau grupu' aveau o legătură cu străinătatea, da” noi aşteptam să vină americanii. 
Asta era! Şi noi căutam să ne pregătim, ca în cazul când vin să putem face şi noi ceva. Nu 
ştiu ce puteam face, că nu era prea limpede, dar tineam adunări săptămânale cu colegii 
de an. La un moment dat, s-a schimbat organizarea : din organizarea pe ani, a devenit 
o organizare pe facultăţi, şi am trecut la grupul Silvicultură cu toţi anii, făcând un singur 
grup. Şi-am continuat activitatea ţinând şedinţe săptămânale, participând la manifestările 
care începuse’ după '44, că era o revigorare a vieţii politice. Şi se manifestau atunci nu 
numai comuniştii. Noi speram că nu ei vor fi cei care să ia conducerea, da’ sigur că 
participam la toate adunările care se făceau. Şi mi-amintesc că am participat la o adunare 
în 8 noiembrie, la Teatrul Naţional, şi a venit din Maramureş Ilie Lazăr“ şi a vorbit din 


3. Localitate în judeţul Bistriţa-Năsăud, 

4. Ilie Lazăr (1895-1976), doctor în drept, om politic, fruntaş PNȚ. A fost arestat în urma 
înscenării de la Tămădău la 15 iulie 1947 şi condamnat la 12 ani temniţă grea. A executat 
pedeapsa în închisorile Galaţi, Sighetu Marmaţiei, Ministerul de Interne, Râmnicu Sărat şi 
Jilava. La data eliberării a fost internat administrativ pentru 72 de luni. A executat pedeapsa 
în închisorile Culmea, Periprava, Văcăreşti şi Galaţi. A fost eliberat la 9 mai 1964. Andrea 
Dobeş, Ilie Lazăr. Consecvenţa unui ideal politic, Editura Argonaut, Cluj-Napoca, 2006, 
passim ; fişele matricole penale din AANP. 

balconul Teatrului Naţional. Eu eram în coloană acolo... Sigur că nu eram naţional-ţără- 
nişti, că noi eram, să zic, legionari, dar participam la o manifestare pe care o consideram 
că e în consens cu ceea ce voiam şi noi să se întâmple. Şi speram că o să vină americanii 
şi să putem da şi noi o mână de ajutor. 


Despre alegerile din '46 ce vă mai amintiţi ? 

Deja se cedase din nou Ardealu' şi în vacanțe eu veneam acasă la mama. Noi având 
o casă mai mare, aveam închiriat la un cetăţean un spaţiu în care el avea un bufet. Şi 
mi-amintesc că cineva care era angajat în Partidul Comunist a venit şi a lipit în localu” 
ăsta nişte afişe comuniste... Eu m-am dus şi-am rupt manifestu’ respectiv, considerând 
că la mine acasă, dacă nu-mi cere voie şi nu sunt de acord, n-are dreptu”. Sigur că asta 
a fost considerat ca un act ostentativ, mai ales că deja eram luat în vizor de cătră organele 
de-acu'... Şi s-a făcut o percheziţie acasă şi au găsit în podu’ casei o cutie cu cartuşe 
rămase de la tata, că el fusese vânător. Şi au găsit una din cutiile lui cu cartuşe, că 
atuncea se făcea acasă, se încărcau acasă, era cu dop, cu praf de puşcă şi cu alice. Ei, 
şi le-au găsit şi mi le-au pus mie în spate. Io nici nu ştiam de ele. Şi le-am spus: 
„Domn'e, eu nu locuiesc aicea, nu-s ale mele”, că eu veneam de la Bucureşti. Şi până 
la proces am avut o lună de zile stată la închisoare la Cluj, şi la proces mi s-a dat o lună, 
ca să fie acoperită cea pe care am stat-o, şi apoi mi-a dat drumu” acasă. Deci ăsta a fost 
primu” contact cu orânduirea comunistă, cu manifestele care erau lipite la noi acasă şi pe 
care le-am rupt... şi cu procesul care a urmat. 


Asta era în noiembrie '46 ? 

Da, aşa ceva, în '46. Sigur că a venit apoi '47-ele, am terminat facultatea şi am fost 
repartizat, la cerere, la Bistriţa, că io asta voiam, să ajung acasă. Şi-aşa s-a şi întâmplat, 
şi am ajuns la ocolu' silvic de la Prundu Bârgăului. După câteva luni, şefu' de ocol de 
la Prundu Bârgăului a fost mutat la Bistriţa şi io am rămas şef de ocol acolo. Deci îmi 
realizasem, să spun aşa, o dorinţă, aceea de a fi acasă, cu mama, care a rămas toată viaţa 
traumatizată, distrusă de pe urma celor întâmplate în familie. Şi am rămas acolo, la 
ocolu' silvic, până în primăvara lui '48, că în 15 mai, din câte ştiu, au început arestările 
legionarilor în toată ţara. 

După ce v-aţi angajat, aţi avut activităţi împotriva regimului ? 

Sigur că, venind acasă, simţeam eu că nu tre' să stau chiar de pomană, şi-am început 
să stau de vorbă cu unv’, cu altu”, cu câţiva tineri, şi am ajuns chiar să ne întâlnim vreo 
patru-cinci flăcăi într-o pădurice, acolo, pe Bârgău. Dar ne-am întâlnit doar aşa, fără să 
iau legătura cu organizaţia judeţeană. Am aflat mai târziu că exista la Bistriţa-Năsăud o 
organizaţie legionară, ai cărei membri se organizase’ şi ei... Ei nu m-au contactat, nu 
ştiu din ce motive, nici io nu i-am căutat pe ei, ci io am încercat o acţiune pe cont 
propriu. Şi în 2 iunie am fost arestat. 

Pe dumneavoastră de unde v-au arestat ? 

Am fost arestat de-acasă. Am mers şi mi-am lăsat cheile la birou, fiindcă era cheile 
de la sediu” ocolului la mine, şi-am fost dus la Bistriţa. Acolo nu m-a întrebat nimeni 
nimic, ci m-au trimis direct la Cluj. Eram destul de contrariat... M-au dus la Cluj, şi 
acolo am fo” la primul contact cu Securitatea... Am aflat pe urmă că mă ceruse Oradea 
şi clujenii erau foarte intrigaţi: „Ce caută ăia de la Oradea să îl ceară?” Eram în 
sectorul de activitate al Clujului şi ei erau cei care trebuia să mă aibă în vedere, or, ei nu 
ştiau nimic despre mine, şi, din cauza asta, m-au luat la ciomăgeală... Şi primu’ contact 

a fost simpatic, şi mi-a rămas în minte că a fost cu bătaie la tălpi. A m fost legat de mâni 
cu un cablu, mânile au fost trecute peste genunchi, şi băgată o coadă de mătură... şi 
cădeai într-o poziţie foarte frumoasă, puţin pe spate, cu tălpile în sus. Şi era doi tinerei 
care au început să mă întrebe şi să mă bată în acelaşi timp. Şi eram descălţat, fără 
bocanci, şi ei dădeau cu bastonu’ de cauciuc... Şi mă mai întrebau câte ceva... Şi, din 
felul cum mă întreba, mi-am dat seama că ei nu ştiau nimica, erau în afară, şi căuta să 
afle ceva de la mine. Şi neîntrebându-mă ceva cât de cât palpabil, eu am avut tăria să 
rezist, să spun: „Nu ştiu. Nu ştiu. Nu ştiu. Nu ştiu”. Ei mai făcea cu schimbu', când 
obosea unu”, da’ io am rezistat, că la vârsta aceea, zic io, şi cu încăpăţânarea de care 
eram în stare... Ei încerca să mă lege de grupu' din judeţul Năsăud, or, eu cu ei nu 
luasem legătura deloc, deci nu era nimic de care să se poată lega. Şi dacă nu au aflat 
nimic m-au lăsat în pace şi m-au trimis la Oradea. Acum, eu eram pur şi simplu 
dezorientat complect, că nu fusesem niciodată în viaţa mea la Oradea. Şi mă gândeam : 
„Ce caut eu la Oradea?” La Oradea, într-adevăr, a fost o problemă frumoasă, da’ 
probabil că povestea-i prea lungă, poate ar trebui să mai scurtăm... 


Nu, povestiţi ce s-a întâmplat la Oradea, vă rog ! 

La Oradea am fost băgat în celulele făcute noi, proaspete, într-o clădire pe care n-aş 
putea-o identifica... Nici acuma nu ştiu unde era. Avea un culoar lung, cu celule fără 
fereastră. Înăuntru era un prici făcut tot din lemn proaspăt, şi cum intrai acolo simţeai 
deja umezeala. Prosopul care l-am avut la mine, cât am stat acolo, nu s-a uscat niciodată. 
Norocu” meu a fost că eram la începutu' culoarului şi, fiind mai tânăr, era nevoie de 
făcut şmotru pe sală, şi gardianu’, când trebuia să scoată pe cineva la şmotru, mă scotea 
pe mine să fac curăţenie pe sală. 

La Oradea v-au mai scos la anchetă ? 

Da, am fost dus şi la anchetă. Ţin minte că m-a anchetat comisaru” Elekes5. Uite că 
îmi vin în minte numele lor, că alalalte nu le mai ţin minte! Am aflat pe urmă, mi se 
pare, că era doctor în drept. Era un băiat spilcuit, foarte aspectuos, aşa, ca fizic. Vorbea 
foarte frumos, era manierat. El era la birou, în faţa biroului eram io, iar în spatele meu 
era un vlăjgan, aşa, cu mânecile sumese... Era fereastra deschisă, că era în iunie, era 
cald, şi începuse ancheta, cum aţi început şi dumneavoastră acuma: „De unde eşti? 
Cum te cheamă? ” Eu nu ştiam ce se-ntâmplă, dom'le. Norocu' meu a fost că a sunat 
telefonu”. El a vorbit cu cineva, a fost chemat undeva, şi-a-ntrerupt ancheta. Îi zice la 
vlăjgan : „Du-l jos ! ” M-a dus ăla jos şi nu m-a mai chemat vreo săptămână, timp în care 
eu făceam curăţenie pe culoar. Şi mergeam între celule repede şi la fiecare celulă stăteam 
mai mult, frecam mai mult podeaua. Şi întrebam: „Cine-i aici? Cine-i aici? ” Şi, la un 
moment dat, la una din celule, mai departe, când gardianul nu auzea, îmi răspunde 
cineva: „Aicea inginerul Roman”. Era unv’ din colegii mei din grupu’ de la Bucureşti, 
care fusese arestat în 15 mai. El luase legătura cu organizaţia judeţeană, iar organizaţiile 
judeţene au fost depistate la timp şi în 15 mai au fost recoltaţi toţi, şi sigur că în anchetă, 


5. Probabil Toma Elekes. A se vedea nota 5, la p. 16. 

6. Ovidiu Roman, născut la 28 septembrie 1923 în comuna Voievozi, Bihor. A fost arestat la 
28 mai 1948 şi condamnat la 12 ani temniţă grea. A executat pedeapsa în închisorile Piteşti, 
Târgu Ocna, Oradea, Aiud, Periprava şi Văcăreşti. A fost eliberat la 24 mai 1963. Cicerone 
Ioniţoiu, Victimele terorii comuniste. Dicţionar. R, p. 165 ; fişele matricole penale din AANP. 

din 15 mai până pe la sfârşit de iunie, ajunseseră şi la mine... Adică el a ajuns să spună 
că a activat la Politehnica din Bucureşti şi că îl cunoaşte şi pe Tonea. Şi-atunci m-a luat 
şi m-a dus acolo. Şi l-am întrebat: „Băi, Ovi, ce ştiu ăştia?” 'Ce: „Mă, ştiu tot”. Atâta 
am putut afla că „ştiu tot”. Sigur că acuma era problema cât îi acel „tot”. Organizaţia era 
totuşi subversivă, şi nu ştiam toţi tot, fiecare ştiam până la un anumit nivel... (râde - 
n.n.) Şi eu mi-am zis: „Dom'le, ce ştia Ovi? Păi, Ovi trebuie să ştie cam asta...” Şi 
când m-a dus din nou la anchetă, io am zâs: „Dom'le, n-am în mine stofă de erou... 
Dacă a spus Ovi că ei ştiu tot, ce rost are să spun io «Nu !», că o să mă bată până când 
n-o să am încotro şi va trebui să spun”. Şi când a început să mă întrebe, eu am marşat 
şi-am spus. M-a întrebat cutare, am zis cam tot ce ştiam eu că putea spune Ovi, şi ce ştia 
şi anchetatoru”. El m-a întrebat, iar eu am zis: „Da”. Deci am recunoscut de la bun 
început, am fost băiat bun, şi n-am mâncat bătaie. Aşa mi s-a părut mie că-i soluţia cea 
mai bună pe care s-o adopt, fiindcă dacă ăialalţi au spus, înseamnă că lucrurile se cunosc 
deja şi n-am cum să mai rezist şi să nu spun. Şi am recunoscut că, într-adevăr, am făcut 
parte din grupu’ legionar de la Politehnica din Bucureşti, că am activat, că am ţinut 
şedinţe, cutare, că îi aşteptam pe americani şi aşa mai departe. 

Da! ş-acolo tot a rămas ceva, şi io eram mulţumit că n-am spus tot ce ştiam, fiindcă 
eu între timp ajunsesem şef la grupul de la Silvicultură şi sigur că ştiam mai multe decât 
ştia Ovi. 

Ce puteţi să-mi spuneți despre regimul de la Oradea ? 

Regimu' a fost, aş zice eu, cel mai dur din toate închisorile. O singură dată pe zi 
mâncare, o ciorbă chioară, fără pâine, fără nimic. Eu zic că merită să fie reţinută asta : 
ciorba aia era servită în gamele din ăstea militare, metalice, care era puse una-ntr-alta la 
locul unde stătea miliţianu!. Şi el punea mâncarea în câte-o gamelă, o punea jos la uşă 
şi, când termina cele zece gamele sau câte avea, deschidea prima uşă şi băga gamela, 
apoi la a doua, apoi la a treia şi, când ajungea la ultimu”, venea să strângă şi tu trebuia 
să fi terminat. Şi era fierbinte... Şi încă un amănunt: trebuia s-o mănânci fără lingură. 
Da’ foamea era aşa de mare, că, aş zice eu, nici nu te frigeai. Şi ţin minte că după câteva 
zile fiecare gamelă avea rămăşiţe de mâncare uscată, cum rămânea acolo, că nu le spăla 
nimeni. Le-aduna, le punea una-ntr-alta şi a doua zi ne da din nou mâncare în ele... 
Adică era mai rău ca la porci, fără absolut nicio grijă, o desconsiderare totală. Dar am 
impresia că şi asta făcea parte din ceea ce era bine studiat în Rusia, care avea experienţă 
în acest domeniu, adică desfiinţarea omului ca personalitate. 

Şi mai e ceva într-adevăr demn de remarcat: Securitatea era totuşi la începuturile ei 
în activitatea asta cu deţinuţii... Cum v-am spus, celulele erau proaspete, n-aveau nicio 
fereastră, nimic, era întuneric complet şi, fiind proaspăt turnate compartimentările acolo 
şi uşile din lemn verde, era o umezeală permanentă. Şi sigur că asta te deranja, în măsura 
în care aveai timp să te gândeşti la aşa ceva. Însă era tensiunea care se creează între ceea 
ce n-ai vrea să spui şi ce voiau ei să afle. Şi faptul că te desfiinţa pur şi simplu ca om. 
Erai tratat cu multă brutalitate, umilit în ultimul hal, bătut la anchetă... Şi toate astea 
creau un complex care te desfiinţa şi, eventual, contribuia, în bună parte, ca cei mai 
sensibili, să spun aşa, să renunţe la orice opoziţie. 

Dar eu am avut norocu” că n-am stat prea mult la Oradea, că m-a chemat Bucureştiu' 
şi m-au dus la Bucureşti. M-am bucurat că scăpam de la Oradea. 


Dar de ce v-au chemat la Bucureşti ? 

Păi, la un moment dat, de la anchetaţii din Bucureşti au ajuns şi la mine. Şi cei din 
Bucureşti m-au cerut la Oradea, or, ăştia de la Oradea nu prea vroiau să mă dea. Cum 
să spun? Era acuma o concurenţă între Securităţile regionale, să aibă cât mai mulţi... Şi 
m-a cerut Ministerul de Interne şi până la urmă m-au trimis la Bucureşti. E, mi-am zis 
eu, e normal să mă trimită la Bucureşti, că acolo era „locul crimei”. (râde - n.n.) 


Cum aţi perceput schimbarea ? 

Alt regim... Am fost dus la Ministerul de Interne şi băgat la „garsonieră”. Probabil 
că aţi mai auzit de garsoniere. Acolo, jos, în beciul lor, existau celule cu paturi zidite, cu 
masă şi scaun zidit, care aveau şi grup sanitar, iar unu' din pereţi era complet liber, cu 
o plasă care dădea pe un culoar unde se plimba gardianul de pază undeva la nivelu' 
ochiului, cam aşa. Şi trecea unv’ încoace, unv’ încolo, iar tu n-aveai voie să faci nimic 
şi trebuia să stai toată ziua proţăpit. Adică tot timpul erai supravegheat ce faci. Sigur că 
era condiţii mult mai bune faţă de Oradea. 


La Ministerul de Interne au continuat anchetele ? 

Sigur că da. A fost anchete şi acolo, au fost confruntări, cu grupuri, cu şefii, cu 
cutare... C-am fost în Făgăraş, c-am făcut tabără acolo, că ne-am organizat să dăm 
ajutor paraşutiştilor pe care îi aşteptam să vină... Şi s-au făcut dosare pentru activitate 
antirevoluţionară, sau nu ştiu cum ne-au încadrat, cum îi spuneau ei. Şi după ce s-a 
terminat anchetele — care au fost, sigur, cum îs anchetele, nu totdeauna în condiţiile cele 
mai omeneşti, c-aşa-i şi normal, zic eu (râde - n.n.) - am fost dus la Jilava. 

Cam cât apreciaţi că a durat ancheta de la Interne ? 

Păi eu zic că la Interne dac-a durat două luni de zile ancheta. Şi la Oradea a fost cam 
o lună, în iunie, cam aşa, fiindcă parcă în august am avut procesu’... Da’ la proces am 
fost dus de la Jilava. 


La Ministerul de Interne eraţi singur în celulă ? 

Singur în celulă. Cât am stat la Interne am stat numai singur în celulă. După anchetă 
n-au mai ţinut cont de asta şi la Jilava eram amestecați. Acolo ne-am întâlnit şi cu cei din 
acelaşi lot, şi cu cei din alt an din facultate, şi cu oameni străini. Acolo ţin minte că am 
stat în celulă şi cu Dumitrescu-Borşa”. Probabil că numele vă e cunoscut. Dacă nu, vă 
spun eu că e unul dintre cei care au fost în echipă cu Mota şi Marin în Spania. În sfârşit, 
să spun aşa, cu lume multă şi pestriță am fost acolo. . 

Celulele de la Jilava erau vechile camere ale Fortului 13. Erau priciuri suprapuse, pe 
un perete, şi eram în jur de 20-30 într-o asemenea cameră, ceva mai mare, poate, decât 
îi camera în care stăm noi acuma... Dar la Jilava se putea comunica. Cum? Erau 
culoarele alea lungi, cu celule pe o parte, şi miliţianul, după ce îşi făcea programul, 
numărătoarea, sau după ce ne dădea mâncarea, închidea la capătul culoarului, că ştia că 


7. Ion Dumitrescu-Borşa, născut la 14 septembrie 1899 în Corbi, Argeş. Preot, secretar general 
al Partidului Totul Pentru Țară în anul 1935. A luat parte la expediţia din Spania împreună cu 
Ion Moţa şi Vasile Marin. În 1938 s-a refugiat în Polonia, apoi în Germania. Pentru poziţia 
sa împotriva lui Horia Sima, a fost eliminat din Mişcare. A fost arestat în 1948 şi internat 
administrativ. La 18 -noiembrie 1950 a primit o nouă internare de 24 de luni, pedeapsă 
majorată la expirare cu încă 60 de luni. A executat pedeapsa în închisoarea Gherla. Nicolae 
Hristu, Octavian Daniel, Alexandru Mircea, op. cit., p. 110; fişele matricole penale din 
AANP. 

n-avem cum fugi. Iar noi ştiam când s-a terminat, luam legătura şi începeam să vorbim. 
Şi ţin minte că în celula în care-am stat eu, parcă era 18, diciotto, am stat şi cu „Nuti” 
Pătrăşcanu?. „Nuti” Pătrăşcanu e un nume care-i cunoscut de cei care s-au ocupat de 
„reeducare”. A fost, zic eu, unul dintre tartorii care au chinuit la Piteşti. 


Portretizaţi-l puţin, pentru că el e cunoscut mai mult pentru ce a făcut după aceea şi 
mai puţin pentru cum era înainte să intre în „reeducare ”. 

Da. Deci eu am stat cu el în celulă la Jilava, şi acolo ne-am cunoscut. Sigur că noi şi 
acolo-n celulă discutam şi tot aşteptam să vină americanii. (râde - n.n.) Sigur că era şi 
informatori băgaţi printre noi, da’ încă nu aveam suficientă - cum să zic io? - pregătire 
în acest domeniu. Mă gândesc că acuma, dacă aş relua o asemenea activitate conspirativă, 
parcă aş pune-o la punct mai bine decât atuncea. Era multă naivitate în ce făceam, da’ 
ne simţeam bine c-o făceam. „Nuti” Pătrăşcanu deja de-acolo se vedea că era un tip mai 
întreprinzător... El era crainicul celulei noastre. Şi parcă-l aud şi-acuma cum spunea: 
„Parla diciotto ! Parla diciotto ! Vorbeşte 18 ! ” Şi-atunci răspundeau cei de la 17 sau de 
la 19: „V-ascultăm! ” Şi spunea: „La noi a mai venit cutare. A-nceput procesu’, au 
plecat cutare...” Şi aşa ne informam unii pe alţii. Deci aveam un regim mai bun, nu aşa 
cum l-am prins pe urmă în închisoarea de execuţie, unde n-aveai voie să faci nimic... Şi 
de-acolo ne-a luat la proces. 

Relataţi-mi despre desfăşurarea procesului ! 

Păi atunci s-au făcut mai multe procese... S-a-nceput la Politehnică procesele în 
ordinea facultăţilor. Pe vremea aceea facultăţile de la Politehnică aveau un indicativ : 
A - Construcţii, B - Electromecanică, C - Mine şi Metalurgie, D - Chimie industrială, 
E - Silvicultură. Şi ne-a luat în ordinea alfabetului. 

Şi-am constatat, la un moment dat, că se dădeau pedepsele oarecum ciudat. A-nceput 
de la Construcţii cu 12 ani, parcă. După Construcţii a venit Electromecanica... le-a dat 
10 ani. Şi începusem să fac calculul şi zic: „Bă, la noi scad pedepsele...” Şi-aşa a şi 
fost : io, fiind şeful grupului Silvicultură, am luat 7 ani de închisoare. Oarecum în ordine 
alfabetică, a tot scăzut. 


Dar cum s-a desfăşurat procesul ? 

Ne-a dus pe Negru Vodă. Acolo parc-a fost Tribunalul Militar... Eu cunoşteam 
Bucureştiu”, că vorb-aia, am stat acolo câţiva ani. N-aş avea amintiri prea vii despre 
procesu' de la Bucureşti, aşa cum am din cel de-al doilea proces, care l-am avut la 
Constanţa. Eventual o s-ajungem şi-acolo... 

Acuma, toată organizaţia Politehnicii era deja deconspirată, şi nu a fost probleme 
decât de a recunoaşte că, într-adevăr, am făcut parte din grupu’ anticomunist de la 
Politehnica din Bucureşti. 


Câţi eraţi în boxa acuzaților ? 


8. Pafnutie „Nuti” Pătrăşcanu, născut la 1 august 1923 în Constanţa. A fost arestat la 18 iunie 
1948 ca student la Facultatea de Medicină din Bucureşti. A fost condamnat la 6 ani de 
închisoare corecțională. A executat pedeapsa în închisorile Jilava, Piteşti, Târgu Ocna, Văcăreşti 
şi Aiud. A trecut prin „reeducarea” de la Piteşti. A fost condamnat la moarte în primul proces 
al reeducatorilor. Ulterior i s-a comutat pedeapsa în muncă silnică pe viaţă, pentru a putea fi 
folosit ca martor în cel de-al doilea proces. A decedat în închisoarea Jilava la 3 februarie 1960. 
Alin Mureşan, op. cit., pp. 166-171; fişa matricolă penală din AANP. 

În boxa acuzaților mi se pare c-am fost în jur de vreo 20 de inşi. Nu cred c-am fost 
mai mulţi, fiindcă era din fiecare an câte patru-cinci : erau 5 ani, deci 5 ori 4... în jur 
de 20. Şi a început cu 7 ani — şefu' grupului —, şi s-a dat cu 6, cu 5, cu 4... Unii-au 
scăpat şi cu 2 ani, ultimii care, din nu ştiu eu ce motive, au fost consideraţi mai la finalu’ 
grupului. Şi dup-aia ne-am reîntâlnit cu toţii în închisoare la Jilava, la Reduit. Şi cu asta 
s-ar încheia un prim capitol. 


După proces v-au dus înapoi la Jilava ? 

Da, îmi amintesc că am fost aduşi din nou la Jilava. Am mai stat vreo săptămână sau 
două la celule şi-am fost duşi la aşa-numitul Reduit, unde erau camere lungi, cu totul 
altfel decât astea în care am fost prima dată. Erau foarte lungi, cu o fereastră la capătul 
culoarului lung, cu priciuri pe două părţi, suprapuse, şi, în perioadele aglomerate, erau 
unii care locuiau şi sub prici. Altfel eram, cred eu, poate şi-o sută de oameni. 

Acolo era, într-adevăr, o catastrofă, fiindcă la capăt, la uşă, vizavi de fereastră, era 
un hârdău pentru necesităţi, da” era hârdăul insuficient. Lumea se ducea, îl folosea, se 
deversa, iar cei care erau sub priciuri stăteau pur şi simplu direct în urină, care creştea 
în funcţie de... producţia care exista acolo. Într-adevăr, condiţii extraordinar de difi- 
cile. Cei de la fereastră ar fi vrut să stea cu fereastra închisă, eventual, cei de la capăt 
nu mai puteau suporta, că era cald, şi-atunci era mereu o dispută : ăia o mai închideau, 
ăştia de la uşă strigau: „Aer!”, că nu era aer... Vă puteţi închipui: o singură fereas- 
tră la o cameră lungă de câteva zeci de metri ? C-aşa erau celulele de-acolo. Dar a trecut 
şi asta... 


Şi de la Jilava unde v-au dus ? 


De-acolo ne-au dus la Aiud. A fost un drum frumos, dar destul de greu în celulă. Era 
vară, cald. Cred c-a fost prin august când ne-a dus la Aiud. 


Dar ştiaţi unde o să vă ducă ? 

Nu ştiam nimica... Era secretu’ destul de mare, dar ne-am dat seama după ce ne-am 
coborât în gară şi ne-a încolonat. Din păcate, toate amintirile astea din prima mea 
închisoare sunt destul de şterse. 

Io am avut... nu ştiu, şansa-neşansa, da’ am făcut închisoare numai la Aiud. Între 
timp, parcă a apărut şi problema cu Canalu’, pe unii i-a sortat şi i-a mai dus la Canal, 
i-a mai dus la mină... Io nu ştiu pe ce considerente, da’ n-am fost considerat... dezirabil. 
Apt de muncă eram, că eram tânăr, sănătos, dovadă că am ajuns acuma de îmi târâi 
necazurile la vârsta asta, da' n-am fost dus nici la mină, nici la Canal. De câte ori s-au 
făcut selecţii, io n-am fost selectat şi am rămas tot timpu” la Aiud. Sigur că, la un moment 
dat, închisorile ajunseseră să fie pe formaţiuni politice - probabil că aţi aflat asta -, 
Aiudul fiind închisoarea pentru legionari. Şi-am avut norocu' că, fiind cu studiile termi- 
nate - că pe mine m-a arestat nu de la facultate, ci din câmpia muncii (râde - n.n.) -, 
n-am fost dus la Piteşti, unde m-aş fi întâlnit iar cu „Nuti” Pătrăşcanu, cu care com- 
plotasem la Jilava în celulă. Mă gândeam acuma, după ce-am aflat ce s-a întâmplat la 
Piteşti - că am aflat din relatările altora şi din literatura care-am citit-o de coşmarul care 
l-au trăit cei de acolo —, ce bine-i cădeam lu’ „Nuti” în mână acolo... Deci io am scăpat 
de Piteşti fiindcă nu mai eram student, deşi am fost condamnat cu studenţii de la 
Politehnică. 


Ce vă mai amintiţi de la Aiud ? 

La Aiud exista celularu” nou, cu celule de 4 pe 2 metri, în care încăpeau 6-8 inşi. Era 
pe urmă secţia I şi a II-a, cu camere mai mari, şi-era şi Zarca, în care stăteau demnitarii 
până i-a dus la Sighet. Zarca fiind închisoarea cu regimu” cel mai dur. 


La Aiud v-au scos şi la muncă ? 

Da, am lucrat vreo 2 ani în fabrică. Exista acolo un atelier mecanic şi unu” de tâm- 
plărie, în care se lucra cu deţinuţii politici. Io am fost dus la tâmplărie şi am lucrat la 
strungu-n lemn. Am învăţat cu ocazia asta strungu-n lemn. Făceam figuri de şah... Se 
lucra 12 ore şi ţin minte că stăteam în picioare tot timpu”, c-aşa se lucrează la strungu-n 
lemn, şi la un moment dat eram aşa de obosit că aţipeam... Şi la strungu-n lemn cuţitu' se 
ţine pe un suport, ca să poţi să-l apropii de lemnu” care se-nvârte cu viteză destul de 
mare. Şi, la un moment dat, aţipind, cuţitu' aluneca prea mult în lemn şi ţi-l dădea în sus, 
şi-atunci te trezeai... Ala era un semnal că ceva nu-i în regulă, că putea să-ţi sară şi în cap. 


Cu cine mai eraţi acolo la muncă ? | 

Păi la Aiud eram acuma numa” legionari, în afară de biroul tehnic, în care erau ingi- 
nerii din grupu' Reşiţa. Îmi vine în minte acuma Manciu?, fostu' director de la Reşiţa, 
un om de vreo 2 metri şi ceva, şi ţin minte că chiar i s-a făcut un pat special, fiindcă el 
nu încăpea în patu' care era acolo... Ne povesteau ceilalţi că avea un prelungitor la pat 
în celulă. Deci el, directoru' general de la Reşiţa, era acuma şeful biroului tehnic de la 
închisoarea din Aiud... (râde - n.n.) Şi, cum spun, n-am lucrat prea mult în fabrică, că, 
la un moment dat, am fost trecut ca un fel de şef de echipă la rotărie. La rotărie mă 
duceam după materiale la magazia închisorii, unde era şef un evreu, Goffman, care era 
angajat civil. Şi eu mă duceam acolo în numele echipei şi ceream nişte materiale, pe care 
el mi le dădea de la magazie. Lu' Goffman i-a plăcut, probabil, de mine şi a făcut 
intervenţii să mă duc la el la magazie, să-i fiu acolo ajutor. Şi, sigur, el fiind bine văzut 
acolo, fiind şi evreu, m-a obţinut. Şi-aşa am trecut de la rotărie, unde nu-mi plăcea, la 
magazie... 


Dar de ce nu vă plăcea la rotărie ? 

Fiindcă nu-şi făceau toţi norma, şi eu raportam corect. Adică spuneam: „Gavrilă nu 
şi-a făcut norma”. Că dacă n-a făcut-o, nu o puteam prezenta. Şi pentru asta lui nu-i 
dădea raţia întreagă de mâncare, şi asta pentru mine era un coşmar. Adică, pe de o parte, 
nu făceam norma, şi să nu spun ? Nu puteam. Atunci, spuneam norma exactă şi unu’, doi 
sau trei nu primeau raţia de mâncare, şi asta îmi crea o stare de agitaţie şi de nemulţumire. 

Şi când mi s-a propus să trec la magazie, a fost o salvare. M-am dus acolo, erau vreo 
şapte camere cu fel de fel de materiale. Îi câştigasem încrederea acestui gestionar evreu 
şi toate cheile erau la mine. Şi sigur că acolo io desfăceam lăzile care veneau cu 
materiale şi care, printre altele, aveau şi ambalaje de ziare, or, asta era un lucru 
extraordinar. Dacă găseam un ziar de-acu' un an într-o ladă din asta era ceva extraordinar. 


9. Cornel(iu) Manciu, născut la 24 aprilie 1900 în Mehadia, Caraş-Severin. A fost director general 
al Societăţii Astra Vagoane, director şi subdirector al societăţii Uzine şi Domenii Reşiţa. A fost 
arestat la 14 aprilie 1948 şi condamnat în procesul „Marii finanţe” la 22 de ani muncă silnică. 
A executat pedeapsa în închisorile Jilava şi Aiud. A decedat în. închisoarea Aiud la 22/29 sep- 
tembrie 1952. Cristina Anisescu, op. cit., passim, Dorin Dobrincu (editor), Deținuți politici 
decedați în sistemul carceral din România potrivit documentelor Securităţii, 1945-1958, 
Editura Polirom, Iaşi, 2008, p. 148; fişa matricolă penală din AANP. 

Luam ziaru”, îl citeam io, mergeam la WC, şi acolo aveam o reţea întreagă organizată. 
Şi dădeam ziarul la altu” sau transmiteam numai ceea ce am citit... Şi aşa se menținea o 
anumită atmosferă, o anumită legătură între toţi deţinuţii. 


Dar nu erau turnători printre dumneavoastră ? 

Sigur că turnătoria era prezentă şi, cu timpu”, s-a ajuns să se afle că io nu-mi văd de 
treabă, adică nu sunt numa’ omu’ lu’ Goffman de încredere, ci mă ocup şi cu altceva... 
Şi aşa, într-o bună zi, am fost luat de-acolo, fără să-i spună nimic lu’ Goffman, şi nu 
mi-a mai dat voie să ies în fabrică. Şi fiindcă n-am fost considerat om de încredere al 
regimului, n-am mai lucrat până la eliberare. 


Aţi spus că dacă găseaţi un ziar transmiteaţi informaţiile din el. Foloseaţi morse sau 
alt sistem de comunicare ? 

În morse. Nu mai vorbesc de perioada cu învăţatu” morse. La început era „a” - un 
punct, „b” - două puncte... S-a văzut că nu merge, şi-atunci s-a făcut „a” - punct, linie 
(linia era două puncte unv’ după altu' ; punctu' era o lovitură, pauză, iar linia era două 
puncte). Şi-nvăţasem şi băteam la calorifer, că era o ţeavă de calorifer care ducea din 
cameră în cameră. Pentru noi, asta era mană cerească. Pur şi simplu băteam în calorifer 
şi spuneam: „Aici camera 302” ...sau cât era, că la Aiud erau vreo 300 de camere. Şi 
dup-aia : „Vreau să vorbesc cu camera cutare...” Şi-atuncea ăla răspundea şi se transmitea 
informaţii. Acolo s-a-nvăţat şi poezii... Iar în celulă, în cei şapte ani, am stat de vorbă 
cu fel de fel de deţinuţi, de toate categoriile : şi cu frontierişti, şi cu evrei, şi se-nvăţa de 
la fiecare câte ceva. 


De la Aiud v-aţi şi eliberat ? 

Ăăă... da. Când se apropia perioada de eliberare, ofiţeru' politic îşi făcea datoria... 
Am fost dus la anchetă şi lăudat, a spus de mine că nu m-am arătat demn de a lucra... 
Şi zice: „O să te eliberez acuma, da’ mai sunt afară şi duşmani ai clasei muncitoare şi, 
dac-o să-ţi propună, o să faceţi organizaţii ? ” Io: „N-o să-mi propună, fiindcă ştie că vin 
din închisoare”. El: „Ba, c-o să-ţi propună, tocmai de-aceea...” Şi m-a dus cu vorba, 
din aproape în aproape: „Păi, şi dacă o să vină să-ţi propună ceva împotriva ţării ? ” Ce 
să spun la întrebarea asta, presat, aşa? „Domn'e, păi dacă o să-mi propună că să facă 
ceva împotriva ţării, sigur c-o să spun.” „No, vezi, îmi place de dumneata. Aşa e, sigur, 
doar tre” să aperi clasa muncitoare, realizările.” Ştii, parcă retrăiesc discuţiile astea... 
mi-s foarte prezente. Şi ia o coală de hârtie şi-un pix şi zice: „Angajament”. Am stat 
aşa, nu-mi explic nici eu de ce, cum... Şi zice: „Păi, ce, nu scrii? ” „Păi, am impresia 
că vreţi să mă faceţi angajat al Ministerului de Interne. Să ştiţi că n-am nicio calitate.” 
„Fir-ai tu să fii...” A început cu înjurături... „Eu am stat cu tine atâta ca să-mi spui 
acuma că nu vrei?” Şi n-am semnat. N-o spun asta ca o mare realizare. Mă întreb şi io 
acuma : cum n-am semnat atunci, după ce ştiam că mai am o săptămână-două până mă 
eliberez şi fusesem pus în situaţia de-a spune când cineva vine să-mi propună ceva 
împotriva ţării ? Problema era foarte dur pusă... Şi, dintr-o dată, domn'e, am spus: „Nu 
semnez ! ” 


Dar, până la urmă, v-au eliberat la termen... 

Sigur, dar după despărţirea asta deloc colegială de ofiţeru” politic de la închisoare au 
urmat 36 de luni domiciliu obligatoriu. (râde - n.n.) M-am eliberat şi, în loc să fiu trimis 
acasă, cu poliţistu' lângă mine, am fost trimis în Bărăgan, la Feteşti, şi de acolo am fost 
repartizat - probabil că repartizarea era venită de la Bucureşti - în comuna Răchitoasa. 

Era o comună nou înfiinţată de bănăţenii care au fost aduşi de pe frontieră, când s-a pus 
problema cu Tito. I-a luat pe gospodarii din Banat şi i-a adus aici... Ei făcuseră un sat 
din nimic, şi-acuma ne-a adus pe noi acolo şi ne-a repartizat la familiile de bănăţeni care 
n-aveau copii... Eu am fost repartizat la o familie care erau numai soţ şi soţie. Avea două 
camere, că aşa era casele făcute acolo, şi-ntr-una din camere a fost obligaţi să mă ia pe 
mine. Ş-am stat acolo cu domiciliu obligatoriu. 


Şi cu ce v-aţi ocupat în perioada asta ? 

În apropierea comunei exista un IAS, care avea o suprafaţă foarte mare de orezărie şi 
o suprafaţă pe malu’ Dunării, de grădinărit. Şi n-avea mână de lucru, iar noi eram cei 
care furnizam mâna de lucru acolo... Şi toţi deţinuţii de-acolo lucram pe-aici, pe-colo la 
gospodărie. Eu am lucrat la grădinărit şi, la un moment dat, cunoscând pe-acolo relaţiile, 
am fost promovat de către conducerea IAS-ului la atelieru’ mecanic, unde-am ţinut un fel 
de evidenţă. Şi, pân’ la urmă, am fost numit chiar şeful atelierului mecanic, deşi era 
anormală chestia asta, ca un deţinut să fie şefu” unei formaţiuni de lucru. Toţi comuniştii 
care erau acolo se simțeau pur şi simplu incomodaţi din această cauză, şi mă simţeam şi 
eu incomodat de faptu' ăsta... Dar am primit funcţia pur şi simplu fiindcă eram în relaţii 
bune cu conducerea întreprinderii, şi mai ales cu ingineru'-şef, care avea interesu’ să 
meargă treaba, or, se pare că, prin felul lucrurilor, noi ne făceam treaba, nu plecam cu 
ideea de a boicota regimu’ comunist. Parcă nu era clar în mintea mea de-atuncea că tre’ 
să fac aşa ceva... Eu îmi făceam datoria la locu” de muncă, ca şi cum ar fi pentru ţară, 
şi-atunci sigur că eram luat în evidenţă şi promovat. Dar mie nu-mi convenea disputa 
asta. Aveam câteva zeci de tractoare şi trebuia să fac planificare, iar tractoriştii erau 
nemulţumiţi şi ei că un „bandit” — c-aşa ne spunea nouă - îi comandă. Şi-atuncea, la un 
moment dat, i-am spus inginerului-şef: „Dom’le, eu nu mai stau acolo. Dacă vreţi să-mi 
daţi altceva de lucru”. Şi-au găsit la contabilitate, şi-am trecut acolo. Ha, ha, boierie, 
dom'le! Era birou frumos, colegii toţi erau veniţi de la Brăila, că era totuşi comună 
izolată, local nu era contabili... Toți veneau de la Brăila pe Dunăre cu un vaporaş care-i 
aducea. Aşa că am făcut şi pe contabilu” vreo doi ani. Clasa întâi a fost, foarte bine! 

Dar sigur că „boala din fire n-are lecuire” : noi tot nu ne-am văzut de treabă. Li s-a 
ridicat restricţia bănăţenilor, le-au dat drumu” şi s-au înapoiat acasă, iar noi am rămas în 
casele în care stătusem până atunci ca... toleraţi. Şeful-contabil de la gospodărie era tot 
un bănăţean şi, ridicându-i-se restricţia de domiciliu obligatoriu, trebuia să plece şi el 
acasă. El în una din camere îşi pusese duşumea, dar, trecând pe poziţia de şef-contabil, 
s-a mutat în clădirile de la gospodărie, care erau amenajate mai omeneşte. Casa lui a 
rămas liberă şi, cum io lucram la contabilitate şi eram în relaţii bune cu el, am luat-o eu. 
Şi m-am mutat în casa cu duşumea... (râde - n.n.) Sigur că eram tineri şi, cum primisem 
de-acasă un aparat de radio, sâmbăta mai făceam câte-o „Joia tineretului”... Aga îi 
spuneam noi, da’ o făceam sâmbăta... (râde - n.n.) În comună era şi o grădiniţă pentru 
personal. În satele din jur erau şcoli primare sau elementare - nu ştiu cum le spunea 
atuncea —, şi erau învăţătoare acolo, care n-aveau băieţi. La un moment dat, noi eram în 
comună acolo vreo 120 de tineri, absolvenţi de liceu, tineri, adică până la 30 de ani, 
deci... un batalion serios. Iar pentru fetele din jur asta era o mană cerească. Dar şi 
pentru noi era. Şi veneau fetele din jur la noi- sâmbăta, la „Joia tineretului”, şi făceam 
întâlnirea la mine acasă, că era duşumea, radio şi mai făceam şi câte-un dans. 

Am făcut rost de la regiune, de la inginerii silvici, de stâlpi de salcâm şi, fiind angajat 
la gospodărie şi în relaţii bune cu conducerea, am tras lumină electrică de la centrala 

electrică a gospodăriei, de la atelieru’ mecanic, şi pe strada pe care locuiam noi... Şi la 
noi, la „bandiţi”, ardea lumina pe stradă, şi-aveam lumină în casă, şi-aveam radio. 
Totuşi, asta nu suna bine pentru ei. Nouă ni se părea că-i normal, ne-ntâlneam, ne 
vedeam de treabă, zic eu, atât cât ne vedeam, da’ noi eram o - cum să spun eu? -o 
grupare evident ostilă regimului. 


Aveaţi voie să părăsiți comuna ? 

Normal n-aveam voie să părăsim comuna... Mergeam săptămânal la poliţie şi semnam 
de prezenţă. Acum, sigur că noi mai plecam de-acolo pân’ la Brăila, da? veneam 
înapoi... Şi sigur că erau şi informatori. În sfârşit, ne duceam şi noi viaţa acolo. 

Mai târziu o-nceput să vină de-acasă cunoscuţi, a venit şi la mine mama cu fratele şi 
mi-a mai adus lucruri. Au trecut anii, au început să vină soțiile la unii... Au fost soţii 
obligate să divorţeze, au divorţat, iar cum acuma soțu’ era-n Bărăgan, soţia a venit la 
fostu” ei soţ. Şi venea şi stătea cu soţu” în Bărăgan acolo. Deci, la un moment dat, se 
crease o situaţie destul de grea pentru regim. 

Şi au trecut cei trei ani, s-a terminat şi perioada de domiciliu obligatoriu. Sigur că în 
perioada asta am fost tatonat iară, cu informaţii, cutare... Deja acuma aveam o anumită 
experienţă şi-o anumită putere, şi n-am acceptat discuţii cu turnătoria, şi asta sigur că se 
nota undeva la dosar. Şi după trei ani am fost chemat din nou la Feteşti, la Securitate, şi 
mi s-a adus la cunoştinţă că mi s-a prelungit domiciliul obligatoriu cu încă 24 de luni. Ce 
era să fac ? În regulă. M-am dus înapoi. Da’ norocu’ meu a făcut că n-am mai stat decât 
din iunie până în septembrie, deci vreo 3-4 luni, fiindcă ne-a arestat a doua oară. 


Asta se întâmpla în 1958 ? 

Da, că au început arestările din '58. Deci au fost arestări în '48 şi, după 10 ani, 
văzând ei că n-au dispărut încă „duşmanii poporului”, în '58 s-a făcut a doua serie de 
arestări. 


Şi cum s-a desfăşurat a doua arestare ? 

Într-o noapte”, pur şi simplu, ne-am trezit că au venit cu poliţia în sat. Ei cunoşteau 
precis fiecare unde locuim. Au dat cu picioru-n uşă, care nu era prea bine închisă, de a 
sărit cât colo... Şi, imediat, cu pistoalele : „Sculaţi ! ” Stăteam împreună cu un coleg, un 
avocat din Giurgiu". Ne-am îmbrăcat şi ne-a adus în camioane spre Constanţa. Deci am 
fost arestaţi 120 de inşi, toată comuna. Au rămas acolo soțiile, au rămas casele vraişte, 
nici nu ştim ce s-a-ntâmplat cu ele... Mi se pare că cineva a expediat din lucrurile pe care 
le-aveam acolo acasă, că am găsit când m-am întors nişte scaune, nişte taburete... 

Ei, şi după ce ne-au arestat, pe drum, undeva, nu mai ştiu unde, că n-am aflat nici 
acuma, camioanele s-au oprit, s-a strigat o listă şi ne-a sortat după lista aia. Care cum 
şi-a auzit numele a trecut „de-a dreapta Tatălui”. Şi pe cei pe care ne-a strigat, printre 
care am avut şi io fericirea să fiu, ne-a luat şi ne-a dus la Constanţa, iar pe ceilalţi i-a dus 


10. Potrivit fişei matricole penale din AANP, a fost arestat a doua oară la data de 20 septembrie 
1958. 

11. Mihail Petrescu, născut la 28 mai 1918 în Corbii Mari, Dâmboviţa. A fost prevenit între 15 mai 
1948 şi 15 mai 1955 la Oneşti. A fost arestat la 22 octombrie 1959 şi condamnat la 20 de ani 
muncă silnică. A executat pedeapsa în închisorile Jilava şi Aiud. A fost eliberat la 22 iunie 
1964. Informaţii din fişele matricole penale din AANP. 

undeva într-o colonie de muncă de la Canal. Şi la cei care ne-o dus la Constanţa ne-a 
făcut al doilea proces. 


Cum aţi putea descrie regimul de la Constanţa ? 

Detenţia... până la proces şi în timpu' procesului care am avut-o la penitenciarul din 
Constanţa... a făcut parte din perioada, zic eu, cea mai sumbră a detenţiei mele. Eram 
în celule mari, de câte 30-40 de inşi, în paturi suprapuse pe 3-4 rânduri. Era foarte cald, 
că era, tot aşa, vara. Şi când venea la numărătoare... îi vedeam pe milițieni, că erau de 
obicei tuciurii. Io nu sunt rasist, da” rețin acuma amănuntul acesta şi că ne număra şi ne 
ochea pe câte unv’. Şi după ce se termina numărătoarea, se deschidea din nou uşa şi îl 
chema p-ăla pe care îl vizau şi ne bătea la fund. Ne băga cu capu-ntre picioare la un 
miliţian şi altu” venea şi ne dădea 25 de bețe la fund cu o coadă de mătură. Era crunt. 
Şi zilnic bătea unu, doi sau trei... Şi când veneai de la bătaie în celulă, ceilalţi răsuflau 
uşuraţi că au scăpat de data asta, şi cine era cel bătut se punea pe burtă, că nu putea să 
mai steie altfel, şi avea toate nuanțele, de la culoarea normală a cărnii, trecând prin gri, 
vânăt, sângeriu, după cum a fost lovit. Şi îi puneam comprese cu apă rece, şi stătea, 
săracu', pe burtă câteva zile, până când reuşea să se poată mişca. A fost o perioadă 
cruntă... 


Dar bătăile astea se aplicau arbitrar, fără vreo regulă ? 
Arbitrar, fără nicio normă. N-am reuşit să aflăm pe ce criterii. Doar căutai să nu te 


întâlneşti cu privirea miliţianului care venea la numărătoare, când ne număra, dimineaţa 
şi seara. Şi după un timp ştiam că pe cine l-a vizat, ăla urmează să fie scos la bătaie... 


În anchetă vă băteau ? 

E, aici a fost o anchetă frumoasă. Tre’ să recunosc că eu n-am mâncat bătaie în 
anchetă la Constanţa. Am avut un anchetator, un băiat tânăr, un locotenent-major, care 
după ce-am stat de vorbă mai mult timp, că stăteam frumos de vorbă, mi-a spus aşa: 
„Păi, să ştii că numa” pe câte mi-ai spus tu mie meriţi 25 de ani închisoare”. „Păi, cum, 
domnu locotenent ? ” Că discutam aşa, cum discutăm noi acuma. Adică io-i spuneam pe 
şleau tot ce mă întreba. El mă întreba, io-i spuneam poziţia mea. Adică s-a purtat 
civilizat. Şi-aşa a fost, cum a zis el... 

Adică aţi primit 25 de ani ? 

Da. Ne-a dus şi ne-a făcut proces, la vreo 12 sau 14 dintre noi, pe care ne-a citit pe 
listă de n-am fost duşi la colonie pe Canal... Şi până la data procesului ţin minte c-a venit 
şi ne-a tuns, că aveam păru' crescut. Şi îmi vine în minte că i-am spus miliţianului care 
era acolo lângă un deţinut de drept comun care ne tundea : „Domn'e, da’ de ce mă tunzi, 
că poate m-achită ?” Şi el a spus: „Da, da, sigur, te-achită...” Io ştiam că, la urma 
urmei, nu făcusem nimica, decât că am avut o atitudine permanent ostilă regimului şi o 
atitudine de solidaritate cu grupu’ din care făceam parte. Îmi revine în minte acuma 
faptul că noi lucrând la gospodărie, toţi fiind băieţi cu carte, eram pontatori, contabili, 
cutare, şi erau sute de muncitori care lucra acolo vara. Şi toţi căutau să lucreze într-o 
echipă în care pontaju-l făcea unu’ din Satu Nou, că aşa-i spunea unde stăteam noi, Satu 
Nou. Şi căuta asta fiindcă ştia că primesc toţi banii pe munca lor. Adică se crease o 
atmosferă care nu convenea partidului. Adică noi eram cei din Satu Nou, eram bandiții 
care eram favorizați. Conducerea întreprinderii, a gospodăriei, ne prefera şi ne dădea de 
lucru în poziţii, să spun io, onorabile... De cei care lucra mai jos, de muncitori, la fel, 
eram bine văzuţi. 

Dar de ce eraţi acuzaţi ? 

De destrămarea organizaţiei UTM, organizaţia tineretului muncitoresc. Pentru faptu' 
că unii dintre colegii noştri s-au căsătorit cu fete din satele din jur, care erau utemiste. 
Şi lor le punea în vedere: „Dacă nu renunţaţi la ei, vă dăm afară din organizaţie...” Or, 
fetele renunţa la organizaţie, şi au fost mulţi care s-au căsătorit în perioada asta de trei 
ani cât am stat acolo. Şi ele au fost date afară din organizaţie. Iar una din acuzaţii la 
proces a fost şi-asta : „destrămarea organizaţiei UTM din localitate”, din satele din jur... 
Şi mai era „afişare ostentativă a poziţiei de oameni muncitori şi corecţi, pentru a face 
propagandă legionară”. Nu exista efectiv ceva concret, fiindcă noi aveam de-acuma 
experienţă, ştiam şi că există informatori între noi, că e o poveste întreagă, că erau aduse 
femei informatoare la noi. Ne băga câte-o fată care să vină pe la noi, să stea de vorbă... 
Au pus-o pe una educatoare acolo în sat... Noi deja aveam experienţă acuma şi nu exista 
nimic palpabil împotriva noastră. Dar asta a fost ce s-a invocat, adică destrămarea 
organizaţiei şi propagandă legionară, prin faptul că eram muncitori conştiincioşi la locu’ 
de muncă. Şi ne-a dat câte 25 de ani pentru chestia asta. 


Aţi avut cea mai mare pedeapsă ? 

25 de ani a fost cea mai mare pedeapsă. Din lotu’ ăsta de 12 sau 14 câţi am fost, vreo 
3-4 am luat câte 25 de ani. Ceilalţi au luat 24 şi 23, n-au fost pedepse mai jos. Şi ăia care 
aveau 24 şi 23 erau oarecum supăraţi că lor de ce le-a dat numai atât... (râde - n.n.) În 
fond, nu făcusem nimica niciunu”, tre” să recunosc asta... Ei totuşi ne-au ierarhizat şi la 
câţiva ne-a dat 25. Şi imediat ce s-a comunicat sentinţa la cei care aveam 25 de ani, ne-a’ 
pus lanţuri. Asta a fost partea frumoasă... Am avut şi privilegiul ăsta, că nu ştiam cam 
cum îi. Văzusem io la film, da’ nu ştiam. Ei, şi era foarte comod... Te duceai şi puneai 
picioru” pe o nicovală, venea ţiganu' - că de-obicei ei erau, săracii, la fierărie -— şi-ţi 
punea brăţara, o punea pe nicovală, punea un nit, că nu era cu filet sau cu altceva, şi 
bătea cu ciocanu?. Puneai celălalt picior acolo, pe nicovală, şi el bătea. Şi era o melodie 
întreagă când ieşeam la plimbare cu lanţurile în curtea închisorii... Şi-atunci era greu, că 
brăţara, fiind mai largă, cădea pe laba piciorului şi te rănea, şi-atuncea, ca să ne 
protejăm, am desfăcut fire din pătură şi am făcut ca o sfoară - că recunosc că nu eram 
prea ordonat şi prea disciplinat - şi-am legat lanţu” să nu atârne. Şi îl legam de pantalon, 
pe o gaică, că n-aveam centură, bineînţeles, şi aşa ţineam lanţu” sus. E, da’ n-a fost voie 
aşa, că „bandiţii” trebuia să târască lanţu”. 


Şi după proces v-au mai ţinut la Constanţa ? 

Păi am stat la Constanţa... nu mai rețin câte luni, după care m-a trimis din nou la 
Aiud, şi-am mai stat acolo încă 6 ani. Ne-au dus din nou la Aiud şi-am luat-o de la capăt. 
Sigur, drumul a fost destul de greu, cu lanţuri la picioare. Am coborât la Aiud în gară 
şi până la penitenciar cu lanţurile. Un convoi în care jumătate din deţinuţi aveam lanţuri 
la picioare era totuşi un spectacol. 


Dar nu vă transportau cu maşinile, să nu vă vadă populaţia ? 

Tocmai, au fost ani de zile când, într-adevăr, de la gară nu existau mijloace prea 
sofisticate de păstrat secretu’ operaţiilor, şi am impresia că nici nu-i interesa asta. 
Probabil că o foloseau şi ca pe un fel de presiune, de sperietoare pentru ceilalţi, „să nu 
păţeşti ca ăia”. 

Dar la un moment dat zici: „Băi, i-o chestie frumoasă! ” Ştii ? Adică vedeai partea, 
să zic aşa, onorabilă a faptului că mergi cu lanţurile, când tu aveai conştiinţa că n-aveai 


1? 

ce să-ţi impuţi. Hai să spun că prima dată au putut să ne impute ceva, organizare 
împotriva orânduirii, da” de data asta, noi, având experienţă, nu ne mai organizasem ca 
să se poată ei lega, organizarea era nevăzută. Noi ne simţeam solidari, gata oricând să 
facem ceva dacă era de făcut, dovadă că am băgat lumină, am făcut atâtea... Dar ştiu că 
Securitatea, care cunoştea psihologia umană, având experienţa Uniunii Sovietice, şi-a 
dat seama că, într-adevăr, noi reprezentăm încă un pericol pentru ei. 

Şi aşa am ajuns din nou la Aiud şi, sigur, imediat ne-a tăiat lanţurile, fiindcă detenţia 
nu se făcea în lanţuri, şi ne-a repartizat în funcţie de condamnările pe care le aveam. Şi 
ne-am reluat traiul la Aiud, aşa cum îl ştiam noi dinainte, în condiţii destul de grele, până 
când s-a apropiat anul '64. Nu mai e ceva deosebit de povestit, poate doar perioada 
aproape de '64. 

S-a schimbat regimul de detenţie în această perioadă ? 

Da, atunci am văzut că se întâmplă ceva, da’ noi nu ştiam ce anume. Adică s-a junsese 
că trebuia să se elibereze deţinuţii politici, şi atunci trebuia făcut ceva. Şi-anume ce? 
Compromiterea deţinuţilor politici. Şi ne-a luat, pur şi simplu, şi ne-a dus la secţie, unde 
era camere mari. Până atunci stătusem în camere de la unu la trei-patru sau chiar opt, 
după cât erai de „ticălos”. Şi ne-a dus la secţie, unde erau camere mari, şi a început 
aşa-zisa reeducare... 


În ce consta această reeducare ? 

Zilnic se făcea o şedinţă în care venea unu”, doi sau trei şi îşi făcea „demascarea”, 
în care spunea ce-l lăsa inima şi ce i se spusese de către ofiţeru' politic. Deja era mai 
multă libertate, se mânca şi mult mai bine, că ne dădea mâncare, puteam să stăm de vorbă 
între noi, ne împărtăşeam părerile... Unii, că să zicem, alţii, că să nu zicem, alţii: „Mă, 
zicem, da’ nu facem ca ei...” şi-aşa mai departe. Io nu prea am participat la şedinţe din 
astea de „demascare”, fiindcă am fost - să spun aşa - planificat să-mi ţin dizertaţia destul 
de repede, şi mi-o şi pregătisem. Am reuşit să găsesc nişte saci de ciment, cum se lucra 
pe-acolo, şi pe hârtia de la sacii ăia am scris cu un capăt de creion. Şi după ce stăteam 
de vorbă în fiecare zi cu unu” şi cu altu’, am fost considerat că nu merit să ajung să spun, 
fiindcă eu nu-mi imputam nimic din ceea ce am făcut, că părerea mea a fost şi-atunci şi 
este şi-acuma că n-am ce să-mi imput... (râde - n.n.) Şi, pur şi simplu, în loc să fiu dus 
să-mi fac autodemascarea, am fost luat din grupu' ăla de-acolo şi băgat la Zarcă, unde 
stătuse ăia pe care-i ştiam io, marii granguri, foştii miniştri şi generali şi cutare. 

Vă mai amintiţi când se petrecea asta ? 

În iarna lu’ '63 spre *64. Atunci am fost băgat la Zarcă şi am stat de unu’ singur în 
celulă, da’ nu prea pricepeam eu atunci de ce. Încet-încet mi-am dat seama că acolo era 
partea „frumoasă”, că era un regim într-adevăr special, că nici pasărea nu intra. La 
plimbare mă scotea o dată pe zi, şi se crease un loc special de plimbare, un fel de rozetă 
în care intrai în cuşca ta, în sectoru' ăla de cerc, care-l aveai, şi-acolo te plimbai de unu” 
singur 5 sau 10 minute, cât aveai... De unv’ singur veneai înapoi în celulă, şi nu vedeai 
pe nimeni, n-auzeai pe nimeni... Totu’ era ca în mormânt. Şi, la un moment dat, vin să 
mă ducă la magazie. Nu ştiam ce se-ntâmplă: „Hai! Hai! Repede! Repede! ” Şi ne-a 
dat drumu”, domnule. Ne-a dat drumu” în '64, în ultimele zile ale lunii... august? 2 În 


12. Potrivit fişei matricole penale din AANP, a fost eliberat la 1 august 1964. 

orice caz, era vara. Şi în ultimele zile ale lunii ne-a dat drumu” şi la cei de la Zarcă, care 
n-am acceptat să facem „reeducarea”. 


Spuneţi-mi, viaţa religioasă din închisoare cum se desfăşura ? 

Aşa, da. Sigur că în închisoare unu! din suporţi a fost rugăciunea. Încet-încet, chiar 
dacă n-ai intrat prea credincios, deşi la legionari era oarecum obişnuită adeziunea la 
biserică şi înclinarea spre mistic, închisoarea a favorizat credinţa. De multe ori, fiind 
izolat, stând de unv’ singur, ce să faci? Io privesc problema pur... laic, să spun aşa: 
timpu” trebuia ocupat cu ceva. Şi-atunci se ocupa cum v-am spus : cu legătura cu cei din 
jur, atâta cât se putea face, cu opoziţia faţă de cei de pe sală care te oprimau şi se uita 
pe vizetă, şi nu era voie să vorbeşti, să scrii, şi cu rugăciunea. 

Şi că v-am spus de scris... Nici nu prea aveai cu ce, da’ noi tot scriam. De exemplu, 
vara, spărgeam geamu' de la fereastră. N-avea ce să ne facă. „S-a spart, era deschis, îi 
curent şi s-a spart! ” Şi nici nu ne trebuia vara geam. Şi ne dădea DDT împotriva 
paraziţilor. Cu săpunu' ungeam o bucată de-aia de sticlă, o dădeam cu DDT şi, cu un cui 
sau cu ceva ascuţit, cu ce găseam când ieşeam la plimbare, scriam clasa întâi. Se scrie 
pe geamuw' cu DDT şi săpun aşa bine... Nu există mai bun mijloc de a învăţa. Şi noaptea, 
că în celulă noaptea era lumina aprinsă, învăţam poezii, englezeşte. Îmi pare rău că am 
şi uitat, că după ce m-am eliberat n-am mai continuat. Orice se putea învăţa, orice se 
putea face în celule. Şi sigur că rugăciunea era unul din mijloacele de a te sustrage 
opresiunii. Ore-ntregi se stătea în rugăciune. Îţi îmbunătăţeai bagaju’ schimbându-te 
dintr-o celulă în alta, că veneai în contact cu altcineva, cu un preot, şi-nvăţai şi de la el 
o rugăciune, un anumit ritual, că era ritualuri care constau în succesiune de anumite 
rugăciuni care durau ore întregi. Şi poate 4-5 ore pe zi se sta în rugăciune, şi asta te 
sustrăgea, pur şi simplu, şi îţi dădea, în acelaşi timp, un suport de a rezista la foame, la 
frig, la tortură. Vedeţi că privesc problema strict laic, fiindcă pe mine prin structură, 
recunosc, mă chinuieşte raţiunea... Sunt un sclav al raţiunii şi, în măsura în care raţiunea 
mea nu-i satisfăcută, încep să mă simt stingherit oarecum. Aşa sunt eu, faţă de alţi colegi 
de-ai mei pe care nu-i terorizează raţiunea, ci se complac total în mistic, în baia 
credinţei, să spun aşa. Eu nu fac parte dintre ei. 


Aşa aţi fost întotdeauna ? 

Eu aş zice că la închisoare, probabil dintr-un instinct de conservare, mă simţeam mai 
bine în baia de credinţă. Acuma vă fac mărturisi grave... După eliberare şi la ora actuală, 
eu mă consider aşa cum sunt: un nerealizat. Şi dacă fac un anumit examen, eu sunt un 
sclav al raţiunii, deşi îs convins de neputinţa ei de-a rezolva toate problemele. Cu 
raţiunea mergi până undeva, şi-acolo îi gata, îţi dai seama că ea e neputincioasă. Dar nu 
mă simt în elementu’ meu total în baia credinţei. 


Dar cum se împacă această aplecare a dumneavoastră către rațiune cu ideile 
legionare ? 

Întrebarea e firească şi io n-o ocolesc. Eu admițând că, prin absurd, chiar acuma s-ar 
face iar apelu’ : „Bă, să vie toţi legionarii să facă nu ştiu ce... ! ” Eu, probabil, stând de 
vorbă cu unii şi cu alţii, s-ar vedea că nu sunt chiar ortodox... Adică sunt puţin... Dar 
ăsta sunt eu! Dar, revenind la întrebare, lăsând la o parte acest aspect, dacă e să aleg, 
n-am ce alege altă cale decât tot asta, fiindcă n-am alta mai bună. Io aş fi dispus să mă 
duc şi-acuma... Am fost la Alianţa Civică, considerând că poate fi un început nu de 
legionarism, dar de ceva nou în politica românească, şi-am văzut că au obosit câţiva care 

au fost acolo. Şi pe-ormă i-am văzut pe o mulţime dintre ei cum s-au dus: ba unii ici, 
ba unii dincolo, au ajuns ambasadori. Ei era veniţi aici tot numai ca să aibă un loc de 
refugiu, adică nu făceau parte dintre proştii ca mine, care credea că „poate fi un început 
de ceva nou”. Or, la ora actuală, io nu văd în altă parte ceva mai sănătos, în politic, în 
social, decât Mişcarea Legionară. Deşi, pe de altă parte, sesizez că, faţă de alţii, mie îmi 
lipseşte ceva, adică am un minus, ca să spun aşa: îmi lipseşte această componentă a băii 
în credinţă. Uite că-mi vine-acuma formula asta, cu „baia de credinţă”... N-am formulat-o 
până acuma şi nici nu ştiu dacă e corectă. 

Nu ştiu în ce măsură asta m-ar împiedica, dar restu' valorilor le iau în considerare. 
Mă refer la cele pe care le-am trăit, pentru că nu ştiu în ce măsură am reuşit să le pun 
şi-n practică. Dar, ca adeziune teoretică, io am rămas aşa şi consider că n-am ce să-mi 
imput dacă aş analiza faptele, mai mici, mai mari. Plus că io recunosc şi critici la adresa 
Mişcării Legionare, probabil tocmai din cauza poziţiei mele mai raţionale, fiindcă 
raţiunea mă obligă să fiu aşa. Nu pot spune io că n-am făcut decât bine şi că şi-aia-i 
bună, şi-aia-i bună, şi cum vine unu” şi găseşte ceva greşit şi critică, eu de la început să 
fiu contra. Nu! Io-l ascult şi, eventual, dacă mi se pare c-are dreptate, îi spun: „Băi, e 
un aspect care, într-adevăr, nu se poate să-l susţii”. Că io nu pot susţine că Mişcarea 
Legionară a fost întruchiparea sfinţeniei în politică. Nu, deloc! Au existat şi manifestări 
perfect umane, şi când spun asta mă gândesc la păcat, că umanu’ înseamnă şi componenta 
de păcat, pe care a avut-o şi Mişcarea... Dar unde nu e aşa? Nu văd unde. Şi-atunci? 
Atuncea nu-s nicăiri... 

Spuneţi-mi, în timpul detenţiei aţi avut ocazia să vă întâlniți şi cu alte personalităţi ? 

La începuturi am stat cu Dumitrescu-Borşa, de care v-am spus, cu Sebastian Mocanu”. 
Sigur că sunt nume care, probabil, nu vă spun nimica. Sebastian Mocanu a murit nu 
demult. A făcut parte dintre cei care au condus revista Permanențe, o revistă care-apare 
şi-acuma. Alte persoane... vezi, că le-am mai uitat. Am mai stat înainte de-a ne separa 
pe apartenență politică şi cu alţii, de la ţărănişti, de la liberali... Nu-mi vin în minte 
acuma nume, se vede că nu s-au imprimat, da’ am avut ocazia să stau cu mulţi preoți 
ortodocşi, eu fiind greco-catolic, că aşa m-am născut. Nu-s cu dogma şi recunosc că mă 
incomodează puţin dogma. Adică dogma: dacă ai acceptat un crez, atuncea cu el te duci 
înainte şi n-accepţi nimic care, eventual, umbreşte. Prin structură, dacă n-aş face aşa, 
n-aş fi eu, aş fi altu’, aş fi un prefăcut... (râde - n.n.) 

Aţi avut probleme şi după eliberare ? 

Unde-am lucrat, tot timpu' am fost considerat „bandit”, deşi şefii ar fi vrut să facă 
uz de faptu' că eu lucram, că făceam economie socialistă, adică puneam zelu’ meu în a 
face economie socialistă, n-o boicotam, considerând că fac treabă pentru ţară. Şi şefii, 
văzând asta, căuta să mă promoveze, da’ politicu' mereu intervenea şi spunea: „Nu se 
poate. Jos !” Numa” jos se putea lucra. 


Cum vă raportați acum la trecut, la anii petrecuţi în închisori ? 


13. Sebastian Mocanu (1916-2001). Scriitor şi publicist. A fost internat de nazişti în lagărul de 
concentrare de la Buchenwald între 1942 şi 1944. A fost arestat la 7 iunie 1948 şi condamnat 
la 16 ani temniţă grea. A executat pedeapsa în închisorile Baia Sprie, Aiud şi Codlea. A fost 
eliberat la 2 iunie 1964. hip : //www.femanu.net/personalitati/personalitati ].htm accesat la 
26 septembrie 2008 ; fişa matricolă penală din AANP. 

Ăsta e un alt capitol. Se vorbeşte acuma de reabilitare... Nu ştiu dacă nu şi domnu’ 
Oprea!“ e implicat. Eu am rămas cu 25 de ani, pedeapsă care o am şi-acuma. M-am dus 
să-mi cer de la poliţie cazieru' ! Mi-a dat că n-am nicio condamnare... Io l-am dat înapoi 
şi-am spus: „Nu să poate. Io am condamnare”. „Dumneata nu eşti sănătos! ?” Chiar 
aşa s-a întâmplat. „Păi cum, dom'le, eu am condamnare, o dată 7 ani, pe urmă 25 de ani. 
Cum scrie aici că n-am condamnare?” Zice: „Domn'e, vezi-ţi de treabă şi du-te 
acasă ! ” Deci eu am un cazier aşa şi nu mă onorează deloc, spun io, şi nici nu vreau să 
fiu reabilitat. Eu n-am de ce să mă reabilitez. Condamnarea care mi s-a dat eu consider 
că-i normal să rămână, ca o dovadă că io mi-am văzut de treabă, adică n-am pactizat cu 
tovarăşii comunişti niciodată. Dacă asta va atrage după sine nişte dezavantaje, s-ar putea 
să atragă, o să le suport, cum am suportat 16 ani plus ce-a urmat de-atunci... 

Deci eu nu vreau reabilitare şi acţiunea de reabilitare n-o văd justificată. Adică ce să 
se obţină ? Să se şteargă pedeapsa ? Eu o am acolo şi oricând pot fi luat să fac diferenţa ? 
Io oricând, dacă partidu’ nostru drag, care-n bună parte îi şi-acuma la putere, mă 
cheamă, io-s dispus să mă duc... Am văzut, printre altele, şi chiar am citit în ziar, că se 
face mult caz de problema asta cu reabilitarea, cu ştergerea pedepselor, dar eu consider 
acţiunea ca o diversiune a comuniştilor. Adică regimul comunist a avut nişte opozanti, i-a 
sancţionat, şi au venit alţii care au şters urmele. De ce vor să şteargă urmele, adică faptu' 
c-a existat opoziţie ? Că dac-o desfiinţezi, indirect, aş zice io, desfiinţezi şi actu' în sine, 
nu? Deci eu nu vreau să mă reabilitez, nu vreau să şterg nimic, vreau să rămână acolo 
până la sfârşitu' lumii că, într-adevăr, io-am avut 7 ani şi cu alţi 25, şi ca mine au fost 
încă zeci de mii de oameni, care, după puterile lor, n-au vrut să accepte această 
monstruozitate a secolului XX care-a fost comunismu”. 


Eu vă mulțumesc foarte mult. 

Nu ştiu în ce măsură e concludentă toată istoria asta care mi-a rămas în minte. Acum, 
dacă m-aţi întreba altceva, mai puţin aş putea să spun. Astea însă s-au imprimat, pentru 
că au fost, de multe ori, cu multă solicitare. Mi-aduc aminte, de exemplu, când ştiam că 
mai am o săptămână să-mi dea drumu” acasă şi mă punea să semnez angajamentu' şi eu 
nu vroiam să-l semnez. Am spus: „Şi dacă-l semnam, ce e?” Tot eu eram, tot ăsta aşa 
de rău sau de bun. N-am vrut, n-am putut... N-am putut s-o fac. Aşa cum acuma io nu-s 
total credincios şi recunosc asta. Uite, ăsta sunt! (râde - n.n.) Şi nu spun că e bine. Eu 
doar constat o realitate, nu spun că e mai bună asta decât poziţia celor care se scaldă total 
în credinţă. Dimpotrivă, îi consider superiori. Io nu am această componentă. Nu-i vina 
mea. Dacă e să găsesc o vină cuiva, e a celui care m-a clădit aşa şi mi-a dat şi această 
componentă care pe mine mă incomodează, deoarece constat că logica-i neputincioasă şi 
nici măcar logica polivalentă nu rezolvă problemele. Şi mergi până undeva, mai mult 
c-un pas, cu înc-un pas şi, pân’ la urmă, când zici: „Dom/le, nu mai pot! ”... atunci 
„Hai la credinţă ! ” Îs fericiţi cei care nu au grija asta. 


Mulţumesc încă o dată. 
Cu plăcere. 


14. Marius Oprea, preşedintele Institutului de Investigare a Crimelor Comunismului în România. 


Braşov 


Octav Bjoza 


S-a născut la 11 august 1938 în Iaşi. Naţionalitatea: română. Religia: ortodoxă. 
Studii : Facultatea de Geografie-Geologie. A fost arestat la 25 iunie 1958 şi condamnat 
la 15 ani muncă silnică, pedeapsă redusă ulterior la 4 ani. A executat pedeapsa în 
închisorile Gherla, Salcia, Periprava, Văcăreşti, Galaţi, Grind, Bacul 4-Grind şi Codlea. 
A fost eliberat la 23 iunie 1962. La data interviului, locuia în Braşov. Interviu realizat de 
Andrei Lascu în 22 martie 2007. Transcrierea şi tehnoredactarea interviului - Andrei 
Lascu. Editarea - Constantin Petre, Cosmin Budeancă. Interviul se află în AIO-IICCR, 
având cotele 26, 27. 


V-aş ruga, pentru început, să ne daţi câteva informaţii referitoare la pregătirea 
dumneavoastră profesională. 

Deşi sunt născut în municipiul Iaşi, de pe la începutul anilor '40 sunt în Braşov sau 
în împrejurimile Braşovului. Am absolvit în anul 1956 Colegiul Naţional „Andrei 
Şaguna”, în promoţia 100. Visul vieţii mele a fost să urmez cursurile Facultăţii de 
Geografie-Geologie din cadrul Universităţii „Alexandru loan Cuza” din Iaşi, unde am şi 
reuşit la examenul de admitere. 

În ce împrejurări ați ajuns să intraţi în conflict cu regimul comunist ? 

Pe când încă eram elev, îmi amintesc că o parte dintre colegi erau talentaţi: unii 
pictau, alţii sculptau, mulţi dintre noi scriau versuri, şi nu lipsite de talent. În acest sens 
pot fi amintiţi Eugen Luca!, Horia Homănă?, Nicolae Vlad”, Adrian Gheţu?. Ne-am 


1. Eugen Luca, născut la 15 ianuarie 1939 în Zărneşti, Braşov. A fost arestat la 23 iunie 1958 şi 
condamnat la 20 de ani muncă silnică, pedeapsă redusă ulterior la 7 ani temniţă grea. A exe- 
cutat pedeapsa în închisorile Codlea, Gherla, Salcia, Periprava, Giurgeni şi Jilava. A fost 
eliberat la 13 aprilie 1964. Informaţii din fişa matricolă penală din AANP. 

2. Horia Sabin Homănă, născut la 15 iunie 1939 în Cluj. A fost arestat la 25 iunie 1958 şi con- 
damnat la 20 de ani muncă silnică, pedeapsă redusă ulterior la 7 ani temniţă grea. A executat 
pedeapsa în închisorile Codlea şi Gherla. A fost eliberat la 13 ianuarie 1963. Informaţii din 
fişa matricolă penală din AANP. 

3. Nicolae Vlad, născut la 8 septembrie 1939 în Braşov. Unul din iniţiatorii şi preşedintele ales 
al organizaţiei „Garda Tineretului Român”. A fost arestat la 25 iunie 1958 şi condamnat la 
25 de ani muncă silnică, pedeapsă redusă ulterior la 10 ani temniţă grea. A executat pedeapsa 
în închisorile Codlea şi Gherla. A fost eliberat la 3 august 1964. Octav Bjoza, Garda Tineretului 
Român. Istoria unei organizaţii anticomuniste, Editura Transilvania Expres, Braşov, 2008, 
p. 216; fişa matricolă penală din AANP. 

4. Adrian Gheţu, născut la 29 septembrie 1940 în Cernăuţi. A fost arestat la 25 iunie 1958 şi 
condamnat la 20 de “ani muncă silnică, pedeapsă redusă ulterior la 7 ani. A executat pedeapsa 

gândit noi ca n-ar fi rău să facem un fel de cenaclu, de cerc, pentru început literar, iar 
apoi i-am zis artistic, ca să cuprindă şi pictură, sculptură, şi discuţii cu caracter politic, 
şi fel de fel... Noi neştiind atunci că, de fapt, Securitatea era pe urmele tuturor acelora 
care se adunau mai mult de trei persoane. În astfel de cazuri, totdeauna deveneai suspect. 
Iar noi ne adunam, azi doi-trei, mâine patru-cinci, acasă la unv’, la altu’, şi asta timp de 
mai multe luni de zile. 

În 23 octombrie 1956 izbucneşte revoluţia din Ungaria, unde studenţimea din Budapesta 
s-a urcat pe platformele unor camioane şi a plecat spre marile uzine din oraş, unde au 
scos muncitorii în stradă. Cam toate revoluțiile cunoscute în istoria modernă a lumii au 
avut studenţii în primele rânduri, inclusiv Revoluţia Franceză... Ei, aşa a fost şi în 
Budapesta. Şi-atunci, unul dintre noi, aşa, întâmplător, zice : „Băi, dar noi cum stăm aşa 
indiferenți faţă de ce se întâmplă acolo ? Hai să întreprindem ceva! ” „Da' cum? ” „Hai 
să ne constituim într-o organizaţie de luptă împotriva comunismului şi să plece şi de la 
noi ruşii, cu tot cu comunişti dacă s-ar putea.” „Hai să cerem reducerea numărului 
de ore de limba rusă! ” Pentru o scurtă perioadă, un semestru - şi nu pot să uit cât oi 
trăi -, s-a întâmplat că numărul orelor de rusă era mai mare decât al celor de limbă 
română. Era mai mult decât penibil. Devenisem de-o slugărnicie revoltătoare. 

Ei, printre altele, doream libertatea de exprimare, atât verbal, cât şi în scris, 
recâştigarea drepturilor şi locurilor în istoria literaturii ale scriitorilor şi literaturii 
interzise, şi mai multe puncte, care le am notate pă undeva. Zis şi făcut. Cei care au 
participat la această primă întrunire, din care eu n-am făcut parte, că deja eram plecat la 
Iaşi, au hotărât să se constituie într-o organizaţie de luptă. 

A primit şi un nume această organizaţie ? 

Da. O fost mai multe propuneri, şi-a învins propunerea să se numească „Garda 
Tineretului Român”. Fără nicio legătură cu Garda de Fier. Pentru că noi, pe vremea 
legionarilor, aveam vârste de la 1 până la 3 anişori, şi este de-a dreptul absurd să 
gândeşti că se putea pune problema în acest mod. 

Din cine era formată organizaţia, în prima fază ? 

Dintre cei care au alcătuit nucleul a fost Nicolae Vlad, coleg de clasă şi de bancă cu 
mine timp de doi ani şi jumătate la „Şaguna”. Apropo, am fost pentru câteva luni coleg 
de clasă şi cu Ion Țiriac, dar nu ne mai cunoaşte... Apoi a mai fost: Horia Homănă, 
Adrian Gheţu, Radu Şoroagă”, Eugen Luca, Paul Caftangioglu$, iar mai apoi s-au mai 
alipit Valer Fucidjiu”, Ioan CenţiuS, Dan Alexandrescu”, Mircea Panaitescu... până la 


în închisorile Codlea, Gherla, Salcia, Periprava şi Giurgeni. A fost eliberat la 17 ianuarie 1963. 
Informaţii din fişa matricolă penală din AANP. 

5. Radu Corneliu Şoroagă, născut la 10 noiembrie 1940 în Roman, Neamţ. A fost arestat la 
25 iunie 1958 şi condamnat la 20 de ani muncă silnică. A executat pedeapsa în închisorile 
Codlea şi Gherla. A fost eliberat la 16 noiembrie 1960. Octav Bjoza, op. cit., pp. 95-106. 

6. Constantin (Paul) Caftangioglu, născut la 20 iunie 1938 în Bucureşti. A fost arestat la 25 iunie 
1958 şi condamnat la 20 de ani muncă silnică, pedeapsă redusă ulterior la 7 ani temniţă grea. 
A executat pedeapsa în închisorile Codlea, Gherla, Salcia şi Aiud. A fost eliberat la 18 aprilie 
1964. Informaţii din fişa matricolă penală din AANP. 

7. Valer Fucidjiu, născut la 4 martie 1940 în Tighina, URSS. A fost arestat la 23 iunie 1958 şi 
condamnat la 17 ani muncă silnică. În 1962 a mai primit o condamnare de 5 ani temniţă grea. 
A executat pedeapsa în închisorile Codlea, Gherla, Salcia şi Periprava. A fost eliberat la 
23 iunie 1963. Informaţii din fişa matricolă penală din AANP. 

cifra de 15. Am depus un jurământ, am făcut o ştampilă, am făcut legitimaţii şi un... să-i 
spun statut, un plan de luptă. 


În ce consta acest plan ? Ce doreaţi să întreprindeţi ? 

Păi s-a început să se sustragă litere şi cifre de plumb dintr-o tipografie în vederea 
înjghebării unei tipografii clandestine în pivnita unuia dintre noi... Apoi s-au făcut 
diferite propuneri. Unii voiau, de exemplu, să luăm legătura urgent cu partizanii din 
munţi - nu ştiau că şi ăştia erau pe terminate. În grupul lui Gavrilă Ogoranu' era deja 
intrată pe fir trădarea. Intraseră deja învățătorul Grovu!?, devenit mai apoi profesor, şi 
unul Niculescu!” din Bucureşti, pe care Securitatea a reuşit să-i infiltreze printre luptători. 
Şi ultimii luptători ai lui Gavrilă Ogoranu, că erau vreo şapte în ultima fază, au căzut 
prin trădare. Urma să luăm legătura cu luptătorii din munţi, neştiind cine sunt aceia, 
nominal, sau cine-i conduce. Acuma când te gândeşti, după zeci de ani, erau idei de 
curaj, erau nobile, de-a dreptul înălţătoare, aşa, când le citeşti, dar atunci prezentau un 
pericol pentru viaţă, un pericol de moarte. 

Şi cum ați ajuns să intraţi în vizorul Securităţii ? 

Am constatat acum, din documente, că organizaţia noastră a căzut în ghearele 
Securităţii dintr-o întâmplare. Şi noi toţi, chiar în temniţă, ne suspectam unii pe alţii. Şi 
am avut această curiozitate şi-am insistat ; şi, căutând în dosare ce s-a întâmplat, am dat 
peste alte lucruri triste, dar care m-au făcut şi mai puternic... Prefer să dau uitării pagina 
asta urâtă, dacă s-ar putea, deşi nu pot, pentru că Securitatea, după eliberarea noastră, 
prin şantaj, prin ameninţări, a reuşit să distrugă vieţile unora dintre noi, făcându-i să se 
uite poate cu jenă în ochii noştri, să-şi privească colegii de luptă şi suferinţă cu jenă. Ce 
să-i faci, asta a fost situaţia... 

Dar ce-am constatat din dosare : pe şeful organizaţiei noastre, Vlad Nicolae, îl chema 
ca şi pe taică-su. El n-avea de unde să ştie că bietul taică-su avea corespondenţa 


8. Ioan Cenţ[i]u, născut la 7 ianuarie 1939 în Braşov. A fost arestat la 25 iunie 1958 şi condamnat 
la 15 ani muncă silnică, pedeapsă redusă ulterior la 4 ani închisoare corecțională. A executat 
pedeapsa în închisorile Codlea, Gherla, Salcia şi Periprava. A fost eliberat la 23 iunie 1962. 
Informaţii din fişa matricolă penală din AANP. 

9. Dan Alexandrescu, născut la 14 aprilie 1939 în Cernăuţi. A fost arestat la 25 iunie 1958 şi 
condamnat la 17 ani muncă silnică, pedeapsă redusă ulterior la 5 ani temniţă grea. A executat 
pedeapsa în închisorile Codlea, Gherla, Salcia, Giurgeni şi Ostrov. A fost eliberat la 26 ianuarie 
1963. Informaţii din fişa matricolă penală din AANP. 

10. Mircea Panaitescu, născut la 15 august 1938 în Ploieşti, Prahova. A fost arestat la 25 iunie 

"1958 şi condamnat la 17 ani muncă silnică, pedeapsă redusă ulterior la 5 ani închisoare 
corecțională. A executat pedeapsa în închisorile Codlea, Gherla, Salcia şi Galaţi. A fost eliberat 
la 23 iunie 1963. Informaţii din fişa matricolă penală din AANP. 

11. Ion Gavrilă Ogoranu (1923-2006), unul dintre cei mai cunoscuţi luptători din rezistenţa armată 
anticomunistă. A activat în zona Făgăraşului şi nu a fost prins de Securitate decât în 1976, 
fiind eliberat în urma intervențiilor din Occident. După 1990 şi-a continuat lupta anticomunistă 
prin cele 7 volume de mărturii şi documente despre rezistenţa anticomunistă, intitulate „Brazii 
se frâng, dar nu se îndoiesc”. 

12. Ion Grovu, învăţător din Sâmbăta de Sus, închis pentru scurt timp în Cetatea Făgăraşului. 
I. Ciupea, V. Ţârău, F. Olteanu, A. Dobeş, R. Fürtös, C. Budeancă, op. cit., II. 

13. Constantin Niculescu, ofițer de Securitate, infiltrat ca preot în localitățile din zonă pentru a 
afla informații despre partizani, sub pretextul că vrea să-i ajute. Doina Jela, op. cit., p. 203. 

interceptată de Securitate de ani de zile. La poştă, când venea corespondenţa, înainte de 
a se repartiza factorilor poştali, trecea prin mâna securiştilor, care se uitau pe listă şi, 
pac, pac, puneau unele într-o cutie, iar altele luau drumul Securităţii. Şi toată corespondenţa 
noastră am găsit-o fotografiată. Xerox pe vremea aceea nu era, iar unele din scrisorile 
noastre erau copiate de mână de securişti, asta când n-avea cine să le bată la maşină. 

La un moment dat, şeful organizaţiei noastre, care era student la Facultatea de Litere 
şi Filosofie la Bucureşti, scrie unui altu' rămas în Braşov: „Măi, ia legătura cu Luca 
Eugen” - erau doi fraţi gemeni, Tiberiu!“ şi Eugen Luca - „şi până vin eu în vacanţa de 
iarnă cei doi să plece la Iaşi, peste o lună, să ia legătura cu Octav Bjoza. Îl găseşte la 
catedra cutare, căminul cutare, îi de nădejde, om serios, pe care putem conta”. 

Ei, cade scrisoarea asta în mâna Securităţii şi ne pune sub urmărire. Şi ne-a urmărit 
din octombrie 1957 până în 25 iunie '58, când, în aceeaşi zi şi aproximativ la aceeaşi 
oră, toţi, pe unde eram studenţi sau elevi, am fost arestaţi, ca să nu mai avem timp să 
comunicăm, deşi comunicările pe vremea aceea erau anevoioase. 

Eee, dar după ce au interceptat scrisorile ne-au plasat nişte informatori pe lângă 
fiecare. Acuma, când am fost în arhive, eu i-am depistat pe toţi, pe unii îi şi ştiu cum îi 
chema, după cum au întocmit frazele, după evenimentele despre care era vorba, că 
mi-am adus aminte după zeci de ani de treburile astea. 

Şi în dosarele Securităţii găsesc că eram urmărit ca student la Iaşi timp de 10 zile, zi 
şi noapte, lăsat 20, iar luat 10 zile. Şi, domn'e, cei care mă urmăreau erau de-a dreptul 
penibili. Scriau: „A ieşit la ora 6 şi un sfert dimineaţa din căminul «Mihai Eminescu». 
A mers până la intersecţia străzii Eminescu cu Cuza Vodă, a ridicat şapca de pe cap, s-a 
scărpinat nervos, a pus-o la loc şi-a plecat mai departe. A intrat la alimentara de la 
numărul 29 de pe strada Alexandru Ioan Cuza şi-a cumpărat trei cutii de conserve a câte 
3,25 lei fiecare”. Sau un alt raport: „S-a oprit la intersecţia străzii Păcurari cu Copou 
şi de la chioşcul de ziare a cumpărat cu 25 de bani «Sportul Popular». A plecat de la 
facultate însoţit de cinci-şase colegi studenţi”. 

În Iaşi, ca-n fiecare oraş, exista un cartier d-ăsta, să-i zic... mai rău famat, cu 
bătăuşi, cu derbedei, cu huligani, căruia şi azi cred că îi spune Țicău, unde-i şi bojdeuca 
lu” Creangă. Şi, la un moment dat, fiind în dispută un petec de teren acolo pe la 
Agronomie, unde ne duceam noi să jucăm fotbal, a izbucnit un scandal. Eu eram foarte 
bine dotat fizic şi aveam şi o dexteritate la bătaie de excepţie, deşi niciodată n-am 
provocat în viaţă vreun scandal, dar totdeauna n-am precupeţit niciun efort în a sări în 
apărarea celor mai slabi. Şi-a izbucnit un conflict între studenţi şi derbedeii ăia de-acolo, 
şi conflictul fiind de mai multă vreme, că tot veneau şi ne deranjau, deşi acel teren era 
pe teritoriul Facultăţii de Agronomie, un maidan la urma urmei, le-am aplicat o corecție 
soră cu moartea. Am bătut, cred, fără nicio exagerare, vreo 10, în două minute... Nu mai 
era nimeni în picioare, căci pe lângă forţa fizică aveam şi o viteză de reacţie foarte rapidă. 

Da' iacă să vă spun şi-o treaba comică. Eu am făcut multe fotografii, cu un aparat de 
mărit în alb negru construit de mine. La câteva zile după incidentul de la Agronomie, am 
zis: „Hai să mergem pe Cetăţuie, să facem o mică excursie...” Eram revoltat de faptul 
că, atunci când au pătruns ruşii în ţară cu războiul, au urcat şi la Cetăţuie, unde la 


14. Tiberiu Luca, născut la 15 ianuarie 1939 în Zărneşti, Braşov. A fost arestat la 25 iunie 1958 
şi condamnat la 15 ani muncă silnică, pedeapsă redusă ulterior la 5 ani temniţă grea. A exe- 
cutat pedeapsa în închisorile Codlea, Gherla, Salcia, Periprava şi Giurgeni. A fost eliberat la 
31 ianuarie 1963. Informaţii din fişa matricolă penală din AANP. 


BRAŞOV 113 


mănăstire, la toate picturile de sfinţi, le-au scos ochii cu baioneta, au împuns în ochi 
toate icoanele acelea, şi-am vrut să le fotografiez. Eram conştient de gravitatea actului 
comis de respectivii. 

Eram opt-nouă studenţi, şi pe fotografii găseşti ziua, luna, anul... Şi mergem la 
Cetăţuie, şi de grupul nostru se ţinea un nene, un cetăţean, care tot venea când la 10 me- 
tri, când la 3 metri. Şi mă uit la el, îl văd, îl las în pace, mă uit la el, îl văd, îl las în pace. 
Tot dădea să se-apropie de noi să vadă ce facem. Credea că noi mergem acolo să ţinem 
vreo şedinţă, ceva, să ne organizăm, să facem ceva acolo pe platoul dealului. Şi eu, când 
îl tot văd, îi spun lui Costel Brânduş, care acu’ îi profesor de geografie la Universitatea 
din Suceava: „Bă Costele, ia ţine haina asta, că eu mă duc la ăsta şi când îi trag două 
palme îl ia dracu”. Nu-i e ruşine, măgaru'? Ce se tot ţine de noi?” Au intervenit 
colegii: „Lasă, nu te du, că nu ştii, că poate e un nevinovat...” Nu m-am dus, da' am 
constatat după zeci de ani că ăla era tocmai securistul care mă urmărea pe mine. 


Probabil ar fi urmat o reacţie imediată din partea Securităţii, dacă vă duceați... 

Vai, cred că mă luau imediat! Asta se întâmpla cu v'o două luni înainte de a fi 
arestat. Ei, iacătă o treabă care acuma stârneşte râsul, dar atunci putea fi groasă de tot 
problema, că io-l puteam bate p-ăla de-l lua dracu’. Şi cum se interpreta chestia asta la 
proces ? Că ar fi zis c-am ştiut cine-i, cu certitudine. Mi se puneau în cârcă alte treburi 
care-şi găseau o rezolvare - ferească Dumnezeu -, dacă nu chiar capitală! Mă şi rupeau 
de treburile ălelalte. Io cred că era suficient cu ce mă-nhăţau „fraţii” atunci. Ei, iaca, aşa 
am scăpat eu nearestat atunci, în noaptea următoare, când era să îi trag o chelfăneală 
acestui securist, neştiind cine este. 


Cum s-au desfăşurat anchetele ? 

Ei au avut interceptată corespondenţa lui Vlad Nicolae către fraţii Luca, şi asta pe 
mine m-a apăsat şi în anchetă, şi în proces. Că eu n-am vrut să recunosc. Citez din 
scrisoare, dar din memorie, şi cu certitudine nu greşesc: „Dragă Octave, a sosit 
momentul să facem ceva pentru biata noastră ţărişoară”. Şi eu îi răspundeam: „Dragă 
Nicule, aici am prieteni foarte mulţi şi buni pe care pot conta, la o adică”. Şi făcea 
anchetatoru' : „Păi crucea şi dumnezeii mă-tii de bandit, bă, tu-ţi baţi joc de noi, mă? 
Păi tu nu vezi ce scrie ăsta? Ce vrea să spună aici?” „Nu ştiu, c-ăsta era cam tâmpit, 
colegul meu. Eu nu ascultam. Am fost coleg de bancă cu el, dar el vorbea... Eu eram cu 
sportu’, cu literatura, cu nu ştiu ce, n-aveam timp de astea.” „Cum, mă, păi tu uite ce-i 
răspunzi aici ! ” „Eee, eu mă gândeam la Olimpiada Tineretului, la Festivalul Mondial al 
Tineretului, care urma să aibă loc la Viena, şi vroiam să-i spun că mă pregătesc pe linie 
sportivă, să particip la întrecerile sportive studenţeşti.” Că eu eram curtat de marile 
cluburi sportive din Braşov, dar nu m-am dus, că nu mi-a plăcut să fiu înregimentat în 
cantonamente ; ca până la urmă să am parte de închisoare, unde mai înregimentat ca 
acolo nu puteai să fii niciunde. 

Şi, până la urmă, în anchetele mele, am scris: „Da, domnule, mi-a spus, mi-a scris, 
da-ntrebaţi-l pe el ce-a vrut să zică. Într-adevăr, mi-amintesc că mi-a spus odată, dar 
n-am fost de acord cu el. Cum puteam eu să accept aşa ceva? ” Şi, din cauza asta, că am 
negat, presupun că am fost cel mai bătut din grupul meu. Faptul că n-am recunoscut, 
deşi ei aveau acele scrisori, din care, vorba aia, doar tâmpit să fii să nu-ţi dai seama ce 
vor să sugereze, şi eu o ţineam că: „Nu şi nu. Nu şi nu”. Ei, şi m-a costat treaba asta. 

Şi, de exemplu, îmi amintesc că de la Uranus m-au mutat la Securitatea din Braşov, 
unde am intrat pe ll august 1958, ziua în care împlineam 20 de ani. Şi se deschide 

celula, şi mai erau trei în celulă. După ce m-a închis înăuntru, primul de lângă mine, tot 
un tânăr, înalt, brunet, zice: „Cum te cheamă ?” Îi spun. Se recomandă şi el: „Reiner 
Szegety, student”. „Şi eu tot student...” Ăilalţi doi stăteau mai deoparte. „În ce an?” „În 
anul II.” „Şi eu tot în II.” „La ce?” Zic eu: „La Geografie-Geologie”. „Eu la 
Teologie...” „Şi câţi ani ai?” „Păi, sunt născut în 1938.” „Păi, şi eu tot în 1938.” „În 
ce lună?” „În august.” „Păi, şi eu tot în august.” „În ce zi?” „În 11.” „Păi, şi eu tot 
în 11!” Iacătă, iarăşi o curiozitate extraordinară, într-o celulă a Securităţii din Braşov, 
să te întâlneşti doi deţinuţi reţinuţi, că nu fusesem condamnaţi, exact în ziua în care să 
născuseră. A murit, săracu”, într-un orăşel din Germania, cum intri din Austria de la 
Salzburg către Miinchen. Şi mai era încă o figură mare despre care ar trebui să vă 
vorbesc, Freddy Prack!’ din Banat. 

Ei, după ce m-au arestat, am stat în 14 locuri, da' n-am stat mai mult de şase luni 
într-un loc. Luând-o pe rând, am trecut prin: Securitate Iaşi, Securitate Uranus în 
Bucureşti, pentru foarte scurt timp, unde am primit o cizmă în spate şi-un pumn în faţă 
de la un căpitan pe nume Enoiu!S, care mai apoi mi-a spus: „Las” că stăm noi de vorbă 
mâine ! ” Dar mâine eu nu mai eram acolo. Că ştia că eu sunt ăla de la Iaşi care n-am 
recunoscut nimic. 

De Ia Securitatea din Braşov am fost dus la închisoarea din Codlea, unde am stat până 
la data când ne-a judecat, pe 10 octombrie. 


Povestiţi puţin despre închisoarea din Codlea. 

Au fost multe cazuri de detenţie de tată şi fiu sau de fraţi, dar atunci în Codlea tată 
şi fiu eram numai eu şi cu tata. În Codlea, eu am inaugurat izolatorul. N-avea geamuri, 
numa gratii. Era iarnă, în ajunul Crăciunului lui 1958, şi m-au băgat acolo şi-am stat 
până de Bobotează. Mă prinseseră vorbind de la geam, de la o celulă la alta, dimineaţa 
la ora 5 şi un sfert, cu tatăl meu. Aflasem cu o seară înainte că şi el o fost arestat şi 
tocmai era adus de la procesul lui. Tata ştia că eu sunt arestat, dar nu ştia că-s acolo. Eu 
nu ştiam că a fost şi el arestat, doar bănuiam, şi le spuneam colegilor mei: „Mi-e teamă 
să nu-l ia şi pe tata!” 

Şi din cauză că nu aveam geam, o săptămână cât am fost singur eu n-am dormit, de 
frică să nu îngheţ. Şi stăteam în picioare, răzămat cu umărul de zid, şi, când oboseala era 
extraordinară, îmi cădeau genunchii, tresăream, mă trezeam şi iară mă verticalizam... Şi 
aceste momente, după ce se-mplinea săptămâna, deveneau tot mai dese, din cauza 
oboselii acumulate şi-mi scăpau genunchii, şi iară mă trezeam şi mă ridicam, de teamă 
să nu îngheţ, să nu mă îmbolnăvesc. 

Un tânăr care a trecut şi el prin închisoarea din Codlea, Kurt Rotmann!, cu doi de 
„n”, a fost prins că a greşit şi el cu ceva. Gardianul de serviciu, Nica din Codlea, care 


15. Alfred Prack, născut la 27 februarie 1932 în Timişoara. A fost arestat la 13 septembrie 1951 
şi condamnat la 18 ani muncă silnică. A executat pedeapsa în închisorile Timişoara, Jilava, 
Gherla, Aiud şi Periprava. A fost eliberat la 28 iulie 1964. Informaţii din fişa matricolă penală 
din AANP. 

16. Gheorghe Enoiu, şeful Serviciului Anchete Penale din cadrul Direcţiei a VIII-a a Securităţii 
Statului între 1950 şi 1960, http : //www.iiccr.ro/pdf/ro/sesizare_penala_gheorghe_enoiu.pdf, 
accesat la 28 septembrie 2008. 

17. Kurt Rotman[(n], născut la 3 noiembrie 1939 în Cisnădie, Sibiu. A fost arestat la 24 iulie 1959 şi 
condamnat la 15 ani muncă silnică. A executat pedeapsa în închisorile Codlea, Jilava, Galaţi şi 
Periprava. A decedat la Periprava la 2 martie 1960. Informaţii din fişa matricolă penală din AANP. 

mai trăieşte în Codlea, i-a făcut raport şi l-a pedepsit cu izolarea. Kurt s-a culcat şi a 
făcut tuberculoză pulmonară, săracu'. Avea 18 ani neîmpliniţi atunci. Aveam să mă mai 
întâlnesc cu el mai târziu, în lagărul de la Grind, după ce m-am întors de pe Bacul 
4-Grind, de la stuf. 

În celulă, când a mai băgat şi pe alţii, dormeam pe rând, pe un petec de rogojină sau 
pe o scândură care să prindea ziua cu un foraibăr de perete, avea balamale şi se ridica pe 
perete... o scândură. 


Aţi spus mai devreme că şi tatăl dumneavoastră era închis la Codlea. Pe el de ce l-au 
arestat ? 

Atunci când s-au pronunţat sentinţele în cazul nostru, pe noi nu ne-au mai lăsat în 
sală. Şi când tata a auzit: „Bjoza Octav - 15 ani muncă silnică...”, a sărit în sus cu 
pumnii ridicaţi către tavan şi a zis: „Crucea şi dumnezeii mamii voastre ! Voi sunteţi 
bandiții, daţi-ne copiii înapoi ! ” L-au arestat şi l-au acuzat că prin acte de teroare a vrut 
să influenţeze completul de judecată. Am găsit în dosarul lui tata încadrarea şi-am făcut 
xerocopie de pe acele acte : „Instigare la acte de teroare”. Şi cel care l-a acuzat de treaba 
asta trăieşte, este general, se numeşte Ioan O. Baciu, stă în Braşov pe strada Dobrogeanu 
Gherea şi are o pensie de aproape 40 de milioane. Câtă nerecunoştinţă din partea statului 
român şi câtă neruşinare ! Călăii să aibă în continuare pensii mai mari decât cei care au 
fost asupriţi de ei, care, timp de-o viaţă întreagă, să aibă pensii de patru până la 
şase-şapte ori mai mici... Da, este revoltător. 


După proces v-au transferat la altă închisoare ? 

După judecată am mai stat un timp împreună cu încă vreo câţiva din grupul meu, apoi 
în două etape am fost transferați la Gherla. Eu am ajuns la Gherla în 12 ianuarie '59. 
Transportul s-a făcut cu un bou-vagon, în chip de dubă, cu geamurile bătute în scânduri, 
să nu ştie nimeni ce-i acolo. Ne-au adus, ne-au tras pe o linie moartă la Gherla, şi 
noaptea, cam pe la ora 1, au dus militarii de la Securitate pe traseu. Acolo, în preajma 
închisorii, 100-200 de metri în sus, în jos, securiştii opreau pietonii sau circulaţia de 
oricare ar fi fost: animală sau auto. De la gară, ne-au pus în camioane deschise, pe 
burtă, ca să nu fim văzuţi. Poate n-aveau dube la momentul ăla acolo, posibil. Şi când 
am ajuns la închisoare era oprit tot, şi noi am coborât din camion şi am intrat pe poartă. 


Care a fost prima impresie la Gherla ? 

Eee... Două rânduri de gardieni creaseră un culoar prin care noi trebuia să trecem în 
şir indian cu bocceluţa în mână. Şi ne aşteptau cu bâte, unul c-o potcoavă de cal, unu’ 
c-o clanţă de uşă, unu” c-un picior de scaun curbat, c-acolo era şi fabrică de mobilă, şi 
o ploaie de lovituri s-a năpustit asupra noastră. Era o teroare cumplită şi psihică, şi 
fizică, plus înfometarea, liniştea, că trebuia să vorbeşti numai în şoaptă, să fii dus de 
colo-colo numai legat la ochi sau cu cătuşe la mâini... Era o presiune psihică asupra ta 
care te măcina. Cu toate astea, pe mine mă făcea mai tare, mai puternic. 


La Gherla avusese loc o revoltă. Se mai vorbea despre ea când aţi ajuns ? 

Da, la Gherla avusese loc o aşa-zisă revoltă a frontieriştilor. Au bătut cu picioarele de 
pat demontate în uşi de ziceai că le sparg. Şi au cerut să vină comandantul, să se revină 
la un regim de detenţie mai uman, să li se dea pachete, medicamente, nu ştiu ce. Au adus 
pompierii cu furtunuri de apă ca să-i stropească, să-i ude. Şi se-auzeau ţipetele până în 
centrul oraşului, căci penitenciarul e relativ aproape de centru, la 2-300 de metri. Şi se 
auzea vuietul ăla, cum urlau deţinuţii. Atunci, au lansat zvonul în oraş că închisoarea a 

luat foc, că-i un incendiu, şi de-aia trec pompierii. Dar Istrate! o pus pă terasa de la 
pavilionul II parter o puşcă-mitralieră din-aia cu două picioruşe şi-a tras, a luat la secerat 
faţada închisorii, şi se zice că un om ar fi murit şi încă vreo câţiva ar fi fost răniţi de 
gloanţele trase de acest criminal, care au ricoşat din paturile metalice!?. Şi din cauza asta 
erai luat în primire încă din capul locului, ca să ştii că aici e Gherla. 


Cum puteţi descrie condițiile de la Gherla ? 

Am stat mai multe luni de zile în celula 37 de la etajul I. La ferestre erau bătute 
scânduri una lângă alta, un fel de obloane care, în funcţie de pulsul din politica externă, 
de ce se-ntâmpla prin lume, de conflictele dintre cele două lagăre, s-apropiau sau se 
depărtau de perete... Şi ce însemna asta ? Viaţă! Mai mult aer, mai multă lumină. Când 
erau lipite de perete era cumplit, ca-n vara lui '59, când oamenii mureau pe capete. Ne-a 
mai lovit şi-o gripă spaniolă, care într-o perioadă scurtă a secerat mai ales bătrânii şi 
bolnavii de tuberculoză. Asta se întâmpla în vara anului '$9. Auzeam cum aruncau 
cadavrele înţepenite în căruţă sau pe platforma unui camion, să le ducă la groapa 
comună, în deal, la cărămidăria din Gherla, pentru că se umpluseră toate locurile în 
cimitirul care era peste zid de închisoare. Închisoarea e situată pe axa nord a Gherlei, la 
ieşirea din oraş către Dej. Pe stânga îi cimitirul, gardul închisorii şi închisoarea. 

După vreo două luni a venit şi ziua când ne-au scos pentru prima dată la aer, în curtea 
pavilionului principal, construit în 1859. Eu pătrundeam acolo cu prietenii mei exact la 
100 de ani de la construirea acelui pavilion impunător, ziceam noi „modern”, dar el avea 
100 de ani atunci. Curtea de plimbare avea formă de hexagon. La intersecţia tuturor 
diagonalelor hexagonului era un stâlp, care avea în vârf o turelă, în care stătea un gardian 
care putea privi în cele şase felii ale hexagonului. De la stâlp porneau garduri care 
împărțeau curtea în şase părţi. Fiecare latură din cele şase avea o poartă pe unde intrai 
pe latura mică. Deci curţile erau ca şase felii de tort, şase curţi ca să nu te vezi unul cu 
altul. Nu vedeai o crăpătură în gardurile astea... Erau din scândură şi erau făcute în 
pripă, dar între scânduri erau bătute şipci, ca să nu poţi să vezi prin crăpăturile dintre 
ele. Deci sus stătea un gardian. Un alt gardian îi scotea din celulă pe cei care se plimbau 
cele 10-15 minute, că mai mult nu ne lăsau, apoi îi ducea înapoi în celulă. 

Odată ne scoate la plimbare, şi trebuia să priveşti la vârful bocancilor şi să mergi unul 
după altul în şir indian. Şi trebuia să te-nvârţi în interiorul acestui triunghi cu feliile 
ascuţite. Ei, şi eu ridic capul şi văd că pe frontispiciul de deasupra intrării principale în 
pavilionul acesta scria 1859. Şi-i spun prietenului meu Ioan Cenţiu, care mai trăieşte în 
Braşov: „Băi Nelule, fii atent, are 100 de ani clădirea ! ” Gardianul din turelă mă vede. 
Îl chema Todoran şi era ofiţer în fabrică, dar uneori, probabil, îi înlocuia şi p-ăştia de pe 
secţii, de la celular, cum îi ziceam noi. Când gardianul ne ducea înapoi în cameră, a 
coborât din turelă, a venit la mine şi : pac, pac, mi-a tras două palme. „Bandit nenorocit, 
te uiţi după avioane americane ? Te uiţi pe sus dacă nu vin americanii? ” Ei, cei care 
faceţi muncă de cercetare, de investigaţie, veţi spune: „Ah! Aiurea! Bjoza exagerează. 


18. Constantin Istrate, fost învăţător, locotenent-major de Securitate, adjunct al comandantului de 
la Gherla în 1958. Era şeful grupei care executa condamnările la moarte, Doina Jela, op. cit., 
p. 148. 

19. Pentru detalii despre deţinuţii răniţi în urma intervenţiei lui Istrate, a se vedea interviul cu 
Alexandru Maier, sanitar în Gherla la acel moment, publicat în Cosmin Budeancă (coord.), 
Experienţe carcerale în România comunistă, |, Editura Polirom, Iaşi, 2007, pp. 193-209. 

Asta a păţit-o altu’, nu ştiu unde...” Noi între noi am stabilit că acelaşi lucru l-au păţit 
mai mulţi, deci nu este o exagerare. Şi ăsta este iarăşi un indiciu că, undeva, cineva le 
vorbea despre aşa ceva. Şi poate că acelaşi ofiţer le-a mai făcut treaba asta şi altor 
deţinuţi de-a lungul timpului, pentru că am aflat că şi altora li s-au întâmplat aceste 
lucruri. Nu sunt minciuni, nu sunt exagerări, cu certitudine că li s-au întâmplat şi altor 
persoane în alte locuri aceleaşi lucruri. 

Probabil că politrucul lor a fost instruit: „Bă, ăştia aşteaptă să vină americanii. Nu-i 
lăsaţi să se apropie de voi, că vă dezarmează şi trag în voi...” Şi câte şi mai câte, pe care 
le-am stabilit eu, care am fost în 14 locuri. 

Dar să revin... Iau cele două palme şi, când intrăm pe scări să ne ducă la celulă, 
Istrate stătea pe balustrada de la etajul I şi mă urmărea. Istrate era un tip ţigănos, mic, 
pirpiriu, cu-o figură vicleană, de ticălos. În timp ce eu încă mai eram în Gherla era 
locotenent, da’ l-au făcut locotenent-major la începutul toamnei lui '59, când am fost 
luat eu şi dus în Balta Brăilei. Şi spune: „Ia, tu şi tu! ” Pe doi din cei cam 42 care eram 
în cele 12 paturi. Era iarna pă terminate, dar era încă frig şi eram desculți, cu bocancii 
în mână, Că n-aveai voie să ieşi în bocanci, că erau cazoni şi-aveau ori potcoave, ori 
blachiuri şi s-auzea poc, poc, poc, poc. De ce? Ziceau ei că zgâriem mozaicul şi-i dat 
cu ceară. Aiurea, fals, erau instruiți să nu să ştie din celula de-alături câţi îs dincolo după 
numărul paşilor. 

Şi ne opreşte şi ne duce în camera ofițerului de serviciu. Ofiţer de serviciu era 
gardianul Stan, din Mintiu Gherlii de loc. Şi zice Istrate : „Bine, mă, păi voi vreţi să mă 
băgaţi în puşcărie alături de voi? Păi voi n-aveţi grijă de sănătatea voastră, mă? Păi, 
desculți, mă? De ce nu v-aţi pus, mă, ciorapi? Voi vreţi să vă-mbolnăviţi, să muriţi 
p-aici, mă? Să mă băgaţi pe mine în puşcărie lângă voi, mă ? ” Zicea aşa în bătaie de joc, 
că mureau pe capete săracii. „Ia stai să-ţi dau eu ciorapi, mă, dacă n-ai! ” Şi ne-a aşezat 
pe burtă, pe mozaicul încăperii, ne-a pus să ridicăm de la genunchi picioarele în sus cu 
tălpile apropiate şi să stăm cu capul pe mâini. A luat ciocanul cu care bătea gratiile de 
la ferestre la predare şi la primire, ca să vadă dacă cineva în timpul zilei sau nopţii nu le-a 
tăiat să fugă. Da' cu ce să le tai? Şi-ai noştri aveau atâta demnitate în ei încât nici dacă 
ne deschideau uşile nu fugeam. Spuneam că să vină să-şi ceară iertare de la noi dacă vor 
să plecăm acasă... Aşa eram de naivi, pe undeva. Ei, şi cu ciocanul cu care bătea în 
gratii, care era un cilindru de stejar cu dimensiunile de 20 de centimetri lungime şi un 
diametru de vreo 10, cu o coadă lungă cam de 1,20 metri, făcută din carpen sau salcâm, 
lemn fibros care nu se rupe. S-a dat în spatele meu şi a-nceput să dea cu ciocanul în tălpi 
cum dai cu toporul când tai lemne. Mi-a spus: „Scoate bocancii! ” În gândul meu zic : 
„Aoleo, ce-o să mă doară acum”. La un moment dat, după ce-am scos un bocanc, zice : 
„Nu, unul lasă-l! ” M-am gândit: „Bă, ăsta mai are un pic de suflet în el, probabil”. Şi 
căutam când mă lovea să împing piciorul cu câţiva milimetri un pic mai sus, ăla cu 
bocancul, ca să preia el lovitura, dacă se putea. 

Şi îmi trage 25 de lovituri. Simţeam cum trupul se contractă şi mi se părea că din 
contracția aceea parcă săream de la pardoseală câţiva centimetri, o palmă, că, pentru o 
clipă, pentru o fracțiune de secundă, înving gravitația. Parcă simţeam cum sar, mă 
opresc şi iară cad. Lovea, se contractau muşchii, săream parcă. Şi zice: „Ia uite, Stane, 
banditul nu că nu ţipă, da’ nici nu icneşte! Ia stai, bă, să-mi dau vestonul jos. Ia pune 
vestonul acolo în cuier, să-i mai trag o portie”. După 50 de lovituri a trebuit să cheme din 
celulă pe cineva cu o pătură, şi m-a târât în celulă. Când am ajuns, ăi care aveau vechime 

de ani de zile au întrebat imediat: „Te-o lovit peste bocanc?” Eu, fericit: „Da!” 
„Scoate-l repede! Rupeţi-l! Distrugeţi-l! 'Tăiaţi-l! Scoate-l repede, că altminteri e 
groaznic, te strânge ca-ntr-o menghină şi o să ai dureri cumplite ! ” Nu l-am mai putut 
scoate deja... Şi durerile erau groaznice. Atunci, cu o coadă de lingură ascuţită mi-au 
tăiat cusăturile bocancului şi-au crăpat pielea, şi aşa, sacrificând bocancul, au reuşit să 
mă salveze de-acele dureri extraordinare. 

Şi la Piteşti ştii ce le făceau ? Stăteau lângă ei şi nu îi lăsau să îşi scoată bocancii, şi 
trebuia să suporte acele dureri extraordinare, care durau ore, zile. Eu am fost salvat de 
cei cu experienţă. Şi o lună de zile mă deplasam ţinându-mă de marginea paturilor, şi-n 
genunchi, şi-n mâini, neputând să mai pun tălpile pe podele. Iacătă o bătaie care nu se 
poate uita. Am mai luat multe bătăi, şi toţi au luat. Vă rog să mă-nţelegeţi, nu doar eu 
am luat, că nu am fost eu cel mai mare luptător anticomunist, nu eu am suferit cel mai 
mult de pe urma asta : toţi am fost bătuţi, diferă doar ca loc şi ca timp. N-a scăpat nimeni 
nebătut. Dacă vă va zice unul că nu a luat bătaie, cred că ori a uitat, şi-i grav, ori 
exagerează pur şi simplu treaba asta. Nimeni n-a scăpat de la măcar câţiva pumni, câteva 
palme, câteva picioare. Dar pentru mine asta a fost cea mai cruntă bătaie. Ei, aşa a fost 
cu Istrate la Gherla. 

Eraţi mulți deţinuţi în Gherla atunci ? 

Păi, la un moment dat, în vara lui '59, eram trei şi jumătate la un pat. Întrebând pe 
unul care tăia porţiile de pâine dimineaţa, mi-a spus că am trecut de 10000. Mie mi-e 
teamă să avansez cifre, exagerate foarte mult de unii dintre noi, foştii deţinuţi politici, şi 
chiar de unii istorici. Este şi cazul lui Florin Mătrescu2, care a scris şi-o carte unde dă 
numărul morţilor între 500 000 şi 800000. Este o cifră exagerat de mare. Nici vorbă 
de-aşa ceva. Nu tre' să exagerăm. Şi mi-e teamă să spun mai mult decât de ordinul 
zecilor de mii, dar e suficient ca să acuzi un regim, un sistem, pentru că poate nu 
moartea a fost importantă, că ăia s-au eliberat, săracii, ci teroarea care a existat asupra 
familiilor noastre, care a fost mai grea. 

Noi eram unul închis acolo, da’ acasă mai sufereau cel puţin încă doi, trei, cinci, 
părinţi, fraţi, surori. Ei sufereau din cauza ta, că erai deţinut politic. Şi, după socotelile 
mele, cifra globală a celor care au suferit cred că nu greşim când o împingem până către 
două milioane. lar numărul deţinuţilor, punând pe toţi cei care s-au perindat, cu 
certitudine a fost de ordinul sutelor de mii, cifră enormă, raportată la populaţia României 
de 18 milioane, cât era atunci. 

Foloseaţi comunicarea în morse ? 

Cum să nu? Noi ştiam tot. Prin morse, cu o viteză uluitoare, se răspândea orice 
veste. „A venit unul din Braşov.” „A venit unu’ din Moeciu, din Bran” ...de nu ştiu 
unde. „Aveţi pe vreunu” din Bran?” „Dacă vreţi să ştiţi ceva, e arestat în anul cutare, 
luna cutare, îi proaspăt arestat, îi venit acuma, cine vrea să ştie ultimele noutăţi din satul 
lui...” Repede circulau aceste informaţii prin ţevile caloriferelor, care, de altfel, nu 
dădeau căldură niciodată. 


Dar, totuşi, cum de nu vă auzeau gardienii ? 
Ooo, păi auzeau, dar nu puteau stabili locul, că era greu. Uneori mai cădeam în 
plasă, şi-atuncea ne prindea, ne făcea raport şi plăteam cu izolare, cu mâncare o dată la 


20. Florin Mătrescu, Holocaustul Roşu, ediţia a II-a revăzută şi adăugită, f.e., Bucureşti, 1998. 

trei zile, că asta era regula izolării. Şi dacă mai erai şi clonţos sau recalcitrant şi erai 
prins pentru a doua oară într-un interval scurt de timp, îţi puneau şi lanţuri la picioare, 
ca să fie treaba şi mai grea şi să ştie ceilalţi din celulă ce-ai păţit când te-ntorci şi să nu 
mai facă. 

Încă ceva interesant de la Gherla. Formula obligatorie de adresare pentru gardieni 
era: „Să trăiţi, domnule locotenent”. Dacă puteai să-i pui vreun grad în plus, să-l faci 
locotenent-major sau căpitan, făcându-te că nu ştii care-s gradele, îl gâdilai mult şi pe 
Istrate, şi pe toţi ăilalţi de teapa lui. 

După Gherla ce a urmat ? Spuneaţi că v-au dus în Deltă. 

Da, de la Gherla am ajuns în lagărele de muncă din Deltă. Aici trebuie să vorbim şi 
de faimosul Bac 4, unde am fost dus într-o zi de 5 decembrie a anului 1959. Ne-au scos 
pe puntea bacului pe care aveam să fim încartiruiţi în timpul muncii de 3-4 luni de zile, 
cât urma să se facă recoltarea stufului. Am ieşit pe puntea metalică, şi bătea un crivăţ 
dinspre pusta rusească, cumplit. Poate că nu erau multe grade sub zero, dar bătea tare 
crivățul, iar noi eram îmbrăcaţi cu hainele acelea de vedeai prin ele, cu o țesătură ca de 
sac. N-aveai voie să ai două cămăşi sau pulover pe sub zeghe, pe sub haina vărgată, şi 
era cumplit. Pe spate aveam vopsite cu păcură două litere, mari cât spinarea, un „C” şi 
un „R” — „contrarevoluţionari”. Cei de drept comun aveau un „D” şi un „C”. Atunci am 
ieşit încolonaţi câte doi pe punte, şi eu eram cu prietefiul meu Ioan Cenţiu, care avea o 
infecţie la degetul mare al unui picior. Când am coborât pe punte era o masă de oameni 
exact ca în filmele despre Auschwitz, când coborau evreii din tren şi treceau pe la o masă 
să se facă identificarea persoanei, după care îi încolona şi luau drumul morţii. Ei, şi când 
l-o văzut pe ăsta că şchioapătă puţin, o zis: „El la stânga! Tu la dreapta! ” El în lagărul 
de la Grind, eu la Bacul 4 de la stuf. 

Acolo a fost cumplit, iarna, cu picioarele mereu în apă. Solul este îmbibat de apă, 
mustea, vegetaţia care-a putrezit nu s-a dus în altă parte, s-a tot depus, s-a tot depus, şi-o 
vedeam uscată deasupra, dar când călcam sau dacă stăteam mai mult într-un loc, 
se-afunda şi-ţi intrau ppincile până sub nivelul apei. Şi-nchipuiţi-vă că acolo mai era şi-o 
pojghiţă de gheaţă şi dedesubt apa avea un grad-două. Era groaznic. Pumnale ți se 
înfigeau în picioare... 

Câte ore trebuia să lucraţi zilnic ? 

De dimineaţă până se întuneca. 


De cine vă mai amintiţi de acolo ? 

Eram fraţii gemeni Luca, eu, Fucidjiu Valer, Gheţu Adrian, căpitanul Vladimir 
Profir”, care mai trăieşte în Piteşti şi astăzi şi a fost şi brigadier la Stoeneşti, şi la stuf. 
El a avut o ţinută de-o demnitate ieşită din comun. Noi am lucrat acolo în colectiv şi el, 
în loc să ne lase pe noi să luăm responsabilitatea asupra noastră, o lua asupra lui. 

Deşi erau condiţii grele, am rezistat, şi-au rezistat mulţi, dar şi mulţi au rămas 
pe-acolo, săracii. Îmi amintesc de căpitanul de tancuri Duca??, de la Piteşti, de 32 de ani, 


21. Vladimir Profir, născut la 3 iunie 1930 în Borisovca, Basarabia. A fost arestat la 12 mai 1958 
şi condamnat la 20 de ani muncă silnică. A executat pedeapsa în închisorile Piteşti, Ocnele 
Mari, Gherla, Salcia şi Periprava. A fost eliberat la 28 iulie 1964. Informaţii din fişa matricolă 
penală din AANP. 

22, Mihai Duca, născut la 19 februarie 1928 în Gherla, Cluj. A fost arestat la 30 iunie 1958 şi 
condamnat la 15 ani muncă silnică. A executat pedeapsa în închisorile Piteşti, Ocnele Mari, 

pe care nu pot să-l uit cât oi trăi. Un alt coleg de-al lui, căpitanul Mărgineanu”, a fost 
condamnat la moarte şi executat la Gherla, în încăperea de cum intri pe stânga. Ei, şi 
bietul Duca... era un optimist, şi s-a stins în braţele noastre. Întotdeauna în front, 
dimineaţa, înainte de a pleca spre locul de muncă, i se învineţeau buzele. Cred că stătea 
rău cu circulaţia, dar şi de frig. Dar era un optimist. Zicea: „Domnule Octavian, vin 
americanii, domnule ! ” „Da’ de unde ştii, nene Duca ? ” Eu aveam 20 de ani, el avea 32. 
„Am găsit un petec de ziar, l-a adus vântul...” Unde să găseşti ziar în imensitatea 
Deltei? Nici vorbă de-aşa ceva, dar se autosugestiona, săracu”. „Bine, şi ce scria în ziar, 
nea Duca?” „Din 5 în 5 minute, pe aeroporturile din Turcia aterizează câte un avion 
american. Vin, în curând sunt aici!” „Bine, bine că mi-ai spus, să le spun şi eu 
celorlalţi.” Şi după câteva zile a făcut o tuberculoză galopantă. Deşi tuberculoza e-o 
boală de durată, în cazul organismului slăbit, bacilul Koch pătrunde în organism şi 
invadează toată suprafaţa plămânului, nu lucrează într-un singur loc, să-nceapă cu un 
infiltrat, cu o cavernă, cu-o gaură în plămân, care dacă iei un medicament se cârpeşte 
şi-ai o şansă să scapi. Dar la tuberculoza galopantă treaba asta se poate întâmpla în timp 
foarte scurt. Ei, şi s-a sufocat şi-a căzut şi a murit în braţele noastre... 

L-am dus în camera lanțurilor, că aşa îi spune la camera ancorei, şi bacurile, ca şi 
orice navă, are o cameră unde e un troliu care trage lanţul şi lasă sau ridică ancora. Şi 
trebuia să vină medicul securist ca să semneze actul de deces. Dacă aveai ghinionul să 
mori după ce pleca el, trebuia să te ţină colegii undeva, şi nu erau camere frigorifice, vă 
daţi seama. Ăsta cel puţin a murit iarna... După vreo trei-patru zile, militarii, din 
încăperea în care dormeau ei, au sesizat că a început să miroasă cadavrul şi-au spus să-l 
luăm de-acolo. L-am luat, l-am pus într-o barcă pescărească, am pus nişte stufpă fundul 
bărcii şi deasupra, dar erau câini din ăştia sălbatici sau vagabonzi şi, ca să n-ajungă la 
barcă, am împins-o la vreo doi metri de mal cu nişte prăjini. Am ancorat-o cu nişte sfori 
şi sârme de-o salcie de pe mal, şi-n amonte, şi-n aval, şi am lăsat-o aşa, la distanţă de 
mal, ca să nu ajungă nimeni acolo. Şi la un moment dat a venit medicul, a semnat, şi-n 
noaptea următoare a venit la noi. Am bănuit despre ce-i vorba. A zis: „Nu mergeţi patru 
sau şase, că n-avem chef să fugiţi unul prin stuf, să nu vă mai găsim. Veniţi numa” doi! 
Doi mai tineri, mai puternici, să vină cu mine ! ” Ne-am oferit doi dintre noi: eu şi cu 
Dan Diaca?f. El era unul din cei care au făcut „reeducarea” de la Piteşti şi care au 
omorât oameni. Eu n-am ştiut nimic de asta, şi-am dormit un an şi jumate cu el în pat, 
în lagărele de muncă. Şi nu mi-a zis o vorbă... Am aflat mult mai târziu de treaba asta. 


Gherla, Salcia şi Periprava. A decedat la Periprava la 30 ianuarie 1960. Informaţii din fişa 
matricolă penală din AANP. 

23. Teodor Mărgineanu, născut la 11 ianuarie 1932 în Caşva, Mureş. Locotenent la UM 03425 
Prundul Bârgăului. A fost arestat la 20 decembrie 1956 şi condamnat la moarte. A fost executat 
la Gherla la 26 iunie 1957. Informaţii din fişa matricolă penală din AANP. 

24. Dan C. Diaca, născut la 8 ianuarie 1930 în Iaşi. A fost arestat la 19 aprilie 1949 ca student la 
Facultatea de Medicină şi condamnat la 10 ani detenţie riguroasă. A executat pedeapsa în 
închisorile Jilava, Piteşti, Gherla, Aiud, Oradea, Cavnic, Satu Mare şi Gherla. A fost eliberat 
la 16 aprilie 1958 cu domiciliu obligatoriu în comuna Răchitoasa. A fost rearestat la 11 iulie 
1958 şi condamnat la 10 ani închisoare corecțională pentru trecerea frontierei. A executat 
pedeapsa în închisorile Timişoara, Oradea, Gherla, Salcia, Periprava şi Giurgeni. A fost eliberat 
la 22 iunie 1964. Informaţii din fişa matricolă penală din AANP. 

Şi împreună l-am luat pe căpitanul Duca şi l-am pus pe o căruţă cu doi cai şi am dat 
să plecăm cu căruţa. Nu ştiu ce naiba s-a întâmplat că s-a rupt la roată ceva acolo, s-a 
stricat, şi-am rămas în trei roţi şi n-am putut să mai mergem cu căruţa, şi cred că asta a 
fost cale de vreo patru kilometri, cu o eroare de plus minus unu, că acolo nu poţi şti 
exact, că n-ai reper. Mi-am luat uneori repere, şi chiar în cazul ăsta cu Duca, ca să ştim 
unde l-am băgat. M-am uitat, m-am fixat asupra unei sălcii... De unde?... A doua zi 
când am mers la muncă, toate sălciile erau la fel cu aia pe care o fixasem eu de reper. 
Acolo peisajul e cam acelaşi, stuf peste tot, sălcii peste tot, sălciile mai toate-s înclinate, 
mai toate-s scorburoase. 

Şi am ajuns la locul unde trebuia. Dar cum l-am dus pe Duca? Am tăiat cu baioneta 
unui militar o creangă de salcie groasă ca mâna, i-am legat picioarele de partea groasă 
şi pe nuielele celelalte mai mici atârna el în jos. Şi eu cu Dan Diaca trăgeam de creanga 
asta către respectivul loc. Dar nu era prea greu, că n-avea 50 de kilograme, cred, că toţi 
eram slabi şi nu pot să uit, am visat ani de zile treaba asta, cum pe porţiuni unde era câte 
o baltă şi era gheaţă, cum noi trăgeam, capul, din cauza balansului crengilor, tot făcea 
poc-poc-poc-poc-poc. Bătea capul lui Duca în gheaţă, când îl duceam... Ani de zile am 
visat treaba asta. Am ajuns la locul acela şi-o zâs un militar: „Săpaţi aici!” Am săpat 
şi când am ajuns cam pe la genunchi am dat de apă. Este cumplit să sapi şi să-ţi 
imaginezi că după ce-ai dat de apă poţi săpa mai jos, mai ales fiind sleit de puteri, fiind 
la 50 de kilograme, şi flămând, şi gol, şi bolnav... Apoi, efectul acela de ventuză, care 
nu te lasă să scoţi hârleţul sau lopata cu lutul ăla ud de sub apă. Şi n-am săpat, cred, nici 
80 de centimetri în adâncime. Şi-am luat un maldăr de stuf, l-am legat la capete, tot cu 
stuf, am răsucit stuful aşa ca să nu se rupă şi-am făcut nişte noduri de-ălea cum le fac 
numai lipovenii. Am căscat maldărul, l-am băgat pe el la mijloc în pielea goală, i-am luat 
hainele, că trebuiau predate a doua zi de dimineaţă la magazie, şi l-am băgat în apă. Şi 
cu lutul ăla plin de apă l-am acoperit. Am pus acel ţăruş, care-l făcuse gardianul 
respectiv între timp şi-am plecat înapoi. 

M-am uitat în stânga, în dreapta, era o noapte fără pic de stele şi de lună, erau nişte 
nori negri şi-apăsători, din-ăia care parcă prevesteau zăpada. Parcă simţeai zăpada... 
Uneori simţi că miroase parcă a zăpadă, dinainte de-a ninge. N-a nins dup-aceea, dar 
locul a rămas neidentificat pă vecie. Vă spun că era o beznă greu de imaginat, încât n-am 
putut să ne dăm seama nici măcar dacă suntem într-un cimitir. Desigur, presupun eu că 
am fost în marginea unui cimitir, într-un sector al săracilor, deşi în satele ălea prăpădite 
toţi erau săraci. La urma urmei, era atâta loc încât nu se punea problema să faci o zonă 
a săracilor, că era loc pentru fiecare, vorba aia, să le laşi crucea până putrezeşte. Şi de 
unde cruce, că le puneai un ţăruş cioplit şi cu creionul chimic puneai un număr. Dar au 
avut ei grijă, şi când alţii s-au dus să vadă ţăruşii, nu mai erau, dispăruseră. Ori erau duşi 
în altă parte, ori nu. Vezi, asta este marea enigmă, şi nu ştiu dacă vreodată cineva îi va 
da de cap... 

În lagărul de la Grind a murit şi Kurthy Rotmann, cel despre care v-am vorbit mai 
devreme. Organismul lui n-a rezistat, tuberculoza l-a tot săpat, a făcut caverne pulmonare, 
şi într-o bună zi s-a stins. Şi asta s-a întâmplat a doua zi după plecarea doctorului securist 
Daghie din Braşov. A fost tras de noi, de deţinuţi, pe pardoseala de pământ a unei 
încăperi dintr-o baracă. După o săptămână a revenit doctorul securist. Acesta, când vroia 
să se amuze, făcea şi autopsii. Probabil vroia să-nveţe meserie, după ani mulţi de la 
terminarea facultăţii. Autopsiile le făcea cu cuțitul de la bucătărie şi cu bomfaierul de la 

atelierul mecanic. La una dintre ele am ajutat şi eu, că am vrut şi eu să vad cum se fac, 
şi, fiind prieten cu unul din medicii deţinuţi, m-a luat şi pe mine, chipurile, s-a jut pe-acolo. 
Şi când am deschis uşa, lui Kurthy Rotmann şobolanii îi mâncaseră ochii, marginea 
nărilor, buzele, limba, lobul urechilor. Era un spectacol hidos, grotesc... Ani de zile l-am 
visat şi pe acesta. În somn dădeam din picioare, dădeam cu pumnii, scoteam zgomote 
cumplite, urlam... Nevastă-mea ştia treaba asta, mă scutura repede puternic de tot, ca să 
mă rup din acel vis. Ani de zile l-am visat pe Kurthy şi acel spectacol extraordinar. 

Iacătă ce tre’ să ştiţi dumneavoastră, cei tineri, că s-a-ntâmplat... Şi să ştiţi că am 
întâlnit şi deţinuţi care au făcut temniţă şi-n China, am întâlnit deţinuţi care au făcut 
temniţă şi-n Rusia, şi vreau să vă spun că unii dintre ei au mărturisit că asemenea lucruri 
ca-n România n-au văzut şi n-au păţit. Poate alţii să fi păţit şi pe-acolo aşa ceva, dar cei 
care mi-au spus prin ce-au trecut p-acolo n-au văzut asemenea orori. Nu mai vorbesc de 
Piteşti, pe la care eu n-am trecut. 


Da, într-adevăr, impresionant... Revenind la lucruri mai puţin tragice, spuneţi-mi : 
care era tehnica de recoltare a stufului ? 

Eu am lucrat în Deltă la recoltat stuf doar trei luni. Când am ajuns, activitatea era pe 
finalizare. În timp ce am atacat această acţiune de recoltare a stufului ni s-au trasat nişte 
norme : 15 maldăre de stuf. Şi stuful avea pe alocuri o lungime în jurul a trei metri, iar 
uneori chiar şi mai lung, de ziceai că-i bambus, nu stuf. Şi pâlcurile de stuf care nu erau 
de calitate le ocoleam, şi rămâneau insule de stuf, iar după recoltă rămânea aşa, ca o 
perie, care uneori era până la genunchi de înaltă. 

Stuful îl tăiam cu un gen de seceră care se numea tarpan şi care avea o coadă lungă 
de 50-60 de centimetri. Mişcarea era următoarea : luam cu braţul stâng stuful, îl trăgeam 
către piept şi cu tarpanul îl tăiam convenabil pentru noi, cam de la 40 de centimetri de 
sol. Îl tăiam dintr-o mişcare, iar dacă nu mergea, că era gros, mai tare sau uscat, îl tăiam 
din două-trei mişcări şi-l puneam alături pân' se făcea un maldăr. Când ziceam c-am 
făcut de-un maldăr, îl legam tot cu stuf. Făceam nişte mănunchiuri de stuf, care le 
răsuceam printr-o tehnică învățată de la lipoveni, şi legam maldărele. Norma era, cum 
v-am spus, de 15 maldăre, pe care trebuia să le tai, să le legi şi să le transporţi la locul 
de depozitare. Imaginaţi-vă că în prima zi, când am descins acolo, am tăiat lângă malul 
canalului, unde era ancorat bacu’, dar a doua zi am tăiat la 30 de metri de bac, a treia 
zi la 60 de metri şi peste o lună tăiam la 500 de metri sau la un kilometru de mal şi 
trebuia să pui în calcul şi transportul celor 15 maldăre. 

Cei mai mulţi dintre noi nu erau capabili să transporte nici măcar un maldăr în 
spinare din cauza slăbiciunii şi-a bolilor. Eu şi încă vreo câţiva, cum era Dan Diaca, 
băgam coada tarpanului şi luam Chiar câte două maldăre deodată, ca să câştigăm timp. 
Luam câte două şi începeam să le cărăm în culoarul de militari în termen, cu câini-lupi 
şi cu puşti-mitraliere, dar, dacă ne depărtam de mal, normele nu se mai puteau îndeplini. 
Că ajungeam să tăiem stuful la un kilometru şi am avut situaţii chiar la un kilometru 
jumătate. În timp ce noi tăiam, militarii în termen ne păzeau, iar în culoarul ăsta cu noi 
se mişcau doar gardienii. Culoarul ăsta ce-nsemna? Avea cam 50 de metri lăţime, la 25 de 
metri stânga, 25 de metri dreapta. Militarii în termen aveau câini-lupi şi puşti-mitraliere - 
bineînţeles, îndreptate către noi, căci ne spuneau că: „Bă, sunt puse să vă apere de furia 
poporului, mă, că dacă n-ar fi puştile, ar năvăli poporul peste voi şi v-ar linşa, mă 
bandiți şi ticăloşi, vânzători de ţară şi de neam ! ” Politrucul le spunea militarilor: „Nu-i 
lăsaţi să se-apropie la mai mult de 5 metri de voi, că vă dezarmează, vă-mpuşcă şi fug”. 

Ce se întâmpla dacă nu reuşeaţi să vă faceţi planul, norma ? 

Bătăile pentru nerealizarea normelor de muncă erau cumplite, cumplite... Aveam 
parte de ele în fiecare zi. Brigadierul, care de multe ori era o canalie, ales dintre noi, 
dintre deţinuţi, făcea o notiţă şi, când ajungeam la poarta lagărului, o dădea gardianului 
de serviciu şi ne oprea în poartă. Şi la fiecare brigadă de 40 de inşi trebuiau să rămână 
câţiva în poartă. Şi, după ce intrau toate cele 12-14 brigăzi a câte 40 de deţinuţi fiecare, 
rămâneam acolo mai mulţi dintre noi, şi pe urmă mai chema nişte gardieni ca să ne bată. 
Aveau nişte bâte de forma unei sticle de bere, făcute la strung. Erau, bineînţeles, din 
carpen sau din salcâm, din lemn fibros, ca să nu se rupă, iar la capăt se terminau ca o 
ghioagă. Începeau să lovească, şi unde loveau, nu de puţine ori, rupeau. Asta era treaba. 
Eee, am rezistat, că eram tineri, iar în ceea ce mă priveşte pă mine am fost înzestrat şi 
de la natură cu o robusteţe fizică cu totul ieşită din comun, şi asta mi-a prins bine pe 
toată durata celor patru ani de detenţie cât am făcut din cei 15 pe care mi-i dăruise cu 
atâta... dărnicie Tribunalul Militar din Braşov. 


Atitudinea gardienilor a fost permanent ostilă sau au mai existat şi momente de 
relaxare ? 

Îmi amintesc o zi către finalul perioadei de la stuf, când activitatea era pe terminate. 
Era în jurul orei 10 dimineaţa. Bineînţeles, n-aveam ceasuri, dar noi noaptea ne orientam 
după stele şi ziua după soare, şi nu greşeam ora exactă cu mai mult de 10-15 minute. Era 
frig, bătea vântu', şi nişte gardieni au făcut un foc să se-ncălzească şi s-au aşezat pe nişte 
maldăre să moţăie. Şi, dom'le, ei au crezut c-au luat toate măsurile. Pe dracu’ ! Focul s-a 
dus prin stuf, pe unde-a găsit uscăciune, şi-a-nceput să ardă tuleiele ălea rămase şi, din 
când în când, pâlcurile de stuf care nu corespundea calitativ şi era lăsat de noi, şi când 
ajungea la ălea se ducea flacăra la 10 metri înălţime şi focul îl mâna vântu’ c-o viteză 
greu de imaginat pentru cei care n-au văzut aşa ceva. Şi focul o luase către mal, unde 
erau depozitele, munca noastră de peste trei luni. Şi să fi văzut atunci gardienii: 
„Domnilor deţinuţi, am familie, am copii, salvaţi-mă ! Ajutaţi-mă ! Să n-ajungă focul la 
mal, să ardă depozitele ! ” Da. Şi noi am început să luptăm încercând să formăm zone în 
care să-ndepărtăm focul, să nu se poată duce mai departe, şi foloseam sculele noastre de 
muncă, tarpanele. Şi trebuia să facem o zonă în care să izolăm focul. Pe ici, pe colo, mai 
izolam noi, dar nu reuşeam peste tot. Toţi cei 535 de deţinuţi de pe Bacul 4 ne-am înşirat 
aşa pă câţiva kilometri, poate chiar 3-4 kilometri, pe malul acelui canal. Echipa în care 
lucram eu era formată din: Adrian Gheţu, Valeriu Fucidjiu, fraţii gemeni Luca Eugen şi 
Tiberiu (cei patru erau din organizaţie cu mine), eu, Dan Diaca, Mihai Balint Papp”, 
care acuma trăieşte şi domiciliază în Sfântu Gheorghe, şi preotul maghiar Antal”, care 
a murit. Şi-auzim strigând : „Atenţie, fugiţi că vă-ncercuieşte focul ! ” Şi, când am privit 
împrejur, am văzut într-adevăr cum noi luptam undeva frontal, focul ne ocolise pe 


25. Mihai L. Balint, născut la 10 iunie 1940 în Braşov. A fost arestat la 18 august 1958 şi 
condamnat la 15 ani muncă silnică, pedeapsă redusă ulterior la 9 ani temniţă grea. A executat 
pedeapsa în închisorile Braşov, Târgu Mureş, Gherla, Salcia, Periprava, Giurgeni, Jilava şi 
Gherla. A fost eliberat la 24 iunie 1964. Informaţii din fişa matricolă penală din AANP. 

26. Ladislau Antal, născut la 21 mai 1934 în Tulgheş, Braşov. A fost arestat la 17 decembrie 1958 
şi condamnat la 16 ani muncă silnică. A executat pedeapsa în închisorile Cluj, Gherla, Salcia, 
Periprava, Giurgeni şi Ostrov. A fost eliberat la 3 august 1964. Informaţii din fişa matricolă 
penală din AANP. 

flancuri şi se-nchidea şi rămâneam în mijlocul flăcărilor. Echipa noastră, ca fiecare 
echipă de câte opt, era păzită de-un militar în termen. Ăsta al nostru era din părţile 
Sucevei, îl chema cu „P”... nu mai ştiu, Pricopie, Pricop... A rupt-o la fugă înaintea 
noastră. Stuful tăiat de noi era foarte ascuţit şi din cauza asta pantalonii noştri până la 
genunchi erau zdrenţe, iar pielea, carne vie, din cauza acelor adevărate sulițe ascuţite, pe 
care dacă nu călcai lateral să le culci, te răneau cu certitudine. Ei, militarii în termen, 
aveau pantaloni de pufoaică, de-ăia matlasaţi cu vatelină-n mijloc, şi pufoaice, care le 
ţineau cald şi îi şi protejau totodată, şi bocanci, ca vânătorii de munte. E, şi când a auzit 
ăsta şi-a văzut că ne-ncercuieşte focul, a rupt-o primul la fugă, înaintea noastră. 
Se-mpiedică şi pistolul automat, cum îl avea pe umăr aşa, o ia pân’ aer, la vreo doi metri 
pe sus, cade-naintea lui la vreo doi metri. El, de spaimă, trece pe lângă el, îl lasă jos şi 
fuge-nainte. Noi venim din urmă şi unul dintre noi, parcă-l vad, ia pistolu-n mână şi 
fugea după el: „Dom/le sergent! Dom'le sergent! Staţi, dom'le! Luaţi-vă, dom'le, 
pistolul, că daţi de dracu' cu ăştia ! ” Acesta, nimic. Şi după ce-am ieşit din încercuirea 
focului s-a oprit. Al nostru repede a aruncat pistolul undeva jos, să nu vadă alt militar sau 
altcineva scena, ca să nu-l pedepsească pe bietul militar. El s-a dus p-acolo, se tot uita 
aşa, cu jenă amestecată cu recunoştinţă şi cu teamă în acelaşi timp faţă de noi. 

Dar să trec şi la episodul final de acolo. Era noaptea pe la ora 22. Pe cei 3-4 kilometri 
de mal de canal se-auzea în noapte: „Brigada a patra la mineeee ! ” „Brigada a cincea la 
mineeee ! ” Şi toţi s-adunau pă brigăzi. Ne-am adunat, ne-am dus pe platou, şi-nainte 
de-a ne urca pe bac ne-au numărat. Şi, culmea pentru militarii în termen, eram toţi... 
Contrar celor spuse de ofiţerul politic : „Bandiţii fug, iau bărcile pescăreşti, vă dezarmează, 
vă-mpuşcă şi pleacă”. Şi a doua zi, când terminasem de tăiat stufu’ şi unii începusem să 
îl cărăm, când eu am venit să mai iau o tură, militarul acesta de lângă Suceava a spus, 
aşa, cu spatele la mine: „Băi, Octave” - c-o auzit cum ne strigam noi între noi - „vezi 
după maldărul ăla de stuf că ne-a adus mâncarea şi n-am putut s-o mănânc. Eu am primit 
pachet de-acasă. Împărţiţi-o cum ştiţi şi mâncaţi-o voi”. Iacătă, militarul în termen şi-a 
rupt de la gura lui mâncarea şi ne-a lăsat-o nouă. Din ziua aceea, zi de zi, cât am mai 
tăiat acolo la stuf, vreo două săptămâni, el ne lăsa porţia lui de mâncare. Şi cel mai slab 
dintre noi, cel mai bolnav, primea acea porţie de mâncare a militarului în termen. 

Dar să revin la seara aceea. Pe la ora 20-21, am ajuns să ne luptăm cu focul pe mal. 
Am luat mantaua de pe noi şi fugeam în apa acelui canal, o muiam şi fugeam pe glugile 
noastre de stuf, că am văzut că pămătuful ăla exploda la o scânteie ca benzina, domnule. 
Dac-o scânteie venea în pămătuful stufului uscat, vedeai ca o explozie, cum acea pulbere 
extrafină din pămătuf lua foc ca iasca, cum se zice... Şi glugile începeau să ardă de sus 
în jos. Şi cu mantaua udă, cum v-am spus, de zeci de ori la Dunăre, ud-o, vino, pune-o 
pe glugi... Şi era foarte greu să escaladezi glugile acelea, să te urci pe stuf, că alunecai, 
trebuia să te prinzi cu mâna de stuf, să bagi mâna, să te ţii în mâini, să te urci, şi-alunecai 
pe stuf la vale. Şi nu numai c-alunecai, dar te tăia, că frunza stufului era tăioasă ca un 
cuţit. Mi-am şi ars cam o palmă din poala mantalei. Şi zice unu': „Lasă, că vii mâine 
la mine şi-ţi dau alta de la magazie ! ” Şi către ora 21 am reuşit să oprim focul. 

A doua zi dimineaţă m-am dus, da’ nu că se arsese o palmă din poala mantalei, ci nu 
mai aveam mâneca stângă deloc. Şi-am zis că-mi dă una bună, că se şi tocise de tot de 
la luat stufu' în braţe. Şi zice ăla: „Du-te-n crucea şi dumnezeii mă-tii de bandit. Du-te 
la ăl’ care ţi-a promis! Nu te cunosc! Pleacă, mă, de-aci, Că-ţi mai dau şi v'o două!” 
Şi iacătă cum s-a rezolvat problema incendiului din Deltă. 

Eu, cum am spus, aveam uneori convingerea că ofiţerii ăştia erau şcoliţi centralizat, 
iar apoi politrucii îi şcoleau pe-ai lor acolo unde erau în lagăr, în închisoare. De ce ? Toţi 
înjurau cam la fel, toţi te loveau cam la fel, toţi ţi se adresau cu aceleaşi formule oriunde 
te aflai, ceea ce mă face să cred, şi chiar să fiu convins, că ofiţerii politici erau instruiți 
undeva, periodic, la Bucureşti poate, apoi ei mergeau fiecare la locul lui şi îşi făceau 
treaba mai departe până la nivel de celulă. 

Şi când noi, cei de la Bacu’ 4, ne-am întors în lagărul de la Grind, a fost un spectacol 
grotesc : pantalonii de la genunchi în jos erau zdrenţe, mâneca stângă sau dreaptă, după 
cum era deţinutul care tăia stuful stângaci sau dreptaci, nu mai exista, şi eram atât de 
slabi încât cei care au făcut foame-n lagăr s-au cutremurat când ne-au văzut pe noi. A 
fost iarăşi o treabă extraordinară... Extraordinară. 


Aţi avut drept să primiţi pachete cât aţi stat în Deltă ? 

Când mai aveam vreo şase luni până la eliberare s-a dat drumul la pachete de cinci 
kilograme la trei luni, pentru fruntaşii în producţie. De data asta eram la gurile braţului 
Chilia, la Secţia Grind a marelui lagăr de la Chilia. Şi unul din cei mai buni prieteni ai 
mei, Ioan Cenţiu, era în brigada de muncă în timp ce eu eram în infirmerie. Eram bolnav 
şi n-aveam dreptul la scrisori şi la pachet. Trebuie să vă mai spun că atunci când mun- 
ceam îi ajutam şi pe alţii. Şi, repet, nu eram un caz singular, toţi cei de vârsta mea făceau 
treaba asta. Deci să nu mă luaţi ca pe un superman, că doar eu şi numai eu făceam ce 
vă spun. Nu, aproape toţi, dacă nu chiar toţi cei tineri, care erau educati în acest spirit 
de sacrificiu. 

Şi prietenul meu a primit dreptul la o carte poştală şi mi-a adus-o mie şi am scris 
acasă să-mi trimită în pachet medicamente, că aveam mulţi prieteni bolnavi de tubercu- 
loză. Din trei deţinuţi, doi erau bolnavi de tuberculoză, majoritatea pulmonară, dar mai 
erau şi cazuri izolate : ganglionară, osoasă, intestinală, testiculară. 


Din cauza condiţiilor grele şi a alimentaţiei, probabil. 
A alimentaţiei... Subnutriţia asta formidabilă şi muncile silnice... bătăi, umezeală, 
lipsa de medicamentaţie, de igienă. 


Practic, era un regim de exterminare... 

Categoric ! Categoric de exterminare! Şi după vreo trei săptămâni a venit pachetul. 
Şi în pachet, ce crezi: era acest săpun marca „Carmen”, care acum are 45 de ani şi cu 
care nu s-a spălat nimeni niciodată. Carmen era chiar numele prietenei mele, şi era un 
indiciu care îmi dădea putere, îmi dădea speranţe că m-aşteaptă şi că va veni o zi când 
ne vom revedea. Mai am acasă şi o piele de şarpe, de la şerpii pe care îi mâncam cruzi, 
de foame, când eram la recoltat stuf în Deltă. Ne bucuram când îi găseam, căci dintr-un 
şarpe de 80 de centimetri sau un metru mâncam câte patru-cinci inşi câte o bucăţică. 
Crud, aşa, îl ronţăiam, ca să mai prindem cât de cât puteri. Aveam un mare respect 
pentru mâncare, şi mai era speranţa că fiecare firmitură de pâine poate însemna o 
secundă de viaţă în plus şi în timpul ăsta poate ne dau drumul. 

De altfel, din temniţă am ieşit cu un respect deosebit pentru mâncare, pentru orice 
fimitură de pâine. Uneori, persoane care nu mă cunosc spun poate că sunt needucat 
atunci când particip la o masă, la o nuntă, botez sau onomastică, pentru că mănânc tot 
ce se pune pe farfurie şi-o şterg cu mare grijă. Şi nevastă-mea, săraca, mai îmi dă cu 
cotul, mai mă calcă pe sub masă, mai dă cu piciorul: „Măi, mă faci de ruşine. Vezi că 
ai curăţat farfuria aia de poa’ s-o pună la loc în raft”. 

Şi pentru că am menţionat-o deja pe nevastă-mea, aş dori să mai spun câteva cuvinte 
despre ea. Am cunoscut-o în Braşov pe când era o fetiţă de 13 ani, iar eu aveam 16. 
Parcă o văd: era blondă, avea ochii albaştri, şi n-am mai uitat-o niciodată. Asta 
se-ntâmpla pe la sfârşitul anului '54. Şi în '58 eu am fost arestat. Am fost prieteni şi, 
când am ajuns student, corespondam. Odată am plecat în excursie de lucru cu studenţii 
în Delta Dunării şi, în fiecare zi, îi trimiteam cel puţin o vedere din excursie... Ele există 
şi astăzi, la fel cum există şi prima vedere pe care am scris-o la eliberare şi care a venit 
cu trenul cu care veneam şi eu. Şi în această vedere cumpărată din Tulcea i-am scris : 
„ Ție, care ai făcut ca viaţa de detenţie să-mi fie mai uşoară, ţie, care poate m-ai aşteptat 
un an, poate doi, poate trei sau patru, ţie îţi mulţumesc pentru toate, care mi-au dat tăria 
şi puterea să rezist şi să mai ies viu de-acolo...” 

Tot legat de soţia mea, Carmen... În Deltă am găsit nişte lăcrămioare, care-s flori de 
primăvară timpurie, da” le-am găsit înflorite în septembrie, supt o salcie. Poate din cauza 
locului umed şi umbros, ori au mai înflorit şi a doua oară în acelaşi an, nu ştiu. Dar 
pentru mine a fost un semn, deşi eu nu cred în chestii din astea. Deci mărşăluiam într-o 
zi către locul de muncă şi la un moment dat văd ca un buchet, o tufă mică între buruienile 
şi ierburile acelea bogate, suculente din Deltă... văd aceste lăcrămioare. M-am repezit 
şi le-am smuls. Şi-am rămas paralizat cu ele aşa în mână şi mergeam cu ele în mână şi 
mă tot gândeam şi mă minunam : „Cum, lăcrămioare în septembrie ? ” Mai merg ce mai 
merg cu ele şi întreb: „Mă, în cât e astăzi?” Şi un coleg zice: „Păi azi începe 
septembrie, e 1 septembrie 1961”. Când mi-a zis „1 septembrie”, am avut o tresărire: 
era ziua în care prietena mea împlinea 20 de ani. Da. Le-am ascuns, prin pământ, prin 
saltele de paie, le-am cusut prin poalele mantalei, pe-aici pe la guler şi, după un an şi 
ceva, i le-am adus acasă, şi le mai am şi acum. Dar numa” clopoţeii au mai rămas din ele, 
că erau prea voluminoase şi le-ar fi găsit. 

Şi în ziua aceea, la întoarcerea în lagăr, am observat că unii din colegii mei şuşotesc 
pe ici, pe colo. Când colo, ce făcuseră, domnule ? Cu o săptămână sau două înainte, din 
bucăţica lor de pâine au pus câteva bucățele între geamurile de la lagăr, şi acolo, la soare, 
s-au uscat bucăţelele acelea de pâine. Şi primeam câte-o bucăţică de marmeladă, un 
cubuleţ cât îi vârful la deget, atât de micuță. Şi au pus şi marmeladă deoparte şi, pe fundul 
unei gamele, au făcut un tort rotund, uite aşa de mititel, cu pesmet şi cu marmeladă, şi 
nu ştiu cum au făcut şi-au scris deasupra: „La mulţi ani, Carmen, 20 de ani!” 

Într-un bidon de apă de un litru, au pus tot aşa din timp la soare apă cu marmeladă 
şi s-o făcut un fel de vin. Gardienii credeau că e bidonul cu apă care îl iei la muncă. Erau 
şi printre noi informatori, şi îi cam ştiam, dar în probleme din astea mai delicate ne 
feream. 

Şi erau trei colegi şi m-au chemat să-mi dea tortul. Şi-am băut câte-o gură de vin şi 
mi-au dat tortul acela... L-am pus pe marginea patului, în baracă. Din cauza stării de 
emoție extraordinare, am fugit într-o parte a lagărului, undeva unde era o groapă în chip 
de latrină. Şi-atunci cred eu c-au fost pentru a doua oară în viaţă şi ultimele lacrimi care 
le-am simţit că mi-au căzut pe obraz. Mi-am revenit în două-trei minute, m-am întors, 
le-am mulţumit şi iacătă o povestioară de-asta mică, dar care nu se poate uita. 

Şi încă ceva despre soţia mea... De-a lungul perioadei de închisoare, în dubele cu 
care ne duceau dintr-o închisoare în alta, dintr-un lagăr în altul, te întâlneai cu unii, iar 
te despărţeai, te revedeai peste un an, peste doi. Şi zice unu': „Băi, Octave, ai trecut şi 
pela Jilava ? Ai trecut prin Zarca Gherlei ? ” „Da, dar de unde ştii ? ” „Păi măi, am trecut 

şi eu pe acolo.” „Bine, şi de unde ştii?” „Păi am văzut zgâriat pe grinda de lemn de 
deasupra uşii sau pe beton: Carmen, Carmen. Carmen peste tot. Şi mi-am zis atunci: 
să ştii că pe-aici numai Octav o putut să treacă...” Şi-ntr-adevăr, eu eram cel care am 
trecut pe acolo. 


Aţi întâlnit în închisoare oameni care să vă ajute să depăşiţi momentele dificile, să vă 
îmbărbăteze sau să vă influențeze modul de gândire ? 

Da. În primul rând trebuie să spun că cei mai în vârstă au avut un rol foarte important 
în educaţia noastră, a celor tineri. De exemplu, era nenea Gheorghe Iancu”. Avea patru 
clase, dar făcea închisoare de 10 ani numai în compania unor somităţi, şi cred că era mai 
şcolit cu mult decât mine, şi vorbea numai în parabole, în pilde, la care atunci nu le 
înţelegeam sensul, rostul. Şi zicea: „Octăviţă, dragul tatii, întotdeauna ţine minte ce-ţi 
spun, să ai mentalitate de învingător, dar să bagi de seamă, niciodată să nu te agăţi de 
sus, să fii cu picioarele bine înfipte în pământul românesc”. „Păi cum, nene Gheorghe ? ” 
„Păi uite aşa : să spui când eşti singur şi nu deranjezi pe nimeni cu glas tare, de zeci, de 
sute, de mii de ori: «Eu sunt un învingător! Eu nu mă îmbolnăvesc! Pe mine nu mă 
doare ! Nu mi-e foame ! Nu mi-e sete ! » Când eşti în celulă cu mai mulţi, repetă în gând, 
ca să nu-i deranjezi, şi rezultatele le vei vedea...” Sau mai spunea: „Măi Octăviţă, să ţii 
minte de la nen'tu Gheorghe, bagă de seamă, că în viaţă, în primul rând, de tine să-ţi fie 
frică. Să nu uiţi treaba asta, dacă te vei învinge pe tine, pe mulţi vei învinge în viaţă...” 

„Octăviţă, dragul tatii, lucrurile mari pe lumea asta nu se fac întotdeauna aşa deodată, 
tam-nisam, ci se fac din multe lucruri mărunte puse cap la cap de-a lungul timpului.” 
„Păi cum, nea Gheorghe ?” „Păi mă, uite, să plecăm de la cea mai banală treabă. Nu-ţi 
înjuri toată ziua nevasta şi-o cerţi, şi apoi vii de ziua ei, de Crăciun şi de Paşti încărcat 
de cadouri şi deschizi uşa cu piciorul, că degeaba o faci. Poartă-te cu ea frumos zi de 
zi...” Şi pe nea Gheorghe nu l-am uitat. Dacă eram pe şantier, undeva, şi n-aveam ce să-i 
aduc soţiei, că toată viaţa, pe vremea când banii ne mai permiteau, îi aduceam câte-o 
floare, câte-un bucheţel, dar când veneam de pe vârful muntelui, mă uitam şi eu în jur, 
şi uneori nu era nici urmă de floare sau de ceva, şi atunci luam o pietricică, o puneam 
în buzunar şi când eram acasă îi spuneam: „Uite, dragă, când eram pe vârful cutare, 
mi-am adus aminte de tine, ţi-am adus pietricica asta...” 

Atunci parcă n-am înţeles tâlcul vorbelor lui, dar după ce au trecut anii am înţeles tot 
mai mult şi deplin. I-am căutat mormântul, dar nu i l-arn găsit. Am aflat că a murit în 
lagărul de la Grind... N-a mai ieşit niciodată afară de acolo. 


Vă mai amintiţi momentul eliberării ? 


A fost interesant. Aveam o piele de şarpe şi l-am rugat pe un cizmar iehovist, nea 
Iancu Stolojescu”, dinspre zona Dej, Sălaj, de p-acolo, să mi-o pregătească. N-a fost 


27. Gheorghe I. Gheorghe, născut la 13 aprilie 1906 în Caransebeş, Caraş-Severin. A fost arestat 
la 9 septembrie 1952 şi condamnat la 12 ani temniţă grea. A executat pedeapsa în închisorile 
Constanţa, Jilava, Baia Sprie, Gherla, Caransebeş, Aiud, Salcia, Periprava şi Văcăreşti. A 
decedat la Văcăreşti la 25 noiembrie 1963. Informaţii din fişa matricolă penală din AANP. 

28. Iancu Stolojescu, născut la 27 iulie 1919 în Cuptoare, Caraş-Severin. A fost arestat la 20 mar- 
tie 1959 şi condamnat la 10 ani închisoare corecțională, pedeapsă redusă ulterior la 5 ani. 
A executat pedeapsa în închisorile Deva, Jilava, Galaţi, Periprava şi Gherla. A fost eliberat la 
17 martie 1964, cu domiciliu obligatoriu în Lăteşti, Bărăgan. Informaţii din fişa matricolă 
penală din AANP. 

tratată chimic, numai sărată, şi a luat-o nenea Iancu s-o umezească şi mi-a cusut-o sub 
forma unei cureluşe de ceas. Dar să nu vă gândiţi că el era cizmar pentru noi, deţinuţii, 
că noi... putea să-ţi iasă degetele prin bocanci sau prin opinci, că nu conta. Lucra 
cizmărie pentru ofiţerime, pentru gardieni. Şi aşa ascunsă am reuşit să o aduc acasă. Mai 
am şi acum cureaua de la pantaloni, sfâşiată de ei, ruptă, când m-am eliberat, că avea 
dublură şi voiau să vadă dacă în dublura curelei nu sunt mesaje. Le-am zis: „Băi fraţilor, 
nu mai umblaţi cu treburi d-estea, c-o să-mi cadă pantalonii şi mesajele le căutaţi 
degeaba, că sunt aici (arată spre cap - n.n.), şi de-aici n-o să le scoateţi niciodată”. 

La plecare eu n-am promis decât unei persoane că-i voi duce mesaj acasă, dar m-am 
dus la 50 de persoane pe care eu le-am ierarhizat, după impresia pe care au lăsat-o asupra 
mea, le-am dus mesajele celor care am considerat eu că merită. 

Şi pe tot întinsul României am fost: la Seini, în Oaş, la Timişoara, la Călan, la 
Sâmbăta, la Tuluceşti, la nord de Galaţi, în Iaşi, în Braşov, în Constanţa, în Bucureşti în 
cinci-şase locuri. Şi am dus mesaje fără ca ei să mă roage să le duc. Şi le-am spus: 
„Trimiteţi-le urgent pe adresa UM 0830 Periprava un pulover, streptomicină, penicilină, 
o bucată de slănină, nişte vitamine...” 

Idioţii de gardieni nu ţineau evidenţă riguroasă dacă ai sau nu dreptul la carte poştală 
şi, când veneau pachetele, veneau poate pe tura altuia, iar ei nu făceau un punctaj dacă 
tu ai avut dreptul sau nu la carte poştală, şi dădeau pachetele care veneau, nu le returnau. 


Nu riscaţi astfel să vă întoarceţi în temniţă ? 

Sigur că da! Sigur că da! 

Şi cui i-aţi promis că-i trimiteţi mesajul ? 

Doctorului Szanto”. Şi-ajunge la Periprava secţia Grind pachetul pentru el. Şi te 
chema într-o încăpere a uneia dintre barăci unde era o masă, gardianul îţi desfăcea 
pachetul şi, în spate, erau rafturi cu numere de ordine, şi dacă ceva considera că îţi 
prisoseşte, îţi punea în raft la numărul cutare. Şi eu am stabilit cu doctorul că-i voi 
transmite mesajul în dublura unei cămăşi sport, colorată strident, cu platcă în faţă şi-n 
spate, deci cu pereţi dubli. Şi am luat un calc pânzat, importat din Germania, pe care 
dacă-l băgai într-o soluţie de sodă, se dizolva plasticul şi rămânea un zefir, o năframă, 
o pânză albă, pe care dacă o aruncai în sus, te plictiseai până ajungea jos, atât era de 
uşoară, aşa plutea prin aer până ajungea jos. Şi-acea platcă am descusut-o, pânza albă am 
udat-o, am pus-o pe o sticlă, am făcut clăbuc de săpun de rufe, am dat peste pânză, am 
pus platca de la cămaşă deasupra şi am conturat-o cu un creion chimic. Şi nevastă-mea 
ascuţea creioane chimice, că nu puteai să scrii decât un cuvânt pe pânza udă, că se tocea 
imediat. Şi pe-acea platcă au încăput patru pagini din astea, atât de mic am scris, toate 
informaţiile : de familie, politică internă, externă, tot i-am transmis. Am scris toate 
informaţiile luate din Predeal, din Călan, din Timişoara. 

Şi spun că era un risc pentru că era într-adevăr un mare risc să baţi la poarta sau la 
uşa unuia care a locuit în Predeal şi care a fost arestat politic, unde nu mai stătea nimeni. 
Puteai să-ntrebi chiar pe-un securist şi să zică: „Dom'le, da’ ca ce chestie te interesează 


29. Ludovic Szanto Lehel, născut la 10 decembrie 1927 în Timişoara, Timiş. A fost arestat la 
16 aprilie 1959 şi condamnat la 10 ani muncă silnică, pedeapsă redusă ulterior la 4 ani. A exe- 
Cutat pedeapsa în închisorile Codlea, Jilava, Galaţi şi Periprava. A fost eliberat la 22 mai 1963. 
Informaţii din fişa matricolă penală din AANP. 

de el?” Şi dup-aia să pleci la Călan, să vezi că nici acolo nu-i decât un frate de-al lui, 
care frate mi-a zis unde trăieşte mama, în Timişoara, pe strada Chopin... parcă văd 
şi-acum. 

Ei, şi apoi am spălat bucata de pânză scrisă, ca să văd că nu se şterge. De unde, că 
a apărut mai viu scrisul după spălătură. Apoi s-a decupat, am luat pasul maşinii de cusut 
ca să fie identic cu cel care a fost iniţial, culoarea şi calitatea aţei de cusut să fie aceeaşi, 
să nu se sesizeze nimeni de treaba asta, şi s-a cusut totul la loc cu o lupă mare filatelică. 
Nevastă-mea cu soacră-mea au cusut-o... Am spălat încă o dată cămaşa cu totul după 
ce-a fost cusută, să nu se vadă nicio aţă suspectă, nicio lipsă de paralelism, că era clar 
că erau cusături duble, apoi a apretat-o, a pus-o pe cartonul ei original, am prins-o iar 
cu acele acelea şi-am pus-o în pachet. 

Ei, şi ajunge pachetul acolo şi gardianul zice : „Hei, doctore, păi da’ asta e de finet... 
Asta până la iarnă e gata”. Şi dă s-o arunce în raft. Dar doctorul ţinea de cămaşă: „Nu, 
dom’ sergent-major, ştiţi că io-s bolnav, că sufăr cu şafele... Uitaţi, v-o dau p-asta mai 
subţire”. Şi pân’ la urmă i-a permis, pentru că-i tratase soţia gardianului. 

Şi că veni vorba de doctori... Am avut şi un medic securist, care lua bani frumoşi şi 
care, culmea, era chiar din Braşov: Daghie îl chema. El figura probabil în permanenţă 
acolo ca detaşat în Deltă, dar în realitate, în cel mai bun caz, venea o oră-două pe 
săptămână, iar uneori venea la două săptămâni. Şi la 500-1 000 de deţinuţi câţi eram, 
aveam cam trei medici deţinuţi, care funcționau... Dar erau mulţi în lagărul de la Grind. 
La un moment dat cred că avea vreo 20 de medici acolo. 

După aceea aţi mai continuat să ţineţi legătura cu foştii colegi din închisoare ? 

Ei, astfel de oamehi n-am putut să-i uit niciodată şi, când am avut maşină şi plecam 
în concediu, două săptămâni la munte şi una la mare, că aşa era regula, luam în portbagaj 
o perie de sârmă, un şmirghel, grund, vopsea de mai multe culori, pensulă, diluant, o 
greblă mică, o sapă mică şi, când ajungeam în anume localitate, mi-aduceam aminte : 
„Am stat în celulă la Gherla cu nenea cutare. Ia să vedem, mai trăieşte?” Dacă mai 
trăia, stăteam de vorbă cu el. Dacă nu, îmi spuneau: „A murit... A murit”. Şi am ajuns 
la morminte unde buruienile erau pân' la brâu. Şi o jumătate de zi am stat acolo, am 
smuls buruieni, am dat cu peria de sârmă pe gărduţul metalic, l-am vopsit şi, când totul 
era gata, am plecat mai departe, fără să fiu supărat că am pierdut o zi din concediu, ci 
cu o mare mulţumire sufletească ce nu se poate descrie în cuvinte... 

De exemplu, aici, aproape, era Octavian Popaiov%, învăţător din Sâmbăta de Sus, un 
om de-o moralitate şi de-o verticalitate ieşite din comun, care m-a marcat pentru tot 
restul vieţii. Când l-am căutat, murise... Şi noi în fiecare an, în prima duminică de după 
Sfântul Ilie, mergem cel puţin o dată să pomenim morţii din zona Făgăraşului, care au 
murit în lupte, în temnițe, în lagăre sau după ce s-au întors acasă... care s-au mai întors. 
Şi drumul trece exact pe lângă poarta cimitirului. Şi de fiecare dată, în fiecare an când 
merg, îmi cer iertare de la cei 50 de oameni din autocar, opresc la poarta cimitirului, 
şi-al doilea mormânt pe stânga cum intru e al lui nea Octavian Popaiov. Dacă am 
pregătită o floricică, i-o pun la cruce, dacă nu, măcar îi mângâi crucea, îmi cer iertare 


30. Octavian Popaiov, născut la 7 decembrie 1924 în Sâmbăta de Sus, Braşov. A fost arestat la 
11 decembrie 1956 şi condamnat la 10 ani muncă silnică. A executat pedeapsa în închisorile 
Sibiu, Gherla, Salcia şi Periprava. A fost eliberat la 18 aprilie 1964. Informaţii din fişa 
matricolă penală din AANP. 

de la colegi şi plecăm mai departe în treaba noastră. Şi acest lucru îl fac de fiecare dată... 
Şi-am făcut-o cu mulţi. 

Dar înainte de 1989 nu vă era frică să îi căutaţi pe foştii colegi ? 

Îţi trebuia curaj în vremea aia, că dacă te dibuiau... ăla erai. Ei şi, foarte interesant, 
că în nici unul din dosarele mele nu găsesc un rând cum că eu am intrat în legătură cu 
zeci de foşti deţinuţi politici. Securitatea nu s-a prins de treaba asta. În schimb, m-au 
acuzat tot timpul în mod fals că vreau să fug din ţară, ceea ce nu era adevărat. Şi de 
atitudine duşmănoasă... Asta am avut, că nu ştiu cine n-avea. Avea toată lumea. Trebuia 
să fii tâmpit să spui că un lucru tehnic, un obiect făcut în Germania nu-i de calitate mai 
bună şi mai performant decât unul din URSS. 

Dar pe colegii de facultate i-aţi mai întâlnit ? 

Cum să nu? În timpul detenţiei îmi tot făceam socoteala cum colegii mei teriniriă 
anul II, termină anul III, acu’ trebuie să fie în excursie de studii, că noi aveam făcut 
planul pe toţi anii, în ce masive muntoase să mergem. Toate erau repartizate pe anii de 
studii, în aşa fel ca să cuprindem o suprafaţă cât mai mare de pe întinsul ţării : munţii, 
Delta Dunării, Marea Neagră, Balta Brăilei, Insula Ada-Kaleh.. 

Am corespondat cu mulţi dintre ei şi, fiind ei la rândul lor lectori, conferenţiari, 
profesori, n-a trecut nimeni cu grupuri de studenţi prin Braşov să nu dea pe la mine sau 
nu s-a întâmplat să treacă o sărbătoare să nu mă felicite sau să-mi dea măcar un telefon. 
Şi mă refer aici la Alexandru Ungureanu, Costel Brânduş, loan Petreuş, Gheorghe 
Mustaţă, Mircea Isac şi mulţi, mulţi alţii dintre ei... l 

Şi îmi amintesc că în anul '87, la întâlnirea de 25 de ani de la terminarea facultății de 
către colegii mei, m-au invitat să merg şi eu şi mi-era teamă că voi fi în postură de urs, 
să se uite toți la mine, să mă întrebe, să mă nu ştiu ce. Până la urmă am acceptat. Şi ajung 
în faţa Universităţii din Iaşi. Eu totdeauna, din clipa când am văzut Universitatea din Iaşi 
prima dată, parcă îl vedeam pe Hitler la tribună, în faţa Reichstag-ului, acolo, cu treptele 
acelea lungi imense, şi el sus, şi mulţimea la picioarele lui... Ştii, că ăsta e boala 
dictatorilor, să fie undeva sus, să vorbească, să domine. Şi am ajuns cu nevastă-mea pe 
trotuar şi ei toţi erau pe treptele acestea, chiar în faţa corpului principal al universităţii. 
Şi deodată, cum era mulţimea aceea de vreo 200 de persoane, că erâu toate gfupele din 
anul respectiv, şi de la ştiinţele naturii, şi de la geografie-geologie, âm văzut cum se face 
un culoar şi coboară lângă mine Ioan Petreuş, un maramureşan, despre care se zice că 
astăzi e cel mai mare mineralog al ţării, profesor universitar la Iaşi. Şi vine la` mine şi 
zice : „Octave, n-ai idee ce mă bucur că te văd. Tu ai fost idolul meu. În viaţă aş fi vrut 
în orice clipă să fiu aşa cum ai rămas tu în mintea mea din anul I de facultate. Tu pentru 
mine ai însemnat memoria, inteligenţa, voia bună printre studenţi, forţa fizică...” Şi să 
ştiţi că eu, care sunt deosebit de dur cu mine, dom'le, am simţit că ini s-a pus un nod în 
gât, aşa, şi dacă atunci ar fi trebuit să spun ceva, cred că preţ de mai multe secunde, 
poate chiar un minut, n-aş fi fost în stare... Mă blocasem de emoția care mi-a creat-o.* 
Lu” nevastă-mea, săraca, i-au dat lacrimile, a început să plângă. Am mai crescut vred 
2 centimetri în faţa ei cu ocazia asta... (râde - n.n.) i 

În timpul ăsta vine nea Mitică Ploscaru, un alt coleg de facultate, dar care era cu vreo 
10 ani mai mare ca vârstă. Şi se opreşte lângă mine şi scoate din buzunar un poitofel şi 
începe şi caută, şi caută, şi la urmă ce crezi, tinere ? Scoate din portofel o aşchie de lemn 
micuță, subțirică şi zice: „Măi Octave măi, o vezi? Am tăiat-o a doua zi din banca în 

care ai stat tu şi de-atunci o port aici, lângă inimă”. Da... Iarăşi o treabă care, cât eram 
eu de tare, mi-a provocat o stare de emoție, da’ care am mascat-o, că puşcăria te învaţă 
să treci, să calci peste multe lucruri dacă-i nevoie. 


Ce regrete aveţi acum, după atâția ani ? 

Am mai multe. Că unii dintre cei care, de exemplu, ne-au interceptat corespondenţa 
atunci nu le-aveau cu doi de „i”, şi cu despărţitul în silabe nici vorbă... — era un chin 
pentru ei, că au lipsit de la şcoală când s-a predat lecţia cu scrisul, aşa zic eu -, iar azi 
sunt generali, cu pensii de 30-40 de milioane, iar pensia mea de inginer e de 6 milioane 
şi ceva. Este revoltător ce se întâmplă. 

Şi este trist că nu sunt bani ca să publicăm cărţile noastre de memorialistică, pentru 
că dumneavoastră, care veţi rămâne după noi, să nu gândiţi că se va putea scrie o istorie 
reală după ce găsiţi prin dosare, că-s multe minciuni şi exagerări grosolane, unele dintre 
ele... Şi dacă se va scrie istoria după ele va ieşi una rolleriană... Roller a fost un evreu 
care a scris istoria românilor după război, da’ a falsificat-o de fapt, că numa' istoria 
noastră n-a fost. E foarte trist când îi lăsăm pe alţii să ne scrie istoria. Trebuie să avem 
tăria să ne-o asumăm şi să ne-o scri'm noi cu mâna noastră, dar dacă s-ar putea s-o 
scriem aşa cum a fost. Şi de ce să n-o scri'm acuma, cât mai trăiesc făuritorii de istorie, 
şi mă refer la perioada asta de 50-60 de ani, care în istorie nu înseamnă mai nimic, da-n 
viaţa unui om înseamnă mai mult decât tot... 


Eu vă mulțumesc. 


Eugenia Henţiu 


S-a născut la 29 martie 1923 în Covasna. Numele înainte de căsătorie: 'Trandabur. 
Naţionalitatea : română. Religia: ortodoxă. Studii: Facultatea de Chimie Industrială. 
Profesie : inginer chimist. A fost arestată în 1948 şi condamnată la 2 ani cu suspendare. 
A fost închisă 1 an şi 10 luni la Braşov şi Sibiu. A fost eliberată la 1 iulie 1950. La data 
interviului, locuia în Braşov. Interviu realizat de Andrei Lascu la 23 martie 2007. 
Transcrierea şi tehnoredactarea interviului - Andrei Lascu. Editarea - Constantin 
Vasilescu. Interviul se află în AIO-IICCR, având cota 30. 


Care au fost primele dumneavoastră contacte cu regimul comunist ? 

Eu am început facultatea la Cernăuţi, dar au venit ruşii peste noi şi ne-a dus la 
Turnu-Severin, iar dup-aia la Iaşi. În 1946 a luat fiinţă la Iaşi Partidul Comunist. Şi unde 
crezi c-au venit ? La studenţi, la cămine, şi-au aruncat cu bolovani din stradă la studenţi, 
pe geamuri. Şi băieţii au ieşit la geam. Da’ cu studenţii nu se putea... Ne-au luat aşa, 
prin surprindere. Au venit şi au înconjurat căminul, şi ne-a luat ca din oală, pe toţi, fetele 
sus şi băieţii jos, sau în camera unde dormeau. Noi eram separat, da’ io am coborât. Am 
zis : „Io mă duc să-i ajut pe băieţi! ” Şi, cu încă una de la Agronomie, Dorina parcă o 
chema, strângeam pietroaiele şi le dădeam la băieţi: „Daţi, mă, şi voi în comuniştii 
ăia ! ” Şi nu mai ştiu câţi au fost, vreo şase-şapte băieţi, şi noi, două fete. Şi nici nu prea 
au ştiut celelalte că noi am fost acolo, sau noi n-am comentat. Şi, dup-aia, imediat ne-a 
luat şi ne-a dus la Siguranţă, că era în '46, nu exista Securitate. Şi eu aveam un prieten 
foarte bun care lucra acolo, la Siguranţă, şi-a venit şi mi-a zis : „Uite, îţi rup tot dosarul. 
N-ai auzit nimic, nu ştii nimic, n-ai văzut nimic, n-ai făcut nimic”. În faţa mea a rupt 
dosarul. „Nu ştiu nimic...”, am zis. „Să nu recunoşti toate astea, că te implici fără să 
vrei în treaba asta! ” El zicea că au fost băieţi care au fost duşi la puşcărie, pentru că i-au 
recunoscut cei din stradă, cei care au intrat în Partidul Comunist. Aşa a luat atunci fiinţă 
Partidul Comunist la Iaşi... 

Spuneţi-mi, vă rog, dumneavoastră pentru ce aţi fost arestată ? 

Eram în 1948, în ultimul an de facultate, şi era acolo un fel de secretară, căreia i-am 
dat eu telefon, şi mi-a zis că tata şi mama au fost scoşi afară din curte. M-am gândit eu : 
„Asta nu ştie”. Habar n-aveam eu că era povestea cu naţionalizarea din 11 iunie 1948. Eu 
eram la facultate, trebuia să-mi iau examenele, asta mă interesa... Şi-am venit acasă, la 
Covasna, şi, într-adevăr, părinţii mei fuseseră daţi afară din casa în care am crescut... 
Noi am fost 11 copii la părinţi şi pur şi simplu i-a dat afară din casă, i-a scos şi i-a aruncat 
în stradă! Şi cel puţin la trei kilometri departe de casă trebuiau să se stabilească, să nu 

fie pe lângă casă şi fabrică. Şi-aveam o soră care avea o casă, şi părinţii mei s-au dus 
acolo, şi au dus-o foarte greu, săracii, că n-aveau din ce să trăiască. Erau şi în vârstă... 
Acolo au şi murit, fără să ştie că fabrica şi casa le-au fost luate abuziv. Şi pentru asta 
ne-am şi judecat la Tribunalul de la Târgu Secuiesc, că eu mi-am asumat această 
răspundere. În fine. Şi când m-am dus să-i văd pe părinţi în '48, am rămas trăsnită : i-au 
dat afară din casă! Şi nu ştia nici unul de ce... 

Eu terminasem facultatea, dar nu mi-am luat diploma de inginer chimist. Şi-am venit 
la Braşov. Într-o zi, în august 1948, vine la mine unu' Oprea, care era căsătorit cu o 
colegă a mea de bancă din şcoala primară, de la Covasna. Şi mi-a cerut să-i dau ceva bani 
de mâncare, că au un copil şi n-au cum să-l crească... Nu cred că i-aş fi dat bani, că nu 
mă lăsam eu înduplecată şi convinsă de orice, dar mi-a vorbit de fata învățătorului Urzică, 
din Covasna, şi mi-a spus că a fost pe front şi s-a întâlnit cu acest învăţător, care avea o 
cădere psihică de nici nu mai ştia cum îl cheamă. Am avut şi eu un frate care a făcut 
frontul în 1944, da’ pe el nu l-a cunoscut. M-a impresionat şi mi-am zis: „Amărâtu' ăsta 
a făcut frontu’ fără să ştie de ce, şi să n-aibe cu ce să-şi crească copilu' ? ” Şi i-am dat nişte 
bani, neştiind cine-i, dar el era urmărit de Securitate şi a spus unde se-ntâlneşte, cu cine, 
şi cine-i dă bani... Şi ne-a luat ca din oală: eu, sora la care locuiam, mama, logodnicul 
meu, tatăl şi mama logodnicului meu, Ana Maria Henţiu, viitoarea mea cumnată, un 
frate care era la Covasna... Şi inclusiv acest Oprea şi încă unv’ pentru care i-am dat bani. 


Unde aţi fost dusă după arestare ? 

Ne-a adus la puşcăria din Braşov. Şi de-acolo ne ducea două-trei sau patru zile la 
Securitate. Securitatea de la Braşov era la două case mai sus de Liceul „Andrei Şaguna”. 
Eu habar n-am avut, atunci am aflat. 

Şi când m-au arestat, m-au întrebat şi de evenimentele din 1946: „Dar în 1946 ce 
făceaţi ?” „Păi, ce să fac? !” „Cu băieţii vorbeai, puneaţi ceva la cale?” „Eu?! Nu 
cunosc nimic ! ” Că mi-am adus aminte ce mi-a zis ăla: „Nu recunoşti nimic. N-ai văzut 
şi n-ai făcut nimic”. Că el ştia că până la urmă acolo s-ajunge, la incidentul din Iaşi cu 
bolovanii. 


Aţi avut de suferit în timpul anchetelor de la Braşov ? 

Mă duceau şi mă băteau la tălpi. Mă legau de mâini, uite-aşa, mă lăsa aşa aplecată 
în faţă, băga o bară şi o ridica în sus, şi mă sprijinea pe două birouri. Veneam cu capul 
în jos şi cu tălpile aşa, în sus. Şi m-au bătut la tălpi cu cravaşe, cu nu ştiu ce, până când 
nu mai ştiam de mine. Şi mă băteau să spun ce ştiu de rezistenţa din Munţii Vrancei, de 
la Covasna. Le-am spus: „Nu ştiu, n-am văzut! Nu ştiu, n-am văzut!” Nimic n-am 
spus. Şi după aceea mă obligau să calc cu picioarele... Dar, după ce că mă băteau la tălpi 
de mi se umflau tălpile, nu mai puteam să umblu. Şi erau trei securişti pe-o parte, trei 
pe altă parte şi, dacă nu umblam, mă bătea cu cravaşa pe spate până când cădeam 
grămadă. După aceea mă târau şi mă dădea pe scări în jos. Mă duceau într-o celulă de 
1 pe 1, fără nimic, şi mă lăsam în jos şi n-aveam ce să fac... Mă mai ducea la puşcărie, 
mă mai ţinea acolo, iarăşi mă ducea... Acolo am avut şi o colegă de detenţie, Otilia 
Răduleţ. Ea a fost arestată, da” n-a avut proces. Au arestat-o mai mult pentru tatăl ei, 
care mi se pare că a fost şi împuşcat, ca deţinut politic. Şi ea a stat aproape doi ani de 
zile, dar eu am lăsat-o la Braşov. Ea era studentă la Academia Comercială de la Braşov 
şi, tot aşa, a dat bani la cineva. Mai târziu, pe stradă, dacă ne întâlneam, mă făceam că 
n-o văd, aşa mi-era de frică... Mă temeam să nu zică cineva că reiau relaţii din puşcărie. 

Mi-era frică. Adică totdeauna am fost convinsă că ăştia sunt în stare să-mi facă orice, 
orice, numai să mă ducă înapoi. 

Dar toată nenorocirea mea a fost cu bătaia asta pe care am mâncat-o şi n-am să o uit 
câte zile oi trăi... Când intram în celulă aici, la închisoarea de la Braşov, se cutremurau 
cei care mă vedeau. Eram numai dungi... Eu îmi apăram faţa, să nu mă desfigureze, da' 
eram pe spate numai dungi roşii de cravaşă. Nici nu puteam să merg prea bine. Şi aşa a 
fost până când m-a dus în faţa lu’ acest Oprea, care mi-a spus: „Domnişoară, spuneţi 
tot, că vă omoară în bătăi!” „N-am ce să spun...” Şi n-am spus... 

Şi mă tot gândeam când m-au bătut la Securitate: „Cine a avut imaginaţia asta? O 
fi citit undeva, în vreo carte ? Cum i-a venit în minte să te bată la tălpi? ” Când te bătea 
la tălpi, îti zvâcnea creierul, că stăteai cu tălpile aşa, în sus, şi cu capul în jos. Şi îţi 
scotea şi ciorapii şi, când te obliga să calci pe jos, îţi venea să urli. Bătea cu cravaşa, ca 
să se umfle, şi se umflau imediat. Eu spun să ferească Dumnezeu pe toată lumea să 
treacă prin ce-am trecut noi! A fost ceva... nu poţi să spui. Tu n-ai crede, că n-ai trecut 
prin aşa ceva. Sau, dacă te pui în situaţia mea sau a altora, poate că aşa ai înţelege prin 
ce-am fost obligată să trec. Şi totdeauna dacă te vedea aşa, puţin, că eşti mai bine, te 
ducea imediat: „Ce s-a-ntâmplat? Ai aflat ceva? Ţi-a spus cineva ceva?” Adică ei te 
urmăreau şi asta voiau să afle, ce fac deţinuţii politici, ce legătură au... Sau, de exemplu, 
am asistat la o scenă pe care n-o s-o uit câte zile oi trăi. Era în celulă la noi una de pe 
la Cluj. Nu ştiu cum a ajuns acolo, dar odată i-a şoptit un gardian că a doua zi îi ducea 
băiatu”, care avea vreo 25 de ani, să-l împuşte. Şi-a văzut când a luat băiatul... Erau 
câteodată şi unii gardieni cumsecade, şi i-au zis: „L-au împuşcat ieri”. L-au dus la 
marginea nu ştiu cărei păduri şi l-au împuşcat, da’ nu numai pe el. Nu pot să spun în ce 
hal era femeia aia... tremura toată. 


Dumneavoastră aţi avut parte de un proces ? 

Da, după aceea ne-a dus la Sibiu şi procesul s-a ţinut la Tribunalul Militar, în 
februarie 1949. Acolo mi-am menţinut declaraţiile, că nu ştiu şi n-am auzit, fapt pentru 
care am fost condamnată la 2 ani cu suspendarea pedepsei. La proces, Tribunalul Militar 
nu m-a găsit vinovată cu nimic. Dar suspendarea pedepsei era până într-o anumită 
situaţie, că dacă mai comiteam un act şi eram declarată vinovată, făceam şi pedeapsa 
pentru care aş fi fost judecată, şi asta de 2 ani care o primisem cu suspendare. 

Dar să vă mai spun ceva: pe vremea aceea, şefu' Securităţii din Sibiu era colonelul 
Gheorghe Crăciun!. N-am să-l uit câte zile oi trăi. M-a anunţat la puşcărie să vin cu 


1. Gheorghe Crăciun, născut la 24 iulie 1913 în Mintiu Gherlii, Cluj. De profesie cazangiu, după 
instaurarea comunismului a ajuns chestor de poliţie. La înfiinţarea Securităţii a fost avansat la 
gradul de locotenent-colonel şi numit şef al Direcţiei Regionale MAI Sibiu (1948-1950), unde 
s-a remarcat prin anihilarea mai multor grupuri de partizani. Între 1951 şi 1952 a fost şeful 
Direcţiei Regionale de Securitate Craiova, fiind mutat apoi la Direcţia Lagăre şi Colonii de 
Muncă, cu sarcini administrative la Canal. Şef al Grupului operativ din Munţii Făgăraş (1954) 
şi locţiitor-şef al Direcţiei Regionale Braşov, pentru capturarea membrilor grupului „Ion 
Gavrilă” a fost promovat şef al Direcţiei Regionale MAI Braşov (1955-1958), cu gradul de 
colonel. Între noiembrie 1958 şi 1 octombrie 1964, în calitate de comandant al Penitenciarului 
Aiud, a fost responsabil de „reeducare”. A lucrat la Direcţia a III-a Informaţii interne din 1964 
până în 1967, când a fost îndepărtat din sistem. Andrei Muraru, „Profilul reeducatorului. 
Biografia lui Gheorghe Crăciun”, în Cosmin Budeancă, Florentin Olteanu (coord.), Forme de 
represiune în regimurile comuniste, Editura Polirom, Iaşi, 2008, pp. 109-117. 

hainele, că plec acasă. M-am dus cu hainele şi dup-aia m-a ţinut acolo, la Securitate, 
într-o celulă. Şi seara pe la unşpe jumate m-a chemat la un interviu (sic ! ) acest tovarăş 
colonel, şi zice: „Uite care-i povestea, fato, ţi-asigur imediat când ajungi în Braşov 
casă, servici, dar săptămânal vii cu nişte informaţii unde îţi spun eu, despre cine şi ce mă 
interesează”. M-am cutremurat! Zic: „Aici am ajuns ? Să-mi vând prietenii şi cunoştin- 
tele? ! ” Şi i-am zis: „Tovarăşe colonel, cu mine nu vorbeşte nimeni, că ştiu că vin din 
puşcărie”. Că făcusem deja 5-6 luni de puşcărie. Şi m-a ţinut aşa vreo săptămână şi, când 
a văzut că nu reuşeşte, mi-a spus: „Dacă te răzgândeşti, cere-te la raport”. Eu nu m-am 
cerut şi, într-o zi, a venit şi m-a dus în puşcărie şi a plecat. Şi am mai stat încă 1 an şi 
şase luni... Şi nu ştia nimeni nimic de mine. Am fost foarte întoarsă pe dos şi am plâns 
foarte mult. După ce m-a întors colonelul Crăciun, am avut impresia că n-o să mai ies 
niciodată din puşcărie. M-am speriat tare. 

Descrieţi puţin viața din detenţie... 

Ce să-ţi spun din detenţie? Cum era în celulă? Era o celulă aşa, foarte mică, cu 
paturi suprapuse, şi în uşă era un vizor prin care ne urmărea gardianul care ne păzea. 
Învăţasem alfabetul morse şi băteam în perete ca să mai transmitem veşti, să mai ştim ce 
mai e nou... Io nu cunoşteam pe nimeni, dar mama viitorului meu soţ se mai interesa. 
Ea a recunoscut că-i legionară, nicio problemă, şi vroia să ştie pe cine-o mai arestat 
Securitatea. 


Câte persoane eraţi în celulă ? 

În celulă eram cam opt persoane, dar ne mai înghesuia şi eram chiar şi câte 10. Şi nu 
puteai să deschizi geamul, că erau un fel de obloane şi degeaba te uitai. Şi te păzea mereu 
să nu cumva să faci semne cu cineva. Înăuntru era un hârdău mare, să zic aşa, şi îl 
foloseam dacă aveam nevoie, că altfel nu ne ducea nimeni la WC decât o singură dată 
dimineaţa. Şi-ţi închipui că dacă aveai nevoie te duceai să-ţi faci toate necesităţile în faţă 
la şapte-opt persoane ? Da? Îţi închipui în ce hal te făcea? Şi la spălător era un singur 
duş, şi ne înghesuiam acolo ca să ne spălăm... Altfel nu interesa pe nimeni de necesităţile 
noastre. 


Vă scoteau la plimbare ? 

Da, dar când ne ducea la plimbare nu puteai să vorbeşti una cu alta, că ei te pândeau. 
Şi, dacă li s-a părut că ai vorbit două cuvinte mai mult decât trebuie, era securistu' care 
zicea: „Ce-aţi vorbit? Ce ţi-a spus?” Ăsta a fost sistemul de bază al comuniştilor, să-ţi 
spui aproapele, ce gândeşte şi ce face. Că ei n-aveau cum să le ştie chiar pe toate. Şi 
aveam informatoare şi în celulă, că le băga special cu titlul de deţinut, ca să ne tragă de 
limbă. Şi, când venea cineva nou în celulă, imediat îi şopteam: „Fii atentă, că asta e 
pusă informator ! Fii atentă, nu vorbi cu asta!” 


Ce colege de detenţie ați avut ? 

Erau oameni cu talent în a-şi exprima ideile. Erau şi călugăriţe, şi erau fel de fel... 
profesoare, farmaciste, toate meseriile posibile. Erau şi stareţe de mănăstire... Ele ţineau 
nişte conferinţe şi, vrând-nevrând, aşa ne-am completat şi cultura. Şi se vorbea foarte 
mult de religie, de Dumnezeu, de Iisus Hristos. Şi or fi fost în celulă şi multe care au 
pârât-o pe stareţa care ţinea prelegeri, dar s-a zis: „Dom/le, asta vorbea, aşa, de una 
singură”. Şi pe mine m-au întrebat ce ne spune stareţa şi am zis: „Păi, vorbeşte de una 
singură...” Nu am spus că noi toate eram cu urechile ciulite să vedem ce ne spune... Şi 
nę povestea, ştia foarte multă literatură română, franceză. Erau care mai ştiau limbi 

străine şi, la un moment dat, chiar am încercat să mai vorbim în altă limbă, dar necazul 
e că ne asculta la uşă gardianul, şi am avut unu' foarte rău. Am avut şi o gardiancă, una 
care ne mângâia, ne ţinea în braţe, da' dup-aia am aflat că era omul Securităţii. Acolo 
n-aveai încredere în nimeni. În nimeni n-aveai încredere. Aşa era. Te-asculta ! Şi, ţi-am 
spus, chiar dacă încercai ceva, era un vizor şi, de pe coridor, el se putea uita să vadă ce 
faci. Şi, câteodată, una se făcea că se-aşeza, şi eu alături băteam în alfabetul morse, ca 
să mai comunicăm cu alte camere, să aflăm cine a mai fost arestată, cine a mai plecat... 
Că îi mai ducea, nu-i ţinea tot acolo... Îi ducea de la o închisoare la alta. Însă, îţi spun, 
cea mai neplăcută problemă a fost că nu ne-am putut spăla şi că trebuia să ne facem 
necesităţile în faţă la şapte-opt persoane. Îi închipui în ce hal te simţeai? Aşa, fără 
elementara jenă... 
Cum era alimentația ? 


Nu ne-a dat de mâncare. Şi ce ne-a dat era nimica, nu ne ţinea de foame. Doi ani de 
zile m-am culcat flămândă ! Şi eram acolo cu sora mea, până au dus-o. Şi doi ani de zile 
mi-a fost foame şi n-am visat decât mâncare... Ne-aducea dimineaţa câte un sfert de 
franzelă. Mie mi se părea foarte puţin, şi m-am surprins că aruncam, aşa, ochii, să văd 
care bucată-i mai mare... Cele două bucăţi de pe marginea patului erau pentru mine şi 
pentru sora mea. Şi m-am cutremurat: „Aici am ajuns? ! Să-i fur fărâma aia de pâine 
sorei mele ? ” Nu i-am spus surorii mele ce-am gândit. Şi zic : „Ştii ceva, soră-mea ? Pui 
bucăţile de pâine la spate, şi eu spun dreapta sau stânga...” Şi ea n-a bănuit de ce, da’ 
eu vroiam să fiu sigură că nu mi se schimbă caracterul în halul ăsta, pentru o fărâmă de 
pâine. Însă mi-a fost foame... Mâncarea era sub orice critică. Ciorba era aşa, un fel de 
apă, şi ne dădea foarte mult terci. Ala nu aş putea să spun că nu era bun, dar nici nu eram 
aşa pretențioasă... După ce am ieşit din închisoare am încercat să fac terci şi acasă, da’ 
nu mi-a ieşit aşa bun... Aşa a fost cu pâinea cea mai mare... M-am cutremurat când 
mi-am dat seama ce puteam să fac numa’ pentru o fărâmă de pâine. Da’ mi-a fost o 
foame nemaipomenită. Asta n-am să uit... şi sora mea nici nu s-a gândit. Şi după ce-am 
ieşit afară i-am spus : „Tu ştii de ce te-am pus să pui bucăţile la spate ?” „De ce?” „Ca 
să nu le văd, că o luam pe-aia mai mare.” „Nu, ţi s-a părut...”, a zis ea. Eh, ştiu eu cum 
a fost... Cea mai complicată suferinţă a fost foamea. Asta n-ai cum să ţi-o stăpâneşti. 
N-ai cum să nu recunoşti că ţi-e foame. Nu se poate! Asta-i ceva organic. Organismul 
îţi cere mâncare... 

Când şi cum aţi ieşit din închisoare ? 

Păi pe mine m-au arestat în 1948, în februarie a avut loc procesul la Sibiu, şi acolo 
am stat până în 1950, până la 1 iulie 1950. Colonelul Crăciun plecase de la Sibiu şi mi-a 
dat un bilet s-ajung la Braşov, că n-aveam bani, n-aveam nimic. Şi aşa m-am speriat încât 
mi-era frică şi să scot o vorbă, pentru c-am văzut cum am suferit pe degeaba, doar 
pentru că n-am vrut să spun ce-au vrut ei. 

Dar cum de v-au eliberat ? 

A intervenit de-afară un procuror, că ce statut am? Nu mai eram urmărită, nu mai 
eram învinovăţită, dar nu-mi dădea nimeni drumul din puşcărie, pentru că nu ştiu ce ştia 
colonelul ăla, Crăciun, cum m-a descris, că sunt periculoasă şi să nu ies afară niciodată. 
Şi în 1950 părinţii mei au intervenit printr-un procuror, ca să întrebe care-i situaţia mea 
şi ce statut am. N-aveam niciun statut... Eram condamnată la 2 ani cu suspendare! 
Ăhăhăăă, trecuseră! Şi a întrebat de ce nu mi se dă drumul acasă. N-aveam niciun fel 

de altă reclamaţie sau altă urmărire. Şi foarte greu am ieşit din puşcărie, după un an şi 
10 luni. 


Cum ați reuşit să vă reintegraţi în societate după eliberare ? 

Când am ieşit mi-a zis că să mă duc să mă prezint imediat la Miliţie.... Nu mai ştiu, 
da’ parcă la trei zile trebuia să mă duc. Când ieşeai din puşcărie nu mai aveai voie să te 
duci nicăierea, buletin îţi dădeau ei, cu domiciliu obligatoriu... În cazul logodnicului 
meu era Întorsura Buzăului. El trebuia să se prezinte acolo o dată pe săptămână. Eu, de 
exemplu, când am ieşit din puşcărie, am primit domiciliu obligatoriu la Covasna, şi-am 
stat acolo cu tata şi cu mama, amărâţi. Adică ideea este că familiile erau complet 
distruse, în mod deliberat. Am suportat iulie, august şi după aceea am spus: „N-aţi vrea 
să mă lăsaţi să mă duc în Braşov ? N-avem ce mânca...” A fost înţelegător şi m-a lăsat. 
Aşa am putut, cu o adeverinţă de la ei, să plec din Covasna. Şi pe tren m-am întâlnit cu 
un domn. După aceea am aflat că era colonelul de Securitate de la Sfântu Gheorghe... 
„De unde vii ?” N-am vrut să spun prea multe... „Io să ştii că te cunosc.” „De unde mă 
cunoşti?” „Eii, s-a întâmplat să te cunosc. Şi-acum ţi-a dat voie Miliția să vii din 
Covasna ? ” „Dacă ştiţi aşa de bine, de ce mă mai întrebaţi ? N-avem ce mânca la Covasna. 
Tata şi mama n-au ce mânca. Le-a luat tot ce-au avut, ce era să mai mănânce ? ! ” Şi erau 
şi în vârstă... 

Şi pe logodnicul meu îl chema Henţiu, şi eu aveam tot interesul să-mi schimb numele, 
că eu din puşcărie am ieşit ca Trandabur şi vroiam să nu se mai ştie nimic de Trandabur... 
Şi, după ce am ieşit, m-am căsătorit imediat. Eu aveam 28 de ani şi el avea 29, era mai 
mare ca mine cu un an. M-am căsătorit să nu mai fiu Trandabur şi să îmi pot susţine 
diploma. Şi după ce m-am căsătorit, mi-am ales servici, dar n-a fost întreprindere din 
Braşov care să nu mă refuze când era vorba să mă angajeze. Şi-am dus-o tot aşa. Cumva 
m-a primit la „Rulmentul”, dar ei aveau laboratorul la „Steagul Roşu”, că uzina 
„Rulmentul” nu avea laborator... Acum nu mai eram Trandabur, eram Henţiu. Şi am 
făcut ce-am făcut şi m-am dus şi mi-am dat diploma. Asta era important, să am diplomă 
de inginer chimist, că nu puteau să mă plătească aşa, şi după aceea am început să mă duc 
în dreapta şi în stânga. Dar cum se afla cine sunt, după trei-patru luni mă dădeau afară ! 

După aceea am ajuns la o fabrică de armament între Herman şi Sânpătru, foarte bine 
plătită, că era toxicitate... Şi era acolo un locotenent care nu prea ştia să scrie. Mie mi-a 
fost milă de el şi-i dictam în laborator nişte propoziţii şi-i explicam tot. Şi într-o zi eram 
palidă, aşa, şi zice: „Tovarăşa inginer, ştiţi ce mi-a spus tovarăşu' maior?” „Ce ţi-a 
spus?” „Dumneavoastră sunteţi fost deţinut politic.” „N-ai înţeles bine.” „Io vă spun ce 
mi-a spus...” Şi, într-adevăr, la câteva zile m-a trimis la ministru” de cadre pe ţară. Avea 
un nume foarte frumos, că mi-am şi zis: „Ce nume fain de ministru ! ” Îmi vine acuma 
în minte... Radu Cenea îl chema. Şi când intru acolo am rămas cu gura căscată. Mi-am 
zis: „Stai, dar pe ăsta îl ştiu! Asta-i ministru’ ?” ÎL ştiam de la Iaşi, doar că nu-l chema 
Radu Cenea, că îl chema Țibag. Şi-a văzut c-am rămas aşa... înmărmurită. Zice: „Ne 
cunoaştem din facultate”. „Da.” „Stai aicea jos.” Şi a fost totuşi cumsecade, i-am zis 
cam Ce-aş vrea eu, că mă gândeam că ei nu vor altceva decât să mă scoată din Braşov, 
să mă ducă cine ştie pe unde să-mi găsesc serviciu’... Şi soţul meu era cu domiciliu 
obligatoriu, deci n-aveam nicio şansă... Da' până la urmă a zis: „Uite, eu îţi aranjez să 
te duci la «Tractorul»”. Eu la „Tractorul” n-am îndrăznit să mă duc înainte... După ce am 
plecat de lå el, mă duc acolo la „Tractorul”, şi şefa laboratorului, pe care o cunoşteam 
foarte bine, a zis: „Te pot aranja ca laborantă, nu ca inginer”. Aşa n-am vrut. Şi m-au 

angajat ca inginer chimist în turnătorie, unde era un cuptor de inducţie la care în faţă 
mureai de căldură şi în spate ţi-era frig. Da’ n-am rezistat acolo decât vreo două luni, că 
am făcut o congestie pulmonară şi a trebuit să plec din uzină şi m-am dus la o cooperativă. 
Am stat... vreun an sau doi până să-mi revin cu plămânii. Şi dup-aceea a început calvarul 
cu angajarea, că unde mă angajam nu mă ţinea mult... 

În 1960, cumva, am ajuns la Oficiul de Gospodărire a Apelor. Eu mai lucrasem la 
ape, eram oarecum specialistă. Am început să lucrez şi, într-o zi, mă uitam aşa pe cer, 
că era senin, şi vine preşedintele şi zice: „Degeaba-i aştepţi pe-americani, că nu mai 
vin!” Nu-nţelegeam ce vrea să zică cu apropoul... Acolo era director unu” Teodorescu 
şi o dată pe lună, la fiecare şedinţă, că se dădea dări de seamă, realizări, nerealizări, nu 
uita niciodată să spună: „Henţiu, bună profesional, dar social e sub orice critică”. Adică 
eram cu părinţii „naţionalizaţi” şi fostă deţinut politic. În fine... 

Am avut mereu probleme cu ăştia de la „cadre”. Când m-am angajat, de exemplu, la 
„Steagu' Roşu”, când intrai în uzină era o listă pe care te duceai să semnezi ca să ştie c-ai 
intrat. Şi mi-a dat odată telefon să mă duc până la „cadre”. „Următorii tovarăşi să treacă 
întâi pe la cadre ! ” Aşa m-a impresionat de tare, că... am făcut diaree! Am fost convinsă 
că mă dă afară. Mi-a spus aşa: „Te duci la Covasna şi vii de-acolo cu o adeverinţă din 
partea Consiliului Popular că tata şi mama au predat tot pământul şi pădurea de bunăvoie, 
nesiliţi de nimeni ! ” M-am dus, şi tata şi mama au început să plângă. Dar am zis: „Ce 
să fac? N-am cum să-mi cresc copiii. Mă dă afară”. Asta era, poate, prin '52... 

Altădată, m-a chemat la cadre şi am zis: „Nu mă duc, că mă simt rău şi-mi vine să 
vomit...” Venise unu' şi mă aştepta în biroul de la poartă. Ştiam că probabil a venit să-mi 
spună să dau informaţii, că pe ei asta-i interesa, să-i informezi ce se întâmplă şi ce 
vorbeşte lumea. Că aşa a fost şi cu colonelul Crăciun, la care i-am spus: „Tovarăşu' 
colonel, cu mine nu vorbeşte nimeni, că ştie c-am făcut puşcărie”. Şi a fost convinș că 
eu nu vreau să dau informaţii. Dar cum să vorbească cineva cu mine, să-şi verse 
necazurile, şi io să mă duc să le spun la Securitate ! ? Asta n-am putut să fac. Asta a fost! 
Aşa era atunci situaţia ! Însă, când mă chema la cadre, aveam o reacţie aşa de puternică 
şi făceam diaree... 

Şi când mă angaja cineva, la autobiografie nu ştiam cum să mă ascund. Şi pe vremea 
aia nu erau mulţi ingineri, că după ce terminai facultatea te repartiza şi te angaja imediat. 
Şi odată când să mă angajez m-a întrebat: „Dar între '48 şi '50 de ce nu te-ai angajat? ” 
Ce să spun? Că eram în puşcărie? ! „Păi, stăteam mai mult la Covasna, că eram cu 
inima.” Că ei atâta aşteptau să spun, că am fost în puşcărie. E foarte greu să înţeleagă 
cineva care n-a trăit atunci şi nu prea ştie multe despre trecut... Nu înţelege. Cum e 
posibil ? E posibil! 

Aaa, şi să vă spun când m-am întâlnit cu colegii, după zeci de ani, şi au auzit că-s 
fostă deţinută. Unii erau distanţi, alţii nu ştiau ce să-mi mai facă. Zic: „Potoliţi-vă, 
oameni buni, şi-aşa nu mai aveţi nicio putere...” Şi ştiu că ne-am întâlnit pe coridor cu 
decanul, îl cunoşteam dinainte, şi zice : „Vino la mine în birou ! ” Vroia să vorbească cu 
mine, dar nu ştia cum să se păzească, să nu vadă ăilalţi că e în relaţii cu o fostă deţinută. 
„Ce s-a întâmplat?” Zic: „Stai liniştit, că nu-i nimica”. „Dar ce-ai făcut?” „N-am 
făcut. nimic.” „Dar cum ai ajuns acolo?” „Asta-i altceva. Li s-a părut că am făcut 
ceva...” Şi cine crezi că a venit la reuniunea de 30 de ani ? Ăla care m-a pârât, care avea 
arma... Şi atâta i-am spus: „Mă, ai copii, Dumnezeu să te răsplătească! Nu mă 
interesează nimic, da-i urât ce-ai făcut. Ce-ai crezut, că-ţi iau postul tău de maior ? ” Aşa 

a fost... Adică ei suspectau pe toată lumea : de ce-ai făcut asta ? De ce-ai gândit aşa ? De 
ce n-ai făcut altfel? Ei pe asta se bazau. Şi pe această defecţiune pe care o are un om, 
să-şi pârască vecinul sau pe cel cu care stă de vorbă. Îţi spun, Crăciun îmi asigura servici 
şi casă la Braşov, dar săptămânal ar fi trebuit să merg la ei... Dar nu aş fi putut să fac 
asta. Nu! Aşa ceva n-am putut. 

Şi după ce-am ieşit mă feream de lumea care fusese, că mi-era frică să nu deducă 
comuniştii ăştia că ne-ntâlnim iarăşi... Numai de-asta mi-a fost frică! Aşa a fost până în 
1981 când m-am pensionat. Totuşi, am rezistat până la pensie. Şi până la revoluţie nu 
vorbeam, că mi-era o frică să nu cumva... Şi dacă mă întâlneam pe stradă cu foste colege 
de puşcărie, ne făceam că nu ne cunoaştem. Mi-era frică. Na, ce să-ţi mai spun altceva? 


Alte rude, apropiaţi de-ai dumneavoastră au avut de suferit din cauza regimului 
comunist ? 

Da. Noi am suferit foarte mult. Cinci din familia mea au fost arestaţi. Soţul meu a 
făcut un an, sora mea, asta cu care m-a arestat, care n-a avut nicio vină, a făcut un an 
şi jumătate, eu am făcut un an şi zece luni, soacra mea, Elisabeta Marin?, a făcut trei ani 
şi jumătate. Ei nu ştiu cine i-a spus că o să o aresteze, şi pornise cu autobuzul să fugă 
la Bucureşti, şi din autobuz a luat-o. Ea n-a recunoscut, iarăşi, nimic, da” a stat închisă 
trei ani şi jumătate. A trecut şi pe la Mislea. 

Fratele mev’... Când ne-am dus la proces, de la Braşov la Sibiu, fratele meu venea 
de la Covasna, şi l-au bătut înfiorător. Şi-acuma îl văd : trei luni şi jumătate avea cucuie 
albăstrui pe cap. Şi el zice că n-a priceput de ce l-au arestat. Zic: „Te-a arestat fiindcă 
erai fratele meu”. Şi i-a găsit un pistol acasă, că făcuse şi frontu’, da’ îl ţinea mai mult 
să se dea mare că are pistol. Şi s-au răzbunat cei din Sfântu Gheorghe şi l-au bătut de l-au 
înnebunit... Şi i-a dat două condamnări, de 4 ani şi de 4 ani. În orice caz, în total a făcut 
cinci ani şi jumătate. A lucrat la Canal, la Poarta Albă. Şi după ce-a ieşit din puşcărie nu 
i s-a mai dat voie să-şi practice meseria. Era inginer, că el m-a dus la Politehnică. Nu i 
s-a mai dat voie să-şi practice meseria de inginer. Şi-atunci, pentru că trebuia să trăiască, 
a învăţat să cânte la vreo patru instrumente, şi-a făcut o mică orchestră şi cânta la nunţi 
şi la botezuri, ca să aibă din ce trăi, că altfel era şomer. El a cântat în vestita fanfară a 
Liceului „Andrei Şaguna”, că acolo şi-a făcut liceul, apoi Politehnica am început-o 
amândoi la Cernăuţi. 

Dar de ce aţi ales tocmai Cernăuţi pentru a face studii ? 

Pentru că el mai mergea pe front... Aşa era atunci. Şi în '44 a dezertat, a fugit. A mai 
fost un frate, cel mai mare, care a dezertat şi el şi a fugit să intre în trupele române, dar 
a dat peste ruşi şi l-au dus în Siberia şi nu l-a mai văzut nimeni. Nicu, ăstălalt frate, era 
mai şmecheraş... şi-a lăsat barbă, mustață şi făcea pe ciobanul. Şi-aşa a coborât Carpaţii 


2. Elisabeta Marin, născută la 23 septembrie 1901 în Turcheş, Braşov. A fost arestată la 28 august 
1948 şi condamnată la 3 ani şi 40 de zile închisoare corecțională. A executat pedeapsa în închi- 
sorile Sibiu, Mislea şi Rahova. Deşi trebuia să fie eliberată la 5 octombrie 1951, la 12 februa- 
rie 1952 se mai afla încă în detenţie, fiind transferată la penitenciarul Rahova. Nu deţinem 
informaţii despre data eliberării. Informaţii din fişa matricolă penală din AANP. 

3. Nicolae Trandabur, născut la 16 decembrie 1919 în Covasna. A fost arestat la 30 august 1949 
şi condamnat la 3 ani închisoare corecțională. A executat pedeapsa în închisorile Poarta Albă 
şi Aiud. Nu deţinem informaţii despre data eliberării. Informaţii din fişa matricolă penală din 
AANP. 

şi s-a dus la Întorsura Buzăului, n-a venit la Covasna. A mâncat ce-a găsit, rădăcini... 
Dacă ajungea la o stână, spunea că se duce să-şi caute bunicii. 


Sora dumneavoastră pentru ce a fost arestată ? 

Sora mea, Nuţa, a ascuns un pistol. De fapt, n-avea nicio legătură, dar a recunoscut 
că ea a ascuns pistolul, iar tipul care a fost în casă la ea cu pistolul era om urmărit din 
1940, un mare legionar, Şuţu... da” noi n-am ştiut. La un moment dat am auzit că aşa 
l-au bătut de tare că n-a mai ieşit afară, l-au omorât în Securitate. Şi el era aşa de 
emoţionat de ce se întâmplă şi nu ştia ce să facă cu pistolul. Sora mea i-a luat pistolul şi 
nu ştiu pe unde l-a aruncat. Şi eu am auzit, dar nu mai ştiu de unde, cine mi-a spus, că 
sora mea a recunoscut pistolul. 


Privind în urmă, cum vedeţi astăzi necazurile prin care aţi trecut ? 

Asta a fost. A fost calvarul după lume. Mi-era frică şi să gândesc. Mi-era frică să nu 
mă recunoască cineva... Tot timpul trebuia să fie totul la maximum executat, făcut, ca să 
n-aibă motiv să se ia de tine. Totdeauna mi-a fost teamă că oricine mă poate recunoaşte. 
Şi fiica mea se duce la sora mea, la Întorsura Buzăului, şi sora mea se dă în vorbă şi zice : 
„Da, dar maică-ta care a stat doi ani în puşcărie ? ” Ea n-a ştiut. A venit imediat şi zice : 
„Tu de ce-ai făcut puşcărie?” „Da' tu de unde ştii? !” „De la tuşa...” Zic: „Uite, eu 
nu pot să-ţi spun, dar n-am furat şi n-am omorât pe nimeni. Când va fi momentul să te 
faci mai mare, să-ţi meargă mintea mai bine, am să-ţi povestesc de ce am stat în puşcărie 
doi ani de zile...”. Tot timpul o urmărea treaba asta. Sau, de exemplu, vine şi-mi zice: 
„Azi ne-a zis la şcoală: «Copiii ai căror părinţi sunt membri de partid să se ridice în 
picioare». Io m-am ridicat, că doar sigur sunteţi membri de partid”. Cum să-i spun că 
nici nu se uitau la noi?! Eram... cum să-ţi zic? Eram de râsul Partidului Comunist. 
Nici nu se uitau la noi. N-aveam niciun drept. Eşti prea tânăr ca să înţelegi treaba asta. 
Nu cred că cunoşti destule, nu cred... N-ai trăit aşa ceva şi nici nu ţi-ai putea imagina. 

Asta a fost situaţia noastră. C-ai stat în puşcărie... asta e! Dar prin ce-ai trecut 
sufleteşte, prin ce-ai trecut... Şi totdeauna s-a ascuns treaba asta, adică s-o ţii cu 
minciuna, să nu recunoşti. A fost groaznic, groaznic! Acuma, cum să zic, îmi dă mâna 
să povestesc, dar îţi închipui, până în 1989, că un vag apropo, o vagă mărturie, dacă nu 
cumva ştii ceva... mă înspăimânta, mă înnebunea ! Cum să ies din situaţie? Pentru că 
aveam să-mi trăiesc viaţa şi-aveam să-mi cresc un copil. 

Soţul meu era bolnav... a şi murit, devreme, la 59 de ani. Însă toată viaţa a suferit de 
pe urma închisorii... Povestea că dormeau pe ciment şi spuneau : „Dreapta ! ” Şi se întor- 
ceau toţi pe dreapta. „Stânga ! ” Şi toţi se întorceau pe stânga. Îţi închipui? Nici animalele 
nu fac asta... Aşa au dormit, şi a venit bolnav de acolo, că a făcut un reumatism articular. 
La 29 de ani, când a ieşit din puşcărie, nu se putea nici măcar îndoi... 


Ați spus că părinţii dumneavoastră au fost daţi afară din casă. Ce s-a întâmplat cu 
ei după aceasta ? 

Totdeauna mi-a fost frică de faptul că părinţii mei au fost aruncaţi din casă din cauza 
noastră, deşi ei au fost aruncaţi înainte ca noi să fim arestaţi. Deci pe cineva din comună 
au „deranjat”. Tata şi mama munceau foarte mult, au plecat de jos, dar trebuia să crească 
nouă copii. Trebuia să ne dea la şcoală... Au spus: „Cine vrea să înveţe, cheltuiesc, dar 
să nu cheltuiesc degeaba. Cine pleacă, să vină cu diplomă ! ” Ne-au dat tot ce-au putut 
şi cât au putut... Şi când eram închisă mă gândeam la ei şi ştiam că n-au cum să mă 


BRAŞOV 141 


scoată, mai ales că erau daţi afară din casă. Rămăseseră şi săraci, fără relaţii şi amărâţi... 
Aşa au şi murit. Nu s-au gândit că o să ne mai dea înapoi casa şi fabrica. Şi eu n-am putut 
să spun nimic în casă despre ce a fost, că tata nu mă credea... El era un ardelean d-ăsta 
dintr-o bucată: „Degeaba nu te poate băga nimeni la puşcărie ! Aşa ceva nu se poate!” 
Asta mi-a spus tata. Nu putea să creadă. În concepția lui, de om cinstit, nu putea să 
creadă că poa’ să-ţi facă aşa ceva. Mă-ntreba: „Ce-ai făcut tu de te-au băgat ăştia la 
puşcărie ?” Zic: „Tata, nu ştiu, i-am dat la una bani”. „Nu se poate, pentru asta? !” 
Cum să-i explic tatălui asta? N-ar fi înţeles. În corectitudinea şi simplitatea lui, n-ar fi 
înţeles, pentru că dacă ai dat la unu” bani că nu-şi putea creşte copilul, ăsta era motiv să 
te aresteze? ! Şi-atunci cum să-l conving? Am zis: „Bine, taică...” Şi după aceea au 
început greutăţile. El a murit foarte repede, n-am mai avut timp să mai discutăm. Şi dacă 
am fost copii mulţi, mama a stat ba la o soră, ba la alta, pentru că, pur şi simplu, la 
Covasna nu mai avea ce face, nu mai avea din ce trăi. Şi fratele ăsta, care a suferit foarte 
mult, a murit în accident de maşină, n-a apucat Revoluţia. 

Ce modificări au adus evenimentele din decembrie 1989 în viaţa dumneavoastră ? 

După Revoluţie eram pensionară, şi s-a născut nepoţelul meu, băiatul Anei Maria, şi 
am umblat prin America să-l cresc... Un an eu, un an cuscrii, că nu ne dădea statul 
român voie mai mult. Tot acum m-am dus şi am văzut că, de fapt, tata nu trebuia să fie 
dat afară din casă... Părinţii mei au murit cu supărarea asta, că i-a luat de guler şi i-a 
scos afară din casă şi din curte. Şi ne-am chinuit foarte mult ca să recuperăm casa şi 
fabrica. Ne-am judecat şapte ani cu statul român. Mi-a dat până la urmă şi casa, şi 
clădirea fabricii, că nu mai era altceva nimic, nimic. În 1922 sau '23 s-au împrumutat 
părinţii de la banca din Sfântu Gheorghe cu un milion, era o sumă fabuloasă, şi au 
cumpărat instalaţia pentru fabrică. Şi m-am dus acolo, şi am zis: „Dar aici au fost 
instalaţii...” Zice: „Noi n-am găsit...” „Dar vă pot arăta toate chitanţele cu care am 
plătit noi instalaţia dinăuntru...” Prin 1965 a intrat Cooperativa în fabrică şi noi n-aveam 
voie nici să ne apropiem de ea... Numai după Revoluţie s-a dovedit că nu trebuia să ne-o 
ia, da' până atunci nu. Şi cu instalaţia noastră... n-a recunoscut nimeni nimic. Erai la 
cheremul lor. Şi la casă a adus primăria un expert la faţa locului şi ne-a plătit cât a zis 
expertul. Acolo era o grădiniţă de copii români şi unguri, cam jumătate-jumate. Şi dacă 
întrebai un copil: „Unde umbli tu la grădiniţă?” „La grădiniţa «Buru»! "Adică la 
Trandabur, da’ îi zicea’ „Buru”. Dar copilu” nu ştia ce însemna asta. 

Acum a luat fiinţă şi asociaţia asta, a foştilor deţinuţi politici. E-adevărat că n-ai 
putere... Întâmplarea face ca Octav Bjoza să fie mai lejer ła gură, că altu’ n-ar îndrăzni, 
i-ar fi frică. Păi cum să spui tu pe ce stradă stă un colonel de Securitate ? ! Şi că ei au 
pensii? Că tu o-ncurci, da? Şi te iei cu el? ! Nu, nu... Trebuie să-ţi vezi de familia ta, 
de obligaţiile tale de familie. Nu e vorba aici de tine, e de familie! Mi-e foarte milă de 
domnul Bjoza, că el tot cu declaraţii, cu articole : „la, fost maior, stă în cutare loc...” 
Şi i-am şi spus: „Măi, potoleşte-te, că-ţi dă unu” într-o seară cu ceva în cap şi te lasă lat, 
ca să nu mai aibă cine vorbi”. Pentru că foarte mulţi din ei sunt totuşi mari, au încă 
relaţii. Mie toată viaţa mi-a fost frică să nu mă recunoască cineva că am fost deţinut 
politic. Ce să-ţi mai spun? Altădată aş fi avut mai multe de povestit, acuma nu prea îmi 
vine aşa în minte. A fost extraordinar de greu în perioada aia, când nu mă primea 
nimeni. Nimeni nu mă primea... 


Aveţi resentimente faţă de cei care v-au făcut să suferiţi ? 

Eu îl ştiu pe unv’ Stoica, de a condus toată ancheta de la Securitate. După aceea a fost 
şi la Sibiu, da’ eu nu l-am întâlnit. Şi chiar dacă l-aş vedea, nu l-aş mai recunoaşte. Şi 
la ce mi-ar mai folosi ? A trecut? A trecut. Ne-a chinuit foarte mult... Eu nu pot să spun 
nimic şi eu nu sunt cea mai chinuită fostă deţinută, adică n-am avut ani grei. Eu, când 
mă duc aicea la Asociaţie... când îi văd, vin acasă bolnavă. Îi văd acum pe foştii deţinuţi 
politici cum îşi târâie picioarele... Unu’ are, nu ştiu, şoldul operat... Eu ştiu de ce se 
mişcă aşa greu, de ce umblă ei cu baston, de ce se târâie... de la cum i-a chinuit acolo. 
Îți stă mintea în loc prin ce-au trecut şi cu ce sechele au rămas de atunci. M-am dus şi 
eu, aşa, în excursie cu asociaţia la cea mai înfiorătoare puşcărie, cea de la Piteşti. Te 
cutremuri ce-au putut să facă cu deţinuţii acolo. Am auzit că i-a nenorocit pe deţinuţi şi 
îi chinuia să le scoată o declaraţie sau o mărturie. 

Am fost şi la Sighet. Acolo e (sic ! ) Romulus Rusan şi Ana Blandiana. Ei s-au ocupat 
foarte mult şi au scris foarte mult despre asta. 

Am Citit acuma o carte despre ce-au putut să facă comuniştii, scrisă de unul, 
Tismăneanu, evreu stabilit în America. Păi, ştii ce frumos vorbeşte de evrei ? M-aşteptam 
să se vorbească mai mult despre deţinuţii politici. Nu. Foarte puţin, după părerea mea, 
despre această categorie de oameni care au suferit foarte mult şi pe nedrept şi fără să aibă 
nicio putere. Că nu aveai nicio putere. Ce era să faci? ! Că dup-aia mi-au povestit alţii, 
că dacă făceai ceva, te-mpuşca! Cum l-a-mpuşcat pe băiatul ăla, la Sibiu... 


Văd că aveţi aici nişte piese foarte interesante... 

Ce să spun? Astea le făceau deţinuţii în puşcărie. Asta e o cruce... Soţul meu le făcea 
cu briceagul din cozi de perie, când nu-l vedea gardienii. Le făcea, deşi le făcea control 
să nu cumva să aibă cuţit. Pe una din ele scrie şi anul când au fost făcute. Mi-a aruncat-o 
peste gard, atuncea, la puşcărie... Aicea, în Braşov, unde ne ducea pe noi să dormim, era 
o curte interioară mică unde ne plimba în rând, aşa, una după alta, şi el nu ştiu cum a 
făcut şi ne-a aruncat-o. Şi pentru el era pericol să le ţină acolo, că n-aveai voie să ai cuţit, 
n-aveai voie să ai nirhic... 


Vă mulțumesc pentru amabilitate. 
Cu plăcere. 


Teofil Mija 


S-a născut la 11 septembrie 1923, în comuna Bratei, judeţul Sibiu. Naţionalitatea : 
română. Religia: ortodoxă. Studii: Facultatea de Medicină, doctor în ştiinţe medicale. 
A fost arestat la 25 mai 1950 în Bucureşti şi condamnat la 15 ani muncă silnică. A exe- 
cutat pedeapsa în închisorile Cluj, Aiud, Gherla, Jilava, Oradea şi Poarta Albă. A fost 
eliberat la 1 august 1964. La data interviului, locuia în Braşov. Interviu realizat de Andrei 
Lascu la 25 martie 2007. Transcrierea şi tehnoredactarea interviului - Dan Drăghia. 
Editarea - Constantin Vasilescu. Interviul se află în AIO-IICCR, având cotele 37, 38. 


Înainte de toate, spuneţi-mi câte ceva despre dumneavoastră. 

Să spun câteva date despre mine, ca să ştiţi cu cine aveţi de-a face ! (râde - n.n.) Sunt 
uñ supravieţuitor foarte norocos al exterminării la care a fost supus tineretul universitar, 
studenţimea română, noi, aşa-zisa generaţie din 1948. Deci, Partidul Comunist şi securiştii, 
fiindcă securiştii erau braţu” înarmat al Partidului Comunist, ne-au distrus, au distrus o 
generaţie de tineret care àr fi trebuit să fie generaţia conducătoare a ţării româneşti de 
mai târziu. Sunt medic primar în boli infecto-contagioase şi epidemiologie, sunt doctor 
în ştiinţele medicale şi licenţiat în biologie-geografie. 

Ce orientare politică aveaţi când aţi fost arestat ? 
`. Eu provin din Centru’ Studenţesc Legionar din Cluj. E greu să spun eu... alţii să 
spună ce-au însemnat aceşti studenţi, care au fost studenţii cei mai buni la carte şi care 
în "48 au fost arestaţi. Noi, plecând de acasă, din familiile noastre, am avut educaţie 
creştină şi patriotică. Această educaţie s-a continuat în liceu şi-n facultate. În '47 a plecat 
Regele, iar în '48 a început asaltu' asupra noastră, fiindcă atunci comunismul era stăpân 
în ţară şi primii care trebuiau distruşi erau tinerii studenţi. Vreau să vă spun că din 
14 000 de studenţi câţi eram noi în '48 în România... faceţi o proporţie, domnule, şi 
daţi-vă seama ce-a însemnat să fie arestaţi 3 000, dintre care 1 000 au ajuns în Piteşti... 
Aţi auzit ce-a fost în Piteşti ? Acolo a fost iadul! Acolo a fost „reeducarea” ! Nu se poate 
concepe, mintea omenească nu poate să redea în scris sau în vorbe ce s-a petrecut 
acolo... Deci aşa s-a întâmplat. În '48, noi aveam 25 de ani, eram în anv’ VI, aproape 
terminasem facultatea, nu ? Şi a venit în urma noastră încă o generaţie, de elevi. În total 
au fost în ţară 2 000 de elevi arestaţi, dar 1 000 au trecut prin Târgşor. 1 000 de elevi între 
13 ani şi 18 ani. Au ajuns dup-aia şi lă Canal. Eu i-am întâlnit. În sfârşit... 


“Cum aţi intrat în atenţia organelor represive ? 
În '44, noi, studenţii clujeni, am înfiinţat nuclee de rezistenţă armată, ca să rezistăm 
împotriva comunismului. Sigur că primele nuclee de rezistenţă anticomunistă au fost 

acele gărzi naţionale apărute aproape în toate comunele pe unde au trecut ruşii. Fiindcă 
ăştia treceau, pârjoleau, furau, violau, distrugeau... mergeau spre Berlin. Un an. Şi după 
un an s-au întors dinspre Berlin, şi tot la fel. Iar de-aici, când să se-ntoarcă, nu le-a mai 
venit să plece ! 

Ei, şi noi am înfiinţat acolo, în Transilvania, în centru” nostru, nuclee de rezistenţă 
armată. Între Sibiu, Mediaş, Sighişoara, Agnita este cel mai mare codru din Ardeal, 
Codru” Fetea!, şi-acolo a fost centrul nostru. Acuma, în 2005, am reuşit să facem acolo 
un monument pentru cinstirea celor parașutați de către armata americană şi a acelora 
dintre noi, din acel centru de rezistenţă anticomunistă, care au murit. 

Eu mereu am spus că dacă nu a fost primu' centru de rezistenţă armată din ţară, în 
orice caz, acest centru al nostru a fost printre primele două-trei, şi a rezistat până în '48, 
când au început arestările şi nu s-a mai putut rezista. La chinurile şi torturile la care au 
fost supuşi, colegii mei au divulgat... S-a dus acolo Securitatea şi a ridicat ce-a mai găsit 
acolo, armament, alimente, ce pusesem acolo. Şi noi în '46 făcusem acolo o cruce înaltă 
de cinci metri, din mesteacăn, albă. Bineînţeles că au luat şi această cruce, au tăiat-o şi 
au dus-o la Mediaş. A stat acolo în curtea Securităţii ani de zile... 

Eu am fost condamnat în '48?, în lipsă, cu cei din centru’ studenţesc, la 15 ani muncă 
silnică. La procesul acela, noi, Facultatea de Medicină, am dat un foarte mare procent. 

Ați aflat câţi studenţi au fost implicaţi în proces ? 

La proces au fost 150 condamnaţi. Şi o parte dintre cei care n-au fost arestaţi au reuşit 
să fugă în Apus. Unii acolo au reuşit să supravieţuiască, alţii au făcut cariere, alţii s-au 
întors. De exemplu, în 1951, colegii mei din Cluj plecaţi, fugiţi în Apus, s-au întors. Şi 
s-au întors cum? Paraşutaţi dintr-un avion american. Au fost trei grupuri de paraşutişti 
legionari, veniţi aicea să întărească rezistenţa anticomunistă, printre care şi un coleg al 
meu, Golea Ioan”, pentru care am şi scris o cartef. Mi-a fost coleg de liceu, mi-a fost 
coleg de facultate la Iaşi, pentru că noi primii doi ani i-am făcut la Iaşi, pentru că 
Ardealu' era la unguri. El a plecat în '48... Io n-am ajuns la locu” de întâlnire, pentru 
că era întreruptă circulaţia cu trenu’ pe porţiunea Sighişoara-Agnita-Sibiu. Iar eu am 
rămas... Dumnezeu o vrut. Dar sigur, dacă eram plecat, veneam odată cu el, fiindcă noi 
am fost doi prieteni ca doi fraţi gemeni, nedespărţiţi. 


1. În apropiere de localitatea Noul Săsesc, judeţul Sibiu. 

2. Procesul lotului de studenţi de la Cluj a avut loc în aprilie 1949, şef de lot fiind considerat loan 
Bohotici. Corneliu Cornea, Viaţa aşa cum a fost. Însemnări, ediţia a II-a, Editura Gutenberg, 
Arad, 2003, pp. 89-90. 

3. Ioan Golea (1922-1953). A fost arestat în 1945 de Siguranţa din Mediaş, dar a reuşit să 
evadeze în timpul transportului. A fost rearestat la Sibiu în 1948 şi a reuşit din nou să evadeze. 
Împreună cu fratele său Traian şi cumnatul Boris Bucşan, a fugit prin Iugoslavia în zona 
americană a Germaniei. A fost contactat de serviciile de informaţii ale SUA şi în 1953, 
împreună cu alţi 13 luptători, a fost paraşutat în România. A reuşit să restabilească contactele 
cu Grupul „Fetea” şi cu alte grupuri de rezistenţă. La mai puţin de două luni de la paraşutare, 
grupurile contactate au fost arestate. Toţi cei 14 au fost judecaţi, condamnaţi la moarte şi 
executaţi la Jilava la 31 octombrie 1953. Din Grupul de rezistenţă „Fetea” a făcut parte şi 
dr. Teofil Mija, unul dintre puţinii supraviețuitori. http : //www.clipa.com/pagpolitica848.htm, 
accesat la 20 august 2008. | 

4. Prima ediţie a volumului Am fost coleg şi prieten cu Ionel Golea, din 1992, este dedicată lui 
Ioan Golea. 

Ce s-a întâmplat cu acest coleg al dumneavoastră ? 

El s-a eliberat prin moarte, prin trădare, pentru că în '53 era un festival al tineretului, 
cu pacea internaţională, aici, să arate comuniştii lumii cât de bine se trăieşte la noi în 
ţară... Şi-această echipă a distribuit manifeste anticomuniste. Au fost prinşi, condamnaţi 
la moarte şi executaţi în noiembrie '53. 

Pe dumneavoastră când au reuşit să vă prindă ? 

Pe mine nu m-au prins doi ani, până în 1950, că am fost fugar. În timpu ăsta am 
trecut şi eu prin centru’ de rezistenţă din Munţii Apuseni, că acolo erau colegii mei, cu 
maioru' DabijaS. Şi de-acolo am plecat la Bucureşti. Şi-am picat la Bucureşti ca-ntr-o 
capcană din asta de-a Securităţii. În seara când am fost arestat am stat aşa, faţă-n faţă, 
cu unv’ dintre ei... Cu doi ani înainte, probabil când voia să mă aresteze, am scăpat din 
mâna lui. Şi vorbea cum trebuie să mă aresteze şi eu eram în faţa lui. Şi sigur c-a aflat. 
Asta era în Maramureş, unde io am fost medic din '48. Eram cu acte false, nu eram cu 
actele mele, că eram dat în urmărire pe toată republica. Şi după ce m-a arestat, sigur, 
mi-a pus ochelarii ăia de tablă, inovaţi de Securitate. Era-n gară asta. 


V-au bătut atunci când v-au prins ? 

Seara, când am ajuns la Ministeru’ de Interne, mi-a dat ochelarii jos, şi ei stăteau şi 
să uitau. Şi mi-a spus atâta: „Aoleo, Teofile, ai căzut ca musca-n lapte ! ” Atât ştiu c-a 
spus, şi mai ştiu că mi-am adunat dinţii de jos, din sânge şi din noroi. Şi n-am mai ştiut 
de mine... Ăsta a fost primul contact al meu cu Securitatea. Şi n-am mai avut dinţi şi 
măsele în gură. Am proteză şi acum... Am fost bătut crunt la Securitate, da' n-am vrut 
să recunosc nimic. Am dat la Securitate tot felu’ de declaraţii pe care ei ne-au pus să le 
semnăm, scrise cu mâna lor, că n-am avut încotro. Şi dup-aia o fost rejudecarea şi am 
luat 3 ani. 


V-au făcut alt proces ? 

A fost rejudecarea. În '50, în decembrie, s-a întâmplat treaba asta. Şi n-am vrut să 
recunosc nimic, aşa că mi-au dat 3 ani. Şi mai erau după mine în anchetă încă doi, pe 
care i-am sfătuit: „Măi, acum îi ocazie să scăpăm! Hai să încercăm! Poate reuşim să 
scăpăm ! ” Şi, într-adevăr, era un student în anu’ IV la Medicină la Cluj, [Mihai] Maga 
îl chema, de loc din Făgăraş, care avea 10 ani, şi un student teolog”, care avea 7. 


5. Festivalul Mondial al Tineretului şi Studenţilor a avut loc la Bucureşti între 2 şi 14 august 1953. 
6. Nicolae Dabija, născut la 18 aprilie 1907 în Galaţi. A luptat pe frontul de est între 1942 şi 1944, 
remarcându-se ca unul dintre cei mai curajoşi combatanți. A fost rănit de două ori şi decorat 
cu Ordinul „Mihai Viteazul”. La sfârşitul lui 1948 a organizat şi condus împreună cu fraţii Traian, 
Alexandru, Viorel şi Nicolae Macavei grupul de rezistenţă „Frontul Apărării Naţionale (Frontul 
Apărării Patriei Române). Corpul de haiduci”, care a acţionat pe versantul estic al Munţilor 
Apuseni. A fost arestat la 21 martie 1949, torturat la Securitatea Sibiu de colonelul Gheorghe 
Crăciun şi executat pe 28 octombrie 1949. Cicerone loniţoiu, Victimele terorii comuniste. 
Arestaţi, torturați, întemnițați, ucişi. Dicţionar. D, E, Editura Maşina de scris, Bucureşti, 
2002, pp. 12-13; Dorin Dobrincu (editor), op. cit., p. 120; http : //www.revista22.ro/rezistenta- 
armata-anticomunista-in-sud-estul-muntilor-apuseni-i-3321.htmi, accesat la 5 ianuarie 2009. 
7. Aron Nogea, născut la 19 iunie 1925 în Cacuciu Vechi, Bihor. A fost arestat ca student la Facul- 
tatea de Teologie la 21 noiembrie 1949 şi condamnat la 1 an şi 3 luni de închisoare corecțională. 
A fost eliberat la 28 martie 1951. Teofil Mija, Generaţia neînfrântă. Mărturisirile unui 
supravieţuitor al generaţiei 1948, f.e., Braşov, 2008, p. 76; fişa matricolă penală din AANP. 

Studentu’ la medicină şi eu am avut un medic, un apărător din oficiu, Haimovici, iar 
celălalt, studentul teolog, avea un apărător plătit... Şi nici unu’ nu am recunoscut. Care 
a fost rezultatu’ ? Era un preşedinte de şedinţă al cărui nume merită cunoscut, Bunescu. 
Se pare că era dintre cei vechi şi nu era încă pervertit. Cred c-a şi fost ultimu” lui proces. 
Mie mi-a dat 3 ani, adică mi-a redus din 15 ani muncă silnică la 3 ani închisoare 
corecțională, colegului meu, Maga, din 10 i-a dat 1 an şi-o lună sau două luni... Şi era 
atunci un consemn: dacă aveai 1 an şi-o zi nu plecai acasă, plecai în lagăr, aşa că l-au 
reţinut. Iar studentului de la Teologie i-a dat 1 an şi-a plecat acasă... 

Şi ați executat întreaga pedeapsă ? 

Da, am făcut 15 ani, până-n '64. 15 ani, dintre care 10 ani i-am făcut în Zarca din 
Aiud. N-aveam io ce să caut acolo, că erau numai generali, colonei şi-aşa mai departe... 
Au murit la Aiud, în închisoare, mulţi generali români... Armata nici astăzi n-a fost 
reabilitată şi unii sunt consideraţi criminali de război. Ştiţi bine cine a fost şefu” politic 
al armatei, tatăl lui Petre Roman, Neulănders, care a fost luptător comunist în Spania, 
deci înrădăcinat comunist. Şi-a venit şi-a făcut această epurare în armată şi i-a băgat pe 
toți şi i-a omorât la Aiud. În loc să le ridicăm monumente, în loc să punem câte o tablă 
de marmură acolo unde au trăit ei... Nu! Noi nici măcar atâta n-am făcut. 

Cum s-au comportat cu dumneavoastră în perioada detenţiei ? 

La Aiud şi la Gherla erau aceşti milițieni care nu ne cunoşteau şi ne băteau. Şi-şi 
făceau din asta o glorie, că ne omoară în bătaie... Ce fel de oameni erau ăştia? Şi totu’ 
era dirijat de sus, de la Comitetu' Central, prin politruci, prin acei securişti, anchetatori 
şi prin aceia care erau politruci în puşcărie. Nu îi ştiu care erau, că aicea, când e vorba 
de responsabilitate, nu ştiu cine e mai vinovat: magistratu’ ăla care a executat ordinu’ 
securiştilor ? Magistraţii? Cred că au aceeaşi vină. Uneori îmi vine să cred că au vină 
mai mare decât securiştii. 

Cum reacţionaţi în fața brutalităţii de care dădeau dovadă gardienii ? 

În '57, la Aiud s-a făcut o grevă. După grevă, din Zarcă am fost luaţi 12 inşi şi duşi 
ca să fim executaţi. Dar la Securitate la Cluj, cel care era şeful nostru, domnul Chioreanu”, 
care era avocat de meserie, s-a apărat atât de bine pe el şi pe noi încât ne-am ales doar 
cu o pedeapsă de un an de izolare la Zarca din Gherla. Dar au mai venit după aceea şi-au 
mai luat dintre noi, de s-a complectat numărul de o sută... 


8. Valter Roman (Ernst Neulinder, 1913-1983), comunist, s-a înrolat voluntar în brigăzile comuniste 
din Spania în 1936. După 1946 a deţinut mai multe funcţii, cum ar fi: şef al Direcţiei de Edu- 
caţie, Cultură şi Propagandă a Armatei, şef al Direcţiei Superioare Politice a Armatei, ministru 
al Poştelor şi 'Telecomunicaţiilor. Membru al CC al PCR. Din 1954 până la moartea sa a fost direc- 
torul Editurii Politice. Comisia Prezidenţială pentru Analiza Dictaturii Comuniste din România 
(în continuare CPADCR), Raport final, Editura Humanitas, Bucureşti, 2007, pp. 803-804. 

9. Nistor Chioreanu, născut la 9 noiembrie 1907 în Măgina, Alba. Avocat, doctor în drept. 
Comandant legionar, şeful Regiunii Ardeal în timpul guvernării legionare. Refugiat în Germania 
după 1941, a fost închis la Buchenwald. A fost arestat la 21 iulie 1948 şi condamnat la 20 de 
ani muncă silnică în lotul „Marii finanţe”. A executat pedeapsa în închisorile Aiud, Gherla, 
Râmnicu Sărat, Jilava şi Cluj. A fost eliberat la 1 august 1964. A publicat volumul de 
memorialistică Morminte vii, Editura Institutul European, Iaşi, 1992. Octavian Roske (coord.), 
Mecanisme represive în România. 1945-1989. Dicţionar biografic. A-C, Institutul Naţional 
pentru Studiul Totalitarismului (în continuare INST), Bucureşti, 2001, p. 466; fişa matricolă 
penală din AANP. 

Şi la Gherla cum a fost, cât aţi executat pedeapsa ? 

A fost greu. Timp de un an toţi am fost la Gherla şi dintre noi, cei care am fost în 
aceeaşi celulă, toţi am ieşit cu tuberculoză de acolo. Şi, făcând un calcul cât am stat în 
celulă şi cât am stat în izolare şi-n carceră, am constatat că, în acel an, toţi stătusem mai 
mult în carceră şi izolare decât în celulă. Acolo era comandant de închisoare un alt 
criminal, o altă bestie, un alt călău... Goiciu. Cum era Crăciun la Aiud, aşa era aici 
Goiciu. Unii spun c-ar fi fost cumnat cu Gheorghiu-Dej, că era bulgar. Nu ştiu dacă 
e aşa... 


În afară de Aiud şi Gherla, unde aţi mai fost închis ? 

Eu, cum am fost cu pedeapsă mică, am fost trimis la Canal. Acolo plecau cei cu 
pedepse până la 10 ani. Cei cu pedepse de la 10 ani în sus mergeau la minele de plumb. 
Mi-era şi jenă, eu, cu 3 ani, între toţi aceia... La Canal, după 6 luni de roabă şi lopată, 
am ajuns la Poarta Albă, acolo unde era policlinica centrală a Canalului. Era un medic 
în vârstă, conferenţiar universitar la Bucureşti, cu care am stat în Jilava vreo câteva luni 
în timpu’ verii, şi vă daţi seama că io am profitat şi m-am apropiat de el şi ne-am 
împrietenit. Io încă nu dădusem examenele în anu’ VI şi eram bucuros să găsesc pe 
cineva... Şi ăsta ajunsese medic în Poarta Albă înaintea mea şi, cum se elibera, m-a 
propus pe mine să-i iau locul. Erau 10 medici acolo, la policlinica centrală a Canalului. 
În sfârşit, sfătuindu-mă cu ai mei, aşa, am spus: „Domnule, uite, mi se propune asta, 
dar mie mi-e şi ruşine... eu nici măcar n-am dat examenele din anu’ VI. Aici sunt 
profesori universitari, sunt medici... În al doilea rând, aici, în mod sigur, după o 
perioadă, va trebui împăcată capra cu varza. Ăştia o să-mi ceară informaţii. Eu aşa ceva 
nu pot să fac!” Rezultatu” discuţiei a fost: „Te duci şi stai acolo până când poţi!” 
„Bine.” Şi, într-adevăr, aşa am făcut... 


Care erau condiţiile de muncă la Canal ? 

Infernale ! Canalu' Morţii, aşa i se spune. Şi pe drept cuvânt i se spune aşa, pentru 
că aici au murit sute - nu vreau să spun mii — au murit sute... toţi cei bătrâni. Aici a fost 
iadu’, fiindcă era muncă istovitoare, foame, şi-aşa mai departe. Când au început să 
moară şi-au venit îngheţaţi de pe şantier... 

Dar reuşeaţi să faceți ceva pentru deţinuţi ? 

Toţi care eram acolo ne dădeam interesu’... Era şefu” nostru un medic-colonel, care 
a fost director la Spitalu” Militar din Bucureşti, chirurg renumit, Mihăilescu". Şi, bine- 
înţeles, aveam un şef militar, un sergent-major, securist, sanitar, Paraschiv îl chema. Ăsta 
semna în numele nostru toate actele, adică scutirile şi trimiterile la spital şi-aşa mai 
departe. Şi nici nu vreau să vă mai spun ce muncă istovitoare era când intrau şi ieşeau 
brigăzile... Erau 7 000 de deţinuţi în colonie şi erau zile când aveam şi până la 200 de 
consultaţii, oameni care cădeau şi nu mai puteau să meargă... Făceam bilet de scutire, 
Paraschiv semna. Pe unii îi trimiteam la spital, la Văcăreşti, pe alţii în închisoare de 


10. Petrache Goiciu, comandant al penitenciarelor Galaţi (1949-1952) şi Gherla (1952-1959) ; 
Andrei Muraru (coord.), op. cit., pp. 319, 332. 

11. Traian Mihăilescu, născut la 23 ianuarie 1900 în Bucureşti. A funcţionat ca medic la Spitalul 
Militar Bucureşti. A fost arestat la 10 octombrie 1949 şi condamnat la 7 ani închisoare 
corecțională, pedeapsă redusă ulterior la 6 ani. A executat pedeapsa în închisorile Jilava, Valea 
Neagră, Constanţa, Capul Midia, Aiud, Peninsula şi Poarta Albă. A fost eliberat la 8 octombrie 
1953. Informaţii din fişa matricolă penală din AANP. 

unde-au venit, şi-aşa mai departe. Şi totul cu aprobarea... adică în înţelegere cu şefu' 
nostru, cu colonelu' Mihăilescu. 

La un moment dat au venit vreo şase-şapte, între care unu’ era aproape mort, un ţăran 
din Arad, Gavrilă Pelecaş, de 39 de ani. Avea cinci copii minori şi era băgat acolo pentru 
o baniţă de grâu la cotă... Că erau şi ăştia socotiți de drept comun. Am fost de trei ori 
la Arad, la noi, la Asociaţia Foştilor Deținuți, să-i găsesc copiii, să le spun cum a murit 
tatăl lor la Canal, îngheţat de frig. Vă rog să mă credeţi, avea 1,90 metri înălţime şi era 
piele şi os... Şi-l arestaseră, probabil, în august sau, hai să zicem, cel mai târziu la 
început de septembrie, că era cu nişte pantofi scâlciaţi, urmă de ciorapi, chiloţi, pantaloni 
de doc, o cămaşă şi-o vestă pe el, haină de doc şi bască-n cap, şi aşa a lucrat. 

Şi când l-au adus i-am spus colonelului: „Domnu' colonel, uite, ăsta-i mort, n-am 
mai reuşit să-l refacem”. Toți medicii ne-am dat interesu’, pentru că era medic de 
interne, era chirurg, dermatolog, farmacist, radiolog, pneumolog şi-aşa mai departe. Mă 
rog, şi toţi ne-am străduit să-l reanimăm, da’ n-am mai putut. Şi zic: „Trebuie să-i fac 
actu’ de deces”. Zice: „Îl faci!” „Domnu” colonel, io trebuie să scriu... Când vorbim 
e una, dar acuma eu trebuie să scriu că ăsta a murit de foame şi de frig aici la Canal.” 
„Scrie !” „Domnu' doctor, domnu' colonel, pentru mine este perfect egal. Eu n-am 
familie, n-am copii, o am doar pe mama. Eu sunt de unul singur aicea. Bine, domnu' 
colonel. Io-i scriu.” Şi am făcut certificatu’ de deces : „distrofie gradu’ trei şi degerături 
multiple”. Asta înseamnă ultima degradare, când omu' nu mai e decât piele şi os. Aşa. 
Paraschiv ăsta, Care era sanitar securist, a semnat. Sigur că n-a ştiut ce semnează. I-am 
făcut un sicriu improvizat din scânduri de gard, acolo, şi a trecut o noapte, au trecut 
două, au trecut trei, patru... Eu dormeam acolo în policlinică. Erau două saloane de 
bolnavi, şi eu dormeam acolo, cu ei. Un salon era de toate bolile şi unu’ era numai de 
hepatită. Şi eu, 24 de ore, eram acolo, între ei. Pe Gavrilă îl pusesem în sicriu’ ăla 
improvizat şi aşteptam să vină să îl ia. 

Peste vreo patru zile apare un coleg de-al meu de la Iaşi, care era din Basarabia. Erau 
studenţi basarabeni... Io nu pot să spun că n-au fost, că au fost şi studenţi comunişti, 
de-ăştia mai ales, cu numele rusificate. Şi ăsta era acuma la medicină legală, pe la 
Constanţa. Şi a apărut ăsta... Sigur, io, când l-am văzut, am tăcut din gură. Paraschiv 
n-a băgat nimic de seamă, Şi mi-a spus: „Domnu” doctor, am venit să verific cauza morţii 
la deţinutu'...! Cum se poate într-o colonie de muncă să moară oamenii de foame şi de 
frig ?”. Atunci cred că Paraschiv al meu a făcut pe el de frică, atunci şi-a dat seama ce-a 
semnat ! L-am chemat să vadă. Am dat la o parte acel capac de sicriu, şi cred că cei de 
la Auschwitz arătau mult mai bine. Era piele şi os... Dintr-un om care avea 1,90 m, nu 
mai rămăsese un gram de ţesut celulo-adipos, cum spunem noi. Şi cum murise, în hainele 
alea, aşa era. Eu am pus capacu” pe sicriu. Colegu” ăsta al meu n-a spus un cuvânt şi a 
plecat. După trei zile, noaptea, a dispărut cadavru” d-acolo ! Erau nişte ţigani cu măgarii, 
îl luau şi-l duceau, că noaptea-i lua şi-i ducea pe cei morţi, şi mai trecea cu buldozeru” 
pe ei, că la-nceput n-a fost cimitir la Canal. Pe urmă s-au făcut, şi încă destul de multe... 


Aţi avut de suportat repercusiuni după acest episod ? 


Peste trei zile a venit ofiţeru' politic şi şefu” brigadier, un oarecare Dorneanu'?, un 
fost ofiţer român care acuma trecuse de partea lor şi era turnător. Cred că n-are nimic cu 


12. Ştefan Dorneanu, născut la 22 octombrie 1922 în Târgu Ocna, Bacău. Locotenent. A fost 
arestat la 1 august 1948 şi condamnat la 7 ani închisoare corecțională, pedeapsă redusă ulterior 


BRAŞOV 149 


numele ăstuia care e prin Parlament, nu ştiu. Şi m-a luat şi m-a băgat în brigada de 
exterminare. Era brigada unde, dacă intrai, nu mai ieşeai! Şi-acolo erau elevi între 
13 şi 18 ani, care veniseră înainte la mine când nu mai puteau, că munca aia era 
istovitoare... Şi eu, vă daţi seama, ştiind că majoritatea lor erau fraţi de cruce, că numai 
ei o fost organizaţi, le dădeam scutire cum puteam. 

Şefu” „reeducator” al nostru acolo, în Poarta Albă, era un alt colonel, din divizia 
„Tudor Vladimirescu”, care după război o vândut efecte de-astea de la armată : hamuri, 
bocanci. Era un lot întreg acolo, condamnaţi la 25 de ani pentru c-o făcut praf şi pulbere 
patrimoniu” ăla al lor. Şi ăsta era învăţător din Buzău, Haralambie. Şi când să duceau 
bieţii copilaşi cu scutirile, îi primea aşa: „Aici o să vă beau sângele, vouă şi acestui 
bandit de medic care v-a dat scutire ! ” Vă daţi sama, când a venit Dorneanu şi m-a luat 
şi m-a dus în brigada aia de exterminare pe care o conducea Haralambie ? Vă daţi seama 
cum m-a primit pe mine ăsta, că am căzut acuma în mâinile lui, eu, banditu’ care le-am 
dat scutiri la copiii ăştia ? Şi ştiţi de ce erau copiii ăia băgaţi acolo ? Pentru că au cântat 
colinde în seara de Crăciun, în 'S51! Vă daţi seama până unde s-a ajuns? Băgaţi acolo 
ca să moară... Şi au şi murit unii dintre ei. 

Şi totdeauna, în ajun de Crăciun, vin aicea la noi, la asociaţie, să ne colinde elevi de 
pe la liceu. Şi-acum vreo câţiva ani am spus: „Acuma ne bucurăm că ne colindaţi, da’ 
să ştiţi, măi copii, că pentru cântecu' ăsta, pentru colinda asta, colegi de-ai voştri, în 'S51, 
au murit la Canal...” 


Cât aţi stat în această brigadă ? 

Bineînţeles că n-am rezistat acolo decât o lună. După o lună m-a luat şi m-a dus în 
lanţuri la Aiud. Dar, până să ajung la Aiud, am trecut prin Jilava, unde m-am întâlnit cu 
cei care se opuseseră la „reeducarea” de la Târgu Ocna, unde era spital de TBC şi unde 
i-au dus la „reeducare”... La Jilava m-am întâlnit cu patru dintre ei, erau în lanţuri. „Ce-i 
cu voi?” „Noi ne-am opus la «reeducare» la Târgu Ocna şi-acuma, probabil, că ne duc 
undeva să ne...” Da' până la urmă am ajuns toţi în Zarcă la Aiud. 

Şi şase luni am fost ţinut acolo, în Zarcă, cu regim de exterminare. Şi după şase luni, 
când m-a scos să-mi ia amprentele, subofiţeru” ăla de la grefă, aşa, ca din întâmplare, a 
lăsat hârtia venită de la Ministeru’ de Interne să o văd. A pus-o acolo şi eu am citit. Şi 
scria aşa: „Ministeru” Afacerilor Interne către colonia de muncă Poarta Albă. Veţi izola 
imediat pe deţinutu” Mija Teofil, cu prima dubă va fi trimis la Aiud. Pe drum, supra- 
veghere. La Aiud, 6 luni regim special (asta însemna regim de exterminare). Nu va mai 
fi scos la niciun fel de munci exterioare până la terminarea pedepsei”. Făcusem doi ani 
şi mai aveam unv’... Şi când am terminat anu’ celălalt şi trebuia să mă eliberez, 
procuroru' general al republicii mi-a făcut recurs şi din trei ani mi-a făcut 15! Şi i-am 
făcut, domn'e... Bineînţeles că pe urmă mi-am dat seama că puteau să mă şi omoare, da’ 
am scăpat ca prin urechile acului. 


Ce puteţi să-mi spuneţi despre mâncarea din detenţie ? Era suficientă sau nu ? 


Erau oameni care tot timpu' visau mâncare ! Şi este interesant cum, după ce ne-aducea 
în aceste condiţii, adică în situaţia de piele şi os, că eram nişte cadavre ambulante, numai 


la 4 ani. A executat detenţia în închisorile Peninsula, Poarta Albă şi Galeşu. Se pare că a trecut 
şi prin „reeducarea” de la Piteşti. La Peninsula a trecut de partea deţinuţilor „reeducaţi”. A 
fost eliberat la 8 mai 1954. *** Memorialul ororii..., p. 489; Cicerone Ioniţoiu, Victimele 
terorii comuniste. Dicţionar. D, E, p. 122; fişa matricolă penală din AANP. 

puţin dacă să îmbunătăţea regimu”', da’ nu din punct de vedere calitativ, ci cantitativ, aşa 
cum natura prinde viaţă primăvara, după ce iarna crezi că-i moartă, aşa reveneam noi la 
viaţă, domnule! Este ceva ce nu puteam să explicăm. Cu înfometările alea de lungă 
durată suportate... Alimentaţia a fost un alt mijloc de tortură. 


Pentru dumneavoastră ce a fost mai greu de suportat pe parcursul detenţiei ? 

Dacă mă-ntrebaţi pe mine, cea mai grea tortură, cel mai greu de suportat, nu a fost 
foamea şi setea... ci frigu'. Frigu'! Mă gândesc la o zi pe care am făcut-o în Aiud, la 
Zarcă, în ultima izolare. Acolo nu conta motivu’ pentru care te lua şi te băga la izolare. 
Era în luna ianuarie şi am ajuns şi eu la izolarea aceea. Izolarea în închisoarea din Aiud, 
care era de pe timpu' austro-ungarilor, era în fostele capele. Alea erau acuma transformate 
în celule de pedeapsă... Ei aveau nevoie să ne distrugă, ca nimeni să nu mai iasă afară 
întreg, sau cei care vom ieşi să fim complet terminaţi, să nu ne mai putem reface. Şi şi-au 
făcut calculele bine, că pe unii pe care nu i-au putut omori acolo i-au omorât după ce-au 
ieşit. Aşa e cazul profesorului Pătraşcu”, pe care l-a omorât Securitatea după ce-a ieşit 
afară. Şi cu Ursu, ingineru'!%. Aşa. Deci prin aplicarea acestor metode diabolice, spun 
eu, pentru a nu-i lăsa pe deţinuţi să moară prea uşor şi prea repede. Aicea, ani de zile, 
a fost aplicată asupra noastră, asupra deţinuţilor politici, toată experienţa răului, a 
acestei „oculte”, conform, să spunem aşa, unor protocoale bine studiate. 


Aţi menţionat că aţi trecut pe la Aiud. Ce îmi puteţi spune despre „reeducarea” de 
acolo ? 

„Reeducarea” din Aiud a fost ultimu' asalt care s-a dat asupra noastră. Era în '62 
când a început „reeducarea” în Aiud. Erau acolo oameni arestaţi din '41 şi cei care am 
rămas fără să.vrem să dăm aeele angajamente, c-aşa să considera, că dacă le dăm, când 
ieşim afară intrăm în solda lor! Asta era o condiţie, domnule. Şi noi eram deja sătui de 
turnători. Eu când aud acest cuvânt, domnule, nu ştiu cum să spun, parcă văd... cum 
vede tauru’ năframa aia roşie ! Nu spun că toţi or fi fost la fel, dar între ei au fost bestii, 
domnule, şi ticăloşi care acolo, ca să aibă un blid de linte în plus, s-au dus şi ne-au pârât 
la politic. Iar pe noi ne-au băgat să ne omoare, domnule. De una dintre acele izolări la 
care ne-au băgat am avut şi eu parte în ianuarie '64. V-am spus deja de ea... Aia a fost 
ultima încercare de a ne face să cedăm. Şi sigur că am avut o poziţie şi am spus: 


13 Nicolae Petraşcu (1907-1968), profesor, secretar general al Mişcării Legionare. Paraşutat din 
Germania la 8 noiembrie 1944, a fost arestat la 15 octombrie 1945. A fost unul dintre 
semnatarii acordului de neagresiune încheiat între comunişti şi legionari în decembrie 1945, 
nerespectat de către părţi. Rearestat la 26 mai 1948, a fost implicat în procesul „Marii finanţe” 
şi condamnat la muncă silnică pe viaţă, pedeapsă comutată ulterior la 25 de ani muncă silnică. 
A executat pedeapsa în închisorile Jilava, Văcăreşti, Malmaison, Uranus şi Aiud, unde a trecut 
prin „reeducare” între 1962 şi 1964. A fost eliberat la 1 august 1964. A fost găsit spânzurat 
şi cu venele tăiate în 1968. Gheorghe Jijie, Un dac cult : Niculae Petraşcu, Editura Elisavaros, 
Bucureşti, 2005, p. 440; Cicerone Ioniţoiu, Victimele terorii comuniste. Arestaţi, torturați, 
întemnițați, ucişi. Dicţionar. P-Q, Editura Maşina de scris, Bucureşti, 2006, pp. 187-189; 
fişa matricolă penală din AANP. 

14. Gheorghe Ursu (1926-1985), inginer, scriitor şi disident. A fost arestat la 21 septembrie 1985 
sub pretextul de tăinuire de valută (în urma unei percheziţii la domiciliul său au fost găsiţi 
16 dolari). A fost torturat şi ucis în arestul Securităţii şi Miliției din Calea Rahovei, Bucureşti. 
http : //gh-ursu.ong.ro/viata.htm, accesat la data de 19 august 2008. 

„Domn'e, politica nu e obligaţie, e un drept ! În puşcărie eu nu sunt obligat să-mi exercit 
dreptu” politic, şi cu atât mai puţin afară. N-am nevoie, nu mă poate nimenea obliga pe 
mine să fac politică. Eu pentru c-am făcut cândva politică am plătit cu vârf şi îndesat: 
15 ani de închisoare comunistă! ” Iad. Eu nici nu pot să spun altceva... 

Oricum, „reeducarea” a fost o acţiune de exterminare, şi este clar că totu” a fost 
dirij jat de la CPEx, de la comitetu' acela politic executiv... Şi metodele lor de exterminare 
le-au aplicat la început pe un grup restrâns. Încetu” cu încet’, pe măsură ce au câştigat 
experienţă, le-au extins. Aşa au început „reeducarea” la Suceava, pe urmă a ajuns la 
Piteşti, la Ocnele Mari, la Gherla, la Târgu Ocna şi-aşa mai departe, ca-n cele din urmă, 
în '62, să ajungă la Aiud. Şi pentru oameni care erau acolo din '41... vă daţi seama că 
există un moment psihologic în care spui: „Domn'e, acum fie ce-o fi, numa’ să mă lase 
în pace!” Şi-aşa s-au semnat multe din acele angajamente, convinşi fiind că, dacă vor 
ajunge afară, oamenii vor face ce vor putea. S-au înşelat, pentru că, după ce am ieşit 
afară, urmărirea noastră a fost mai intensă. 


Dumneavoastră în ce condiţie fizică aţi ieşit din închisoare ? 

Eu? ! Uitaţi-vă la mine! Acuma am 80 de kilograme, când am ieşit aveam 47 ! Şi-au 
fost perioade în închisoare când am stat izolat, de unu’ singur. Dacă mă întreba cineva 
mai repede : „Cum te cheamă, domn'e ?”, trebuia să mă gândesc. Până acolo ajunsesem... 


Spuneți-mi câteva cuvinte despre cei care v-au chinuit. V-au rămas întipărite în minte 
figurile lor ? 

Să ştiţi că, în general, securiştii străini de neam au fost mai răi decât autohtonii. Asta 
nu înseamnă că n-au fost ticăloşi şi între români. Au fost la Gherla fraţii Brânzaş, care 
te strângeau de gât, te aruncau, te omorau, fără să aibă nicio responsabilitate. A fost 
Brânzaru!'5, sau Tarzan, de la Ministeru’ de Interne, acea bestie moştenită din timpu” lui 
Carol, care arăta ca un monstru. Avea un 1,50 metri înălţime, era mai mult lat decât 
lung, avea mâinile mai groase decât picioarele mele! Când l-am văzut... La Interne, 
când voiau să te convingă, spuneau: „Nu-i nimica, avem noi cum te convinge”. Şi-apărea 
Tarzan. Pe mine la Bucureşti _m-a arestat, şi-acolo era acest monstru... şi din punct de 
vedere organic, da' mai ales din punct de vedere sufletesc. 

Securiştii aceştia erau capabili să comită orice crimă, pentru că n-aveau nicio 
responsabilitate. Şi toate aceste crime despre care se vorbeşte... aţi văzut vreuna să fie 
pedepsită ? Iar legea aceea, a lui Ticu Dumitrescu, aia de se ocupă de turnători. Nu, 
sigur că nu... Nu trebuie iertaţi, da” nu ăştia sunt, domnule, cei care au distrus tot ce a 
avut neamu’ acesta mai scump, tineretu' nevinovat care ar fi trebuit să conducă, ci 
securiştii, domnule. Şi ăia.cu partidu’, ăia care au dat ordine de la partid. 

Şi au fost, pe urmă, crime făcute de către militarii care ne păzeau, de către acei 
securişti îndobitociţi cu lupta de clasă. Aşa a murit la Capu’ Midia o personalitate a 
neamului românesc din generaţia '22, doctoru' Simionescu'S. A fost cu noi în închisoare 
la Canal şi era într-o brigadă din asta de „reeducare”. Şi-a ieşit, s-a apropiat de sârmă şi 


15. Emil Brânzaru (poreclit Tarzan), colonel de Securitate, şeful echipei de bătăuşi profesionişti 
din Direcţia de Cercetări Penale a Securităţii, echipă „mobilă” care se deplasa unde era nevoie. 
Fost boxer de categorie grea, foarte brutal, semnalat ca torţionar în beciurile Ministerului de 
Interne în 1949. Doina Jela, op. cit., p. 54. 

16. A se vedea nota 10, la p. 77. 

cei de acolo au tras în el... La fel preotu' Şerban!”, la mina de la Cavnic, tot aşa... 
Mătura în curte şi cei de sus au tras în el. Pentru asta au primit bani, avansare în grad, 
concediu şi aşa mai departe. Aşa se făcea cu aceşti militari securişti îndobitociţi. 

Şi cam pe aceleaşi coordonate se înscriu şi turnătorii despre care v-am spus deja ce 
cred. Ăştia ne-au făcut foarte mult rău. Turnătorii, la urma urmei, dac-o întorci, sunt şi 
ei, majoritatea, victime. Dar c-au făcut-o unii pe bani şi au produs atâta nenorocire, asta 
este iarăşi adevărat... 

Şi vreau să spun, mai departe, că metodele de tortură care au fost aplicate deţinuţilor 
politici în scopul exterminării, toate au avut ca scop, aşa cum v-am spus, să le facă cât 
mai lungă suferinţa şi cât mai insuportabilă. Sigur că aceşti anchetatori securişti spuneau 
că au învăţat metodele criminale de la ceilalţi... Ştiţi bine că şi în timpu” dictaturii lui 
Carol au fost omorâţi oameni fără judecată şi au fost duşi la crematoriu. Ce-a făcut 
madam Ceauşescu la Timişoara cu morţii pe care i-a dus la crematoriu a făcut şi Carol 
în timpu” ăla. Deci nu s-au deosebit prea mult, iar aceşti securişti numa’ cu chip de om 
nu arătau. Pentru că nu se poate să nu te schimonoseşti în momentu' în care tu ştii că 
provoci suferinţă semenului tău, că, totuşi, eşti om... 

Vreau numa” atâta să vă mai spun, că toate aceste torturi, suferinţe pe care ei le-au 
provocat deţinuţilor politici nu pot să fie exprimate în scris sau prin vorbă. Acest cinism 
şi această bestialitate cu care securiştii au exterminat tineretul acesta patriotic şi creştin 
al neamului românesc cred că pot fi înscrise în Cartea Recordurilor. Cred că pe faţa 
pământului nu-i întrece nimenea, domnule. Şi n-aveţi decât să vedeţi cărţile celor care au 
trecut prin Piteşti. Încă o dată vă spun, eu trebuie să-i mulţumesc lui Dumnezeu şi pentru 
faptul că n-am trecut prin Piteşti, domnule, că nu ştiu cum aş fi reacţionat. Şi cred că 
n-aş mai fi fost azi în faţa dumneavoastră, pentru că din cei trecuţi prin Piteşti cred că 
puteţi număra pe degete supraviețuitorii. Au fost distruși... Şi-acolo au fost personalităţi, 
au fost valori. Domnule, câteodată mă întreb unde ar fi trebuit să ajungem noi dacă toate 
aceste valori n-ar fi fost distruse... 


Puteţi exemplifica, dintre cei pe care i-aţi cunoscut ? 


Vă spun numai două exemple : Costache Oprişan!&, cel care a trecut prin „reeducare”, 
a fost student la filosofie la Cluj. D.D. Roşca, profesorul, şi Lucian Blaga au afirmat că 


17. Pr. Gheorghe Şerban din comuna Corbii de Jos, Constanţa, a fost condamnat pentru participare 
la rezistenţa din Dobrogea. I s-au dat sarcini la suprafaţă şi a fost trimis în zona interzisă 
deţinuţilor, foarte aproape de gardul coloniei, şi a fost împuşcat în ziua de Paşti a anului 1951 
de către un gardian, sub pretextul că a încercat să evadeze. Motivul real fiind, se pare, că a 
protestat în faţa ofițerului politic Alexandru împotriva muncii forţate din mină. Vasile Manea, 
Preoți ortodocşi în închisorile comuniste, ediţia a III-a, revăzută şi adăugită, Editura Reîntregirea, 
Alba Iulia, 2004, pp. 244-245 ; Ion Diaconescu, Temniţa, destinul generaţiei noastre, vol. |, 
Editura Nemira, Bucureşti, 1998, pp. 91-92. 

18. Constantin „Costache” Oprişan (1921-1959). Poet. A urmat Cursurile Facultăţii de Litere şi 
Filosofie din Cluj. După rebeliunea legionară a trecut prin lagărul de la Buchenwald. În 1945 
a fost numit şef al Frăţiilor de Cruce pe ţară. A fost arestat la 15 mai 1948 şi condamnat la 
25 de ani de muncă silnică. La Piteşti a fost una din victimele preferate ale lui Ţurcanu. A fost 
transferat la Gherla în august 1951. S-a îmbolnăvit de TBC în urma torturilor şi la mijlocul lui 
1954 a fost transferat la Târgu Ocna. A fost inclus în al doilea proces al deţinuţilor implicaţi 
în „reeducarea” de la Piteşti (procesul Vică Negulescu). A decedat în închisoarea Jilava la 

în viaţa lor universitară, în toată cariera lor, n-au întâlnit un om cu atâtea calităţi, un om 
de o aşa ţinută morală şi un om atât de inteligent şi atât de cult ca acest Costache 
Oprişan. El a fost şefu' Frăţiilor de Cruce pe ţară şi l-au băgat în procesu’ lui Ţurcanu, 
Nu l-au condamnat, l-au lăsat în Jilava de-a murit. A fost cu părintele Calciu!” acolo, în 
Fortu' 13... Pe cei care s-au opus şi care s-au desolidarizat în procesu' acela al lui 
Ţurcanu i-au condamnat la moarte, nu i-au executat, dar au murit acolo într-o celulă a 
morţii. Au făcut TBC şi au murit. 

Al doilea este nepotul lui Aron Cotruş, Ovidiu Cotruş?!, care a fost şi el student la 
filosofie la Cluj, cu care am stat în celulă. A fost condamnat şapte ani. A ieşit din 
puşcărie şi a fost un fenomen... Şi spun fenomen fără să exagerez, pentru că toţi cei care 
au stat cu el în închisoare... în foametea aceea în care noi eram ţinuţi, de-abia ştiam cum 
ne cheamă. Acest Ovidiu Cotruş, în starea aceea de malnutriție în care eram, vorbea 
două ore pe zi şi analiza capodopere ale literaturii universale, mai ales romane. El vroia 
să şi scrie un roman despre toată drama aceasta a tineretului nostru care a fost distrus... 
Când vorbea Cotruş, două ceasuri în celulă, toată lumea stătea şi-asculta ca la o minune. 
Şi era un fenomen şi ca memorie. Parcă tot ceea ce a citit s-a înregistrat în capul lui, şi 
putea să redea oricând personaje din romane şi-aşa mai departe. Un om deosebit. 

Ei sunt doar două elemente de la noi, de la Cluj. Ca să nu vorbesc despre cei de la 
Medicină... cum ne-au distrus tot ce-am avut noi mai preţ în Facultatea de Medicină... 
şi studenţi, şi profesori. 

Familia dumneavoastră a avut probleme cu autoritățile cât aţi fost închis ? 


Vreau numa’ atât să spun, că mama a fost o dată la mine cât am fost închis la Canal. 
Când am plecat eu de-acasă, în '48, mama avea 48 de ani şi n-avea un fir de păr alb în 


26 iulie 1959. Alin Mureşan, op. cit., pp. 161-163; Nicolae Hristu, Octavian Daniel, 
Alexandru Mircea, op. cit., p. 213; fişa matricolă penală din AANP. 

19. A se vedea nota 20, la p. 25. 

20. De fapt, Constantin Oprişan, Gheorghe Calciu şi ceilalţi deţinuţi la care face referire intervie- 
vatul s-au opus variantei comuniste în procesul „Vică Negulescu” din 1956-1957, un proces 
separat de cel al lui Eugen Țurcanu. În sentinţa din 25 iunie 1957 s-au pronunţat următoarele 
condamnări : Valeriu „Vică” Negulescu - condamnare la moarte, pedeapsă comutată ulterior 
în muncă silnică pe viaţă; Constantin Oprişan - 25 de ani muncă silnică; Dragoş Hoinic - 
25 de ani muncă silnică ; Iosif V. Iosif - 15 ani muncă silnică; Aurel Popa - 25 de ani muncă 
silnică ; Gheorghe Caziuc - condamnat la moarte, pedeapsă comutată ulterior în muncă silnică 
pe viaţă; Virgil Bordeianu - condamnat la moarte, pedeapsă comutată ulterior în muncă 
silnică pe viaţă. Mircea Stănescu, Titică Predescu, Procesele reeducării (1952-1960). Statul şi 
dreptul, instrumente de represiune ale dictaturii comuniste, Fundaţia Culturală Memoria, 
filiala Argeş, Piteşti, 2008, pp. 243-244. 

21. Ovidiu Sabin Cotruş (1926-1977), poet, critic literar, nepotul scriitorului şi diplomatului Aron 
Cotruş. A reuşit să scape de arestarea din 15 mai 1948 şi a fost condamnat în contumacie la 
5 ani de închisoare în aprilie 1949, în lotul Centrului Studenţesc Legionar Cluj condus de loan 
Bohotici. A stat ascuns până la 29 noiembrie 1951, când a fost arestat. A executat pedeapsa în 
închisorile Jilava, Oradea, Gherla. După eliberare, a locuit la Timişoara şi a lucrat ca redactor 
la revista Familia. A mai fost reţinut pentru cercetări după mişcările din 1956, fără a mai fi 
condamnat, întrucât era grav bolnav. A decedat la Cluj-Napoca. Informaţii de la Marcel 
Petrişor, căruia îi mulţumim ; http : //ro.wikipedia.org/wiki/Ovidiu_Cotruş, accesat la 1 august 
2008 ; fişa matricolă penală din AANP. 

cap. Când a venit la Canal, după un an, nu mai avea un fir de păr negru în cap! Era 
albă... Atât au chinuit-o... 


Ce s-a întâmplat după eliberare, aţi mai avut de-a face cu regimul ? 

După ce am ieşit din închisoare am lucrat pe tărâmul cercetării, şi asta pentru ca să 
fiu lăsat în pace şi să nu fiu chiar victimă directă. Noi după ce am ieşit din închisoare am 
fost la fel de urmăriţi ca şi în timpul închisorii. Vedeam cum suntem urmăriţi pas cu pas, 
marginalizaţi... Şi erau tot felu’ de încercări de a ne compromite în faţa colaboratorilor 
noştri, conflicte cu prieteni buni, uneori şi-n familie. Fiindcă pentru asta erau plătiţi cei 
din Securitate, pentru ca noi, supraviețuitorii, să nu mai putem să reprezentăm ceva. 
Gândul lor, intenţia lor şi tot ce au dorit ei a fost ca din închisoare noi să nu mai ieşim 
vii! Şi cu unii au reuşit. Iar cei care am reuşit, printr-o minune, să supravieţuim, aceia 
am fost urmăriţi în continuare şi trebuie să spunem despre activitatea securiştilor... C-au 
fost criminali şi călăi, cred că e prea puţin. S-au luat la întrecere cu diavolii şi cred că 
i-au întrecut pe diavoli. Este un lucru care trebuie ştiut... Un om întreg la minte nu poate 
să conceapă ce-au fost capabili oamenii ăştia să aplice pentru distrugerea noastră. Şi nu 
ca să te pună la zid, să te execute. Nu. Scopul lor era altu”. Să ne facă să suferim cât mai 
mult, suferinţă de durată, iar suferinţa aceasta să fie cât mai insuportabilă. Ăsta a fost 
principiul care l-au avut ei la bază. E-adevărat că şi bătrânii trebuiau distruşi, pentru că 
ei erau martori vii ai realizărilor acestui neam pe linie moral-creştină şi culturală, iar 
noi, pentru că eram în devenire şi aveam o educaţie, de asemenea, moral-creştină şi 
patriotică. Ceea ce nu convenea acestor comunişti, internaţionalişti, fără patrie, fără 
Dumnezeu, fără Biserică... 


În mod concret, care au fost relațiile dumneavoastră cu Securitatea după eliberare ? 

Să vă spun! Când am venit acasă, după 17 ani, eu nu ştiam ce a fost în lipsa mea. 
Eram medic la spital la Mediaş şi mă duceam şi la oameni care mă chemau şi în 
comunele din apropiere. La un moment dat, mama mi-a spus: „Nu te mai duci în 
țâgănie, că doi ani de zile până te-o prins pe tine ţâganii o făcut aicea în fiecare noapte 
de pază ca să te prindă ! ” Ştia, o fost comuniştii din sate la noi... 

Altădată, eram medic de circă într-o comună din judeţul Sibiu. Era o circă mare şi eu 
conduceam circa. La un moment dat, a venit o femeie la mine: „Domnu' doctor, am 
nevoie de concediu medical”. Şi i-am spus: „Bine, da’ eşti bolnavă?” „Nu, domnu’ 
doctor, da”, ştiţi, aş vrea să stau şi eu acasă două-trei zile că am probleme de rezolvat...” 
Eu ştiam deja de alţi colegi de-ai mei care acuma nu au mai fost arestaţi pe motive 
politice, ci de drept comun. De exemplu, o fost normator nu ştiu unde şi o pus o normă 
în plus la altu”, sau dacă o fost medic o încasat ceva şi-aşa mai departe. Şi zic: „Măi 
femeie, nu pot să-ţi dau dacă nu eşti bolnavă!” Zice: „Domnu' doctor, ştiu, da’ 
dumneavoastră doar aţi mai dat aşa ceva! ” Când a zis c-am mai dat mi-a căzut într-un 
fel fisa! Ştiţi, cum îi şi la avocaţi: la unii le cade fisa la timp, la unii după. Noi, 
ardelenii, suntem cu o reacţie ceva mai întârziată... Mie nu mi-a căzut fisa complet, da’ 
am zis: „Domn'e, cum? ! lo n-am dat la nimenea!” Că mă feream, nu voiam să mai 
ajung în puşcărie şi ştiam că sunt urmărit. Ştiam că am dosar la Securitate, că doar acolo 
le-am cerut să mi le văd. Şi zic: „Măi femeie bună, du-te! Ieşi şi vezi-ţi de treabă, că 
nu-ţi dau niciun concediu! Nu eşti bolnavă, nu îţi dau”. Era într-o zi de luni şi era plin 
acolo în sala de aşteptare... Şi, în timpu” acesta, scoate plicu” şi îl pune pe masă. Vă rog 
să mă credeţi, am sărit aşa cum stau în faţa dumneavoastră, am pus mâna în ceafa ei, uşa 

era cam la doi metri, aşa, am deschis uşa cu picioru” şi, când i-am dat un şut, s-a dus 
vreo doi metri ! Pe urmă mi-am dat seama ce-am făcut şi mi-am zis : „Uite, domn'e, asta 
îmi poate fi fatală. M-am tot ferit şi-acum am făcut ce nu trebuie...” 

Şi în starea asta am ieşit în stradă. În stradă, ca în toate satele, prin faţă curgea 
valea... Pe vremuri veneau politicienii şi, când nu mai aveau nimic de promis, spuneau : 
„Vă facem poduri ! ” Bieţii ţărani ziceau : „Păi n-avem vale!” „Nu-i nimic, v-aducem 
valea ! ” Aşa era... Şi acolo, pe pod, era directoru' adjunct de la şcoală, că era şcoală cu 
zece clase pe vremea aia, şi mă întreabă: „Aţi luat plicu', domnu' doctor?” Zic: 
„Nu! ” Şi-a făcut cruce cu amândouă mâinile. „Vai, ce bine! Domnu” doctor, să mergeţi 
să puneţi la biserică lumânări.” Zic: „Domnule, nu trebuie. Că eu ştiu să-mi păzesc 
pielea”. Directorul, care era neamţ, zice : „Proasta asta a venit pe la mine să-mi spună 
că, uite, căpitanul de Securitate o trimite la dumneavoastră cu plicu' ca să vă aresteze”. 
Ei urmăreau să mă aresteze. 

Da’ asta vreau să vă spun, că am ieşit afară, da’ parcă era tot ca în închisoare, nu 
existau decât două categorii: victime şi călăi. Aşa era. Pentru noi, cei care am trecut 
prin închisoare, când am ieşit, n-am văzut mare diferenţă. 

Să vă mai spun un caz. Stăteam la Mediaş într-o casă săsească cu şapte apartamente 
în curte, aşa cum erau atunci. Şi în fiecare zi erau trei care mă turnau, domnule: cine 
intră la mine, cu cine am stat de vorbă şi-aşa mai departe. Iar colegii mei, medici, când 
m-am întors după 15 ani... unu' era medic la Securitate, unu” la Partid, unv’ la Poliţie 
(sic! ), unu” la sindicate, unv’ director de policlinică, altu’ de spital... şi care, iertaţi-mă-ţi, 
în condiţii normale, eu n-aş fi dat mult pe ei. 

Cum aţi reacționat după 1989 față de cei care v-au făcut rău în acea perioadă ? 

Noi nu am ieşit după Revoluţie. Nu ne-a văzut cineva mergând să-l tragem pe unu’ de 
mânecă să-i spunem : „Domn'e, dumneata m-ai omorât! Dumneata m-ai chinuit! ” Nu. 
I-am lăsat în pace. Este un Judecător în care ei nu cred, Dumnezeu din cer, şi pentru noi 
este suficient că suntem în viaţă. Încă o dată repet: mai mult decât atâta n-am dorit. Şi, 
pentru asta, atât cât mai suntem în viaţă, pot să afirm şi să spun cu mâna pe inimă că, 
pentru mine, regimu' comunist a fost criminal, şi criminali au fost securiştii... nu numa” 
criminali, nişte călăi ordinari. Asta a fost Securitatea, domnule ! 


Cum vă explicaţi dumneavoastră, ca medic, în ciuda condiţiilor inumane, supra- 
viețuirea unora dintre cei care au fost închişi ? 

Eu am mai încercat cumva să explic aceste limite ale rezistenţei noastre, a celor care 
am supravieţuit, şi-am spus că este foarte greu să se tragă concluzii, pentru că trebuie 
făcut un studiu. Datele acelea trebuie corelate între noi... Eu, ceea ce spun, spun absolut 
ca părere personală şi nu oblig pe nimenea să-şi însuşească părerea mea. Dar orice om 
de bun simţ cred că va fi de acord ca pe viitor acele metode criminale de exterminare a 
duşmanului politic să nu mai fie folosite. 

Am spus că rezistenţa şi supraviețuirea unora dintre deţinuţii politici sunt foarte greu 
de explicat, însă au existat, de la caz la caz, şi eu am încercat să le explic ca pe nişte forţe 
ancestrale declanşate din instinctul primar de conservare-apărare. Probabil atomi nucleari 
existenţi în fiinţa umană, dotați cu energie capabilă la un moment dat să inhibe sau să 
potenţeze anumite funcţii celulare, au fost antrenați de către aceşti factori care au 
determinat supraviețuirea noastră... Asta ar fi una dintre explicaţiile mai aproape de cele 
ştiinţifice, să spunem, care ar putea fi mai uşor acceptată. 

Dar aş mai enumera câţiva factori care au ajutat la supraviețuirea noastră, în ordinea 
importanței: credinţa în Dumnezeu, suportul major al salvării noastre; rugăciunea 
zilnică, rugăciunea inimii ; zestrea ereditară ; rezistenţa psihică la condiţiile anormale 
de viaţă ; ajutorarea camaraderească morală şi materială, în mod deosebit a deţinuţilor 
aflaţi în suferinţă. 

Noi, creştinii, spunem cu toată siguranţa că-n astfel de situaţii intervine providenţa, 
„grija lui Dumnezeu pentru creaţia sa, pentru fiii săi”. Aşa afirma şi marele nostru 
gânditor Petre Ţuţea”? când i se cerea să explice misterul supravieţuirii deţinuţilor 
politici în închisorile comuniste, de care a avut şi el parte 17 ani. Este Dumnezeu 
singurul care ne-a salvat din ghearele Securităţii comuniste, căci după legile biologice şi 
calculele şi dorinţa Comitetului Politic Executiv al Partidului Comunist din România ar 
fi trebuit să fim exterminați toţi oponenții regimului comunist. Dar şi de data aceasta 
Dumnezeu nu s-a lăsat batjocorit de cei fără de lege, salvând o parte dintre noi din iadul 
închisorilor comuniste. 

Ştiţi ce? La mine vin, aşa, de vârsta dumneavoastră, de la diferite reviste, radio, 
televiziune. Am spus de vârsta dumneavoastră, nu ca dumneavoastră... (râde - n.n.) Şi 
parcă sunt vorbiţi, domnule. Văzând că io sunt un om bătrân, ultima întrebare pe care 
mi-o pun este: „Domnu doctor, dumneavoastră credeţi în Dumnezeu ? ” Şi eu spun: 
„Nu cred, domnule ! ” Ei să-mbujorează... „Vai! ” Aşa de bucuroşi sunt când le spun că 
nu cred în Dumnezeu! Şi-ncep: că-mi cunosc toată biografia, că, dacă vin să mă 
întrebe, sigur că se interesează să vadă cine am fost. „Domn'e, păi nici nu să putea. 
Domnu" doctor, dumneavoastră sunteţi doctor în ştiinţe medicale, aveţi biologia, aţi 
studiat lumea asta din punct de vedere material şi nici nu credeam că dumneavoastră... 
Da’ iertaţi-ne, v-am pus această întrebare, da” eram convinşi că nu credeţi în Dumnezeu.” 
Zic: „Domnule, aveţi dreptate. Eu nu cred în Dumnezeu, domnule. Io-s convins că este 
Dumnezeu ! ” Şi pleacă. Cum e posibil ca un om de vârsta dumneavoastră să mă mai 
întrebe pe mine treaba asta? ! Acolo, în închisoare, primu’ factor care a contribuit 
pentru supraviețuirea noastră a fost această credinţă trăită şi sufletu” curat. Io v-am spus 
înainte ce înseamnă a crede în Dumnezeu : înseamnă fapte. Ceea ce am făcut noi. 


Ce părere aveţi despre modul în care se raportează societatea actuală la perioada 
comunistă ? 

Adevăru” se ascunde şi astăzi, pentru că aceste cărţi pe care noi le scriem, noi le 
citim! Tineretul este îndepărtat de a veni şi de a cunoaşte atât timp cât noi încă mai 
putem să explicăm prin viu grai prin ce-am trecut... Cei care au fost luptători militanţi 
anticomunişti au fost legionarii. 75% din cei care au trecut prin securităţile comuniste au 
fost legionarii şi ei trebuiau distruşi. Şi după revoluţie s-a încercat din nou. Astăzi 
aproape că nu mai e voie să spui că ai fost legionar. Materia prin care au prelucrat 
securiştii poporul român a fost frica, şi această frică este şi astăzi în oameni, pentru că 


22. Petre Ţuţea, născut la 6 octombrie 1902 în Boteni, Argeş. Eseist, filosof, economist şi om 
politic. A fost arestat în aprilie 1948, iar la 29 noiembrie 1950 a primit o internare adminis- 
trativă pentru 24 de luni. A executat pedeapsa în închisorile MAI şi Ocnele Mari. A fost elibe- 
rat la 29 mai 1953. A fost rearestat la 22 decembrie 1956 şi condamnat la 10 ani închisoare 
corecțională. În 1959 a fost rejudecat şi condamnat la 18 ani muncă silnică. A executat pedeapsa 
în închisorile MAI, Văcăreşti, Jilava, Aiud. A fost eliberat la 1 august 1964. Informaţii din 
fişele matricole penale din AANP. 

ştiu ce să poate întâmpla dacă te opui, şi ştiţi bine că securiştii n-au fost daţi la o parte... 
În timp ce alţii au fost capabili de jertfă pentru apărarea identităţii neamului românesc, 
ei au fost trădători de neam, au fost criminali, pentru că i-au omorât pe cei care puteau 
să susțină încă valorile morale şi valorile culturale, şi tot ce neamu” ăsta a realizat în 
perioada interbelică. 

Iar analizând cauzele mortalităţii în închisoare, ne gândim la aceşti bătrâni care au 
ajuns în închisoare şi care poate că n-au fost supuşi la cine ştie ce bestialităţi, dar care 
au murit în închisoare. În mod sigur, dacă oamenii ăştia n-ar fi ajuns în închisoare, n-ar 
fi murit. Aceasta este tot o crimă contra umanităţii, este genocid curat, pentru că, dacă 
erau lăsaţi afară, oamenii ăştia nu mureau. Şi, indiferent ce s-a scris pe certificatu’ de 
deces, rămâne tot crimă, rămâne genocid. 

Cum consideraţi că sunt priviți astăzi foştii deţinuţi politici ? 

Să ştiţi că eu m-am bucurat enorm atunci când a apărut în Parlament preşedintele şi-a 
spus: „a fost ilegitim şi criminal acest regim!” Fiindcă noi am spus mereu c-a fost 
criminal. La ora actuală suntem foarte puţini supraviețuitori, putem fi numărați pe 
degete, din cei care am trecut prin acest iad şi am supravieţuit. Iar supraviețuirea, pot să 
vă spun de la început, nu ni se datorează nouă, că noi am fost mai deştepţi, sau am avut 
cine ştie ce calităţi, sau că organismul nostru a fost altfel alcătuit decât al celor care au 
căzut, nu. Un singur lucru: numai Dumnezeu ştie cum am putut să supravieţuim... 

Eu nu ştiu cum să mulţumesc lui Dumnezeu că am scăpat, şi m-am legat prin 
jurământ că, dacă voi rămâne în viaţă, toată viaţa mea care îmi va mai fi dată mă voi 
lupta şi îi voi ajuta pe cei nenorociţi. Şi vreau să vă spun că sunt medic pensionar şi în 
vara asta voi împlini 84 de ani, însă eu nu am renunţat la activitatea profesională, pentru 
că profesiunea de medic eu mereu am comparat-o cu aceea de preot. Un preot sau un 
medic nu au voie să pună la o parte profesiunea în momentul în care au ieşit la pensie. 
Dacă puterile fizice şi intelectuale permit, ei trebuie să-şi ducă profesiunea până când li 
se bat cele patru cuie în sicriu ! 


Vă mulțumesc. 
Şi eu vă mulţumesc. (râde - n.n.) 


Nicolae Purcărea 


S-a născut la 13 decembrie 1923 în Braşov. Naţionalitatea: română. Religia: 
ortodoxă. Studii: Academia Comercială - fără diplomă. Profesia : merceolog/sculptor. 
A fost arestat în 1942 şi condamnat la 15 ani muncă silnică. A executat pedeapsa în 
închisorile Braşov, Văcăreşti, Piteşti, Alba Iulia. A fost rearestat la 6 martie 1945 şi 
internat în lagărul de la Caracal până în august 1945. A fost arestat a treia oară la 1 iunie 
1949 şi condamnat la 7 ani muncă silnică. A executat pedeapsa în închisorile Craiova, 
Piteşti, Poarta Albă, Peninsula, Jilava, Gherla şi Codlea. A fost eliberat la 29 mai 1956 
cu domiciliu obligatoriu la Lăteşti. A fost arestat a patra oară la 12 septembrie 1958 şi 
internat administrativ 24 de luni, după care i s-a reactivat condamnarea din 1942. A 
executat pedeapsa în închisorile Culmea, Grind, Galaţi şi Aiud. A fost eliberat la 29 iulie 
1964. La data interviurilor, locuia în Braşov. Interviuri realizate de Andrei Lascu la 
23 martie 2007 şi Alin Mureşan la 28 mai 2008. Transcrierea şi tehnoredactarea inter- 
viurilor - Andrei Lascu, Adrian Sandu. Editarea - Alin Mureşan, Constantin Petre, 
Cosmin Budeancă. Interviurile se află în AIO-IICCR, având cotele 31, 32, 392, 393. 


Aş dori pentru început să îmi spuneţi câteva cuvinte despre dumneavoastră. 

Sunt originar de aici, din Schei. Am urmat şcoala elementară în Braşov, Liceul 
Comercial, după care am trecut la Academia Comercială, cum se numea atuncea ASE-ul 
de astăzi. Încă de timpuriu au survenit oprelişti, obstacole, din cauza concepţiilor în care 
mă pregăteam, care aveau la bază ideea creştină şi pe cea naţională. Coordonatele 
noastre erau acestea : pe verticală, gândul nostru să fie spre Dumnezeu, iar pe orizontală, 
ideea de apartenenţă la o etnie. Pe aceste idei mi-am creat tot edificiul spiritual, care, 
bineînţeles, la un moment dat, a fost contrar concepţiei comuniste. Datorită acestui fapt 
a trebuit să suportăm consecinţele, în sensul că am fost victime sigure în gulagul 
românesc. E adevărat, mai putem spune şi astăzi, noi nu ne-am considerat victime, 
ne-am considerat luptători ai unei cauze româneşti, pentru care am activat încontinuu, 
chiar şi în situaţia de detenţie, şi până în momentul acesta. A fost o luptă între două 
tabere. Pornind de la concepţia noastră creştină, zicem că noi am fost în tabăra binelui 
şi ei în tabăra satanică. „Satanică” spunem pentru că ceea ce au lăsat astăzi nu este decât 
un rezultat al furtunii, al uraganului pe care l-a stârnit ideologia comunistă. Această 
concepţie comunistă n-a făcut altceva decât să satanizeze popoarele pe care a pus 
stăpânire. De ce zic acest lucru ? Pentru că Dumnezeu a sădit în sufletul nostru o fărâmă 
de dragoste, pe care noi trebuie să o fructificăm între semenii noştri, şi cu această 
dragoste să încercăm să creăm pe plan spiritual şi material valori care să strălucească, 
care să dea autenticitate etniei noastre. 

Regimul comunist a întemnițat nu doar adversarii ideologici, ci şi pe cei care îi erau 
posibili oponenți. În cazul dumneavoastră care a fost situaţia ? 

Despre rezistenţa noastră se pot spune multe, chiar dacă opreliştea, mai ales asupra 
noastră, a legionarilor, a fost colosală, dusă la limita imaginaţiei. Să fi fost orice, numai 
legionar nu. De ce? Pentru că noi, legionarii, am fost aceia care înainte de '40 am 
manifestat atitudinea „anti”. Noi am fost primii anticomunişti. Noi am trâmbiţat şi am 
spus peste tot: „Domnule, dacă vin comuniştii, uite ce se întâmplă”. Nimeni nu ne-a luat 
în seamă, ba, mai mult, au fost omorâţi Codreanu şi mai mult de 250 de legionari. E 
greu să discuţi dacă nu cunoşti realitatea. Şi o spun tuturor: „Dom/le, eu nu te oblig să 
crezi ca mine, dar te oblig să citeşti, să studiezi atunci când ataci o teză”. Abia în 
momentul în care o cunoşti poţi aborda antiteza, nu? 


Când aţi fost arestat prima dată ? 

Prima dată am fost arestat în octombrie '42, pentru că făceam parte dintr-un grup 
FDC şi Antonescu declarase război FDC-ului. Or, noi, legionarii, numa’ de Antonescu 
n-aveam grijă, pentru că era stare de război şi nu căutam să ne împotrivim cu ceva, să 
opunem o cât de mică rezistenţă internă lui Antonescu. A fost un fals război pe care îl 
declarase Antonescu împotriva noastră, la intoxicările lui Cristescu!. Fapt este că, până 
la urmă, eu am avut norocul să fiu vecin cu doamna mareşal Antonescu? în Bărăgan, în 
DO, şi, fiind vecini, toată ziua ne întâlneam unv’ cu altu”, ba, mai mult, ea de multe ori 
cerea ajutor la diferite treburi pe care nu le putea face. Noi, cu un anumit cavalerism, o 
ajutam întotdeauna, şi ea spunea : „Ce păcat că mareşalul nu v-a cunoscut”. Acest regret 
l-a manifestat şi mareşalul în închisoare. A declarat în faţa generalului Petrovicescu: : 
„Păcat. Dacă eram cu băieţii aceia, ei nu mă lăsau”. E adevărat că nu-l lăsam, pentru că 
legea onoarei era sfântă pentru noi. 


Ce condamnare aţi primit în 1942 ? 

Am fost condamnat la 15 ani. 

Şi unde aţi fost închis ? 

Am fost închis la Braşov întâi. De la Braşov ne-a dus la Văcăreşti, în tranzit, şi de la 
Văcăreşti la Piteşti, unde era o închisoare anume pentru elevi. 


1. Eugen Cristescu (1895-1950), şeful Serviciului Special de Informaţii în perioada 1940-1944. 

2. Maria Antonescu (1892-1964). A fost arestată împreună cu mareşalul Antonescu pe 23 august 
1944 şi închisă 20 de luni la închisoarea moscovită Lubianka şi la Malmaison. A fost internată 
administrativ în 1950 pentru 24 de luni, decizie mărită ulterior cu alte 60 de luni. În fişa matri- 
colă penală este menţionată doar prima perioadă a reţinerii, la Mislea. Pedeapsa trebuia să expire 
la 10 august 1958. În 27 octombrie 1954 a fost ridicată de Securitate şi depusă cu domiciliu 
obligatoriu la Lăteşti, în Bărăgan, unde a stat până la 18 august 1964, când s-a internat în spital. 
A murit două luni mai târziu, pe 22 octombrie. Cicerone Ioniţoiu, Victimele terorii comuniste. 
Dicţionar. A-B, p. 70; Remus Petre Cârstea, Zicu Ionescu, Martiri argeşeni şi musceleni. 1939- 
-1989, Editura Tiparg, Piteşti, 2006, p. 64; fişa matricolă penală din AANP. 

3. Constantin Petrovicescu (1883-1949), general, doctor în drept, ministru de Interne în guvernul 
legionar din septembrie 1940-ianuarie 1941. După înlăturarea legionarilor, a fost arestat şi 
condamnat la 25 de ani. A fost eliberat în 1944 cu domiciliu obligatoriu în Sibiu. În 1946 a fost 
arestat şi condamnat la „detenţiune grea” pe viaţă. A decedat în închisoarea Aiud la 8 sep- 
tembrie 1949. http : //ro.wikipedia.org/wiki/Constantin_Petrovicescu, accesat la 25 septembrie 
2008 ; Cicerone Ioniţoiu, Victimele terorii comuniste. Dicţionar. P-Q, p. 218; Nicolae Hristu, 
Octavian Daniel, Alexandru Mircea, op. cit., pp. 229-230. 

Când aţi ajuns la Piteşti ? 

La Piteşti am ajuns înainte de Crăciunul '42 şi am stat până în '43, tot prin 
toamnă-iarnă, când am fost transferat la Alba Iulia. E, şi de la Alba Iulia m-am eliberat, 
pentru că în april '44 Antonescu a dat un decret pentru elevi, şi cine a avut noroc să se 
elibereze, s-a liberat, cine nu, a rămas mai departe zălog comuniştilor. 

După ce m-am eliberat de la Alba Iulia, la câteva zile, am fost luat în armată şi am 
făcut instrucţia generală, instrucţia individuală, trei luni de zile, până în august, când am 
primit o permisie de o lună de zile ca să dau examene de clasa a VIII-a. Şi în perioada 
asta m-a prins 23 august. Colegii mei de unitate au intrat pe front mărşăluind spre Sfântu 
Gheorghe, care era al ungurilor, şi o mitralieră dintr-o căpiţă a secerat aproape tot 
plutonu’ în care eram eu... Dumnezeu a vrut să nu fiu acolo. După aceea am dat 
bacalaureatul şi-n ziua când să intru la Academia Comercială am fost arestat. Mă rog, am 
fost ţinut vreo două săptămâni. Într-o zi am plecat de la chestură, unde eram reţinuţi, şi 
s-a mai dat o dată examen, şi atuncea m-am furişat, am dat examen, am intrat al optulea, 
şi-am venit înapoi. 

Dar pentru ce-aţi fost reținut cele două săptămâni ? 

Ca primii duşmani ai poporului. Că după aceea ne-a arestat din nou şi ne-a dus la 
Caracal. Au fost două mari lagăre, la Caracal şi la Slobozia, şi pe toţi duşmanii poporului 
i-a strâns acolo. Şi printre ei eram şi noi, cei cu dosare. Deci vechea conducere a 
Siguranţei lu’ Antonescu ne-a dat pe mâna comuniştilor, care, sigur, ne-a ţinut zălog 
până cam în august '45. 


Deci aţi fost ţinut în lagăr la Caracal până în '45 ? 

Da, în '45. Am încă foaia aia de eliberare. Am stat acolo vreo câteva luni, de la 
6 martie până în august 1945. 

Cine mai era închis în lagăr la Caracal ? 

E foarte greu de spus, pentru că erau toate naţiile, toate profesiile, toate concepţiile 
politice. Era de la români legionari până la evrei. Nu se ştie pe ce criteriu, dar pesemne 
a fost o dată al apartenenţei politice, al adversarilor declaraţi, adică al legionarilor, şi 
după aceea diferiţi oameni cu oarecare pondere în oraş. Au fost negustori, au fost doctori 
mari, ingineri, profesori.... Am stat şi cu profesori despre care nu ştiam că au poziţie 
anticomunistă. 


Cum era regimul de detenţie ? 

Atuncea era mizerabil. Erau nişte barăci mari, nemţeşti, da’ nu se putea dormi în ele 
din cauza ploşniţelor şi-a păduchilor şi, pentru asta, dormeam afară în aer liber. Noroc 
că, în general, a fost vreme bună, n-a fost o vreme ploioasă. Şi făceam rost de-o rogojină 
şi o pătură şi dormeam afară. Şi mâncarea era sub orice critică. Coseau mazăre, mărar, 
şi-l arunca aşa în cazan, şi asta zicea că era mâncare. Şi paza era făcută de către ruşi, de 
armata rusească. 


După eliberare v-aţi continuat studiile ? 

Da, sigur. În toamna acelui an, '45, am învăţat ceva şi m-am prezentat la sesiunea de 
toamnă la examene la Academia Comercială, unde eram student. Mi-am dat ceva examene 
şi mi-am recuperat după aceea. Şi până în april '48 am fost liber, doi ani şi ceva, şi 
bineînţeles că-mi vedeam şi de şcoală, şi de activitatea pe care căutam s-o întreţinem. 
Aveam la Braşov o asociaţie studenţească, „Andrei Mureşanu”, cu care au venit în '40 

studenţii clujeni. Sub această asociaţie noi am avut o atitudine naţional-creştină, opusă 
comunismului care atuncea se înfiripa şi se ridica şi-n facultate. 


Aveaţi colegi comunişti în facultate ? 


Exista deja organizaţia studenţească comunistă, UNSR/, care s-a împiedicat de noi. 
Noi am opus o puternică rezistenţă la comunizare încă din '44 şi, prin aceasta, noi am 
constituit pe bună dreptate o rezistenţă nemaipomenită. Că ei nu reuşeau să câştige 
studenţii din cauza noastră. 

Când am venit acasă, am început activitatea. Cei mai puternici erau atuncea ţărăniştii. 
Era un grup de studenţi ţărănişti, s-au mai întors şi de pe front studenţi, au venit şi alţii, 
şi eram şi un grup destul de mare de studenţi legionari. Şi atuncea am ţinut o conferinţă 
despre tineret şi misiune. Şi după aceea au zis (ţărăniştii - n.n.): „E, stai, dom'le, că 
uite, ăştia sunt mai puternici decât noi”. A fost o neînțelegere, astăzi socot că a fost un 
mic conflict de suprafaţă, de atitudine, pentru că problemele erau aceleaşi. Vorbeam, de 
exemplu, la seminarii despre diverse subiecte. O lucrare de-a mea la seminarul de 
economie a fost „Naționalismul economic”: cum vedeam noi economia ţării, prin 
concepţia protecţionistă, naționalistă. Şcoala economică a lu’ Frederich List, un econo- 
mist german care la 1841 a scos o lucrare „Protecţionismul economic”, care în Germania 
n-a fost primită. El a fugit, a plecat în America şi acolo a lansat protecţionismul, care 
pentru americani a fost extrem de benefic, pentru că ei, în afară de faptul că îşi căutau 
pieţe, debuşee de desfacere, în acelaşi timp vroiau să-şi protejeze şi economia naţională. 
Or, americanii sunt şi astăzi liberali în ce priveşte exportu’, dar sunt protecţionişti în ce 
priveşte importu’. Şi aveam destule motive să cred că protecţionismul e benefic şi pentru 
ţara noastră, pentru că eram o ţară în plină ascensiune economică. 

Interesant un lucru, că Hasdeu’, care este cunoscut mai ales prin lucrările lui de lite- 
ratură, a fost şi-un mare economist, dar nimeni nu ştie asta. Şi are o lucrare în care tratează 
problema concurenței şi în care spune: „Concurenţă nu se poate face decât între două 
unităţi de aceeaşi putere, de aceeaşi măsură”. Şi, mai mult, foarte ciudat, cine ştia că Hasdeu 
era antisemit? Dar el zice: „Necazul care este? Că toată puterea economică o deţin 
evreii, şi-atunci cum să te lupţi tu cu evreii? Decât dezvoltându-ţi o industrie puternică”. 


După eliberarea de la Caracal aţi mai fost urmărit ? 

Da, am fost urmărit, pentru că din când în când mă mai chema pe la Siguranţă. Ei, 
dar şi sub Antonescu eram foarte riguros urmăriţi. Dar după eliberarea de la Caracal am 
fost chemat de câteva ori şi, mai mult, când a abdicat Regele, în '47, am fost arestat, că 
aşa făceau ei: când era evenimente mari, arestau pe eventualii adversari. 


Aţi fost reținut chiar pe 30 decembrie sau mai târziu ? 

Mai înainte cu câteva zile. “Ţin minte că era o zăpadă mare de Anu’ Nou când eram 
acolo. Şi erau câţiva inşi, oarecum şefi din Braşov. Am fost arestat, ţinut 10 zile şi 
ameninţat în beciul Siguranţei, mai jos puţin de Piaţa Unirii. Acolo a fost Securitatea, 
pentru că Mihai PopoviciS avea o vilă mare, c-o grădină imensă, şi-n grădiha aceea ei au 
făcut o altă clădire nouă, sediul Securităţii. 


Uniunea Naţională a Studenţilor din România, organizaţie politizată la acea dată. 
5. Bogdan Petriceicu Hasdeu (Tadeu Hasdeu, 1836-1907), academician, scriitor, filolog, istoric, 
publicist, una dintre personalităţile culturale cele mai însemnate ale culturii române. 
6. Mihai Popovici (1879-1966), om politic originar din Braşov. Doctor în drept, ministru PNȚ în 
mai multe guverne interbelice. A fost arestat la 21 august 1947, a fost ţinut în arestul Ministerului 

Şi ultima arestare când s-a produs ? 

A fost o întreagă poveste, pentru că am fost căutat în april '48, când au vrut să mă 
aresteze. Am reuşit să scap datorită faptului că m-am ascuns după uşă. Fratele meu a 
văzut doi inşi că se uitau pe geamul nostru, zicând: „Aicea e, aicea e”. Eu i-am spus 
fratelui: „Vezi cine e!” „Sunt ăştia.” Şi fratele: „Pe cine căutaţi?” „Pe domnul 
Nicolae Purcărea.” „E la facultate, nu-i acasă.” „Unde la facultate ? ” „Păi la Academia 
Comercială. ” Şi ei s-o dus să mă caute la Academia Comercială, iar eu am întins-o de 
acasă şi-am stat fugar o bucată de vreme. 


Dar de ce vă căutau ? 

Pentru că ei socoteau că eu, fiind braşovean, am toate legăturile şi cunosc toată 
activitatea din Braşov. Însă noi, în cadrul Academiei Comerciale, am avut o activitate... 
n-aş putea spune legionară, ci naţional-creştină, la colocvii, la conferinţe. 

Şi unde aţi stat după ce aţi fugit ? 

În primăvara lu’ '48 am stat o bucată de vreme ascuns acasă. De ce ? Pentru că fiind 
copii, ne jucam de-a v-aţi ascunselea şi ne făcusem prin fân tunele. Şi-acuma tot aşa am 
făcut. Mi-am făcut tunele prin fân şi, cum simţeam că e ceva, iute fugeam şi mă 
ascundeam în tunel. După un timp, cineva m-a dus în Munţii Argeşului, şi acolo am stat 
o bucată bună de vreme. Şi, în munţi, am fost în grupul lui Apostol”. Eram vreo 20 de 
inşi, dar o introdus între noi informatori, printre care şi un fost deţinut care a fost cu noi 
la închisoare la Piteşti în '42. Acuma îmi scapă numele. Am bănuit. A fost prins şi un 
ofiţer de Securitate, mă rog, i s-a dat drumul. 


Erați înarmat cât ați stat în munte ? 


Eram. Aveam fiecare câte o armă. Grupul s-a desprins de fapt din grupu’ lui 
Arsenescus. Arsenescu, ca fost ofiţer, voia o organizaţie mare, să cuprindă mult spaţiu, 
să acţioneze chiar. Îşi făcuse un depozit mare de arme şi avea legături cu Bucureştiul... 
Cum să zic? Lipsă de experienţă, cam nerealist. 

Eraţi ajutaţi de oamenii de acolo ? 

Supravieţuiam. Erau sate întregi care ne ajutau, trimeteau oameni... Erau printre noi 


şi oameni de acolo, care cunoşteau zona. Ştiau, se duceau şi se întâlneau cu ţăranii. De 
aceea la proces au intrat mulţi ţărani. 


de Interne, la Văcăreşti şi Ocnele Mari. A fost internat pentru 24 de luni la Sighet, pedeapsă 
prelungită cu alte 60 de luni în 1953. A fost eliberat la 5 iulie 1955 din Malmaison. Nu a fost 
condamnat niciodată. Cicerone Ioniţoiu, Victimele terorii comuniste. Dicţionar. P-Q, p. 405; 
fişa matricolă penală din AANP. 

7. Dumitru Apostol (1905-1950), avocat, profesor de română şi latină. Exclus din Colegiul de 
avocaţi Argeş în 1948, a organizat un grup de rezistenţă pe Valea Topologului, în Munţii 
Frunţii. A fost prins de Securitate pe 21 mai 1949 şi condamnat la 25 de ani muncă silnică. Pe 
2 februarie 1950 a fost împuşcat la marginea comunei natale Şuici, sub pretextul fugii de sub 
escortă. Zicu Ionescu, Remus Petre Cârstea, Martiri argeşeni şi musceleni. 1939-1989, Editura 
Tiparg, Piteşti, 2006, pp. 68-69; Cicerone Ioniţoiu, Victimele terorii comuniste. Arestaţi, 
torturați, întemnițați, ucişi. Dicţionar. A-B, Editura Maşina de scris, Bucureşti, 2000, p. 73. 

8. Gheorghe Arsenescu (1907-1962). Colonel, lider al unui grup anticomunist care a activat pe 
versantul sudic al Munţilor Făgăraş. A fost arestat la 1 februarie 1960 şi condamnat la moarte. 
A trecut prin închisorile Jilava şi Văcăreşti. A fost executat la 29 mai 1962 la Jilava. Informaţii 
din fişa matricolă penală din AANP. 

Deci, practic, era o rezistență pasivă ? N-aţi avut niciun fel de confruntări cu 
Securitatea ? 

Pasivă, da. N-aveam de gând să acţionăm. N-aveam motiv. Doar în vara lu’ '49, când 
am fost arestaţi, atuncea au rămas pe loc vreo patru morţi. Atunci a fost o confruntare 
armată şi s-a tras. Şi am avut noroc că puteam să ne ascundem după frunzişul din pădure, 
da’ ghinionul nostru a fost că atunci, în mai-iunie, au fost nişte ploi teribile, care ne 
încurca rău, pentru că trebuia ca ziua să stăm ascunși şi noaptea să plecăm. Şi bineînţeles 
că batalioane întregi de securişti au înconjurat muntele şi în felul acesta, până la urmă, 
cercul s-a strâns, s-a strâns, până ne-au prins. 


Mai ţineţi minte numele celor care au fost împuşcaţi acolo ? 
Le aveam notate undeva. Unu’ e Ghelmeci”, un învăţător de acolo. 


Unde v-au dus după arestare ? 

La Securitate la Piteşti. Bineînţeles că a fost vâlvă mare. Nu mai vorbesc de bătăi, de 
toate ăstea, că acolo a fost şi ancheta. A venit de la Bucureşti şi ne-a anchetat. Printre 
ei era şi căpitanul Cârnu!, care era un bătăuş nemaipomenit. 


Cât timp a durat ancheta ? 
La Piteşti, vreo două luni. Iute! Că ne-a dus după aceea, prin decembrie parcă, la 
Craiova, la proces, că la tribunalul din Craiova am fost judecaţi. 


Şi cine a fost considerat şef de lot, Apostol ? 

Păi, da, profesorul Dumitru Apostol. Fata lu’ Arnăuţoiu, care s-a născut în închisoare 
şi care a fost crescută de violonistu' Voicu, a scos o carte! cu rezistenţa din Muscel, cu 
Arnăuţoiu? şi Apostol. Îmi pare rău că n-am pus mâna pe ea. 


Dumneavoastră ce condamnare aţi primit ? 

Spre norocul meu, am primit o condamnare mică, de 7 ani. Apăruse atunci legea cu 
moartea, pentru că prea erau multe grupuri în munţi şi comuniştii erau speriaţi de atâta 
rezistenţă. Şi noi iniţial am fost încadraţi în legea cu moartea. Da’, în afară de ţărani, am 
avut condamnarea cea mai mică din lot... 


Dar au fost şi persoane executate ? 

Apostol şi încă câţiva... Apostol a primit 25 de ani, dar după aceea l-au luat pe el şi 
pe încă câţiva şi i-o executat. Pur şi simplu au fost luaţi şi au dispărut. După proces a fost 
duşi la Şuici, o comună din Argeş, către Domneşti, şi omorâţi acolo, executaţi. Şi au fost 
înmormântați acolo. 


9. Ştefan Ghelmeci (1906-1949), revizor şcolar din comuna Mozăceni, Argeş. Rănit în confruntările 
cu Securitatea, a ales să moară în spital, rupându-şi bandajele de la operaţia suferită. Decesul 
său este înregistrat la Primăria Curtea de Argeş pe 24 mai 1949. A fost îngropat în groapa de 
gunoi a oraşului. Zicu Ionescu, Remus Petre Cârstea, op. cit., p. 100; Cicerone Ioniţoiu, 
Victimele terorii comuniste. Dicţionar. F-G, Editura Maşina de scris, Bucureşti, 2002, p. 171. 

10. Ioan Cârnu, căpitan de Securitate în 1949. A anchetat şi torturat grupul de susţinători din 
Nucşoara ai luptătorilor din Munţii Făgăraş. S-a pensionat la 55 de ani cu gradul de loco- 
tenent-colonel. Doina Jela, op. cit., p. 77. 

11. Ioana-Raluca Voicu-Arnăuţoiu, Luptătorii din munţi. Toma Arnăuţoiu. Grupul de la Nucşoara. 
Documente ale anchetei, procesului, detenţiei, Editura Vremea, Bucureşti, 1997. 

12. Toma Arnăuţoiu (1921-1959), ofiţer, lider al unui grup anticomunist care a activat pe versantul 
sudic al Munţilor Făgăraş. A fost arestat la 20 mai 1958 şi condamnat la moarte. A fost 
executat la 18 iulie 1959 la Jilava. Informaţii din fişa matricolă penală din AANP. 

Se cunoaşte locul unde au fost înmormântați ? 
Da, sigur că da. Cei de acolo au încercat să ridice o cruce, dar am auzit că a fost 
dărâmată de către nu ştiu cine. 


Câte persoane mai erau în lot, excluzându-i pe țăranii care v-au ajutat ? 

Erau între 15 şi 20, cam aşa ceva. Am stat atunci în celulă cu Dumitraşcu!5, un 
învăţător mai bătrân cu vreo patru-cinci copii, şi cu Virgil Popescu!*, un funcţionar. Ei 
se bazau pe faptul că-s mai tânăr şi o să scap, şi fiecare şi-a făcut un testament şi m-au 
rugat să transmit acasă una-alta. 


De la Craiova unde aţi fost trimis pentru executarea pedepsei ? 

La Piteşti. Ne-a judecat în decembrie '49 şi am stat la Craiova până în vara lu’ '50, 
prin iulie, august. 

Ce vă mai amintiţi despre închisoarea din Piteşti ? 

Am stat 10 zile la carantină, cum e obiceiul, după care am fost transferat la altă 
cameră. Pentru că aveam muncă silnică, bineînţeles că am intrat la secţia de muncă 
silnică, dar n-am stat mult, că ne-a băgat la camera 1-subsol. 


Cine făcea atunci transferurile de deţinuţi ? Gardienii, directorul ? 

Nu ştiam atunci, dar erau gardienii. Țurcanu nu se arătase chiar aşa de făţiş, nu făcea 
el direct repartiţia. După aceea a început el să dicteze : „Pe ăştia îi bagi aici! Pe ăştia îi 
bagi aici ! ” El dirija după aceea toată activitatea deţinuţilor... Şi ne-a băgat la 1-subsol. 
Am stat câteva luni bune în camera comună, până de Sfântul Nicolae '50, când s-a 
declanşat demascarea. În ziua de Sfântul Nicolae a venit Ţurcanu în cameră : „Trebuie 
să vă faceţi demascarea ! ” Noi nu ştiam nimic. 


Dar înainte să intraţi în cameră nu aţi auzit de ce se întâmpla în închisoare ? 

Nu. Era strict secret. 

Şi înainte să vină Ţurcanu, n-aţi reuşit să vă daţi seama de ceva ? 

Nuuu. Mai auzeam ţipete, da' am zis că-s anchete ale Securităţii pe care le face în 
puşcărie, nu ne gândeam că... Ştiam ceva foarte vag, da' n-am ţinut cont, pentru că în 
cameră era o activitate nemaipomenită, era o armonie nemaipomenită. 


Care era atmosfera ? Ce fel de discuţii se purtau ? 

Fiecare avea câte ceva de povestit. În afară de faptul că i-ai găsit nişte prieteni, te-ai 
împretenit cu alţii, se învățau poezii de tot felul, rugăciuni, ştiinţe, limbi. În special 
limbi străine se învățau. Seara, totdeauna se găsea cineva care să povestească un film sau 
o carte. Printre noi era şi Costache Oprişan!S. Cine mai era? Parcă-i văd pe fiecare : 
camera era pe lung şi avea două priciuri pe lateral. Erau oameni deosebiți. 


V-aţi împrietenit cu cineva înainte să înceapă demascările ? 


13. Grigore Dumitraşcu, născut la 22 septembrie 1906 în Săcelu, Gorj. Învățător în Şuici. A fost 
arestat la 30 septembrie 1951 şi condamnat la 10 ani muncă silnică. A executat pedeapsa în 
închisorile Craiova, Jilava, Aiud, Piteşti, Gherla şi Ostrov. După expirarea pedepsei, a fost 
internat administrativ pentru 36 de luni la Luciu-Giurgeni, Jilava, Galaţi şi Periprava. A fost 
eliberat la 6 mai 1964. Informaţii din fişele matricole penale din AANP. 

14. Virgil Popescu, contabil, executat la Şuici la începutul anului 1950. Zicu Ionescu, Remus Petre 
Cârstea, op. cit., p. 136. 

15. A se vedea nota 18, la p. 152. 

Păi cu toţi ne împrietenisem. Toţi eram ca fraţii. 


Dar eraţi mai apropiat de cineva anume ? 
Nu. Era Vasilică Pătraşcu!6, pe care îl cunoşteam din închisoarea trecută. După aia, 


aveam doi colegi de la Academie : pe Sandu Muntean!” şi pe Arapu!'5. Muntean a suferit mult, 
îngrozitor de mult. Şi alţii... Mai era Florică Dumitrescu!, Nicu Ioniţă2, Dinu Mateescu”. 
Vorbesc de cei de pe o parte a priciului. Mai era, apoi, Nelu Gherasim” de la Cluj, care 
a murit, Géza îi ziceam noi... Era Costăchescu”, [Gheorghe] Gorbatei, Bărcuţean. Am 


16. Vasile Pătraşcu, născut la 3 ianuarie 1922 în Bârlad, Vaslui. A fost arestat în 1943 şi condamnat 


17. 
18. 


19. 


20. 


21. 


22. 


23. 


24. 


la 10 ani muncă silnică. A executat pedeapsa în închisorile Galaţi şi Alba Iulia. Nu avem infor- 
maţii despre data eliberării. A fost rearestat la 16 mai 1948 ca student în anul IV la Academia 
Comercială şi condamnat la 15 ani muncă silnică. A executat pedeapsa în închisorile Jilava, 
Piteşti, Gherla, Focşani, Aiud, Ploieşti, Iaşi şi Galaţi. La expirarea pedepsei a fost internat 
administrativ pentru 24 de luni. A executat pedeapsa la Periprava. A fost eliberat la 6 mai 1964. 
Informaţii din fişa matricolă penală din AANP. 

Un interviu cu Pr. Alexandru Muntean va fi publicat într-un volum ulterior. 

Petru Arapu, născut la 16 iunie 1922 în Cernăuţi. A fost arestat la 28 mai 1948 ca student în 
anul IV la Academia Comercială şi condamnat la 15 ani muncă silnică. A executat pedeapsa în 
închisorile Piteşti, Gherla, Baia Sprie, Aiud, Codlea şi Aiud. A fost eliberat la 24 mai 1963. 
Informaţii din fişa matricolă penală din AANP. 

Florian „Florică” Dumitrescu, născut la 28 iulie 1924 în Brăila. A fost arestat la 15 mai 1948 
ca student în anul V la Facultatea de Medicină din Iaşi şi condamnat la 20 de ani muncă silnică. 
A executat pedeapsa în închisorile Piteşti, Gherla, Jilava, Galaţi, Văcăreşti şi Aiud. A fost 
eliberat la 31 iulie 1964. Informaţii din fişele matricole penale din AANP. 

Nicu Ioniţă, născut la 1 martie 1923 în Siviţa, Galaţi. A fost arestat la 15 mai 1948 ca student 
în anul V la Facultatea de Medicină din Iaşi şi condamnat la 5 ani muncă silnică. A executat 
pedeapsa în închisorile Suceava, Jilava, Piteşti, Poarta Albă şi Peninsula. A fost torturat timp 
de 6 luni la camera 1-subsol din Piteşti. După expirarea pedepsei, a fost internat administrativ 
12 luni la Peninsula. A fost eliberat la 13 mai 1954. Alin Mureşan, op. cit., p. 138; fişele 
matricole penale din AANP. 

Dinu Mateescu (1923-1992). A fost arestat la 15 mai 1948 ca student în anul IV la Facultatea 
de Construcţii din Bucureşti. A fost condamnat şi a executat pedeapsa în închisorile Ministerul 
de Interne, Malmaison, Jilava, Piteşti, Gherla, Baia Sprie, Aiud şi în Balta Brăilei. A fost 
eliberat în 1964. Informaţii oferite de Ioan „Jenică” Popescu; Cicerone loniţoiu, Victimele 
terorii comuniste. Arestaţi, torturați, întemnițați, ucişi. Dicţionar. M, Editura Maşina de Scris, 
Bucureşti, 2004, p. 134. 

Ion „Nelu” Gherasim, născut la 30 iulie 1921 în Bogata, Cluj. A fost arestat la 30 ianuarie 
1949 ca student în anul II la Facultatea de Agronomie şi condamnat la 15 ani muncă silnică. 
La expirarea pedepsei a mai primit 36 de luni pedeapsă administrativă. A executat pedeapsa în 
închisorile Piteşti, Gherla, Jilava, Oradea, Aiud, Galaţi şi Periprava. A fost eliberat la 6 mai 
1964. Informaţii din fişa matricolă penală din AANP. 

Corneliu Costăchescu, născut la 28 septembrie 1927 în Iaşi. A fost arestat la 7 iulie 1948 ca 
student în anul I la Facultatea de Matematică din Iaşi şi condamnat la 10 ani muncă silnică, 
pedeapsă redusă ulterior la 8 ani. A executat pedeapsa în închisorile Iaşi, Galata, Suceava, 
Jilava, Piteşti, Gherla, Târgu Ocna, Văcăreşti şi Aiud. A fost eliberat la 4 iulie 1956. Cicerone 
Ioniţoiu, Victimele terorii comuniste. Arestaţi, torturați, întemnițați, ucişi. Dicţionar. C, 
Editura Maşina de Scris, Bucureşti, 2002, p. 229; fişa matricolă penală din AANP. 

Moise Bărcuţeanu, născut la 18 septembrie 1921 în Felmer, Braşov. A fost arestat la 4 iunie 
1948, ca student la Politehnica din Timişoara, şi condamnat la 10 ani muncă silnică. A executat 
pedeapsa în închisorile Piteşti, Gherla, Baia Sprie, Aiud. A fost eliberat la 6 septembrie 1957, 

şi eu nişte însemnări de la Gherla, Piteşti, la care tot scriu, şi tot văd că îmi revin în minte 
şi alţii, şi iar mai am de scris... Nu e o poveste pe care o deşiri uşor, care curge,e o 
tragedie. Stai, iar ţi-aduci aminte, iar te poticneşti... Mai citeşti ceva: „O, stai, dom'le, că 
prin momentul ăsta am trecut! ”, şi redai momentul pe care l-ai trăit, cu ideile tale. 

Eram acolo vreo 30, cel puţin. După aceea au mai venit şi alţii, unii au plecat. Era 
profesorul Puiu Chivulescu% din Târgovişte, săracu', dacă aţi auzit de el, un om deosebit 
care a avut un rol şi în greva din Rusia, cu Puiu Atanasiu%, la Vorkuta parcă, sau la 
Oranki. S-a dus Ana Pauker la ei să-i lămurească să intre în „Horia, Cloşca şi Crişan”? 
şi Puiu Atanasiu i-a răspuns cum trebuie. Atunci toţi au intrat în grevă şi-a plecat Ana 
Pauker cu coada între picioare de acolo. Puiu Atanasiu a declanşat atunci cea mai mare 
grevă din istoria lagărelor comuniste. 


Dar erau printre ei şi dintre cei care, v-aţi dat seama mai târziu, vă trăgeau de limbă ? 
Păi n-aş putea spune că era vreunu' care ne trăgea de limbă. 


Şi ce vă amintiţi despre începutul demascărilor ? 

Era dimineaţa de Sfântul Nicolae, luasem terciul, ne felicitam unii pe alţii, că eram 
câţiva Nicolae : Nicu Chivulescu, eu şi Nicu Ioniţă. Şi Țurcanu, care a venit atunci în 
cameră, singur, la un moment dat a zis: „Să vă faceţi demascarea! ” 


S-a prezentat înainte sau ştiaţi cine e ? 

Nu. Atuncea l-am văzut prima dată. Şi la un moment dat zice: „Pe ei!” Şi atuncea 
au apărut ciomege, cozi de mătură, picioare de scaun şi o parte dintre amicii noştri, care 
veniseră cu scopul acesta, au sărit pe noi şi a început bătaia. Sigur, elementul acesta al 
surprizei, al nedumeririi, al buimăcelii... „Ce se întâmplă? Ce se întâmplă? ” ...ne-a 
dat gata. Ne-a paralizat ! 


Cine a pus mâna pe ciomege dintre cei cu care vă împrieteniserăţi ? 


Toţi. Mărtinuş%, Tudor Stănescu”... L-am mai întâlnit eu pe la Bucureşti, de multe 
ori l-am întâlnit. L-am întâlnit şi la moartea lui Calciu”, în haine de călugăr, dar eu nu 


cu domiciliu obligatoriu la Zagna, Brăila. A fost arestat la 12 septembrie 1958 şi internat 
administrativ prin două decizii de câte 36 de luni. A executat pedeapsa în închisorile Culmea 
şi Periprava. A fost eliberat la 6 mai 1964. Cicerone Ioniţoiu, Victimele terorii comuniste. 
Dicţionar. A-B, p. 160; fişa matricolă penală din AANP. 

25. Nicolae „Puiu” Chivulescu, născut la 23 decembrie 1925 în Târgovişte, Dâmboviţa. A fost 
arestat la 17 aprilie 1949 ca student în anul II la Matematică şi condamnat la 15 ani muncă 
silnică. A executat pedeapsa în închisorile Piteşti, Gherla, Aiud, Ploieşti şi Jilava. A fost 
eliberat la 12 aprilie 1964. Informaţii din fişele matricole penale din AANP. 

26. Constantin (Puiu) Atanasiu (1915-2007). Avocat, fost prefect al oraşului Focşani (6 septembrie 
1940-21 ianuarie 1941). În 1942 a căzut prizonier la Cotul Donului şi a trecut prin diferite lagăre 
din URSS (Oranki, Mihailovo, Karangada). A fost repatriat în decembrie 1950. Internat adminis- 
trativ la 11 iulie 1951 la Capul Midia şi Peninsula, a primit două pedepse succesive a câte 24 de 
luni şi a fost eliberat la 13 octombrie 1954. A fost arestat la 13 februarie 1958 şi condamnat 
la muncă silnică pe viaţă, pedeapsă comutată ulterior în 25 de ani muncă silnică. A executat 
pedeapsa în închisorile Jilava şi Aiud. A fost eliberat la 1 august 1964. Radu Mărculescu, „Puiu 
Atanasiu”, în Puncte Cardinale, nr. 6, iunie 2007, p. 6; fişele matricole penale din AANP. 

27. Este vorba de divizia procomunistă alcătuită din prizonieri de război de pe frontul din URSS. 

28. Alexandru Mărtinuş, născut la 31 ianuarie 1921 în Paşcani, laşi. A fost arestat la 15 mai 1948 
şi condamnat la 15 ani de închisoare. A executat pedeapsa în închisorile Suceava, Piteşti, 

văd în el decât omul din „reeducare”. Am rămas bătut în cap. Nu îl văd... degeaba! O 
apropiere de el nu pot face... Am rămas aşa: îl văd acolo, în comitetul de „reeducare”. 
N-a bătut el nu ştiu cât. Ştii? Că Mărtinuş era cu iniţiativa, Mărtinuş bătea... Mai era 
Tică Ispas”, Costache Oprişan trecuse, săracu', şi el... 


N-aţi observat la Oprişan dacă prezenta urme de bătaie ? 
Nu, n-am văzut la niciunul. 


În momentul în care Ţurcanu v-a cerut să vă faceți demascarea, care a fost reacția ? 

Ştiu că i-a răspuns Anagnoste“?, care era lângă mine. Era un macedonean grozav de 
gură, student la Litere. Am auzit că după aceea a devenit şi el mare bătăuş. Nu ştiu ce-a 
răspuns, dar Ţurcanu l-a doborât dintr-o palmă. Şi ne-a bătut zdravăn câteva ore, ne-a tot 
bătut, până când la un moment dat Ţurcanu a zis: „Gata, dezbrăcarea la pielea goală ! ” 
Ne-a lăsat cămaşa de pe noi şi strictul necesar. Restul, la magazie. Şi cu ăstea am rămas 
ani de zile, până m-am eliberat. 

Am trecut prin toată pleiada, prin toată gama de schingiuri posibile. Am mâncat bătaie 
îngrozitoare... De ce? Pentru că tactica mea a fost aceasta : ce îmi pune în faţă recunosc 
sau nu. Şi m-a luat Mărtinuş : „Ce ai de spus?” „Păi nu mai am nimic.” „Cum nu? Där 
asta nu ştii ?” Da’ după fiecare anchetă mă bătea. M-a bătut până când m-a scos de pe fix. 

Cât timp au durat torturile până să vă întrebe ceva ? 

Ne-a lăsat o bucată de vreme aşa, dar nu mult, pentru că au început anchetele. 
Mărtinuş avea patu’ după uşa de la intrare. Comitetul de „reeducare” stătea pe două 
paturi. Mărtinuş ne-a cerut să ne facem demascarea şi noi n-am răspuns nimic. El te lua 
la anchete, te întreba şi, după fiecare anchetă, te bătea. Te întindea pe prici, te ţinea 
strâns cu picioarele afară de pe prici şi te bătea la tălpi până când leşinai... Te mai lăsa, 
iar te bătea, iar te lăsa. Însă cel mai chinuitor era când trebuia să stai pe marginea 
patului, cu mânile pe genunchi şi cu privirea fixă. N-aveai voie să te pleci într-o parte 


Gherla şi Jilava. Unul dintre primii adepţi ai „reeducării”, a fost informator şi unul din liderii 
comitetelor de agresori. A murit în condiţii neelucidate în decursul anului 1954. Alin Mureşan, 
op. cit., pp. 155-156; Dorin Dobrincu (editor), op. cit., p. 172 ; fişa matricolă penală din AANP. 

29. Pr. Tudor Stănescu, născut la 31 ianuarie 1928 în Bucureşti. A fost arestat la 8 mai 1949 ca 
student în anul II la Academia de Înalte Studii Economice, Comerciale şi Industriale şi 
condamnat la 8 ani închisoare corecțională. A executat pedeapsa în închisorile Rahova, Uranus, 
Jilava, Piteşti, Gherla, Malmaison şi Braşov. Torturat în Piteşti, a devenit ulterior agresor. A 
fost eliberat la 30 aprilie 1957. După anul 2000 a revenit la Aiud, unde îngrijeşte monumentul 
de pe Râpa Robilor, şi s-a călugărit pentru a-şi răscumpăra păcatele. Un interviu cu Pr. Tudor 
Stănescu va fi publicat într-un volum ulterior. 

30. A se vedea nota 20, la p. 25. 

31. Dumitru „Tică” Ispas, născut la 25 martie 1924 în Piteşti, Argeş. A fost arestat la 17 mai 1948 
ca student în anul V la Politehnică şi condamnat la 20 de ani muncă silnică. A executat 
pedeapsa în închisorile Piteşti, Gherla, Codlea şi Aiud. A fost eliberat la 18 aprilie 1964. 
Informaţii din fişa matricolă penală din AANP. 

32. Stere Iuliu Anagnoste, născut la 28 octombrie 1921 în Macedonia. A fost arestat şi condamnat 
în 1940 la 5 ani închisoare corecțională pentru „propagandă românească”. A fost rearestat la 
24 septembrie 1949 ca student în anul I la Factiltatea de Filosofie din Bucureşti şi condamnat 
la 15 ani muncă silnică. A executat pedeapsa în închisorile Jilava, Piteşti, Gherla şi Constanţa. 
A fost eliberat la 14 octombrie 1957. Cicerone Ioniţoiu, Victimele terorii comuniste. Dicţionar. 
A-B, p. 40; fişa matricolă penală din AANP. 

sau în alta, pentru că aveai planton lângă tine care te lovea la fiecare mişcare. Şi după 
aceea, dă-ţi seama că de la bătăile pe care le-am primit în prima zi mă dureau toate 
oasele, dar trebuia să stau în poziţie aia. Înţepeneai, nu mai puteai să te mişti deloc. Te 
mişcai doar la prânz când îţi dădea gamela, când te duceai să iei mâncare de la uşă, 
încolonat, şi noaptea, când te întindeai pe pat. Atuncea te mai destindeai, te mai 
dezmorţeai. Până când s-a intrat în anchete serios, au început cu mizeriile : cu frecatul 
pe jos, cu flotări... Trebuia să stai pe vine şi să freci mozaicul între priciuri, să freci, să 
freci, să freci, până când nu mai puteai. 


Frecaţi podeaua şi cu alți deţinuţi în spate ? 
Era şi cu deţinuţi în spate, era şi cu bagaje în spate... tot felul. Ştii? Îți punea unul în 
spate, pe care trebuia să-l duci, şi n-avea voie să lase picioarele jos, că era bătut la rândul lui. 


Ce v-a şocat cel mai tare din dezlănţuirea aceasta de violenţă ? 


A fost şocul întâi... Şocul! Şocu' de tot ceea ce s-a întâmplat, cum s-a întâmplat, 
care ne-a paralizat pe toţi, aşa. După aia, când au început bătăile, era groaza aceasta pe 
care o trăiai când vedeai că lângă tine e bătut unu’ şi tu nu puteai să faci nimic, doar să 
stai nemişcat. Parcă loviturile lui le simţeai şi tu... Da’ le simţeai din plin. Te strângeai 
de parcă se formaseră nişte reflexe pe care tu nu puteai să le stăpâneşti, pentru că ştiai 
că o să-ţi vină şi ţie rândul şi trăiai în permanenţă: „Oare pe cine cheamă? Pe cine 
cheamă ? ” Trăiai cu această senzaţie că acum îţi vine rândul, că acum te ia şi pe tine. Şi 
aşa era: luau pe unii şi pe alţii... 

Eraţi obligaţi să asistați la torturarea celorlalţi ? 

Eram în poziţie, nu ne puteam mişca. Stăteam cu ochii aţintiţi în podea sau undeva 
fix. Şi n-aveai voie să te mişti deloc, că, dacă te mişcai, te lovea. Nu ne cereau să ne 
uităm la cel bătut, da’ simţeai tu... Simţeai! După aceea, toată ziua erai cu şmotru”. Te 
ţinea într-un picior, te ţinea” cu mâna ridicată, te ţinea la perete cu mâinile sus, dar lipit 
de perete. Şi inventau... Asta, dom'le, n-am putut s-o înţeleg : cum inventau schingiuiri 
pentru fiecare. În afară de faptul că după bătaie te punea să alergi pe cârpa udă, şi era 
aşa de dureros... Era aşa de dureros că parcă pe cuie călcai, nu pe o cârpă udă... Asta 
ca să nu se umfle tălpile. Era aşa de dureros până când deodată nu mai puteai şi cădeai 
jos. Ei, şi atunci începea altă bătaie, că te lua plantonul. Eu am avut un planton care mă 
înghiontea doar în partea asta. Şi, la un moment dat, i-am spus: „Domnule, mai 
loveşte-mă şi în partea astalaltă, nu numai acolo”. A auzit Mărtinuş: „Ce vrea banditul 
ăsta?” „Păi, zice să-l lovesc şi în partea ailaltă.” „Loveşte-l, mă, şi în partea aialaltă ! ” 

Am mai povestit eu lucrul ăsta. La un moment dat, stăteam pe marginea priciului, 
căzut. Mărtinuş : „Dormi, banditule ? ” „Nu, domnu” Mărtinuş. Mi-e rău.” „Păi ce ai?” 
„Dau sânge, am dizenterie.” Ce mi-a venit mie, nu ştiu. N-am putut justifica niciodată 
de ce am spus asta. Şi numa” îl aud că îi spune lu’ Ioniţă: „Doctore, dimineaţă să te duci 
să verifici dacă dă sânge”. Toată noaptea n-am dormit: „Măi, cum să dau ? Ce să fac?” 
Dimineaţa, când m-am dus la WC, m-am scobit în dinte până am dat sânge şi am şters 
cu o cârpă să arăt. Dar nu mi-am dat seama că una e sângele curat şi alta e sângele 
murdar. Unu' e roşu aprins, altu’ e brun aşa. Eu îi arăt lui Ioniţă şi mă uit la el, Ioniţă 
se uită la mine şi el... Amândoi am tăcut. Am tăcut... Şi eu mi-am zis: „Dacă el nu 
spune, mai mă bate şi mai mă bate”. El şi-o zis: „Ce vrea Nae ? Vrea să mă păcălească ? 
Vrea să mă bage în bucluc? Dar dacă eu zic ca el şi el nu poate rezista în bătaie şi spune 
că ne-am înţeles ? Mă omoară ăştia, că e «ajutor legionar»”. Dar tot el s-a gândit: „După 
câtă bătaie a mâncat Nae, nu zice”. Şi a mers pe mâna mea, spunându-i lu’ Mărtinuş : 

„Dom'le, dacă nu-l lăsaţi, ăsta în trei zile moare”. Şi atuncea Mărtinuş m-a aruncat la 
mortăciuni... Că mai erau unii care nu mai puteau, şi pe ăia îi aruncau într-un colţ, în 
fundul camerei, să zacă acolo. A trecut o bucată bună de vreme şi eu m-am mai refăcut, 
că am scăpat de şmotru. 

Şi a venit odată Țurcanu în cameră şi mi-a dat o palmă de mi-a spart timpanul. N-am 
mai auzit o bucată de vreme. 


Pentru ce ? A avut vreun motiv sau fără motiv ? 

Nu ştiu ce m-a întrebat, dar mi-a dat o palmă de mi-a spart timpanul. N-am auzit o 
bucată bună de vreme. Ce greu a fost să n-auzi! Se spune că timpanul nu se reface, dar 
uite că s-a refăcut. Altădată mă cheamă Țurcanu la camera 4-spital şi mă pune faţă în faţă 
cu Spătăceanu*, un fost coleg de facultate. Şi zice: „Spune, banditule! De ce n-ai 
demascat că fratele tău a fost ofiţer în armata naţională de la Viena?” „Păi, domnule 
"Țurcanu, nu ştiu dacă a fost.” „Cum nu ştii?” „Nu ştiu, că eu cu fratele meu nu mă 
aveam prea bine şi nu mi s-a destăinuit.” „Dar uite ce spune ăsta! ” „Păi, domnule, eu 
nu ştiu.” „Cum nu ştii, banditule ? ” Şi-mi trage un pumn şi-mi rupe trei coaste dintr-o 
lovitură: Clac! Clac! Clac! Şi mă dureau... Şi mă dureau... Şi atât m-a pus să scriu 
acolo: că fratele meu a făcut parte din armata naționalistă din Austria. Asta a trecut, iar 
eu am rămas cu coastele rupte şi, când făceam şmotru, mă dureau... În asemenea situaţii 
trebuia să stai nemişcat, dar eu trebuia să frec, să fac şmotru. Ce chinuitoare a fost şi 
situaţia aceasta ! Şi aşa au trecut luni de zile până când coastele mele au început să se 
sudeze. Dar durerea pe care am trăit-o atunci... Degeaba, nu pot reda... şi nu pot dori 
nimănui. Şi dacă cineva îmi spune că are coastele rupte îi înţeleg durerea, îi înţeleg 
suferinţa, dar atâta, că altceva n-am ce face. 

De Crăciun nu s-a întâmplat nimic deosebit ? 

Nu mai tiu minte, pentru că eram prea buimăcit. Eee, s-au făcut, bineînţeles, tot felul 
de blasfemii la adresa Maicii Domnului, dar cele de Paşti o fost mai importante. S-a 
căutat să se accentueze, să se preseze, pentru că ultima instanţă asta a fost: „Mai crezi 
în Dumnezeu ? Mai crezi în Dumnezeu ? ” Şi, bineînţeles, câţiva am răspuns: „Da, mai 
cred”. „Apoi cu voi, bandiţilor, mai avem de lucru încă.” Ăsta a fost cuvântul lui 
Ţurcanu : „Mai avem de lucru, banditule, mai avem de lucru încă”. 

Şi de Paşti ce s-a întâmplat ? 

De Paşti s-a schimbat Prohodul în fel de fel de blasfemii. Găseau ei cuvinte, nu ştiu 
de unde le născoceau, şi s-a întâmplat multe lucruri urâte. De exemplu, au făcut ei din 
lemn, parcă, un falus mare. Tu trebuia să te duci în genunchi, să te târăşti, să-l săruţi.... 
Şi altele, de care însă nu ştii cum să mai pomeneşti... Că au fost şi situaţii din astea: 
trebuia să îi ia penisul în gură la altul şi să îl sugă... S-au întâmplat şi lucruri din acestea. 


Aceasta era o tortură de Paşti sau se întâmpla şi în alte zile ? 
De mai multe ori s-a întâmplat, însă mai des când era câte un eveniment mai deosebit. 
De exemplu, când îl prindea pe câte unv’, eu ştiu, cu cine ştie ce lucru ascuns... 


33. Ioan Spătăceanu, născut la 5 septembrie 1922 în Ciufud (astăzi Izvoarele, Blaj), Alba. A fost 
arestat ca student în anul III la 22 iulie 1948 şi condamnat la 5 ani temniţă grea. A executat 
pedeapsa în închisorile Braşov, Piteşti, Poarta Albă şi Peninsula. La data eliberării, a fost 
internat administrativ pentru 12 luni. A executat pedeapsa la Peninsula. A fost eliberat la 
27 mai 1954. Informaţii din fişele matricole penale din AANP. 

Şi care era reacţia celor care torturau ? 

În cazul acesta, râdeau, îşi băteau joc, că ei căutau să te degradeze nu numai fizic, ci 
şi moral. Destrămarea mai dureroasă, mai cumplită, a fost aceasta, a dezumanizării, a 
dezmembrării tale psihice, morale, care era îngrozitoare. Pentru că, cu cât reuşea să te 
demoleze psihic mai iute, cu atât căderea ta era mai uşoară. 


Dar vi s-a părut că râsul lor era natural sau era mai degrabă schizofrenic ? 

Greu de spus. Greu de spus, pentru că tu îi tratai pe toţi din comitet ca atare. Şi nu 
ştiu... Nu ştiu... Tocmai i-am scris lu’ Nicolae Ioniţă: „E greu de uitat”. Că după ce am 
fost băgat cu capul în hârdău, după aia m-am ridicat, m-am scuturat şi-am împroşcat în 
dreapta, în stânga, dar unii râdeau, alţii plângeau... „De ce-au râs unii?” Întrebarea asta 
persistă: „De ce au râs unii? De ce au plâns alţii?” 


A existat un motiv anume pentru care aţi fost „botezat” ? 

Da, m-a prins cu ceva ce n-am spus. 

Şi cine v-a dus la hârdău ? Nu mai ştiţi ? 

Nu mai ştiu. Şi dacă aş şti, mi-e greu să-i pronunţ numele. 

Dar erau persoane din comitet care făceau asta ? Sau îi obligau pe alții ? 
Iniţiativa au luat-o cei din comitet şi ceilalţi au trebuit să execute, că aşa se făcea. Ştii ? 


N-aţi putut Să observați cum au reacționat cei în cauză ? 

Dom'le, în 1984 a murit soţia. La vreun an, mă pomenesc cu un telefon de la 
Securitate, zice: „Mâine venim până la dumneata”. „Veniţi.” Şi-a venit un colonel, un 
maior şi-un căpitan, să declar cine a fost la înmormântare, ce-am hotărât, ce s-a pus la 
cale. Şi o zi întreagă o stat şi m-au tot anchetat. Şi zic: „Da', domnule colonel, 
dumneavoastră aţi avut pe cineva mort din familie ? ” „Nu vă interesează.” „Atunci de ce 
mă întrebaţi pe mine ? Eu eram atunci înnebunit, mai ştiam eu cine a venit, ce-a pus la 
cale ? ” Şi pentru că insista, am avut un moment de răzvrătire, şi zic: „Dar, bine, da’ 
oamenii dumneavoastră nu v-o spus cine a fost şi ce s-a discutat?” „Care oamenii 
noştri?” „Da' ce, există înmormântare, naştere, botez, fără dumneavoastră ?” „O, 
băga-te-aş... vezi că acum te luăm ! Te plesnesc ! ” Ei, cam aşa s-a întâmplat şi în situaţia 
aceea... Înspăimântat totuşi, că nu m-am dus de bunăvoie cu capul în hârdău, am opus 
rezistenţă, şi ei s-o zbătut să mă bage cu capul în hârdău... Am mai ştiut eu atunci cine 
era? N-am mai ştiut. 


Care a fost atunci efectul psihologic asupra dumneavoastră ? 

Eee, atuncea am simţit că se rupe ceva în mine, că plesneşte ceva în mine. Am simţit 
o singurătate imensă, o pustietate imensă. Şi am rămas aşa, fără să mai ştiu de mine, luni 
de zile. A fost destul de concentrată toată acţiunea asta : din decembrie până în iunie. În 
atâtea luni s-au întâmplat atâtea lucruri... Ştii ? 

Se poate spune că eraţi într-o stare de semialienare ? 

Păi eram... După aia mi-a spus un amic de-al meu, bucovinean, Ghiţă Reus“: „Ţii 


minte când beai apă din hârdăul cu murdărie?” „Eu? Când am băut?” „Păi ce, tu nu 
ştii?” „Nu ştiu.” Dar el mi-a spus că beam apă din hârdăul de murdărie. 


34. Gheorghe Reus, născut la 22 ianuarie 1925 la Rădăuţi, Suceava. A fost arestat la 12 iunie 1948 
şi condamnat la 10 ani muncă silnică, în acelaşi lot cu iniţiatorii „reeducării” de la Suceava. 
A executat pedeapsa în închisorile Suceava, Piteşti, Gherla, Aiud şi Jilava. A fost eliberat la 

Reus era şi el în cameră acolo ? 
Da. Ghiţă Reus... un băiat bun, blajin. A murit săracul. Au murit mulţi. 


Vi s-a solicitat vreodată cât timp aţi stat acolo în cameră să bateţi pe altcineva ? 


Nu. Nu, pentru că eu eram victimă. N-am avut niciodată posibilitatea de a bate pe 
cineva. 

Vă puteţi imagina ce s-ar fi întâmplat dacă aţi fi fost solicitat să o faceţi ? 

Nu ştiu... Asta e întrebarea ! Că odată pe plantonul meu l-a prins cu ceva ce n-a demas- 
cat şi a căzut din nou în poziţie să fie „reeducat”... Şi Mărtinuş zice : „Acum dă-i şi tu! ” 
„Eu nu pot să-l bat.” Şi nu ştiu cum am scăpat, nu mai rețin cum am scăpat de nu m-a 
luat pe mine la bătaie... Că aşa se întâmpla. „Nu poţi să-l baţi? Bate-l tu atunci!” 


Mai ştiţi cine era plantonul ? 

Ba da, dar nu-l mai spun. 

De ce ? În fond, a devenit iarăşi victimă... 

Da... A fost unv’ care a trecut şi el prin demascare... 

Încercaţi să-mi explicaţi de ce nu vreţi să-l spuneţi. 

Că nu mai contează. 

Pe alții i-aţi spus. Probabil că dintr-un anumit punct de vedere contează... 
Contează... nu pentru mine, ci pentru cei care vor auzi că el a fost acela. De-asta mă 


feresc. E un nume drag pentru unii, şi de ce să-i deziluzionez ? Dumnezeu să-l ierte, c-a 
murit... 


Nu ştiu dacă-şi face cineva iluzii că cine a trecut prin Piteşti n-a făcut, într-o măsură 
maj mică sau mai mare, vreun compromis... 

Da, e adevărat. Acest lucru şi eu m-am întrebat: cine crede despre mine că n-am 
făcut cine ştie ce compromis, fie că n-am bătut, că n-am... cine ştie? Dar eu am scris 
odată pe o carte: „Dacă destinul m-a aruncat în acel iad, Dumnezeu m-a ajutat să ies cu 
faţa curată”. Ar fi multe de zis aicea. Şi după aceea e partea a doua care mă defineşte. 
Adică am ajuns la Gherla şi am fost pedepsit, am stat şapte luni la izolare, gata să-mi las 
oscioarele acolo. De ce? Pentru că am trădat marea cauza a demascării. 

Cât timp aţi stat la Piteşti ? 

Dragă, am stat un an de zile, suficient ca să trec prin toată moara. Pentru că nu era 
nimic mai dureros, mai îngrozitor, decât să fii pus să dai în altul, să fii pus să-l 
schingiuieşti pe fratele tău. La Securitate dacă te bătea, erai singur ; aicea asistai întâi la 
bătăile altora, ca în felul acesta puterea ta de rezistenţă psihică să fie cât mai redusă. Cel 
mai grozav era faptul că tu te înfiorai când auzeai cum zbiară de durere cel de lângă tine 
sau când vedeai cum ţâşneşte sângele din picioarele altuia, şi sigur că toate acestea 
convergeau spre aceeaşi dărâmare psihică a ta. 

Alţii poate au fost mai norocoşi, au venit mai pe la spartul târgului, dar nu se cere 
nimic altceva decât respectul pe care trebuie să îl ai pentru cel care o dus-o cum o dus-o. 
Şi de condamnat nu-i este nimănui îngăduit să condamne, că unii o fost mai tari 


17 iulie 1957. A fost rearestat la 12 septembrie 1958 şi internat administrativ pentru 36 de luni 
în lagărele de la Culmea şi Periprava, pedeapsă prelungită ulterior cu alte 36 de luni. A fost 
eliberat la 8 mai 1964. Alin Mureşan, op. cit., p. 202; fişele matricole penale din AANP. 

sufleteşte, iar alţii, săracii, s-o prăbuşit mai iute. Dar fii sigur că toţi au mustrări de 
conştiinţă. Că ăsta e iadul: mustrarea de conştiinţă care te roade, te roade, te roade. 

Eu zic că totuşi Dumnezeu m-a ajutat. De ce? Pentru că la Piteşti, după ce treceai 
prin moară, ca metodă de verificare dacă mai eşti sau nu bandit, te trimiteau în alte 
camere, ca acolo să acţionezi asupra celorlalţi. Ei, eu am avut noroc, că tocmai atunci, 
când să trec în etapa aceasta, am fost dus la Canal şi, în felul acesta, am scăpat mai uşor 
decât alţii, care au trebuit să mai îndure. 


Asta era prin vara lui '5] sau mai devreme, în primăvară ? 

Era în vara lui '51. După Paşti, sigur. S-a format atunci un lot. Ne-a ţinut o lună de 
zile la un regim de refacere, şi totuşi, tot am fost mulţi sub 40 de kile. Şi pentru că eram 
aşa de slăbiţi, n-am fost daţi direct la lopată, ci am stat o lună de zile la o altă brigadă 
de refacere, la grădina de zarzavat a GAS-ului. Căpătasem denumirea de „slăbănogii de 
la Capernaum”*5. 


Şi după perioada de refacere ? 

După aceea ne-a dat la brigadă de lucru, şi-am lucrat acolo până-n toamnă, am săpat 
la pământ. Canalul s-a săpat în trepte de nivel. De ce? Pentru că pe fiecare treaptă 
trebuia să treacă vagonetul să ia pământul. Or, pe fiecare treaptă se instala linia ferată şi 
treceau vagonetele, iar noi trebuia să dăm găuri în pământ deasupra şi cu răngile să 
rupem o porţiune din mal. Eram înşiraţi mulţi, se băgau răngile şi după aia toţi deodată 
trebuia să disloce pământul, nu mai puţin de-un metru, şi care să cadă direct să umple 
vagoneţii. După ce se rupea o porţiune din mal, trebuia să coborâm să curăţăm linia şi 
să încărcăm vagoneţii, ca trenul să poată pleca mai departe... 

Cine-şi închipuie cum se muncea ? În fabrici pe unde eram lucram cu atâta conştiin- 
ciozitate, cu atâta corectitudine, încât parcă era proprietatea noastră. Că aşa am învăţat 
noi să muncim. La Canal, nu mai vorbesc. Ştie cineva cum s-a făcut Canalul acela? Că 
de la Cernavodă până la Agigea sunt numai cruci lângă cruci? Că, dacă s-ar dezgropa 
pământul, s-ar vedea că la tot pasul se găsesc osemintele celor care or murit acolo? 
Plecam dimineaţa la 4 s-ajungem la şantier la 5 şi munceaaaam, munceaaaam. Cu ce? 
Cu o mizerie de ciorbă ? Şi norma... „Dă-i până mori! ” Asta era norma. Putere fizică 
prea multă n-am avut, dar totdeauna când am muncit în colectiv am căutat să fiu în linie 
cu ei, nici să o iau înainte, nici să rămân în urmă. De ce? Pentru că a rămâne în urmă 
era sigur pedeapsă, carceră, bătaie. A o lua prea-nainte însemna să fii spărgător de 
normă. Nu. Am căutat să fiu în linie cu toţi camarazii, ca toţi să ne bucurăm de zeama 
pe care o primeam. 


Mai erau „piteşteni ” cu dumneavoastră în brigadă ? 

Nu mai erau, nu. Or, eu când am ajuns la Canal am rupt-o cu ei. Că trebuia să dai 
raport, cu ce bandit ai mai stat de vorbă, că „bandit” era tot cel care nu trecuse prin 
Piteşti. 

Şi cui trebuia să raportați ? 

Nu ştiu, că n-a venit nimeni la mine să mă întrebe. Când am plecat de la Piteşti, 
Ţurcanu ne spusese că trebuie să ţinem legătura, să comunicăm tot ce discutăm şi aflăm 


35. Trimitere la minunea înfăptuită de Hristos în duminica a doua din Postul Paştelui prin 
vindecarea slăbănogului de la Capernaum. 

de la bandiți. Or, eu am făcut urechea toacă, nimeni nu m-a întrebat, da’ nici eu n-am 
dat nimic până am plecat de la Canal. 

În ce condiţii ați plecat de la Canal ? 

Într-o seară mi-au zis să-mi fac bagajele, m-au dus la dubă, şi duba încotro a 
apucat-o ?... Către Piteşti. Gândul ăsta mi-a fost: am rupt-o cu ei şi acuma mă trimit 
îndărăt la Piteşti. Dar, de fapt, m-a dus mai departe, la Craiova, unde au vrut să facă un 
al doilea proces, în care m-au implicat pentru activitatea de la Braşov, dar există o 
prevedere legală care spune că nu poţi fi judecat de două ori pentru aceeaşi faptă, aşa că 
până la urmă nu m-a mai rejudecat şi a rămas sentinţa din primul proces. 


Au vrut Să vă facă un proces pentru activitatea din Braşov, dar separat de cea din 
munţi ? 

Da, da. Şi am rămas cu vechea pedeapsă. Şi m-a ţinut la Craiova o bucată bună de 
vreme, până în primăvara anului '52, când am fost oprit iară la Piteşti. Am stat 10 zile 
în carantină. Eu nu ştiam că studenţii au plecat şi aşteptam zi şi noapte să coboare 
Ţurcanu peste mine, să mă ia la întrebări. După 10 zile, am fost scos şi băgat pe celular. 
A doua zi dimineaţa, gardianu’ zice : „Hai la plimbare ! ” Ies la plimbare, aşa, fricos, cu 
atenţie, dar dau acolo de un cunoscut, un macedonean: „Măi Mita, ce-i aici?” „Păi 
e linişte de când o plecat Ţurcanu.” „Cum a plecat Țurcanu?” „Păi da, s-o dus. O plecat 
cu toţii la Gherla.” Am rămas cu gura căscată. M-am întors în celulă şi am căzut frânt 
de oboseală, că trăisem 10 zile într-o tensiune extraordinară. Cât am mai stat acolo mai 
mult am dormit. Şi într-o bună zi am fost dus iar la Jilava. Am presimţit eu că mă trimete 
la Gherla, aşa că am ieşit la raport şi-am cerut să fiu trimes la mină! M-a întrebat 
grefierul : „Cum, dom'le, să te trimeată la mină? ” „Dom'le, acolo n-am fost.” Aveam 
gândul ăsta, dar până la urmă tot am ajuns la Gherla. 

De ce ţi-e frică nu scapi... 

Da. Am ajuns la Gherla prin martie. Am stat 10 zile la carantină, timp în care Eugen 
Măgirescu?, care era frizer, îmi zice în timp ce mă rade: „Măi Nae, vezi ce e pe aicea, 
ce mai zice lumea”. „Măi Eugene, toţi sunt oameni necăjiţi, n-au ce spune.” „Da, darai 
un doctor aici...” „Păi nici ăsta nu vorbeşte nimic, e aşa de tăcut că nu scoate niciun 
cuvânt.” Era Virgil Stamatoiu', medic militar sau la veterinara militară, aşa ceva, dar 


36. Dumitru „Mita” Gh. Caramihai, născut la 18 iunie 1923 în Bulgaria. A fost arestat la 13 iulie 
1948 şi condamnat la 8 ani închisoare corecțională. A executat pedeapsa în închisorile Jilava, 
Baia Sprie şi Gherla. A fost eliberat la 16 iunie 1956 cu domiciliu obligatoriu la Lăteşti. Rearestat 
la 12 septembrie 1958 şi internat administrativ pentru 36 de luni în coloniile Culmea şi Periprava. 
A fost eliberat la 16 septembrie 1961. Informaţii din fişele matricole penale din AANP. 

37. Eugen Măgirescu, născut la 13 februarie 1922 în Scorţeni, Bacău. Absolvent al Facultăţii de 
Drept din laşi. A fost arestat la 15 mai 1948 şi condamnat la 12 ani muncă silnică. A executat 
pedeapsa în închisorile Jilava, Bacău, Piteşti, Gherla, Aiud, Galaţi şi Periprava. A trecut prin 
„reeducarea” de la Piteşti, fiind pe rând victimă şi agresor. A fost eliberat la 11 mai 1963. Alin 
Mureşan, op. cit., pp. 153-154; fişa matricolă penală din AANP. A publicat o carte despre 
experienţa sa, Moara dracilor. Amintiri din închisoarea de la Piteşti, Fronde, Alba Iulia — 
Paris, 1994. 

38. Virgil Stamatoiu, născut la 23 august 1924 în Arcani, Gorj. A fost arestat ca student în anul IV 
la Facultatea de Medicină la 1 iunie 1948 şi condamnat la 5 ani muncă silnică. A executat 
pedeapsa în închisorile Aiud, Poarta Albă, Peninsula, Jilava şi Gherla. A fost eliberat la 23 iulie 
1953. Informaţii din fişa matricolă penală din AANP. 

pe care eu îl prevenisem, îi spusesem tot: „Fii atent, nu vorbi nimic cu studenţii, nu 
spune nimic”. 

L-aţi prevenit chiar de când aţi ajuns la Gherla ? 

Da. Am stat 10 zile în carantină cu el şi i-am spus: „Nu spune nimic. Nu discuta cu 
nimenea”. Şi, prevenindu-l, a scăpat de necazuri, că n-a discutat cu nimeni nimica. Când 
a venit a doua oară Măgirescu, acelaşi lucru i l-am spus, iar el mi-a răspuns: „Da, da, 
lasă că m-am lămurit eu ce-i cu tine”. Şi el a raportat că n-am dat nicio informaţie, că 
sunt în altă tabără... 


Asta era înainte sau după ce studenţii au fost luaţi şi duşi pentru anchete ? 

După, dar mai rămăsese Mărtinuş, de exemplu. Şi într-o bună seară mă scoate iar, mă 
duce la parter, unde dau de Calciu. Şi Ghiţă Calciu zice: „Măi Nae, vrei să ieşi la 
lucru ?” Zic: „Păi cum să nu vreau să muncesc?” M-am făcut că nu înţeleg aluzia lui. 
„Da, dar dacă ieşi trebuie să faci ceva...” Zic: „Da, o să-mi văd de lucru...” M-am 
făcut în continuare că nu înţeleg. În fine, mă scoate la lucru şi mă dă la perii de pir. 
Lucrul la perii de pir e îngrozitor, pentru că-ţi vine o păpuşe cam aşa de lungă, cât 
degetu” de groasă, şi tu cu un poanson trebuie să nimereşti o sârmă, să o apeşi şi să o 
bagi într-o gaură. Or, pirul acela era umed, că îl ţinea întâi la umezeală, ca să se poată 
întinde, şi-ţi rodea buricele degetelor. Eram numa’ sânge pe mâini... Trebuia să fii 
dibaci, să iei sârma şi s-o întorci dintr-o mişcare, şi s-o nimereşti în gaură. Şi după ce 
făceai tu operaţiunea asta, treceai cu mătura la control şi se trăgea cu un pieptene şi, dacă 
ieşea vreo păpuşă din asta din lemn, însemna că era rebut şi bineînţeles că te pedepsea. 
De câte ori n-am făcut norma? De câte ori n-am dormit la carceră ? De câte ori nu mi 
s-a dat mâncare pentru că nu puteam face norma ? Nu numa” eu, dar şi alţii. 


Mai ştiţi cine era normator ? 

Nu mai ştiu cine mai era. De acolo m-a luat şi m-a dat la alte munci. M-a dat la 
tâmplărie, unde am avut ghinionu' să dau de Ion Sadovan*, un bănăţean, vechi cunoscut, 
care prin '42-'43 era şeful Frăţiilor de Cruce. Am lucrat şi la vopsitorie, unde trebuia să 
şmirgheluim interiorul unor rastele pentru ţinut armele, pentru ruşi. Erau de un kaki 
sovietic, un verde puternic, frumos, nemaipomenit... Şi noi trebuia să şlefuim, să 
chituim, iar să şlefuim, iar să chituim, de câteva ori, după care să dăm cu grund şi cu 
vopsea. În timp ce tot frecam, bineînţeles că eu i-am povestit lui Ion Sadovan tot ce s-a 
întâmplat la Piteşti. Şi într-o bună zi îmi spune: „Băi Nae, da’ uite, Petrică Cojocaru“ 
nu ştie nimic, şi a fost şi el la Piteşti”. Când am auzit, zic: „Ioane, rapid să ne pregătim 
de izolare”. Şi, într-adevăr, la câteva zile, într-o seară, mă ia Avădanei“! : „Banditule, ştii 


39. Ion Sadovan, născut la 19 iulie 1914 în Cornea, Caraş-Severin. A fost arestat la 31 octombrie 
1947 şi condamnat la 5 ani închisoare corecțională. A executat pedeapsa în închisorile Piteşti, 
Gherla, Braşov, Ploieşti, Aiud, Poarta Albă, Peninsula, Timişoara, Jilava şi Gherla. Începând 
cu 26 noiembrie 1952 a fost internat administrativ pentru 60 de luni, fiind închis la Caransebeş. 
A fost eliberat la 30 septembrie 1954. A fost rearestat la 19 iulie 1958 şi a primit o condamnare 
administrativă de 60 de luni. A executat pedeapsa în închisorile Timişoara, Jilava, Culmea şi 
Periprava. A fost eliberat la 19 iulie 1963. Informaţii din fişele matricole penale din AANP. 

40. Pentru detalii, a se vedea interviul cu Petru Cojocaru din prezentul volum. 

41. Constantin Avădanei, născut la 4 martie 1925 în Mihălăşeni, Botoşani. Sublocotenent de 
Securitate, ajutorul şefului Biroului Inspecţii din Gherla, apoi şef al Biroului; implicat în 
„reeducare”. A fost arestat la 24 martie 1953 şi condamnat la 6 ani muncă silnică pentru 

de ce te-am chemat? ” „Nu.” „Nu ştii?” Poc, îmi dă o palmă de mă dă jos. Începe apoi 
şi mă loveşte cu cizmele. „Banditule, ai trădat marea cauză a demascării ! La izolare cu 
tine ! ” Da’ asta după ce mă topise în bătaie. Faptul că am deconspirat acel mare secret 
al demascării a constituit trădare... Şi mă duce la izolare, unde m-a ţinut şapte luni, din 
septembrie '52 până în april '53. Dacă era Țurcanu acolo, sigur că mă omora în bătăi, 
aşa cum l-a omorât şi pe Rodas%?. 

Eu n-am fost omul de frondă, care să mă iau de piept cu ei. Aşa cum am putut, am 
rezistat. Dar am scăpat de la Piteşti şi mi-am zis: „Dom'le, am trecut printr-o mare 
anchetă”. N-am simţit deloc că-n sufletul meu s-a produs o mutație, în sensul să văd albul 
negru şi invers. Am zis: „Dom'le, de-acuma a trecut, am terminat”. Şi-am avut puterea, 
în permanenţă pe unde am umblat, să spun oamenilor cum am putut: „Feriţi-vă de stu- 
denţi, că ei sunt mutilaţi, că au fost schingiuiţi şi sunt obligaţi să spună cu cine vorbesc”. 


Unde aţi fost băgat la izolare ? La Zarcă ? 

La Zarcă, da. Era îngrozitor. Am trăit în condiţii foarte neomenoase, să nu zic altfel, 
o iarnă întreagă, fără nimic. Norocul ştii care a fost? Că nu era ciment pe jos, că era 
podea. Şi era un geam spart, şi mi-a fost frig, mi-a fost foame... Mi-a fost de toate. Plus 
că multe săptămâni venea Avădanei şi mă bătea. La un moment dat am simţit că am spută 
roşie în gură, şi-atunci parcă nu mi-a mai fost frig, nu mi-a mai fost foame, transpiram, 
poftă de mâncare nu aveam, eram ca mort... Începusem să văd negru. În situaţia asta m-a 
găsit un ţăran, nea Jenică Bărbier“, Dumnezeu să-l ierte. L-a băgat peste mine şi, când 
mă vede, zice : „Ce-i cu dumneata, bre?” Am început să şuier mai mult, că nici nu mai 
puteam să vorbesc după atâtea luni. Şi zice: „Uite, eu sunt Jenică Bărbier din Vultureni, 
Bacău”. Şi i-am zis în mare, i-am povestit tot. Zice: „Da', dom'le, dumneata nu-i sudui, 
nu-i blestemi pe ăştia ? ” „Nu, Jenică...” Şi am început să-i povestesc de ce sunt eu acolo, 
ce-i cu Mişcarea, într-un fel l-am îndoctrinat pe nea Jenică Bărbier... (zâmbeşte - n.n.) 


Numai cu el aţi stat acolo ? 

Am mai stat şi alături de Timaru“ şi de alţii... Acolo la parter erau tebeciştii muri- 
bunzi şi la etaj eram noi, cei izolaţi, pedepsiţi. 

Aţi menţionat că aveaţi probleme de sănătate acolo... 

Da, după câteva luni am început să expectorez sânge. Bacilul Koch se infiltrase în 
plămânii mei slăbiţi şi eram gata-gata să mă duc. Noroc că după şapte luni de zile ne-a 


acţiuni de teroare. A executat pedeapsa la Bucureşti şi Ocnele Mari. A fost eliberat la 
13 noiembrie 1957. Octavian Roske, Mecanisme represive în România. 1945-1989. Dicţio- 
nar biografic. A-C, p. 162; Doina Jela, op. cit., p. 35; Mircea Stănescu, Titică Predescu, 
op. cit., pp. 121, 196; fişa matricolă penală din AANP. 

42. „A omori” este o figură de stil în context. Constantin Rodas a supravieţuit torturilor din 
Gherla. Un interviu cu Constantin Rodas va fi publicat într-un volum ulterior. 

43. Jenică Bărbieru, născut la 22 iunie 1922 în Vultureni, Bacău. A fost arestat la 8 ianuarie 1951 
şi condamnat la 8 ani temniţă grea. A executat pedeapsa în închisorile Galaţi, Jilava, Gherla, 
Aiud şi Culmea. Începând cu 4 iulie 1958 a fost internat administrativ pentru 24 de luni la Culmea 
şi Periprava. A fost eliberat la 4 iulie 1960. Informaţii din fişele matricole penale din AANP. 

44. Mihai Timaru, născut la 5 februarie 1918 în Gorneşti, Mureş. Până în 1949 a fost arestat de 
două ori pentru perioade scurte de timp. În octombrie 1949 a fost arestat şi condamnat la 
20 de ani de închisoare. A executat pedeapsa în închisorile Gherla (unde a trecut prin „reedu- 
care” şi a fost torturat), Galaţi, Aiud şi Jilava. A fost eliberat la 30 iulie 1964. A mai fost 
arestat ulterior în 1968 şi în 1977. Alin Mureşan, op. cit., pp. 196-199. 

scos într-o zi. Începuse primăvara şi, într-o bună dimineaţă, gardianul zice: „Luaţi-vă 
bagajele şi coborâţi jos!” Ce aveam eu? O boccea, nişte zdrenţe, că n-aveam nimic 
altceva. Şi ne scoate în careu, şi deţinuţii din toată închisoarea acolo... Lumina era prea 
puternică pentru noi şi abia ne ţineam unul de altu’... Şi Goiciu“5, care era director, 
zice: „Uitaţi-vă la mortăciunile acestea ! Cine vrea să facă ca ei, ca ei să facă! Da’ aşa 
o să păţească, ca ei. În fine, da’ acuma a murit tovarășul Stalin şi-i iertăm”. 

Aşa că moartea lui Stalin a fost benefică pentru mine, că ne-a iertat de la pedeapsă. 
Şi apoi : „Încet, să văd care puteţi la muncă”. M-am dus la birov’... cine era? Juberian ! 
„Ei, Nae, cum e?” Zic: „Apăi, dom'le, dumneavoastră aţi vrut să ne omorâţi, nu să ne 
pedepsiţi”. „’Ai, mă, cum să vă omor! ?” „Păi uită-te la mine. Sunt tebecist, abia merg, 
abia mai suflu.” El zice: „Bine, bine, lasă asta, n-o lua chiar aşa”. Am simţit parcă în 
glasul lui puţină îngăduinţă. Ştii? Şi zice: „Spune, unde vrei să te dau, dacă ieşi?” 
„Undeva unde nu-i praf, că-s răcit şi nu suport.” „Bine. La tinichigerie e bine ?” „E bine.” 

Şi am lucrat la tinichigerie până când într-o bună zi ne-au trimis pe toţi la cameră. 
Târziu am aflat ce s-a întâmplat: că a fost omorât şoferul legaţiei de la Berna“. 


Dar pentru că eraţi bolnav nu aveaţi regim special ? 

Atunci, înainte de a ne băga la cameră, m-am dus la doctor şi i-am spus: „Uite, 
dom'le, sunt tebecist, daţi-mi ceva”. „N-avem ce da! N-avem ce da!” Şi chiar atunci, 
înainte de a ne băga la cameră, a venit o maşină cu Röntgen şi ne-a făcut microradiografie. 
Pe cei bolnavi de TBC ne-au izolat, că erau trei pavilioane acolo: era Zarca, era la 
mijloc un pavilion vechi, cu bolți, şi după aia era pavilionu' mare, făcut de Maria Tereza. 
Şi în pavilionul acela mic, din mijloc, ne-a izolat pe noi tebeciştii, că eram câteva sute 
dintre atâtea mii de deţinuţi câţi eram acolo. Şi acolo am stat până în '56, deci aproape 
doi ani, până când m-au dus la Codlea. 


Despre detenţia la Codlea ce puteţi să-mi spuneţi ? 

La Codlea ne-a făcut, după obicei, percheziţia, să n-aduci ceva cu tine, după care ne-a 
ţinut la izolare o bucată de vreme. Dar eu am avut ghinionul că l-am întâlnit pe fostul 
ofiţer politic din Piteşti, Iagăru”. Zice: „Ai fost la Piteşti ?” „Da, am fost la Piteşti.” 
„V-aţi omorât între voi...” Şi atuncea sigur că m-am răzvrătit într-un fel: „Cum, 
dom'le ? ” Şi am avut o discuţie cu el... Şi acolo venise pe lângă el un cetăţean de la noi 
din Schei, pe care-l cunoşteam, da' m-am făcut că nu-l cunosc. Era colonel de-ăsta cu 
construcţiile. Fusese schior la Dinamo şi, după ce terminase cu activitatea sportivă, le-au 
creat posturi, şi ăsta era colonel constructor în închisoare. Îi spune Iagăru : „Băi Vasile 


45. A se vedea nota 10, la p. 147. 

46. Este vorba de atacul asupra legaţiei române de la Berna de pe 14-16 februarie 1955, când un 
grup de cinci emigranţi români anticomunişti condus de Oliviu Beldeanu a ocupat sediul 
acesteia. Stejărel Olaru, Cei cinci care au speriat Estul. Atacul asupra legaţiei RPR de la 
Berna (februarie 1955), Editura Polirom, Iaşi, 2003, passim. 

47. Marin lagăru, născut la 5 iunie 1925 în Otetelişu (astăzi Bălceşti), Vâlcea. Avea 6 clase primare 
şi era membru al Frontului Plugarilor. Conform dosarului său, în 1950 era referent-şef la 
penitenciarul Braşov, abia din iulie 1951 fiind încadrat ca sublocotenent în cadrul Direcţiei 
Generale a Penitenciarelor. În octombrie 1951 lucra la Biroul Inspecţii din cadrul Peniten- 
ciarului Piteşti. Printre foştii deţinuţi politici a rămas cunoscut ca ofiţer politic la Piteşti, 
urmându-i în funcţie lui Ion Marina. A fost arestat la Codlea, dar nu a fost implicat în procesul 
administraţiei, fiind, cel mai probabil, scos din rândurile DGP. AANP, Fond Serviciul Cadre, 
stat de serviciu privitor la Iagăru Marin ; Doina Jela, op. cit., p. 140. 

Bobiţ, ăsta e de la voi. | cunoşti ? ” „Nu-l cunosc.” Apoi către mine: „Tu-l cunoşti ?”. 
„Nu-l cunosc.” Şi, când m-a dezbrăcat, eu aveam cămaşa şi izmenele petec lângă petec, 
pentru că şapte ani de zile n-am primit nimic de acasă. Niciun pachet, nimic ! Şi ăsta, 
colonelul, a stat acolo până când am început să mă iau de ei. Şi de frică să nu-l pună 
martor, cred eu, a fugit de acolo. Dar a făcut ceva bun, că s-a dus la maică-sa şi i-a spus 
că sunt la Codlea. La noi, în cartierul acesta, oamenii se cunosc după poreclă... care-i 
get-beget de aicea are o poreclă. Degeaba spui a lu’ Purcărea. „Care a lu’ Purcărea?” 
Şi erau de-a lu’ Zboară-cai, de-a lu’ ţaţa cu ochi albaştri, de-a lu’ Lingură... Eu eram 
de-a lu’ Lingură. Bunicul meu, care fusese căpetenie de poştalion, pleca la drum câte 
patru-cinci luni, şase, la Odessa, la Viena, la Varşovia, şi plecau câte patru-şase 
poştalioane. Într-o noapte, făcând tabără, a pierdut lingura sau i s-a luat, şi a făcut un 
scandal monstru, aşa că i-a rămas porecla de Lingură. Şi eu sunt din neamu” lv’ Lingură. 

Şi-ați ajuns mai târziu să ciopliți linguri... 

Da, exact... Şi omul ăsta îi spune lu’ mamă-sa: „Vezi că a venit băiatul lui Neculai, 
a lu’ Lingură. Săracul, plin de zdrenţe era, da’ avea o gură...” Şi, în felul acesta, 
mamă-sa i-a spus lu’ taică-miu, care trăia încă: „Uite, a venit băiatul la Codlea, da’ e 
sănătos, cu gura mare”. 

V-a pedepsit Iagăru în vreun fel pentru că i-aţi răspuns ? 

M-a izolat cât am stat la Codlea, vreo lună de zile, pentru că, între timp, m-a dus la 
Securitate la Braşov să mă întrebe ce atitudine am. Era un colonel, Iacob, care mă 
întreba... Da’ eram deja „pictat” de către Iagăru. Ştii? De aici m-a trimes îndărăt la 
Codlea. Şi cât m-a ţinut la Codlea am aflat că mama murise de câţiva ani. Am vorbit cu 
cineva pe geam, într-o seară, şi l-am întrebat: „Ce mai ştii de acasă ?” Şi ăla mi-a spus: 
„Apăi, o murit mamă-ta de câţiva ani...” 

Şi după un timp iar m-au dus la Gherla. Şi am mai stat cât am mai stat la Gherla, după 
aceea, când mi-a venit ziua eliberării, m-a eliberat. M-am eliberat odată cu doctorul 
Aristide Lefa®. 

Şi ați venit acasă după eliberare ? 

Păi nu mi-a dat drumul acasă, că după aia mi-a spus gardianul: „Uite, ne ducem în 
domiciliul obligatoriu”. Şi atuncea l-am rugat: „Dom/le, hai să facem un popas pe acasă 
să-mi iau haine”. A fost un om cumsecade, de la milițieni, bineînţeles, că penitenciarul 
ne-a predat la Miliție şi ei ne-a însoţit pe noi unde ni se fixase domiciliu. 

Dumneavoastră unde aţi fost dus ? 


La Lăteşti, exact pe locul unde descrie Panait Istrati „ciulinii Bărăganului”. Dar nu se 
mai numea Lăteni, ci se numea Lăteşti. Şi în drum spre Lăteşti ne-am oprit acasă. Când 


48. Aristide Lefa, născut la 17 februarie/20 ianuarie 1923 în Cârja, Vaslui. A fost arestat la 22 mai 
1948 ca student la Facultatea de Medicină din Bucureşti şi intern la Spitalul Militar şi 
condamnat la 8 ani de închisoare. A executat pedeapsa în închisorile Piteşti, Târgu Ocna, 
Jilava şi Gherla. A fost eliberat la 29 mai 1956 cu domiciliu obligatoriu la Rubla. În 
12 septembrie 1958 a fost internat administrativ şi a primit două pedepse succesive de câte 
36 de luni. A executat pedepsele la Culmea şi Periprava. A fost eliberat la 9 mai 1964. 
Cicerone Ioniţoiu, Victimele terorii comuniste. Arestaţi, torturați, întemnițați, ucişi. Dicţionar. 
H, I, J, K, L, Editura Maşina de scris, Bucureşti, 2003, pp. 334-335 ; fişele matricole penale 
din AANP. A publicat o carte despre experienţa sa, Fericiși cei ce plâng, Editura Eminescu, 
Bucureşti, 1998. 

am intrat în curte - curtea era pavată cu pietre de râu - şi am văzut iarbă printre pietre, 
atunci mi s-a confirmat că într-adevăr mama nu mai e. Pentru că mama creştea pui, care 
ciuguleau iarba... Sigur că a fost o întâlnire destul de tristă... Mă rog, mi-am luat câte 
ceva şi am plecat cu DO, în Bărăgan. 

Care a fost prima impresie când aţi ajuns acolo ? 

Era în '56, bănăţenii plecaseră din '55, casele lor începuse deja să se năruie... Erau 
din pământ bătut sau din chirpici şi, dacă n-aveai grija de ele, se strica. Ploaia le rodea, 
le mânca, şi mai erau şi cetăţenii care mai rămăsese” şi care mai luau un geam, o uşă, 
ca să-şi repare propria casă. Mai rămâneau doar acoperişurile acoperite cu stuf sau cu 
paie... Când am ajuns acolo, mi-a spus miliţianul : „Du-te la un cunoscut şi stai până îţi 
găseşti o casă!” Şi pe cine l-am găsit acolo? Pe Bucur Stănescu“. Era un tip foarte 
deştept, mai în vârstă ca mine. Fusese elevu’ lui Nae Ionescu şi era profesor de filosofie. 
A stat o vreme în Germania, a venit în ţară în '46 şi bineînţeles că a fost arestat şi el. A 
stat o grămadă de ani necondamnat, a fost şi pe la Aiud, da’ era tipul de om care suporta 
foarte greu jugul şi totdeauna era luat la anchete când aveau ocazia, că la anchete cu cât 
te arătai mai deştept, cu atâta te credeau un opozant mai puternic, mai dârz. Or, Bucur 
Stănescu era din acesta, se lua totdeauna la harţă cu ei, încât era foarte des anchetat la 
Feteşti. El era de mai demult acolo şi am stat la el o vreme, până mi-am reparat şi eu o 
casă. Şi când m-am uitat, am observat că peste drum era casa doamnei Antonescu, iar în 
spatele meu stătea doamna Lilica Codreanu“, fosta soţie a lui Corneliu Codreanu, 
căsătorită acum cu colonelul Praporgescu'!, băiatu’ generalului Praporgescu“? din Primul 
Război Mondial. Şi, din cauza ei, şi colonelul era cu domiciliu obligatoriu în comună. 


Ați putea să evocaţi figura doamnei Antonescu ? 


49. Bucur Stănescu, născut la 14 iulie 1916 în Roşiorii de Vede, Teleorman. Absolvent al Facultăţii 
de Litere, scriitor. Refugiat în Germania după 1941, a fost internat în lagărul de la Buchenwald, 
iar după 1944 s-a stabilit în Austria. S-a întors în ţară în 1947 şi a fost reţinut pentru cercetări. 
A fost arestat la 19 mai 1948 şi condamnat la 7 ani detenţie riguroasă (de fapt, i s-a reactivat 
pedeapsa din 1941). A executat pedeapsa în închisorile Jilava şi Aiud. A fost eliberat la 15 sep- 
tembrie 1955. Între 1955 şi 1958 a avut domiciliu obligatoriu la Schei şi Lăteşti, în Bărăgan. 
A fost rearestat la 12 septembrie 1958 şi internat administrativ pentru 36 de luni, pedeapsă 
majorată ulterior cu alte 36 de luni. A executat pedeapsa în închisorile Culmea şi Periprava. 
A fost eliberat la 6 mai 1964. Cicerone Ioniţoiu, Victimele terorii comuniste. Dicţionar. S, 
Editura Maşina de scris, Bucureşti, 2008, p. 374 ; Nicolae Hristu, Octavian Daniel, Alexandru 
Mircea, op. cit., pp. 259-260; fişele matricole penale din AANP. 

50. Elena Codreanu, născută la 1/2 decembrie 1902 în Deduleşti, Brăila. Licenţiată în litere. A 
fost arestată în 1935. Internată în 1945 în lagărul de la Caracal pentru 5 luni. A fost internată de 
către DGS Capitală în 1950, apoi de către DRSS Prahova pentru 24 de luni, internare prelungită 
cu alte 24 de luni în 1953. A executat pedeapsa în închisorile Târgşor, Mislea, Culmea, 
Botoşani, Arad, Oradea, Dumbrăveni 2 şi Jilava. După eliberare, a primit domiciliu obligatoriu 
la Lăteşti, de unde s-a eliberat în 1964. Informaţii din fişele matricole penale din AANP. 

51. Constantin „Bebe” Praporgescu, născut la 18 februarie 1900 în Bucureşti. Colonel. A fost 
internat administrativ pentru 60 de luni începând cu 16 iulie 1952 la [Popeşti-]Leordeni şi 
Caransebeş. A fost eliberat la 2 iulie 1957 cu domiciliu obligatoriu la Lăteşti, unde s-a 
căsătorit cu Elena Codreanu. Cicerone Ioniţoiu, Victimele terorii comuniste. Dicţionar. P-Q, 
p. 439; fişa matricolă penală din AANP. 

52. David Praporgescu, general al armatei române, erou al Primului Război Mondial, mort în 
30 septembrie/13 octombrie 1916 în timpul luptelor de apărare de pe Valea Oltului. 

Doamna Antonescu era o fiinţă demnă. Înaltă, destul de slăbuţă... Nu era slabă, dar, 
totuşi, la vârsta ei nu era nici grasă, cu părul alb şi cu o anumită ţinută. Mergea ţanţoşă, 
aşa, că seara ieşea şi ea să dea câte un tur, să facă o plimbare de seară. Eu băteam tabla 
până târziu, iar ea a doua zi îmi spunea: „Domnu' Purcărea, prea mult lucrezi dragă, 
prea mult lucrezi. Ai lucrat şi azi-noapte ? ” Şi eu simţeam un fel de reproş, o dojană a 
ei: „Vă rog să mă iertaţi, doamnă, dar am avut ceva de lucru”. „Nu-i nimica, dragă, dar 
nu mai lucra atâta.” Am înţeles că o deranjez şi am căutat să limitez baterea tablei... Că 
eu la un moment dat mi-am adus aminte că am lucrat tinichigerie la închisoarea Gherla, 
şi atuncea am cerut de acasă să-mi trimeată cele necesare pentru tinichigerie, adică un 
cleşte, ceva cositor şi un fier de lipit, aşa. Şi ziua ne duceam la câmp, iar seara eu băteam 
la tablă. Şi asta până o aflat femeile că mă pricep să pun ba un fund, ba să astup o gaură 
la o oală, la o căldare, şi în felul acesta mai căpătam şi eu ba un ciur de mălai, ba un litru 
de lapte, câte ceva care ne era necesar. 

Şi acolo totul fiind liber, ne făceam câte un gard în jurul casei din bețe de floarea- 
-soarelui, şi bineînţeles că s-auzea tot ce mişcă. Şi doamna Antonescu mi-a reproşat 
într-un fel destul de elegant... Relaţiile noastre au fost bune. Ne-am arătat binevoitori, 
am fost omenoşi şi am reuşit să o captăm într-un fel şi, până la urmă, să o facem să îşi 
schimbe părerea. Şi s-a simţit obligată la un moment dat să afirme : „Domnule, ce păcat 
că mareşalul nu v-a cunoscut, să vadă ce băieţi buni sunteţi”. O ajutam la lucruri 
mărunte : să mute ceva, să facă ceva mai greu... Mă chema: „Domnule Purcărea, nu vii 
să-mi ajuţi ?” „Ba da, doamnă.” 

Cam câți oameni eraţi atunci în Lăteşti ? 

Câteva sute... Două-trei sute. Erau unii, basarabeni sau bucovineni, care n-aveau 
unde să plece. Aveau câte un cal, câte ceva şi au rămas acolo, n-au mai plecat. Chiar 
şi-au îngropat şi morţii acolo. 

Cum vă întreţineaţi acolo ? Spuneaţi că lucraţi la câmp ? 

La început am făcut munci necalificate la un GAS de la marginea satului. De 
exemplu, vara strângeam baloturile de paie pe care le lăsa combina după treierat. 
Munceam acolo pentru că ne da şi ceva bani şi aveam dreptul la cantină, că GAS-ul avea 
o cantină pentru muncitori, şi era o masă caldă... Se plătea nu ştiu cât pe săptămână sau 
pe lună, nu mai ţiu minte, dar pe noi ne bucura faptu” că aveam deja o masă pregătită. 
Toţi tractoriştii se uitau la noi cum mâncăm, că mâncăm cu poftă, nu facem mofturi. 
Într-o zi ne întreabă unul: „Cum puteţi mânca lăturile ăstea?” Şi bineînţeles c-am 
zâmbit şi i-am spus: „Voi nu ştiţi ce-i foamea. Nu ştiţi care sunt adevăratele lături”. 
Pentru noi era mâncare de lux. O ciorbă bine pregătită şi-o mâncare scăzută, curată, cu 
aromă... era o mâncare împărătească. Ei nu puteau înţelege. Am rămas impresionați de 
faptul că ei reuşeau să facă mofturi la o mâncare destul de bunicică. 

După un timp, am făcut o echipă de constructori de vreo 20 de inşi. Aveam cu noi un 
inginer constructor şi restu’ era preoţi, avocaţi, studenţi... Ne duceam la lucru la GAS 
primprejur, pe acolo, pentru că ni se dusese vestea de oameni corecţi, că dacă lucram 
ceva, lucram cum trebuie. Şi oamenii au început să ne cheme, şi-n Feteşti, şi-n Făcăeni, 
în Burduşeni, în satele dimprejur. Pentru noi a constituit o etapă nemaipomenit de bună, 
pentru că aveam aer, libertate, soare. Aveam o rază de acţiune de 15 kilometri... Ne 
puteam duce până la Feteşti, mai departe nu. Şi ne duceam unde eram chemaţi, iar banii 
pe care-i câştigam îi împărţeam în mod egal. Şi ţin minte că luam câte 4-500 pe lună. 

Asta în '57... Era cât să ne putem acoperi strict necesităţile şi, în felul acesta, ne duceam 
viaţa de pe o zi pe alta. 

Oricum, mare lucru n-aveaţi ce să faceţi cu banii în condițiile acelea... 

N-aveam ce să facem, aşa e, da’ puteam cumpăra pâine, zahăr, ulei, că era cooperativă 
în sat. Încolo, fiecare ne făcusem o mică gospodărie. Am auzit după aceea că în casa mea 
s-a mutat Goma”. A avut noroc, că a găsit o casă fin întreţinută... N-am reuşit să stau de 
vorbă cu el, să-i cer chirie... (zâmbeşte - n.n.) A fost o viaţă nemaipomenită acolo. Atâta 
linişte sufletească pe care am trăit-o acolo, după zbuciumul prin care trecusem înainte. 

Ce aveaţi prin gospodărie ? 

Păi casa avea împrejur un lot de 2 000 de metri şi aveam straturi de flori, de zarzavat. 
Cam două treimi din lotul de 2 000 de metri erau semănate cu porumb. Mai aveam câte 
o orătanie... păsări, aveam o capră. 


Dar de unde aveaţi animalele ? 

Le-am cumpărat de la săteni. Cumpăram şi pui. Țiu minte că aveam 20 de găini 
Leghorn, de acelea albe cu creasta roşie, care erau foarte ouătoare, încât aveam ouă toată 
ziua. Am cumpărat şi o capră ciută, de rasă bănăţeană, care dădea un kilogram de lapte. 


Cum erau casele acolo ? 
Erau de două tipuri : casa cu o bucătărie şi-o cameră ; sau casa cu bucătăria la mijloc 
şi cameră într-o parte, cameră în alta. Pentru familii mai numeroase erau cu două camere. 


Pe cine aţi mai cunoscut în domiciliul obligatoriu ? 

De exemplu, am avut parte să stau cu un fost profesor la Teologia din Bucureşti, 
L.V. Georgescu“. În '44 se spune că a fost răpit de pe stradă de către ruşi şi dus direct 
la Moscova. A stat 2 ani acolo în anchete, după aceea a fost condamnat la 10 ani şi dus 
în Siberia. După 10 ani de Siberia, în '55, când au venit toţi prizonierii, a venit şi el. Dar 


53. Paul Goma, născut la 2 octombrie 1935 în Vatici, Basarabia. Scriitor. A fost arestat la 
22 noiembrie 1956 şi condamnat la 2 ani de închisoare corecțională. A executat pedeapsa în 
închisorile Jilava, Codlea şi Gherla. A fost eliberat la 21 noiembrie 1958 cu domiciliu 
obligatoriu la Lăteşti pentru 36 de luni. Ulterior i s-a prelungit perioada cu încă 24 de luni. S-a 
eliberat în 1964. În 1977 s-a solidarizat cu mişcarea „Carta '77” din Cehoslovacia, adunând 
mai multe persoane în jurul său. A fost arestat şi bătut o lună de zile de generalul Nicolae 
Pleşiţă. După eliberarea din 6 mai 1977 a plecat în Franţa, unde Securitatea a încercat fără 
succes să-l asasineze. Paul Goma, Culoarea curcubeului '77. Cod „Bărbosul”, Editura 
Polirom, laşi, 2005, pp. 283-285; Cicerone Ioniţoiu, Victimele terorii comuniste. Arestaţi, 
torturați, întemnițați, ucişi. Dicţionar. F-G, p. 251 ; http : //ro. wikipedia. org/wiki/Paul_Goma, 
accesat la 25 septembrie 2008 ; fişele matricole penale din AANP. 

54. I.V. Georgescu (1909-1976). Licenţiat în teologie şi litere, doctor în teologie, asistent univer- 
sitar la Facultatea de Teologie din Bucureşti. A fost răpit de organele de Securitate în august 
1945 şi condamnat la 20 de ani de închisoare, pedeapsă redusă la 15 ani de Tribunalul Suprem 
al URSS. Închis din 30 aprilie 1946. După 10 ani petrecuţi în închisorile din Verhoiansk, Uhta, 
Irkuţk, Krasnoiarsk şi Vorkuta, a fost repatriat şi internat administrativ la 12 septembrie 1958 
pentru 48 de luni la Culmea şi Periprava. A fost eliberat la 12 septembrie 1962. http :// 
www.crestinortodox.ro/D-lon_Georgescu-10413-264.himl, accesat la 25 septembrie 2008; 
Cicerone Ioniţoiu, Victimele terorii comuniste. Dicţionar. F-G, p. 160; fişa matricolă penală 
din AANP. 

nu le-a dat drumul, că pe unii i-a condamnat, i-a mai ţinut, şi în '57 a apărut şi el acolo, 
la Lăteşti. Era un om de-o cultură deosebită, cunoştea câteva limbi, printre care aramaică, 
sanscrită, greacă, elenă, latină. De dragul felului cum vorbea el ruseşte, începusem şi 
noi ca ultima limbă să învăţăm ruseşte. Da’ mă rog, n-am învăţat prea mult, pentru că 
ne-am despărţit... El spunea: „Dom'le, mi s-a oferit să traduc Biblia, da? nu m-am 
încumetat, că nu stăpâneam slavona. Acuma, după ce-am venit din Rusia, stăpânesc 
slavona, da’ sunt prea bătrân ca s-o mai pot traduce”. A fost dus şi în Deltă şi s-a eliberat 
de acolo în '64... După aceea a fost primit ca bibliotecar la Teologie. A murit în '72 
parcă. Era un om de o cultură extraordinară. 

Mai era acolo familia Stupu, mai erau câteva fete şi, sigur, totdeauna când era 
nevoie de ceva, săream cu toţii şi le ajutam. Acolo am cunoscut-o şi pe nevastă-mea, că 
O ajutam la tăiat lemne, la reparat casa... Soţia mea“ era acolo cu încă o prietenă, Corina 
Boghici“”, căsătorită cu Virgil „Gili” Ioanid, un alt vechi deţinut, tot student la Filosofie. 

Săream iute în ajutor acolo. Cu soţia am început aşa : eu o ajutam la ceva, ea zicea: 
„Dacă ai cămăşi, dă să ți le spăl”. Mai era ceva. Erau băieţi care lucrau la crescătoria de 
păsări, şi acolo se tăiau cai pentru hrana păsărilor, iar ei aduceau câte o bucată de ficat 
şi i-o dădeau ei. Eram aproape de o răscruce de drumuri, aşa că, atunci când Eugenia 
punea un grătar afară, bineînţeles că mirosul ăla îmbăta tot cartierul nostru. „Ooo, hai 
la Eugenia, că iar face grătar ! ” Şi ne duceam cu toţii şi căpătam câte o bucată de ficat 
prăjit. Şi aşa ne-am împrietenit, şi eu i-am povestit prima dată ce-a fost la Piteşti. Ea 
făcuse facultatea la Iaşi şi-i cunoştea pe toţi sucevenii. Şi a rămas înmărmurită când i-am 
povestit tot ce s-a întâmplat. „Nu se poate! Nu se poate!” 


Puteţi să apreciaţi, retrospectiv, cum s-a produs apropierea ? Era prietenie, dragoste, 
era necesitate ? 

Cum să zic ? Trebuie să înţelegeţi comportamentul şi concepţia noastră despre femeie. 
Noi socoteam femeia, în afară de mamă, tot un fel de surori, astfel încât instincte sau 
imbolduri de anumită natură între noi nu exista. Puteam să şi dormim lângă ele. 


55. Nicolae Stupu, născut la 15 noiembrie 1921 în Bogheşti, Vrancea. A fost arestat la 25 mai 1949 
şi condamnat la 15 ani muncă silnică, pedeapsă redusă ulterior la 7 ani temniţă grea. A 
executat pedeapsa în închisorile Piteşti, Târgu Ocna, Baia Sprie, Caransebeş şi Jilava. A fost 
eliberat la 23 aprilie 1956. A fost rearestat la 12 septembrie 1958 şi internat administrativ 
pentru 48 de luni. A executat pedeapsa în închisorile Culmea şi Periprava. A fost eliberat la 
12 septembrie 1962. Cicerone Ioniţoiu, Victimele terorii comuniste. Dicţionar. S, p. 480; 
fişele matricole penale din AANP. 

56. Eugenia Fuică, născută la 11 octombrie 1923 în Şoldăneşti, Basarabia. A fost arestată la 15 mai 
1948 ca studentă în anul III la Facultatea de Drept şi condamnată la 10 ani muncă silnică, 
pedeapsă redusă ulterior la 8 ani. A executat pedeapsa în închisorile Mislea, Dumbrăveni şi 
Miercurea Ciuc. A fost eliberată la 12 mai 1956 cu domiciliu obligatoriu. Informaţii din fişa 
matricolă penală din AANP. 

57. Corina Boghici a fost arestată ca studentă şi condamnată la 10 ani de închisoare, pe care i-a 
executat la Mislea. Cicerone Ioniţoiu, Victimele terorii comuniste. Dicţionar. A-B, p. 220. 
58. Alexandru Virgil „Gili” Ioanid, născut la 14 aprilie 1924 în Piteşti, Argeş. A fost arestat la 

15 mai 1948 ca student în anul I la Facultatea de Drept din Bucureşti şi condamnat la 20 de ani 
muncă silnică. A executat pedeapsa în închisorile Malmaison, SSI, Piteşti, Jilava, Târgu Ocna, 
Aiud. A fost eliberat la 14 iulie 1964. Cicerone Ioniţoiu, Victimele terorii comuniste. Dicţionar. 

H, I, J, K, L, pp. 132-133; fişa matricolă penală din AANP. E 

Şi cum v-aţi decis atunci să faceţi pasul acesta, să vă căsătoriţi ? 


S-a legat o prietenie, eram ca fraţii acolo: eu o ajutam, ea mă ajuta. Altă relaţie nu 
exista, decât o simpatie, până când după un an de zile am pus problema aşa: „Mă 
Eugenia, uite ce m-am gândit. Nu ştim cât stăm aici. Ce-ar fi să ne căsătorim ? Şi om 
vedea noi, când ne-o da drumul, dacă ne-o da”. Ea n-a zis nu, da’ : „Eu ştiu? Să vedem 
ce zic ai noştri”. Mie nu mi-a fost greu să-l anunţ pe taică-miu, pe frate-miu, ei însă i-a 
fost foarte greu. Maică-sa lucra în Bârlad, era un fel de reparatoare de mâini şi de 
picioare. Pricepi ce-i asta ? Ce nu puteau face doctorii făcea ea cu o metodă chinezească. 
Era renumită în toată Moldova. Îţi punea un pansament, i-l schimba la patru zile, că 
prima dată e umflat, a doua oară trebuie să scadă. Da’ înainte te trimetea la radiografie 
să vadă cum e osul şi după aceea ţi-l aşeza, ţi-l punea într-un fel de ghips făcut de ea şi 
după patru şedinţe îţi dădea mâna vindecată. Era renumită, a reuşit să pună ruptură de 
şold fără tijă... Chiar unii doctori din Iaşi spuneau: „Noi nu mai avem ce face, du-te la 
doamna Fuică ! ”. 


Şi ați avut probleme cu ea pentru căsătorie ? 


Da, pentru că s-a speriat. „Cum, doi neisprăviţi, să vă legaţi unul de altul? Tu 
neterminată, el neterminat. Cum să faceţi ? ” Soţia zice: „Mamă, ne-om descurca noi în 
viaţă”. Da’ de ce s-a opus? Pentru că ea, cu o anumită poziţie în Bârlad, pesemne că 
pusese ochii pe cineva, se gândea că dacă se eliberează... Dar soţia nu s-a gândit. Ştii ? 
Pentru că la câteva zile după ce a ajuns soţia în Lăteşti i-a dat telegramă: „Mamă, uite, 
sunt în Lăteşti, poţi să vii să mă vezi şi adu-mi câte ceva de îmbrăcat”. Şi maică-sa a 
venit... Băieţii i-au reparat casa, dar nu i-o putut găsi şi un pat, şi-atuncea au îmbrăcat 
un maldăr de paie într-o pătură şi, când mama soacră a venit s-o vadă, a găsit-o cu acest 
maldăr de paie. Şi-a început să bocească, să plângă: „Cum, fată, de asta te-am dat eu 
la şcoală ? Ca să te găsesc c-un maldăr de paie? ” Şi atunci soţia, ca s-o îmblânzească, 
zice : „Mamă, nu ăsta e necazul cel mai mare. Închipuie-ţi dacă mă căsătoream cu un 
bărbat care se îmbăta şi mă bătea. Dacă dădea peste mine o maşină şi mă schilodea ? 
Dacă atâtea şi atâtea.., Nu era mai rău? Acum sunt sănătoasă şi asta trece”. Şi-n felul 
ăsta a îmbunat-o. 

Şi când a auzit de chestia cu măritişul, a venit acolo, şi primul gând i-a fost: „Dar 
ce, fată, te grăbeşti?” Se gândea că e însărcinată şi se grăbeşte să se căsătorească. 
„Mamă, cum te gândeşti la aşa ceva? ” (râde - n.n.) „Da’ nu ştim cât mai stăm.” „Dar 
bine, mă fată, doi neisprăviţi amândoi. Ce vă faceţi ? ” „Om vedea, mamă.” Şi îmi spune 
Eugenia: „Mă, diseară să vii la noi, c-o zis mama să vii să stăm de vorbă”. Eu am fost 
un timid incurabil toată viaţa. Noroc că după aceea am fost pus la lucru, să fac una, să 
fac alta, şi am văzut că şi eu pot să fac şi am început să mai lepăd din timiditate. Dar 
momentele acestea te urmăresc toată viaţa... Ştii? Te naşti cu aşa ceva. Eu am devenit 
mai timid din cauza fratelui meu: pentru că el era un băiat frumos, cânta extraordinar 
de frumos, desena tot aşa, avea toate calităţile, şi eu am zis că n-am niciuna, şi asta m-a 
inhibat, m-a complexat. 

Şi v-aţi dus ? 

M-am dus la masă, dar am mâncat cu atenţie, cu grijă. Şi după ce am plecat îi spune 
mamă-sa: „Fată, să nu te măriţi cu ăsta, că ăsta e bolnav. N-ai văzut că abia mânca”. Şi 
îmi spune Eugenia: „Măi, când mai vii la noi, mănâncă zdravăn, că la noi aşa se 
cunoaşte omul când îl angajezi la lucru, după cât mănâncă. Mănâncă zdravăn... e şi de 

muncă bun”. A doua oară când m-am dus, am mâncat şi eu. (râde - n.n.) Da’ a fost o 
încercare. Până la urmă s-o consolat şi bineînţeles c-am făcut nuntă, am chemat aproape 
tot satul. A fost o nuntă frumoasă... Şi după un an de zile ne-a arestat pe amândoi. 


De la domiciliu v-au arestat ? 
Da. Într-o noapte. După revolta din Ungaria, de frică să nu se întâmple şi la noi ceva, 
pe cine să ia? Pe legionari, că numa’ ăştia-s în stare să facă ceva. 


Dar când v-au arestat ? 

În septembrie '58. Am lăsat casa, tot, tot, tot. Nu am luat cu noi nimic. În maşină, 
soţia mi-a şoptit: „Mă, capra o s-o ia cineva, purcelul o să-l ia, păsările la fel, dar pe 
Miţi cine o s-o ia?” Miţi fiind pisica. Şi, într-adevăr, după doi ani de zile, prietena 
soţiei, Corina, s-a eliberat şi are treabă să ia nu ştiu ce act din Lăteşti şi întreabă acolo : 
„Măi, Eugenia avea o pisică, ce s-a întâmplat cu ea?” „Apăi nu ştim... E o pisică ce 
trăieşte sălbatică pe aicea, da” nu se duce la nimeni.” Şi Corina a început să strige: 
„Miţi, Miţi! ”. Pisica era pe acolo, a auzit şi, dom'le, s-a repezit la pieptul ei şi a început 
să miaune. Corina a făcut un coş şi a luat-o la Bucureşti, şi a stat la ea până am venit noi, 
încă atâţia ani. - 

Ați fost condamnați din nou ? 

Păi ni s-a dat pedeapsă administrativă. 12, 24 de luni, nu mai ştiu cât am luat. 


Şi unde aţi fost dus ? 

La Culmea, lângă Ovidiu. Era un lagăr mare acolo, rămas de pe timpul Canalului. A 
venit o comisie de la Bucureşti cu ameninţări : „Iar aţi scos capul, dar vi-l tăiem! ” Şi 
căutau să ne însceneze un proces, să găsească ceva să ne incrimineze, că am făcut şi am 
organizat... Până la urmă n-a putut, dar în schimb căuta să mai agăţe pe cineva. Ştii? 
Căuta informatori. Şi bineînţeles că s-au găsit, săracii oameni sătui de atâta detenţie. Şi 
ajung şi la mine: „Dom'le, dumneata ai un mandat din '42”. „Păi da, dom'le colonel, 
dar acela a fost grațiat.” „A fost grațiat, dar noi l-am anulat.” Eu ştiam lucrul ăsta, da’ 
am zis că nu ştiu. „Da” noi îl putem rupe dacă...” Şi atuncea mi-a scăpat un zâmbet. „De 
ce râzi ? ” „Pentru că ştiu ce urmează. Ştiu ce vreţi.” Da’ am zis aşa, cu teamă, să nu mă 
ia cumva la bătaie. Ştii? Şi zic: „Dom'le, nu vă supăraţi, nu sunt eu omul dumnea- 
voastră”. „Cum nu eşti omul meu ?” „Păi, am trecut prin Piteşti, prin Gherla, am trecut 
prin atâtea... N-o să mă duc la camaradul meu să întind urechea, să ascult ce spune sau 
să-l provoc şi să viu la dumneavoastră să vă dau informaţii. Nu pot să fac asta.” „Ei, mai 
gândeşte-te.” 

A treia oară când vine comisia, mă cheamă colonelul: „E, te-ai gândit?”. „Da, 
domnule, ce v-am spus la început vă spun şi acu'.” „Păi tot bandit ai rămas! Te pun în 
lanţuri, te trimet la Aiud!” „Dom'le colonel, ori aici, ori la Aiud, tot închisoare e.” Şi 
de la Culmea ne-a dus la Periprava, la Grind. 


Cât aţi stat la Grind ? 

Câteva luni, n-am stat mult şi-acolo. La Grind mergeam la cules de floarea-soarelui. 
Trebuia să rupem pălării de floarea-soarelui şi să le strângem. 

Şi după cele câteva luni unde v-au mutat ? 

După aia a venit ăştia, m-a pus în lanţuri şi m-a trimes la Aiud. Nu m-a uitat 
colonelul... Într-o seară: „Care-i cutare?”. „Eu sunt.” „Hai la lanţuri! ” 

Aicea am o poveste frumoasă. A doua zi dimineaţă, nu se luminase încă, ne-au dus 
la debarcader, că era o cursă de la Sulina la Galaţi. Mai era un cetăţean, nu ştiu cine, şi 
ei erau şase. Ne-a băgat acolo pe vasul acela, la demisol, unde era un salon mare, plin 
de lume care mergea la Galaţi cu treburi. A dat lumea la o parte ca să trecem noi şi ne-a 
pus la o măsuţă într-un colţ. Eram cu lanţuri, şi bineînţeles că zornăitul lanțurilor te 
râcâia pe suflet, parcă. Era sinistru zgomotul... Am stat ce-am stat până s-a luminat de 
ziuă şi după ceasuri întregi îi spun unui paznic de lângă mine: „Domnule, am nevoie să 
ies afară”. „Bine, aşteaptă.” Şi acelaşi lucru: face cărare, dă lumea la o parte, ca eu să 
trec, şi trebuia să traversez tot salonul ăsta pe lung. Lumea o fi zis: „Cine ştie ce 
criminal mai e şi ăsta cu lanţuri”. Alături de colonia noastră de la Grind era şi o colonie 
de drept comun, la Chilia Nouă, de unde se eliberau zilnic. Şi trebuia să urc trei trepte 
pe punte, unde era un WC, şi în uşă unv’ tuns mă întreabă în şoaptă: „Unde ?” Şi eu îi 
spun: „Aiud”. M-am dus, şi când m-am întors, toată lumea în picioare : cu o bucată de 
pâine, cu un măr, c-o fructă, cu ceva. S-au speriat paznicii : „Ce-ai făcut, banditule ! ? Ce 
înseamnă asta? Nu vă apropiaţi, că tragem! ” Şi toţi, oarecum protectori, m-au încon- 
jurat. Eu am înţeles ce s-a întâmplat, că ăla a spus: „Ăsta nu-i criminal, ăsta-i deţinut 
politic”. Şi atunci şi-au adus toţi aminte, neveste, femei, c-au şi ei deţinuţi politici în 
închisoare. De ce ? Pentru că pe lipoveni îi prinsese cu auru' în stup şi-i băgase la politici. 
Şi atunci o fraternizat cu mine în felul ăsta, dându-mi o bucată de ceva... (râde - n.n.) 
Eu eram trimisul zeilor şi omul care reprezenta pentru ei ceva... A fost o rumoare ne- 
maipomenită. Eu am înţeles mesajul, am înţeles revolta care s-a produs în sufletul lor, că 
s-a manifestat în felul acesta, da’ nu puteam să mă bucur deloc, nu puteam să schiţez 
nimic. Doar că parcă uitasem că sunt în lanţuri. 

Şi vaporul m-a lăsat la Galaţi şi după aia ne-au dus la Jilava. Şi acolo o trecut vreo 
opt luni de zile până să ajung la Aiud. 

Dar aveaţi condamnare ? 

Eee, aicea e totul cusut cu aţă albă... cum a transformat ei, cum a reactivat condam- 
narea din '42... Ştii? Că nu aveam altă condamnare. Şi trebuia să execut încă 13 ani. Şi 
am stat la Aiud până în '64. 


Ați prins şi „reeducarea ” de acolo ? 

Da, am prins-o. Bineînţeles că fiecare ne-am fofilat, ne-am strecurat cum am putut. 
Fără să bravăm, fără să... Eu am avut şi aicea un fel de noroc, pentru că am stat la celulă 
mult timp. De ce? Pentru că am făcut multă izolare ca pedeapsă. M-a prins ba bătând 
la tavă, ba făcând câte ceva. Şi mă luase la ochi plutonierul politic (că era şi ofiţeri şi 
plutonieri politici pe secţie), şi de câte ori venea şi întreba: „Care eşti de meserie?” 
răspundeam : „Eu am fost de meserie”. „Hai, tu stai naiba aicea! ” Până când într-o zi 
unul din plutonieri s-a săturat: „Care eşti zidar?” „Eu.” Zice: „Fir-ai tu să fii, ia-i 
haina în cap şi hai jos ! ” Că acolo se umbla cu haină în cap. Ştii? Aşa se umbla, să nu 
fii văzut, să nu vezi pe cineva. Doar cât păşeai, atâta vedeai. Şi mă duce jos la un şantier, 
că se ridicau nişte birouri sau aşa ceva, şi îi zice şefului de şantier: „Dom/le, ia pune-l 
la lucru pe ăsta, că zice că-i zidar ! Ia să vedem ! ” Şi şeful zice: „Dom'le, dacă ştii, ia 
o mistrie şi tencuieşte”. Eu am luat mistria, am tencuit, apoi am început să fac pe 
grozavul : am dat jos mistria şi am luat canciocul să tencuiesc. Am dat şi ăsta jos şi-am 
luat lopata, şi am început să dau cu lopata pe zid. „Băi, băga-te-aş... aici să stai! ” Şi 
m-a lăsat acolo. 

După aceea am avut noroc c-am dat de-un braşovean“ care făcea sobe de teracotă şi 
m-a luat cu el în echipă şi m-a învăţat să fac sobe de teracotă. Eram ajutorul lui. Am 
format o echipă cu doi sobari, doi zugravi, doi instalatori şi doi electricieni, şi ne scotea 
la lucru unde era urgenţă. Ne-a scos pe perimetru (asta înseamnă în afară de închisoare), 
să reparăm sobe la casele ofiţerilor, subofiţerilor şi gardienilor. Bucuria noastră era când 
ne ducea la spital la reparat, pentru că băieţii de la bucătăria spitalului totdeauna ne 
dădeau câte ceva, nu doar pentru noi, ci şi pentru ceilalţi. Şi ce făceam? La fundu’ 
găleţii puneam carne, pâine sau ce ne dădea, îmbrăcam în hârtie şi acopeream cu nisip 
sau cu mortar. „Ce aveţi acolo?” „Mortar, dom/'le, nisip.” Şi în felul ăsta dădeam la 
băieţi mâncare, dacă era. 

V-a solicitat cineva în perioada „reeducării ” să daţi declaraţii de dezicere ? 

Nu. Nu ţin minte să fi dat vreo declaraţie. 


Înseamnă că ați fost destul de ferit de „reeducare ” ? 

Da. Un singur lucru pot spune. După '64 am avut multe anchete. Ba venea la 
întreprindere, ba ne chema la Securitate. Şi întrebarea lor era aceeaşi: „Dacă auzi de un 
complot, dacă auzi de o organizaţie, vii să ne spui? ” „Da, dom'le, cum să nu?” Da’ de 
semnat, n-am semnat nimic şi n-am luat niciun angajament. Niciodată. Cu toate că te 
băteau la cap... Un lucru interesant e că, atunci când mă întorceam de la anchetele 
colonelului care încerca să mă forţeze să devin omul lor, i-am transmis unui braşovean : 
„Măi Grigore“, tu, dacă ajungi acasă, să-i spui lui Eugenia aşa: că am avut ocazia să 
fiu liber, da’ în mod necinstit ; dacă o fi s-o pierd, o pierd în mod cinstit, sunt onest, fără 
să am nicio obligaţie...” Dar şi ea a fost închisă, şi s-a eliberat cu câteva luni înaintea 
mea. Acum, cine ştie ? Poate că fiindcă am zis acest lucru, că îi anunţ dacă aflu de vreun 
complot, poate ei l-au luat de bun şi m-au declarat informator... Dar de iscălit n-am 
făcut-o niciodată. 

Ce modalităţi de comunicare foloseaţi în închisoare ? 

Foarte multe. Pentru ca un deţinut să poată supravieţui avea nevoie şi de hrană, dar 
ce era mai important era hrana sufletească, spirituală, pe care trebuia să o aibă în 
permanenţă. Fără această hrană continuă, începea să decadă. Deţinuţii politici totdeauna 
au fost mai rezistenți psihic, nu s-au prăbuşit aşa adânc, pentru că în permanenţă ei 
căutau ceva de lucru, trebuia să scormonească ceva de lucru. Şi de aceea noi, care eram 
avizi după toate noutăţile ştiinţifice, n-aveam carte, n-aveam petec de hârtie, de creion, 
şi totul trebuia păstrat în memorie. Trebuia să-ţi fortezi memoria ca să memorezi tot... 
Am mai întrebuințat şi noi metode specifice locului şi timpului, în sensul că, dacă 
n-aveam pe ce scrie, am inventat : scriam pe talpa bocancului, am inventat scândurica pe 
care o pregăteam într-un anumit fel, sau o bucată de sticlă ; a trebuit să învăţăm morse, 
pentru că dacă nu aveai în cameră — şi n-aveai întotdeauna pe cineva doct, învăţat, care 


59. Ion Boian, născut la 27 martie 1905 în Căpicioasa, Gorj. A fost arestat la 10 iulie 1948 şi con- 
damnat la 5 ani temniţă grea. A executat pedeapsa la Peninsula. Nu deţinem informaţii despre 
data eliberării. A fost rearestat la 16 noiembrie 1956 şi condamnat la 15 ani muncă silnică. A 
executat pedeapsa în închisorile Sibiu şi Aiud. A fost eliberat la 18 aprilie 1964. Informaţii din 
fişele matricole penale din AANP. 

60. Grigore Pop, născut la 28 februarie 1921 în Vaideni, Mureş. A fost arestat la 1 octombrie 1942 
şi condamnat la 15 ani muncă silnică. A executat pedeapsa în închisorile Baia Sprie, Nistru şi 
Aiud. A fost eliberat la 17 ianuarie 1957. Informaţii din fişa matricolă penală din AANP. 

să te iniţieze într-o ştiinţă sau în poezie - ne venea totul pe calea ţevii. Undele noastre 
veneau pe ţavă... George Manu! a inventat o altă metodă, sfoara sau aţa cu noduri, care 
se transmitea. George Manu a fost elevul doamnei Curie’, alături de Horia Hulubei“ şi 
încă o doamnă franţuzoaică. Doamna asta vizitând România, căutându-l pe colegul 
Manu, s-a îndrăgostit şi ea de România şi a fost înmormântată până la urmă la o 
mănăstire în Maramureş. 

Prin morse noi am dobândit tot felul de cunoştinţe. Se bătea în ţeava caloriferului, dar 
pentru asta trebuia multă precauţie, pentru că în permanenţă era un gardian care se uita 
pe vizetă ce faci, dacă vorbeşti, că auzea şi el că vorbeşti, da’ căuta să prindă cine vorbeşte, 
şi, dacă te prindea, te băga la izolare. Iar pedeapsa ţi-o dădea când era gerul mai mare. 
Te băga în cămaşa şi bluza de zeghe, care era străvezie şi aproape că nu-ţi ţinea nimica, 
iar celula în care te băga era anume pregătită, rece şi cu apă pe jos. Mai îţi punea câte 
o cărămidă, să poţi sta toată ziua pe ea. Patul era pliabil, dimineaţa se ridica şi nu-ţi 
dădeau voie să stai pe margine sau să te întinzi. Plus că pedeapsa era 3, 7, 14, 21 de zile, 
şi mâncare îţi dădea o dată la trei zile. În schimb, o dată pe zi îţi dădea câte o cană de 
apă caldă. Aşa s-a îmbolnăvit şi Mircea Vulcănescu, dintr-o astfel de pedeapsă. 

Ce s-ar mai putea spune? Ghinionul nostru era că, după ce-nvăţai atâtea, te mai 
scotea şi la muncă. Munca era grea, obositoare, forţele noastre, reduse, depuneai un efort 
nemaipomenit la muncă şi mai uitai. Seara veneai obosit de la muncă, încât nu-ţi mai 
trebuia nimica, te trânteai pe pat şi dormeai. Şi asta te făcea să uiţi tot ce ai învăţat. Când 
te băga la cameră, iar o luai de la început, iar învăţai. Dar munca aceasta era o muncă 
cu tine însuţi, pentru că, am spus, cea mai grea boală era deznădejdea, era ruina aceasta 
sufletească ce se producea în om, deznădejdea. Când omul începea să nu mai aibă 
încredere în ziua de mâine, când nu mai vedea ziua de mâine, ziua eliberării, îşi pierdea 
puterea de rugăciune, nu mai credea în Dumnezeu, şi astea erau semne grave, de prăbuşire 
sufletească. Or, împotriva acestei prăbuşiri sufleteşti trebuia să lupţi şi, pentru asta, 
trebuia să faci ceva încontinuu, toată ziua. Mai erau dintre noi care mai frecau oase pe 
ciment, luni întregi, şi sculptam nişte Madone, nişte crucifixuri, nişte cruciuliţe, care 
pentru noi era lucruri extraordinar de mari, adevărate bijuterii. Frecai la un os din acesta 
luni de zile până îl făceai o plăcuţă subţire. La Aiud, prin '63, am avut un mic atelier de 
artizanat. Ne-aducea de la bucătărie ciolane pentru prelucrat. Or, băieţii de la bucătărie 
nu le scuturau şi rămânea măduva în ele, care pentru noi constituia o hrană nemaipomenită. 


Ați reuşit să aduceţi astfel de obiecte din închisoare ? 

Da, am reuşit. Mai am câteva. Noi atuncea nu puteam decât să încercăm să ne 
conservăm fiinţa proprie, că posibilităţi prea multe nu aveam, iar când oamenii erau 
credincioşi, cum o fost mulţi, au transformat suferinţa asta în mici opere de artă... 


61. George (Gheorghe) Manu, născut la 13 februarie 1903 în Bucureşti. Doctor în fizică, autorul 
primului tratat de fizică nucleară din România, conferenţiar universitar. A fost arestat la 
21 martie 1948 şi condamnat la muncă silnică pe viaţă. A fost închis la Văcăreşti, Gherla şi 
Aiud. A decedat în închisoarea Aiud la 2 aprilie 1961. Gheorghe Jijie, George Manu. 
Monografie, Editura Elisavaros, Bucureşti, f.a. ; fişele matricole penale din AANP. 

62. Marie Curie (1867-1934), savantă poloneză, laureată de două ori a Premiului Nobel pentru 
fizică şi chimie. Cunoscută pentru cercetările sale în domeniul radioactivităţii naturale şi al 
aplicaţiilor acestora în medicină. 

63. Horia Hulubei (1896-1972), fizician, membru titular al Academiei Române. 

Începusem să vă spun despre atelierul de artizanat. Ce făceam acolo? Se redacta 
atuncea marea cartea a reeducării“. Eu lucram la acest artizanat unde un alt amic de-al 
meu, pictoru” Telu UdroiuS5, a pictat tot ce era de pictat, a făcut tehnoredactarea, cum 
se zice. Şi, dacă găseşti cartea asta s-o citeşti, vei vedea că scrie acolo, printre alte nume, 
şi Udroiu, şi Nicolae Purcărea“f. E scris şi numele meu, ca tehnoredactor, dar eu n-am 
scris niciun articol acolo, n-am dat niciun detaliu. 


Aţi trecut prin încercări deosebite... Cum credeţi că aţi reuşit să supravieţuiți 
detenţiei ? 

Detenţia nu este niciodată bună, totdeauna este nefastă, dăunătoare. De ce ? Pentru că 
problema cea mai grea este cea a umilinţei. Şi comuniştii au avut grijă să ne umilească 
în aşa hal încât să ne dispară orice putere de iniţiativă, de gândire... Ei, şi eurtGate astea, 
în închisoare s-au creat mari opere. Să vorbesc de Radu Gyr“, de Nichifor Crainic? sau 
de alţi mari poeţi care au apărut şi care ne-o ţinut conştiinţa şi sufletul treze ? 

Am mai fost întrebat odată: „Domnule, cum ai rezistat 20 de ani de închisoare ? ” Şi 
am spus: „Cu ajutorul lu’ Dumnezeu”. Pentru că rugăciunea era aceea care ne dădea 
nouă putere zilnică, energia de a mai depăşi o zi. Şi, pe lângă rugăciune, al doilea lucru 
era poezia. Rugăciunea şi poezia au fost elementele de bază care au salvat sufletul 
nostru. Altfel, prăbuşirea era îngrozitoare. De ce? Pentru că după ani şi ani de zile îţi 
creai un echilibru. În închisoare, cu timpul, se statorniceau nişte principii. Cu cât 
treceau anii, cu atâta deveneai... nu mai slab, ci mai puternic, mai rezistent, şi sufletul 
parcă ţi se 'nobila. Am citit întâmplător din Bălcescu, care spune următorul lucru: 
„Închisoarea te obligă la nobleţe”. Ce înţelegea prin nobleţe ? Un minim de solidaritate, 
un minim de corectitudine faţă de tovarăşii tăi de suferinţă. Este un fel de nobleţe, or, 


64. „Despre organizaţia legionară”, volum redactat de către deţinuţii legionari ce au acceptat 
„reeducarea” propusă de comunişti şi care cuprinde articole şi desene de desolidarizare şi 
calomniere a Mişcării Legionare. 

65. Constantin Udroiu, născut la 7 februarie 1929/1930 în Bucureşti. A fost arestat la 16 noiembrie 
1950 şi condamnat la 3 ani închisoare corecțională. A executat pedeapsa în închisorile Stalin 
(Braşov), Jilava, Poarta Albă, Valea Neagră şi Galeşu. A fost eliberat la 12 ianuarie 1954. A 
fost rearestat la 12 aprilie 1958 şi condamnat la 22 de ani muncă silnică. A executat pedeapsa 
în închisorile Jilava, Constanţa, Jilava şi Aiud. A fost eliberat la 18 aprilie 1964. Informaţii din 
fişele matricole penale din AANP. 

66. Într-adevăr, printre numele celor care apar ca semnatari ai volumului figurează cel al lui Nicolae 
Purcărea, nu însă şi cel al lui Udroiu. Gheorghe Andreica, Reeducările comuniste. Eugen 
Turcanu : ruşinea speciei umane, vol. II, Editura Ex Ponto, Constanţa, 2008, pp. 647-650. 

67. Radu Demetrescu (Radu Gyr, 1905-1975). Poet, dramaturg, eseist, gazetar, doctor în litere şi 
conferenţiar universitar. A fost arestat la 4 iunie 1945 şi condamnat la 12 ani detenţie riguroasă, 
pedeapsă redusă ulterior la 6 ani muncă silnică. A executat pedeapsa în închisorile Jilava, Aiud 
şi Văcăreşti. A fost eliberat la 6 iulie 1956. A fost rearestat la 18 iulie 1958 şi condamnat la 
muncă silnică pe viaţă, pedeapsă comutată în 1963 la 25 de ani detenţie riguroasă. A executat 
pedeapsa în închisorile Aiud şi Văcăreşti. A fost eliberat la 24 mai 1963. Informaţii din fişele 
matricole penale din AANP. 

68. Nichifor Crainic (Ion Dobre, 1889-1972), scriitor, poet, ziarist, om politic, doctor în filosofie, 
academician şi teolog. A creat curentul „gândirist” şi a făcut parte din două guverne interbelice. 
A fost arestat la 23 iulie 1947 şi condamnat pentru crime de război la „detenţie grea pe viaţă”. 
A executat pedeapsa în închisorile Jilava, Văcăreşti şi Aiud. A fost eliberat la 24 aprilie 1962. 
Informaţii din fişa matricolă penală din AANP. 

sigur, pentru noi acest lucru era de mare însemnătate şi cel mai important lucru era acela 
de a-ţi păstra coloana vertebrală. Adică să nu te laşi amăgit de şoaptele, de promisiunile, 
de ispita de a face pactul cu diavolul, adică de a deveni turnător. 


Povestiţi-mi, vă rog, momentul eliberării din închisoare. 

Îl aşteptam, fiindcă eu am fost dintre aceia care am rămas la o lună după eliberarea 
celor mulţi. De ce? Pentru că la Aiud lucram la un decantor imens cu mitropolitu' 
Bartolomeu“. Eliberarea, dragă, a fost grea. A fost grea după aceea, pentru că erai căzut 
ca într-o altă lume... Erai altcineva, n-aveai servici... Eu, de bine, de rău, am avut casă, 
dar trebuia să umbli pe la Miliție să-ţi faci buletin, la forţele de muncă să capeţi servici... 
Am căpătat un serviciu, da” parcă te mai gândeai să ai pretenţii... De unde ? După aceea 
am umblat cu şcoala vreo trei ani şi n-am făcut nimic. 


Mai speraţi să vă găsiți soţia ? 
Da. Sigur că da. Ştiam c-o găsesc, pentru că gândea ca şi mine, făcuse închisoare şi 
ea. Şi, într-adevăr, aşa a fost. Ne-am înţeles bine. 


Asta a fost, probabil, una din puţinele bucurii după eliberare. 

Da. Aşa e, una din puţinele bucurii. A urmat o perioadă foarte grea şi, după patru ani 
de zile, în '68, a murit şi tatăl meu. El era deja sclerozat, trebuia să ţie regim, era o 
situaţie foarte critică... Apoi am intrat în conflict cu frate-meu. A fost o poveste 
dureroasă... Îl incomodam, îl deranjam ; ca până la urmă să aflu tragica situaţie că 
informatoru’ din curte era chiar cumnată-mea, soţia lui. Am prins-o cu ceva. Fratele 
meu s-a întâlnit cu un coleg de şcoală care făcuse multă puşcărie, Gula Caranica”, dacă 
aţi auzit de el, un vechi nebun. (râde - n.n.) Macedonean, că macedonenii o fost români, 
dom'le. Gardienii unguri din închisoare zicea: „Moi, eu mai român cum tu”. „Bine, 
dom'le, că eşti mai român cum tu...” Aşa zic eu despre macedoneni, că au fost mai 
români decât noi. Au fost dârji. Şi ce s-a gândit fratele meu ? „Hai să mai stăm de vorbă, 
mai stai şi cu frate-miu de vorbă.” Şi la Securitate când sunt chemat: „Cine a mai fost 
pe la tine?” „Păi, eu ştiu? N-a mai fost nimeni.” „Da' Gula n-a fost?” Eu: „Da, 


69. ÎPS Bartolomeu Anania (Valeriu Anania), născut la 18 martie 1921 în Glăvile, Vâlcea. 
Mitropolit al Clujului, Albei, Crişanei şi Maramureşului, scriitor, poet şi dramaturg. A fost 
arestat în perioada războiului pentru activitate legionară. S-a călugărit la 2 februarie 1942 la 
Mănăstirea Antim din Bucureşti. Student la Conservator, Medicină şi Teologie, a condus greva 
studenţească anticomunistă din Cluj din 1946. A fost arestat la 13 iunie 1958 şi condamnat la 
25 de ani muncă silnică. A executat pedeapsa în închisorile Jilava, Piteşti şi Aiud. A acceptat să 
redacteze volumul reeducării din Aiud. A fost eliberat la 1 august 1964. În perioada 1965-1976 
a fost director al cancelariei Episcopiei Ortodoxe Române din America şi Canada, iar între 
1976 şi 1982 directorul Institutului Biblic din Bucureşti. Valeriu Anania, Memorii, Editura 
Polirom, laşi, 2008, passim ; Cicerone Ioniţoiu, Victimele terorii comuniste. Dicţionar. A-B, 
pp. 40-41 ; fişa matricolă penală din AANP. 

70. Probabil Gheorghe Caranica, născut la 15 septembrie 1917 în Salonic, Grecia. Se pare că a fost 
arestat la 24 ianuarie 1941 şi condamnat la 10 ani de închisoare. A fost internat administrativ 
la 16 mai 1952 pentru 24 de luni la Ocnele Mari, Gherla şi Codlea. În 1955 a fost condamnat 
la 14 ani temniţă grea, pedeapsă redusă ulterior la 7 ani de închisoare şi contopită în pedeapsa 
din 1941. Nu deţinem informaţii despre data eliberării. A fost rearestat la 29 octombrie 1958 
şi condamnat la 25 de ani muncă silnică. A executat pedeapsa în închisorile Constanţa şi Aiud. 
A fost eliberat la 1 august 1964. Informaţii din fişa matricolă penală din AANP. 

dom'le, a fost. Da' n-a fost la mine propriu-zis. A fost un coleg de şcoală de-a' lu' 
frate-miu.” Dar am rămas surprins că ei au aflat. Ştii ? Şi după moartea soţiei, am pus 
o portiţă aicea, lângă a lui frate-meu. Şi el s-a luat de mine : „Ce ţi-ai pus poartă separat, 
să nu mai vedem cine vine la tine ?” „Da, de asta, să nu mai vedeţi cine vine la mine. 
Care din voi v-aţi dus la Securitate şi-aţi spus c-a venit Gula la mine, tu sau soţia ta?” 
„Dar cum te gândeşti că eu mă duc la Securitate să te denunţ? ” „Nu ştiu. Dacă nu tu, 
atuncea Jana.” Şi aşa era... „Şi ca să nu mai vedeţi, să nu vă mai creez probleme, de asta 
mi-am pus poartă separat.” A fost un moment atunci în care mi-am dat seama că cineva 
în curte spune tot. 


Ce aţi lucrat după eliberare ? 

M-a repartizat la o bază de aprovizionare a industriilor. Şi sigur că aveam salariu mic. 
Eram recepţioner la început, primeam marfă. A trebuit să învăţ şi eu să mă obişnuiesc, 
era oţeluri, erau fel de fel de lucruri pe Care trebuia să le cunosc; dacă sunt toate câte 
scrie în avizul de expediţie... După aia m-au trecut ca merceolog. Sigur, aicea se cerea 
mai mult, pentru că tu mijloceai şi aprovizionarea, şi desfacerea. Totul se făcea pe bază 
de repartiție de la minister. Şi ştiai: cutare întreprindere în cadrul repartiţiei are atâta 
cantitate de, de, de... Şi tu primeai documentele, le înregistrai, le centralizai şi după 
eta înaintai la furnizor şi făceai contract cu furnizorul. În acelaşi timp, tu când 
îficepeai să primeşti, trebuia să ştii se desfaci, cui îi dai asta, cui îi dai asta... 

Ați schimbat mai multe locuri de muncă sau aţi rămas acolo ? 

N-am schimbat, să ştii. Am încercat la un moment dat... Se formase la Braşov Cen- 
trala Industrială de Tractoare şi Autocamioane, CIAT, şi-am stat vreo trei ani acolo, tot 
ca merceolog. Şi, după trei ani de zile, cel de la cadre mă anunţă: „Dom'le, dat fiind 
trecutul dumitale politic, nu mai poţi rămâne la o întreprindere de grad ministerial”. Şi 
m-a dus la directorul general, vestitul Trică, care era un zbir cu cei care nu-şi făcea 
datoria. Era faimos, toţi fugeau de el. „Uite, dom'le, eu am făcut detenţie, şi-acuma vine 
şi mă dă afară.” Şi îmi spune ăsta, foarte ciudat: „Dom'le, nu te-am cunoscut până 
acum, dar de şase luni mă lupt să te ţiu. Trebuie să mă înţelegi, acuma nu mai pot, e 
peste mine”. Adică intervenise Securitatea. Dar zic: „Domnule director, am şase zile de 
concediu, vă rog să-mi aprobaţi concediul să mă duc să îmi caut în altă parte”. Zice: 
„Du-te, fă-ţi concediul şi vino la mine şi te aranjez eu undeva, în fabrică”. CIAT-ul ţinea 
de Steagu' Roşu, şi sediul era la Steagu' Roşu. Şi norocu' meu care a fost? Am găsit un 
fost coleg de şcoală: „Ce eşti năcăjit, măi ? ” „Păi uite ce-am păţit”. „Nu-i nimic, vino 
la mine!” M-am dus şi-am rămas acolo până la ieşirea la pensie. Şi când să ies la 
pensie: „Dom'le, nu ieşi, că ne faci un gol nemaipomenit!” M-am dus la fabrica de 
cablu, că mă ocupam cu cabluri şi conductori electrici. Când a auzit directorii şi ăia : 
„Cum? Nu pleca, dom'le!” Acuma ce se întâmplă? Oamenii şi-or dat seama cine 
sunt... Ştii? (râde - n.n.) Mi-am făcut nişte relaţii nemaipomenite. Dădeam un telefon 
şi-l rugam: „Dom'le, trimeteţi-mi, vă rog, cutare şi cutare ! ” ...îmi trimeteau. Dar îmi 
murise soţia în '84 şi mi se tăiase elanu!. Ştii? În '85 aveam 62 de ani... şi dacă aveai 
vechime în câmpul muncii ieşeai la pensie la 60, dacă n-aveai vechime, ieşeai la 62. Or, 
eu, la 62, am zis că îmi ajunge. 

Şi ce ați făcut după pensionare ? 

M-am apucat serios de cioplit lemn. În *70 şi ceva se înființase la Braşov Asociaţia 
Artiştilor Plastici Amatori. Un amic m-a dus acolo şi m-a înscris. Anual se făceau 

expoziţii judeţene şi interjudeţene în cadrul „Cântării României”, la care participam şi 
eu, până când am dat de o doamnă Care venise în comisie, Elena Secoşanu, o vestită 
etnografă. Când am serbat-o la 95 de ani, mi-a spus: „Dragă, capul e limpede, picioarele 
mă lasă”. Şi-a murit, săraca, la 95 de ani. Şi ea îmi spusese: „Dom'le, dumneata ai 
mână, dar n-ai şcoală”. Lucram după ureche. Şi zic: „Ce să fac, doamnă?” „Apucă şi 
studiază etnografia, studiază albume, muzee.” Şi aşa am început, şi vreo trei ani de zile 
am studiat etnografia, tot ce mi-a căzut în mână. Atuncea am învăţat Că totu’ se face după 
o regulă, există nişte legi stilistice ale artei, cum trebuie aranjat şi cum trebuie făcut să 
iasă o armonie. 


Dar aveaţi preocupări legate de sculptură şi înainte să fiţi arestat ? 

În 1943, când eram la închisoare la Alba Iulia, aveam un mic atelier, şi au venit nişte 
elevi ai lui Anghel Papacioc”, părintele de la Techirghiol. Şi cu ajutorul lui am început 
să cioplim lemnul. Mie îmi crea un echilibru psihic, care mă făcea să uit cotidianul, să 
uit cine sunt, să uit în ce lume mă aflu. De aceea am zis că mi-am găsit libertatea în 
cioplitul lemnului. 

După aia am mai tot făcut câte ceva. Ştii? Şi după '64 lucram. Când mi-am făcut 
casa, trebuia să fac ceva... Am discutat cu soţia, care avea un ochi destul de priceput în 
ale artei, şi prima dată am făcut scara. După aceea a trebuit să fac colţarul acela, lada 
asta, mese. 


Revenind la anii de închisoare, ce credeţi, a reuşit sau nu „experimentul Piteşti” ? 


N-au reuşit! N-au reuşit, pentru că după încetarea terorii fiecare, încet, încet, şi-a 
revenit la normal. 


Credeţi că o explicaţie a eşecului poate fi faptul că ei credeau doar în materie şi nu 
au luat în calcul puterea de regenerare a spiritului ? 

Da, s-ar putea, pentru că materia îţi dă o anumită iluzie pe moment. Iluzia trăirii 
veşnice, da’ este doar atât: o iluzie. Materia nu-ţi dă decât să trăieşti cu ce vezi, cu ce 
simţi, cu ce auzi, de azi pe mâine. Însă cea care te propulsează în viaţă, cea care îţi 
creează un drum este partea spirituală. Ea este aceea care te ţine şi care îţi dă tărie să 
lupţi, să treci peste toate greutăţile, să te bucuri dacă-i de bucurat sau să plângi dacă e 
de plâns. Materia nu te poate duce decât la prăbuşire. Iar prăbuşirea comunismului a fost 
aşa de lamentabilă, încât asta dovedeşte că materia, şi numai materia singură, nu te duce 
decât la dezastru. Şi încă ceva... Dacă eşti materialist, eşti şi ateu, nu? Nu crezi decât 
în puterea materiei şi în puterea acestui vițel de aur, a banului şi a văzutului. Ateismul 
merge mână în mână cu materialismul. Nu-ţi creează niciun imbold moral, nu te poate 
duce decât la dezastru şi mai departe la crimă. De ce la ei crima era scuzabilă ? Pe ei nu-i 
interesa că realizează un fapt imoral. Îi interesa doar atât: eşti duşmanul lor, trebuie să 
dispari. Că te omora sau ce-ţi făcea, pentru ei era indiferent. Ei n-aveau niciun proces 


71. Pr. Arsenie (Anghel) Papacioc, născut la 13 august 1914 în Misleanu, Ialomiţa. Până în 1947 
a fost arestat şi condamnat de 3 ori pentru apartenenţă la Mişcarea Legionară. În ianuarie 1947 
a devenit monah la mănăstirea Cozia. În 13/14 iunie 1958 a fost arestat de la mănăstirea Slatina 
şi condamnat la 20 de ani muncă silnică. A executat pedeapsa în închisorile Braşov, Aiud şi 
Jilava. A fost eliberat la 1 august 1964. Din anul 1976 este duhovnicul Mănăstirii Sfânta Maria 
din Techirghiol. George Enache, „Trecerea prin veac a părintelui Arsenie Papacioc”, în Rost, 
anul III, nr. 28, iunie 2005, pp. 10-13; fişa matricolă penală din AANP. 

de conştiinţă, n-aveau niciun proces moral, în care să zică: „Vai, l-am lovit pe ăla sau 
l-am nedreptăţit pe ăsta”. Nu, la ei nu exista aşa ceva. La lecţiile de conştiinţă şi morală 
ei nu c-au lipsit, da” nu le-aveau. i 


Pentru că ați pomenit de crime şi de criminali : cine consideraţi că sunt responsabilii 
pentru ce s-a întâmplat la Piteşti ? 

Laboratoarele Partidului. Cine a creat, a gândit şi-a frământat această problemă. Că 
o fi Ana Pauker şi Teohari Georgescu, că o fi Nicolschi şi Dulgheru sau c-au venit de mai 
de sus. Pentru că metoda e a lu’ Makarenko şi-a lu’ Pavlov. Ei sunt cei care au aplicat 
metoda în Rusia : reeducarea prin ei înşişi. Dar Makarenko a aplicat această metodă pe 
nişte criminali, pe nişte bandiți. 

Pe nişte copii, în fond. 

Da. 

Cât timp v-a luat după ieşirea din închisoare să vă reveniți fizic şi sufleteşte ? 

Aş vrea să vă spun ceva. E o problemă greu de explicat, dar, odată ce-ai avut o 
traumă, nu mai eşti acel om care ai fost înainte. Pe undeva îţi apare în vis, cel puţin, 
coşmarurile se ţin de tine tot timpul, îţi apare o întâmplare care te face să zici: „parcă 
sunt la Piteşti, parcă trăiesc Piteşti”. Începând de la un afront, de la o nemulţumire, vezi 
că nedreptatea te urmăreşte. Toate se încadrează în această oală a „Piteştiului”. Cel mai 
grav e „Piteştiul după Piteşti”, pe care l-am trăit şi care de multe ori ne urmăreşte. Nu 
scapi de Piteşti niciodată... Oricât te-ai crede tu de echilibrat, oricât ai crede că trăieşti 
într-o armonie. La mine a fost norocu' c-am îmbrăţişat sculptura în lemn, care-mi dădea 
iluzia unui echilibru. 

Dar după '89 lucrurile au fost aşa întortocheate, dom'le. Virgil Măgureanu a ţinut să 
dilueze tot, să ascundă tot. Când s-a încercat să se facă grupul Piteşti, s-a opus Ticu 
Dumitrescu. Când a încercat Gavrilă să facă fundaţia luptătorilor în munţi, s-a opus Ticu 
Dumitrescu. S-a opus pentru că aşa avea ordin de la Măgureanu. Şi după aceea: „să nu 
se formeze un grup care să fie mai puternic decât Asociaţia 2”. 

Am auzit, de exemplu, că Ticu Dumitrescu a făcut o afirmaţie, că la Braşov toţi au 
fost informatori. E suficient ca să arunce anatema asupra tuturor şi eu, care mă ştiu cu 
conştiinţa împăcată, nu faţă de oameni, da’ faţă de Dumnezeu, că n-am fost informator, 
sigur că încep să fiu frământat de problemă. Să strig? Să urlu? Cui să strig? Cui să 
urlu? Cui îi pasă de mine? Nu-i pasă nimănui. Dar pe mine mă macină, mă roade 
această afirmaţie. Da’ zic şi eu: „Tu eşti cel indicat să arunci cu piatra ?” E foarte greu. 
Exista aicea la Braşov un cetățean” despre care s-a auzit c-a fost informator, dar era ca 
vai de el. Topit, sărac şi de toate. Şi venea pe la Asociaţie pe la noi, lumea se ferea de 
el, până când într-o zi le-am spus: „Ce-aveţi cu omul ăsta?” „Păi a fost informator.” 
„Păi măi, a fost informator, dar voi ştiţi că el a fost la Piteşti şi din cauza asta a rămas 
bătut în cap? Voi ştiţi lucrul acesta ? ” Şi atunci o încetat cu toţii. De-asta zic că-i foarte 


72. Asociaţia Foştilor Deținuți Politici din România. 

73. Probabil Mihai Şofron, născut la 16 septembrie 1926 în Sighetu Marmaţiei, Maramureş. A fost 
arestat ca student la 9 iulie 1949 şi condamnat la 15 ani muncă silnică. A executat pedeapsa în 
închisorile Cluj, Piteşti şi Gherla. A fost eliberat la 29 noiembrie 1959. Informaţii din fişele 
matricole penale din AANP. 


192 EXPERIENŢE CARCERALE ÎN ROMÂNIA COMUNISTĂ 


greu să arunci anatema, că ăsta a fost informator. Ăştia sunt vinovați? Ăştia sunt nişte 
victime, măcar unii dintre ei. 

În fond, neamul creşte în istorie prin fapte de luptă măreţe şi prin bogății, dar trăieşte 
şi prin marea lui linie de onoare şi demnitate pe care o trasează în istorie. Fără acest 
lucru nu se poate concepe şi nu se poate vorbi despre un neam deosebit. Şi trebuie să 
ţinem socoteală şi de cei care o fost afară, care nu au fost în închisori, că nu toţi o dat 
dovadă de laşitate. Totuşi, marea masă a intelectualilor a fost laşă şi supusă. Noi spunem 
că deţinuţii şi luptătorii anticomuniști o fost aceia care n-o făcut altceva decât să dea linia 
de onoare neamului. Se va vorbi în istorie: „Nu, românii n-o plecat capul. Românii n-o 
îngenuncheat, s-o luptat, pentru că în nicio ţară rezistenţa n-o fost aşa de mare”. A 
trebuit să vină o comisie făcută de domnul Băsescu ca să ateste faptul că a fost 
comunismul aşa cum a fost? Când sunt atâtea dovezi şi mai suntem în viaţă noi, cei care 
putem spune ? Sigur, unii au beneficiat de ospăţul lor, dar sunt atâţia care o trăit greu. 

Şi ceea ce ne doare astăzi este faptul că mulţi zic: „Da' ce mai vor şi boşorogii 
ăştia?” Da’ boşorogii ăştia au format cândva coloana de oţel a rezistenţei româneşti, 
cum spunea cineva, aşa cum am fost, prin munţi, pe unde am fost, am mers pe acest 
drum. E foarte dureros când auzi astăzi aceste manifestări. Şi ştii ce se întâmplă ? 'Toate 
ţările caută să-şi aibă eroii lor, adunaţi toţi la un loc, că orice soldat care moare pe front 
e un erou, chit că trage o dată sau de o sută de ori. Şi noi socoteam că patria este în 
pericol şi conştiinţa asta ne-a obligat să renunţăm la tinereţea noastră, la viaţa noastră, 
pentru apărarea patriei. Ei, sigur, acuma când toate-s altfel, când este aşa-zisa libertate, 
omul nu se mai gândeşte că a fost cum a fost, cât de uşor sau cât de greu a fost. 

Parcă şi astăzi este îngrozitor să-ţi aminteşti momentele prin care ai trecut. Şi mai e 
ceva: astăzi, prin cuvinte, nu mai poţi să redai nici teama, nici groaza, momentele 
acelea încrâncenate... Le povesteşti, dar nu mai ai trăirea, şi de aceea la un moment dat 
ţi se pare diluată toată povestea, încât renunţi să mai povesteşti. Şi apoi, toate aceste 
dureri sunt aşa de mari, reclamă foarte multă încărcătură sufletească pentru cel neavenit. 
Pentru că cei de afară sau chiar cei din alte închisori nu pot înţelege cum s-a ajuns ca 
omul să devină neom, cum s-a ajuns ca tu să te răzvrăteşti împotriva ta... Şi de aceea, 
cum zicea cineva: „Durerile mari sunt mute”. Sunt mute pentru că trebuie să taci. Azi 
citesc, scriu şi eu câte ceva din amintirile acestea. Au scris câţiva şi vor mai scrie şi alţii, 
pentru că despre Piteşti se va scrie mult... Încerc să redau o zi la Piteşti, cu toate 
supliciile pe care le trăiam noi, da-i aşa de greu, încât la un moment dat nici nu mai îmi 
vine să povestesc. De ce? Pentru că lumea n-o să înţeleagă niciodată ce s-a întâmplat 
acolo... Dar, mă rog, hai să zicem că important e să fie o mărturie a acelor zile trăite 
acolo, a ceea ce noi a trebuit să îndurăm. Şi prin asta nu facem altceva decât să arătăm 
adevărata faţă a comunismului. Pentru că asta a fost comunismul : ură şi luptă de clasă. 

Ce mai poţi să vorbeşti acuma despre Piteşti sau despre Gherla, cât era groaza de 
mare ? Sigur, se pot spune atât de multe... Am trecut prin situaţii duse peste puterea de 
înţelegere a omului, gen Piteşti-Gherla, în care noi nu am fost decât nişte bieţi cobai în 
încercarea lor de a-şi experimenta toate ideile. Aşa cum spunea domnul Trifan”, s-a 


74. Probabil Traian Trifan (1899-1990). Avocat, doctor în drept, comandant legionar. A fost 
arestat la 5 aprilie 1941 şi condamnat la 16 ani muncă silnică. A executat pedeapsa în 
închisorile Aiud, Codlea, Gherla şi Cernavodă. În detenţie la Aiud a făcut parte din grupul de 
credincioşi care l-a influenţat, printre alţii, pe Valeriu Gafencu. La 12 septembrie 1958 a mai 

ajuns acolo încât să se zică: „Domnule, robul nu are voinţă”. Într-adevăr, n-are. Ce 
puteai să faci în faţa directorului sau a gardianului ? Chiar nu trebuia decât să te supui, 
să zici: „Da, să trăiţi! Am înţeles, să trăiţi! ” Că dacă nu, sigur urmau repercusiuni: 
izolare, pedepse, bătăi şi aşa mai departe. Ca în final să se ajungă la dezumanizare, că 
asta au căutat ei: o dezumanizare a omului. Ei vroiau să nu ieşim cu aşa-zişii „lauri” pe 
frunte, ci să ieşim de acolo nişte oameni distruşi, fără moral, fără onoare, fără a mai 
putea privi în faţă pe altcineva. E, sigur că în final n-a fost aşa. 

Eu vreau să sintetizez. Povestea e lungă, sunt atâţia şi-atâţia ani, am trecut prin atâtea 
suplicii, cascade, cum vreţi să le ziceţi, dar vreau să vă spun un lucru : există un eroism, 
un minimum de eroism, şi omul rezistă. Această rezistenţă o ai indiferent că taci, că dai 
din cap şi zici ca el... Se creează în sufletul tău această putere, această fortificare 
psihică, încât omul zice : „Da, dom'le, am fost şi eu un erou prin rezistenţa pe care am 
opus-o la toate suferinţele, la toate ispitele care-or trecut”. 


Bine, eu vă mulțumesc mult. 
Să vă dea Dumnezeu sănătate. 


primit o condamnare administrativă de 48 luni. A executat pedeapsa în închisorile Culmea şi 
Periprava. A fost eliberat la 12 septembrie 1962. Sfântul închisorilor. Mărturii despre Valeriu 
Gafencu, adunate şi adnotate de monahul Moise, Editura Reîntregirea, Alba Iulia, 2007, 
pp. 39-44; http ://www.hotnews.ro/stiri-arhiva- 1029063-serial-sfintii-inchisorilor-traian- 
trifan-avva-erou-demnitatii-crestine-romanesti.htm, accesat la 25 septembrie 2008 ; fişele 
matricole penale din AANP. 


Gheorghe Urdea 


S-a născut la 23 aprilie 1932 în Grid, judeţul Braşov. Naţionalitatea: română. 
Religia : ortodoxă. Studii : liceale. Profesia : tehnician. A fost arestat la 7 iunie 1951 şi 
condamnat la 7 ani închisoare. A executat pedeapsa în închisorile Făgăraş, Sibiu, Jilava, 
Gherla. A fost eliberat în 1954. La data interviului, locuia în Braşov. Interviu realizat de 
Andrei Lascu la 24 martie 2007. Transcrierea şi tehnoredactarea interviului - Dan 
Drăghia. Editarea - Adrian Sandu. Interviul se află în AIO-IICCR, având cotele 35, 36. 


Cu ce impresii aţi rămas de la venirea trupelor sovietice ? 

La auzu” că vin ruşii, că aşa li se spunea, nu sovietici, lumea intrasă în panică, pentru 
că se ştia de pârjolu” ce rămâne în urma lor, deşi de-acuma veneau, chipurile, ca aliaţi. 
Toată lumea fugea din sat, cu căruţe, cu alimente, fiecare cu ce putea, femeile s-ascun- 
deau... Era o teamă extraordinară. Deci de la primii paşi pe care i-au făcut în ţară s-a 
imprimat o teamă faţă de aceşti năvălitori. Am stat în pădure cam cu tot satu’, pentru că 
ei luau tot ce găseau în drumul lor. Atâta erau de reduşi, încât a fost cazuri când s-au dus 
cu un ceas mare la un ceasornicar şi îl amenințau să le facă două sau trei ceasuri mai mici 
din el. Şi erau şi femei înrolate în armata lor şi când au dat prin case de lenjeria femeilor 
de-aici, se-mbrăcau cu furou’ peste manta. Nu ştiau nici să spună cât e ceasu' sau ceva 
de felu’ ăsta. Erau cu cai şchiopi, prăpădiţi, cu roţile rupte la căruţă, dar aveau în schimb 
tablou” lu’ Stalin purtat ca o plancardă (sic!). 

În sfârşit, aicea poporu' a suferit foarte mult, că în urma armistiţiului încheiat 
poporul sovietic a trebuit să fie despăgubit, şi acest jug greu al armistiţiului a fost pus 
doar în gâtu' ţăranilor, pentru că muncitorii n-au contribuit cu nimica pentru plata 
acestor despăgubiri, că lucrau pentru Sovrom-Tractor, peste tot. Însă dânşii primeau 
salarii, or, la tară, nu se primea nimic. La ţărani li se luau cerealele, grâul, tot ce 
produceau, erau încărcate în căruțe, se alcătuiau convoaie întregi şi se duceau toate la 
baza de recepţie, în Şercaia, distanţă vreo cinci kilometri. Şi dacă se întâmpla ca unui 
ţăran să i să rupă o obeadă de la o căruţă, de la o roată, şi nu ajungea cu căruţa în ziua 
respectivă la destinaţie, era arestat. Spuneau că-i sabotor... Pân-atuncea noţiunea de 
sabotori în ţara noastră ni” nu era. 


Care a fost efectul cotelor asupra satului dumneavoastră ? 

Păi se impuneau cote, dar, cum la noi pământul era mai sărac, necesita multă muncă, 
îngrăşăminte naturale, bătrânii nu mai puteau să lucreze pământu' şi aproape la toţi 
pământu” nu producea atâta cât trebuia să dea, şi-atuncea erau arestaţi. Atât s-ajunsese, 
încât au fost arestaţi că nu şi-au achitat cotele... Şi li se lua din case tot, li se confisca 

şi ultimu” purcel din curte. Bătrânii trăiau din pământu” pe care-l avea, dar, pentru că nu 
putea să-l lucreze, îl dădea la un vecin sau la un alt om care avea putere de muncă mai 
multă şi care îi dădea din produse, da’ acum omul era obligat să plătească o cotă indi- 
ferent dacă pământul era sau nu muncit. Şi trebuia să dai cotă de lapte şi dacă n-aveai 
vacă. La fel, era cotă de ouă... La prăvălie, oriunde, femeile se ducea numai cu coşu' 
cu ouă, că altminteri nu primea nimic, nici sare, nici petrol, cum era pe atunci, adică 
lucruri necesare. Nu mai spun că p-ormă era problema cu îmbrăcămintea. Decât 
muncitorii primeau cartele pentru îmbrăcăminte. Şi eu am o cartelă... Dac-o găsesc, v-o 
arăt! Atâtea puncte: bocanci, haine, bumbac pentru ţesut. Şi totul se dădea numai 
contra cote. În felu’ ăsta, prin suferinţe şi umilinţe, s-a creat o antipatie pân’ la duşmănie 
faţă de comunişti. 

În ce fel aţi fost afectat dumneavoastră de instalarea noului regim ? 

Eram la liceu şi ne punea să strigăm : „Stalin şi poporu” rus libertate ne-a adus ! ” Eh, 
gândiţi-vă dumneavoastră, cum puteam face treaba asta când noi şi familiile noastre eram 
flămânzi ? Şi nu ne primea în şcoală dacă părinţii aveau pământ, sau nu ne primeau dacă 
nu erau înscrişi în CAP. Până nu s-a făcut CAP-u', ca să mă-nscriu la şcoală trebuia să 
duc un certificat de paupertate (sic ! )... sau, cum se spunea, certificat de stare materială, 
cum că familia mea deţine mai puţin de 5 hectare de pământ arabil. Şi-atunci, luam un 
certificat al altui sătean, care să numea tot Urdea, şi mă-nscriam în şcoală. Şi-a mers 
treaba asta. Pă urmă s-a făcut CAP-urile şi nu mai era nevoie de aşa ceva, dar veniseră 
alte necazuri. Dacă până atuncea era o fericire, un ajutor să ai un neam, o rudă, pe 
cineva peste graniţă, în Apus, acuma ăla erai. Gata, n-aveai ce căuta nici în şcoală, nici 
nicăieri... 

Ei, şi ce se-ntâmplă... cum s-au făcut înscrierile în CAP ? Cu bâta, cu arestarea! De 
exemplu, taică-meu a fost arestat şi, când a venit după câteva zile, s-a oprit la primărie 
şi de-acolo a venit acasă: „Băieți, m-am înscris în CAP”. Deci vă daţi seama cam ce 
muncă de lămurire a primit... Şi aşa se proceda. 


Familia dumneavoastră era una bogată ? 

Noi am foșt o familie săracă, dar muncind, desigur, într-un decurs de... ani, să 
acumulează ceva. Eu am fost copil de ţărani. Şi marele nostru pictor, Grigorescu, la casa 
lui memorială, pe prima grindă, scrie : „Sunt copil de ţăran şi mă mândresc cu aceasta”. 
Aşa şi eu. Noi n-am avut niciun servitor niciodată, nici slugă, cum se spunea. Eram trei 
băieţi şi-o fată şi noi eram slugile. N-am avut tractor, n-am avut moară, nimic. Şi, cu 
toate astea, tata a fost declarat chiabur. 


Studiile unde le-aţi urmat ? 

În copilărie am plecat la Liceu’ „Radu Negru” din Făgăraş, unde s-a format ur 
nucleu foarte puternic anticomunist. Nu eu l-am format. Căpetenia era Ion Gavrilă 
Ogoranu!, unv’ din cei mai mari luptători anticomunişti, care a murit mai dăunăzi?. 
Domn'e, ne educase profesorii de la noi, încât ne făcuse să fim mândri de faptul că 
purtăm uniformă, de faptu' că avem un chipiu pe care scrie „Liceu' Radu Negru”, de 
faptu' că purtăm emblemă. După război, la liceu veniseră aşa-zişi refugiaţi, printre care 


1. A se vedea nota 11, la p. 11. 
2. Ion Gavrilă Ogoranu a decedat la 1 mai 2006. 

Hlibiciuc?, un oarecare Trifan, Martinov, Guja Veniamin“... Noi, ospitalieri, sigur că 
ne-am purtat foarte frumos şi i-am asimilat în internat, unde eram în jur de 140 de elevi. 
Aici, de altminteri ca şi în liceu, majoritatea eram copii de ţărani. Clasa muncitoare la 
timpu” respectiv era foarte subţire sau aproape deloc. Da' ei venise aici ca intruşi, nu 
veniseră ca refugiaţi. Ajunşi la internat, ăştia ne scotea la defilare, să strizăm lozinci 
d-ăstea, cum v-am spus. Dacă ei spuneau că laptele-i negru, trebuia să-i răspunzi că-i ca 
zmoala (sic! ). Or, noi nu puteam să spunem aşa ceva. Păi cân’ ne-a spus nouă la ora de 
botanică şi de ştiinţe naturale de Miciurin şi de Timiriazev, de toate bazaconiile, cum 
a obţinut încrucişarea între grâu şi pir, şi noi trebuia să batem din pălmi... Or, noi ştiam 
că e minciună. Şi, cum aveam nişte reviste din Apus, am spus: „Uite, domn'e, Luther 
Burbank” a obţinut prune fără sâmbure şi alune fără coaje...” Atunci am fost invitat afară 
după ore şi m-au întrebat de unde ştiu. Am vreo legătură undeva sau ceva? Vă daţi 
seama că n-aveai voie să gândeşti altminteri decât ei. 

Nu mai spun : la internat era o disciplină... la masă eram toţi odată şi întâi se spunea 
rugăciunea ; după ce se servea masa, iar. Azi o spuneam eu, mâine o spunea următoru”. 
Fiecare ştia când e ziua lui de rugăciune. Când au venit comuniştii asta dispăruse, pentru 
că se pusese steaua şi Ana Pauker... Ce-o fi avut şi-asta cu poporu” român în comun nu ştiu. 


Să înțeleg că începuse impunerea noilor norme de conduită ? 


Păi da. În liceu, astăzi aşa, mâine aşa, părerile s-au tot ascuţit... unu” contra ăluilalt. 
Aicea fiind adunaţi o masă omogenă de elevi, desigur că deţineam la un moment dat 
majoritatea, dar foarte repede s-a întors problema. Au interzis participarea elevilor la 
slujbele de duminică şi nu aveai voie să pleci din internat fără bilet de voie. La poarta 
internatului era un lacăt cât o roată de căruţă şi eram supravegheați de pedagogi din 
uzină. Nu vreau să fiu înţeles greşit, că aş avea vreo repulsie faţă de cuvântu' „muncitor”, 
Doamne fereşte ! Dar aduseseră pedagogi muncitori, şi nu orice muncitori, nu muncitori 
cinstiţi şi corecţi şi d-ăştia, au adus unelte de-ale lor, cum erau şi în instanţele de judecată 
asistenţi populari, care stătea de-a dreapta şi de-a stânga judecătorului. E, ce putea 
cunoaşte un asemenea asesor popular? Nimic! Da’ el trebuia să ştie atât numa’: să 


3. Anatolie Hlibiciuc, născut la 11 iunie 1932 în Borceag, Basarabia. Florentin Olteanu, Laura 
Dragomir, Elevi basarabeni în refugiu la Făgăraş, comunicare la Simpozionul internaţional 
„Stat şi viaţă privată în regimurile comuniste”, Făgăraş - Sâmbăta de Sus, 3-5 iulie 2008. 

4. Veniamin Guja, născut la 31 ianuarie 1928 în Lipcani, Basarabia. Florentin Olteanu, Laura 
Dragomir, Elevi basarabeni în refugiu la Făgăraş, comunicare la Simpozionul internaţional 
„Stat şi viaţă privată în regimurile comuniste”, Făgăraş - Sâmbăta de Sus, 3-5 iulie 2008. 

5. Ivan Vladimirovici Miciurin (1855-1935), biolog şi genetician rus. Membru de onoare al 
Academiei de Ştiinţe a URSS (1935). Autor a diverse sțiuri şi hibrizi de plante, de noi metode 
şi tehnologii agrotehnice. În 1913 a refuzat o ofertă de a emigra în SUA sau de a-şi vinde 
fondul de colecţie. În 1934 a creat un laborator genetic care actualmente îi poartă numele. V.B. 
Govoruhina, L.P. Peregodova, „Ivan Vladimirovici Miciurin”, în Z. V Miciurin i tambovskii 
krai, Tambov, 2005, pp. 4-6. 

6. Kliment Arkadievici Timireazev (1843-1920), savant, botanist, istoric al ştiinţei din Rusia. 
Unul din fondatorii ştiinţei ruse privind fiziologia plantelor. A studiat, în mod special, procesul 
fotosintezei, pentru care a elaborat diverse dispozitive de cercetare şi inovare. A diseminat 
darwinismul în Rusia. Genkel P.A., K 125-letiu so dnea rojdenija K.A. Timireazeva, tom 15, 
vol. 3, Moscova,1968, passim. 

7. Luther Burbank (1849-1926), botanist şi horticultor american. 

ceară pedeapsa capitală oricui. Şi pedagogii ăştia ne supravegheau şi sala de meditații. 
Acolo, după ora închiderii, cursu’ superior aveam voie să mai stăm. Şi s-a cântat într-o 
seară acolo „Somnoroase păsărele”. Cum o să uit aşa ceva? E, a doua zi s-a făcut 
anchetă mare, că s-au cântat cântece legionare. Păi vă daţi seama că pedagogii ăştia dacă 
auzea cântând o păsărică zicea că ş-aia-i legionară, domn'e ? 

Cum aţi reacționat dumneavoastră, ca elev de liceu, în acest context ? 

În liceu s-au făcut atunci primele pregătiri pentru luptătorii din Munţii Făgăraş. Toţi 
luptătorii din Munţii Făgăraş au fost pregătiţi în Frăţiile de Cruce, la Liceu' „Radu 
Negru”, la Liceu” de fete „Doamna Stanca”, cât şi-n alte cercuri de prieteni. Lor li s-a 
alăturat toată Ţara Făgăraşului, da' nu neapărat din punct de vedere al ideologiei, ci 
pentru cinste, dreptate şi mai ales pentru a scăpa de umilinţă. Ţăranii nu erau învăţaţi să 
nu creadă în Dumnezeu, să nu să-nchine, să fie obstrucţionaţi. Păi la mănăstire la 
Sâmbăta ani în şir nu a fost voie să mergi... Erau barate drumurile, nu numa” pentru 
drumeţi sau excursionişti, ci şi pentru ţărani. Din sat când se ducea cineva în munte după 
lemne trebuia să aibă bilet de la primărie, pentru că era legătură între săteni şi cei din 
munţi, că altfel nici nu ar fi putut să reziste. 

Şi-n urma la toate treburile ăstea, în urma unor discuţii şi aşa mai departe, când am 
venit la internat, mi-am găsit patu’ din dormitor scos în curte. Şi dac-am întrebat: „Ce 
se-ntâmplă, domnule ? Care aţi îndrăznit ? ”, mi s-a spus: „Zi mersi c-ai scăpat... Ia-ţi 
patu’ şi pleacă! ” Am plecat şi mi-am găsit o gazdă. Acolo, în cameră, mai stăteam cu 
un coleg, Ovidiu Urdea, fost medic. N-a avut nicio legătură, nicio tangenţă cu problemele 
mele şi nici nu i-am povestit niciodată nimic, că dacă vroiai să-i faci un bine cuiva, nu 
trebuia să-i povesteşti nimic. Dar la gazdă, în mod curios, mă tot vizita un consătean 
de-al meu, de la şcoala de chimie din Făgăraş. Io n-am bănuit nimic, nu mi-am dat 
seama. Nici n-am discutat cu el nimic, doar discuţii d-astea neutre, nu mă pronunţam că 
nu-s de acord cu comuniştii. Şi mai aveam de dat la clasa a X-a două examene şi la a XI-a 
patru, şi urma bacalaureatul... şi am fost arestat. 


Vă mai amintiţi cum a decurs arestarea ? 

Nenorocirea a venit când mă pregăteam pentru chimie, la bacalaureat. Între timp, 
cetatea din Făgăraş să transformase în puşcărie şi, într-o noapte, am visat că s-au deschis 
porţile cetăţii şi io am fugit în'untru. Şi-mi ziceam io mie, în vis: „E, am şi eu ocazia 
acum să văd cum e-n puşcărie”. Pentru mine a fost foarte interesant. În timpu’ acesta, 
cineva m-a mişcat. M-am trezit foarte surprins : în casă lumină, nu ştiu câţi erau, patru, 
şase, gazda era sculată, colegii erau sculaţi, numai eu dormeam. „Cum te cheamă?” 
Parcă ei nu ştiau... M-au luat, mi-au pus cătuşele la mâni, ochelari vopsiți la ochi şi m-au 
urcat într-o maşină. 


Ancheta a început la Făgăraş ? 

Da, primele declaraţii le-am dat la Făgăraş şi primele ciomăgeli le-am încasat tot 
aici... Era unu” Stoica, securist, nu ştiu dacă i se nimereşte numele, unv’ era Ciungu, 
da’ nu era/poreclit, pentru că-ntr-adevăr nu avea o mână, şi ăsta era cel mai de temut în 
bătăi, cel mai criminal, cel mai odios. Mai era unv’ ciupit de vărsat pe faţă... Odată am 
văzut întâmplător cum pe stradă a oprit un preot şi l-a zguduit de barbă. Aveai impresia 


8. Octavian Stoica. Locotenent-major, comandantul Securităţii din Făgăraş. A condus mai multe 
acţiuni împotriva partizanilor din zonă. Doina Jela, op. cit., p. 264; Ion Gavrilă Ogoranu, 
Brazii se frâng, dar nu se îndoiesc, vol. IV, Editura Mesagerul de Făgăraş, 2004, pp. 40, 45-46. 

că e Satana pe pământ. Nu cred că era sănătos la minte, nu pot să cred că era normal la 
cap. Să-ntâlneşti un om pă care nu l-ai văzut în viaţa ta, care nu ţi-a făcut nimic, nu ştii 
ce hram poartă, şi să-ncepi să-l baţi... Da’ aveau curaju” ăsta să bată pentru că ştiau că 
e lipsit de apărare, că nu ştiu în alte împrejurări dac-ar fi avut acest curaj. 


Care erau condiţiile de detenţie din Făgăraş ? 

Cum eram legat la ochi, m-a băgat acolo, m-a trântit într-o încăpere unde n-am văzut 
nimic-nimic. M-a dezlegat la ochi, mi-a luat cătuşele de la mâni şi-acolo am dat peste-un 
cetăţean p-un prici. Se pomeneşte mult cuvântu' ăsta, „prici”, şi să vă explic ce era: era 
ca o poliţă de lemn pe care era bătute scânduri. Imediat pe cetăţeanu” ăsta l-a luat d-acolo 
şi l-a dus. Nu l-am văzut bine la faţă, nu ştiam cum îl cheamă, nu ştiam nimic. Şi-am 
rămas singur în beznă şi n-aveam curaju” nici să merg doi paşi în stânga sau în dreapta, 
sau să văd măcar pereţii să-i pipăi de jur împrejur. Mi-era frică să nu cad, că în cetate 
la Făgăraş erau legende şi poveşti d-ăstea de la Maria Tereza, că erau camere de tortură, 
şi era ceva... Fecioara de Fier îi spunea, unde erau aruncaţi oamenii, şi-acolo erau nişte 
cuțite, nişte săbii, şi era-n legătură cu Oltu”, care îi ducea pe cei morţi... Şi-mi imaginam 
o Fecioară de Fier... În sfârşit, mi-era frică. Mi-era frică, n-aveam decât 18 ani. Și nici 
n-am putut să mănânc nimic, desigur. Dar ce puteam să mănânc ? Ce ne dădeau ei. Şi ce 
se întâmpla ? Când deschideau uşa, trebuia să te întorci cu faţa la perete. N-aveai voie să 
vezi faţa celuia care a intrat sau a ieşit din celulă. Nu numa’ mie mi s-a-ntâmplat treaba 
asta. Au fost alţii care au suferit... poate mult, mult mai mult decât mine. Dar eu spun 
ce-am păţit eu. Şi aveam un castron cu o lingură... N-am gustat câteva zile ce ne dădeau 
ei. Puneam castronu' acolo jos, că-mi spunea: , ÎI laşi aicea ! ” Şi se adunau şobolanii în 
celulă, treceau peste mine, şi stăteam pe prici cu ochii închişi punându-mi mâinile la 
ochi, nu care cumva să mă muşte de faţă. Dar treceau şobolanii în voie peste mine... 

Şi în primele două luni n-am ştiut dacă e zi sau noapte, dacă-i ora patru sau ora cinci. 
Şi numa’ dup-aceea a început ancheta. Întâi ne băga acolo, cred, ca să ne demoralizeze, 
să ne termine. 


Ancheta cum a decurs ? 

După ce au început să mă scoată la anchetă, alt chin, de altă natură. Când am văzut 
razele luminii a trebuit să închid ochii. Irisul nu putea să mai primească lumină. 
Devenisem ca o cârtiţă din punct de vedere al vederii (sic !). La scoaterea spre anchetă, 
legat la ochi, împins, ţinut de o mână... spunea numa’ : „Urci! ” Şi urcai două-trei scări. 
„Cobori ! ” Coborai. „Dreapta! Urci! Stânga! Cobori! ” Aşa era. „Pe burtă! Târâş! ” 
Şi m-am târât odată pă burtă la comanda tâmpitului, pentru că era un ţigan, că am avut 
ocazie să-l văd. De ce să-i zic rrom, dacă era ţigan? De ce să-mi zică mie cineva 
maghiar sau evreu, dacă sunt român? Nu-nţeleg de ce nu să-mpacă fiecare cu ce e, că 
nu ne-am ales noi, n-am făcut noi cerere să fim români, ortodocşi sau altceva. În fine. 
Şi, târându-mă pe jos, am auzit ceva duduind aşa şi, cum m-am apropiat, simţeam şi 
căldură, şi mi-am dat seama că e vorba de o sobă... Am crezut că mă bagă într-un cuptor. 
Vă daţi seama ce spaimă de copil era acolo? Puteam să rămânem cu fel de fel de 
dificultăţi mentale. Şi p-ormă, legat la ochi, mă ducea până în birou la anchetator. 
Anchetatoru' meu trăieşte şi acum, locuieşte aicea în Braşov, pe Mihai Viteazu undeva 
acolo, da’ nu vrea să primească nici ziarişti, nici pe nimeni. Se numeşte Urzică?. Şi 


9. Traian Urzică, anchetator. Ion Gavrilă Ogoranu, Brazii se frâng, dar nu se îndoiesc, III, 
Editura Marineasa, Timişoara, 2004, p. 95. 

acolo în birou la el trebuia să stau cu ochii închişi şi cu mâna aşa la ochi, pentru că nu 
puteam să văd. Şi dă-i, şi dă-i, bătăi din stânga, bătăi din dreapta: „Semnează aici ! ” Şi 
să ştiţi că de multe ori am semnat ca să scap de ei... 

În timpul detenţiei din Făgăraş aţi reuşit să intraţi în contact cu alți deţinuţi sau aţi 
rămas singur în tot acest timp ? 

Aici la Securitate, înspre terminarea anchetei, m-a mutat într-o celulă, tot singur, 
bineînţeles, dar aveam lumină, că era un gemuleţ sus, cam la-nălţimea unui om. Şi acolo 
am auzit o voce: „Măi, cine eşti acolo? De unde eşti?” Eu, novice, începător, am spus 
cine sunt. Şi ce se-ntâmplase ? Alt deţinut, din altă cameră, a auzit; mai vechi, cu 
experienţă acolo şi m-a-ntrebat. În timpu’ ăsta gardianu’ dăspre care v-am spus că 
ştiu că era ţigan a deschis uşa: „Ai vorbit?” „Am vorbit.” „Cu cine ai vorbit?” „Nu 
ştiu!” L-a scos şi pe celălalt. Era un deţinut, Leluţiu Ioan”. Era din Olteț, de lângă 
Făgăraş. Acest Leluţiu Ioan era militar, pentru că era îmbrăcat în uniformă, şi a fost 
arestat tot în legătură cu luptele din Munţii Făgăraş. Ei, şi după ce am încasat-o aşa de 
zdravăn de la acest ţigan... -zilele s-au scurs tot aşa, cu hurduieli, cu înghioltăli, cu bătăi, 
cu treburi d-astea. 


După anchetă ce a urmat ? 

După anchetă, de-aci ne-a dus la penitenciar la Sibiu, unde am început să iau legătură 
cu mai mulţi deţinuţi. Şi aici tot izolat am fost, iar cu cei din grupu’ nostru n-am putut 
lua legătură nici aicea, că noi din 40 de elevi am fost arestaţi 21. Probabil au vrut să fie 
jumătate plus unv’. 

Aici la Sibiu, alte suiprize. M-am întâlnit cu profesori de-ai noştri, că au fost arestaţi 
Săbăduş!, profesoru’ de chimie Florescu, Ursu!?, care a murit în puşcărie, Cornilă 
Şerban!?, care a fost marginalizat sub munte, în satu’ Lisa. Nu ştiu ce-a fost în capu” lui, 
că era un profesor eminent, dar a fost primu” care a atacat partidele istorice în plin 
centru’ Făgăraşului. El n-a ştiut probabil ce-nsemnează comunism şi la un moment dat, 
nefiind de acord cu ei, a fost marginalizat în satu’ Lisa, de unde e şi domnw scriitor 


10. Ioan Leluţiu, născut la 20 iunie 1930 în Olteț, Braşov. A fost arestat la 27 martie 1951 şi 
condamnat la 12 ani temniţă grea. A executat pedeapsa în închisorile Sibiu, Jilava şi Aiud. 
A fost eliberat la 23 martie 1963 cu domiciliu obligatoriu la Lăteşti. Informaţii din fişa 
matricolă penală din AANP. 

11. Dionisie Săbăduş, născut la 30 noiembrie 1907 în Aiud, Alba. Profesor de matematică şi 
director-adjunct al Liceului „Radu Negru” din Făgărăş între 1947 şi 1948. A fost arestat la 
15 aprilie 1952 şi internat administrativ pentru 24 de luni. A executat pedeapsa în închisorile 
Codlea, Sibiu, Gherla, Ocnele Mari. A fost eliberat la 13 decembrie 1955. http : //radunegru. 
licee. edu. ro/Html/directorii % 20liceului. him ; fişele matricole penale din AANP. 

12. Romul Ursu, născut la 15 noiembrie 1895 în Bradu, Sibiu. Profesor la Liceul „Radu Negru” 
din Făgăraş. A fost arestat la 10 august 1951 şi internat administrativ pentru 24 de luni. A 
executat pedeapsa în închisorile Sibiu şi Văcăreşti. A decedat în închisoarea Văcăreşti la 
23 noiembrie 1952. Ion Gavrilă Ogoranu, Lucia Baki, op. cit., p. 233 ; fişele matricole penale 
din AANP. 

13. Cornel Şerban, născut la 10 martie 1893 în Lisa, Braşov. Profesor de limba şi literatura română 
la Liceul „Radu Negru” între anii 1940 şi 1950, director al liceului între 1946 şi 1947. A fost 
arestat la 28 martie 1953 şi condamnat la 10 ani şi 6 luni închisoare corecțională. A executat 
pedeapsa în închisorile Jilava, Piteşti, Codlea şi Braşov. A fost eliberat la 22 septembrie 1954. 
http : //radunegru. licee.edu.ro/Html/directorii %20liceului.htm, accesat la 1 august 2008 ; 
Fişele matricole penale din AANP. 

Octavian Paler. Mai era profesoru’ Damian)“, fost director al liceului... El adusese în 
liceu pă un aşa-zis profesor Damian din Vad, de lângă Şercaia, care cred că mai trăieşte 
şi care era foarte supărat să nu cumva să i să spună „tovarăşe învăţător”, să i se spună 
„tovarăşe profesor”. Şi a fost invitat la o întâlnire la Făgăraş şi i s-a spus „tovarăşe 
învăţător” şi a refuzat categoric, că, vezi Doamne, el era „tovarăşu' profesor”. Da’ în 
sfârşit... Să revin la aceşti profesori. Ei n-au predat la ore niciodată nimic despre 
Mişcarea Legionară, n-au predat nicio idee politică, nu s-au opus la nicio manifestaţie, 
la nimic. Dar, pentru că nu au îmbrăţişat ideea comunistă, au fost arestaţi. Profesoru’ 
Săbăduş, profesor eminent de matematică... Noi glumeam de felu” cum explica: „Mă, 
am un căţel acasă, şi dacă-l aduc aicea-n bancă, şi ăla învaţă matematică...” Aşa de bine 
explica. Şi a fost arestat vreo 10 ani şi după ce a scăpat a fost numit şefu' vidanjorilor din 
Făgăraş. El e personaju' din romanu” lu’ Marin Preda Cel mai iubit dintre pământeni. 
Cu atâta drag şi cu atâta respect mă gîndesc şi acuma la foştii noştri profesori... Deşi nu 
ne-a mângâiat, la despărţire, Şerban Cornilă ne-a spus : „V-am pedepsit, am fost sever 
cu voi, tocmai pentru faptu” că v-am iubit. Te duci la doctor, te duci la dentist, îţi trage 
măseaua afară cu patentu’, ştie că te doare, dar nu pentru că te urăşte, ci ca să te facă 
bine. E, pentru asta am fost noi severi cu voi”. 

Cu cine v-aţi mai întâlnit la Sibiu ? 

Am stat cu doctoru' Stroia!5, cu profesorii care vi i-am spus, cu preotu' Pop Filip'$, 
cu preotu' catolic Tonceanu, oameni care în afară de a face slujbă şi educaţie nu făceau 
nimic. Am întâlnit şi deţinuţi... un moldovean, Andreşoaie, un om cu mult caracter, era 
arestat de 5 ani de zile şi nu-l întrebase nimeni nici cum îl cheamă. Şi l-am întrebat: „Băi 
Andreşoaie, n-ai făcut o cerere?” „Cer în fiecare zi, da’ nu-mi dă voie să scriu nimic, 
nimic.” Nu mai spun că pe dosaru' lui scria: „Periculos”. Omu” fusese pe frontul de 
răsărit şi-avea şi-acuma pantaloni militari pe el, că la Sibiu nu ne-a îmbrăcat în zeghe. 
Dar nu i-au spus c-ar fi făcut ceva rău. Simplu” fapt c-a răspuns la chemarea ţării şi a 
legilor de-atuncea şi a fost cinstit şi n-a dezertat... pentru asta a fost arestat. 


Puteţi descrie cum era penitenciarul de la Sibiu ? 

Acolo curţile penitenciarului erau împărţite, astfel încât deţinuţii să nu se întâlnească 
la aşa-numita recreere. Şi fiecare celulă era scoasă să se plimbe în câte-o curte, dar nu 
ne întâlneam cu deţinuţi din alte celule. Lângă închisoare era tribunalu’, iar de la 
gemurile lui se putea vedea în curţile penitenciarului. Şi mame de-ale colegilor mei, 
mame de-ale acestor copii, că nici unu” nu era peste 20 de ani, duminica (probabil că 
aranjaseră cu portarii de-acolo) se duceau în sălile de-acolo şi de pe geam vedeau în 


14. Ştefan Damian, profesor de limba şi literatura română, doctor în litere, director al Liceului „Radu 
Negru” între 1919 şi 1946. http ://radunegru. licee. edu.ro/Html/directorii % 20liceului. htm, 
accesat la 1 august 2008. 

15. Stanciu Stroia (1904-1987). Medic. A fost arestat în 30 aprilie 1951 şi condamnat la 7 ani 
închisoare. A executat pedeapsa în închisorile Sibiu, Aiud, Jilava şi Făgăraş. A fost eliberat în 
4 decembrie 1957. Stanciu Stroia, My Second University. Memories from Romanian Communist 
Prisons, iUniverse Inc., New York-Lincoln-Shanghai, 2005 ; fişa matricolă penală din AANP. 

16. Filip Pop, născut la 13 februarie 1907 în Caşova, Mureş. Preot-profesor greco-catolic. A fost 
arestat la 28 iulie 1951 şi condamnat la 5 ani închisoare corecțională. A executat pedeapsa în 
închisorile Sibiu, Jilava, Valea Neagră şi Poarta Albă. A fost eliberat la 8 octombrie 1955. 
Informaţii din fişa matricolă penală din AANP. 

curte. Şi atâta bucurie, că-l vedea că trăieşte, da' altminteri nu să discuta dă pachet sau 
de vorbitor. Doamne fereşte de-aşa ceva... nici vorbă. 


Cum a decurs procesul ? 

Cum Făgăraşu' aparţinea de Sibiu, care nu avea un tribunal miltar, a venit unul de la 
Cluj. Din celula mea, numai eu am fost dus la proces. Acolo, în sala de judecată, ne-am 
văzut cu toţi colegii. Mi-aduc aminte că preşedinte de instanţă era unu’ Bica. După nume 
bănuiam noi că o să ne protejeze cumva, că o să fie îngăduitor cu noi, dar de unde? 
Şi-acuma-l văd. Avea un ochi care nu i să mişca. Mişca el capu’... de-şi potrivea ochiu”. 
Pentru asta nu-l uit! Iar un procuror tânăr cu grad de sublocotenent sau locotenent... 
categoric nu ştia el litera legii, dar atâta ştia să strige : „Duşmanii poporului ! Trădăto- 
rilor ! Moarte lor! Moarte lor!” Şi-aşa mai departe. Ne-a citit acuzaţiile şi a venit 
momentul culminant : citirea sentinţei. S-a ridicat această satană de procuror. Domnule, 
aveai impresia când te uitai la el că ar fi fost în stare să ia un cuţit să taie din tine. Aşa 
avea o încrâncenare, fără să ne fi văzut înainte, fără s-avem la bază vreun furt, vreun jaf, 
sau o-njurătură măcar. Şi procuroru', înainte de a citi sentinţa, zice: „Gardă, încon- 
joară !” Garda era un pluton de militari. „Cartuş pe ţeavă! Cartuş pe ţeavă... Arma 
cătră deţinuţi, cătră duşmanii poporului! La cea mai mică mişcare, fără somaţie, foc ! ” 
Vă daţi seama, când au început să percuteze armele acolo... Mă mir cum am rezistat cu 
nervii. Numai Dumnezeu ne-a ajutat. Şi a-nceput citirea sentinţelor. La Pică Ioan”, 
săracu', face: „De când eşti legionar?” Şi el îi răspunde: „Din 1932”. „Pă' bă, 
banditule, atunci te-ai născut!” Zice: „Aşa m-am născut!” 18 ani l-a condamnat, 
pentru c-avea 18 ani! Pe mine m-a întrebat câţi ani am. I-am spus. Şi eu m-am născut 
în 23 april, în ziua de Sfântu’ Gheorghe. Şi zice: „Măi, pe tin” te cheamă Gheorghe, ca 
la ţară...” „Da, m-am născut în ziua de Sfântu' Gheorghe.” Pentru mine era o fală, că 
era o zi însemnată. Şi ăsta: „Care sfânt, mă banditule ! ? Voi bandiții aveţi sfinţi ?” Nu 
puteam să răspundem, Că ştiam ce urmează, dar ei nu ştiau ce sunt sfinţii. 


Ce condamnare aţi primit ? 
Am avut o dată 6 ani şi-o dată 1 an... 7 ani. În sfârşit, am semnat ceva că să facem 
recurs. Nu ştiu ce, da’ degeaba. 


După primirea sentinței unde v-au dus ? 

Nu ne-a mai adus în celule. Ne-a tuns, ne-a dat merinde : un colţ de pâine şi o bucăţică 
de slănină crudă, dar foarte sărată şi ne-a dus la gară. Da’ acu’ începe calvaru” şi neno- 
rocirea şi mai mare, că ce să-ntâmplă? Flămânzi cum eram, ne-am aruncat asupra slă- 
ninii, dar p-ormă... sete. Şi la gară ne-a urcat într-un vagon de tablă compartimentat. Io 


17. loan Victor Pica (1933-2004). A fost arestat în 1948 şi dus la Târgşor, de unde a fost eliberat. 
A încercat să ia legătura cu luptătorii din munţi, a fost rearestat la 16 noiembrie 1950 şi 
condamnat la 8 ani închisoare corecțională. A executat pedeapsa în închisorile Sibiu, Braşov, 
Făgăraş, Jilava, Gherla, Aiud, Poarta Albă, Peninsula, Baia Sprie, Cavnic şi Grind. În 12 sep- 
tembrie 1958 a primit o condamnare administrativă de 36 de luni, urmată la 21 septembrie 
1961 de încă una tot de 36 de luni. A executat pedeapsa în închisorile Culmea şi Periprava. A 
fost eliberat la 6 mai 1964 cu domiciliu obligatoriu la Lăteşti. În 1970 a fost din nou condamnat 
de data aceasta la 2 ani închisoare cu executare la locul de muncă. A publicat volumul de 
memorialistică Libertatea are chipul lui Dumnezeu, Editura Arhipelag, Târgu Mureş, 1993. 
Cicerone Ioniţoiu, Cartea de Aur a rezistenţei româneşti împotriva comunismului, III, Editura 
Microhart S.R.L., 1998, p. 120; idem, Victimele terorii comuniste. Dicţionar. P-Q, p. 227; 
fişele matricole penale din AANP. 

am nimerit într-o celulă mică unde, bag samă, o fi fost toaletă, c-un gemuleţ aşa de 20 
pe 20. Era o căldură groaznică. Ne-am dezbrăcat în indispensabili. Nu mai aveam aer. 
Eram vreo opt şi făcusem cerc ca fiecare să ajungă la geam să respire. Şi nu-ncăpeai doi 
ca să tragi aer ca lumea. Şi-aşa am rezistat pe drum până la Jilava... Da’ în celula 
de-alăturea au murit vreo patru, şi încă într-o celulă au murit doi. 


Aţi putea să descrieţi regimul din Jilava în perioada cât aţi fost închis acolo ? 

Jilava se ştie c-a fost punct de apărare al Bucureştiului când veneau barbarii (sic !). 
Aici, cum să vă spun? Din rău în mai rău. Când am ajuns, numărătoarea s-a făcut după 
lovituri, cu caralii într-o parte şi într-alta. Trecea unu”, doi, care eram mai tineri fugeam, 
mai ne strecuram, dar săracii care erau mai în vârstă nu puteau. Acolo eram sub pământ 
complect. Vedeam ceru’ numa’ dacă ridicam capu-n sus. Într-o cameră eram cred că 
120-130 de inşi, doar cu o fereastră imensă, care n-avea geamuri, doar gratii făcute din 
şină de tren. Vă daţi seama câtă putere prezentam noi, câtă frică le inspiram, ca nu 
cumva să rupem o şină de tren, noi, care abia ne ţineam pe picioare de foame şi de sete, 
şi de... dezamăgiţi, şi de... trişti, şi de necazuri? Vă daţi seama dumneavoastră? Că eu 
când m-au arestat mai aveam o săptămână şi luam bacalaureatul şi dădeam la facultate şi 
eram sigur de intrare... 

Într-un colţ al celulei era un hârdău, cu o capacitate cam de 50-80 de kilograme. 
Lângă el, încă unv’ pentru băut de apă. Doamne fereşte ! Nu-mi vine să vă spun sau să 
mă mai gândesc. Vă daţi seama, atâţia oameni cu fel de fel de stări, de situaţii ale 
stomacului, şi necesităţile fiziologice... Se făcea o grămadă de mizerie acolo. Când ne 
scotea la plimbare în curte, ne dădea roată pe-acolo. Legionarii erau prinşi în lanţuri, şi 
zdrăngănitu' ăla de lanţuri... Şi la ieşire, la fel, stăteau ăia cu ciomegile, unu” de-o parte, 
unv’ de-o parte. Şi ne bătea, ne lovea... 

Odată, în timp ce ne plimbam acolo, în curtea puşcăriei de exterminare Jilava, era un 
grup de deţinuţi de drept comun care alegeau nişte zarzavat într-un colţ. Şi să ştiţi că ei 
ne erau superiori, pentru că ei erau priviţi acolo cum au fost în libertate secretarii de 
partid. Ei erau cineva, pentru că nu erau duşmanii poporului. Şi pe unu” din giru’ nostru, 
"l-împing păcatele, iese un pas sau doi din şir, întinde o mână şi ia un morcov sau o 
ceapă, nu mai ştiu. L-a chemat gardianu” la el şi cu un şomoiog de chei, care-l avea în 
mână aşa l-a lovit în ochi că i-a curs ochiu’ pe obraz... Bag sama că l-o fi dus la infer- 
merie pe undeva, că nu l-am mai văzut. Ni’ nu ştiu cum se numea, şi nici gardianu’, dar 
au fost lucruri adevărate. Că dacă-i vorba să depun o mărturie, io nu-mi pun martori, că 
martoru' meu e Dumnezeu. Şi pun mâna pe Biblie că aşa a fost... Aicea cred că m-am 
îmbolnăvit de coxartroză, că am dormit numai pe scândura goală. 


Cu ce nume importante v-aţi întâlnit la Jilava ? 
Am stat aci cu colonelu” Citirigă'5, cu amiralu' Gheorghiu! care a comandat flota 
împotriva Crimeii, cu fostu’ ministru al sănătăţii Ţopa%, cu capete mari de intelectuali. 


18. Virgil Citirigă, născut la 3 februarie 1897 în Tulgheş, Mureş. A fost arestat la 12 iulie 1950 
şi condamnat la 3 ani temniţă grea. A executat pedeapsa în închisorile Aiud, Cluj şi Jilava. 
A fost eliberat la 27 iulie 1953. Informaţii din fişele matricole penale din AANP. 

19. Alexandru Gheorghiu (1890-1967). Viceamiral, subsecretar de stat pentru înzestrarea Armatei 
în guvernul Constantin Sănătescu (23 august - 3 noiembrie 1944). A lucrat apoi în calitate de 
consilier în Consiliul de Administraţie al Întreprinderilor Malaxa. A fost arestat la 14 aprilie 

Fiindcă asta a fost tactica comunistă : ei întâi a împuşcat pe o parte din ei, pe ăia mari, 
iar pe restu! i-a încarcerat în puşcării, ca să crească vlăstarele ăstea sub seceră şi ciocan. 


De la Jilava unde aţi fost transferat ? 

De-aicea, din nou în tren şi am fost duşi la Gherla. Aici puşcăria era mai omenoasă, 
că pe priciuri erau saltele de paie. Era totuşi o schimbare faţă de scândura goală. Dar 
aicea a venit altă nenorocire. A venit trupa de „reeducare” de la Piteşti a lu' Țurcanu. 
Şi-apoi pot să spun încă o dată că în iad nu poate să fie aşa de rău, din mai multe puncte 
de vedere. Pentru că ne era bătută şi memoria. Nu puteai să crezi că, întâlnindu-te cu 
cineva, te ia la bătaie, domn'e, fără să ştie nici cum te cheamă. 


Vă mai amintiți numele torționarilor „piteşteni ” cu care v-aţi întâlnit în Gherla ? 

Era această satană de Ţurcanu, era Henteş?!, era Deac (sic ! 72, Livinschi?... A-nceput 
cu „reeducarea”. Când ne-a spus dacă vrem să ne „reeducăm”, domn'e, noi am crezut 
altfel, aşa cum o văzuse Bogdanovici?%. Dar cine-a fost acest Țurcanu? Era un mare 
utecist, inteligent, că deştept nu ştiu dacă a fost... A avut o ascensiune extraordinară 
până când Bogdanovici, un coleg de-al lui care a fost arestat, întrebat cu cine s-a întâlnit, 
a zis: „Şi cu Țurcanu ! ”25 Că Țurcanu ar fi luat parte odată la o şedinţă de-a lor sau aşa 
ceva, şi aşa l-a arestat şi pe ăsta. Țurcanu n-a fost condamnat pe viaţă, ci doar... nu 
ştiu... la 5 sau 7 ani. Dar pentru faptu' că nu şi-a ajuns telu’, a intrat în slujba dracului. 
Şi când se propovăduia începerea „reeducării”, Bogdanovici a îmbrăţişat-o primu’. Dar 
el cum a înţeles această „reeducare” ? Să fim duşi la biblioteci, să citim, să studiem : 


1948 în lotul „Marii finanţe” şi condamnat la 2 ani închisoare corecțională. http :// 
ro.wikipedia.org/wiki/Alexandru_Gheorghiu, accesat la 3 ianuarie 2009 ; fişa matricolă penală 
din AANP. 

20. Petre 'Țopa, născut la 15 iunie 1889 în Iugoslavia. Subsecretar de stat în timpul guvernului 
Gheorghe Tătărăscu, la Ministerul Agriculturii şi Domeniilor (17 noiembrie-28 decembrie 
1937) şi Ministerul Sănătăţii şi Ocrotirii Sociale (11 mai-28 iunie 1940). A fost arestat la 
15 mai 1951 şi condamnat la 10 ani temniţă grea. A executat pedeapsa în închisorile Jilava, 
Aiud, Piteşti şi Văcăreşti. A decedat în închisoarea Văcăreşti la 27 iunie 1957. http ://ro. 
wikipedia.org ; http : //www.jurnalul. ro/articole/97516/securitatea-pe-urmele-muribunzilor ; 
http : //www.jurnalul.ro/articole/100378/destine-distruse-de-securitate, accesate la 9 septem- 
brie 2007 ; fişele matricole penale din AANP. 

21. Nicolae Henteş, născut în Călineşti-Oaş, Satu Mare. Arestat ca elev de către Securitatea din 
Târgu Mureş în 1949 şi condamnat de către Tribunalul Militar Cluj. O parte din detenţie a 
executat-o în penitenciarul Gherla, unde s-a alăturat echipei lui Țurcanu. Cicerone Ioniţoiu, 
Victimele terorii comuniste. Dicţionar. H, I, J, K, L, p. 44. 

22. A se vedea nota 24, la p. 120. 

23. A se vedea nota 23, la p. 22. 

24. Alexandru „Şura” Bogdanovici, născut la 8 iunie 1924 în Soroca, Basarabia. A fost arestat la 
20 mai 1948 ca student la Facultatea de Drept din Iaşi şi condamnat la 18 ani de închisoare. 
A executat pedeapsa în închisorile Suceava şi Piteşti. Iniţiatorul „reeducării” fără violență de 
la Suceava din toamna lui 1948, a intrat în conflict cu Eugen Ţurcanu, care avea să se răzbune 
pe el torturându-l până la moarte, pe 15 aprilie 1950. Alin Mureşan, op. cit., pp. 106-110; 
Dorin Dobrincu (editor), op. cit., p. 124. 

25. În realitate, nu Bogdanovici le-a vorbit anchetatorilor despre Țurcanu, ci un alt coleg de lot cu 
cei doi, Emil Caciuc. Dumitru Gh. Bordeianu, Mărturisiri din mlaştina disperării (Cele văzute 
trăite şi suferite la Piteşti şi Gherla), ediţia a II-a, îngrijită de prof. Marcel Petrişor, vol. I, 
Editura Gama, Bucureşti, 1995, passim. 

Capitalu’ de Marx, pe care l-am citit, ca să vedem ce vor tâmpiţii... Reeducarea în 
colectiv% a lu’ Makarenko şi treburi d-ăstea... N-a prins treaba asta, pentru că nu asta-i 
interesa pă ei, ci să spui ce n-ai spus la Securitate. Asta era ţinta lor. Iar Bogdanovici, 
fiind antagonist lu’ Țurcanu, desigur că a căzut în dizgrație, iar Ţurcanu l-a bătut până 
l-a omorât. Bogdanovici a murit rupându-i-se coastele sub bocancii lu’ Țurcanu ! 


Dumneavoastră aţi intrat în colimatorul torționarilor ? 

Ne-a venit rându' şi nouă să spunem ce n-am spus la Securitate. Asta ne lipsea 
acuma ? Şi, câteodată, ca să scăpăm de bătăi, pentru că s-ajunsese pân' la spălarea 
creierului, spuneam tot felul de lucruri: „Eu sunt ăsta de-acuma! Eu sunt stalinist! Io 
mor pentru Stalin!” Şi-aşa mai departe... E, şi-n bătăile ăstea ne-a-mpărţit în tabere, 
acolo-n celulă : bandiții şi cei care se reeducă. Nu aveai întuneric niciodată. Se dormea 
cu lumina aprinsă, să te vadă gardianu’, ca nu cumva să rupi gratiile... Şi toată ziua ne 
punea să stăm în poziţie şi stăteam până cădeam într-o parte sau într-alta. P-ormă 
stăteam cu faţa la perete într-un picior. Şi să nu te prindă c-ai schimbat picioru.... 
Mi-aduc aminte că ne punea să ne batem. Zicea la un moment dat cătră Ioan Pică: „Dă-i 
o palmă lu’ banditu’ Cornea Dorel2””. El era coleg de-al nostru. Şi ăsta i-a dat aşa, o 
pălmuţă, ca-ntre colegi. Ţurcanu: „Mă, banditule, nu ţi-e ruşine, mă? Stai să-ţi arăt io 
cum să-i dai o palmă”. Şi i-a tras o palmă lu’ săracu' Pică de a căzut pe gresia aceea 
şi s-a ridicat numa’ după ce s-a dat cu apă rece pe el. „Acuma dă-i tu o palmă!” Aşa 
ne făcea... 

Şi ne-a ţinut în teroarea asta până când ce ne-a venit nouă în cap ? Se spune şi-acum, 
ca să bage diversiuni între foştii deţinuţi politici, că noi am fost în slujba Securităţii. Ce 
să-ntâmpla ? Te întreba acum dac-ai dat note la Securitate. Eu recunosc c-am dat. Şi să 
vă spun cum era: „Ce n-ai spus la Securitate, banditule ? ” „Păi la Securitate n-am spus 
c-am lăsat nişte arme ascunse.” „Unde ?” „Pe dealu' Galaţiului.” Galaţiu' de Făgăraş. 
„Unde pe dealu' Galaţiului ?” Pe dealu' Galaţiului, pe drum în sus erau nişte măceşi, şi 
le-am spus: „La câteva sute de metri pe partea dreaptă e o tufă de măceşi. La rădăcina 
ei”. „Bun. Uite, vedeţi! Banditu' Urdea a recunoscut.” Ce-nsemna asta? Scăpam de 
bătaie pe moment, pentru că aceste note informative ajungeau la Bucureşti, şi tot dealu' 
Galaţiului a fost săpat, că nu numai eu am spus asta. 

Practic, ofereaţi informaţii false ca să scăpați... 

Toţi spuneau câte ceva. Însă atenţie mare era să nu spunem c-am lăsat ceva p-acasă, 
sau la cineva, că-l nenoroceam pe bietu' om. Păi, dacă aş fi spus io c-am lăsat acasă în 
podu' grajdului sau undeva în iesle o armă, vă-nchipuiţi că ăştia ar fi fost în stare să 
dărâme gospodăria, să-i dea foc. Aşa că am dat... d-ăstea. „Să te mai gândești, 
banditule ! ” „Domnu” "Țurcanu, mă mai gândesc.” Da’ toate-au fost aşa, minciuni. 


Ce vă mai amintiţi din comportamentul echipei lui Ţurcanu ? 


26. Intervievatul face referire la Poemul pedagogic semnat de A.S. Makarenko, în care este 
prezentată reeducarea în colectiv. 

27. Dorel Cornea, născut la 12 iulie 1934 în Ileni, Braşov. A fost arestat la 24 aprilie 1951 şi 
condamnat la 4 ani închisoare corecțională. A executat pedeapsa în închisorile Sibiu, Jilava, 
Gherla şi Târgu Ocna. A fost eliberat la 22 aprilie 1955. Informaţii din fişa matricolă penală 
din AANP. 

Aicea, la Gherla, nu pot să spun decât că Țurcanu s-a purtat frumos, nu ne-a lovit, 
însă se discuta acolo în puşcărie că era materia cenuşie a lu’ Goiciu2€ - directoru”. Acest 
Goiciu era de-o cruzime fantastică. Atunci politruc, cum să spunea, era Avădanei? şi 
medic civil era unu’ Bărbosu*. Cum poa’ acest medic să să transforme într-un criminal 
odios, domn'e ? S-ajunsese acolo încât zicea: „Tu, banditule, să vii la cabinet să-ţi fac 
nişte injecții că eşti cam slab”. Şi auzeam: „Măi, nu vă mai duceţi, că vă face injecții 
cu calciu şi introduce aer şi vă termină”. Şi refuzam să mai mergem. Vă daţi sama, 
domn'e ? Să facă un medic civil aşa ceva? Pân' la urmă el s-a sinucis. 

Mai era unu' Deac. (Diaca - n.n.) Ăsta avea o lovitură care-i purta numele. Era 
faimos sub aspectul că ştia să lovească cel mai grozav la ficat. Te nenorocea, îţi rupea 
ficatu' sau fierea, splina. Însă le-a ajutat până la urmă Dumnezeu, că au fost toţi luaţi şi 
duşi la Bucureşti. Pentru că toată treaba asta se transmisese peste ocean şi cei din Apus 
făceau presiuni asupra politicii de-aicea, cu deţinuţi politici, cu ăstea. Şi atunci ei au 
zis : „Stai, domn'e, că nu noi i-am bătut, că s-au bătut ei între ei”. Da’ ei au făcut cu cap 
treburile ăstea, nu le-a făcut oricum, ca să nu fie traşi la răspundere. Şi la Bucureşti le-a 
spus: „Domnu' Ţurcanu, a venit timpu' să vă răsplătim. Scrieţi fiecare câte victime aţi 
avut, ce-aţi făcut, tot, tot, ca să ştim cum să vă repartizăm”. Şi s-a apucat, frăţioare, şi 
şi-a făcut ei o autobiografie cinstită nebătuţi, nesiliţi de nimeni. Şi în baza asta toţi au 
fost executaţi”!, ca să afle Apusu” că au fost pedepsiţi pentru abaterile săvârşite, pentru 
crime contra umanităţii. De-atunci s-a mai destins treaba şi la Gherla. 


La Gherla aţi întâlnit şi alte figuri mai cunoscute de intelectuali ? 

Aici am stat şi cu preotu' Calciu? în aceeaşi celulă. Şi el când a fost arestat era 
student la medicină, şi la-nceputu-nceputului a fost preten cu Țurcanu, doar că acuma 
era debarasat (sic !). Mai era un medic deţinut, cu numele de Turcu*, un om cumsecade. 


28. A se vedea nota 10, la p. 147. 

29. Constantin Avădanei, născut la 4 martie 1925 în Mihălăşeni, Botoşani. Sublocotenent de 
Securitate, ajutorul şefului Biroului Inspecţii din Gherla, apoi şef al Biroului; implicat în 
„reeducare”. A fost arestat la 24 martie 1953 şi condamnat la 6 ani muncă silnică pentru acţiuni 
de teroare. A executat pedeapsa la Bucureşti şi Ocnele Mari. A fost eliberat la 13 noiembrie 
1957. Octavian Roske, Mecanisme represive în România. 1945-1989. Dicţionar biografic. 
A-C, p. 162; Doina Jela, op. cit., p. 35; Mircea Stănescu, Titică Predescu, op. cit., pp. 121, 
196; fişa matricolă penală din AANP. 

30. Viorel Bărbos, născut la 11 ianuarie 1921 în Târgu Lăpuş, Maramureş. Medic la închisoarea 
Cluj (15 noiembrie 1947-1 februarie 1949), închisoarea Gherla (februarie 1949-10 decembrie 
1949), Circa Sanitară din Sic (10 decembrie 1949-mai 1950), închisoarea Gherla (mai 1950 - 
1 septembrie 1953). A fost arestat la 1 septembrie 1953 şi a fost condamnat la 5 ani temniţă 
grea în 1957, în procesul cadrelor MAI implicate în reeducare. A executat pedeapsa în 
închisorile Jilava şi Ocnele Mari. A fost eliberat la 13 noiembrie 1957. Mircea Stănescu, Titică 
Predescu, op. cit., pp. 124, 195; fişele matricole penale din AANP. 

31. Dintre agresorii menţionaţi de intervievat, doar Eugen Țurcanu şi Mihai Livinschi au fost 
condamnaţi şi executaţi, ceilalţi nefiind implicaţi în procesul din 1954. În ceea ce priveşte 
modul în care s-au obţinut declaraţiile de la cei anchetați, există mai multe mărturii şi indicii 
conform cărora s-au făcut importante presiuni fizice şi psihice, unul dintre cei anchetați 
încercând chiar să se sinucidă. Alin Mureşan, op. cit., pp. 83, 144, 212. 

32. A se vedea nota 20, la pagina 25. 

33. Constantin Turcu, născut la 26 octombrie 1925 în Slatina, Olt. A fost arestat la 1 mai 1949 şi 
condamnat la 8 ani închisoare corecțională. A executat pedeapsa în închisorile Jilava, Piteşti, 

Mai erau doi fraţi, unu” avocat, făcea pe frizeru’”, iar fratele lui, Mărgineanu (sic ! ), era 
fără un picior, în cârje"5. A fost invalid de război, da” cu grad de căpitan, condamnat la 
15 ani şi adus aici pentru că a fost pe frontu’ de răsărit. Lumea trebuie să ştie şi 
să-nţeleagă : atunci nimeni n-a fost arestat pentru că a fost preot, nimeni n-a fost arestat 
pentru c-a fost profesor, student, elev, legionar, țărănist, manist. Nu! A fost arestat 
pentru că s-a opus ideii comuniste. 

Şi atâta umilinţă, atâta înjosire băgau gardienii ăştia-n noi... Erau acolo numai 
intelectuali. Noi eram elevi, studenţi, dar erau profesori, medici, diplomaţi, în sfârşit... 
Era un gardian, Pop Martin. Îi zicea la un medic: „Bă, banditule, vino-ncoa ! Cizmele ! ” 
Să-i frece cizmele. „Şi asta, bă ! Freacă aici! Acu” poţi să pleci! ” Vă daţi seama ? Scria 
asta-n sentinţă ? Şi treburi de felu” ăsta trebuia să facă... Şi-atuncea mă-ntreb : oare ale 
cui blesteme le-am tras noi ca ai noştri să ne facă ce ne-au făcut ? Ei şi-au însuşit atât de 
repede şi de puternic ideile comuniste, şi-au spălat creieru” atât de bine şi-au trecut în 
slujba ateo-comuniştilor, nu noi. Noi am avut scăpările noastre, ca să salvăm diferite 
Situaţii, şi d-aia vă spun şi dumneavoastră... dacă mi-am luat vreun angajament? Da, 
mi-am luat! Şi să vă spun cum. M-a dus la Securitate: „Semnează asta! ” Scria sus 
„Angajament”. Era ca să nu spun pă unde-am fost, să nu spun c-am fost bătut, să spun 
c-am fost bine tratat. Şi cel care m-a adus mi-a zis: „Dacă nu semnează, du-l înapoi la 
Țurcanu! Să vină şi Ţurcanu aicea! ” Şi, domn'e, am semnat. Eram puşi în situaţia de 
a mai face câte-un artificiu d-ăsta, şi chiar şi-n libertate, da' fără să sufere nimeni dă pă 
urma noastră, pentru a ne mai strecura şi noi pă ici pă acolo. Şi n-am spus că mi-a scris 
numele greşit - „Udrea”, şi nu „Urdea” -, că mi-a fost frică să nu mă-ntoarcă îndărăt. 
M-am gândit că până verifică ăştia certificatu' de naştere mai trece o lună de zile. Şi am 
tăcut, şi am şi astăzi biletu’ de eliberare dat de ei. 


Detenţia din Gherla a reprezentat, practic, un cumul de suferinţe şi umilinţe... 

Da, atâta umilinţă, atâtea bătăi... Eu cu mâna pe Biblie vă spun dumneavoastră : când 
făceam baie se vedea la cei mai în vârstă că avusese acumulată grăsime. Nici n-aveau 
nevoie de costum de baie, pentru că aveau burţile lăsate. Îl chema plutonerul : „Ia spune 
banditule, din ce-ai făcutburţile-ăstea ? ” „Să trăiţi, domnu” şef, din sudoarea poporului.” 
Erau bătuţi să răspundă aşa. Atâta umilinţă... Avocatu' Popa a înnebunit stând de vorbă 
cu Ţurcanu. Arsene, un moldovean de vreo 30-35 de ani, un om dârz, a înnebunit. Şi-a 
pus gamela cu arpacaş în cap. Îi curgea arpacaşu' pe faţă... Poa’ să creadă cineva aceste 
lucruri ? În sfârşit, aşa a fost viaţa la Gherla. Ne pusese să curăţăm în curte, dar cum ? 
Era curtea pardosită cu piatră rotundă, de râu, nu de-aia cubică, şi noaptea s-auzea 


Gherla, Târgu Ocna, Aiud şi Timişoara. A fost eliberat la 19 martie 1957. A fost rearestat la 
12 septembrie 1958 şi internat administrativ pentru 36 de luni. A executat pedeapsa în 
închisorile Galaţi, Formaţiunea 0967, Culmea. Nu deţinem informaţii despre data eliberării. 
Informaţii din fişele matricole penale din AANP. 

34. Este vorba de Eugen Măgirescu. A se vedea nota 37, la p. 173. 

35. Nicolae Măgirescu, născut la 2 noiembrie 1919 în Scorţeni, Bacău. Căpitan, decorat cu Crucea 
de Fier şi Ordinul „Mihai Viteazul”. A fost arestat la 28 mai 1948 şi condamnat la 7 ani 
închisoare corecțională. A executat pedeapsa în închisorile Suceava şi Gherla. La 26 mai 1953 
a mai primit o condamnare administrativă de 24 de luni. A executat pedeapsa în închisoarea 
Gherla. A fost eliberat la 5 iunie 1954. Informaţii din fişele matricole penale din AANP. 

căruţa în curte, că nu era cu cauciucuri, cu anvelope, ca acuma, s-auzea zgomotu' şi 
potcoavele cailor. Şi atuncea ştiam că precis mai duce pe cineva care a murit. lo am văzut 
cum a murit unv’ Ioniţă... atâta ştiu că-l chema. Tot moldovean. L-am văzut cum a 
murit, singur, trântit acolo... Vă închipuiţi ce lucruri... Şi să le povestesc mi-e greu. 


Ce puteţi să-mi spuneţi despre regimul alimentar de la Gherla ? 


Era o înfometare groaznică aicea la Gherla. Am avut de vreo două ori hemoftizie 
(sic !) în spută... dădeam sânge afară. Deşi cu plămânii m-a ajutat Dumnezeu de am 
rezistat. Era atâta foame încât, deşi eram tineri, ne tremura lingura cu zama aia sau cu 
ce era, pân-o duceam la gură... Ne dădea 50-60 de grame de pâine pe zi. Şi n-aveam voie 
s-o păstrăm pe geam sau undeva, pentru că produceam stare de poftă la ceilalţi deţinuţi. 
Trebuia s-o mănânci pe toată, aia era regula. Erau zile mai plăcute, aşa, să nu zic 
fericite, când mâncam turtoi. Turtoiu' era mămăligă, pusă într-o tavă, coaptă şi p-ormă 
tăiată. Era mai hrănitoare, umplea mai bine stomacu”. 

Dar acolo era o chestie: dacă unu’ din noi decădea din cauza foamei, restu’ îi 
dădeam câte-o lingură de aşa-zisă ciorbă sau cum o denumeau ei. Dar dacă ne prindea, 
ne bătea de ne omora, că spunea’ că e ajutor legionar... Şi noi atuncea, dacă vedeam 
acest comportament, ne întrebam: „Bine, domn'e, Ana Pauker spunea, ca să dove- 
dească necinstea gardienilor de când a fost ea închisă, că i-au furat ciocolata de sub 
pernă”. Deci ea avea ciocolată, avea pernă... lar ăştia au fost necinstiţi că i-a furat 
ciocolata pe care o primise de la Ajutoru' Roşu. Să ştiţi că sunt acuzaţii şi pe nedrept. 
Multe modele legionare au fost bârfite şi, în sfârşit, au fost puşi într-o lumină inferioară 
pentru faptu” că au cules fier vechi, că aveau tabere de muncă. Dar ce rău au făcut c-au 
fost în tabere de muncă? Ale comuniştilor lor n-au fost rele? Cine a făcut Brigăzile 
Muncitoreşti de la Salva-Vişeu? Da’ ei în tabere d-ăstea, Salva-Vişeu, aveau recom- 
pensă... Venea secretaru” de UTC şi nu ştia altceva decât să strige: „Hei-rup!”. Atât. 
Pentru că târnăcopu' acela nu l-a educat pe el. Că degeaba mergeai în birou la director 
şi vedeai acolo rafturile în bibliotecă pline de cărţi, dacă rafturile din cap erau goale. Aşa 
erau şi sunt comuniştii. | 

Cam asta-i treaba cu Gherla. I se mai spunea Casa Galbenă, probabil că era vopsită 
în galben. Era construită în formă de C. În stânga era bucătăria şi în dreapta anexele. Şi 
mai era o capelă, da’ frumoasă, prinsă în cadrul construcţiei, care a fost făcută, mi se 
pare, în timpul austro-ungarilor. Şi-această biserică a fost transformată în magazie... De 
unde ştiu treaba asta ? Pentru că am fost pus să fac corvoadă, să cărăm saci acolo, şi era 
încă pictura bisericească şi altaru”, da’ era dărâmat. Şi un bătrân care mătura prin curte 
p-acolo, din când în când, atunci când putea, se strecura în'untru şi se-nchina. Şi Goiciu 
l-a prins şi l-a bătut de l-a omorât. Nu l-a pedepsit sau altceva, l-a omorât! 

V-a marcat în mod special vreun episod din perioada petrecută la Gherla ? 

Un gest semnificativ să vă spun de la Gherla : în timp ce frecam mozaicu' acela, un 
gardian voinic, arătos, m-a luat de piept şi m-a rezemat într-un colţ. Am început să 
tremur. Mi-a trecut prin minte: „Doamne, ce-o fi având şi ăsta cu mine?” A scos din 
buzunar o scovardă, cum se zice la noi, aşa, o plăcintă mică. Zice: „Ia şi mâncă!” Am 
luat şi-am mâncat. 'Ce: „Şterge-te la gură! ” M-am şters cu zeghea. 'Ce: „Ştii ce-ai de 
făcut?” Zic: „Să tac”. „Gata! ” Nu ştiu cum îl cheamă, n-am îndrăznit să întreb de 
numele lui, ca să nu fie bănuit, că-l nenoroceam pe om. Îl aducea lângă noi. Asta... era 
ştiută, dacă nu era chiar o pedeapsă şi mai aspră. 


208 EXPERIENŢE CARCERALE ÎN ROMÂNIA COMUNISTĂ 


Ce s-a întâmplat după eliberarea din închisoare ? 

M-am eliberat din Gherla şi, până-n sat, am fost urmărit de doi cetăţeni. De-acuma 
ne mai formasem şi noi ochiul şi ştiam cam ce hram poartă fiecare. În gară la Sibiu 
trebuia să schimb trenu” şi am stat câteva ore bune. Acolo a fost un gest semnificativ. Aşa 
îmi era de foame, că-mi tremurau mâinile... Şi am întâlnit un ţăran, era cu o desagă, să 
vedea că e din partea locului, de-acolo. I-am spus: „Nene, dă-mi ceva să mănânc! ” 
(plânge - n.n.) Ca şi-acuma-l văd. A luat desaga, a pus-o jos, a scos o bucată de pâine, 
a tăiat-o şi mi-a dat şi-o bucată de slănină. Şi 'ce: „Stai să ţi-o crestez”. Mi-a tăiat-o 
bucățele. 'Ce: „Nu-mi spune nimic. Să nu-mi spui de unde vii...” El desigur că a ştiut, 
că poa’ a mai văzut el oameni ca mine, prăpădiţi... Şi-aşa am ajuns până-n sat. Da’ să 
ştiţi că puşcăria nu s-a terminat odată cu venirea acasă. Aici a început a doua fază! N-am 
avut voie să părăsesc satul. M-am dus întâi la şefu' de post să mă scrie şi, dacă urma să 
îl părăsesc, trebuia să mă duc să mă scrie în registru. Da' probabil era un şef de post trăit 
acolo, între ţărani, şi de-asta era un om cumsecade. Mi-a spus: „Mă băiete, du-te unde 
vrei, nu mai veni pe la mine!” 

Cum v-aţi reintegrat în societate după eliberare ? 

De aicea de la Făgăraş nu ne-a eliberat actele exacte. Am fost în gara Făgăraş şi am 
descărcat vagoane cu cartofi. 50 de lei era descărcatu' unui vagon de 50 de tone. Am fost 


şi la centru” de selectare, unde am învârtit grâul ca să nu facă tăciune. Era dotat, curăţat 
cu un praf roşcat... Şi învârteam acel cilindru care era de sute de kilograme. 


V-aţi mai terminat studiile, liceul ? 

Da. Am plecat mai târziu la Braşov, unde m-am angajat ca om de serviciu. Având 
actu' ăsta la mână, de angajat, o rupsesem cu familia de ţărani, am devenit muncitor... 
Dup-aia m-am înscris la Liceu' „Unirea”, unde-am şi absolvit, dar am făcut din nou 
clasele a X-a şi-a XI-a. Făgăraşu' aparţinea atuncea de Sibiu, da' până am scăpat eu a 
trecut la Braşov. P-atuncea nu erau computere şi minuni şi d-ăstea, şi cazieru' mi-l 
scoteam în alb de la Braşov, dar era năcazu' că era valabil numa” un timp limitat, nu era 
permanent sau pe-o durată mai lungă. Şi m-am întâlnit cu fostu' director de la Făgăraş, 
Vizitiu, şi am fost la un pahar de bere cu el şi am stat de vorbă. El a fost de bună-credinţă 
cu noi şi ne-a povestit prin ce-a trecut. N-a fost arestat, dar ne-a spus cum era interogat, 
şi ne spunea şi despre profesori. N-a spus de rău nimic niciodată, că n-avea practic ce 
să spună. 


Ați mai fost urmărit după ce v-aţi mutat la Braşov ? 

Eu am bănuit că ne urmăreau şi abia ar fi aşteptat o greşeală sau o gafă, ceva, ca să 
mai creeze un motiv de arestare. Şi, în ziua bacalaureatului, la liceu era afişat un tabel 
în care erau trecuţi cei care nu erau admişi să îl dea, care n-aveau medii de trecere. Şi 
intru la secretariat: „Doamnă secretară” - era secretară doamna Olteanu, Dumnezeu 
să-i dea sănătate pe unde o fi... 'Ce: „Nu mă mai întreba nimica. Pleacă de-aici! Ia 
servieta şi pleacă, nu mă mai întreba ! ” Mi-am dat seama despre ce e vorba. Mi-am luat 
servieta ţi-am plecat în parc, vizavi de liceu. Şi mă vede acolo directoru' liceului, 
Rizescu. „Măi, ia vino-ncoa! Ce-i cu tine?” „Domnuw profesor, uite, nu m-a primit.” 
„Ai vreo corijenţă?” „Nu.” „Vino-ncoa! ” M-a luat şi m-a dus în cancelaria unde era 
secretara. Zice : „Stai aici ! ” S-a dus la inspectoratu” şcolar sau la secţia de învăţământ, 
ce-o fi fost, şi-a adus înc-un plic pentru că-ncepuse examenu”. Se dădea în scris la limba 
şi literatura română. Desface plicu' şi-mi spune să încep să scriu. Vă spun şi acum 

subiectu': „Limba şi literatura română înainte şi după 23 august 1944”. Eu eram 
pregătit, că aveam baza încă de la liceu. Acolo eram un amalgam de muncitori, fel de fel 
de oameni rămaşi cu studiile neterminate, dintre care nu lipseau nici organele de partid. 
Şi nu mi-a mai zis nimeni nimic. M-am dus la oral, m-am dus la matematică, şi aşa 
mi-am luat bacalaureatul. 

După liceu aţi mai avut probleme cu organele de Securitate ? 

Să vă spun. Trece-un timp şi mă-ntâlnesc cu unu’ Matei Bucurenciu:. Ăsta fusese 
unv’ din cei care făcuseră trădarea de la Făgăraş. A fost şi el arestat, a stat prin celule, 
a fost pe la anchetă, dar la tribunal n-a mai apărut, a fost pus în libertate. Şi mă-ntâlnesc 
cu el în Braşov şi îmi spune nici mai mult nici mai puţin: „Bă Gică, ce faci?” „Bă, ce 
să fac?” „Lucrezi ?” „Lucrez.” Zice: „Măi, dă-mi 150 de lei. Fă rost de 150 de lei, că 
vreau să cumpăr nişte arme să le trimit în munţi”. „Băi Bucurenciu” - îl ştiam eu că e mai 
prostovan - „fă-te că nu mi-ai spus nimica sau că eu n-am auzit.” A doua zi... Securitatea 
la mine : cu cine m-am întâlnit, ce-am făcut, ce-am dres? Am spus, că doar ei ştiau şi 
poate că m-au şi urmărit. Şi ce-mi spune ăla de la Securitate : „Uite aici 150 de lei. Te 
duci şi-i dai”. M-am dus şi i-am dat. Da’ credeţi că aşa a fost Bucurenciu Matei arestat? 
De unde ! Şi astea erau numa! Curse... Au trimis odată la mine pe un fost poliţai. A venit 
să-mi facă percheziţia acasă cum că aş avea aur. De unde păcatele mele atâta bogăţie ? 
Da' m-a arestat pentru asta. Nu a fost o arestare de durată, doar cât să-mi facă acte şi 
d-ăstea, da’ destul că m-a ţinut două-trei zile pă la Poliţie (sic!) şi-aşa mai departe. 

Anii trecuse. Am făcut vin, au venit şi mi l-au ridicat, că nu-i voie. Şi mi l-au luat cu 
vase cu tot, bineînţeles. Şi m-au băgat în anchetă : cui i-am vândut vinul ? Nu vândusem, 
că n-am făcut să vând... S-a făcut canalizare pe stradă şi fiecare a dat câte 150 de lei 
pentru asta. Banii s-au ţinut la un vecin de-al meu, peste drum. Am dat şi eu, dar pe tabel 
eu eram al 20-lea sau al 30-lea. N-am fost primu”, ca să nu mă acuze că eu aş fi fost cap 
de listă. M-a arestat pentru dare de mită, da? numa’ pe mine din toată strada... Am fost 
la Cluj să dau la Facultatea de Medicină. Nu m-a primit. Era şi normal... Am dat la 
Geologie, că dacă aş fi avut haru’ preoţiei poate aş fi dat la Teologie. De unde? După 
câteva luni m-a dat afară. Nici să nu-ntrebi de ce. „leşi! Eşti bandit, duşman al 
poporului ! ” P-ormă, umilinţe toată viaţa... 

Să vă spun încă una: s-a construit autobază de transporturi şi se făcea poarta de la 
intrare, şi au făcut-o de se deschidea în stradă. Le-am zis: „Bă, oameni buni, la ţară 
porţile se deschid în curţi, nu în stradă”. „Tovarăşe Urdea, ştii ce? Nu eşti nici membru 
de partid măcar. Lasă-ne în pace ! ” Trebuia să ai calitatea de membru de partid ca să ai 
opinii... M-am gândit: bine c-a lăsat Dumnezeu lucru” ăsta bun, că nu ştie nimeni ce 
gândeşte celălalt, că ce-ar mai fi fost pe pământu” ăsta ? Şi toată viaţa mea aşa a fost. La 
şedinţe : „Sunteţi de acord ca invitaţii ca Urdea să ia parte la şedinţă?” „De acord.” 
Trebuia să voteze toţi subalternii tăi, în sfârşit, toţi proştii... Şi, după ce se termina 
şedinţa, zicea directoru' Hubert: „Invitaţii să părăsească sala, să discutăm noi, bolşe- 
viceşte”. Şi ieşeam afară şi tăceam, ce să facem ? 


36. Matei Bucurenciu, născut la 29 decembrie 1932 în Cârţişoara, Sibiu. Funcţionar. A fost arestat 
în 1956 şi condamnat la 7 ani temniţă grea pentru implicarea în grupul de rezistenţă condus de 
Raul Volcinschi. A executat pedeapsa în închisorile Cluj şi Gherla. A fost eliberat înainte de 
termen. Informaţii de la Raul Volcinschi, căruia îi mulţumim. Pentru detalii, a se vedea şi 
interviul cu Alexandru Roşcoban din prezentul volum. 

Lucram în transporturi, la ITA, în perioada când trebuia să se finalizeze Canalul. Şi 
de-aicea au fost trimise maşini pentru transport şi trebuia ca în fiecare lună să meargă doi 
şoferi de la fiecare coloană. Şi am hotărât felu’ cum se vor duce. „Mă băieţi, io n-am 
putere să vă scutesc sau să vă trimit neautorizat.” Şi s-au dus băieţii aşa cum au putut. 
Desigur că nu chiar de bunăvoie, da' nu din cauza mea. Şi când a venit Ceauşescu 
trebuiam să mergem la primire şi la defilare, şi de la noi nu vroia să meargă nimeni să-l 
primească. „Bă, nu vi-i ruşine? Voi credeţi că mai ţine mult pomana asta socialistă ? ” 
De ce? Pentru că-ncepuse să le dea blocuri... A doua zi dimineaţa, securistu' la uşa 
biroului pune doi şoferi să nu intre nimeni şi mă cheamă înăuntru. Eram învăţat cu unele 
treburi, şi chiar nu mă mai speriam aşa repede. „Cum e, domn'e, cu pomana socialistă ? ” 
„Păi e-aşa cum am zis.” „Cum ?” „O mai zic o dată?” „Mai zi-o! ” „Nu-i pomană asta, 
domnule? Le-a dat tovarăşu' Ceauşescu locuinţe, le-a dat meserii gratis. Asta nu-i 
pomană, domn'e? La noi aşa se cheamă când dai ceva cuiva gratis.” El a înţeles 
altceva... „Domn'e, nu mai zi! Uite, eu am aicea o reclamaţie şi trebuia să dau un 
răspuns.” Zic: „Daţi-l pe acesta pe care vi l-am dat”. Vedeţi? Şi fel de fel de treburi 
d-ăstea de-ale lor... 

Şi înainte de '89 când a fost întâlnirea la liceu, am vrut să mă duc şi eu, da’ am primit 
o scrisoare de la o fostă colegă de-acolo că „ar fi cazu' să ceri şi părerea colegilor, dacă 
să vii sau nu”. Adică să cer permisiunea ca să iau parte la întâlnire. Şi desigur că nu 
m-am dus... Şi, vedeţi dumneavoastră, toată viaţa... aceste umilinţe lasă urme. Astea 
lasă urme... 


În ce fel aţi perceput schimbarea de după Revoluţie ? 

A trebuit să fac o operaţie de coxartroză, că ajunsesem să fiu imobilizat. Dacă cineva 
venea la mine, nu puteam să-l conduc nici pân’ la poartă. Prin doctorul Nicolae Burlacu”, 
care a fost condamnat la moarte şi cu care am fost prieten de la Gherla, am primit adresa 
Crucii Roşii, ca să primesc proteze din Germania, pentru că erau extraordinar de scumpe 
şi ăştia n-au vrut să-mi dea. Şi am primit răspuns că nu se mai livrează proteze gratuite 
pentru România, pentru că se comercializează. Şi cine le comercializa? Vlăstarele 
vechiului comunism... Şi-a trebuit să fac rost de sânge de-aici, să duc donatori şi să mă 
duc la Târgu Mureş să mă opereze, şi am proteze la amândouă şoldurile... M-a costat 
enorm. Păi trebuia să primim gratuit proteze dentare, că acolo ne-au spart măselele, 
proteze pentru oase, că acolo ni le-au rupt, proteze auditive, că ne-au spart timpanele... 
Nu. Nimic. 

Şi cum să nu-ţi vină, domnule, vorba jmecherului, să nu ţi se pună pata pe ei când ştii 
ce-au făcut? Dacă n-am şti ce-au făcut, domnule... La Canal, când şuieră vântu”, aduce 
şoapte de vaiete şi de ţipete şi de suferinţe. (lăcrimează - n.n.) Că a-nceput Canalu’ cu 
roaba şi cu târnăcopu”, iar aicea toate construcţiile industriale s-au făcut după gardurile 
de sârmă cu mitraliera în turelă. Şi toate astea, tot ce s-a făcut în 50 de ani şi-au însuşit 
tot ei, că n-au ruşine şi n-au niciun Dumnezeu. Nici nu ştiu cum li se duce bucăţica de 
pâine pă gură. Nu ştiu. D-aia lumea trebuie să ştie ce a fost! Pentru că istoria poporului 
nostru e aşa, şi noi ştim adevărat istoria, noi care am trăit-o. 


37. Nicolae Burlacu, născut la 14 noiembrie 1921 în Floreşti, Bacău. A fost arestat la 17 martie 
1955 şi condamnat la moarte, pedeapsă comutată ulterior în muncă silnică pe viaţă, redusă la 
25 de ani. A executat pedeapsa în închisorile Sibiu, Jilava şi Aiud. A fost eliberat la 1 august 
1964. Informaţii din fişa matricolă penală din AANP. 

Aveţi resentimente fată de cei care v-au făcut rău ? 

Eu şi astăzi îi compătimesc. Să-i iert? Haru’ ăsta-l are Dumnezeu. Dar nu mă 
răzbun. Aşa cum am spus-o de multe ori: „Ce, eşti naționalist?” „Până-n măduva 
oaselor, da’ nu şovin.” Sunt naționalist, c-altminteri ar însemna că n-am ţară. Dar îi 
compătimesc... 


Vă mulțumesc. 

Desigur că lucrurile pe care le spun eu sunt cunoscute şi arhicunoscute, dar eu v-am 
spus prin ce-am trecut noi. Adică lumea trebuie să ştie şi să înţeleagă ce aude de la noi. 
Noi nu le spunem din citite sau din auzite, spunem lucruri trăite. Şi e bine să nu uite 
tineretu” prin ce-au trecut părinţii şi bunicii lor. Şi să nu uite generaţiile noastre prin 
ce-am trecut noi. Pentru că sunt mulţi care şi-acuma se exprimă fără să gândească, şi cu 
toată îndrăzneala spun lucru” ăsta: „Înainte era mai bine”. Şi când întreb: „Mă băiete, 
câţi ani ai?” „20.” „Tu de unde ştii cum era înainte ? Tu ştii ce-au păţit bunicii tăi? Tu 
ştii că părinţii şi bunicii tăi au avut pământ, casă, şi li s-au luat, le-au jefuit? Ştii cât au 
slugărit, cât au suferit, câţi au fost arestaţi? ” Pentru că s-ajunsese la ţară, cum sunt 
ţăranii mai sfătoşi din fire, unde vorbeau unu” cu altu’ de pe o margine la o uliţă la 
marginea ailaltă, ajunseseră de nu mai vorbeau... Erau unu’ lângă altu’ şi vorbeau în 
şoaptă, nu care cumva să-i audă cineva. Se fereau să nu cumva să le audă gândurile. 
Teroarea asta a fost în popor. Şi-acuma putem să spunem că era mai bine atunci? Păi 
poate era mai bine faţă de ăştia de acuma, că ăştia sunt tot ei. Pentru că vorbim de 
cameleoni: păi cum poate, dragu' meu, un măceş să producă piersici? Cum poate 
Iliescu să producă astăzi idei democrate ? Sau Petre Roman ? Sau alţii? De unde ştiu ei 
democraţia ? Au trăit-o? Şi despre foştii deţinuţi politici şi lupta lor nici poveste... 
Pentru că n-are cine, pentru că ei au fost cei care au dirijat Securitatea. Iliescu a fost 
secretar de partid la Iaşi, da? Securitatea era subordonată partidului, primului secretar 
de partid. Şi-acuma obţine adeverinţă că n-a colaborat cu Securitatea ? Păi e-adevărat că 
n-a colaborat, că el a fost Securitate ! Cum aş colabora eu cu Urdea când eu sunt Urdea ? 


Vă mulțumesc mult. 
Da. Păi cam atâta a fost... 


laşi 


Nicolae Buţureanu 


S-a născut la 25 iulie 1929 în Bucureşti. Naţionalitatea : română. Religia : ortodoxă. 
Studii : Facultatea de Medicină. Profesia: medic. A fost arestat la 30 noiembrie 1948 şi 
condamnat la 1 an de închisoare. A executat pedeapsa în închisorile Iaşi, Suceava şi 
Târgşor. A fost eliberat în iulie 1949. La data interviului, locuia în Iaşi. Interviu realizat 
de Alexandru Matei la 3 mai 2007. Transcrierea şi tehnoredactarea interviului - Adrian 
Boagiu. Editarea - Constantin Petre. Interviul se află în AIO-IICCR, având cotele 99, 100. 


Pentru început, vă rog să vă prezentaţi în câteva cuvinte. 

Sunt doctorul Nicolae Buţureanu, peste foarte puţin timp împlinesc 78 de ani. Părinţii 
mei : mama învăţătoare, tatăl meu a fost avocat. Printre altele, a făcut parte şi din primul 
parlament al României Mari. A activat politic alături de profesorul Nicolae Iorga până la 
desfiinţarea partidelor politice, a fost deputat, senator, prefect. Familia mea a avut în 
total 64 de hectare, din care 25 de hectare arabil, restul pădure şi izlaz. 

Dacă se poate spune aşa, tata a fost norocos că în '51l a murit, pentru că, dacă nu, 
probabil era târât şi el prin puşcăriile bolşevice. În general, cam astea sunt datele strict 
personale, ca să spunem aşa. 


Aţi avut simpatii politice înainte de 1947 ? 

Nu am făcut politică, nici n-aveam cum. Nu am făcut parte nici din UTC şi nici din 
vreo altă organizaţie cu caracter politic, nici partid şi nici organizaţie. Nici eu şi nici 
prietenul şi camaradul meu, domnul Teodoriu!. Că nu simpatizam comunismul este foarte 
adevărat. Totuşi, nu vreau să fiu maliţios, dar să ştiţi că, faţă de tinerii de astăzi, aveam 
nişte preocupări, poate din instinct, mai mult... În orice caz, eram interesaţi de evoluţia 
războiului, iar după '44, când s-a făcut instaurarea comunismului în România, discutam, 
ne preocupau aceste treburi, ne puneam semne de întrebare. Apoi era efervescenţa aceea 
teribilă pentru regalitate. Improvizam noi din ceva şi puneam Regele în piept când ne 
duceam şi rupeam afişele cu soarele - care era sigla comuniştilor în '44 — şi puneam 
afişul cu PNŢ-ul, cu ochiul. Cam asta era... 


Ce vă mai amintiţi despre reacţia populației la instaurarea comunismului ? 

Nimeni, nici cei conştienţi, nici cei care, repet, poate o făceau din instinct, dar fără 
să înţeleagă bine fenomenul, nu-i agrea pe comunişti. Societatea românească era stupe- 
fiată, dezorientată, îşi dădea seama că se petrece ceva cumplit, că îi ceva ticălos, dar nu 
se bănuia totuşi că va fi evoluţia care a fost... Nu-s istoric, nu-s analist politic, dar să ştiţi 


1. Pentru detalii despre Constantin Teodoriu, a se vedea interviul cu acesta din prezentul volum. 

un lucru: comunismul, bolşevismul, în România a fost adus. Ştiţi că membri de partid 
erau foarte puţini în ţară. Erau mai mulţi socialişti decât comunişti, cam asta era 
tendinţa, dar comunismul o venit cu tancurile ruseşti şi a fost ajutat de fel de fel de lifte, 
de toate neamurile, străine şi de neam, străine şi de ţară. 

Vreau să fac o remarcă, pentru că îmi place să spun adevărul ; şi în cartea pe care am 
scris-o, Un mic episod dintr-o mare tragedie, spun numai adevărul. N-aş vrea să fiu 
considerat un antisemit. Să-mi dea Dumnezeu prieteni printre români cum am între 
ovrei, dar să ştiţi că ovreii au ocupat toate posturile de conducere după '44, începând de 
la cel mai mic magazin, unde erau şefi de magazin, şi urcând în ierarhia aceasta. Şi erau 
răi, erau răi... Tot aşa, iarăşi o spun cu durere, şi fraţii noştri din Basarabia erau la mare 
cinste. Dacă erai basarabean, dacă ştiai oleacă ruseşte, erai cineva... Fraţii noştri... 


Cum aţi întâmpinat actul abdicării Regelui Mihai în decembrie 1947 ? 

Eram la ţară, unde am avut o proprietate mică, lângă Paşcani - o am şi acuma, dar 
nu mi-o dă statul, cu toate că am toate actele îndreptăţite şi toate demersurile făcute la 
toate forurile locale şi centrale -, şi pe la 11 noaptea vine un cetăţean din sat, ţăran 
gospodar, cum erau ţăranii odată: costum naţional de ţară, cu chimir, cojoc, şi spune: 
„Coane, ştii că Regele a abdicat? ” Şi atuncea, tată-miu a spus : „Gheorghiţă eşti nebun ? 
Ai înnebunit ?” A fost o lovitură la care nu ne aşteptam... Trebuie să vă spun încă o 
dată : să ştiţi că noţiunea de regalitate era ceva sfânt, Regele era ceva respectat. Noi de 
fapt am avut doi regi: Carol şi Ferdinand, întrucât Carol al II-lea a fost cum a fost... 
Regele Mihai, cu soarta lui nenorocită de cum a făcut ochi, de cum s-a trezit, cu toate 
împrejurările ăstea istorice, a avut poziţia pe care a avut-o, aşa cum s-a putut şi cum a 
fost atuncea. Însă a fost şi asta o lovitură... 

Dumneavoastră când aţi fost arestat şi pentru ce motiv ? 

Am fost arestat pe 14 mai 1948. Terminasem clasa a VIII-a în acel moment, situaţiile 
erau încheiate şi mai aveam câteva zile până la bacalaureat. Practic, ce s-a întâmplat ? 
Noi am avut un coleg, trăieşte şi astăzi la Timişoara, Mircea Preisner?, care era din 
familie de muncitori cu copii mulţi, necăjiţi. Şi în '47 a fost arestat pentru că făcea parte 
din Frăţiile de Cruce, organizaţia legionară pentru tineret. Era pe vremea foametei şi era 
necăjit, că între timp taică-su murise. Pe atunci nu erau puşcăriile aşa sofisticate ca 
acuma. De exemplu, la Dorohoi, unde eram noi, era un fel de magazie cu două grilaje 
la fereastră şi când treceam la şcoală îl vedeam pe Mircea cum ne arată mâncare şi ţigări. 
Şi îmi amintesc că într-o zi, dimineaţa, tată-miu avea clienţi, mă duc în birou la el şi îi 
spun: „Tată, dă-mi te rog 200000 de lei”. 'Tată-miu, care niciodată nu mi-a dat bani, a 
spus: „Banii trebuiesc munciţi, trebuiesc câştigaţi”. S-a uitat pe sub ochelari la mine, a 
băgat mâna în buzunar şi mi-a dat. Şi ştiu că m-am dus la o prăvălie acolo şi am luat nişte 
salam, nişte ţigări şi pâine. Am bătut în poartă, a venit ostaşul care păzea: „Am un coleg 
aicea şi dă-i pachetul ăsta”. Şi am strâns nişte bani ca să-i mai cumpărăm mâncare şi să-i 
mai trimetem, că era o perioadă foarte tristă... Şi în ochii justiţiei comuniste de atunci 
asta a însemnat ajutor legionar. Şi ăsta a fost motivul arestării. 

Bineînţeles că în clasa a VIII-a am fost daţi afară din toate şcolile din ţară şi declaraţi 
repetenţi. După aceea au trecut foarte mulţi ani până când am reuşit să îmi dau clasa 


2. Mircea Preisner, născut la 3 august 1928 în Dorohoi, Botoşani. A fost arestat la 14 mai 1947 
ca elev de liceu şi condamnat împreună cu alţi 35 de tineri. Cicerone Ioniţoiu, Victimele terorii 
comuniste, Dicţionar. P-Q, p. 448. 

a XI-a şi bacalaureatul, pentru că, printre altele, fac o paranteză, am fost nevoit să stau 
acolo la ţară trei ani de zile după ce am fost eliberat din închisoare, că am avut şi 
domiciliu forţat. 

Cum s-a petrecut arestarea ? 

Arestarea s-a produs în noaptea de 14 spre 15 mai. Au venit la 11-12 noaptea, nu ştiu 
exact cât era... Au intrat pe uşă vreo cinci-şase inşi, toţi înarmaţi până în dinţi. Este 
căpitanul Carol Hudescu, alias Carol Segal”, Care era comandantul Securităţii, şi mai 
erau câţiva pe acolo pe care nu-i mai ştiu... Pe tovarăşul Carol Segal îl ţin foarte bine 
minte, pentru că în prima noapte când ne-a luat la cercetări, că toate astea se întâmplau 
noaptea, a fost foarte drăguţ, foarte la locul lui. Cum se face la noi, în medicină, foaie 
de observaţie : „Când te-ai născut? Tata... Mama...” Şi aşa mai departe... Şi după asta 
mă întreabă, cică: „Când te-ai înscris în FDC ?” În Frăţiile de Cruce. Şi eu m-am uitat 
la el şi am zis: „Frontul Democraţiei...” E, aicea s-a declanşat treaba, şi mi-a tras un 
tur de bătaie pentru că nu ştiam, realmente nu ştiam, ce-i FDC-ul. În felul ăsta am 
devenit „mare om politic”. 


Cât a durat ancheta ? 

La Dorohoi am stat două săptămâni şi apoi ne-a dus la Suceava. E, dragul meu, când 
am intrat în închisoare la Suceava, nu vă mai spun. Percheziţii... şi ne-a dus la cameră. 
Însă ceea ce vreau să spun e că la Suceava a fost practic un regim de exterminare. Unu: 
mâncarea era o zoaie în care dacă găseai o coajă de cartof sau două boabe de fasole erai 
cineva. Dimineaţa, cinci sau şase linguri de terci. O zeamă făcută din tărâţă... Se spunea 
că-i de făină de porumb, dar era tărâţă. Cam cinci linguri erau. Asta era dimineaţa... La 
amiază era un chirpic de mămăligă rece, de mărimea acestui pachet de ţigări, şi o ciorbă 
care v-am spus că era aşa cum era... Foarte rar ne dădea şi pâine. Câte 200 de grame de 
pâine, dar destul de rar. Baza era această mămăligă căreia noi îi spuneam chirpic. Unii, 
săracii, mâncau pe loc chirpicul cela sau bucăţica ceea de pâine. Alţii îl împărțea, să aibă 
şi dimineaţă, să aibă o bucăţică şi seara. 

Al doilea aspect, fără niciun fel de exagerare, dar absolut nu exagerez deloc : cred că 
după o lună sau două luam păduchii de sub braţ cu mâna, cu pumnul. Îi striveam pe 
podea şi după aceea începea despăducherea. Ăsta era programul de dimineaţă... De 
exemplu, aicea, deasupra sternului, este o scobitură : gropiţa suprasternală se cheamă, 
şi aici se adunau. Erau negri, stăteau aici, iar la subsuori la fel. Nu mai vorbesc că după 
aceea luam pantalonii, cămăşile şi toată vremea despăducheam. Mai mult decât atât, 
erau priciuri cu un etaj şi, la îmbinările între stâlpii ceia pe care se puneau priciurile se 
adunau ploşniţele. Aţi văzut un roi de albine poate în viaţa dumneavoastră... Aşa stăteau 
în colţ ploşniţele. Ziua stăteau cuminţi, dar noaptea începeau să circule, se urcau pe 
tavan şi aterizau pe noi. E, nu mai spun că s-a anunţat la un moment dat - era vara - că 
vine o inspecţie, şi atuncea noi, care eram la camera 38 la închisoarea Suceava, am luat 
şi am pictat toţi pereţii. Am omorât ploşniţele, şi bineînţeles că erau cu sânge, aşa încât 
pereţii erau pictaţi frumos. Ei bine, au venit, am avut noi scandaluri... 

Din mai, când am ajuns acolo, şi până în decembrie n-am făcut baie. Am stat în ce 
eram şi în ce am venit. 


3. Carol Hudescu (Karl Segal), căpitan la Direcţia Regională a Securităţi Suceava între 1950 şi 
1951. Adrian Brişcă, Rezistenţa armată din Bucovina, 1 octombrie 1950-10 iunie 1952, vol. II, 
Institutul Naţional pentru Studiul 'Totalitarismului, Bucureşti, 2000, pp. 36, 41. 

Şi la Suceava, cam după câteva săptămâni, au început cercetările. În toată perioada 
asta veneau dubele pline cu arestaţi din toate colţurile ţării, adică din judeţele Moldovei, 
ca să fiu mai exact: Bacău, Piatra Neamţ, Vaslui, Bârlad, Tecuci. Din toate părţile ăstea... 
Noi nu puteam să-i vedem, că geamurile erau vopsite, dar, totuşi, mai zgâriam acolo, dar 
şi auzeam când îi striga, aşa, după nume, şi ne mai dădeam seama cine vine şi cum. 

La un moment dat, cam după o lună de zile, după ce i-a adunat pe toţi din toate 
părţile, a început muzica. Erau nişte megafoane foarte mari care funcționau cum se lăsa 
seara. De ce? Începuseră cercetările. Se bătea înfiorător şi, ca să nu se audă strigătele 
în stradă, care, să ştiţi, de foarte multe ori nu aveau nimic omenesc în ele, dădea drumul 
la megafoanele acelea teribile. Şi treaba asta a durat... Mecanismul era următorul : erai 
obligat să spui ce voiau ei şi la un moment dat spuneai. După aceea, când coroborau 
toate aceste elemente, îşi dădeau seama că ai spus minciuni şi te luau iar la bătaie că: 
„De ce ai minţit! ?” Cam aşa decurgeau treburile. Însă, până la proces, care a avut loc 
în primăvară, pe 8 martie '49, aceste megafoane n-au tăcut, deci bătăile erau continue. 

Fiecare judeţ sau fiecare oraş avea grupul lui de anchetatori. Trei-patru erau. Era 
ofiţerul de Securitate care, mă rog, conducea ancheta şi, de obicei, mai era unui sau doi 
bătăuşi. Când intrai în cămăruţa aceea, îţi puneau o lumină foarte puternică, dar când te 
mai uitai aşa, pe de lături, vedeai picioare de scaune, cozi de mătură, cu care se lucra. 
Un procedeu curent: îţi punea cătuşele la mâini, treceai cu mâinile la genunchi, îţi 
punea o bucată de lemn, un drug, să spun aşa, te punea între două birouri şi erai cu 
tălpile în sus. Şi te bătea la tălpi până leşinai. Mai turnau oleacă de apă şi-ţi reveneai... 
Cam aşa erau vremurile. 


Cum îi chema pe anchetatori aţi aflat ? 

Vă dau câteva nume: Ciupagea“ din brigada volantă din Bucureşti, era comisarul 
Pompilians, BlehanS de la Iaşi şi Aramă” de la Piatra Neamţ. Noi, dorohoienii, eram 
anchetați de tovarăşul Carol Segal, ajutat de încă un tinerel, Manoliu, locotenent sau aşa 
ceva. Cam ăştia erau anchetatorii. 


Ce vă mai amintiţi despre perioada petrecută la Suceava ? 


Eram închişi într-o cameră, nu prea mare, 40-45 de oameni, da' să mai ştiţi un 
lucru : nu puteam să comunicăm unul cu altul deloc. Mai auzeam câte ceva pe fereastră 
aşa, când veneau transporturile, sau ne mai şoptea câte un deţinut de la drept comun, că 
aceia veneau şi ne făceau curăţenie... Ce înseamnă curăţenie ? Noi luam şi măturam 


4. Nicolae Ciupagea, ofiţer de Securitate, responsabil cu „reeducarea” la închisoarea Suceava. În 
1950, maior la Direcţia Penitenciarelor şi Lagărelor de Muncă. Doina Jela, op. cit., pp. 75-76 
http : //paulgoma.free.fr/paulgoma_pdf/pdf/FRP_LISTA_SECURISTILOR_1949-1989.pdf, 
accesat la 4 august 2008. 

5. Alexandru C. Pompilian, născut în 31 august 1909 la Bacău, comisar-şef în Direcţia Generală 
a Sigurantei, îndepărtat odată cu înfiinţarea Securităţii. A fost ulterior arestat şi condamnat la 
25 de ani de închisoare. I. Ciupea, V. Ţârău, F. Olteanu, A. Dobeş, R. Fiirtâs, C. Budeancă, 
op. cit., II, Mega, Cluj-Napoca, 2007. 

6. Octavian Blehan, ofiţer de Securitate la Iaşi, provenit din cadrele Siguranţei. A folosit tortura 
în timpul anchetelor. Doina Jela, op. cit., p. 47. 

7. Ion Aramă, şeful Securităţii din Galaţi în iarna anului 1957, când a avut loc răscoala ţăranilor 
din Vadu Roşca, înecată în sânge. A anchetat partizanii din Munţii Vrancei şi loturile de arestaţi 
din judeţul Neamţ. Doina Jela, op. cit., p. 33. 

acolo, strângeam ce aveam de strâns şi ăsta de drept comun băga numai mâna cu făraşul 
pe crăpătura uşii, ca să punem gunoiul acolo. 

Era frumos că dimineaţa era aşa-zisa deschidere de la 7. Venea primul gardian 
Ianovici şi ne număra. Eram obligaţi să ne aliniem la marginea paturilor în picioare şi 
când venea el spunea „Bună ziua” şi noi eram obligaţi să spunem „Să trăiţi! ”, dar nu 
prea spunea nimeni „Să trăiţi ! ” Erau cazuri când, după o bucată de vreme, te ridicai în 
picioare, vedeai negru în faţa ochilor şi te trezeai jos. Bineînţeles, ca să revii pe verticală, 
începea cu cizma şi îţi dădea pe coastă: „Bandit! Duşman! ”. Şi îmi aduc aminte că 
după aproximativ două-trei luni aveam 39 de kilograme şi jumătate. M-am cântărit când 
am fost o dată sau de două ori de servici la bucătărie. 

Tot la Suceava era o brută, pe lângă altele, plutonierul-major Marin, cu care am avut 
„plăcerea” să am contact direct. Era prin februarie '49, ger, o iarnă foarte grea. De data 
asta eram la celular eu şi cu încă doi camarazi, Mihai Gaşpar şi Gheorghe Bursuc. Celula 
era mică, cum îs celulele de obicei, fără formă, lumină electrică nu era, şi îmi amintesc 
că vorbeam prin perete cu celula vecină. Era frig şi în fiecare celulă erau două hârdaie 
de lemn, „tinete” le spuneam, una pentru apă şi una pentru nevoile fiziologice. Din gre- 
şeală probabil, în niciun caz cu bună ştiinţă, ele se mai inversau. Puţea şi aceea de unde 
beai apă, şi cealaltă... Mă rog, asta era treaba. Ne scotea odată la grupul sanitar, la 
prânz, cârdul cu pantalonii în mână te aşezai şi plecai. Da' repede... repede, repede, ca 
să meargă treaba urgent. De fapt, nici nu prea aveai ce să te uşurezi, fie vorba între noi. 

Şi aveam obiceiul dimineaţa să mă dezbrac în chiloţi numa’ şi cu apă rece să mă spăl, 
aşa. E, într-o dimineaţă pe la 7, pe vizetă, ochiul cela, o gaură cu clapetă în exterior, s-a 
uitat şi m-a văzut un miliţian sau securist, nu ştiu ce era, pe care îl chema Pristiniuc. Noi 
îl porecleam Rafală, că era foarte bâlbâit, foarte împrăştiat... Ca să îi fac un portret, aş 
putea să vă spun aşa: domn'e, o şapcă strâmbă pe cap, nişte urechi clăpăuge, adică ce 
puneai pe el stătea pe dos. Un păr blond spălăcit, nişte ochi la fel de spălăciţi, centironul 
şi hainele celea, mă rog, era... eu spuneam tipul avortonului. Şi deschide uşa: „Ieşi 
afară!” „Domn’ şef, să mă îmbrac...” „Nimic! leşi! ” Ies pe holul cela lung acolo, 
ajung în capăt, şi era tovarăşul plutonier Mariciă, şi ăsta : „Tovarăş” plutonier, permiteţi 
să raportez : ăsta vorbea prin părete”. Vreau să vă spun că tovarăşul Marici era cât dulapul 
cela, şi cred că avea cu mult peste suta de kilograme. E, mi-a dat nu ştiu câte perechi de 
palme şi o cizmă în posterior... şi am zburat aşa pe ciment. M-am ridicat şi el, cu un 
epitet ornant: „Du-l la neagra, în aia mă-sii! ” Şi m-à luat şi m-a dus la „Neagra”. 

„Neagra” era o celulă la subsol în care nici nu stăteai în picioare, nici jos, foarte 
strâmtă, pereţii cu gheaţă, jos gheaţă. Mi-am dat seama, cum eram ud, desculţ, numa’ 
în chilot, că s-ar putea întâmpla să fie sfârşitul. Am făcut eu mişcări cât am făcut, dar 
spaţiu” era foarte limitat. Nu ştiu cât timp a trecut şi, la un moment dat, mi-am spus că 
de aicea mi se trage moartea... Vă rog să mă credeţi, şi nu exagerez deloc, cred că m-am 
rugat lui Dumnezeu cum un creştin trebuie să se roage cu adevărat. Şi am spus: 
„Doamne, apără-mă şi scapă-mă ! ” Dragul meu, am căzut, aşa, într-o stare de semiin- 
conştienţă. Pierdusem noţiunea de timp, nu îmi mai era frig, pluteam aşa... Am auzit la 
prânz trecând hârdaiele cu mâncare, când cobora la subsol, că avea un zgomot specific 
când se cobora pe scări. Am auzit seara la 6 cum trec hârdaiele pentru masa de seară. 


8. Probabil Petre Marici, sublocotenet la Securitatea Rădăuţi. Octavian Roske (coord.), Mecanisme 
represive în România. 1945-1989. Dicţionar biografic. M, INST, Bucureşti, 2005, p. 107. 

Am auzit şi închiderea de la 6. Ce însemna închiderea ? Intra în celulă primul gardian cu 
suita lui, ciocănea cu nişte ciocane de lemn să vadă dacă n-am tăiat cumva gratiile, ne 
număra şi încuia uşa pe dinafară. Am auzit şi asta... Pe la miezul nopţii, era aşa-zisul 
rond de noapte. Treceau din nou şi controlau celulele. Şi atunci, acest Ianovici îl întreabă 
pe gardianul care era cu el: „Este cineva la neagra?” Şi îmi amintesc că am spus: 
„Domnu' prim, poate ai şi dumneata copii acasă... De azi-dimineaţă stau aici”. Şi tot aşa 
de drăgălaş îmi răspunde: „Du-l...” - puncte, puncte - „sus!” Şi a deschis uşa. Doi 
gardieni au venit c-o pătură, probabil că aveau experienţă. M-au aruncat în pătura aceea, 
că eram anchilozat, eram îngheţat, şi m-au dus la celulă. 

Ce vreau să spun din toată treaba asta ? Vorbind de ajutorul lui Dumnezeu, n-am avut 
nici măcar un guturai. E, a trecut şi asta. 


Cum a fost procesul ? 

Procesul s-a desfăşurat în condiţii optime. Justiţia este justiţie. Tribunalul Militar de 
la Iaşi avea în frunte pe preşedintele completului de judecată, un colonel Gheorghiu”, iar 
ca acuzator, procuror, un căpitan, Puişor!”. 

La proces eram şapte sau opt dorohoieni, că ne-a luat separat, şi, după ce a citit, 
avocatu” apărării la urmă s-a ridicat şi a spus: „Aceşti legionăroi, care de fapt sunt nişte 
puţoi, trebuie să se bucure de circumstanţe atenuante”. Eu vă spun textual că el era 
evreu. Şi asta a fost treaba. A doua zi ne-a scos pe hol şi ne-a dat sentinţa. 

Care erau capetele de acuzare în proces ? 

Au fost multe. De exemplu, când au văzut copiii mei actul de acuzare pe care l-am 
căpătat acum... Domnule, organizaţii, nume, ramificații în toată ţara, mă rog, că am avut 
legături cu grupuri în munţi, cu cei din Bacău şi Piatra Neamţ... Şi spun copiii: „Şi tată, 
chiar aşa ?” Mă rog, nişte invenţii care nu aveau nicio tangenţă cu realitatea. 

Unul din capetele de acuzare era că am făcut parte din organizaţii fasciste de tip 
paramilitar. Noi am apucat formele ăstea de pregătire premilitară, că aşa se chema, şi am 
făcut parte din organizaţia fascistă „Străjeria”. Aia a înfiinţat-o Carol al II-lea şi a durat 
cât o durat regimul lui. Cum era cu şoimii sau... nu, cu pionierii. Pionerii de atunci erau 
străjerii... Singura modificare între uniforma de străjer şi uniforma de pionier era cravata 
roşie, că străjerii aveau cravata albastră, prinsă cu un inel pe care era stema regală, şi 
stema era şi pe umărul stâng.... Pantalonii erau albaştri, basca şi bluza erau albe, iar pe 
bască o insignă care reprezenta tot stema regală. Străjeria asta provenea din cercetaşi, 
cea mai internaţională organizaţie de tineret, „Cercetăşia”, de educaţie montană... cu 
totul altă nuanţă avea. E, aveau uniformă, dar fără să facă instrucţie paramilitară. 

Un alt cap de acuzare... Noi am început din clasa I de liceu cu franceza, din clasa 
a III-a cu latina şi la alegere cu germană sau italiană. Eu făceam germană şi, în clasa 
a VIII-a de liceu, ne-a băgat limba rusă... Profesoara de rusă se chema doamna Pola, o 
evreică din Basarabia, a cărei singură calitate era că ştia ruseşte. Nu erau cărţi, mă rog, 
şi ne scria pe tablă alfabetul şi nişte propoziţiuni scurte. Şi la un moment dat era vorba 


9. Constantin Teodoriu îl menţionează ca preşedinte de tribunal pe colonelul Gheorghe. Posibil 
colonelul magistrat Gheorghe Constantin, preşedinte al Tribunalului Militar Iaşi. Doina Jela, 
op. cit., p. 126. 

10. Ioan Puişor, în 1950 căpitan magistrat. Cu unanimitate de voturi. Sentinţe politice adunate şi 
comentate de Marius Lupu, Cornel Nicoară, Gheorghe Onişoru, Editura Fundaţiei Academia 
Civică, Bucureşti, 1997, p. 134. 

de Krasnaia Şapocika... Atâta ştiu şi eu ruseşte, adică Scufita Roşie. Bun. Şi mă ridic pe 
două picioare să-i răspund, şi trebuia să spun: „Volk kuşaiet babuşka”. Adică „lupul o 
mâncat pe babă”. Prietenul meu, feri-mă Doamne de prieteni, îmi spune cică: „Babuşka 
Kuşaiet Volk”. Adică „baba, bunica, l-o mâncat pe lup”. Şi atunci, foarte indignată, 
tovarăşa profesoară scrie în registrul de clasă : „Elevu’ Buţureanu sabotează învăţământul 
de limba rusă”. Şi ăsta a fost unul din capetele de acuzare la proces... 


Ce condamnări aţi primit ? 

Am avut pedepse diverse. Eu, de exemplu, cu domnul Teodoriu şi cu încă un coleg 
de-al nostru, Constantin Ailoaie, am primit câte un an închisoare corecțională. Alţi 
colegi de ai noştri, cum era Petricu Tudose", Dumnezeu să-l ierte, au primit 8 ani. Erau 
şi de la licee din afara Dorohoiului : de la liceu’ din Pomârla, cum au fost Gaşpar sau 
Modreanu!?. Au mai fost Geamănu şi Bursuc, dar ăştia au primit condamnări mai mari. 

E, a trecut şi hopul ăsta şi de acuma a început exodul spre celelalte puşcării. Ne-au 
luat într-o dimineaţă, ne-a dus în curtea închisorii, ne-a urcat în nişte camioane cu 
prelatele trase şi ne-am trezit în gară la Burdujeni. Şi ne-a suit în vagoanele tip bou (sic!), 
compartimentate. Într-un compartiment din ăsta în mod normal trebuia să intre doi 
oameni, noi am intrat vreo 11. Dacă ridicai picioarele... nu cădeai. Bineînţeles că ne-am 
dezbrăcat aproape la piele, că, deşi era primăvară, bătea soarele. Se înfierbântau pereţii, 
că erau de tablă, şi ne mai şi frigeam. Şi am făcut noi de la Suceava până la Bucureşti 
trei zile şi trei nopţi, pentru că ne trăgea pe câte o linie moartă şi stăteam acolo mai multe 
ore înainte să plecăm din nou... Şi în Vinerea Paştilor 1949 am ajuns în Bucureşti, la 
gara Basarab, unde am fost daţi jos. 

E, acolo ni s-a dat hrană, că până atuncea nu ni s-a dat nimic... La unu’ i-a picat un 
cartof, la altu’ o ceapă, o bucată de pâine, nu mai ştiu ce era, da’ nu o porţie, ci cum 
să-ntâmpla, că îţi arunca acolo ca la câini. Şi, bineînţeles, un cordon impresionant de 
milițieni, securişti, ce mama dracului erau... Cred că erau milițieni şi securişti printre ei. 
Şi trebuia să vină un camion să ne ieie din gară şi să ne ducă, da' camionul cela a întârziat, 
şi atuncea ne-a încolonat, că eram mulţi, şi mergeam spre nu ştiu unde... Eram slabi, tunşi, 
mototoliţi cu haine cum erau ele şi, la un moment dat, lumea de pe stradă 'ce: „Uite, 
mă, borfaşii ! ” Nu ştiu dacă eu sau altul o strigat: „Nu suntem borfaşi, suntem deţinuţi 
politici”. În momentul acesta, o început să curgă spre noi pachete de ţigări, pâine. 
Totdeauna m-a impresionat în mod deosebit manifestările ăstea de omenie, de suflet. 


Unde aţi fost duşi atunci, la ce închisoare ? 

La Văcăreşti. Că la un moment dat a venit şi camionul. Şi am intrat pe poartă la 
Văcăreşti... Chiliile fostei mănăstiri erau acum transformate în celule. În mijlocul curţii 
era un bazin mare şi ne-am pus toţi pe marginea lui cu picioarele în apă, că se făcuseră 
picioarele noastre butuci de atâta vreme cum am stat în vagon. Şi deci Vinerea Mare şi 


11. Petru Tudose, născut la 8 iunie 1927 în Păltiniş, Botoşani. A fost arestat la 25 mai 1948 şi 
condamnat la 5 ani temniţă grea, pedeapsă redusă ulterior la 4 ani temniţă grea. A executat pe- 
deapsa în închisorile Târgșor, Gherla, Poarta Albă şi Valea Neagră. A fost eliberat la 5 august 
1952. Informaţii din fişa matricolă penală din AANP. 

12. Gheorghe Modreanu, născut în Pomârla, Botoşani. A fost arestat ca elev. Cicerone loniţoiu, 
Victimele terorii comuniste, Dicţionar. M, p. 337. 

13. Ion Geamănu, născut în Pomârla, Botoşani. A fost arestat în 1947 ca elev. Cicerone Ioniţoiu, 
Victimele terorii comuniste, Dicţionar. F-G, p. 147. 

Sâmbăta Paştelui acolo am petrecut. Şi dup-aceea ne-a luat şi ne-a dus la Târgşor, 
Prahova, lângă Ploieşti, unde era închisoare pentru minori şi pentru poliţişti. 


Care a fost prima impresie când aţi ajuns la Târgșor ? 

Dragă, în primul rând că de la gară de la Târgşor şi până la închisoare ne-a dus pe 
jos. Nu ne venea să credem. Noi, care toată vremea am stat întemnițați acolo cu şpaga!“ 
la spate. Eram toţi bucuroşi că simţeam mirosul cela de primăvară, de lumină, de aer 
curat. Şi aşa am intrat pe poarta închisorii de la Târgşor... Director era atunci Spirea 
Dumitrescu'5, iar prim-gardian unv’ Viţel. E, ne-a luat, ne-a încolonat, ne-a făcut foile 
de încarcerare şi, spre surprinderea noastră, am intrat într-o curte mare... Acolo fusese 
pe vremuri nişte ateliere ale armatei, şi erau nişte hale lungi care formau un dreptunghi. 
Şi ne-a băgat acolo, în halele astea. N-aveai paturi, şi ne-am pus şi noi jos acolo ce era. 
Însă ce se întâmplă? Eram liberi acolo, adică puteam sta în curte... Numai sara ne 
închidea înăuntru şi a doua zi dimineaţă ne descuia. Vreau să spun despre Târgşor, ţinând 
seama de unde am plecat, de la ce fel de condiţii, de la ce regim de detenţie, consideram 
că acolo-i raiul pe pământ. 

Cât timp aţi stat acolo ? 

Am plecat la 11 septembrie 1949. Ne-a mai ţinut vreo 5 luni aproape după expirarea 
pedepsei, că eram băieţi frumoşi, băieţi buni. 

Acum trebuia să mai subliniez ceva. Era la Târgşor un gardian, un om la vreo 50 şi 
ceva de ani, mustăcios, mic, îndesat, care stătea toată vremea cu noi în curte: Moş 
Dumitrache! îi spuneam noi. Semăna cu Stalin, că avea nişte mustăţi aşa mari. „Bandiţii 
poporului ! Nenorociţilor ! Ticăloşilor ! ” Şi după aceea 'ce: „Dragii moşului! ”. 

Acum, în fiecare an, are loc un fel de simpozion. O fost şi vara trecută la Ploieşti. Noi 
mergem aproape în fiecare an şi ne ducem şi la Târgşor şi vizităm închisoarea. Apoi 
facem o slujbă pentru toţi cei care au murit acolo, dar mergem şi la mormântul lui moş 
Dumitrache, unde foştii elevi deţinuţi politici i-au făcut monument... 

Adică, obişnuiţi cu fiarele care erau gardienii... Pentru că trebuie să ştiţi un lucru : 
de unde erau recrutaţi ofiţerii. şi gardienii? Din pleavă, din zoaie, din scuturătura 
societăţii. Pe ăştia a putut regimul să-i... Ei, dar ăsta era altceva. Bine, el era gardian de 
meserie, era bătrân, încă nu i se infiltrase serul luptei de clasă. În orice caz, pe moş 
Dumitrache toţi îl povestesc şi vorbesc foarte frumos despre el. 

Ei, şi după ce am plecat noi de la Târgşor a ajuns acolo şi un coleg de-al nostru 
băcăuan, Dumnezeu să-l ierte, Lupeş Ioan”. Avea condamnare Ionică 8 ani, şi a evadat. 
Şi cum o fi ajuns, nu ştiu, prin Munţii Neamţului, pe la mănăstiri, şi vreo doi ani sau 
trei ani de zile a umblat aşa. Şi într-o noapte, când s-a dus acasă să o vadă pe mama lui, 
Securitatea era acolo. O chinuia pe mamă-sa să spună unde e. N-aş putea să vă spun 
foarte exact dacă a fost sau n-a fost aşa, dar se spune că el ar fi tras cu o armă şi atuncea 
securiştii l-au împuşcat... Ăsta era Ioan Lupeş, o figură de care trebuie să amintesc, şi 
ţin în mod deosebit s-o spun, că am câteva figuri pe care le văd în minte şi astăzi. 


14. Aici cu sensul de baionetă. 

15. Spirea Dumitrescu, comandant al închisorii Târgşor (1948-1950). Andrei Muraru (coord.), 
op. cit., p. 500. 

16. Moş Dumitrache, gardian la închisoarea Târgşor, s-a purtat cu multă bunăvoință faţă de 
deţinuţi. Andrei Muraru (coord.), op. cit., p. 499. 

17. A se vedea nota 10, la p. 18. 

De ce alți colegi de suferință vă mai aduceţi aminte ? 

La Suceava am mai avut noi un coleg de clasă, Ştefan Alexandru’, un băiat firav, de 
o inteligenţă sclipitoare, care era considerat unul din cei mai buni elevi din liceu. A fost 
arestat şi el. Tatăl lui, profesorul de naturale Ştefan, aflase că în noaptea aceea se fac 
arestări, şi atuncea el a fugit în livadă, că avea o livadă în spatele casei, s-a urcat într-un 
copac şi nu l-a găsit Securitatea. Dar mai târziu, când noi eram deja închişi, a apărut şi 
Săndel, că aşa-i spuneam noi, şi parcă îl văd şi acuma cu un pardesiu pe mână, foarte 
degajat, a intrat şi a venit cu noi. 

El s-a îmbolnăvit apoi, probabil de la baia pe care am făcut-o noi în decembrie... 
Atunci, de sus, de la etaj, ne-am dus la subsol în pieile goale. Duşurile erau reci, gheaţă, 
şi tot în pielea goală şi uzi ne-am întors sus. Probabil că, firav fiind, a răcit, a făcut o ence- 
falită, o inflamație a foiţelor care îmbracă creierul, cerebelul. A început să se simtă foarte 
rău, iar noi am pornit să batem în uşile de acolo de la camere să vină doctoru”. A venit, 
şi parcă îl văd şi acuma, înalt, roşcovan, era evreu, îl chema Michelson. A băgat capul pe 
uşă şi a plecat, pentru ca după aceea să-l ducă la spital, cu cătuşe şi cu gardianul lângă el. 

Şi avea tatăl lui pe cineva, că să mai făcea asta : părinţii de afară mai plăteau un gardian 
să le spună câte ceva... „Dom'le, măcar să ştiu că trăieşte, că este...” şi aşa mai departe. 
Că eram complet rupti de exterior şi nu se ştia nimic. Şi a aflat că-i bolnav şi s-a dus la 
direcţia închisorii să-i primească medicamente, dar nu i-a primit. Şi, după câteva zile, 
n-aş putea să spun câte, a murit în spital. 

La subsol erau atelierele de tâmplărie şi regulat auzeam ciocănituri acolo şi ştiam că 
a mai murit cineva. Ne-a spus cineva de la drept comun că îi făcuse sicriul prea mic, şi 
atuncea un gardian de acolo cu un ciocan sau cu un topor i-a dat peste picioare şi i le-a 
rupt ca să-l îngrămădească acolo în sicriu... Şi ţin minte şi acuma, pe o vreme aşa, 
plumburie, cu o ceaţă de asta urâtă, cu o ploaie măruntă, l-au luat cu o cotiugă. În 
Moldova, „cotiugă” înseamnă o căruţă nenorocită, aşa cam cum umblă ţiganii acuma, cu 
nişte căruţe din ăstea rablagite, la care era înhămat un cal piele şi os. Şi cu vreo doi 
gardieni l-au dus şi l-au îngropat într-o margine a cimitirului de la Suceava... Ăsta o fost 
Săndel Ştefan, Dumnezeu să-l ierte. 

Tatăl lui a făcut o cruce foarte modestă şi i-a pus o fotografie. Am fost acum, 
împreună cu domnu' Teodoriu, pentru că nu aveam o fotografie de a lui, şi-am foto- 
grafiat-o. M-am întâlnit cu tatăl lui, cu domnul profesor Ştefan!”, la Dorohoi. Un om 
deosebit, de o rară distincţie, de o cultură fantastică. A făcut şi el puşcărie ca fiind 
țărănist, iar pe urmă a mai fost arestat o dată. 

Altă figură deosebită, un macedonean, student în anul V la Medicină, Gioga Parizianu%, 
un tip robust, atletic. Pot spune iarăşi despre el că era un om de un suflet şi de-un 


18. Alexandru Ştefan, născut la 4 august 1929. A fost arestat la 25 mai 1948 şi a decedat în 1949 
în timpul anchetelor. Dorin Dobrincu (editor), op. cit., p. 119. 

19. Nicolae Ştefan, născut la 6 decembrie 1899 în Drăguşeni, Suceava. A fost internat administrativ 
la 16 august 1952. A executat pedeapsa în închisorile Poarta Albă şi Peninsula. A fost eliberat 
la 27 mai 1954. A fost rearestat la 21 octombrie 1959 şi condamnat la 8 ani închisoare 
corecțională, pedeapsă redusă ulterior la 5 ani închisoare corecțională. A executat pedeapsa în 
închisorile Botoşani, Jilava şi Aiud. A fost eliberat la 18 aprilie 1964. Informaţii din fişele 
matricole penale din AANP. 

20. Gheorghe (Gioga) Parizianu, născut la 25 septembrie 1925 în Gornadjunia, Bulgaria. În 1940 
s-a stabilit la Moineşti. A fost arestat la 15 mai 1948, pe când era student în anul II, şi condamnat 

patriotism cum rar se poate întâlni, un om foarte dârz, foarte hotărât. A fost chinuit, 
domnule... De la noi, din camera 38, el a fost luat primul la cercetări. Şi cercetările 
durau multe ore... Vinea şi la unu, şi la două noaptea, şi la trei. Venea sânge... carne 
însângerată, tocat. Avea momente când sărea din somn, tresărea şi spunea: „Capul! 
Capul! Nu bateţi! ” Avea destul de multe momente când îşi pierdea controlul. Ştiu foarte 
bine pentru că era lângă mine pe prici, îi puneam capul aici, aşa, pe umăr, îl legănam şi 
îl adormeam ca pe un copil... Gioga Parizianu, despre care am auzit că a avut o atitudine 
extraordinar de demnă şi la Piteşti. Acolo... se băteau între ei, îi obliga... Este singurul 
care a luat nişte bătăi cumplite, dar n-a dat o palmă în vreunul din camarazii lui... 


Puteţi povesti o zi din viața de detenţie care v-a marcat în mod deosebit ? 


Vedeţi dumneavoastră, momentele astea au fost numeroase, încât nu ştiu pe care să le 
aleg. Viaţa era plată: teroare, păduchi şi foame. Foamea ne chinuia cumplit pe toţi. Vă 
dau un exemplu: venind de la Dorohoi spre Suceava, toţi eram tineri, nu ne puneam 
problema că vor trece ani... Cântam în autobuz şi, la un moment dat, am intrat pe porţile 
celea masive ale Sucevei şi am văzut zidurile celea aşa de sumbre. Puşcăria ceea făcută 
de Maria Tereza avea pereţii jegoşi de patina timpului şi am avut o senzaţie înfiorătoare. 
Am spus: „Am intrat în altă lume”. Alt moment deosebit a fost atuncea când, bătut măr, 
am intrat la „neagra”, de unde numai Dumnezeu m-a scăpat... 

Dar să ştiţi un lucru, chiar în situaţiile ăstea erau momente deosebite, dragă. Deosebite 
în sensul că, aşa cum eram toţi acolo, vedeam cum cade unul pe gânduri, deprimat. Cu 
o glumă, un cântec, îl ajutam să iasă din starea aceea... 

Uite, acuma mi-am adus aminte de un alt eveniment deosebit. Era în ajunul Crăciu- 
nului şi, domnule, era ger. Geamul de la puşcărie dădea spre biserica Sfântul Ion, o 
catedrală mare, iar mai încolo era strada. Noi mai zgâriam geamul, care era vopsit, şi ne 
uitam. Dragă, şi un grup de tineri vreme de o oră au cântat colinde... Stăteau cu spatele 
spre puşcărie, dar sunt convins că au cântat pentru noi... (plânge - n.n.) Îmi iertaţi 
emoția... Retrăiesc clipele celea deosebite. Ştiţi ce tăcere apăsătoare s-a făcut în camera 
ceea a noastră ? Câţi eram acolo, 30-40, nu mai ştiu câţi eram, toţi am căzut pe gânduri, 
toţi am început să ne gândim cum erau sărbătorile acasă... ce fac ai noştri... Fiecare 
dintre noi aveam cam la 17-18 ani. Eu când am intrat în puşcărie eram de 17 ani... 
Fiecare aveam câte o iubită, o fată, o prietenă pe care o iubeam, nu cum se iubeşte 
acuma... Ce înseamnă prietenia acuma ? ! Era cu totul altfel, dar, vă spun, tăcerea aceea 
apăsătoare... Ştiţi? S-a lăsat, aşa, o linişte ca de plumb. E, după asta am început să 
cântăm şi noi colinde, cu toate că gardianul venea din uşă în uşă pe coridorul cela lung 
şi bătea în uşă şi spunea să tăcem. Noi tăceam aicea, el se ducea la celula sau la camera 
cealaltă, noi iarăşi începeam, încât nu se putea să ne oprească. A fost un moment de 
mare, mare trăire sufletească... 


Despre eliberare ce vă mai amintiţi ? 

Ne-a chemat şi ne-a dus la cancelaria de acolo, de la intrarea închisorii, a venit un 
autobuz cu doi gardieni şi am plecat. Ne puneam întrebarea : „Ne dă drumul sau ne mută 
la altă închisoare ?” Am trecut pe la Mislea, de unde am luat şi nişte fete, şi ne-am dus 


la 18 ani muncă silnică. A executat pedeapsa în închisorile Piteşti, Gherla, Baia Sprie, Cavnic, 
Bacău, Iaşi, Aiud şi Ostrov. A trecut prin „reeducare”, fiind bătut de foştii colegi din lotul în 
care fusese condamnat. A fost eliberat la 23 iunie 1964. Cicerone Ioniţoiu, Victimele terorii 
comuniste. Dicţionar. P-Q, p. 63; fişa matricolă penală din AANP. 

la Ploieşti la Miliție. Ne-a introdus într-o sală de şedinţă şi am întrebat: „Dom'le, putem 
să mergem şi noi în târg să luăm ceva ? ” Pentru că părinţii ne trimeteau bani, dar nu ni-i 
dădeau, că erau opriţi la casierie, şi, când am plecat, i-am luat. Ne-am dus şi am hoinărit 
toţi aşa prin târg, dornici, dragă Doamne, de libertate... Nu ştiam că intram în altă 
puşcărie, în marea puşcărie care era Republica Socialistă România. 

În fine, după aceea am fost duşi cu gardian la Dorohoi şi predaţi la Miliție, iar de 
acolo ni s-a fixat domiciliul forţat. Eu am primit 3 ani la ţară, lângă Paşcani. Au făcut 
şi instructaj cu noi. Cum ajungeam acolo, trebuia să merg la Miliție. M-am prezentat a 
doua zi la postul de miliţie şi timp de un an de zile, de trei ori pe zi, dimineaţă, la amiază 
şi seara, trebuia să fiu la Miliție să semnez. Şi postul de miliţie era în alt sat, la 
Hărmăneşti, şi toată vremea eram pe drum, că era iarnă, că era vară, indiferent cum era 
vremea, eu trebuia de trei ori pe zi să fiu acolo. Mă duceam cu sania, mă duceam călare, 
mă duceam cu căniţa, cu ce se întâmpla... Şi treaba asta a durat un an de zile. 

Şeful de post era un om în vârstă, la locul lui. Avea un carneţel unde semnam de 
fiecare dată când mă prezentam. N-aveam buletin, bineînţeles... Şi mi s-a pus în vedere 
că, dacă vreau să părăsesc localitatea, în prealabil să fac o cerere la Miliție şi să văd dacă 
îmi aprobă sau nu să pot pleca. În al doilea an, vizitele acestea s-au rărit, în sensul că, 
vreo lună sau două de zile, nu mai ştiu exact, mă duceam o dată pe zi, pentru ca după 
aceea să mă duc o dată pe săptămână. Pentru ca la al treilea an să mă duc o dată pe lună. 
Şi, după ce a trecut şi al treilea an, am căpătat şi buletin de identitate. Asta a fost cu 
domiciliul forţat... 


După aceea v-aţi continuat şi studiile ? 

Eram preocupat mereu să îmi termin liceul, să îmi dau bacalaureatul, să-mi fac şi eu 
un rost. De fapt, liceul era terminat, dar fusesem exmatriculaţi din toate şcolile din ţară 
şi declaraţi repetenţi. Ca să pot da la fără frecvenţă sau la seral, trebuia să fiu în câmpul 
muncii. Deci am făcut cerere să fiu primit om de servici la şcoala din sat. N-am fost 
acceptat... Vă spun, noi am avut, din fericire, dacă se poate spune aşa, condamnări mici. 
Însă chinul cumplit a început după aceea. Acolo în sat, în perioada aceea, începuseră 
întovărăşirile, colectivizarea, se făcea un dispensar, se clădea un cămin cultural. Când 
nu ieşeau oamenii la treabă sau nu aduceau mâncare la meşterii de acolo, mă lua pe mine 
că eu îndemn oamenii să nu iasă la treabă. Nu trecea câteva zile ca să nu fiu poftit la 
şcoală, unde erau activişti de partid, milițieni, civili, ce Dumnezeu mai erau. Şi treaba 
asta a durat foarte mulţi ani. 

Ca să capăt aprobare de la secţia de învăţământ să pot da bacalaureatul am avut 
nevoie de un complex fericit de împrejurări. Cu bunăvoința unui om, cu „O” mare, am 
căpătat aprobarea şi mi-am dat integral clasa a XI-a şi bacalaureatul. E, în anul următor 
m-am dus la Medicină. N-am fost pregătit, trebuie să recunosc. Peste încă un an eram 
pregătit, dar, cu un sfert de oră înainte de a se da subiectele la sală, am fost chemat la 
cadre şi m-a ţinut acolo vreo jumate de oră şi, vedeţi, n-am putut să mai intru în sală, să 
particip la examene. Iar în al treilea an, când m-am dus din nou cu fişele de înscriere, era 
un tovarăş la cadre care mi-a spus aşa: „Domnule, eşti nebun sau eşti tâmpit? Niciodată 
n-ai să intri la Medicină”. Şi i-am spus : „Domnule, uite ce e: tâmpit nu sunt, dar să ştii 
că nebun sunt şi, dacă la 50 de ani pot să intru la Medicină, am s-o fac”. E, n-a fost chiar 
la 50 de ani, a fost la 34... Cred că eram unul dintre cei mai bătrâni studenţi din ţară. 
Dar era deja după amnistia din '64, pentru că până atuncea nu mi s-a dat voie, mi s-au 
pus toate piedicile în cale. Cam astea au fost avatarurile mele, aşa, luate în mare... 

Nu mai spun că am făcut stagiu de ţară doi ani de zile. Am dat concurs de intrare în 
Iaşi. După doi ani am dat examenul de medic specialist, pentru ca după patru sau cinci 
ani, că aşa era legea, să mă înscriu la doctorat. N-am fost primit la doctorat, pentru că 
nu eram membru de partid, clar şi limpede... 


În 1953, când a murit Stalin, cum au reacționat oamenii ? 

Da, vă spun eu. Încă aveam domiciliu forţat, parcă... da. Şi m-am dus la gară la 
Ruginoasa, care era cea mai apropiată gară, ca să vin la Iaşi. Şi stăteam la dispensar şi 
la un moment dat radioul anunţă: „Tovarăşul Stalin...” Plânsete, bocete, ce era acolo... 
o tragedie întreagă. Io am început să sar în sus, aşa. Şi doctorul de acolo îmi spune: 
„Măi, nebunule, măi, astâmpără-te că te vede cineva şi zice că ai înnebunit! ”. Asta 
apropo de moartea lui Stalin. Bine, că erau bocitoare peste tot... Mie îmi spunea 
nevastă-mea, că atunci era studentă, eu încă eram ţăran, cum a pus bocitoare pe la 
facultate femeile de servici. Le plătea ca să plângă, mă rog, o atmosferă de asta sumbră, 
apăsătoare. Cam asta o fost. Însă lumea s-o bucurat, că eu am trăit între ţărani şi m-am 
înţeles foarte bine cu ei şi eram foarte apropiaţi unii de alţii şi parcă se întrevedea o 
schimbare în bine. 

Ce vă amintiţi în legătură cu evenimentele din Ungaria din '56 ? 

Dragă, am auzit de ele, au avut rezonanţă... Nu uitaţi că trăiam la ţară, între ţărani, 
şi sistemul informaţional acolo ştiţi cum merge. Însă era aceeaşi aşteptare, toţi trăgeau 
nădejde. Se spunea peste tot: „Vin americanii ! ”. Aşa i-a dus şi pe unguri... Auzeam şi 
eu la aparatul de radio, că aveam un aparat de radio de-acela cu acumulator, mă rog, şi 
cei de peste ocean: „Luptaţi! Rezistaţi, că venim ! ”. Şi aşa mai departe... Şi rezultatul 
se ştie. Alte amănunte n-aş putea să vă spun. 


Vă mai aduceţi aminte când sovieticii au lansat satelitul Sputnik în '57 ? A fost 
comentat evenimentul ? 

Nu, în masa ţărănească n-a avut rezonanţă. Se discuta aşa, foarte vag, că au trimes 
ruşii... Bine, era foarte la modă atuncea : ei erau cel mai avansat popor, cei mai deştepţi, 
cei mai buni fotbalişti. Totul era numai şi numai la superlativ. Apropo, să vă spun un banc, 
ca să vedeţi care era atmosfera : Vine o delegaţie rusească la o gospodărie colectivă şi, 
bineînţeles, ai noştri au început să le arăte: „Uite ce castraveți avem”. Şi spunea ruşii: 
„Da, la voi frumos, bine, dar la noi e aşa...” Un bostan nu ştiu cât... Ăla spunea că la 
ei era mai aşa şi mai mare. Atunci, un inginer agronom hâtru, după ce fraţii noştri de la 
răsărit au băut bine toată noaptea şi erau ţapeni şi s-au culcat, le-a băgat o broască ţes- 
toasă în aşternut. E, broscuţa ceea a stat cât a stat acolo şi, la un moment dat, a început 
să umble. Şi rusalăul, de acolo, se trezeşte speriat, "ce: „Ce e asta? ” Şi atuncea ingine- 
rul îi spune, cică: „sta e păduche românesc”. Rusu' cică: „Şi noi avem, aşa (arată 
degetul mare - n.n.), da” aşa n-avem. (arată o distanţă de 40 cm între palme - n.n.) 

Cu familia dumneavoastră ce s-a întâmpla! în timpul arestării şi după aceea ? 

Dragă, tatăl meu a murit în '51, iar mama, când ne-am mutat aicea la Iaşi, a murit 
în '70. M-am căsătorit între timp. Soţia mea a fost profesoară de română, am doi copii, 
o fată care îi medic, băiatul care e inginer... Băiatul e stabilit la Bucureşti şi acolo îşi 
găseşte pâinea, că la Iaşi se cam moare de foame... mă refer la locurile de muncă. Şi cam 
aşa stau treburile. 


Copiii au avut de suferit de pe urma dosarului dumneavoastră ? 

Nu, nu. Cel puţin nu în mod direct. Şi-au văzut de treabă, au fost copii buni, au învăţat 
foarte bine. N-aş putea să spun... De ce? Pentru că îmi place să spun numai adevărul. 


În decembrie 1989, când a căzut regimul comunist, unde eraţi ? 

Eram medic aicea în Iaşi, la Policlinica numărul 2, undeva spre Podul Roş?!. Fusesem 
noaptea de gardă şi, după ce am plecat, intru într-un magazin nu ştiu ce să iau. Ma- 
gazinul era gol. Cucoana de acolo, vânzătoarea, închide radioul. Zic: „Nu-l închideţi, 
că şi eu ascult Europa Liberă”. A dat drumul şi atuncea am aflat de evenimentele de la 
Timişoara. 

Mă duc în policlinică la directorul de atuncea. Era cu încă trei colegi de-ai noştri, toţi 
directori de policlinică, toţi membri de partid, înfipţi până în gât în politica asta murdară, 
devotați trup şi suflet... Stăteau bot la bot acolo. Şi spun: „Măi băieţi, măi fraţilor măi, 
uite, uite... aşa, aşa, aşa”. Şi atuncea unul dintre ei spune: „La mine în policlinică nu 
se face politică”. Şi-i spun: „Măi Puiule, trezeşte-te, măi băiete mă, vezi ce se întâmplă ! ”. 
„Hă, că la mine în policlinică nu se...” Bun, m-am dus pe holul policlinicii. Între timp 
o venit şi colegii ceilalţi, că eram destui, tot personalul eram vreo 50 şi ceva de oameni. 
Am dat jos tabloul lu’ tovarăşul, lu’ Ceauşescu, l-am zdrobit acolo. Am chemat sora-şefă 
să îmi aducă steagul. Foarte indignată, m-a întrebat că de ce tai stema de la mijloc. Am 
pus un asistent mai tânăr: „Măi, pune-l pe policlinică sus ! ” E, şi după aceea, bineîn- 
teles, au fost demonstraţii făcute aicea în faţă la palat. Însă vreau să vă spun că foarte 
mulţi eram în aşteptare. Să ştiţi că noi, românii, şi mai ales intelectualitatea, avem mare 
păcat: nu ne implicăm. Las” să facă alţii, las” să zică alţii. Eu spun că asta e laşitatea 
intelectualităţii româneşti, care încă se mai manifestă şi astăzi... E o trăsătură urâtă, îmi 
pare rău că trebuie să o spun, dar este o realitate. 

După 1990 v-aţi înscris într-un partid politic ? 

După 1990, colegii mei m-au ales director al policlinicii şi, în acelaşi timp, am 
înfiinţat şi primul sindicat al medicilor stomatologi din oraşul şi judeţul Iaşi. Ca 
preşedinte de sindicat am stat un an şi câteva luni. Participam la toate consiliile de 
administraţie ale direcţiei sanitare, toţi directorii de spital şi când am început să văd eu 
cum merg treburile, după un an şi ceva, la sfârşitul unui consiliu de ăsta de administraţie, 
mă ridic şi zic: „Doctoru' Buţureanu de astăzi înainte nu mai este preşedinte de 
sindicat”. Şi atuncea un mare profesor - mare ca profesionist, dar se ştia despre el că are 
grad plătit în Securitate, numele nu contează - zice: „Da' de ce, domnu’ doctor? ”. 
„Pentru că lu’ doctoru' Buţureanu îi este ruşine să steie alături de foarte mulţi dintre 
dumneavoastră. Bună seara! ” Şi am plecat. E, cam asta a fost. 

Apoi, imediat, m-am înscris în Partidul Naţional Ţărănesc Creştin-Democrat. Am 
fost şi unul din vice-preşedinţii ţărănişti. Treaba asta a durat până acu’ doi ani, când 
Partidul Naţional Țărănesc a devenit Partid Popular Creştin-Democrat. Şi atuncea, cu 
toată stima pe care o am faţă de preşedintele partidului de aicea, profesorul Mihai Dorin, 
m-am dus la el, am făcut o cerere şi am spus, printre altele: „Politica este elastică şi, ca 
şi viaţa, e formată dintr-un şir nesfârşit de compromisuri. Am reuşit în viaţă să-mi 
păstrez verticalitatea. Nefiind om politic, politician, nu sunt obligat să accept com- 
promisuri. Îs sătul până în gât de republica populară, de partid popular...” Etţetera, 
etțetera... Şi mi-am dat demisia. 


21. Cartier din Iaşi. 

În prezent sunt preşedintele Asociaţiei Foştilor Deținuți Politici şi împreună cu 
camaradul şi colegul meu, domnul Teodoriu, ne străduim să ţinem în picioare această 
asociaţie. De la bun început vă spun că suntem independenţi, avem personalitate juridică 
şi în statutul nostru spunem că suntem apolitici. Asta însă nu ne împiedică să avem şi noi 
păreri personale faţă de modul cum decurge în România politica. 

Şi vreau să mai spun un lucru, şi cu asta închei, deşi îs foarte multe de spus. Era o 
emisiune de televiziune prin '91, dimineaţa, o emisiune plăcută, „Dimineţi cu ferestrele 
deschise”, aşa se intitula. Şi a venit la mine o duduie să-mi solicite, tot aşa, un interviu : 
„De ce aţi terminat facultatea aşa de târziu ? ”. Nu ştiu de unde auzise. Şi i-am spus de 
ce. Şi-mi zice: „Vă rog să veniţi mâine la noi, la 8”. Zic: „Da, vin, da’ pun o condiţie 
de la început: nu mă tăiaţi, nu mă cenzuraţi. Dacă vă convine. Dacă nu, nu accept. Mă 
daţi în direct şi îmi daţi caseta”. Au acceptat şi, în discuţia pe care am avut-o, am spus 
printre altele: „Urăsc comunismul. Ura nu este un sentiment care să onoreze pe cineva, 
dar urăsc comunismul pentru că mi-a furat tinereţea, dragostea, mi-a furat cariera şi 
bruma de avere de la părinţi...”. 


Vă mulțumesc frumos. 


Constantin Teodoriu 


S-a născut la 30 martie 1928 în Dorohoi, judeţul Botoşani. Naţionalitatea : română. 
Religia: ortodoxă. Studii: medii. Profesia: tehnician constructor. A fost arestat la 
15 mai 1948 şi condamnat la 1 an închisoare. A executat pedeapsa în închisorile Suceava, 
Văcăreşti şi Târgşor. A fost eliberat în septembrie 1949. La data interviului, locuia în 
Iaşi. Interviu realizat de Alexandru Matei la 3 mai 2007. Transcrierea şi tehnoredactarea 
interviului - Andrei Lascu. Editarea - Constantin Petre. Interviul se află în AJO-IICCR, 
având cotele 101, 102. 


Vă rog să-mi spuneți cu ce se ocupau părinţii dumneavoastră. 

Tatăl meu a fost învăţător, mama casnică. Ca proprietate am avut numa’ două hectare 
de pământ, casa noastră, grădină, livadă şi atât. Altă avere n-am avut. Am fost patru 
fraţi, trei băieţi şi o fată. După ce-o murit tata, mama ne-o purtat în şcoală cu multe 
greutăţi. Toți suntem absolvenţi ai unor şcoli secundare, iar un frate e profesor de 
matematici, cel care a fost arestat în aceeaşi noapte cu mine. 

Cei din familia dumneavoastră aveau simpatii politice ? 

Tata o fost țărănist. În ce mă priveşte pe mine, o simpatie politică am avut, cu toate 
că eram copil de 12 ani şi nu prea aveam pe vremea aia prea multe noţiuni de politică, 
pentru că ne interesa mai mult cartea, sportul. Chiar la vârsta aceea, am avut oarecum 
o simpatie faţă de Mişcarea Legionară. Nu am fost legionar, nici în Frăţiile de Cruce, dar 
îmi plăcea uniforma la ei, îmi plăcea... mă rog, tot, chiar şi doctrina, fără a o citi, da-i 
vedeam că erau nişte oameni foarte corecţi, credincioşi, nu li se putea imputa nimic. Tot 
aşa am văzut şi-n închisoare exemplul lor, că ei au fost cei mai corecţi dintre toţi. Erau 
credincioşi, se-nchinau, nu se îngrămădeau la un plus de mâncare, ca să ia din porţia 
altuia... Mă rog, au fost un exemplu şi pe mai târziu pentru mine. 


Cum aţi perceput evenimentele din vara lui '44 ? 

În '44 eram elev în clasa a IV-a de liceu, refugiat într-o comună de lângă Târgovişte, 
un centru petrolifer unde erau multe sonde. În seara de 23 august, la ora 10, am auzit la 
radio despre ruptura cu Germania. Se anunţa în mod repetat că Regele o să facă o comu- 
nicare importantă pentru ţară şi apoi urma o pauză, când puneau un cântec german. Şi 
pe urmă iar pauză, din nou se anunţa că o să fie un discurs asupra stării din ţară. Toţi eram 
curioşi... Apoi a vorbit Regele Mihai şi a spus că a încetat războiul împotriva URSS. 


Vă amintiţi când aţi văzut prima dată trupele ruseşti ? 
Da, eram în comuna Dragomireşti, lângă Târgovişte, şi deodată au intrat ruşii în sat, 
venind dinspre Câmpulung de Argeş, căruţe, camioane, un regiment de cavalerie, o 

harababură şi-o dezordine... Ei, şi, mă rog, erau necăjiţi, vai de capul lor, murdari. Şi 
s-au băgat prin crâşme, au băut, da’ n-au distrus ceva, pentru că erau supravegheați şi ei 
totuşi. Se făceau mari abuzuri, în special cu femeile, cu fetele... Ele s-ascundeau prin 
porumb, că era august. Am auzit că acolo în sat s-o întâmplat un caz extraordinar: 
soldaţii ruşi şi-au bătut joc de preoteasă. 

Nimeni nu i-a primit pe ruşi cu braţele deschise, pentru că, să ştiţi, se nutreau nişte 
sentimente pentru nemți la vremea aia. La toţi le plăceau, că era o armată organizată, 
frumos îmbrăcată. Noi, băieţii, aveam 15-16 ani şi jucam fotbal cu soldaţii nemți de la 
o baterie de antiaeriană poziționată la liziera pădurii, iar când se-anunţau avioanele 
americane că vin la bombardamente, lăsau totul şi fugeau la arme. 

[Nicolae Buţureanuj!: Am şi eu o amintire legată de aceste evenimente. Eram la 
Craiova, la fratele mamei, care era colonel magistrat, şeful Curţii Marţiale din oraş. Am 
ieşit pe stradă când treceau tancurile ruseşti. Vara mea, Dumnezeu s-o ierte, c-a murit nu 
demult, a aruncat un buchet de flori la ruşi. Şi, instinctiv, i-am dat o palmă peste faţă. 
M-au certat tata şi mama, că într-o femeie, într-o fată, să nu arunci nici cu o floare. Dar, 
repet, asta a fost din instinct... 


Domnule Teodoriu, vă rog să-mi spuneţi : ce atitudine au avut sătenii față de co- 
munişti ? 

În sat, acolo, era un singur comunist, un măcelar. Oamenii nu i-au privit cu simpatie 
niciodată, nici acolo, nici în Târgovişte. Când am revenit din refugiu, oraşul meu natal, 
Dorohoi, era un oraş unde predominau evreii, şi nu prea puteai să te manifeşti împotriva 
comuniştilor, că ei, de-acuma, orişice ai fi spus, te făcea legionar: „Măi legionarule ! 
Măi legionarule ! ”. De-acuma pusese ei stăpânire, nu numai pe Dorohoi, ci pe toată ţara. 
Şi acuma au o influenţă extraordinară. Vedeţi dumneavoastră şi cu holocaustul ăsta, c-au 
murit... Or fi murit, dar ei c-au făcut holocaustul ăsta din noi? Că am fost persecutați 
şi băgaţi prin puşcărie? Apoi câţi au murit la Canal, în celelalte închisori? Câţi s-au 
sinucis în temniţă, oameni cu familie, cu copii, au ajuns la disperare. Ăsta nu-i holocaust? 

Vă mai aduceţi aminte de ziua când a abdicat Regele Mihai ? 

Eram elevi, aveam sentimente mari faţă de Rege, purtam aici, în piept, o insignă şi, 
când s-o anunţat în noaptea aia de 30 decembrie că o abdicat şi trebuie să plece, ne-o 
încercat un sentiment de tristeţe, de durere, pe toţi. Bunica mea avea vreo 86 de ani, şi 
mi-aduc aminte ce spunea: „Domnule, dacă de-acuma a plecat Regele, vai de ţara 
asta...”. Ea, la vârsta aia, sigur că altfel vedea lucrurile, dar chiar aşa o şi fost după 
abdicare. 


Dumneavoastră când aţi fost arestat ? 
În noaptea de 14 spre 15 mai 1948, când au fost arestările generale în toată ţara. Se 
spune că au fost luaţi în noaptea aia peste 12 000 de oameni, din toate judeţele. 


Spuneaţi că a mai fost şi un frate arestat atunci ? 

Da, arestarea mea şi-a fratelui meu s-o petrecut la 12 noaptea. Stăteam la casă 
particulară, că nu erau blocuri, şi am auzit ciocănituri în uşă, şi să dăm drumu”. Mama 
a zis să mai aştepte, ca să putem să ne îmbrăcăm, fiindcă la ora aceea dormeam. Au 
intrat în curte vreo patru, iar doi au venit să facă percheziţie. Au urcat prin podul casei, 


1. Domnul Nicolae Buţureanu a participat la discuţie. Pentru detalii, a se vedea şi interviul cu 
acesta în prezentul volum. 

printr-o magazie, mă rog, peste tot, să caute. Ce căutau nu ştiu, că n-au găsit nimic. Dar 
n-au spus că mă arestează şi pe mine. Au dat un mandat de arestare lui frate-miu, Adrian, 
care era profesor de matematici la liceul teoretic din Dorohoi. Şi după ce s-o făcut toată 
percheziţia, cum v-am spus, dimineaţa pe la 6, c-o durat vreo cinci-şase ore verificările 
ăstea ale lor prin poduri şi pe unde o umblat, pe sub pat şi prin aşternut şi peste tot, când 
să plece, zice: „Da' Constantin care-i?”. Şi zic: „Eu”. Şi spune: „Îmbracă-te şi 
dumneata ! ”. Ori „tu”, bineînţeles. Şi, atunci, am rămas surprins. Ce-aveau cu mine? 
Dar ei ca să nu stea de pază, ce-or zis, la urmă, când să plece: „Îl luăm şi pe ăsta”. Şi 
ne-au luat pe-amândoi. 

Când ne-au dus acolo, printre alţii l-am găsit pe domnul Buţureanu, care era deja 
adus acolo. În afară de el mai erau vreo 10-12 colegi. Ne-au luat şireturile, cureaua, tot, 
tot, tot, după metodele lor. Eu, fratele meu şi încă doi colegi am fost duşi la penitenciar, 
iar ceilalţi au rămas în continuare la Securitate, sau mai bine zis la Siguranţă, pentru că 
încă nu se înființase Securitatea. E, acolo, la penitenciar, erau nişte condiţii mizerabile. 
Fratele meu a stat c-un elev de liceu, într-o cămăruţă unde era depozitat nişte grâu, nu 
în saci, ci vărsat. Şi-o dormit pe grâul ăla vreo trei-patru nopţi. 

Apoi a venit un autobuz al şcolii normale care aducea profesorii din oraş la şcoala 
situată la vreo 3-4 kilometri în afara oraşului. Ne-a urcat pe toţi în autobuz şi ne-o dus 
de la Dorohoi la Suceava. Acolo, la Suceava, în fosta închisoare de drept comun, am fost 
inspirați când ne lua la rând să ne bage pe celule. Eu m-am recomandat Teodorescu şi 
frate-miu Teodoriu. Noi suntem Teodoriu amândoi, dar ca să nu ne despartă... Întâi 
m-am dus eu şi apoi el, şi uite aşa am căzut amândoi într-o celulă, şi-am stat acolo 
11 luni, până la proces. 

Erau cam 1000 de deţinuţi acolo în închisoare. Ce să vă spun? Ne-au chinuit 
păduchii, ploşniţele şi, bineînţeles, foamea şi frigul... 

Care a fost motivul pentru care aţi fost arestaţi ? 

Probabil ca repercusiune a secetei şi foametei din '47, ca efect al unei scrisori pe care 
am primit-o eu atunci. Un coleg, Preisner Mircea?, care era arestat c-un an înaintea 
noastră, se afla în închisoarea Jilava. El mi-a trimis de-acolo o scrisoare prin care solicita 
ajutor, că viaţa era foarte grea chiar afară, cu-atât mai mult la ei acolo. Eu am organizat 
o colectă. Am făcut apel la toţi colegii din clasă, dintre care unii erau evrei, aşa că nu 
o fost nimic subversiv. După aceasta, eu i-am trimis lui nişte bani şi nişte alimente. 

Când ne-am întâlnit după doi ani în închisoarea Târgşor, el m-o întrebat pe mine prin 
ce împrejurare am ajuns să fiu închis. Eu i-am spus: „În urma scrisorii pe care mi-ai 
trimis-o tu...”. Şi când l-am întrebat cum o primit pachetul el o zis: „Care pachet?”. 
Zic: „Ala pentru care mi-ai scris tu şi pe care ţi l-am trimis”. Zice: „Când ţi-am scris 
eu ?”. El nu recunoştea, acum, pe drept cuvânt, pentru că adevăru-i că el nici n-a primit 
pachet şi nici nu mi-a scris scrisoare. În schimb, eu am primit scrisoarea, dar probabil 
o fost o capcană a Securităţii. Scrisoarea purta ştampila penitenciarului din Jilava, ca să 
mă încredinţeze pe mine că într-adevăr el mi-a scris. Şi scria în ea: „Vezi, mai apelează 
la colegi ca să faci un pachet să...”. 

Şi-ntr-adevăr, eu am apelat şi la domnul doctor Buţureanu, şi la alţii... Unu” dintre 
noi sigur că o fost racolat de Securitate ori pus dinainte să vadă cine contribuie la lista 
asta. Şi, când am ajuns în perioada anchetei, la Suceava, mi s-o pus pe tapet tot, tot, tot. 


2. A se vedea nota 2, la p. 216. 

Ei ştiau cine, cum, nici nu aveai cum să nu mai recunoşti când ei ştiau exact cum s-au 
întâmplat toate chestiile ăstea. 


Puteţi să-mi spuneți cum se desfăşura ancheta ? 

Ancheta se făcea mai mult noaptea. Începeau seara pe la 9 şi se termina pe la 3-4 di- 
mineaţa. Insistau mai mult asupra cazurilor grele. Când ne lua din nou la anchetă, ei 
ştiau totul. Între noi o fost doi colegi, n-aş vrea să le spun numele, dar care, ce-auzeau 
la noi, spuneau la securiştii ăia la anchetă. I-o racolat la prima întâlnire. Le-o spus: „Băi 
băieţi, dacă voi colaboraţi cu noi, o să ieşiţi mai devreme şi o să vedem”. Şi ce vorbeam 
noi în celulă, ăia ştiau tot. Aşa că nu mai era nevoie să bată, să te omoare, când ei ştiau 
tot. Şi, ştiind că el îţi spune în faţă totul, n-avea rost să mai spui că nu, că te bătea de te 
usca. Şi-atuncea... asta a fost situaţia. Ne-au încondeiat aşa cum au vrut ei cu articolul 
ăla de „crimă contra ordinii sociale”, care a fost aplicat şi celor c-un an, şi celor cu 
15 sau 20 de ani sau cu închisoare pe viaţă. Şi ce crimă puteam să facem noi la vârsta 
aia, când ne-o arestat? 

Erau şi foarte multe studente şi eleve arestate, da’ ele erau în celulele lor, noi într-ale 
noastre. Şi se-auzeau vaiete când le băteau la anchetă... Te făcea să-ţi pierzi şi minţile 
când auzeai răcnetele femeilor, ale fetelor, acolo. Eu n-am văzut, da-mi închipui cum o 
fost. Şi după aia am stat de vorbă cu unele colege de puşcărie, şi spuneau că pentru ele 
era mai greu. Trebuiau condiţii igienice altfel de cum îi la bărbaţi. Din fetele alea, mai 
sunt supraviețuitoare, însă cu greu aţi putea sta de vorbă cu ele. Unele sunt chiar 
dărâmate total. Una este oleacă mai validă. 

Acolo la Suceava, în celulă, am avut doi preoţi. Unu” era Juncu?, de prin Roman, un 
exemplu, un foarte bun preot. Şi noi ne căţăram pe geam, care era sus-sus, să ne mai 
uitam şi noi ce-i pe-afară. Geamurile erau văruite pe dinafară ca să nu vezi ce-i dincolo, 
însă mai erau zgâriate de foştii deţinuţi de drept comun, că întâi acolo o fost ăia de drept 
comun, pe urmă s-o eliberat închisoarea de drept comun şi o băgat politicii. Şi-acolo, 
unu” din gardieni ne-o văzut urcați pe geam, o deschis fuga uşa şi-o întrebat pe preot: 
„Părinte, cine-o urcat? Cin’ s-o urcat sus acolo?”. Şi părintele o spus: „Nu ştiu, 
domnu” şef, n-am văzut, că eu stăteam aşa...”. Şi el a zis: „Minţi ca o evanghelie”. 
Extraordinar... când am auzit, domn'e, vorbele aste... Mă rog, pe lângă că erau nişte 
tirani, i-o ales pe nişte atei. Ştiţi ce oameni, ce zbiri erau acolo? ! 


Mai ţineţi minte numele anchetatorilor ? 

Ăla, Carol Segal“, care şi-o schimbat numele în Carol Hudescu, era şeful Siguranţei 
din Dorohoi, dar o venit la Suceava cu lotul Dorohoi. Că în închisoare erau aduşi atunci 
pe loturi : lotul Bacău, lotul Neamţ, lotul Fălticeni şi altele. Şi dacă ei constatau că unu’ 
din Piatra Neamţ o avut legătură cu altu’ din Vaslui, îl chema şi pe ăla de la Vaslui la 
anchetatorul de la Piatra Neamţ, ca să confrunte ce spune unv’ cu ce spune altu’, şi le 
comparau declaraţiile. Unu' era într-o celulă, celălalt într-alta. 


3. loan Juncu, născut la 30 aprilie 1913 în Pângeşti, Bacău. A fost arestat pentru două zile în 
1944 „ca legionar”. Rearestat la 15 mai 1948 şi condamnat la 10 ani muncă silnică. A executat 
pedeapsa în închisorile Suceava, Aiud, Poarta Albă, Valea Neagră, Baia Sprie, Satu Mare 
şi Gherla. A fost eliberat la 12 mai 1956. Dumitru Oniga, „Părintele Juncu”, în Memoria, 
nr. 35/2001, pp. 52-57; fişa matricolă penală din AANP. 

4. A se vedea nota 3, la p. 217. 

Aţi spus că după 1] luni v-au făcut proces. Cum s-a desfăşurat acesta ? 

A avut loc într-o sală cu uşile închise. Nu erau decât gardienii şi noi pe nişte bănci 
acolo. În lot eram vreo 20. Completul de judecată era format din vreo 15 persoane, 
printre care preşedinte era, parcă, un colonel, Gheorghe5. El era preşedintele Tribunalului. 


Ați avut drept la apărare ? 

Ne-o dat drept de apărare, însă ni s-au pus apărători din oficiu. Printre alţii era un 
avocat, un evreu, mi se pare că-i spunea Kohn, dar mai mult te-acuzau decât te-apărau. Nici 
nu era nevoie. Ei au pus formal avocat, ca să aibă aspect de proces, că dosarul era întoc- 
mit de Securitate, dat justiţiei, care nu făcea altceva decât să aplice ce-a spus Securitatea. 


Ce acuzaţii vi se aduceau ? 

Deci acuzaţia era de „crimă de uneltire contra ordinii sociale”. Cel puţin aşa scria pe 
sentinţa de condamnare. Nu văd pentru ce ni s-a atribuit nouă titlul ăsta atât de pompos 
când eram tineri, pot să spun copii. Da’ ne-a băgat în lotul ăla ca să ne poată judeca. Şi, 
după 11 luni de la arestare, în ziua de 9 martie, ne-a dat sentinţa. Ne-o scos pe sală acolo 
şi fiecare şi-o auzit sentinţa. 


Dumneavoastră ce pedeapsă aţi primit ? 

Eu am primit 1 an, da' am rămas stupefiat când am auzit că fratele meu a fost 
condamnat la 8 ani, pur şi simplu. Nu vreau să-l apăr, dar el n-a făcut niciun fel de 
politică, nici legionară, nici nimic, însă i s-au adus acuzaţii c-ar fi făcut parte din 
Mişcarea Legionară. Total fals. Şi, pentru că era profesor, zice : „Asta-i în contact cu 
elevii, trebuie înlăturat de-acolo”. Cu toate că Securitatea cred că avea anumite informaţii, 
ce sentimente nutreşte fiecare profesor. Şi sigur că fratele meu, nefiind nici Frate de 
Cruce, nici membru de partid, nici nimică, ca şi alţi profesori... l-o arestat şi-o făcut 
8 ani de închisoare. O făcut un an cu noi la Suceava, pe urmă 7 i-o făcut la Aiud. După 
ce au trecut cei 8 ani, a crezut că-i dă drumu’, da’ l-o dus cu domiciliu obligatoriu în 
Bărăgan, în comuna Movila Gâldăului. A stat acolo cât o stat, la un ţăran... Ţăranii se 
duceau la lucru pe câmp, el stătea cu ce mai era pe acasă, păsările, câinele, mă rog, 
animalele, le dădea mâncare, şi ţăranul ăla l-a ţinut aşa pe mâncare, pe dormit. După o 
bucată de vreme, nu ştiu după cât timp, i-o dat drumu”. A vrut să intre din nou în 
învăţământ şi i s-o pus nişte condiţii, care ştiţi că se puneau la toţi: „Vrei să colaborezi 
cu noi ? ”. N-o acceptat nici într-un caz şi pe chestia asta l-o trimis Cantaragiu la o moară. 
EI, cu facultate de matematică, să steie la o moară, la cântar, unde l-o pus numai de 
noapte, să ia umiditatea la cereale, corpurile străine, să vadă câtă neghină este în grâu, 
câte paie, chestii de-ăstea la care nu mă pricep nici eu, cu-atât mai mult nu se pricepea 
frate-miu. Şi după două luni l-o dat afară că nu s-o priceput la chestia asta. N-o găsit 
servici şi o început să predeie lecţii particulare. Avea cel puţin 12 lecţii pe zi şi câştiga 
foarte frumos, foarte bine. S-a căsătorit la Suceava şi o stat acolo mult timp, până acum 
vreo 5 ani, când i-a murit soţia, şi pe urmă s-o mutat la sora mea la Dorohoi. 


Cu dumneavoastră ce s-a întâmplat după aflarea sentinţei ? 


Când a expirat anu”, am crezut că ne dă drumul, dar ne-a dus la Văcăreşti. Aici era 
o închisoare de triaj. Şi ne întreba pe fiecare : „Ce eşti? ”. „Poliţist.” „La Făgăraş.” Cine 


5. Probabil colonelul magistrat Gheorghe Constantin, preşedinte al Tribunalului Militar Iaşi. 
Doina Jela, op. cit., p. 126. 

n-o încăput la Făgăraş o fost adus la Târgşor, unde au fost duşi şi elevii. Agricultorii şi 
muncitorii, la Gherla. Ăştia, titraţii, profesori, avocaţi, preoţi, la Aiud. Studenţii, la 
Piteşti. Şi m-au trimis la Târgşor. 

Cum vi s-a părut detenţia la Târgşor ? 

În tot cazul, o fost mult mai bine, că eram liberi, stăteam în curte şi nu mai aveam 
de-a face cu Securitatea. Acolo l-am găsit pe un fost anchetator din Bucureşti, PompilianS, 
pe care întâmplător îl cunoşteam de la Suceava. Făcuse parte din echipa volantă care 
mergea la toate închisorile din ţară, era un zbir, o canalie ordinară. Şi, văzându-l pe 
Pompilian, îi spun domnului Buţureanu : „sta nu cumva-i Pompilian ?”. Şi zice: „Ba 
el e”. Şi l-o strigat pe geam : „Pompilian ! ”. Ăla o răspuns. Şi l-o întrebat, tot Buţureanu : 
„Cum de-ai ajuns aici ?”. Şi el o zis că: „Bun român! ”. Comuniştii, după ce s-or folosit 
de ei, că asta era metoda lor, i-au băgat şi pe ei la închisoare. Poate l-o fi protejat pe 
vreunu”, nu ştiu de ce, dar l-am văzut şi pe el acolo în puşcărie, ne despărţea un zid. 
Poliţiştii erau de-o parte şi noi de-o parte. Noi mergeam în curte la poliţişti la baie şi ei 
veneau la noi la lemne sau la cărbuni. Acolo m-am întâlnit şi c-un unchi de-al meu”, 
care-o fost chestor la poliţia din Siret sau Mihăileni, nu mai ştiu exact. El ne-o povestit 
tot ce s-o-ntâmplat cu acest Pompilian. 


Eraţi mulţi elevi acolo ? 

Eram mulţi. Erau veniţi de prin Oradea, din Constanţa, din toată ţara. Nu ştiu cam 
ce capacitate avea închisoarea aia, dar cred că eram vreo 400-500. La Suceava am aflat 
că închisoarea avea o capacitate de 1000 de oameni, dar câţi or fi fost nu ştiu. 

Cât aţi fost închis aţi primit pachete de la familie ? 

De două ori am primit pachet de-acasă. Eu separat, frate-miu separat. Acolo o venit 
un alt frate de-al meu, învăţător, cu pachete, c-o auzit că s-a dat voie, şi ăia nici nu l-a 
întrebat prea multe şi l-o băgat înăuntru. Şi doar atât: cum îl cheamă şi de unde-i? L-o 
ţinut acolo vreo două luni sau trei luni şi i-a dat drumul. Numai pentru faptul c-o venit. 
Iar noi n-am ştiut decât când am ieşit din închisoare c-o stat şi el acolo două luni. La 
Târgşor am primit pachete după aceea lunar... 

De acolo, de la Târgșor, aţi şi fost eliberat ? 

Da. După Târgşor, în septembrie-octombrie '49, aşa ceva, ne-a dat drumul. Ne-a 
urcat într-un camion şi ne-o dat jos într-o pădure. Noi nu ştiam, da' am ajuns la 
închisoarea de femei Mislea, pentru că trebuia să ia nişte femei de-acolo, să le ducă la 
proces la Ploieşti sau să le pună în libertate. 

De la Ploieşti ne-o dat escortă doi gardieni de-ăştia şi ne-o dus la Dorohoi. De aici, 
unii o plecat de pe unde erau, pe la ţară, unii au rămas acolo, şi ni s-o impus domiciliu 
obligatoriu. Mie chiar în Dorohoi, la alţii, cum era domnu” Buţureanu, la Paşcani, 
parcă... 


6. A se vedea nota 5, la p. 218. 

7. Ioan Isăceanu, născut la 9 iulie 1904 în Şendriceni, Botoşani. În 1945 a fost reţinut pentru 
8 luni la dispoziţia Tribunalului Poporului Bucureşti. A fost arestat la 30 iulie 1948 de 
Siguranţa Galaţi şi internat pentru 24 de luni, pedeapsă majorată ulterior cu alte 24 de luni. 
A executat pedeapsa în închisorile Piteşti, Craiova, Târgşor, Făgăraş şi Saligny. A fost 
condamnat la 29 mai 1954 la 6 ani temniţă grea. A executat pedeapsa în închisoarea Bacău. 
A fost eliberat la 16 septembrie 1954. Informaţii din fişele matricole penale din AANP 

Aţi mai avut probleme cu autorităţile după eliberare ? 

Da. După eliberare, la un moment dat, mă întâlnesc pe la gară, unde stăteam cu casa, 
cu un ofiţer-anchetator, Manoliu. Era mai mare cu patru ani ca mine, cu el am copilărit, 
cu el jucam mingea pe maidan, cu el făceam baie în râu acolo, în Jijia, pe la iazuri... mă 
rog, prieteni buni. De fapt, îl mai văzusem la Suceava la închisoare. Acum avea epoleţi 
albaştri la uniformă. Am rămas, domn'e, uimit. Cum, ăsta cu puţin timp în urmă era 
funcţionar la revizia de vagoane şi acuma ofiţer ? Era, sigur, ofiţer ascuns. E, când m-am 
întâlnit cu el, o spus să trec a doua zi pe la el pe la Securitate. Da' eu ştiam despre ce 
este vorba, mai ales ne spusese ăia bătrânii, care făcuseră închisoare de prin '40, de pe 
timpul lui Antonescu. 

Era unv’ Surugiu” care ne-o spus: „Băi băieţi, vedeţi că vouă, ăştia tineri, când o să 
vă deie drumu”, o să caute să se folosească de voi, să vă racoleze, să vă facă informatori”. 
Bun. Mă cheamă acest Manoliu şi spune: „Băi, ştii de ce te-am chemat? ”. Zic: „Nu 
ştiu”. Cu toate că ştiam. Zice: „Noi trebuie să colaborăm”. Zic : „În ce sens? ”. „Uite, că 
tu mergi printre tineri, mergi pe aici, pe colo...” Şi zic: „Ştii când ai fost la Suceava? ”. 
El îi însoțea pe ăia de drept comun care aduceau mâncarea, să nu stea de vorbă cu noi, 
politicii, când se deschideau uşile. Şi nu făcea nimic altceva decât asista cum se împarte 
mâncarea. Am făcut nişte abcese puternice atunci, că nu era apă, nu era săpun, nu era 
nimic... Şi el m-o întrebat numai cu privirea : „Care-i situaţia ? ”. Niciun cuvânt, nimic, 
nimic. Şi eu i-am arătat aşa mâinile, să vadă în ce condiţii trăiam acolo. Deci, când mi-a 
propus să colaborez cu el, i-am spus: „Ştii când ai fost la Suceava? Ai văzut cum am 
stat la Suceava? Ştiu ce-i viaţa de puşcărie, şi-n afară de asta am un frate în puşcărie, şi 
nu accept”. Şi el a spus: „Dacă nu accepţi, pleci cu domiciliu obligatoriu la Roman sau 
la Satu Mare”. Acolo erau duşi chiaburii, da” el o vrut probabil numa’ să mă sperie, 
crezând că eu am să cedez. Şi zic: „Bine, mă duc la Roman sau la Satu Mare...”. Şi-am 
stat aşa cam 1 an şi ceva cu domiciliu obligatoriu. Mă prezentam la 1 şi 15 în fiecare 
lună... Nu mă întreba nimeni nimic, doar îmi punea data şi semnătura pe-un carneţel pe 
care mi l-am făcut eu. Şi după 1 an m-or luat în armată aici, la Iaşi, la muncă, 
bineînţeles, nu sub arme, da’ am lucrat la un birou de aprovizionare şi n-am făcut muncă. 

Cu părinţii ce s-a întâmplat în timpul cât aţi fost arestat ? 

Tata murise de mult, numa’ mama era. Trebuia să se descurce... A fost foarte greu, 
că erau cotele alea, avea pământu”, dar cine să-l lucreze? Şi erau obligaţi să dea o 
cantitate din toate celea : carne, lapte, brânză, cereale... Trebuia să se asocieze cu cineva 
să cumpere un porc, ca să dea toţi cantitatea de carne. Bani nu erau, mizerie era şi afară, 
şi o dus-o cam greu. Oamenii au început să-şi abandoneze pământul chiar înainte de a se 
face colhozurile, nu mai avea nimeni grijă. Mulţi ţărani erau închişi, atât dintre cei ce 
luau pământul în parte, dar mai ales dintre oamenii gospodari, consideraţi chiaburi. 


8. Mihai Manoliu, locotenent de Securitate la Dorohoi. Doina Jela, op. cit., p. 169. 

9. Probabil Mihai Surugiu, născut la 7 octombrie 1905 în Grămeşti, Suceava. A fost condamnat 
în timpul războiului la 5 ani pentru insulte aduse mareşalului Ion Antonescu. A fost eliberat 
înainte de termen. Susţinător al partizanilor lui Vladimir Macoveiciuc. A fost internat adminis- 
trativ la 28 noiembrie 1950 pentru 24 de luni. A executat pedeapsa în închisoarea Văcăreşti. 
A fost eliberat la 14 septembrie 1953. A fost rearestat la 25 iulie 1958 şi condamnat la 25 de 
ani muncă silnică. A executat pedeapsa în închisorile Jilava, Aiud şi Botoşani. A decedat în 
închisoarea Botoşani la 3 martie 1959. Cicerone Ioniţoiu, Victimele terorii comuniste, Dic- 
fionar. S, pp. 505-506; fişele matricole penale din AANP. 


236 EXPERIENŢE CARCERALE ÎN ROMÂNIA COMUNISTĂ 


Aţi reuşit să vă reluaţi studiile ? 

Da, trebuie să spun că ne-au arestat cu vreo lună înainte de bacalaureat, că eram în 
clasa a VIII-a, cum era pe stil vechi. Noi am fost ultima promoţie cu bacalaureat, iar 
după noi o venit examen de maturitate. Am fost exmatriculaţi din toate şcolile din ţară şi 
declaraţi repetenţi, cu toate că de-acuma eram promovați. Eu am putut să-mi dau 
maturitatea abia în '52, când eram soldat. Am luat o adeverinţă că sunt militar ca să-mi 
dea voie să dau examenul. 

Mi-au impus apoi din nou domiciliu obligatoriu la Dorohoi, dar nu mi-a spus pentru 
cât timp. Şi-am mai stat aşa un an şi fără serviciu, şi fără studii. În timpul acesta, mă 
prezentam pe 1 şi 15 ale lunii la Securitate, dar în ziua de 1 martie 1953 m-am prezentat, 
iar noaptea am fugit de-acolo, cu tot domiciliul obligatoriu, şi m-am dus la Avrig, lângă 
Sibiu, un orăşel frumuşel, ardelenesc. Acolo m-a luat cumnatul anchetatorului meu, 
Manoliu. Mă temeam să nu-mi întindă vreo cursă, să mă duc acolo cu toate că aveam 
domiciliu obligatoriu. Da’ el nu era în relaţii bune cu cumnat-su şi-a spus: „Mergi pe 
răspunderea mea acolo! ”. A fost foarte greu pentru faptul că între Muntele Negoiu şi 
Suru era fabrica de armament Mârşa. Mă rog, între munţii ăştia era o distanţă destul de 
mare, da’ nu ştiu, partizanii sau cine altcineva au atacat fabrica şi s-o impus un fel de 
stare de asediu, n-aveai voie să umbli trei persoane pe stradă, numai două-două. Era 
poliţie multă, iar eu, cum aveam DO pe buletin, adică domiciliu obligatoriu, mi-era că 
dacă mă găsesc ăştia acolo puteam să păţesc cine ştie ce, c-am fugit de la Dorohoi. Şi-am 
stat în pod la un sas trimis cu domiciliu obligatoriu din Braşov la Avrig, cinci zile şi cinci 
nopţi. Nu mai ştiu cum îl chema. Le dăduse o casă acolo, şi bătrânii erau în vârstă tare 
atuncea, dar nici nu ştiau că eu stau în pod. Aveam o şubă de-aia groasă din lână în care 
stau paznicii, iar un coleg mi-aducea mâncare. Noroc că n-au verificat ăia casele, că 
dacă mă mai găseau şi în pod... 

Am trecut printr-o situaţie foarte grea mulţi ani. Am stat pe la lucrări mai mult prin 
munţi, 11-12 ani am lucrat pe şantiere la gaz metan. Mai târziu, când o ajuns conductele 
de gaz metan la Iaşi, n-am mai plecat din oraş şi, prin '62, m-am stabilit în Iaşi. M-am 
şi căsătorit în '62, şi am doi băieţi, amândoi ingineri. Au fost copii liniștiți, cuminţi, şi 
nu au avut de suferit din pricina dosarului meu. 

În timpul în care aţi lucrat pe șantierele din țară aţi mai avut probleme cu Securitatea ? 

Tocmai voiam să relatez un episod din perioada asta, când eram la Curtea de Argeş 
cu şantierul. Am fost chemat la Braşov la cadre, cu toate că eu mergeam cu situaţia de 
lucrări o dată pe lună la Braşov. Am intrat în biroul de cadre, era unu' Efrimov, cam 
albinos, îţi atrăgea atenţia de la distanţă şi pielea, şi părul, şi mâinile, pistruiate, era 
lipovean probabil. Şi-mi spune: „Iovarăşu” Teodoriu, trebuie să dai o autobiografie”. 
„Dau.” Dar eu îmi făcusem cândva o autobiografie şi am citit-o înainte, ca să nu mă 
contrazic. Am început să scriu două-trei rânduri... El o ieşit afară şi-a intrat altul, pe 
care nu-l cunoşteam. Un băiat drăguţ, de vreo 32 de ani, pus la patru ace. Şi zice: 
„Bună ziua! ”. „Bună ziua!” „Tovarăşu' Teodoriu?” „Da.” Scoate el o legitimaţie, 
căpitanu” sau maiorul cutare... „Daţi-mi buletinul! ”. Îi dau buletinul şi mă-ntreabă : 
„Mai aveţi bagaje pe-aici ?”. Zic: „Am la organizarea muncii pardesiul şi servieta... ”. 
Că eu aparţineam de organizarea muncii. „Luaţi-o de-acolo, nu spuneţi la nimeni nimic, 
nu staţi de vorbă cu nimeni, ieşiţi jos în curte, şi-n dreapta, cam la vreo 40 de metri, este 
o maşină albastră. Intraţi direct în ea.” El era cam cu patru-cinci trepte în urma mea, şi 
pe scări m-am întâlnit cu un coleg care mi s-a adresat: „Ce faci băi, Costică, din nou 

pe-aici ? ”. Şi am dat din cap, că dacă mi-o spus de-acolo că n-aveam voie să vorbesc cu 
nimeni... Am intrat în maşina aia, iar de pe celălalt trotuar au mai venit doi. De-acuma 
eram patru, plus şoferul. Şi m-au purtat pe străzile Braşovului ca să mă deruteze, dar eu 
cunoşteam oraşul foarte bine, pentru că lucram de-atâţia ani în zonă. La un moment dat, 
maşina s-o oprit în faţa unei clădiri unde erau doi securişti cu grad mic, s-au deschis 
porţile şi-am intrat la Securitate unde o început ancheta. 

Erau 13 şantiere de gaz metan în toată ţara pentru industrie şi, dintre acestea, unul 
ducea gaz metan şi la unguri, la Debrețin şi Seghedin. Şantierul 4, de care aparţineam 
eu, se cupla cu Şantierul 13, unde a fost o explozie a unei conducte. Au băgat probabil 
la proba de presiune mai multe atmosfere, o crăpat ţeava aia, dar nu a fost în şantierul 
nostru. Şi, nu, că: „E o mână de sabotaj aici”. Şi că: ce ştiu? „Nu ştiu, domnule, 
nimic.” Pe urmă m-o întrebat de colegi. Noi eram acolo la birou 100% toţi cu puşcărie. 
Era şi Proroceanu!, directorul sau contabilul-şef al băncii Marmorosch-Blank din 
Bucureşti, erau avocaţi, preoţi, funcţionari. Şi mulţi din cei care nu-şi găsiseră serviciu 
din cauză că fuseseră închişi au venit la gaz metan. Că nimeni nu stătea în condiţiile ălea, 
departe de casă şi cu muncă foarte grea. M-o ţinut de dimineaţă până pe la 11 noaptea. 
Acolo, tot dă-i, dă-i, anchete, declaraţii. Nu mai aveam ce scrie, aceleaşi declaraţii 
mereu. Când terminam cu unu”, după vreo oră venea altu’ să dau declaraţie. Când mi-o 
dat drumu" de-acolo, m-am dus să mănânc la restaurantul Postăvarul, că erau două 
restaurante mai deosebite : Postăvarul şi Aro. Mă duc acolo, lume, lux, dans, mă rog. 
Şi, când m-am uitat într-o oglindă, eram tot plin de cerneală pe faţă, că scriam cu 
condeiul, ştiţi, muiam în călimară, se lua pe degete şi, când m-am văzut în oglindă plin 
de cerneală, domnule, îţi venea ori să fugi, ori să te sinucizi, ori... erai într-o situaţie 
atât de josnică... Ei te-au adus în situaţia asta încât să-ţi iei zilele. Nu m-au bătut acolo, 
da' m-au înjurat şi m-au ameninţat, m-au umilit în halul acesta, şi am lăsat mâncarea 
acolo, am plătit şi m-am dus la un cămin al gazului metan. Am dormit şi pe urmă am 
plecat înapoi la Curtea de Argeş la şantier. 

Pe urmă, când am venit la laşi, am fost chemat să mă facă informator. Bun, şi 
mă-ntreba de domnul Buţureanu şi de alţi colegi. 


Mai ţineţi minte cum îi chema pe cei care v-au anchetat ? 

Printre ei, unul Vasiliu, altul Sofronie“, unu’ Carp!?... Pe alţii nu-i mai rețin, că 
mereu se schimbau. Şi puneau tot timpul o condiţie: „Nu spui acasă c-ai fost pe la noi. 
Nici soţiei, la nimeni...”. Şi zic: „Cum să spun, domnule ? Astea-s chestii de spus? Nu 
spun la nimeni”. Cum am ieşit de-acolo, m-am dus direct la domnul Buţureanu la 
cabinet. Zic: „Măi Nicule, ştii ce s-o întâmplat?”. „Nu.” „Măi, m-au chemat la 
Securitate, m-au întrebat de tine, de Ailoaie!” şi de alţii.” Zic: „Ce să le spun, bă, că 


10. Dumitru Proroceanu, născut la 17 ianuarie 1914 în Zătreni, Vâlcea. A fost arestat la 19 iulie 
1952 şi internat administrativ pentru 24 de luni în colonia Valea Neagră. A fost eliberat la 
22 iulie 1954. Informaţii din fişa matricolă penală din AANP. 

11. Posibil locotenent-colonelul de Securitate Sofronie de la Iaşi. Un Mihai Sofronie, născut la 
10 aprilie 1929, este menţionat ca angajat la Direcţia Lagăre şi Colonii de Muncă, implicat în 
ancheta privind atrocitățile din lagărul Salcia. Doina Jela, op. cit., p. 257. 

12. Carp, căpitan de Securitate în Iaşi, implicat în arestările şi anchetele din anii '50. Doina Jela, 
op. cit., p. 65. 

13. Constantin Ailoaie, coleg de clasă şi de lot cu intervievatul. Dr. Nicolae Buţureanu, Un mic 
episod dintr-o mare tragedie, f.e, f.l., f.a., p. 9. 

ăştia mă cheamă acolo şi eu m-am angajat că nu spun la nimeni ? ”. Mă gândeam atunci : 
bă, vreodată s-or vedea şi dosarele, ş-atunci cineva va putea să zică: „Uite, băi, ăsta a 
fost turnător”. Da’ eu i-am spus şi lui Ailoaie: „Măi Cuata - că aşa îi spuneam noi, 
Cuata, uite, m-au chemat la Securitate astăzi şi m-o întrebat de tine. Băi, o spus c-o să 
mă mai cheme. Ce să le mai spun eu ?”. Le-am zis la securişti: „Domn'e, eu cu ei mă 
întâlnesc foarte rar, de două ori pe an: «Salut!» «Salut!» «Ce faci?» N-avem nicio 
tangenţă, în rest, nici de servici, nici de nimic...”. „Nu...” — că să spun. Şi tot aşa m-au 
tracasat ani de zile ăia acolo. Şi nu mă întrebau lucruri mari. La unu' i-am şi spus: 
„Domn'e, îmi creează o repulsie instituţia asta a dumneavoastră, o greață, pur şi simplu”. 
Dar el o spus: „Domn'e, dar n-aţi văzut? Nu insistăm să ne spuneţi despre cetăţenii 
ăştia amănunte prea multe. Dacă ştiţi ceva interesant să-mi spuneţi, îmi spuneţi, dacă nu, 
nu. Dar pe noi ne interesează care-i atmosfera pe şantier”. Eu lucram la organizarea 
muncii, la salarii, ca normator, şi toată ziua eram printre muncitori. Pe ei îi interesa cam 
ce zic muncitorii. La noi în şantier se câştiga foarte bine faţă de alte şantiere, se lucra la 
izolaţii, era o muncă grea. Se lucra cu bitum topit, la înălţime, stăteau în soare sau în ger, 
şi veneau puţini acolo, iar ca să steie trebuia să-i plătim bine. Şi zic: „Domn'e, atâta 
timp cât oamenii îs plătiţi bine, ei îşi văd de lucrul lor acolo. Şi, în plus, ce poţi să 
vorbeşti cu ei când îs nişte analfabeți şi ştiu numai să semneze ? ”. Şi o văzut că n-am ce 
să le spun, şi pe urmă m-au lăsat în pace. 

Sunt convins că nu este nici unul care-a făcut puşcărie să nu fi fost chemat la 
Securitate. Toți au fost chemaţi. Unii recunosc, dar alţii spun că: „Nu, pe mine nu m-o 
chemat”. Aiurea, l-o chemat, da-s atât de laşi încât nu vor să recunoască. 

[Nicolae Buţureanu] : Voiam să adaug că şi eu am fost chemat la Securitate, la 
Paşcani, imediat după ce-am venit din puşcărie. Tată-miu murise, Dumnezeu să-l ierte. 
„Tovarăşe Buţureanu, ştim că tatăl dumneavoastră a fost la Sadoveanu!'*, a fost la Parhon”, 
cu care era prieten, ca să vorbească să vă puteţi da bacalaureatul, să cutare, nu ştiu ce... 
Uite, vezi mata, stai aicea la birou, vei scrie un angajament că ne vei aduce informaţii 
despre învățătorul Constantin Petruţ, preotul Constantin Popovici, cutare, cutare...”, 
şi-mi înşiră nume acolo... E, şi eu atunci îi spun: „Domn'e, uite ce, eu am o şaretă la 
poartă...” , că până-n '64 am fost pur şi simplu ţăran-ţăran. Bineînţeles că îmi luaseră tot 
pământul, fără ca eu să-l dau, că nici nu m-au întrebat. Şi zic: „Domn'e, am în şaretă 
un geamantan. Spuneţi să-l aducă cineva”. „Da’ la ce-ţi trebuie, domnule ? ” „Îmi trebuie 
pentru că nu pot accepta propunerea dumneavoastră. ” Încercarea a fost făcută de căpitanul 
Zamvel!$. 


Vă rog să vorbim puţin şi despre ce s-a întâmplat în 1953, după moartea lui Stalin. 


Vă spun. Eu mă angajasem în ziua de 2 martie, la Avrig, şi-n 3 martie l-o paralizat 
pe Stalin. În 5 martie '53 o murit. Când am intrat pentru prima dată în birou, unde erau 


14. Mihail Sadoveanu (1880-1961). Scriitor, membru al Academiei Române din 1921. După 1947 
a acceptat colaborarea cu regimul comunist, fiind ales preşedinte al Prezidiului Marii Adunări 
Naţionale. 

15. Constantin Ion Parhon (1874-1969), medic endocrinolog şi neuropsihiatru, preşedinte al 
Prezidiului Marii Adunări Naţionale a Republicii Populare Române în perioada 13 aprilie 
1948-2 iunie 1952. 

16. Zamvel, căpitan, comandant al Securităţii din Paşcani între 1948 şi 1958. Doina Jela, op. cit., 
p. 309. 

vreo 15 salariaţi, fiecare la masa lui, am făcut cunoştinţă cu fiecare. Eram numai de două 
ore în biroul ăla şi, pe la ora 9, se anunţă la megafoanele puse pe stradă, pe la magazine, 
peste tot că e paralizat Stalin. Şi intră în birou un coleg, Şuşnea, din Bucureşti, trimis 
acolo cu domiciliu obligatoriu. Tatăl lui avea o fabrică mică de încălţăminte, calapoade, 
şanuri, de-astea. Era grec la origine, da’ şi-o schimbat numele şi era căsătorit cu fiica 
generalului Mărdărescu”. Acest Mărdărescu a avut şi un fiu care a fost antrenorul 
echipei Dinamo, Gil Mărdărescu. 

În birou, pe casa de bani, era bustul lui Stalin făcut din ghips. Şi intră cetăţeanul 
acesta, Şuşnea, acolo şi, mă rog, se face că plânge. Se duce la Stalin acolo şi zice: 
„Tovarăşul Stalin, te-ai îmbolnăvit...” şi cutare. Eu când am auzit zic: „Băi, uite, băi, 
unde am intrat eu aici”. Ăsta plânge... Şi, după ce l-o bocit oleacă, când i-o şters o palmă 
la statuia aia, a ajuns pe jos crăpată în vreo trei-patru bucăţi... Am stat aşa şi îmi zic: 
„Măi, ce se petrece? Unde am intrat eu aici ?”. Am aşteptat pe colegul care m-o adus 
de pe şantier, cumnatu' lui Manoliu, ăsta de care v-am spus, şi când a venit îi spun: 
„Măi Nelu, ştii ce s-a petrecut aici ?”. „Ce?” Zic: „Băi, uite, o anunţat că Stalin îi 
bolnav şi, uite, cetăţeanul ăla drăguţ - că era un băiat drăguţ -, băi, i-o şters o palmă şi 
a căzut statuia acolo”. Şi era o femeie de serviciu, o săsoaică, Emra şi nu ştiu cum o mai 
chema, şi îi zice Şuşnea: „Bagă-l la crematoriu”. Acolo în birou era o sobă făcută 
dintr-o ţeavă, care funcţiona cu gaz metan, şi i-o zis să-l bage acolo. Ea i-a spus: 
„Domnu' Şuşnea, dar nici nu intră, că, uite, portiţa-i mică”. „Nu ştiu, du-l la gunoi! ”. 
Ce-o mai făcut nu mai ştiu, că eu am plecat de-acolo, că încă trăiam clipele alea de 
groază că ce s-o întâmplat. Şi pe-urmă ăsta mi-a spus: „Băi, vezi-ţi de treabă, că ăştia-s 
toţi băieţi buni, ieşiţi din puşcărie. Uite, avocatul Popescu din Breaza, Proroceanu din 
Lugoj, atâţia şi-atâţia oameni, toţi tineri”. 

După moartea lui Stalin a avut loc Festivalul Tineretului"... 

Da, când a fost Festivalul Tineretului era o lipsă totală, în special de băuturi alcoolice, 
vin, tării de-astea, nu erau nici prin restaurante, nicăieri. Lipsă mare, şi cine voia, mă 
rog, nu că erau ahtiaţi după băutură, da’ la un şpriţ sau la o bere fiecare s-ar fi dus, dar 
nu se găsea. Cu prilejul Festivalului Tineretului la Bucureşti, probabil c-au făcut provizii 
pentru cine o veni de prin alte ţări. 

Despre ce s-a întâmplat în Ungaria aţi aflat ceva atunci, în '56 ? 

În anul acela eram în Breaza cu şantierul. Am auzit câte ceva, dar prea multe nu ştiu. 
Aveam aici un coleg, inginerul Constantin Nuță, care a stat vreo şase zile arestat la 
Timişoara pentru că o luat parte la manifestaţiile alea de sprijin pentru unguri, în rest nu 
ştiu mai multe. 

În legătură cu aceste lucruri nu ştiu să spun prea multe, pentru că eu umblam cu 
şantierul prin sate, prin munţi, prin vii şi prin păduri, cum treceau conductele... La 
oraşe se cunoşteau mai multe amănunte. 


Şi până în '89 aţi lucrat pe şantiere ? 


17. Generalul Gheorghe Mărdărescu (1866-1938), comandant al trupelor române care la 4 august 
1919 au intrat în Budapesta pentru a înlătura regimul bolşevic al lui Bela Kuhn. Ministru de 
Război (1922-1926). http : //ro.wikipedia.org/wiki/Gheorghe_M %C4%83rd%C4% 33rescu, 
accesat 16 decembrie 2008. 

18. Festivalul Mondial al Tineretului şi Studenţilor a avut loc la Bucureşti între 2 şi 14 august 1953. 

Cum v-am spus mai "nainte, din '53 până-n '64 am fost la gaz metan şi umblam prin 
ţară. În *64, când o ajuns şantierul la Iaşi, mi-a dat „Gazul metan” un apartament şi 
m-am stabilit în oraş. Pe urmă ei s-au dus mai departe, cu conductele în ţară, eu am 
rămas. Mi-am luat transferul de la Braşov şi-am lucrat ca tehnician constructor în cadrul 
unui şantier de construcţii industriale din '64 până în '90, când am ieşit la pensie. Nu 
m-o deranjat nimeni, m-am împăcat foarte bine cu toţi, şi cu muncitorii, şi cu toată 
conducerea... 

V-aduceţi aminte cum a început în laşi revoluţia din '89 ? 

În 16 decembrie, şeful-contabil îmi spune: „Măi, ştii că după-masă la ora 4 o să fie 
ceva, nişte mişcări în Piaţa Unirii ?”. Zic: „De unde știi?” „Mi-o spus contabilul de la 
«Nicolina»”. Şi zice: „Să vii acolo să vedem ce este!”. Atunci, eu mi-am pus într-o 
sacoşă nişte ceapă de acasă şi m-am dus cu tot cu sacoşă în oraş, că cine ştie ce se 
întâmplă, şi dacă mă întreabă: „Ce cauţi tu aici? ”, să zic: „Vin de la piaţă, domn'e”. 
Vedeam grupuri de câte doi-trei indivizi stilaţi, puşi la punct, securiști, care se făceau că 
se uită într-o vitrină, dar ei te vedeau. Urmăreau să vadă cam care-i pulsul. 

La hotelul „Unirea”, care are 10-11 etaje, primul etaj era pentru turişti, dar restul 
pentru Securitate. Şi se-auzea că aici va fi, dar probabil că intenţia lor o fost s-aducă 
securişti de la Timişoara, de la Cluj, să-i maseze la Iaşi unde urma să aibă loc eveni- 
mentele. Şi când o-nceput toată burzuluiala asta am fost şi eu la partid aicea. Da’ am fost 
din curiozitate, nu că m-am dus ca revoluţionar. M-am dus să văd ca toată lumea acolo. 


În încheiere, vă rog să relataţi o zi specială din anii de detenţie, o zi care v-a marcat. 

Întâi de toate, să ştiţi că după vreo patru luni la Suceava ne-au dat o jumătate de oră 
plimbare afară. Se deschideau uşile, coboram în curte acolo, în rond... La Târgşor eram 
afară tot timpul. Dar la Suceava mergeam unv’ în spatele altuia şi trebuia să te uiţi numai 
în ceafa ăluilalt, să nu stai de vorbă cu ceilalţi din alte celule, şi te învârteai în jurul unor 
răsaduri cu flori şi erai sub supravegherea gardienilor care tot timpul erau pe zidul ăla, 
pe gard. Acolo, trebuia să luăm şi să scuturăm păturile. Eu, cu un coleg de liceu, 
inginerul Ailoaie, am scuturat amândoi o pătură şi, când am luat pătura de acolo, am luat 
şi o varză, cu tot cu pătură. Ne-am urcat în celulă acolo şi-am ronţăit vreo cinci-şase inşi 
la varza aia. O altă zi care chiar m-a marcat - păcat că nu-i şi Sureanu aici: la un 
moment dat au trebuit să se schimbe bucătarii care erau de drept comun, să-i puie pe 
bucătarii politici. Şi ăia de drept comun, hoţi, tatuaţi şi scrijelaţi, închipuiţi-vă ce necaz 
le era că-i schimbă pe ei. Ce-au făcut? La subsol, unde erau bucătăriile şi magaziile, 
erau şobolani. Au pus într-un cazan de ciorbă ce se făcea acolo nişte şobolani. Să vă 
spună domnul Buţureanu cum el o găsit, şi nu numai el, o bucăţică de blană de şobolan. 
Erau şi profesori de naturale, şi studenţi, care îşi dădeau imediat seama, dar şi tu-ţi 
dădeai seama despre ce era vorba... 

Asta a fost... ca să trăieşti acolo în mizeria aia... Nici nu vreau să-mi aduc aminte... 
Aş vrea să uit şi nu pot. 

Regret că v-am făcut să retrăiţi aceste momente. Vă mulțumesc pentru interviu. 

Pe mine să mă scuzaţi, că n-am dat interviuri niciodată şi poate că nu am fost 
suficient de cursiv şi concis. 


Radu Vasile 


S-a născut la 25 februarie 1916 în Iaşi. Naţionalitatea : română. Religia : ortodoxă. 
Studii: Facultatea de Drept. Profesia: comisar de poliţie. A fost arestat la 23 aprilie 
1948 şi condamnat la 6 ani de închisoare. A executat pedeapsa în închisorile Ghencea, 
Rahova, Jilava, Aiud, Făgăraş, Canal-Saligny, Iaşi şi Suceava. A fost eliberat la 23 aprilie 
1958. După eliberare, a primit domiciliu obligatoriu la Lăteşti până în 1964. La data 
interviului, locuia în Iaşi. Interviu realizat de Alexandru Matei la 10 februarie 2008. 
Transcrierea şi tehnoredactarea interviului - Alexandru Matei. Editarea - Constantin 
Vasilescu. Interviul se află în AIO-IICCR, având cotele 359, 360, 361, 362. 


Domnule Radu Vasile, să începem cu câteva cuvinte despre familia dumneavoastră... 

Da. Tatăl meu provenea dintr-o familie cu 11 copii. Şi mama, şi tatăl lui au fost 
analfabeți. Tatăl meu a plecat de acasă, a plecat în lume la 14 ani, să lase o lingură şi o 
strachină mai puţin în gospodăria părinţilor. O spălat pe la un restaurant care se chema 
„Arghiropol”, pe Carol, chiar lângă Facultatea de Drept. ÎI puneau la treburi pe care le 
putea face un copil de 14 ani. Şi, de acolo, s-o mai ridicat... Bineînţeles, a fost şi pe 
front. S-a căsătorit apoi cu mama mea, Bogza după părinţi, care era avută. Tatăl ei avea 
pe vremea aceea o funcţie foarte importantă, era preşedintele Camerei de Comerţ din 
Iaşi, deşi nu prea avea carte. Tata era un bărbat chipeş, tânăr, mă rog. Au avut patru 
copii, trei băieţi şi o fată. Părinţii mei au avut posibilităţi să ne deie pe toţi la facultate 
şi toţi fraţii mei au fost intelectuali : sora mea a fost profesoară, am avut un frate care a 
ajuns general de aviaţie, iar altul medic. 

Dumneavoastră aţi avut simpatii politice până în 1945 ? 

Domnule, tatăl meu era liberal, dar eu n-aş putea să spun că am avut simpatii prea 
multe. Eu am fost urmărit de Securitate aproape 50 de ani pentru că am avut relaţii cu 
familia Codreanu. Şi am să vă spun cum. Decebal Codreanu!, care o stat cu mine patru 
ani în acelaşi pat, în vacanţele de vară mă lua la Huşi, de unde era originari ei. În casa 
profesorului Codreanu, fără voia mea, am întâlnit toate vârfurile Mişcării Legionare, ce 


1. Decebal Zelea Codreanu, născut la 20 iulie 1913 în Huşi, Vaslui. Avocat. A fost arestat la 
30 aprilie 1949 şi internat administrativ cu ordinul 50/50.852/49. A executat pedeapsa în 
închisorile Jilava, Aiud, Văcăreşti şi Ocnele Mari. A primit o nouă internare administrativă de 
24 de luni pe 10 mai 1951. A executat pedeapsa în închisorile Mărgineni şi Ocnele Mari. A fost 
eliberat la 29 mai 1954. A fost rearestat la 12 septembrie 1958 şi internat administrativ pentru 
60 de luni. A executat pedeapsa în închisorile Culmea şi Periprava. A fost eliberat la 12 sep- 
tembrie 1963. Informaţii din fişele matricole penale din AANP. 

era mai elevat în Mişcarea Legionară. Cum era vacanţa de trei luni de zile, şedeam cam 
o lună-o lună jumătate la Huşi şi o altă lună jumătate mergeam la Carmen Sylva, unde 
exista o tabără legionară şi unde Corneliu Codreanu primise cadou o vilă. Noi ne 
duceam prin tabără, deşi eu nu eram legionar. 

Dar în ce context s-a format legătura aceasta cu familia Codreanu ? 

Vă povestesc imediat. În '37 apare în curtea casei părinţilor mei un domn în vârstă, 
de circa 60 de ani, îmbrăcat în costum naţional, iar în spatele lui era un tânăr. Mama mea 
le-o ieşit în întâmpinare şi domnul acesta în vârstă o spus următoarele : „Doamnă, nu 
aveţi un loc pentru un viitor student? ”. Mama l-o văzut în spatele acestui bătrân în 
costum naţional pe tânărul respectiv şi i-o spus: „Da”. Cine era acesta? Era Ion Zelea 
Codreanu, tatăl lui Corneliu Zelea Codreanu, care o venit cu fiul cel mai mic, Decebal, 
care se înscria la Facultatea de Drept. Coincidenţa face că eram şi io aproximativ de 
aceeaşi vârstă cu el, era o diferenţă foarte mică. Şi, în felul acesta, Decebal a venit şi a 
stat în curtea părinţilor mei, şi chiar cu mine în aceeaşi cameră timp de patru ani, cât a 
făcut Facultatea de Drept. 

Ați avut prilejul să fiţi şi în apropierea lui Corneliu Zelea Codreanu ? 

Da’ cum, domn'e? ! Păi dacă mă duceam în casa lor, la Huşi, normal. Era un tip, 
domnule, în faţa căruia nu puteai rezista. Avea o privire ieşită din comun. Modestia 
aceasta a lui, felul în care te privea... Domnule, el o coagulat întregul tineret din ţara 
românească, vă spun fără niciun fel de ocoliş, şi cu asta cred că am spus totul. Iar în 
afară de asta, să nu uitaţi c-o avut nişte minţi sclipitoare care s-au alăturat Mişcării 
Legionare : mari scriitori, oameni care erau direct şi făţiş alături de Mişcare, alţii care 
erau în clandestinitate, adică făceau ce făceau, dar fără să apară undeva ca fiind legionari. 
Erau mulţi, foarte mulţi, intelectualitatea de rangul unu, ca să spun aşa. 


În momentul în care a fost asasinat Corneliu Zelea Codreanu, cum a reacţionat 
Decebal ? 

Trebuie să vă spun cum s-o întâmplat. Eram cu Decebal în pat, în camera părinţilor 
mei de pe Sărărie. Era în noiembrie '38, în noaptea Sfântului Andrei, la ora 11 noaptea. 
Şi deodată la radio auzim un comunicat ambiguu, c-o vrut să dezerteze, că o fost 
împuşcat, că nu ştiu ce şi nu ştiu cum... Când o auzit Decebal, o rămas trăznit, o rămas 
stană de piatră. Eu, la fel. Parcă nu-mi venea să cred ce se anunţă la radio. Ne-am sculat, 
ne-am vânzolit, ne-am pus fel de fel de întrebări, parcă nu ne venea a crede. Dar de 
atunci în Decebal s-a iscat un soi de frică. 

Şi mai apoi, când Antonescu conducea ţara, într-una din zilele lui '41, Decebal îmi 
spune : „Măi Vasile, măi, mie mi-e frică tare”. „De ce, Decebal ? ” „Păi s-ar putea să îmi 
facă şi mie o bucurie de asta. Hai să mergem la Antonescu! ”, îmi spune el. „Bine, 
Decebal, mergem, dar o să ne primească ?” „Eh, încercăm.” Şi într-adevăr ne-am urcat 
în tren şi ne-am dus la Bucureşti. La Preşedinţia Consiliului de Miniştri se găsea tocmai 
atunci Antonescu. În aceeaşi zi l-au şi primit, pe mine m-au lăsat în anticameră. O vorbit 
cu Antonescu şi i-o spus care era temerea lui. Şi Antonescu i-o spus următoarele: „Să 
n-ai nicio grijă, că viaţa dumitale ţi-o asigurăm”. Vă spun cuvintele textual, cum le-o 
spus Decebal după ce o vorbit cu el. Atât o fost, nu l-o întrebat absolut nimic altceva, 
decât l-o asigurat că nu o să se întâmple nimic cu el. Aşa o şi fost. 


Ce ştiaţi despre comunişti înainte de 1944 ? 

Ce se întâmplă, domn'e ? În casa părinţilor mei, într-una din zile, aşa cum o apărut 
Codreanu, o venit şi o studentă basarabeancă la matematică. Cine era asta şi ce vroia? 
Era sora lui Iosif Chişinevschi? şi căuta gazdă. Da’ dracu’ ştia atunci cine e Chişinevschi ? ! 
Eii, eu am avut un frate care era aviator şi, el fiind tânăr atunci, s-o cam dat bine pe 
lângă Liuba, că aşa-i ziceam noi. Şi odată intru eu în camera unde şedea Liuba şi o 
găsesc plângând. Şi o întreb: „Da' ce ai, Liuba, de ce plângi ?”. Şi scoate din poşetă o 
carte poştală de la Doftana şi îmi arată ce îi scrie frate-său din puşcărie. Cerea un cojoc 
de oaie. Probabil că era frig acolo. Şi îi povestesc mamei tărăşenia cu Liuba şi cu 
frate-său de la Doftana, şi mamei i s-a făcut milă: „Mă, spune-i Liubei să se ducă să 
vadă cât costă un cojoc şi am să îi dau eu bani”. Şi i-o dat mama bani, i-o cumpărat 
cojoc, l-o împachetat şi l-o trimis la Doftana. Deci Liuba ne cunoştea pe noi de atunci, 
de când era studentă la matematică. Eii, şi o venit frate-său la putere, şi cu toate astea 
nu m-am dus să îi spun „sărut mâna” lui Liuba. Nu. Treaba ei. Ea era cu comuniştii... 
Dar pe fratele meu l-o ajutat până o scăpat de urmărirea din armată. 


Să ne întoarcem la dumneavoastră... Cum aţi perceput instalarea regimului comunist ? 

Domn'e, eu am făcut războiul, am mers până la Cotul Donului şi am văzut multe... 
Mi-am spus că va fi un dezastru. N-am ştiut însă că şi pe mine mă aşteaptă zile grele, dar 
nu pentru considerentul că aş fi făcut lucruri rele. 

Din ce motiv aţi fost arestat ? 

Păi, eu am fost urmărit de Securitate ca legionar şi de aceea m-or şi înhăţat. Or 
crezut, să iertaţi expresia, că or să mulgă o vacă cu ugerul plin. Eu fiind în relaţii cu 
familia Codreanu, au crezut că cine ştie ce descoperă... La un moment dat, cineva o scris 
pe prima pagină a unui ziar un lucru foarte inexact despre mine: „Ultimul legionar al 
Iaşiului”. Când am văzut, am rămas crucit, pentru că era un neadevăr. În fine, după ce 
m-au luat, ce-am ştiut am spus, fără discuţie, dar nimic rău, decât exact ce am cunoscut 
în această familie. Ei m-au întors în toate felurile ca să mă facă legionar, dar n-au izbutit, 
că, dacă mă făceau, nu mai trăiam ! Majoritatea celor care au murit în puşcărie au fost 
legionari. Nu exagerez. 80-90% dintre cei care au murit în puşcării au fost legionari. 

Mai ţineţi minte ziua arestării ? 

Să vă spun. Eu ca să-mi pierd urma m-am stabilit la Târgu Mureş, unde am cumpărat 
o casă de la unul din marii avocaţi din oraş. Şogar îl chema, şi avea patru case. Atunci 
chiaburii erau legaţi şi, de frică, o vândut repede trei case. Şi am cumpărat casa împreună 
cu un inginer agricol care era directorul Centrului de Cultivare a Tutunului, Colomb îl 
chema. O jumate o cumpărat el şi o jumate am cumpărat eu, adică două camere a 
cumpărat el, două eu, că era o casă stil vagon. Era pe strada Şcolii la numărv’ 11. 

Era 23 aprilie 1948 şi, la ora două noaptea, or venit şapte golani. Aveam un câine 
pechinez şi lătra în noaptea aia ca niciodată. Aia umblau prin curte făcând zgomot, da’ 
eu nu am auzit. Câinele o sesizat că-i ceva neobişnuit şi o început să latre. Atunci, am 


2. Iosif Chişinevschi (Jakob Roitman, 1905-1962). Membru al CC al PMR (21 octombrie 1945- 
-25 iunie 1960); membru al Biroului Politic al CC al PMR (24 februarie 1948-3 iulie 1957); 
membru al Secretariatului CC al PMR (13 octombrie 1948-19 aprilie 1954 şi 3 octombrie 
1955-3 iulie 1957); membru al Biroului Organizatoric al CC al PMR (24 ianuarie 1950- 
-27 mai 1952). Alături de Miron Constantinescu, a fost exclus din conducerea partidului cu 
ocazia Plenarei din 28 iunie-3 iulie 1957. Florica Dobre (coord.), Membrii CC..., pp. 149-150. 

aprins lumina şi am fost şi eu atent, şi am auzit nişte tropăituri. Cum intrai la mine, în 
faţa celor patru camere era un culoar care era podit cu scândură, şi s-a auzit zgomot de 
bocanci. Şi o venit ăştia şapte golani la mine în casă. Ce or făcut, domn'e? Am avuto 
baie care era neobişnuit de mare. O jumătate era cu ciment, unde făceai baie, iar cealaltă 
era cu parchet. Şi îmi zic: „Adă târnăcopul!”. Mă duc cu unul dintre ei să le dau 
târnăcopul, m-am băgat în beci cu lanterna şi l-am găsit. Şi or scormonit cu târnăcopul 
şi or scos tot parchetul, pretinzând că eu am ceva ascuns dedesubtul parchetului. Apoi 
m-au luat şi m-au arestat. 

Unde v-au dus după momentul arestării ? 

Domnule, am stat câteva zile în arest la Târgu Mureş şi după aia m-or dus cu o 
şandrama de asta, cu o dubă, şi prima mea escală a fost lagărul Ghencea din Bucureşti. 
M-or dus la marginea Bucureştiului, la Ghencea. 


Puteţi descrie lagărul de la Ghencea ? 

Să îţi explic cum era acolo. Era un lagăr de mii de oameni. Era un câmp întreg, unde 
au făcut nişte barăci, de scânduri, bineînţeles. Într-o baracă din asta încăpeau cam 
100 de oameni. În interior erau paturi suprapuse, de lemn. Erau multe, foarte multe 
barăci. Toate erau pe cvartale înconjurate cu sârmă ghimpată, cu patru rânduri de sârmă 
ghimpată. Pe tot câmpul ăla era numai barăci de lemn, mii de oameni erau acolo. Erau 
aşa de mulţi, încât făcusem nişte WC-uri săpate în pământ, bineînţeles, provizorii. Se 
umpleau alea până când dădeau pe afară. Nu mai puteai, era o „bucurie” mare, pentru 
că mirosea... Era un lucru groaznic. 


Cum era alimentaţia în lagărul de la Ghencea ? 
Mâncarea era foarte mizerabilă. Mizerabilă de tot. Se mânca în picioare. Trebuia să 
te duci afară cu castronul şi mâncai în picioare. 


Aţi întâlnit aici pe cineva cunoscut ? 

Da, într-una din zile apare Gheorghe Zane?, profesorul meu de economie politică de 
la Facultatea de Drept din Iaşi. Când l-am văzut, m-am apropiat de sârmă, tot când era 
un miliţian cumsecade, şi îl întâmpin: „Bine, dom’ profesor, da' cum, dumneavoastră 
aici? ! De ce?”. Asistentul lui de la Facultatea de Drept din Iaşi, la economie politică, 
era Alexandru Bârlădeanu“, pe care l-am avut şi eu asistent şi care a fost mare om. Şi 
îl întreb pe profesor: „Domnule profesor, da’ cum de n-aţi apelat la Bârlădeanu ? ! ”. 
„Măi Radule, am fost, măi, să nu crezi că nu am fost.” „Şi nu v-o ajutat cu nimic?” 


3. Gheorghe Zane (1897-1978), economist român, istoric al gândirii economice româneşti, numit 
profesor de economie politică şi finanţe la Facultatea de Drept din laşi în anul 1930, pe care 
a şi condus-o până în 1945. A fost arestat la 15 aprilie 1952 şi internat administrativ pentru 24 de 
luni. Nu deţinem informaţii despre închisorile în care a executat pedeapsa. A fost eliberat la 
30 decembrie 1953. http : //ro.wikipedia.org/wiki/Gheorghe_Zane, accesat pe 27 octombrie 2008. 

4. Alexandru Bârlădeanu (1911-1997), născut în Comrat, Basarabia. A fost membru al CC al 
PMR/PCR (28 decembrie 1955-12 august 1969), membru supleant al Biroului Politic al CC 
al PMR (23 noiembrie 1962-22 martie 1965), membru al Biroului Politic al CC al PMR 
(22 martie 1965-23 iulie 1965), membru al Prezidiului Permanent al CC al PCR (23 iulie 1965- 
-12 august 1969) şi membru al Comitetului Executiv al CC al PCR (23 iulie 1965-12 august 
1969). După evenimentele din decembrie 1989 a devenit membru în Consiliul Frontului Sal- 
vării Naţionale, iar pentru o vreme a fost şi preşedintele Senatului. Florica Dobre (coord.), 
Membrii CC..., pp. 92-93. 

„Hai să îţi spun despre ce e vorba. M-am dus, m-am înscris în audienţă. Am fost dus în 
anticamera lui şi am stat o oră-o oră jumate. Am văzut că nu mă mai cheamă să stau de 
vorbă cu el şi l-am interpelat pe secretarul lui: „Domnule, eu stau de trei ore aici”. Şi 
zice: „Păi, să vedeţi... o fost chemat şi sigur nu vă mai poate primi...”. Atuncea o 
plecat, că şi-o dat seama că Bârlădeanu nu a vrut să îl primească, deşi era asistentul lui. 
Şi în felul ăsta o fost arestat. 

Cât timp v-au ţinut în lagăr ? 

Păi, ne-au ţinut cam trei luni de zile. De aici, m-au dus în beciurile Securităţii, la 
Bucureşti, pe Rahovei. Nici nu ştiu unde e Rahova asta, ştiu numai că am auzit de la alţi 
deţinuţi cu care eram acolo: „Suntem la Rahova”. Eu, dacă nu eram bucureştean, habar 
n-aveam unde e Rahova şi ce-i cu ea. Şi aici am stat cam patru-cinci zile. 

Aţi fost anchetat la Rahova în această perioadă ? 

Să vă spun un lucru. La Rahova m-au anchetat fel de fel de nenorociţi. Le vedeam 
gradul, uneori maior, alteori căpitan... Nu ştiu cum îi cheamă, habar n-am, nu ştiu pe 
nimeni. Mă anchetau în legătură cu Mişcarea Legionară şi anchetele se ţineau foarte rar 
ziua. După orele 11-12 noaptea începeau anchetele. Eu n-am să spun că am fost lovit, nu. 
Am fost pedepsit în toată detenţia mea cu alte pedepse, dar ca să spun că a dat cineva în 
mine, nu. Ar însemna să mint. Alţii au fost mutilaţi, domnule, ca să smulgă de la ei ceea 
ce n-au făcut. 

Ce a urmat după cele câteva zile de la Rahova ? 

Am trecut prin Jilava, iar apoi m-o trimis la Aiud. Acolo am stat patru luni, nu mai 
mult. Aici am stat în celulă cu profesorul Betea5, cel mai bun prieten al lui Lucrețiu 
Pătrăşcanu. Mai era cineva de prin Roman, un scriitor... Apoi, de la Aiud, m-o dus la 
Făgăraş. Închisoarea de la Făgăraş era considerată de ei un lagăr numai cu poliţişti, dar 
erau şi alţii acolo, nu erau numai poliţişti. Spun că erau şi alţii pentru că acolo am întâlnit 
pe alţii care nu au avut nimic în comun cu poliţia. Şi am stat patru-cinci ani la Făgăraş. 


Îmi puteți descrie închisoarea de la Făgăraş ? 

Da, era în mijlocul oraşului, într-o cetate medievală. Avea zidurile groase, enorme. 
Camerele de detenţie era foarte înalte în această cetate. Erau patru rânduri de paturi de 
metal, unul peste altul. Erau câte 80 de oameni în cameră. În camera unde am stat eu, 
la numărul 23, eram 82 de deţinuţi. Era mai mărişoară camera, dar era lipsă de aer. Ne 
culcam jos, acolo, unde era crăpătura la uşă... Făceam cu rândul ca să tragem aer, pentru 
că ne sufocam ! Lăsam hainele de pe noi, tot. Transpiram, curgea apa pe noi din cauză 
că eram prea mulţi. Dacă deschideai uşa, vedeai cum iese aburul de la noi! A fost ceva 
de nedescris. Au murit mulţi acolo, mai ales că erau şi oameni mai în vârstă. 


5. Nicolae Betea, născut la 1 iunie 1911 în Făgăraş, Braşov. Referent la Institutul Central de 
Statistică, unul din confidenţii lui Lucrețiu Pătrăşcanu. A fost arestat la 2 aprilie 1948 şi 
condamnat la 10 ani muncă silnică pentru „complicitate la crimă de înaltă trădare”, „a ajutat 
lui Lucrețiu Pătrăşcanu la întocmirea unor cărţi de propagandă interzisă în 1944-1946”. A 
executat pedeapsa în închisorile Aiud, Piteşti, Văcăreşti şi Jilava. A fost eliberat la 30 martie 
1958 cu domiciliu obligatoriu pentru 60 de luni la Lăteşti. Cicerone Ioniţoiu, Victimele terorii 
comuniste. Dicţionar. A-B, pp. 189-190; fişele matricole penale din AANP. 

6. În anii '50, regimul comunist a transformat cetatea Făgăraşului dintr-un monument istoric de 
arhitectură într-un loc de detenţie destinat cadrelor poliţiei şi ale Siguranţei interbelice. Andrei 
Muraru (coord.), op. cit., p. 301. 

Puteţi rememora unele momente semnificative de pe parcursul detenţiei din Făgăraş ? 

Să vedeţi, or evadat doi avocaţi de aici, foşti poliţişti, fraţii Ignătescu”. Vă spun cum 
au evadat, pentru că e ridicol, e caraghios. În subteranele acestui fort, acestui castel, 
erau nişte pivnițe care duceau hăt departe, poate până sub trotuarele Făgăraşului. Erau 
cotloane de astea, pivnițe cum se făceau pe vremuri. Acolo se duceau cartofii şi se făceau 
echipe care să curețe cartofi pentru puşcăriaşi. Era o echipă de cinci-şase inşi plus un 
gardian şi mergeau în gura unei pivnițe, şi de acolo erau mai multe cotloane. Şi curăţau 
cartofii. Fraţii Ignătescu or mai fost cu alţii, care erau prieteni buni cu ei şi care au ştiut 
ce vor să facă. Ce făceau ? Ei curăţau cartofi, iar gardianul se mai plimba pe acolo, prin 
faţă, se plimba şi prin curte, probabil, de o putut ei să facă asta. Nu stătea miliţianul tot 
timpul cu ei acolo când curăţau cartofi, că l-a băgat în sperieţi: „Domn'e miliţian, să 
vedeţi dumneavoastră ce se aude aici în hrubele astea ! Se aude un fâşâit, o chestia aşa. 
Nu vă putem spune exact cum, da’ se aude un zgomot neobişnuit...”. Până la urmă i-o 
spus miliţianului ăstuia : „Domn'e, am văzut aici în hrubele astea un şarpe aşa de gros”. 
„Cum, măi? ! Aţi văzut pe dracu” ! ” „L-am văzut, domn'e ! ” Şi toţi or căzut de acord 
să spună că o văzut într-adevăr un şarpe gros, mare, şi că de aia se auzea zgomotul ăla. 
Miliţianul a vrut să-i spună lui Lazărř, comandantului. Ăsta era un fost tâmplar, mi se 
pare că era căpitan pe vremea aceea. Îi spune comandantului: „Domnule comandant, 
băieţii de acolo, care se află la cartofi, mi-or spus că or văzut un şarpe gros! ”. Bou’ o 
luat-o de bună, o crezut şi el. O mers şi Lazăr în faţă, dar nu a avut curaj să se bage acolo 
din cauza şarpelui. Domn'e, şi o fost dat afară din servici din cauza asta, pentru că o 
crezut cu multă uşurinţă... 

Şi ei săpau în fiecare zi. Se auzea cum trec maşinile pe deasupra pivniţei şi şi-or dat 
seama că nu e prea departe calea să poată evada. Cu ce or făcut gaura nici eu nu ştiu, dar, 
în orice caz, au evadat amândoi. Erau originari din Rădăuţi. Şi unul din ei, din 
imprudenţă, s-o dus acasă să îşi vadă nevasta, să se întâlnească cu familia. Or mai fi stat 
ei ascunşi şi în alte locuri până să ajungă acolo, nu s-o dus direct... În orice caz, au fost 
arestaţi amândoi şi readuşi în puşcărie. 

La Făgăraş aţi fost mai apropiat de cineva anume ? 


7. Este vorba despre fraţii Gheorghe şi Ioan Ignătescu, foşti poliţişti, născuţi la 5 aprilie 1910, 
respectiv 14 martie 1913. Din fişa matricolă penală rezultă că doar Gheorghe Ignătescu a 
evadat din închisoarea de la Făgăraş la 18 noiembrie 1951 şi a fost reinternat la 21 februarie 
1952 după ce a fost prins. În urma evadării, a fost judecat de Tribunalul Regional Stalin 
(Braşov) şi a mai primit o pedeapsă de 1 an închisoare corecțională. Fratele său, Ioan Ignătescu, 
a fost eliberat la 31 ianuarie 1956. Informaţii din fişele matricole penale din AANP. 

8. Iosif Tiberiu Lazăr, născut la 21 octombrie 1915 la Budapesta, Ungaria. Locotenent-major, 
director la penitenciarul Gherla (4 februarie 1949-5 iulie 1950); director la penitenciarul 
Tecuci (5 iulie-28 septembrie 1950); director la penitenciarul Făgăraş Central (1 octombrie 
1950-21 decembrie 1951) şi Făgăraş Raional (25 iunie-21 decembrie 1951). Din cauza evadării 
a trei deţinuţi din penitenciarul Făgăraş a fost destituit şi mutat disciplinar în funcţia de şef al 
Serviciului producţie al Coloniei de muncă Peninsula-Valea Neagră (21 decembrie 1951- 
-25 aprilie 1952); comandant al Coloniei Peninsula-Valea Neagră (25 aprilie 1952-martie 
1953); şef al Biroului producţie la formațiunea 0665 Oneşti (martie 1953-1 iunie 1954). 
Trecut în rezervă la 1 iunie 1954. AANP, Fond Serviciul Cadre şi Învățământ, dosar per- 
sonal 701 - Lazăr Iosif Tiberiu, passim. 

Era un deţinut cu care m-am împrietenit, Radivoiovici Gheorghe” îl chema, era din 
Lugoj. A stat în America 11 ani de zile şi s-a îmbogăţit. Vă povestesc ce spunea el că a 
făcut în America : „Prima dată am tuns măgari”. „Cum adică ai tuns măgari? !” „Păi 
da, cu maşini electrice. Erau cârduri de măgari pe acolo.” Făcea pălării din păr de 
măgar. „Şi după aceea, nea Ghiţă, ce ai făcut după aceea?” Îi spuneam nea Ghiţă, că era 
mai în vârstă ca mine. „Păi am fost spălător de geamuri, că acolo plouă cu zgârie-nori. 
Ne urcam, aveam scări ca la pompieri. Era o muncă foarte bine plătită, dar era periculos. 
Mulţi or căzut de acolo şi or murit. Şi am adunat bani. După aceea, am făcut la marginea 
oraşului Chicago un fel de cârciumioară, modestă, un fel de birt popular. Acolo veneau 
toţi hoţii, toţi pungaşii, toţi oamenii răi, fără căpătâi. Am mai adunat şi acolo ceva bani 
şi m-am dus mai în centru, în Chicago, până am ajuns la un punct mai bun unde am făcut 
un restaurant.” În orice caz, o făcut ce o făcut şi în 11 ani s-a îmbogăţit. O venit la Lugoj, 
de unde era originar, şi şi-o cumpărat jumătate din stradă cu banii ăia! Jumătate din 
magazinele din Lugoj erau ale lui Radivoiovici. El era naţional-ţărănist, şi mi-a povestit 
cum l-au arestat: „O venit de la Bucureşti nişte naţional-ţărănişti, nişte şefi, care or ţinut 
la Lugoj, în sala cinematografului, o întrunire. De acolo, i-am condus la gară pe ăştia 
care or venit. În gară, când s-or urcat în tren, eu am strigat: «Trăiască Iuliu Maniu ! »”. 
Cum pe peron era Securitatea, o' pus mâna pe el şi pentru asta i-o dat 12 ani! M-am 
împrietenit cu el, îmi povestea multe, discutam. Împlinea 12 ani de puşcărie când eram 
eu cu el. Şi, în seara premergătoare expirării celor 12 ani, i s-o umflat burta. Se făcuse 
grozav de umflată. 


Dar din ce cauză i s-a umflat ? 

Nu îmi dădeam seama de ce. În ziua aceea primisem calupuri de mămăligă din mălai 
stricat. Probabil că lui, fiind mai sensibil, i s-o umflat burta. Seara, la ora 7, o venit 
echipa şi comandantul. Eu, văzându-l că e aşa de bolnav, mi-am zis că are ocluzie 
intestinală. 


I S-au acordat îngrijiri medicale ? 

Stai să vezi! La numărătoare, comandantul numără şi vede lipsă din front, de acolo. 
Eu îi spun: „Este unul bolnav, domnule comandant. Cred că are nevoie de operaţie, 
pentru că este umflat”. El atunci: „Dar ce dumnezeii mă-tii, tu eşti avocatul lui, mă? Tu 
asculţi de Radivoiovici ? ”. M-o înjurat în fel şi chip. „Dar ce, eşti şi avocat? ” „Domnule 
comandant, nu sunt decât un deţinut.” Nu m-a lovit, dar a făcut impresia că este gata să 
mă ieie la bătaie chiar acolo. A numărat şi a trecut. S-o dus afară şi l-o văzut pe ăla 
întins, cu burta aşa, cum era cu cămaşa scoasă, ca să se vadă. Nu i-au făcut nimic, iar 
pe la 3-4, spre dimineaţă, Radivoiovici o murit. A doua zi ar fi fost liber... N-a avut 
copii, da’ îmi povestea că crescuse o fată, la care ţinea mult. Îi trăia şi nevasta la Lugoj, 
şi spunea: „Doamne, să ajung acasă, să îmi pot vedea fata! ”. 


De la Făgăraş unde aţi fost mutat ? 


9. Gheorghe Radivoevici, născut la 7 august 1889 la Rudărea, Caraş-Severin. Membru PNȚ, a 
fost arestat la 23 iunie 1947 şi condamnat la 10 ani temniţă grea. A executat pedeapsa în 
închisorile Aiud, Jilava şi Făgăraş. A decedat în închisoarea Făgăraş la 25 aprilie 1957. În fişa 
matricolă penală apare drept cauză a decesului „scleroză coronariană - infarct miocardic”. 
Informaţii din fişa matricolă penală din AANP. 

La Canal. O venit comandantul să recruteze oameni pentru Canalul Dunăre-Marea 
Neagră. Aşa că din Făgăraş, după nu ştiu câţi ani, m-au dus la Canal. 


Cum s-a făcut trierea pentru Canal, vă mai amintiţi ? 

S-or uitat la noi, or văzut care-i mai tânăr, mai bun de muncă. Pe bătrâni nu i-or 
băgat. Foarte rar o mai căzut câte unul. Şi ne-o luat la Canal şi ne-o dus lângă podul de 
la Cernavodă, că era o localitate care se chema Saligny!0, după numele inginerului 
Anghel Saligny. Acolo era numai calcar, un munte de calcar, şi s-o făcut ecluza. S-o făcut 
o groapă că, dacă te uitai de pe mal în jos, vedeai omul cât o păpuşă! Totul era în 
calcar... S-o făcut cu dinamită, dar nu ca acuma, vai de mine! Erau nişte ştăngi de oţel 
şi făceau gaură. Te evacuau de acolo şi băgau trotilul care rupea cât rupea. 


Dar nu existau şi utilaje mai sofisticate ? Excavatoare, spre exemplu... 

Excavatoare ? ! Nici pomeneală ! Târnăcop, lopată şi hârleţ, aşa a fost. Şi lucram 
foarte greu, şi eram flămând... Lucram în fiecare zi câte 12 ore. Când am ajuns la 
adâncime mare, fiind calcarul cu neregularități, scoteam noroiul cu şpaclu” ca să rămână 
numai calcarul gol, ziceai că acolo s-o turnat ciment. Acolo s-au turnat mii de tone de 
ciment. M-a apucat şi o iarnă acolo, şi munceam dezbrăcaţi... Ne încălzeam din cauza 
muncii, ne dezbrăcam şi lucram în maieu. 


Au fost şi accidente de muncă ? 

Da, erau unii vagoneţi stricaţi şi mulţi se răsturnau. Au fost mulţi schilodiţi acolo, am 
avut şi morţi... Foarte greu o fost. Domn'e, măcar dacă ne-ar fi dat mâncare, dar nici nu 
ne hrăneau, ne dădeau o porţie mizerabilă. Mâncam în picioare şi iarna sufla vântul 
peste noi. Şi am stat acolo circa un an şi jumătate în condiţiile astea, la Canalul 
Dunărea-Marea Neagră, „Drumul fără pulbere”, aşa cum îi spunea atunci. La un moment 
dat s-or sistat lucrările", nu s-o mai lucrat o perioadă, da’ nu ştiu de ce... 


Unde aţi fost mutat de la Canal ? 


Vă spun imediat. Trecuseră aproape cinci ani de zile de când fusesem arestat şi încă 
nu eram judecat, şi eu cu prietenii mei mai apropiaţi am aranjat să facem o grevă, ca să 
vie să ne judece. Şi la un moment dat am stabilit ca în ziua cutare să nu mai primim de 
mâncare. Ăştia s-or sesizat şi or făcut cunoscut la Bucureşti. Imediat a venit comandantul 
Securităţii din vremea aceea, Nicolschi!?. Era un tip înalt, urât, osos, roşu la faţă... urât 
ca dracu’! Avea o mutră de om preistoric, aşa de urât era. O venit el cu încă vreo 
şase-şapte grade, colonei, dracu’ îi ştie. Şi a întrebat comandantul de ce nu mănâncă 
deţinuţii. El o spus: „Or făcut grevă, nu vor să primească”. Şi Nicolschi ne-o adunat 
acolo, cum eram împrejmuiţi cu sârmă ghimpată, şi o făcut promisiunea următoare : 
„Luaţi să mâncaţi şi în curând veţi fi duşi fiecare la judecată”. Trecuseră aproape cinci 


10. Colonia de muncă Saligny, din vecinătatea lagărului de la Cernavodă, a reprezentat unul din 
lagărele de muncă forţată de la Canal. Efectivele coloniei au variat între 2 000 şi 8000 de 
deţinuţi, majoritatea femei. Existau aici atât deţinuţi politici, cât şi de drept comun, cele două 
categorii nefiind separate. Aici s-a excavat pământul, care apoi era cărat cu roaba, s-au încărcat 
şi s-au descărcat vagoane, dar s-a lucrat şi la mutarea liniei ferate Cernavodă-Saligny. Andrei 
Muraru (coord.), op. cit., pp. 251-252. 

11. Prin HCM nr. 2404 din 17 iulie 1953 s-a decretat închiderea şantierelor Canalului. Andrei 
Muraru (coord.), op. cit., p. 210. 

12. A se vedea nota 17, la p. 21. 

ani... Şi, nu ştiu după cât timp, or luat şi or triat lumea pe oraşe şi, în felul acesta, am 
ajuns la judecată. 

Unde aţi fost judecat ? 

Procesu’ meu a avut loc la Tribunalul Militar din Iaşi. Era atunci pe strada Lascăr 
Catargiu. Preşedintele Tribunalului era un cazangiu de la atelierele Nicolina, Gavrilaş!? 
îl chema. Acum era colonel, bineînţeles, preşedintele Tribunalului Militar. 


Aţi avut parte de apărare în timpul procesului ? 

Să vă spun. La proces trebuia să pun martori. Pe cine am pus? Am pus martor pe 
ministrul Sănătăţii, comunist, Vasile Mârza’, profesor universitar la Facultatea de Medi- 
cină din Iaşi. De ce? Acest Vasile Mârza era căsătorit cu o doamnă care era tot medic, 
comunistă şi ea, Eugenia Mârza. Nici el nu era străin de comunism, dar asta era vădită. 
Ea a fugit în Basarabia cu un evreu, doctor la spitalu” Socola, când Basarabia era deja 
luată de ruşi. Au fugit, pur şi simplu, şi o rămas Vasile Mârza... El a spus că ea a fugit 
fără ştiinţa lui, dar nu e adevărat, că el o ştiut că pleacă. Din Basarabia, ea o început să 
toarne lături împotriva ţării româneşti, deşi era asistentă la Facultatea de Medicină. De 
pe statuia lui Ştefan cel Mare din centrul Chişinăului, batjocorea ţara românească într-un 
chip barbar... De acolo o venit o informaţie la Armata a VI-a care opera în Basarabia, 
şi a fost aşa de bine concepută chestia asta, încât o ajuns la Poliţie. Eu făceam poliţie de 
Siguranţă aici, deci a venit şi la mine. Pe Vasile Mârza nu îl cunoşteam, habar n-aveam 
cine e. Locuia într-o casă de pe strada Sfântul Teodor. M-am dus la el acasă să îl cunosc 
şi am discutat cu el. La un moment dat, văzând el că eu sunt în posesia unor lucruri aşa 
de grave în legătură cu ce făcea Eugenia Mârza în Basarabia, a început să plângă. Şi în 
postura aceasta l-am cunoscut pe Mârza... El nu a pătimit absolut nimic din cauza mea, 
că puteam să îi rup gâtu' atunci, la Facultatea de Medicină. Îi retezam capu” pe loc! 
Dimpotrivă, l-am ajutat. Am trecut cu vederea, am ticluit informaţia asta a Armatei 
a VI-a din Basarabia încât nu l-am băgat în nici un necaz. A fost recunoscător atunci, a 
plâns în faţa mea... Eii, da' după aceea au venit comuniştii la putere. Şi cine ajunge 
Vasile Mârza? Ministrul Sănătății! Eu ajung în proces şi pe cine să pun martor? ! 

Să mai spun de unv’... Tot în timpul ăsta, când eu eram cine eram, un doctor 
Narduser (?) Goldenberg, evreu, era condamnat la moarte în contumacie. El a fost 
ascuns în casa părinţilor mei. Era un medic extraordinar de cumsecade. Şi el, şi soţia lui 
erau amândoi medici. Sigur că acuma el era şeful clinicii a doua medicală de la spitalul 
Parhon, de aici, din Iaşi. Cu cine să mă pot apăra eu ca să spun cine am fost? Şi aşa i-am 
pus martori pe domnul Vasile Mârza, ministrul, şi pe evreul Narduser (?) Goldenberg. 

Aici e ceva interesant. Eu, nefiind condamnat, când să ne scoată de la puşcărie să ne 
ducă la tribunal, ştiind că vin şi părinţii mei, am spus: „Nu, eu nu mă duc la judecată 
în zeghe, nu sunt condamnat. Merg în haine civile”. Şi să îmi caute haine civile în 
dulapurile alea, prin cotloane... Şi cum era graba mare şi or văzut că nu o scot la capăt, 


13. Probabil Petre Gavrilaş, preşedinte al completelor de judecată care i-au condamnat pe membrii 
grupului Constantin Cenuşă - Vladimir Macoveiciuc. Adrian Brişcă, op. cit., pp. 165, 193, 
194, 206, 216. 

14. Vasile Mârza a deţinut funcţia de ministru al Sănătăţii în perioada 28 august 1948-23 august 
1952, în cadrul celui de-al treilea guvern Dr. Petru Groza (13 aprilie 1948-24 ianuarie 1953). 
Ioan Scurtu (coord.), Structuri politice în Europa Centrală şi de Sud-Est (1918-2001), vol. II, 
Editura Fundaţiei Culturale Române, Bucureşti, 2003, p. 242. 

comandantul vine la mine : „Domnule comandant, nu mă duceţi aşa, că strig pe stradă ! ”. 
„Adu-i, măi, în mă-sa, ceva să se îmbrace! ” I-am demonstrat că nu mă duc îmbrăcat în 
zeghe... Şi cum erau arestaţi nişte ţărani, mi-au adus un costum naţional. Eu nu purtasem 
în viaţa mea costum naţional. Aşa m-am urcat în dubă şi am mers cu ceilalţi 42, câţi 
eram în lot... Singur eu eram îmbrăcat civil. 


Şi cum a fost la proces ? Povestiţi, vă rog, despre desfăşurarea procesului. 

Vine procesul, eram 43 de acuzaţi. Eu eram al 23-lea, şi vine şi rândul meu. Preşedin- 
tele Tribunalului, nervos: „Radu Vasile! Ce martori are ? ” Strigă grefierul : „Profesor 
Vasile Mârza, ministrul Sănătăţii”. „Ei, şi?” Zice: „Există la dosar o telegramă unde scrie 
că „fiind bolnav, nu mă pot prezenta”. Era telegrama dată de Vasile Mârza. Laş... „Al 
doilea ? ” „Profesorul Narduser Goldenberg, medic.” El era în picioare, undeva în sală. 
ÎN strigă, vine şi spune în instanţă : „A fost părintele nostru ! ”. Preşedintele, de colo: „Eh, 
lasă, dom’ profesor, ajunge, ajunge...”. „Păi nu, domnu” preşedinte, aş putea să spun mai 
multe despre acest om.” Mă rog, omu' a încercat să mai spună ce comportare extraordi- 
nară am avut. Procurorul militar era un căpitan, şi o venit rândul să spuie şi el: „Tovarăşe 
preşedinte, împotriva lui Radu Vasile nu avem niciun act incriminator”. „Cum adică? ! ” 
„Păi da, n-am nici un act.” „Bine, bine...” Am crezut că s-o terminat, că am scăpat... 


Familia a putut asista la proces ? 

Da, în sală erau tatăl meu, mama, cumnatul meu, soră-mea şi nişte nepoți ai mei... 
Erau în sală, în spatele meu. Erau convinşi că îmi dau drumul a doua zi, că mă achită, 
pentru că nu exista atunci să spuie procurorul că nu are niciun act împotriva ta ! A doua 
zi, sentinţa : 6 ani condamnare ca „duşman al clasei muncitoare”. O rămas toţi trăzniţi. 


Ce s-a întâmplat după condamnare, unde v-au dus ? 


Domn'e, nu mai pot restabili traseul. Ştiu că am mai stat în detenţie la Iaşi, la 
Suceava, şi în final m-am eliberat de la Făgăraş. 


Comparativ cu celelalte locuri prin care aţi trecut, cum aţi putea descrie perioada 
detenţiei de la Iaşi ? 

Domn'e, mâncarea era fantastică! În puşcărie, mâncarea era insuficientă până la 
distrofie... Şi eu am avut distrofie. Aici, la Iaşi, fasolea era groasă de stătea lingura în 
picioare. Era cu costiţă, carne de asta cu oase, mai era şi oleacă de carne pe ele. Cât am 
stat la Iaşi, m-am pus pe picioare. Al doilea comandant la Iaşi a fost un om extraordinar, 
Datcu, muncitor tot la atelierele Nicolina. Nu punea gardienii să se uite pe vizetă să vadă 
dacă stai în picioare sau eşti pe pat, nu îl interesa deloc, era cumsecade. 

Aveaţi şi alte activităţi aici, în afară de programul obişnuit ? 

Să vă spun şi asta. Era la Iaşi o sală mare cu ciment pe jos. Şi din praful pe care ni-l 
dădeau pentru păduchi, cu urină şi cu terci, făceam un fel de cretă. Astfel, pe cimentul 
de jos făceai tot ce voiai, fiecare ce voia să înveţe. Eu ştiam două limbi, franceza şi 
germana, dar le-am perfectat în puşcărie. Era o adevărată academie. Vă dau un exemplu 
elocvent în acest sens. Domnule, la un moment dat apare în puşcărie, la Iaşi, un ţăran de 
pe malul Prutului, Gheorghe Filip” îl chema. Era băgat între politici, da’ fapta lui nu era 
de natură politică. 


15. Posibil Gheorghe Filip, născut la 7 octombrie 1907 în Costuleni, laşi. A fost arestat la 
6 ianuarie 1956 şi condamnat la 6 luni închisoare corecțională. A executat pedeapsa în închi- 
soarea Iaşi. A fost eliberat la 3 iulie 1956. Informaţii din fişa matricolă penală din AANP. 

Dar din ce cauză fusese arestat ? 

Cum o intrat în puşcărie ? Era o nuntă pe malul Prutului, vizavi. Grănicerii patrulau 
pe malul Prutului şi la ei, şi la noi. Nunta era noaptea, dar, fiind electrificat, se vedea 
tot bairamul. Şi le-o venit lor în gând să facă un pariu cu Gheorghe Filip: „Băi, 
Gheorghe, treci Prutul şi ia o damigeană de vin”. Era iarnă şi Prutul îngheţat bocnă. Şi 
Filip ăsta spune: „Mă duc, băi, trec dincolo, dă-i dracului! ”. Şi aşa o făcut. O trecut 
dincolo, dar santinela rusească o pus mâna pe el. Şi-o dat seama că e după băutură şi nu 
i-o făcut nimic, i-o dat un picior în fund şi l-o trimis înapoi. Eh, la noi, bucluc! Ai 
noştri, mai de Doamne-ajută ! L-or prins la întoarcere, l-or arestat, şi pentru asta i-or dat 
doi ani de zile... 

Eh, şi-mi spune la un moment dat: „Domnule Radu, văd că dumneavoastră faceţi 
lecţii de franceză, îi învăţaţi pe alţii”. „Da, nea Ghiţă.” „N-aţi putea să mă învăţaţi 
franceză ? ” „Bine, nea Gheorghe, da’ ai să poţi?” „Am să încerc.” Şi îi dădeam în 
fiecare zi 10 cuvinte în limba franceză. Se plimba de la un capăt la altu” al sălii şi le 
memora. Şi în felul acesta am făcut din Gheorghe un ştiutor de limba franceză. Dacă îi 
dădeam drumul pe malul Senei, la Paris, nu se încurca! 


Aţi cunoscut şi alte persoane deosebite pe parcursul şederii la Iaşi ? 

Da. Era un pictor, Vasile Secoşeanu!'$, care într-o zi îmi spune: „Hai, măi, să-ţi fac 
portretu””. „Păi da? cum? !” Asta nu puteai să faci în puşcărie, pentru că te vedea pe 
vizetă, dar aici făceam ce voiam, fiindcă Datcu era un om extraordinar. Toți gardienii 
care erau de pază la el erau extraordinari, toţi, absolut. Iarna ne dădeau câteva lemne... 
De exemplu, azi ne dădeau trei bucăţi de lemne, peste patru zile ne mai dădeau trei, şi 
abia atunci făceam focul. Deci era foc în sobă. Eii, şi pictoru' o luat un toc de la bocancii 
noştri de cauciuc şi, lângă sobă, o aprins tocul şi din el o făcut negru’ de fum. Cu o 
bucăţică de lemn o dat negru de fum jos, într-o cutioară, după aceea o amestecat negru 
de fum cu terci şi urină. O luat o aşchie de lemn de la lemnele care erau lângă sobă şi 
o făcut un penel. Şi, în felul acesta, eu am stat şi i-am pozat şi el m-o pictat... O întins 
pe pătură bucata asta de pânză din poala cămăşii, pe care o vedeţi acolo, că o am şi 
acuma, şi mi-a făcut tabloul ăsta. 


Şi cum aţi reuşit să scoateţi pânza din puşcărie ? 
Ce am făcut? Am împăturit cârpa, am făcut-o mică şi am băgat-o în umărul de la 
haină şi, în felul acesta, am scos-o. 


Aţi spus că aţi ajuns şi la Suceava. Ce vă mai amintiţi din perioada detenţiei de 
acolo ? 

Domn'e, puşcăria era exact în mijlocul oraşului, o clădire enormă. Ştiu că la un 
moment dat aveam zeghea foarte urâtă, era veche, mă supăra la gât. Şi în puşcărie nu 
exista aţă, dar făceai ac dintr-o sârmă sau dintr-un os pe care îl frecai la marginea 
patului. Toţi deţinuţii ştiau lucrul ăsta... Îi frecai până ce îl făceai de mărimea unui ac, 
dar un ac mai grosolan. Şi îi dădeai gaură cu o sârmă luată de la saltelele cu paie, că mai 
târziu ne-or dat şi saltele, că prima dată am stat pe scânduri. De ce vă spun lucrul ăsta ? 


16. Probabil Vasile Secoşan, născut la 20 iunie 1913 în Timişoara, Timiş. A fost arestat la 
20 august 1959 şi condamnat la 9 ani închisoare corecțională. A executat pedeapsa în închi- 
sorile Timişoara, Arad, Galaţi, Luciu-Giurgeni şi Ostrov. A fost eliberat la 6 octombrie 1962. 
Informaţii din fişa matricolă penală din AANP. 

Că noi am avut un ac din ăsta, nu eu, unul din deţinuţi, cu care mai cârpeam hainele, fără 
ştirea lor. Un prieten de al meu, tot din puşcărie, fusese avocat în Bucureşti, n-o ştiut 
acasă să coasă un nasture, că era omv’ căsătorit. Eu strecurasem pardesiul cu care am 
fost arestat înăuntru. Nici eu nu mai ştiu cum a scăpat, da’ am băgat pardesiul înăuntru, 
şi cu el m-am învelit ani de zile, încât era ponosit acum, murdar şi uzat. Eii, şi prietenul 
ăsta al meu îmi spune următoarele: „Măi Vasile, hai, mă, că avem acul ăsta, hai să 
încropim pardesiul, că e rupt”. „Codoşul”! care era cu noi în cameră l-o lăsat până o 
terminat pardesiul. „Codoşul” mai spunea că e chemat la anchetă, că nu ştiu ce, da' noi 
îl ştiam ce e şi ne feream de el. Dar atunci s-o dus şi ne-o pârât la comandant... Era un 
betiv comandantul ăsta. Cum venea dimineaţa, era băut. Era înalt, o namilă. Feller' îl 
chema. Şi vine comandantul băut: „Care pizda mamii lui...”, că numai aşa ne lua. Eu 
am ieşit din rând, pentru că erau mai mulţi în camera aceea, cam 15-20, că era o cameră 
mai mică... Pe sală m-o luat şi o spus: „Ia dezbracă-l! ”. Şi mă scoate, domn'e, într-o 
sală a puşcăriei, acolo, sus, la etaj. Era o sală lungă, da' fără geamuri, că erau sparte. 
Era curent, era iarnă şi era frig tare. Mi-o pus şi ochelari negri, pentru că nu aveai voie 
să stai decât cu ochelari negri după ce ieşeai din celulă. Era miliţianul cu ei pe braţ şi îi 
scotea şi-i punea la fiecare. Spre exemplu, la WC tot cu ochelari ne ducea. Şi o spus 
Feller : „Pune-i ochelari, în pizda mamii lui ! ”. Şi m-o lăsat acolo, în sala aia, în cămaşă 
şi izmene... Era frig şi eu stăteam în picioare pe nişte de-astea de lemn. Şi mi-or dat şi 
o pereche de ochelari cu gumele acelea prea mici. La început nu am simţit că mă strânge, 
dar după 10 minute am simţit că îmi zvâcnesc tâmplele. În plus, eram şi legat cu mâinile 
la spate, aveam cătuşe, nici nu puteam să umblu. Şi strig pe sală să vie gardianul. Era în 
papuci de casă, nu îl auzeai. „Ce vrei, băi?” „Domn'e, te rog frumos să îmi schimbi 
ochelarii, că nu mai pot, înnebunesc.” „Păi eu nu pot...” „Domn'e, dacă nu îmi schimbi 
ochelarii, eu strig de se aude în toată Suceava! ” Erau geamurile sparte, eu văzusem 
altădată că acolo, jos, era un târg de vite, un debit de tutun... Şi vine comandantul beat : 
„Ce mă-ta, bă, strigi să audă toată Suceava ?”. Am crezut că mă bate de mă strică. Era 
alcoolic. „Nu, domnule comandant, da’ vă rog frumos să mi se schimbe ochelarii, că nu 
mai pot suporta.” „Dă-l în pizda mă-sii, bagă-l în celulă ! ” Şi a mers şi el cu gardianul 
la celulă şi acolo mi-a scos ochelarii. Nu m-o lovit, nu mi-o făcut nimic, doar m-o înjurat 
şi m-o lăsat în celulă. 


Puteţi aprecia regimul de detenţie de la Suceava ca fiind unul sever ? 

Suceava era o închisoare considerată de ei ca fiind pentru recalcitranţii din puşcărie, 
cei care nu erau docili, cei care mai strigau, mai făceau... Dar vă spun o treabă. Era aici 
un paznic pe care noi îl porecleam „Bate-Bate”, dar nu pentru că bătea oameni, că era 
un om cumsecade. Noi n-aveam voie să stăm decât în picioare, de dimineaţa până la 
10 seara trebuia să ne plimbăm prin cameră. N-aveai voie să stai nici pe marginea 
patului... Dacă te prindea că eşti la marginea patului, te băga la „mititica”, la carceră. 
Şi acest „Bate-Bate”, când venea inspecția lui pe sală, când venea comandantul, ciocănea 
şi ne anunţa. În felu” ăsta, când era „Bate-Bate”, o parte din noi stăteam pe marginea 


17. „Codoş” era denumit în limbajul penitenciar cel care furniza informaţii despre colegii de 
celulă. Un sinonim mai uzitat în aceeaşi speţă este cel de „turnător”. 

18. Moritz Fehler (Feller, Fellăr) era şeful Departamentului de Anchete Penale al Securităţii din 
Suceava în ianuarie 1958. Înlăturat din Securitate, s-a pensionat ca salariat civil. Doina Jela, 
op. cit., p. 116. 

patului, făceam cu schimbu”. Ăsta a fost un om cumsecade, da’ pân! la urmă l-o prins şi 
l-o şi dat afară. 

Vă mai amintiți ziua eliberării ? 

Da, eram la Făgăraş. De obicei, la 7-8 dimineaţa, când veneai prima dată la 
numărătoare, mai spunea care e liber. Da’ foarte rar auzeai de câte un om liber, foarte 
rar. Eu ştiam că fusesem arestat pe 23 şi, pentru că atunci era 23, aşteptam să spună 
comandantul că sunt liber. Se face 12, şi nimic... Atunci bat şi eu în uşă ca să vorbesc 
cu gardianul de pe sală. „Ce vrei, mă?” „Domn'e, eu trebuia să fiu liberat. Întreabă 
comandantul ! ” Cam pe la ora 1 am fost chemat la grefă. Acolo era un miliţian, iar 
dosarul meu era pregătit pe masă. Era şi o pâine mare, tăiată în patru... Mai era şi o 
bucată de slănină şi nişte marmeladă învelită în hârtie de sac de ciment... Am văzut eu 
alea acolo, da” nu mi-am dat seama. Mă gândeam: „Ştiu io pentru cine or fi...”. Şi îmi 
face actele şi îmi dă pâinea aia de acolo. De obicei, dădeau o felie subţire de pâine şi un 
calup mic de mămăligă, însă acuma mi-o dat aproape o jumătate de pâine. Şi ies din 
puşcărie în stradă. 

Merg o bucată de vreme, da’ aud în urma mea nişte paşi suspecți, paşi de bocanci, 
grei. Atunci mă întorc şi văd un miliţian. Iniţial mi-am zis că miliţianul era din întâmplare 
pe stradă, da”, la un moment dat, bănuind că ăsta mă urmăreşte, am apucat pe o stradă. 
Eu nu cunoşteam Făgăraşul, habar n-aveam, dar am apucat pe o stradă, cică să mă duc 
la gară... Văd că şi ăla se ia după mine, vine şi-mi pune mâna pe umăr: „Tovarăşe, hai 
că trebuie să vă fac buletin ! Mergem la Miliție să vă fac buletin”. Eu am crezut şi m-am 
dus la Miliție, dar acolo m-au băgat în arest, unde erau prostituate, hoţi de buzunare. Nu 
m-au băgat într-o celulă, m-au ţinut pe sală. Era cam ora prânzului, că dădeau mâncare 
la deţinuţi, mâncare bună, consistentă, cartofi cu carne. Vine ăla care împărțea mâncarea, 
şi i s-o făcu milă, probabil, că eram alb ca varul. „Să vă dau o portie.” „Nu îmi trebuie, 
domn'e.” Stau iarăşi o oră jumate şi nu mă cheamă nimeni. Atunci îi spun ăstuia de pe 
sală: „Domnule, eu nu înţeleg, de ce nu sunt lăsat liber?”. Ăla s-o dus şi i-o spus 
comandantului şi ăsta m-a chemat la el: „Sunteţi fumător ? ” „Da.” Nu mai fumasem de 
atâta amar de ani... Scoate pachetul şi îmi dă o ţigară, îmi dă brichetă şi îmi aprind 
ţigara. Şi m-a luat în felul următor: „Domnule, ascultă ce s-o întâmplat. O să mergeţi 
undeva în raport cu pregătirea dumneavoastră, o să vă puteţi exercita profesia”. O luase 
aşa, cu uşurelul. Eu atunci, văzând că era un tip tânăr, un om cumsecade, îl întreb: 
„Bine, domnule maior, da’ nu înţeleg. Despre ce este vorba ? ! ”. Nu ştiam care e treaba 
cu domiciliul obligatoriu. Din puşcărie nu aveam de unde să ştiu. „O să mergeţi undeva, 
şi ce profesie aţi avut puteţi să o exercitaţi. O să mergeţi în domiciliu obligatoriu.” „Dar 
ce-i asta, domn'e maior? !” „Păi, să vedeţi, e sub cerul liber, nu vă întreabă nimeni 
nimic. O să staţi acolo şi o să mai fie şi alţii...” 

Unde v-au stabilit domiciliu obligatoriu ? 

Păi m-au trimis la Lăteşti, pe malul lacului Borcea. Era un sătuc format numai din 
deţinuţi politici. În Bărăgan au fost multe sate „noi”, că aşa le spuneau ei, sate care 
atunci s-au înfiinţat. Cum s-au înfiinţat ? Să vă spun un episod amuzant legat de treaba 
asta... Când Tito era conducătorul Iugoslaviei, era în duşmănie cu noi. Românii au făcut 
un panou mare pe malul Dunării, într-un sat de la noi, vizavi de iugoslavi, care îl 
reprezenta pe Tito cu chipiul ăla fastuos, cu uniforma de general, cu o bardă în mână şi 
cu sânge pe bardă! Adică cum îşi ucidea oamenii, el era călău' ! Şi ăştia din Iugoslavia 

au făcut un tun pe malul lor, şi au azvârlitpanoul românilor ! Când era Teohari Georgescu 
ministru de Interne, s-or evacuat satele de pe o distanţă de 30 de kilometri de malul sârb. 
În satele acelea de pe malul Dunării erau refugiaţi basarabeni. Acuma i-or luat şi i-or dus 
în Bărăgan ca să fie mână de lucru. 

Cu ce v-aţi dus în domiciliul obligatoriu ? 

Cu trenul m-o dus, dar mi-o dat un însoțitor care a fost instruit să nu steie lângă mine, 
dar o stat în acelaşi tren. În tren, oamenii m-au văzut cum eram, că mă dădea vântul jos, 
eram slăbit groaznic, se vedea imediat că din puşcărie ieşisem. Nu mai eram cu hainele 
din puşcărie, dar şi-or dat seama şi se uitau compătimitor la mine. Mă rog, o văzut şi 
miliţianul acolo... > 


Care au fost primele dumneavoastră impresii la contactul cu Lăteştiul ? 


Domn'e, eu am găsit în Lăteşti case făcute din lut, rudimentare, acoperite cu paie. 
Acolo erau 480 de foşti deţinuţi politici. Când am intrat în Lăteşti, la marginea satului 
era un fost puşcăriaş, un maior de jandarmi, care mă cunoştea din puşcărie. Exact cum 
intrai în Lăteşti era casa lui. Şi când mă vede: „Băi, Vasile, mă, da’ şi tu? !”. „Gicule, 
după cum vezi...” Gardianul era lângă mine. Ne-am oprit, am stat şi am discutat cu el. 
În câteva clipe m-o informat despre ce este vorba: „Măi, te duci la Securitate, te înscrii 
şi după aceea ei te lasă liber. N-ai voie să părăseşti locul ăsta, da’ stai la mine”. M-am 
dus la Securitate, m-au înscris şi m-am întors la camera cu pricina... El făcuse căsuţa, 
că era de doi ani de zile acolo. M-o primit băiatul foarte bine, cu ce-o avut el. Şi am 
dormit la dânsul până când am găsit un loc. Şi am dat telefon la soţia mea, care era în 
Iaşi. Soţia mea a fost actriţă dramatică la Naţionalu” din Iaşi, prima care a fost angajată 
în teatru după ce o terminat studiile. 

Ați mai întâlnit şi alţi cunoscuţi la Lăteşti ? 

În acest sat era şi soţia mareşalului Antonescu, Maria Antonescu!S, era soţia lui 
Corneliu Codreanu, Lilica Codreanu”, pe care o cunoscusem ca studentă încă din Iaşi. 
Era Paul Goma”, Adrian Marino” , colonelul Praporgescu?, fiul generalului Praporgescu2 
din primul război mondial. S-a căsătorit cu soţia lui Corneliu Codreanu, cu Lilica, în 
domiciliul obligatoriu. A fost Pop?5, care o semnat Dictatul de la Viena. Era fata lui 


19. A se vedea nota 2, la p. 159. 

20. A se vedea nota 50, la p. 178. 

21. A se vedea nota 53, la p. 180. 

22, Adrian Marino, născut la 5 septembrie 1921 la Iaşi. Doctor în filologie, asistent al lui George 
Călinescu. A fost arestat la 15 august 1949 şi condamnat la 10 ani temniţă grea, pedeapsă 
redusă ulterior la 8 ani. A executat pedeapsa în închisorile Iaşi, Jilava, Aiud şi Ocnele Mari. 
Potrivit lui Cicerone Ioniţoiu, a fost închis şi la Oradea. La expirarea pedepsei, în 1957, a fost 
trimis cu domiciliu obligatoriu la Lăteşti până în 1964. Cicerone Ioniţoiu, Victimele terorii 
comuniste. Dicţionar. M, pp. 112-113 ; fişa matricolă penală din AANP. 

23. A se vedea nota 51, la p. 178. 

24. A se vedea nota 52, la pagina 178. 

25. Valer Pop (1892-1958). Deputat şi ministru din partea PNL în perioada interbelică. Ministru 
plenipotenţiar în guvernul Ion Gigurtu şi unul dintre semnatarii Dictatului de la Viena. După 
prima arestare din 12 octombrie 1944, a fost rearestat la 6 mai 1950 în lotul foştilor miniştri. 
A fost eliberat din închisoare în 1955. Cicerone Ioniţoiu, Victimele terorii comuniste. Dicţionar. 
P-Q, pp. 310-311 ; informaţii din fişa matricolă penală AANP. 

Vaida-Voievod25, căsătorită cu un prieten de-al meu, tot în domiciliu obligatoriu. Erau 
doctori, ingineri, nu-i mai ştiu pe toţi... 

Cu ce v-aţi ocupat în perioada domiciliului obligatoriu ? 

Eu am fost şi porcar, domnule. Vă arăt acte! Da’ nu mă numeam porcar, mă numeam 
„îngrijitor porcine” ! Scrie pe cartea de muncă, şase ani de zile în domiciliul obligatoriu 
am fost „îngrijitor porcine”. Mi-o considerat şi la pensie, că astfel... Lăteştiul era în 
apropiere de un IAS foarte mare, care avea porci, avea vite, avea păsări, era foarte bogat 
şi bine pus la punct. Toţi muncitorii locuiau în clădiri din astea, tip. Pe noi ne-au dus 
acolo ca să putem fi mână de lucru, că n-aveau cu cine lucra. 

În Bărăgan atunci se plantau foarte mulţi puieţi de piersici, sute de hectare, mii de 
hectare s-or pus în Bărăgan. După ce m-am întremat, mă duceam cu un avocat din 
Rădăuţi şi săpam gropi la puieţii de piersici. Se plătea o groapă cu trei lei şi câştigam 
până pe la unu jumătate-două circa 100 de lei. Erau bani foarte mulţi atunci, dar trăgeam 
la muncă, nu glumă, făceam 30 de gropi. Şi-i spuneam prietenului meu: „Măi, Jane, 
gata, avem 100, ajunge! ”. Puneam sculele pe umăr şi plecam. El îmi spunea să mai 
stăm, voia să câştige mai mult. Eu veneam acasă şi mă apucam să fac chirpici. Acolo 
mi-am pierdut şi verigheta, în chirpici. 

Şi mi-am chemat soţia şi o venit. Atât eram de emoţionat... Mi-o dat bilet de voie şi 
m-am dus în gară la Feteşti ca să îmi primesc soţia. Da’ trebuia să vin imediat înapoi, 
pentru că dădeau limită, pe ore... Trebuia să fiu punctual. În gară, când se dă jos lumea, 
mă duc şi strâng pe o doamnă în braţe, dar nu era soţia mea! Parcă semăna... Doamna 
aceea, speriată: „Cine-i nebunul ăsta de mă apucă în braţe şi mă sărută? !”. Atunci 
mi-am dat seama... Soţia mea era cu trei-patru vagoane mai în spate. Şi soţia o stat exact 
şase ani de zile cu mine, domn'e. 

V-aţi construit propria dumneavoastră casă acolo ? 

Păi da, pentru că problema era unde să stau. Era o improvizație, o batjocură de casă 
făcută din împletitură de lemn cu oleacă de lut pe dânsa. Şi, în locul unde mi-o dat mie 
casă să locuiesc, de la ora două şi până noaptea, la felinar, m-am apucat să fac chirpici, 
ca să îmi fac casă, pentru că mi-am dat seama că lucrurile nu stau bine cu mine acolo. 
Văzusem la alţii care erau mai de mult acolo, şi eu să stau în bordei, cum o stat soţia lui 
Antonescu ? 

Şi m-am apucat să fac chirpici şi mi-am făcut casă. Directorul IAS-ului de lângă noi, 
Vasile Ghiauru îl chema, inginer agronom, primea cu braţele deschise pe cei care voiau 
să muncească la el. Eu când munceam la găuri, tot el le plătea. Mă rog, a căpătat o 
simpatie extraordinară pentru mine, pentru că am lucrat şase ani de zile nu numai ca 
porcar, ci şi la păsări, şi la vite. Şi, când io îmi făceam casă, directorul trecea prin sat, 
că el avea voie să intre în sat. Şi mă întreba la gard, că io mi-am făcut şi gard: „Domnu 
Radu, ce vă mai trebuie ca să vă faceţi casa ?”. Spuneam: „Iovarăşu' director, mi-ar 
trebui nişte scânduri, vedeţi că am ajuns aproape de acoperiş”. A doua zi venea o căruţă 
cu doi cai cu scânduri noi pe care le descărca la mine. Mai trecea o săptămână, iar venea 
Ghiauru : „Domnule Radu, ce vă mai trebuie ?”. „Păi, domnule director, nişte ciment, 
dacă se poate...” Venea căruţa cu patru saci de ciment... Mi-am făcut şi terasă. 


26. Alexandru Vaida-Voievod (1872-1950), preşedinte al Consiliului de Miniştri, ministru al 
Afacerilor Străine şi ministru de Interne, preşedinte al PNȚ (6 mai-21 noiembrie 1933). Ioan 
Scurtu (coord.), op. cit., p. 289. 

Ei, şi am făcut o casă cu două camere demne de oraş. Bani aveam, câştigam, mă 
plăteau ăia. Am dat cu var, am tencuit... Soţia mea s-a dus la Feteşti şi a cumpărat pânză 
înflorată, peste 100 de metri de pânză, şi a venit cu sulul ăsta şi a făcut tot interiorul ca 
la coana Chiriţa, ca în teatru. Era o frumuseţe. Patul era din scânduri, mare, nu de două 
persoane, de patru ! Eu am făcut patul şi tot mobilierul acolo... Faţă de cum şedeau alţii, 
la mine era palat. 

Să vă mai spun o treabă legată de asta... Acolo, pe noi ne păzea un locotenent-major 
de Securitate, avea birou acolo. Şi, la o adunare de asta cu deţinuţii din comuna 
respectivă, oamenii s-au plâns: „Bine, domn'e căpitan, noi n-avem geamuri, n-avem 
uşi, stăm pe pământ...”. Ca să le taie elanul, locotenentul le-a spus următoarele : „Da' 
de ce nu vă uitaţi la domnu” Radu ?”. Nu-mi spunea tovarăş. „Domnu' Radu o făcut o 
vilă americană.” Cu astea le rupea gâtul, şi oamenii tăceau din gură... Îmi făcusem şi 
gard din bețe de floarea-soarelui. N-avea nimeni gard. Pe cei care voiam să muncim ne 
duceau cu un tractor cu remorcă la locul unde era cultivată floarea-soarelui şi beţele ni 
le dădeau nouă ca să avem cu ce să ne încălzim. Eu nu am luat pentru foc, am luat şi 
mi-am făcut gard. 


Aveaţi o adevărată gospodărie acolo... 

Da. Soţia mea creştea păsări, a început cu o cloşcă, pe urmă cu două, cu nouă, şi am 
făcut circa 300 de păsări... Două căldări de boabe pe zi îţi trebuiau neapărat. Fiecare 
primea 250 de metri de teren, iar cine nu-l lucra, îl vindea. Eu am cumpărat vreo 
cinci-şase curţi de astea de la alţii. Le dădeam banii primăvara şi cultivam porumb ca să 
am cu ce creşte păsările. În fiecare zi tăiam câte o pasăre. 


Aţi spus că acolo la Lăteşti era şi doamna Antonescu... Aţi cunoscut-o ? 

Da. O venit fosta ei secretară, doamna Negulescu, la noi, auzind că am o casă 
grozavă, şi îmi spune: „Domnule Radu, uite, soţia mareşalului ar vrea să vie să vă vadă 
casa”. „Vai, doamnă, cu mare plăcere!” Şi o venit doamna Negulescu cu soţia lui 
Antonescu şi o văzut-o. O rămas în prag, uimită de ce o putut să vadă, că era casa mea 
ceva de basm. Şi în felul ăsta am cunoscut-o, dat fiind faptul că eu aveam o situaţie 
materială foarte bună acolo... O invitam la masă, că tăiam în fiecare zi o pasăre, domn'e. 
Şi venea foarte des la noi la masă. Insistam eu, şi de multe ori mă duceam şi o aduceam 
eu din locul în care era. Avea o situaţie foarte gravă, şi de sărbători şi duminicile 
întotdeauna o aduceam la masă la noi... 


Dumneavoastră câte luni aţi primit domiciliu obligatoriu ? 

Păi mie îmi dăduseră doi ani iar când se împlineau doi ani, mă duceam la Securitate 
şi îi spuneam locotenentului-major : „Mi-o expirat termenul, domnule locotenent-major, 
ce facem ?”. Mă lua în batjocură la birouri şi scotea dintr-o mapă o hârtie: „Mai ai, 
domnule Radu, încă doi ani”. „Dar de ce, domnule locotenent? ” „Eee, cu dumneata e 
o problemă mai grea, domnule. Dumneatale n-ai învăţat în puşcărie, încă nu te-ai reeducat. 


Nu, dumneatale înjuri azi partidul, înjuri guvernul, nu-ţi vezi de treabă.” „Domnule 
căpitan, cine spune lucru” ăsta, să vă spun ţigăneşte, mănâncă căcat! Nu este adevărat, 
eu îmi văd de treabă, sap puieţi de piersici, îmi fac casă, cum aţi văzut...” „Noi ştim, 


da' dumneatale aici stai... Ştii până când, domnule Radu ? Până când n-o să ai barba la 
pământ dumneata nu scapi de noi!” Aşa mi-o spus clar în biroul lui. Atunci, ce era să 
fac? Mi-am luat hârtiuţa... Doi ani cu încă doi ani se făceau patru. După patru ani iar 
m-am dus la el, tot de Sfântul Gheorghe, pe 23 aprilie : „Domnule căpitan, mi s-or dus 

patru ani de când stau aici”. „Eee, dar nu ţi-am spus, domnule Radu? ! i-o crescut 
barba până la pământ? Dumneata nu scapi de noi, domnule. Nu cunoşti asta? Ai încă 
doi ani! ” Şi mi-o dat din doi în doi ani şi aşa m-au ţinut şase ani de zile acolo... Şi am 
stat acolo până a venit decretul. Da’ eu n-am beneficiat de nicio zi din decretul ăla de 
grațiere, că am făcut şi puşcărie, şi domiciliul obligatoriu, total 12 ani, exact până când 
o venit decretul. A fost o coincidenţă stupidă. Alţii o beneficiat, că s-o eliberat înainte. 

S-o dat decretul în '64 şi s-o eliberat tot satul, 480 de oameni o plecat, domnule. 
Singurul care a rămas în satul ăla am fost eu. Am rămas pentru că trebuia să-mi duc cele 
300 de găini la Iaşi! Şi mi-am făcut vreo patru cuşti mari şi m-am dus la gară sii iau 
vagon, că nu puteam să vin altfel, că mai aveam şi 5 000 de kilograme de porumb. 
Doamna Antonescu mi-o adus şi pisica dumneaei, Gheişa, ca s-o duc la Bucureşti. Mi-o 
dat şi adresa, pentru că eu nu cunoşteam Bucureştiul, undeva pe la Foişorul de Foc... Şi, 
domnule, exact în ziua când să plec, o dispărut pisica. 


Dar urma să vă reîntâlniţi cu doamna Antonescu ? 

Trebuia să îi duc pisica. Mai târziu, am făcut un drum la Bucureşti cu nişte treburi 
şi m-am dus şi la doamna Antonescu să văd ce face, chiar dacă pierdusem pisica. Csăsesc 
Foişorul de Foc, caut strada, o găsesc, o casă modestă, cu un singur etaj, într-o curte, 
acolo. Intru, că poarta era deschisă, sun la sonerie... nu răspunde nimeni. Se auzea 
soneria, deci funcţiona... Dar ce îmi vine mie în minte? Mă duc prin spate şi în spate 
găsesc o uşă. Pun mâna pe clanţă, uşa deschisă. O deschid, văd nişte scări care urcau la 
etaj şi merg sus pe scări. La etaj erau două camere. Timid, mă duc şi încerc la o uşă, dar 
văd că se deschide uşa de alături şi cineva întreabă prin uşa deschisă pe cine caut. „Domn'e, 
eu o caut pe doamna Antonescu.” Acela, când a auzit soneria, a crezut că sunt de la 
Securitate, şi de-aia nu mi-o dat drumul înăuntru. „Cu ce ocazie pe la doamna Antonescu ?” 
„Păi, domn'e, eu am stat cu doamna Antonescu în domiciliu obligatoriu în comuna Lăteşti, 
în judeţul Ialomiţa, şase ani de zile. Şi mi-a dat adresa, de asta am venit la dumnea'voastră. 
Trebuia să aduc o pisică...” Şi i-am spus povestea prin uşă. Când o văzut că ştiu toată 
treaba, şi-o dat seama că nu sunt de la Securitate şi o deschis uşa de tot. Când am intrat 
înăuntru, am rămas tablou. El era îmbrăcat într-un şorţ de piele plin de var. Am crezut 
prima dată că-i zugrav, da” de fapt era sculptor. Era nepotul doamnei Antonescu, avea 
aproape 60 de ani, tâmplă căruntă, un tip bine, vânjos. Înăuntru erau numai busturi din 
ghips. O făcut o cafea şi am stat de vorbă: „Unde-i doamna Antonescu ? ”. „Apăi, domn'e 
dragă, o murit. E înmormântată în cimitirul de aici.” Murise... 

După ce aţi revenit din Lăteşti, aţi încercat să vă reintegraţi în câmpul muncii ? 

Da, după ce m-am eliberat, m-am întors la Iaşi şi mă duceam la Forţele de Muncă să 
îmi dea servici. Le-am spus studiile şi mi-au umplut buzunarul cu fel de fel de trimiteri. 
Spre exemplu, îmi dădeau la întreprinderea cutare, consilier juridic. Mă duceam acolo şi 
spuneam din capul locului: „Domn'e, vin din puşcărie”. Nu puteam să mint, pentru că 
mă prindeau. Când auzeau, strângeau din umeri. Care era mai vorbăreţ spunea: „Avem 
un post, dar nu e în raport cu studiile dumneavoastră”. Am stat 11 luni de zile fără 
serviciu. La un moment dat iese la pensie casierul Poştei centrale din Iaşi. Eu, care nu 
mă pricepeam să mă descurc cu banii, fiindcă încă din liceu am fost afon la matematică, 
mă duc la poştă şi arăt biletul de la Forţele de Muncă. Se uită ăla şi zice: „Tovarăşe, ei 
nu ştiu că noi avem ordin să nu primim deţinuţi în nici un post?”. „N-am ştiut...” 
„Spune-i boului ăla care te trimite să îşi vadă de treabă! Cum trimite oameni aşa? ! ” 

„Bine, domne...” Şi am plecat cu coada între picioare. Mi-am făcut cruce pe scări că nu 
m-o primit, pentru că şi dacă mă primea refuzam, fiindcă nu mă pricepeam la contabilitate. 

Şi până la urmă unde v-aţi angajat ? 

Ultima trimitere a fost la Fabrica de ulei din Iaşi, că era un loc de laborant acolo. 
Directorul de la Forţele de Muncă se săturase de mine, pentru că veneam mereu şi 
spuneam : „Nu mă primeşte, domn'e, nimeni! ”. Şi îmi spune că e un serviciu bun la 
Fabrica de ulei. Acolo, o doamnă era în concediu de maternitate patru luni. Şi mi se 
spune la cadre: „Domn'e, faceţi-vă actele şi veniţi ! ”. După patru zile fac rost de acte şi 
mă duc înapoi. Când mă duc la cadre, doamnei parcă îi căzuse cerul în cap: „Domnule 
dragă, cu toată jena vă spun că locul s-o ocupat...”. „Bine, doamnă, s-o ocupat, dar 
dumneavoastră un loc de muncitor necalificat n-aveţi ? Că eu nu ştiu nicio meserie.” Şi 
îmi spune: „Vai, domn'e, se poate? !”. „Doamnă, primesc orice loc de muncă. M-am 
săturat! De 11 luni de zile toată lumea mă dă afară, nu mă primeşte! ” „Bine, da” cu 
treaba asta nu pot decât să merg la tovarăşul director, să vedem dacă e de acord.” Şi mă 
duc iar la director şi îi spun toată tărăşenia. Şi atunci îl cheamă pe inginerul-şef şi îi 
spune : „Tovarăşe, vedeţi, dumnealui vine din puşcărie, a arătat bunăvoință. Acceptă să 
lucreze ca muncitor necalificat, găseşte-i un loc bun, să nu se accidenteze”. Nu am mai 
stat decât 5 minute acolo, că m-o luat la braţ inginerul-şef şi m-o băgat în fabrică. M-o 
dus, m-o pus în faţa unor aparate şi mi-a arătat ce să fac. Şi în felul ăsta am ajuns acolo. 


Aţi muncit numai ca necalificat ? 

Am stat ca muncitor necalificat până la un punct. Avocatul fabricii era un adevărat 
domn, dar era bolnav, avea şi diabet, şi din cauza asta se deplasa foarte puţin, nu se 
ducea la procese decât în Iaşi. Dar erau şi arbitrajele de stat, conflicte între întreprinderi 
care se judecau prin ţară. Le cocoloşea el, făcea ce făcea, până când o dat de mine. Şi 
o venit în secret şi o vorbit cu mine: „Domnu' Radu, eu am o rugăminte la dumnea- 
voastră. Noi avem foarte multe litigii la arbitrajele de stat. Fără să ştie Securitatea, că 
n-ar fi bine să ştie, o să vă facem o delegaţie să reprezentaţi fabrica în funcţia de 
consilier”. Şi mi-o făcut, într-adevăr. Şi cum se ivea ceva, eu mă duceam. Toate arbitrajele 
din statul românesc le cunoşteam, că mă duceam să apăr la proces. 


Domnule, şi să vă mai spun un lucru. Fiind muncitor necalificat la fabrica de ulei, eu 
făceam munca cealaltă fără să ştie Securitatea. Şi trebuia să fac cea mai grea muncă, 
trecerea pe costuri. Şi în felul ăsta eu făceam nişte referate foarte lungi, în care motivam, 
aşa afon cum sunt eu în materie de fiscalitate, treaba asta. Şi a venit de la Bucureşti o 
comisie condusă de un evreu, să vadă ce o făcut întreprinderea, dacă merge bine, şi să 
facă revizia anuală. Şi se apucă de răsfoit dosarele... Şi într-un dosar o găsit un referat 
de al meu, scris de mână, bineînţeles. Şi îl întreabă pe contabilul-şef, Vasile Vrabie îl 
chema şi era singurul om care nu mă prea înghiţea : „Cine face referatele astea ? ”. „Păi, 
să vedeţi, un salariat de-al nostru.” „Ia cheamă-l încoace ! ” Şi ăla o trimis după mine şi 
mă întreabă: „Dumneatale ai făcut, domnule, referatul? ”. „Da, io l-am făcut.” „Vă 
felicit. Ce salariu aveţi dumneavoastră? ” „750 de lei.” Era salariu de muncitor neca- 
lificat. „Cum? ! 750 aveţi salariu? Dar ce funcţie aveţi dumneavoastră? ” „Muncitor 
necalificat.” Se întoarce la contabil: „Cum, domn'e, dumneata utilizezi muncitori neca- 
lificaţi ? ”. Zice: „Ăăă, păi să vedeţi, tovarășul o fost în puşcărie...”. O dat-o cotită con- 
tabilul... Şi jidanu” îi spune: „O făcut puşcărie, domn'e ? S-o achitat. De ce îl ţineţi în 
situaţia asta ? ”. „Păi, să vedeţi...” „Nu faceţi bine, domn'e. Să îi daţi salariu corespunzător, 

că văd că îl puneţi la munci de salariat cu carte, nu?” Şi de atunci mi-o mărit şi mie 
salariu”, mă rog. Evreul ăla m-o ridicat pe mine. 


Dar de ce nu vă înţelegeaţi cu contabilul ? 

Avea pregătire şubredă, din ăştia care au câte o licenţă luată „cu sacoşa”. Era unul din 
ăştia. Odată m-am dus cu un referat la el să-l citească, şi acolo am întrebuințat expresia 
sine qua non, da’ el habar n-avea ce e asta! Şi mă întreabă: „Bine, tovarăşe, ce-i cu 
asta ?”. Am încercat să îi explic. „Dar nu ai putut să găseşti alt cuvânt? ” „Nu, domnule.” 
Am pus capăt, dar de atunci nu m-o mai înghiţit deloc... Tot timpul se uita chiorâş la 
mine, lua hârtiile aşa, în scârbă. 

După eliberare, au existat tentative de racolare din partea Securităţii ? 

Să vă spun. Era un ofiţer de Securitate care răspundea de Fabrica de ulei, şi îmi 
spunea secretara : „Vine mereu, săptămânal, în camera lui cu uşile de metal, aia închisă 
cu yală”. În capul unei săli, avea o cameră numai a lui. Şi m-a chemat la el şi o început 
a mă forfeca... M-o luat cu frumuşelul, la început: „Domnule Radu, dumneavoastră, în 
raport cu studiile, ar trebui să aveţi un loc de muncă mai bun...”. „Da, domnule căpitan.” 
Am înţeles imediat despre ce este vorba. „Vedeţi că aici e lume multă, fabrica e mare, 
oamenii vorbesc...” I-am spus: „Domnule căpitan, fabrica asta, aşa cum spuneţi, e 
mare. Are atâţia oameni care sunt în stare să vă fie de ajutor, câţi vreţi dumneavoastră. 
Eu nu vă pot da niciun fel de informaţii pentru că de mine se fereşte lumea. Nu uitaţi că 
vin din puşcărie şi toţi mă dau la o parte”. Da’ nu era adevărat, că toţi mă iubeau. „Uite 
ce e, domnule Radu, ştiţi unde este cofetăria Amandina?” „Ştiu.” „Joi vă rog să veniţi 
în faţă la cofetăria Amandina.” Cum nu te-ai dus matale joi, nu m-am dus nici eu! 

Săptămâna următoare îmi spune secretara: „Măi, vezi că o venit Domnescu şi te 
cheamă la el”. Eu eram puţin speriat, pentru că nu m-am dus la întâlnire. Şi mă duc la 
el în birou: „Ascultă, domnule Radu, da’ era vorba că ne întâlnim joi, în faţă la 
Amandina”. „Păi, domnule căpitan, să vă spun cinstit, am uitat...” „Dar cum ai uitat, 
măi? ! Nu-i nimic, miercuri ne întâlnim.” Miercurea aia m-am dus, că nu mai puteam 
să spun că am uitat. Mă duc la Amandina în faţă şi îl găsesc pe căpitan acolo. Mă aştepta 
la ora fixată, 4 după-amiază. N-am intrat în cofetărie, mă bagă în spatele cofetăriei, 
într-un bloc, într-o cameră mică. Era un birou, erau şi două scaune, telefon, dracu’ mai 
ştie ce... „Luaţi loc acolo! ” Şi iar începe să îmi spuie: „i-am spus, domnule Radu, 
dumneata eşti intelectual. Matale poţi vedea lucrurile, poţi să ne fii de ajutor”. I-am spus 
la fel: „Domnule căpitan, am mai spus-o, nu căutaţi în mine o sursă, că eu sunt gata să 
fac a doua oară puşcărie ! ”. Domnule, s-o sculat de pe scaun şi, dacă nu eram atent, mă 
lovea ! S-o enervat foarte tare. Atunci m-am sculat şi eu în picioare şi am spus: „De ce, 
domnule căpitan? De ce vreţi să mă forţaţi? Mă bateţi pe mine? Nu puteţi să faceţi 
asta ! ”. Acesta, nervos, zice: „leşi afară! ”. Şi m-o dat afară de acolo. După asta mă 
întâlneam cu el pe scări, la fabrică, săptămânal. Nu mai zicea nimic, întorcea spatele. 


Fraţii dumneavoastră, familia au avut de suferit din cauza arestării ? 

Nu. Spre exemplu, fratele meu, doctorul, nu făcuse politică. Era un mare amator de 
călătorii şi s-o dus să vadă aurora boreală. A călătorit tot timpul, era medic radiolog, 
avea mai mult concediu decât ceilalţi şi mereu era plecat. Toată lumea o cunoştea. Vara 
toată, cât avea concediu, el pleca. În schimb soţia a suferit mult... După ce m-au arestat 
pe mine, pe casa mea de la Târgu Mureş o pus ochiul un căpitan de la Securitate. A doua 
zi au venit nişte vlăjgani şi pe soţia mea au luat-o doar cu un aparat de radio, Telefunken, 

cu o sacoşică cu lucruri, au băgat-o într-o maşină de Securitate şi au dus-o la 35 de 
kilometri de Târgu Mureş, într-un sat pustiu. Fusese sat nemţesc şi toţi nemţii plecaseră. 
Acum casele erau fără geamuri şi fără uşi, pentru că le furaseră ai noştri. Au trântit-o în 
mijlocul satului. În batjocură au făcut asta... O stat ea ce o stat acolo şi o ieşit pe la 
marginea satului şi s-a întors la Târgu Mureş. Fratele meu care era medic în Târgu 
Mureş o ajutat-o cât am stat eu în puşcărie. 

După Revoluţie, v-aţi mai întâlnit cu securişti ? 

Să vă spun ceva interesant. Imediat după Revoluţie se cumpăra pâine numai cu 
greutate, erau cozi mari pe vremea aceea. Şi într-o zi mă trezesc atins pe umăr de cineva. 
Când întorc capul... domnul căpitan de Securitate care încerca să mă racoleze! Zice : 
„Domnule Radu, am o rugăminte la dumneavoastră, coada e mare, nu stau. Văd că 
sunteţi mai în faţă, cumpăraţi-mi şi mie două pâini”. Şi îmi dă bani să-i cumpăr. Acum, 
ce să fac ? Să îl scuip şi să îi aduc aminte de ce o făcut? Nu am făcut asta, am luat banii 
şi i-am cumpărat pâine... 

V-aţi înscris într-un partid politic după 1989 ? 

Nu, în niciunul. Dar particip, să ştii matale, cu toate simţurile mele, dacă pot să spun 
aşa, la toată viaţa asta politică. Sunt scârbit cum nu vă puteţi imagina. 

Regretaţi ceea ce vi s-a întâmplat în anii comunismului ? 

Cum să nu regret, când am fost urmărit aproape 50 de ani, domn'e? ! Pe chestia cu 
legionarismul, cu Decebal, Securitatea a fost umbra mea timp de aproape 50 de ani. Mi 
s-or răpit anii ăştia mulţi... 12 ani sunt ceva în viaţa unui om! Dar m-am mângâliat că 
mi-am adus aminte că am cunoscut oameni şi am învăţat foarte multe de la ei... foarte 
multe... 


Vă mulțumesc frumos. 


Mehedinţi 


Alexandru D. Constantinescu 

la 22 ianuarie 1954 şi condamnat la 16 ani muncă silnică. A executat pedeapsa în închi- 
sorile Uranus, Jilava, Aiud, Cluj, Ploieşti, Văcăreşti, Gherla, Râmnicu Sărat, Salcia, 

Vă rog, pentru început, să-mi daţi câteva date din biografia dumneavoastră, despre 
familie... 

Părinţii mei au fost bestii moşiereşti, că aşa erau numiţi moşierii de către comunişti. 
Mama a murit când eu eram prea mic ca să o ţin minte. Murind şi tatăl meu, Costică 
Calotescu, am rămas orfan şi m-a crescut fratele meu, Neicu Calotescu!. El a fost 
scriitor, epigramist, şi a făcut pe banii lui antologia epigramei române, împreună cu 
Nicolae Crevedia, care era ziarist, pare-mi-se la Porunca Vremii. Aşa că m-a crescut 
fratele Calotescu, eu fiind în familie bastard, să spunem lucrurilor pe nume, chiar dacă 
sunt crude... Şi în loc de doică aveam o femeia care mă ţinea şi îmi dădea să sug lapte 
direct de la capră. 

Am fost dat la şcoala primară din sat, după care am dat examen la Liceul Militar 
„Dimitrie Sturdza” din Craiova, unde am căzut cu brio, din cauză că la română... — eu 
scriu foarte frumos, că nici dracu’ nu înţelege - subiectul a fost: „De ce vrei să fii 
ostaş ? ”. Eu am dezvoltat subiectul, însă profesorul mi-a dat nota 2 sau 3, nu mai ştiu 
cât. Şi-am căzut... Totuşi, pe acest subiect am făcut o teză excepţională din punct de 
vedere istoric, iar Calotescu a şi publicat-o. 

Cum aţi perceput venirea comuniştilor în țară şi ce vă amintiţi că spuneau despre asta 
cei din jurul dumneavoastră ? 

Domnule, se ştia ce înseamnă comunismul, cu toate că la noi erau prea puţini. Mai 
târziu l-am cunoscut şi eu în URSS. Eram militar, voluntar pe front, am căzut rănit şi 
m-au prins ruşii. Am fost lovit în picior, puteam să merg însă, şi m-au dus într-un lagăr 


1. Alexandru (Neicu) Calotescu (1882-1952), poet şi prozator, şi Nicolae Crevedia (1902-1978), 
scriitor şi jurnalist, sunt autorii Anzologiei epizramei româneşti. 

sovietic. Asta e o poveste interesantă, care merită să v-o spun. Ne-au îmbarcat într-un 
tren lung, lung şi, după vreo 30 şi ceva de zile, am ajuns în lagăr la Verhoiansk?. 

Din cei 70 câţi eram în vagon la îmbarcare mai rămăsesem la destinaţie doar vreo 
30 şi ceva de inşi. Restul muriseră de foame, de frig... Pe drum, din când în când, se mai 
oprea trenul, deschideau uşa şi spuneau: „Morţii! Să vină morţii! ”. Trebuia să îi dai 
jos, îi trăgeau şi îi lăsau acolo, lângă calea ferată. Iar noi luam de la morţi câte o manta, 
câte... ce ne lipsea. Eram şi români, şi nemți. Şi, de unde ne-a coborât din tren, am mers 
o zi şi jumătate pe jos până am intrat în Verhoiansk. Mai târziu s-a făcut cale ferată. 


Cum era Verhoianskul ? 

Era un orăşel mic cu case din bârne, iar altele erau făcute şi din piatră. Era în podişul 
Verhoianskului, locul unde nu bate vântul. 

Până în România erau vreo 16 000 de kilometri, dar, cum am ajuns în lagăr, primul 
gând care mi-a venit a fost cum să evadăm. I-am spus asta unui prieten, Cazacu Vladimir, 
dar reacţia lui a fost de neîncredere. A zis: „Eşti nebun”. 

Pe urmă am cunoscut nişte japonezi, cu care ne-am împrietenit. Comunicam cu ei 
mai mult prin semne, mai câte un cuvânt rusesc, mai câte unul englezesc... Ăştia 
ajunseseră în lagăr de pe vasul amiral japonez, peste care căzuse o bombă care le-a rupt 
cârma. Au fost prinşi şi băgaţi în lagăr de ruşii ospitalieri... 


Dar, dacă aţi fi evadat, cum vă gândeaţi să ajungeţi acasă, având aşa o distanţă 
mare de parcurs ? 

Păi n-am evadat numai eu. Am evadat, poate... 20 de inşi. Pregătirea a durat 8 luni 
şi jumătate şi am evadat în cinstea lui 7 noiembrie’. Ne-a trimis să aducem lemne pentru 
a ne încălzi în lagăr. Era zăpadă, şi ne-am apucat să le tăiem, însă mai înainte, ajutaţi de 
tătarii care erau şi ei deportaţi în Verhoiansk, pregătisem trei săniuţe în care am pus de 
toate, inclusiv două pistoale şi gloanţe. Şi atunci cei 20 de inşi ne-am despărţit în două 
grupuri. În cel din care făceam parte şi eu, mai erau doi nemți şi şapte japonezi. În cel 
de-al doilea grup era iarăşi un român, doi nemți şi restul japonezi. Ne-am întâlnit cu 
tătarul care trebuia să ne conducă un timp, am tras la sorţi şi a ieşit că trebuie să mergem 
în partea de est. Tătarii ne-au sfătuit să nu ne ducem către strâmtoarea Bering, căci acolo 
ruşii primesc ajutor de la americani şi e riscant pentru noi. Au zis că s-o luăm spre 
nordul Coreei sau înspre China, unde, la data aceea, puteam să cerem azil politic sau să 
mergem mai departe. 

Am plecat de-acolo şi ne-am dus cu tătarul o zi şi o noapte. Noaptea veneau lupii şi 
urlau. În timpul acesta ningea, şi ăsta era un mare sprijin pentru noi, că ne ştergea 
urmele. Doar lupii se ţineau încontinuu după noi... Pe parcurs am stat şi într-o peşteră, 
unde am împuşcat un lup pe care l-am prăjit şi l-am mâncat. Şi aşa am călătorit vreo 
două săptămâni şi mai bine, până la un moment dat când, prin întunericul care era în 
partea aceasta de noapte a planetei, am dat de o casă, în mijlocul pădurii. Era o casă 
împrejmuită cu un zid din copaci sădiţi unul lângă altul, ca să nu sară lupii peste ei. Am 
bătut în poarta aia şi a ieşit afară un om bătrân, cu o barbă mare şi a întrebat: „Cine e?”. 


2. La Verhoiansk, în Siberia Orientală, a funcţionat un lagăr de concentrare unde deţinuţii politici 
sau prizonierii de război erau forţaţi să lucreze în mină sau să taie lemn din pădurile siberiene. 
Din cauza temperaturilor foarte scăzute, localitatea a fost supranumită polul frigului. 

3. La 7 noiembrie 1917, în Rusia a avut loc revoluţia bolşevică în urma căreia a luat fiinţă URSS. 

Noi am răspuns: „Oameni buni! ”. Auzind aceasta, ne-a zis: „Dacă sunteţi oameni 
buni, poftiţi înăuntru ! ”. Era un profesor de fizică, Petrov, care fugise dintr-o închisoare 
din Rusia şi venise aici împreună cu soţia lui. Acuma el era singur, nevastă-sa murise şi 
era îngropată în spatele casei, unde făcuse el o groapă lângă un izvor călduţ... Mai jos 
de unde stătea el, într-un orăşel, locuia fiica lui, măritată cu un inginer care lucra la o 
piloramă, un gater, unde tăiau lemne şi le făceau scânduri, le puneau la tren şi le ducea 
mai departe, în Europa. Ei ne-au făcut loc într-un vagon şi am plecat cu vagonul acela, 
numai eu şi cu nemţii. Japonezii n-au vrut să mai meargă, ba, mai mult, pe drum l-au 
omorât pe unul de-al lor care în lagăr fusese turnător. Şeful lor a spus: „Nu l-am lăsat 
în lagăr, că ne făcea ţara de râs”. 


Şi cum a decurs drumul către ţară ? 

Cu trenul am mers aproape o săptămână, am trecut Uralii spre Europa. Am avut la 
noi puţine alimente, dar am avut noroc că luasem foarte multe turte de floarea-soarelui. 
Am coborât într-o staţie la sud de Moscova şi la vest de Kazan, într-o localitate unde în 
timpul războiului ruşii şi-au mutat capitala. Aicea, tot împreună cu nemţii, am mers mai 
departe. Pe drum, pe un fost câmp de luptă m-am băgat sub o turelă de tanc, pentru că 
trecea un grup de călăreţi care puteau să fie de-ăia fugiţi de la ruşi, care făceau bande... 
Când am ieşit, i-am căutat pe nemți şi nu i-am mai găsit. Ei se duceau spre Lacurile 
Mazuriene, în Polonia, eu mergeam direct către România-mamă. 

Şi, în fine, am stat şi la o rusoaică, o muiere care-mi propusese să mă căsătoresc cu 
ea. Voia să ne ducem să trecem în Persia sau să mergem pe jos în Karaganda, că acolo-i 
aşa de bine, curge mierea din copac... Nu am stat. I-am lăsat rusoaicei o verighetă, că 
o luasem de la nemți, că aveau verighete mai toţi şi le vindeau pe tutun sau pe pâine. 

Am plecat cu un tren cu cărbuni către Kiev‘ şi, în drum, m-am culcat într-o claie de 
fân la marginea unei păduri. Şi m-a prins un ofiţer de poliţie de-al lor, care voia să mă 
ducă la lagăr. M-a întrebat din ce brigadă sunt şi am spus că a V-a. Zice: „Să vedem 
cum scapi”. M-a luat cu el şi zice: „Uite, aici locuiesc eu. Spală şi mie puţin pe jos 
aicea, ca să nu te pedepsească ăia c-ai rămas adormit aci”. Cum a făcut 20 de paşi, i-am 
şi luat bocancii, că avea o pereche de bocanci buni acolo, i-am luat schiurile, şi dă-i 
drumul. A venit noaptea, mi-am dat drumul pe o vale... Domnule, nu ştiu, da’, dacă 
întâlneam un copac în faţă, praf îl făceam. Şi jos, la poalele dealului, am alunecat pe 
gheaţa lacului care se găsea acolo de la un mal la celălalt. Mi-am continuat apoi drumul 
şi tot în noaptea aceea, pe drum, am întâlnit o rusoaică ce venea cu săniuţa şi cu un cal, 
şi m-a luat şi pe mine. M-a întrebat de unde sunt şi am spus că sunt moldovean şi că 
vreau să merg în Moldova, unde am un unchi, că sunt fierar, că se apropie primăvara şi 
mă duc să lucrez, să reparăm la tractoare şi la pluguri. Pe drum, când se apropia de 
colhozul unde vroia ea să ajungă, am rugat-o să oprească, m-am dat jos, i-am mulţumit 
şi ea mi-a spus: „Eşti dintr-aceia ? ”. Adică din cei care au fost închişi din Siberia. Şi-a 
dat seama că sunt fugit. I-am zis că da şi a plecat mai departe. Eu am luat-o la stânga, 
da’ după puţin timp m-am întors şi am schimbat direcţia de mers, în cazul în care ar fi 
trimis după mine, să nu mă găsească. 

La Kiev am intrat noaptea pe un aerodrom, unde, fiind ceaţă şi noapte, m-am rătăcit 
printre avioane. M-au prins ăia şi m-au dus la corpul de gardă. Aici era un rus bătrân, 
care avea funcţia de comandant cu paza. Acum se terminase războiul, şi i-am spus că eu 


4. Oraş în Ucraina. 

am venit cu un transport de prizonieri, m-am dat jos ca să beau apă şi a plecat trenul, iar 
eu am rămas pe jos şi acum merg către casă. M-a căutat în sacoşă, mi-a luat bocancii 
imediat, mi-a dat doi pumni de sămânță, m-a scos afară la marginea aerodromului şi mi-a 
spus: „Vezi?”. „Da.” „Acolo-i România. Du-te şi să nu spui la nimeni!” „Mulţu- 
mesc...” Şi am luat-o către România. 

După ce am trecut Niprul prin nişte maldăre de trestie, dincolo, un preot m-a ţinut la 
el în casă vreo două săptămâni. Mi-a povestit că făcuse închisoare, fusese închis el, 
nevastă-sa şi fi-su. După ce i-a dat drumul, prin ce-a trecut şi popa ăla, e mult de spus... 
un întreg roman. Şi venea la el din când în când un NKVD-ist care îi lua la întrebări. 

Acest preot a povestit cum l-au păcălit ruşii că îi lasă liberi pe ei şi pe fi-sa, că fi-su 
murise în Donbas. El avea doi prieteni cărora le-a spus : „Bă, nu-mi mai spuneţi păcatele 
voastre, ce faceţi voi, spuneţi-vi-le în gând”. Şi la un moment dat NKVD-istu' îi spune: 
„Să nu le mai spui celor pe care îi spovedeşti că să-şi spună păcatele în gând”. Deci unul 
dintre ei era turnător. Când am plecat, m-a condus el cam vreun kilometru şi-mi spune : 
„Duceţi-vă, că şi-n ţară la voi o să fie ca la noi, şi păziţi-L pe Dumnezeu, că ăştia Îl vor 
goni!”. Deci mi-am dat seama că în acel preot, după ce trecuse prin atâtea, mai era 
ceva... o frântură de dumnezeire. În fine, am ajuns după asta la Bug, l-am trecut cu 
atenţie, căci toate podurile de peste apele mari erau păzite. Dacă mergeai către răsărit, 
nu-ţi zicea nimeni nimic, dar dacă veneai de la răsărit încoace, spre apus, toţi te-ntrebau 
unde te duci. Şi am scăpat pe lângă armata rusă care tocmai venea puhoi către Berlin. 
Am mers printre ei şi, când am ajuns la Nistru, am trecut pe la sud de Noua Suliţă“. 

Românii cum v-au primit ? 

Vă spun imediat. Am mers până la Prut, la graniţă, şi m-am predat la un sergent 
român, Miloiu. Ăla l-a anunţat pe comandant, locotenentul Lăzărescu, şi ăsta l-a trimis 
pe sergent să-l cheme pe rus. A venit un maior rus de dincolo şi i-a spus românu': 
„Uite, ăsta a fugit din Rusia şi a venit la noi”. I-am spus maiorului că am pierdut trenul 
cu prizonieri care erau repatriați în România, am trecut dincolo cu el şi am fost dus din 
nou în lagăr, la Nikolaev, apoi la Odessa şi la Kiev, unde am făcut şi greva foamei nouă 
zile. De la Kiev ne-a dus iarăşi la Odessa, unde am lucrat într-o fabrică de pluguri. 

De-aicea, într-o bună zi, după vreo doi ani de zile, ne-a urcat într-un tren cu 
pancarte, că ne repatriază. Noi ştiam un lucru : când te ia şi te urcă în tren spune că te 
duce acasă, dar te duce la mama dracului, în altă parte. 

În sfârşit am venit către ţară, prin nord, pe la Sighet. Când am văzut stâlpul de 
frontieră, toată lumea urla, nu mai spun, era mare bucurie. A oprit trenul într-un câmp 
acolo, toţi au coborât din tren, unii plângeau, alţii sărutau pământul... La un moment 
dat, de jur-împrejur era Securitatea cu pistoale şi cu câini, după care unu' zice: „Băi, 
ne-au primit fraţii noştri cu flori de gheaţă”. Ne-au băgat acolo într-o cazarmă şi a doua 
zi ne-a pus la bou-vagon, şi la Bucureşti cu noi. 

La Braşov însă, când a oprit trenul în gară, noi am început să aruncăm bileţele pe 
unde puteam. Oamenii întrebau: „Cine sunteţi? Cine sunteţi ?”. Şi unii au strigat: 
„Suntem eroii de la Stalingrad! ”. În timpul ăsta, un căpitan care era comandantul 
convoiului se certa cu şeful de gară ca să-i dea drumul la tren şi ăla spunea că nu poate 
până nu vine trenul celălalt. „Eu am aicea deţinuţi, oameni periculoşi ! ”, a spus el. Când 


5. Localitate în Ucraina, pe malul Prutului, la frontiera cu România. 

am auzit cu toţii din vagon, am început o huiduială şi o înjurătură, de să nu mă-ntrebi ! 
Şi, în fine, am plecat şi a doua seară pe la 9-10 am ajuns la lagărul Ghencea, unde, când 
ne-am dat jos, au vrut să ne taie nasturii şi să ne ia centurile. Noi ne-am aşezat jos, am 
început să urlăm, de faţă erau colonelul Nanu şi cu generalul Roman, şi am început să 
aruncăm cu noroi în ei... Îşi închipui ? Şi imediat, după toată hărmălaia asta, că 3 000 de 
oameni au început să urle, să ţipe, şi cu înjurături, şi cu tot, a venit ordin: „Daţi-le 
drumul! Sunt altă categorie...”. 

Fac aici o mică paranteză: la Odessa, unde lucram în fabrică, se dădeau şi ceva 
ruble. Unii şi-au cumpărat diverse obiecte, că mergeam către casă şi voiau s-arate că, mă 
rog, acolo a fost bine. Şi a dat voie ca fiecare să-şi cumpere ce vrea. Şi unii şi-au 
cumpărat câte-o drăcie de radio, alţii, mă rog, ce au putut să-şi cumpere cu banii pe care 
i-au avut. Ei, şi unii din ăştia au zis: „Ia bă, să vedem, nu prindem Europa Liberă? ” 
Au prins Londra: „Du-du-du-du-du ! ”. Cum bătea semnalul. Şi primul lucru, care l-a 
spus Radio Londra a fost: „Bine aţi venit, români, din URSS în lagărul Ghencea! ”. 
Deja ştiau... Acum să vă mai spun ceva. Fac încă o paranteză: în lagărul de la Odessa 
aveau vreo trei costume de haine, cămăşi, cravate, te îmbrăca, te fotografia şi te punea 
să trimiţi o fotografie acasă în ţară. 


În lagărul Ghencea erau atunci numai militari, prizonieri de război, sau erau şi civili ? 

Erau şi civili, dar noi, militarii, eram separați de ei. Da. Şi la Ghencea ni s-a dat 
mâncare de puşcăriaşi până am făcut grevă. 

Şi cât aţi stat acolo ? 

La Ghencea am stat din decembrie sau ianuarie '51 până prin luna iunie, când ne-au 
eliberat. Da’ mai "nainte ne-a chemat la anchetă, ne-a luat amprentele, ne-a tuns, ca la 
puşcărie. Şi atuncea, după ce m-am eliberat, cu încă un prieten, am făcut la Bucureşti 
organizaţia „Cerna”. Numele venea de la râul cu acelaşi nume, dar şi de la „Divizia 
Cerna”, care în primul război mondial a luptat vitejeşte în timp ce era încercuită de 
nemți. Între altele, membrii organizaţiei ne consideram adepţii unei Uniuni Europene. 


Ce componenţă avea această organizaţie ? 

Păi număra vreo 40 de membri. Erau doctori, erau profesori, muncitori, ţărani, din 
toate păturile sociale. Eu am făcut primul manifest singur şi, la urmă, mi l-am luat 
asociat pe maiorul Jianuf. Şi bineînţeles că până la urmă am fost descoperiţi. 


Cum s-a întâmplat acest lucru ? 

Într-o seară, pe 22 ianuarie 1954, m-au arestat din oraş. M-au urcat într-o maşină şi 
m-au dat jos în spatele Ministerului de Interne. Mă aşteptam că acolo mă duce, pentru 
că eram informat şi eu de pe la alţii... Ştiam cam ce se întâmplă în puşcăriile din 
România, şi toţi bănuiau ce se va întâmpla dacă ne prinde. Dar unii nu credeau totuşi că 
vor avea parte de atâtea grozăvii şi chinuri, că poate mulţi n-ar mai fi activat. 

M-au băgat la corpul de gardă, mi-au pus ochelari de sudură, care în spatele sticlei 
aveau o tablă ca să nu vezi nimic în faţă, şi au început să mă plimbe, ba în jos, ba în sus, 
şi tot aşa. Ştiam de la NKVD că asta este o manevră de derutare, ca să nu ştii unde eşti. 


6. Gheorghe Jianu, născut la 13 mai 1913 în Voineşti, Argeş. Maior. A fost arestat la 22 ianuarie 
1954 şi condamnat la 20 de ani muncă silnică. A executat pedeapsa în închisorile Caransebeş, 
Lugoj, Jilava, Aiud şi Periprava. A fost eliberat la 22 iunie 1964. Cicerone Ioniţoiu, Victimele 
terorii comuniste. Dicţionar. H, 1, J, K, L, p. 236; fişa matricolă penală din AANP. 

Dar, pe drum, plimbându-mă ei aşa, vine cineva aproape de cei doi care mă duceau de 
braţ şi spune: „Etajul trei, camera trei sute...” nu ştiu cât. Nu mai ţin minte numărul. 
Eu ştiam că trebuie să ţii fruntea bine strânsă când îţi pune ochelarii şi dacă vrei să 
zăreşti ceva o încreţeşti şi poţi să vezi la juma” de metru în faţa ta. Aveam ochelarii pe 
faţă şi mă opreşte la o cameră. Nu ştiam la ce etaj eram. Mă bagă în camera aceea, stau 
vreo câteva momente şi, la un moment dat, cineva spune: „Dă-i ochelarii jos! ”. Îmi 
scoate ochelarii şi la o masă erau vreo şapte-opt persoane, printre care şi un căpitan. 
Altul, mai tânăr, îmbrăcat în bluză de-asta tip rusească, zice: „Cum te cheamă?”. 
Le-am spus. „În ce an eşti născut?” Le-am spus. Apoi: „Dă-te mai aşa! Dă-te mai 
aşa ! ”. Şi, până la urmă: „Ştii unde te afli aici?” Eu am spus: „Da”. „Unde?” Zic: 
„În Ministerul de Interne, etajul trei, camera trei sute...”. Domnule, parcă le-am dat cu 
ceva în cap. „De unde ştii? De unde ştii? De unde ştii?” Şi atuncea căpitanul, cu un 
carnet în mână, zice: „Băi Lisandre...”, m-a luat aşa. Şi zic: „Păi când m-aduceau de 
braţ încoace a venit cineva şi-a spus: «Etajul trei, camera cutare...» Unde era să mă 
aducă, la Dumnezeu ?”. Altu’ zice: „Şi mie de ce nu mi-ai spus ?”. „Păi dacă n-aţi ştiut 
să întrebaţi.” „Dar cum ai fi vrut să întreb ? ” În fine, vroiam şi eu să aflu de la ei ce ştiu 
despre mine şi pe cine mai au. 


V-au anchetat ? 

Da, ancheta a durat până la proces, vreo patru luni de zile. Pe toată perioada asta am 
stat la Ministerul de Interne, la primul demisol, numit „garsoniere”. Nu era anchetă 
zilnic, te scotea acum, te mai scotea peste câteva zile... În ancheta aia s-au întâmplat 
multe chestii. Aveau unii care căzuseră pentru alţii, dar ce-am ştiut numai eu n-au putut 
să afle. Aici am şi aflat de la anchetator cine mai era arestat. Iar dacă deja aflaseră, eu 
nu puteam să mai ascund. 

Şi au făcut proces şi am primit 16 ani de închisoare, din care am făcut 10 ani şi 
jumătate. 

Ați avut cea mai mare condamnare din lotul dumneavoastră ? 

Eu am fost al doilea, că nu puteau să pună un muncitor şef de lot. L-au pus pe bietul 
Jianu, maiorul. Lui i-au dat 20 de ani. M-au mai dus şi pe la Uranus, tot pentru 
continuarea anchetei, că mai adunau probe pentru ceilalţi din lot. Acolo am mâncat o 
bătaie... numai în cap. 


Cine v-a bătut ? 

Nu ştiam cum îi chema pe anchetatori. Eventual aflai câte un pseudonim. După asta 
am fost la Jilava, unde am stat un timp, apoi la Aiud şi de acolo la Ploieşti. La Ploieşti, 
colegul meu de lot, Jianu, vroia să capete rejudecare. Noi eram condamnaţi pentru crimă 
de uneltire contra ordinii sociale, partea a III-a, iar dacă veneai cu fapte noi, căpătai 
rejudecarea procesului şi te încadra la crimă de uneltire contra ordinii sociale, partea 
a II-a, unde pedeapsa era mai mică. Şi Jianu a crezut că dacă face chestia asta o să-i scadă 
pedeapsa. El avea copii, avea familie... Eu aveam, vorba aceea, bocancii şi căciula. 

Şi la proces eu am spus: „Nu-i adevărat” şi „Nu ştiu”. Că ăsta a venit ca noutate cu 
faptul că Victor Predescu, dirijorul orchestrei Ministerului de Interne, ştia despre 
organizaţia noastră şi c-ar fi discutat cu el. Domn'e, şi atâta m-a ţinut la presiune, încât 
mă luau de braţe şi mă duceau la anchetă. 

În celulă cu mine mai era un tip pe care l-au adus ăştia, care îmi tot spunea: „Dă-l 
dracu”, dom'le, pă Predescu ! Ăla stă afară, bea, mănâncă, se distrează. Ce dacă-l bagă 

la puşcărie ? O să iei şi o pedeapsă mai mică...”. Azi aşa, mâine aşa, la un moment dat 
chiar am ajuns să vorbesc în somn. Şi, într-o bună zi, după toate confruntările care au 
fost între mine şi Jianu, căpitanul care m-a anchetat mi-a spun că o să mă pună de faţă 
cu Victor Predescu. Domn'e, şi eu, care duc o viaţa interioară intensă, l-am visat pe 
Victor Predescu coborând pe scări în frac cum mi-a spus: „Băi, eu nu sunt arestat”. 
Şi-am ţinut-o pe „nu”. 

După câtva timp, căpitanul ăsta spune: „Domnule Constantinescu, noi suntem o 
forţă. De noi i-e frică şi Apusului”. „Noi”, şi „noi”, şi „noi”, şi „noi”... „Uite aici! 
Vezi declaraţia asta ? ” Şi-mi arată o hârtie scrisă, vine şi mi-o pune la două degete în faţa 
nasului... „Uite aici! Rămâne să spui şi dumneata adevărul! ” Era ce declarase unu’ 
Stănescu la Cluj. M-am aşezat jos, n-am zis nimic. În timpul acesta, aprinde o ţigare, se 
uită la mine: „Fumezi?”. „Da.” Îmi dă o ţigară, imediat... momentul psihologic. Am 
tras, că nu mai fumasem de nu ştiu câtă vreme. Am tras până am trecut de jumătatea 
ţigării şi dup-aia am spus: „Îl omor, fir-ar al dracului să fie ! Îl strâng de gât! ”. Şi iar 
aşa, de câteva ori, înjurându-l. Şi ăsta zice: „Pe Stănescu? ”. „Nu, domn'e, pe ăla cu 
care stau în celulă. Că mă tot bate la cap ca să-i recunosc ceea ce nu ştiu. Şi-am vrut să 
văd ce poamă este.” „Aoleu! Controlezi Securitatea? Insultă...” Şi nu ştiu ce... 
„Semnează aici c-ai insultat Securitatea.” Pune o hârtie în faţă şi am semnat fără să ştiu 
ce scrie. În fine, după vreo câteva zile mă cheamă şi îmi spune: „Uite, te vei duce la 
Văcăreşti în lagăr, e spital, o să te întremezi”. Şi aşa s-a terminat ancheta la Ploieşti. 

Apoi m-au dus la Văcăreşti. Acolo am cunoscut altă lume, am aflat însă şi ce s-a 
întâmplat la Piteşti, grozăviile cu „reeducarea”. Am stat şi cu comandanţi de-ai legiona- 
rilor, cu Ilie Niculescu”, cu Victor Biriş€ şi alţii. După câteva zile, am fost luat şi dus la 
Râmnicu Sărat. Asta a fost în '55. Aici m-a băgat într-o celulă şi am stat singur cuc. 
Aicea era regimul tăcerii. 


Pe Ion Mihalache sau pe lon Diaconescu i-aţi găsit acolo ? 


7. Ilie Niculescu, doctor în economie, comandant legionar al „Corpului Răsleţi” participant la 
rebeliunea legionară. A fost condamnat la 10 ani temniţă grea şi deţinut cel puţin până în 1960 
în închisorile Gherla şi Aiud. Octavian Roske (coord.), Mecanisme represive în România 
comunistă. 1945-1989. Dicţionar biografic. N-O, INST, Bucureşti, 2006, p. 202. 

8. Victor Biriş, născut la 16 septembrie 1908. Avocat, doctor în drept, fost secretar general în 
Ministerul de Interne în perioada guvernării legionare. A fost închis din 1941. A fost arestat 
la 8 octombrie 1951 şi condamnat la 25 de ani muncă silnică. A executat pedeapsa în închi- 
sorile Constanţa, Jilava, Iaşi, Galaţi, Cavnic şi Aiud. A fost eliberat în 16 ianuarie 1963. 
Cicerone Ioniţoiu, Victimele terorii comuniste. Dicţionar. A-B, p. 196; fişa matricolă penală 
din AANP. 

9. Ion Mihalache (1882-1963). Om politic. A fost arestat la 14 iulie 1947 şi condamnat la temniţă 
grea pe viaţă pentru „complot, trădare şi insurecție armată”. A executat pedeapsa în închisorile 
Bucureşti, Galaţi, Sighet Principal şi Râmnicu Sărat. La 8 ianuarie 1963 i s-a comutat pedeapsa 
în 25 de ani muncă silnică. A decedat în închisoarea de la Râmnicu Sărat la 5 februarie 1963. 
Informaţii din fişele matricole penale din AANP. 

10. Ion Diaconescu, născut la 25 august 1917 în Boţeşti, Argeş. Om politic. A fost arestat la 
2/3 decembrie 1947 şi condamnat la 20 de ani muncă silnică. A executat pedeapsa în închisorile 
Aiud, Baia Sprie şi Râmnicu Sărat. A fost eliberat în decembrie 1962 cu domiciliu obligatoriu 
la Călmățui. Cicerone Ioniţoiu, Victimele terorii comuniste. Dicţionar. D-E, Maşina de scris, 

Nu, de Mihalache? n-am ştiut, însă cu Diaconescu! am fost la Aiud, când m-a 
transferat de la Jilava. La Aiud, primul care m-a luat în primire a fost Nelu Diaconescu. 
Că: „Noi ţărăniştii...”. „Lasă, băi...” Mă bătea la cap. 


Dar dumneavoastră nu aveaţi o orientare politică ? 

Păi ce orientare mai vrei când eşti antisovietic? Eram român şi eram şi adept al 
Uniunii Europene, când nimeni nu vorbea despre asta în România. Şi azi se bat cu 
pumnul în piept, ai dreacului, că ajungem la Uniunea Europeană... 


Închisoarea de la Râmnicu Sărat va fi transformată într-un muzeu. Aţi putea să o 
descrieți puţin ? 
Păi o zi întreagă trebuie să-ţi povestesc despre Râmnicu Sărat... 


Încercaţi totuşi să ne spuneţi câteva cuvinte... 

La Râmnicu Sărat m-au dus şi m-au băgat singur într-o celulă la etaj, cu o fereastră 
în formă de pantă deasupra capului (sic ! ) având şi cuvenitele zăbrele. Am căutat să văd 
unde găsesc o găurice în uşă, că în închisoare toate uşile au în ele câte o găurice făcută 
de către deţinuţi, prin care te uitai dincolo. Până la urmă unele se astupau cu pâine, 
altele, mă rog, cu un beţişor, cu un fir de pai. 

La vreo săptămână după ce-am venit, m-am urcat în capătul patului şi am zis : „Alo! 
Alo!”. „Da. Cine e?” Zic: „Ştie careva unde e maiorul Jianu?”. „Cine eşti? Cine 
eşti?” „Alexandru Constantinescu, din organizaţia «Cerna».” Domn'e, şi în timpu” ăsta, 
prietenii noştri, c-aveam nişte prieteni, ne-au anunţat că vin Caraliii. Prietenii erau 
păsările, domnule. Caraliii care veneau aicea aveau peste cizme sau bocanci galoşi de 
pâslă ca să nu se audă când vin să controleze, dar cum intra un caraliu pe coridorul 
celulelor, domnule, începeau păsările să ciripească. Rândunici, vrăbii, ce-or mai fi fost, 
aveau cuibul pe la streaşini, pe-acolo p-in'untru. Umblau după firimituri, după hrană... 
Domn'e, parcă se dădea alarma în regiment, şi ştiai că atuncea vine. M-am dat jos, dar 
au venit direct la mine, că mă văzuseră de afară. M-au luat şi m-au băgat într-o celulă 
jos, celula numărul 1. De aici, din celula asta, mă scoteau la aer de două ori pe 
săptămână. Şi în prima zi când m-au scos la aer n-aveam voie să mă uit în sus. Zidul era 
înalt de 3 metri, iar pe el - cum îi spune, bă? Că tot în ruseşte îmi vine să-i spun, fir-ar 
a dracu’ ! —, Cuşca în care stă sentinela, prepeleacul ăla. Pe sub obloane, din celulă, nu 
vedeam decât cerul şi două stele, atât. Aici a fost singurul loc unde am vrut să mă 
sinucid. Nu mai spun Că aicea te ţinea în picioare toată ziua, să nu te culci, şi dacă stăteai 
cumva, stăteai pe marginea patului. 

Cum era mâncarea ? 

Mâncarea ? Arpacaşul. Era foarte puţină, încât era şi o lozincă în închisoare: 
„ Mulţumescu-Ţi Ție, Doamne, c-am mâncat şi am murit”. 

Prin urmare, la Râmnicu Sărat, deţinuţilor le era foarte greu să se vadă unii cu alții ? 

Tocmai acesta era specificul închisorii de la Râmnicu Sărat. Totuşi, după câteva zile 
am văzut unde-i găuricea, care era înfundată cu pâine, şi tot băgam salivă acolo şi am 
reuşit pân’ la urmă să trag firimitura aceea şi să pot să văd. Şi am văzut că la celulele din 
partea cealaltă erau preoţii catolici, căci era chiar în perioada aceea când porniseră să-i 
aresteze şi pe ei. 


Bucureşti, 2002, p. 68. Lider al Partidului Naţional Țărănesc Creştin-Democrat şi preşedinte 
al acestuia (1995-2001) 

Dimineaţa se deschidea uşa ca să dai tinetele afară. După ce o scoteam pe cea din 
celula mea şi ăla închidea uşa, mă uitam imediat prin găurice la celelalte celule. Erau uşi 
la care tinetele erau date afară, dar la altele nu, şi-l băga în'untru pe dreptul comun să 
ia tineta. Însemna că ăla era bolnav, că numai aşa se putea explica. Şi, deşi tineta noastră 
aicea ne-o ducea dreptul comun, nu aveam niciun contact cu ei. Noi eram „duşmanii 
poporului”, iar dreptul comun erau fiii poporului căzuţi în greşeală. 

În alte părţi, unde nu era dreptul comun să ducă tineta, hârdăul, cum ar fi, de 
exemplu, la Jilava, o luam doi inşi din celulă în spate şi mergeam cu ea şi, pe drum, aia 
se clătina şi-ţi mai sărea şi pe piept câte o bucată din tinetă. 

E, şi am văzut persoanele care erau. Eu încercam să iau legătura cu cel de sus, când 
îl auzeam cum merge. În perete nu băteam, că nu ştiam cine e şi cum e, dar n-am reuşit. 
Am găsit, în schimb, nişte nume scrise, că totdeauna când mă duceam într-o celulă eu mă 
uitam pe pereţi, peste tot, să văd cine a mai trecut pe acolo. De exemplu, în altă 
închisoare, într-o celulă am găsit scris pe-o bancă, când am întors-o, aşa: „Într-o zi, 
dragi prieteni, într-o bună zi,/Vom uita de Rilke şi de Valery”. Că în închisoare se învăţa 
foarte multă poezie de Rilke şi Valery. 

Aici, la Râmnicu Sărat, cât am stat, n-am vrut să mai ies afară la aer, din cauză că 
mi-au pus un căpăstru. M-a legat de frunte şi de piept ca să ţin capul în jos, pentru faptul 
că m-am uitat sus. M-am aşezat jos şi am zis că vreau să merg în celulă. Şi m-au dus în 
celulă, da’ apoi, când a venit a doua oară să mă scoată, am zis: „Nu merg”. Slăbisem 
şi de-abia mă târam. Şi: „De ce nu mergi? ”. „Fiindcă nu vreau să merg. Dumneata n-ai 
de ce să stai de vorbă cu mine. Îi spui comandantului că nu vreau să ies.” 

A venit să mă bărbierească. Mai era câte un brici de-ăla de strângeai din dinţi de-ţi 
curgeau lacrimile. Şi i-am spus: „De azi înainte nu mai vin la bărbierit”. „Ce, băi, nu-ţi 
place ? E, futu-ţi paştele mă-tii ! ” Că mama era pomenită în fiecare zi în înjurăturile lor. 

A venit doctorul şi m-a consultat şi mi-a prescris medicamente. Da’ eu ştiam de la 
NKVD că, dacă au nevoie de tine, îţi îmbunătăţesc hrana şi îţi dau medicamente, că nu 
era să te omoare în momentul acela. Bineînţeles, dacă în timpul ăsta nu faci un stop 
cardiac sau altceva, ca să nu fie ei acuzaţi. Şi i-am spus doctorului că nu vreau niciun 
medicament. „Păi o să mori!” „Foarte bine! Nu sunt nici primul şi nici ultimul pe 
care-l omorâţi.” „Domn'e, lasă, mai stăm de vorbă...” Şi-a venit un procuror de vreo 
două ori: „Cum te simţi ? ”. „Foarte bine.” Devenisem sopran. „Cum o duci cu moralul? ” 
„Minunat.” Trebuia să ironizezi, că al'ceva n-aveai ce face. Tot acolo ajungeai. 


Cum v-a venit gândul sinuciderii ? 

Aicea m-a obsedat gândul morţii şi-am ajuns la concluzia că moartea este cel mai 
frumos lucru pe care l-a dat Dumnezeu omului. Şi cel mai cinstit. Moartea nu iartă pe 
nimeni şi nu dă nimănui nimic înapoi. 

Aveam în buzunarul de la zeghe, de la haina de deţinut, o jumătate de lamă, pe care 
o păstram. Şi mă gândeam: „Tai o arteră, mă culc şi... culcat bine, dimineaţa sculat 
mort. Scap de toate belelele”. Dar, la un moment dat, nu mai puteam să stau şi m-am 
culcat în pat. Da' n-ai voie în pat! Atunci, m-am culcat pe ciment. Au venit iar şi 
doctorul mi-a dat voie să stau în pat. Şi mi-am zis într-o zi în sinea mea: „Măi, dacă 
diseară pe cer voi vedea o stea lângă asta, am să scap”. Da’ trebuia să mă uit bine, din 
toate colţurile, din toate unghiurile, că aveam oblon la fereastră, şi pe de lături nu 
puteam să privesc în dreapta şi în stânga, numai pe la marginea oblonului. Domnule, nici 
acum nu pot să-mi dau seama, dar, totuşi, cred că aşa a fost. M-am uitat în seara aceea 
şi, ca niciodată, am văzut patru stele... Mi-a venit să râd. M-am muşcat de mână, am 


272 EXPERIENŢE CARCERALE ÎN ROMÂNIA COMUNISTĂ 


zgâriat cu unghiile pereţii... Nu ştiu ce-am mai făcut... A doua zi am aşteptat să văd din 
nou. A doua zi era nor. A treia zi, senin, două stele. Zic: „Precis c-o să scap”. 
Şi-această speranţă, această credinţă poate m-a făcut într-adevăr să scap, că-ntr-o bună 
zi a venit la mine comandantul şi mi-a zis: „Uite-ţi hainele. Te vei duce în altă parte”. 
Şi-ntr-adevăr, m-au scos din celulă şi, când am ieşit afară, cum am dat de lumină, am 
căzut jos. M-au urcat într-o dubă şi m-au adus la Bucureşti şi m-au băgat la submarin, 
acolo, la Ministerul de Interne, unde erau celulele care se numeau garsoniere, unde aveai 
şi WC-ul în celulă. 

La submarin aveai şi aer condiţionat. Afară, unde era ventilatorul care băga aer, era 
curtea unde veneau maşinile, şi-ţi băgau, nene, câte-o doză de miros de benzină şi de 
gaze de-ţi blestemai zilele. Aicea, la submarin, am stat cu doi evrei care fuseseră bătuţi 
la talpă pentru că au avut nişte aur şi nişte diamante. Am auzit eu un ciocănit în perete 
şi am vrut să ciocănesc şi eu, da’ evreii s-au rugat de mine şi nu m-au lăsat. Dar noaptea, 
când au adormit, am început încet. Dincolo era o călugăriţă de la mănăstirea Vladimireşti”! 
şi spunea că în celula cealaltă era o fetiţă, o copilă, care spunea: „Mamă, vreau 
acasă...”. Deci cea de dincolo era arestată şi cu fii-sa. Copiii nu trebuie ţinuţi în celule, 
dar au adus fetiţa, poate, ca s-o şantajeze. 

Ei, şi de-aicea m-au dus înapoi la Jilava, mi se pare. La Jilava mai era Nichifor 
Crainic!?, mai era Ion Petrovici!?, profesor universitar, şi Ovidiu Vlădescul*. 

Când am ajuns eu prima dată în Jilava, la vreo două zile, într-o dimineaţă se deschid 
uşile şi am văzut un grup de câţiva inşi cu lanţuri care erau duşi la execuţie. Îi executa 
în Valea Piersicilor. Şi careva a strigat pe sală: „Fraţilor, suntem nevinovaţi ! Ne-au 


11. Mănăstire situată în apropierea localităţii Tudor Vladimirescu, Galaţi. Înfiinţată în 1939 din 
iniţiativa monahiei Veronica. Ca urmare a unor îndepărtări de la rânduielile bisericeşti 
tradiţionale manifestate în viaţa mănăstirii, dar şi a presiunilor exercitate de regimul comunist, 
Sfântul Sinod al Bisericii Ortodoxe Române a luat act, în 1956, de autodesfiinţarea mănăstirii. 
După 1990, mănăstirea a fost reînfiinţată şi refăcută. http ://www.edj.ro/2007/manastiri/ 
manastirea Vladimiresti. htm, accesat la 27 octombrie 2008. 

12. A se vedea nota 68, la p. 187. 

13. Ion Petrovici (1882-1972), eseist, memorialist, filosof, profesor universitar şi om politic, 
licenţiat al Facultăţii de Drept (1903) şi al Facultăţii de Litere şi Filosofie (1904), doctor în 
filosofie în 1905, membru corespondent (1927) şi membru activ (1934) al Academiei Române, 
ministru al Învăţământului şi al Lucrărilor Publice (1921, 1926, 1937, 1938), ministru al 
Culturii Naţionale, Cultelor şi Artelor (1941). A fost arestat în 1945 şi eliberat ulterior. A fost 
rearestat la 28 noiembrie 1948 şi condamnat la 10 ani temniţă grea pentru că „a participat la 
începerea războiului”. A executat pedeapsa în închisorile Jilava, Văcăreşti, Aiud şi Râmnicu 
Sărat. A fost eliberat la 2 octombrie 1958. În 3 iunie 1990 a fost repus în drepturi ca membru 
al Academiei Române. Ioana Diaconescu, „Ion Petrovici la Reeducare”, în România Literară, 
nr. 27/7 iulie 2006; Octavian Roske (coord.), Mecanisme represive în România comunistă. 
1945-1989. Dicţionar biografic. N-O, pp. 206-207 ; fişa matricolă penală din AANP. 

14. Ovidiu Al. Vlădescu, subsecretar de stat la Preşedinţia Consiliului de Miniştri pentru Români- 
zare, Colonizare şi Inventar (6 noiembrie 1943-23 august 1944). Stelian Neagoe, Istoria 
guvernelor României de la începuturi - 1859, până în zilele noastre - 1995, Editura Machiavelli, 
Bucureşti, 1995, p. 148. 

15. Dumitru Groza, născut la 15 decembrie 1913 în Cugir, Alba. Conducătorul Corpului Legionar 
Muncitoresc din 1938. După rebeliunea legionară a fugit în Germania, de unde a fost repatriat 

instruit la Suceava... ! ”. Era Ţurcanu... I-au luat şi i-au executat. Şi atunci ei au strigat 
şi au spus cine sunt şi că vor să-i execute, dar ei i-au învăţat. 

După asta, altădată, în celula zero era Nichi Groza!5, comandant legionar care fusese 
pe urmă condamnat la moarte c-ar fi luat parte la atrocitățile de la Jilava, unde au fost 
împuşcaţi miniştrii de către legionari. Şi el era legat de un lanţ cu un ţigan. Şi de la celula 
zero tinetele nu se scoteau afară decât arar, că era făcută o scurgere de pe zid în curte... 
În fine. Şi tiganul îi spunea lui Nichi: „Domnul Nichi, te rogi în fiecare seară. Dacă 
scăpăm, las-o dracu' de politică, domn'e! Vino la mine, că am o fată care are o mână 
de aur! Dacă face două ture cu tramvaiul, îţi vine cu mâna plină, cu buzunarele pline de 
bani”. Şi Nichi Groza îl convingea pă ţigan să se roage şi el. Şi zicea ţiganu': „Cum să 
fac? Ce să spun?”. „Măi, spune-i ce vrei la Dumnezeu. Dar să te rogi cu credinţă.” 
„Bine, domnule.” Şi se roagă tiganul şi zice : „Doamne, Doamne, mâncaţi-aş... tălpile - 
mă rog, pe limba țigănească a zis altceva, nu talpa -, ajută-mă să scap, că să fiu al 
dracului dacă nu-Ţi fur un cal ca al lui Sfântul Gheorghe, şi pe tot Ţi-l fac lumânări ! ”. 

Domnule, nu mai pot să vorbesc. Am obosit... 


Nu-i nimic. Atunci ne oprim aici. 
Da, păi v-am cam spus... numai cât puteţi dumneavoastră... 
Vă mulțumim mult!S. 


în 1944. A fost arestat la 15 mai 1948 şi condamnat la 6 ani închisoare corecțională. Ulterior 
a fost condamnat la moarte pentru asasinat politic, pedeapsă comutată în muncă silnică pe viaţă 
şi apoi redusă la 25 de ani. A executat pedeapsa în închisorile Jilava şi Aiud. A fost eliberat 
la 18 aprilie 1964. Cicerone Ioniţoiu, Victimele terorii comuniste, Dicţionar. F-G, p. 297; 
fişa matricolă penală din AANP. 

16. Din nefericire, interviul nu a mai putut fi continuat, deoarece la data de 13 august 2008 
domnul Alexandru Constantinescu a decedat. 


Ion Gândacu 


S-a născut la 3 mai 1923, în Traian, judeţul Mehedinţi. Naţionalitatea: română. 
Religia : ortodoxă. Profesia : tehnician. A fost arestat la 13 iulie 1948 şi condamnat la 
1 an. A executat pedeapsa în închisorile Drobeta Turnu-Severin, Craiova, Văcăreşti, Piteşti 
şi Târgşor. A fost eliberat la 5 august 1949. A fost rearestat la 9 septembrie 1958 şi 
condamnat la 18 ani muncă silnică. În 1963 mai primeşte o condamnare de 18 ani muncă 
silnică. A executat pedeapsa în închisorile Craiova, Oradea şi Aiud. A fost eliberat la 
17 aprilie 1964. La data interviului, locuia în Drobeta Turnu-Severin. Interviu realizat 
de Andrei Lascu la 24 ianuarie 2008. Transcrierea şi tehnoredactarea interviului - Andrei 
Lascu. Editarea - Andrei Lascu, Cosmin Budeancă. Interviul se află în AIO-IICCR, 
având cotele 322, 323. 


Cu mine să vorbiţi mai tare că aud mai rău... 

V-aş ruga în primul rând să vă prezentaţi, să-mi spuneţi cum vă numiţi, unde v-aţi 
născut. 

Mă numesc Gândacu I. Ion, zis şi Nelu, cunoscut de Nelu Gândacu, născut în satul 
Traian, oraş Vânju Mare, la 3 mai 1923. Părinţii mei, ţărani agricultori, mama casnică, 
au avut 9 hectare de pământ, pământ agricol... 

Ce studii aveți ? 

În comună, în satul natal, am făcut şase clase primare. De ce am făcut doar şase? 
Pentru că am terminat clasa a IV-a şi taică-miu s-a despărţit de mama. Mai aveam trei 
surori mai mici şi, pân’ s-a recăsătorit tatăl meu, a trebuit să fiu, vorba aia, un pic de 
stăpân al casei. Deşi aveam vârsta de numai 11 ani, surorile aveau 9, 7 şi 5 ani, a trebuit 
să fac pâine pe măşină, lipii, cum se numea la noi la ţară, mai venea vecina şi ne tăia 
pasărea, punea oala la foc, îmi spunea ce să pun în ea, nu ştiu ce... Eu, în orice caz, mă 
ocupam numai de partea asta a gospodăriei, nu mă mai obliga taică-miu să mă ocup de 
altceva. Şi asta a durat doi ani de zile. 

Între timp, tata se recăsătorise cu o altă femeie, iar eu, care din clasa a IV-a vroiam 
să plec la liceu, i-am spus: „Tată, dacă nu mă dai măcar acum, eu tot fug de-acasă, 
plec”. Şi, într-adevăr, s-a hotărât şi el... Am plecat şi m-am înscris la gimnaziul mixt din 
Orşova, unde am făcut patru ani de gimnaziu, între 1936 şi 1940. Termenând gimnaziul, 
cum era atunci, dintr-a IV-a dădeai admiterea pentru clasa a V-a, am plecat la Timişoara. 
Acolo am dat admiterea prima dată la Liceul Comercial, am luat-o. Ținta mea nu era să 
rămân acolo, dar am zis să dau la toate liceele, ca din toate să văd la care sunt orientat 
să rămân. Am dat şi la „Diaconovici” şi am luat şi acolo admiterea. Dar ţinta mea era 

la Industrial, unde nu prea aveam şanse, că acolo dădeai şi partea practică. Partea 
teoretică nu era multă, dar era vorba de partea practică, adică atelierul. Şi am intrat şi 
la Industrial. Am fost o sută şi ceva de candidaţi şi am intrat al 21-lea. Şi am terminat 
acolo anul şcolar. 

Cât am stat la Timişoara, am stat în contul unei datorii făcute de fratele lui taică-miu. 
El avea un prieten, plutonier-major, şi, când a stat ăla la Orşova, îi dăduse nişte bani. Ăla 
se mutase în Timişoara şi n-avea cum să-i mai dea banii, şi-atunci m-a luat pe mine-n 
gazdă şi banii îi plătea taică-miu lui frati-su, lunar, până achita datoria. Ei, şi era greu 
pentru el la ţară cu banii pe timpul ăla. Şi, convins şi de taică-miu, m-am mutat la 
Craiova. Că a zis el: „Mută-te, mă, la Craiova, eşti mai aproape, mai vii şi tu acasă, iei 
de-ale gurii, alimente ! ”. Prin telefon am cerut dacă-mi acceptă transferul şi, culmea, 
directorul de la liceu, Dan, anul ălălalt se mutase la Craiova, tot la Industrial, şi tot de 
el am dat. A fost de acord şi m-am mutat la Craiova. Şi anul '42-'43 l-am făcut la 
Craiova, înscris elev în clasa a VII-a. 


Ați făcut armata ? 

Da, pe timpul lui Antonescu ne-a luat cu un an mai devreme contingentul în armată. 
Şi nu s-a amânat decât ultimul an de liceu, dar erai în clasa a VIII-a. Pe mine m-a prins 
în clasa a VII-a şi a trebuit să mă duc. Mi-a venit încorporarea la geniu guarzi, Bucureşti. 
M-am dus în Bucureşti întâi, că aveam un unchi acolo, l-am cunoscut pe un oarecare 
prieten al lui văru-miu, Nicuşor Moraru, şi ăsta se-nscrisese la paraşutişti. Acolo se 
dădea examen, la paraşutişti. Şi mi-a vorbit atât de frumos de paraşutişti, iar eu fugeam 
de mizeria din armată, că ştiam că se bate, era pe-atunci cu bătăi, cu nu ştiu ce, iar eu 
eram împotriva bătăilor, că ziceam că execut orice, dar până la bătaie să nu ajungă. Şi 
faptul că îţi mai şi dădea mâncare bună, de la 1 la 3 somn obligatoriu, program la 
Cataramă, dar dacă execuţi n-are nimeni cu tine nimic. Era şi o prejudecată pe timpul ăla, 
că paraşutişti n-o să se folosească nici în 2-3 ani în război, pentru că de-abia erau în 
formare. Şi mă convinge să mă duc să mă-nscriu la paraşutişti. În ziua când m-am dus, 
când m-am dat jos din tramvai la capătul Pantelimonului, că acolo e Flotila 1, iar 
aerostaţia era în pădure, la 2 kilometri de Bucureşti, s-au mai dat jos încă trei băieţi şi 
au luat-o pe aceeaşi lizieră. Cine erau cei trei băieţi ? Trei studenţi pe care trebuia să-i 
ia în armată. Eu, care vorba aia, nu terminasem nici liceul, vă-daţi seama, plecat băiat 
de la ţară, am zis că ei, copii de Bucureşti, au o cultură mai nu ştiu ce şi sigur că am 
acceptat tot ce mi-au spus, m-au convins uşor. Şi ăştia îmi zic: „Hai, că şi noi tot acolo 
mergem ! ”. Am mers... se închisese lista de înscriere. Responsabil era căpitanul Ţanţu, 
comandantul companiei specialităţi, un om foarte democratic, da” zic într-adevăr demo- 
cratic, nu democraţia noastră de astăzi. Deci era o companie de specialităţi unde se făcea 
mult spionaj şi unde trebuia să ştii ori maghiara, ori rusa. A zis căpitanul: „Bă băieţi, 
ce să fac? Îmi pare rău, am închis lista, a semnat-o deja domnul comandor”. Ăştia, 
studenţii, mai cu tupeu, băieţi de Bucureşti: „Domnule căpitan, mai refaceţi ultima filă 
o dată şi înscrieţi-ne şi pe noi, vă rugăm...”. Au insistat şi, într-adevăr, a acceptat 
căpitanul. Deci eu am fost 2959, ultimul înscris la paraşutişti pentru examen, că se dădea 
teoretic şi practic. 

Da ce era mai principal (sic ! ) acolo: vizita medicală. Era eliminatorie. Acolo, dacă 
aveai cea mai mică defecţiune a organismului, erai automat eliminat. Eu, care fusesem 
operat în '40, fiind elev la Orşova, de mastoidită la urechea stângă, m-am gândit să nu 
fi rămas cu auzul Chiar bun. Am ajuns la vizita medicală la orelistul respectiv şi stăteam 

cu palpitaţii când îmi punea diapazonul ăla la urechi şi, fiind astupat la ochi, nu vedeam. 
Şi tot timpul mi l-a pus la urechea stângă. Eu credeam la un moment dat că sunt obsedat 
de ideea că nu aud cu ea. După ce mă descoperă, zice : „Cine te-a operat? ”. Am povestit 
cine m-a operat la Turnu-Severin, doctorul Brăiliţa, cu doctor Pogani... Zice: „Băi 
băiatule, ai rămas cu un auz perfect”. Mi-am revenit şi celelalte probe le-am luat fără 
prea multe probleme. Metoda lor a fost că, după ce am reuşit 1 000 din circa 1 959, ne-a 
dat drumul 10 zile acasă. După 10 zile trebuia să ne prezentăm, că aveam foi de drum, 
ca şi cum eram deja cadre militare. Unii, influenţaţi de părinţi, de bunici, s-au răzgândit. 
Pe mine bunicul meu m-a influenţat, că ce-am căutat la paraşutişti, că n-am găsit altă 
armă mai bună... Şi din 1000 ne-am mai prezentat 800. Deci în '43 spre '44 ăsta era 
efectivul de paraşutişti în România, prima promoţie, cea mai mare. Toţi paraşutiştii 
României până la ora aia, cu ofiţeri, cu subofiţeri, dacă erau 300. Da’ desigur că lua 
amploare de-acuw' paraşutajul în România. Am făcut armata la paraşutişti şi mi-am făcut 
lansările la Curtea de Argeş. Acolo am avut ocazia să dau mâna cu mareşalul Ion 
Antonescu, care a venit într-o inspecţie inopinantă (sic ! ) după terminarea programului. 
A intrat şi-n sala de mese, a gustat masa, a vorbit numai cu trupa. Eu, fiind furierul 
căpitanului, a trebuit, când a venit la birou, să arăt dormitoarele, să dau raportul. Era un 
bărbat scund, grăsuţ, bine-mplinit, când a dat mâna te zguduia, vorba aia, din creştet. A 
ieşit bine compania din toate punctele de vedere. Şi apăruse un fel de idee că nu prea e 
bine cu paraşutiştii, că s-ar. putea să ne folosească. Deci nu era cum gândeam noi, că 
peste 2-3 ani... Şi vedeam toţi ofiţerii, subofiţerii, cam abătuţi, da’ sigur că nu se discuta 
prea mult. 

Am făcut lansările şi dup-aia am primit ordin să ne prezentăm înapoi la flotilă în 
Bucureşti. Aci ne-am prezentat în luna august. Nu mai ştiu exact data, dar în tot cazul, 
22 august ne-a prins în flotilă, că în 22 spre 23 noaptea s-a dat alarma cu echipare de 
război. Ne-am echipat de război, pregătiţi cu camioane, cu armament, cu tot ce trebuia, 
şi noaptea la ora 12 am intrat pe poziţie pentru apărarea Bucureştiului de nemți. Compania 
mea a căzut la pădurea Băneasa-Andronache şi am avut ordin să nu deschidem focul dacă 
nemţii nu deschid foc. Ei, la două noaptea au deschis focul, şi sigur că am răspuns tot 
cu foc, şi aci a început războiul. Nemţii era greu de eliminat, fiindcă aveau instalaţii bine 
puse la punct, erau bine aşezaţi, şi noi eram ăia care plecam să-i scoatem din cuib. Era 
foarte greu, mai ales că noi, paraşutiştii, duceam luptă de infanterist. Numai atât că 
dotarea noastră în armament era de-aşa natură că o grupă de 10 paraşutişti avea armament 
cât avea un pluton de infanterie de 40 de oameni. Deci armamentul era mult mai bine pus 
la punct. Aveam şi o parte din echipament nemţesc, pistoale şi automate originale, cască 
germană, costumul gri-bleu, în stil asemănător puţin cu al nemților... Pe poziţie am avut 
şi ocazii când am derutat avioanele nemţeşti din cauza asta. A trecut vreo opt zile şi nopţi 
de încordare, şi-n a opta zi, un a'jutant care-l aveam eu la pluton, Vâlcov, a murit. Era 
la 5-6 metri de mine şi, cum au venit avioanele, au pus bombele exact deasupra lui şi l-a” 
despicat în două. Eu n-am păţit nimica, doar a venit nişte bolovani de pământ pe mine, 
care nu mi-au cauzat nimic. A trecut treaba asta, intrase frica de-acuma. 

Comandant de companie îl aveam pe căpitanul Ştefan Şoverth!, care era neamţ, dar 
crescut în România, era ofiţer în armata română. El a inventat şi-o paraşută, paraşuta 


1. Ştefan Şoverth, născut la 25 aprilie 1912 în Brăniştari, Giurgiu. Preocupat de perfecţionarea 
paraşutelor, în 1942 a realizat prototipul paraşutei cu deschidere progresivă. In august 1944, 

Şoverth se cheamă. Şi într-o noapte nu s-a mai auzit niciun foc de armă. Noi am crezut 
că nemţii caută să ne tragă într-o cursă. Eram la marginea pădurii Andronache, înaintam 
spre şoseaua Ploieşti să ieşim afară din Bucureşti, dar la circa un kilometru jumate era 
un castel, şi-acolo era comandamentul lor. Şi întreabă cine vrea voluntar să meargă să 
vadă ce se întâmplă în castel. Întrebarea a fost pusă de patru-cinci ori, nu mai ţin minte, 
da’ nu răspundea nimeni. Şi aveam impresia că se uită numai la mine. Eu, fiind furierul 
lui, sigur că m-am oferit primul. S-a oferit apoi şi un prieten al meu foarte bun, Năstase 
Rafael din Pătule?. Şi-am plecat împreună. Deşi era numai un kilometru jumate, faptul că 
trebuia să mergi târâş prin vii până acolo, a durat treaba aproape două ore. Am ajuns la 
gardul viu ce împrejmuia acest castel. Era din salcâm de-ăla cu ghimpi şi roşcove. Porţile 
spre şosea erau date la pereţi. Zic: „Mă, porţile sunt date la pereţi, ceva nu e-n regulă. 
Ori c-au plecat, ori că sunt în plecare, tot îi ceva”. În marginea gardului, la 3-4 metri, 
era o maşină de război, mică. Zic: „Maşina asta e aci, aşteaptă pe cineva să iasă din 
castel”. Şi m-am tocmit cu el: „Ne ducem unul la porţi şi unul rămâne aici”. El s-a oferit 
să se ducă în şosea, la porţi. Am stabilit între noi nişte semnale : „Când sunt în pericol 
şi ţi-am dat semnalul, vii imediat”. Într-adevăr, au ieşit patru persoane din castel, şi se 
vedea că trei erau ofiţeri şi un subofițer, şoferul. Ăştia au venit direct la maşină şi au 
intrat înăuntru. Eu între timp am căutat să ies imediat prin gard şi, când să pornească 
maşina, am tras o rafală şi-am lovit în plin şoferul. Atunci am strigat: „Halt! ”, a ieşit 
toţi afară, i-am pus să se culce la pământ, l-am chemat pe ăla de la poartă, i-am 
percheziţionat şi i-am dus pe şoseaua naţională. Era soarele deja răsărit sus. I-am predat 
la companie şi am aflat că unul dintre ei era general. A spus că ne-am purtat foarte 
cavalereşte, nu i-am bruscat deloc, am aplicat regulamentul militar... şi aşa am încheiat 
partea cu războiul. 


Ce aţi făcut după război ? 

În iunie sau iulie 1946 m-am desconcentrat şi prima grijă a fost să-mi termin liceul. 
Se înființase liceul industrial şi la Turnu-Severin, m-am înscris şi am făcut clasa a VII-a. 
În clasa a VIII-a am stat în gazdă la un oarecare Mihai Călin. Fratele lui nevastă-sa avea 
pe fiică-sa profesoară maestră la Liceul Industrial de Fete, şi era în combinaţie cu un 
student de la Timişoara, în anul II la Politehnică, pe nume Nicuşor Popescu”. Acesta era 
un băiat foarte bun la învăţătură, eminent. Era originar din Paşcani, lucrase la CFR, între 
timp şi-a făcut profesionala, liceul şi-a plecat la Politehnică. Aici începe deja dezno- 
dământul la tot ce s-a întâmplat apoi. Sigur, venind după viitoarea lui logodnică, l-am 
cunoscut de aproape şi i-am spus că am şi eu intenţia să urmez Politehnica şi, cum la noi 
la Industrial făceam mai puţină matematică, s-a oferit să mă pregătească. Sigur că pentru 
mine ăsta era un lucru foarte mare. Şi i-am spus că mai am un prieten, un coleg, Robu 


a fost numit şeful Serviciului tehnic al Batalionului de paraşutişti, şi, începând cu 24 august 
1944, a luptat pentru apărarea Bucureştiului în zona Pipera-Tunari-Băneasa. http : //www. ziarul 
tricolorul.ro/articole.php ? aid = 7020&_nr = 75 7& what = stefan % 20sovert, accesat la 4 ianua- 
rie 2009. 

Localitate în judeţul Mehedinţi. 

3. Nicuşor Popescu. A fost arestat în 1947 cu un grup de elevi de la liceul din Pomârla. Anchetat 
cu duritate la MAI. A fost eliberat în 1948 şi i s-a creat posibilitatea de a fi curier între centrele 
legionare din ţară. A contribuit la anihilarea organizaţiilor din zona Mehedinţi şi Beiuş. 
Cicerone Ioniţoiu, Victimele terorii comuniste. Dicţionar. P-Q, p. 372. 

loji“, care şi el la urmă a făcut parte din organizaţie. A acceptat băiatul, nimic de zis. 
Între timp am aflat că el e într-o organizaţie subversivă, împotriva comunismului... Eu, 
datorită simpatiei şi mai ales că nu înghiţeam comunismul, am acceptat foarte uşor toată 
povestea. 

Aţi acceptat să deveniți şi membru ? 

Da, adică să n-am nimic împotrivă. Pe urmă a luat-o treptat. La-nceput mi-a prezentat 
câţiva băieţi de-aici, din Severin, şi tocmai pe unul Pufans, care era şeful organizaţiei de 
la şantierul naval. Muncitor, într-adevăr, dar un român de mâna-ntâi. Ei ţineau şedinţe, 
cotizau, şi banii îi dădeau lui, îl ajutau pe el în facultate. De la el am aflat cine era în 
organizaţie de la Liceul „Traian”, în afara Liceului Comercial, am mai cunoscut câteva 
persoane, dintre ei, vârfurile, aşa... 

Dar ghinionul a fost altul, că ăsta era deja captat de Securitate. Şi io am bănuit ceva... 
Când s-a logodit cu nevastă-sa, cu Profira Zamfirescu, a venit şi un grup de studenţi de 
la Timişoara. Eu eram propus să fiu cavaler de onoare cu sora miresei, lucru pe care nu 
l-am acceptat, şi-am motivat că trebuie să plec la ţară, că mă dă afară că n-am plătit taxa. 
Asta era din partea mea o minciună, un fel de-a mă sustrage, să nu iau parte, cu gândul 
că mă ia ca din oală la logodnă. Nimeni nu-l bănuia, că era atât de devotat şi atât de bine 
pus la punct încât erai convins că e sincer. Am plecat la ţară şi n-am luat parte la toată 
treaba asta. 


Dar ce fel de activităţi desfăşura această organizaţie ? 

Aveam şedinţe, ne-ntâlneam în pădurea Grihala, cântam „Deşteaptă-te, române ! ”, în 
sfârşit, vorbeam tot felul de lucruri cinstite, corecte, că la noi se punea problema în 
primul rând ca membrii să fie buni la învăţătură, să fie credincioşi, cinstiţi, să fie 
punctuali, numai lucruri de corectitudine. Erau lucruri care într-adevăr îmi plăceau, nu 
mă deranjau, lucruri care m-acaparau... Şi, la un moment dat, a venit ca să mai colectez 
şi eu un băiat. Şi pe cine credeţi că l-am luat? Pe Robu Ioji, colegul meu. EI, la rândul 
lui, l-a luat pe unul Popa Marin$, elev în clasa a VII-a, premiantul clasei, un băiat chiar 
foarte bun, excepţional din toate punctele de vedere. Pe urmă, între timp, a terminat 
facultatea, a ajuns omul inginer... Şi aşa ne-am organizat. 

Din cei de la Industrial numai eu cunoşteam pe o parte din cei de la Teoretic sau de 
la Comerţ, ceilalţi nu cunoşteau pe nimeni. În iulie '48 s-a dat bacalaureatul. Am 
terminat pe 8 iulie şi pe 13 iulie eram la ţară. Pe timpul ăla, în perioada aia se făcea 


4. Ioji Robu, născut la 4 iulie 1925 în Scăpău, Mehedinţi. A fost arestat la 19 august 1958 şi 
condamnat la 20 de ani muncă silnică. A executat pedeapsa în închisorile Craiova, Aiud şi 
Ostrov. A fost eliberat la 4 aprilie 1964. Informaţii din fişa matricolă penală din AANP. 

5. Iulian Pufan, născut la 25 octombrie 1922 în Turnu-Severin, Mehedinţi. Unul dintre iniţiatorii 
organizaţiei legionare Grupul I Mehedinţi. A fost arestat la 5 august 1948 şi condamnat la 
5 ani închisoare corecțională. A executat pedeapsa în închisoarea Valea Neagră. În 24 august 
1953 a fost internat administrativ pentru 12 luni la Valea Neagră. A fost arestat la 19 august 
1958 şi condamnat la 20 ani muncă silnică. A executat pedeapsa în închisorile Craiova, Jilava, 
Galaţi, Ostrov şi Aiud. A fost eliberat la 5 august 1964. Cicerone Ioniţoiu, Victimele terorii 
comuniste. Dicţionar. P-Q, p. 475; fişele matricole penale din AANP. 

6. Marin D. Popa, născut la 22 iulie 1927 în Oprişor, Mehedinţi. A fost arestat la 13 septembrie 
1958 şi condamnat la 15 ani muncă silnică. A executat pedeapsa în închisorile Craiova şi 
Salcia. A fost eliberat la 14 aprilie 1964. Informaţii din fişa matricolă penală din AANP. 

muncă patriotică la maşinile de treierat, la batoze, ajutai ţăranii, şi pe urmă îţi trebuia o 
adeverinţă de la primărie fie la facultate, fie la şcoală, că aşa era metoda atunci. Eu eram 
acolo, şi vine după mine un gardian, servitor îi spuneam noi, de la primărie, să mă duc 
pân' la primărie că mă cheamă notarul. M-am dus cu el împreună şi când am ajuns 
acolo, în primărie, Drăghinescu Nicolae, notarul, era cu doi civili. Şi zice: „Dânsul e 
domnul Gândacu”. Aia: „Dumneata ? ”. „Da.” „Păi ce făceai ?” „Dam ajutor la oamenii 
care sunt la treierat...” „Păi hai să-ţi dăm nişte instrucţiuni.” Eu i-am crezut, sigur, că 
era normal să-i cred... Şi zice: „Mergi cu noi pân’ la Rogova!”. Satul meu e Traian, 
Rogova e la 4 km. 

Când am ajuns.la Rogova, am văzut că nu opreşte maşina, şi asta sigur că mi-a dat 
puţin de gândit. Zâc în gând: „N-oi fi înţeles eu. Poate a zis Hinova şi eu am înţeles 
Rogova”. Ova-ova... Ştiţi? Am tăcut din gură până la Hinova. Când am văzut că iese şi 
din Hinova şi nu mă-ntreabă nimic, nu opresc, zic: „Domnule, unde aţi spus că 
mergem? ”. „Bă, las’ c-ai să vezi tu unde mergi.” Mi-a răspuns cel de la volan. Şi cine 
credeţi că era la volan? Chiar comandantul Securităţii, căpitanul Mihuţ”. Sigur, mi-era 
necunoscut mie, că atunci l-am cunoscut. Am tăcut din gură. Deja sigur că aveam nişte 
emoţii... Am ajuns în Severin şi am văzut că a oprit pe Smârdan, unde era Securitatea, 
în casele unui fost proprietar, Băbeanu. Când a intrat maşina în curte, m-am lămurit: 
sunt la Securitate. 

M-au dat jos şi m-au lăsat pe un culoar. Au trecut nenumărați pe lângă mine, şi toţi 
care treceau: „Ce-i, domnule, cu dumneata ? ”. „Nu ştiu, domnule!” „Ce-i, domnule, 
cu tine ?” „Nu ştiu, domnule.” Era o metodă de-a lor... Sigur că seara m-a băgat într-un 
birou. Era căpitanul şi un altul, tot civil. Şi zice civilu’ : „Băi, ştii pentru ce eşti aici? ”. 
„Nu ştiu, domnule.” „Hai, bă, nu mai face... Pentru organizaţia aia a voastră, bă!” 
„Care, domnule ? Ce organizaţie ? ” Dar am avut un mare noroc, că-n timpu” cât am stat 
eu pe culoarul ăla, vreo 3-4 ore, în curte ieşise cu gunoiul doi inşi care erau arestaţi, şi 
pe ăia îi cunoşteam. Şi-n ultimă instanţă, în a doua zi, când m-au scos, m-am legat de 
ăia doi, ca să văd dacă merge. „Domnule, eu i-am cunoscut, dar nu ştiu...” „E, nu 
ştii...” A mai început ei cu o bătaie, cu chestii de-ăstea, da’ s-a convins că făceam parte 
din organizaţie. Mie mi-era tot timpul gândul să nu denunţ pe care-i ştiu io, că ştiam 
destul de mulţi la ora aia. Şi, într-adevăr, m-am strecurat de-aşa natură încât nu am băgat 
pe nimeni în puşcărie. M-am legat de ăia. 

Între timp, după trei nopţi cât m-a lăsat singur, m-a băgat într-un grup, acolo. Acolo 
mai era şi Pufan, şi ăla mi-a mai povestit nişte chestii. Am început să cam legăm decla- 
rațiile, să ne-nvârtim în jurul unor treburi, ăştia care ne ştiam, dar ne-a mai adus un student 
la Academie, unul Fulga Ion zis Haiducul, din Oprişor de Mehedinţi. Zicea: „Hai bă, 
nu-l ştiţi voi pe Haiducul vostru ? ! ”. „Ce-ai, domnule, n-am auzit ! ” Era un băiat cu mus- 
tată, foarte impunător, într-adevăr avea mutră de haiduc, cum îl botezaseră Securitatea. 
El a insistat foarte mult cu nişte treburi şi pentru ăla am luat bătaie destul de rău. 

Şi Haiducu' ăsta m-a întrebat de unul Nicu Popescu. Când a zis Nicu Popescu, eu am 
evitat să răspund, deşi l-am crezut om de-ai noştri, împotriva comuniştilor. Ştii? Pe 
urmă am aflat, la Piteşti, realitatea despre el. 


Vă mai amintiţi cam cât a durat ancheta ? 


7. Mihuţ (?), şeful Siguranţei şi apoi al Securităţii din Turnu-Severin. Doina Jela, op. cit., p. 181. 

Într-adevăr a durat ancheta acia ceva timp. Ne-au ţinut la Securitate până au încheiat 
dosarele. Mă rog, şi apoi ne-a depus la penitenciar. 

La ce penitenciar, în Severin ? 

Da, la penitenciaru” de aci, de la Severin. Am stat din iulie până pe la sfârşitul lui 
decembrie, când ne-a pornit la Craiova pentru judecată. Io prin luna noiembrie am făcut 
şi o grevă a foamei de 7 zile. Primul gardian care era pe timpul ăla, Scurtu-l chema, era 
un om de bună-credinţă. „Mă băiatule, eşti tânăr, las” că trece şi asta. Vezi de treabă!” 
Numai că nu spunea ce simte el. Ştiţi? Şi mă scotea dimineaţa din celulă, unde eram 
11 inşi cu 3 paturi suprapuse, într-o cămăruţă pe jumatea dormitorului ăstuia. Şi i-am 
zis: „Domnule, până nu ne judecă, nu renunţ. La ce ne ţine atâta timp?”. Adică nu 
concepeam. S-a văzut pentru ce suntem vinovaţi, ştiau situaţia... Şi nu beam decât apa 
zilnică. Şi mă scotea dimineaţa şi mă băga în capela închisorii unde ne făcea slujbă 
pentru deţinuţi, că încă mai era atunci. Şi-acolo citeam toată ziua cărţi şi punea fructiera 
cu mere, pere, fructe... Nu mă lipeam deloc de ele. În afară de apă, nu beam nimic. El 
venea câteodată în vizită şi se ruga: „la, mă, şi mănâncă măcar o fructă! ”. Şi colegii 
din celulă : „Ia, mă, şi mănâncă! Lasă că vedem noi! ”. Sigur că slăbisem în ultimul hal. 
După şapte zile a promis că ne porneşte la Craiova, şi atunci am început să mănânc. 


De cine vă mai amintiţi dintre cei 10 cu care erați în celulă ? 

Între ăştia 11 care eram, 4 erau legionari : Soare Pavel, Gheorghiţă Pavel”, Zaharia 
Gheorghe şi Pufan Iulian. Zaharia Gheorghe, săracul, a murit pe dubă când i-a pornit de 
la Craiova. A murit de la bătaie. Nevasta lui Zaharia era nemţoaică şi fusese-n SS, în 
organizaţia aia a tineretului german, şi în afară de faptul că el a fost legionar, pentru ea 
a luat mai multă bătaie. Probabil căutau s-o implice şi el o fi rezistat. N-a spus nimic 
despre ea şi n-au arestat-o. 


Cum a fost drumul până la Craiova ? Cu ce v-au dus ? 

Ne-a pornit la Craiova pe la sfârşitul lui decembrie. Era un frig... Vă daţi seama cum 
e în decembrie. Doi caralii îmbrăcaţi în pufoaice, noi, într-un camion deschis, în zeghele 
ălea de puşcăriaşi. Ne-a pus pe două bănci şi n-au avut cătuşe, aşa că ne-a legat de mâini 
câte doi-doi cu sârmă. În Balota! a oprit maşina, camionul, probabil să-şi facă necesităţile 
caraliii. Şi unul din ei zice: „Bă, hai să-i dăm jos să-i împuşcăm, că tot îi împuşcă ăia 
la Craiova. Îi împuşcăm de-aici”. Pufan Iulian, care era legat cu sârmă de mine, zice : 
„Mă Nelule,'ne-mpuşcă ! ” „Vezi, mă, de treabă, că n-au interesul să ne-mpuşte, că au 
interesul să mai scoată câte ceva...” Şi-ntr-adevăr, am ajuns la Craiova şi ne-a dus direct 
la penitenciar. Acolo cine credeţi c-aştepta ? Un căpitan de Securitate, fost cizmar, pe 


8. Pavel Soare, născut la 7 februarie 1907 în Văgiuleşti, Gorj. A fost arestat la 5 august 1948 şi 
condamnat la 3 ani de închisoare. A executat pedeapsa în închisorile Gherla, Peninsula şi Poarta 
Albă. La 30 august 1951 a fost internat administrativ pentru 12 luni. A executat pedeapsa la 
Capul Midia. A fost eliberat la 24 martie 1953. A fost rearestat la 6 mai 1959, a fost con- 
damnat la 20 de ani muncă silnică. A executat pedeapsa în închisorile Craiova, Oradea, Aiud 
şi Ostrov. A fost eliberat la 22 iunie 1964. Informaţii din fişele matricole penale din AANP. 

9. Gheorghiţă Pavel, născut la 9 martie 1914 în Siliştea, Constanţa. A fost arestat la 4 august 1951 
şi condamnat la 12 luni. A executat pedeapsa în închisoarea Capul Midia. A fost eliberat la 
21 februarie 1953. Informaţii din fişa matricolă penală din AANP. 

10. Localitate în judeţul Mehedinţi. 

nume Hoancă". Când am ajuns acolo, ăsta zice : „Daţi-vă jos ! ”. N-a putut să se mai mişte 
niciunul după bănci. Îngheţasem tun. A urcat şi a dat comandă la un caraliu de-al lor, s-a 
urcat ăla sus şi ne-a împins ca pe nişte bolovani grămadă jos. Am căzut unul peste altul. 

Ne-a băgat în corpul de gardă şi, sigur, când am dat de căldură ne-am mai revenit, de 
ziceam c-am apucat pe Dumnezeu de picior. Şi a început repartiţia. Eu am căzut în celulă 
cu generalul Carlaonţ!?. Sigur că la-nceput fiecare se fereşte de celălalt. El se ferea de 
mine, eu mă feream de el, că nu puteai să ştii cu cine te bagă sau, la rândul lui, cine a 
venit peste el. Până la urmă s-a convins omul şi am început să discutăm. Eu i-am spus 
situaţia mea, el mi-a spus-o pe a lui. 

Într-o seară pe la 11 l-a luat şi l-a adus înapoi în celulă noaptea, dimineaţa pe la 3-4. 
Avea zeghea, mantaua de iarnă, tăiată de vreo trei-patru ori, cum a’ dat ăia cu baioneta, 
cu sabia, ca să-l sperie că-l taie. Şi îmi povestea: „Domn'e, ştiam sigur că nu mă omoară, 
că ei au interesul să scoată informaţii, nu au interesul să mă omoare”. Şi avea un moral 
foarte ridicat. El era şeful partizanilor din Munţii Făgăraş. Am stat cu el o perioadă, pe 
urmă l-a luat de-acolo, da’ unde l-o fi dus nu mai ştiu nimic, şi m-am pomenit că l-a 
introdus pe Firurescu Aurel!?. Cine credeţi că era ăsta? Era unul din muncitorii din 
grupul de la şantierul naval. Când a văzut el că ne-a arestat pe noi în '48, împreună cu 
fraţii Bocârnea! şi cu unul Eftimie Gheorghe'5 au plecat în Munţii Isverna, ca de-aci să 


11. Constantin Oancă, născut în 1905, fost cizmar, membru al PCR din ilegalitate, locotenent, apoi 
căpitan de Securitate. Octavian Roske, Mecanisme represive în România. 1945-1989. Dicţionar 
biografic. N-O, pp. 239-240. 

12. Dumitru Carlaonţ (1888-1970), general al Diviziei a 8-a între 1941 şi 1944, secretar general 
în Ministerul de Război (octombrie 1944-martie 1945), guvernator al Bucovinei. A fost 
implicat în rezistenţa armată anticomunistă. A fost arestat şi pus sub acuzare că ar fi patronat 
masacrele contra evreilor de la laşi din 1941. A fost scos de sub urmărire şi eliberat în 
septembrie 1945. Arestat din nou în octombrie 1948, a fost achitat în 28 ianuarie 1950. A fost 
condamnat în 1951 în contumacie la 12 ani muncă silnică pentru crime contra umanităţii. În 
noiembrie 1955 a fost anulată decizia de condamnare. A fost arestat la 18 februarie 1959 şi 
condamnat la 7 ani închisoare corecțională pentru uneltire, pedeapsă redusă, după recurs, la 
1 an şi 2 luni. A executat pedeapsa în închisoarea Jilava. A fost eliberat la 12 mai 1960. 
I. Ciupea, V. Țârău, F. Olteanu, A. Dobeş, R. Fiirtâs, C. Budeancă, op. cit., III, Mega, 
Cluj-Napoca, 2007 ; fişa matricolă penală din AANP. 

13. Constantin Firulescu (zis Aurică), născut la 16 aprilie 1926 în Turnu-Severin, Mehedinţi. În 
martie 1949 a plecat împreună cu fraţii Bocârnea şi Gheorghe Eftimiu în munţi. În urma unei 
trădări, o parte din grup a fost prins în apropiere de Isverna, Mehedinţi. Firulescu a scăpat şi 
s-a alăturat grupului de partizani „Mehedinţii II”. A fost arestat la 30 august 1958 şi condamnat 
la 23 de ani muncă silnică. A executat pedeapsa în închisorile Craiova, Oradea şi Aiud. A fost 
eliberat la 17 aprilie 1964. Cicerone Ioniţoiu, Victimele terorii comuniste. Dicţionar. F-G, 
p. 46; fişa matricolă penală din AANP. 

14. Eugen Bocârnea, student în anul III la Facultatea de Medicină din Bucureşti, membru al 
Frăţiilor de Cruce din Turnu-Severin. A fost arestat în 1949 în Bucureşti. A fugit la Turnu- 
-Severin şi a fost împuşcat de Securitate în martie 1949 lângă Isverna. Ion Bocârnea, elev, şeful 
Frăției de Cruce de la Liceul „Traian” din Turnu-Severin. Octavian Roske (coord.), Mecanisme 
represive în România. 1945-1989. Dicţionar biografic. A-C, p. 296. 

15. Gheorghe Eftimiu, elev la Liceul „Traian”. A fost împuşcat de căpitanul de Securitate Mihuţ 
la 30 martie 1949, împreună cu fraţii Bocârnea. Octavian Roske (coord.), Mecanisme represive 
în România. 1945-1989. Dicţionar biografic. D-G, p. 296. 

treacă în Munţii Banatului, să ia legătură cu partizanii de acolo. Umblau prin sate, pe la 
cunoştinţe, cu milogeala după mâncarea dormea prin pădure, cum era situaţia... După 
câteva săptămâni, Firurescu n-a mai putut rezista şi, mergând ei prin pădure spre ce 
punct mergeau ei, a zis că rămâne să-şi facă nevoile. Sigur că ăia l-au aşteptat un sfert 
de oră, o jumate de oră, şi-a văzut că Firurescu nu mai vine. Şi-atunci şi-au dat seama 
că i-a părăsit. Sigur, o fi luat ei şi niscai măsuri de precauţiune, dar Firurescu când i-a 
părăsit s-a prezentat direct la Securitate. 

Eu am fost prieten bun cu el, şi mai târziu am fost şi la Aiud cu el, şi am muncit 
împreună, că era lăcătuş, sudor. Şi el a spus că n-a zis nimic la Securitate. Apăi când te 
prezinţi direct la Securitate, în situaţia-n care-ai fost, nu poţi să spui decât ce vrea 
Securitatea, orice ai vrea tu să spui. Şi ziceam: „Bă Aurică, nu se poate, mă, Securitatea 
te bătea până-i spuneai exact locul unde sunt, cel mai mic loc al lor. Nu mai spune tu 
treaba asta”. „Nu, nu-i adevărat.” Da’ el a fost singurul om de care eu m-am ferit, că îmi 
povestise că fusese în munţi, cum a plecat, cum s-a prezentat şi, aducându-l la Craiova, 
în celulă cu mine, m-am cam ferit de el. 

[lanăşi Nicolae]: A murit şi-a dus secretul cu el în mormânt... Nici noi nu l-am mai 
întrebat. 


Şi la Craiova v-au făcut proces ? 

Da, şi la toţi care-am avut aceeaşi situaţie ne-a dat 1 an, şi lui Firurescu i-a dat 6 luni 
cu suspendare. Deci o dovadă că l-a protejat. Şi în '58 l-au luat şi pe Firurescu din nou, 
că pe toţi care-am fost arestaţi în '48 ne-a luat din nou în '58. 


Prin ce penitenciare aţi trecut în decursul primei detenţii ? 

Prima dată am fost la Turnu-Severin arestat, cercetat şi judecat la Craiova. După 
aceea ne-a trimis prin tranzit în Văcăreşti, da’ nu mai ştiu cât, o săptămână sau două. 
Acolo era o masă de oameni, începând de la muncitori până la generali, miniştri şi mai 
ştiu eu ce funcţii erau în ţara asta. Ziua ne scotea în curte acolo şi aveai ocazia să discuţi 
cu oameni. Pân' să ajungem la Văcăreşti, a murit acel Zaharia Gheorghe, da’ nu ştiu 
unde ar fi putut să fie repartizat. Şi acolo ne-au triat, şi eu am fost repartizat la Piteşti. 

Cât aţi stat acolo, la Piteşti ? 

Păi am stat vreo două sau cam trei luni în '49. Acolo am aflat adevărul de la studenţi 
despre acest Nicuşor Popescu, studentul din anul II de la Politehnică. Toţi studenţii de la 
Politehnică erau băgaţi de el în puşcărie. Dar el nu era arestat... Şi ei l-au protejat, şi 
justificau anchetatorii că nu e arestat, că a sărit pe geam, c-a fugit, dar el a terminat 
Politehnica şi a ajuns profesor universitar la Timişoara, la Facultatea de Mine şi Petrol. 
Deci era un turnător oficial, un al doilea Ţurcanu. La Piteşti am aflat că a băgat 
Mehedinţiul, Timişoara, Paşcaniul şi Ploieştiul. Din patru judeţe a băgat în puşcărie... 
Vă daţi seama cât se-nfiripase de bine în judeţe ? Şi vă spun, era bine, nu puteai să 
bănuieşti absolut nimic rău de el. Acum e în Severin, da’ nu ştiu dac-o mai trăi. Dar 
Dumnezeu i-a luat pe fiu-su, inginer la vagoane, a murit de tânăr, iar pe fiică-sa am auzit 
c-o ţine numai prin Franţa pe la tratamente. Deci în loc să-l pedepsească Dumnezeu 
direct pe el, îl pedepseşte prin copiii lui. O canalie, o bestie umană, da. 

Da' noi am avut noroc, că de la Piteşti ne-a scos pe cei care eram absolvenţi de liceu 
şi ne-au trimis la Târgşor, că dacă ne băga cu studenţii treceam şi noi prin „reeducarea” 
care-au păţit-o unii cu Ţurcanu... 


Cum vi s-a părut închisoarea de la Târgşor ? 

Vă spun, la Târgşor a fost alte condiţii faţă de cele din altă parte. Nu bune, dar au fost 
mai bune... Acolo am avut, într-adevăr, singurul om cred că din ţară, singurul gardian 
cumsecade, nea Dumitrache. Acolo erau copii de la 13-14 ani, şi acest Dumitrache nu 
vorbea decât cu noi. Şi zicea: „Mă copii, mă, fiţi cuminţi, mă, că la noapte vine altul 
şi vedeţi voi pe dracu!”. Asta era vorba lui. Ăla e al dracu’, care venea. Cum eram 
într-un dormitor d-ăsta comun, era gălăgie, nu prea ascultam. Vă daţi seama că era la 
ora 9 stingerea şi noi pe la 10-11 pălăvrăgeam... Şi el, pe la geam: „Mă, tăceţi, mă, din 
gură! ”. Un om foarte cumsecade. 

Mie mi-a făcut şi-un bine, că eu aveam o problemă cu piciorul stâng. M-a prins într-o 
zi de Paşti o alarmă din asta şi am stat în tranşeu, într-o groapă cu apă. Şi am stat pe 
genunchiul stâng. Sigur, fiind tânăr, atunci n-am simţit, da’ ulterior, la Târgşor, m-am 
pomenit cu piciorul complect anchilozat, de nu mai puteam să calc pe el. Acolo, la 
Târgşor, am lucrat la războaie de ţesut pânză. Şi acest Dumitrache m-a văzut că merg cu 
o bâtă, că mă rezemam când mergeam la muncă, şi mi-a adus o sticluţă cu motorină, 
mi-a spus exact ce este şi mi-a zis să nu mă vadă nimeni când mă ung cu ea şi să stau ziua 
la soare când ies de la lucru. Domn'e, ştiţi că am scăpat de treaba aia? Cu această 
motorină, de la Dumitrache! E, acest lucru cred că-n toată ţara asta nu l-a făcut niciun 
gardian. Din contră, alţii te persecuta. De persecutat ne-au persecutat, dar acest om, 
spun eu, şi pe lumea ailaltă să-i dea Dumnezeu tot binele... 


Şi când v-aţi eliberat ? 
Prima dată m-am liberat pe 4 august 1949. Exact când s-a împlinit anul mi-au dat 
drumul. 


După eliberare aţi mai păstrat legătura cu foştii colegi ? 

M-am întâlnit după eliberare cu Robu Ioji şi i-am spus: „Ioji, de azi înainte nu te 
cunosc, nu mă cunoşti. N-avem ce discuta amândoi, vezi de treaba ta”. A fost singura 
discuţie. Cu alţii m-am mai întâlnit prin staţiune. Cu Tică Ştefănescu... De la distanţă ne 
dam bună ziua şi încolo nu stăteam de vorbă. 


Ați reuşit să vă găsiţi loc de muncă ? 

Da, întâi am fost la Ocniţa, unde se prepară saramura de sare, şi pe urmă m-a trecut 
la Govora. Fiind la Ocniţa, eram în comitetul sindical, eram responsabil cu partea finan- 
ciară sau cu întreceri socialiste, că ăstea erau problemele pe care mi le da mie sindicatul. 
Dar aveam o fată cu munca culturală care o susţineam. Şi-am făcut un ansamblu artistic 
la Ocnele Mari-Ocniţa, am dat spectacole, cu bufet, cu dans, am făcut pom de iarnă pe 
banii noştri, cadouri la oameni... Mă rog, tot în regulă, încât s-a dus faima. 

Mai târziu, am ajuns la Govora. Aici era un inginer cu munca culturală, care nu a 
făcut nimic, şi am fost dus acolo cu scopul să mă coopteze în comitetul sindical pe 
întreprindere. Aci erau 5000 mii de muncitori şi sigur că aveai de unde să alegi talente. 
Şi-am acceptat, şi am făcut un ansamblu artistic. Aveam cor, echipă de dansuri, orchestră 
cu 13 muzicuţe de gură, mandoline şi chitare, un bătrân cu ocarina. Din două în două 
săptămâni mă planifica PCR-ul Vâlcea să dau spectacole în diferite comune, că vroiau să 
facă colectivizarea. Şi când cetea polologhia lor nu se ducea nici dracu”, nu le venea 
nimeni. Aşa, oamenii veneau la spectacol la mine. Cetea ăla o juma’ de oră ce-avea de 
citit, şi dup-aia dam eu spectacolul. 

Mie-mi plăcea, mă ocupam, eram bun organizator, cântăm şi în cor cu ei ca tenor, dar 
n-aveam eu talentul să conduc şi coru’. Şi aveam ca dirijor pe un fost preot din Piatra 
Neamţ, stabilit în Râmnicu Vâlcea. 


284 EXPERIENŢE CARCERALE ÎN ROMÂNIA COMUNISTĂ 


Ca organizare am fost foarte strict. La Ocniţa am şi fost reclamat că am spus că cine 
intră în ansamblu” artistic, dacă nu vine la repetiţie, îi tai ziua de muncă. Şi-aşa am 
procedat, chiar şi cu fata unui secretar de partid, şi ăsta m-a reclamat la partid, la Ocnele 
Mari. A venit secretarul de acolo şi i-am spus: „Faceţi dumneavoastră muncă culturală 
cum vreţi. Eu aşa o concep: şi-a luat angajamentul să vină, a fost de acord că-i tăiem 
ziua, asta am făcut”. N-a mai zis nimic omul. Dar vă spun, am făcut în Ocniţa ce n-au 
făcut cadrele didactice... 


Când aţi fost arestat a doua oară unde eraţi ? 

În '58. Eram la Govora, pe șantierul ăla naţional, normator. M-a luat pe 4 septembrie 
1958. Stăteam în colonie, la locuinţe individuale, că erau şi 16 apartamente locuinţe 
individuale, şi stăteam şi eu acolo. La ora 12, când vroiam să ies din locuinţă, doi civili : 
„Tovarăşul Gândacu ?”. Zic: „Da”. Unul dintre ei a dat haina la o parte, mi-a arătat 
pistolul şi zice: „Suntem de la Securitate. Să nu faci nicio mişcare ! ”. „Vezi, domnule, 
de treabă, sunt om serios. Ce e? Poftiţi înăuntru ! ” Au intrat la ora 12 şi-au ieşit la ora 
9 seara. Între timp, toată colonia era înconjurată de Securitatea din Vâlcea. Aveam 
fetiţele una de 2 ani şi una de 4 ani, şi cea mare, din momentul când au intrat aceşti doi 
securişti şi a început percheziţia pân’ la ora 9, nu a mai stat un minut jos, numai cu ochii 
pe ei, cruntă... Parcă presimţea ceva rău. Parcă le spunea: „Bandiţilor, criminalilor, ce 
vreţi ? ”. Eu am stat liniştit că ştiam că n-am făcut nimic în ăştia 10 ani. Nu aveam nimic, 
nici discuţii, nimic absolut, că am evitat orice lucru. Unde am văzut că se discută ceva 
politică mi-am luat valea, n-am stat la discuţii. Deci mă simţeam complet curat. Nu mai 
spun că pe linie profesională am fost un legist: am ştiut unde să fur statul, să dau 
muncitorului, ca să nu îi ia banii înapoi. 

Mă-ntreabă unul din ei: „Dar dumneata nu scrii ?”. Zic: „Eu scriu, dar scriu numai 
la birou. Citesc şi scriu la birou. Nevastă-mea e acasă şi ea corespondează cu părinţii 
mei, cu ai ei. Eu nu am cu nimeni corespondenţă, numai cu părinţii”. Au tăcut din gură. 
Nevastă-mea citea foarte mult literatură. A luat foaie cu foaie să vadă, doar-doar or găsi 
ceva... N-a găsit absolut nimic. 

La ora 9 îmi spune unul dintre ei: „Mergeţi cu noi să daţi o declaraţie! ”. Vă daţi 
seama că nici n-am mâncat în timpul ăsta. Eu, fiind „Stan Păţitul”, vă daţi seama, m-am 
aşteptat că m-arestează. Zic: „Să-mi iau şi eu ceva schimburi”. „Nu-ţi trebuie nimic. 
Dai o declaraţie şi vii înapoi.” Într-adevăr, nu m-au lăsat să iau nimic, doar cu ce-am fost 
pe mine-mbrăcat. Şi am plecat. 


Unde v-au dus ? 

La Securitate la Craiova. Pe la 1-2 noaptea am ajuns la Craiova. În orice caz, eu am 
adormit în maşina lor. Vă daţi seama, tot stând încordat 9 ore lângă ei, eram obosit, am 
adormit. Am ajuns acolo, am intrat într-un birou, n-a durat nici 5 minute şi-a intrat un 
cetăţean, civil. „L-aţi adus, mă? ! ” „Da, l-am adus. El e Gândacu.” „Ştii, bă, pentru ce 
eşti aici?” „Nu ştiu, dom'le.” „Pentru ce-ai făcut.” „Dom'le, eu ştiu că pentru ce-am 
făcut am fost condamnat.” „Da, ai fost condamnat. Dar pe Robu Ioji l-ai spus, mă?” 
„Dom'le, eu ştiu că tot ce m-a întrebat Securitatea am spus.” Şi zice : „Bine, las” că de 
mâine vorbeşti tu ! ”. Şi cu asta a terminat cu mine. Ăsta era maiorul Toma Popescu!f. 


16. Toma Popescu, şeful direcţiei anchete penale la Craiova în 1959, şef al Inspectoratului de 
Securitate al judeţului Mehedinţi în 1968. Doina Jela, op. cit., p. 233; Florica Dobre 
(coord.), Securitatea. Structuri, cadre, obiective şi metode, 1967-1989, II, Editura Enciclo- 
pedică, Bucureşti, 2006, pp. 5, 71, 95. 

Era maior atunci, da' după procesul nostru l-a făcut colonel şi comandantul Securităţii 
de la Turnu-Severin. 

Şi cum a decurs ancheta ? 

Mi-a spus anchetatorul că a stat două luni în Govora şi-n Ocniţa să smulgă ceva 
material împotriva mea, şi n-a smuls măcar o vorbă împotrivă, numai cuvinte de laudă. 
Şi a zis c-am ştiut să joc teatru. Şi i-am zis: „Domnule anchetator, teatrul îl joci o lună, 
două, dar nu-l joci 10 ani, că n-oi fi eu chiar aşa de mare artist...”. Nimic. Lozinca lor 
la Securitate era să nu spună ca tine. 

Începeau cu „Dumnezeii mă-tii! ”. Şi, într-adevăr, când a-nceput anchetele, faptul 
că-mi spusese de Robu Ioji, mi-am dat seama că e arestat şi acu’ recunoşteam. Nu mi-a 
zis nimic de Popa Marin, care şi ăla făcea parte... n-am zis nimic de el, am tăcut din 
gură. Ei, dar au căşunat pe mine să spun că dirijoru” de la cor a fost legionar. „Păi, 
dom'le, dacă omul ăsta doi ani de zile cât l-am avut la cor nici măcar o vorbă n-a scos 
împotriva regimului, cum pot să spun eu aşa ceva?” Le-am spus: „Dom'le, chiar dacă 
mă omorâţi, eu nu vă recunosc aşa ceva. Nu vreau să-l am pe conştiinţă. Tot ce-am făcut 
v-am spus. C-am fost duşmanul comuniştilor, c-am făcut, c-am dres, da' nu am auzit de 
la acest om măcar un cuvânt împotriva regimului. Nu pot să spun acest lucru”. Ei vroiau 
probabil să-l agăţe, să aibe pe cineva să-l ţină de mână, şi cel mai indicat probabil că 
eram eu, că l-am avut dirijor, şi eram arestat. 

Vă şi băteau sau numai vă înjurau ? 

Anchetatorul mai puţin bătea, dar avea bătăuş. Venea mai târziu: „Ce face? Vor- 
beşte ? Semnează ? ”. „Nu semnează.” Mă lega pe o capră de mâini şi de picioare şi mă 
bătea la spate. Da în mine ca într-un animal. Trei nopţi am rezistat, m-am dus tot pe 
picioarele mele la celulă. A patra noapte şi a cincea au dat în mine şi probabil c-am 
leşinat pe capră, că m-au dus ei pe braţe. Stăteam în timpul ăla cu arhimandritul Băbuş 
Grigorie”, de la Patriarhie, arestat. El, săracu”, sta toată noaptea cu prosoapele ude pe 
mine. Dimineaţa, când mai îmi reveneam un pic, zicea : „Iar te-au omorât azi-noapte ? ”. 
Asta era vorba lui dimineaţa... Vă daţi seama că cinci nopţi pân’ la ora 12 eu stăteam 
încordat, că, dacă trecea ora 12 şi nu te lua, însemna c-ai scăpat în noaptea aia. Dar dacă 
te lua în perioada aia, de la 12, ştiai că intri la bătaie. 

Veni a şasea, a şaptea noapte, văzui că nu mai mă luă, zic: „Gata, s-au lămurit”. 
Treaba asta a durat, că a venit pe urmă şi ne-a făcut instrucţia procurorul civil care l-au 
adus, dar care făcea faţă de anchetator. Că m-a şi întrebat: „Ce-ai scris aicea recunoşti ? ”. 
„Păi recunosc.” „Ai fost presat? ” „Păi mai întrebaţi ? ” Zice: „Cum, te-au bătut ? ”. Eu 
sigur că... nici da, nici nu. Ce puteai să spui în faţa anchetatorului? Ştiau lecţia ei, da’ 
aşa, ca să facă băşcălie. Şi pe urmă s-a judecat procesul, parcă pe 22 august, în cinstea lui 
23... Şi am fost condamnat la 18 ani muncă silnică, 6 ani degradare civică şi confiscarea 
averii. Noroc că n-am avut avere pe numele meu ca să o confişte. 


Unde aţi executat pedeapsa ? 


17. Pr. Grigorie Băbuş (nume de mirean Gheorghe), născut la 3 iunie 1915 în Teişani, Prahova. S-a 
ocupat de organizarea Bibliotecii Sfântului Sinod al Bisericii Ortodoxe Române. Arhimandrit 
din 25 martie 1956. A fost arestat la 13 martie 1959 şi condamnat la 7 ani închisoare, pedeapsă 
majorată la 20 de ani muncă silnică. A executat pedeapsa în închisorile Jilava, Aiud şi Ostrov. 
A fost eliberat la 27 iulie 1964. Valeriu Anania, op. cit., passim; Vasile Manea, op. cit., 
p. 36; fişa matricolă penală din AANP. 

Din Craiova am fost expediat direct la Aiud. Eram circa 20-25 de oameni, cu fiare la 
picior, puse de la Craiova. La Aiud, am fost aşteptaţi în gară, în miez de noapte. Erau 
cel puţin 60 de caralii, de poliţişti, pe-o parte şi pe alta. Ne-a dus cu fiarele ălea, 
zdrăngăneau, şi ne-a repartizat la celule pe fiecare. 


Cât aţi fost închis la Aiud ? 

Am executat aproape 6 ani, la celulă aci şi la Aiud. La Aiud, în ultimul an m-a scos 
la muncă, da' am avut un noroc, să zic aşa, că nu m-a băgat în fabrică, în celelalte 
ateliere unde se lucra la normă, în acord, şi-am intrat la atelierul de regie, adică de 
întreţinere a puşcăriei. Aci aveam un maistru ardelean, un băiat foarte cumsecade, un om 
de meserie. Ăla s-a îmbolnăvit şi-a murit chiar acolo în spital. Şi căpitanul politic care 
răspundea de fabrică, unul Popescu, văzând, probabil, după dosar, că am liceul industrial, 
m-a propus maistru. Îmi spune : „Băi Gândacule, iei atelierul în primire ! ”. „Domnule 
căpitan, nu-l iau...” „Ba-l iei în primire ! ” „Nu-l iau, dom'le. Eu m-am săturat. Răspund 
de mine, nu vreau să mai răspund şi de alţii. Sunt sătul.” „Nimic. Aici faci ce spunem 
noi, nu ce vrei tu!” Şi-ntr-adevăr, am luat atelierul. 

Şi în '64 au început eliberările. Eu eram singurul care făceam şinele ălea care se pun 
la dosare. Când m-am dus la atelier nici nu ştiam să denichelez, da' m-au învăţat ăia. 
Căpitanul comanda câte-o sută, câte două sute de şine, şi asta însemna că pleca un lot 
de-o sută, de două sute... puteai să faci anumite legături. Aşa că eu cam ştiam mersul 
eliberărilor, da’ mi-am ţinut pentru mine, că nu aveam încredere în ceilalţi, ăsta-i 
adevărul. Şi căpitanul a văzut că nu discut despre asta şi câte şine fac... Singurul om în 
care am avut acolo încredere a fost părintele Morarul€, care mi-a fost profesor de latină 
la Orşova. 


Cât aţi fost dumneavoastră la Aiud se mai făcea reeducare ? 

Nu se mai făcea reeducare, dar făceai un fel de recenzie a unui roman. Dar romane 
în favoarea comunismului, de-ăstea politice. Ştiţi ? Şi-acolo în sală ţi se punea întrebări 
din autobiografie. Te lua ăia la întrebări şi te măcinau, că-ţi punea întrebări, şi, din 2-300 
Câţi erau în sală, tot se găseau 20 să-ţi pună întrebări, dacă nu mai mulţi. Aşa. Şi căuta 
să te prindă cu câte o chichiţă de-asta. Dar trebuia să fii foarte atent la răspunsuri dacă 
ştiai că undeva ai căutat să ocoleşti ceva. Da, au avut tot felul de metode, diabolice... Şi 
de la Aiud m-am eliberat, că s-a aplicat decretul 164. 

V-aţi găsit serviciu după eliberare ? 

M-au plimbat vreo două luni de zile fără serviciu: „Vino azi! Vino mâine! ”. Pe 
urmă mi-a spus normatorul-şef: „Dom'le, postul e, dar ăsta de la cadre te plimbă...”. 
Şi la regiune la Craiova era şef un oarecare Banu, fost muncitor la Şantierul Naval de la 
Severin. Era chestia aia cu stahanoviştii şi el a bătut 8 000 de nituri... Dar nu ştiu câţi au 
participat să-i dea la mână acolo, şi el doar punea picamărul şi „pac, pac, pac”. 

În fine, şi m-am înscris la el în audienţă. Într-adevăr, m-a primit, da’ nu i-am spus 
adevărul, i-am spus şi eu tot pe ocolite. Am zis: „Domnule, am cunoscut şi eu un 


18. Laurian Moraru, născut la 12 august 1904 în Cernaia, Mehedinţi. A fost arestat la 12 iulie 1952 
şi internat administrativ pentru 24 de luni. A executat pedeapsa în închisorile Valea Neagră, 
Borzeşti şi Oneşti. A fost eliberat la 1 iulie 1954. A fost rearestat la 24 mai 1958 şi condamnat 
la 20 de ani muncă silnică. A executat pedeapsa în închisorile Craiova, Aiud, Jilava şi Constanţa. 
A fost eliberat la 1 august 1964. Informaţii din fişele matricole penale din AANP. 

student, Nicuşor Popescu, ăsta a fost implicat, eu n-am ştiut de el, şi pe urmă el a fost 
arestat şi m-a băgat complice”. Nu ştiu dacă a crezut sau nu, treaba lui. Dar m-a întrebat 
cu cine am lucrat la Govora. Şi îi zic: „Domnule, ultima dată l-am avut şef de şantier 
pe inginerul Milovici Vasile”. „A, păi tovarăşul Milovici acuma-i director în Craiova.” A 
luat imediat telefonul să-i dea telefon lui Milovici. Milovici nu-i înghiţea pe-ai partidului, 
şi asta eu o ştiam dinainte. El avea un principiu. „Bă, cât faci treabă, toată lumea te ţine 
în braţe. Când nu... şi mie, dacă nu fac treabă, îmi dă cu piciorul în cur.” Exact aşa 
spunea. Şi era foarte categoric pornit pe ăştia politici. Şi mi-am zis : „Gata, când o auzi 
ăsta că intervine ăsta de la partid... n-am făcut nimic”. Îi zice Banu că e un tânăr din 
Severin şi Milovici îi spune: „Momentan nu am post, dar să chem normatorul-şef”. 
Normator-şef era unul Vulcănescu, pe care-l mai avusesem eu şef, mă ştia. Da’ între 
timp probabil Milovici l-a întrebat pe Banu: „Dar cum îl cheamă ?”. Ăsta, politicu”, 
Banu, zice: „Gândacu”. „O, să vină imediat încoa'!” Ăsta către mine: „l-auzi, 
domnule, du-te imediat acolo! ”. Mi-a spus adresa, pe Calea Bucureştiului, şi m-am dus. 
Erau toţi în birou, inginerul-şef, şefu'-contabil, normatoru'... „Ce-ai păţit, domnule ? 
Cum te-a luat, domnule, de la Govora?” Că, vă spun, am fost foarte bine văzut 
profesional, că mi-am văzut de treaba mea şi am fost şi activ, şi peste tot am fost. Asta 
a fost situaţia. Eu când intram pe şantier muncitorii fugeau ca puii de potârniche fiecare 
la locul de muncă. De multe ori şeful de şantier intra şi ei nici nu se sinchiseau. Ştia că 
dacă îi prindeam stând : „Ia, mă, ce făcuşi tu astăzi ?”. Făceam socoteala pe loc. „Azi, 
bă, nici apa pe care o bei n-o plătişi. Luna asta te ard, iei exact ce-ai muncit.” Ei, îi 
ameninţam, dar nu îi pedepseam... ca să facă treabă. La bani nu i-am atins, din contră, 
i-am ajutat, că în ultimul timp spuneau: „Mă, normatorul ăsta e-al dracu’, dar la bani 
nu ne atinge”. Şi aşa am fost toată viaţa mea. 

Cum v-aţi regăsit familia după eliberare ? 

Când am ieşit, am început să am alte necazuri, proces cu fosta nevastă... Am două 
fetiţe şi am vrut să le iau pe amândouă. În instanţa de la Severin am zis: „Dom'le, fiara 
care e fiară... şi când îi iei puii de lângă ea, te sfâşie. Eu ce trebuie să fac? ”. A început 
sala să murmure. Dădea judecătorul în clopoțel să tacă din gură. Lumea: „Uuuuu”. 
Zurbăia toată sala. Na, agitasem sala. Dar eram revoltat, nu puteam să mă abţin. Şi în 
recurs la Craiova mi-a spus motivul pentru care nu vroiau să mi le dea mie, că-s deţinut 
politic, şi că ce educaţie le fac... Şi fetele mele la ora actuală nu sunt încredințate nici 
mie, nici ei, că am scos-o imorală în proces. Fetele sunt la o mătuşă, sora lui mamă-sa. 
Şi de 42 de ani îmi duc viaţa de unul singur... Da’ am avut fete cuminţi: cea mare o am 
avocată în Bucureşti, a mică e economistă, e directoarea unei intreprinderi (sic ! ) tot în 
Bucureşti. 


Ce aţi simţit în timpul evenimentelor din decembrie 1989 ? 

În ziua Revoluţiei, când a plecat Ceauşescu, eu eram la ţară. Stăteam numai cu 
aparatul la urechi, cu „Europa Liberă”. Acasă dădeam încet, da' acolo eram izolat şi 
ascultam mai fără frică. Şi zic: „Gata, trebuie să se rupă aţa. Da’ ce fac eu, că ăştia de 
la Securitate ştie că sunt la ţară? Trebuie să plec”. Şi dimineaţa pân' la ziuă, deci 
pe-ntuneric, am plecat cu autobuzul de-acolo, de la ţară, şi am ajuns în Severin la 6, tot 
pe-ntuneric. Am intrat în bloc pe-ntuneric, nu m-a văzut nimeni. La ora 10 sună cineva 
la uşă şi insistă. Eu am un cumnat la Timişoara care avea cheile de la mine pentru când 
se ducea la ţară, să tragă acia. Şi m-am gândit c-a uitat cheile acasă şi probabil că bănuie 

că-s acasă şi de-aia insistă. Când deschid uşa, colonelul Parpală de la Securitate. Zice : 
„Sunt colonelul Parpală de la Securitate. Aş vrea să stau de vorbă cu dumneavoastră”. 
Zic: „Da, poftiţi înăuntru”. A intrat, s-a aşezat acolo, eu m-am aşezat aici. Da’ nu s-a 
aşezat până nu m-am aşezat eu, că asta era tactica lor, ca nu cumva să stai lângă ei. Şi 
zice: „Tovarăşu' Gândacu, dumneata ai păţit un necaz”. „Da, tovarăşu' colonel.” M-am 
gândit că zice de puşcărie. „Uite, fata dumitale de la Anvelope nu-şi vede de treabă”. 
Fata a mare era juristă acia la „Anvelope”, în Severin, şi toată Revoluţia a fost condusă 
de ea acolo. Şi când mi-a zis de fată, ca fiecare părinte, şi mai ales că ştiam ce metode 
au şi cum au arestat şi copii nevinovaţi, zic: „Dar ce s-a întâmplat? ”. Zice: „Ieri a fost 
văzută cu un tip suspect de la Timişoara”. „Domnule colonel, şi eu, şi oricare altul 
putem să stăm cu un tip suspect, aia ştiţi şi dumneavoastră, Securitatea, Miliția, care vă 
interesează. Ce ştiu fiecare ce-are în sufletul lui?” Ştii? „Nu, nu-i aşa, c-a mai fost 
văzută şi altădată.” Asta mi-a dat de-nţeles că deja era urmărită pas cu pas. Zic: 
„Domnule colonel, mă lăsaţi să stau eu de vorbă cu ea? Nu-i spun direct, că n-am cum, 
dar o s-o iau pe departe să văd cine vine...”. „Bine. La ora 5 după-masă să vii la 
Securitate.” La 3 ieşea ea de la serviciu, deci eu până la 4-5 trebuia să stau de vorbă cu 
ea şi la 5 să fiu la Securitate. Da’ n-am mai avut norocul, că la 11 şi-a luat zborul 
Ceauşescu şi aşa s-a încheiat... 


Eu vă mulțumesc mult. 
Să dea Dumnezeu să fie bine... care nu prea îl vedem îndată... 


Nicolae Ianăşi 


S-a născut la 8 aprilie 1933 în Vârciorova, judeţul Mehedinţi. Naţionalitatea : română. 
Religia : ortodoxă. Studii: Institutul de Construcţii Căi Ferate Bucureşti. Profesia : 
inginer constructor. A fost arestat la 10 septembrie 1958 şi condamnat la 20 de ani muncă 
silnică. A executat pedeapsa în închisorile Craiova, Galaţi, Periprava, Grind şi Strâmba. 
A fost eliberat la 28 iulie 1964. La data interviului, locuia în Drobeta Turnu-Severin. 
Interviu realizat de Andrei Lascu la 24 ianuarie 2008. Transcrierea şi tehnoredactarea 
interviului - Andrei Lascu. Editarea - Constantin Vasilescu. Interviul se află în AIO-IICCR, 
având cotele 321, 322. 


Domnule lanăşi, spuneţi-mi câteva cuvinte despre familia dumneavoastră. 

Da. Sunt fiul lui Dumitru şi Elisabeta Ianăşi, tatăl fiind impiegat de mişcare la CFR, 
iar mama casnică. Am avut trei fraţi - două surori şi un frate. Eu, personal, am făcut 
şcoala primară în comuna Vârciorova, patru clase, după care am făcut liceul în Turnu- 
-Severin, iar apoi am urmat Institutul de Construcţii Căi Ferate din Bucureşti. 


Cum puteţi explica conflictul dumneavoastră cu regimul comunist ? 

Păi să vă povestesc. În perioada liceului, nu ştiu care or fi fost calităţile mele 
personale, dar nişte colegi de liceu, cu un an mai mari decât mine, printre care un coleg 
cu calităţi deosebite şi un băiat foarte bun în cadrul liceului, Lucian Stoichiţescu!, m-a 
observat şi m-a racolat într-o organizaţie de elevi. Ca să spun sincer, la început nu mi-am 
dat seama de caracterul acesteia şi de alte substraturi, numai că se discuta despre 
naţiune, despre ţară, citeam cărţi cu caracter istoric şi, în acelaşi timp, purtam nişte 
discuţii legate de nenorocirile care începuseră să se abată asupra ţării noastre. Şi-n felu’ 
acesta m-am pomenit, ca să zic aşa, racolat într-o organizaţie ale cărei preocupări şi 
caracter nu-mi displăceau cu nimic. 


Organizația avea un nume ? 

N-avea un nume, însă avea un caracter educativ. Noi trăiam atunci momentele triste 
ale instaurării comunismului în România, ocupaţia rusească, teroarea în legătură cu 
vecinul de peste Dunăre, cu Tito. Pe vremea aceea, în liceu, dimineaţa la prima oră, în 
loc de rugăciune se citea articolul de fond din ziarul Scânteia, cu diverse interpretări. 
Mai mult, după ce s-a făcut trecerea de la UAER, Uniunea Asociaţiilor Elevilor din 


1. Lucian Stoichiţescu, născut la 22 septembrie 1931 în Plopi, Mehedinţi. A fost arestat la 
21 august 1958 şi condamnat la 23 de ani muncă silnică. A executat pedeapsa în închisorile 
Craiova şi Aiud. A fost eliberat la 30 iulie 1964. Informaţii din fişa matricolă penală din AANP. 

România, la UTC, au început excluderile, neprimirile în UTC, au apărut noţiunile de 
„Chiabur”, de „moşier” şi de „duşman de clasă”. Iar colegii noştri buni de clasă pe care-i 
avusesem ca prieteni şi ca fraţi, cum eram noi pe vremea aceea, deja începuseră aşa, pe 
nesimţite, să strecoare săgeți de genul de a nu discuta cu fiul de moşier, de a nu discuta 
cu fiul de preot, de a nu discuta cu chiaburul cutare... 

Aţi avut astfel de colegi care s-au raliat la noua politică ? 

Da, bineînţeles. S-au ridicat nişte colegi de-ai noştri, nu pot să zic mai buni sau mai 
răi la învăţătură, dar care deja începuseră să fie mari vedete politice în clasă. Eu, fiind 
copil de ceferist făceam parte din clasa de mijloc, nu eram nici moşier, nici chiabur, şi 
nu puteam să-nţeleg la vârsta aia în ce consta această separare. Dar erau unii care îşi 
luaseră rolurile în serios şi începuse aşa-zisa luptă de clasă. Numa”, bine, că aceste 
lucruri poate că se adânceau mai mult decât o eventuală, prealabilă educaţie de-acasă, de 
la părinţi, de a vedea cu alţi ochi comunismul şi nenorocirea care venea. 

Şi atunci, de unde aversiunea dumneavoastră faţă de regimul comunist ? 

Păi noi eram copii care trăisem perioada de război, şi, oricât ai fi fost de absent de la 
viaţa socială, nu puteai să nu fi fost cumva avizat despre comunism, despre Stalin şi despre 
nenorocirea care era în Rusia pe vremea aceea. Auzisem noi despre colhozuri şi despre 
mâncatul la gamelă, despre înşiratul la coadă, despre toate nenorocirile pe care le trăiau 
ruşii, dar care la noi în ţară păreau pur şi simplu nişte absurdităţi. Dar eram suficient de 
mari ca vârstă ca să fi trăit ocupaţia rusească şi să fi văzut bestiile acelea de ruşi care-au 
venit la noi în ţară şi care alergau ca turbaţii, beţi pe ulițele satelor, pe străzile oraşelor, 
după femei, după furat... „Davai ceasu' ! Davai hazaica ! ” Acestea erau nişte lucruri çare 
în mintea noastră de copii, în sufletele noastre, cât înţelegeam noi, nu se putea să nu fi 
fost prezente. Dau aceste relaţii ca să înţeleagă oamenii că un om care nu făcea parte 
dintr-o clasă socială neprivilegiată sau urmărită atunci, că eu nu făceam parte dintr-o 
astfel de clasă, nu putea să stea absent sau să nu vadă nenorocirea care intra în ţară. 


Ați continuat activitatea în cadrul organizaţiei şi în facultate ? 

Nu. Activitatea asta a fost doar la liceu, din anul 1948 până în 1951 când am terminat 
liceul, iar după aceea, ducându-mă la facultate, relaţiile cu colegii de liceu s-au terminat, 
ca să zic aşa. Poate că ne mai întâlneam câteodată când veneam acasă în vacanţă, dar eu, 
fiind din comuna Vârciorova, foarte multe din vacanţele de student nu le petreceam în 
oraş, cu toate că aveam casă în Severin, le petreceam la ţară. Şi-aşa că relaţia asta cu 
prietenii şi colegii de liceu a fost oarecum epuizată, abandonată în perioada celor cinci 
ani de facultate. Iar apoi am terminat facultatea şi am intrat în producţie. 

Cum v-aţi încadrat în câmpul muncii, în aceste condiții ? 

Modul în care priveam lucrurile, Partidul Comunist şi toate „realizările” partidului 
din ţară nu m-a oprit ca din punct de vedere profesional să-mi fac meseria cu toată 
conştiinciozitatea şi să fiu bine apreciat în activitatea mea, dar nu am participat absolut 
cu nimic la activitatea politică, în sensul că, deşi în mod automat eram utecist, cum era 
pe vremea aia, că utecist fusesem şi-n timpul facultăţii, nu m-am mai amestecat. Cu toate 
că au încercat să mă târască în diverse funcţii de-astea de UTC, de UTM, nu m-am 
amestecat în viaţa politică. 

În 1958 ajunsesem destul de bine plasat profesional, dar am plecat de la Gura-Barza, 
de lângă Brad, la Timişoara, special ca să mă înscriu la a doua facultate. Şi lucram pe un 
şantier de construcţii la Pădurea Verde, eram şef de lot, lucram cu „pânzele sus” şi mă 
pregăteam, pentru că toamna urma să mă înscriu la a doua facultate. 

Povestiţi-mi, vă rog, cum a fost momentul arestării. 

Da. Într-o după amiază m-am pomenit că un muncitor de pe şantier vine însoţit de un 
to'arăş cu cravată căruia îi spune: „Dânsul este tovarăşul inginer lanăşi”. „Ooo, vă 
Salut ! ”, zice tovarăşu'... Părea un tip foarte amabil, simpatic. „Domnul Ianăşi, un coleg 
şi prieten de-al dumneavoastră v-aşteaptă la poarta şantierului. O surpriză ! ” Şi bineînţeles 
că eu, care n-aveam nimic pe conştiinţă, că nu făcusem absolut nimic rău nimănui şi 
n-aveam absolut de ce să mă tem, am pornit cu el din şantier spre poartă. Era în 10 sep- 
tembrie 1958, o zi de toamnă din aia cam spre vară, şi eram îmbrăcat în pantaloni scurţi 
şi-ntr-o cămaşă subţire cu mânecă scurtă. Dar, trăind şi crescând pe marginea Dunării, 
pe zonă de frontieră, îmi rămăsese un reflex din ăla, un automatism inexplicabil, că 
atunci când mă schimbam de hainele de oraş în pantalonii scurţi şi bluza de şantier, îmi 
mutam şi buletinul în buzunarul din spate al pantalonilor scurţi. Pare absurd, da” aşa era. 

Şi pornesc cu el spre poartă discutând şi prezentându-i aşa, ca unui musafir, aspecte 
din şantier. Bineînţeles că cei 2-300 de metri cât am avut de parcurs s-au desfăşurat 
foarte uşor şi, când am mai avut vreo 5-6 metri până la poarta şantierului, la stradă, 
m-am pomenit că domnul ăla amabil îmi trânteşte, aşa, o labă pe umăr şi zice: „Bă, ai 
buletinu' la tine! ?”. Aspectul, gestul şi toate astea, pur şi simplu m-au... m-au lăsat 
picioarele. Ştii? Adică m-a trecut, aşa, un fior cald. Dar în mod automat am dus mâna 
la buzunarul de la spate şi am zis: „Îl am”. Şi el zice: „Bine...”. Şi numa’ am călcat 
pragul porţii şantierului, unde era un IMS; acolo erau încă doi securişti şi şoferul, 
îmbrăcaţi în haine militare, că el era în haine civile. Şi zice: „Ăsta este! ”. Şi m-am 
pomenit, aşa, luat ca pe sus şi băgat în IMS, un Overland din ăla. Şi a început ăla să 
danseze pe străzile Timişoarei şi, mă rog, după nişte manevre, m-au băgat undeva, pe o 
poartă metalică, la Securitatea din Timişoara. În clădirea respectivă am lucrat dup-aia, 
după eliberare. Acuma sunt şi copiii mei în Timişoara, dar n-am avut curiozitatea, în 
50 de ani, să mă duc să văd cum arată clădirea aia a fostei Securităţi. 


Cum au decurs lucrurile la Securitatea din Timişoara ? 

M-au băgat într-o cameră şi am stat acolo cam o oră jumate-două şi, după asta, m-am 
pomenit cu tovarăşul ăla care mă adusese, tot în haine civile, că se-aşază la o masă şi 
începe poezia pe care o voi auzi repetată dup-aia ani de zile: „Tata, mama, anul naşterii, 
locul naşterii... ”. Şi-aşa mai departe, datele astea personale, după care mă pomenesc că 
individul bagă mâna în buzunarul din dos al hainei, scoate o foaie de hârtie, o desfăşoară 
şi-mi citeşte de pe ea, spre stupefacţia mea, 10-11 nume ale colegilor mei din liceu, din 
clasa mai mare şi din clasa mea. Şi niciun nume greşit din foştii colegi de liceu, exact ăia 
cu care fusesem amestecați în activitatea de cu 10 ani în urmă. Activitatea aia fusese cam 
prin '48-'50, '51, că-n '51 am terminat liceul, iar acuma noi ne aflam în 1958, deci după 
10 ani! Şi mă întreabă: „Îi cunoşti pe-ăştia ? ”. La care eu am făcut aşa, un zâmbet d-ăla 
mânzesc, ca să zic aşa, că mi-am dat seama imediat despre ce este vorba, şi zic: 
„Domnule, îi cunosc...”. Dintre colegii mei de liceu erau oameni care după aceea, în anii 
de facultate, ajunseseră mari în UTM-ul pe ţară, era tovarăşul Burtică? care ajunsese nu 
ştiu ce... Ar fi fost o tâmpenie din partea mea să zic că nu-i cunosc. Mă rog, poate, cum 


2. Cornel Burtică, născut la 3 septembrie 1931 în Zegujani, Mehedinţi. Membru al CC al PCR 
(12 august 1969-8 octombrie 1982); membru supleant al Comitetului Executiv al CC al PCR 
(21 iulie 1972-28 noiembrie 1974); membru al Comitetului Politic Executiv al CC al PCR 
(28 noiembrie 1974-8 octombrie 1982); membru al Secretariatului CC al PCR (28 noiembrie 
1974-23 noiembrie 1979). Florica Dobre (coord.), Membrii CC..., pp. 121-122. 

zic anumiţi „eroi” din zilele noastre, să fi zis atunci: „Hai, domnule, ia-mă la poceală, 
bate-mă ca să-ţi spun! Bate-mă o săptămână să-ţi spun unul şi dup-aia pentru 10-11 să 
mă mai baţi 10-11 săptămâni ca să fac pe erou’ naţional”. Eu spun lucrurile aşa cum au 
fost. Bineînţeles, în naivitatea mea, ştiind că n-am făcut nimic rău, eram liniştit. Şi, plus 
de asta, erau nişte gânduri foarte curate şi foarte benefice în mintea mea şi a oricărui 
român pentru ţară. Şi zice ăsta: „Da’ ştii despre ce-i vorba ?”. „Păi, aş fi tâmpit să spun 
că nu ştiu despre ce-i vorba! Dar ce mă întrebaţi dumneavoastră e un lucru perimat. E 
o problemă de-acum 10 ani, când eram nişte copii.” „Eee, vezi tu pe dracu” ! ” Bineînţeles 
că n-a insistat mai mult. Şi cu asta discuţia s-a terminat. 


Şi ce s-a întâmplat după acest interogatoriu ? 

M-am pomenit că m-a dus într-o celulă în subsolul Securităţii din Timişoara, mă rog, 
nu mai spun acuma că era insalubră, fără lumină. Aici mai era un tânăr în patul de jos, 
eu eram în patul de sus. Pe paturi, saltelele erau ude şi putrezite. Imediat cum am intrat 
în celulă, respectivul a năvălit asupra mea să mă tragă de limbă, el prezentându-se c-ar 
fi un tânăr sârb care a vrut să vină în România şi l-au prins românii şi l-au băgat aici. Da’ 
bineînţeles că mi-am dat seama că era un tip care trebuia să mă tragă de limbă. A încercat 
în fel şi chip, mă rog, mi-am dat seama despre ce este vorba, am evitat discuţiile, vorbind 
despre nişte probleme cu totu” generale, iar a doua zi m-au luat şi m-au dus la Securitatea 
din Craiova. 

Aici am ajuns cred că pe 11 septembrie seara. Şi am stat în anchetă timp de aproape 
un an de zile, deci din 10 septembrie 1958 până-n 22 august 1959. În acest timp am fost 
stors şi întrebat în fel şi chip, dar probabil că am avut norocul să fi fost arestat după ce 
fuseseră depistaţi toţi, deci n-a mai fost nevoie să mai găsească alte detalii. Dar bineînţeles 
că am fost anchetat în încercarea de a corela diverse situaţii. 


Cine erau anchetatorii, aţi putea să-mi spuneți ? 

Cred că ancheta a fost făcută de un căpitan, pe vremea aia, Iovan Constantin, în 
coordonarea celebrului maior Popescu Toma?, care a fost şefu' anchetei, şi — cum să 
spun eu? - criminalu' judeţelor Mehedinţi, Gorj, Dolj, Olt. O bestie pe care am avut 
ocazia să o cunosc mai îndeaproape, pentru că a ajuns şi comandantu' Securităţii şi 
Miliției din județu’ Mehedinţi. Dar asta cu mult după procesu’ nostru, când deja ieşisem 
din închisoare. Era un tip inteligent, foarte bine pregătit, ca să zic aşa, dar un ordinar 
care pur şi simplu a stors şi a omorât multe, multe, multe suflete omeneşti din Oltenia. 
Acesta era Popescu 'Toma. 


Aţi fost maltratat de anchetatori în toată această perioadă ? 

Cu toate că, zic eu, în mod normal n-avea ce să mai scoată de la mine, dar bătaie am 
luat suficientă şi tortură din asta cu electricitate... Mi s-a pus curent electric la nas, la 
urechi... Nu mai spun, că nu vreau să fac pe eroul. În fine, probabil că tovarăşul ăla care 
poate mai trăieşte şi are copii în Craiova, Iovan Constantin, voia să-şi arate talentele de 
anchetator. 

Despre ce vă întrebau în anchetă ? 

Despre colegi. Lotu’ nostru, până la urmă, la proces, a fost format din 40 de oameni. 
Totuşi, din 40 de oameni eu cunoşteam doar 11, şi nu m-a întrebat nici de ăia 11 de toţi. 
M-a întrebat strict numai de colegii de la Liceul „Traian”, dar eu mai cunoşteam şi de 


3. A se vedea nota 16, la p. 284. 

la Şcoala Normală, de la Liceu’ Industrial, dar de ăia nu m-a întrebat nimic pentru că, 
probabil, n-avea ce să afle de la mine mai mult decât ştia. Totuşi, îşi găseau suficiente 
motive ca să te tortureze, să te omoare şi să te scoată la anchetă de trei-patru ori pe zi 
sau să te lase 3-4 săptămâni de zile nechemat numai ca să clocoteşti în tine, ca să te vaiţi 
de ce-o mai urma. 

La Craiova aţi stat singur în celulă sau v-aţi mai întâlnit şi cu alți deţinuţi ? 

Am stat şi cu alţii. Am avut, de exemplu, ocazia să stau în celulă cu părintele 
Veniamin‘, preotul mănăstirii Tismana, care mai târziu, după eliberare, a ajuns episcop 
de Râmnicu Vâlcea. Un om care a fost pur şi simplu trimis de Dumnezeu în celulă cu 
mine ca să mă ajute sufleteşte să trec peste nenorocirile de care am dat. Bine, sunt mai 
mulţi cu care am stat. Am mai stat cu un avocat din Craiova, Mateiaş”, care era la a doua 
arestare. Am stat şi cu mulţi oameni simpli. Primul care m-a primit în celulă a fost moş 
Pavel, absolvent al clasei I primare, pe care-l bătea Securitatea şi-l chinuia ca să spună 
ce i-au promis cei de la social-democraţii lu’ Titel Petrescu. Îi promiseseră că-l pun 
„guard” la primărie şi, pentru această „înaltă funcţie politică” de „guard” la primărie, 
i-au dat 20 de ani muncă silnică! Am avut în celulă plutonieri, am avut avocaţi, adică 
oameni din toate păturile sociale, şi pot să zic că toţi au fost oameni de o demnitate 
deosebită şi poate că această structură morală a oamenilor cu care am fost în închisoare 
ne-a ajutat să trecem prin toate nenorocirile şi încă să rămânem cu mintea întreagă. 

În fine, de pe la sfârşitul lui februarie-începutul lunii martie 1959, după şase luni de 
stat la celulă, la Securitate, probabil că terminându-se o parte importantă a anchetei şi 
având ei alte elemente la dosar, pe noi, cei pe care nu-i mai scoteau des la anchetă, ne-au 
luat şi ne-au dus la puşcăria din Craiova, unde, probabil, luase o aripă şi Securitatea. 
Cred că aici trimiteau anchetaţii de la Securitate şi-i ţineau acolo, într-un depozit, până 
la proces. 

Descrieţi, vă rog, condiţiile de detenţie de la penitenciarul din Craiova. 

Un an am stat la celulă acolo, şi la un moment dat ajunsesem ca într-o celulă cu două 
paturi să fim băgate cam 10 persoane. Dormeam câte doi într-un pat, iar restul dormeau 
pe jos, pe scândură, cu picioarele băgate sub pat, unul lângă altul de nu te puteai mişca 
unv’ de pe-o parte pe alta! Şi de la ora 6 dimineaţa până la ora 10 seara ne ţineau pe 
marginea patului. În plus, nu ştiu de unde era puşcăria de la Craiova dotată cu o fabrică 
de ploşniţe, care în timpul zilei nu se vedeau pentru că, probabil, eram şi noi în picioare, 
dar noaptea, când cădeam răpuşi de oboseală, porneau pe pereţi, ajungeau pe tavane, că 
era becul permanent aprins în cameră, şi cădeau ca picăturile de apă pe corpurile 
noastre. Noi trebuia să stăm în celulă numai în chiloţi şi cămaşă, pentru că era şi iarna, 
şi vara atât de cald de la căldura corpurilor noastre, încât nu puteam să ne mai acoperim 


4. Vasile (Veniamin) Nicolae (1920-1981). Protosinghel de la Mănăstirea Polovragi. A fost arestat 
la 24 martie 1958 şi condamnat la 25 de ani muncă silnică. A executat pedeapsa în închisorile 
Craiova, Timişoara, Oradea, Aiud şi Ostrov. A fost eliberat la 3 august 1964. După eliberare, 
a slujit la Arhiepiscopia Craiovei şi a devenit arhiereu vicar la Buzău. Vasile Manea, op. cit., 
p. 180; fişele matricole penale din AANP. 

5. Ion Mateiaş, născut la 11 noiembrie 1911, în Tencănău, Dolj. Avocat. A fost'arestat în 1950 şi 
condamnat la 1 an închisoare corecțională. A executat pedeapsa în închisorile Craiova, Jilava 
şi Aiud. A fost eliberat la 7 decembrie 1951. A fost rearestat la 11 ianuarie 1959 şi condamnat 
la 20 de ani muncă silnică. A executat pedeapsa în închisorile Craiova, Aiud şi Ostrov. A fost 
eliberat la 3 august 1964. Informaţii din fişa matricolă penală din AANP. 

cu ceva. Era groaznic. Şi pur şi simplu simţeai furnicăturile pe carne de la ploşniţele 
respective... 

Dar cum vă explicaţi că eraţi aşa mulți deținuți politici într-o celulă atât de mică ? 
Nu era spaţiu suficient în închisoare ? 

Să vă spun un aspect. Din martie 1959, de la ora cinci jumătate-şase dimineaţa se 
auzea o rumoare aşa, ca de la o lume adunată. Veneau maşinile Securităţii în timpul 
nopţii, pentru că se făceau arestări masive printre ţăranii din judeţu' Mehedinţi, şi-i 
aduceau ca să le însceneze procese, ca să bage teroarea şi să realizeze marele vis şi 
marele angajament al tovarăşului Gheorghiu-Dej, de colectivizare integrală a agriculturii 
până în 1960. Deci începuseră o campanie din asta de arestări şi pur şi simplu nu mai 
aveau loc în Securitate şi-n puşcăria din Craiova de masele de oameni pe care le arestau 
din toate satele şi comunele judeţului. Şi ăsta a fost doar un aspect. 


Când şi în ce condiţii s-a desfăşurat procesul dumneavoastră ? 

Procesul a fost în 22-23 august 1959, când ne-am pomenit legaţi la ochi, adică cu 
ochelarii ăia pe ochi, buluciţi din celulă la un camion şi duşi la tribunalu’ de la Craiova, 
înconjurați din toate părţile de caralii. Şi acolo ne-au dus îmbrăcaţi în haine vărgate. 
Deci, înainte de a fi condamnaţi, noi deja eram îmbrăcaţi în haine de puşcărie. Şi în 
momentu' când am călcat pragu’ sălii de judecată erau nişte caralii la uşă care ne 
smulgeau ochelarii, ca ăia din sală, aşa-zisa asistenţă, să nu vadă că noi am fost ţinuţi 
legaţi la ochi. 

Şi nici n-aveam voie să şuşotim sau să vorbim unul cu altul, fiindcă noi nu ne 
văzusem niciodată în timpul anului de anchetă. În fine, procesul a fost un râs de lume ! 
A fost un procuror care a început acel rechizitoriu, vă spun textual: „O bandă înarmată 
cu trotil, fitil şi chibrit, care vrea să răstoarne regimul democrat din România ! ”. Ăştia 
eram noi, şi aşa a început rechizitoriul bestia aia de procuror, care, mă rog, aşa îşi făcea 
datoria faţă de patrie. 


Ați avut avocat ? 

Bineînţeles ! Erau şi avocaţi aduşi din oficiu, şi mi se pare că au fost şi doi avocaţi 
angajaţi de familii. Dar avocaţii nu aveau voie să facă o apărare normală, ci doar să vină 
să zică: „Domnule preşedinte, onorată instanţă, inculpatul a săvârşit... a făcut... a 
dres... dar vă rog să ţineţi cont de tinereţea lui”. Adică ne incrimina. În asta consta, de 
fapt, apărarea. Apărarea era 90% acuzare şi, să zicem, 10% sau 1% apărare. 


Ce condamnare aţi primit ? 

Eu am primit 20 de ani. 

Şi după proces ce s-a întâmplat ? 

În fine, a fost o uşurare pentru noi când s-a terminat bâlciul ăsta de proces. Pot să 
spun că, în toată viaţa asta a oamenilor, unde-i rău poate fi şi mai rău, dar unde-i rău 
poate fi şi mai bine. În momentul în care s-a terminat cu procesul, ne-am pomenit luaţi 
din celulele de la Securitate şi băgaţi într-un salon, o sală mare, în care erau, într-un colţ, 
patru paturi suprapuse, cu trei niveluri. Şi în sala aia cred că erau vreo 200 de oameni. 
Cred că atâţia erau. Şi cum să vă spun? Dacă vrea cineva să facă exact calculul câţi 
eram, poate să ia suprafaţa ocupată de corpul unui om culcat pe-o dungă, pe podea, şi 
să calculeze câţi intrau în sala respectivă. Ştiţi? Că noi noaptea dormeam unul lângă 

altul pe pardoseală, fără niciun fel de pătură sau ceva, în chiloţi şi-n cămaşă, şi pe 
paturile alea erau cei foarte bătrâni şi bolnavi. Dar faptul că treceam de la celulă, unde 
nu văzusem feţe de oameni decât din când în când, şi intram în masa asta de oameni din 
toate colţurile judeţului Mehedinţi era, oarecum, liniştitor. Şi ne-am întâlnit acolo şi cu 
foştii colegi de lot, da” nu cu toţi, doar cu o parte, pentru că cei care au putut fi încadraţi 
după proces într-o coloratură politică nu au mai venit acolo. În sala asta „generală” am 
fost numai noi, care eram încadraţi la „CR - Contrarevoluţionari”, şi nu eram socotiți 
nici ţărănişti, nici liberali, nici legionari. E adevărat că între noi, acolo, erau şi nişte 
ţărănişti, dar probabil că ăştia care erau declaraţi ţărănişti sau liberali nu prezentau un 
pericol aşa de mare pentru comunism cum l-ar fi prezentat legionarii, fiindcă am văzut 
după aceea că pe-ăştia i-au băgat complet separat. Şi cei care au fost în lot cu noi, dacă 
au fost încadraţi legionari, au fost băgaţi separat şi de-acolo trimişi direct la Aiud. 


Cu ce vă umpleaţi timpul acolo în sala asta mare ? | 

Acolo pot să spun că a fost o perioadă pentru noi exact ca o trecere în sens invers — 
din iad în purgatoriu, la o stare mult mai bună. Adică ne-am îmbătat de fericire că ne-am 
văzut. Erau unii arestaţi după ce-am fost arestaţi noi, şi de la ei am mai aflat noutăţi. Şi, 
ca să ne facem de lucru, nişte colegi făcuseră ace din sârmă, şi am făcut acolo un fel de 
cooperativă de reparat ciorapi, haine. Îi concuram pe ăia care făceau aceleaşi activităţi 
pe pâine sau pe turtoi, noi făcându-le gratis. Era o treabă cu care îţi ocupai timpul. 
Seara, când se linişteau caraliii, mai spuneam romane. Era o viaţă de colectivitate de-aşa 
natură încât pur şi simplu era mai uşor de suportat decât starea de la celulă. 

Ați întâlnit aici şi personalităţi politice ? 

Da, aici i-am cunoscut pe unii dintre marii conducători ai Partidului Naţional Țără- 
nesc ; era secretarul general al partidului, erau mai mulţi. Tot în salonul ăsta era 
colonelul Popovici”, fost prefect al Odessei, care fusese condamnat ca criminal de război 
şi urmărit. Şapte ani a stat într-un butoi, băgat într-o şură de-asta, de paie, de coceni, şi 
nu ieşea decât noaptea să facă câţiva paşi, să facă mişcare. Şi după şapte ani de zile l-au 
prins, la Polovragi, şi cu el au mai băgat un lot de vreo 40-50 de persoane, toţi cei care 
contribuiseră la ascunderea lui. Erau acolo oameni care pur şi simplu făcuseră istorie în 
ţara asta românească. 


6. Nicolae Penescu (1897-1981), fost ministru de Interne (4 noiembrie-S decembrie 1944). A fost 
arestat la 14 iulie 1947 şi condamnat la 5 ani închisoare, pedeapsă majorată ulterior la 8 ani. 
A fost eliberat în 1955 cu domiciliu obligatoriu în Bărăgan. A fost rearestat la 28 august 1959 
şi condamnat la 10 ani închisoare corecțională. A executat pedeapsa în închisorile Jilava şi 
Sighetu Marmaţiei. A fost eliberat la 28 iulie 1964. A emigrat în 1968 şi din cauza rolului său 
în contestarea regimului comunist din România a fost victima unui atentat cu un colet-capcană 
în 3 februarie 1981. Cicerone Ioniţoiu, Victimele terorii comuniste. Dicţionar. P-Q, pp. 162-164; 
fişele matricole penale din AANP. 

7. Iulian Popovici, născut la 20 august 1892 în Craiova. Colonel. Prefect al Poliţiei Odessa în 
1942, inspector de jandarmi la Balta în 1944. A fost arestat în 1945, judecat şi achitat. A fost 
rearestat în februarie 1950 şi închis la Jilava şi Aiud. După eliberare, a stat ascuns o vreme la 
Mănăstirile Polovragi şi Govora. A fost rearestat la 6 martie 1959 şi condamnat la detenţie grea 
pe viaţă, pedeapsă redusă ulterior la 25 ani muncă silnică. A executat pedeapsa în închisorile 
Craiova şi Gherla. A fost eliberat la 28 iulie 1964. I. Ciupea, V. Ţârău, F. Olteanu, A. Dobeş, 
R. Fürtös, C. Budeancă, op. cit., III; fişa matricolă penală din AANP. 

Şi cât aţi stat în aceste condiţii ? 

Păi am stat în situaţia asta până pe la sfârşitu' lui noiembrie 1959, când ne-am 
pomenit într-o zi că s-a deschis uşa şi-a venit „sărbătoarea cea mare”. A apărut în uşă un 
caraliu şi a început să ne strige numele şi să ne transmită condamnările. Şi când mi-a 
venit şi mie rându' am auzit „20 de ani muncă silnică şi 8 ani interdicţie corecțională”. 
Vă daţi seama ? Am zis „sărbătoare” pentru că, aşa cum e făcută firea omenească, chiar 
dacă auzisem de la cei dimprejur care era atmosfera şi care era dărnicia Partidului 
Comunist, parcă tot mai aveai speranţă, ştiind că n-ai făcut nimic, că strigă unu’ şi că-ţi 
dă drumu' acasă. Speranţa este elementu' care te ţine în viaţă. Dar când ai auzit 20 de 
ani, deja m-am dus cu gândul la cum voi fi eu la 45 de ani când voi ieşi din această 
închisoare. În fine. 

Şi ce s-a întâmplat după aflarea sentinţei ? 

Într-o zi ne-am pomenit că cei care aveam de la 15 ani în sus am fost chemaţi afară 
şi ni s-au pus lanţuri la picioare. Ne-au legat câte doi în lanţuri bătute cu nituri pe 
picioare şi ne-au împărţit şi haine, că era sfârşit de noiembrie, deşi noi în salonul ăla 
stăteam tot în chiloţi şi-n cămaşă. Şi ne-au dat haine de-astea de puşcăriaş, şi-a doua zi 
ne-au dat câte-un pachet în care era slănină din aia cu sare multă pe ea, nişte marmeladă 
şi pâine... şi era zvonu' că plecăm undeva. Da’ unde plecam ? Şi ne-au luat şi, îmbarcaţi 
în camioane, ne-au dus în gara de la Craiova, ne-au băgat buluciţi în nişte vagoane din 
ălea, speciale pentru transport deţinuţi, un fel de vagoane-dubă, da' cu un fel de 
compartimente, aşa, încât efectiv stăteam unul peste altul. Şi am plecat, da’ nu mai ştiu 
să spun cât a durat drumul... 

Unde aţi fost duşi ? 

La Galaţi, acolo ne-au dus. Când am ajuns, am fost daţi jos din tren şi duşi cu 
camioanele în „raiul de puşcărie de la Galaţi”. Zic „raiul de puşcărie” pentru că Galaţiul 
nu era puşcărie politică, era puşcărie, pe vremea aia, de drept comun. Caraliii nu erau 
instruiți ca să lupte cu bandiții politici contrarevoluţionari, se purtau civilizat. 


Care erau condiţiile de aici ? 

Păi ne-au băgat în nişte saloane, ca să zic aşa, mari, nu mai eram înghesuiți ca la 
Craiova. Şi atuncea am auzit, lucru extraordinar, după un an de zile, cum e vocea unui 
om, pentru că la puşcărie la Craiova tot timpul nu se vorbea decât în şoaptă. Stăteai cu 
un om în cameră sau în celulă un an de zile, dar nu ştiai care-i vocea lui, pentru că 
n-aveai voie să vorbeşti decât în şoaptă. Ei, la Galaţi am ajuns şi noi să vorbim cu voce 
tare, mai ales că saloanele comunicau între ele. Romanţe, doine, cântece, poveşti, 
discuţii. Cum să vă spun? Parcă era raiul. Pur şi simplu era o altă lume. 

Aţi putea aproxima cam care era atunci numărul deţinuţilor de la Galaţi ? 

Păi cred că eram, probabil, foarte mulţi în puşcărie, dar în saloanele ălea 'cred că 
eram vreo 400-500 de oameni. Să vă spun şi o chestie hazlie, ca să zic aşa. Ne scoteau 
ziua o dată în curte, că era o curte interioară, şi ne puneau să ne plimbăm. Şi eram în şir 
de câte unv’ şi ne învârteam în perimetrul curţii ăleia interioare în timp ce caraliii stăteau 
într-un colţ, acolo. Şi aud o discuţie între doi caralii: „Bă, îi vezi p-ăştia, bă? Ăştia sunt 
politici, bă! Bă, se zice că printre ei ar fi şi miniştri, bă! Bă, sunt şi intelectuali, bă, au 
şi şcoală de liceu ! ”. Ştiţi? „Au şi şcoală de liceu.” Adică ministru, ministru, da’ are şi 
„şcoală de liceu” ! Asta era în mintea lor. 

Şi cât aţi stat la Galaţi ? 

Ne-au ţinut acolo vreo două-trei săptămâni, iar apoi am fost luaţi şi îmbarcaţi pe 
celebrele bacuri. Erau nişte şlepuri din astea de tablă, fără absolut nicio amenajare pe 
pereţi, adică tablă pe interior, tablă şi în mijlocul încăperii din bac. Era o scară de lemn 
de vreo şase metri care cobora până în fundul bacului şi în dreptul ei era construită o 
sobă din cărămidă, lângă care era un maldăr de stuf. Paturi erau câte trei şi nu era nicio 
lumină. Singura lumină care intra în incinta asta era cea care venea de la un chepeng de 
sus, de la trapa de intrare. Ne-a băgat acolo şi bineînţeles că la început a fost frig, da’ 
dup-aia nu mai era nici aer, că era închis tot. Acolo, toată comunicarea spre exterior era 
trapa aia de un metru pe un metru sau cât o fi fost uşa aia pe care coboram noi înăuntru. 
Şi după un timp au pornit bacurile în contra apei. Se auzea numai fâşâitul apei pe pereţii 
de tablă. 


Dar unde aţi fost transportaţi ? 

La Periprava. Am auzit după fâşâitul apei când s-au oprit bacurile din mers, că 
altceva n-aveai ca element de reper, şi când s-a deschis trapa aia de sus a început aerul 
rece de-afară să facă un condens aşa, ca un norişor, acolo, la capătul scării. Mi-aduc 
aminte de un lucru de-acolo. Erau între noi din ăia mai vechi, mai cu ştiinţă de carte 
într-ale puşcăriei, care se băgau la scosul tinetei, la treburi din astea. Mă-nţelegeţi ? Şi, 
văzându-i pe ăia cum urcă şi coboară, am încercat şi eu să urc până sus, să văd cum e 
aerul, şi când am ajuns la jumătatea scării mi-a venit rău! Aerul de-afară m-a tăiat 
dintr-o dată şi abia am coborât, abia m-am târât înapoi ca melcul în carapacea lui. 

În fine, şi după ce am ajuns la Periprava, cred că pe la 10-11 ziua am fost scoşi afară. 
Fiecare avea o boccea, eram îmbrăcaţi în haine de deţinut, vărgate, în funcţie de 
închisorile din care veneam. Noi am avut norocul că am plecat în noiembrie şi ne-au dat 
haine de-alea vărgate de postav. Ştiţi ? Dar erau unii îmbrăcaţi în haine de doc. Ne-am 
întâlnit acolo deţinuţi din toată România, că pe lângă bacul nostru mai erau încă vreo 
6-7 bacuri, că alţii au fost aduşi tot atuncea, de la Balta Brăilei. Era o adunare generală 
la Periprava. 

Şi ne-am pomenit că ieşim acolo într-o libertate totală, fără să mai fim într-o ordine, 
pe grupe, pe puşcării. Eram o mare de oameni pe un tăpşan înconjurat pe un anumit 
segment de armată, şi pe-o parte era Dunărea, dar şi Dunărea era păzită de ăştia ! Şi noi, 
într-o beţie generală, ca să nu zic altfel, într-o turbulenţă de-aia, alergam ca nebunii să 
vedem în hainele ălea vărgate vreun cunoscut. Şi în marea aia de oameni găseai cunoscuţi. 
Cum să spun eu? Era o nebunie! Ştii? O chestie care, pur şi simplu, nici nu ne-a dat 
timp să ne dumirim ce-i cu noi şi ce-i acolo. Numai, bine, că-n timpul ăsta undeva, la 
o anumită distanţă, a apărut o masă cu o echipă de caralii, cu un to'arăş colonel 
Condurache, comandantul, şi nişte maldăre de dosare. Şi ăsta începe să strige. Şi el 
striga numele, iar rolul tău era să te duci acolo şi să zici: „Să trăiţi, sunt...”, să-i faci 
o prezentare de-asta scurtă, şi dup-aia nu mai ştiai ce se întâmplă, numa’ că vedeai că 
unii se duc în dreapta şi unii se duc în stânga. În stânga mai puţini, în dreapta majoritatea. 
Dar nu ştiam care era criteriul de selecţie, fiindcă eram la distanţă şi nu vedeam nici dacă 
se duc cei mai tineri sau cei mai bătrâni. Domnule, toată închisoarea asta comunistă a 


8. Dumitru Condurache, locotenent-colonel de Securitate, s-a aflat la conducerea lagărului de la 
Periprava între august 1957 şi septembrie 1960. Andrei Muraru (coord.), op. cit., p. 139. 


298 EXPERIENŢE CARCERALE ÎN ROMÂNIA COMUNISTĂ 


avut un lucru diabolic: de la ei nu înţelegeai nimic. Au fost şcolari la tovarăşii de la 
răsărit de-aşa manieră încât au avut un sistem din care nu puteai să intuieşti absolut 
nimic. 

La un moment dat am auzit şi numele meu: „lanăşi Nicolae!”. Scurt, aşa. Mă 
prezint şi mă pomenesc că mă-ntreabă: „Ce meserie ai?”. La care zic: „Inginer 
constructor”. Şi zice: „Treci în stânga ! ”. Bineînţeles c-am luat-o în stânga. Acolo, pe 
măsură ce te duceai, te aşeza pe un dig în grupe de câte 50. Adică „ia pe cinci şi ţine 
aproape”, că ăsta era sistemul lor. Şi puneai bocceaua jos şi te-aşezai acolo, şi când se 
termina 50 se făcea alt grup de 50. 

Cum v-aţi adaptat la viața din colonie după timpul petrecut în închisori ? 

Domnule, aici începe partea cea mai sinistră, că în Delta Dunării vremea se schimbă 
de la o clipă la alta, şi din ziua aia, care părea cu o geană de soare şi oarecum mai 
civilizată, ca să zic aşa, s-a pus un vânt rece, rece-rece, încât am început să îngheţăm. 
Eram şi nemâncaţi, şi neadaptaţi, fiindcă noi stătusem un an de zile în celulă. Toţi în 
momentul ăla au început să îngheţe din vârfurile degetelor de la picioare. Pornea frigul 
în sus, îngheţai de simţeai că dispărea complet corpu’ de la buric în jos, timp în care se 
dezgheţau vârful nasului, vârfurile urechilor, vârfurile degetelor de la mâini, fierbea, 
clocotea partea de sus a corpului. Noi în timpul ăsta jucam pe loc. Dup-aia începeau să 
îngheţe vârful nasului, vârfurile urechilor şi îngheţam total până la buric în timp ce 
fierbeau picioarele. Şi în felul ăsta am luptat cu frigul cred că până la ora patru 
jumate-cinci după amiază, după care a venit trupa, ne-a înconjurat, ne-a încolonat şi-am 
ajuns la Grind. 

Când am ajuns în colonia de la Grind, oarecum altă lume, altă etapă. Când am intrat 
în barăci, parc-am intrat în rai! Şi, spre norocul meu, eram cu un grup de nemți, de saşi 
de la Sibiu, tineri şi ei. Şi cu unul de-ăsta, puţin mai grăsălete, aşa, ne-am băgat amândoi 
cu patru picioare pe un crac de la pantalonul lui, şi tot ce-am avut am pus pe noi. Şi 
ne-am luat în braţe şi în felul ăsta ne-am dezgheţat şi n-am făcut nici guturai. 


Descrieţi puţin colonia de la Grind ! Ce făceaţi acolo ? 

Aicea ziua ieşeam şi în curte, ne scotea şi la câmp, la muncă. Pentru un om normal, 
care a stat un an de zile în celulă, deja era mai bine. 

Atunci când am ajuns în colonie a trebuit să doteze colonia cu mecanici, cu oameni 
care mătură, cu oameni care scutură, dar noi care nu făcusem puşcărie nu ştiam că 
trebuie să te prezinţi că eşti bun şi de bucătar, că eşti bun şi de croitor, că eşti bun şi de 
mecanic. Aşteptam să mă întrebe ei: „Domn'e, eşti inginer sau eşti popă ? ”. Mă-nţelegeţi ? 
Dar am avut noroc cu prietenul meu, Constantinescu”, care făcuse prizonieratul în Rusia 
şi avea experienţă. Când ne-am întâlnit noi, eu aveam un an de puşcărie şi el avea cinci ! 
Şi el s-a prezentat că-i mecanic, şi acolo era mecanic la uzina mecanică, că era acolo un 
generator de curent şi un motor care funcţiona. Şi el ştia că trebuie să întreţină motorul 
ăla şi s-a prezentat că e mecanic. Acolo l-am cunoscut pe Constantinescu şi el mi-a fost 
ca un fel de profesor, pentru că a fost primul care mi-a dat nişte noţiuni reale despre viaţa 
de puşcărie, că altfel noi de unde era să ştim ? ! Şi, când auzeam că are deja cinci ani de 
puşcărie făcuţi, îl priveam chiar ca pe un profesor. Şi avea totuşi calitatea asta, că ştia 
foarte multe lucruri pe care noi, ceilalţi, nu le ştiam. 


9. Pentru detalii, a se vedea interviul cu Alexandru Constantinescu din prezentul volum. 

Da' în iarna aia am avut neşansa să răcesc la stomac şi să-mi văd moartea cu ochii 
printr-o enterocolită, dar, mă rog, Dumnezeu m-a salvat cu concursul unui deţinut de la 
Teregova, Roşeţ!, un puşcăriaş vechi care fusese partizan în munţi. El mi-a adus patru 
pastile de Talazol, şi cu alea m-am vindecat. 

Şi pe timpul iernii la ce munci eraţi duşi ? 

eşeam pe câmp la strâns ciulini. Despănuşam porumb de pe câmp, curăţam terenul, 
adică a fost o muncă foarte uşoară în iarna aia, în timp ce colegii care trecuseră în dreapta 
au fost întorşi în bacuri şi duşi la stuf. Deci eu pot să zic că am fost printre fericiţii care 
am scăpat de nenorocirea de la stuf. 

Şi înspre primăvară ne-a dus la pus viță-de-vie. Atunci au venit vremuri mai grele, 
munca a.fost groaznic de grea. Da’ ce ne-a omorât groaznic, pentru că se continua încă 
de la Securitate, era înfometarea. Adică mâncarea era aşa de proastă şi-atât de puţină 
încât pentru munca pe care o prestam pur şi simplu era o foamete de ne ieşeau ochii din 
cap! Mâncau oamenii de pe câmp. Nu mai spun că, atunci când despănuşam porumbul, 
îl mâncam ca pe pâine şi ne-am distrus dinţii. Mai aveam norocul că de multe ori 
militarii mai dădeau foc la coceni să se-ncălzească şi mai găseam prin spuza aia câte-un 
porumb din ăsta care mai fusese şi puţin copt, şi atuncea ăla era deja aur! Mâncau 
oamenii şoareci, mâncau şerpi, mâncam rădăcini... Usturoiul pământului era un deliciu. 
Nu mai spun că spre primăvară strângeam ciulinii, făceam giră mare de ciulini, cum se 
face claia de paie, mare de tot. Şi ciulinii au şi ei nişte capsule cu seminţe. Şi, când le 
dădeam foc la ciulinii ăia, capsulele alea cu seminţe erau un deliciu ! Spărgeam capsulele 
ălea coapte şi găseam în ele un pic de sămânță din aia care, probabil fiind şi uleioasă, era 
exact cum ai mânca sămânță de dovleac. Cum să spun eu? Eram atât de înfometați încât 
am fi putut mânca orice. Şi pot să spun că foamea prelungită este cel mai bun mijloc de-a 
distruge orice rezistenţă omenească. Adică poate şi cei mai puternici oameni în faţa 
foamei cedează. Spun că sunt fericiţi cei ce au constituţie mai minionă. Adică noi, care 
eram sub 1,70 [metri], rezistam la nenorocirile astea mult mai uşor, dat fiind faptul că 
raţia de mâncare la puşcărie era egală. Ori aveai 2 metri, ori aveai 1,50-1,70, raţia era 
aceeaşi. Şi ăla care avea 2 metri pur şi simplu ajungea într-o stare... Acolo am auzit 
pentru prima oară de noţiunea de „distrofie”. Adică erau oamenii slăbiţi în ultimu' grad. 


Şi ați stat numai la Grind sau v-au mutat şi în altă parte ? 

Păi după perioada asta de iarnă ne-au luat şi ne-au dus în Balta Brăilei, la Strâmba, 
că acolo au început muncile agricole. Era acolo un comandant care a zis lucrul următor: 
„În colonia asta nu bate nimeni, decât eu! ”. E foarte adevărat, caraliii erau înnebuniţi, 
că erau exact ca pedagogii ăia tâmpiţi de la şcolile de corecție, care erau obligaţi să-ţi 
facă notiţă, şi te pomeneai strigat seara în poartă ca să mergi la portia de bătaie. Noroc 
că el obosea bătând de unul singur şi se plictisea de dat palme. 


10. Tudor Roşeţ, născut la 15 februarie 1922 în Teregova, Caraş-Severin. A făcut parte din grupul 
de rezistenţă al lui Gheorghe Ionescu şi a participat pe 12 ianuarie 1949 la atacul asupra 
postului de jandarmi din Teregova pentru eliberarea a doi arestaţi. După confruntarea cu 
trupele de Securitate din 22 februarie 1949, de la punctul Piatra Albă, s-a retras. A fost arestat 
la 5 martie 1949 şi condamnat la 20 de ani muncă silnică. A executat pedeapsa în închisorile 
Gherla, Valea Nistrului, Baia Sprie, Aiud, Galaţi, Botoşani şi Periprava. A fost eliberat la 
24 iunie 1964. Cicerone Ioniţoiu, Victimele terorii comuniste. Dicţionar. R, p. 199 ; fişa matri- 
colă penală din AANP. l 

Aţi luat şi dumneavoastră bătaie ? 

Am fost şi eu de vreo două ori la bătaie. Dar pentru noi bătaia aia nu mai constituia 
niciun fel de umilinţă. Era bătaia că nu ţi-ai făcut norma sau că domnul caraliu nu ştiu 
ce a văzut. Dar a fost bine. Şi ne-au făcut şi marea favoare că, începând plivitul, răritul 
sfeclei, ne dădeau voie să venim cu sarsanalele încărcate cu sfeclă d-aia verde şi s-o 
băgăm la cazane ca să fie mâncarea mai groasă. Şi mâncam şi sfeclă d-aia, şi frunze 
de-alea de sfeclă crude. Era ceva comestibil, domn'e. 


Povestiţi puţin despre brigadieri. Ce fel de oameni erau ? Cum se comportau ? 

Brigadierii erau dintre noi. Pot să spun că 99% din brigadierii de la brigăzile foştilor 
deţinuţi politici au fost cei pe care noi îi propuneam. Era un avantaj al brigadierului, în 
sensul că el nu participa la muncă, el supraveghea şi coordona, ieşea în faţa caraliilor la 
raport şi avea şi avantajul că împărțea mâncarea cu polonicul şi putea să-şi pună din 
primele polonice din hârdăul cu mâncare. Astea erau avantajele lor. Dar între noi au fost 
şi nişte lepre care ieşeau ca musca în faţă ca să ajungă brigadieri şi dădeau în primire în 
poartă dintre colegii care nu-şi făceau norma. Se ploconeau pe lângă tovarăşii caralii, cu 
bancuri, ca să-i linguşească, ca să zic aşa. Ştiţi ? Am avutun brigadier care este şi-acuma 
în judeţul nostru, unul Nicolae Andreica, nu e rudă cu autorul", care probabil c-a ajuns 
în închisoare dintr-o întâmplare, fiind militar, şi care nu se simţea cu nimic legat sufle- 
teşte de colegii de suferinţă. El era dintre cei care ieşeau în poartă şi îi raporta pe colegi. 
A venit şi pe la noi, la Asociaţie!?, dar l-am ignorat pur şi simplu şi, în momentul când 
a încercat să-şi dea nişte opinii, i-am spus: „Dumneata n-ai voie să vorbeşti în interiorul 
nostru, că ai fost cum ai fost. Hai să nu mai vorbim...”. Şi-a băgat coada între picioare 
şi a plecat. 

Probabil că dacă noi am supravieţuit şi în mare parte am ieşit de-acolo cu mintea 
întreagă, aceasta s-a datorat faptului că a fost o solidaritate şi o frăţietate între noi. Aveam 
un coleg, un profesor, Arvat, de-aicea din Severin, a murit, săracu”, acum câţiva ani, 
un om deosebit... C-aveam şi noi acolo prieteni şi un grup, că doar eram cu miile într-o 
colonie, nu puteai să fii prieten cu toţi, nu-i cunoşteai pe toţi, dar când aveai un moment 
de relaş te întâlneai cu Mitică, cu Costică, te retrăgeai într-un colţ, mai discutai. Şi de 
multe ori, parcă-l văd pe Nică, spunea: „Bă, Ninule, bă, bă, aicea suntem liberi, mă. 
Aicea ştim că ăştia sunt ăştia şi ăştia suntem noi!”. Adică noi între noi nu ne ferim, 
vorbim ceea ce simţim. Dar cu el nu o dată am avut sentimentul ăsta absurd de liber- 
tate acolo, pentru că ne gândeam că afară nu putem să fim la fel de liberi în cuget cum 
eram acolo. 


Dar nu au existat şi turnători în rândurile dumneavoastră ? 


Erau. Da’ în momentul când intuiam că între noi ar fi un ciripitor lansam un zvon şi-i 
vedeam traseul. Şi noi anunţam prietenii şi, când se-nchidea traseul, atunci imediat îl 
depistam şi-l vedeam dacă umblă cu prostii. 


11. Gheorghe Andreica, fost deţinut politic, autor al unor lucrări de memorialistică penitenciară. 

12. Asociaţia Foştilor Deținuți Politici din România. 

13. Dumitru Arvat, născut la 25 octombrie 1934 în Jidoştiţa, Mehedinţi. A fost arestat la 
14 decembrie 1957 şi condamnat la 18 ani muncă silnică. A executat pedeapsa în închiso- 
rile Jilava, Gherla, Salcia şi Periprava. A fost eliberat la 22 iunie 1964. Informaţii din fişa 
matricolă penală din AANP. 

Şi în afară de munci agricole alte activităţi nu aţi mai avut ? 

Ba da. Într-o anumită perioadă, în 1962, cred, eram la Periprava, şi acolo mi-am 
exercitat şi eu calitatea aia pentru care fusesem repartizat atuncea în 6 decembrie 1959, 
pentru că s-a realizat acolo un şantier de construcţii şi eu am fost luat cu încă un coleg, 
întâmplător tot coleg de lot, inginerul Ilie Găinaru!'*. El era constructor de funiculare, de 
fapt, iar eu eram inginer constructor. Şi sub coordonarea noastră s-au organizat nişte 
brigăzi de construcţii şi cu astea am construit la Periprava un complex zootehnic cu vaci 
şi porci aduşi din Anglia. Şi toată construcţia asta care s-a făcut de la zero am coordonat-o 
noi. Şi problema era destul de delicată dat fiind faptul că mâna de lucru era calificată la 
nivelul la care era, pentru că ei se prezentau că sunt dulgheri, că sunt zidari, că sunt nu 
ştiu ce, dar nu erau nimic, erau de fapt profesori. Şi şantierul ăla de construcţii bineînţeles 
că era girat de un tehnician adus de undeva din ţară, unul Tăuneanu, un om deosebit de 
cumsecade, nevastă-sa era normatoare. Şi mai era şi un inginer zootehnic şi un agronom 
civil, dar toată activitatea scriptică, tehnică o făceam noi, iar ei doar o girau. Şi fiind 
coordonatorul întregii activităţi de construcţii de-acolo, de multe ori lucrările s-au extins 
şi, volens nolens, partea de exploatare, partea de zootehnie o făceau deţinuţii de drept 
comun. Şi de multe ori, însoţit de militar, trebuia să ies din cordonul acesta, să mă duc 
în cordonul ăla. Şi-atunci am intrat în contact şi cu cei care nu erau condamnaţi, că era 
o colonie şi cu cei necondamnaţi, cu ăia administrativi, care erau o altă unitate. Ăia 
aveau şi ei nişte constructori, şi trebuia să mă duc şi la ăia de multe ori. Ştiţi? Adică 
aveam o rază mai largă de acţiune... 

Şi bineînţeles că, prin forţa lucrurilor, întreaga noastră activitate era sub conducerea 
unui plutonier d-acesta, caraliu. Şi, atunci când eu aveam zidarii de la unitatea asta, toate 
treburile trebuia să le fac prin acest caraliu al lor, şi eram într-o relaţie de dialog cu el. 
Acum începuse perioada când se dădeau scrisori pentru cei care îşi făceau norma, că asta 
era recompensa : cine îşi face norma, primeşte scrisoare. Dar şi aicea era o chestie 
diabolică. Ştiţi ? Că nu eu dădeam lista. Şi pe ce criterii se dădeau nu ştiu, că nici eu nu 
luam în fiecare lună. Adică în mod normal eu ar fi trebuit să iau automat, dar nici eu nu 
ştiam dacă o să primesc. Criteriile la ei erau foarte bizare. Şi în cadrul coloniei erau şi 
mulţi bolnavi, şi din ei au realizat o aşa-zisă brigadă de inapţi, care erau duşi la munci 
uşoare, colonia având şi-o grădină de zarzavaturi. Şi ăştia erau ca la rai acolo, pentru că 
fiind grădină aveai un castravete, o roşie, un zarzavat, cărora noi nici nu le ştiam 
culoarea. Dar, fiind inapţi, nefiind la munca-muncă, n-aveau dreptul la scrisori. Şi acolo 
scrisoarea avea două semnificaţii : una materială, că primeai de-acasă un pachet de 5 kilo- 
grame de alimente şi cele 300 de ţigări, dar era şi semnificaţia sentimentală, foarte 
profundă, că-ţi anunţai familia că exişti, pentru că alt contact cu familia n-aveai. Şi 
scriai: „Dragii mei, aflaţi despre mine că sunt sănătos, nu-mi scrieţi nimic, dar 
trimiteţi-mi un pachet de 5 kilograme cu alimente, conţinând următoarele...” Asta era 
formula. Nimic altceva n-aflai, numai că aflau ai tăi despre tine că exişti şi tu, simbolic, 
prin pachet, ştiai că-i de la mama, de la tata sau de la nevastă. Ştiţi ? Şi aceşti oameni din 
brigada de inapti erau foarte marcați că nu primesc scrisoare, şi într-una din zile m-am 
nimerit cu plutonierul ăsta undeva în şantier. Lucrările erau păzite la colţuri de militari. 


14. Ilie Găienaru, născut la 18 martie 1923. A fost arestat la 15 noiembrie 1958 şi condamnat la 
15 ani muncă silnică. A executat pedeapsa în închisorile Craiova, Salcia, Giurgeni şi Periprava. 
A fost eliberat la 28 iulie 1964. Informaţii din fişa matricolă penală din AANP. 

Şi-acolo-n incintă m-am nimerit cu ăsta undeva unde puteam să vorbesc mai personal cu 
el, şi-i zic: „Domnule grad, permiteţi să raportez. Ştiţi că-n colonie la noi există o 
brigadă în care sunt oameni bolnavi, şi-s oamenii aşa de ani de zile. Şi ştiţi că mâncarea 
la noi în colonie e foarte bună acum, nu scrisoare pentru pachet le-ar trebui, dar să afle 
familia că există...”. Şi îi fac intervenţia asta, dacă nu s-ar putea ca prin el să primească 
şi ăia măcar din când în când câte-o scrisoare. Asta a fost o discuţie cu caraliul. Şi-ntr-o 
zi mă pomenesc că vine ofiţerul de serviciu : „Ianoși, Găinaru...” — adică io şi inginerul 
ăsta — „daţi-vă şireturile jos, aţa sau cureaua de la pantaloni ! ”. Şi ne ia şi ne bagă la 
izolare! Şi mă pomenesc cu [lie băgaţi la izolare. 

Şi stăm acolo la izolare o zi, mi se pare că era într-o vineri. Stăm şi sâmbătă, 
duminică, stăm şi luni şi, la un moment dat, ne pomenim că vine iar ofiţerul de serviciu : 
„Băi, haideţi la treabă ! ”. Şi ne ia şi ne scoate. Da’ de ce ne-a băgat la izolare nu ştiam, 
că pur şi simplu nu făcusem nimic. Dar am aflat ulterior. Şi ce vă spun acum, vă spun 
sub jurământ... Într-o seară, venisem de la muncă, şi după o zi din asta mai simţeai 
câteodată necesitatea să fii şi singur. Şi mă trăsesem în curtea coloniei, mergeam, aşa, 
undeva mai retras. Şi mă pomenesc cu un tip că vine din faţa mea şi zice: „Tu, tu!” Şi 
văz că pune ochii în ochii mei şi zice: „Domnuw' inginer! Domnu” inginer ! ”. Şi cade în 
genunchi şi-mi ia picioarele şi-mi pupă bocancii. Vă jur că aşa a fost! Şi zice: „Domnule 
inginer, eu îs! Nu mă mai primeşte Dumnezeu de ce rău v-am făcut dumneavoastră ! ”. 
Eu am rămas tâmpit, aşa. Ştiţi? ! „Ce-i, domnule ? ! ” Era un profesor, de pe la Iaşi, de 
pe undeva, Aurel Popescu. Şi-mi povesteşte că în brigada de inapţi se strecuraseră prin 
şmecherie nişte ţigani şi-i incitaseră pe toţi ceilalţi din brigadă că ei nu primesc scrisoare 
şi pachet din cauză că Ianăşi şi Găinaru influenţează conducerea! Nouă ne trăseseră un 
bec la pat, acolo unde dormeam eu cu Găinaru, că seara, pe o planşetă, mai scriam şi 
făceam situaţiile de şantier, ataşamente, birotica şantierului. Şi au mai răspândit şi că noi 
acolo facem organizaţie legionară ! Şi ăsta a fost motivul pentru care ne-au băgat la 
izolare. Şi ofiţerul politic, care era un căpitan d-ăla şmecheraş, care chiar şi-acolo 
spunea bancuri, că aşa trăgeau ei de limbă, mi-a zis dup-aia: „He, he, he, bă, v-a 
făcut-o ăia!”. Ştiţi? Adică pur şi simplu a confirmat ce mi-a spus individul ăsta. 
Urmarea acestei reclamaţii a fost că, în loc să fiu şi eu eliberat în 1963 sau în primăvara 
lui '64, am ieşit din închisoare în iulie '64, cu ultimii! Şi când am ieşit eu din 
închisoare, de la Periprava, au mai rămas în închisoare doar ăia care mai aveau şi o 
condamnare de drept comun. Am fost în ultimul lot. 


Vă mai aduceți aminte momentul eliberării ? 

Da, eliberarea a fost foarte frumoasă. Cam toată colonia se golise şi rămăsesem 
câţiva. Dar, pe măsură ce se golea, în fiecare dimineaţă ne reorganizam pe brigăzi de 
câte 50 ca să poată caraliii să numere din cinci în cinci, că ei nu ştiau decât din cinci în 
cinci să numere! Şi ne scoteau dimineaţa, ieşeai cu bocceaua care era la tine, cu 
sarsanaua, ca să zic aşa, şi la un moment dat ne-au trimis şi la magazie de ne-am scos 
hainele civile, că se ştia că se pleacă. Şi am văzut că tot strigă în poartă câte unu’ şi 
dup-aia vine înapoi. Dar nu spunea nimeni nimic de ce-a fost chemat în poartă. Şi, la un 
moment dat, sunt chemat şi eu. Mă duc la poartă, intru într-un birou acolo, după gard, 
afară, şi acolo un tovarăş cu cravată, bine făcut, bine întreţinut. Eu, în mod normal: „Să 
trăiţi, sunt...”, formula clasică, că doar nu se putea altfel. „Hai, lasă! Lasă, că ştiu cine 
eşti ! ” Părea un băiat foarte jovial şi cumsecade, deosebit. Mă întreabă ce fac, unde sunt 
părinţii. Zic: „Părinţii-s bătrâni, nu ştiu...”. „Ai fraţi?” „Am trei fraţi în Bucureşti.” 


MEHEDINŢI 303 


„Aaa, da? Şi ce meserie ai? „Am fost inginer constructor, vreo şase ani de zile.” „Hopa! 
E o meserie frumoasă, hă, hă, o meserie căutată. Şi ce-ai vrea să faci în continuare ?” 
„Păi ce să fac? ! Nu ştiu. Să văd ce mi se oferă, ce-o fi afară, că nu mai ştiu nimic...” 
„Ooo, afară meseria dumitale e foarte căutată. Dar unde ai vrea să te duci?” Zic: „Păi 
unde să vreau ? ! Eu am fost arestat în Timişoara, da” eu nu mai ştiu ce-o mai fi acolo, 
părinţii mei sunt foarte bătrâni. Aş vrea să mă duc, dacă aş putea, în Bucureşti, unde am 
fraţii”. „Nicio problemă, nicio problemă. În Bucureşti găseşti serviciu uşor, te-ajutăm 
noi să ai şi locuinţă, dar ştii, băi, care-i treaba? Aici au fost foarte mulţi bandiți.” „Şi ?” 
Zice: „De noi se feresc, da’ de mata nu se feresc. Mă, nu vrem să le faci vreun rău, dar 
ştii, ne-ntâlnim la o săptămână, la două, pe stradă, în Bucureşti. Tu te-ntâlneşti cu ei, 
vorbeşti şi doar vii şi ne spui ce gândesc, ce fac...”. Vă jur, când am văzut... mi s-a urcat 
sângele-n cap şi cred că din momentul acela, adică atuncea n-am mai fost sănătos la 
minte şi zic: „Domnule, nu vă supăraţi, sunteţi cam de vârsta mea, poate mai tânăr” - 
că aveam şi eu atunci 31 de ani - „dumneavoastră ştiţi cine a fost Haia Lipschitz” ?”. El 
se uită aşa, împrăştiat, la mine. „Domnule, dacă nu ştii, eu ştiu de la marxism: a fost 
preşedinta Uniunii Tineretului Comunist din România. Şi-n calitatea ei, criminalii 
burghezo-moşiereşti au prins-o şi-au condamnat-o la 10 ani de închisoare ! Ce dracu’ am 
făcut eu, domnule, de mi-aţi dat 20? ! Că eu n-am fost nimic în România asta şi mi-aţi 
dat 20! Şi-acuma io să mă duc să-i torn pe ăştia? !” „Du-te-n aia mă-tii! ” Ăsta a fost 
răspunsul lui. 


După eliberare nu au mai încercat să vă racoleze ? 

Ba da. Această metodă pe care a aplicat-o el ne-au aplicat-o şi la Giurgiu, după 
angajare, şi aceeaşi metodă mi-au aplicat-o şi la Severin de mai multe ori. Mai mult decât 
atât, la Severin am fost luat de guler şi scos din întreprindere, aruncat afară, că n-am ce 
căuta să lucrez acolo, că nu vreau să colaborez cu “organul de Securitate. Norocul meu 
a fost un director cu spate tare, care a zis: „Domnu' lanăşi, dă-i în mă-sa! i-au luat 
un sac din spinare. Dumneata îţi vezi de treabă şi stai aicea, nu te mai duci la lucrarea 
aia ! ”. Iar tovarăşul acela care m-a luat de guler este la ora actuală cu pensie de 10 ori 
cât a mea şi ridicat de la gradu' de căpitan la cel de colonel în SRI. Ca să vedeţi cine 
conduce România în zilele noastre! 


Vă mulţumesc foarte mult. 
Şi eu vă mulţumesc şi îmi pare rău că nu se poate spune tot. V-am spus aşa, foarte 
rezumativ, da” ar fi de scris romane, câte s-au întâmplat... 


15. Haia Lipschitz (1903-1929), militantă comunistă de origine evreiască, născută la Chişinău. 
Între anii 1926 şi 1928 a fost prim secretar al Comitetului Central al Komsomol România. În 
1928 a fost arestată şi condamnată la 8 ani de închisoare. În închisoare a intrat într-o grevă a 
foamei de 49 de zile, grevă care-i îi va provoca şi moartea prin epuizare. http : //ru. wikipedia. 
org/wiki JluBmuu, Xaa HaxMaHoBHa, accesat la 25 septembrie 2008. 


Timiş 


Teofil Botlung 


S-a născut la 31 august 1934 în Seliştea, actualmente în Ucraina. Naţionalitatea : 
română. Religia : ortodoxă. Studii : liceale. Profesia : contabil. A fost arestat la 9 aprilie 
1953 şi condamnat la 8 ani temniţă grea. A executat pedeapsa în închisorile Timişoara, 
Jilava, Capul Midia, Aiud, Nistru, Dej, Gherla, Văcăreşti şi Periprava-Grind. A fost 
eliberat la 6 aprilie 1961. După eliberare a primit domiciliu obligatoriu 24 de luni în 
comuna Lăteşti, Bărăgan. A fost rearestat la 8 februarie 1971 şi condamnat la 6 ani. A 
executat pedeapsa în închisorile Văcăreşti şi Aiud. A fost eliberat la 9 mai 1972. La data 
interviurilor locuia în Timişoara. Interviuri realizate de Andrei Lascu la 15 septembrie 
2007 şi Alin Mureşan la 2 şi 28 iunie 2008. Transcrierea şi tehnoredactarea interviurilor - 
Alin Mureşan, Constantin Petre. Editarea - Alin Mureşan. Interviurile se află în 
AIO-IICCR, având cotele 226, 227, 398, 421. 


V-aş ruga să spuneți cum vă numiţi şi când v-aţi născut. 

Mă numesc Teofil Botlung, sunt născut pe 31 august 1934 în comuna Seliştea din 
judeţul Cernăuţi, din Bucovina care este încă deportată. Din 1940 până în '41 am fost sub 
ocupaţie bolşevică. Deşi copil, eram înzestrat cu o bună receptivitate vizuală, astfel că 
am avut puterea reţinerii unor fapte care, sedimentate în mine, mi-au dat direcţionări 
viitoare. Atunci am înţeles ce înseamnă un popor sau o orânduire duşmană care să vină 
să împileze un alt popor şi să muşte din ţară. Atunci am învăţat şi teama de duba 
neagră... Eram doi fraţi şi ascultam cu multă înfrigurare ce se discuta în familie. Bun 
înţeles că părinţii nu ne permiteau să reținem ce discutau ei, cum că dimineaţa în sat să 
vorbea câte familii au luat drumul „pahod na Sibir”. În 1944, datorită schimbării situaţiei 
războiului, m-am refugiat cu familia şi, cu câte o traistă, am ajuns în comuna Slătioara!, 
judeţul Olt. Mi-am început Liceul Comercial în Slatina, după aceea m-am strămutat la 
Timişoara, la Liceul Comercial. După reforma învăţământului din '48, liceu’ comercial 
s-a transformat apoi, în 1951-1952, în şcoală medie tehnică de statistică... 


Care era atmosfera printre elevi pe vremea aceea ? 

Trebuia să participi la construcţia „democraţiei populare”. Era în toi Răsună valea?, 
era în toi Şantierul Patriotic Salva-Vişeu”, care nu avea o importanţă momentană naţio- 
nală, ci era impus de sovietici ca să facă legătura cu calea ferată din Transcarpatia, 


1. Localitate aflată la 5 kilometri de Slatina. 
2. Film propagandistic despre construirea căii ferate Bumbeşti-Livezeni, realizat în 1950. 
3. Un alt şantier construit în primii ani ai regimului comunist de către „voluntari”. 

pentru jaful de păduri şi de alte bunuri. Desfăşurarea activităţii în Timişoara, deşi era 
tentantă sub aspectul afirmării unor elevi ce urmau să fie solicitaţi, cooptați în această 
muncă propagandistică, pe o parte din noi ne-a situat sub semnul întrebării. Nu sub un 
semn de întrebare al inocenţei, ci întrebându-ne cum de este posibil aşa ceva. Un 
exemplu concludent : la liceul nostru s-a produs atunci, ca în întreaga ţară, uciderea 
cărţilor. Biblioteca a fost scoasă din spaţiul ei, dar, prin grija unui om de serviciu, o bună 
parte din cărţi au fost urcate în podul liceului, în timp ce altele au fost destinate 
distrugerii. Sigur că, tot atunci, în şcoală noi trebuia să învăţăm o piesă - Lupii, scrisă 
de Mihail Davidogluf, în care fiul îşi denunţă tatăl că era un „bandit”. Aceste elemente, 
precum şi prezenţa destul de masivă a trupelor sovietice în Timişoara, cu familii, au 
făcut să răscolească în noi un sentiment de nesupunere şi să vedem o altă cale... Aşa am 
ajuns să închegăm o organizaţie de elevi, intitulată „Granitul României”, membrii 
acestei asociaţii având vârsta cuprinsă între 16 şi aproape 18 ani. 


Ce fel de activitate avea organizaţia dumneavoastră ? 

Ne-am propus şi am confecţionat manifeste pe care le-am distribuit. Manifestele erau 
confecţionate în sediul UTC-ului, unde beneficiam de maşini de scris, fiindcă profilul 
Liceului Comercial păstra încă maşini de scris mai performante faţă de altele, şi aveam 
şi un şapirograf. Şi economiseam banii care erau destinaţi să ne cumpărăm un covrig sau 
o gogoaşe (nu înfuriată, ci destul de plată, că pe atunci era cartelă şi alte produse se 
găseau tot sub restricţie) şi cumpăram hârtie, mai luam şi ce puteam de pe la şcoală, şi 
aşa am realizat câteva mii de manifeste. Până să fim arestaţi, am putut să reproducem 
patru rânduri de manifeste, pe care le-am distribuit în ţară. 


În câte oraşe aţi reuşit să le distribuiţi ? 
De pildă, ne duceam până la Vatra Dornei sau la Suceava şi alegeam ziua de târg, ştiind 


că vin foarte mulţi oameni când se lumina de zi. Ne deplasam unv’ sau doi - eu cunoş- 
team foarte bine zona - şi alţii dintre noi ne documentam şi împrăştiam aceste manifeste. 


Le dădeaţi oamenilor direct ? 

Dădeam la oameni sau le aruncam. Am spus că le împrăştiam întrucât am aruncat şi 
din tren în staţiile unde nu oprea sau când pleca trenul: la Băile Herculane, la Orşova, 
la Turnu-Severin, la Craiova. Aceste manifeste au fost recuperate de Securitate şi se 
găsesc în dosarul Fond Penal al nostru, în afară de faptul că noi le-am recunoscut... El 
poate fi cercetat şi nu vreau să intru în amănunte, că ar însemna să evidenţiez numai 
activitatea grupului nostru şi nu ar fi corect, fiindcă noi am fost doar o parte a poporului 
victimizat în general şi ne-am desprins dintr-un îndemn voluntar, ca să luăm această 
atitudine. 


Şi ce conțineau aceste manifeste ? 

Manifestele făceau trimitere la trecutul istoric de nesupunere, folosind chiar şi cuvinte 
mai dure: „Nu lăsaţi să vă sugă sângele criminalii de muscali, care n-au vrut binele nici- 
odată poporului român ! Sunt proaspete în memorie toate fărădelegile săvârşite. Români, 
căliţi-vă şi luptaţi, loviți în rărunchii fiarei spurcate, crezând că în curând vor suna 


4. Mihail Davidoglu (Moise Davidson, 1910-1987), dramaturg român, reprezentant al realismului 
socialist. Cele mai cunoscute piese ale sale sunt Minerii şi Cetatea de foc. Probabil este o 
confuzie a intervievatului, întrucât piesa Lupii este scrisă de un alt reprezentant al realismului 
socialist, Radu Boureanu. 

clopotele, vestind eliberarea poporului şi ţării ! ”. Deci conţinutul era foarte matur şi foarte 
legat, deşi noi, după cum trebuie reţinut, nu prea am avut contact cu învăţământul până 


în '40, fiind mereu într-o frământare istorică: război, refugiu, ocupaţie, şi aşa mai de- 
parte. Şi am fost prinşi şi, la începutul anului 1953, am fost condamnaţi de la 1 la 8 ani. 

Şi, fiind minori, aţi primit condamnări ? 

Fără nicio protecţie. Condamnările au fost dure, interpretate pe măsura faptelor 
recunoscute, că nu aveam de ce să nu recunoaştem. Noi pregăteam şi o deviză: nu „În 
luptă, pentru cauza lui Lenin şi Stalin, înainte ! ”, ci „Cu credinţa în Dumnezeu, mai 
presus de orice !” sau „Din dragoste de Neam şi Țară! ”. Ăsta a fost şi un motiv de 
răspuns în cadrul anchetei, fiindcă nu aveam ca popor nimic comun cu Lenin şi Stalin, 
mai ales că istoria noastră ne arată atâtea împilări venite din Răsărit, fie că au făcut parte 
într-o primă formă prin panslavism, fie că apoi au căpătat forma internaţionalismului 
comunist, care n-a fost decât un panslavism mascat şi de impunere, ce a dus spre o formă 
planetară... 


Despre anchetă ce aţi putea să-mi spuneți ? 

La noi ancheta a fost destul de dură, deşi nu motivat, pentru că ne-au prins cu arhiva 
asociaţiei, şi aş putea să spun că acest fapt denotă o copilărie... Ne-a surprins cu 5 000 
de manifeste pregătite, care urmau să fie difuzate pe teritoriu’ ţării. 


Procesul unde a avut loc ? 

Procesul a avut loc la Tribunalul Militar din Timişoara. Eu am primit 8 ani de temniţă 
grea, fiind considerat şef de lot. I-adevărat că am fost mai activ, mai implicat, având în 
vedere că depozitul meu sufletesc era mult mai pecetluit de trecutu' barbariei răsăritene, 
fiindcă în 1940 am fost supt ocupaţia bolşevică, fiind din Bucovina de Nord. Cu toate că 
aveam numai 6 ani atunci, mi s-au întipărit în minte întâmplările de atunci. Mai ales că, 
aşa cum în altă parte de ţară se spunea „te dau la ţigan!” sau „vine ţiganu'!”, în 
Bucovina se spunea „vine muscalu'! ” şi era deci o atenţionare ca să ne schimbăm 
comportamentu'. 


Cine a mai fost condamnat în lot cu dumneavoastră ? 
În lot cu mine a fost condamnat Rădoi lova5, care a primit 6 ani; Purcea ConstantinS 
a primit 5 ani şi jumătate; Gruber Friederich” a primit 4 ani; Cuibaru Gheorghe? a 


5. Iova Rădoi, născut la 30 martie 1937 în Turnu Ruieni, Caraş-Severin. A fost arestat la 10 apri- 
lie 1953 şi condamnat la 6 ani de temniţă grea. A executat pedeapsa în închisorile Timişoara, 
Jilava, Gherla, Brăila, Salcia, Nistru, Alba Iulia. A fost eliberat la 8 mai 1958. Informaţii din 
fişele matricole penale din AANP. 

6. Constantin Purcea, născut la 2 februarie 1934 în Petra, Mehedinţi. A fost arestat la 10 aprilie 
1953 şi condamnat la 5 ani şi 6 luni închisoare corecțională, pedeapsă redusă ulterior la 4 ani. 
A executat pedeapsa în închisorile Timişoara, Oneşti, Borzeşti, Aiud, Jilava, Nistru, Alba 
Iulia, Gherla. A fost eliberat la 6 mai 1958. Informaţii din fişele matricole penale din AANP. 

7. Friederich (Frideric) Gruber, născut la 6 septembrie 1933 în Clopodia, Timiş. A fost arestat 
la 10 aprilie 1953 şi condamnat la 3 ani de închisoare corecțională. A executat pedeapsa în 
închisorile Timişoara, Jilava, Gherla. Informaţii din fişa matricolă penală din AANP. 

8. Gheorghe Cuibaru, născut la 18 noiembrie 1936 în Unip, Timiş. A fost arestat la 10 aprilie 
1953 şi condamnat la 3 ani de închisoare corecțională. A executat pedeapsa în închisorile 
Timişoara, Jilava, Gherla. A fost eliberat la 25 octombrie 1955. Informaţii din fişa matricolă 
penală din AANP. 

primit 3 ani; Popovici Pavel? a primit 3 ani; Ficard Mircea! a primit 3 ani; Ianoşel 
Nicolae! iniţial a primit 1 an. Dup-aceea ni s-a făcut rejudecare, nefiind mulţumit 
instanţa superioară că ni s-a redus pedeapsa, că noi aveam între 16 ani şi 18 şi jumătate, 
pentru că făptuirile le făcusem când eram minori încă. Şi la rejudecare eu am primit tot 
8 ani, iar la ceilalţi le-a mai majorat, inclusiv lui Ianoşel Nicolae, care primise 1 an şi 
fusese eliberat. I-au dat 3 ani şi l-au băgat din nou în închisoare. 


Mai trăieşte cineva din lotul acesta ? 

Din lotul nostru mai trăieşte Cuibaru Gheorghe, care este din Timişoara, dar din 
nenorocire cam de şase luni a devenit amnezic. Purcea Constantin era la Turnu-Severin 
acum câţiva ani, dar n-am mai aflat nimic despre el. Ceilalţi s-au strămutat în nişte 
condiţii de soartă destul de vitrege. De pildă, ei fiind minori, i-a' transferat la Gherla. 
Asta era în '53, când elementele de eroare în Gherla nu erau stinse complet, că a început 
să se renunţe la procesul de „reeducare” la sfârşitul lui '5312. Printre cei transferați a fost 
şi Ficard Mircea, care a fost pedepsit în câteva rânduri. A murit acu' vreo 14 ani, dar s-a 
dus dincolo cu picioarele scurtate... I-a tăiat prima dată picioarele sub genunchi, dup-aceea 
deasupra genunchiului, şi p-ormă artrita nu l-a mai iertat. Ceilalţi au murit tot de tineri. 
Eu, de pildă, după ce-am venit şi-am fost arestat a doua oară, deci la diferenţă de 10 ani, 
n-am mai întâlnit din lot decât pe Cuibaru, pe Ficard şi pe Rădoi. Rădoi a fost accidentat 
mergând pe stradă în Timişoara ca să-şi preia un apartament ce şi-l făcuse din truda muncii 
părinţilor lui. A venit din spate o maşină, l-a lovit şi l-a lăsat acolo. Nişte lucruri... 


Părinţii dumneavoastră nu au avut probleme ? 
Ba da. Trebuie să mai adaug aici că lotul nostru format din opt persoane a fost 
secondat de un al doilea lot format din patru persoane : mama!?, tata!€, tatăl unui coleg 


9. Paul Popovici, născut la 19 iunie 1936 în Movila Ruptă, Botoşani. A fost arestat la 10 aprilie 
1953 şi condamnat la 4 ani închisoare corecțională, A executat pedeapsa în închisorile 
Timişoara, Jilava, Gherla şi Văcăreşti. A fost eliberat la 17 octombrie 1955. Informaţii din 
fişele matricole penale din AANP. 

10. Mircea Ficard, născut la 7 februarie 1937 în Rădăuţi, Suceava. A fost arestat la 10 aprilie 1953 
şi condamnat la 4 ani temniţă grea. A executat pedeapsa în închisorile Timişoara, Jilava, 
Gherla, Nistru şi Alba Iulia. A fost eliberat la 7 octombrie 1955. Informaţii din fişa matricolă 
penală din AANP. 

11. Nicolae Ianoşel, născut la 27 aprilie 1937 în Turnu Ruieni, Caraş-Severin. A fost arestat la 
10 aprilie 1953 şi condamnat la 1 an închisoare corecțională. A executat pedeapsa în închisorile 
Timişoara, Jilava şi Gherla. A fost eliberat la 9 aprilie 1954. Informaţii din fişa matricolă 
penală din AANP. 

12. „Reeducarea” cunoscută sub numele de „experimentul Piteşti” s-a încheiat în Gherla încă din 
noiembrie 1951, însă unii agresori au rămas în închisoare pe poziţii de colaborare cu admi- 
nistraţia penitenciarului. 

13. Rahila Botlung, născută la 21 februarie 1908 în Boian, Basarabia. A fost arestată la 12 aprilie 
1953 şi condamnată la 4 ani închisoare corecțională pentru omisiune de denunţ. Pe fişa 
matricolă este adăugat: „a răspândit manifeste împotriva regimului scrise de fiul ei Botlung 
Teofil”. A executat pedeapsa în închisorile Timişoara şi Mislea. A fost eliberată la 7 octombrie 
1955. Informaţii din fişa matricolă penală din AANP. 

14. Nicolae Botlung, născut la 26 noiembrie 1899 în Seliştea, Basarabia. A fost arestat la 12 aprilie 
1953 şi condamnat la 3 ani închisoare corecțională pentru omisiune de denunţ : „nu a denunţat 
pe băiatul său care a răspândit manifeste interzise”. A executat pedeapsa în închisorile Jilava, 
Caransebeş şi Poarta Albă. A fost eliberat la 13 octombrie 1955. Informaţii din fişa matricolă 
penală din AANP. 

de-al meu’ şi un unchi!€ au fost şi ei condamnaţi într-un lot separat, pe motiv că au avut 
cunoştinţă şi au răspândit manifeste. Aş adăuga că unul din acest al doilea lot, fiind din 
preajma Munţilor Banatului, din comuna Ruieni!”, Borlova, comună cu trecut istoric, 
unde s-au întâmplat şi confruntări în timpul rezistenţei de după '44, chiar ne-a propus să 
ne facă legătura cu luptătorii din munţi, fapt pe care nu l-am acceptat, dar a subscris la 
a primi manifeste şi a le difuza. 


Deci părinţii dumneavoastră au fost implicaţi într-un alt lot, deşi au fost arestaţi 
pentru rolul lor în organizaţia dumneavoastră ? 

Da, părinţii au cunoscut activitatea mea şi-au subscris să ia manifestu’ şi să îl 
împrăştie, deşi atenţionându-mă... 

Pe ei cum i-au depistat ? 

La anchetă, pe mine m-a băgat într-o celulă cu un tânăr cu mustață, cu o faţă de 
ceară, student la Medicină. Eu m-am bucurat în sinea mea că am găsit un student în 
închisoare. Auzisem că unii luptă în munţi, da’ nu ştiam exact că sunt studenţi sau 
militari. Mi-am spus: „Domn'e, n-am gândit greşit dacă sunt şi studenţi în închisoare...”. 
Aşa că l-am întrebat pe el: „De când eşti închis?” „A, păi eu sunt de doi ani.” „Şi 
pentru ce eşti arestat?” Zice :. „Păi eu sunt student la Medicină. A arestat un grup de 
studenţi pentru manifeste”. El stă o vreme, după care mă întreabă pe mine... Şi ca să 
vedeţi ce oameni îşi băga Securitatea în agentură, cât de bine erau orientaţi: ăla cu 
manifeste, eu cu manifeste... Mă întreabă pe mine de ce sunt arestat. „Ne-am făcut noi 
un grup, şi o găsit la percheziţie un manifest.” Când i-am spus acest lucru, el s-aşază pe 
patu’ ăla de beton, cu picioarele turcește, îi dau lacrimile şi spune: „Uite ce te rog, măi 
tinere, eu sunt de doi ani aici, vezi cum arăt, nu cred că mai scap. Şi am o rugăminte. 
Tu o să ieşi în câteva zile, asta nu-i nimic. Am avut un vis şi ţi-l spun, cu rugămintea ca 
tu s-o cauţi pe mama la Tâmna!t”. Şi-mi spune visul: „Se făcea că eram pe o întindere 
neştiută. Dar era un amestec parcă de cer, de ceaţă, de ceva vâscos, întunecat. La un 
moment dat, peste toată această înfăţişare haotică, apare mai bine conturată o revărsare 
de apă tulbure, galbenă, cu multe vârtejuri, care mă cuprinde, mă smulge şi m-aruncă 
spre nicăieri. Eu, disperat, ţipam: Mamă, mamă ! Ridic braţele-n sus şi-ntr-adevăr, nu 
departe de mine, pe o ridicătură apărută din aievea, o văd pe mama că vrea să mă scoată. 
Întinde mâna, da’ eu nu mai pot să o prind, apa-i din ce în ce mai vrăjmaşă şi m-afund 
în ea. M-am trezit. Deci eu voi muri în închisoare. Şi te rog pe tine, când ai să pleci, să 
te duci la Tâmna. Pe mama o cheamă aşa, şi să-i spui dorinţa mea: să mă ierte”. Eu 
cunoşteam Tâmna de Mehedinţi, că acolo am fugit noi de KGB. Îşi desface haina 
ponosită, că stătea de mult în celulă, întoarce mâneca şi-mi arată căptuşeala de saten 
negru, pe care era scris cu aţă albă: „Mamă, iartă-mă ! ”. Având pregătire de student la 


15. Iova Rădoi, născut la 14 noiembrie 1905 în Turnu Ruieni, Caraş-Severin. A fost arestat la 
12 aprilie 1953 şi condamnat la 4 ani închisoare corecțională pentru că „n-a denunţat băiatul 
care făcea parte dintr-o organizaţie subversivă”. A executat pedeapsa în închisorile Timişoara 
şi Salcia. A fost eliberat la 3 noiembrie 1955. Informaţii din fişa matricolă penală din AANP. 

16. Andrei Rădoi, născut la 12 septembrie 1899 în Turnu Ruieni, Caraş-Severin. A fost arestat la 
12 aprilie 1953 şi condamnat la 5 ani închisoare corecțională. A executat pedeapsa în închisorile 
Timişoara, Jilava, Oradea şi Poarta Albă. A fost eliberat la 10 noiembrie 1955. Informaţii din 
fişele matricole penale din AANP. 

17. Astăzi comuna Turnu Ruieni, judeţul Caraş-Severin. 

18. Valea Ursului (Tâmna), localitate în judeţul Mehedinţi. 

Medicină în anul V, l-am crezut om serios, şi i-am spus: „Să ştii că am să mă duc la 
Tâmna şi te-nţeleg, că şi mama mea a răspândit manifeste”, 


Aşa s-a aflat de ea ? 

Da... Colegii mei nu ştiau că şi mama a răspândit manifeste. Ca după două zile mama 
să fie arestată din Slatina, Olt. 

Ce condamnări au primit părinţii dumneavoastră ? 

Pe mama a condamnat-o iniţial la 7 ani, pe tata la 4 ani, pe tatăl unui băiat din lotul 
meu l-a condamnat la 4 ani, fiindcă avea o bucată de trotil, descoperită prin procedee de 
anchetă, şi unchiul lui, care fusese primar la Turnu Ruieni, în comuna generalului 
Dragalina!'?, om cu ţinută istorică, a primit 4 ani. 

Ce acuzaţie li s-a adus celor patru ? 


Deţinere şi răspândire de publicaţii interzise, omisiune de denunţare... dar mai bine 
i-a băgat la deţinere de publicaţii. 

Şi fratele dumneavoastră ? 

Fratele era şi el elev la Reşiţa şi a fost anchetat, dar nu au putut să dovedească nimic 
legat de el, aşa că doar trei din familie am intrat în închisoare. El a fost supus unor 
presiuni, aşa cum le întâlnim în toate cazurile, şi nu vreau să mă refer la acestea. După 
ce s-a publicat în '91 Spovedanie pentru învinşi”, oferind această carte chiar magistraţilor 
cu care conlucram în sensul studierii dosarelor, am notat pe ea: „În amintirea învinşilor 
învingători”... 


Unde v-aţi executat pedeapsa ? 

Ucenicia mi-am început-o, ca oricare, în hrubele Securităţii. Securitatea, mai mult 
decât alte instituţii statale în diferite epoci, nu avea un profil de binefacere creştină... 
Securitatea a fost, în contextul meu şi al tuturor celor care au trecut prin ea, o instituţie 
a uciderii prin chinuire. Dacă nu mureai pe loc, te-a ucis pentru o lungă perioadă ; unii 
nu şi-au mai revenit niciodată. 

Sigur că sunt momente în ce mă priveşte, dar ele aparţin acestui mare anonim care s-a 
implicat în rezistenţă, în nesupunere, pentru că tot poporul român a fost victimizat. Să-ţi 
vezi mama răstignită, prinsă cu mâinile de gratii, ca să te vadă, e un fapt destul de 
dureros. Să vezi că eşti despărţit de tata de o uşă de fier : unul în dreapta, unu’ în stânga. 
Unul ajunge la Canal, altul ajunge la Caransebeş... 

V-aţi întâlnit cu părinţii în închisoare ? 

Părinţii mei fiind arestaţi din vina mea, am avut această culpă... Şi l-am văzut pe tata 
când veneam de la tribunal, fiind condamnat, dincolo de uşile de gratii, în altă celulă. 
Dânsu' m-a întrebat şoptit cât am luat şi eu i-am făcut numai semn cu degetele: 8 ani. 
Asta a fost întâlnirea cu tata în închisoare la Timişoara. Dup-aceea nu m-am mai întâlnit 
cu el decât atunci când am venit de pe Bărăgan, aproape 11 ani mai târziu, în Timişoara. 

Pe mama am văzut-o tot în închisoarea din Timişoara. Femeile erau închise la parter, 
unde era o secţie a deţinuţilor politici. Totuşi, existau nişte gardience mai cumsecade, 
fiindcă ele administrau şi dreptu' comun. Când ne scotea la plimbare, cam o dată la două 


19. Ion Dragalina (1860-1916), general român, a murit pe front în Primul Război Mondial. 
20. Este vorba despre cartea omonimă a scriitorului Panait Istrati, în care acesta recunoaşte, în 
urma unei vizite în URSS, că s-a înşelat în privinţa binefacerilor comunismului. 

săptămâni, coboram de la etajul I spre curte şi treceam prin secţia femeilor. Şi-atunci o 
gardiancă, Ana o chema, celălalt nume nu-l ştiu, mi-a spus: „Tu eşti Teofil?”. M-a 
văzut că eram mai copil pe-acolo... „Da.” „Să te uiţi la geam.” Şi, plimbându-mă în 
curte, m-am uitat şi mi-am văzut mama răstignită de gratii... S-a prins de gratii, ajutată 
probabil de alte femei, că geamurile erau sus şi nu erau paturi pe-atunci. Şi i-am văzut 
capul şi cum trage cu mâinile. Asta a fost o despărţire destul de dureroasă. Nu puteam 
să rămân indiferent, aveam o răspundere că tata era în puşcărie, mama în puşcărie... 

Cum aţi reuşit să treceţi peste aceste probleme de conştiinţă ? 

Ce m-a ajutat a fost că io cu familia eram refugiaţi din Bucovina, fugind de muscali. 
Părinţii nu mi-au imputat niciodată nimic, dimpotrivă. Când m-am întâlnit cu mama în 
domiciliu obligatoriu, după un număr de ani, am înţeles că nu avea împotriva mea nicio 
îndoială, nicio urmă de regret sau intenţie de-a mă judeca. M-ar fi judecat dacă aş fi fost 
un ticălos. 

Dacă nu v-aţi fi asumat închisoarea, până la urmă... 

Exact. Şi atuncea am simţit că ne-a ajutat acest fapt, că am pornit din Bucovina pe 
când ei aveau maturitate deplină, şi ne-am chinuit ca să nu cădem în mâinile muscalilor. 
Mai mult decât atât, împreună cu părinţii am fugit în '45 când trupele speciale ale 
Armatei Roşii adunau basarabenii şi bucovinenii şi spuneau că-i repatriază. La frontieră 
le dădeau şi bani, parcă era o sumă de 300 000 atunci, înainte de stabilizare. De fapt, le 
luau tot ce-aveau şi drumu” era „pahod na Sibir”. Atunci n-am mai avut această chestiune 
de conştiinţă. Mai ales când am aflat că tatăl meu, deşi a plecat cu traista, a luat într-o 
sticlă mică pământ de pe mormântul părinţilor lui şi l-a adus în ţară... Restu' averii a 
rămas acolo. Şi găsind acest pământ, chiar anu’ ăsta l-am oferit Memorialului de la 
Sighet, ca acolo unde-au ridicat acea cruce-altar, în incinta cimitirului, şi vor pune 
pământ din diferite părţi ale ţării, locuri de suferinţă, să pună şi din partea tatălui meu, 
care îşi doarme acuma somnu' sub pământ... El a îngemănat pământul de pe mormântul 
părinţilor săi cu pământ din Fântâna Albă” şi din Lunca, unde au fost masacrele din 
aprilie 1941, când sovieticii au secerat românii care vroiau să treacă graniţa... Deci s-au 
împlinit nişte lucruri de pace sufletească în felul acesta. 


Aveaţi răspunderea faptelor dumneavoastră, şi asta a contat... 

Da. De exemplu, când ne-a transferat la Jilava, cu direcţia Capu’ Midia, dându-ne jos 
din dubă, ne-a băgat în partea dreaptă cum coborai de la poartă. Acolo erau două hrube, 
unde se deversa şi canalu' colector cu dejecţii. Ne-a băgat acolo două-trei zile, până să 
formeze lotu’. Iar Ficard Mircea, de care v-am spus, era bolnav... Ştiu că i-am găsit spre 
perete un ungher puţin mai uscat, şi-atunci i-am dat o bluză de trening, c-aşa m-arestase, 
să se culce cu ea. Şi un alt deţinut, se vede că era mai vechi în ani de puşcărie, zice: 
„Măi, da' de ce-i dai lui haina să se culce? Tu crezi că te aşteaptă altceva şi vei face 
faţă ? ”. Şi-atunci i-am spus: „Dom'le, i-o dau fiindcă eu l-am determinat prin acţiunile 
mele să urmeze această cale”. V-am amintit aceste lucruri pentru că un fost deţinut 
politic sau un om care a luat o atitudine, indiferent că ea a fost procesu' unei îndelungate 
chibzuinţe sau a fost un element de înflăcărare, nu poate să rămână în afară de a-şi asuma 


21. În masacrul de la Fântâna Albă din 1 aprilie 1941, ruşii au omorât câteva mii de locuitori ai 
satelor de pe Valea Siretului care încercau să se refugieze din Uniunea Sovietică în România. 

anumite răspunderi... Şi-aceste răspunderi se răsfrâng asupra celor care te-au urmat sau 
au fost lângă tine. Acest lucru l-am discutat de câteva ori chiar cu Gavrilă”? la Sighetu 
Marmaţiei, că ne-am cunoscut îndeaproape, mai ales că la Timişoara s-a deshumat 
rămăşiţele celor doi care au fost omorâţi în confruntarea cu Miliția în '50 din lotu’ 
Făgăraşilor, e vorba de Mazilu şi Mudur”. Îi spuneam atunci : „Măi Moşule?, vezi cum 
îi viața? Nu poţi să rămâi în afară de răspunderea care îţi revine când priveşti în spate 
c-atâţia oameni au curs pe acest făgaş al suferinţei”. 

Puteţi să alegeţi o întâmplare deosebită din perioada în care aţi fost închis ? 

Aş vrea, cum am spus, să punctez câteva întâmplări. Foarte mult vorbesc foştii deţinuţi 
politici despre foame. Vă redau o întâmplare pentru a înţelege ce a fost această foame. 
E adevărat, în somnul acela chinuit din temniţă, mâncai toată noaptea: visai mese 
întinse care îţi induceau şi în somn un chin până în măduva oaselor. E prea puţin spus... 

După revolta deţinuţilor de la Gherla din 1958%, când s-au aruncat obloanele că nu 
aveam aer, unde s-a refuzat mâncarea din morcovi muraţi, împuţiţi, în care băgau maţe 
cu tot cu balegă... Omul se adaptează şi de multe ori să ştiţi că până şi o bucată de lemn 
devine hrană... Sunt lucruri reale, care s-au întâmplat în lumea închisorii. Eu după revoltă 
am fost izolat la Roja Sândor: sau în Zarca Gherlei, închisoarea veche cu un profil de 
celule mai medievale şi cu o teroare excesivă faţă de restul. 

În '59 am fost chemat la un supliment de anchetă la Bucureşti şi, când am ajuns 
înapoi în Gherla, nu m-au mai dus la Zarcă, ci am intrat în camera în care stătusem 
înainte, la camera 100 sau mai bine zis 99, 100, camera unde se desăvârşise teroarea 
„reeducării” din Gherla?. Acolo eram în jur de 100-120 de persoane, şi printre noi un 
deţinut de mare factură intelectuală din Târgu Mureş, să îl numim numai M., descendent 
din familia Bethlen”, era cel care se ocupase în parte de biblioteca din Târgu Mureş în 
calitate de custode. Era atât de slab încât îi impresiona pe ceilalţi. Întâmplarea a făcut că 
a avut un panariţiu2 la deget. El primele zile a tăinuit acest lucru, părând că numai degetul 
s-a inflamat, dar după aceea i s-a inflamat toată mâna. Ne găseam în faza de teroare 
impusă de administraţie, când te bătea pentru orice, ca o consecinţă a revoltei din '58. 
Având mâna umflată, degetul colectase puroi, dar în acelaşi timp carnea părea putre- 
factă... Şi nu voia să-l scoată la cabinet. 


22. A se vedea nota 11, la p. 111. 

23. Probabil se referă la Ion Mogoş şi Nicolae Mazilu, ucişi în satul Pădureni, judeţul Timiş, în 
1950. http : //www.miscarea.net/gavrila-scurt-istoric. him, accesat la 21 octombrie 2008. 

24. „Moşu”” era una din poreclele lui Ion Gavrilă Ogoranu. 

25. Este vorba de revolta frontieriştilor de la Gherla din iulie 1958, când o serie de deţinuţi 
condamnaţi pentru trecerea frauduloasă a frontierei au pornit o amplă mişcare de protest faţă 
de tratamentul la care erau supuşi în închisoare. Revolta a fost înăbuşită violent, iar regimul 
din Gherla a fost ulterior înăsprit. Pentru detalii, a se vedea interviul cu Alexandru Maier, 
sanitar în Gherla în acel timp. Cosmin Budeancă (coord.), Experiene carcerale în România 
comunistă, I, Editura Polirom, Iaşi, 2007, pp. 193-209. 

26. Celulă din secţia de izolare Zarca, denumită astfel după un haiduc care decedase aici. 

27. Corect, camera 99 a fost principala celulă de tortură din Gherla a victimelor „experimentului 
Piteşti”, desfăşurat în penitenciar între iunie 1950-noiembrie 1951. Alin Mureşan, op. cit., 
pp. 68-78. 

28. Familie nobiliară maghiară, ai cărei reprezentanţi au fost oameni politici de seamă (cancelari 
ori principi ai Transilvaniei), dar şi oameni de litere. 

29. Infecţie acută a degetului. 

Eu nu m-am supus în închisoare regulamentului strict care cerea să nu ai nimic. 
Trebuia să ai un capăt de creion, un ac ascuns, o bucăţică de tablă, ceva. Mai mult decât 
atât, am avut chiar şi o Biblie în Aiud, pe care, la un moment dat, presimţind că mă duc 
la mină, am îngropat-o la turnătorie. Şi după doi ani am dezgropat-o şi am dus-o în 
Gherla şi am băgat-o în Zarcă. Dar astea sunt alte lucruri... 

Revenind la această foame fizică şi ce înseamnă forma de a exista prin ceea ce este 
extrem... Văzându-i mâna lui M., am apelat la colegi, fiindcă primeam 100 de grame de 
pâine (asta era raţia ce ni se dădea dimineaţa), să sacrificăm din raţia noastră câte o 
bucăţică de miez, pe care să-l frământăm, având amintirea din popor că, dacă unv’ făcea 
o bubă mică, o bunică mesteca un boţ de pâine în gură şi-l punea acolo ca să tragă. Alţii 
puneau ceară sau puneau pătlagină, dar eu am reţinut chestiunea asta până azi... Aveam 
un unghi mort ca să nu ne vadă pe vizetă şi l-am instruit pe M. : „Îţi punem diseară pe 
degetul ăla turtiţa asta, făcută din sfânta pâine ruptă din rai, şi mâine dimineaţă, după ce 
se face numărătoarea, eu am o tablă şi nişte cristale de acid boric, îl tăiem şi-l stoarcem”. 
Seara i-am pus bucata de pâine, dar cu mare grijă, să nu fim văzuţi de cei care nu aveau 
noţiunea de a fi verticali. Dimineaţa l-am băgat în unghiu' mort... Lângă mine era Vasile 
Pânzaru”, poet de la Suceava, tot cu mulţi ani de temniţă, şi temniţă destul de grea. 
Când desfacem fâşiile de cârpe din cămăşile noastre, care erau destul de zdrenţuite, 
omu', în foamea lui, văzând acolo bucata de pâine, aşa îmbibată cum era cu puroi, a 
luat-o, că n-am apucat s-o aruncăm, şi a băgat-o în gură s-o mănânce. Intervenţia a fost 
rapidă, dar nu înţelegeam această foame : era într-adevăr un schelet cântător... Cum să 
vadă că bucata aia de pâine se pierde? 

Deci ăsta e un lucru pe care l-am reţinut în această foame imensă, care a depăşit ceea 
ce descrie Nichifor Crainic”! sau Radu Gyr”, a depăşit ceea ce am trecut sau am suferit 
şi eu împreună cu ceilalţi. Iată un lucru care s-ar părea că nu poate fi luat ca etalon, dar 
e vorba de un om care avea o cultură, e vorba de un om care făcuse închisoare, dar 
ajunsese la această limită. Or, asistenţă medicală nu i s-a dat, deşi sesizase administraţia, 
dar am învăţat în închisoare şi în viaţă că de multe ori văzând că i se face o nedreptate, 
insul devine un luptător, încearcă să se opună acestor fapte. 


Şi ce s-a întâmplat cu rana colegului ? 

Prin deschidere şi stoarcere la tineta pe care o aveam, prin tamponări cu nişte bucăţi 
de cârpă, după două-trei zile s-a retras, braţul a început să se dezumfle şi a trecut peste 
acest impas. Omu’ a fost foarte mulţumit şi acum doi ani, fiind la Târgu Mureş la un 
simpozion, m-am dus să văd în amintirea lui vestita bibliotecă, despre care el mi-a 
povestit. Şi cât timp am străbătut printre rafturile de cărţi, am fost însoţit de această 
împrospătare în minte care părea nu o dedublare, ci un spaţiu adus din el, pe care îl 
simţeai în preajmă, şi el se personifica nu numai în întâmplare şi persoană, ci în tot ceea 
ce era. 


30. Vasile Pânzaru, născut la 12 februarie 1930 la Burdujeni, Suceava. Poet. A fost arestat la 
28 iunie 1950 şi condamnat la 10 ani muncă silnică. A executat pedeapsa în închisorile Iaşi, 
Jilava, Gherla, Baia Sprie, Cavnic, Poarta Albă şi Văcăreşti. A fost eliberat la 24 august 1960. 
A fost rearestat în 1970 şi condamnat la 6 ani, din care a executat un an şi şase luni. Mugur 
Geu, „Acei vinovaţi fără vină”, în „Crai Nou”, nr. 4682, 8 martie 2008; fişele matricole 
penale din AANP. Un interviu cu Vasile Pânzaru va fi publicat într-un volum ulterior. 

31. A se vedea nota 68, la p. 187. 

32. A se vedea nota 67, la p. 187. 

Aş vrea să vă dau un alt exemplu de comportament mixt. Foştii deţinuţi politici 
vorbesc foarte mult despre gardieni, ofiţeri, Securitate etc. Totuşi, au fost întâmplări, şi 
ele au venit să marcheze un fapt, mai ales pentru gardieni, că nu toţi au ajuns în mod 
voluntar şi au dorit să subscrie prin jurământ să fie criminali de neam şi ţară, ci s-au lăsat 
târâţi la început, după aceea au venit în contact cu realităţile pe care nu le acceptau întru 
totu”, dar trebuiau să le execute, că erau prinşi ei în această horă. 

Erau într-un cerc vicios : dacă s-ar fi opus, ajungeau şi ei victime. 

Fac parte, poate, din puţinii foşti deţinuţi politici cărora li s-a deschis dosar de 
urmărire operativă în închisoare, ca deţinuţi. A-nceput în 1954 la mina de plumb Valea 
Nistrului, pe motivul că la o percheziţie mi-a prins manuscrisul, că învăţam poezia 
„Rugăciune” de Panait Cerna. Am extrase din dosaru” acesta de urmărire operativă, şi 
este de neînțeles cum, fiind condamnat acolo, să ți se deschidă un alt dosar, să te 
urmărească şi-acuma... 


Probabil erați turnat şi de către colegi... 

Da! Am documente de nu vă vine să credeţi. Deci să fiu încadrat informativ din 
1954, în închisoare? Un elev, un copil! N-am fost fiul lui Antonescu, n-am fost frate 
cu Codreanu, am fost o mână de om din trupul acestei ţări, pătimit şi îmbibat cu ceea 
ce-a fost... 

Şi acuma doresc să vă relatez o întâmplare. În 1955 eram în Timişoara pentru 
rejudecare. Atunci, în octombrie '55, s-a dat un decret care a vizat o categorie de foşti 
deţinuţi politici cu condamnări până la cinci ani. Un coleg de-al meu, Cuibaru, a intrat 
în categoria asta. Aveam obiceiul, în penitenciarul Timişoara, să procur prin gardieni şi 
deţinuţi de la dreptul comun care mai treceau pe acolo bucăţi de pânză de la cămăşi 
uzate, că ei aveau acolo spălătorie, iar în urma convingerii medicului închisorii, am 
primit nişte hipermanganat, şi atunci hârtia era pânza, iar hipermanganatul... cerneala. 
Şi trebuia să ai grijă ca săculeţul făcut să nu ajungă la cei care te supravegheau. Şi îi spun 
colegului : „Eu îţi dau această haină să o duci afară. Dar să ştii că în aşa-zisul umăr al 
hainei sunt câteva scrisori”. Era o haină ponosită în care am pus câteva scrisori pe 
pânză : una către profesorul Ştefan Gherman, care a fost director al Liceului Comercial 
până în '47, după aceea profesor, şi un om deosebit. Era din Brad, şi-a făcut studiile la 
Viena şi a avut fericirea să stea în cămin cu Lucian Blaga. Cu toată opreliştea regimului, 
îmi aducea cărţi să citesc, purtam discuţii, şi socoteam că în anchetă căutau să-l implice 
şi pe el, dar nu era nimic care să poată fi transpus într-o acuză probată. 

Mama era în închisoare, tata în închisoare, de frate nu ştiam nimic, mai aveam o 
mătuşă pe la Giarmata”... Şi el zice: „Scrie! ”. Scriu pe pânză aceste scrisori, le fac 
umere pe acolo, deşi nu îl citisem pe Arghezi cum scrisese el foamea în bluze albastre 
când a stat în închisoare la Văcăreşti şi cum meşteşugeau ăia un ac cu sticlă. Şi îi dau 
colegului această haină, în dorinţa ca aceste lucruri să fie scoase afară şi trimise. El a fost 
luat din celulă pe la ora 11, eram şi eu cu el, că făceau serii de eliberare, câte patru-cinci, 
şi îi ţinea izolaţi într-o altă cameră, la corpul de gardă. La un moment dat un gardian 
vine şi, ca să îmi spună ceva, înscenează: „Ia vino încoace mă, vino, ieşi şi pune aia 
acolo! ”. Şi atunci mi-a şoptit cu mare precauţie: „Măi Teofile...” - îmi spuneau pe 
nume, că eram copil şi ei voiau să pară că sunt cei care mă protejează, mai ales că erau 


33. Localitate în judeţul Timiş. 

de prin zonă, din comune vecine, cunoşteau cazu’ nostru, cum am fost condamnaţi, şi 
oarecum erau bucuroşi că există chestii din astea, că la noi erau nişte lucruri mai 
convingătoare faţă de mulţime - „să ştii că l-au oprit pe Cuibaru la corpul de gardă”. 
„Păi de ce l-au oprit? ” „Păi i-a găsit ştiitu ce.” Eu întreb cine e ofiţerul de serviciu. Era 
plutonieru'-major Radu, din comuna Cârpa, de lângă Caransebeş. Restul erau ofiţeri, 
da’ atuncea a picat el de servici. Şi l-am rugat să anunţe că doresc neapărat să fiu scos 
la el la raport. Mi-am dat seama că întâmplarea în sine poate să declanşeze un lucru pe 
care îl ştiam, că aveam deja experienţa Canalului, Aiudului, minei de plumb, Jilavei, 
venisem în contact cu o lume întreagă de foşti deţinuţi cu sedimente vechi, cu metode 
cum trebuie, şi spun că eram îngrozit că pe el îl reţine şi-l va condamna în loc să-l 
elibereze, precum şi că mie o să-mi facă proces, fără să mai conteze că eu eram deja 
condamnat 8 ani... şi pe atuncea aveam 21 de ani. 

Ofiţerul de servici, plutonierul-major Radu, a venit după vreo oră jumătate. Gardianul 
a deschis uşa celulei: „Deţinut Botlung Teofil, ieşi afară ! ”. Ies. El nu s-a arătat prima 
dată în cadrul uşii. „Spune, mă banditule, ce vrei ! ” „Domnu” plutoner, nu pot să discut 
aici cu dumneavoastră. Vă rog să mergem în capătul culoarului.” Culoarul se făcea sub 
formă de „L”, şi acolo era şi grupul sanitar, haznaua puşcăriei, şi era un unghi mort. Nu 
putea să vadă nici cei de pe secţie, că erau doi gardieni, nici de la vreo celulă, care putea 
specula printr-o crăpătură de lângă vizetă ce mişcări sunt. I-am spus: „Domnu”, aveţi 
două căi: una, să-l reţineţi pe colegul meu Cuibaru, care beneficiază de decret şi s-a 
bucurat că va fi liber, şi să predaţi bucăţile de pânză scrise organului de Securitate, care 
pentru vigilenţa arătată vă va ridica în grad; peste două-trei zile poate nu veţi mai avea 
trese, veţi avea o stea sau două. Sau, dacă sunteţi un bun român şi înţelegeţi suferinţa 
acestui popor, daţi-mi vă rog bucăţile de pânză scrise”. A băgat mâna în buzunar, cum 
aveau pantalonii aceia tip ruseşti, şi a scos scrisorile. Mi le-a arătat şi mi-a spus: „Nu 
ţi le dau! ”. Şi le-a aruncat în WC. A făcut apoi doi paşi şi urlă: „Bă, nu mai umbla cu 
reclamaţii, vezi-ţi de treabă şi reeducă-te ! Marş la celulă ! Bagă-l înăuntru ! ”. A fost un 
test, c-au mai fost şi alte cazuri în închisoare, când atât din administraţie, cât şi din 
gardieni, cu sacrificiu, au făcut nişte lucruri, şi după aceea au trecut şi ei alături de noi... 
Deci, iată o întâmplare care mi-a rămas în minte pe toată perioada închisorii şi apoi în 
sedimentul mai proaspăt al memoriei. 

V-a impresionat profund. 

Nu este numai o impresie, ci un răspuns dat întrebării: „Cum este posibil ca un om 
în anumite situaţii să acţioneze într-un fel şi în altele în alt fel ? ”. Deci asta ar fi exact aşa 
cum Dostoievski foarte bine definea în Crimă şi pedeapsă că fiecare avem o parte de 
criminalitate în noi şi ea este stăpânită de partea bună, dar sunt momente de răbufnire. 
Tot el, spre sfârşitul cărţii, referindu-se la Raskolnikov, făcea o trimitere că Asia 
pregăteşte o crimă înfiorătoare asupra Europei şi spunea că criminalitatea este de multe 
ori răscolită de ceilalţi semeni şi impusă ca mijloc de a suprima. Şi aşa s-a întâmplat. 
V-am amintit acest caz, şi au mai fost multe... 

La Baia Sprie, în perioada '53-'54, cam aşa ceva, un grup de maiştri şi doi gardieni 
s-au constituit în elemente de legătură a celor condamnaţi cu închisoarea de-afară, în 
care erau membrii familiei. Şi au acceptat să primească scrisori de la deţinuţi şi să le 
trimită afară, au acceptat să informeze deţinuţii cu ştiri de la posturile de radio capitaliste, 
au acceptat chiar să introducă ziare când apăreau anumite evenimente mai deosebite. Şi 
acest grup de la Baia Sprie a fost prins şi condamnat între 3 şi 8 ani, şi a trecut alături 

de foştii deţinuţi politici o perioadă scurtă, că după aceea i-a dus la o închisoare care era 
pentru cadre MAI, ziceau ei, o secţie specială, la Târgu Ocna (sic! ). Cel care a fost 
implicat în procese, e vorba de căpitanul Vasile Moldovan, a cerut reabilitarea, dar cine 
să te reabiliteze, domnule ? Nu ştiu dacă mai trăieşte, dar pe mine m-a surprins că la un 
moment dat am citit în presă acest caz, şi chiar am văzut şi dosarul Fond Penal, mai ales 
că unv’ din Arad, bun prieten de închisoare, Mihalcovici*, a fost implicat în această 
corespondenţă şi a fost chiar cercetat. 

Procesul de reeducare nu este numai al comunismului, al Piteştiului ori al lui 
Makarenko, sau cum îi zicem noi. Procesul de reeducare vine mai din vechime. Nu că 
naziştii sau alţii n-au făcut crime prin multe forme, dar eu cred că comunismul a adus, 
domnule, culmea: nu reeducarea, ci uciderea prin reeducare. Aici se schimbă natura 
lucrurilor... Şi aş vrea să vă dau un exemplu de percepţie simplă a unei femei din 
Maramureş, soţia lu’ Blidaru”, care a fost luptător în Munţii Maramureşului. După ce 
el a fost împuşcat în luptă, ea a făcut închisoare vreo 10 ani şi, după aceea, a declarat în 
cadrul unui interviu, unui scriitor, reporter de la Baia Mare, definiţia care mi-a plăcut cel 
mai mult — şi care cred că ar scuti lumea de a face filosofia criminalităţii comunismului 
şi formei distructive umane. Şi încerc oarecum să mă apropii de expresia scrisă în Cartea 
aceasta, Pădurea răzvrătită, sub semnătura lui Ştefan Bellu : „Ne-au distrus casa, ne-au 
ars bucătăria de vară, ne-au lovit pomii cu securea şi ne-au astupat fântâna... ”. O ţărancă 
simplă a punctat, domnule, ce-a-nsemnat comunismul în confruntarea de a nu te supune... 
Şi acest răspuns adus de ea este o stare de mulţumire pentru mine, şi cred căci, pentru 
toţi, că chiar dacă preţul a fost mare, am să folosesc o expresie extinsă a profesorului 
universitar Tanoviceanu*$, care studiase în Franţa, fiu de savant” în drept de la Iaşi, şi 
pe care l-am întâlnit într-o celulă din Zarca Gherlei. Ştiam de el, da’ nu mai stătusem 


34. Alexandru Mihalcovici, născut la 18 februarie 1928 în Micalaca, Arad. A fost arestat la 
26 martie 1949 şi condamnat la 12 ani temniţă grea. A executat pedeapsa în închisorile Timi- 
şoara, Gherla, Nistru, Baia Sprie, Jilava, Aiud, Gherla. A fost internat administrativ la 7 decem- 
brie 1958 pentru 48 de luni la Culmea, Periprava, Jilava, Satu Mare, Galaţi, Botoşani şi Chilia. 
La 28 mai 1960 a fost condamnat la 20 de ani muncă silnică pentru acţiunea de la Baia Sprie 
de care vorbeşte intervievatul. A fost eliberat la 24 iunie 1964. Octavian Roske (coord.), 
Mecanisme represive. Dicţionar biografic. M , p. 239; Corneliu Cornea, op. cit., pp. 153-154; 
copie extras din sentinţa nr. 269/28 mai 1960; fişele matricole penale din AANP. 

35. Vasile Gheorghe Blidaru, născut în 1911 în Odeşti, Maramureş. Contabil. A fost arestat la 
15 august 1949 în urma unui conflict cu gestionarul cooperativei la care lucra, dar a evadat şi 
a fugit în munţi. Familia sa a fost arestată şi torturată pentru a-l sili să se predea. A acţionat 
solitar în zona Codru, la graniţa judeţelor Maramureş, Satu Mare şi Sălaj, dar a fost ucis în 
vinerea de Rusalii a anului 1958, în urma unei ambuscade. Cicerone Ioniţoiu, Victimele terorii 
comuniste. Dicţionar. A-B, p. 204; Iosif Ţiproc, Vasile Blidaru, omul şi legenda, Editura 
Solstiţiu, Satu Mare, 2006. http : //emaramures.ro/stiri/stire.aspx ? newsid= 11628, http : // 
www.oron.ro/cultura/rezistenta_armata_anticomunista_din_romania_944_96_(iv)___ cultura_ 
62_346609.html, accesate la 20 octombrie 2008. 

36. Nicolae Tanoviceanu, născut la 9 februarie 1909 în Bucureşti. Profesor universitar, doctor în 
drept. A fost arestat la 27 aprilie 1948 şi condamnat la 15 ani temniţă grea. A executat pedeapsa 
în închisorile Aiud, Baia Sprie, Gherla şi Periprava. A fost eliberat la 23 aprilie 1963. Infor- 
maţii din fişa matricolă penală din AANP. 

37. loan Tanoviceanu (1858-1917), jurist, profesor de drept, întemeietorul criminologiei româneşti, 
membru corespondent al Academiei Române. 

împreună. Eram în lanţuri, şi l-am întrebat: „Domnu” profesor, ce-aţi făcut? ”. Şi zice: 
„Nu-mi spune «domnu' profesor», spune-mi «colega», şi ţine minte: când vom ieşi de 
aici, atunci să-mi spui «domnu' profesor». N-am făcut decât să fiu ce-am fost, dar, 
totuşi, să fim mulţumiţi că cineva trebuia să fie în locul nostru, ca să evidenţieze 
nesupunerea unui popor. Nouă ne-a revenit această menire, pe care ne-am ales-o, şi s-o 
porţi cu sfinţenie! ”. Deşi nu era un om evlavios, era crescut prin Franţa, asta m-a 
impresionat foarte mult, şi a căutat să aducă unele repere în tot ceea ce apoi s-a desluşit. 

Prin ce închisori aţi mai fost ? 

În primăvara anului '54 am fost trimis de la Aiud la mina de plumb Valea Nistrului, 
iar în '55 am fost transferat de la Valea Nistrului din nou la Timişoara” pentru un 
supliment de anchetă. 

După ce vi se deschisese dosarul de urmărire la Nistru ? 

Da, cu el. La Timişoara, comandantu” Ionel Prodan” s-a purtat civilizat cu noi. În 
'55 ne-au băgat paturi în celulă, pentru că până atunci dormeam jos, pe rogojini. Ăsta 
era ca un fapt de destindere, că ruşii s-au retras din Austria în august, iar Tito a făcut 
călătoria spre Moscova din octombrie, şi apăruse şi decretu’ ăla“... Venind în celulă şi 
spunându-i că mămăliga pe care ne-o dă e cu hoaspe şi din făină mucegăită, comandantul 
a spus: „Are grijă regimu' ca voi să muriţi încet”. Şi-atunci i-am răspuns: „Dacă ăsta 
este crezu’ regimului, trebuie să-l mărturisiţi”. Consecința a fost că m-a izolat. Eu nu am 
acceptat izolarea ca formă de pedeapsă şi am declarat greva foamei. Nu au vrut să-mi dea 
hârtie şi greva foamei a continuat. Am refuzat şi apa, şi tot nu mi-au dat hârtie... În final, 
după un număr de zile, am scris pe pereţii celulei cu sânge. 

Ce-aţi scris pe zid ? 

Am scris: „Declar greva foamei până la venirea procuraturii”. Şi-am mai scris câteva 
rânduri versificate supt impresia, să zic aşa, închisorii şi a credinţei în Dumnezeu: „Văd 
bine, precum vezi/Noianul sporit./Tu - cuget/Tu - har/Eu - prin fire mărit,/Eu - prin 
lucrări mărit./De ce mi-aş dori/Lumea tăcerii iar? ”. Şi, culmea, comandantul-adjunct, 
Ciucă Stan“, când a venit în celulă şi am avut discuţia ca să renunţ la grevă, a făcut o 
remarcă şi-am rămas impresionat. Zice: „Măi, tu ai declarat greva foamei cu sânge, dar 
sfârşitu” de la ce-ai scris, de ce mi-aş dori lumea tăcerii iar, înseamnă că totuşi vrei să 
trăieşti. Fii mai atent ca să poţi trăi”. Şi a şters cu cheia ce-am scris eu pe perete. 


Era unul dintre cei mai dezghețaţi, mai învăţaţi... 
Da. 


38. Conform fişei matricole penale, intervievatul a fost transferat la Nistru în aprilie 1954, iar la 
Timişoara pe 16 august 1955. 

39. loan Prodan, locotenent-major, fost comandant al penitenciarului Timişoara între 1955 şi 
1958. Afirmația lui Teofil Botlung pare să fie corectă, întrucât Prodan semnala într-o şedinţă 
Direcţiei Generale a Penitenciarelor şi Coloniilor de Muncă lipsa spaţiului de depozitare a 
mâncării, a paturilor, a evidenţei celor închişi şi asistenţa medicală precară. Andrei Muraru 
(coord.), op. cit., pp. 509-511. 

40. Este vorba de Decretul nr. 421 din 24 septembrie 1955 pentru graţierea unor pedepse şi 
amnistierea unor infracţiuni. 

4l. Stan Ciucă, locotenent, fost ofiţer politic al închisorii Timişoara între 1953 şi 1954 şi 
comandant al penitenciarului în 1955. Andrei Muraru (coord.), op. cit., p. 511. 

După Timişoara pe unde aţi mai fost ? 

După Timişoara am ajuns la Dej, fiindcă trebuia s-ajung din nou la mină, însă se 
stopaseră lucrările cu deţinuţii politici. Acolo, ca să-mi acopăr atitudinea, că ştiam că 
urmează să mă ancheteze ăştia cu declararea grevei foamei cu sânge, l-am convins pe 
comandantu” închisorii”? să-mi dea hârtie şi-am scris la minister să ne dea hârtie, creion 
şi cărţi de citit. Şi am documentu’, răspunsu' dat de ministru, că nu-i voie să ni se dea... 
Asta era în '56. Şi, când m-a anchetat a doua oară, ofiţeru” mi-a spus: „Tu ce-ai făcut, 
dom'le, de l-ai convins pe comandant să dea curs la o astfel de declaraţie ? ”. Că n-avea 
voie s-apară în scris aşa ceva, c-asta era o probă că s-a cerut şi că nu se dă. Zic: „Păi 
eu nu i-am făcut nimic, că doar nu io l-am pus comandantu” penitenciarului Dej”. Zice : 
„Domnule, păi de asta mă mir, şi nici nu ştiu cum de nu l-o scos ai noştri”. „Nu ştiu, eu 
n-am relaţii cu el.” 

De la Dej am ajuns din nou în Aiud, şi din Aiud ne-a transferat în '57 la Gherla, iar 
aici am avut şi eu o dată noroc, în 1959. Eram izolat aproape de doi ani la Zarca din 
Gherla, şi m-o chemat la Bucureşti pentru nişte anchete, şi-aşa am ieşit din Zarcă. 


Când aţi fost anchetat la Bucureşti, unde aţi fost ţinut ? 

Venea cineva de la Ministeru’ de Interne la Jilava sau la Văcăreşti. Era o secţie „X”, 
în care nu era ţipenie de om. 

Am venit din nou în Gherla şi, la începutu” lu’ '60, ne-a făcut loturi şi m-a trimis la 
Periprava-Grind. Iar de-acolo, după cum v-am spus şi înainte, m-am eliberat prin 
deportare... După 8 ani făcuţi aşa cum trebuie, închisoare de şapte stele, m-a dus pe 
Bărăgan, în comuna Lăteşti. În comuna Lăteşti să ştiţi c-am mai prins-o şi pe doamna 
mareşal Maria Antonescu” şi eram vecini. 


Când aţi fost anunţat că o să aveţi domiciliu obligatoriu ? 

Când mi-a expirat termenu', am fost chemat la punctul de colonie Grindu, care 
aparţinea de Periprava-centru, să-mi spună că urmează să mă eliberez. Să predau ce am 
la magazie, să-mi iau actele de la magazie... M-am pregătit, dar n-aveam cu ce să 
mă-ncalţ, şi atunci Mircea Tarcea“ mi-a procurat o pereche de bocanci de la nişte 
militari şi m-a pregătit să intru în libertate încălţat, nu desculţ, deşi era în aprilie. 

M-am urcat într-o căruţă însoţit de gardian, că de la Grindu până la centru, la 
Periprava, erau vreo 4 kilometri. Acum nu mai mergeam pas-alergător, vezi Doamne, 
eram într-un alt statut... Când am ajuns acolo, m-a băgat la ofiţeru' politic, un maior... 
îmi scapă numele acuma. Am văzut o cameră mare, o masă acoperită cu un material 
textil roşu, pe masă o puşcă-mitralieră, iar dincolo de puşca-mitralieră era un tip destul 


42. Erwin Gyurcsani, născut la 30 septembrie 1911 la Seghedin, Ungaria. Şef al Biroului Peniten- 
ciare din Direcţia Regională MAI Bârlad (iunie 1953) ; locţiitor al şefului Biroului Penitenciare 
din Direcţia Regională MAI Cluj (15 august-septembrie 1953); comandant la penitenciarul 
Dej (1949, 1950, 1953-1955) şi la penitenciarul Cluj (decembrie 1957-septembrie 1959). 
Informaţii de la colegul nostru Mihai Burcea, căruia îi mulţumim. 

43. A se vedea nota 2, la p. 159. 

44. Mircea Tarcea, născut la 22 ianuarie 1929 în Hunedoara. A fost arestat la 11 iulie 1948 şi, deşi 
achitat, a rămas reţinut administrativ până în 4 octombrie 1948. A fost rearestat la 17/18 iulie 
1958 şi condamnat la 20 de ani de muncă silnică. A executat pedeapsa în închisorile Deva, 
Jilava, Galaţi şi Periprava. A fost eliberat la 23 iunie 1964. Informaţii din fişa matricolă penală 
din AANP şi din interviul cu Mircea Tarcea, aflat în AIO-IICCR, cota 2. 

de îndesat, îmbuibat, care mă privea foarte cercetător. Şi îmi spune : „Mă Botlung, uite, 
să ştii că ne-am gândit mult, mă, la tine, că ai intrat în închisoare copil, că statu' nostru 
iubeşte tineretu”, are nevoie de voi. Acuma uite, o trecut cei opt ani, dar vreau să-ţi spun 
un lucru, că numai datorită faptului că tatăl tău o fost muncitor nu te reținem aici la 
centru. Pleci, te eliberăm, cu domiciliu obligatoriu în comuna Lăteşti”. 

Eu eram pregătit, oarecum ştiam cum se procedează, şi, fiindcă în decursu’ detenţiei 
aveam multe chestiuni de urmărire operativă, am dat din umeri şi am vrut să ies. Da’, 
când am ajuns la uşă, n-am putut să tac şi i-am spus: „Domnu' maior, am înţeles, da’ 
nu pot acuma să mă duc în deportare, să mă eliberez, şi să nu fiu sincer. Îs foarte sincer. 
Să ştiţi că şi tatăl meu, aşa muncitor cum o fost, o făcut trei ani de puşcărie ! ”. „Du-te-n 
pizda mă-tii ! Ia-l, bă, şi du-l! ” Şi m-o băgat şi la carceră o noapte, pân-a doua zi când 
o plecat vaporu”. (râde - n.n.) 

Cum a fost viaţa la Lăteşti ? Unde-aţi locuit ? Ce munceaţi ? 

Am ajuns în Lăteşti cu multe peripeții, că n-avea să-mi dea însoțitor. Prima dată am 
aşteptat la Tulcea. M-am dus la o doamnă care era responsabilă cu noi, ăştia care trebuia 
să ne ducem în domiciliu obligatoriu. Nu ne dădea voie să ieşim afară din curtea poliţiei 
şi i-am spus: „Doamnă, păi după atâţia ani, acuma n-am şi eu voie să ies în oraş? ”. 
Doamna mi-a spus: „Uite ce. Eu cred că sunteţi un om cu un comportament deosebit. 
O să mergeţi în oraş, să nu staţi mult şi să vă întoarceţi înapoi. Eu o să dispun la poartă”. 
Mă duc la poartă, ăia deschid uşa şi-mi spun: „Vedeţi să nu staţi mai mult de două 
ore...”. Şi m-am plimbat. Apoi am aşteptat să plec. N-am plecat în prima zi, n-am plecat 
a doua, n-am plecat a treia... Eram în Săptămâna Mare, şi-o întreb odată pe doamnă: 
„Da' nu mă trimiteţi, doamnă, de-aici ?”. Zice: „Vă rog să mă înţelegeţi, că nu v-am 
trimis c-am vrut să vă dăm un om însoțitor de suflet şi el a fost în delegaţie”. Într-adevăr, 
a venit un gardian şi seara am plecat la Constanţa. M-a predat la poliţie, da' era Noaptea 
Învierii. Pe drum am mai discutat : el o dormit, eu i-am păzit automatu’ şi, când m-a 
predat, a luat poziţie de drepţi şi a zis către mine : „Să trăiţi! ”. Era un căpitan acolo, se 
uită la el: „Da' ce faci, bă tovarăşe, ce «Să trăiţi» ?”. Ăla s-o speriat şi o plecat, dar l-a 
chemat 'napoi, că nu scosese nici hârtia semnată că m-a predat... (râde - n.n.) 

Şi m-au băgat într-o celulă din beci, unde era un tuciuriu cu mustață mare, care stătea 
pe un pat, şi altu’ mai tânăr. Mă-ntreabă tuciuriu” : „Ă, ce-i domnu’? De unde vii, 
mî?” (imită intonaţia ţiganului - n.n.) „Păi, vin de la Grind.” „Aoleooooo, stai aşa. 
Politic ? ” „Da.” „Cât ai făcut? ” „Păi opt ani.” „Aoleo! Mă, dă-te jos, mă! ” L-a prins 
pe ăla de sus de picior şi l-a tras de pe pat, l-a trântit jos... (râde - n.n.) „Bă, acolo doarme 
domnu”, bă!” Şi şi-a desfăcut ţiganu' pachetul, că-i adusese ţiganca ouă, cozonac, 
friptură, şi zice: „Lasă, domn'e, dăm la om mâncare...”. Că se lua şi de gardieni... 

Ei, şi am ajuns în Lăteşti pe 12 aprilie 1961, când Iuri Gagarin zbura în cosmos, iar 
eu mi-am spus: „Oare va fi un pahod na cer?”. Imediat mi-am găsit câţiva cunoscuţi, 
între care un fost luptător în Munţii Bucovinei, Candrea Constantin, din lotu’ lu’ 


45. Constantin Candrea, născut la 21 ianuarie 1913 în Dorna Candreni, Suceava. A fost arestat la 
23 aprilie 1950 pentru sprijinirea partizanilor din zonă şi condamnat la 10 ani muncă silnică. 
A executat pedeapsa în închisorile Suceava, Văcăreşti, Gherla, Baia Sprie, Aiud şi Salcia. 
A fost eliberat la 19 aprilie 1960 şi a primit domiciliu obligatoriu în comuna Lăteşti, Bărăgan. 
Cicerone Ioniţoiu, Victimele terorii comuniste. Dicţionar. C, p. 22 ; fişa matricolă penală din 
AANP. 

Sandu“ şi lu’ Crăciun“, un tânăr, Puiu“, de lângă Vladimireşti, de vârsta mea, şi mulţi, 
mulţi alţii. 

Şi fără discuţie că domiciliu’ obligatoriu nu s-a putut compara sub nicio formă cu 
închisoarea. Cu toate că eram nevoiţi să lucrăm pe bani puţini... o pâine costa 2 lei, 
prăşeam la fermă şi primeam pentru hectar 7 lei. Mai mult decât atât, nu puteai să-ţi 
asiguri întotdeauna necesarul de hrană, dar aveai libertatea, aveai aerul, chiar dacă erai 
urmărit nevăzut şi nu trebuia să părăseşti comuna. Mai îţi venea şi cineva din familie... 
O bună parte din foştii deţinuţi politici primeau pachete, sau membrii familiei se sacrificau 
şi aduceau câte-un pachet. 


Dumneavoastră aţi fost vizitat de familie în Lăteşti ? 


A venit mama o dată şi, pe când mergeam cu ea prin sat, la un moment dat vede o 
doamnă care stătea pe un scaun într-o grădină cu flori şi picta un tablou. Şi zice: „Stai, 
că eu o cunosc pe doamna asta!” O vede şi doamna şi: „Mama Rahila!”. „Nadia!” 
Şi-atunci am înţeles ceea ce vă spuneam despre mama, că nu are un element de nemul- 
țumire faţă de mine. S-a reîntâlnit atunci cu doamna Maria Antonescu, care avea casa în 
apropiere de a mea. Şi-aicea ar trebui să amintesc un lucru pe care foarte mulţi care-au 
fost în Lăteşti l-au uitat, inclusiv Goma. De necrezut, cine credeţi c-a însoţit-o mai târziu 
pe Maria Antonescu în domiciliu” obligatoriu ca s-o ajute, că era în vârstă? Scarlat, 
fostul şofer al mareşalului Antonescu. Un lucru rar întâlnit... Vizitând cimitirul Bellu 
după mulţi ani de la eliberarea a doua şi cumpărând un album „Panteonu” naţional”, am 
găsit acolo trecut şi mormântu' Mariei Antonescu. Deci, după ce-a murit a fost strămutată 
în cimitir, dându-i-se un alt onor decât acela de-a i se risipi cenuşa pe cuprinsu” ţării, 
cum a avut parte mareşalu” Antonescu. Să ne gândim că şi Jean Gabin” a cerut să-i fie 
ars trupu’, iar cenuşa să îi fie risipită din avion deasupra mării şi pământului. 


Pe cine aţi mai putea menţiona dintre cei întâlniți în Bărăgan ? 

Am găsit o parte din DO-iştii vechi. Unii nu aveau unde să se întoarcă, alţii, un 
număr mic, mai avea restricţii de a părăsi localitatea. Cel mai mare număr dintre ei care 
au rămas, au rămas pe motivu’ că ei între timp îşi aranjaseră prestări de servicii la ferme 
şi erau foarte avantajoase, în sensu’ că n-aveau nevoie să cumpere carne, ouă sau alte 


46. Grigore Sandu, din Dorna Candreni, Suceava. A activat în 1945-1946 în organizaţia „Sumanele 
Negre”. În toamna lui 1949 s-a unit cu Dumitru Crăciun şi a organizat un grup în Muntele 
Bancu. A fost prins şi condamnat la moarte, pedeapsă comutată ulterior în muncă silnică pe 
viaţă. A executat pedeapsa în închisoarea Gherla. Cicerone Jonifotu, Victimele terorii comu- 
niste. Dicționar. S, p. 38. 

47. Dumitru Crăciun, născut la 9 octombrie 1899 în comuna Coşna, E seal A făcut parte din 
organizaţia „Sumanele negre”. A fugit în munţi, unde s-a alăturat grupului de luptători condus 
de Sandu Grigore. A fost arestat la 16 decembrie 1949 şi condamnat la 25 de ani muncă 
silnică. A executat pedeapsa în închisorile Suceava, Ploieşti, Gherla, Nistru, Caransebeş, 
Jilava şi Aiud. A decedat în închisoarea Gherla la 30 iunie 1957. Cicerone Ioniţoiu, Victimele 
terorii comuniste, Dicţionar. C, p. 248; http : //www.corneliu-coposu.ro/articol/index.php/ 
788_rechizitoriu_cicerone_ionitoiu_partea_a_ii-a/, accesat la 10 noiembrie 2009 ; fişa matri- 
colă penală din AANP. 

48. Cornel(iu) „Puiu” Suliman, născut la 14 octombrie 1934 în Pişcu, Galaţi. A fost arestat la 
2 aprilie 1952 şi condamnat la 8 ani închisoare corecțională. A executat pedeapsa în închisorile 
Capul Midia, Aiud, Nistru, Baia Sprie şi Gherla. A fost eliberat la 30 martie 1960 cu domiciliu 
obligatoriu în Lăteşti, Bărăgan. Informaţii din fişa matricolă penală din AANP. 

49. Jean Gabin (Jean-Alexis Moncorg€, 1904-1976), actor francez. 

lucruri. În sistem socialist, luau totu” de la fermă. Mai mult decât atât, noi, care eram 
DO-işti din foşti deţinuţi politici — şi în '61-'63, cât timp am stat eu, eram în jur de vreo 
400 -, neavând dreptu’ să ne deplasăm din comună, unde exista un singur magazin cu 
marmeladă, chibrituri şi sare, apelam la ei, care aveau dreptul să meargă la Feteşti sau 
la Borduşani. Feteştiul era la 14 kilometri, Borduşaniul la 6. Dar ne vindeau pâinea cu 
4 lei, deşi ea costa 2 lei. 

În general, ne-am înţeles bine cu ei, erau oameni care totuşi vedeau suferinţa noastră. 
La început ne era greu, că nu mai aveam forţă, nu puteam să prăşim sau să săpăm... Erau 
oameni care făcuseră câte 12 ani de închisoare, aveau nevoie să stea la umbră 3 luni până 
să-şi poată reveni. Pe de o parte, exista această formulă să lucrezi la fermă... 


Dumneavoastră ce aţi lucrat acolo ? 

Eu am lucrat la Feteşti, la sistemu” de canalizare, la o staţie de pompare ORIF-Făcăeni, 
că ne-a aprobat să ne ducem acolo... Şi câştigam mai bine. Ne spuneau ăia de acolo că 
suntem mai nebuni decât maramureşenii, care săpau la pământ şi erau recunoscuţi. Aici 
lucram pentru bani, şi noi, cu disciplina din închisoare, care îţi cerea să lucrezi fără să 
ştii nimic altceva, lucram... Aveam făină de porumb, ne făceam de mâncare, aveam şi 
libertatea de a ne întâlni, de a sta de vorbă, dar, bun înţeles, şi onoarea de a fi 
supravegheați informativ ! Astăzi am revăzut dosaru' de evidenţă informativă din Lăteşti 
şi am rămas de-a dreptu’ mirat, că nu ştiu dacă în Lăteşti mai aveai nevoie de un dosar 
de evidenţă operativă: comuna avea un şef de post şi încă doi milițieni, şi eram 
supravegheați operativ de un căpitan de Securitate, Bibescu. Am găsit în acest dosar note 
informative şi, cu lux de amănunte, munca de Securitate practicată de către deţinuţi ! 
Negru pe alb era scris acolo de şefu” de post, Dascălu, părerile pe care le-a obţinut de 
la sursa informativă „Ştefănescu”, de la ăla, de la ăla. Aşa că regimu' comunist a fost 
foarte instruit, bine pus la punct şi profesional. Metodele brutale de teroare, de schin- 
giuire n-au rămas fără alte metode de sinteză, care să implice colectivitatea. Aici mă 
refer la cei care au dat informaţii... 


I-aţi recunoscut pe cei care au dat informaţii ? 

Da’ cum să nu? Păi mi-a făcut o bucurie CNSAS-u” acesta: acu’ două săptămâni 
mi-a trimis acasă o adresă că mi-a descoperit trei surse cu numele real. Eu o parte din 
surse le-am descoperit, fiindcă am avut o memorie foarte bună. Au organizat un sistem 
de nu poţi să crezi, domnule ! De fapt, dumneavoastră vedeţi atâtea dosare, vedeţi atâtea 
întâmplări, şi vedeţi cum i-a mânjit pe toţi şi i-a folosit... 

În Lăteşti unde aţi locuit ? 

Mi-am cumpărat o casă. Aveam din banii mei munciţi, pe Canal, la mină, la turnătorie 
la Aiud, vreo 700 de lei, parcă. Era un DO-ist care pleca, şi ăla mi-a cerut 1 000 de lei 
pe casă, aşa că am cumpărat-o din banii mei şi din ce sacrificii au mai făcut părinţii, că 
mama lucra ca îngrijitoare la porci la o fermă în Timişoara, iar tata ca om de servici... 
Şi i-am dat ăluia 1 000 de lei şi-am luat casa. M-am apucat atunci s-o pun la punct şi am 
acoperit-o, am plantat 33 de plopi, le plăcea la toţi ai noştri cum arăta. Era o casă lângă 
cea a părintelui Florea“. 


50. Pr. Paul Florea, născut la 26 iunie 1909 în Poiana Teiului, Neamţ. A fost arestat la 22 iulie 
1953 şi condamnat la 7 ani închisoare corecțională. A executat pedeapsa în închisorile Jilava, 
Codlea şi Gherla. A fost eliberat la 19 iulie 1960, cu domiciliu obligatoriu la Lăteşti. Vasile 
Manea, op. cit., p. 113 ; fişa matricolă penală din AANP. 

Dacă tot aţi pomenit de părintele Florea, spuneți-mi, aţi întâlnit şi persoane mai 
deosebite în timpul domiciliului obligatoriu ? 

Domnu" Mureşan, v-am citit nişte interviuri cu fraţi de suferinţă, cu care am făcut 
închisoare împreună. Şi această întrebare e firesc să vină din partea dumneavoastră, care 
cercetaţi şi vreţi ca să evidenţiaţi marea distrugere ce s-a făcut în acest câmp uman, în 
această spiritualitate. Dar vreau să vă povestesc şi o altă latură, care din păcate n-a fost 
exploatată. De regulă, foştii deţinuţi politici, dacă sunt întrebaţi: „Cu cine te-ai întâlnit 
în închisoare ?”, vor căuta să scoată în prim-plan nişte personalităţi. Mai puţin din 
convingerea pe care aţi avea-o dumneavoastră când studiaţi cazul şi mai mult din a avea 
o automulţurmire că el s-a înrolat într-o luptă şi n-a fost numai un muncitor sau un ţăran 
sau un elev, ci a fost alături de generali, a fost alături de savanţi etc. După mine, cred că 
s-a făcut, pe alocuri, o abatere. Dar totuşi, fie că era profesor universitar, medic, 
ministru, începeau să se creeze nişte comuniuni în care nu întâlneai numai profesori 
universitari, ci era şi un fiu de ţăran sau un ţăran, şi un muncitor, şi un profesor, şi 
lucrurile deveneau mult mai legate. Mi-aduc aminte de un film în care un francez se duce 
cu un coleg în Himalaya să cucerească vârful Everest şi spune că muntele e cel care 
revelează toate pornirile animalice ale omului: sporeşte iubirea sau, din contră, ţi se 
pare că ăla mănâncă prea mult, că nu trage cum trebe şi aşa mai departe. Aşa şi-n 
puşcărie, să ştiţi, că ţi se părea că colegul îţi devine duşman şi-ţi distrugi eul... 

Asta a fost una din temele pe care le-am discutat foarte mult cu Nicolae Tanoviceanu 
în Zarca Gherlei, unde am fost izolat cu el în '58 după revoltă. El îşi făcuse studiile, 
începând de la clasa a III-a primară, în Franţa. Era un tip deosebit, în primu” rând pentru 
că avea duhul păcii. El era un element de echilibru şi la Baia Sprie. Când unu’ din 
închisoare se văita, Tanoviceanu zicea: „Mă, să fii mândru c-ai ajuns aici. Că cineva 
trebuia să reprezinte poporu’ român în această încleştare cu diavolu” ăsta. Noi pentru 
asta suntem aici. Să mergem mai departe”. 

Şi aş mai adăuga un lucru. Când am plecat de la Grind cu domiciliu obligatoriu, 
Tanoviceanu a rămas acolo, c-avea 15 ani pedeapsă şi făcuse doar vreo 10, şi m-a rugat: 
„Măi Teofile, dacă ajungi afară, te rog să-mi cauţi soţia, pe Gabi, şi pe băiatu' meu, 
Michi, să-l săruţi pe frunte”. „Măi Nică, m-oi duce.” Îmi spune adresa: „În apropiere 
de statuia aia o să găseşti strada Stupine, număru’ 6”. 

Da’ atunci am fost trimis la Lăteşti, nu în libertate, deci nu puteam să-i îndeplinesc 
dorinţa. În *61, în vară, cer la Ministeru’ de Interne o aprobare să mă duc 10 zile la 
Timişoara, fiindcă aveam probleme cu ochiu’. Ministeru’ mă refuză. Fac o revenire, 
şi-atunci îmi comunică faptul că-mi dă 10 zile la Bucureşti. Vin în Bucureşti, mă duc 
lângă Gara de Nord, că era un hotel mic, pe Griviţa, şi cer o cameră, da' n-aveam 
buletin, numai o hârtie. Ăla se uită, lângă hârtie nu vede niciun ban, şi zice: „Domn'e, 
nu vă putem primi”. Mă duc la Poliţie : „Domn'e, m-am dus la hotel, nu mă primeşte cu 
hârtia asta”. „Păi da” ce, n-ai prieteni în Bucureşti? Nu cunoşti nicio adresă, ca să te 
duci ? ” „Chiar dacă aş cunoaşte, nu m-aş duce, da” eu nu cunosc, că nu-s din Bucureşti. 
Dar vă spun de-acuma unde voi dormi cele 10 zile : în spatele Palatului CFR.” Erau nişte 
bănci puse acolo. „Sau, dacă nu, e-un părculeţ cum cobori spre Cişmigiu, pe Grivița- 
-Plevnei, şi sunt trei bănci acolo. Vă spun că şi-aşa tot miliţianu” o să vină să mă 
legitimeze, şi o să mă ducă până la dumneavoastră.” Mie mi-a convenit asta, pentru că 
noaptea mă duceam la anumite adrese din Bucureşti şi, între altele, m-am dus şi la 

Tanoviceanu. Şi vă spun numai o greşeală pe care-am făcut-o. Am ajuns la adresă, 
doamna mi-a deschis, dar eu am judecat-o, fiindcă părea mai aranjată: era rimelată, 
dăduse c-un pic de ruj pe faţă... Şi mi-am zis în sinea mea, ca venind din puşcărie : „Bă 
frate, Nichi-i acolo, în viaţa aia, şi-acuma te izbeşte imediat ruju’ ăsta... ”. Era o cameră 
nu mai mare ca asta (aproximativ 15 metri pătraţi - n.n.), şi m-a întrebat: „Doreşti o 
cafea ? ”. „Da.” Nu băusem eu cafea, da’ na, ce să zic? Dânsa s-a dus după o draperie 
să prepare cafeaua, şi-atuncea a căzut o hârtie jos. Am ridicat-o şi m-am uitat peste ea. 
Şi citesc: „Donatoare de sânge”. Deci soţia lui Nichi dona o dată pe lună sânge. I se 
plătea o sumă de bani, ca să-şi crească copilu”, şi mi-a fost ruşine atunci de felu’ cum am 
gândit când am văzut-o... Dup-aceea m-am întâlnit cu ei, şi cu Nichi, şi cu Gabi, de 
foarte multe ori. 

În afară de Tanoviceanu l-am mai cunoscut în închisoare pe Nichifor Crainic. Nu am 
stat cu el împreună, dar la secţia în care eram eu apărea din când în când. L-am cunoscut 
pe profesorul universitar de artă Popescu-Vâlcea”!. A scris multe versuri în închisoare, 
şi s-au publicat sub titlul Cuvinte din temniţă”? şi, cu toate că i-a scris prefața părintele 
Stăniloae, n-a fost trecută poezia „Testament”. Eu am refăcut-o din memorie, ca să nu se 
piardă. Şi v-o spun acuma : „Din timpuri vechi, creştine,/Pe cel ce a murit/Cu faţa-ngroapă/ 
Întors spre Răsărit./Urmaşilor mei, însă,/Cu jurământ le-am spus/Cu faţa să mă-ngroape/ 
Întors către Apus./Că secol după secol,/Mereu din Răsărit/Veniră hoarde crude/Ce ţar-au 
pângărit./Muscalii cei prădalnici/Doar beznă ne-au adus./Lumina şi-adevăru'/Ne vin de 
la Apus”. ' i 

În afară de ei, a mai fost Urziceanu, ministru la Justiţie, erau scriitori, partizani... 
moş Crăciun, Dumitru Crăciun. Niciodată n-am ţinut minte toate numele astea... Când 
am plecat din Grind, Virgil Băcilă**, un tânăr care fusese arestat din armată şi condamnat 
la 18 ani fiindcă voia să sprijine grupu’ de luptători din Munţii Făgăraş, m-a rugat: 
„Măi Teofile, eu îl rog pe Vasile Gogan - care era pictor - să-mi facă un portret pe-o 
bucată de hârtie, s-o duci la mama”. „D-apăi, bă Gavrilă, m-oi duce, numai să vedem 


51. Gheorghe Popescu-Vâlcea, născut la 9 august 1912 în Copăceni, Vâlcea. Istoric de artă, teolog 
(nehirotonit). A absolvit Facultatea de Teologie din Chişinău (1936), Facultatea de Litere şi 
Filosofie din Bucureşti, Institutul de Artă Bizantină şi a Sud-Estului european de la Uni- 
versitatea din Strasbourg. Doctor în arte la Facultatea de Litere şi Filosofie a Universităţii din 
Bucureşti. Ofiţer în al Doilea Război Mondial, inspector general în Ministerul Educaţiei 
Naţionale, Cultelor şi Artelor. În 1947 a iniţiat organizaţia de rezistenţă „Vlad Ţepeş”. A fost. 
arestat la 9 mai 1948 şi condamnat la 20 de ani muncă silnică. A executat pedeapsa în 
închisorile Jilava, Văcăreşti, Aiud, Lugoj şi Gherla. A fost eliberat în 1964. A lucrat apoi ca 
inspector general de specialitate, vicepreşedinte şi profesor la Comisia de Pictură Bisericească 
a Patriarhiei Române. A publicat mai multe lucrări de specialitate. http : //biserica.org/ 
WhosWho/DTR/P/Gheor ghe Popescu Valcea. html, accesat la 21 octombrie 2008 ; fişa matricolă 
penală din AANP. 

52. Gheorghe Popescu-Vâlcea, Cuvinte din temniţă, Editura Institutului Biblic şi de Misiune al 
Bisericii Ortodoxe Române, București, 1991. 

53. A se vedea nota 47 de la p. 322. 

54. Virgil Băcilă, născut la 17 iunie 1927 în Nucet, Sibiu. A fost arestat la 9 decembrie 1950 şi 
condamnat la 18 ani muncă silnică. A executat pedeapsa în închisorile Jilava, Gherila, 
Caransebeş, Baia Sprie, Aiud şi Periprava. A fost eliberat la 22 iunie 1964. Informaţii din fişa 
matricolă penală din AANP. 

cum facem.” Gogan l-o-ntrebat: „Mă, cui îi dai hârtia ? ”. „Lui Teofil.” „Dacă-i dai lui 
Teofil, îţi fac.” Şi-apăi i-o făcut portretu’ ăsta, eu l-am scos din Grind, cu toată 
percheziţia, şi, când am ajuns în Lăteşti, i l-am dat lui Filip Nicolae, fiul unui preot de 
lângă Braşov, intrat în închisoare cu un lot de studenţi, să-l ducă mamei lui Virgil. Mai 
târziu m-am întâlnit cu Virgil şi mi-a spus: „Bă Teofil, cu hârtia care-ai dus-o tu de la 
Gogan, mama se ducea în grădină şi uda rădăcinile cu lacrimi uitându-se la ea”. Da' s-o 
dus şi Virgil... 

Când vi s-a terminat domiciliul obligatoriu v-aţi întors acasă, la Timişoara ? 

În Timişoara m-am întors în 1964. De regulă, ridicarea domiciliului obligatoriu nu se 
aplica imediat. De aşa natură întârziau formalităţile, comunicările, încât puteai să mai 
adaugi cel puţin patru-cinci sau chiar şase luni în plus, unii chiar un an. Mie, ridi- 
Cându-mi-se domiciliu” obligatoriu în '63, mi-a comunicat numai toamna că mi s-a 
ridicat domiciliu” obligatoriu. Eu ştiam de 24 de luni că îți comunicau când te trimiteau, 
dar după ce expira pedeapsa, putea să-ţi mai dea una, să-ţi mai dea una... Au fost unii 
Care au primit de patru-cinci ori câte 24 de luni, şi-au făcut domiciliu obligatoriu 10 ani 
sau nu ştiu cât... Deci au făcut mai mulţi. 

Cum v-aţi regăsit părinţii ? 

Părinţii s-au mutat de la Giarmata la Timişoara şi locuiau într-o singură încăpere de 
opt metri şi jumătate. O cameră deasupra unei pivnițe vechi, cu intrare direct de afară. 
Această locuinţă o primise din partea GAS-ului de la Giarmata, c-avea o secţie de crescut 
porci acolo şi mama s-a angajat îngrijitoare, cu toate că era bolnavă, iar tata era paznic... 
Şi eu am ajuns în această locuinţă. 


Şi ce ați lucrat după întoarcerea acasă ? 

Prima dată când m-am dus la Miliție am avut handicapu’ că n-aveam locuinţă, aşa că 
n-au vrut să-mi dea buletin. Neavând buletin, nu te puteai angaja, şi m-au purtat aproape 
6 luni pe drum, dom'le. Mergeam la Miliție: „Dom'le, n-ai buletin”. Făcea un bilet: 
„Du-te să te angajeze ăia”. Mă duceam: „Păi nu te putem angaja”. Şi uite-aşa dintr-un 
loc în altu’. Şi-n una din zile m-am dus la Miliție şi i-am spus lu’ aia la ghişeu: 
„Doamnă, eu nu prea aud bine, nu văd... Ştiţi ce vă rog? Scrieţi pe o bucăţică de hârtie 
cum trebuie să fie adeverinţa aia ca să pot să primesc buletin şi să mă angajeze”. Ea o 
scris acolo, eu am luat foaia şi am făcut o adeverinţă la o întreprindere unde vroiam să 
mă angajez muncitor necalificat exact cum mi-a scris-o ea. M-am dus din nou la ghişeu, 
şi am căutat să văd când e ea şi, când am ajuns, zice: „Băi, ai adus adeverinţă?”. „Da, 
am adus.” „Nu-i bună! ” Şi o aruncă. Atunci, am scos-o pe cealaltă. „Păi asta ai scris-o 
dumneata pe hârtie. Eu v-am adus adeverinţa exact cum aţi scris-o dumneavoastră. 
Comparaţi.” Până la urmă m-au angajat ca muncitor calificat. 


Şi ce aţi muncit după asta ? 

Păi, de exemplu, când am intrat a doua oară în închisoare eram contabil. Cunos- 
cându-mă unii colegi şi având nevoie de forţă de muncă şi fiindcă ştiau că mă pricep, am 
lucrat la contabilitate. La un moment dat a trebuit să fac o verificare unui gestionar de 
la întreprinderea interjudeţeană din Caransebeş, Ilie Grof îl chema şi avea o rudă în 
Comitetul Central, dar şi un minus în gestiune de câteva sute de mii de lei. Făcându-i 
verificarea, am consemnat această lipsă în gestiune, fără să-i dau caracterul, urmând ca 
instanţa să fie cea care hotărăşte natura ei. El a fost nemulţumit şi a făcut reclamaţie la 

Comitetul Central la Bucureşti, legându-se de faptul că eu am fost puşcăriaş politic. Fac 
aici o paranteză. Tatăl meu, înainte de-a muri, în '93, mi-o spus următorul fapt: „Vezi, 
în anunţul pe care îl dai în presă, să nu scrii «fost deţinut politic», să scrii «fost puşcăriaş 
politic», ca să ştie refugiații noştri din Bucovina ce sunt aici prin Banat”. „Da, tată, am 
înţeles.” M-am dus la agenţie, şi s-a legat de faptul că de ce-am scris „fost puşcăriaş 
politic”. Tata n-a vrut să fie considerat deţinut politic alături de Vlad, de Postelnicu” şi 
de ceilalţi care se găseau la Jilava. Că şi el a stat în Jilava şi-a zis: „Nouă ni se spunea 
«bandiți» şi «puşcăriaşi politici». Puşcăriaş să scrii! ”. 

Revin... Şi, în urma reclamaţiei făcute de Grof, şeful de servici m-a-ntrebat atât : 
„Teofile, verificarea este bună, că, uite, am o reclamaţie ?”. „Domnu' Schneider, este 
absolut bună şi, ca dovadă, veţi găsi în bilanţ suma care n-a putut fi identificată.” Zice: 
„Pot să semnez”. A semnat şi n-a putut să-mi facă nimic cu tot Comitetul Central. Grof 
a şi fost condamnat până la urmă pentru delapidare. 

Atunci reparam şi lăzi şi făceam două norme, pentru mine şi pentru mama, Care era 
bolnavă. Eu puteam să fac fără mama, că eram obişnuit cu munca, aveam un alt fel de 
a privi lucrurile, da' atunci creşteau norma. Şi cei de-acolo, din depozit, au fost de acord 
cu asta, cu toată reţeaua lor informativă, că în depozit erau în jur de 30 de oameni, dintre 
care 12 erau informatori... 

La un moment dat, mama n-a mai putut să lucreze la porci şi începuse să apară din 
ce în ce mai vizibil că-i măcinată de boală, de cancer. Eu n-am avut o atitudine de 
reeducare în închisoare şi am fost preluat informativ încă din 1954, când mi s-a deschis 
dosar pentru poezia „Rugăciunea” a lui Panait Cerna, aşa cum v-am mai spus. Venind în 
Timişoara, mi-o spus un securist: „Uite, să ne-ajuţi, că o să te ajutăm şi noi ca să-ţi 
câştigi o pâine”. Şi eu le-am spus: „Domn'e, cum să v-ajut? Spuneţi asta la unu’ care 
nu vă cunoaşte... Eu vă cunosc atât de bine de aproape 11 ani. Cu ce să vă ajut? Lucrez”. 
Consecința : i-a tăiat lu’ tata pensia. 

În închisoare am stat şi cu Coriolan Băran*ć, din Timişoara, fost ministru la Justiţie, 
prefect în câteva legislații şi primar al Timişoarei. I-am spus că i-a tăiat pensia lu” tata — 
care în anul 1964, când am venit eu în Timişoara, beneficia de o pensie de 600 - şi că 
nu ştiu ce să fac, că am discuţii cu tata şi nu mai pot să fac faţă, că ăştia îi cer să-şi facă 
reabilitarea. 

Dar care a fost motivul oficial pentru care i-au tăiat pensia ? 

Fiindcă nu am subscris la reeducare în închisoare, iar în libertate n-am vrut să-mi fac 
reabilitarea, deşi mi-au întins această mână zicând că: „Noi te ajutăm să-ţi continui 
studiile, dar să-ţi faci reabilitarea”. I-au tăiat pensia cu motivaţia că până nu-şi va face 
reabilitarea n-o s-o mai primească. Am actele scoase de la Casa de pensii şi de peste tot 


55, lulian Vlad, şeful Departamentului Securităţii Statului, şi Tudor Postelnicu, ministru de 
Interne în timpul evenimentelor din decembrie 1989, au fost arestaţi şi condamnaţi după 1990. 
Au fost eliberaţi după doar câţiva ani de închisoare. 

56. Coriolan Băran (1896-1979), avocat, doctor în drept, om politic. Primar al Timişoarei, prefect 
al judeţului Timiş-Torontal, subsecretar de stat la Ministerul de Interne şi directorul Băncii 
Comerciale Timişoara. A sprijinit cultura şi sportul, fiind membru fondator şi preşedinte al 
clubului Ripensia Timişoara. A fost arestat la 6 mai 1950 şi închis fără să fie condamnat la 
Timişoara şi Sighet. A fost eliberat din lipsă de probe la 6 martie 1956. http : //ro. wikipedia. 
org/wiki/Coriolan_Băran, accesat la 21 octombrie 2008 ; fişa matricolă penală din AANP. 

pentru a analiza acest fapt... Ei, şi povestind aceste lucruri lui Băran, el mi-a zis: „Mă, 
să-şi facă reabilitare”. Eu i-am spus: „Eu nu-s de acord, nu văd aşa problema”. „Mă, 
da’ înţelege ! ” „Na, atunci tata să-şi facă, da’ eu nu. Eu nu mă ocup cu reabilitarea.” 
Şi-am să vă dau material şi o să vedeţi acolo cum scrie că „obiectivu” renunţă să facă 
studiile, nu vrea să colaboreze”. Acestea sunt lucruri care scot în evidenţă ce-a-nsemnat 
comunismul. Nu o crimă, că: „Ălaa pus mână pe puşcă, s-a dus în munte! ”, că atunci 
pot să zică: „Păi, ne-a fost duşman! ”. Eu nu i-am fost duşman, domn'e! Eu în mani- 
fest, aşa cum se vede din dosar, am spus că ruşii ne-au sfârtecat ţara, că ne asupresc prin 
trădătorii de neam şi ţară. Deci eram nişte elevi cu origine socială bună! 


Şi nu aţi mai încercat să vă terminaţi studiile ? 

Eu nu mi-am mai continuat studiile, domnule. Un fost profesor de-al meu, profesorul 
Ştefan Gherman, de care v-am pomenit, care mi-a fost foarte drag şi prieten, săracu' s-a 
interesat şi-am fost chemat la un liceu ca să-mi dau diferenţa, s-ajung la nivelu' de 
bacalaureat. 

În felu” ăsta am început să lucrez ca muncitor, din cauza unor oameni care m-au 
obligat, m-au presat... Mi-am luat bacaloriatu' şi mi-am văzut de muncă, şi am ajuns 
contabil şi, datorită muncii mele, eram apreciat, da' m-am apucat să scriu poezii din 
închisoare, însemnări, ei m-au urmărit, că asta era munca lor, şi în '71 hop la zdup a 
doua oară, la reciclare... 


Dar exista în aceste poezii ceva care să poată fi interpretat ca fiind împotriva 
regimului ? 

Daaa! Daaa! Acum nu pot eu reface poeziile, că nu mai m-am ocupat, dar vă dau, 
spre exemplu, numai ideile din poezia „De ce?”, că asta a fost poezia care mi-a adus 
condamnarea şi care i-a pus pe gânduri. Începea în felu’ următor : „De ce ne-aţi răstignit 
tinereţea când înflăcăraţi imnul l-am cântat ? ”. Ăsta era începutu”, că începuse în perioada 
aceea să se cânte „Trei culori”, „Deşteaptă-te, române ! ”... Şi încheierea poeziei era în 
felu’ următor: „Că astăzi cârdăşiţi voi, laşii,/Cântaţi ca mine în trecut./V-aud răsunând 
surd paşii, /Când eu am cântat,/Voi laşi aţi tăcut”. Şi apoi: „Cântaţi. Dar pentru cine şi 
de ce ?”. 

În afară de poezia asta am avut şi altele, în care am atacat direct realităţile. Şi le-a 
plăcut şi lor poezia. De ce ? În '75 mi-au extras caietu” de 200 de pagini cu poezii de la 
Fond Penal şi l-au făcut scăpat. Dar în Informativ apare un referat în care sunt trecute 
cele 200 de pagini. 

De data aceasta aţi fost arestat singur ? 

Singur, însă vreau să vă spun că după ce m-am eliberat prima dată din închisoare am 
vizitat foarte mulţi foşti deţinuţi politici. Ca să îmi astâmpăr foamea - nu din stomac, ci 
din pori, din gând -, am făcut călătorii în ţară. Şi m-am dus şi i-am văzut şi pe cei din 
Bucovina, şi pe cei din Dobrogea, şi pe cei de la Alba Iulia... Deci mă întâlneam cu foşti 
deţinuţi politici. 

Ocazie cu care aţi intrat încă o dată în atenţia Securităţii... 

Aşa e. Şi eu am ţinut cont de acest fapt. Vizitându-i, n-am făcut altceva decât să îmi 
satisfac această foame, dar lor le-am trezit bănuiala că probabil ajung, eu ştiu, undeva 
unde-i îngropată arma atomică... Deşi eu n-am fost un element al acţiunilor violente. De 
pildă, am mai pomenit de trotilu' tatălui lu’ Rădoi, când unii din colegi ziceau: „Mă, 

s-aruncăm în aer un tren”. Eu n-am fost de acord. Sunt declaraţii în dosaru” din Fondul 
Penal că nu am fost de acord cu astfel de acţiuni. Manifeste, lipit, distribuit, ajutat, dar atât. 


Cum s-a desfăşurat ancheta acum ? Era vreo diferenţă între anchetatorii din '53 şi 
cei din '71 ? 

Era o diferenţă, aş putea să spun, ca între cer şi pământ. În anii *70 nu se mai folosea 
bătaia. Ancheta a devenit mai profesională, dar în ce sens ? De pildă, dacă luna asta m-a 
anchetat în 2 şi-n 14, luna viitoare tot în 2 şi-n 14 mă anchetau. Deci apăreau aceste date 
fixe. Anchetatorul avea tot interesu’ să descopere cât mai mult din legăturile pe care 
le-am avut, pentru a-şi spori bagaju’ informativ şi de şantaj asupra oamenilor. Nu că i-ar 
fi judecat cu mine împreună, dar îi avertiza : „Tu ai stat de vorbă cu Botlung”. Şi vă dau 
un caz de şantaj, c-am şi găsit într-un dosar. Pleacă un profesor universitar cu studenţii 
la porumb. Soţia lui avea un amant care a aflat că profesoru’ e plecat şi a dat telefon 
soţiei: „Vin la tine, că o plecat”. Soţia îi spune: „Măi, nu veni, că el mi-a spus că se 
duce, lasă studenţii la porumb şi vine acasă”. Securitatea, care îi urmărea telefonu”, 
probabil din alte motive, înregistrează discuţia, şi-atuncea care e rezoluţia ? „Să folosim 
întâmplarea pentru a o capacita şi a deveni informator.” Deci se făcea foarte deschis... 
Iar în cazul meu n-aveam ce să dau înapoi, dom'le. Mai mult decât atât, io am fost 
anchetat în libertate. Şi să vă spun de ce. Fiind în libertate, un colaborator al Securităţii 
care ştia că sunt anchetat mi-a spus c-a aranjat să mă scoată din ţară cu un şofer de tir 
din Italia care transportă carne. Am refuzat. Deci ei aveau tot interesu’ să mă urmărească 
în libertate, ca să poată strânge mai multe persoane. 


_A doua oară ce pedeapsă aţi primit şi unde aţi executat pedeapsa ? 

M-a dus la Văcăreşti, că Jilava era probabil dezafectată, şi-acolo am aşteptat să se 
rejudece. La Văcăreşti m-am reîntâlnit cu Pânzaru Vasile, de la Suceava, poetul cu care 
făcusem închisoare şi prima dată şi păstrasem legătura. El era în altă celulă, dar amândoi 
ne-am dat seama că ne-au aşteptat doi securişti îmbrăcaţi în zeghe în celulă. În martie 
1971 am ajuns la Aiud şi aici am stat până la eliberare. 


Care erau condiţiile din închisoarea Aiud în această perioadă ? 

Nu mai era atâta foamete, aveam pat, aveam pătură, aveam cearşaf... Eram înghesuiți 
uneori în celulă la Zarca, am stat şi câte opt, da' mâncarea era mai acceptabilă, ne mai 
scotea la muncă la lădiţe, ne dădea voie să primim cărţi de-acasă, era diferenţă ca de la 
cer la pământ, domn'e. O fost pension, n-a fost puşcărie, mai ales că eu făcusem Zarca 
înainte, în '55-'56. Dar ce vreau să vă subliniez în mod deosebit: eram ascultați. 


Erau microfoane în celulă ? 

Da. La un moment dat au făcut ei un transfer de deţinuţi, ne-a-nghesuit într-o cameră 
şi în timpu” ăsta am crezut că zugrăvesc celulele, dar de fapt ne-au băgat un sistem de 
ascultare. Atât io, cât şi Vasile (Pânzaru - n.n.) am observat că după stingere nu mai se 
deschide uşa, nu se deschide vizeta, numai şefu” de secţie se plimba, dar când eu purtam 
o discuţie cu un fost securist, Predescu, cu care discutase în altă cameră şi Vasile, s-a 
deschis vizeta şi Lazăr Gheorghe, ofiţeru' politic: „Mă, faceţi istorie ? ”. La dosaru' 
meu, securistul din Timişoara specifică faptul c-a primit dosaru' de la Aiud, dar nu 
spune nimic de înregistrări. În schimb, Vasile Pânzaru a avut un securist mai neinstruit, 
care a lăsat înregistrările la dosaru” penal, şi io am luat chiar de la Vasile Pânzaru o foaie 
de înregistrări. E anexat acolo cum au înregistrat discuţia de la Crăciun, domn'e. Negru 
pe alb. Deci erau foarte bine puşi la punct: urmăreau, aveau şi informatori... 

Era o perioadă în care oficial nu mai erau deţinuţi politici, şi totuşi, în realitate ei 
existau. Pe cine mai ţineţi minte dintre cei închişi în această perioadă la Aiud ? 

Pânzaru Vasile din Suceava, condamnat a doua oară, tot pentru poezii. Grigore Caraza , 
condamnat a treia oară, pentru atitudine anticomunistă, antistatală. Fiind elev la seral, 
s-a contrazis cu profesoara şi a atacat-o în probleme de economie politică, iar ăştia l-au 
trimis la politică economică. (zâmbeşte - n.n.) Era închis Dumitru Siminiceanust, miner 
la Moldova Nouă, care şi-a făcut pedeapsa de 3 ani, s-a eliberat după mine. El îi scrisese 
anonim tovarăşului Ceauşescu să vină la mină, să vadă cum mănâncă, şi a avut procesul 
chiar înaintea mea. L-au prins, l-au anchetat şi l-au judecat. Preşedintele completului de 
judecată era Gajdo Tiberiu. A murit. Fiica lui nu s-a dus în URSS, s-a dus în Canada de 
mulţi ani, ca să-şi refacă viaţa. Şi îl condamnă la trei ani. Soţia lui nu era în sală, pentru 
că Securitatea nu i-a dat voie să asiste, dar, când i-au spus că l-au condamnat trei ani, 
Marina s-a dus cu fetiţa, care n-avea încă un an, Geta, a pus copilu’ pe masă şi le-a 
spus: „Dacă-mi luaţi soţu”, eu n-am să pot creşte copilu”. Să-l crească partidu’ ! ”. Le-a 
lăsat copilu’ acolo şi-a fugit din sală. Ăştia puţin s-au pierdut, şi-a revenit colonelul Gajdo, 
a trimis un militar după ea, dar n-au mai prins-o. O luat copilu’ de-acolo şi a intrat alt 
complet de judecată să mă judece pe mine. Mie mi-au dat sentinţa abia peste trei zile de 
la proces, mi-au mai lăsat încă o posibilitate să mă urc cu un porc tăiat în tir şi să plec 
în Spania, credeau că duc cu mine documente şi scrisuri. M-am dus la preşedinte şi l-am 
întrebat: „Domnu' preşedinte, trebuia să vin luni. La ce oră să vin? La 9, la 10?”. 
Zice: „Nu. Trebuie să înţelegi că nu de mine depinde. Vino mai târziu, pe la 1”. „Am 
înţeles, nu tre’ să-mi spuneţi.” (râde - n.n.) Când am ajuns eu după trei zile la penitenciar, 
am dat de Mitică Siminiceanu şi i-am povestit întâmplarea. „Fii liniştit, că au dus fetiţa 
acolo, da’ dup-aia au găsit-o pe Marina.” Ea era din Copălău, de lângă Flămânzi, din 
Botoşani. Aşa că, uite, nu numai Solomon a făcut judecata în Biblie. (râde - n.n.) 

Era atunci Teofil Coştiug Dumbrăveanu“, poetul, care este trecut şi în Istoria 
literaturii române de la origini până în prezent a lui George Călinescu ; a făcut parte din 
„iconari”, bucovinean fiind. El este tatăl muzicienilor Dumbrăveanu, unul e dirijor, celă- 
lalt e compozitor prin Olanda. A mai fost acolo ingineru' Codreanu din Timişoara, con- 
damnat la Braşov pentru că ar fi favorizat pe nemți cu nu ştiu cu ce. Era Miron“ din cei 


57. Grigore Caraza, născut la 1 februarie 1929 în Călugăreni, Suceava. A fost arestat la 31 august 
1949 şi condamnat la 8 ani închisoare corecțională. A executat pedeapsa în închisoarea Aiud. 
A fost eliberat la 23 ianuarie 1957. A fost rearestat la 20 septembrie 1958 şi condamnat la 
23 de ani muncă silnică. A executat pedeapsa în închisorile Jilava şi Aiud. A fost eliberat la 
31 iulie 1964. A fost arestat a treia oară la 31 martie 1970 şi condamnat la 10 ani închisoare 
pentru „propagandă împotriva regimului socialist”. A executat pedeapsa în închisorile Văcăreşti, 
Aiud, Bacău şi Târgu Ocna. A fost eliberat la 22 iulie 1977 prin decret prezidenţial. Informaţii 
din fişele matricole penale din AANP. 

58. Dumitru Siminiceanu, născut la 2 iunie 1941 în Copălău, Botoşani. A fost arestat la 5 februa- 
rie 1971 şi condamnat la 3 ani închisoare. A executat pedeapsa în închisorile Timişoara, 
Văcăreşti şi Aiud. A fost eliberat la 29 aprilie 1972. Informaţii din fişa matricolă penală 
din AANP. 

59. Teofil Dumbrăveanu, pseudonimul literar al lui Teofil Lianu (1908-1997), scriitor, poet. 
http : //astra.iasi.roedu.net/texte/nr3527.himl, accesat la 27 octombrie 2008. 

60. Probabil Gheorghe Miron, născut la 11 martie 1924 în Cordun, Neamţ. Subofiţer de jandarmi, 
simpatizant PNȚ. A fost arestat la 3 februarie 1950 şi condamnat la 7 ani închisoare corecţio- 
nală, A executat pedeapsa la închisorile Iaşi, Galata, Suceava, Peninsula, Aiud, Făgăraş şi Baia 

vechi, Căpățână® (un legionar la care noi îi spuneam Jean Valjean). Era distrus, făcuse 
închisoare şi în vremea lu’ Antonescu. Eu l-am lăsat în domiciliu obligatoriu, dar l-au arestat. 
Atunci erau mai mulți, da’ uite că nu-mi vin acuma în minte. Era un grup de funcționari 
acuzaţi de subminarea economiei naționale, erau şi câțiva iehovişti, şi câțiva unguri. 


Ungurii pentru ce erau arestaţi ? 

Pentru Transilvania. Unii care erau acuzaţi că ar fi vrut să otrăvească sursele de apă. 
Şi câţiva dintre cei care trimiteau scrisori la Europa Liberă. 

Cât timp aţi stat la Aiud ? 

Am fost eliberat în mai '72. Nu era destul că m-o făcut Gheorghiu-Dej puşcăriaş, cu 
tot sorocu' împlinit, plus eliberarea prin deportare. Tovarăşu' Ceauşescu mi-a dat şase ani, 
dar, ca să-şi bată joc de mine, la aproape doi ani m-o eliberat, m-o avortat din închisoare. 

De ce aţi fost eliberat înainte de termen ? 

Mi-a casat sentinţa procurorul general al republicii, cu dispunerea de „încetare a 
acţiunii judecătoreşti”. Întâlnindu-mă pe stradă cu cel care m-a anchetat, i-am spus: „Ce 
părere ai, domnule ? Ştii ce înseamnă asta? Io-aş putea să vă acţionez în judecată”. „E, 
ştiu că nu mă acţionaţi, vreţi să vă legaţi la cap?” „Nu mă leg, da’ vezi? Ce zel ai 
depus, iar ăştia ţi-o stricat toată munca.” Şi i-am zis: „Totuşi, aveţi o vină şi, ca dovadă, 
eu vă spun în faţă. Să ştiţi că la Aiud a venit odată un general din Ministerul Securităţii — 
sau, cum era, Direcţia Securităţii - şi m-a întrebat cum v-aţi purtat cu mine. Şi i-am zis : 
«Domn'e, nu am ce relaţii să vă dau despre cum s-a purtat anchetatorul cu mine, pe 
motivul că dumneavoastră sunteţi cei care dispuneţi anchetatorului. Întrebaţi-l pe el, că 
nu eu l-am pus anchetator»”. Şi am găsit acuma în dosar ce i-am spus eu. Am crezut că 
totuşi s-a schimbat puţin omul, dar s-o dus, al dracu”, o făcut raport informativ cu toată 
discuţia asta. E trecută la dosaru' de urmărire. 

Cum v-aţi descurcat după ce aţi ieşit a doua oară din închisoare ? 

Când am ieşit din închisoare am avut aceeaşi problemă ca prima dată, doar că acuma 
eram recidivist... M-am dus la unele întreprinderi, şi chiar la cea de unde m-a arestat: 
„Măi, nu te supăra, noi trebuie să dăm rapoarte în fiecare zi”. Şi-atunci ce-am făcut, 
domnu” meu? M-am dus pe şantier pe Calea Şagului“ şi-am muncit la pod, la început 
ca muncitor necalificat. Dup-aceea, eu cu ingineru' conduceam lucrarea... Când s-a 
terminat lucrarea aia, trebuia să mă deplasez la Dubova, la un pod, dar nu mai m-o lăsat 
să plec. Şi atunci m-am dus şi m-am recalificat la AEM, întreprinderea de Aparate 
Electrice de Măsurat, am devenit matriţier. Am făcut un curs de şase luni şi, deşi eu nu 
prea am avut aptitudini tehnice, am făcut faţă foarte bine, încât ei erau mulţumiţi de 


Sprie. A fost eliberat la 31 ianuarie 1957. Rearestat la 12 august 1970 şi condamnat la 10 ani 
închisoare, A executat pedeapsa în închisorile Văcăreşti, Aiud, Neamț şi Aiud. A fost eliberat 
la 6 iulie 1976. I. Ciupea, V. Țârău, F. Olteanu, A. Dobeş, R. Fürtös, C. Budeancă, op. cit., II. 
Grigore Căpăţână, născut la 17 ianuarie 1914 în Turcineşti, Gorj. A fost condamnat în 1942 
la 3 ani de închisoare pentru activitate legionară. A fost arestat în 1948 şi condamnat la 5 ani 
de închisoare. A fost rearestat la 29 noiembrie 1955 şi condamnat la 12 ani temniţă grea. A 
executat pedeapsa în închisorile Craiova, Jilava şi Aiud. A fost eliberat la 3 aprilie 1964 cu 
domiciliu obligatoriu la Lăteşti, A fost arestat a patra oară în 1970 şi a fost închis la Aiud până 
în 1976. Octavian Roske (coord.), Mecanisme represive în România. 1945-1989, Dicţionar 
biografic. A-C, p. 440; fişele matricole penale din AANP. 

62. Cartier din oraşul Timişoara. 

mine. Luam ceva mai mulţi bani decât în altă parte şi nu mai aveam treabă cu nimeni, 
ziceam eu, da' m-au urmărit în continuare. În toată perioada asta, am avut un sistem de 
ascultare în camere şi de interceptare a corespondenţei, deşi nu eram sub anchetă. 


Cum priviţi acum trecutul dumneavoastră ? 

Unii oameni uită sacrificiul celuilalt, făcut în condiţii când nu aveai nicio motivaţie. 
Şi să vă spun de ce. După „huiduială”, că io aşa îi spun Revoluţiei, m-am întâlnit deseori 
cu securiştii care m-au anchetat şi care m-au supravegheat, şi l-am întrebat pe unu” care 
m-a anchetat a doua oară, fiin'că aveam câteva elemente de când mă anchetase: „Dar 
cum aţi putut, domn'e, să faceţi lucru’ ăsta ? ”. „Păi domnu” Botlung, nu ştiţi dumnea- 
voastră că aveam consilierii sovietici pe lângă noi ? ” Şi-atunci i-am răspuns : „Domnule, 
mai ales c-ai făcut Dreptul la seral, eu am făcut Dreptul la puşcărie, dar ca o chestiune 
logică, cu atât mai mult că sunteţi şi ofiţer de anchetă penală şi umblaţi prin Cod Penal 
şi în legi, dar,. din moment ce spuneţi asta, v-aţi acuzat singur de trădare de ţară. Deci 
sunteţi conştienţi că acel ofiţer sovietic care era pus la dumneavoastră la Securitate şi 
controla anchetele era împotriva poporului român. Şi dacă veniţi acuma să-mi spuneţi că 
«ştii, era acela», aţi fost un trădător de ţară! ”. Şi i-am zis: „Nu doreşti să îmi redai 
anumite crâmpeie din munca de Securitate, de când m-aţi anchetat a doua oară ?”. Şi 
răspunsul lui a fost: „Eu mi-am ales munca de securist şi am fost plătit pentru asta. Mai 
mult decât atât, mi-a convenit, pe de o parte favorurile materiale, dar şi pentru faptul că, 
atunci când intram într-o mulţime şi-mi vedea steaua şi uniforma, toţi tremurau. Deci am 
acceptat această muncă. Pe dumneavoastră v-am anchetat în limite poruncite, cum 
cunoaşteţi foarte bine, că vă luam declaraţii care plecau la Bucureşti, la Cabinetul 2. Dar 
de ce mă întrebaţi pe mine ? Întrebaţi-i pe-ai dumneavoastră, care, după ce s-au 'liberat, 
făceau coadă la noi să depună informaţii”. 

Procesul ăsta devine foarte interesant în momentul de față: se discută foarte mult de 
dosare, de impostură, dar se discută unilateral. Adică discută doar victimele, nu şi cei 
care le-a indus. După cum v-am spus, cu toate că am fost refugiat, părinţii mi-au fost în 
închisoare, şi cu multe alte probleme, am trecut prin încercări grele, fac parte din puţinii 
care în urma unei confruntări cu administraţia, fiind izolat, am scris pe peretele carcerei 
cu propriul meu sânge... Dar, în sinea mea, nu-i condamn pe cei care au căzut, deşi nu 
mă fac părtaş... Dar nici nu pot să-l îndepărtez pe cel care a fost criminalul indirect! 
Socot că prima dată trebuie condamnată ideologia criminală comunistă, care a fost 
indusă şi a controlat tot segmentul aparatului de stat. Securitatea şi celelalte forme erau 
instrumente în mâna ideologiei comuniste criminale. Nu numai că le-a indus, dar le-a 
patronat. În mulţimea dosarelor pe care le-am văzut apare peste tot expresia „veţi folosi 
toate mijloacele date de partid prin acte scrise”. Asta înseamnă, dom'le, să te belească, 
să te umple cu paie, să-ţi facă ce vrea. Mijloacele au fost folosite din plin... 


O întrebare de final : privind în urmă, aveţi regrete sau resentimente ? 

Nu. Chiar dacă am trăit momente foarte grele, în aceste momente grele am avut un 
sprijin al propriei mele firi de a crede în Dumnezeu, de a-i iubi oamenii şi de a avea 
înţelepciunea crescută în temniţă să mă zidesc cu ceilalţi oameni. Fiindcă m-aţi întrebat 
ce oameni deosebiți am întâlnit, să ştiţi că nu este o figură de stil: am crescut în 
închisoare şi m-am zidit cu oameni. Mă uitam la ei, păreau zdrenţuiţi, dar aveam 
impresia că acele zdrenţe sunt cărţi de cunoaştere, sunt stări de simţire şi, când prindeai 

doar o adiere, un foşnet al acestei zdrenţuiri, creşteai tu. În altă situaţie nu puteam să 
câştig mai mult. 


Cum puteţi explica unui om de rând faptul că nu regretaţi nimic, în condiţiile în care 
aţi fost închis atâţia ani, în tinereţe şi la maturitate, părinţii dumneavoastră la fel, iar 
viața în „libertatea ” comunistă a fost presărată de greutăţi ? 

Folosind ceea ce Tanoviceanu mi-a pus la îndemână în Zarca Gherlei : cineva trebuia 
să fie. Nu întotdeauna ne-alegem noi locu’ unde să creştem şi să rodim, dar ceea ce 
rămâne veşnic în noi este această dorinţă: de multe ori, poate că o realizare mică sau o 
împăcare de sine este mai bună decât strălucirea unor realizări efemere. Cred că pentru 
a fi mulţumit în viaţă nu ai nevoie de cine ştie ce lucruri. Înţelepciunea noastră populară 
de a fi om de omenie şi de a te menţine ca om în nişte încercări grele cred că este un 
examen suprem şi un fapt rar întâlnit. Să ştiţi că am trăit acolo printre titluri mari, 
diplome şi alte lucruri şi, în cele din urmă, a rămas numai ceea ce purta omul în el ca 
o scânteiere. Este o chestiune deosebită. E vorba de semeni, e vorba de colectivitate. 

Pe mine m-a animat de mic o povestioară despre Ţările de Jos. Un copil mic trece 
odată pe lângă dig şi observă o spărtură foarte mică prin care se scurge apa. Copilu” în 
micimea lui îşi dă seama că-i un pericol. Ce face? Se propteşte cu spatele de această 
fisură pentru a astupa fisura, socotind că ea se va adânci şi primejdia va creşte. Oamenii 
au văzut a doua zi că acest tânăr cu devotament a oprit şuvoiul de apă. Aşa am fost şi eu, 
de ce să regret? Nu în sensu’ că nu mi-am dorit altceva, că am fost şi eu flămând în sinea 
mea de o iubire, fiecare por din corpu' meu a dorit aer, a dorit alte lucruri. Dar ce să 
faci ? Eu când mă plimb prin ţară, pentru că geografia penitenciară mi-a fost atât de 
bogată, mă uit din tren şi aştept să-mi văd închisoarea unde am stat, dom'le. Şi mă uit 
ca să mă regăsesc. împăcat în copilul care eram atunci. Şi al doilea element care apare la 
un fost deţinut politic : porneşte din tine acea stare de egoism, de proprietate. Să fii la 
un moment dat nemulţumit: ce caută ăsta aici, dom'le, ce-o venit în locu’ unde eu am 
dormit când am împlinit 19 ani? : 


Mulţumesc frumos. 


Petru Cojocaru 


S-a născut la 18 martie 1926 în Teregova, judeţul Caraş-Severin. Naţionalitatea : 
română. Religia: ortodoxă. Studii: Facultatea de Tehnica Construcţiilor de Maşini. 
Profesia : inginer. A fost arestat la 6 noiembrie 1948 şi condamnat la 10 ani muncă 
silnică. A executat pedeapsa în închisorile Timişoara, Piteşti şi Gherla. A fost eliberat la 
27 octombrie 1956. La data interviului, locuia în Timişoara. Interviu realizat de Alin 
Mureşan la 3 iunie 2008. Transcrierea, tehnoredactarea şi editarea interviului - Alin 
Mureşan. Interviul se află în AIO-IICCR, având cota 401. 


Care a fost motivul arestării dumneavoastră ? 

Înainte de asta, trebuie să vă vorbesc puţin despre început. Eu am activat la Caransebeş 
în Frăţiile de Cruce, care erau de fapt tineretul Mişcării Legionare. În iarna '44-'45, 
când au fost paraşutate echipe de legionari pentru anumite acte de diversiune în spatele 
frontului, dar care trebuia să înceapă a fi făcute la un semnal dat de către cei care i-au 
trimis, am cunoscut o serie din aceşti oameni, pe care i-am ajutat să ia legătura cu 
Mişcarea Legionară existentă în clandestinitate, să-i duc - nu singur, ci cu alţi fraţi de 
cruce - la adăposturile fixate, să le mijlocim diferite transporturi, mai mult sau mai puţin 
importante. Aşa l-am cunoscut atuncea pe Spiru Blănaru!, care a fost găzduit de către 
Horescu Nicolae? din Domaşnea?, aşa l-am cunoscut pe Ion Chirilă“ din Ciuchici5, care 
a fost paraşutat cu echipa lu’ Verca Filon. 

Dup-aceea am cunoscut câţiva care au evadat de la grădinile de legume şi zarzavaturi, 
colonia de muncă de la Aiud, în '46. Cu numele conspirativ de Alexandru Dobrin era 


1. Spiru Blănaru (1919-1949), avocat, unul din principalii lideri ai rezistenţei armate anticomu- 
niste din Banat. Născut în Galaţi, s-a stabilit în comuna Domaşnea. A fugit în munţi în 1948 
alături de Petre Domăşneanu şi Gheorghe Ionescu. A fost prins la 12 martie 1949, condamnat 
la moarte şi executat la 25 iunie 1949 la Pădurea Verde, lângă Timişoara. Cicerone Ioniţoiu, 
Victimele terorii comuniste. Dicţionar. A-B, p. 202, http : //www.hotnews.ro/stiri-arhiva- 
10201 50-serial-sfintii-inchisorilor-spiru-blanaru-erou-martir-rezistentei-anticomuniste. htm, 
accesat la 24 octombrie 2008. Doina Magheţi, Spiru Blănaru. Portret din fragmente salvate, 
Editura Marineasa, Timişoara, 1998, passim. 

2. Nicolae Horescu, născut la 19 septembrie 1900 în Domaşnea, Caraş-Severin. A fost arestat la 
7 noiembrie 1949 şi condamnat la 8 ani temniţă grea. A executat pedeapsa în închisorile Aiud 
şi Gherla. A fost eliberat la 4 noiembrie 1957. A fost rearestat la 12 septembrie 1958 şi 
internat administrativ pentru 24 de luni. A executat pedeapsa în închisorile Culmea şi Periprava. 
A fost eliberat la 22 septembrie 1960. Informaţii din fişele matricole penale din AANP. 

Bălănescu”, da? nu Gabriel Bălănescu, ci fratele lui; l-am cunoscut tot atunci pe 
Brindescu Gavrilă”, care, atunci când a fost înconjurat să fie arestat la Oraviţa, s-a 
sinucis, adică a făcut să explodeze grenada pe care-o avea asupra lui. Şi l-am mai 
cunoscut pe Sadovan Ion!” (sub numele de Suciu), care s-a ocupat de organizarea 
Frăţiilor de Cruce aici, în Timişoara. 


Deci în timpu’ cât am fost la Caransebeş am ajutat pe cei care-au fost parașutați şi 


eram în temă cu ceea ce se întâmplă. Am terminat liceul în 1945 şi, venind ca student 
în Timişoara, nu am vrut să activez în cadrul grupului studenţesc legionar Timiş şi am 
rămas să lucrez cu Sadovan Ion la organizarea Frăţiilor de Cruce din Timişoara. 


w 


La Caransebeş aveați vreo funcție în cadrul Frăţiilor sau erați simplu membru ? 


Localitate în județul Caraş-Severin, învecinată cu Teregova. 

Ion Chirilă, născut la 5 august 1909 în Statina Nera, Caraş-Severin. Domiciliat în Ciuchici. A 
fost paraşutat din Germania în decembrie 1944, având legături cu Nicolae Bălănescu, Filon 
Verca şi Nicolae Popovici. A fost arestat la 19 noiembrie 1948 şi condamnat la 15 ani muncă 
silnică. A executat pedeapsa în închisorile Gherla, Nistru, Jilava, Timişoara, Baia Sprie, Aiud 
şi Ostrov. A fost eliberat la 22 iunie 1964. Octavian Roske (coord.), Mecanisme represive în 
România comunistă 1945-1989. Dicţionar biografic. A-C, p. 471 ; Cicerone Ioniţoiu, Victimele 
terorii comuniste. Dicţionar. C, p. 107; fişa matricolă penală din AANP. 

Localitate în judeţul Caraş-Severin, în apropiere de graniţa cu Serbia. 

Filon Verca, născut în 1915 în Petroşniţa, Caraş-Severin. Profesor, membru al Mişcării Legio- 
nare. După rebeliunea legionară, s-a refugiat în Germania şi a fost închis în lagărul de la 
Buchenwald. A fost paraşutat în ţară la 9 decembrie 1944, a organizat mai multe acţiuni 
anticomuniste. Arestat, a evadat din arest şi s-a refugiat din nou în străinătate în 1948. A scris 
mai multe cărţi şi articole. Pentru detalii, a se vedea Filon Verca, Paraşutaţi în România vândută, 
Editura Marineasa, Timişoara, 2000 ; http : //www.femanu.net/personalitati/personalitati].. him, 
accesat la 28 octombrie 2008. 

Nicolae Bălănescu, născut la 10 februarie 1917 în Bucureşti. A făcut parte din aceeaşi echipă 
paraşutată la Teregova cu Filon Verca, Ion Chirilă, Ion Carapantea şi Tismănaru. A fost arestat 
şi eliberat în 1945. A fost rearestat în 1947 şi anchetat la Timişoara. A evadat din arest 
împreună cu Filon Verca la 11 decembrie 1947. A fost prins la 9 decembrie 1948 şi condamnat 
la 25 de ani muncă silnică. A executat pedeapsa în închisorile Jilava, Făgăraş, Aiud, Timişoara, 
Gherla şi Văcăreşti. A fost eliberat la 1 august 1964. Filon Verca, op. cit., passim ; Octavian 
Roske (coord.), Mecanisme represive în România comunistă 1945-1989. Dicţionar biografic. 
A-C, p. 225; fişa matricolă penală din AANP. 

Gabriel Bălănescu, născut la 6 aprilie 1913 în Berbeşti, Vâlcea. Absolvent al Facultăţii de 
Litere, asistent universitar, ziarist şi scriitor. Membru al Mişcării Legionare, fusese condamnat 
în contumacie în ianuarie 1946 la 1 an de închisoare. A fost arestat la 13 iulie 1946 şi eliberat 
în 1948. A fost rearestat la 24 ianuarie 1949 şi condamnat la 25 de ani muncă silnică. A 
executat pedeapsa în închisorile Ministerul de Interne, Suceava, Baia Sprie, Jilava, Văcăreşti, 
Aiud, Galaţi şi Timişoara. A participat la „reeducarea” de la Aiud în 1963. A fost eliberat la 
1 august 1964. Octavian Roske (coord.), Mecanisme represive în România comunistă 1945- 
-1989. Dicţionar biografic. A-C, pp. 224-225 ; fişa matricolă penală din AANP. 

Gavrilă Brindescu, legionar din Timişoara. După rebeliunea legionară s-a refugiat în Germania. 
A fost paraşutat în 1945 şi arestat în 1947. Filon Verca, op. cit., passim; Octavian Roske 
(coord.), Mecanisme represive în România comunistă 1945-1989. Dicţionar biografic. A-C, 
p. 365; http ://www.miscarea.net/barbulescu-centrul-studentesc-legionar-timisoara. htm, 
accesat la 28 octombrie 2008. 


10. A se vedea nota 39, la p. 174. 

Am fost simplu membru, iar în ultimu” an de liceu am fost şeful Frăției de la Liceul 
„Traian Doda”. 


A mai fost cineva în grupul acela care a trecut mai târziu prin „reeducare ” ? 


Din grupul de la Caransebeş care-a trecut prin „reeducare” a fost Juberianu Constantin", 
a fost Voin Ion!?, a fost Mezin Ion”, a fost Drăguţ Pavel!%... Poate or mai fi fost, da” 
nu-mi amintesc momentan. Cel mai bine l-am cunoscut pe Juberianu, care locuia într-un 
Sat vecin şi ne vizitam reciproc, eram prieteni. 

Cum era Juberian înainte să intre în închisoare ? 

Prima caracteristică pe care am observat-o la el: era un tip vioi intelectual. Avea o 
inteligenţă care nu se mărginea să fie pasivă, adică să observe, să gândească şi dup-aia 
să vorbească. Se implica. De-aceea am spus că era vioi ca inteligenţă. Altfel, era un băiat 
căruia îi plăcea viaţa. Adică la petreceri nu ezita... Îşi formulase şi un cântec. Între 
Teregova şi Domaşnea se urca pe dealul de la Poarta, unde e punctul culminant al 
defileului către Orşova, şi cânta: „Cine trece noaptea dealu'/Nea Costică Juberianu”. 
Era un tip căruia îi plăceau petrecerile. 


Cum era educaţia lui din familie ? Era credincios sau nu ? 


Era credincios, dar nu credincios fervent. El avea încă un frate mai mare!5, care n-a 
fost implicat în Mişcarea Legionară. 


11. Constantin Juberian, născut la 29 octombrie 1926 în Domaşnea, Caraş-Severin. Student în 
anul III la Facultatea de Drept şi Filosofie din Cluj. A fost condamnat în 1949 la 7 ani 
închisoare corecțională. A executat pedeapsa în închisorile Piteşti şi Gherla. A fost implicat în 
procesul reeducatorilor din 1954, condamnat la moarte şi executat la Jilava la 17 decembrie 
1954. Alin Mureşan, op. cit., pp. 142-144; fişele matricole penale din AANP. 

12. Ion Voin, născut la 23 noiembrie 1923 în comuna Ezeriş, Caraş-Severin. A fost arestat la 10 fe- 
bruarie 1949 ca student la Facultatea de Medicină din Cluj. A făcut parte din lotul studenţilor 
legionari de la Cluj şi a fost condamnat la 5 ani închisoare corecțională. A executat pedeapsa 
în închisorile Cluj, Văcăreşti, Piteşti, Gherla, Poarta Albă, Peninsula, Jilava şi Ministerul de 
Interne. A fost implicat în reeducare la Gherla şi în culegerea de informaţii la Canal. Anchetat 
pentru procesul deţinuţilor „piteşteni”, a fost condamnat la moarte şi executat la Jilava, în 
17 decembrie 1954. Alin Mureşan, op. ciz., pp. 95, 209-211; ACNSAS, Fond Penal, dosar 
nr. 1114, vol. 5, ff. 164-165. 

13. loan Mezin, născut la 12 decembrie 1924 în Mâtnicul Mare, Caraş-Severin. A fost arestat la 
11 februarie 1949 ca student în anul IV la Facultatea de Medicină din Cluj şi condamnat la 
4 ani închisoare corecțională. A executat pedeapsa în închisorile Piteşti, Peninsula, Poarta 
Albă, Galeş. A trecut prin „reeducarea” de la Piteşti. A fost eliberat la 23 septembrie (?) 
1953. Cicerone Ioniţoiu, Victimele terorii comuniste. Dicţionar. M, pp. 230-231 ; ***Memo- 
rialul Ororii..., p. 530; fişa matricolă penală din AANP. 

14. Pavel „Puiu” Drăguţ, din Oţelul Roşu, Caraş-Severin. A fost arestat ca student (probabil) la 
Facultatea de Litere din Cluj şi condamnat în acelaşi lot cu Mezin şi Voin. A executat pedeapsa 
în închisorile Cluj, Piteşti, Gherla şi Peninsula. A trecut prin „reeducare”, iar la Gherla a 
devenit agresor şi informator al Securităţii. Cicerone Ioniţoiu, Victimele terorii comuniste. 
Dicţionar. D, E, pp. 151-152 ; Corneliu Cornea, op. cit. , pp. 89-90; ***Memorialul Ororii..., 
pp. 229, 238, 253. 

15. Probabil Ştefan Juberian, născut la 15 noiembrie 1904 în Domaşnea, Caraş-Severin. A fost 
arestat la 4 septembrie 1959 şi condamnat la 7 ani muncă silnică. A executat pedeapsa în 
închisorile Timişoara, Oradea şi Aiud. A fost eliberat la 15 ianuarie 1963. Informaţii din fişa 
matricolă penală din AANP. 

Numele lui e armean. Familia lui avea o descendență armenească ? 
Nu ştiu, asta nu pot să spun. Ştiu că tatăl lui era angajat al CFR-ului. 


Avea origine sănătoasă deci. 
Da. Iar fratele lui a urmat Liceul de Îmbunătăţiri Funciare în Timişoara, dar era mai 
mare decât el cu ani buni. 


Cunoşteaţi activităţile lui politice dinainte de arestare ? 


Odată cu terminarea liceului eu am plecat la Timişoara, el a plecat la Cluj şi n-am mai 
avut legătură cu el. Aşa încât cunosc doar activitatea din cadrul Frăției. 


Ce fel de lucruri făcea Frăția în Caransebeş ? 

Ca şi alte Frăţii din ţară, avea un fel propriu de a fi. Adică nu se recrutau decât cei 
mai buni la învăţătură. Dup-aceea, accentul se punea pe educaţie: legile legionare 
trebuiau neapărat respectate, şi nu formal. De exemplu, dacă se fixa o întâlnire între doi 
membri din Frăția de Cruce, nu se stătea mai mult de 3-4 minute. N-a venit în timpul 
ăsta, nu era aşteptat. Indiferent de motive. „Ştii, că tramvaiul...” Fără motivaţie! „Ai 
venit?” „Nu.” „Am terminat.” Dup-aceea, munca: mulţi dintre cei care erau în Frăţie 
dădeau meditații, ca să câştige încă un ban. Noi alcătuiam un grup care ne recunoşteam. 
Pe vremea aceea, cărţile, manualele de şcoală, nu le dădea statul, le cumpăra elevul. 
Sigur că noi le păstram cât mai bune şi le dădeam celor care erau de-aceeaşi parte cu noi. 
Dup-aceea, cercetarea Bisericii ; ajutarea unor camarazi care erau în neputinţă. De 
exemplu, Romulus Bozgan, elev de liceu, a murit de tuberculoză. Sigur că ajutoru' 
nostru nu putea fi extraordinar de mare, dar a fost aşa cum s-a putut. În rest, nu lipeam 
afişe, nu făceam altceva. 


La ce facultate v-aţi înscris în Timişoara ? 


La Timişoara m-am înscris la Facultatea de Mine şi Metalurgie, pentru că Reşiţa era 
aproape de satul meu şi doream să ajung la UDR". 


La Timişoara l-aţi cunoscut pe Vasile Păvăloaie! ? 


Pe Vasile Păvăloaie l-am cunoscut prin Constantin Munteanu!5, da' nu imediat. 
Păvăloaie era la Liceul de Silvicultură de la Pădurea Verde. Ceea ce mi s-a părut curios 


16. Uzinele şi Domeniile Reşiţa, cea mai mare societate interbelică, ce reunea uzine, fabrici, mine 
şi proprietăţi funciare. 

17. Vasile Păvăloaie, născut la 14 august 1926 (1927?) în Dolhasca, Suceava. A absolvit Şcoala 
de Subingineri Silvici la Timişoâra. A fost arestat la 11 aprilie 1949 şi condamnat la 8 ani 
temniţă grea. A executat pedeapsa în închisorile Timişoara, Piteşti, Gherla, Jilava şi Văcăreşti 
şi Ploieşti. A fost torturat la Piteşti şi a devenit agresor şi informator al Securităţii la Gherla. 
A fost condamnat la moarte în procesul reeducatorilor din 1954, şi a fost executat la Jilava la 
17 decembrie 1954. Cicerone Ioniţoiu, Victimele terorii comuniste. Dicţionar. P-Q, p. 130; 
*** Memorialul Ororii..., passim ; ACNSAS, Fond Penal, dosar nr. 1633, vol. 1, ff. 3, 17, 
256; fişa matricolă penală din AANP. 

18. Constantin „Costică” Gh. Munteanu, născut la 15 ianuarie 1924 în Glimboca, Caraş-Severin. 
A fost arestat la 6 noiembrie 1948 ca student în anul III la Facultatea de Agronomie din 
Timişoara şi condamnat la 12 ani muncă silnică. A executat pedeapsa în închisorile Timişoara, 
Piteşti, Gherla, Poarta Albă, Peninsula, Baia Sprie şi Aiud. A fost eliberat la 29 noiembrie 
1957 cu domiciliu obligatoriu pentru 60 de luni în Lăteşti. Cicerone Ioniţoiu, Victimele terorii 
comuniste. Dicţionar. M, p. 403 ; fişa matricolă penală din AANP. 

a fost faptul că în manifestările lui religioase era aproape de bigotism, în rest, nu pot 
spune că am avut relaţii deosebite cu el. 

Legătura mea superioară, ca să zic aşa, era Ion Sadovan, şi cu el lucram la organizarea 
Frăţiilor de Cruce în Timişoara. Eu nu am vrut să lucrez în cadrul Corpului Studenţesc 
Legionar pe următoarele motive: am făcut distincţie, în sinea mea, între activitatea 
aşa-numită politică a Mişcării Legionare şi activitatea educativă. Şi io am preferat să 
rămân pe această activitate educativă. De ce lucru’ ăsta ? Pentru că am considerat - şi 
consider şi la ora actuală — că ceea ce lipseşte ţării noastre este tocmai această educaţie, 
numiţi-o cum vreţi la ora actuală: cetăţenească, civică, dar care a lipsit şi lipseşte 
poporului român. La ora actuală (şi asta era şi înainte, deci nu este o discontinuitate) tot 
se caută scuze. Efortul de a căuta scuze e mai mare decât efortul de a-ţi îndeplini 
angajamentele ; aşa era şi atunci. Or, am mers pe această linie pentru că educaţia este 
mai importantă decât feluritele programe, feluritele planuri şi-aşa mai departe. 

Asta a fost motivaţia mea, mai ales că puteam alege să nu rămân în cadrul Corpului 
Studenţesc Legionar. Sigur că am cunoscut câţiva şi din cadrul Centrului Studenţesc 
Legionar, pentru că la cursuri îi recunoşteam după comportament. Ştiţi ? 


De ce Eugen Ţurcanu vă menţionează ca fiind şef al FDC pe Banat ? 

Vă spun de ce. În 1947, prin luna august, dacă nu mă înşel, Sadovan Ion a fost arestat 
şi dus la Bucureşti, la MAI. De ce ? Pentru că în felu’ acesta MAI-u' putea proba secre- 
tarului general al Mişcării Legionare, Nicolae Petraşcu'”, că nu respectă acea înţelegere, 
convenţie, intervenită în 1946%. S-a spus la ora respectivă - eu nu pot nici infirma, nici 
confirma - că, la confruntarea pe care au aranjat-o cei de la MAI între Petraşcu şi 
Sadovan, Petraşcu l-ar fi lovit pe Sadovan, că de ce nu a respectat dispoziţiile pe care el 
le-a dat. Da’ asta este absolut la nivel de zvon... Şi-atuncea ne-am pomenit fără nicio 
legătură în sus. Or, io eram mai cunoscut aicea şi mi s-a propus de către Dobrin 
Alexandru, alias Bălănescu Nicolae, să-mi facă legătura la Bucureşti cu cineva mai sus 
pe linia Frăţiilor de Cruce. Şi-aşa am ajuns prin decembrie 1947 la Bucureşti, şi-atunci 
l-am cunoscut pe Costache Oprişan?! şi pe ajutorul lui, Dumitrescu Florian”, Florică, 
cum i se zicea. Deci aşa am ajuns să fiu eu socotit şef de regională, prin arestarea lui 
Sadovan Ion. 

Puteţi să-l descrieţi pe Oprişan ? 

Da. Am avut o singură întâlnire cu el, dar mi s-a părut un tip foarte rezervat, foarte 
tăcut, deosebit de matur şi care nu intra în amănunte. Cel care aranja toate lucrurile era 
Dumitrescu. Oprişan îi era superior lui Florică Dumitrescu şi se impunea şi prin felul de 
a fi, printr-o rezervă, prin faptu” că asculta şi nu vorbea mult. În preajma lui nu puteai 
să te întinzi la poveşti. L-am întâlnit mai târziu la Gherla, când lucra la strungărie - şi 
ştiu că şi-n Germania în lagăr a lucrat tot strungar -, şi trecând unul pe lângă altu’ (a 
vorbi era exclus) am pus întrebarea : „Ce facem? ”. Răspunsul lui a fost simplu : „Trebuie 
să trăim”. Interpretarea acestui „Trebuie să trăim” a depins de fiecare... Alte vorbe nu 
am schimbat cu el. 


Cum se face că n-aţi fost arestat odată cu marele val din mai 1948 ? 


19. A se vedea nota 13, la p. 150. 
20. Este vorba de acordul de neagresiune din decembrie 1945. 
21. A se vedea nota 18, la p. 152. 
22. A se vedea nota 19, la p. 165. 

N-am fost cunoscut. Neactivând în grupu' studenţesc, n-am fost cunoscut. Cred că 
pentru Securitate chestia cu elevii de liceu n-a reprezentat o chestie foarte importantă la 
ora aceea. Mai ales că ei aici aveau grupurile din munţi, aveau activitate cu care puteau 
ieşi în faţă. Dar şi aicea fraţii de cruce au fost arestaţi şi s-au făcut procesele în 1949. 

Io am fost arestat şi căutat pe altă cale. Dacă citiţi documentele procesului Marii 
Trădări Naţionale, cum a fost denumit, în care au fost implicaţi Popp, Bujoiu, Max 
Auschnitt, Petraşcu Nicolae, George Manu şi toţi ceilalţi, o să vedeţi în ziarele vremii că 
eu sunt trecut ca responsabil pentru serviciu’ informativ al Mişcării Legionare în zona 
de-aicea. Eu eram liber şi-am citit presa, şi ştiam de unde provine chestia asta. Aşa a 
apărut numele meu pentru prima dată cunoscut, ca şef al serviciului informativ pe Banat. 

Ceva era adevărat, însă... În iarna lui 1948 l-am văzut pe Florian Dumitrescu şi el 
mi-a spus că-i necesar să adunăm informaţii despre ce trupe sovietice motorizate trec 
pe-aicea prin oraş şi mi-a dat şi o sticluţă cu cerneală simpatică şi-o adresă unde să 
ajungă eventuale informaţii. Ajungând acasă, am reluat ideea şi, judecând cu mintea mea 
de-atunci - aveam 22 de ani şi cred c-am gândit corect -, mi-am zis: dacă americanii au 
ajuns să facă spionaj prin mine, omul de pe stradă, asta este foarte grav pentru ei, foarte 
grav. Când ei pot de undeva de sus, de la un singur om, să aibă situaţia pe toată ţara într-o 
clipă. Şi am ajuns la concluzia că treaba asta eu n-o fac, pentru că era pe undeva străină 
de spiritul în care eu am activat în Frăția de Cruce şi, repet, nu vedeam legătura între un 
serviciu de informaţii (foarte pompos denumit) şi concepţiile mele. Şi am mai făcut un 
lucru : n-am spus absolut nimic nimănui. Deci de-aicea nimeni nu a ştiut de chestia asta, 
ce ordin am primit, dacă l-am executat sau nu. Dar, pe de altă parte, când am văzut în 
presă scris numele meu, concluzia clară a fost că cineva a vorbit. Nevorbind eu, a vorbit 
cineva de la Bucureşti. Cine ? Nu ştiu. Mie mi-a fost de mare ajutor faptul că n-am făcut 
nimic şi n-am spus nimănui, pentru că la Piteşti n-a fost nimeni care să poată să zică ceva 
pe chestia asta: „Uite, el trebuia să facă...”. 


Totuşi, şi Dumitrescu, şi Oprişan au fost torturați în Piteşti. Unul din ei ar fi putut 
spune. 

Da, numai că Florică Dumitrescu era ţinut la izolare”. Era o secţie SSI - Serviciul 
Special de Informaţii -, o zonă unde nu avea nimeni acces din administraţia închisorii, 
la ultimu” nivel. Acolo a căzut acel gardian Georgescu”, că la SSI a fost dusă şi o femeie 
şi a favorizat-o şi a fost judecat pentru favorizare. 


Când s-a întâmplat lucrul acesta ? 
Cred că destul de târziu. El a fost şef de secţie la muncă silnică atunci când eu eram 
acolo, da’ dup-aia a venit unul mai tânăr, Dina”. Cel puţin eu aşa mi-amintesc. 


23. Este vorba de procesul „Marii finanţe”, un lot eterogen, în care regimul comunist a condamnat 
la 2 noiembrie 1948 mai mulţi adversari ideologici, ca Max Auschnitt, Alexandru Popp, loan 
Bujoiu, Gheorghe Manu, Horia Măcelariu, Nicolae Petraşcu, Eugen Teodorescu, Nicolae 
Mărgineanu, Dimitrie Gheorghiu, Nistor Chioreanu, Alexandru Balş, Gheorghe Bontilă. 

24. În realitate, după o perioadă de izolare, atât Florian Dumitrescu, cât şi Constantin Oprişan au 
trecut prin torturi în Piteşti. 

25. Alexandru Georgescu, gardian, şef de secţie în perioada „reeducării” de la Piteşti. Se pare că 
a fost condamnat la 4 ani închisoare pentru favorizarea unor deţinuţi, deşi în majoritatea 
relatărilor apare ca fiind cel mai dur dintre gardieni. Doina Jela, op. cit., p. 122. 

26. Florea Dina, născut la 27 martie 1922 în Balaci, Teleorman. Absolvent a 5 clase primare, 
gardian la penitenciarul Piteşti începând din noiembrie 1948. După un curs de 3 luni de 


340 EXPERIENŢE CARCERALE ÎN ROMÂNIA COMUNISTĂ 


Cum s-a produs arestarea dumneavoastră ? 

Aici, tot în 1947, a fost arestat elevul Victor Brădăţeanu. Tatăl lui era ofiţer în 
Armata Română. A fost ţinut un timp şi eliberat. Nu am reuşit să luăm legătura cu el, dar 
scurt timp dup-aia am aflat că a fost transferat la liceu în Reşiţa. El ştia despre câteva fete 
de la Lugoj, pe care încercasem noi să le organizăm într-un mănunchi de fete. Şi 
concluzia noastră a fost că el a dat la Securitate ceea ce ştia despre organizarea noastră, 
atât cât ştia şi cum ştia. De ce ? Pentru că despre fetele astea de la Lugoj nu ştia nimeni 
altcineva în afară de mine, şi eu prin el le-am cunoscut. 

Şi ele păţiseră ceva ? 

Au fost arestate în 1949. 

Cum de v-aţi dat seama că el ar fi vorbit despre fetele acestea ? 

Mi-am dat seama prin faptul că eu nu vorbisem de ele şi am fost întrebat în anchetă. 
Dar, ca peste tot, este o prezumție. A mai fost un grup de fete aicea în Timişoara... 
trei-patru-cinci, care erau grupate ca să devină cetăţui?”, dar eu nu le-am făcut nicio 
legătură în sus. Şi aceste fete au fost arestate înaintea mea, prin august-septembrie 1948, 
şi în 1949 au fost puse în libertate. Şi-au putut continua studiile, una a devenit profesoară 
de matematici, una inginer agronom, una medic... Nedându-le legătură ierarhică în sus, 
oprind totul la mine, am putut foarte bine motiva că erau viitoarele noastre logodnice, 
soţii, şi că ele au avut aceste sentimente datorită nouă, şi nu unei educaţii special făcute 
pentru treaba asta. Ştiţi ? 


Dumneavoastră de unde aţi fost arestat ? 


Din Timişoara. Când am auzit de marile arestări care s-au făcut după 14 mai '48, să 
ştiţi că n-am căutat să mă ascund, să fug. Pur şi simplu nu ştiam ce trebuie făcut. 


Dar vă gândeaţi că urmaţi şi dumneavoastră ? 

Da, da. Pentru că în vara lui 1947 părinţii mei vroiau să mă căsătorească cu o fată din 
Teregova, ai cărei părinţi erau aproape vecini cu noi, cu o bună stare materială, o 
gospodărie bine întemeiată, şi eu i-am spus fetei că nu vreau să mă căsătoresc, pentru că 
ştiam ce va urma. N-aveam niciun fel de dubiu, niciun fel de îndoială. 

Deci nu am căutat să fug undeva anume, pentru că ştiam că oriunde mă voi duce 
gazda sau gazdele vor avea de pătimit. Şi-atuncea am stat în Timişoara la gazda pe care 
am avut-o, am stat la un alt coleg, deci tot la oameni cunoscuţi. Iar când a fost perioada 
de practică - că se făcea practică atuncea, primeam caiet de la şcoală şi uzina la care 
trebuia să facem practică —, fain-frumos m-am dus la Reşiţa o lună şi ceva de zile, mi-am 
făcut practica, am dat colocviu” de practică, am venit aici la şcoală, mi-am dat încă un 
examen care îl lăsasem pentru toamnă... foarte simplu. 


prim-gardieni la Jilava (februarie-mai 1950), în iulie 1950 a fost încadrat ca gardian de pază 
la Piteşti. În noiembrie 1951 era sublocotenent în cadrul Direcţiei Generale a Penitenciarelor ; 
în martie 1952 a fost transferat la penitenciarul Mărgineni, comandant al companiei de pază. 
A fost găsit necorespunzător şi înlăturat. AANP, Fond Serviciul Cadre, Dosar Personal nr. 1382, 
passim. 

27. Cetăţuia era o formă de organizare a femeilor legionare, din care făceau parte absolventele de 
liceu. Din dosarul penal al grupului „Cojocaru Petru şi alţii” rezultă că femeile în cauză erau 
Maria Fibişan, Cecilia Bălan, Lucia Bălan, Marioara Bălan şi Maria Crulea. ACNSAS, Fond 
Penal, dosar nr. 1633, vol. 1, f. 34v. 

În ce an eraţi la facultate când v-au arestat ? 

Trecusem în IV. Deci puteam începe anv’ IV şi ăla era ultimu” an. Dar între timp am 
aflat de la Roman Teodor“, pe care l-am cunoscut, că prin Doran Nicolae? - care, până 
a fost descoperit, a fost ofiţer la Securitatea din Oraviţa - că se poate trece în Iugoslavia. 
Şi-atuncea am nutrit această idee, de a trece dincolo. Nu-mi făceam probleme ce va fi 
dup-aia, nu m-am gândit. Şi am vorbit să trec eu şi colegul cu care stăteam în gazdă, 
Constantin Munteanu. Eu am zis să mai luăm pe încă unu’ care lucrase cu noi, un 
meseriaş, şi-am hotărât şi ziua când trebuie să ne ducem. Cel de-al treilea locuia în 
Timişoara, pe strada Mătăsarilor, şi urma să ne întâlnim în ziua dinainte să plecăm. În 
6 noiembrie eu m-am dus dup-amiaz” acolo şi, când am deschis uşa, de după uşă au sărit 
doi cetăţeni şi aşa am fost arestat. 


Unde v-au dus după arestare ? 

La Securitate, pe bulevardul Loga, şi m-au băgat în aşa-numita celulă număru” 9, 
care era lângă WC. Apoi a urmat ancheta, da’ nu imediat, că era 7 noiembrie“, zi de 
mare sărbătoare, nu? 


Ancheta s-a desfăşurat doar la Timişoara ? 

Da, ancheta s-a desfăşurat numai la Timişoara şi a durat destul de mult, pentru că 
n-au crezut o clipă că eu nu am avut relaţii de conlucrare cu Spiru Blănaru. Blănaru era 
în zona Teregova-Domaşnea, cu oameni din Teregova, cu nişte rude de-ale mele care 
erau în grupul lui, şi n-au fost convinşi că eu n-aveam legătură cu el. Din cauza asta am 
şi fost ţinut la Securitate din 6 noiembrie 1948 până în octombrie 1949. 


A fost dură ancheta ? 

Ce pot să vă spun? Toate anchetele pe care le ştiu la Securitate au fost cu bătaie : cu 
bătaie la tălpi, cu bătaie... Cel mai învrăjbit, din punctul meu de vedere, era un sârb, 
Bugarschi”. 


Deci v-aţi întâlnit şi cu anchetatori sârbi ? 


28. Teodor „Bubi” Roman, născut la 19 aprilie 1921 în Caransebeş, Caraş-Severin. Absolvent 
al Politehnicii din Timişoara, a fost curier al grupului condus de Filon Verca. A fost arestat la 
10 decembrie 1948 şi condamnat la 5 ani închisoare corecțională. A executat pedeapsa în 
închisorile Piteşti, Poarta Albă, Peninsula, Jilava şi Gherla. Începând cu 7 decembrie 1953 a 
primit o condamnare administrativă de 36 de luni. A executat pedeapsa în închisoarea Gherla. 
Cicerone Ioniţoiu, Victimele terorii comuniste. Dicţionar. R, p. 166; fişele matricole penale 
din AANP. 

29. Nicolae Doran, născut la 22 aprilie 1922 în Ciclova, Caraş-Severin. Comisar de poliţie. A 
emis buletine false pentru legionarii urmăriţi, ajutându-i să treacă frontiera. S-a alăturat luptă- 
torilor din Munţii Aninei şi Dognecei. A fost arestat la 31 ianuarie 1951 şi condamnat la moarte 
prin împuşcare. A fost executat la Timişoara la 7 mai 1952. Cicerone Ioniţoiu, Victimele terorii 
comuniste. Dicţionar. D, E, p. 120; fişa matricolă penală din AANP. 

30. Este vorba de aniversarea Revoluţiei Bolşevice de pe 25 octombrie/7 noiembrie 1917. 

31. Sava Bugarschi, născut la 22 decembrie 1922 în Sânmartinu Sârbesc, Timiş. Anchetator la 
Securitatea Timiş, era cunoscut pentru duritatea sa. La fel ca şi Vida Nedici, lucra în serviciul 
liderului sârb Iosif Broz Tito, motiv pentru care a fost arestat la 27 martie 1950 şi condamnat 
la 20 de ani muncă silnică. A executat pedeapsa în închisorile Jilava, Aiud, Făgăraş, Cluj, 
Ocnele Mari şi Piteşti. A fost eliberat la 19 decembrie 1955. Doina Jela, op. ciz., p. 59; fişa 
matricolă penală din AANP. 

Da, da’ Bugarschi ăsta era cel mai înrăit. Câteodată a mai fost şi Moiş?, şefu' 
inspectoratului, şi căpitanul, pe atunci, Schnellbach*. Dup-aceea au fost anchetatori 
care s-au mai schimbat... 


Cu Vida Nedici nu v-aţi întâlnit ? 


M-am întâlnit cu Vida Nedici*%, da” cu mine s-a purtat frumos, nu m-a bătut. Am cerut 
nişte valeriană, un calmant cardiac, şi ea mi l-a adus. Nu pot să spun ceea ce n-a fost... 


- Când şi unde aţi fost judecat ? 
Am fost judecat în octombrie 1949 aici, în Timişoara, de Tribunalul Militar. Preşe- 
dinte era Ştefănescu”. 


Cine a mai fost implicat în lotul dumneavoastră ? 


Elevi de liceu. Pe unii-i cunoşteam, da, da’ nu pe toţi. Era Luca Cornel6, Păvăloaie, 
Petric Caius”, ulterior a fost liberal. Încă unv’ Laţcu38... Cred că şi Roman Mircea”. 
Eram vreo 20 sau 21%. 


32. Aurel Moiş, maior de Securitate, provenit din vechea Siguranţă, a condus acţiunea de capturare 
a luptătorilor din Munţii Banatului şi a participat la represiunea împotriva ţăranilor din Arad. 
A ajuns şef al Securităţii Timişoara, şef al direcţiei regionale MAI Braşov, locţiitor al şefului 
Direcţiei de Informaţii Externe. http : //ro. wikipedia.org/wiki/Nicolae_Doicaru, accesat la 
5 noiembrie 2008 ; Doina Jela, op. cit., p. 184. 

33. Martin Schnellbach, comunist din ilegalitate, provenea din vechea Siguranţă. Maior de 
Securitate, şeful echipei de anchetatori. În 1958 a făcut parte din echipele care executau deţi- 
nuţii condamnaţi la moarte în închisoarea Gherla. Doina Jela, op. cit., pp. 249-250. 

34. Vidoza „Vida” Nedici, născută la 4 mai 1924 în Becicherecu Mic, Timiş. Locotenent. A lucrat 
la Securitatea din Timişoara ca translator şi anchetatoare. Era vestită pentru cruzime şi pentru 
metoda de tortură preferată : bătaia cu creionul la testicule. A fost arestată la 15 iunie 1950 şi 
condamnată la muncă silnică pe viaţă pentru „înaltă trădare”, fiind acuzată de spionaj în favoa- 
rea lugoslaviei titoiste. A executat pedeapsa în închisorile Jilava, Mislea, Ocnele Mari şi 
Văcăreşti. A fost eliberată la 15 decembrie 1955. După eliberare a fugit în Iugoslavia de frica 
deţinuţilor pe care îi torturase şi care juraseră să o ucidă. Într-un interviu recent, Nedici a sus- 
ţinut că nu s-a ocupat niciodată cu anchetele, rolul său fiind doar acela de translator. http : // 
www.evz.ro/index.php ? zone =articole&current_date = 2009-05-20, accesat la 15 august 2009 ; 
Doina Jela, op. cit., p. 194; fişele matricole penale din AANP. 

35. Într-adevăr, completul de judecată era format din: preşedinte It. col. mag. Mihail Ştefănescu 
şi membri maior comb. Ştefan Patriciu, maior loan Danău, căpitan mag. Ioan Brestin, căpitan 
Silviu Darie, iar procesul a avut loc pe 20 octombrie 1949. ACNSAS, Fond Penal, dosar 
nr. 1633, vol. 1, f. 256. 

36. Cornel Luca (1925-1998). A fost arestat la 9 iunie 1949 ca student în anul II la Politehnica din 
Timişoara şi condamnat la 8 ani muncă silnică, pedeapsă redusă ulterior la 6 ani muncă silnică. 
A executat pedeapsa în închisorile Piteşti şi Gherla. A fost eliberat la 7 iunie 1955. A fost 
rearestat la 14 martie 1958 şi condamnat la 15 ani muncă silnică. A executat pedeapsa în 
închisorile Oradea, Arad şi Aiud. A fost eliberat la 31 iulie 1964. Corneliu Cornea, op. cit., 
p. 141; ACNSAS, Fond Penal, dosar nr. 1633, vol. 1, passim ; fişa matricolă penală din AANP. 

37. Caius Petric, născut la 6 iulie 1928 în Răchita, Timiş. A fost arestat la 9 iunie 1949 şi 
condamnat la 6 ani închisoare corecțională. A executat pedeapsa în închisorile Timişoara, 
Piteşti, Aiud, Peninsula şi Aiud. A fost eliberat la 7 iunie 1955. Informaţii din fişa matricolă 
penală din AANP. 

38. Vasile Laţcu, născut la 3 iunie 1928 în Pesac, Timiş. A fost arestat la 9 iunie 1949 şi condamnat 
la 7 ani temniţă grea, pedeapsă redusă ulterior la 6 ani. A executat pedeapsa în închisorile 
Târgşor, Peninsula şi Aiud. A fost eliberat la 7 iunie 1955. Informaţii din fişa matricolă penală 
din AANP. 

A fost cumva în lot cu dumneavoastră şi Iordan Răitaru“ ? 

Da, a fost. El a locuit pe strada Brâncoveanu. L-am întâlnit de câteva ori după '90. 
A lucrat în construcţii. Avea o fată şi a stat aicea-ntr-un bloc care s-a construit ca 
asociaţie, unde el a fost cel care s-a ocupat de construcţie, şi a început să-mi spună că-i 
pare foarte rău c-a fost un zbir cu muncitorii pe şantier. Există o chestie foarte intere- 
santă : au fost unii dintre cei care au pătimit acolo, la Piteşti, care n-au devenit mai buni, 
mai îngăduitori, mai miloşi, dacă vreţi. Ci parcă au devenit mai răi. Ştiţi ? 

Ce condamnări s-au pronunţat în lotul dumneavoastră ? 

Foarte mulţi au avut condamnări mici. Începând de la 1 an până la 3-4 ani, deci 
condamnări mici. Condamnări mai mari au avut Luca Cornel - 8 ani, dacă nu mă înşel ; 
Păvăloaie a avut iarăşi 7 sau 8 ani... Deci câţiva au avut condamnări mai mari. lo am 
avut iniţial condamnarea de 12 ani. Am avut avocaţi din oficiu care au făcut recurs şi am 
avut ocazia să văd dup-aceea dosaru' ăsta. Interesantă chestie, pentru că la dosaru' 
respectiv scrie: „Se respinge recursu’ înaintat de...” şi urmează numele tuturor din lot. 
Pe ultimu' rând: „Totodată...”, se întoarce foaia şi dincoace scrie : „făcându-se următoa- 
rele reduceri de pedepse”. Mie mi-au redus pedeapsa la 10 ani. N-am explicaţie, dar asta 
este realitatea. 


Ce s-a întâmplat după pronunţarea sentinţei ? 
Prima dată ne-a dus pe toţi la Piteşti. Am ajuns acolo în 17 noiembrie, dacă nu 
mă-nşel. Aşa mi-amintesc... 


Ați stat la carantină ? 

Am stat puţin la carantină şi am fost propulsaţi direct la 4-spital. 
Cam când aţi ajuns în camera 4-spital ? 

Cred că am ajuns cu vreo două săptămâni înainte de Crăciun. 


Ați găsit pe cineva în cameră când aţi intrat ? 
Da, era plină camera. Da' la prima vedere n-am cunoscut pe nimeni. 


39. Mircea Roman, născut la 25 august 1926 în Seitin, Arad. A fost arestat la 10 iunie 1949 şi 
condamnat la 1 an şi 6 luni închisoare corecțională. A executat pedeapsa în închisorile 
Piteşti şi Peninsula. A fost eliberat la 9 martie 1951. ACNSAS, Fond Penal, dosar nr. 1633, 
vol. 1, ff. 3-4, 21, 258; fişa matricolă penală din AANP. 

40. În total au fost 22 de elevi şi studenţi condamnaţi în lot. În afară de cei menţionaţi de intervievat, 
au mai primit pedepse : Valeriu Ciurescu (6 ani temniţă grea, ulterior reduşi la 5 ani), loan 
M. Petrică (6 ani temniţă grea), Victor Gh. Trişcău (2 ani închisoare corecțională), Toma 
Butariu (3 ani închisoare corecțională), loan Chiţa (1 an închisoare corecțională), Petru 
Giurgiu (5 ani temniţă grea), Gheorghe Drăgan Şiclovan (4 ani închisoare corecțională), loan 
Irimie (3 ani închisoare corecțională), Gheorghe Oprea (3 ani închisoare corecțională), Gheorghe 
Vălan (4 ani închisoare corecțională), Vasile Cică (3 ani închisoare corecțională, pedeapsă 
redusă ulterior la 2 ani), loan Virţiu (4 ani închisoare corecțională), Florea Iluna (2 ani 
închisoare corecțională), Nicolae Băcilă (3 ani închisoare corecțională) şi Pavel Chirilă (1 an 
închisoare corecțională). ACNSAS, Fond Penal, dosar nr. 1633, vol. 1, ff. 258, 329. 

41. Iordan Răitaru, născut la 15 iunie 1925 în Doclin, Caraş-Severin. A fost arestat la 10 iunie 1949 
ca student la Facultatea de Mecanică din Timişoara şi condamnat la 2 ani închisoare corecţio- 
nală, A executat pedeapsa în închisorile Timişoara, Piteşti, Cernavodă şi Peninsula. A trecut 
prin „reeducare”, A fost eliberat la 21 iulie 1951 cu domiciliu obligatoriu în Bărăgan. A locuit 
ulterior la Călan şi Timişoara, Alin Mureşan, op. cit., p. 187; fişa matricolă penală din AANP. 

Ați intrat în discuţii cu ei ? 

Eu am fost destul de rezervat. De ce? Nu vedeam o ieşire din situaţie aşa uşor, şi nu 
eram nici adeptu” psihozei generale că vin americanii. Nu mă umplea de bucurie sau de 
speranţe această lozincă. Ştiţi ? Mai mult, eu am fost omul care i-am transmis lui Spiru 
Blănaru indicaţia Comandamentului dată de Teodor Roman, zis „Bubi”: să nu adune 
oameni după el şi să-i ducă în păduri. În august '48 eu am fost la Domaşnea şi i-am 
transmis chestia asta. Că el n-a făcut aşa şi a făcut altfel, asta-i o altă treabă. Dar, pe 
undeva, cei care erau mai sus, la un alt nivel de informaţii, îşi dădeau seama că lupta este 
inegală. Ştiţi ? Şi nu vroiau să antreneze oameni mulţi. Şi eu la 4-spital mi-am făcut 
următoarea socoteală : erau vreo 80 de oameni în camera respectivă şi făceam socoteala : 
„Cu fiecare om o zi, 80 de zile, trei luni de zile... în trei luni de zile se mai schimbă 
ceva”. Deci nu am căutat să-mi fac prietenii. 

Eraţi apăsat de situaţia în care vă găseaţi ? 

Eram apăsat, eram, pentru că ştiam şi despre părinţii mei cum rămăseseră, şi părinţii 
celor cu care eram în lot. Deşi în închisoare s-a intrat cu un moral excepţional, cu 
cântece, cu elanul tinereţii. 

Simţeaţi o apăsare şi din cauza faptului că aţi fost considerat şef de lot ? 

Aicea lucrurile luau pentru mine o întorsătură. De ce? Toţi cei care au activat într-o 
formă sau alta împotriva sistemului care deja se instalase în România erau nişte oameni 
care aveau totuşi un sentiment pentru ţara lor, pentru poporul lor. Şi, într-un fel sau altul, 
tot s-ar fi angrenat în această bătălie, să-i zic aşa. Regretul meu cel mai mare după ce-am 
intrat a fost că nu s-a făcut o organizare la nivel de ţară. Să se fi zis: „Domn'e, în data 
de..., la ora cutare, toată ţara se ridică”. Că muream? Muream. Da’ cel puţin era o 
treabă! Aşa... a fost cu bucăţica. Au fost Sumanele Negre“?, au fost monarhiştii, au fost 
fel şi fel de organizaţii. Ştiţi ? Dar aceste organizaţii au luat naştere tot cu oameni care 
simțeau ceva pentru ţară. 


Şi care mai devreme sau mai târziu oricum ajungeau în închisoare ? 
Oricum. Ăsta a fost raţionamentul meu. 


Revenind la Piteşti. Care era atmosfera în cameră când aţi ajuns ? 

Atmosfera în cameră era de reculegere, ca să zic aşa. Toţi aşteptau Crăciunu, 
amintiri... Nu se discuta chestiuni de ordin politic. N-a venit nimeni să întrebe ce se mai 
zice afară. Nu, nu. 

Deci n-au încercat să vă tragă de limbă ? N-aţi simţit lucrul acesta ? 

Nu. Nu. Camera 4-spital era pe coadă. Aici era coridoru”, intrarea era cam pe mijloc, 
în dreapta şi în stânga era paturi de fier suprapuse. În spate, pe toată lungimea camerei, 
era prici. Şi mi-am găsit un loc undeva în dreapta, pe un pat acolo. Ştiţi? Şi încercam 
să ne aducem aminte de zilele Crăciunului, de colinde... Nu se discutau alte probleme. 

Şi în aceste condiţii, cum s-a declanşat prima bătaie ? 

Păi în dimineaţa de Crăciun paturile din partea stângă a intrării s-au tras către colţ, 
deci au format un fel de loc de adunare pentru cei cu „reeducarea”, şi a apărut Ţurcanu. 


A intrat atunci în cameră ? 


42. Mişcare de rezistenţă compusă din foşti ofiţeri, care acţiona în Valea Prahovei sub conducerea 
lui Gavrilă Olteanu. 

Câteva zile mai "nainte. Şi a ţinut o cuvântare, că ei, o mână de oameni din Moldova, 
au constatat că au fost atraşi în această activitate criminală şi că s-au hotărât să nu mai 
rămână în închisoare şi, pentru asta, au iniţiat o acţiune prin care vor să se ralieze 
regimului, să fie folositori societăţii ; că ei nu doresc ca din cauza celor care nu înţeleg 
să răspundă acestei cerinţe a lor de „reeducare” să rămână pe mai departe în închisoare. 
Noi, ceilalţi, să le răspundem la această întrebare : suntem cu ei sau ne menţinem pe 
vechile poziţii de legionarism pe care am intrat în închisoare ? Sigur că unii am privit 
zâmbind, alţii dând din cap... N-a durat mult până când ei pur şi simplu au năvălit asupra 
celorlalţi. 


A existat un semnal care să declanşeze bătaia ? 
Eu n-am sesizat acest semnal. Poate că o fi fost, da? eu nu l-am sesizat. 


În orice caz, verbal nu a fost ? 

Nu, nu. Şi a început învălmăşeala. În învălmăşeală, eu n-aş putea spune cine a dat în 
cine sau cine n-a dat. Asta-i ca într-o luptă : fiecare dă ocrotindu-şi spaţiul din jurul lui, 
ca să fie el nevătămat. 

Deci a existat şi o reacţie din partea dumneavoastră ? 

Păi sigur că a existat. Sigur, pentru că tot ne-au îngrămădit pe spaţiul liber, deci între 
paturile care mai rămăseseră şi priciuri, care erau în partea cealaltă. Deci n-a mai stat 
nimeni la locul lui. Ştiţi ? Şi la un moment dat cei care porniseră cu „reeducarea” au fost 
strâmtoraţi, au fost împinşi către spaţiul lor, pe care şi-l creaseră prin aranjamentul 
paturilor metalice suprapuse. Şi-atuncea s-a repezit Țurcanu la uşă şi-o bătut în uşă şi-a 
strigat: „Săriţi, că ne omoară legionarii ! ”. Uşa s-a deschis imediat şi-a intrat directoru” 
închisorii cu gardienii după el. Directoru” a întrebat: „Ce se întâmplă ?”. Iar Țurcanu, 
luând cuvântul, a spus că ei sunt o mână de oameni care vor să fie folositori societăţii, 
că ei înţeleg că au greşit, în sfârşit, toată treaba asta, şi că ăialalţi sunt contra. Atuncea 
directoru” a întrebat : „Cine sunt ăia ? ”. Ţurcanu a început să spună : cutare, cutare... şi 
directoru” personal, v-am spus, s-a dezbrăcat de veston şi a început să bată. 


Ați fost lovit tare înainte să vină directorul, în învălmăşeala inițială ? 

Nu pot să zic... Nu păstrez amintirea unei lovituri deosebite. Păstrez însă amintirea 
bătăii directorului, pentru că, târziu de tot, mergând eu odată la un spital, mi s-a făcut 
un control al şirei spinării - tot m-am văitat de oarecare durere la picioru' stâng - şi 
medicii mi-au descoperit o vertebră fisurată, care s-a vindecat cum s-a vindecat: de la 
sine. Şi m-a întrebat ce s-a-ntâmplat, ce-am făcut. Ce puteam să spun? „Ştiu eu ce-oi fi 
făcut...” Şi l-am întrebat: „Care-i consecinţa ? ”. Şi unu' din medici mi-a spus: „Fisura 
este vindecată, numa’ că ea s-ar putea la un moment dat să strângă nervu'”. Deci nervu’ 
să nu mai aibe canalu” iniţial prin care trece şi s-ar putea să am probleme... 


Directorul v-a bătut şi pe dumneavoastră ? 

Da. 

Cum bătea ? 

Întins pe betonu’ de la cameră, pe mozaic, propriu-zis. Şi bătea cum îi venea bine, cu 
un baston... De fapt, cred că era o coadă de mătură. 


Vă ținea cineva ? 
Unde să fugi ? Şi, când el a obosit, locu” lui l-au luat gardienii. Eu personal de-abia 
am putut să ajung pe prici, târându-mă. 

Directorul şi gardienii au bătut mai mulți deținuți ? 
Da, au bătut. Eu ştiu c-am fost al doilea sau al treilea la rând. După care n-am mai 
ţinut minte mare lucru. Dacă vă spun că nici mâncare n-am mai putut să mănânc... 


V-a bătut mult timp ? 

Nu ştiu. Pur şi simplu nu ştiam ce-i cu mine. Adică nu puteam să judec, nu puteam 
să-mi dau seama de nimica, funcţionam numai pe bază de instincte, că trebuia să mă duc 
acolo să stau undeva. 

Vă spunea ceva în timp ce vă bătea ? 

Nu, nu. Nu. Era ocupat cu loviturile şi cu satisfacția, probabil. 


V-aţi pus problema de ce vă bate el ? 

Când am văzut că directoru' închisorii bate, când am văzut că la strigătu' lu’ Țurcanu 
năvăleşte directoru' — care era cel mai mare în închisoare - cu gardienii, atuncea mi-am 
dat seama că toată treaba este făcută de undeva de sus şi că Ţurcanu şi cu cei care erau 
alături de el aveau această încuviinţare. Nu puteam spune că erau unelte, la ora aceea nu 
puteam gândi lucrul ăsta. Dar totul se făcea cu aprobarea lor şi, participând conducerea 
închisorii, se tăia pentru toţi deţinuţii orice speranţă de-a reclama ceva cuiva, de-a căuta 
un pic de dreptate undeva. Deci s-a terminat. 

Eu şi cei din lotul meu am intrat în atenţia lui Ţurcanu pentru că la perioada 
respectivă linia lui Țurcanu era următoarea : „Datorită şefilor voştri aţi ajuns aici! Deci 
voi trebuie să vă dovediţi ieşirea de sub ascultarea acestor şefi ! ”. Asta era linia pe care 
a imprimat-o Țurcanu şi de care s-a folosit. În ce sens? În sensul că după ce s-a produs 
busculada, bătaia generală din 25 decembrie, ziua de Crăciun, după ce-au venit gardienii 
şi directorul închisorii, iar directoru' închisorii a început să bată la rând, după recoman- 
dările lui Țurcanu, dup-aceea i-a chemat Țurcanu pe cei cu care eu am fost în lot şi le-a 
cerut să-mi dea o palmă. Primul a ezitat. Țurcanu a venit fioros şi-a spus: „Dacă nu dai, 
îţi dau eu şi-ţi arăt cum trebuie să dai!”. 

Vă amintiţi cui i-a spus să vă lovească ? 

Lui Petric Caius. Şi a dat. Deci a făcut ceea ce a urmărit, adică şeful să nu mai fie 
socotit un om care este deasupra celorlalţi, din niciun punct de vedere. Ştiţi ? Bătându-ţi 
şeful, bătând omul pe care cândva l-ai respectat sau pentru care ai avut o anumită 
consideraţie, sigur că ceva se dărâmă... Şi aicea mi-aş permite o remarcă. Vedeţi cum 
evoluează gândirea umană ? Atuncea când L-au prins pe Mântuitorul Hristos şi L-au dus 
la judecată... Joia, nu? Cei doi apostoli, Petru şi Ioan, erau acolo în curte, la Ana şi la 
Caiafa. Servitoarea zice : „Păi şi tu ai fost, că te-am văzut eu”. Dar lor nu le-a trecut prin 
cap să-l cheme pe apostolul Petru sau pe Ioan să le zică: „Dă-i o palmă Învăţătorului 
tău ! ”. L-au pălmuit ei, romanii, evreii, mă rog, cine-or fi fost la ora aceea acolo, da’ nu 
le-a trecut prin minte să-i cheme pe discipoli, pe ucenici, să-şi bată Învățătorul. 

Ştiţi de ce ? Pentru că acolo era vorba doar de suprimarea Învăţătorului, nu şi a 
ucenicilor, pe când în Piteşti efectul trebuia să fie dublu : şi asupra şefului, şi asupra 
celorlalți. 

Da, da’ acolo era vorba de demitizarea Lui, de arătarea Lui ca un infractor. Da’ pe 
apostoli nu i-a arestat. 

Tocmai. Aceasta e diferența faţă de Piteşti. Pentru că în Piteşti şi cei care trebuiau să-şi 
lovească şefii trebuiau să aibă conştiinţa încărcată cu faptul că s-au întors împotriva lor. 

Da, da. 

Ce s-a întâmplat după prima bătaie generală ? 

Primul lucru care s-a cerut a fost demascarea externă : adică tot ce nu am declarat la 
Securitate. Şi imediat, a doua sau a treia zi de Crăciun, am fost duşi la grefa închisorii ! 
Nu era o cameră unde să poţi da declaraţii, şi ne-a dus la grefă! Adică sub impactu' 
bătăii, a tot ceea ce s-a întâmplat, ca nu cumva să ne revenim din acest şoc, ne-a dus la 
grefă. Vă daţi seama că salariaţii grefei erau acolo şi ne-a dus aşa cum am fost: vânăţi, 
tumefiaţi, în sfârşit, fiecare cu podoabele care le-avea. Şi acolo am scris. Ca dup-aceea 
să se-nceapă demascarea interioară, în faţa unui comitet. 


V-au dus în mai multe serii la grefă ? 

Da, da, mai multe serii. Dar faptul că ne-a dus la grefă... deci n-a fost nicio sfială, 
nicio ezitare. Ştiţi ? Pentru că acei oameni puteau povesti acasă: „Mă, ce-am văzut...”. 
Iar dup-aceea a început demascarea în cameră, în public. 


Continuau bătăile sau se opriseră ? 

Continuau bătăile în cazu’ în care se dădea dovadă de nesinceritate, adică, dacă io 
spuneam un anumit lucru şi-l mai ştiau şi alţii, era în ordine. Da' dacă nu spuneam un 
lucru pe care-l ştiau şi alţii, care veneau dup-aceea să spună: „Uite că n-o spus cutare 
şi cutare”, atunci era cumplit. 


Ce vă cereau să spuneți în demascări ? 

Erau două demascări. Demascarea exterioară se referea la toate cunoştinţele pe care 
le-a avut omu” pe linie politică, îndeosebi legionară ; pe cine-ai cunoscut. Că unii n-au 
mai activat din '40 nu conta: „A fost legionar ?”. „A fost.” „Trăbă spus.” Deci ăstea 
erau cele mai mari, cele mai cumplite lucruri, care dădeau sufletului nostru probleme 
deosebite, pentru că fiecare era încredinţat că, dacă spune pe un nume sau pe altu’, ăla 
va fi cercetat, poate şi arestat, poate obligat să facă anumite lucruri pentru Securitate. 


Ați avut şi nume pe care nu le-aţi declarat ? 

Nu cred c-am avut nume pe care nu le-am declarat, nu cred. Însă, neactivând în 
Centrul Studenţesc, n-am putut da nume prea multe. lar cei cu care lucrasem erau 
arestaţi împreună cu mine. Problema a fost pentru oamenii din sat care-au fost cu Spiru 
Blănaru. Eu nu-i cunoşteam pe mulţi dintre ei. Unii n-au fost legionari, dar au fost cu 
Spiru Blănaru şi, în concepţia Securităţii, au fost socotiți tot legionari, c-aşa trebuia, era 
mai primejdios omu’ dacă purta această firmă. 

La demascările interioare erau două probleme: să recunoaştem c-am fost nişte 
derbedei, am fost nişte căzături morale, că tot ceea ce am zis noi c-am făcut sau toate 
aspiraţiile noastre au fost o prefăcătorie, că suntem pleava societăţii... Deci desfiinţarea 
propriei personalităţi, aş zice eu la ora actuală, atât cât era ea. „Eşti un nimic ! ” Şi asta 
trebuia s-o spui singur. C-ai avut diferite relaţii cu femei, că ai făcut altele... Ce să vă 
zic ? (oftează - n.n.) 

Au fost lucruri şi lucruri. De exemplu, Iosub® atunci când a murit a spus foarte 
frumos lu’ Munteanu Ion“: „Doctore, încă nu mi-am început viaţa...”. În aceeaşi 


43. Mihai losub, născut în 1928. A fost arestat la 5 iulie 1948. A decedat la Piteşti la 30 iulie 1950 
în urma torturilor. Dorin Dobrincu (editor), op. cit., p. 127. 

44. Ioan Muntean, născut la 1 octombrie 1923 în Ciclova Montană, Caraş-Severin. A fost arestat 
la 8 iunie 1948 ca student în anul VI la Facultatea de Medicină din Cluj şi condamnat la 15 ani 
muncă silnică. A executat pedeapsa în închisorile Cluj, Piteşti, Gherla şi Aiud. A trecut prin 

situaţie am fost şi eu şi am crezut că şi cei cu care eu am fost alături au fost la fel. Trebe 
să spun c-au fost cazuri de oameni care-au urmat tratamente venerice în închisoare, deci 
au intrat bolnavi. Ştiţi? Nu puteam nega că au fost în Frăţiile de Cruce... Ce puteam să 
fac? Nu puteam să fac nimica, evidenţa era evidenţă. Adică nu-i puteam apăra... 

Apoi, trebuia să spunem că Moţa“5, Codreanu“ şi toţi morţii legionari au fost nişte 
oameni fără niciun căpătâi, care... Nu ştiu cum să vă spun... Nu puteam accepta chestia 
asta în sufletu' meu. Nu puteam accepta. Şi eu personal am intrat într-un fel de 
„prostraţie”, cred că acesta este termenul cel mai potrivit. Adică un om care nu mai 
vorbeşte, nu mai face nimic. Ştiţi ? Se mută automat: „Du-te acolo! Du-te dincolo! ”. 
Pentru că ajunsesem la concluzia că orice faci, orice vorbeşti poate fi interpretat, poate 
fi răstălmăcit. O singură dată, înspre sfârşitul „reeducării”, am fost bătut, şi-atuncea am 
întrebat: „Pentru ce mă bateţi ?”. Răspunsul nu ştiu cum să-l categorisesc: „Pentru că 
eşti un tip inteligent”. Dacă şi ăsta poate fi un păcat... Şi cum au constatat lucrul 
acesta... Răspuns absurd, zic eu. 

Sigur c-au fost situaţii în care şi eu mi-am făcut nevoile în gamelă şi-am mâncat fără 
s-o spăl şi nu s-a întâmplat nimica... Sau nu spălam cămaşa ori alte părţi de lenjerie, le 
muiam cu săpun şi le agăţam tot în cameră... Nu s-a întâmplat nimica... 


Demascările interioare erau publice ? 
Da. 


Care a fost efectul când îi auzeaţi pe cei din lotul dumneavoastră făcându-şi demas- 
cările ? 

Niciodată n-am căutat să intervin şi să spun că aşa şi pe dincolo. I-am auzit, da’ prea 
puţin... Adică omul, oricum ar fi, cât de cât ţine la un minim de demnitate personală. 
Are o oarecare reţinere. Şi pentru mine situaţia era oarecum mai simplă în ce priveşte 
demascarea lor interioară, pentru că, având calitatea de şef de regională, am putut 
spune: „Dom'le, pe mine nu m-au interesat treburile astea mărunte”. Că au fost lucruri 
care au fost în afara normelor morale de conduită, asta da, au fost. Dar tot eu mi-am zis 
ari zic şi astăzi: „Cine nu greşeşte?”. Întrebarea este unde începe greşeala şi unde 
este intenţie. Fac deosebire între greşeală involuntară şi intenţie. Însă această exagerare, 
de incest, de zoofilie... Ştiţi ? Eu pot să vă spun că aceste exagerări care s-au făcut mai 
degrabă stârneau râsu' decât compasiunea. 


Din partea celor din comitet sau din partea tuturor ? 

A tuturor. lar comitetu' ştiţi prin ce îşi exercita teroarea faţă de ceilalți? Stăteau 
adunaţi acolo ciorchine şi observai la un moment dat cum unu’ mătură cu privirea toată 
camera. Imediat te întrebai pe cine fixează şi vedeai că face semn cu degetu' : „Vino 
aici! ”. Pe jumătate erai pierit. Aş vrea să vă specific un lucru: conştiinţa că nu exista 
scăpare, conştiinţa că această groază, această spaimă era permanentă, asta reducea 
enorm de mult din posibilităţile de rezistenţă ale individului, chiar în sinea lui. Chiar în 
sinea lui... Adică n-aveai nicio şansă, niciunde. La cine să mergi? 


„reeducare” la Piteşti, Gherla, Cluj şi Aiud. A fost eliberat la 1 iunie 1963. Alin Mureşan, 
op. cit., pp. 156-157; fişa matricolă penală din AANP. 

45. Ion Moţa, unul dintre fondatorii Mişcării Legionare. A fost ucis în 1937, în timpul Războiului 
Civil din Spania, unde lupta de partea forţelor naţionaliste. 

46. Corneliu Zelea-Codreanu, conducătorul Mişcării Legionare. 

Ce anume din ceea ce aţi auzit în acele demascări interioare v-a zguduit cel mai 
mult ? 

M-a zguduit cel mai mult când am auzit o demascare cum că unv’ a omorât un soldat 
sovietic pentru ca să-i ia arma. Adică pentru o armă? Şi ce să faci cu ea? C-o fost 
adevărat, că n-a fost adevărat, eu asta nu pot să spun. Dar s-a spus acolo... Asta este 
sarcina foarte dificilă pentru cei care cercetează : să încerce să descopere cât adevăr este 
şi câtă minciună. O minciună izvorâtă - nu ştiu cum să zic, că nu sunt psiholog de 
meserie - din necesitate, pentru a distrage atenţia... Nu pot să spun. Că la anumite 
gesturi erotice organele sexuale erau unse cu frişcă şi nu ştiu ce... Nu ştiu, domnu’ 
Mureşan, nu ştiu... 


Cine făcea parte din comitetul camerei ? 

De obicei, din comitetele de cameră făceau parte cei care trecuseră prin procesu' de 
„Teeducare” şi dobândiseră un „certificat de reeducaţi”, certificat pe care la ora respec- 
tivă îl dădea numai Țurcanu. 

Atunci, la 4-spital, Țurcanu era şefu'. Mai era unu’ Fântână“”, era Sobolevschi“, 
Prisăcaru”, Mărtinuş“0, toţi cei care proveniseră din închisoarea de la Suceava. Mai era 
acolo în cameră cu noi Bogdanovicis!, da’ care era victimă în rând cu noi. Bogdanovici 
era pe primu' plan atunci, pentru că era socotit că el a iniţiat „reeducarea” de la Suceava 
în urma unei discuţii pe care a avut-o cu tatăl lui, care era prefectul unui judeţ. Se spunea 
că el a iniţiat această „reeducare” nu pentru ca ea să dea oameni utili regimului, ci ca să 
scape de închisoare, deci o „reeducare” făcută de formă, cu referate, cu studii şi aşa mai 
departe. 


Şi aşa justificau ei faptul că-l torturează ? 


47. Probabil Constantin Fântână, născut la 1 ianuarie 1915 în Poiana, Sibiu. A fost arestat la 
20 iulie 1950 şi condamnat la 3 ani închisoare corecțională. A executat pedeapsa în închisorile 
Piteşti, Aiud şi Gherla. A fost eliberat la 23 iulie 1953. Informaţii din fişa matricolă penală din 
AANP. 

48. Maximilian „Milu” Sobolevschi, născut la 27 februarie 1925 în Vama, Suceava. A fost arestat 
la 6 iulie 1948 ca student la Facultatea de Medicină din Iaşi şi condamnat la 6 ani închisoare 
corecțională, pedeapsă redusă ulterior la 5 ani. A executat pedeapsa în închisorile Suceava, 
Piteşti, Braşov, Poarta Albă, Peninsula, Jilava şi Aiud, fiind unul dintre primii adepţi ai 
„reeducării”. Folosit ca informator şi agresor la Piteşti, a fost transferat împreună cu Adrian 
Prisăcaru la Braşov în martie 1950, pentru a răspândi acţiunea şi în acest penitenciar. A fost 
numit pontator de brigadă la Canal. Implicat în procesul „Ţurcanu Eugen şi alţii” din 1954, 
a fost condamnat la moarte şi executat la Jilava la 17 decembrie 1954. Alin Mureşan, op. cit., 
pp. 192-193. Cicerone Ioniţoiu, Victimele terorii comuniste. Dicţionar. S, pp. 272-273 ; fişele 
matricole penale din AANP. 

49. Adrian Prisăcaru, născut pe 26 august 1927 în Dorohoi, Botoşani. A fost arestat la 7 decembrie 
1948 ca student în anul III la Facultatea de Agronomie din Iaşi şi condamnat la 6 ani de 
închisoare. A executat pedeapsa în închisorile Suceava, Piteşti, Braşov, Văcăreşti, Poarta Albă, 
Peninsula şi Gherla. S-a alăturat mişcării de „reeducare” la Suceava şi a acţionat ca informator 
şi agresor la Piteşti, Braşov, Canal. A fost eliberat la 29 decembrie 1953. Alin Mureşan, 
op. cit., passim ; Cicerone Ioniţoiu, Victimele terorii comuniste. Dicţionar. P, Q, p. 458; fişa 
matricolă penală din AANP. 

50. A se vedea nota 28, la p. 166. 

51. A se vedea nota 24, la p. 203. 

Da. Da, da. Pe când ei doreau să o rupem definitiv cu trecutu” toţi cei care suntem 
închişi. Iar Ţurcanu: „Un moldovean a creat Mişcarea Legionară, tot un moldovean o 
desfiinţează ! ”. 

Puteţi să-l descrieți fizic pe Țurcanu ? 

Un om nu deosebit de înalt, dar avea o înălţime proporţionată. Era bine zidit. Însă eu 
aş spune după toată înfăţişarea lui că era un om cu un fond de răutate deosebit, care nu-şi 
găsea astâmpărul decât în a bate. Cred că şi un anchetator de meserie, deşi mai bate şi 
el, de obicei dă treaba asta pe seama altora. Adică există o limită, o saturație de cazne, 
de chinuri. El nu se sătura. Nu se sătura! Şi mai cred un lucru despre el, aşa cum l-am 
văzut: un tip extrem de orgolios... extrem de orgolios. Adică el face, el desface. „Nu 
mori când vrei tu, ci când vreau io! Nu mori cum vrei tu, ci cum vreau io!” Şi faptu' 
că avea mână liberă în toată închisoarea... Până şi gardienii se temeau de el. Ştiţi ? 


Prin ce impunea teamă ? 

Prin felul cum era construit, dar şi prin privirea lui. Avea o privire intensă, dar 
niciodată n-am văzut o luminiţă cât de cât de umanitate. Eu n-am văzut... Poate prin alte 
părţi o fi fost, dar eu n-am văzut. 

Dintre ajutoarele lui a ieşit în evidenţă cineva prin felul în care bătea ori prin altceva ? 

În evidenţă, după opinia mea, ieşea Mărtinuş. Deosebit de calculat, era un tip rigid, 
rece, dădea impresia de om impersonal şi răspândea în jurul lui un fel de teamă când 
vorbea, prin simpla lui prezenţă. Dintre ceilalţi care erau aproape de Țurcanu era Popa 
Ţanu, Popa Alexandru”. Numa că ăsta nu avea vigoarea lu’ Țurcanu, era mai scund, 
mai slab fizic decât Ţurcanu. 


Dar era sadic ? 

Da, da. Şi la un moment dat toţi subalternii încep să semene cu şefu:... Şi-l am în 
vedere aicea şi pe Juberianu. La Gherla, într-o zi de vară, prin august, când aşteptam să 
primim mâncarea, că tocmai ieşisem din schimbu” de noapte, că se lucra 12-12 în fabrica 
de tâmplărie de acolo, apare Juberianu cu o listă şi citeşte: „1, 2, 3, 5, 10 pe două 
rânduri ! ”. Am fost şi eu printre cei citați. Ne-am format pe două rânduri: „După mine 
"nainte marş ! ”. Am intrat în închisoare, am cotit la stânga, şi erau acele celule „Neagra”, 
cu pereţi de beton, cu mizerie... Ne-a înghesuit pe toţi acolo: noaptea la lucru, fără 
mâncare, şi ziua acolo la carceră. Cu ce-am greşit, cu ce n-am greşit, nu ştiu. Da’ a 
făcut-o aşa, cu un aer de voioşie, zâmbind, ca şi cum am fi mers la o distracţie. 

Şi-am mai avut un moment penibil, dacă-mi daţi voie să vă spun, legat de carceră. Pe 
secţie era planton Baruţia Liviu”, din judeţu” Arad, care fusese închis de pe vremea lu’ 
Antonescu. Era teolog şi, fiind în aceeaşi zonă, Arad-Timişoara, l-am cunoscut. Şi 
înainte de-a intra în carceră, că eram mai mulţi, el vine şi-mi spune: „Măi Petrică, eu 
pot să-ţi dau ceva de mâncare, dar să nu mă spui! ”. Trecuse şi el prin Piteşti, trecusem 
şi eu. Şi după câteva clipe, uitându-mă la el - era bolnav de tuberculoză -, îi spun: 
„Liviu, nu-mi da! ”. Vă daţi seama? 


52. A se vedea nota 16, la p. 20. 

53. Liviu Baruţia, născut la 29 ianuarie 1919 în Vaşcău, Bihor. A fost arestat la 6 martie 1944 ca 
student în anul III la Facultatea de Teologie şi condamnat la 15 ani muncă silnică, pedeapsă 
redusăulterior la 11 ani şi 3 luni. A executat pedeapsa în închisorile Piteşti, Gherla, Jilava, Târgu 
Ocna şi Aiud. A fost eliberat la 17 aprilie 1955. Informaţii din fişa matricolă penală din AANP. 

Nu eraţi sigur că puteaţi rezista... 

Exact. Deci nu mai aveam încredere în mine ! Nu mai aveam. Şi ăsta a fost elementu’ 
care a distrus relaţiile dintre noi: încrederea. Nu ştiai dacă cel din faţă cu care vorbeşti, 
fie că-l acostez io, fie că m-acostează elpe mine, este într-adevăr cinstit în ceea ce spune 
Sau este pus să o facă, după care se duce şi spune ce-a vorbit cu mine şi, dacă eu nu repet 
întocmai ce-am vorbit cu el, e prăpăd. 


Spuneaţi că aţi fost bătut şi vi s-a reproşat că sunteţi inteligent. A existat atunci vreun 
motiv anume ? 
A existat motiv să mă bată cei care-au fost cu mine. 


Pe dumneavoastră nu v-au pus să-i bateţi pe ei ? 

Nu. Pentru că asta ar fi intrat în opoziţie cu principiile lor. Nu? Şefu” de obicei îşi 
muştruluieşte subalternii, da’ invers trebuia făcut, să dispară din mintea lor imaginea că 
un om poate să le fie lor superior prin ceva. Ştiţi ? 


Cam cât timp au durat bătăile în cameră ? 
Cred că până prin februarie sau martie '50, că am fost mulţi. Eram circa 80 de 
oameni. 


Au mai venit şi alte loturi în cameră între timp ? 

Nu, în timpul ăsta, nu. De la camera 4-spital, nefiind „reeducat”, am fost coborât jos 
la parter. Acolo, cei care erau consideraţi „reeducaţi” erau pe priciuri şi cei care nu erau 
„reeducaţi” erau pe nişte resturi de uniforme militare, preşuri militare, să zic aşa. În 
fiecare zi aveam cârpe la mâini şi la genunchi şi-n patru labe trebuia să frecăm mozaicu”. 
Iar cei care erau consideraţi „reeducaţi” stăteau pe marginea priciului bălăngănindu-şi 
picioarele şi aveau posibilitatea şi chiar dispoziţia să dea cu picioarele în noi, cei care 
frecam mozaicul. 

Din cameră l-am reţinut pe Gioga Parizianu*, care nu putea umbla, stătea la orizontală 
şi era învelit în cârpe. Comitetu' de „reeducare” de-acolo nu l-am reţinut. Mereu eram 
cu capu-n jos, frecând mozaicu”. Am reţinut doar când am fost la demisol, eu şi încă vreo 
câţiva, ca să ne împrietenim cu oamenii de acolo şi să adunăm dovezi că ei duc o viaţă 
legionară, ca să-i putem dup-aceea acuza de treaba asta... Asta a fost în vara lui 1950. 


Cine mai era în această cameră la demisol ? 


A fost Măgirescus5, Toldişansf... Ştiu că Măgirescu a fost şeful comitetului la început. 
A doua zi a fost schimbat însă. Şi-acolo era unv’ închis tot de pe timpu” lu’ Antonescu, 
Pandurescu Aurel“, care şi el a fost supus aceloraşi chinuri, deşi el era în închisoare 


54. A se vedea nota 20, la p. 223. 

55. A se vedea nota 37, la p. 173. 

56. Vasile Toldişan, născut la 29 martie 1924 în Culcea, Maramureş. A fost arestat la 1 aprilie 
1949 ca student în anul VI la Facultatea de Medicină din Cluj şi condamnat la 2 ani închisoare 
corecțională. A executat pedeapsa în închisorile Piteşti şi Gherla. Nu se ştie dacă a fost torturat 
la Piteşti, dar a trecut de partea agresorilor, fiind chiar şeful comitetului de agresori din 
camera 3-parter în mai-iunie 1950. Începând cu 10 mai 1951 a fost internat administrativ 
pentru 12 luni la Capul Midia, pedeapsă majorată ulterior cu alte 12 luni. A fost eliberat la 
5 martie 1953. Alin Mureşan, op. cit., p. 199; Corneliu Cornea, op. cit., p. 90; fişele 
matricole penale din AANP. 

57. Aurel Pandurescu, născut la 16 aprilie 1920 în Jadani, Timiş. Student în anul III la Teologie, 
fost şef de sector legionar, a fost condamnat în 1944 la 20 de ani pentru activitate subversivă, 

din '40 şi ceva. Acolo a fost Iosub, doctoru” Munteanu Ion şi Dumitru Bordeianu”. Cu 
Bordeianu am fost dup-aceea şi la muncă silnică. 


Ați fost acolo când a murit Iosub ? 

Da, am fost acolo. La muncă silnică eram patru în celulă: eu, Munteanu Ion, 
Bordeianu şi Iosub. Şi Iosub a-nceput să se plângă de dureri de cap. Munteanu Ion, cu 
care dormeam alături, îmi spune că are meningită. Şi-l întreb: „De unde ştii? ”. Zice: 
„Pentru că m-am uitat cum doarme”. „Şi ?” Zice: „Are poziţia denumită în semiologie 
cocoş de puşcă”. Şi-ntr-adevăr, durerile de cap s-au accentuat şi-ntr-o bună zi l-au scos. 
Nu a murit în celulă. 

Pe unii dintre cei cu care am stat în închisoare nu îi mai ţin minte, pentru că efortu' 
meu după ce-am ieşit afară a fost să uit. Şi de ce a fost acest efort de a uita? Pentru că 
tot ce s-a-ntâmplat acolo nu face cinste nimănui: nici victimelor, nici agresorilor ; 
nimănui nu face cinste. E o chestie urâtă. Urâtă! 

La demisol aţi stat mult timp până să adunaţi dovezile împotriva viitoarelor victime ? 

Nu. Nu. Eu am avut o şansă, da’ n-a venit din partea mea. Am fost luat de-acolo şi 
dus la Securitate în Timişoara. De ce? Ei prinseseră pe unu' care-a stat ascuns în 
cuptoru' de pâine, Poenaru Emil. Ăsta a fost încadrat în Frăţiile de Cruce şi eu am fost 
chemat ca martor că el a activat în Frăţiile de Cruce. Io i-am spus lu’ Poenaru Emil să 
ştie că se cunoaşte, că şi eu am vorbit, şi alţii au vorbit, şi că nu are rost să ia bătaie 
degeaba. Ştiţi ? L-am întâlnit şi după '90, că şi el este în Timişoara. Aşa că am lipsit din 
camera de la Piteşti. 

Cam cât timp ați lipsit ? 

Nu pot să vă spun exact. Dar când a fost bătaia am fost acolo la subsol şi dup-aceea 
am dispărut de-acolo”. 


Când v-aţi întors de la Timişoara v-au trimis înapoi în aceeaşi cameră, la parter ? 
Nu m-au întors în aceeaşi cameră. Nu mai ţin minte exact în ce cameră m-am întors, 
dar situaţia era deja oarecum trecută. Pentru că la Securitate am beneficiat de un tratament 


pedeapsă redusă la 15 ani. A executat pedeapsa în închisorile Piteşti, Gherla, Jilava şi Timi- 
şoara. A fost crunt torturat în camera 3-subsol din Piteşti începând din decembrie 1950. 
A încercat să se sinucidă în ianuarie 1951, însă fără rezultat. A fost eliberat la 18 august 1955. 
A fost rearestat la 19 iulie 1958 şi condamnat la 8 ani. A executat pedeapsa în închisorile 
Timişoara, Aiud şi Oradea. A fost eliberat la 1 august 1964. Alin Mureşan, op. cit., 
pp. 163-164; fişele matricole penale din AANP. 

58. Dumitru Gheorghe Bordeianu, născut la 28 august 1921 în Drăguşeni, Botoşani. A fost arestat 
la 12 iunie 1948 ca student la Facultatea de Medicină din Iaşi şi condamnat la 15 ani muncă 
silnică. A executat pedeapsa în închisorile Iaşi, Suceava, Jilava, Piteşti, Gherla şi Aiud. A trecut 
prin „reeducare” la Piteşti şi Aiud. A fost eliberat la 8 iunie 1963 cu domiciliu obligatoriu la 
Viişoara, Teleorman. A emigrat în Australia în 1989 şi a publicat o carte de memorii Mărturisiri 
din mlaştina disperării. (Cele văzute, trăite şi suferite la Piteşti şi Gherla), vol. I-II, ediţia 
a II-a, îngrijită de prof. Marcel Petrişor, Editura Gama, Bucureşti, 1995. http : //www. hotnews. 
ro/stiri-arhiva- 1042740-serial-sfintii-inchisorilor-dumitru-bordeianu-lepadarea-dumnezeu- 
inviere. htm, accesat la 29 octombrie 2008 ; Alin Mureşan, op. cit. , pp. 112-114 ; fişa matricolă 
penală din AANP. 

59. Petru Cojocaru are două declaraţii date la Timişoara, la 30 decembrie 1950 şi 8 martie 1951, 
ceea ce înseamnă că cel puţin în acest interval (Care a coincis cu perioada cea mai intensă de torturi 
în cameră) a lipsit din Piteşti. ACNSAS, Fond Penal, dosar nr. 1633, vol. 3, ff. 300-368. 

mult mai bun şi ca mâncare. Ştiţi ? Şi-aicea mi s-a-ntâmplat o chestie : la un moment dat 
sunt întrebat ce se-ntâmplă la Piteşti. Eram pus în situaţia de-a le vorbi sau de a nu le 
vorbi. Am preferat să nu le vorbesc, dar am formulat răspunsul meu într-un fel care pe 
ei i-a flatat. Le-am zis: „Adică dumneavoastră, care ştiţi tot ce se-ntâmplă în ţara asta, 
pe mine mă întrebaţi ce se-ntâmplă la Piteşti ? ”. Deci se ştia că se întâmplă ceva acolo... 

Puteţi să descrieți cum a început bătaia la camera 3-subsol ? 

A venit Țurcanu şi, tot aşa, a ţinut un mic discurs despre „reeducare” şi cei care eram 
acolo trimişi de el, printre care şi eu, a trebuit să sărim la bătaie. Însă nu ştiu cum să vă 


zic... Eu nu ţin minte şi nu ştiu să fi lovit, să fi bătut pe cineva. Că m-am zvârcolit, asta 
da. Şi cred că nici în literatura citită n-aţi găsit că eu am bătut pe cineva... 


Ce v-a spus Țurcanu înainte să vă trimită acolo în cameră ? Care erau indicaţiile ? 

Indicaţiile erau să ducem viaţă legionară. Aici intervine o chestie foarte interesantă : 
în ce consta viaţa legionară ? După ei, consta în a te ruga - asta era rugăciune legionară ; 
a ajuta pe cineva - ăsta era ajutor legionar. În ce sens a ajuta: ne făcusem andrele de 
împletit, de croşetat, şi stricam un sveter sau un ciorap şi-l refăceam cu acele andrele. 
Adică un ajutor faţă de unu' care nu poate, nu ştie era etichetat drept „ajutor legionar”. 
Dacă cineva postea şi, prin post, omu-şi lăsa bucata de pâine deoparte şi-o mânca 
dup-amiaza sau seara, asta era viaţă legionară. Adică nu exista viaţă religioasă care să fie 
distinctă faţă de viaţa legionară. Pentru că numa’ legionarii se manifestă aşa. Vedeţi, o 
chestie care frizează ridicolu', în fond. Pentru că nu aveam ce să discut, de exemplu, cu 
Pandurescu, care era din juru’ Timişoarei. Ce puteam să discut cu el? El era de-atâta 
timp acolo, nu ştia nimica de-afară, ce mai este, ce nu mai este. 

Vă ceruse şi să obţineţi informaţii de la ei ? 

Domnu' Mureşan, haideţi să ne înţelegem cu informaţiile astea de care s-a făcut atâta 
caz : ce informaţii putea să dea un deţinut ? Putea să dea nişte informaţii că: a cunoscut 
pe X sau pe Y, dar el nu mai ştia dac-acel X sau Y mai este liber sau nu mai este liber. 

Pe "Ţurcanu îl interesa cine anume duce viaţă legionară. Sigur că el vroia întotdeauna 
informaţii despre cele ce sunt afară. Deci asta-l interesa în primul rând. Ştiţi ? Dar aceste 
informaţii pe care el le dorea totdeauna puteau fi atenuate, puteau fi contracarate. Adică : 
„Am vorbit cu omu”, da’ de-atâta timp el habar n-are, m-a-ntrebat el pe mine ce ştiu io...”. 


Şi nu vă ameninţa dacă nu îi aduceaţi destule informații ? 

Nu. Nu. Era prea stăpân pe situaţie pentru ca el să se împiedice de ceva sau de cineva. 

Nici nu vă suspecta că nu sunteţi sinceri ? 

Bine, poate că totdeauna a suspectat şi cred că chiar pe cei din jurul lui i-a suspectat. 
Da’ între a suspecta şi a avea certitudine mai este un pas. Ştiţi? 

Pe cine a mai trimis Ţurcanu în acea cameră ? 


Păi era acolo Mitan VirgilS, de exemplu. Cred c-a fost şi Lunguleacf!. Nu mai ţin 
minte... Eu cred c-am trecut faţă de Ţurcanu ca un element periferic, văzând că din toate 


60. Virgil Mitan, născut la 20 iunie 1923 în Agighiol, Tulcea. A fost arestat la 12 iunie 1948 ca 
student în anul IV la Facultatea de Litere din Iaşi şi condamnat la 8 ani muncă silnică în lotul 
Centrului Studenţesc Iaşi. A executat pedeapsa în închisorile Iaşi, Suceava, Piteşti, Gherla, 
Târgu Ocna, Aiud şi Galaţi. A acceptat „reeducarea” încă de la Suceava, dar apare ca fiind 
torturat la Piteşti în 1950. A fost eliberat la 9 iunie 1956 cu domiciliu obligatoriu în Bumbăcari. 

confruntările din centrele studenţeşti acolo eu nu am rezultat cu activitate deosebită. 
Ştiţi? Asta este, sigur, o părere. 

Cum îi recruta Ţurcanu pe cei pe care îi folosea în alte camere ? 

Alegea doi-trei-patru dintre cei care trecuseră prin „reeducare” şi le spunea în 
cameră : „Vezi că te duci în camera cutare şi acolo faci asta şi-asta ! ”. Iar cei care erau 
trimişi ştiau ce va urma, că trecuseră prin filiera asta... 

Şi, când se declanşa bătaia, nimeni nu ştia cine-a dat şi cum a dat, că nimeni n-a stat 
pe loc, nemişcat, ca să vină celălalt şi să-l bată. Iar pentru cei bătuţi era o chestie de şoc: 
„Omu” ăsta cu care-am stat alături, pe care l-am crezut prieten, face chestia asta? Ce 
s-a-ntâmplat cu el? ”. Pentru că elementu' decisiv în toate încăierările a fost şocul ăsta : 
„ce s-a-ntâmplat cu ăştia ? ”. S-a proclamat imediat comitetu' pentru „reeducare”, care 
şi-a-nceput opera, adică a luat unu” câte unu’ să-şi facă demascarea exterioară. În cazul 
camerei 3-subsol ei se cunoşteau între ei, pentru că majoritatea erau din acelaşi centru - 
Iaşi. Deci pentru ei a fost chestia mai cumplită decât pentru cei din alte părţi, unde nu 
erau compacţi. Mai ales că ei fuseseră şi-n închisoarea de la Suceava împreună. 


Ați apucat să asistați la unele demascări interioare acolo în cameră ? 

Am apucat să asist la Toldişan. El era student la Drept, dar era un tip confuz, un tip 
care sărea de la una la alta. Ei râdeau puţin de Toldişan, considerându-l un aiurit. Cât de 
aiurit o fi fost în realitate sau că o fost un fel de-a se proteja, asta nu ştiu. Nu ştiu. Însă 
ei aveau lucruri comune, lucruri care pentru mine nu existau, pur şi simplu. Io acolo 
l-am cunoscut pe Mitan Virgil, pe Măgirescu, pe unu’ Ghica“? de la Bucureşti. Acolo 
i-am cunoscut, n-aveam despre ei nicio idee din afară, ca să zic că pot veni să completez 
demascarea lor. 


Cât aţi mai stat în Piteşti după ce v-aţi întors de la Securitatea din Timişoara ? 
Am stat puţin şi-am venit la Gherla. 
În timpul ăsta au mai avut loc bătăi ? 


Ştiţi, întotdeauna tinereţea are anumite moduri de a uita. Dacă v-aş spune, de exemplu, 
că am pus o aţă între două paturi metalice şi a sărit peste ea unv’ care a fost campion la 
juniori şi care a fost student la Medicină la Cluj: Enea Ghiuriţă“* (râde - n.n.) ...să vadă 


Cicerone loniţoiu, Victimele terorii comuniste. Dicţionar. M, p. 312; Alin Mureşan, op. cit., 
p. 143; fişa matricolă penală din AANP. 

61. Ion Lunguleac, născut la 17 ianuarie 1925 în Ropcea, Basarabia. A fost arestat la 2 iulie 1948 
ca student la Iaşi şi condamnat la 7 ani de închisoare pentru trecere de frontieră, pedeapsă 
redusă ulterior la 6 ani. A executat pedeapsa în închisorile Iaşi, Suceava, Piteşti, Peninsula şi 
Poarta Albă. Pervertit în urma „reeducării”, a acţionat ca informator la Piteşti şi Peninsula, 
denunţându-şi inclusiv rudele. A fost eliberat la 30 iunie 1954. Cicerone Ioniţoiu, Victimele 
terorii comuniste. Dicţionar. H, I, J, K, L, p. 399; fişa matricolă penală din AANP. 

62. Probabil Alexandru A. Ghica, născut la 25 decembrie 1924 în Bucureşti. A fost arestat ca 
student în anul VI la Medicină la 28 octombrie 1948 şi condamnat la 15 ani muncă silnică, 
pedeapsă redusă ulterior la 13 ani. A fost închis la Jilava, Piteşti, Gherla, Baia Sprie şi Dej. 
A fost eliberat la 24 octombrie 1961. Informaţii din fişa matricolă penală din AANP. 

63. Enea Ghiuriţă, născut la 2 aprilie 1927 în Deva, Hunedoara. A fost arestat la 14 ianuarie 1949 
şi condamnat la 8 ani temniţă grea, pedeapsă redusă ulterior la 6 ani. A executat pedeapsa în 
închisorile Piteşti şi Gherla. A fost eliberat la 12 mai 1954. Informaţii din fişa matricolă 
penală din AANP. 

dacă mai poate sări cum a sărit cândva. Deci vedeţi că, cu toate grozăviile... Dar ştiţi 
cum ? Aceste grozăvii nu s-au lipit de sufletul nostru. Poate că au reuşit cu unii, dar pe 
cei mai mulţi nu i-a alterat. Eu căutam să învăţ de la Gioga Parizianu cântece italieneşti, 
că el cânta foarte frumos. 

Înainte să părăsiţi Piteştiul, v-a spus ceva Țurcanu ? 

Da: să nu vorbim. Că cine vorbeşte... Pentru că ni s-a dat şi un exemplu: imediat 
de ce-am ajuns la Gherla“, nu ştiu dac-o trecut două săptămâni, şi-a fost plimbat din 
cameră în cameră unv’ cu o pătură pe cap. Am aflat dup-aceea că a fost Rodas$5, care-a 
spus la nişte prieteni de-a lui ce s-a-ntâmplat la Piteşti. Ăsta a fost ca un fel de: „Adu- 
ceţi-vă aminte ce v-am spus!”. 

Altceva nu v-a spus despre cum să vă purtaţi ucolo ? 

Nu, pentru că noi aşteptam să fim scoşi la muncă. 

Dar ştiaţi că urmează să mergeţi la Gherla ? 

Nu ştiam. Da’ când am ajuns la Gherla imediat am văzut că e fabrică şi ne-am dat 
seama că nu ne-a adus la Gherla decât pentru treaba asta, mai ales că unii plecaseră la 
Canal. Şi, într-adevăr, am fost scoşi la muncă, însă şi aici trebuia să adunăm dovezi 
despre cei cu care veneam în contact. Popa Ţanu ne-a cerut să adunăm dovezi, ca ei să 
poată dup-aceea să-i bage în camerele care erau în mod special destinate demascărilor$. 
El umbla liber, n-avea restricţii. În ceea ce mă priveşte pe mine personal, am fost dat la 
atelieru' de tâmplărie, deci nicio legătură cu o muncă pe care aş fi putut să o cunosc cât 
de cât. Aici era unu” UjvarS”, care era spărgător de norme. O fi fost tâmplar de meserie, 
nu ştiu. Eu mi-am dat seama că nu pot face norma, mai ales că nici acuma, nici atunci 
n-am fost un tip deosebit de robust. Şi-atuncea, am fost pus în situaţia de-a mă întreba 
ce pot să fac. O zi s-o fac, alta nu, era şi mai rău, înseamnă că poţi, da’ nu vrei. Pe de 
altă parte, dacă n-o făceam în mod constant, nu primeam hrana de producţie şi mai ales 


64. Conform fişei matricole penale, Petru Cojocaru a ajuns la penitenciarul Gherla la 16 august 
1951. 

65. Constantin Rodas, născut la 14 noiembrie 1924 în Drăgăneşti, Prahova. A fost arestat în august 
1944 şi închis în lagărul de la Slobozia, de unde a reuşit să evadeze în septembrie 1945. A fost 
rearestat la 17 mai 1948 şi condamnat la 5 ani închisoare corecțională. A executat pedeapsa în 
închisorile Ploieşti, Târgşor, Poarta Albă, Peninsula, Jilava, Piteşti, Gherla, Văcăreşti şi Aiud. 
La 15 mai 1953 a fost internat administrativ pentru 12 luni în penitenciarul Gherla. La 11 iulie 
1954 i s-a reactivat o pedeapsă de 15 ani din 1942, din care s-a scăzut 1 an şi 4 luni, cât stătuse 
în închisoare fără condamnare. A fost eliberat la 17 februarie 1956. A fost arestat a treia oară 
la 13 mai 1958 şi condamnat la 20 de ani muncă silnică. A executat pedeapsa în închisoarea 
Aiud. A fost eliberat la 1 august 1964. A trecut prin „reeducarea” de la Piteşti şi Gherla, fiind 
torturat în ambele închisori, şi prin reeducarea nonviolentă de la Aiud. Alin Mureşan, op. cit., 
pp. 198-199; fişele matricole penale din AANP. Un interviu cu Constantin Rodas va fi publi- 
cat într-un volum ulterior. 

66. „Reeducarea” la Gherla a început la scurtă vreme după transferul lotului de deţinuţi din care 
făcea parte şi intervievatul. Celulele în care aveau loc bătăile erau la etajul trei, cea mai mare 
fiind camera 99. 

67. Ferdinand Ujvari, născut la 7 decembrie 1912 în Tăşnad, Sălaj. A fost arestat la 19 octombrie 
1948 şi condamnat la 4 ani temniţă grea. A executat pedeapsa în închisorile Cluj, Aiud, Poarta 
Albă, Valea Neagră, Jilava şi Gherla. Nu deţinem informaţii despre data eliberării. Informaţii 
din fişa matricolă penală din AANP. 

pâinea. Şi am mers aşa, târâş-grăpiş, am mai făcut, n-am mai făcut. În sfârşit... Am 
început să lucrez frumos, adică scândurile care veneau de la maşini le rindelam, le 
şmirgăluiam ca să placă. Şi era un maistru civil, Benedek, care, trecând pe lângă bancul 
meu de lucru, a văzut chestia asta şi-a-nceput să-mi dea lucrări din afară, probabil de la 
prieteni, cunoştinţe, lucruri mărunte, dar care trebuiau făcute frumos : de reparat un 
cuier, un sertar. Şi se vede treaba că Benedek a fost mulţumit de calitatea lucrărilor 
făcute, că m-a băgat la porţia de producţie pe baza calităţii. Şi tot pe baza calităţii am 
primit şi o carte poştală, singura din toată această perioadă, pe care am trimis-o acasă la 
părinţi. Fără răspuns, bineînţeles. Aşa mi s-a desfăşurat viaţa la Gherla. 

La Gherla aţi mai avut de-a face cu bătăi sau alte forme ale „reeducării ” ? 

Nu. Am fost scos la fabrică de cum am ajuns şi programul era aşa: 12 ore muncă, 
12 ore odihnă. O săptămână schimb de zi, a doua săptămână schimb de noapte. Era 
destul de obositor... 


Care erau condiţiile pentru cei din jurul lui Ţurcanu şi al lui Popa anu ? Aveau 
anumite facilităţi ? 

La procurarea de alimente. Noi primeam bani pentru că munceam în fabrică. Deci, 
din câştigul total, MAI-u” îşi lua nu ştiu cât la sută, iar restu’ mergea în contu' nostru pe 
CEC. Eu când m-am eliberat am avut vreo 700 de lei pe CEC. Noi puteam să ne 
cumpărăm mâncare de la cantina închisorii. Era o cantină special făcută pentru cei care 
munceau şi aveam dreptu” de a cumpăra lunar ţigări, marmeladă, ceva dulce, adică nişte 
biscuiţi... câteva articole de mâncare. Gestionaru” magazinului era un gardian, FiilopS. 
Că ei au putut să-şi cumpere ca şi noi sau că au primit din afară, asta nu ştiu. 

Dar toți deţinuţii aveau voie la magazin ? 

Păi nu, doar cei care aveau bani din producţie, toţi deţinuţii care ieşeau la muncă. Se 
spune că ei au avut avantaje în privinţa faptului că aveau libertatea de mişcare peste tot 
şi că primeau supliment de mâncare faţă de cât primeam noi, cei care lucram. Eu nu spun 
că nu se poate, dar eu nu am văzut ca ei să fi mâncat două gamele sau altceva. 


Cât timp ați stat la Gherla ? 

La Gherla am stat până prin '54 toamna“, când m-au mutat la Timişoara. A fost 
arestat atunci fostul şef al Centrului Studenţesc, Ludu Sorin”. Eu îl ştiam, dar el 
terminase, deci era plecat. Şi eu am fost adus aicea ca să-l conving să declare ceea ce 
socotea Securitatea că trebuie să declare. I-am spus că eu am vorbit, că lucrurile sunt 
cunoscute, că dintre studenţii pe care el îi cunoştea câţiva erau şi ei pe acolo. El mereu 
îmi punea întrebarea de ce nu l-au arestat mai devreme. I-am răspuns că, după experienţa 
pe care o aveam din închisoare, a fost lăsat ca o nadă. Adică în jurul lui să se creeze o 
organizaţie sau să vină alţii la el... Dacă l-au arestat, sigur că era şi urmărit. Şi în felul 


68. Martin Fiilop, gardian la Gherla în perioada „reeducării”. 

69. Conform fişei matricole penale, intervievatul a fost predat organelor MAI regiunea Timişoara 
la 22 mai 1954. 

70. Sorin Ludu, născut la 26 noiembrie 1921 în Hunedoara. A fost arestat la 31 ianuarie 1951 ca 
student la Politehnică şi condamnat la 5 ani închisoare corecțională. A executat pedeapsa în 
închisorile Timişoara, Jilava, Periprava, Peninsula, Aiud, Gherla, Arad şi Codlea. A fost 
eliberat la 11 noiembrie 1955. Cezar Zugravu, „Timişoara, greva studenţilor din anul 1946”, 
în Memoria, nr. 26/1998, p. 135; fişa matricolă penală din AANP. 


TIMIŞ 357 


ăsta l-am convins să vorbească. După 1990, Ludu Sorin i-a spus lu’ Tomuţa Octavian” — 
io am păstrat relaţiile cu Tomuţa - că eu n-am fost cinstit faţă de el, că nu i-am vorbit 
despre Piteşti. Nu i-am vorbit despre Piteşti, într-adevăr. Şi eu i-am spus lui Tomuţa: 
„Îmi pare rău, dar eu nu vroiam să-mi creez singur necazuri”. Şi tot Tomuţa a zis: „l-am 
explicat şi eu şi te-a iertat”. Deci a fost şi procesu' lu’ Ludu Sorin... N-am fost ca martor, 
că nu activasem cu el, da' am fost adus numai ca factor de influenţă. 

Ei, am făcut treaba asta. Dup-aceea am stat aicea în continuare şi mi s-a dat în celulă 
să citesc Capitalul de Karl Marx şi O tragedie americană, un roman în două volume de 
Dreiser”, un autor american. Am citit aceste cărţi şi am fost chemat la discuţii de către 
cel care devenise acuma conducătorul Securităţii din Timişoara, Schnellbach. Şi el îmi 
spune la un moment dat, vorbind de pe poziţia unuia care ne înţelege, că şi el o fost 
ilegalist, că noi am pierdut partida şi nu vom ieşi din închisoare până când nu vom fi toţi 
compromişi. Şi zice: „A fi compromis înseamnă ca ai voştri, cei care vor mai fi pe unde 
or mai fi, să vă privească ca pe nişte oameni care nu mai sunteţi de-ai lor ; ei nu vor avea 
nevoie de voi, iar nouă nu ne trebuiţi. Noi n-avem nevoie de voi. Să fiţi aşa, un fel de 
oameni ai nimănui, să nu vă găsiţi locul”. Lucru pe care atuncea nu l-am realizat întru 
totul, dar acuma da. Şi mai ales după ce-am cunoscut ce s-a întâmplat la Aiud. 

Am mai stat în celulă cu diferiţi oameni despre care mi s-a cerut referinţe, să zic aşa. 
De fapt, eram un fel de turnător, ca să întrebuinţez limbajul brut. Însă aceşti oameni erau 
nevinovaţi, adică nimeni nu mai făcea organizaţie. Da’ erau pe chestii economice : că 
n-o semănat sămânţa de care trebuia, chestii din astea. 

A stat aici, la Timişoara, episcopul greco-catolic de la Lugoj, părintele Ploscaru”, 
care a scris cartea Lanțuri şi teroare, care făcuse închisoare şi ştia ce însemnează 
Piteştiu”. Eu i-am spus că sunt de la Piteşti, deci omu” era în temă. Aşa. Şi atunci am 
observat că părintele episcop Ploscaru într-adevăr era închis pentru credinţa lui. De ce ? 
Pentru că era chemat ca să semneze trecerea de la greco-catolici la ortodocşi. Şi-atunci 
ar fi fost pus în libertate imediat. Această întâmplare m-ar face să fiu deosebit de 
circumspect atunci când se afirmă despre cutare preot ortodox că a stat închis pentru 
credinţa lui. Nu ştiu, dacă ar fi semnat un act că este ateu, îi dădea drumu'? 

Deci, în fond, spun acuma, eu am urmat la 'Timişoara un fel de reeducare. Atuncea 
nu mi-am dat seama. Însă am avut un noroc că medic al Securităţii Timişoara era un fost 


71. Octavian Tomuţa, născut la 8 mai 1924 în Daia, Sibiu. A fost arestat la 24 mai 1948 ca student 
în anul IV la Politehnică în Bucureşti şi condamnat la 10 ani temniţă grea. A executat pedeapsa 
în închisorile Piteşti, Gherla, Văcăreşti, Jilava, Aiud şi Culmea. A fost martor în procesul 
reeducatorilor din 1954. La 17 februarie 1958 a fost internat administrativ pentru 48 de luni. 
A executat pedeapsa în închisorile Culmea şi Periprava. A fost eliberat la 17 februarie 1962. 
Alin Mureşan, op. cit., pp. 199-200; fişele matricole penale din AANP. 

72. Theodore Dreiser (1871-1945), scriitor american naturalist. 

73. Pr. Ioan Ploscaru (1911-1998). Episcop greco-catolic. A fost hirotonit ca preot în 1933 şi 
consacrat ca episcop în 1948. A fost arestat pentru că „a refuzat să treacă la ortodoxism”. Fişa 
matricolă penală nu înregistrează data primei arestări, deşi în august 1950 se găsea în 
Timişoara, iar restul detenţiei şi-a executat-o în Sighet. A fost eliberat la 27 septembrie 1955. 
A fost rearestat la 14 august 1957, a fost condamnat la 15 ani de închisoare. A executat 
pedeapsa în închisorile Timişoara, Jilava, Gherla, Piteşti şi Dej. A fost eliberat la 2 august 
1964. http : //ro.wikipedia.org/wiki/loan_Ploscaru, accesat la 29 octombrie 2008 ; fişa matri- 
colă penală din AANP. A publicat volumul de memorialistică Lanţuri şi teroare, Editura 
Signata, Timişoara, 1993. 

coleg de liceu, cu un an mai mare ca mine, Radula”, băiat de ţăran de la Borlova”. 
Vine-ntr-o zi în inspecţie, mă vede, se uită la mine, intră în celulă, deşi n-avea voie, şi 
mă întreabă dacă-l recunosc. Şi mă întreabă nişte poezii din Eminescu şi eu încep să-i 
recit. Mi-am dat seama că mi-a făcut un test dacă mai sunt întreg la minte. M-a întrebat 
ce probleme de sănătate am. Prima chestie : dinţii. „Altceva ?” „Alte probleme n-am.” 
Domnule, a făcut cumva şi m-a dus în oraş la cabinetu' medical al Facultăţii de Medicină 
şi mi-a asanat dinţii. Când m-a controlat dentistul ăla, Dumnezeu să-l ierte, a zis: „Au 
puroi”. „Dar în mod obiectiv nu se poate constata ? ” „Ba da, facem radiografie.” Şi mi-a 
arătat. Şi l-am rugat: „Faceţi în aşa fel... că eu mai am ani mulţi de stat aicea”. Şi mi-a 
făcut-o. Acest medic al Securităţii a fost unul din medicii foarte buni, renumit în zona 
Caransebeşului, şi a plecat dup-aceea din Securitate. L-am întâlnit în stare de libertate şi 
el mi-a spus că n-a crezut că mai sunt întreg la minte. Ştiţi? Şi că a plecat pentru 
c-a-nceput să se teamă de Securitate... 


În urma revoluţiei din Ungaria aţi sesizat vreo schimbare de regim ? 

Pe fondul tulburărilor din 1956, mie mi s-a rejudecat procesu’ şi mi s-au dat 8 ani. 
Nu mi se spune nimic şi sunt eliberat. Am crezut atunci că sunt eliberat tot ca o nadă, 
pentru că aveam un frate aici în Timişoara şi, fiind aceste tulburări... Însă n-am făcut 
absolut nimica, nu m-am stabilit în Timişoara, ci m-am dus la mine-n sat, în Teregova. 
Am stat câteva luni acasă, după care am intrat muncitor necalificat la mina de feldspaţi 
şi cuarţ din Teregova. Am uitat să spun că înainte de eliberare am semnat o serie de acte. 
Nu ştiu ce, dar am semnat“. 


Cât aţi stat acolo la mină ? 

Nu prea mult, că la un moment dat s-a desfiinţat şi am rămas fără lucru. Atunci am 
venit în Timişoara şi m-am dus la o femeie pe care o cunoscusem din închisoare prin 
sistemu” de comunicare prin pereţi, care era mai bătrână decât mine cu 14 ani. Ea nu a 
vrut, da’ eu am insistat şi m-am căsătorit cu ea. De ce? Pentru că nu vroiam copii. 
Pentru că-n sistemul care se instaurase în lume ştiam că aceşti copii ai mei vor avea de 
suferit din cauză că tatăl lor a fost închis. Şi nu vroiam să mă blesteme. De-aceea nu am 
vrut copii. Ea avea o fată din altă căsnicie, avea şi un nepot... Am stat împreună 5 ani 
de zile, până când a început să facă nişte datorii la un cămătar pe care eu nu le puteam 
plăti, şi-atuncea am plecat de la ea. 

Inutil să vă mai spun că am făcut toate muncile posibile, de la dulgher la spălător de 
vase, la un chioşc de lapte, sortator de metale la Întreprinderea de Colectare a Fierului 
Vechi, am fost un timp şi gestionar la o întreprindere de construcţii... Şeful-contabil mi-a 
spus să fiu gestionar, pentru că el ştie că nu mai vreau să mă întorc vreodată unde-am 
fost, deci voi fi cinstit. 


Ați mai avut probleme cu Securitatea ? Să vă cheme la ei ? 


74. Într-adevăr, pe 9 aprilie 1955, cpt. dr. Petru Radula constată că Petru Cojocaru are nevoie de 
„lucrări de tehnică dentară”. ACNSAS, Fond Penal, dosar nr. 1633, vol. 3, f. 408. 

75. Localitate în judeţul Caraş-Severin. 

76. Conform fişei matricole penale, a fost eliberat la 27 octombrie 1956, în urma deciziei 
Tribunalului Timişoara. Eliberarea înainte de termen fusese solicitată de Petru Cojocaru în 
vara aceluiaşi an, pe baza unui decret din 1950. Este vorba, probabil, de unul din actele 
semnate de el în necunoştinţă de cauză. ACNSAS, Fond Penal, dosar nr. 1633, vol. 3, f. 391. 

Nu, nu m-a chemat. La un moment dat am primit un telefon la serviciu: „Sunt în 
oraş şi te aştept”. „Da' cine eşti, omule?” Şi spune: „Anculea”. „Nu te cunosc.” 
Unchiul meu, care-a fost legionar, era Horea Anculia”, şi tot satul aşa-l chema: Anculia. 
Da’ asta nu ştiu din ce regiune a ţării o fi fost, c-o zis „Anculea”, şi n-am făcut nicio 
legătură între Anculia şi Anculea. Ştiţi ? „Nu te cunosc, dom/le, lasă-mă-n pace ! ” Deci 
aceste încercări au fost... 

Pe secretaru' de partid de la întreprinderea unde am lucrat îl chema tot Cojocaru. A 
venit la mine : „Băi Petrică, am auzit c-ai avut necazuri...”. Zic: „Mă, o fost, o trecut”. 
„Mă, mie poţi să-mi spui, suntem tizi.” Eram foarte circumspect. După ce-şi termină 
vorba, îi zic: „Ştii ce-ţi propun? Tu ai o funcţie mare. Du-te la Tribunalu’ Militar, ia 
dosaru”, că ţi-l dă, şi te lămureşti acolo cel mai bine. Poate că eu nu-ţi spun totu” sau trag 
spuza pe turta mea”. 

Când lucram la SUT m-a chemat portaru” să vin la poartă că mă aşteaptă un domn. 
Mă duc. Nu-l cunosc. Mi se recomandă: Suciu. „Cu ce vă pot fi de folos?” „Ştiţi, 
dumneavoastră care-aţi fost închis, care-aşa şi pe dincolo...” Toată prezentarea asta. Îi 
ascult şi îi spun: „Domnu” Suciu, dumneavoastră aveţi maşină ? ”. „Da.” „Dacia? ” „Da.” 
Zic: „Ştiţi ce vă propun? Dacă aveţi vreo piesă care vă lipseşte la Dacia, veniţi la mine 
şi eu v-o fac aicea fără să vă coste nimic”. Omu' a înţeles. Nu mi-a făcut morală, a plecat. 


Aţi încercat să vă continuaţi studiile ? 

Indiferent câte cereri am făcut la minister să-mi aprobe reluarea studiilor, nu mi s-a 
aprobat. În 1965 am făcut un memoriu la Bucureşti, la Comitetu' Central, prin care am 
cerut să mi se dea voie să plec din ţară, să mă duc unde mă pot realiza. Şi vine un tip 
la mine acasă cu memoriul. Io l-am scris? „Da.” 'Ce: „Io am primit misiunea să-ţi 
rezolv această chestie, dar eu nu am numai sarcina asta, am atâtea... Până merg prin 
toate locurile unde-ai fost, mie-mi trebe nişte ani de zile”. „Bun, şi care-i soluţia ? ” Şi 
el îmi aruncă exact vorba asta: „Dacă eşti aşa de deştept, de ce nu dai admitere ? ”. Şi 
eu îl întreb: „Se poate ?”. „Da, se poate.” Zic: „Scrieţi-mi, vă rog, aicea ordinul prin 
care s-a dat dezlegare, ca nu cumva ăştia de la Politehnică să-mi spună că nu mă-ncadrez”. 
Îmi dă omv’ ordinu' şi-ntr-adevăr dau examen de admitere, la seral, bineînţeles. Şi-am 
luat-o de la capăt... 

Câţi ani aveaţi atunci ? 

40. Iar la sfârşit de an II, când treceam în III, îmi vine aprobarea de la minister că 
pot să mă înscriu în anv’ III dând examene de diferenţă. Asta mi-a arătat că cineva mă 
supraveghea, era interesat de existenţa mea... Deci am făcut 6 ani şi am devenit inginer. 
Bineînţeles că n-am găsit uşor post pentru asta, că întreprinderea la care-am lucrat mi-a 
spus că nu are post pentru mine şi m-am dus la o întreprindere nou-înfiinţată unde am 
intrat prin concurs. 


Ați mai schimbat locul de muncă sau aţi rămas acolo ? 
Nu, odată ce am intrat la întreprinderea respectivă, am lucrat acolo până la pensie. Se 
numea SUT - Staţia de Utilaj Greu - şi ţinea de Ministerul Agriculturii. 


77. Horia Anculia, născut la 24 mai 1900 în Teregova, Caraş-Severin. Morar. A fost arestat la 
10 iulie 1951 şi internat administrativ pentru 12 luni, pedeapsă mărită ulterior la 24 de luni. 
A executat pedeapsa la Galeşul. A fost eliberat la 23 aprilie 1953. Informaţii din fişa matricolă 
penală din AANP. 

Când v-aţi pensionat ? 

În *92. Deci din '66 până în '92 am lucrat acolo. Iar în ultima perioadă de timp, 
directoru” întreprinderii venea la mine - eram în fundu' curţii undeva - ca să discute 
politică, pentru că eu susţineam teza că americanii au aruncat o provocare Rusiei, căreia 
ruşii nu-i pot face faţă: provocarea economică. „Dumneavoastră cunoaşteţi mai bine 
decât mine că, dacă americanii cheltuie 1 dolar pentru un produs, noi plătim 3.” 


Aţi reuşit până la urmă să vă întemeiaţi o familie ? 

M-am recăsătorit şi am avut două fete, dar n-am vorbit niciodată fetelor şi nici soţiei 
despre toată perioada aceasta. Soţiei i-am spus că am fost închis, dar n-am vorbit despre 
această perioadă. 

Şi fetele n-au aflat nimic niciodată ? 

(neagă din cap - n.n.) Nu am vrut să aibe cumva complexul că tatăl lor a fost deţinut 
şi ele nu pot participa la nu ştiu ce... Abia după '90 au aflat, c-a fost literatură şi 
„Memorialul Ororii”. Iar chestia cu facultatea şi cu cariera a fost că am ţinut neapărat să 
demonstrez că nu am fost pleava societăţii, aşa cum ne-au denumit unii. Îmi pare rău că 
unii dintre cei cu care-am fost pe aceleaşi baricade n-au făcut treaba asta... Ghiuriţă 
Enea a dat din nou examen de admitere. Tomuţa Octavian a dat din nou examen de 
admitere, numa’ că el a dat cu un an înaintea mea, ştia mai din vreme că s-a dat această 
aprobare. Deci au fost oameni care au făcut pasu’ ăsta. Că n-a fost comod... e adevărat. 
Dar eu zic că era necesar. Nu atât câştigu', domnu’ Mureşan, că eu eram muncitor 
specialist, sculer-matriţer, specialist în mase plastice: aveam un salar cum n-am avut 
când am fost inginer treapta I. Şi eu în calitatea aceea îmi puteam impune punctul meu 
de vedere oricărui inginer care venea... Ce putea să-mi facă mie ? (râde - n.n.) 


Cât timp v-a luat să vă reveniţi fizic şi sufletește după ieşirea din închisoare ? 
Pentru revenirea fizică a fost mai simplu. Am muncit şi, vrând-nevrând, corpul se 
reglează. De mâncat, am mâncat moderat, ca şi astăzi. 


N-aţi fost dintre cei care au suferit excesiv de foame ? 

Nu, nu, pentru că şi-nainte de a intra în închisoare tot aşa mâncam. Şi-acuma, dacă 
v-arăt o cratiţă, asta-i cratiţa care se consumă şi cu asta gata. Ţineţi cont că am 82 de ani 
şi eu zic că încă mă mişc bine. 


Dar sufleteşte cum v-aţi revenit ? 

Revenirea sufletească ? Revenirea sufletească a fost mai dificilă. În ce sens? Nu-mi 
puteam ierta mie ceea ce s-a-ntâmplat acolo. Mă consideram oarecum şi eu vinovat... Nu 
vorbesc de aspectu’ religios, pentru că mult timp după ce-am ieşit am fost indiferent 
religios. Adică n-am fost nici bisericos, nici nebisericos, am fost indiferent. După ce 
m-am recăsătorit, ivindu-se familia, problema s-a schimbat. În ce sens? Trebuia să am 
grijă de ei, să le asigur cele necesare şi o creştere aşa cum io socoteam că trebuie să fie 
creşterea unui copil. Şi-atuncea, văzând cum cresc, s-a lămurit în mine multe lucruri. 
Ştiţi ? 

L-aţi regăsit pe Dumnezeu prin ochii copiilor ? 

Da, da. Una din fete nu se născuse când eu am dat admiterea la facultate. Cealaltă 
avea doi ani şi sigur că după aceea mama era cea care o ajuta la lecţii. Şi vă daţi seama 
că, după 20 de ani de întrerupere, nu mi-a fost uşor să reiau totul de la început, mai ales 
la matematici. Şi într-o zi fata asta mă vede încruntat şi mă întreabă: „Ai necazuri ? ”. 

„Da.” „Ce necazuri ?” „Păi uite, nu înţeleg aicea nişte chestii la treaba asta.” Şi cu o 
candoare de nedescris: „De ce nu-ntrebi pe mama ?”. (lăcrimează - n.n.) Mă iertati... 
Sunt lucruri care nu se pot uita şi peste care nu se poate trece... 

Să înțeleg că familia v-a ajutat să vă regăsiți echilibrul ? 

Asta m-a ajutat : familia. Pentru că-n toţi cei 6 ani, concediul nostru a fost concediu. 
Adică i-am spus soţiei: „Voi nu sunteţi vinovaţi că io nu mi-am făcut treaba asta la 
timpu” la care trebuia s-o fac. Voi nu trebuie să suferiţi. Concediul e concediu”. Ne-am 
cumpărat şi un Trăbănţel, am condus şi eu, şi soţia. Ne-am descurcat cum am putut, fără 
pretenţii mari. Ştiţi ? Da’ am ştiut să ne facem ceea ce ne trebuia. Şi acest apartament în 
care sunteţi dumneavoastră acuma. Dacă v-aş spune că şi parchetu”, şi uşile, şi geamurile, 
toate sunt montate de mine, şi zidurile interioare sunt făcute de mine... Când ne-am 
mutat aicea era betonu’ gol, nu era parchet, nu era nimica. Soţia zicea: „Suntem ca la 
sălaş”. „Se face...” Însă a fost alături de mine. Domnu” Mureşan, sunt femei care pot 
ridica un om şi femei care-l pot dărâma... Ea m-a ridicat. Adică mi-a dat încredere, 
curaj, aprecierea ei că e bine... Sprijin care pentru un om contează. 


Vă mulțumesc. 


Alexandru Roşcoban 


S-a născut la 16 octombrie 1929 în Bocşa, judeţul Caraş-Severin. Naţionalitatea : 
română. Studii: Facultatea de Drept. Profesia : avocat. A fost arestat la 15 aprilie 1958 
şi condamnat la 20 de ani de închisoare. A executat pedeapsa în închisorile Timişoara, 
Gherla, Aiud, Salcia, Periprava şi Stoeneşti. A fost eliberat la 29 iulie 1964. La data 
interviului locuia în Timişoara. Interviu realizat de Andrei Lascu la 15 septembrie 2007. 
Transcrierea şi tehnoredactarea interviului - Andrei Lascu. Editarea - Alin Mureşan. 
Interviul se află în AIO-IICCR, având cotele 224, 225. 


Vă rog să vă prezentaţi şi să-mi spuneţi două cuvinte despre familia dumneavoastră. 

Numele meu este Alexandru Roşcoban. Sunt născut în anul 1929. Tatăl meu a fost 
funcţionar la cea mai mare societate metalurgică din ţara românească, la UDR Reşiţa, 
până în 1948, când s-a naționalizat această societate şi l-au dat afară ; au făcut şi proces 
cu conducerea societăţii!. Şi a lucrat pe urmă la diferite întreprinderi din Timişoara şi 
instituţii de cercetare. 


Nu a avut probleme din cauză că lucrase acolo, să-l aresteze ? 

Nu, doar l-au dat afară. A fost în conducerea societăţii, a fost şeful reprezentanţei din 
Timişoara a societăţii. Iar eu, după ce am terminat liceul, am plecat la Cluj şi m-am 
înscris la Facultatea de Drept. 

În ce an aţi intrat la facultate ? 

În 1949. 

Aveaţi simpatii politice pe atunci ? 

Nu. 

Deja se instalase regimul comunist. Aveaţi speranţe că nu va dura mult ? 

Bineînţeles că aveam. Toată lumea de bine avea speranţe atunci că nu va dura 
comunismul şi încercam să rezistăm cât putem. Aşa s-a format şi centrul de rezistenţă la 
Cluj, dintre studenţi, cu un profesor de-al nostru de la Drept, cu Raul Volcinschi? în 
frunte. Şi am făcut Facultatea de Drept cu emoţii că voi fi dat afară, că atunci era lupta 
de clasă şi foarte greu puteai să termini o facultate. Eu din cauza lui tata n-am putut să 
intru la Facultate la Medicină. Reuşisem fără loc la Facultatea de Medicină şi cu acea 


1. A se vedea nota 23, la p. 339. 
2. Un interviu cu Raul Volcinschi a fost publicat în Cosmin Budeancă (coord.), Experienţe 
carcerale în România comunistă, II, Editura Polirom, Iaşi, 2008, pp. 151-157. 

medie m-am înscris la Drept. La Drept atunci nu erau decât vreo câţiva, o mână de 
studenţi. Nu erau candidaţi atunci la Drept. 

Şi-am făcut facultatea, am terminat şi am venit la Timişoara avocat. Am început să 
lucrez în avocatură, am fost stagiar doi ani de zile, după aceea avocat definitiv, şi-n 1958 
m-arestează... La aproape un an jumate după evenimentele din Ungaria, când a căzut 
lotul Volcinschi, lotul de la Deva, nişte procurori colegi de-ai mei, un judecător, avo- 
caţi... Şi ultima rămăşiţă a fost lotul de la Timişoara. Dintre toţi cei care au fost arestaţi 
în 1957, după Ungaria, nu mai este decât un singur supravieţuitor şi ăla sunt eu. Şi mai 
este încă unul, şeful lotului, Raul Volcinschi?, care şi el are vreo 86 de ani... sau nu ştiu 
câţi are. Şi care a suferit foarte mult în închisoare. 


Cum s-au desfăşurat anchetele ? 

Poţi să-ţi închipui ce anchetă a fost aia... Tot timpul ameninţări. M-ameninţa că n-o 
să-mi fie bine, că nu mă vede el bine, că nu ştiu ce. Ăştia erau nişte piţigoi, nişte securişti 
care aveau 4 clase, 6 clase, 8 clase. Unul, întâmplător, fost coleg de-al meu de liceu, nu 
şi-a dat bacalaureatul şi a intrat în Securitate. Şi ăla m-a anchetat. 


Cât a durat ancheta ? 

Ancheta? 4 luni. La Securitatea din Timişoara a fost. În timpul anchetei, şeful 
anchetelor a încercat să mă racoleze ca informator. „Domnul Roşcoban, vrei să fii liber, 
să nu stai aici în puşcărie, că ani grei de puşcărie te aşteaptă ? Lucrezi cu noi şi, uite, din 
100 de avocaţi cât sunt în Timişoara” - că atâţi erau pe vremea aia — „90 şi nu ştiu câţi 
lucrează cu noi. Şi dumneatale poţi să pleci acasă. Faci o hârtie, numai semnezi şi 
colaborezi cu noi”. „Domnule colonel, dar cum vă permiteţi să-mi faceţi asemenea 
propuneri ruşinoase ? Se poate ? Eu să fiu turnător la dumneatale ? Nu se poate.” „Nu? 
Bine, atunci o să faci puşcărie.” „Bine.” Şi-am făcut. El scria pe dosare sentinţa cât să 
dea judecătorul. Aia a fost prima încercare de racolare. Aia a fost prima tentativă. 

Ați fost şi bătut ? 

În anchetă nu. După aceea am fost bătut, când am ajuns la Gherla. Dar în anchetă am 
fost supus la tot felul de alte minuni. Să ştii că omul este mai tare decât un animal şi 
rezistă la bătaie, dar sunt alte metode pe care le-au folosit ei, însă am rezistat şi, uite, 
trăiesc. Am 78 de ani şi mai trăiesc... Şi sunt singurul supravieţuitor din toate loturile 
care s-au judecat. 

Dumneavoastră ce condamnare aţi primit ? 

Eu am fost condamnat la 20 de ani. Am fost acuzat de uneltire contra ordinii de stat. 
Organizaţie subversivă, Munţii Făgăraş... Şi confiscarea totală a averii, bunurile personale 
ale mele: haine şi cărţi. O parte am mai salvat eu, c-o venit un executor judecătoresc 
care era un băiat bun. Şi-o venit aicea şi i-a spus lui tata: „Domnu' Roşcoban, ce să 
fac? Trebuie să-mi fac şi eu meseria, să confisc şi eu nişte cărţi de-aicea. Vin mâine 
după-masă. Alegeţi toate cărţile marxiste din bibliotecă şi le confisc pe alea”. 


Dar aveaţi şi aşa ceva ? 


3. Raul Volcinschi, 25 de ani muncă silnică, Ioan Iuga, 16 ani muncă silnică, loan Ganea, 15 ani 
muncă silnică, Nicolae Petrescu, 12 ani temniţă grea, Ştefan Balan, 12 ani temniţă grea, Ovidiu 
Hagea, 12 ani temniţă grea, Cornel Ursu, 10 ani temniţă grea, loan Albu, 8 ani temniţă grea, 
Matei Bucurenciu, 7 ani temniţă grea. Informaţii de la Raul Volcinschi, căruia îi mulţumim. 

Păi aveam, cum să nu? Sigur că da. Şi alea le-o confiscat, şi hainele mele şi cu tot 
ce-o fost, pantofi... Da. 


În lotul dumneavoastră au fost şi condamnări mai mari ? 

A lui Volcinschi a fost de 25 de ani. După el, am fost eu cu 20 de ani şi ceilalţi cu 
18 şi cu 17, 15 şi-aşa mai departe. 

Care a fost traseul dumneavoastră prin închisori ? Unde v-au dus de la Timişoara ? 

La Gherla. Am ajuns după o răscoală, o răzmeriţă, care a avut loc în 19584. Atunci 
când am ajuns eu în închisoarea din Gherla erau represalii mari. Bătăile erau la ordinea 
zilei. Pur şi simplu, gardienii intrau în cameră şi te băteau. 


Fără vreun motiv ? 

Nimic. „Jos, culcat! ” şi dădeau cu picioarele şi cu ce apucau. La început, când am 
intrat în Gherla, am fost scos de la camera în care eram şi dus într-o cameră de gardă, 
împreună cu alţi câţiva adunaţi pe sprânceană de către un locotenent care era ceva ofiţer 
politic acolo ; ne-a indicat cu un baston pe care-l avea în mână: „Tu, tu, tu, ieşi afară! 
La camera de gardă! ”. Şi la camera de gardă s-au pus găliganii ăia pe noi şi ne-au bătut 
măr. Pe mine m-au adus în pătură înapoi în cameră. Mi-am pierdut cunoştinţa, aşa bătaie 
ne-a dat. Ce să-ţi mai spun interesant din puşcărie ? Viaţa de puşcărie, aia o ştii, că o 
spune toată lumea. Nu? 

În afară de Gherla, pe unde aţi mai trecut ? 

Am fost aşa: în Gherla, în trecere prin Aiud, dar numai în tranzit, şi de-acolo ne-a 
dus în Balta Brăilei, în Insula Mare a Brăilei. 

Acolo v-au dus la muncă ? 

Da, la munci agricole, la stuf. Iar după aceea ne-a dus în Delta Dunării, pe lângă 
Periprava. Ne-a dus şi la Periprava, iar în lagăr la Stoeneşti ne-a îmbarcat în bacuri. 
Iarna ne-a dus pe la stuf şi primăvara ne-o scos de-acolo şi ne-a dus la munci agricole în 
Balta Brăilei. Unde se lăfăie astăzi domnii cu agricultura lor capitalistă... 

Acolo s-a făcut un dig mare, domnule, o lucrare uriaşă, pe care am făcut-o noi ca 
robii egipteni. Aşa s-a lucrat acolo. Robii duceau o roabă de pământ, dar excavarea 
pământului, adică săparea, era normată : 8 metri cubi de pământ pe zi trebuia să sapi, 
să îi încarci în roabă şi să urci pe dig cu ea. Asta era norma... Nu o făceai? Bătaie la 
cataramă, seara când te întorceai în colonie. 

Reuşeaţi să faceţi norma aceasta sau nu ? 

Nu, îi păcăleam, îi mai înşelam. Îi păcăleam cu nişte semne, cu martorii care se 
puneau la săpătură. 

Cât timp aţi muncit la dig ? 

La dig? Un an şi jumătate. 

Şi iarna care au fost condiţiile ? Puteaţi săpa pământul ? 

Da, iarna se arunca apă fiartă: făceam foc pe câmp, încălzeam apă şi turnam apă 
fiartă pe sub pământ, lăsam un pic să se zvânte şi pe urmă săpam. Ce să faci? 


Vă amintiţi nume de gardieni din perioada aceea ? 


4. A se vedea nota 25, la p. 314. 

Nu le ştiam numele, dar fiecare avea o poreclă, le spuneam în tot felul. Era unul 
Mureşan... Domnule, ăştia erau securişti care au lucrat în brigăzile de Securitate ce 
umblau după partizani. Şi pentru că au fost răniţi de partizani în munţi, i-au scos 
de-acolo şi i-au băgat gardieni de penitenciare. O parte din ei, nu toţi. Dar erau nişte vai 
şi-amar, nişte analfabeți. Cum spunea unul: „Băi, eu îţi fac şi şireturile dacă mi se dă 
ordin astăzi. Mâine, dacă-mi dă ordin să te împuşc, te împuşc. Nu-i nicio problemă”. 
Nişte brute, nişte bătăuşi, nişte vai şi-amar. 

Ați întâlnit vreun gardian mai deosebit, în sens pozitiv sau negativ ? 

Nu. Înainte de eliberare mai erau din ăştia... Ne făceau percheziţii, nu zilnic, dar 
săptămânal cel puţin o dată sau, dacă nu, de două ori. Şi percheziţia însemna dezbrăcarea 
la pielea goală, mâinile la ceafă şi cu faţa la perete, şi-atunci când apărea gardianul în 
spatele tău îţi spunea: „Apleacă-te ! ”. Şi te aplecai şi băga degetul - ei erau cu mănuşi 
de cauciuc - în fund să vadă dacă n-ai în fund ceva ascuns... Tot felul de umilinţe. 
Dup-aia te căuta în gură cu acelaşi deget. Vai şi-amar. Să n-ajungă lumea să suporte 
ce-am suportat noi... 

Cât aţi executat din pedeapsă ? 

Din 20 de ani, am executat 6 ani şi jumătate, că a venit decretul din '64. 

V-aţi mai întâlnit în închisoare cu personalităţi ori oameni mai deosebiți ? 

Am avut ocazia să cunosc şi oameni buni, şi oameni răi, că nu sunt decât două 
categorii de oameni: buni şi răi. Da' majoritatea sunt morţi. Uite, am fost cu prinţul 
Brâncoveanu, care a murit în Franţa după ce a ieşit din închisoare. Cu el am fost şi în 
Balta Brăilei, şi la Gherla. 

Am stat şi cu personalităţi rele. De exemplu, una din cele care le-am cunoscut eu şi 
care a fost cu mine câtva timp în celulă a fost Ovidel Densuşianuf, băiatul lui Ovidiu 
Densuşianu”. Acest individ, Ovidel, era o lichea ordinară. Turnător. Se cerea tot timpul 
la anchetă şi tot ce se vorbea în cameră povestea acolo. 


Dar avea vreun beneficiu pentru asta ? 
Niciun beneficiu. Nimic. Primea aceeaşi mâncare, stătea în aceeaşi celulă cu noi. 


O făcea din proprie inițiativă ? 


5. Constantin Brâncoveanu, născut la 8 aprilie 1920 în Bucureşti. Avocat. A fost arestat la 4 apri- 
lie 1948 şi condamnat la 3 ani închisoare corecțională. A executat pedeapsa în închisorile 
Poarta Albă şi Văcăreşti. La 10 mai 1951 a primit o condamnare administrativă de 12 luni pe 
care a executat-o la Peninsula. La expirarea pedepsei, a mai primit o prelungire de 3 luni. A 
fost eliberat la 16 decembrie 1953. A fost rearestat la 17 august 1959 şi condamnat la 8 ani 
închisoare corecțională. A executat pedeapsa în închisorile Giurgeni, Ostrov, Gherla şi Jilava. 
A fost eliberat la 24 iunie 1964. Informaţii din fişele matricole penale din AANP. 

6. Ovidiu O. Densusianu, născut la 23 martie 1904 în Bucureşti. Scriitor. A fost arestat la 12 iunie 
1950 şi internat administrativ până la 15 martie 1951. A fost rearestat la 11 februarie 1959 şi 
condamnat la 22 de ani muncă silnică. A executat pedeapsa în închisorile Jilava şi Gherla. A 
fost eliberat la 29 iulie 1964. Informaţii din fişa matricolă penală din AANP. 

7. Ovid Aron Densusianu (1873-1938), filolog, lingvist, folclorist, istoric literar şi poet român, 
membru al Academiei Române. Profesor la Universitatea din Bucureşti, a înfiinţat Societatea 
Filologică (1907) şi Institutul de Filologie şi Folclor (1921), dar şi revistele Viaza Nouă şi Grai 
şi suflet. http : //ro.wikipedia.org/wiki/Ovid_Densusianu, accesat la 21 ianuarie 2008. 

Da, în speranţa că va fi eliberat mai devreme. Da’ ei îşi băteau joc de ăştia care erau 
turnători. Turnătorul era ultima speţă de om pentru ei. 

Vă amintiți o zi mai specială din perioada detenţiei ? 

Da. Eram în transport de la Gherla spre Balta Brăilei şi am ajuns în colonia Stoeneşti. 
Dar nu eram încă în colonie, eram pe bac, şi am sărbătorit Paştele acolo. Noi sărbătoream 
Paştele, că erau preoţi şi episcopi cu noi. Şi ce să facem noi ca să ne putem cumineca ? 
Aveam porţie de marmeladă în fiecare zi, dimineaţa. Am pus toţi marmelada la un loc, 
am topit-o în apă şi am lăsat-o să fermenteze puţin, să se facă un fel de vin. Şi, din cele 
100 de grame de pâine cât aveam raţia, am rupt fiecare doar câte o bucăţică, pentru că 
era foamete grozavă, şi ne-am împărtăşit atuncea. Ştii ? Ăsta a fost cel mai frumos moment... 


Ce episcop aţi avut cu dumneavoastră ? 

Episcopul a fost uns acolo, în puşcărie. Muriseră toţi episcopii greco-catolici în 
închisoare şi nu mai era niciunu”. Şi ăsta era singurul supravieţuitor care nu era episcop 
uns, aşa că l-au uns aşa, cu acordul Vaticanului, primit pe căi ocolite. O, bată-mă... Păi 
dacă eu nu mai mi-aduc aminte de oamenii care-mi erau apropiaţi şi-au fost în cameră cu 
mine ani de zile... Nu mai mi-aduc aminte numele lor. Sigur am ştiut cum îl chema, dar 
anii şterg tot... Nu pe Todea... Nici Todea, nici Frențiu... Un nume unguresc avea, dar 
era român. 


Vă amintiţi cumva anul în care a avut loc acest lucru ? 
1959. La Strâmba, în Balta Brăilei. 


Cu ce vă ocupați timpul atunci când nu eraţi la muncă ? 
Am discutat. Nu există închisoare în care să nu se poată discuta. Nu s-a descoperit 
aşa ceva... 


Şi care erau temele de discuţie ? 

„Cât mai avem de aşteptat ? ” Că ştiam că va veni o zi, dar care va fi şi când va fi ziua 
aia nu ştiam. 

Ştiri din exterior aţi reuşit să primiţi vreodată ? 

E, aveam, sigur că da. De la Jilava veneau transporturi mereu şi-ăia aduceau ştiri. Şi 
era comunicare între noi în închisoarea din Gherla, prin calorifere, pe verticală şi pe 
orizontală. Se bătea în morse, se comunica. Şi eu am şi lucrat în ultimul timp în 
închisoarea din Gherla. Ştiam şi de blocada din Cuba... Prindeam diferite crâmpeie din 
ziare, şi de-acolo se făceau tot felul de calcule şi socoteli. Să nu te pui cu deţinutul, că 
deţinutul politic îţi scoate o ştire şi dintr-o hârtie găsită la closet. 

Din Balta Brăilei aţi revenit la Gherla ? 

Da, că în Delta Dunării m-am îmbolnăvit de malarie. 


Şi nu ați fost tratat acolo ? 


8. Pr. loan Cherteş (1911-1992). Doctor în filosofie şi teologie, arhiepiscop. A fost arestat la 
28 octombrie 1948 şi internat la mănăstirea Neamţ, fiind transferat ulterior la Căldăruşani. 
Aici, în noaptea de Crăciun a anului 1949, a fost consacrat episcop auxiliar, titular de Cantano. 
În 1950 a fost transferat la Sighetu Marmaţiei. În aprilie 1955 a fost dus la Securitatea din Cluj 
şi eliberat la 10 iulie 1955. A fost rearestat la 13 iulie 1956 şi condamnat la 10 ani închisoare 
corecțională. A executat pedeapsa în închisorile Cluj, Gherla, Salcia, Periprava, Giurgeni, 
Ostrov. A fost eliberat la 30 iulie 1964. Cicerone Ioniţoiu, Victimele terorii comuniste, 
Dicţionar. C, p. 90; fişa matricolă penală din AANP. 

Da' de unde? Am fost îmbarcat şi trimis la spitalul penitenciar Gherla. La spital 
vorba vine, că nu era spital, ci un etaj din Gherla unde era un regim de cvasispital, adică 
se dădea mâncare de regim. 


Era ceva mai consistentă ? 

Nu chiar consistentă, că grişul era cu apă în loc de lapte. Dar nu ne dădea arpacaş, 
ci griş. 

Şi ați reuşit să vă vindecaţi de la sine sau vi s-au dat medicamente ? 

Nimic. M-am vindecat singur. N-am mai avut nimică după aceea... O lună m-a ţinut 
în aşa-zisul spital şi, după o lună de zile, mă bagă în cameră. Acolo m-am întâlnit cu 
prieteni de-ai mei, cunoştinţe, şi într-o bună zi se deschide uşa şi vine comandantul 
închisorii şi întreabă: „Care eşti meseriaş ? ”. Toată lumea. M-am prezentat şi eu ca 
meseriaş, că ştiam ce meserie tre’ să ştii la Gherla. Şi m-a notat acolo un cirac de-al 
şefului fabricii şi, după câteva zile, mă scoate şi mă bagă în pavilionul fabricii, unde l-am 
întâlnit pe Ciurică”. Ne-am împrietenit, bănăţeni, cutare, şi-am lucrat în fabrică la 
tapiterie. Prima dată am lucrat la lustru de mobilă şi după aceea la tapiţerie. Unde, ce să 
ştii, la tapiterie? (râde - n.n) Că încă eu când m-am anunţat că sunt tapiţer, au zis 
colegii: „Ce, eşti nebun, te prind ăştia că minţi. Ştii tapiţerie ? ”. „Habar n-am ! ” „Dacă 
te prind, te bat de te smintesc.” „Bă, scap cel puţin de-aicea, din iadul ăsta de cameră.” 

Dar câţi eraţi acolo în cameră ? 

40-50, cu 4 rânduri de paturi suprapuse. Şi n-aveai voie să stai pe pat nici pentru 
Dumnezeu. 

Şi în timpul zilei eraţi toţi 40 în picioare ? 

În picioare, în plimbare. Unul după altul ne plimbam. 

Ce fel de paturi aveaţi ? 

Din fier, cu saltele de paie. Şi era o pătură şi o pernă tot de paie, parcă. Nu-mi aduc 
aminte dacă era şi pernă sau nu, dar ştiu că salteaua şi pătura era. 

Vara era o căldură infernală, curgea apa de pe noi, iar iarna era frig, că nu s-a încălzit 
închisoarea aia de nu ştiu de când! De fapt, iarna noi ne încălzeam, că era căldură 
animală acolo. N-am suferit de frig aşa mult, da’ totuşi am suferit, că nu era nicio sursă 
de căldură. Erau calorifere, dar alea serveau la transmisiuni de cod morse. 

Vă amintiţi ziua eliberării ? 

În 1964 a venit şi ziua eliberării. Înainte de eliberare luam masa în curtea fabricii, 
şi-ntr-o zi apare un alai mare cu ofiţerul politic, cu toţi: „Să nu plecaţi, după ce termi- 
naţi masa. Aşteptaţi, că se face o comunicare foarte importantă”. Mă rog. De toate felurile 
au fost acolo, oameni închişi din 1944, '45, comisari de la Siguranţa Generală, SSI - 
Serviciul Special de Informaţii... Ăştia au făcut, săracii de ei, 20 de ani de închisoare. 
Am avut un prieten, Gheorghe Wirt, care a fost ofiţer de poliţie în Bucureşti şi a făcut 
puşcărie din 23 august 1944 până în ziua de 1 august 1964. La zi! M-am întâlnit pe 
urmă cu el la Bucureşti, era bine, era ceva funcţionar administrativ la Arhitectură, că l-a 
luat fostul decan, Damian! nu-ştiu-cum, care-l cunoştea. Erau şi oameni de bine care te 
angajau, până nu intervenea Securitatea, care spunea: „Dă-l afară! ”. 


9. Un interviu cu Nicolae Ciurică va fi publicat într-un volum ulterior. 
10. Ascano Damian, conducător al Şcolii de arhitectură din Bucureşti între 1959 şi 1971. http : // 
www.iaim.ro/universitatea/conducere, accesat la 23 decembrie 2008. 


368 EXPERIENŢE CARCERALE ÎN ROMÂNIA COMUNISTĂ 


Şi atuncea, când ne-a reţinut în curtea fabricii să nu plecăm, ne-a citit în curtea 
fabricii decretul de grațiere. „Ha! ” Au râs foştii poliţişti care făcuseră 20 de ani de 
puşcărie. „Domnule, păi nu vă bucuraţi ?” „Cum să ne bucurăm, domnule? Iară veniţi 
cu chestii din ăstea ? Păi n-aţi mai venit pe Canal cu ziarul Scânteia în care scria articol 
de fond: «Americanii sunt cu paraşutiştii la porţile Bucureştiului», ca să ne bucurăm 
noi, şi pe urmă aţi venit cu represalii ? ” Că aşa făceau. Sistem rusesc, domnule. Nimic 
nou sub soare... Pentru unii era noutate, da’ pentru mine nu era, că ştiam ce-or făcut 
ruşii şi staliniştii. 

Şi ziceau ăştia: „Până nu vedem că pleacă primul eşalon... şi nici atunci nu suntem 
convinşi că pleacă toţi. Ne mutaţi de-aici în altă parte”. „Nu, să fiţi liniştiţi.” Şi-atuncea 
eu am avut un prieten bun care era artist la Opera din Timişoara, arestat şi el. A fost în 
primul eşalon de eliberare după citirea decretului. L-au citit şi pe el şi s-a dus în cameră 
şi şi-a făcut bagajul. Şi ne-a împărţit în două tabere : cei care pleacă şi cei care rămân. 
Şi în fiecare zi se eliberau câte 50 de „balauri”. Au apărut ăştia în cameră, cu bagajele 
făcute : „Uite, luaţi-vă rămas-bun că pleacă primul eşalon acasă. Nu credeţi ? ”. Unii: 
„Credem”. Alţii: „Nu credem”. Zic: „Domnul Vasile Ştefan! ?”. „Da.” „a-ţi rămas-bun 
de la colegii tăi, că ei rămân încă vreo câteva zile şi tu pleci acasă.” „Îmi permiteţi să cânt 
o canţonetă italiană? ” „Îţi permit.” Şi a cântat o canţonetă italiană. Sărbătoare mare... 

Ei, şi înainte de plecarea noastră au venit delegaţi de la toate Securităţile din ţară. De 
la judeţe sau regiuni, cum erau atuncea, să stea de vorbă cu fiecare dintre cei care trebuia 
să se ducă acasă. În Gherla, când am plecat noi, efectivul era de 9 600 de deţinuţi. 
Capacitatea Gherlei e de 1 500-2 000, în înghesuială mare. Poţi să-ţi închipui ce-a fost 
acolo? Eram ca sardelele. 

Pe mine m-a abordat un maior din Timişoara, să stea de vorbă cu mine. „Dom 
Roşcoban, pleci acasă.” „Da, mă rog, o fi. Nu cred până nu simt eu pe pielea mea că 
plec acasă.” Asta spunea toată lumea. 

După eliberare aţi reuşit uşor să vă angajaţi ? 

Mi-am găsit un post de jurisconsult. Soţia mea lucra bibliotecară la Casa Agrono- 
mului, aici, în Timişoara. Acolo veneau tot felul de activişti de partid, iar unul dintre ei 
era secretarul de partid pe agricultură aicea, profesor la Agronomie. Şi îmi spune 
nevastă-mea : „Ştii cine vine acolo? Ăsta...”. „Păi, atacă-l şi spune-i de mine şi vezi 
ce-ţi spune, că nu va putea el zice prea multe.” Şi îi spune: „Bărbatu-miu a fost închis 
politic şi ar vrea şi el un servici undeva. Ştie de un servici undeva. Este un post acolo şi 
poate cunoaşteţi pe careva”. Eu aflasem că era un post de jurisconsult la 40 de kilometri 
de Timişoara, la Deta!?. 

Şi m-am angajat jurisconsult, cu jumătate de normă, la o fabrică de piele unde aveam 
un coleg inginer-şef. Şi-o zis ăla: „Vino la mine, că te-angajez”. După trei luni de zile 
o apărut Securitatea, m-au chemat la cadre: „Îmi pare rău, dar trebuie să desfacem 
contractul de muncă, postul s-a desfiinţat”. 


Dar ei cum au aflat ? Au fost turnători în jurul dumneavoastră ? 


11. Ştefan Vasile, născut la 26 ianuarie 1921 în Bazargic, Bulgaria. A fost arestat la 5 februarie 
1959 şi condamnat la 9 ani închisoare corecțională, pedeapsă redusă ulterior la 4 ani. A 
executat pedeapsa în închisorile Iaşi, Salcia, Periprava şi Gherla. A fost eliberat la 11 iulie 
1963. Informaţii din fişa matricolă penală din AANP. 

12. Localitate în judeţul Timiş. 

Securitatea avea evidenţa fiecărui cetăţean din ţara românească. De-aia erau respon- 
sabilii de stradă, nu ? Tot ce mişcă se ştia de Securitate. Şi deci m-au dat afară. No, bun. 
Am stat vreo două sau trei luni fără serviciu, am făcut tapiţerie atunci. Nişte prieteni 
m-au rugat să le fac nişte garnituri de tapiţerie, am făcut tapiţeria aia, au plătit ei ceva 
bani... Într-una din zile mă întâlnesc aici, în colţul străzii mele, cu fostul director al 
trustului de construcţii, care era cumnat cu un prieten bun de-al meu, cu un an mai mare 
decât mine în liceu şi care era dirijor la Opera din Bucureşti. Şi zice către mine: „Ce 
faci, Puiule ?”. „Bine.” „N-ai slujbă? Unde lucrezi?” „Păi, nu lucrez nicăieri.” „Ei, 
lasă-mă, nu lucrezi ! ” „Nu, că nu mă primesc nicăieri.” „Vin” la mine! Las’ că vorbesc 
eu”. Şi a vorbit cu un director adjunct de la o întreprindere din cadrul trustului şi i-a spus 
să mă angajeze. Acela, ascultând de director, m-a angajat. Dar iar, după trei luni de zile : 
afară! „Domnule, îmi pare rău, dar nu mai pot să te ţin”. 


Nu au mai încercat după eliberare să vă racoleze ? 

Ba da. Într-o zi mă întâlnesc cu un tip în piaţă, aici, lângă Catedrală. Pe vremea aia 
mergeau tramvaiele prin centru, pe lângă Operă, şi aşteptam tramvaiul să vin spre casă. 
Şi vine un tip la mine: „Domnul Roşcoban ? ”. „Da.” „Sunt maior de Securitate, Ras... 
nu-ştiu-cum”. „Da, şi ce doreşti?” Zice: „Unde lucraţi acuma ?”. „Nicăieri.” „Cum 
nicăieri ?” „Păi nicăieri, dacă spun că nicăieri. Ce să lucrez, dacă nu m-angajează 
nimeni ? Unde mă duc, mă dă afară”. „Păi de ce nu veniţi la noi?” „Dumneavoastră vă 
ocupati cu plasarea forţelor de muncă ? Domnule, e prea scumpă prăvălia dumneavoastră 
pentru mine. Nu pot să vin. N-am ce să caut la dumneavoastră”. Să vin să mă racoleze 
informator... Am avut acest mare privilegiu că de două ori au încercat să mă recruteze 
la Securitate turnător şi n-au rtuşit. 

Într-o bună zi, în 1970, după ce fusesem la Deta, prin acel profesor care lucra la 
biblioteca Casei Agronomului unde nevastă-mea era bibliotecară, m-am dus acolo cu o 
scrisoare de la el către preşedintele consiliului agricol, prieten bun cu el, şi i-a spus: „Te 
rog să-l angajezi pe tovarăşul Roşcoban. E băiat bun”. M-a angajat imediat ăsta, pe barba 
lui. Şi-am trăit acolo împărăteşte... Aveam vreo 36 de CAP.-uri în subordine, producătoare 
de vin şi de ţuici, şi n-aveam probleme prea multe : câte un camion, câte o chestie care 
era în litigiu, asta era toată povestea mea. Am trăit bine acolo. Într-o bună zi se 
desfiinţează consiliile agricole şi se înființează Uniunea Naţională a CAP-urilor, unde 
vine preşedinte un sârb din Timişoara, care mă cheamă şi-mi spune : „Domnul Roşcoban, 
nu poţi să mai fii la noi aicea, că ai avut condamnare politică”. „Nu ? Bine. La revedere.” 
Şi îmi desface contractul de muncă. Şi-am rămas iară fără serviciu. 

La scurt timp după chestia asta am mai trecut pe la o cooperativă din Timişoara, tot 
jurisconsult. Într-o seară, pe la ora 9 şi jumătate primesc un telefon. Era un fost profesor 
de-al meu de drept penal de la Cluj: „Ce faci, mă?”. „E, nimica, mă uit la televizor.” 
„Mâine te rog să vii la mine, să te duci la Academie.” „La care Academie?” „La 
Academia de Ştiinţe Politice.” „Dom” profesor, vă rog frumos.” „Mă, te descurci. Olaru 
este şeful-contabil şi ştiu că-l cunoşti. O zis: «Să vină Roşcoban la mine». Du-te şi 
vorbeşte cu el, şi dup-aia treci şi pe la mine.” Mă duc la Olaru, la şeful-contabil al 
Academiei de aici, din Timişoara. Bucuros ăla: „Hă, hă, mă Puiu, vii la noi”. Eu: „Fii, 
bă, serios, mă primeşte pe mine, paria societăţii, la Academia de Ştiinţe Sociale şi 
Politice ?”. Miron Constantinescu”? era preşedintele. „Lasă, că-i driblăm noi. Fă-ţi 


13. Miron Constantinescu (1917-1974), om politic, sociolog, director al cotidianului Scânteia 
după 1944. Membru al Biroului Politic al PCR, şef al planificării, ministru al Educaţiei, rector 

actele!” „Păi ce acte îmi trebuie?” „Diploma de bacalaureat, diploma de absolvire, 
certificat de naştere, de căsătorie, dacă eşti căsătorit.” Pentru că, nota bene, în 1958-'59, 
când m-au arestat pe mine, nu eram căsătorit, dar făceam curte viitoarei mele soţii, care 
a stat şi m-a aşteptat şapte ani de zile, cât am stat în închisoare. Ea era studentă la 
universitate, aici. Am venit acasă în iulie, la 1 august am sosit în Timişoara şi în 
septembrie ne-am căsătorit. Ea a murit acum nouă ani... 

Dar să revin la Academie... Am făcut o autobiografie pe care Olaru mi-a rupt-o. 
„Mă, tu eşti prost să scrii aşa ceva? Păi te primesc ăştia dacă scrii c-ai fost deţinut 
politic ? ” „Păi ce să scriu?” „Treci peste episodul ăsta ca şi când n-ar fi existat. Scrii 
c-ai fost jurisconsult, c-ai fost avocat.” Am refăcut-o, i-am dat-o, cu tot ce mi-a mai spus 
el să-i aduc. A plecat la Bucureşti şi peste câteva zile se întoarce triumfător : „Bă, Puiule, 
gata. L-am păcălit”. Rezolvase. E un băiat bun. Mai trăieşte, e prieten bun cu mine. 


Deci aţi devenit angajat al Academiei. 

Da. Dar intrat prin fraudă, prin omisiune. Da’ numai securiști erau acolo, peste tot. 
Erau mai multe sectoare: de română, de istorie, de sociologie. Toţi erau turnători 
de-acolo. Era un viespar, dar eu mă controlam foarte bine, şi eram cel mai bătrân dintre 
angajaţi. Şi încep activitatea. Eu aveam un subiect pentru cercetare: contractul de 
antrepriză construcţie-montaj. Şi, după trei luni de zile de la intrarea în Academie, dintre 
toţi piţigoii ăia tineri care erau acolo, eu aveam maşină de scris din avocatură şi-mi 
băteam la maşină lucrarea. M-am ţinut de lucrarea mea, m-am dus la bibliotecă, am avut 
cărţi la dispoziţie, că biblioteca Academiei este foarte bine înzestrată la Timişoara şi am 
mai înzestrat-o şi eu, c-am făcut comenzi, se aduceau cărţi cu nemiluita. Şi într-o bună 
zi a ajuns cuțitul la os. Mă cheamă directorul centrului, prorector al Universităţii din 
Timişoara. Vine la birou: „Unde-i Roşcoban?”. „Aici.” „Imediat la mine în birou!” 
Mă duc: „Da, tovarăşu' prorector”. „Bine, măi tovarăşe, dumneatale nu-mi spui mie 
c-ai fost deţinut politic ? Păi, în autobiografia dumitale nu scrie aşa.” „Tovarăşu” director, 
noi am fost graţiaţi în 1964 printr-un act politic, guvernamental. Eu am considerat că tot 
ce s-a făcut în 1964 şterge cu buretele tot. Ce să mai scriu acolo că am fost deţinut 
politic ? ” El se gândeşte: „Ai dreptate, aşa e. Da’ ştii ce? Acuma sesizarea vine de la 
Securitate şi mă obligă să dau răspunsuri. Fă-mi dumneatale o completare la asta şi-o 
depunem pe-aia şi cu asta am rezolvat”. Şi-am reuşit să mai stau încă trei ani la Academie 
în linişte şi pace. 

Într-o zi îmi spune decanul de la Ştiinţe Economice: „Am primit nişte acte din 
America. Vrei să te uiţi peste ele? Nu ştiu ce scrie, că eu nu ştiu englezeşte”. 
„Da-ţi-le-ncoace, mă uit.” Ce era? O invitaţie de la Academia Ford din New York. Îl 
invita pe decan să se ducă la un curs de specializare în America pe un an de zile. 
Condiţii : să ştie engleză şi planul de cercetare să privească un anumit domeniu. El era 
profesor de economia industriei. Când i-am spus despre ce-i vorba, că primeşte bursă, 
şi-a frecat mâinile : „1 000 de dolari pe lună, casă şi masă în America”. Zic: „Da, dar 
trebuie să scriem aicea cât de bine ştiţi englezeşte”. El îşi făcuse doctoratul la Leningrad 
şi nu ştia decât două limbi străine : româna veche şi rusa nouă. (râde - n.n.) Zice: „Păi 
nu ştiu, da’ fac un curs intensiv de engleză şi în trei luni de zile m-am pus la punct”. Era 


al Academiei de Ştiinţe Sociale şi Politice, rector al Academiei „Ştefan Gheorghiu”, preşedinte 
al Marii Adunări Naţionale. Unul dintre puţinii intelectuali din Partidul Comunist. CPADCR, 
op. cit., p. 791. 

şi secretar de partid pe universitate, ocupat cu tot felul de chestii, am ştiut că nu poate 
să facă, fiindcă e ocupat. 

El a zis să-i completez formularele şi să trimitem actele. Am completat lucrările 
ştiinţifice pe care le-o făcut, am trimis formularele, şi-aşteptăm rezultatul. După un an 
de zile mă cheamă seara la telefon: „Vino, domnule, la mine, că am primit ceva hârtie 
din America şi mă uit ca viţelul la poarta nouă”. Mă uit a doua zi peste hârtie. Vine în 
interviu la Bucureşti domnul Richard W. Downer, directorul burselor Ford, să stea de 
vorbă cu candidaţii. Ăsta: „'Ai, domne, m-o luat dracu’ ! N-am învăţat nimic. N-am 
făcut cursul... Dar ştii ce, domnul Roşcoban? Vii cu mine”. „Eu nu pot să vin din două 
motive : că nu sunt eu invitat la această bursă şi în al doilea rând că domnul Downer vrea 
să stea de vorbă cu fiecare în parte în engleză, nu în limba rusă sau limba română.” El: 
„Nu. Vii cu mine! ”. „Domnu' profesor, eu vin, dar situaţia mea este specială.” „Lasă, 
că aia o rezolvăm noi.” „Nu, n-o rezolvăm mai târziu. Mergeţi cu mine acuma la domnul 
rector şi acolo să fie chemat directorul centrului nostru şi ofiţerul de Securitate care se 
ocupă de universitate. Şi să-i spuneţi doar că eu vin însoţitorul dumneavoastră pentru 
necunoaşterea limbii engleze. Că eu nu dau nicio hârtie cu semnătură că am fost la 
Bucureşti... Eu nu fac aşa ceva...” „A, nicio problemă.” Bine, ei erau prieteni. O vorbit 
cu rectorul şi m-o chemat rectorul acolo: „Roşcoban, pleci la Bucureşti cu domnul 
Mareş”. „Dacă ziceţi dumneavoastră, dar să ştiţi...” „Ştiu eu, nu trebuie să faci nimica. 
El dă raport, el face tot.” „Bine.” 

Şi mergem la Bucureşti. La „Intercontinental”, întâlnirea cu domnul Downer. La ora 
două trebuia să ne prezentăm la recepţie. Când intrăm în hotel, un „mareşal” din ăsta cu 
tot felul de fireturi pe umăr deschide porţile. Zice profesorul: „Ăsta ce grad o avea ?”. 
Zic: „Păi ăsta, la serviciul lui, tre’ să fie cel puţin colonel, dacă nu şi general”. „Hă, hă. 
Păi cum pun ei aşa ceva?” „Da' cum? E importantă funcţia asta aicea, să vadă cine 
intră, cine iese.” Mă duc la recepţie şi spun româneşte: „Domnul profesor Mareş... cu 
domnul Richard Downer”. Se uită un securist la noi ca la felul trei, dar imediat se uită 
în cataloagele lui acolo şi-l cheamă la telefon pe Downer şi îmi dă receptorul mie: 
„Vorbiţi ! ”. „Suntem de la Timişoara, domnul Mareş a venit.” „Vai, ce bucurie mi-aţi 
făcut. Da’ sunteţi de-o precizie extraordinară...” Că noi la două fără cinci minute am 
intrat în hol, până am vorbit cu ăla, până nu ştiu ce, s-a făcut fix două. „Vă rog să pofitiţi 
la camera şapte sute nu ştiu cât.” Nu-ţi mai spun c-am avut aventuri cu liftul, că nu ştiam 
să urcăm... Am intrat repede într-un lift care era gol, ca să nu ni-l fure careva, am apăsat 
pe un buton şi am ajuns la etajul 10. Țăranul din Timişoara nu ştia să urce cu liftul la 
etajul 7. 

La etajul 10, nici ţipenie de om. La un moment dat apare o madamă de-asta de la 
hotel şi ne spune ce şi cum şi ne ducem la etajul 7 şi-l găsim pe Downer. Eu mă scuz 
cinci minute : „Dom” profesor nu ştie încă destul de bine englezeşte... Eu sunt asistentul 
profesorului, am venit ca să-l ajut în treaba asta şi se poate discuta cu mine”. „Nicio 
problemă, poftiţi înăuntru.” Ne-a primit grozav, era foarte politicos, avea un apartament 
acolo. S-a scuzat că ne-a deranjat, că ne-a făcut cheltuiala asta cu drumul la Bucureşti, 
dar „noi plătim toate cheltuielile şi osteneala dumneavoastră”. 

Şi zice: „Domnule profesor, care este situaţia dumneavoastră ? Profesor de economia 
industriei, după câte ştiu? ”. „Da”. „Păi ce vreţi să studiaţi în America ? ” „Economia 
industriei.” „Eee, vă trebuie 20 de ani ca să studiaţi totul. Ce felie din economia 
industriei vreţi să ştiţi? ” L-o prins pe nepusă masă, că dom’ profesor nu era pregătit 
pentru asemenea întrebare. „Păi că ştiţi, că...” Bine. „Domn'e, nu depinde de mine. 

Depinde de senatul de la Florenţa al Academiei Ford. Ei vor face propunerea, New 
York-ul va hotărî, dar chiar dacă este un răspuns negativ anul ăsta, să nu pierdeţi 
speranţa, că la anul viitor, dacă vă puneţi la punct cu engleza, şi asta nu e mare lucru, 
vi se oferă ocazia să mergeţi.” Apoi către mine : „Dumneavoastră, domnul asistent, ce 
pregătire aveţi ? ”. „Păi eu sunt jurist. Am fost avocat, după aceea cercetător la Acade- 
mie.” A băgat mâna în servietă şi a scos un formular: „Completaţi formularul ăsta. 
Dumneavoastră sigur mergeţi în America, bursă 1000 de dolari pe lună, casă şi masă”. 
„Eu? Mulţumesc, nu mă interesează.” „De ce?” „Păi eu am de rezolvat un plan de 
proiect al Academiei.” Şi insistă ăsta: „Da' domnule, da’ ştiţi ce chilipir pierdeţi? ”. 
„Nu, nu mă interesează. Vreodată, dac-o fi, o să vă spun, scriu o scrisoare.” „Domnule, 
rău îmi pare. Dumneavoastră ca jurist aţi avea un viitor nemaipomenit.” „Nu se poate. 
La revedere! ” Dar, în momentul în care băga hârtia, eu deja eram cu gura spre toate 
colţurile camerei, unde erau microfoanele, ca să se audă ce spun, că nu mă interesează. 
Ia, se pun ei cu vulpoiul ? 

Americanul şi-a închis servieta. Era o servietă neagră, parcă o văd şi-acuma, plină cu 
sute de lei, că atuncea erau sutele. Ca în filmele cu gangsteri, aşa era servieta. Şi dacă 
eu îi spuneam că ne trebuie 3 000 sau 5 000 de lei, îmi dădea 5000. Nu îţi trebuie nici 
justificare, nici act scris, nimic. „Nu avem nevoie de aşa ceva. Noi am venit cu delegaţii.” 
Ăsta a închis servieta, la revedere. Şi-am plecat de-acolo. Pe drum, decanul îmi spune : 
„Gata, am feştelit-o rău”. „Păi, domnule, ai auzit ce-a spus, că poate că da, totuşi.” 
„Poate că da dumneata, dar nu eu.” „Pe mine nu mă interesează, domnule.” Şi i-am spus 
ca să spună şi el dacă este întrebat: „Ce-o zis Roşcoban?”. 

V-a întrebat vreodată cineva despre episodul acesta ? 

După ce am venit la Timişoara, eu îmi reiau activităţile mele, el pe ale lui. După vreo 
două-trei săptămâni, până s-au prelucrat datele audio de la „Intercontinental”, apare un 
tip la uşă la birou. Ciocăneşte : „Tovarăşul Roşcoban? ”. „Da.” „Maior de Securitate.” 
„Da, ce doreşti ? ” El ridică tonul: „Păi bine, domnule, păi cum îţi permiţi dumneata ? ! ” 
„Stai, domnule, potoleşte-te şi lasă tonul mai jos aicea, că să ştii că pe mine nu mă 
sperii. Eu sunt trecut prin şcoala dumneavoastră de 7 ani de zile. Mă deranjează tonul 
ridicat şi nu mă impresionează. Ce doreşti ? ” „Păi cum, domnule, că te duci la Bucureşti 
şi nu ne anunţi pe noi?” „Păi ce, eu sunt angajatul dumitale să te anunţ când mă duc să 
fac o plimbare la Bucureşti ? Am anunţat pe cine trebuia.” „Pe cine?” „Pe rectorul, pe 
maiorul ăla al vostru la Securitate de la Universitate, pe toţi.” „Da, ştim.” Ştiau tot. O 
lăsat-o mai moale, s-a aşezat pe scaun. „Domnul Roşcoban, hai să ne-nţelegem. Şi 
frunza, şi iarba, toată lumea e cu noi. De ce nu vrei să lucrezi cu noi?” „Poftim? 
Acuma, după atâţia ani de zile, vii să-mi spui aşa ceva? După ce am făcut puşcăria 
dumneavoastră ? ” Aia a fost a doua tentativă... 

Aveţi resentimente ori regrete faţă de alegerile făcute în viaţă ? 

Nuuu ! 

Aţi face la fel ? 

Bineînţeles. 


Şi față de cei care v-au provocat atâtea neplăceri şi greutăţi cum vă raportați ? 
Au murit toţi. Au murit şi i-am iertat la moartea lor. Mai puţin preşedintele Tribuna- 
lului Militar Timişoara, care a fost pus în funcţia de general de domnul Constantinescu“. 


14. Se referă la Emil Constantinescu, preşedintele României între 1996 şi 2000. 

N-am să-l uit pe Constantinescu... A fost la Timişoara după Revoluţie imediat, şi eu am 
fost primul preşedinte al judeţului Timiş, da’ nu pe chestie politică, ci pentru detenţia 
mea politică. S-au făcut alegeri libere în Timişoara, singurul judeţ din ţara românească 
unde s-au făcut alegeri, şi m-au ales pe mine preşedinte de judeţ. Şi a venit aici în 
campanie electorală sau nu ştiu ce să facă, şi-am fost acolo. Şi nu i-am spus, da' după 
ce-a ajuns el preşedinte al României a dat decretul cu avansarea asta. Mari greşeli a făcut 
Constantinescu. Mă mir cum are obrazul să apară în viaţa politică acuma. Nu ştiu. 

După 1989 v-aţi implicat în politică ? 

M-am implicat politic în Partidul Liberal. Da’ mai mult la insistența unui prieten 
de-al meu, Anastase Bârzeanu, care e doctor aici, în Timişoara, şi care încă mai trăieşte, 
are 83 de ani, săracu'. Şi el a fost liberal vechi şi: „Hai, mă Puiule, să mergem la 
liberali ! ”. „Hai să mergem.” Deşi eu n-am agreat liberalii, da? mă rog. Şi când am ajuns 
la clubul liberal, a venit Câmpeanu’? cu Dinu Patriciu! şi cu Amedeo Lăzărescu", unul 
dintre liderii Partidului Liberal, mare avocat şi istoric. A fost informator şi el, ca şi 
Paleologu. Şi ăsta... Cum îl cheamă ? Care are numele moşierului... Bălăceanu Stolnici!£. 
Păi nu putea să scape... Şi mai are neobrăzarea să stea acolo la alegerea Patriarhului. 

Dar să-ţi povestesc alt episod de după '89. După apariţia „Proclamaţiei de la Timişoara”, 
convocare urgentă să mă duc la Bucureşti: „Neapărat să fiţi luni la Bucureşti”. Noi ple- 
cam de luni din fiecare centru de judeţ şi stăteam până joi la şedinţele CPUN”, care erau 
nişte porcării, nişte vai ş-amar. Urc eu sus la biroul lui Iliescu, un birou mare în care era 
singur. Se scoală în picioare, mă primeşte : „Domnul Roşcoban, bine ai venit. Ia loc, te 
rog. Ce-i cu «Proclamaţia de la Timişoara»? ”. „Ce să fie? Nimic.” Auzisem de ea, 
fiindcă au venit vineri la mine cei de la ziarul Timişoara, să-mi spună c-a apărut 
proclamația. Zice: „Da, dar ce-i cu punctul 8?” „Păi punctul 8 e nesemnificativ, pentru 
că miercuri, înainte de a apărea proclamația, s-a votat ordonanța, sau ce-a fost aia, prin 
care se stabilea ce condiţii trebuie să îndeplinească noul preşedinte. ” Şi el când a auzit 
treaba asta a zis: „Da, atuncea-i bine, mi-ai luat o piatră de pe inimă”. Pentru că acolo 
el ieşea bine. Nici bine nu termină treaba cu piatra de pe inimă, că se deschide uşa şi 
intră în birou Dan Martian cu un tip. Se scoală Iliescu în picioare, se duce spre ăla, îl ia 
în braţe: „Mitică dragă, bine ai venit! ”. Mă prezintă pe mine: „Domnul Mazilu”... 
Domnul Roşcoban, preşedinte Timişoara”. „Unde ai fost până acuma ?”, îl întreabă 


15. Radu Câmpeanu, fost deţinut politic, primul preşedinte al Partidului Naţional Liberal între 
1990 şi 1995. 

16. Dinu Patriciu, om de afaceri şi om politic, membru al Partidului Naţional Liberal din 1990. 

17. Dan Amedeo Lăzărescu, fost deţinut politic, membru al Partidului Naţional Liberal din 
decembrie 1989. 

18. Constantin Bălăceanu Stolnici, om de ştiinţă român, membru de onoare al Academiei Române. 

19. Consiliul Provizoriu de Uniune Naţională (CPUN) a fost organismul care a condus România 
între 9 februarie şi 20 mai 1990, până la organizarea alegerilor, fiind predecesorul actualului 
Parlament. 

20. Dumitru Mazilu, născut în 1934. Om politic, disident şi fost ofiţer de Securitate. Doctor în 
drept (1964), a predat la Academia „Ştefan Gheorghiu” şi la Şcoala de ofiţeri de Securitate de 
la Băneasa. A lucrat în diplomaţie în cadrul ONU între 1984 şi 1988. A scris un raport critic 
cu privire la drepturile omului în România, motiv pentru care a fost pus sub arest la domiciliu. 
S-a implicat în evenimentele din 1989, fiind numit prim-vicepreşedinte al Consiliului Frontului 
Salvării Naţionale. http : //ro.wikipedia. org/wiki/Dumitru_Mazilu, accesat la 22 ianuarie 2008. 

Iliescu. „Am fost la Geneva c-am avut nişte treburi de rezolvat.” „Te rog să termini cu 
astea, că de-acum am de lucru cu tine aici în Bucureşti.” Asta era după ce urcaseră ei pe 
tancuri şi Mazilu s-a dat la domnul Iliescu rău de tot. Şi între timp vine secretara: 
„Poftiţi la telefonu” de-afară. Vă caută nu ştiu cine”. Rămân cu Mazilu acolo şi-l întreb : 
„Dom’ Mazilu, spuneţi-mi şi mie cum s-a ales Comitetul Central - Guvernul României 
imediat după Revoluţie, c-aţi fost acolo”. Zice: „Da, sigur c-am fost. Păi cum s-a ales ? 
Foarte simplu. Închipuie-ţi pe cine a vrut să facă preşedinte de guvern : pe Ilie Verdeț”. 
La care, noroc c-a sărit Gheorghe Apostol? (că tot Comitetul Central al PCR era acolo) 
şi le spune: «Domnule, vorbiţi prostii. Îl puneţi pe Ilie Verdeț prim-ministru ? Vreţi să 
ne taie în bucăţi ăştia? Ne rup, ne sfârtecă. În Piaţă sunt peste 500 000 de oameni. Ce 
vorbiţi ?» Şi-atuncea din fundul camerei, Brucan” zice : «Am eu un băiat bun care poate 
să fie prim-ministru» «Cine ? » «Păi tovarăşu' Petre Roman»”. De-al lui. Nu ştiu dacă ştii 
povestea cu Neulânder... 


Valter Roman ? 

Da, tatăl lui Petre Roman a fost băiatul rabinului din Oradea. Şi-n 1936 se duce în 
Spania cu brigăzile comuniste. Cu cine ? Cu alţi cinci jidani mari din Bucureşti : domnul 
Wolf, care a fost Lupu’ după aceea, ministrul Muncii pe timpul lui Ceauşescu ; cu unul 
care-a devenit ministrul Chimiei dup-aceea, şi încă doi sau trei inşi. Şi pleacă în Spania, 
unde o cunoaşte pe nevastă-sa, se-nsoară cu ea şi-l face pe Petre. Când s-a spart târgul 
cu Franco şi comuniştii, fug toţi din Spania în Franţa şi se-aşază la Paris. Ei, dar vine 
Hitler şi spune: „Pardon, eu ocup Franţa”. Şi era pericol mare de a pune mâna pe 
comuniştii din Franţa. Şi-atuncea prin Finlanda se duc toţi în Rusia, inclusiv domnul 
Neulănder. Acolo Valter Roman este politrucul diviziilor „Tudor Vladimirescu” şi 
„Horia, Cloşca şi Crişan”, marele mahăr acolo cu politica. Şi vine cu divizia „Tudor 
Vladimirescu” în România şi este numit şeful departamentului politic al armatei, post pe 
care îl vrea Nicolae Ceauşescu. Şi l-a schimbat atunci Gheorghiu-Dej pe Neulânder şi l-a 
făcut pe Ceauşescu şefu' DSPA-ului”5. Asta este istoria domnului Neulănder. 


Eu vă mulțumesc mult. 
Cu plăcere. 


21. Ilie Verdeț (1924-2001), om politic. A deţinut mai multe funcţii în cadrul PCR, printre care: 
adjunct al Direcţiei Organizatorice a Comitetului Central, membru al Secretariatului Comi- 
tetului Central, prim-ministru (1979-1982). CPADCR, op. cit., p. 806. 

22. Gheorghe Apostol, născut în 1913. Comunist din ilegalitate, prim-secretar al PMR şi vice- 
-prim-ministru. Eliminat din conducerea PCR în 1969, a fost unul dintre semnatarii „Scrisorii 
celor şase”. CPADCR, op. cit., pp. 785-786. 

23. Silviu Brucan (Saul Bruckner, 1916-2006), om politic, diplomat şi disident, unul dintre 
semnatarii „Scrisorii celor şase”. Secretar general de redacţie al oficiosului comunist Scânteia 
în primii ani după război, poziţie din care a scris mai multe editoriale violente împotriva 
reprezentanţilor societăţii interbelice. http : //ro.wikipedia.org/wiki/Silviu_Brucan, accesat la 
22 ianuarie 2008. 

24. Probabil Petre Lupu (Pressman, 1920-1989), comunist din ilegalitate. Activist al tineretului 
comunist după război, a condus Secţia Organizatorică a Comitetului Central (1950-1952), a 
fost adjunct al Secţiei Organizatorice a Comitetului Central, membru al CPEx, ministru al 
Muncii şi ambasador în Venezuela şi Portugalia. CPADCR, op. ciz., p. 800. 

25. DSPA - Direcţia Superioară Politică a Armatei, la conducerea căreia Valter Roman s-a aflat 
între 1947 şi 1951. CPADCR, op. cit., p. 803. 


Tulcea 


Narcis Dogaru 


S-a născut la 27 decembrie 1927 în Chilia Veche, judeţul Tulcea. Naţionalitatea : 
română. Religia : ortodoxă. Studii: liceale. A fost arestat la 20 mai 1948 şi condamnat 
la 10 ani închisoare corecțională, pedeapsă redusă ulterior la 7 ani închisoare corecțională. 
A executat pedeapsa în închisorile Tulcea, Constanţa, Văcăreşti, Târgşor, Peninsula, Aiud, 
Cavnic şi Gherla. A fost eliberat la 31 mai 1955. A mai fost reţinut la 9 aprilie 1958 şi 
internat în colonia Culmea, dar nu cunoaştem până la ce dată. La data interviului locuia 
în Tulcea. Interviu realizat de Adrian Sandu la 6 iunie 2007. Transcrierea, tehnoredactarea 
şi editarea interviului - Adrian Sandu. Interviul se află în AIO-IICCR, având cota 162. 


Ați putea pentru început Să-mi spuneți care era percepţia asupra schimbării de regim 
de după război ? | 

Atuncea n-aveam niciun fel de percepţie împotriva valului comunist, dar aveam un 
simţământ naţionalist, patriot. Tatăl meu, care era prima generaţie plecată de la ţară, a 
fost pe front ca ofiţer, a venit la Tulcea ca învăţător, era tot aşa, cu gândul la ţară. Eu am 
fost şi patriot, şi naţionalist... pentru că aveam insuflat de la tatăl meu. 

Puteţi să-mi descrieţi împrejurările în care aţi fost arestat ? 

Eram la liceu în oraşul Tulcea, da’ nu l-am terminat, pentru că m-au arestat. Eu eram 
conştient de motivul pentru care am fost arestat, dar n-am putut să pricep de ce, pentru 
că eu de doi ani de zile nu mai activasem. 

Vă referiţi la activitatea în Frăţiile de Cruce ? 


Da! Şi eu de doi ani nu mai activasem. Eram deja în ultimul an de liceu, mai aveam 
10 zile până să termin şcoala şi nu mai aveam legături de doi ani. 


Şi cum s-a petrecut arestarea ? 

Eram la şcoală, pe data de 19 mai 1948!. Ştiu că era o zi ploioasă. Am fost luaţi din 
clasă, fără niciun fel de chestie, mai mulţi colegi. Au fost luaţi din mai toate clasele, dar 
de la noi au fost vreo patru colegi. Şi-am fost duşi undeva pe o stradă unde era sediul 
Siguranţei Statului, că după aceea, în august în '48, a luat fiinţă Securitatea. 

Cum s-a desfăşurat ancheta ? 

Fiind mai mulţi arestaţi, fiecare a picat după cum s-a nimerit, pe mâna unor oameni 
care n-aveau niciun fel de pregătire sau, cum a fost cazul meu, la cineva cu pregătire. Din 
întâmplare, anchetatorul meu era absolvent de şcoală militară, venise ca locotenent, 
singurul care era atuncea în '48 acolo, şi care pe parcurs a ajuns general de Securitate. 


1. Conform fişei matricole penale, a fost arestat pe 20 mai 1948. 

Vă mai amintiţi care era numele lui ? 

[Gheorghe] Găitan. Era bucovinean. Dânsul a avut faţă de mine o comportare foarte 
civilizată, foarte frumoasă în cele 6 luni de zile în anchetă de la Tulcea. El când venea, 
pe mine şi pe încă un coleg de-al meu ne cerea pentru anchetă, şi ne ţinea la vorbă, 
discutam şi-o luam de la capăt... şi mai ştiu eu ce. 


Deci să înțeleg că n-a fost o anchetă dură ? 
Nu, nu, s-a comportat civilizat. 


Şi, de fapt, ce vroia să afle de la dumneavoastră ? Ce îl interesa ? 

Vroiau să afle ceea ce ştiau deja. Adică vroiau o mărturisire în scris. Şi de zeci de ori 
te puneau să repeţi aceeaşi declaraţie, de fapt ceea ce ei ştiau deja! Pe parcurs am aflat 
şi noi că ei ştiau tot. 


Şi după cele 6 luni de anchetă a urmat procesul ? 

Da. După aceea a existat un proces formal. Am fost trimişi la Constanţa, la Tribunalul 
Militar, unde cred că am stat o lună de zile. Şi am fost condamnaţi c-o sală goală, fără 
niciun fel de asistenţă, fără niciun fel de participare din partea părinţilor. Eram vreo 
14 inşi în lot, toţi elevi. De fapt, unul singur era depăşit de vârstă (sic ! ), care fusese mai 
înainte şeful organizaţiei, după aceea mi-a transmis mie, şi după mine a urmat alt şef, 
actualul şef al Asociaţiei?. Şi am fost toţi acuzaţi de uneltire împotriva ordinii sociale. Eu 
şi fratele şefului am primit câte 10 ani. Şeful a fost condamnat în altă parte. 

A mai fost cineva, dar, din întâmplare, ăla a decedat. Lui îi găsiseră armament şi 
pentru asta a primit 12 ani, pentru port de armă. Noi n-am ştiut de asta, n-am avut 
cunoştinţă de armamentu’ lui. 


Ce s-a întâmplat după primirea sentinţei ? Unde aţi fost dus ? 
Prin închisoarea Văcăreşti, am ajuns la penitenciarul Târgşor, unde am stat din '49 
până în toamna lui '50. 


Cum aţi putea descrie regimul de detenţie din Târgşor ? 

Prima perioadă a fost relaxată. Adică aşa spuneam noi pe timpul ăla... Adică era 
mâncare, fasole cât se putea, liber afară în curte. Era un director, nu era comandant, 
Spirea Dumitrescu’. Era fost ofiţer de cavalerie în vechea armată, care avea nişte chichiţe 
în capul lui, nişte idei fixe : trebuia să se facă la zile de astea festive defilări în faţa lui, 
să se cânte marşuri... pe care unii le ştiau, dar alţii nu le ştiau. „Marşul partizanilor”, 
chestii, socoteli... Noi când am ajuns acolo era un regim extraordinar de relaxat, se 
făcea serbări, se făceau fel de fel de chestii. Veneau şi oameni din apropiere şi asistau la 
treaba asta, era puţină libertate. Şi gardienii, care erau şi ei oameni din vechiul regim, 
aveau şi ei copii, intrau, ieşeau, n-aveam treabă cu ei. Unul dintre ei a stat cu noi până 
am plecat de acolo, şi acuma i s-a ridicat şi monument acolo, că jumate din cât a stat la 
noi, acolo, a stat cu noi împreună, a stat între noi, şi n-aveam niciun fel de chestie. 
Dimineaţa intra şi pleca seara. Deci el toată ziua şi-o petrecea între noi, eram copiii lui. 
Era un om foarte cumsecade... Dumitrache. Era cam gen Pristanda din Caragiale. 


2. Se referă la domnul Grigore Iorgulescu. Pentru detalii, a se vedea interviul cu Grigore 
Iorgulescu din prezentul volum. 

3. A se vedea nota 15, la p. 222. 

4. A se vedea nota 16, la p. 222. 

Dup-aia, acolo la Târgşor, s-a întâmplat un început de reeducare. Aia a fost o chestie 
mai importantă, că s-a încercat o reeducare ca şi la Piteşti. 


Puteţi să detaliaţi în ce consta această reeducare de la Târgşor ? 

Acolo se muncea. Era o fabrică... nişte ateliere de ţesătorie unde se muncea în două 
schimburi. Intra schimbul unu la lucru, îşi făcea treaba, mai ştiu eu ce, iar în timpul ăsta 
schimbul doi intra la sala de şedinţe unde se făcea reeducarea, care consta în citirea 
articolelor de fond din ziarul Scânteia, articole din istoria partidului. Erau chestii şi 
discuţii, până la ora 12 când suna masa şi intra schimbul doi în fabrică la muncă, iar 
celălalt la reeducare. Dar n-a’ reuşit ce-au vrut ei să facă, pentru că erau prea puţini cei 
care veniseră să facă treaba asta, şi nu le-a reuşit! 

Şi atunci am avut o chestie care m-a marcat. Era prin octombrie '50, când un deţinut 
de acolo a evadat” şi, la ora 12 noaptea, am fost scoşi din camerele de unde eram noi. 
Ploua afară, era o mocirlă prin curte pe acolo, şi ne-au pus cu burta la pământ şi ne-au 
călcat cu picioarele. A fost ceva de nedescris. Şi, după ce s-a terminat tot vacarmul ăsta, 
ne-a spus: „La cameră! Şi în jumate de oră să fie totul ca şi cum nu s-ar fi întâmplat 
nimic”. Probabil că se aşteptau să vină cineva. De altfel, a şi venit cineva în control, şi 
ne-a spus c-o să ne bage şi n-o să mai vedem lumina zilei. Şi n-a mai durat prea mult, 
maxim o lună de zile, şi am fost trimişi la Canal. Aşa că am văzut lumina zilei deplin, 
de dimineaţa şi până seara... că am stat acolo până în '53. 


A fost o schimbare destul de importantă de regim faţă de Târgşor... 

Da, au fost şi perioade grele... La început a fost perioadă grea pentru că mâncarea era 
sub orice nivel. Noi nu eram obişnuiţi cu munca brută, la săpături şi mai ştiu eu ce 
chestii care mai erau acolo. Eu n-am muncit aşa ceva înainte. Cine n-a trecut pe acolo 
nu-şi poate imagina. Şi mâncarea era sub posibilităţile de a duce mai departe viaţa. 


Nu v-aţi întâlnit acolo cu studenţii veniți de la Piteşti ? 
Ba da. Am şi luat vreo două palme de la Coriolan Gherman‘, care era brigadier şi era 
unv’ din cei care a fost la Piteşti şi care au făcut „reeducarea”. 


Cum s-a întâmplat ? 

Era brigadierul nostru, şi într-o seară am plecat la altă brigadă să fac rost de nişte 
ţigări. Ştiam că cei de acolo veniseră cu o lună înainte. Când m-am întors, era noapte, 
nu se vedea nimica. Şi când am venit el a întrebat: „Cine a plecat din brigadă ?”. N-am 
spus nimica. Am tăcut din gură o dată, de două ori. Şi după aia a spus: „Ia să coboare 
cutare, să coboare cutare... ”. Şi a tras două palme... Şi după aceea tot el m-a chemat. Nu 
era un terchea-berchea, era doctor. Om care era vestit pe la Piteşti, pentru ce făcuse pe 
acolo şi alte chestii... Şi după aia zice: „De ce n-ai venit la mine? ”. Adică să mă fi dus 


5. În 6/7 noiembrie 1950, Ioan Lupeş şi Petre Măzăreanu au încercat să evadeze, însă doar primul 
a reuşit. A se vedea nota 10, la p. 18 şi nota 12, la p. 19. 

6. Coriolan „Cori” loan Gherman, născut la 25 ianuarie 1925 în Carei, Satu Mare. A fost arestat 
pe 9 octombrie 1948 ca student în anul V la Facultatea de Medicină şi condamnat la 10 ani 
temniţă grea. A executat pedeapsa în închisorile Văcăreşti, Jilava, Piteşti, Peninsula, Aiud şi 
Cluj, fiind eliberat înainte de termen, la solicitarea Securităţii Cluj, pe 18 octombrie 1955. A 
trecut prin „reeducare” la Piteşti şi în vara lui 1950 a fost transferat la Peninsula, fiind folosit 
ca agresor încă din decembrie 1949. După eliberare, a fost folosit ca informator al Securităţii. 
Alin Mureşan, op. cit., pp. 132-133, ACNSAS, Fond Reţea, dosar nr. 271860, passim. 

la el să-i cer 5 ţigări, că-mi dădea el. Mi-a dat 5 ţigări atuncea, după ce mi-a dat două 
palme. Am ştiut de cele două brigăzi de torţionari de la Canal, dar n-am avut „fericirea” 
să trec pe acolo! Am fost foarte norocos, da’ alţii... Şi acolo trebuia să te strecori printre 
obstacole. Dacă treceam prin brigăzile astea, poate că nu mai existam acuma. Dar am 
avut şi acolo necazuri. 


Ce munci aţi făcut acolo ? 

Munci grele. În ultima perioadă am lucrat la excavator, perforator, mai ştiu eu ce. 
Jeşeam la 6 dimineaţa la muncă şi pe la ora 5 veneam înapoi în colonie. Aproape de 
dimineaţa până seara. Da’ frumuseţea era că pe timp urât adunam nişte ciurlani (ciulini - 
n.n.) de pe câmp, şi-i puneam acolo pe nişte cărămizi şi în vagoanele care ne duceau la 
muncă, şi mai puneam capul să mai adorm câte o jumate de oră, că nu-mi ajungea 
somnul. Mâncarea nu mai vorbesc, că, dacă nu aveai de acasă ceva în plus, erai terminat. 
Mâncarea nu-ţi ajungea, era sub nivelul de existenţă al unui om care poate cât de cât să 
facă ceva. Şi la un moment dat eram terminat. Eram terminat! Eram atât de slăbit, că 
dacă mâncarea era aşa cum era... Şi tot Gherman, omul care m-a pălmuit, mi-a dat o 
muncă chipurile mai uşoară: m-a pus ungător de vagonet, că erau vagoneţi care 
transportau pământul de colo-colo. 


Dar în ce consta regimul alimentar ? 

Ceva care să nu ajungă să te ţii pe picioare. Şi mai trebuia să şi munceşti, să dai cu 
târnăcopul, să scoţi cu lopata şi mai ştiu eu ce. Era ceva de extenuare. 

Şi s-a întâmplat acolo o chestie de care vreau să vă spun: a evadat un cetăţean care 
era brigadier la cei care cărau vagonete. Deşi brigadierii erau oamenii care duceau o 
viaţă extraordinară, aveau şi vorbitoare familiale, şi pachete peste limită, mai ştiu eu ce 
alte chestii... a evadat. Şi a fost prins. N-am văzut până acuma aşa ceva şi nici nu mai 
pot să-mi imaginez : l-au adus, l-au legat de un stâlp în mijlocul coloniei şi i-a forţat pe 
toţi să se ducă să-l scuipe. Eu n-am fost acolo, dar am auzit. Şi după ce i-au forţat pe toţi 
să-l scuipe, nu după mult timp l-am văzut împuşcat între stâlpi. Au spus că a vrut să 
evadeze a doua oară. Da’ asta a fost o insinuare, că le-a trebuit un motiv ca să fie 
împuşcat, lucru care nu se poate contesta. Ca după aceea să aud şi comandanţi că i-a 
prins cu nişte probleme... Dar s-a întâmplat, s-a terminat. 

După aceea, în ultima perioadă, am plecat din brigada unde eram cu elevi, cu încă 
cineva tot din judeţul Constanţa, şi am ajuns într-o brigadă de muncitori, unde mi s-a 
pierdut urma. Am nimerit ca perforator la o brigadă care era în contra-schimb cu noi. 
Adică noi eram într-un schimb şi brigada unde eram eu era în alt schimb. Când veneau 
ăia, noi plecam, şi când veneau ei, noi mergeam la muncă. Deci nu ne mai întâlneam. 
Şi atuncea, din întâmplare, am dus-o mai bine, că luam mâncare de la două locuri, şi de 
la infermerie, şi de la brigadă. Atunci, în ultima perioadă, am dus-o extraordinar de 
bine. Şi în '53 s-a închis Canalul” şi am plecat de la Peninsula la Aiud. 


Cum a fost detenţia la Aiud ? 

Aici n-am stat mult. La Aiud am nimerit eu, că alţii nu ştiu unde s-au dus. Şi s-a 
întâmplat acolo o chestie, că ni s-a dat masa afară în curte. Eram la secţie şi toată lumea 
a aruncat mâncarea, că era sub nivelul omenesc de a mânca aşa ceva. Şi-a venit 
comandantul şi pe doi inşi i-a băgat la izolare. 


7. Prin HCM nr. 2404 din 17 iulie 1953 se decreta închiderea şantierelor Canalului. Andrei 
-Muraru (coord.), op. cit., p. 499. 

Eu vroiam neapărat să intru să muncesc, să fac ceva, să fie mâncarea mai bună. După 
aceea am intrat la treabă. Mie mi-a convenit extraordinar. Şi m-a băgat la o muncă pe 
care niciodată n-am putut s-o asimilez: lăcătuş-mecanic. Dar nu oricum, că se făceau 
instrumente medicinale, dar numai din pilă, şi nu cu şublerul şi mai ştiu eu cu ce. Era 
o muncă foarte calificată. Stricai o matriţă de aia şi era grav... 

Şi la un moment dat, nu ştiu de ce, dar din toţi care erau acolo, şi erau şi doi ingineri, 
unul electronist şi unul chimist, pe mine m-au ales să mă ia în laboratorul lor de galva- 
noplastie. Şi nu făceam mai nimica, dădeam cu mătura să fie curat. Îmi plăcea. Dar n-a 
durat o lună de zile şi am plecat şi de acolo şi am nimerit la Cavnic, la mina de plumb. 

În ce perioadă aţi ajuns în mină ? 

Chiar în anul 1953. S-a întâmplat şi acolo o mare evadare şi noi am picat chiar în 
urma evadării. Şi aveau nevoie de oameni, că cei care fuseseră vechi acolo nu mai voiau 
să lucreze. Şi, noi, care am venit atunci, când am intrat acolo ne-a întrebat: „Ce ai 
muncit la Canal ?”. Eu zic: „Perforator”. „Dă-i maşina în primire ! ” Parcă eu ştiam ce 
e aia perforat la mină... Şi mi-a fost greu la început, că eram şef de echipă, şi nu ne 
făceam norma. Mi-a dat şi un front imposibil de lucrat, o rocă... ceva de groază. 
Oricum, nu ne făceam norma. De câte ori ieşeam la muncă mă lua la întrebări cei care 
erau la serviciul de exploatare. Şi tot aşa până când s-a întâmplat că cineva din cei vechi 
a acceptat să lucreze cu mine, da’ nu să fie el şef: eu să fiu şef şi el să mă îndrume, să-mi 
spună ce să fac. El stătea şi eu lucram, dar îmi arăta cum să fac. Şi după aceea n-am mai 
avut probleme. 


Cine era atunci la conducerea minei ? 

Dintre deţinuţii politici era un inginer, Koller. Dar el nu stătea la suprafaţă, intra şi 
ieşea odată cu noi din mină. L-am întâlnit după aceea pe parcurs, că era inginer-miner 
şi a lucrat prin zona noastră pe aici pe la mină, pe la Somova. 


Cum era viaţa la mină comparativ cu cea de la Canal ? 

Eu am avut norocul... (râde - n.n.) să stau într-o cameră cu un deținut ţigan... nu fac 
ură. Uite că nu-mi mai aduc aminte acuma cum îl chema.... Radu îl chema ! Da! Poate 
era mai mare ca mine ca vârstă, da’ Radu îl chema, da! Dar nu lucram cu el în acelaşi 
timp, că era în celălalt schimb, şi ne întâlneam numai duminica. El omorâse pe cineva, 
un activist de partid, şi primise 15 ani de închisoare. EI lucra vagonetar şi-avea din plin 
tot ce-i trebuia. Şi a spus: „Măi, fii atent. Uite, ai un pat aicea la noi, o faţă de pernă, 
pâine, ţigări, tot ce trebuie. Dacă te prind că nu iei, să ştii că-ţi iau gâtu'!”. M-a 
ameninţat în sensul de a mă ajuta, să mănânc şi să pot să îmi fac norma. El era mic, 
bondoc, dar vânjos şi muncea ca nebunu” ca vagonetar. „Ai chef de mâncat, ai tot ce-ţi 
trebuie, dacă văd că n-ai luat, să ştii că-ţi iau gâtul.” (râde - n.n). Dar era un om foarte 
bun şi l-am apreciat. 

În mină cât aţi muncit ? 

N-am muncit prea mult, mai puţin de un an de zile. 


Şi după aceea unde aţi fost dus ? 

Am plecat la Gherla şi de acolo m-am şi eliberat. N-am stat prea mult, dar am avut 
acolo o chestie. Atunci am avut operaţia asta... (arată o cicatrice pe faţă - n.n.) N-am să 
dau aici amănunte, dar am fost operat pe viu. 


8. Localitate în judeţul Tulcea. 

Dar ce s-a întâmplat ? 

Am avut un chist aici şi mi l-am frecat până s-a învineţit, şi aşa m-a scos la 
infirmerie, că altfel nu mă scotea. Şi mi-a spus sanitarul acolo: „N-am niciun fel de 
anestezic. Rezişti? Facem operaţia! ?”. „Da, domnule, gata! Faceţi!” Omul mi-a 
făcut-o cum trebuia. S-a crucit. Cu un bisturiu, cu un briceag mi-a făcut operaţia. Eu, 
din întâmplare, aveam un ciob de oglindă în buzunar şi el când s-a întors... m-am uitat 
aicea. El pusese un tampon de vată, da’ ăla s-a îmbibat de sânge şi am avut impresia că 
e o gaură aicea. Şi aşa de tare m-am speriat atunci, că după aceea, la câteva zile, mi-a 
dat drumul şi n-am mai fost pe la infirmerie. 


În ce perioadă aţi stat la Gherla ? 

Între *54 şi '55. Atunci n-am ieşit o zi din cameră. Într-adevăr, era o cameră foarte 
mare şi eram foarte mulţi acolo în cameră, dar n-am ieşit niciodată afară la aer. Faţă de 
cum era la Târgşor, când stăteam afară de dimineaţa până seara... aveam şi bazin de înot 
acolo, mic... Şi la Gherla mâncarea era numa” ca să nu mori, să te ţii pe picioare. 


Gardienii cum erau ? 

Nu aveau treabă cu noi în perioada aia. Dar, pe tot parcursul detenţiei de 7 ani, acolo 
am reuşit să primesc un arest sever. Era într-o duminică, era celebrul Goiciu?, directoru' 
de la Gherla. Şi ne suisem pă geam, că era un meci de handbal care se vedea de la 
fereastră, se vedea la distanţă mare de tot, dar dacă aveam microb de sport... nu mai 
conta. Şi pac! A deschis uşa: „Tu! Tu! Tu! 5 zile arest sever!”. 


Când aţi fost eliberat ? 

Trebuia să mă eliberez pe 19 mai şi m-a eliberat pe 31 mai. Da’ când am avut operaţia 
asta de care v-am spus, atuncea m-am supărat, că ştiam ceva că mi s-â redus pedeapsa. 
Aflasem că cineva care a fost la Capu’ Midia, tot arestat, şi care fusese cu tatăl meu 
deţinut acolo a aflat că mi s-a redus condamnarea. Dar cine a făcut recursul nu ştiu! 
Probabil că s-a făcut din oficiu. Mie nu mi s-a spus nimic. Afară de procesul care s-a 
făcut la Constanţa, n-am mai ştiut nimic... Ei au dat condamnarea, ei au făcut recursu’ 
şi mi s-a redus pedeapsa de la 10 la 7 ani. Şi am stat 7 ani şi 10 zile. 


Cum ați resimţit momentul eliberării ? 

Cu o seară înainte de a mă elibera m-am plimbat cu cineva prin cameră... aşa, la 
extenuare. Şi nu uit niciodată treaba asta! Am zis: „Măi, ce-ar fi dacă mâine ar veni 
să-mi spună să ies afară ? ”. Ne-am culcat şi dimineaţa la ora 6 s-a auzit: tranc! Zăvorul. 
Şi la uşă: „Dogaru, ia-ţi pătura şi cearşaful şi ieşi afară ! ”. Am ieşit afară, l-am întrebat 
pe adjutant dacă ştie ceva. A întrebat: „Ce condamnare ai?”. Eu am spus: „10 ani”. 
„Probabil că te trimite de aicea la Aiud sau în altă parte, că aici rămân numai ăştia cu 
condamnări mici.” M-a dus la magazie, mi-au pus în faţă valiza aia de lemn, de recrut, 
şi a spus să facă inventarul. A făcut ăla inventaru’ la ce era în valiză... de 7 ani. Nu era 
lipsă nimic. M-am dezbrăcat de hainele alea, m-am îmbrăcat cu hainele mele, care erau 
deja terminate, şi m-am dus la grefă. Acolo m-au întrebat dacă am bani. Da’ de unde să 
ştiu eu dacă am bani sau n-am bani? Ce, mi-a dat cineva vreun cec sau mai ştiu eu ce? 
Mi-au căutat ei acolo o fişă şi mi-au scos de acolo: aveam 600 de lei... bani frumuşei. 
Nu prea mulţi, da’ bani frumuşei. Da’ n-am beneficiat de banii ăia. Mi-a dat cecul şi o 


9. A se vedea nota 10, la p. 147. 

foaie de drum. Şi până când am ieşit pe poartă nu eram convins că plec acasă. Da' 
atuncea mi-am dat seama şi mi-am făcut şi eu o plăcere şi i-am spus miliţianului: „Îmi 
spui unde mergem, dar nu mergi lângă mine ; te duci pe trotuarul celălalt, şi eu merg pe 
ăstalalt...”. 

Dar cea mai urâtă treabă a fost în tren. M-am simţit aşa de prost... Deşi aveam bilet 
cu loc, mi-a fost ruşine să intru în compartiment. Mă simţeam prost faţă de cei care erau 
înăuntru. Erau două doamne acolo şi doi ofiţeraşi tineri, şi mi-a fost ruşine şi am stat pe 
valiză afară, pe culoar, până când mi-au spus ăia să intru în compartiment. Şi băieţii ăia 
tineri tot îşi dădeau coate. Până la urmă au plecat din vagon, nu ştiu, cred că s-au dus la 
vagonul-restaurant şi am rămas acolo cu doamnele. Şi ele şi-au dat seama de unde vin, 
cred că se vedea pe faţa mea, că eu cât am stat la Gherla nu am ieşit afară la lumina 
soarelui. Arătam... ca varul la faţă. Se cunoaşte când ieşi de acolo din închisoare. 


Familia dumneavoastră a avut de suferit ca urmare a condamnării dumneavoastră ? 

Taică-miu! a fost şi el închis. A fost ofiţer în armată şi, pentru că a fost rănit, nu s-a 
mai întors pe front, şi până în '45 a rămas tot ofiţer în armata română. Şi l-au luat la 
biroul de informaţii al armatei, şi când au venit comuniştii au spus: „Cum, domnule, cu 
ăia ai putut să lucrezi şi cu noi nu poţi ?”. Ca norocul că a reuşit să trăiască. Am avut şi 
o soră care şi-a făcut facultatea la Cluj în perioada respectivă. Dar mama, ca să poată 
să-şi întreţină copiii, a simulat un divorţ de tata. Ea a şi venit de două ori la mine, cât 
eram la Galaţi, dar de suferit n-a avut după aceea. 

La ora actuală aveţi resentimente faţă de ceea ce s-a întâmplat ? 

Nu, nu. E târziu, e târziu! Bine cel puţin că încă mai sunt în viaţă. Acolo, la Târgşor, 
au fost unii care au stat nu din '48 ca mine, ci au stat din '40. Şi erau toţi copii ca şi noi, 
şi au stat pentru ce-au crezut ei. Au fost acuzaţi că au atentat împotriva lui Antonescu, 
iar comuniştii i-au găsit buni să stea în continuare. Şi erau nişte copii... Şi au rămas toţi 
cu figuri de copii după ani şi ani de zile. Şi nu ştiu dacă au reuşit să mai iasă afară.... 
Şi pentru ce să am resentimente ? Cui să-i port pică? Cui să-i port? S-ar putea multe 
discuta, dar asta rămâne în conştiinţa fiecăruia. 


Vă mulțumesc. 


10. Dumitru Dogaru, născut la 12 septembrie 1904 în Frumuşiţa, Galaţi. A fost arestat la 1 de- 
cembrie 1951 şi internat administrativ pentru 60 de luni. A executat pedeapsa în închisoarea 
Capul Midia. A fost eliberat la 11 iulie 1953. Informatii din fişele matricole penale din AANP. 


Grigore Iorgulescu 


S-a născut la 22 ianuarie 1928 în Brăila. Naţionalitatea : română. Religia : ortodoxă. 
Studii : liceale. A fost arestat la 18 mai 1948 şi condamnat la 15 ani de închisoare. A 
executat pedeapsa în închisorile Jilava, Galaţi, Constanţa, Tulcea, Târgşor, Gherla, 
Aiud, Valea Nistrului, Stoeneşti, Strâmba, Periprava şi Luciu-Giurgeni. A fost eliberat la 
14 mai 1963. La data interviului locuia în Tulcea. Interviu realizat de Adrian Sandu la 
5 iunie 2007. Transcrierea şi tehnoredactarea interviului - Adrian Sandu. Editarea - 
Adrian Sandu, Cosmin Budeancă. Interviul se află în AIO-IICCR, având cotele 160, 161. 


Spuneţi-mi pentru început câte ceva despre familia dumneavoastră. 

Tatăl meu, Gheorghe Iorgulescu, făcuse o faptă de vitejie în Primul Război Mondial 
(printre multe altele, luase prizonier un german care trecuse Siretul) şi a fost decorat cu 
Virtutea Militară de Război şi împroprietărit cu 10 hectare de pământ în comuna 
Mahmudia. Era obligativitatea ca cei care primeau teren să se mute la locul respectiv şi, 
ca urmare a acestui fapt, în 1933-'34 familia s-a mutat la Mahmudia, aici în judeţul 
Tulcea. Şi-aici am făcut noi copiii şcoala primară. 

De-aici, în 1939, eu am ajuns la liceu la Tulcea, unde am stat până la terminare. Deci 
am făcut 8 ani de liceu. Aici am luat cunoştinţă şi cu Frăția de Cruce... 

Cum aţi perceput instalarea regimului comunist ? 

Bine, noi n-am avut posibilitatea să vedem venirea comuniştilor. A venit atunci, în 
primul rând, ocupaţia sovietică, şi am văzut venirea trupelor sovietice aici în Tulcea şi 
ce s-a întâmplat acolo, distrugerile şi uciderile... În sfârşit, oameni care au fost omorâţi 
pe stradă, jafurile care se făceau de către Armata Roşie, care n-avea niciun control. Se 
făcuse atunci şi un schimb extraordinar de bani şi o rublă valora 100 de lei. Atuncea 
făceai ce vroiai. 


Colegii dumneavoastră ce spuneau ? 

Trebuie să nu uiţi că nu era, propriu-zis, o stare nouă. Încă eram sub regimul vechi, 
se organizaseră partide, erau alegerile din 1946, toate celelalte, deci noi atunci am 
participat într-un fel la viaţa politică. Deşi elevi, ţi-am spus că intrasem deja în Frăţiile 
de Cruce, dar asta era o activitate interzisă, dar de care nu făcea nimenea caz. Dar era 
şi posibilitatea să activezi în cadrul Tineretului Naţional Țărănesc, pe unde de altfel ne 
mai duceam şi noi, mai stăteam de vorbă. Între timp apăruseră şi Tineretul Progresist, 
mă rog, se organizase şi Partidul Comunist, Uniunea Tineretului Comunist... Dar, altfel, 
de la bun început a fost o stare de împotrivire. 

Aveaţi cumva printre cunoştinţele dumneavoastră persoane care s-au apropiat de 
noile structuri de putere ? 

Păi au fost unii care s-au încadrat de la început în chestia asta, chiar din lumea 
elevilor vorbesc, a Tineretului Progresist, dar toate astea s-au întâmplat după plecarea 
Regelui, după 1947. De exemplu, în 1947 veniseră să ne treacă pe toţi la Tineretul 
Progresist. S-a făcut o înscriere din asta în masă, cu liceul de băieţi, cu liceul de fete, şi 
noi am făcut un scandal extraordinar atunci. Am avut nişte şedinţe din astea foarte 
furtunoase în care ne-am opus profesorilor care încercau să ne racoleze. În sfârşit, au 
fost nişte tulburări din ăstea foarte mari. Între timp şi comuniştii îşi făcuseră tineretu' 
ăsta bolşevic, cu nişte trupe de comando, ieşeau seara şi, dacă te prindeau, te băteau. 
Trebuia să te fereşti. Erau nişte învălmăşeli din ăstea, numeroase şi foarte vehemente. 

În 1947, deşi am fost bolnav, mi-am dat bacalaureatul şi am intrat la facultate să fac 
filosofie, să fac litere, da” n-am mai apucat să-mi urmez facultatea, pentru că în 18 mai 
"48, fiind în Bucureşti, am fost arestat. 


Descrieţi puţin momentul arestării. 

Domnule, cum s-a întâmplat? Fiind în cadrul activităţii acesteia pe care o începusem 
deja în Frăția de Cruce, fusesem convocat pentru o întâlnire la Bucureşti chiar în 15-16 
mai. M-am dus dimineaţa, când a ajuns trenul în Bucureşti m-am întâlnit cu cel care era 
ajutorul şefului de Frăţie de Cruce, Vasile Pătraşcu! se numea (după ce a făcut puşcărie, 
a fost preot la Jilava, şi nu de mult a murit), şi trebuia la ora 10 să ne întâlnim la biserica 
Domnița Bălaşa. M-am dus acolo, el n-a venit, nu m-am întâlnit cu el. N-au funcţionat 
atunci activităţile ăstea, care probabil mai târziu au funcţionat, prin care să se anunţe 
„vezi, domnule, că au început arestările”. 

Pe data de 18, nereuşind să iau legătura cu nimenea, m-am dus într-o casă din asta, 
de pe strada Principatelor Unite, parcă, unde mai fusesem, dar unde aveam consemn să 
nu mă duc. Totuşi am făcut imprudenţa şi m-am dus în casa aceea şi, când am sosit 
acolo... pac. Acolo stăteau doi din şefii noştri din Bucureşti, care fusese arestaţi în 
noaptea de 15, şi rămăsese un post fix de Siguranţă acolo. Asta e o chestie la mintea 
cocoşului. Se ştie că, dacă arestezi pe cineva, aştepţi să mai vină şi cine trebuie să vină 
acolo. Nu? Şi nu numai eu am fost, că au luat mai mulţi. 

Ghinionul meu a fost că n-am fost atent, pentru că mai erau doi studenţi care 
trecuseră pe stradă - şi pe care din vedere îi cunoşteam, că erau de la Matei Basarab. Şi 
n-am fost atent că ei au bătut acolo, au intrat şi bineînţeles că i-au luat imediat. Dacă aş 
fi observat că ăia doi au intrat acolo, aş fi stat să văd ce s-a întâmplat. Până când să ajung 
să intru şi eu, ei dăduseră telefon la Interne şi-a venit jeep-u’ (sic ! ). Jeep-u' era o maşină 
pe care dacă o vedeam mi-aş fi dat seama că se întâmplă ceva acolo, dar n-am văzut-o. 
Am intrat şi eu înăuntru, în timpul ăsta a venit maşina. Dacă aş fi fost pe stradă în 
continuare şi m-aş mai fi plimbat, vedeam că vine jeep-u' şi îi ia de acolo, îmi dădeam 
seama ce s-a întâmplat... Ei, în sfârşit, a fost un concurs de împrejurări profund 
nefavorabile şi pentru care am plătit. 

Şi care cum venea acolo, indiferent cine era, era luat, dus imediat la Ministerul de 
Interne, şi după aceea... cum aveai norocul. Erau câte unii care aveau o treabă pe acolo 


1. A se vedea nota 16, la p. 165. 

şi au stat 15 ani, ca mine, alţii, după o lună-două-trei, s-a văzut că n-aveau nicio legătură 
şi li s-a dat drumul. 

Şi chestia a fost că acolo au găsit toată arhiva lor. Din cauza asta au fost foarte mulţi 
arestaţi. Şi mulţi ziceau : „Stai, domnule, cum de-a căzut ăsta ? ” Păi dacă totul era scris 
pe hârtie ! Scria clar : în Tulcea sunt atâţia, cum sunt organizaţi... în sfârşit. Nici nu s-au 
ostenit prea mult... I-au luat foarte bine şi frumos şi nici n-aveai ce să mai ascunzi. 

Pe dumneavoastră unde v-au dus, la Ministerul de Interne ? 

Da, la Ministerul de Interne. Acolo era o avalanşă de arestări. Era foarte multă lume 
arestată, că la un moment dat chiar ei spuneau: „Gata, domnule, ajunge cât s-au 
arestat ! ”. Adică nici ei nu-şi dădeau seama de proporţiile Mişcării şi de extinderea pe 
care o avea toată treaba asta. Pentru că, după ce veniseră ăia din Germania, au făcut un 
aşa-numit pact între Partidul Comunist şi Mişcarea Legionară?. Vică Negulescu” a fost 
unul dintre cei care trataseră cu ei. Şi din acest pact nouă ni s-a transmis că Partidul 
Comunist este de acord cu o activitate moderată din partea Mişcării Legionare, lucru pe 
care după aceea ei nu l-au mai admis. Bineînţeles că noi nu ştiam ce s-a discutat la 
nivelul ăsta, dar au mai fost nişte cetăţeni, cu care nu mai ştiu ce s-a întâmplat, pe unde 
mai sunt, dar se pare că ăia fuseseră legătura, informatorii care făcuseră legăturile venind 
aicea de afară. Că erau nişte treburi aranjate cu Nicolschi, cu comandanții Securităţii... 


Spuneţi-mi, vă rog, cât timp a durat ancheta ? 

Domnule, la Ministerul de Interne am stat în mai şi în iunie. Acolo era un sistem de 
celule, şi într-una din celulele ăstea, care avea numărul 1, am stat aproximativ două sau 
trei săptămâni, nu mai rețin exact. După aceea ne-au mutat tot acolo în subsol, în nişte 
camere mari, de comun, în care eram 30-40 de inşi. Eu eram în aşa-numita cameră 
41-42. Între timp, pentru că nu mai putea să încapă lumea acolo, într-o zi, m-a luat şi 
m-a trimes împreună cu alţii la Jilava. 


Ce vă întrebau la anchetă ? 

Domnule, ancheta era legată de obiectivul respectiv. Deci, cum ţi-am spus, ei aveau 
foarte multă lume arestată şi, la un moment dat, se făceau nişte confruntări, dacă era 
cazul. La Galaţi şi aicea au început să facă o anchetă, şi toată lumea cu aceeaşi chestie : 
„N-ai spus acolo, lasă că ai să spui aicia şi laptele pe care l-ai supt...” şi chestii din 
ăstea. Au luat nişte declaraţii, i-au arestat şi pe cei care erau de arestat din Tulcea, şi cu 
asta s-au oprit. După aceea, a început aici acţiunea mare, cu partizanii din Pădurea 
Babadagului, care a creat cu totul alte probleme, mult mai importante şi mult mai 
presante pentru ei. Oameni înarmaţi începuseră să tragă, să se omoare... Şi noi am fost 
lăsaţi în plan secund. În decembrie '47, cei din lotul de la Tulcea, din care ar fi trebuit 


2. Este vorba de înţelegerea de neagresiune dintre comunişti şi legionari negociată în decembrie 
1945, dar care nu a fost respectată de către părţi. 

3. Valeriu „Vică” Negulescu (1905-1958), născut la 15 aprilie 1905 în Bucureşti. Avocat. A fost 
arestat la 14 mai 1948 şi condamnat la muncă silnică pe viaţă. A executat pedeapsa în 
închisorile Aiud şi Jilava. A fost judecat a doua oară în 1957, în cel de-al doilea proces al 
„reeducărilor” (deşi nu avea nicio legătură cu ele), şi a fost condamnat la moarte, pedeapsă 
comutată ulterior în muncă silnică pe viaţă. A decedat în închisoarea Jilava la 19 mai 1959. 
Alin Mureşan, op. cit., pp. 100-102; fişa matricolă penală din AANP. 

să fac şi eu parte, dar n-am făcut, au fost luaţi şi duşi la Constanţa. Între timp se 
arondaseră şi se ştia că Tulcea aparţinea de Constanţa. Şi i-a judecat şi i-a condamnat. 


Aşadar, după anchetă v-au dus la Jilava... 

La Jilava am stat câtăva vreme, da’ nu mult, vreo săptămână sau două, aşa. deci până 
prin iunie. Se făcuse deja 11 iunie, deci după naţionalizare, nu mai ţiu minte exact, când 
m-a luat de la Jilava şi m-a adus împreună cu un coleg la Galaţi, pentru că ei credeau că 
în noua organizare administrativă care urmează să se facă Tulcea ar fi trebuit să aparţină 
de Galaţi. Eee, dar când s-a făcut noua împărţire, Tulcea a fost repartizată la Constanţa. 
Şi-am stat acolo, la celebra închisoare din Galaţi, eu şi acest fost coleg de-al meu, până 
în martie 1949. Atunci director era Goiciuf, la începutul său de celebritate... Încă nu 
erau militarizaţi, cum au fost mai târziu. 

În martie, după ce s-a dezgheţat Dunărea ş-a putut să circule vaporul, a venit cineva 
şi ne-a luat pe noi doi şi ne-a adus la Tulcea. Aicea era de actualitate chestia cu 
partizanii, deci probleme mult mai importante, aşa că ne-au lăsat repede. Iar în aprilie 
ne-a dus la Securitatea din Constanţa, unde am stat... până prin iunie, aşa ceva. 


Dar dumneavoastră când aţi avut procesul ? 

Eu am avut procesul abia în iunie” 49. Aveam deja un an şi ceva de închisoare... Între 
timp, colegului meu i-au dat drumul, pentru că nu-i găsiseră nimica, dar pe mine m-au 
reţinut în continuare. Şi mi se pare că doar o singură dată dacă m-au mai scos la anchetă. 
„Cred că nici nu aveau vreun interes ca să mă apuc eu să vorbesc cine ştie ce şi să fie ei 
nevoiţi să mai caute după cineva. Au rămas chestiile aşa, mai ales că interveniseră alte 
probleme acolo la Constanţa, cu un lot care a încercat să treacă frontiera, care plecase 
cu un vas... după aceea a fost încercarea de plecare a bricului „Mircea”. Mai erau şi 
partizanii din Pădurea Babadagului, şi tot alergau să-i prindă pe ăştia. Şi premiile pe care 
le lua Securitatea de pe urma lor erau mult mai mari decât ceea ce ar fi luat de pe urma 
noastră. Aşa că în iunie '49 a avut loc procesul, şi m-a judecat doar pe mine. 


Sub ce acuzaţie ? 

Sub acuzaţia de „crimă de uneltire împotriva ordinii sociale”, articolul 209, partea 
a III-a. Şi m-au condamnat la 15 ani temniţă grea. De recurs nu s-a mai pomenit nimic, 
deşi lotul care fusese judecat înainte, în decembrie, a avut drept la recurs şi au primit o 
micşorare a pedepselor. Deci, cel care fuseseră (sic!) şef de lot, Radu Constandache5, 
a fost condamnat la 15 ani, era cel mai bătrân dintre ei, iar la recurs i s-a redus pedeapsa 
la 10 ani. Şi la fratele meuf, care fusese şi el condamnat şi primise 10 ani, i-au rămas după 
recurs 8, altul care a avut 12 ani a rămas tot cu 8... În sfârşit, s-au făcut nişte reduceri 
din ăstea, la lotul propriu-zis. E drept că, de exemplu, Radu Constandache, săracu', 


4. A se vedea nota 10, la p. 147. 

5. Radu Constandache, născut la 4 noiembrie 1918 în Mahmudia, Tulcea. A fost arestat la 20 mai 
1948 şi condamnat la 15 ani muncă silnică, pedeapsă redusă ulterior la 10 ani. A executat 
pedeapsa în închisorile Făgăraş, Târgu Ocna, Jilava, Aiud şi Culmea. La 17 mai 1958 a primit 
o pedeapsă administrativă de 48 de luni pe care a executat-o la Culmea şi Periprava. A fost 
eliberat la 16 mai 1962. Informaţii din fişele matricole penale din AANP. 

6. Constantin Iorgulescu, născut la25 martie 1929 în Brăila. A fost arestat la 2 mai 1948 şi con- 
damnat la 10 ani închisoare corecțională, pedeapsă redusă ulterior la 8 ani. A executat pedeapsa 
în închisorile Jilava, Aiud şi Poarta Albă. Informaţii din fişele matricole penale din AANP. 

după ce a terminat pedeapsa de 10 ani, fiind la Aiud, l-au luat şi l-au trimes la Periprava, 
unde i-au mai dat administrativ 5 ani, şi s-a eliberat cu câteva zile înaintea mea, deci a 
făcut şi el aproape tot 15 ani. Pentru că între timp venise şi pedeapsa asta administrativă. 
Eu am avut norocul, ca să spun aşa, că, în momentul în care am terminat cei 15 ani, am 
nimerit într-un moment din ăsta de dezgheţare, nu ştiu cum să spun, că a venit avizul de 
aici de la Securitate şi mi-au dat drumul imediat. 


De la proces unde aţi fost dus prima dată ? 

Domnule, am fost judecat la Constanţa şi-am rămas la închisoarea militară până în 
decembrie 1949. Între timp veniseră însă loturile de partizani, care le creaseră destule 
probleme lor, acolo la Constanţa, cu evadări, cu chestii din astea, şi n-am mai fost eu în 
centrul atenţiei, ca să spun aşa. Bine, că nu eram scăpat de sub observaţie, dar nu eram 
piesa cea mai grea. 

Apoi, din Constanţa... eu spunând că sunt elev, deşi aveam aproape 22 de ani, m-a 
luat şi am ajuns în triajul de la Jilava, unde am stat aproape o lună de zile. Mi-aduc 
aminte că la Jilava am fost în perioada Crăciunului, şi-atuncea erau festivități din astea, 
ca în închisoare, aşa... De-abia atunci începuse chestia cu Piteştiul, că pe 6 decembrie 
a fost marea bătaie de la Piteşti, cu care a început ei scandalul de acolo. Şi, cu toate 
măsurile care se luaseră, ceva-ceva tot transpirase. Stând acolo de vorbă cu unv’, cu 
altul, cineva de la Jilava mi-a spus: „Măi, fii atent că se aude aşa şi pe dincolo...”, în 
legătură cu „reeducările” şi cu astea. Bineînţeles că nu se ştia că „reeducarea” era să te 
rupă, să te schilodească. 

Apoi, când s-a făcut duba pentru Târgşor, ne-a suit în dubă şi ne-a dus. Acolo am 
găsit o situaţie care... să zicem, era una specială: Târgşorul era o închisoare făcută 
special pentru elevi. 


Vă mai amintiţi data când ați ajuns acolo ? 

Domnule, am ajuns la Târgşor exact înainte de Anul Nou 1949. Şi acolo era o 
atmosferă... în sfârşit, un început de reeducare, da’ cu totul altceva, nu era ca la Piteşti, 
în sfârşit... Dar, oricum, când am ajuns la Târgşor bănuiam deja ceva, o chestiune vagă, 
dar care mi s-a limpezit, într-un fel, dup-aia. 


Cum a fost perioada de la Târgşor ? 

Deci, cum să spun eu? Era o acţiune de reeducare şi aicea la Târgşor, unde era un 
moşneguţ” care citea nu ştiu ce pe acolo, din istoria partidului, din bazele leninismului 
sau din Steaguri pe tunuri, sau nu ştiu cum îi spunea la cartea aia a lui Makarenko. 

În vara lui '50, la Târgșor a venit Radu Ciuceanuf. Era un tip năuc pur şi simplu. 
Mi-aduc aminte că era îmbrăcat cu nişte bocanci din ăştia de alpinist şi, cum e curtea aia 


7. Probabil este vorba de Ion Antonescu, poreclit de elevi „moş Cozonac”. Gheorghe Andreica, 
Târgşorul Nou. Închisoarea minorilor : 1948-1950, Editura Printeuro, Ploieşti, 2000, 
pp. 23-28. 

8. Radu Ciuceanu, născut la 16 aprilie 1928 în Gai, Arad. A fost arestat la 18 septembrie 1948 
şi condamnat la 15 ani temniţă grea. A executat pedeapsa în închisorile Craiova, Piteşti, Jilava, 
Târgşor, Gherla, Dej, Jilava, Văcăreşti şi Poarta Albă. A fost eliberat la 18 septembrie 1963. 
Cicerone Ioniţoiu, Victimele terorii comuniste. Dicţionar. C, p. 152 ; http : //www.totalitarism.ro/ 
pagini/membri. html, accesat la 22 noiembrie 2008 ; fişa matricolă penală din AANP. Potrivit 
lui Alin Mureşan, ar fi sosit la Târgşor în februarie 1950. Alin Mureşan, op. cit., p. 52. 

acolo, un parc cu nişte copaci, în sfârşit, umbla tot timpul cu capul pe sus aşa... Şi, la 
un moment dat, după ce venise de vreo lună de zile, cred, ne cunoşteam din vedere din 
curte de-acolo, da’ nu era în relaţii, a venit la mine şi mi-a spus în mare despre ceea ce 
se întâmplă la Piteşti. Ciuceanu, care avea atuncea 15 ani de pedeapsă, a venit şi mi-a 
spus, deşi era foarte speriat şi foarte timorat: „Uite, asta este ceea ce se întâmplă la 
Piteşti”. Deci nu era reeducarea care se făcea la Târgşor. Bineînţeles că din ceea ce mi-a 
spus el... am înţeles, n-am înţeles... da’ întrebarea era : ce facem ? Şi iniţial mă gândeam 
să mai vorbim cu doi-trei inşi din ăştia care erau şefii de lot dintre noi, da’ n-am vorbit. 
Deci n-am luat nicio măsură să facem ceva, n-am organizat nimic. Dar dacă am fi 
organizat ceva ar fi fost un dezastru. De ce spun chestia asta? După aceea a fost o 
evadare de acolo de la Târgşor?”, cu scandal mare, şi în decembrie s-a desfiinţat peni- 
tenciarul şi ne-a luat pe cei care aveau pedepse mai mari şi ne-a dus la Gherla. 


Ce puteți să-mi spuneţi despre detenţia de la Gherla ? 

La Gherla, eu am nimerit într-o cameră cu Radu Ciuceanu şi, după aceea, am stat 
mai multe zile cu el. Acolo a intrat un student, care a luat conducerea camerei, a pus 
nişte chestii, că trebuia să stăm într-o poziţie fixă, în capul oaselor, să nu te mişti... mă 
rog. Erau două priciuri: un prici aşa şi unul vizavi. Eu eram pe priciu' de aicea, Radu 
Ciuceanu era pe celălalt. De ce îţi spun chestia asta? De Radu Ciuceanu ai auzit, nu? 
A scos şi el vreo două-trei cărţi... Mai demult, după '90, ne-am întâlnit pe-aici în Tulcea 
şi ne-am dat seama cât de speriaţi eram amândoi. Adică la Gherla exista posibilitatea la 
care se gândise şi el, ca eu să spun că el mi-a spus mie de chestia asta cu „reeducarea” 
de la Piteşti, ş-atuncea asta ar fi însemnat moartea lui, că, efectiv, ăştia nu te iertau, 
ziceau că le-ai trădat acţiunea. Sau, dacă spunea el că mi-a spus, şi pentru că eu nu m-am 
dus să spun că el mi-a spus, trebuia să fie moartea mea. Întâmplarea a făcut că nici eu 
şi nici el n-am spus nimic despre discuţia noastră, care am avut-o la Târgşor. 


La Gherla cât aţi stat ? 

Păi în decembrie 1950 ne-a adus la Gherla şi-am stat acolo până prin martie-aprilie. 
Acolo ne-a făcut trierea pentru mină. Ne-a scos din situaţia în care eram noi acolo, 
băgaţi în „reeducări” din alea, şi ne-a lăsat în pace, ca să spun aşa. Dar noi îi auzeam 
pe ăia şi ne dădeam seama ce se întâmplă sus, unde pe unii, după ce îi bătea la tălpi, îi 
punea să alerge pe acolo... 

Dumneavoastră aţi avut parte de un astfel de tratament la Gherla ? 

Domnule, a fost o chestie... nu ştiu dacă dumneata ai simţit vreodată puterea lui 
Dumnezeu. Deci când am fost pe marginea prăpastiei aicea, am simţit cum a venit 
puterea lui Dumnezeu şi m-a luat de acolo. Ne-a triat pentru mină şi ne-a dus în alte 
camere. Ş-acolo eram în înghesuială, culcaţi pe jos, dar nu mai eram în vizorul 
„Teeducării”. 

Da' înainte de asta, când trebuia să înceapă noaptea, nu ne lăsa să dormim. Şi după 
ce ne-a repartizat în alte camere şi am ieşit din puterea ăstora şi ştiau că acolo nu mai au 
posibilitatea să ne mai adune pe toţi, cum eram răspândiţi printre oamenii de acolo, când 
să ne scoată din cameră, am primit câteva... 


9. În 6/7 noiembrie 1950, Ioan Lupeş şi Petre Măzăreanu au încercat să evadeze, însă doar primul 
a reuşit. A se vedea nota 10, la p. 18 şi nota 12, la p. 19. 

Vă mai amintiţi numele celor care au dat în dumneavoastră ? 

Era unv’... domnul Nichi”, un gardian. Trecea prin camere : „Băi, poate ai ceva să 
reclami, poate e cineva care nu te lasă în pace. Mă, spune-mi, mă! Să vină cineva să 
spună ! ”. Dar n-avea nimeni curajul să spună ce se întâmpla. Şi venea Ţanu Popa: 
„Lasă, domnul Nichi, că ăştia sunt nişte bandiți ! ”. Aşa şi pe dincolo. Dar probabil nu 
era o chestiune presantă pentru ei că ne mutau pe noi. Erau unii dintre ei, cum era 
Stoian!? sau altul, care fuseseră la Târgşor şi care avea nişte duşmănii din astea, dar n-au 
mai avut puterea... Ei, şi când am plecat de acolo, a pus ăla mâna pe un picior de pat, 
de prici, şi mi-a dat vreo câteva. Erau vreo trei sau patru inşi acolo pe care ne băgase în 
ziua aia şi care am luat bătaie. Dar astea nici nu se pun la socoteală... 

Deci am plecat de acolo de la Gherla bătut, dar nu eram numai eu în situaţia asta. Dar 
toate chestiile ăstea, dacă le spui, altfel le înţeleg eu, şi altfel trebuie să le înţelegi 
dumneata când ţi le povestesc eu. De asta spun: domnule, ne-a dus Dumnezeu pe 
marginea prăpăstiei, ne-a arătat-o : „Uite ce vi se poate întâmpla...” şi de acolo ne-a luat 
şi ne-a dus în altă parte. 


Cât a mai durat până v-au dus la mină ? 


Păi a mai durat, că am stat izolaţi o bucăţică de vreme, până prin martie sau nu mai 
ştiu când, şi, dacă au văzut ăia că nu ne mai ia la lucru nicăieri, ne-a scos la lucru în 
fabrică. Acolo era o stare de mizerie extraordinară. Nu-ţi dădeai seama ce se întâmplă. 
Acolo era un cizmar de aici din Tulcea, Razim!?, cu care mă întâlnisem şi la Tulcea când 
l-a arestat şi care, fiind cizmar, a ajuns de lucra acolo în Gherla la atelier. El m-a văzut 
că am venit şi, auzind că sunt acolo, s-a gândit să-mi trimeată nişte pâine. Ei fiind 
meseriaşi făceau rost de pâine, de coji, în sfârşit... 

Şi, la un moment dat, mi-aduc aminte că, printr-un cetăţean care lucra acolo la ei la 
cizmărie, mi-a trimes nişte pâine. Hakensen!“ se numea, era din lotul ăstora de pe la 
Arsenescu!5. Da’ eu i-am spus: „Băi nene, du-te şi du-o înapoi! Nu-mi trebuie, am de 
ajuns şi nu-mi trebuie ! ”. Îmi dădeam seama că era o chestie aicea: dacă îţi dădea o 
coajă de pâine, era considerat ajutor legionar şi era o nenorocire, te omora. Şi pe el, şi 
pe mine, dacă nu spuneam... Apoi a venit chestia asta cu plecarea la mină şi Hakensen 
ăsta a fost cu mine la mină acolo. 


Dar la ce mină aţi fost dus ? 


10. Nichi Dănilă, gardian la Gherla în perioada „reeducărilor”. A participat şi el la baterea mai 
multor deţinuţi, printre care a lui Ion Tâmpa, decedat din cauza torturilor. Doina Jela, op. cit., 
p. 93; ***Memorialul ororii..., p. 772. 

11. A se vedea nota 16, la p. 20. 

12. A se vedea nota 13, la p. 19. 

13. loan Razim, născut la 2 august 1913 în Beştepe, Tulcea. A fost arestat la 20 aprilie 1949 şi 
condamnat la 7 ani închisoare corecțională. A executat pedeapsa în închisorile Aiud şi 
Constanţa. A fost eliberat la 17 aprilie 1956 cu domiciliu obligatoriu la Răchitoasa. Informaţii 
din fişa matricolă penală din AANP. 

14. Gheorghe Hachenselner, născut la 21 martie 1906 în Câmpulung Muscel, Argeş. A fost arestat 
la 27 martie 1949 şi condamnat la 15 ani muncă silnică, pedeapsă mărită ulterior la 16 ani 
muncă silnică. A executat pedeapsa în închisorile Aiud, Piteşti, Nistru şi Jilava. A fost eliberat 
la 14 aprilie 1964. Informaţii din fişele matricole penale din AANP. 

15. A se vedea nota 8, la p. 162. 

La Valea Nistrului. În lotul ăsta era şi Ciuceanu, dar după o săptămână şi ceva, fiind 
găsit cu ceva infiltraţii la plămâni, l-au adus înapoi la Gherla, şi aicea a avut iar de tras, 
dar nu în legătură cu mine... În sfârşit. 

Şi cât aţi stat acolo ? 

Păi am stat până în '54. Domnule, da’ să vă spun de condiţiile de acolo. Au fost bune, 
eu le-aş spune bune. Adică, domnule, ce se întâmplă? Sunt mine şi mine. Asta era o mină 
bună, cu intrarea printr-o galerie de coastă. Era o atmosferă ca şi aici în casă, nu era 
căldură ca la Baia Sprie, să stai în pielea goală, nu erau 10-12 orizonturi sub pământ. Era 
ca o galerie de coastă, care era aerisită, şi exploatarea se făcea în sus, spre munte. Noi, 
după ce am intrat în mină, primii doi-trei ani de zile am început să săpăm puţul, şi nu mai 
ţin minte precis, da’ în orice caz s-a ajuns la orizontul 1, dacă nu cumva începuse şi la 
orizontul 2. Deci nu ştiu ce s-a mai întâmplat după ce ne-a scos pe noi şi până unde o fi 
la ora actuală... Am mai fost la Valea Nistrului după '90, cu ocazia unei excursii care s-a 
făcut, dar n-am putut să intrăm să vedem. În orice caz, unde fusese colonia, barăcile în care 
stătusem noi, erau civili acolo. În orice caz, şi aicea la mină au fost mai multe perioade. 


Cum era regimul alimentar la mină ? 

La început a fost o perioadă când eram noi şi flămânzi. Dă-ţi seama, aicea la mină 
aveam raţia minerului, care însemna un kilogram de pâine şi toate celelalte. Şi vreo 
doi-trei ani de zile magaziile milițienilor cu magazia deţinuţilor au fost comune. După 
aceea a venit ordin şi le-au despărţit. Deci era magazia lor : intra, de exemplu, miliţianul 
şi lua. Avea de luat 10 sau 12 kilograme de carne şi lua carnea pe care o vrea de acolo, 
Sau uleiul, sau zahărul, sau mai ştiu eu ce... şi ducea la popota lor. 

Aveam sală de mese, aveam nişte condiţii, în sfârşit. Aveam paturi în care să dormim 
şi toate celelalte. La un moment dat începuse să ne dea şi o leafă, numa! că de acolo ne 
luau ei partea cea mai mare. Dar, totuşi, ceva-ceva ne mai dădea şi nouă, nişte cartele, 
din care ce puteai să cumperi ? Puteai să cumperi rahat, bomboane, chestii din astea. 


Vă mai amintiţi numele comandantului ? 

Primul dintre ei... nu mai ţin minte. Ioniţă, parcă. Şi după aceea a venit un ungur 
care fusese prizonier în Rusia, Maier!S îl chema, parcă, şi, din câte se spunea, găsise aici 
între deţinuţi pe un alt ungur care şi ăla fusese în lagăr cu el acolo în Rusia. Şi a manevrat 
în aşa fel chestia încât până la urmă ungurul ăsta, Piter (probabil Péter - n.n.), sau cum 
se numea, a ajuns şef de mină din partea deţinuţilor. Nu s-a purtat urât acest Piter, şi 
ăstălalt la fel. Ăsta venind, a îmbunătăţit mâncarea, adică aceeaşi raţie de alimente a 
împărţit-o puţin mai altfel. 

Şi până când aţi stat la Valea Nistrului ? 

Am stat până în martie '54, da' în ianuarie a venit un ordin pentru scoaterea 
legionarilor din mină, şi atuncea ne-au scos. Venise şi iarna aceea grozavă din '54, cu 
zăpezi multe, în sfârşit... Ş-am mai stat acolo la Valea Nistrului până în martie, când 
ne-a luat şi ne-a adus la Aiud şi ne-a băgat în celular. Şi după aceea am stat acolo. 


Descrieţi puţin şi perioada de la Aiud. Cum era faţă de celelalte locuri prin care 
ați fost ? 


16. Ion Maier, comandant al coloniei Valea Nistrului între 1951 şi 1954. Andrei Muraru (coord.), 
op. cit., p. 394. 

Domnule, în Aiud, erau şi ăia într-o reorganizare. Au început să ne aşeze pe pedepse, 
iar după aceea pe profesii. Chestia asta a durat până prin preajma lu’ 23 august '54, când 
se făceau izolările. Că aşa era pe vremea aceea : în preajma sărbătorilor de 23 august, 
de 7 noiembrie!”, se luau nişte măsuri de siguranţă în închisori şi te băgau la izolare. Şi 
ştiu că atuncea pe mine m-au luat de la etajul unde eram şi m-au mutat în Zarcă într-o 
celulă cu încă cinci inşi, dintre care patru fuseseră cu mine la Valea Nistrului, iar al 
cincilea, care era tot dintre dobrogeni, fusese închis acolo la Aiud. 

Vi-i mai amintiți după nume pe cei cinci ? 

Era părintele Pâslaru! de la Roman, Aurel Pastramagiu!?, care era profesor... Mai 
erau, tot de la Valea Nistrului, Lambru Dumitru, Nicolae Seredenciuc?, care era în 
închisoare din '41, şi era Gheorghe Gulea?, ceva rubedenie cu regizorul ăsta... 


Cu Stere Gulea ? 

Da, cu Stere Gulea. Şi ăsta mai avea şi-un frate cu care fusesem la Valea Nistrului. 
Deci toţi şase am fost într-o celulă fără paturi, fără nimic. Dormeam pe jos, pe nişte 
pături. Norocul era că era vară şi încă era cald. Am stat acolo, în această izolare, până 
în preajma lu’ 7 noiembrie, când s-au făcut noi izolări şi pe noi ne-a scos de acolo, şi pe 
mine m-a trimes înapoi în celular, într-o cameră unde erau foşti elevi care veniseră de la 
Târgşor şi cu care fusesem împreună şi la mină la Valea Nistrului. Şi am stat acolo pe 
celular până când au făcut o nouă repartiție pă pedepse. Atuncea am fost repartizat pe 
etajul 3. 

Mai ştiu că la fiecare început de an se făcea inventarul, aşa cum se fac toate 
inventarele... Inventariau şi ei deţinuţii pe care îi aveau. Ş-atuncea venea de la grefă cu 
dosarele şi te întreba: „Cum te cheamă? Cum te cheamă ?”. În sfârşit. Şi când a venit 
ăla cu dosarul l-am întrebat şi eu: „Domnule, eu de ce sunt aicea la etajul 3? Eu sunt 
condamnat numai 15 ani”. La etajul 3 erau cei cu pedepse de peste 15 ani. Şi grefierul 
ăla zice: „Domnule, nu e adevărat, dumneata eşti condamnat la 30 de ani”. „Cum, 


17. A se vedea nota 3, la p. 264. 

18. Probabil pr. Nicolae Pâslaru, născut la 25 iunie 1909 în Bilca, Suceava. Preot în localitatea 
Horia, lângă Roman. A fost arestat la 15 mai 1948 şi condamnat la 15 ani muncă silnică, 
pedeapsă redusă ulterior la 12 ani muncă silnică. A executat pedeapsa în închisorile Suceava, 
Piteşti, Baia Sprie, Nistru, Aiud şi Galaţi. La 11 mai 1960 a mai primit o condamnare admi- 
nistrativă de 36 de luni. A executat pedeapsa în închisorile Jilava şi Periprava. A fost eliberat 
la 11 mai 1963. Vasile Manea, op. cit., p. 193; fişa matricolă penală din AANP. 

19. Aurel Pastramagiu, născut la 20 iunie 1922 în Galaţi. A fost arestat la 1 iulie 1949 şi 
condamnat la 12 ani închisoare corecțională. A executat pedeapsa în închisorile Baia Sprie, 
Nistru, Aiud, Jilava şi Gherla. La 27 iunie 1961 a mai primit o pedeapsă administrativă de 
72 de luni. A executat pedeapsa în închisorile Jilava, Constanţa şi Periprava. A fost eliberat la 
8 mai 1964. Informaţii din fişa matricolă penală din AANP. 

20. Nicolae Seredenciuc, născut la 22 octombrie 1916 în Negostina, Suceava. A fost arestat la 
8 august 1941 şi condamnat la muncă silnică pe viaţă, pedeapsă redusă ulterior la 25 de ani 
muncă silnică. A executat pedeapsa în închisorile Baia Sprie, Nistru, Aiud şi Jilava. A fost 
eliberat la 1 august 1964. Informaţii din fişele matricole penale din AANP. 

21. Gheorghe Gulea, născut la 15 august 1904 în Gramaticova, Grecia. A fost arestat la 24 sep- 
tembrie 1949 şi condamnat la muncă silnică pe viaţă. A executat pedeapsa în închisorile Aiud, 
Jilava şi Constanţa. A decedat în închisoarea Aiud la 21 noiembrie 1959. http : //www.scara.ro/ 
art.php ? id= scara7& &art= 15, accesat la 13 ianuarie 2008 ; fişa matricolă penală din AANP. 

domnule ? ” „Vezi că dumneata mai ai o condamnare venită de la Iaşi de 15 ani: 15 ani 
de la Constanţa, 15 ani de la Iaşi. Deci ai 30 de ani... La noi aicea eşti încarcerat 
pentru 30 de ani.” Dar eu n-am ştiut nimic, nu mă anunţase nimeni. Mi-am adus aminte 
că, atunci când eram la Valea Nistrului, în vară, venise tot aşa cineva de la grefă cu 
dosarul, s-a uitat în el şi m-a întrebat: „Cum îl cheamă pe tata? Cum o cheamă pe 
mama? ”. Cum era obiceiul acolo. Mi-a luat datele, dar nu mi-a spus că mi-a mai venit 
o condamnare de la Iaşi, ca să nu fiu pus în situaţia să fac formalităţi şi să încerc să mă 
judec în recurs. 

Deci aceasta era deja în '55. Şi i-am spus la ăsta de la grefă: „Domnule, păi să fac 
şi eu o contestaţie... Ce trebuie să fac? ”. Şi, într-adevăr, mi-a dat o hârtie şi am avut 
noroc că stăteam în celulă cu un avocat, Nicu Păun, Dumnezeu să-l ierte, că a murit, 
şi el m-a învăţat ce trebuie să fac. Şi am făcut o contestaţie la executare. Şi în ianuarie, 
februarie, nu mai ştiu exact când am făcut contestaţia, suficient că la 25 martie, deci de 
Bunavestire, că de asta ţin minte data, vin ăia şi mă ia, îmi face formele la grefă şi mă 
suie într-o dubă care mă duce la Jilava, care era închisoare de tranzit. De acolo, după 
vreo lună de zile am ajuns la Iaşi pentru rejudecare. Şi am avut o perioadă de noroc, ca 
să spun aşa, că din primăvara lui '55, câteva luni de zile cât a durat procesul ăsta cu 
judecarea contestaţiei, a fost o perioadă de destindere pe plan internaţional. Acolo, după 
atâţia ani de zile, am reuşit să iau legătura cu părinţii, să scriu o scrisoare acasă, să 
primesc un pachet... Da' n-a durat mult, că a urmat iar o perioadă de strângere a 
şurubului, că a fost chestiunea aceea care se întâmplase la Berna”, unde nişte legionari 
intraseră la ambasadă, au blocat nişte oameni, le-au luat ce aveau, au şi omorât pe un 
şofer... care numa” şofer nu era, probabil. Mulţi ani mai târziu am aflat, că atunci nu s-a 
spus, că ei au fost atuncea judecaţi şi li s-a dat o pedeapsă mică acolo în Elveţia, iar după 
aceea au ieşit. Dar şeful lor, cel care a fost cel mai mult implicat în toată treaba asta, a 
fost urmărit şi arestat în Germania, adus în ţară, judecat, condamnat la moarte şi 
executat aici, după mulţi ani%. În sfârşit, nu ştiu exact când şi ce s-a întâmplat, da’ e de 
notorietate treaba”... 


Rezultatul contestaţiei a fost unul favorabil ? 

Nu. Faţă de ceea ce aş fi vrut eu să fac, nu m-a judecat propriu-zis. Au zis: 
„Dumneata eşti condamnat o dată, sănătate şi pace bună, execuţi pedeapsa pe care o ai”. 
Adică intenţia mea, aşa cum învăţasem şi de la ceilalţi, era să obţin o judecată pe fond 
la Iaşi, în care, pe vremea aceea, nu putea să îmi dea o condamnare de 15 ani. Oricum, 
maximum până la cât aveam eu de executat până atuncea. Da’ ăştia nu aveau niciun 
interes. Şi au zis: „Nu, dom'le, judecat, gata ! ”. 


22. Nicolae A. Păun, născut la 18 mai 1912 în Buzău. A fost arestat în 1945 şi ţinut o lună în lagăr 
pentru activitate legionară. A fost rearestat la 1 decembrie 1948 şi condamnat la 15 ani muncă 
silnică. A executat pedeapsa în închisorile Aiud, Baia Sprie, Cavnic, Ploieşti şi Jilava. La 
27 noiembrie 1963 mai primeşte o pedeapsă administrativă de 36 de luni. A executat pedeapsa 
la Periprava. A fost eliberat la 9 mai 1964. Informaţii din fişa matricolă penală din AANP. 

23. A se vedea nota 46, la p. 176. 

24. Oliviu Beldeanu, născut la 16 februarie 1924 în Dej, Cluj. A fost arestat la 31 august 1958 şi 
condamnat la moarte. A fost executat în închisoarea Jilava la 18 februarie 1960. Informaţii din 
fişa matricolă penală din AANP. 

25. Pentru detalii, a se vedea Stejărel Olaru, op. cit. 

Când aţi revenit în Aiud ? 

Am stat la Iaşi până la sfârşitul lui '55 - începutul lui '56, când m-am întors la Aiud 
ş-am fost băgat exact în celula de unde fusesem luat. Aşa era obiceiul acesta, nu te. ducea 
în alta, să nu iei legătura cu alţii. Am nimerit în viaţa de izolare şi de mizerie care era 
acolo, cu toate agravantele care veniseră între timp. Se înrăutăţise situaţia... Şi am stat 
prin diferite celule în Aiud. 

Şi de acolo, după ce a fost împuşcat Popa T. Ioan% şi s-a făcut o grevă a foamei, 
ne-au mutat într-o colonie de muncă din Dobrogea. 


Detaliaţi, vă rog, momentul acesta, cu împuşcarea lui Popa ! 

Popa T. Ioan era din zona Aiudului, de la Teiuş. Îl cunoşteam de la Valea Nistrului. 
Era un om care fusese din '41 în închisoare şi care suporta foarte greu. Şi nu mai ştiu la 
care dintre etaje, la 1 sau la 2, că erau nişte birouri din astea, l-am văzut stând de vorbă 
cu Koller”. Ce-i spunea nu ştiu, că nu se putea auzi... Alții au spus că nu a mai putut 
suporta regimul de detenţie şi s-a dus la ăsta să-i raporteze că vrea să fie scos la muncă, 
pentru că el era meseriaş. 

În sfârşit... Şi după ce am intrat noi în celule, am auzit că Popa T. loan a fost 
împuşcat. Am aflat mai târziu că în momentul în care au ieşit la plimbare, când să intre 
în ţarc, acolo, el s-a dus şi s-a suit pe gardul de sârmă. Soldatul din post a pus arma la 
ochi şi a tras în el. L-a împuşcat mortal. Spun cum îmi povesteau cei care au putut să 
privească evenimentul. Şi atunci, toată lumea s-a îngrămădit la fereastră şi, cu toată 
opreliştea care era, tot au fost care au văzut, cel puţin două etaje, 2 şi 3. 


A avut repercusiuni asta în penitenciar ? 

Bineînţeles, că a început lumea să strige şi să scandeze : „A fost omorât Popa T. Ioan. 
Hooo, criminalilor ! ”. Toată lumea a strigat care ce-a vrut. Era un vacarm... nu poţi să-ţi 
imaginezi. Lăsând la o parte că unii au început să dea jos jaluzelele. Îţi dai seama, toată 
lumea era compresată (sic ! ), aşa, şi dintr-odată... Era ca la cataclism. Parcă se zguduia 
toată închisoarea asta. Bine, că nici ei n-au mai avut ce să facă. Au pus să se bată nişte 
table în curte, să nu se mai audă pe stradă, da' lumea pe stradă se oprea şi se uita. A fost 
o treabă din asta care a durat aproximativ două-trei ceasuri, până când s-a potolit lumea. 
Nu ştiu ce să spun, da’ parcă şi-acuma îmi sună în urechi atmosfera din Aiud din 
momentul ăla. 

Eu am fost după '89 în Aiud într-o vizită şi am avut posibilitatea să ne ducem să 
vizităm şi închisoarea, da’ acuma se mai schimbase, nu mai era ca pe vremea aceea, dar 
încă tot era sinistru, ca să spun aşa. Era totuşi o închisoare sinistră... ca orice închisoare, 
oriunde te-ai duce în orice închisoare. 

În sfârşit, să revin. După moartea lui Popa s-a făcut şi o grevă, adică am refuzat 
mâncarea... Am refuzat să mâncăm tot celularul. După aceea au venit ei şi au început să 


26. Ioan T. Popa, zis Tetea sau Tăicuţu, născut la 14 ianuarie 1910 în Teiuş, Alba. A fost arestat 
la 22 ianuarie 1941 şi condamnat la muncă silnică pe viaţă pentru participare la rebeliune. A 
executat pedeapsa în închisorile Aiud, Nistru şi Baia Sprie. În 10 iulie 1957, la Aiud, fiind 
bolnav şi nemaiputând suporta detenţia, s-a prins de sârma ghimpată simulând o tentativă de 
evadare şi a fost împuşcat de santinelă. http : //www.miscarea.net/1-perceli].htm, accesat la 
13 ianuarie 2008 ; Cicerone Ioniţoiu, Victimele terorii comuniste... Dicţionar. P-Q, p. 324; 
fişa matricolă penală din AANP. 

27. A se vedea nota 10, la p. 35. 

facă cercetări şi de aicea au luat o serie de deţinuţi, pe care am înţeles că i-au dus la 
disciplinar prin alte penitenciare. Nu ştiu pe unde i-au dus, dar eu şi alţii am ajuns într-o 
colonie de muncă din Dobrogea. 

Vă mai amintiţi cum se numea această colonie unde aţi fost dus ? 

Păi ne-am tot plimbat prin Dobrogea. Ne-au dus întâi la Stoeneşti, de acolo la 
Strâmba, apoi la Periprava, de la Periprava iar ne-a adus la Strâmba şi apoi ne-a dus pe 
un bac-dormitor, la Luciu-Giurgeni. 


Ce munci prestaţi acolo ? 

Am lucrat în agricultură la diferite munci. N-aş putea să spun precis acuma în fiecare 
colonie ce am lucrat, dar ştiu că am lucrat şi la grădină. În genere, am fost la munci 
agricole : la praşilă, la cules de porumb... în sfârşit. 


Vă mai amintiţi momentul când v-aţi eliberat ? 

Da. M-au eliberat la termen, la 14 mai 1963, deci când am terminat pedeapsa. M-am 
dus acolo la Salcia, la colonie, unde aveau grefa, şi de acolo mi-a dat bagajele, iar a doua 
zi dimineaţa, când trecea vaporul înspre Măcin: „Repede la vapor! Suiţi-vă în vapor şi 
duceţi-vă şi vedeţi-vă de treabă! ”. 

Am plecat de acolo... eram complet dezorientat. Îţi dai seama ? Trecuseră atâţia ani 
de zile. Aveam doar nişte gologani pe care îi câştigasem la mină, din care mi-au mai şi 
scăzut, mi-au imputat un cearşaf. Şi aveam vreo 400 şi ceva de lei, bănişori buni atuncea, 
dar eu n-aveam valoarea banului. Un suc care costa un leu eu nu l-am băut decât în 
toamna lu' '63. 

În sfârşit, am venit cu vaporul până la Măcin. Acolo n-am ştiut care este situaţia şi 
m-am luat şi eu după alţii. M-am dus undeva la o barieră ca să găsesc o maşină care să 
vină înspre Tulcea. Nu ştiam curse, chestii din ăstea... A trecut o maşină cu nişte oi, 
m-am suit şi eu acolo şi am ajuns până la Babadag. Ăia mergeau înspre Constanţa şi, 
când m-am dat jos, ăia mi-au zis: „Dom'le, uite, gara e acolo”. Vedeam gara de la 
Babadag. Aşa am plecat pe jos, se însera de acuma. La gară, când a venit trenul, m-am 
suit în tren. Deci am călătorit pe vremea aceea cu toate mijloacele de transport: cu 
vaporul, cu maşina, cu trenul, pe jos... în sfârşit. Ş-am ajuns în Tulcea. Era noapte, nu 
mai ştiam unde să mă duc. Până la urmă, ştiam că am un fel de mătuşă, de rubedenie pe 
aicea, şi m-am dus la ei. Domnule, m-au primit oamenii excepţional de bine, adică nici 
nu mă aşteptam. Copilărisem cu copiii ei, că avea nişte copii de aceeaşi vârstă cu mine, 
care ajunseseră şi ei la 30 şi ceva de ani. M-a întrebat: „Păduchi n-ai ? ”. N-aveam. Ăsta 
a fost marele avantaj cât am fost în închisoare, că n-am avut păduchi şi nici nu i-am 
văzut. Ce să spun? Era pe vremea când încă mai era DDT-ul, şi ăsta a salvat omenirea 
de păduchi. Cel puţini de cei din închisoare. Deci n-aveam păduchi. Şi am stat în 
noaptea aceea la ei, şi am dormit şi eu într-un pat. Într-un pat de om! Înţelegi? Cu 
cearşaf, cu pernă... 

A doua zi m-am dus la Poliţie (sic!), la Securitate, că trebuia să mă prezint, după 
cum era cazul. Dar nu puteam să spun nimic, că nu aveam niciun fel de act. Eu fiind 
născut în Brăila, n-aveam nici măcar certificatul de naştere, că trebuia să-l obţin de la 
Brăila. Dar s-a întâmplat că la Poliţie acolo era funcţionară o fostă colegă de-a noastră 
de la liceu din Mahmudia şi, când m-am dus la ghişeu acolo şi m-a auzit, a ieşit imediat 
afară. Nu ne mai văzusem de 15 ani de zile. Şi ea mi-a spus ce să fac, şi ştiam şi din 
închisoare. „Faci ce faci, în aşa fel încât să nu accepţi să-ţi dea buletin de ţară.” Da’ 

norocul a fost că îmi spuseseră şi băieţii care veniseră din închisoare : „Nu cumva să te 
bagi la ţară”. Că era foarte greu dacă primeai buletin la ţară să mai obţii un loc la oraş. 
Şi colega asta, printre alte chestii, îmi spusese şi de fratele meu, că făcuse la fel şi îi 
dăduse buletin de Mahmudia. Şi mi-a spus şi de Radu Constandache, care tocmai se 
eliberase : „Să nu faci ca Radu, că lui nu i-a dat un buletin de oraş...”. 

Şi, neavând niciun act, m-am dus să îmi obţin măcar livretul militar. Aici era un 
cetăţean care se ocupa de făcut livretele. Eu neavând domiciliu i-am spus: „Tulcea, 
strada Crivăţ, numărul 4”. „Păi da, că dacă ai fost elev este normal să fii în Tulcea.” Şi 
fără probleme, fără nimic, mi-a făcut livretul pe loc. Bineînţeles că după aceea, când 
m-am dus prin alte părţi, le-am spus: „Vezi, domnule, că am livret aici”. 

Şi, după toată povestea asta, trebuia să găsesc un domiciliu. În sfârşit, cu intervenţii, 
cu astea, am reuşit să găsesc o gazdă unde să stau. Că dacă aveai şi domiciliu, îţi dădea 
şi buletin. Şi încet-încet, m-am adaptat. Şi cam asta a fost povestea începutului de 
readaptare. Bineînţeles că toată lumea m-a primit foarte bine. Adică n-am avut niciun 
cetăţean care să-mi spună: „Bă!”. 


Cum a fost întâlnirea cu familia ? Se schimbase situaţia lor ? 

Da, situaţia familiei se schimbase : bunică-mea mai trăia, săraca, maică-mea trăia, 
taică-meu era arestat??. .. la data aceea era la Aiud, frate-meu se eliberase mai înainte, dar 
era plecat la Mediaş, unde e şi acum. Bunica şi cu maică-mea erau femei în vârstă, aveau 
o situaţie foarte proastă, se dărâmase şi casa... M-am apucat, cu intervenţie şi cu ajutorul 
unuia şi a altuia, şi în decurs de un an şi ceva, până când a venit taică-miu, că el a venit 
un an mai târziu, în '64, când s-au început eliberările, am reuşit să pun bazele şi să fac 
o căsulie cu două camere, ca să poată să stea bătrânele acolo. Eu eram tânăr, aveam 
30 şi ceva de ani... Eram încă destul de tânăr şi puteam să mă mai lupt. După aceea 
m-am Căsătorit, în sfârşit, după vreo doi ani de zile... M-am descurcat, ce să spun? 


Cam asta a fost. Vă mulțumesc pentru timpul acordat. 
Cu plăcere. 


28. Gheorghe Iorgulescu, născut la 16 aprilie 1896 în Drăgăşani, Vâlcea. A fost arestat la 24 mai 
1957 şi condamnat la 10 ani închisoare corecțională. A executat pedeapsa în închisorile 
Constanţa, Jilava, Gherla şi Aiud. A fost eliberat la 29 iulie 1964. Informaţii din fişa matricolă 
penală din AANP. 


Ion Ştefan 


S-a născut la 21 iunie 1931 în Surduleşti, judeţul Argeş. Naţionalitatea: română. 
Religia : ortodoxă. Studii: Facultatea de Istorie. Profesia: profesor. A fost arestat la 
25 octombrie 1949 şi anchetat câteva zile la Securitatea din Piteşti. A fost rearestat la 
22 noiembrie 1949 şi condamnat la 9 luni de închisoare. A executat pedeapsa în închi- 
soarea Piteşti. A fost eliberat în septembrie 1950. La data interviului locuia în Babadag, 
Tulcea. Interviu realizat de Adrian Sandu la 6 iulie 2007. Transcrierea şi tehnoredactarea 
interviului - Adrian Sandu. Editarea - Adrian Sandu, Cosmin Budeancă. Interviul se 
află în AIO-IICCR, având cota 173. 


Domnule Ştefan, vă rog să îmi spuneţi cum aţi ajuns dumneavoastră să fiți arestat. 


Eu am făcut liceul în Piteşti şi am fost arestat în ultima clasă de liceu pentru că m-au 
depistat că făceam parte dintr-o organizaţie secretă, anticomunistă. 


Puteţi să detaliaţi puţin în ce consta această organizaţie ? 

Era o organizaţie anticomunistă în primul rând. Ceea ce m-a făcut să intru în ea a fost 
persecuția la care erau supuşi părinţii, rudele şi consătenii mei. Adică am trăit pe pielea 
mea suferinţa aceasta. Pe de altă parte, în vara în care am fost arestat eu, am dat încă o 
clasă în particular să termin mai repede liceul, pentru că eram cinci fraţi acum. Tata 
învăţător avea leafă mică, ne ţinea greu, şi atuncea am vrut să termin mai repede. Şi-am 
venit într-o clasă cu colegi mai mari, mai maturizaţi politic. În această atmosferă de 
frustrare, de nemulţumire totală, aproape a întregului colectiv de elevi, am fost cooptat 
de către colegul meu de bancă în această organizaţie despre care mai târziu, către sfârşitul 
anului, am aflat că se numea „Partizanii PNȚ”, că la început nu ştiam asta. De fapt, eu 
aş fi intrat în orice organizaţie, indiferent cum se numea, numai să fie anticomunistă. 

Domnule, atunci nu ştiam şi nu făceam politica aceasta a doctrinei, ci numai politica 
anticomunistă. Nu ne convenea să mergem la manifestaţie cu tabloul lui Stalin în braţe 
şi să strigăm acolo cât putem: „Stalin şi poporul rus, libertate ne-au adus ! ”. Ne jignea 
pe noi... Primisem o educaţie naționalistă şi monarhistă, şi atunci sigur că pe terenul 
acesta a apărut organizaţia aceasta de elevi numită într-un mediu mai restrâns „Casa 
Albă” şi în mediul mai larg „Partizanii PNȚ”. De „Casa Albă” n-am auzit decât la 
anchetarea de către Securitate. Ei mă întrebau de „Casa Albă”, dar eu nu ştiam. Eu ştiam 
de „Partizanii PNȚ” ! 

Cine era liderul acestei organizaţii ? 

Atunci nu ştiam! Am aflat abia după ce am terminat ancheta şi-am ajuns în peni- 
tenciar. Că nici la anchetă n-am aflat. 

Haideţi să vorbim puţin despre momentul arestării. Vă amintiţi data când ați fost 
arestat ? 

Da, prima arestare a fost pe 25 octombrie 1949. M-a luat secretarul de la ora de curs 
la secretariat, împreună cu un alt coleg, Burcea Titus!, şi-acolo ne-au aşteptat trei 
securişti şi ne-au spus: „Lăsaţi ghiozdanele aici, mergem la Securitate ! ”. Asta a fost 
prima arestare. Am stat câteva zile la Securitatea din Piteşti, n-am recunoscut nimic. 
Ancheta a fost cu bătaie, am leşinat, am scris în revistă, acolo?... De fapt, n-am leşinat, 
am căzut jos, da” nu mai vedeam nimic. De vreo câteva ori. Da’ n-am recunoscut nimic, 
am avut tăria asta. Când mi-au dat drumul, plin de sânge, mă ştergeam mereu cu batista 
la nas, la ochi. Oamenii se uitau după mine, că ieşisem de pe poarta Securităţii... Adică 
n-aveau niciun fel de jenă securiştii să arunce în stradă oameni însângeraţi de pe urma 
torturilor lor. 

Cine v-a anchetat prima dată ? 

Plutonierii-adjutanţi Şerban şi Cucu. Nişte fiare erau... 

Familia dumneavoastră a ştiut ce s-a întâmplat după anchetă ? Le-aţi spus ceva ? 

Da, după prima anchetă, sigur că da. Păi au aflat de la sora mea că am fost arestat 
şi că mi-a dat drumul. Am plecat la Roşiori să mă transfer în judeţul celălalt. Credeam 
Că aşa scap... Tata a auzit şi mi-a spus : „Vezi ce faci...”. Am dat pe la el când m-am întors 
la Roşiori. „Vezi de treabă, că ăştia tot te găsesc, nu te mai complica. Asta e situaţia.” 

Şi după ce mi-au dat drumul, mă temeam că mă vor aresta până la urmă. Nu putea 
să nu mă depisteze, să nu-i tortureze pe colegi să spună despre mine, că ştiam că şi 
colegii mei fuseseră arestaţi. Şi am luat legătura cu un coleg care nu fusese arestat, Gigoi 
Franţ Alecu, din comuna Salcia, judeţul Teleorman, fiul unui portar de la spital. Despre 
el ştiam că era legătura noastră cu conducerea organizaţiei. Şi lui i-am spus: „Măi, pe 
mine m-au arestat, fă-mi legătura cu munţii, că trebuie să fug. Nu se mai poate. O să dea 
de mine aicea...”. Şi el mi-a spus: „Da, îţi fac legătura. Vii în cutare zi”. În seara de 
22 noiembrie 1949: „Îţi fac legătura. Vino acolo ! ”. Eu m-am îmbrăcat gros şi mi-am 
luat la revedere de la sora mea, care era în gazdă la o mătuşă de a noastră în altă parte. 
Eram pregătit să fug în noaptea aia, că mă gândeam că mă arestează, sau cine ştie ce se 
poate întâmpla... Că îl puteam bănui şi pe acesta... Şi, într-adevăr, în faţa casei sale a 
venit Şerban şi Cucu, m-a luat unu” de-o mână, unv’ de-o mână: „Hai cu noi!”. Şi 
ălalaltul a rămas lângă noi acolo pe loc. 


Unde v-au dus cei doi anchetatori, tot la Securitate ? 

Da, m-au dus la Securitate. Da nu m-au bătut în seara aceea. M-au băgat într-o 
chilioară aşa mică, cu nişte lemne, şi am stat pe lemnele ălea acolo. A doua noapte m-au 
anchetat şi mi-au citit tot ce declarasem, tot ce vorbisem cu colegul meu Gigoi Franţ 
Alecu. Şi-atunci mi-am dat seama că el este turnătorul. Mă aşteptam, domnule. Adică, 
într-un fel, mi-era teamă să nu fie şi uite că atunci s-a adeverit teama aceasta. Bineînţeles 
că a fost o cădere profundă. M-au dezarmat complet şi atunci a trebuit să recunosc că 
„da, domnule, m-a recrutat”. Pe ei îi interesa să declar că am fost membru al organizaţiei 
„Casa Albă”, şi a trebuit să declar, să recunosc. 


1. Titus Burcea, născut în 1931. A fost arestat la 25 octombrie 1949 şi condamnat la 10 luni. 
Cicerone Ioniţoiu, Victimele terorii comuniste. Dicţionar. A-B, p. 299. 
2. Ion Ştefan, „Organizaţia «Casa Albă»: Partizanii PNȚ”, în Memoria, nr. 21, pp. 127-138. 

V-au mai bătut şi a doua oară ? 

Bineînţeles că m-au bătut, şi chiar şi după ce am declarat treaba aceasta. Pe urmă, în 
fiecare noapte venea unv’ şi mă tortura. Mă punea să întorc capul şi mă lovea cu latul 
palmei. Au fost şi alţii care veneau în celulă şi mă torturau noaptea. Ne-au pus să ne şi 
bătem unul cu altul, dar nu le-am ştiut numele. Pe cei doi, Şerban şi Cucu, îi ştiam, că 
am avut un coleg de clasă care a părăsit clasa şi a devenit securist. De la ăla s-a aflat prin 
ceilalţi colegi de-ai noştri numele acestor doi călăi. Dar despre ăştia din a doua anchetă 
nu ştiu cine au fost. Erau însă mult mai feroce. 

Aţi menţionat că v-au pus să vă bateţi cu ceilalți deținuți ? 

Cu şeful meu, cu colegul meu de bancă. „Bate-l că ţi-a spus să te faci membru! Tu 
bate-l pentru că te-a ascultat.” Şi n-am vrut să facem asta, umilinţa asta. Şi ne-a bătut 
măr! Eram tineri, aveam 17 ani. Şi stând aşa, îmbrăţişaţi aşa, colegul meu mi-a făcut 
din ochi semn şi mi-a şoptit la ureche: „Loveşte-mă, că ăsta ne omoară. Poate că aşa 
scăpăm...”. Şi l-am lovit eu aşa, puţin, i-am dat cu palma. „Da' ce, mă, asta e bătaie?” 
Şi iar ne-a bătut până ne-a doborât. 

A doua oară cât aţi stat în anchetă ? 

A doua oară în arest, la anchetă, am stat cam vreo lună. Cam în decembrie, aşa, m-a 
trimes la închisoare, la penitenciarul din Piteşti. În închisoare n-a fost bătaie decât numai 
când ne scotea la baie o dată pe lună, ne fugărea şi ne loveau, sau când mergeam „la 
plimbare”, între ghilimele, tot aşa, ne fugăreau şi ne băteau. Dar încolo, la carceră n-am 
făcut. Da’ noi, cel puţin, eram puşi la beci, adică aveam nişte pereţi. Carceră n-am făcut 
şi nimeni de la noi n-a făcut. Auzeam când ne plimbam prin curtea închisorii că sus, la 
ferestrele de la etaj, erau studenţii. Pe urmă am aflat din revista Memoria despre 
„reeducările” de la Piteşti, da? noi n-am apucat. Acolo însă era foamea foarte mare. 


Despre proces ce vă mai amintiţi ? 

Procesul a fost la Craiova şi am fost acuzat de uneltire împotriva ordinii sociale. Şi am 
recunoscut ce-am declarat ultima oară, c-am dat mai multe serii de declaraţii, da? nu 
coincideau, nu corespundeau probabil. 

Vreau să vă spun că ei au vrut să ne acuze de legionarism, deoarece conducătorii se 
numeau „căpitani”. Căpitan-şef, căpitan organizatoric, căpitan ideologic, căpitan cu 
propaganda şi aşa mai departe. Şi turnătorul ăsta, Gigoi Franţ Alecu, era căpitan, dar nu 
mai ţin minte cu ce resort era. Dar noi am rezistat, domnule, că nici nu ştiam ideologiile. 
Şi cred eu că am avut noroc şi cu faptul că în organizaţie erau ca membri un medic din 
satul Razem, un student la Medicină şi unchiu' meu Toma Ghiţulescu Stelian, care, aşa 
am auzit, le-ar fi spus să se numească ceva cu PNȚ şi, în felul ăsta, nu ne puteau acuza 
de niciun fel. Că noi n-aveam vederi din astea radicale. Nu, noi eram anticomunişti pur 
şi simplu! V-am spus: putea să fie şi liberali în organizaţie. Şi putea fi şi organizaţie 
militară, că erau şi militari deblocaţi care erau în organizaţii subversive. 

Şi care au fost condamnările ? 

Ne-au condamnat puţin. Şeful, căpitanul-şef, a luat numai 3 ani jumătate. Pe urmă a 
mai luat 3 ani... Cel mai puţin a luat unul 8 luni cu suspendare, dar făcuse, săracul, 1 an. 
Eu am primit 9 luni, da’ făcusem deja 10 luni, că procesul a avut loc pe 2 septembrie '50 
şi eu eram arestat din 21 noiembrie, deci făcusem deja aproape 10 luni. 


Şi după proces ce s-a întâmplat, v-au eliberat ? 

După asta a trebuit să am domiciliu obligatoriu câteva luni. Trebuia să mă prezint la 
Securitatea de la plasa Balaci. M-am prezentat. Acolo mi s-a propus să devin informator, 
dacă vreau să termin şcoala, şi am spus că nu mă mai interesează şcoala pentru că decât 
un savant ofticos mai bine un cioban sănătos. Că nu puteam să refuz direct: „Nu vreau, 
domnule ! ”. Pentru că mă băga iar la închisoare. Am zis : „Nu mă interesează, domnule, 
sunt bolnav...”. Că am ieşit din închisoare cu două pete la plămâni. M-a dus tata la 
spitalul Tecuci-Kalinderu şi aşa constatase medicul. 


Ştiţi şi numele ofițerului care v-a propus colaborarea ? 

Da, Borcan Ion se numeşte şi era sublocotenent. Nu m-a bătut. A zis: „Bine, mă, 
dacă zici tu”. Eram şi foarte slăbit, ameţeam când mă ridicam. Eram un schelet. 
Şoldurile şi umerii erau vineţi, pentru că dormisem numai pe dungă, că n-aveam loc 
numai 50 de centimetri. 

Şi până la urmă aţi reuşit să vă continuaţi studiile ? 

M-am înscris iarna fără aprobare la un liceu la Roşiori, la fără frecvenţă. Vreau să vă 
spun un lucru foarte frumos din partea conducerii liceului Piteşti: nu mi-a trecut pe 
foaia matricolă faptul că fusesem exmatriculat din toate şcolile din ţară. Mi-a dat-o 
curată. Şi aşa m-am înscris acolo la Roşiori, însă la a doua sesiune din iunie, când să 
intru în bacalaureat, a venit securistul Borcan şi zice: „Ce credeai, mă, că nu te 
depistăm ? Păi noi ştim tot ce se întâmplă în ţara asta, măi banditule”. Şi m-au exmatri- 
culat şi m-am dus acasă. 

Trebuie să vă spun că acolo, în a doua sesiune, deci din iunie, l-am întâlnit pe un 
coleg de al meu de închisoare, Petrescu Gheorghe?, Gică. Şi el dădea examen. Nu ştiu 
dacă pe el l-a depistat sau nu, sau dacă avusese aprobare sau nu... 

Pe urmă am făcut armata la construcţii. A fost un chin. Am avut palpitaţii, am căzut 
jos de câteva ori pentru că nu rezistam la munca de noapte cu târnăcopul. Făceam un 
adăpost antiatomic. Pot să vă spun acuma, că nu mai e secret de stat. E vorba de 
adăpostul antiatomic din spatele fostului Minister de Interne, unde a fost pe urmă CC-ul 
şi unde a fost, după aşa-zisa Revoluţie, Senatul. Acolo e un adăpost antiatomic. Eu am 
participat numai la săpături pentru acel adăpost, că la turnarea betonului nu ne-a dat 
voie. Adică ne-a mutat la stadionul 23 August. E, şi armata a fost foarte grea, la roabă, 
la târnăcop, însă am avut noroc, domnule, că un caporal de la serviciul de pe şantier mă 
vedea mereu citind, că eu cu ţigările din raţia de soldat îmi cumpăram cărţi din anticariat, 
că erau foarte ieftine. Şi m-a văzut mereu că citesc şi zice: „Măi Ştefane, văd că 
munceşti, văd că citeşti... Nu vrei să te propunem să mergi la şcoala de normatori 
construcţii ?”. „Ba da, aş fi recunoscător.” 


Dar el ştia despre condamnare ? 

Nu ştiu dacă ştia. Da' comisariatul ştia însă, şi înseamnă că şi ei ştiau. Că la 
comisariat, când m-a recrutat, mi-a spus : „Ai făcut închisoare? ”. Zic: „Da, am făcut”. 
„Şi cât ai făcut, mă?” Deci ştia comisariatul, şi de aceea m-a şi trimis la directorul 
general de la serviciile muncii. 


3. Gheorghe I. Petrescu, născut la 2 august 1930 în Recea, Argeş. A fost arestat în noiembrie 
1949 şi condamnat la 1 an de închisoare. A executat pedeapsa în închisoarea Craiova. A fost 
eliberat la 3 martie 1951. Cicerone loniţoiu, Victimele terorii comuniste. Dicţionar. P-Q, 
p. 201 ; fişa matricolă penală din AANP. 

Şi am citit aproape toată literatura politică: Marx, Engels, Stalin. Aveam cursuri şi 
de normare, de matematică, de nu ştiu ce. De ce? Pentru că din închisoare eu am ieşit 
„mai înrăit”, ca să spun aşa, între ghilimele. Adică am ieşit ca să lupt mai departe, 
pentru că nu puteam să-i iert. Vorba lui Paul Goma, „nu pot să-i uit şi să-i tac”, şi eu 
adaug : şi nici să-i iert. Vroiam să devin un alt luptător şi trebuia să cunosc ideologia lor 
ca să pot să-i combat. Deci m-am pregătit politic, domnule. Asta a fost situaţia, nu 
puteam să-i iert. 

Şi atunci, în timpul armatei, când făceam şcoala de normatori, în Bucureşti m-am 
întâlnit cu un învăţător din satul meu care m-a meditat pentru liceu. El ştia că am fost 
deţinut şi mi-a destăinuit că el conduce o organizaţie clandestină ţărănească din Vlaşca 
şi Teleorman. Şi i-am spus: „Domnule profesor, aveţi şi o dublură la organizaţie? Că 
S-ar putea să cadă prima”. Şi zice: „Măi, să ştii că e o idee bună”. Eu unul nu mai m-am 
întâlnit cu el, da” am aflat de la părinţi că fusese arestat. Am avut iar emoţii, nu cumva 
trecut prin chinuri să scape vorba: „Domnule, păi mai ştie de asta şi soldatul Ştefan Ion 
din DGSM”. 

Pe urmă m-au dat pe un şantier ca normator cu grad de sergent-major... onorific, că 
fusesem şef de promoţie, da’ nu era trecut în brevetul militar. Şi m-au trimes ca normator 
la Cobadin, în Dobrogea, pe urmă la Medgidia, pe urmă la Bălcescu, Dorobanţu, 
Kogălniceanu, lângă Medgidia, şi de acolo m-am eliberat. 

După armată aţi reuşit să vă găsiți serviciu ? 

M-am angajat prin intervenţia unui normator civil căruia îi făceam şi ştatele de plată 
pentru muncitorii civili. Pentru că ei erau navetişti din Constanţa şi mă rugau, iar eu îi 
serveam. Mă cunoşteau şefii de la trustul SC Constanţa - Construcţii şi m-au angajat ca 
normator civil pentru grupul de şantiere Babadag, Baia, Slava Rusă. Şi aşa am ajuns în 
Babadag prin noiembrie 1956. Şi în februarie '56 a avut loc Congresul XX al PCUS, cu 
Hruşciov, şi nu ştiu ce s-a ivit problema cultului personalităţii, şi atuncea eu, în aprilie 
sau în mai '56, am făcut cerere la Ministerul Învăţământului şi am cerut să-mi dea voie 
să-mi termin liceul. Am spus că m-au arestat la vârsta de 18 ani, că am făcut închisoare, 
că nu prea ştiam importanţa construcţiei socialiste, că eram şi eu tânăr, m-am reeducat, 
acuma am făcut armata la DGSM, am muncit, am lucrat ca normator, şi îi rog foarte mult 
să-mi permită să termin liceul. Domnule, şi mi-au aprobat! Şi-am dat ultima clasă la 
Tulcea, ca să nu cunoască ăştia de la Babadag situaţia... 

Acolo, la Tulcea, mi-am prezentat foaia matricolă unde scria că „a fost deținut 
politic, n-are voie să termine, a fost exclus din toate şcolile din ţară” şi „aprobat de la 
minister că i se dă voie să termine” nu ştiu ce. Vreau să vă spun că m-au primit foarte 
frumos directorul liceului. Zice: „Şi noi am avut o mulţime de elevi” - printre care şi 
Iorgulescu“ ăsta de la Tulcea - „câteva organizaţii, şi săracii au fost închişi”. Profesorii 
s-au purtat foarte atent cu mine, eu eram însă foarte pregătit, pentru că în toţi anii ăştia 
mă pregătisem bine. Şi am luat examenul de bacalaureat cu „foarte bine”. Am vorbit cu 
şeful secţiei de învăţământ, care mă cunoştea, şi i-am spus: „Tovarăşu” şef, nu puteţi 
să-mi daţi o recomandare să mă înscriu la fără frecvenţă la facultate? ”. „Da” tu eşti 
normator, măi, ce-ţi trebuie facultate ? Facultate de normare ? ” „Nu, domnule, vreau să 
mă duc la Istorie.” Vroiam să mă pregătesc la istorie tot în vederea luptei... Nici nu mă 


4. Pentru detalii, a se vedea interviul cu Grigore Iorgulescu din prezentul volum. 

gândeam că o să termin vreodată facultatea, da” barem un an să am acces la bibliotecă, 
la Arhivele Statului, la Academie şi aşa mai departe. Şi mi-a dat, domnule, recomandare 
că funcţionez la şcoala cutare, deşi nu funcţionam acolo, să intru la admiterea la 
Facultatea de Istorie. Atuncea am scris acasă părinţilor, că aveam o soră care terminase 
de doi ani şcoala primară şi nu putea să meargă mai departe pentru că n-avea lata bani, 
că fusese dat afară din învăţământ în timpul armatei mele. Şi i-am spus: „Iată, să dea 
sora mea examen de admitere la şcoala medie, la liceu, pentru că eu mă oblig să-i plătesc 
taxele şi întreţinerea”. Şi i-am şi trimis bani, că aveam salariu ca normator. 


Şi ați dat admitere la facultate ? 

Da, am dat examen şi am intrat la facultate. Sunt multe lucruri, că am cerut aprobare 
şi de la trust pentru Politehnică, să mă duc la fără frecvenţă, şi mi-au dat concediu două 
săptămâni. După ce am reuşit la facultate, m-am dus la Constanţa, mi-am dat demisia şi 
am venit la şeful secţiei de învăţământ ca să nu mai facă alte acte: „Iovarăşu' şef, am 
renunţat...”. Începuse anul şcolar şi mi-a spus: „Măi băiete, a început şcoala şi am 
locuri acuma. Aşteaptă că te servesc”. Şi, după câteva zile, eu mă duceam mereu la el: 
„Măi, te punem director la Şcoala «Nicolae Bălcescu». Tu acuma eşti în curs de calificare 
şi student, ai 25 de ani...”. Ăilalţii aveau toţi 18-19 ani, erau absolvenţi de liceu, 
suplinitori, că aşa erau pe atunci. „Primeşti?” „Păi cum să nu primesc, tovarăşu' 
şef? !” Şi m-am dus acolo şi am fost director. 

Aţi reuşit până la urmă să-i păcăliți... 

Da. Să mă strecor, mai bine zis. În anul următor, am cunoscut-o pe soţie. Trecusem 
în anul II la facultate, ea era profesoară de biologie-chimie aici la liceu. Era o serată, o 
consfătuire, şi a venit la mine şi m-a invitat la dans. Şi din vorbă în vorbă am aflat că e 
refugiată din Cernăuţi, că tată-său a fost ofiţer în armata regală şi debarcat apoi, şi 
atuncea m-am împrietenit cu ea. După vreun an i-am spus şi că sunt fost deţinut... Ea ştia 
că am fost normator. Şi zice : „Dacă te dă afară, lucrezi ca normator. O să fii plătit dublu 
faţă de învăţământ! ”. Aşa era. Deci ne-am căsătorit, dar după încă un an, între două 
şedinţe cu directorii, care aveau loc lunar, m-au chemat la secţia de învăţământ. Şi 
atunci, asta m-a pus pe gânduri. 

Dar de ce v-au chemat ? 

Eu eram prieten cu un inspector macedonean, că eram la acecaşi cantină când eram 
normatori aici la şcoala medie. Săracu' a murit după aceea. Şi zice: „Măi Ştefane, nu 
te nelinişti, pentru că ăsta a aflat! Te-au reclamat unii că ai făcut puşcărie”. Şi zice: 
„Du-te sus, că e securistul secţiei de învăţământ ! ” ...că secţia de învăţământ avea câte 
un securist. Şi-acolo eu am intrat oarecum pregătit sufleteşte să renunţ. M-a luat el tare: 
„De ce n-ai declarat că ai fost deţinut politic ? ”. „Ce deţinut politic, domnule ? ” „Păi ai 
reclamaţii aici.” „N-am nicio reclamaţie, domnule... De unde? De ce? Cum?” Am 
avut curajul ăsta, să neg. Şi după vreun sfert de oră de tatonări zice: „Măi, da? văd 
acolo unul Ştefan...”. „Da, domnule, l-am găsit în documente. Sigur că da!” Şi am 
plecat. Da’ era uşa deschisă la biroul şefului secţiei de învăţământ şi mi-a făcut semn să 
vin la el. El era basarabean refugiat şi ştia că soţia mea e bucovineancă din Cernăuţi 
refugiată, şi era oarecum prietenos cu noi. Şi zice: „Băi Ştefane, dacă vrei să pleci, îţi 
dau avizul să pleci la cerere, ca să nu te dea ăştia afară”. Zic: „N-am unde să mă duc...”. 
Era şi iarnă atuncea. „Daţi-mă afară dacă credeţi că nu mai sunt bun de nimic.” Zice: 
„Bine, măi, du-te! ”. Şi am avut noroc... Mi-a spus inspectorul macedonean că a fost 

altul reclamat că ar fi fost în închisoare, şi avea tot numele meu, şi că ne coincidea 
numele. Şi aşa am reuşit să rezist şi am terminat facultatea ! 

Da’ înainte de a da examenul de stat m-am îmbolnăvit de nevroză astenică, pentru că, 
după ce m-am eliberat în °50, în fiecare noapte - sau, dacă nu, a doua noapte cu 
siguranţă - visam fie că mă arestează prima dată, în octombrie, fie a doua oară, în 
noiembrie, fie că mă dădea afară din liceu de la Roşiorii de Vede. Şi mă trezeam cu 
palpitaţii şi în ultimul an n-am mai rezistat şi m-am îmbolnăvit de astenie nervoasă. Am 
fost internat în spital aicea la Babadag, am vrut să mă internez la Spitalul 9, dar medicul 
de acolo de la Bucureşti mi-a spus: „Domnule, mai rău te îmbolnăveşti. Acolo sunt 
nebuni. Mata ai un surmenaj. Ai mata un necaz...”. Nu puteam să-i spun: „Da, domnule, 
eu sunt fost deţinut şi, uite, stau aşa ca pe ghimpi”. Şi atuncea i-am spus primarului, 
preşedinte, cum era atuncea, al forului popular de la Bălcescu, şi mi-a pus o pilă la şeful 
secţiei de învăţământ, că era altul acuma, şi la primul secretar al partidului. „Uite 
tovarăşi, e directorul ăsta de la noi de la şcoală, bolnav săracul, îl ia mereu cu salvarea... 
Vedeţi ce faceţi cu el, că e un om foarte amărât.” Şi atuncea, şeful secţiei de învăţământ 
zice: „Domnule, hai să-l facem inspector şcolar, ca să uite”. Credea că sunt puţin sonat. 
Şi m-a făcut inspector şcolar, domnule, cu terenu’, deşi era greu, că n-aveam pe atuncea 
autobuze. Şi m-am refăcut, domnule, dar după nu ştiu câţi ani. 


Securitatea v-a mai şicanat în aceşti ani ? 

În *68. Era perioada revoluţiei de catifea de la Praga, erau alte timpuri. Mă cheamă 
la Securitate aici şi zice: „Tovarăşu' profesor, noi ştim c-aţi fost deţinut politic”. „Da” 
de ce?” „Uite, ai o reclamaţie aicea.” Domnule, mi-a dat o foaie de caiet scrisă acolo 
cu ceva contrabandă de rachiu, de ţuică, şi semnăturile mele pe margine, cu roşu. Şi mi-a 
spus: „Sunt semnăturile dumneavoastră aici ?”. Zic: „Domnule, par, dar nu ştiu cum oi 
fi semnat eu pe foi de hârtie aşa aiurea...”. Că semănau cu ale mele, domnule. „Uite, te-a 
reclamat cineva că ai de-a face cu comerţ de ţuică, de rachiu, ori noi ştim că tu nu bei 
deloc în cârciumă, ştim că eşti cam suferind şi nu-ţi arde ţie de astea. Caută-mi mie cine 
ţi-a scris asta, că trebuie să fie un profesor de-al vostru prin tot raionul ăsta.” Pentru că 
eu făcusem vreo trei referinţe de destituire din învăţământ a unor profesori suplinitori 
care se luaseră de eleve. Reclamaseră părinţii şi partidul, şi raionul a spus: „Trimiteţi-l 
pe Ştefan, că ăsta e un om corect şi ăsta nu o să mintă, ăsta nu o să-i ierte”. În serviciu 
trebuia să fiu corect! Dar n-am găsit cine a scris plângerea aceea şi pe urmă am cerut 
eu să fiu trecut la clasă. M-au trecut la clasă, m-au văzut bine primii ani, pe urmă mi-au 
interzis să predau istoria românilor. 


Nu au încercat să vă facă informator ? 

După ce trecusem la clasă, după ce am fost inspector, au venit securiştii să mă 
recruteze ca informator. Fiul meu avea atuncea doi ani, că e născut în '69, deci asta a fost 
în °71. A venit un ofiţer de la Securitate din Sibiu numit Lazăr şi mi-a propus treaba asta. 
Cică: „Ne cunoaştem de la tovarăşul colonel Costică...”. Ăsta era un ţigan de lângă 
raionul Istria, şef de Securitate aicea, care mi-a spus mie de bileţelul ăla. Zice: „Mi-a 
spus tovarăşul comandant că sunteţi un om cumsecade şi să facem treaba...”. Zic: 
„Domnule, nu-mi place mie să râcnesc grajdurile altora”. „Păi cum se poate ?” „Dom- 
nule, nu fac treaba asta, pentru că asta e o murdărie; s-o facă cei care se pretează la 
treaba asta ! ” „Păi cum, domnule, dar nu vrei să-ţi păstrezi postul? ” „Ba da, domnule, 
dar nu în condiţiile astea!” „Păi dacă vă dăm afară din învăţământ?” „Daţi-mă, 
domnule ! Eu din construcţie câştig dublu decât aicea! ” 

După câteva zile, la un moment dat, vine el acasă la mine, şi ţin minte ca acuma... 
Eram cu toţii la masă acolo, pe pat era fiul meu ăsta de doi ani şi, la un moment, scoate 
servieta, scoate nişte hârtii de acolo şi zice: „Uite, v-am adus hârtie ca să semnaţi 
aicea”. „Domnule, păi nu v-am spus că nu fac lucruri din astea? Că nu-mi place să 
râcnesc grajdurile şi murdăria altora, să fac pe rândaşul ? ” El s-a uitat aşa, urât, la mine, 
şi atuncea fiul meu de pe pat, care ne urmărea foarte atent, a început să scâncească şi să 
plângă. A văzut că taică-su era forţat de străinul ăla să accepte ceva. Şi-atuncea el zice : 
„Uite, se uită băiatul la noi”. „Păi se uită, dacă dumneavoastră veniţi în casă la mine şi 
îmi spuneţi lucrurile ăstea.” Şi el atunci şi-a închis servieta şi a spus: „Vă mustră con- 
ştiinţa, de asta nu semnaţi ? ”. „Domnule... conștiința! Conştiinţa trece prin stomac...” 
Am spus eu poanta asta, ca să nu creadă că sunt cine ştie ce romantic, cine ştie ce idealist 
sau fanatic. „Nu, domnule, nu e vorba de asta. E vorba de profesionalism. Nu-mi place 
asta. S-o facă cine are suflet de turnător.” Şi a plecat, domnule, şi m-a lăsat în pace. 

Da’ în fiecare an, la clasele noi, cine putea să fie informatorul Securităţii, trebuiau 
să fie: ori fii de funcţionari, de poliţişti de nu ştiu ce... Deci aveam frică. 

Şi, când era băiatul în clasa a V-a, a venit alt securist. Asta a fost a treia oară. Prima 
dată a fost cu Borcan, a doua oară Lazăr, a treia oară ăsta. Pe ăsta îl ţin minte: Mauna 
Ion. M-a chemat direct la Poliţie, la Miliție, cum era pe atunci, în ziua cutare, ora cutare. 
Mă aşteptam să fie tot o turnare. Era băiatul în recreaţie. Venisem de acasă că aveam o 
pauză, l-am pupat de la revedere, că nu ştiam dacă nu mă arestează. M-am îmbrăcat bine 
şi m-am dus acolo. Şi acolo una, alta, ticălosul ăsta m-a luat la întrebări tare : „Profesor 
de istorie, fost deţinut, cum crezi că te poţi strecura aşa pe la noi fără să aduci şi mata 
contribuţia la construcţia socialismului? ”. Zic: „Domnule, adică ce vreţi dumnea- 
voastră? Nu-mi fac datoria ? ”. „Da, îţi faci datoria? Păi ia spune ce vorbesc colegii 
voştri? Că am auzit şi că dumneata spui acolo că nu prea se găsesc alimente, că tre’ să 
Stai la coadă...” Zic: „Da, domnule, stau de la 3 dimineaţa, noaptea, să iau un litru sau 
doi de lapte pentru copii. Stau la coadă, dar bine că se găseşte. Nevastă-mea face piaţa, 
eu nu am de ce să mă plâng...”. „Da' ce spune Băltoi?” „Domnule, Băltoi toacă verzi 
şi uscate pentru că el, probabil, e informatorul dumneavoastră. Că nu şi-ar permite să 
ironizeze nişte lucruri...” „Păi cum informatorul nostru ? ” „Păi eu aşa cred. Că eu unul, 
chiar dacă aş simţi ceva, să am ceva pe inimă, eu nu spun, pentru că mi-e teamă să nu 
mă toarne altul.” Şi spune: „Da' Radio Europa Liberă asculţi?”. Zic: „N-ascult, 
domnule, pentru că nu mă interesează”. „Dar ce este SLOMR-ul* ? ” Eu ascultam Europa 
Liberă, şi ştiam că era cu Paul Goma, cu sindicatul oamenilor muncii... „Care SLMR 
domnule ?” I-am pocit numele... „SLOMR, domnule!” „Care SLMR, domnule?” 
„Ee”, zice „uite care e chestiunea, te înscrii, te faci informatorul nostru, ca să te lăsăm 
mai departe.” Zic: „Domnule, mi-a mai promis tovarăşul Lazăr. Mie nu-mi plac treburile 
ăstea”. „Păi te dăm afară din învăţământ! ” 

Eu toate ăstea i le spuneam soţiei şi ea zicea: „Lasă, mă, că în învăţământ te plăteşte 
mai prost decât ca normator...”. Deşi mie mi-ar fi părut rău să mă dea afară din 
învăţământ, pentru că aveam acu” toate gradele. Şi totuşi m-a mai chemat de vreo două 


5. Sindicatul Liber al Oamenilor Muncii din România, mişcare sindicală iniţiată de dr. Ionel Cană 
şi Gheorghe Braşoveanu în 1979, în care au fost implicaţi mai mulţi luptători anticomunişti, 
printre care Paul Goma, Vasile Paraschiv şi pr. Gheorghe Calciu-Dumitreasa. ACNSAS, Fond 
Informativ, dosar nr. 155109, vol. 3, ff. 29-33. 

ori, pe urmă ultima oară mi-a fixat o întâlnire într-o casă conspirativă pe lângă farmacie, 
pe acolo. „A doua zi la ora 11.” Eu zic: „Bine, domnule”. Nu i-am spus: „Da”. Şi a 
doua zi nu m-am dus. Eram liber dimineaţa aia şi văd că sună telefonul. Domnule, a 
sunat o oră telefonul. Nu i-am răspuns! Şi nu m-am dus. După câteva zile m-am întâlnit 
cu el pe stradă. M-am uitat la el, s-a uitat şi el la mine... a plecat mai departe. Nu m-a 
mai deranjat de atunci. Adică ce vreau să spun: că dacă n-aveau cu ce să te aibă la mână, 
să te şantajeze, să te forţeze, dacă erai slab de nervi, te recrutau. Altfel, domnule, nu te 
recrutau ! 

Mai ştiţi dacă vreunul din ofiţerii de Securitate sau din cei care aveau funcţii mai sunt 
acum în viaţă ? 

Domnule, despre ticălosul ăsta de Mauna, care m-a tracasat cel mai mult şi care era 
cel mai arţăgos, cel mai agresiv, am auzit acu’ câţiva ani că era şeful SRI-ului pe 5 judeţe : 
Moldova de Sud şi Dobrogea. De Lazăr, ăla „mai cumsecade”, între ghilimele, n-am mai 
auzit nimic. 

Bine. Eu vă mulțumesc pentru interviu. 

Cu plăcere. Nici nu mă aşteptam... 

Ocupația părinț lor în prezint 

* t 

Descrierea 


d) CONDAMNAT 


Namarul hotă- 


reati şi Instanța 
care a proe 
nunţat=o 


ens 


NRR’ SLI 


Fapta comluă, 
rârei judecAto- $ articolul, codul 
au lcgea ln 
care sc îngu- 
drează 

Durata și 

e 

computări, contopiri 


e 

4 

Nr, hotăririi 
Judecăt 
instanța care 
a pronun- 
Fapta comisă 
art, codul sau 
legea în care 


Descrierea pe scurt a faptel: 


A [e> [esles [wekt Pa lay 
RI Pra] 309 | Mt | -ARTAR 


Descrerca pe scurt a faptel; | fs kas W EI 


Descrierea pe scurt a faptel; 

. 

Daserivrea pe scurt a fapteti 

Porecla es a a a a a 

| Numtrul hotês | Fapta comisă A DATA INCEPERII 
rârei judecato» | articolul, ou- Durata Cprauttri reduceri; H PEDEPSEI 

SRR ae Incadrenzi 


HDiimărul man- 

dataiui şi in- 

stanja care l-a 
ems 


Descrierea pe e a faptului: 

~ Descrierea pe că a faptului: 


Prezentarea autorilor 


Cosmin Budeancă, absolvent al Facultăţii de Istorie şi Filosofie, Universitatea „Babeş-Bolyai” 
Cluj-Napoca (1997), şi al studiilor aprofundate de istorie orală în cadrul aceleiaşi facultăți 
(1998). Doctor în istorie la Universitatea „Babeş-Bolyai” (2008). A coordonat mai multe 
proiecte de istorie orală, dintre care amintim: „Imaginea celuilalt în comunitățile mixte româno- 
-germane din județele Hunedoara, Alba şi Sibiu”; „Amintiri pentru viitor. Expo - România”; 
„Rezistența anticomunistă în Țara Făgăraşului”. Este membru în colegiul de redacție al 
Anuarului Institutului de Investigare a Crimelor Comunismului în România şi al AIO - Anuarul 
Institutului de Istorie Orală. A publicat: „Suferinta nu se dă la frați”. Mărturia Lucreţiei Jurj 
despre rezistența anticomunistă din Munţii Apuseni (1948-1958) (coautor, Editura Dacia, 
Cluj-Napoca, 2002), Rezistența armată anticomunistă din România. Grupul, Teodor Șuşman” 
(1948-1958). Mărturii (editor, Editura Argonaut, Cluj-Napoca, 2004), Mişcarea de rezistență 
anticomunistă din România. Grupul „Cruce şi Spadă”. Mărturii (editor, Editura Argonaut, 
Cluj-Napoca, 2005), Rez/stența anticomunistă din România. Grupul „Capotă-Dejeu” (1947- 
-7957). Mărturii (editor, Editura Argonaut, Cluj-Napoca, 2006), Rezistența anticomunistă. 
Cercetare ştiinţifică şi valorificare muzeală, \-\\ (editor, Editura Argonaut, Cluj-Napoca, 2006), 
Experiente carcerale în România comunistă | (coord., Editura Polirom, laşi, 2007), Forme de 
represiune în regimurile comuniste (editor, Editura Polirom, laşi, 2008), Exper/ențe carcerale 
în România comunistă || (coord., Editura Polirom, laşi, 2008). Este şeful Serviciului Muzee- 
-Memorie din cadrul Institutului de Investigare a Crimelor Comunismului în România. 


Andrei Lascu, absolvent al Facultăţii de Ştiinţe Politice, Universitatea Bucureşti, specializarea 
engleză (2007). A colaborat la realizarea volumelor Ce; cinci care au speriat Estul (laşi, 
Polirom, 2003), Ghid de istorie contemporană — România (Leipziger Kreis, Berlin-Bucureşti, 
2004). A publicat: Experienţe carcerale în România comunistă | (editor, Editura Polirom, laşi, 
2007), Experiențe carcerale în România comunistă || (editor, Editura Polirom, laşi, 2008). 
Este şeful Serviciului Investigații Speciale din cadrul Institutului de Investigare a Crimelor 
Comunismului în România. 


Alexandru Matei, absolvent al Facultății de Istorie, Universitatea Bucureşti, şi al masteratului 
Istoria ideiilor şi mentalităților în cadrul aceleiaşi facultăți. A publicat: Experiențe carcerale în 
România comunistă | (editor, Editura Polirom, laşi, 2007), Experiente carcerale în România 
comunistă || (editor, Editura Polirom, laşi, 2008). Este colaborator al Serviciului Muzee- 
-Memorie, din cadrul Institutului de Investigare a Crimelor Comunismului în România. 


Alin Mureşan, absolvent al Facultăţii de Ştiinte Politice şi Administrative, Universitatea 
„Babeş-Bolyai” Cluj-Napoca, secția Jurnalism (2006). A colaborat la revistele „Memoria”, 
„Tribuna”, „Steaua”. A publicat: Piteşti. Cronica unei sinucideri asistate (autor, Editura Polirom, 
laşi, 2007), Experiente carcerale în România comunistă | (editor, Editura Polirom, laşi, 2007), 
Experiente carcerale în România comunistă || (editor, Editura Polirom, laşi, 2008). Este 

expert al Serviciului Muzee-Memorie din cadrul Institutului de Investigare a Crimelor Comu- 
nismului în România. 


Constantin Petre, absolvent al Facultăţii de Istorie, Universitatea Bucureşti (1997). Doctorand 
în filosofie la Facultatea de Filosofie, Universitatea Bucureşti. A publicat: studii şi articole de 
istorie şi antropologie. Experienfe carcerale în România comunistă | (editor, Editura Polirom, 
laşi, 2007), Dicționarul penitenciarelor din România comunistă 1945-1967 (Editura Polirom, 
laşi, 2007), Exper/ențe carcerale în România comunistă || (editor, Editura Polirom, laşi, 2008). 
Este expert al Serviciului Muzee-Memorie din cadrul Institutului de Investigare a Crimelor 
Comunismului în România. 


Adrian Sandu, absolvent al Facultăţii de Ştiinţe Politice, Universitatea Bucureşti (2005) şi al 
masteratului Politică europeană şi românească din cadrul aceleiaşi facultăți (2007). A publicat: 
Experienţe carcerale în România comunistă | (editor, Editura Polirom, laşi, 2007), Experiente 
carcerale în România comunistă || (editor, Editura Polirom, laşi, 2008). Este colaborator al 
Serviciului Muzee-Memorie din cadrul Institutului de Investigare a Crimelor Comunismului în 
România. i 


Constantin Vasilescu, absolvent al Facultății de Istorie, Universitatea Bucureşti (2005) şi al 
masteratului România în secolul XX din cadrul aceleiaşi facultăți (2007). A publicat: Experiente 
carcerale în România comunistă | (editor, Editura Polirom, laşi, 2007), Experiente carcerale 
în România comunistă || (editor, Editura Polirom, laşi, 2008). Este expert al Serviciului 
Muzee-Memorie din cadrul Institutului de Investigare a Crimelor Comunismului în România. 

Ailoaie Constantin (Cuata) 221, 
237-238, 240 

Albu Ioan 363 

Albu Jarco 34-35 

Alexandrescu Anton 72 

Alexandrescu Dan 110-111 

Ana (gardiancă) 313 

Anagnoste Stere Iuliu 167 

Anania Bartolomeu ÎPS 
(Valeriu Anania) 188, 285 

Anculia Horia (Anculea) 359 

Andreica Gheorghe 187, 300, 
388 

Andreica Nicolae (brigadier) 300 

Andreşoaie 200 

Anisescu Cristina 43, 96 

Antonescu Ion („moş Cozonac”), 
reeducator la Târgşor 388 

Antonescu Ion (Mareşalul An- 
tonescu) 159-161, 235, 242, 
254-255, 275-276, 316, 322, 
331, 350-351, 383 

Antonescu Maria 159, 178-179, 
254, 256-257, 320, 322 

Apostol Dumitru 162-163 

Apostol Gheorghe 374 

Aramă Ion 218 

Arapu Petru 165 

Ardeleanu Ludovic 34 

Arghezi Tudor 316 

Arnăuţoiu Toma 163 

Arsene 206 

Arsenescu Gheorghe 162, 390 

Arvat Dumitru (Nică) 300 

Aştileanu Vasile 45 

Atanasiu Constantin (Puiu) 166 

Auschnitt Max 339 

Avădanei Constantin 174-175, 
205 

Baciu loan O. 115 

Baki Lucia 199 

Balan Stefan 363 

Balanov Petre 42 

Balint L. Mihai (Papp) 123 

Balş Alexandru 339 

Banu 286-287 

Bârlădeanu Alexandru 244-245 

Baruţia Liviu 350 

„Bate-Bate” (gardian) 252 

Băbeanu 279 

Băbuş Grigorie (preot) (nume 
de mirean Gheorghe) 285 

Băcilă Nicolae 343 

Băcilă Virgil 325 

Bălan Cecilia 340 

Bălan Lucia 340 

Bălan Mărioara 340 

Bălăceanu Stolnici Constantin 
373 

Bălănescu Gabriel 335 

Bălănescu Nicolae (Alexandru 
Dobrin) 334-335, 338 

Bălcescu Nicolae 187, 401-403 

Băltoi 404 

Băran Coriolan 327-328 

Bărbieru Jenică 175 

Bărbos Viorel 205 

Bărcuţeanu Moise 165 

Băsescu Traian 192 

Bârzeanu Anastase 373 

Bela Kuhn 239 

Beldeanu Oliviu 176 

Bellu Ştefan 318 

Benedek 356 

Betea Nicolae 245 

Bethlen (familia) 314 

Bibescu (căpitan de Securitate) 
323 


Bica 201 

Biriş Victor 269 

Bjoza Octav 109, 116, 141 

Bjoza Carmen 125-127 

Blaga Lucian 152, 316 

Blandiana Ana 142 

Blank 237 

Blănaru Spiru 334, 341 

Blehan Octavian 218 

Blidaru Vasile Gheorghe 318 

Bobiţ Vasile 177 

Bocârnea Eugen 281 

Bocârnea lon 281 

Bodiu Leonida 73-74 

Bogdanovici Alexandru (Şura) 
203-204, 349 

Bogdănescu T. Ion 77 

Boghici Corina 181 

Bogza 241 

Bohotici loan 144, .153 

Boian Ion 185, 310 

Bontilă Gheorghe 339 

Borcan (securist) 400, 404 

Bordeianu Gh. Dumitru 203, 352 

Bordeianu Virgil 153 

Botlung Nicolae 310 

Botlung Rahila (mama Rabhila) 
310 

Botlung Teofil 307, 310, 317, 
319, 321, 329, 332 

Boureanu Radu 308 

Bozga Dumitru (Mihu) 17 

Bozgan Romulus 337 

Braşoveanu Gheorghe 404 

Brazdă Aurel 13, 17, 20-22, 24, 
26-28 

Brazdă loan 17 

Brădăţeanu Victor 340 

Brăiliţa (doctor) 276 

Brătianu (Brătian) 83 

Brâncoveanu Constantin 343, 
365 

Brânduş Costel 113, 130 

Brânzaru Emil „Iarzan” 151 

Brânzaş (fraţi) 151 

Brestin loan 342 

Brindescu Gavrilă 335 

Brişcă Adrian 217, 249 

Brucan Silviu 374 

Bucşan Boris 144 

Bucurenciu Matei 209, 363 

Budeancă Cosmin 45, 51, 72- 
-73, 86, 109, 111, 116, 134, 
158, 218, 274, 281, 295, 314, 
331, 362, 384, 397 

Bugarschi Sava 341-342 

Bujoiu Ion 43, 45, 339 

Bulbuc Emil 88 

Bumbeş Mihail 15, 35 

Bunescu (judecător) 146 

Burbank Luther 196 

Burcea Mihai 15, 35, 320 

Burcea Titus 398 

Burdeţ loan 74 

Burlacu Nicolae 210 

Bursuc Gheorghe 219, 221 

Burtică Cornel 291 

Buta (plutonier) 82 

Butariu Toma 343 

Buţureanu Nicolae 215, 221, 
227, 230-231, 234, 237-238, 
240 

Caciuc Emil 203 

Caftangioglu Constantin (Paul) 
110 

Calciu-Dumitreasa Gheorghe 
(preot) 25-26, 153, 174, 404 

Calotescu Alexandru (Neicu) 
263 

Calotescu Constantin (Costică) 
263 

Câmpeanu Radu 373 

Cană Ionel 404 

Candrea Constantin 321 

Caramihai Gh. Dumitru (Mita) 
173 

Caranica Gheorghe (Gula) 188 

Carapantea Ion 335 

Caraza Grigore 330 

Carlaonţ Dumitru 281 

Carol 1 (rege) 216 

Carol al II-lea 151-152, 216, 
220 

Carp 237 

Cazacu Vladimir 264 

Caziuc Gheorghe 153 

Călinescu Armand 86 

Călinescu George 254, 330 

Căpăţână Grigore 331 

Cârnu loan 163 

Cârstea Remus Petre 159, 162- 
-164 

Ceauşescu Nicolae 29, 55, 58, 
67, 210, 227, 287-288, 330- 
-331, 374 

Cenea/Ţibag Radu 137 

Cenţiu (Cenţu) Ioan 110-111, 
116, 119, 125 

Cenuşă Constantin 249 

Cepănariu Doina 51-71 

Cepănariu Dumitru 51-71 

Cherteş Ioan (preot) 366 

Chioreanu Nistor 146, 339 

Chirilă Ion 334-335 

Chirilă Pavel 343 

Chişinevschi Iosif (Jakob 
Roitman) 243 

Chişinevschi Liuba 243 

Chiţa loan 343 

Chivulescu Nicolae (Puiu) 166 

Cică Vasile 403 

Cipău 27 

Cişmaş 45 

Citirigă Virgil 202 

Ciucă Stan 319 

Ciuceanu Radu 388-389, 391 

Ciungu 197 

Ciupagea Nicolae 218 

Ciupea loan 45, 111, 218, 281, 
295, 331 

Ciurescu Valeriu 343 

Ciurică Nicolae 367 

Codileanu 33, 41-42 

Corneliu Zelea-Codreanu 159, 
178, 241-243, 254, 348 

Codreanu (inginer din 
Timişoara) 330 

Codreanu Decebal Zelea 241 

Codreanu Elena (Lili, Lilica) 
178, 254 

Cojocaru (secretar de partid) 359 

Cojocaru Petru 174, 334, 340, 
352, 355, 358 

Colomb 243 

Condurache Dumitru (locote- 
nent-colonel) 297 

Constandache Radu 387, 396 

Constantin Gheorghe 220, 233 

Constantin Titel Petrescu 293 


Constantinescu Alexandru D. 
263, 269-270, 273, 298 

Constantinescu Emil 372-373 

Constantinescu Miron 243, 369 

Coposu Corneliu 80 

Corianu 82 

Cornea Corneliu 144, 174, 318, 
336, 342, 351 

Cornea Dorel 204 

Cornilă Şerban 199-200 

Coroiu Tănase 32 

Costăchescu Corneliu 165 

Costică (colonel) 24, 236, 263. 
300, 403 

Coşbuc 40 

Cotruş Aron 153 

Cotruş Ovidiu Sabin 153 

Crainic Nichifor (Ion Dobre) 
187, 272, 315, 325 

Crăciun Dumitru 322, 325 

Crăciun Gheorghe 134-135, 
138-139, 145, 147 

Crevedia Nicolae 263 

Cristescu Eugen 159 

Crulea Maria 340 

Cucu (anchetator) 398-399 

Cuibaru Gheorghe 309-310, 
316-317 

Curie Marie 186 


D 


Dabija Nicolae 145 

Daghie 121, 129 

Damian (profesor din Vad) 200 

Damian Ascano 367 

Damian Ştefan 200 

Danău loan 342 

Daniel Octavian 88, 93, 153, 
159, 178 

Darie Silviu 342 

Dascălu (şef de post) 323 

Davidoglu Mihail (Moise 
Davidson) 308 

Demetrescu Radu (Radu Gyr) 
187 

Densusianu Ovid Aron 365 

Densusianu Ovidiu O. 
(Ovidel) 365 

Diaca (Deac) Dan C. 120-123, 
205 

Diaconescu loana 272 

Diaconescu Ion (Nelu) 152, 269 

Dickens Charles 66 

Dimitrie Sturdza 263, 339 


Dina Florea 339 

Dinescu Marin Şt. 45 

Dobeş Andrea 45, 89, 111, 218, 
281, 295, 331 

Dobre Florica 58, 243-244, 
284, 291 

Dobrincu Dorin 96, 145, 167, 
203, 223, 347 

Dogaru Dumitru 383 

Dogaru Narcis 377, 382 

Domăşneanu Petre 334 

Domnescu 259 

Doran Nicolae 341 

Dorneanu Ştefan 148-149 

Dostoievski 317 

Dragalina Ion (general) 312 

Dragomir Laura 196 

Drăghia Dan 143, 194 

Drăghici Alexandru 58 

Drăghinescu Nicolae 279 

Drăguţ Pavel (Puiu) 336 

Dreiser Theodore 357 

Duca Mihai 119-121 

Dulgheru Mişu 191 

Dumbrăveanu Coştiug Teofil 
(Teofil Lianu) 178, 181, 330 

Dumitrache (gardian Târgşor) 
222, 283, 378 

Dumitraşcu Grigore 164 

Dumitrescu Florian (Florică) 
165, 338-339 

Dumitrescu Spirea (director) 
19, 222, 378 

Dumitrescu Ticu Constantin 29, 
151, 191 

Dumitrescu-Borşa Ion 93, 104 

Dumitru Lambru 392 

Dumitru Toader 74-75 


E 


Efrimov 236 

Eftimiu (Eftimie) Gheorghe 281 
Elekes Iuliu 34 

Eminescu Mihai 40, 358 
Emra 239 

Enache George 190 

Engels Friedrich 19-20, 401 
Enoiu Gheorghe 114 


F 


Farkas 32 
Făt-Frumos Fiul lepii (gardian) 
44 

Fântână Constantin 349 

Fehler (Feller, Fellăr) Moritz 252 

Felseghi Bianca 77 

Ferdinand (rege) 216 

Ferdinand Ujvari (Uivar) 355 

Fibişan Maria 340 

Ficard Mircea 310, 313 

Ficus Dumitru 14 

Filip Gheorghe 250 

Filip Nicolae 326 

Firulescu Constantin (Aurică) 
281 

Flonta 33 

Florea Paul (preot) 323-324 

Florescu 199 

Franco 374 

Frențiu 366 

Fucidjiu Valer 110, 119, 123 

Fuică (mama Eugeniei Fuică) 
182 

Fuică Eugenia 181 

Fulga lon 279 

Fiilop Martin 356 

Fürtös Robert 45, 111, 218, 281, 
295, 331 


G 


Gafencu Valeriu 192 

Gajdo Tiberiu 330 

Ganea loan 363 

Gaşpar Mihai 219 

Gavrilaş Petre 249 

Gavrilă Ogoranu lon 96, 111, 
195, 197-199, 314, 325 

Găienaru (Găinaru) Ilie 301-302 

Găitan Gheorghe 378 

Gândacu Ion. (Nelu) 274, 279, 
284, 286-288 

Geamănu Ion 221 

Genkel P.A. 196 

Georgescu Alexandru (gardian, 
ulterior deţinut) 44, 339 

Georgescu I.V. 180 

Georgescu Teohari 23, 25, 28, 
41, 191, 254 

Geu Mugur 315 

Ghelmeci Ştefan 163 

Gheorghe Andreica (fost deţi- 
nut politic, autor de memo- 
rialistică) 187, 300, 388 

Gheorghe Gheorghe I. 127 

Gheorghiţă (ţăran) 216 

Gheorghiu Alexandru 202 

Gheorghiu Constantin V. (co- 
mandant) 26 

Gheorghiu Dimitrie 339 

Gheorghiu Gheorghe Constantin 
(preşedinte de tribunal, căpi- 
tan) 220 

Gheorghiu-Dej Gheorghe 46, 
147, 294, 331, 374 

Gherasim Ion (Nelu) 165 

Gherman Coriolan („Cori” 
loan) 379-380 

Gherman Ştefan 316, 328 

Gheţu Adrian 109-110, 123 

Ghiauru Vasile 255 

Ghica Alexandru A. 354 

Ghiţulescu Ion 83 

Ghiuriţă Enea 354, 360 

Gicu (maior de jandarmi) 254 

Gigoi Franţ Alecu 398-399 

Gigurtu Ion 77, 254 

Giurgiu Petru 343 

Goffman 96-97 

Gogan Vasile 325-326 

Goiciu Petrache 147, 176, 205, 
207, 382, 387 

Goldenberg Narduser 249-250 

Golea loan 144 

Goma Paul 180, 254, 322, 401, 
404 

Gorbatei Gheorghe 165 

Gorbaciov 59 

Govoruhina V.B. 196 

Grămescu Ion 80 

Grigorescu Nicolae 195 

Grof Ilie 326-327 

Grovu Ion 111 

Groza Dumitru (Nichi) 249, 
272-273 

Groza Petru 249 

Gruber Friederich (Frideric) 309 

Guja Veniamin 196 

Gulea Gheorghe 392 

Gulea Stere 392 

Gutman 16 

Gyr Radu 187, 315 

Gyurcsani Erwin 320 


H 


Hachenselner (Hakensen) 
Gheorghe 390 

Hagea Ovidiu 363 

Haia Lipschitz 303 

Haimovici 146 

Haralambie 149 

Hasdeu Bogdan Petriceicu 
(Tadeu Hasdeu) 161 

Henteş Nicolae 203 

Henţiu Ana Maria 133 

Henţiu Eugenia (Trandabur) 132 

Hitler Adolf 130, 374 

Hlibiciuc Anatolie 196 

Hoinic Dragoş 153 

Homănă Horia Sabin 109-110 

Horescu Nicolae 334 

Hossu Iuliu 80 

Hotiu 54 

Hristu Nicolae 88, 93, 153, 
159, 178 

Hruşciov 401 

Hubert 209 

Hudescu Carol (Carol/Karl 
Segal ) 217, 232 

Hulubei Horia 186 


I 


Iagăru Marin 176-177 

Ilanăşi Elisabeta 289 

Ianăşi (lanoşi) Nicolae 282, 
289, 291, 302-303, 310 

Iancu Gheorghe (Gheorghe I. 
Gheorghe) 127 

lanoşel Nicolae 310 

Ianovici 219-220 

Ignătescu Gheorghe 246 

Ignătescu loan 246 

Iliescu Ion 211, 373-374 

Iluna Florea 343 

Ioanid Alexandru Virgil (Gili) 
181 

Ionel Oana 73-74 

Ionescu Gheorghe 299, 334 

Ionescu Nae 178 

Ionescu Zicu 159, 162-163 

Ioniţă (deţinut decedat) 207 

Ioniţă Nicu 165-166, 168-170 

Ioniţoiu Cicerone 16, 32, 91, 
145, 149-150, 159, 162-163, 
165-167, 177-178, 180-181, 
188, 201, 203, 216, 221, 224, 
235, 245, 254, 267, 269, 273, 
277-278, 281, 295, 299, 318, 
321-322, 334-337, 341, 349, 
354, 366, 388, 394, 398, 400 

Iorga Nicolae 215 

Iorgulescu Constantin 387 

Iorgulescu Gheorghe 396 

Iorgulescu Grigore 378, 384, 
401 

Iosif Iosif V. 153 

Iosub Mihai 347, 352 
Iova Rădoi (tatăl) 311 
Iovan Constantin 392 
Irimie Ioan 343 

Isac Mircea 130 

Isăceanu Ioan 234 

Ispas Dumitru (Tică) 167 
Istrate Constantin 116-119 
Istrati Panait 177 

Iuga Ilie 36 

Iuga Ioan 363 

Iuri Gagarin 321 
Iutachenko Nikolai 39 
Ivaşcu Teofil 72, 77, 79, 81 


J 


Jana 189 

Jean Gabin (Jean-Alexis 
Moncorgé) 322 

Jean Valjean 331 

Jela Doina 15-16, 21, 33, 35, 
111, 116, 151, 163, 175-176, 
197, 205, 218, 220, 233, 235, 
237-238, 252, 279, 284, 339, 
341-342, 390 

Jianu Gheorghe (maior) 267-270 

Jianu Marin 23 

Jijie Gheorghe 150, 186 

Juberian (Juberianu) Constantin 
(Costică) 176, 336, 350 

Juberian Ştefan 336 

Jucan Iosif 59 

Juncu Ioan 232 


K 


Karl Marx 357 

Kohn 233 

Koller (inginer) 381 

Koller Iosif Ştefan 35, 394 
Kuhn Bela 239 


L 


Ladislau Antal 123 

Laţcu Vasile 342 

Lazăr (securist) 403-405 

Lazăr Gheorghe (ofiţer politic) 
88, 329 

Lazăr Ilie 89, 246 

Lazăr Iosif Tiberiu 246 

Lăzărescu (locotenent) 266 

Lăzărescu Dan Amedeo 373 

Lefa Aristide 177 

Lehel Ludovic Szanto 128 

Leluţiu Ioan 199 


Lenin 19-20, 309, 370 

„Lingură” 177 

Lipschitz Haia 303 

List Frederich 161 

Livinschi Mihai 22-24, 203-205 

Luca Cornel, 342-343 

Luca Eugen 109, 112, 123 

Luca Tiberiu 112, 123 

Ludu Sorin 356-357 

Lunguleac Ion 353-354 

Lupeş loan 18-19, 222, 379, 
389 

Lupu Petre (Pressman, Wolf) 374 

Luscan Traian (tatăl lui Traian 
Romulus Pompiliu Dezideriu 
Luscan) 31 

Luscan Traian Romulus Pompiliu 
Dezideriu 31, 37, 41 


M 


M. (descendent din familia 
Bethlen) 314 

Macavei Nicolae 145 

Macavei Traian 145 

Macavei Viorel 145 

Macoveiciuc Vladimir 235, 249 

Maga Mihai 145-146 

Maier Alexandru 116, 314 

Maier Ion 391 

Makarenko A.S. 191, 204, 318, 
388 

Manciu Corneliu) 96 

Manea Vasile 152, 285, 293, 
323, 392 

Maniu luliu 73-74, 80, 247 

Manoliu Mihai (locotenent an- 
chetator) 218, 235-263, 239 

Manu Gheorghe (George) 186, 
339 

Marcoci Sergiu 44-45 

Mareş 371 

Maria Tereza 36, 176, 198, 224 

Marici Petre 219 

Marin (anchetator) 93 

Marin Elisabeta 139 

Marin Vasile 93 

Marina Ion 176, 330 

Marino Adrian 254 

Marmorosch 237 

Martin Pop (gardian) 206 

Martinov 196 

Marțian Dan 373 

Mateescu Dinu 165 

Matei Basarab 385 

Mateiaş Ion 293 


Mauna Ion (securist) 404-405 

Mazilu Dumitru 373 

Mazilu Nicolae 314 

Mazurnu Vladimir 23 

Măcelariu Horia 339 

Măgirescu Eugen 173-174, 206 

Măgirescu Nicolae 206 

Măgureanu Virgil 191 

Mărculescu Radu 166 

Mărdărescu Gheorghe 239 

Mărdărescu Gil 239 

Mărgineanu (Măgirescu) 206 

Mărgineanu Nicolae 339 

Mărgineanu Teodor 120 

Mărtinuş Alexandru 166-169 

Mătrescu Florin 118 

Măzăreanu Mircea 19 

Măzăreanu Petre 19, 379 

Mârza Eugenia 249 

Mârza Vasile 249-250 

Merluţiu Ion 80 

Mesaroş 70 

Mezin loan 336 

Michelson 223 

Miciurin Ivan Vladimirovici 196 

Mihadaş Teohar 73 

Mihai Călin 277 

Mihai Viteazu 198, 206 

Mihailovo 166 

Mihalache Ion 80, 169 

Mihalcovici Alexandru 318 

Mihăilescu 148 

Mihăilescu Traian 147 

Mihele Ştefan 14 

Mihuş (căpitan de Securitate) 
279, 281 

Mija Teofil 143-145, 149 

Miloiu (sergent) 266 

Milovici Vasile 287 

Mircea Alexandru 88, 93, 153, 
159, 178 

Miron Gheorghe 330, 369 

Mitan Virgil 353-354 

Mocanu Sebastian 104 

Modreanu Gheorghe 221 

Moga 66 

Mogoş Ion 314 

Moise (monah) 165 

Moiş Aurel 342 

Moldovan Vasile (căpitan) 318 

Moraru Laurian (preot) 286 

Moraru Nicuşor 275 

Moromete 16 

Moţa Ion 348 

Miller 44 

Muntean Alexandru (Sandu) 165 

Muntean loan (lon) 347, 352 

Munteanu (ambasador) 45 

Munteanu Baciu 83 

Munteanu Constantin Gh. 
(„Costică”) 337, 341 

Muraru Andrei 19-20, 43, 81, 
134, 147, 222, 245, 248, 297, 
319, 380, 391 

Mureşan (gardian) 365 

Mureşan Alin 13, 19-21, 23, 
25, 31, 39, 77-78, 86, 94, 

„152, 158, 160, 165, 167, 171, 

173, 175, 203, 205, 307, 314, 
324, 336, 343, 348-349, 351, 
353-355, 357, 360-362, 365, 
379, 386, 388 

Muscă Petru 44 

Mustaţă Gheorghe 130 


N 


Nadia 322 

Nanu (colonel) 267 

Năstase Rafael 277 

Neacşu Alexandru 23 

Neagoe Ioan 37 

Neagoe Stelian 272 

Neagrău Dorel 36 

Nedici Vida Vidoza 341-342 

Negulescu (doamna) 256 

Negulescu Valeriu (Vică) 
152-153 

Negulescu Zaharia (comandant) 
293 

Nica (gardian) 114 

Nichi Dănilă (gardian la Gherla) 
272-273 

Nicolae Vasile (părintele 
Veniamin) 293 

Nicolschi Alexandru (Boris 
Griinberg) 21, 191, 248, 386 

Niculescu Constantin 239 

Niculescu Ilie 269 

Nikolaev 266 

Nistorică Constantin 39-47 

Nistorică Jeni 47 

Nistorică Lenuţa 46 

Nogea Aron 152 

Nuță Constantin 239 


(0) 


Oancă Constantin 281 
Olaru (şef-contabil) 369-370 
Olaru Stejărel 176, 393 

Olteanu (secretară) 208 

Olteanu Florentin 45, 73, 11, 
134, 196, 218, 281, 331 

Olteanu Gavrilă 344 

Oniga Dumitru 232 

Oprea (anchetator) 58 

Oprea (colaborator al Securităţii) 
133-134 

Oprea Dumitru 14, 17 

Oprea Gheorghe 343 

Oprea Marius 15, 23, 33, 105 

Opriş Iosif 32, 34 

Oprişan Constantin (Costache) 
152-153, 164, 167, 338-339 

Oprişor 278-279 


P 


Paleologu Alexandru 373 

Paler Octavian 200 

Panait Cerna 316, 327 

Panait Istrati 177, 312 

Panaitescu Mircea 110-111 

Pandurescu Aurel 351, 353 

Pantea (maior) 45 

Papacioc Arsenie (Anghel, preot) 
190 

Paraschiv (sergent-major, 
securist, sanitar) 147-148 

Paraschiv Vasile 404 

Parhon Constantin lon 

Parizianu Gheorghe (Gioga) 
223-224, 351, 355 

Parpală (colonel) 288 

Pastramagiu Aurel 392 

Patriciu Dinu 373 

Patriciu Ştefan 342 

Pauker Ana 25, 166, 191, 196, 
207 

Pavel (moş Pavel) 293 

Pavel Gheorghiţă 280 

Pavel Soare 280 

Pavlov I. 191 

Pătraşcu Vasile 165 

Pătrăşcanu (lot) 33 

Pătrăşcanu Lucrețiu 245 

Pătrăşcanu Pafnutie (Nuti) 94-95 

Păun Nicolae A. 393 

Păvăloaie Vasile 337, 342-343 

Pânzaru Vasile 315, 329-330 

Pâslaru Nicolae (preot) 392 

Pelecaş Gavrilă 148 

Penescu Nicolae 295 

Peregodova L.P. 196 

Petraşcu Nicolae 150, 338-339 


436 


Petrescu Gheorghe I. (Gică) 400 

Petrescu Mihail 99 

Petrescu Nicolae 363 

Petreuş loan 130 

Petric Caius 342, 346 

Petrică loan M. 343 

Petrişor Marcel 153, 203, 352 

Petrov (profesor de fizică) 265 

Petrovicescu Constantin 159 

Petrovici Ion 272 

Petruţ Constantin 238 

Pica Ioan Victor 201 

Piter (Peter) 391 

Pleşiţă Nicolae 180 

Ploscaru Ioan (părintele 
Ploscaru) 357 

Ploscaru Mitică 130 

Poenaru Emil 352 

Pogani (doctor) 276 

Pola (profesoară de rusă din 
Basarabia) 220 

Pompilian Alexandru C. 218, 234 

Pop Dumitru „Roibu” 79 

Pop Filip 200 

Pop Grigore 185 

Pop Iulia 73 

Pop Valer 254 

Popa (avocat) 206 

Popa Alexandru (Popa Ţanu) 20- 
-22, 25, 350, 355-356, 390 

Popa Aurel 153 

Popa Marin D. 278, 285 

Popa Neculai 19 

Popa Ioan T. (Tetea, Tăicuţu) 394 

Popaiov Octavian 129 

Popescu (avocat din Breaza) 239 

Popescu (căpitan politic) 286 

Popescu Aurel 302 

Popescu Ioan (Jenică) 165 

Popescu Nicu (Nicuşor, elev din 
Pomârla) 277, 279, 282, 287 

Popescu Toma 284, 292 

Popescu Virgil 164 

Popescu-Vâlcea Gheorghe 325 

Popovici Constantin 238 

Popovici Iulian (colonel) 295 

Popovici Mihai 161 

Popovici Nicolae 335 

Popovici Paul/Pavel 310 

Popp Alexandru 339 

Postelnicu Tudor 327 

Prack Alfred (Freddy) 114 

Praporgescu Constantin (Bebe) 
178, 254 

Praporgescu David 178, 254 

Preda Marin 200. 
Predescu (securist) 329 
Predescu Titică 153, 175, 205 
Predescu Victor 268-269 
Preisner Mircea 216, 231 
Pricop (Pricopie) 124 
Prisăcaru Adrian 349 
Pristiniuc („Rafală”) 219 
Prodan Ioan (Ionel) 319 
Profir Vladimir 119 
Proroceanu Dumitru 237, 239 
Pufan Iulian 278-280 
Puişor loan 220. 
Purcea Constantin 309-310 
Purcărea Nicolae 158, 162, 177, 
179, 187, 410 
Puşcaşu (Puşcaş) Emil G. 45 
Puşkin Aleksandr 40 


R 


Rada Ilie 16 

Radivoiovici Gheorghe (nea 
Ghiţă) 247 

Radu (deţinut ţigan) 381 

Radu (plutonier-major) 317 

Radula Petru 358 

Raskolnikov 317 

Razim loan 390 

Rădoi Andrei 311 

Rădoi Iova (tatăl) 311 

Rădoi Iova (fiul) 309 

Răduleţ Otilia 133 

Răitaru Iordan 343 

Regele Mihai 17, 83, 143, 161, 
215-216, 229-230 

Retezaru (Retezan, Retezar) 16 

Reus Gheorghe 170-171 

Richard W. Downer 371 

Rilke R.M. 271 

Rizescu (director de liceu) 208 

Robu loji 277-278, 283-285 

Rodas Constantin 175, 355 

Roja Sândor 314 

Roller 131 

Roman (general) 267 

Roman Mircea 342-343 

Roman Ovidiu 91 

Roman Petre 146, 211, 374 

Roman Teodor (Bubi) 341, 344 

Roman Valter (Ernst 
Neulinder) 146, 374 

Rosenberg 16 

Roşca D.D. 152 

Roşcoban Alexandru 209, 362- 
-363, 368-373, 419 


Roşeţ Tudor 299 

Rotmann (Rotman) Kurt 16, 114, 
121-122 

Rus Viorel 74 

Rusan Romulus 142 


S 


Sadovan Ion (Suciu) 174, 335, 
338 

Sadoveanu Mihail 238 

Saligny Anghel 248 

Sanda Vasile 34-35 

Sandu Grigore 322 

Sanherib 57 

Săbăduş Dionisie 199 

Sănătescu Constantin 202 

Scarlat 322 

Schneider 327 

Schnellbach Martin 342, 357 

Scurtu (gardian) 280 

Scurtu loan 249, 255 

Secoşan (Secoşeanu) Vasile 251 

Secoşanu Elena 190 

Seredenciuc (Sredenciuc) 
Nicolae 392 

Shlomovici 32 

Sima Horia 88, 93 

Siminiceanu Dumitru (Mitică) 
330 

(Siminiceanu) Geta 330 

(Siminiceanu) Marina 330 

Simionescu Ion 77, 151 

Soare Pavel 280 

Sobolevschi Maximilian 
(Milu) 349 

Sofronie (probabil Mihai) 237 

Solomon 330 

Someşan Gheorghe 57 

Spătăceanu loan 169 

Spiridon Raluca Nicoleta 73-74 

Stahanov Alexei Grigorievici 40 

Stalin I.V. 19, 176, 187, 194- 
-195, 204, 222, 226, 238-239, 
290, 309, 397, 401 

Stamatoiu Virgil 173 

Stan (gardian) 117 

Stănescu (de la Cluj) 269 

Stănescu Bucur 178 

Stănescu Ioan (Simionescu Ion) 
77 

Stănescu Mircea 153, 175, 205 

Stănescu Tudor (preot) 166-167 

Stoian Ion 19-20, 22-23 

Stoica (anchetator) 142 


Stoica Octavian 197 
Stoichiţescu Lucian 289 
Stolojescu Iancu 127 
Stroia Stanciu 200 
Stupu Nicolae 181 
Suciu (securist) 359 
Suliman Cornel(iu) (Puiu) 322 
Sureanu 240 

Surugiu Mihai 235 
Szabo Zoltan S. 43 
Szegety Reiner 114 


Ş 


Şerban (anchetator) 398-399 
Şerban Cornel 199-200 
Şerban Gheorghe (preot) 152 
Şiclovan Gheorghe Drăgan 343 
Şofron Mihai 191 

Şogar 243 

Şomotecan 78-79 

Şoroagă Radu Corneliu 110 
Şotel Radu 77 

Şoverth Ştefan 276 

Ştefan Alexandru (Săndel) 223 
Ştefan cel Mare 249 

Ştefan lon 397-398, 401-403 
Ştefan Nicolae 223 

Ştefănescu (informator) 323 
Ştefănescu Mihail 

Ştefănescu Tică 283 

Şuşnea 239 


T 


Tanoviceanu Gabi 324 

Tanoviceanu loan 318 

Tanoviceanu Michi 324 

Tanoviceanu Nicolae (Nichi) 
318, 324-325, 333 

Tarcea Mircea 320 

Tătărăscu Gheorghe 203 

Tăuneanu 301 

Tâmpa lon 390 

Teaciuc (ofiţer) 84 

Teodorescu (director) 138 

Teodorescu Eugen 339 

'Teodoriu Constantin 215, 220- 
-221, 223, 228-231, 236 

Teodorov Teodor 41 

Timaru Mihai 175 

Timireazev Kliment Arkadievici 
196 

Tismănaru 335 

Tismăneanu Vladimir 142 

Tito Iosif Broz 45-46, 98, 253, 
289, 319, 341 

Todea Alexandru (cardinal) 366 

Todoran (gardian) 116 

Toldişan Vasile 351, 354 

Toma Elekes 16, 91 

Toma Ghiţulescu Stelian 399 

Tomuţa Octavian 357, 360 

Tonceanu (preot catolic) 200 

Tonea loan 86, 92, 410 

Tonegaru Constant 73 

Traian (fiu de iehovist) 38 

Trandabur Nuţa 132 

Trandabur Nicolae 137, 139 

Trifa Florian 27-28 

Trifan (elev) 196 

Trifan Traian 192 

Trişcău Victor Gh. 343 

Tudor (ofiţer) 80 

Tudose Petru (Petricu) 221 

Turcu Constantin 205 


T 


Ţanţu (căpitan) 275 

Ţârău Virgiliu 45, 111, 218, 281, 
295, 331 

Ţiriac Ion 110 

Ţopa Petre 202-203 

Turcanu Eugen 19-21, 23, 25, 
152-153, 164, 166-167, 169, 
172-173, 175, 203-206, 272, 
282, 338, 343-346, 349-350, 
353-356 

"Ţuţea Petre 156 


U 


Udroiu Constantin (Telu) 187 

Ungureanu Alexandru 130 

Urdea Gheorghe 194-195, 204, 
206, 211, 410 

Urdea Ovidiu 197 

